
Lovet  V!er6  AUab,  Verdens  Herre ;  Velsignelse  og  Fred 
over  Profeternes  Ypperste,  vor  Herre  og  Hersker, 
Mubammed,  og  Velsignelse  og  Fred  over  hans  Folk 
i  al  Evighed  og  Bestandighed  indtil  Dommens 
Dag. 
Og  med  Hensjrn  til  det,-  som  derefter  følger, 
saa  er  de  svundne  Slægters  Oplevelser  Eks-  /f 
empel  til  Belæring  for  de  efterfølgende, 
y^-^idet  ethvert  Menneske  i  hvad  der  hæn- 
des hans  Næste,  maa  se  et  Mønster  for 
hans  egen  Livsførelse  og   rette  sig 
derefter,  og  ved  Læsningen  af  Tradi 
j^fTA  » tioneme  om  henfarne  Perioder, 
j»^  \  maa  lade  sig  oplyse  deraf.  Lovet 
^,X»-^V\\  være  Han,  som  har  gjort  For- 
'      ^  '^  tidens  Oplevelser  til  Bel» 
ring  for  Fremtiden. 
Og  blandt  Kilderne    til 
denne    Belæring    maa 
nævnes  de  Fortællin- 
ger, som  kaldes  for 
Tusind  og  én  Nat 
med  deres  vid- 
underlige   Be 
retninger  og 
dybsindige 
Tanke 

INDLEDNING 

Tusind  og  én  Nat«  !  —  hvilken  poesirig  Fylde  ligger  der  dog 
ikke  i  dette  Navn,  og  hvilken  poetisk  Duft  har  det  ikke 
bestandig  bevaret!  Europa  rykker  hver  Dag  Orienten  nærmere, 
den  vesterlandske  Civilisation  trænger  uimodstaaelig  frem  og 
bringer  det  ene  lille  Stykke  gamle  Kulturhistorie  til  at  forsvinde 
efter  det  andet,  men  trods  alt  dette  vedblive  endnu  Fore- 
stillingerne om  det  rigtige  gamle  Østerland  at  holde  sig,  og  det 
er  netop  fra  den  vidunderlige  Æventyrsamling,  at  disse  Fore- 
stillinger er  hentede.  Den  farverige  Brogethed,  den  kolossale 
Pragt,  den  forunderlige  Levendegørelse  af  Naturen  gennem 
Aander  og  Dæmoner,  de  bratte  Omskiftelser  i  Individets  Skæbne, 
den  glødende  Elskov  og  det  blinde  Had,  alt  dette,  som  vi  i 
Ordets  særlige  Forstand  betegne  som  »orientalsk«,  har  vi  jo 
netop   kun    lært   at   kende  som  saadant  igennem    selve  »Tusind 

og  én  Nat«.  De  to  Begreber  er  i  de  europæiske  Forestillinger 
voxede  sammen  til  et,  og  netop  heri  ligger  Tegnet  paa  dette 
Værks  Magt  over  Sindene.  Denne  enkelte  Bog  har  været  ene 
bestemmende  for  den  almindelige  Idekreds  angaaende  hele  den 
Verden,  hvorfra  den  er  udgaaet ;  Orienten,  den  muhammedanske 
Middelalder,  er  for  os  repræsenteret  i  »Aladdin«,  og  hvad  der 
ligger  der  ud  over,  kende  vi  lidet  eller  intet  til. 

Og  »Tusind  og  én  Nat« s  Popularitet  er  i  mere  end  én 
Henseende  forunderlig  nok,  for  saa  vidt  som  dens  Æventyr 
paa  mange  Punkter  ikke  tilfredsstille  de  europæiske  Fordringer 
til  en  virkelig  klassisk  Literatur.  Der  er  jo  næsten  aldrig  Tale 
om  en  egenlig  Karakterskildring,  i  adskillige  Tilfælde  ikke  en 
Gang  om  en  bestemt  gennemfort  Moral.  Det,  som  fængsler 
ved  disse  gamle,  arabiske  Fortællinger,  er  den  Fantasi,  der  viser 
sig  i  Opfindelsen  og  Sammenslyngningen  af  Handlingen,  og  den 
Glød  og  Energi,  hvormed  denne  er  ført  frem.  De  middel- 
alderlige arabiske  Eventyrfortællere  have  ikke  blot  besiddet 
Evne  til  at  opfinde,  men  ogsaa  Naivitet  til  selv  at  tro  derpaa, 
og  netop  heri  ligger  Forklaringen  til  »Tusind  og  én  Nat« s 
trods  dens  Alder  evig  unge  Karakter. 

Men  hvem  har  da  forfattet  dette  mærkelige  Værk  og  hvor- 
fra stammer  det  oprindelig? 

Det  første  af  disse  Spørgsmaal  er  snart  besvaret  og  har 
heller  aldrig  givet  Stof  til  synderlig  Tvivl  eller  videregaaende 
Spørgsmaal.  »Tusind  og  én  Nat«  er  ligesom  de  homeriske 
Digte  eller  som  vore  gamle  mythologiske  Digtrækker  ikke  at 
henføre  til  nogen  enkelt  bestemt  Forfatter;  det  er  et  Samler- 
værk, sammensat  af  en.  Mængde  forskjellige  Bestanddele,  men 
saavel  Navnene  paa  dem,  hvem  disse  enkelte  Dele  skyldes,  som 
paa  de  Mænd,   der  have  paabegyndt   og  fuldendt   selve  Samler- 


arbejdet,  ere  bestandig  forblevne  skjulte;  den  lyttende  Tilhører- 
kreds, for  hvem  disse  Fortællinger  skabtes  og  i  hvis  Genera- 
tioner de  bevaredes,  havde  kun  Lyst  til  at  høre  Eventyret,  men 
nærede  ingen  literaturhistorisk  Interesse  for  at  faa  at  vide, 
hvem  det  oprindelig  skyldtes. 

Større  Vanskelighed  har  det  voldt  at  faa  nogenlunde 
Klarhed  paa,  hvorfra  »Tusind  og  én  'Nat«  stammede. 

Det  er  ikke  Stedet  her  at  gaa  ind  paa  disse  specielle 
filologiske  Undersøgelser;  her  skal  kun  søges  givet  en  Over- 
sigt over  de  vigtigste  Resultater,  man  med  Sikkerhed  synes  at 
være  naaet  til,  ') 

Hos  en  arabisk  Historiker  Masudi,  der  levede  i  det  tiende 
Aarhundrede,  findes  i  hans  store  Værk  »Murudj-edz-dzahab« 
(o:  de  gyldne  Enge),  en  Notits  om  en  gammel  persisk  Eventyr- 
samling »Hezar  afsaneh«  (o:  de  tusinde  Fortællinger),  der  blev 
oversat  paa  arabisk  under  Titlen  »de  tusinde  Nætter« ;  Ind- 
holdet af  den  Fortælling,  der  udgør  Rammen  i  hele  Værket, 
anføres  saa  udførlig,  at  det  viser  sig,  at  den  er  identisk  med 
Rammen  til  den  Samling,  der  nu  kendes  under  Titlen 
»I  OG  I   Nat«. 

Saafremt  nu  dette  persiske  Værk  endnu  forelaa,  vilde  den 
paa  Grund  af  Uoverensstemmelsen  mellem  de  to  Titler  og 
andre  Omstændigheder  opstaaede  Tvivl  om  Rigtigheden  af 
Masudis  Beretning  snart  være  fjærnet,  idet  man  blot  havde  at 
sammenholde   de   to    Bøger   med   hinanden.      Nu    er   imidlertid 


^)  For  en  yderligere  Beskæftigelse  med  dette  Spørgsmaal  vil  jeg 
henvise  til  mine  »Studier  over  Tusind  og  én  Nat«,  Kbh.  1891 
(Doktordisp.),  af  hvis  Hovedindhold  ogsaa  de  i  det  følgende  frem- 
satte Bemærkninger  i  alt  væsenligt  ere  tagne. 

saavel  »Hezar  afsaneh«  som  de  fleste  andre  af  de  paa  mellem- 
persisk, det  saakaldte  Pehlevi,  forfattede  Værker  gaaede  tabt, 
og  der  er  heller  ikke  gennem  Indholdsfortegnelser  og  lignende 
levnet  os  Adgang  til  at  gøre  os  en  nøjere  Forestilling  om  de 
enkelte  Bestanddele,  denne  Samling  har  indeholdt. 

En  stor  Del  af  Pehleviliteraturen  bestod  af  Oversættelser  af 
gamle  indiske  Værker,  som  saa  atter  fra  det  persiske  over- 
førtes paa  arabisk  og  syrisk,  og  derfra  for  nogles  Vedkom- 
mende endog  naaede  til  Europa.  Ved  enkelte  har  vi  endnu 
baade  de  indiske  Originaler  og  de  yngre  med  Pehlevi  som 
Mellemled  opstaaede  arabiske  og  europæiske  Bearbejdelser  og 
er  saaledes  i  Stand  til  nøjagtig  at  kontrollere  Tidspunktet  og 
Maaden  for  Værkets  Overførelse;  dette  gælder  blandt  andre 
om  den  gamle  indiske  Fabelsamling  »Fembogen«,  ^)  der  gennem 
Pehlevi  og  arabisk  forplantes  til  Europa  og  som  indeholder 
alle  de  bekendte  Fabler,  som  nu  er  de  civiliserede  Nationers 
Fælleseje  (»Æslet  i  Løvehuden«,  »Konen  med  Æggene«,  og 
mange  andre). 

Saafremt  vi  nu  i  »looi  Nat«  kunde  finde  Spor,  der  tydede 
paa  indisk  Oprindelse,  vilde  vi  heri  have  et  Udgangspunkt  for 
en  Antagelse  om,  at  det  maatte  være  gaaet  med  disse  Eventyr 
paa  lignende  Maade  som  med  den  omtalte  Fabelsamling,  nem- 
lig, at  de  ad  literær  Vej  er  overførte  fra  Indien  til  Persien  og 
derfra  videre  til  Arabien,  og  i  saa  Fald  laa  det  ogsaa  nærmest 
at  sammenstille  »Tusind  og  én  Nat«  med  det  allerede  nævnte 
persiske  Værk  »Hezar  afsaneh«,  da  jo  Rammen  i  dem  begge 
er   den    samme,    og    at    forklare  Titlens  Uoverensstemmelse   (det 


*)     Oversat    paa     dansk    fra    Grundtexten     af    Dr.    Harald    Rasmussen 
(Gyldendal  l893). 


ene  Sted  »Tusind  Fortællinger«,  det  andet  Sted  »Tusind  og  én 
Nat«)  paa  anden  Maade. 

Saadanne  Spor  af  indisk  Oprindelse  findes  nu  virkelig  i 
mange  af  »looi  Nat« s  Eventyr,  og  udgør  en  saa  indgribende 
Del  af  disse,  at  de  ikke  godt  kan  tænkes  opstaaede  uden  som 
ligefrem  overførte  gennem  et  eller  flere  Mellemled  fra  en  indisk 
Original.  Disse  Spor  er  dels  enkelte  Træk,  som  genfindes  paa 
begge  Steder,  dels  viser  de  sig  i  Fortællingens  Anlæg  og  hele 
Tilsnit. 

Hvad  det  første  angaar,  maa  man  lægge  Mærke  til,  at 
saadanne  Overensstemmelser  for  at  have  et  kritisk  Værd,  det 
vil  sige,  for  at  berettige  til  at  fastslaa,  at  den  ene  af  de  to 
Fortællinger,  mellem  hvilke  de  findes,  staar  i  et  vist  under- 
ordnet Forhold  til  den  anden,  maa  udgøre  et  væsentligt  Led  af 
hele  den  Kærne,  hvorpaa  Fortællingen  er  baseret,  og  tillige 
ikke  være  af  en  altfor  almindelig  Karakter. 

Men  selv  om  det  forefundne  Træk  er  af  en  ganske  speciel 
Karakter,  berettiger  det  endda  ikke  til  en  Sammenstilling,  saa- 
fremt  det  i  sig  selv  er  saa  lidet  indgribende  og  af  saa  ringe 
Betydning  for  hele  Fortællingens  Handling,  at  det  uden  synder- 
lig Forstyrrelse  kunde  tænkes  fjæmet-,  thi  da  vilde  der  jo  be- 
standig være  en  Mulighed  aaben  for,  at  det  var  tilføjet  senere 
ved  en  eller  anden  tilfældig  Udsmykning  og  Forsøg  paa  at 
forbedre  den  foreliggende  Text. 

Altsaa  maa  de  i  to  Fortællinger  overensstemmende  Træk, 
der  skal  berettige  til  Antagelsen  af,  at  den  ene  er  udgaaet  fra 
den  anden  —  enten  direkte  eller  gennem  Mellemled  —  eller, 
hvad  der  jo  ogsaa  kan  være  muligt,  at  de  begge  skylder  en 
fælles  Kilde  deres  Udspring,  dels  udgøre  en  indgribende  Hoved- 
del  af  selve   Fortællingen,    og   dels   være   af  den   Karakter,    at 


Sandsynligheden  for,  at  de  skulde  være  opfundne  paa  de  to 
forskellige  Steder  uafhængigt  af  hverandre,  er  udelukket.  Og 
dette  er  netop  Tilfældet  med  de  i  visse  Dele  af  »Tusind  og  én 
Nat«   paaviste  Træk  af  indisk  Oprindelse. 

Foruden  i  disse  specielle  Led  af  enkelte  Fortællinger  kan 
der  ogsaa  i  nogle  Fortællingers  Anlæg,  i  den  Maade,  hvorpaa 
de  fremføres,  findes  Antydninger,  der  peger  hen  paa  Indien. 
Forrest  i  Rækken  af  disse  maa  nævnes  det  ejendommelige 
Indramningssystem,  som  er  saa  karakteristisk  for  »Tusind  og  én 
Nat«.  Som  bekendt  er  alle  de  følgende  Fortællinger  lagte  i 
Munden  paa  Heltinden  i  den  første  Fortælling,  hvilken  saa- 
ledes  kommer  til  at  udgøre  Rammen  om  de  øvrige,  og  hun 
fremfører  dem  for  ved  at  anspænde  sin  Gemal,  Kongens  Nys- 
gjerrighed,  at  forhale  den  Død,  der  ellers  i  Følge  hans  blodige 
Sædvane  skulde  ramme  hende  Morgenen  efter  Bryllupet.  Men 
desuden  er  ogsaa  i  de  andre  Eventyr  ofte  det  ene  lagt  inden  i 
det  andet,  idet  de  handlende  Personer  selv  optræde  som  For- 
tællere i  deres  Samtaler  til  Belæring  eller  Advarsel. 

Denne  ejendommelige  Maade  at  meddele  en  Række  af 
Historier  ved  at  lade  de  handlende  Personer  i  den  ene  fortælle 
den  næste  og  saaledes  videre,  saa  at  man  tilsidst  helt  glemmer 
den  første,  er  specielt  indisk.  Vi  finder  den  i  saa  godt  som 
alle  gamle  indiske  Eventyrsamlinger;  det  stødende  og  usand- 
synlige som  paa  denne  Maade  undertiden  kan  fremkomme, 
bryder  man  sig  ikke  om ;  under  de  frygteligste  Torturer,  i  Situa- 
tioner mellem  Liv  og  Død  fortælle  eller  høre  Personerne  ganske 
rolig  paa  Historier,  der  skulle  forklare  deres  Stilling  eller  trøste 
og  hjælpe  dem.  Og  ligesaa  almindelig  som  denne  Methode  er 
i  Indien,  lige  saa  lidt  findes  den  udenfor  dette  Land,  og  det 
er   derfor  en   ganske   simpel    Analogislutning,    naar    man   i   det 


ejendommelige  Indramningssystem  ser  et  Spor  af  den  indiske 
Oprindelse  for  visse  Dele  af  »Tusind  og  én  Nat«.') 

Det  er  imidlertid  ikke  i  alle  Fortællingerne  i  « Tusind  og 
én  Nat«,  at  Sporene  af  indisk  Oprindelse  af  de  to  omtalte 
Kategorier  kan  genfindes,  men  kun  i  visse  bestemte.  Det  er 
altsaa  denne  specielle  Kreds  af  Eventyr,  som  vi  betragte  som 
udgaaede  fra  den  persiske  Samling  »Hezar  afsaneh«,  medens  vi 
ved  de  øvrige  maa  se  efter,  om  der  ikke  i  dem  findes  Holde- 
punkter af  anden  Art  for  Henførelse  til  en  bestemt  Tid  eller 
et  bestemt  Land. 

Ved  en  nøjere  Undersøgelse  af  disse  andre  Fortællinger 
viser  det  sig  da,  at  en  Del  af  disse  grupperer  sig  omkring  den 
berømte  Harun  al  Rashid,  der  dels  er  selve  Hovedpersonen, 
dels  optræder  som  den  reddende  deus  ex  machina;  enkelte  af 
de  til  hans  Navn  knyttede  Fortællinger  synes  endogsaa  baserede 
paa  historiske  Anekdoter  fra  Kalifhoffet,  hvoraf  der  senere  er 
udspunden  en  hel  Fortælling.  Fælles  for  de  fleste  Fortællinger 
af  denne  Kategori  er  deres  Karaktermærke  som  »borgerlige 
Noveller«,  hvor  Handlingen  i  Reglen  drejer  sig  om  en  eller 
anden  Kærlighedsintrige ,  som  i  de  fleste  Tilfælde  løses  paa 
ganske  naturlig  Maade.  I  bestemt  Modsætning  til  denne 
Gruppe  staar  en  anden,  hvor  dels  det  overnaturlige  Element 
spiller  en  afgørende  Rolle,  og  som  dels  udgøres  af  Historier, 
der  omhandle  Skelmstreger  og  listige  Indfald,  ofte  udstyrede 
med  ironiske  Sidehug  til  den  orientalske  Øvrigheds  Uredelighed 
og  Bestikkelighed.  Denne  sidste  Gruppe  kan  man  dels  ved 
literære  Analogislutninger,  dels  ved  Undersøgelser  af  deri  fore- 
kommende Enkeltheder   bestemt    paavise   som  ægyptisk,    og   det 


')     Studier  over  »1001   Nat«,  pag.  6l   og  t2. 


ligger  da  med  Hensyn  til  den  anden  Gruppe  nærmest  at  antage, 
at  den  er  fremstaaet  paa  det  Tidspunkt,  da  Bagdad  endnu  var 
det  literære  Centrum,  hvorved  ogsaa  Forkærligheden  for  Be- 
nyttelsen af  Harun  al  Rashids  Personlighed  lettere  forklares. 

Det  forstaas  imidlertid  let,  at  Adskillelsen  mellem  disse 
to  Grupper  i  hvert  enkelt  Tilfælde  ikke  altid  er  let  at  drage, 
da  det  ikke  her  drejer  sig  om  en  Jævnføring  af  bestemt  paa- 
viselige  Træk,  som  Tilfældet  var  ovenfor,  men  derimod  om  en 
mere  almindelig  æsthetisk  Karaktergivning.  Med  Hensyn  til 
det  usikre  i  de  givne  Holdepunkter  maa  det  særlig  fremhæves, 
at  man  ingenlunde  maa  tro,  at  alle  de  Eventyr,  hvor  Harun  al 
Rashid  optræder,  er  opstaaede  i  Bagdad ;  den  populære  histo- 
riske Personlighed,  hvem  Folkegunsten  en  Gang  havde  omgivet 
med  sin  Glorie,  blev  selvfølgelig  ofte  af  senere  Fortællere  an- 
vendt ogsaa  paa  Steder,  hvor  den  oprindelig  ikke  hørte  til. 
Saaledes  er  en  Del  af  de  Fortællinger,  som  med  bevist  Sikker- 
hed kan  siges  at  være  af  indisk  Oprindelse  og  som  altsaa  til- 
hører »Tusind  og  én  Nat« s  ældste  Kærne,  omformede  og  henlagte 
til  Harun  al  Rashid,  og  endog  af  de  historiske  Anekdoter  viser 
det  sig,  at  meget,  der  gaar  under  denne  Kalifs  Navn,  henhorer 
til  ganske  andre  Perioder  og  andre  Personer.  Men  vi  har  her 
det  samme  som  ved  andre  Nationers  folkelige  Overlevering; 
den  historiske  Personlighed,  der  en  Gang  sætter  sig  dybest 
fast  i  Folkenes  Erindring,  drager  ogsaa  alle  ham  uvedkommende 
Traditioner  til  sig;  det  er  saa  bekvemt  at  have  et  enkelt  be- 
stemt Navn  hvortil  man  kan  henføre  alle  de  kurserende  For- 
tællinger og  Smaatræk,  hvis  Oprindelse  man  har  glemt  og  er 
ude  af  Stand  til  at  bestemme. 

Naar  vi  antage  denne  Gruppe  for  udgaaet  fra  Bagdad, 
kan    i    denne    Sammenhæng    tilføjes,    at  alle  »looi   Nat«s  For- 


tællinger  selvfølgelig  har  deres  Oprindelse  fra  Byerne;  den 
Forkærlighed  for  Bylivet,  som  gaar  igennem  dem  alle,  den 
stadig  tilbagevendende  Forherligelse  af  Handelsvæsnet  og  den 
udførlige  Dvælen  ved  de  dertil  hørende  Detailler  saa  vel  som 
den  nøjagtige  Beskrivelse  af  Husenes  indre  Indretning  er  lige- 
saa  mange  Beviser  mod  Antagelsen  af,  at  Bønder  eller  Beduiner 
skulde  have  haft  noget  med  disse  Fortællingers  Tilblivelse  at 
gøre.  For  den  ikke  ægyptiske  Gruppes  Vedkommende  er  der  da 
kun  to  literære  Centrer,  hvortil  den  kan  henføres,  nemlig  Da- 
maskus og  Bagdad,  og  paa  Grund  af  Harun  al  Rashids  store 
Betydning  for  denne  Gruppes  Fortællinger  ligger  det  da  nærmest 
i  det  mindste  hvad  de  fleste  af  disse  angaar,  at  tænke  paa 
denne  sidste  By. 

Naar  vi  i  den  tredje  Gruppe,  som  vi  altsaa  tro  at  kunne 
betegne  som  ægyptisk,  genfinder  det  overnaturlige  Moment, 
med  den  hyppige  Fremtræden  af  Aander,  synes  den  i  denne 
Henseende  at  falde  sammen  med  den  ældste  Gruppe,  de  indisk- 
persiske Eventyr,  men  der  viser  sig  dog  en  betydelig  Forskel. 
Man  kan  nemlig  lægge  Mærke  til,  at  i  de.  gamle,  fra  persisk 
oversatte  Historier  optræde  Aanderne  aktivt  og  selvstændigt,  og 
de  Dæmoner  og  Djævle,  som  vi  finde  der,  er  ikke  andet  end 
de  persiske  Div'er  og  Peri'er,  der  virker  af  egen  Drift,  støttende 
eller  bekæmpende  Eventyrets  Helt,  alt  efter  deres  gode  eller 
onde  Karakter.  I  de  ægyptiske  Historier  finde  vi  derimod  i 
de  fleste  Tilfælde  Aanderne  kun  virkende  som  atliængige  af  en 
Talisman,  og  i  Følge  denne  deres  Natur  kan  de  altsaa  kun  op- 
træde paa  den  af  Talismanens  Ejer  foreskrevne  Maade,  saa  at 
det  bliver  ham  og  ikke  dem,  der  kommer  til  at  bestemme 
Handlingens  Gang  ^). 

')  »Studier  over   lOOl   Nat«,  Pag.   101. 


Foruden  disse  Grupper  er  der  i  »Tusind  og  én  Nat«,  saa- 
ledes  som  dette  Værk  foreligger  i  de  nu  existerende  Haand- 
skrifter  og  arabiske  Udgaver,  tillige  indlemmet  en  Del  større 
og  mindre  Fortællingsrækker  og  enkelte  Eventyr,  som  staa  de 
oprindelige  Bestanddele  mere  eller  mindre  fjærn.  De  Afskrivere, 
der  har  forplantet  Værket,  har  efter  eget  Tykke  skudt  For- 
tællinger ud  og  sat  andre  ind,  og  saaledes  er  de  mange  Af- 
vigelser mellem  de  forskellige  Udgaver  fremkomne.  Der  findes 
i  den  arabiske  Literatur  ogsaa  andre  Eventyrsamlinger,  anlagte 
efter  samme  System  som  »Tusind  og  én  Nat«  og  med  en  lignende 
Indramningsmethode,  men  da  dette  Værk  nu  en  Gang  var  det 
mest  populære,  blev  dets  Ramme  benyttet  med  størst  Forkærlig- 
hed og  kom  saaledes  i  de  forskellige  Bearbejderes  Hænder  til 
at  rumme  temmelig  forskelligartet  Stof. 

De  tre  ovennævnte  Grupper,  der  saaledes  udgøre  den 
egenlige  »Tusind  og  én  Nat«,  er  ikke  opstaaede  samtidig,  men 
efter  hverandre.  Med  Hensyn  til  Fastsættelsen  af  Tidspunktet 
for  hver  enkelts  Tilblivelse  og  dens  Tilføjelse  til  de  andre, 
møder  der  os  en  Del  Vanskeligheder,  fordi  »Tusind  og  én  Nat« 
saa  godt  som  aldrig  omtales  i  de  samtidige  literaturhistoriske 
Værker.  Dette  forklares  ved  den  ejendommelige  Foragt,  som 
de  arabiske  Lærde  bestandig  har  næret  og  endnu  bestandig  nære 
mod  alle  Frugter  af  en  egenlig  Folkepoesi,  en  Foragt,  der  kan 
sammenstilles  med  den,  som  man  i  forrige  Aarhundrede  hos  os 
nærede  *for  vore  gamle  Folkeviser  og  Kæmpesange ;  en  arabisk 
Filolog  anser  det  for  langt  under  sin  Værdighed  at  beskæftige 
sig  med  slige  Ammestuehistorier,  og  da  Samlinger  af  »Tusind 
og  én  Nat« s  Kategori  saaledes  aldrig  ere  regnede  for  at  høre 
til  den  egenlige  Literatur,  har  de  naturligvis  heller  ikke  fundet 
Plads  i  de  bibliografiske  P'ortegnelser  over  denne. 


Hvad  vi  derfor  for  Fastsættelsen  af  Tidspunktet  har  at 
rette  os  efter,  er  dels  de  i  Fortællingerae  selv  givae  Antydninger, 
dels  Analogislutninger  fra  beslægtede  Fænomener  i  Literaturen, 
om  hvis  Udvikling  vi  ad  anden  Vei  vide  bedre  Besked.  Ved 
Hjælp  af  disse  forskellige  Udgangspunkter  kan  man  med  til- 
nærmelsesvis Sandsynlighed  fastslaa,  at  den  ældste  Del  af  »Tusind 
og  én  Nat«,  der  er  oversat  fra  den  paa  Pehlevi  skrevne  Samling 
»Hezar  afsaneh«,  skriver  sig  fra  Slutningen  af  det  ottende  eller 
fra  det  niende  Aarhundrede  efter  Kristi  Fødsel;  den  næste 
Gruppe,  hvis  Oprindelse  vi  antage  at  have  været  i  Bagdad, 
maa  naturligvis  være  fra  Tiden  efter  Harun  al  Rashid,  men  kan 
paa  den  anden  Side  heller  ikke  tænkes  opstaaet  altfor  lang  Tid 
efter  ham,  da  Erindringen  om  denne  Kalif  saa  vilde .  være  en 
Del  mere  udvisket  i  den  almindelige  Bevidsthed,  og  den  maa 
derfor  hensættes  til  Tiden  omkring  det  tiende  Aarhundrede. 
Den  ægyptiske  Gruppe  maa  efter  hele  den  literære  Udvikling 
at  dømme,  som  finder  Sted  i  Ægypten,  sættes  til  Tiden  kort 
efter  den  berømte  Sultan  Saladin,  altsaa  i  det  trettende  Aar- 
hundrede. 

Meningen  er  nu  ikke,  at  disse  Grupper  forst  have  udviklet 
sig  selvstændigt,  og  derpaa  som  en  Helhed  er  føjet  til  det 
allerede  tidligere  bestaaende,  og  det  viser  sig  da  ogsaa,  at  den 
endelige  Tilvejebringelse  af  den  Form,  hvori  »Tusind  og  én  Nat« 
nu  foreligger,  falder  en  Del  senere,  og  baade  i  det  fjortende 
og  femtende  Aarhundrede  synes  en  Del  Historier  tilføjede. 
Denne  endelige  Udarbejdelse  finder  Sted  i  Ægypten,  og  derfra 
skriver  sig  den  Fremhæven  af  ægyptiske  Ejendommeligheder  og 
hyppige  Anførelse  af  ægyptiske  Lokaliteter,  som  kommer  frem 
nu  og  da  allerede  i  de  fra  tidligere  Perioder  stammende  Dele 
af  Værket. 


Som  ovenfor  antydet,  var  det  Uoverensstemmelsen  mellem 
de  to  Titler,  det  persiske  »Tusind  Fortællinger«  og  det  arabiske 
»Tusind  og  én  Nat«,  der  bidrog  til  at  vække  Tvivl  om  den 
ældste  Dels  Udspring  fra  persiske  og  indiske  Kilder.  Denne 
har  imidlertid  ikke  stort  at  sige,  for  saa  vidt  der  ikke  til  nogen 
af  de  to  Tal  knytter  sig  nogen  bestemt  Betydning,  men  kun 
tilsigtes  en  ganske  almindelig  Angivelse  af  et  stort,  ubestemt 
Tal.  Medens  dette  jo  er  ganske  almindeligt  ved  runde  Tal  som 
netop  looo,  synes  det  mere  besynderligt,  at  et  saa  bestemt 
markeret  Tal  som  looi  kan  anvendes  paa  samme  Maade;  men 
dette  er  i  Virkeligheden  noget,  som  der  oftere  findes  Exempler 
paa  i  orientalske  Sprog.  Saaledes  anvendes  paa  persisk  netop 
Tallet  »hezar  jek«  (o:  looi)  for  at  betegne  et  ubestemt  Antal, 
og  i  den  arabiske  Literatur  nævnes  et  Digterværk  med  Titlen : 
»looi  Piger«,  hvortil  der  senere  blev  skrevet  et  Sidestykke,  der 
bar  Navnet  »looi   Drenge«. 

Desuden  synes  en  ganske  speciel  Grund  at  have  gjort  sig 
gældende  ved  Ombytningen  af  den  oprindelige  Titels  looo  med 
I  CO  I.  Araberne  har  nemlig  en  overtroisk  Uvilje  mod  saadanne 
hele  Tal  som  hundrede,  tusinde  osv,,  og  forandre  dem  derfor 
ved  at  trække  en  fra  eller  lægge  en  til,  og  paa  denne  Maade 
er  altsaa  denne  berømte  Bogtitel  bleven  til,  der  senere  er  gaaet 
Verden  rundt  og  har  vundet  saa  kendt  en  Klang  som  faa  andre. 

De  fleste  af  Fortællingerne  i  »Tusind  og  én  Nat«  er  ud- 
styrede med  kortere  eller  længere  Stykker  af  Digte,  i  Reglen 
lagte  i  Munden  paa  de  talende  Personer  selv.  Overalt,  hvor 
en  forstærket  Stemning  skal  udtrykkes,  sker  dette  ved  at  tage 
Poesien  til  Hjælp,  ligesom  ogsaa  Fortælleren  selv,  naar  han  særlig 
vili  dvæle  ved  et  eller  andet,  f.  Ex.  ved  Skildringerne  af  den 
kvindelige  Skønhed,  griber  til  Citater  af  bekendte  Digte.     Man 

maa  imidlertid  lægge  Mærke  til,  at  disse  Vers  aldrig  meddele 
noget,  der  fører  Handlingen  videre-,  de  er  tværtimod  at  betragte 
som  Hvilepunkter  for  Fortællingen,  og  det  lader  sig  derfor  godt 
gøre  at  læse  Texten  fortløbende  med  Forbigaaelse  af  Versene, 
og  i  de  europæiske  Oversættelser  er  de  ogsaa  for  største  Delen 
udeladte. 

Dette  Forhold  tyder  paa,  at  Versene  er  indlagte,  efter  at 
Fortællingerne  er  bragte  til  deres  nuværende  Form.  Og  dette  be- 
kræftes dels  ved  de  hyppige  Gentagelser  af  samme  Vers,  dels 
ved  den  Sammendyngen  af  Vers  af  samme  Indhold,  der  saa 
ofte  findes.  De  Vers,  der  gribe  ind  i  Handlingen,  er  over- 
ordenlig faa. 

»Tusind  og  én  Nat«  har  haft  en  overordenlig  Udbredelse  i 
Orienten;  vel  har  de  Lærde,  som  ovenfor  berørt,  stadig  set 
med  Foragt  paa  disse  barnagtige  Eventyr  som  noget,  der  stod 
udenfor  Literaturen,  men  Folket  har  med  usvækket  Troskab 
hængt  ved  sine  Yndlinge  blandt  Eventyrernes  Helte,  og  i  Aar- 
hundreder  har  disse  FortælHnger  hørt  til  den  bedste  Underhold- 
ning om  Aftenen  paa  Kaffehusene.  Og  saaledes  er  det  endnu. 
Mangen  Aften  har  jeg  tilbragt  sammen  med  mine  arabiske  Venner  i 
Damaskus  siddende  paa  Kaffeen  med  den  lange  Narghileh  og 
følgende  Prins  Kamar-ez-zeman  paa  hans  vidunderlige  Farter 
eller  lyttende  til  Aladdin  Abush-Shamats  Prøvelser;  og  inter- 
essant var  det  at  iagttage  den  Interesse,  hvormed  den  almindelige 
Befolkning  lytter  til  disse  evig  unge  Fortællinger;  hvilken  Spæn- 
ding maler  der  sig  ikke  i  alles  Ansigter,  naar  Helten  trues  af 
Farens  Rædsler,  medens  Fortælleren  med  bevidst  Kunst  lader 
dem  dvæle  saa  længe  som  mulig  i  Uvishedens  Angst,  hvilket 
Lettelsens  Suk  gaar  der  ikke  gennem  Rækken,  naar  han  endelig 
i  det  yderste  Øjeblik  befries  fra  den  truende  Undergang;  Ma  shå 

Allah!  lyder  det  begejstrede  Tilraab,  naar  Fortælleren  er  naaet 
forbi  et  af  de  spændende  Steder;  og  naar  han  med  en  blæn- 
dende Farvepragt  og  hele  det  arabiske  Sprogs  Ordrigdom,  hvor 
de  gamle  Digteres  vidunderlige  Metaforer  endnu  nu  og  da 
klinge  igennem,  skildrer  Prinsessens  Dejlighed,  som  skal  være 
Heltens  Pris,  udbryde  de  begejstrede  Tilhørere:  »Ja,  priset 
være  Allah,  som  skabte  Verden  og  Kvindernes  Skønhed« ! 

»Tusind  og  e'n  Nat«  maa  imidlertid  ikke  maales  med  en 
europæisk  Nutids  æsthetiske  Maalestok.  Det,  som  spiller  en  saa 
stor  Rolle  i  vor  Literatur,  nemlig  Karaktertegningen,  existerer 
der,  som  allerede  antydet,  i  disse  Fortællinger  næsten  ikke 
noget  Tilløb  til.  Karakteristisk  er  det,  at  det  i  Grunden  aldrig 
er  stort  bevendt  med  de  Personer,  der  er  Fortællingernes  Helte. 
»De  skildres  ganske  vist  som  udrustede  med  alle  Sjælens  og 
Legemets  Fortrin;  men  vi  maa  her  nøjes  med  at  tro  Fortæl- 
leren paa  hans  gode  Ord;  thi  noget  egenligt  Bevis  derpaa  faa 
vi  i  Løbet  af  Fortællingen  kun  sjælden.  De  drage  vel  ud  for 
at  opsøge  deres  elskede  eller  opleve  Eventyr,  men  naar  det  for 
Alvor  begynder  at  knibe  for  dem,  synker  de  strax  sammen  og 
hengiver  sig  i  deres  Skæbne,  indtil  en  Aand  eller  en  anden 
indgribende  Personlighed  bringer  dem  ud  af  Forlegenheden. 
Paa  samme  Maade  véd  de  elskende  sjælden  andet  end  at  sukke 
og  klage  og  digte  rørende  Vers  til  den  tilbedte,  medens  andre 
maa  handle  for  dem;  selve  Helten  er  altid  en  Aladdinsfigur, 
som  faar  alting  givet  udefra«  ^). 

Det,  som  udgjør  »Tusind  og  én  Nat« s  Fortrin,  er  dens 
ungdommelige  Friskhed  og  dens  frugtbare  Fantasi,  hvis  Dristig- 
hed ikke  kender  nogen  Grænse.     Og  det   er  ogsaa  disse  Egen- 


^)  »Studier  over  lOOl   Nat«,  Pag. 

skaber,  som  har  betinget  den  gamle  Eventyrsamlings  Udbredelse 
i  Europa,  og  som  særlig  har  bevirket  den  ikke  ringe  Indflydelse, 
den  har  haft  i  europæisk  Digtning.  Thi  for  Digterne  har 
»Tusind  og  én  Nat«  været  en  Kilde,  hvorfra  Inspirationer  og 
Ideer  stadig  har  kunnet  hentes.  Man  har  med  Forkærlighed 
søgt  tilbage  til  dets  Farvepragt  og  til  disse  Eventyrs  Ungdoms- 
friskhed som  en  Modsætning  til  den  Stilstand  og  Udtørrethed, 
der  nu  og  da  har  gjort  sig  gældende  i  den  europæiske  Lite- 
raturs  Udviklingsperioder.  Og  endnu  bestandig  synes  det  gamle 
østerlandske  Skatkammer  lige  uudtømmeligt. 


Den  Gengivelse  af  »Tusind  og  én  Nat«,  som  her  bydes 
den  danske  Læseverden,  er  i  alt  væsenligt  et  nyt  Oplag  af  den 
af  Valdemar  Thisted  i  sin  Tid  paa  det  Schubotheske  Forlag 
udgivne  Oversættelse.  Samme  Forlag  har  anmodet  mig  om  næst 
efter  at  indlede  Værket  med  ovenstaaende  Bemærkninger  om  »Tusind 
og  én  Nat« s  Historie  og  almindelige  Stilling,  tillige  at  sammenholde 
den  foreliggende  Text  med  Originalen  samt  at  omordne  Even- 
tyrenes Rækkefølge  saaledes,  at  denne  i  det  væsenlige  falder 
sammen  med  den  i  de  vigtigste  arabiske  Udgaver  optagne. 
Jeg  har  desuden  gennemgaaet  den  Thisted'ske  Texts  Noter  og 
paa  Steder,  hvor  jeg  fandt  Foranledning  dertil,  tilføjet  en  Del 
nye  oplysende  Anmærkninger.  Derimod  har  jeg  ikke  noget 
Ansvar  for  Oversættelsens  æsthetiske  Værd  i  og  for  sig-,  de 
Rettelser,  jeg  har  haft  Lejlighed  til  at  foretage  i  denne  er  faa 
og  af  ganske  formel  Karakter. 

Det  var  en  Gang  mit  Haab  at  faa  Lejlighed  til  selv  at 
give  en  fuldstændig  Oversættelse  af  den  gamle  Samling  direkte 
fra  den    arabiske    Original   og   med   særlig  Hensyntagen  til   de 

indlagte  Vers,  hvoraf  mange  indeholde  virkelig  fortræffelige 
Prøver  paa  arabisk  Digtning,  men  som  Oversætterne  i  de  fleste 
Tilfælde  har  forbigaaet  paa  Grund  af  de  ikke  faa  filologiske 
Vanskeligheder,  disse  Vers  frembyde,  men  dette  Haab  er  der, 
som  Forholdene  nu  stille  sig,  næppe  Udsigt  til  at  faa  realiseret. 
Jeg  søger  da  en  Erstatning  i  Forventningen  om,  at  »Tusind  og 
én  Nat«  ogsaa  i  denne  Form  med  den  Thisted'ske  Gengivelses 
ikke  faa  Fortrin  maa  bevare  sit  gamle  Ry  og  vinde  nye  Venner. 
Det  væsenlige  ved  disse  Eventyr  er  jo  af  den  Natur,  at  det 
under  hvilken  som  helst  Form  vil  kunne  gøre  sig  gældende, 
og  den  Del  af  Folket,  hos  hvem  Sansen  for  almenmenneskelig 
Poesi  og  en  naiv  Fantasis  Frembringelser  endnu  ikke  er  under- 
gravet, vil  vel  søge  tilbage  til  disse  gamle  Eventyr  med  den 
samme  troskyldige  Begejstring  som  den,  den  arabiske  Lastdrager 
og  Frugtsælger  ytrer,  naar  Fortælleren  begynder  med  sit  udødelige : 
»Der  var  en  Gang  en  Sultan  —  — « 


J.  Østrup. 


Fortællingen  om  Kong  Slialiriar  og  hans 
Broder  Kong  Stiahzeman. 

Det  fortælles  (men  ingen  kj ender  bedre  Fortidens  Begiven. 
heder  og  de  svundne  Dages  Hændelser,  end  den  alvise 
og  alvidende  Gud,  hans  Navn  være  priset  og  ophøjet!)  —  det 
fortælles,  at  der  en  Gang  levede  en  Konge  af  Sassanidernes 
Dynasti,  som  herskede  over  Indien  og  Kina;  han  var  rig  og 
mægtig,  og  mangfoldige  vare  hans  Tjenere  og  Undergivne. 
Han  havde  to  Sønner,  som  begge  vare  ædle  Riddere  og  stærke 
Helte,  dog  var  den  ældste  den  ypperste.  Han  overtog  Regje- 
ringen  i  Faderens  Land  og  herskede  med  Visdom  og  Retfær- 
dighed, saa  at  han  blev  elsket  af  alt  Folket.  Hans  Navn  var 
Shahriar,  medens  den  yngste,  der  regjerede  i  Samarkand  og 
ligeledes  var  en  klog  og  dygtig  Fyrste,  kaldtes  Shahzeman. 

Saaledes  forløb  en  lang  Aarrække  for  dem  begge  i  ufor- 
styrret Lykke-,  da  hændte  det,  at  den  ældste  en  Gang  fik 
Længsel   efter   at   se   sin  yngre  Broder   og  gav  derfor  sin  Vezir 

Befaling  til  at  drage  afsted  og  meddele  ham  den  ældre  Broders 
Ønske  om  at  se  ham  hos  sig.  Kong  Shahzeman  var  straks  be- 
redt dertil,  og  efter  at  have  indsat  sin  Vezir  til  foreløbig  Regent 
brød  han  op  med  et  stort  Følge.  Men  da  de  havde  gjort  Holdt 
efter  den  første  Dagsmarsch,  kom  han  til  at  huske  paa  noget, 
han  havde  glemt  hjemme  i  sit  Palads  og  vendte  derfor  tilbage. 
Men  det  sortnede  for  hans  Øjne,  da  han,  ved  at  komme  ind  i 
sin  Hustrus,  Dronningens  Værelse,  fandt  hende  sammen  med  en 
sort  Slave;  i  sin  Forbitrelse  greb  han  sit  Sværd  og  dræbte  dem 
begge  paa  Stedet,  hvorpaa  han  vendte  tilbage  og  rolig  fortsatte 
Rejsen,  som  om  intet  var  hændet,  indtil  han  naaede  sin  Broders 
Hovedstad. 

Kong  Shahriar,  der  blev  meget  glad  ved  hans  Komme, 
drog  ham  i  Møde  og  foranstaltede  store  Fester  til  hans  Ære ; 
men  midt  under  Festglæden  huskede  den  yngre  Broder  bestandig 
paa,  hvad  der  var  sket  hjemme  i  hans  eget  Slot,  og  den  nagende 
Sorg  i  hans  Hjærte  afspejledes  i  hans  tungsindige  Mine.  Hans 
Broder  troede  først,  at  det  var  Længslen  efter  hans  eget  Rige, 
som  tyngede  Shahzeman,  men  tilsidst  kunde  han  ikke  lade  være 
med  at  udfritte  ham  om  Grunden  til  hans  bestandige  Sørg- 
modighed; men  den  yngre  Broder  gav  kun  et  undvigende  Svar, 
og  fortalte  intet  om  sin  Hustrus  Utroskab. 

Kong  Shahriar  foreslog  for  at  adsprede  ham,  at  de  skulde 
drage  ud  paa  Jagt  sammen,  men  ogsaa  dette  afslog  han  og  blev 
saa,  medens  Broderen  drog  paa  Jagt,  alene  tilbage  i  Slottet. 

Nu  var  der  i  Paladset  en  Række  Vinduer,  som  vendte  ud 
imod  Slottets  Have,  og  idet  han  gik  her  forbi,  bemærkede  han 
tilfældig,  at  en  Dør  i  Havens  Mur  blev  aabnet,  og  ind  traadte 
tyve  sorte  Slaver  og  lige  saa  mange  vidunderlig  dejlige  Slav- 
inder, blandt  hvilke  var  Kong  Shahriars  egen  Hustru ;  de  lejrede 


^9 

sig  omkring  Havens  store  Bassin,  og  da  de  troede  at  være 
usete,  lagde  de  ikke  noget  Baand  paa  deres  Lystighed.  Men 
Kong  Shahzeman  tænkte  ved  sig  selv:  »Sandelig,  dette  er 
værre  end  hvad  der  er  overgaaet  mig-,«  og  denne  Tanke  satte 
nyt  Mod  i  ham  og  spredte  hans  tungsindige  Bekymringer. 

Da  Kong  Shahriar  kom  tilbage,  opdagede  han  straks  den 
store  Forandring,  der  var  foregaaet  med  hans  Broder  og  spurgte 
med  Forbavselse  om  Grunden  dertil;  og  Shahzeman  fortalte  da 
baade  hvad  der  var  hændet  ham  hjemme  i  hans  eget  Slot,  og 
hvad  han  nu,  just  under  Broderens  Fraværelse,  var  blevet  Vidne 
til  i  dennes  Palads. 

Da  udbrød  den  ældre  Broder:  »nej,  det  vil  jeg  forst  se 
med  mine  egne  Øjne;«  —  »nuvel,«  svarede  Shahzeman,  »lad 
den  Efterretning  udbrede  i  Morgen,  at  Du  igjen  vil  begive  Dig 
paa  Jagt,  og  hold  Dig  saa  skjult  hos  mig,  for  at  Du  selv  kan 
overbevise  Dig  om,  at  det  er  Sandhed,  hvad  jeg  har  fortalt.« 

Den  følgende  Dag  drog  Kong  Shahriar  afsted  med  et  stort 
Følge,  men  da  han  var  kommet  udenfor  Byen,  vendte  han  under 
en  Forklædning  tilbage  til  Slottet,  og  begav  sig  sammen  med 
sin  Broder  hen  til  det  Sted,  hvorfra  de  havde  Udsigt  over 
Paladsets  Have;  og  dér  gentog  sig  da  for  dem  den  samme 
Scene,  som  den  yngre  Broder  allerede  Dagen  i  Forvejen 
havde  set. 

Ved  dette  Syn  var  Kong  Shahriar  nær  ved  at  miste  Besin- 
delsen, og  han  sagde  til  Broderen:  »Kom,  lad  os  forlade  dette 
Land,  og  lad  os  se,  om  der  er  nogen,  der  er  lige  saa  ulykkelige 
som  vi,  thi  ellers  vil  Døden  da  langt  være  at  foretrække  for 
Livet.«  Hertil  var  Kong  Shahzeman  straks  beredt,  og  i  al 
Hemmelighed  begav  de  sig  afsted  paa  deres  omflakkende  Rejse. 

En  Dag  hændte  det  sig,    at  de  kom  til  en  Eng,    hvor  der 

stod  et  skyggefuldt  Træ  ved  Siden  af  en  Kilde  ikke  langt  fra 
det  salte  Hav.  De  lejrede  sig  dér  for  at  hvile  ud,  men  bedst 
som  de  sad,  bemærkede  de,  at  Havet  kom  i  Oprør,  og  der 
hævede  sig  af  dets  Bølger  en  himmelhøj,  sort  Støtte,  som 
nærmede  sig  Kysten. 

Forfærdede  søgte  de  Tilflugt  i  Træets  øverste  Grene,  og 
saa'  da,  at  det  var  en  kjæmpestor  Aand,  der  kom  bærende  en 
Kiste  paa  sit  Hoved.  Da  han  var  kommet  hen  til  Træet,  tog 
han  Plads  under  dette  og  efter  at  have  aabnet  Kisten,  lod  han 
en  ung,  vidunderlig  dejlig  Kvinde,  hvis  Skønhed  straalede  som 
Solen,  træde  ud  af  denne. 

Til  hende  sagde  Aanden:  »du,  den  ædleste  af  Kvinderne, 
som  jeg  har  bortført  i  Din  Bryllupsnat,  jeg  kunde  have  Lyst 
til  at  lægge  mig  lidt  til  Hvile  her ; «  og  med  disse  Ord  lagde 
han  sit  Hoved  i  hendes  Skjød  og  faldt  i  Søvn.  Ved  tilfældigvis 
at  se  i  Vejret,  fik  den  unge  Kvinde  Øje  paa  de  to  Konger 
højt  oppe  i  Træet;  hun  løftede  sagte  Aandens  Hoved,  saa  det 
kom  til  at  hvile  paa  Jorden  og  gjorde  Tegn  til  dem,  at  de 
skulde  komme  ned  paa  Jorden;  thi  de  behøvede  ikke  at  være 
bange  for  Aanden.  Men  da  de  undskyldte  sig  herfor,  udbrød 
hun:  »hvis  I  ikke  komme  ned,  vil  jeg  vække  Aanden,  og  den 
forsmædeligste  Død  skal  ramme  Eder,«  og  Frygten  herfor  be- 
vægede dem  til  at  rette  sig  efter  hendes  Vilje. 

Siden  viste  hun  dem  en  Kjæde  med  570  Seglringe  og 
sagde  til  dem,  »véd  I,  hvad  det  er?«,  og  paa  deres  benægtende 
Svar,  tilføjede  hun,  »alle  disse  Ringes  Ejere  har  været  her  hos 
mig  uden  at  denne  Dæmon  har  haft  den  mindste  Anelse  derom, 
og  nu  skal  ogsaa  I  give  mig  Eders  Seglring  til  en  Erindring; 
I  maa  vide,«  vedblev  hun,  »at  denne  Dæmon  bortførte  mig  i 
min  Bryllupsnat    og    indespærrede    mig   i    en   Kasse,    som    han 


lagde  inden  i  denne  store  Kiste  og  tillukkede  med  syv  Laase, 
hvorpaa  han  sænkede  den  i  det  brusende  Hav,  men  han  véd 
ikke,  at  naar  en  Kvinde  attraar  noget,  er  der  intet  i  Verden, 
der  kan  hindre  hende.« 

Ved  at  høre  dette,  blev  de  to  Brodre  meget  forundrede,  og 
den  ene  sagde  til  den  anden,  »naar  noget  saadant  endogsaa  kan 
hænde  en  Aand,  som  dog  er  et  overjordisk  Væsen,  da  passer 
det  sig  ikke  for  os  at  lade  os  overvælde  af  vor  Sorg*,«  og  i 
samme  Time  vendte  de  om  og  drog  tilbage  til  den  ældre 
Broders  Hovedstad.  Da  Kong  Shahriar  var  kommet  tilbage  til 
sit  Palads,  lod  han  først  sin  utro  Hustru  tillige  med  Slavinderne 
og  deres  sorte  Elskere  henrette,  og  derefter  gjorde  han  det  til 
en  Regel  for  sig,  at  hver  Gang  han  havde  taget  en  ung  Pige 
til  Ægte,  lod  han  hende  henrette  den  følgende  Morgen. 

Saaledes  blev  han  ved  i  tre  Aar,  saa  at  han  tilsidst  blev 
en  Skræk  for  hele  Folket,  og  alle,  der  havde  voksne  Døtre, 
flygtede  fra  hans  Nærhed-,  da  han  derfor  en  Gang  havde  sendt 
sin  Vezir  ud  for  at  lede  en  ny,  ung  Pige  op  til  ham,  kunde 
denne  ingen  finde,  og  saare  nedslaaet  vendte  han  tilbage  til  sit 
Hus,  da  han  frygtede  Kongens  Vrede. 

Denne  Vezir  havde  to  vidunderlig  dejlige  Døtre,  af  hvilke 
den  ældste  hed  Shahrazad  og  den  yngste  Dunjazad.  Den 
ældste  havde  tillige  studeret  alle  Boger  og  Beskrivelser  om  de 
tidligere  Tiders  Konger  og  de  svundne  Perioders  Begivenheder, 
saa  at  det  endogsaa  hed  sig,  at  hun  havde  samlet  over  looo 
Bøger  om  disse  Beretninger  og  Digternes  Fortællinger. 

Da  Shahrazad  saa  sin  Faders  nedslaaede  Udtryk,  spurgte 
hun  ham  om  Grunden,  og  da  hun  havde  erfaret  hele  Sammen- 
hængen, foreslog  hun  at  give  Kongen  hende  selv  til  Ægte, 
»maaske    kan    jeg    paa    den  Maade,«    tilføjede    hun,    »blive  til 

Frelse  for  Landets  Kvinder  og  befri  dem  for  hans  Efterstræbelser. « 
Faderen  søgte  at  faa  hende  bort  fra  denne  Tanke,  og  da  hun 
haardnakket  blev  ved  sit  Forsæt,  bemærkede  han,  »jeg  er  bange 
for,  at  det  vil  gaa  Dig  ligesom  det  gik  Æslet  og  Tyren  hos 
deres  Herre.«  Da  hun  spurgte  ham,  hvad  han  sigtede  til 
hermed,  fortalte  han  følgende 

Historie  om  Æslet  og  Tyren. 

Vid,  min  Datter,  at  der  en  Gang  levede  en  Kjøbmand, 
som  var  meget  rig  paa  jordisk  Gods.  Han  havde  Kone  og 
Børn,  og  Gud  havde  givet  ham  den  Ævne  at  kunne  forstaa  alle 
Dyrs  Sprog.  I  sin  Stald  havde  han  et  Æsel  og  en  Tyr;  og  en 
Dag  kom  Tyren  hen,  hvor  Æslet  stod  bunden  og  fandt  dets 
Plads  omhyggelig  renset,  og  dets  Krybbe  fuld  af  fin  Byg  og 
Hakkelse;  det  laa  og  havde  det  ganske  mageligt,  thi  dets 
Herre  benyttede  det  ikke  til  andet  end  smaa  Ture,  naar  han 
vilde  et  eller  andet  Steds  hen.  Saa  hørte  Kjøbmanden  Tyren 
sige  til  Æslet,  »ja,  Du  kan  sagtens;  Du  ligger  der  og  har  det 
godt  og  æder  omhyggelig  renset  Byg,  medens  Staldkarlen  maa 
staa  paa  Pinde  for  Dig,  og  kun  i  Ny  og  Næ  bliver  Du  brugt 
af  Din  Herre,  medens  jeg  bestandig  maa  slide  i  Marken  og  i 
Møllen.«  »Ja,«  sagde  Æslet,  »nu  skal  jeg  sige  Dig  noget; 
naar  de  nu  kommer  i  Morgen  og  lægger  Aaget  paa  Din  Nakke, 
saa  skal  Du  kaste  Dig  ned  paa  Jorden  og  blive  saaledes  ved, 
saa  at  de  ikke  véd,  hvad  de  skal  stille  op  med  Dig;  og  naar 
de  saa  trækker  Dig  tilbage  til  Stalden  og  giver  Dig  den  sædvanlige 
Ration  Bønner,  skal  Du  lade  være  med  at  æde  deraf,  idet  Du 
anstiller  Dig  som  syg;  saaledes  skal  Du  blive  ved  et  Par  Dage, 
for  at  Du  kan  faa  den  Hvile,  Du  længes  saa  meget  efter.« 

Dette  Raad  besluttede  Tyren  at  følge,  og  da  Staldkarlen 
kom  for  at  give  den  dens  Foder,  aad  den  kun  en  lille  Smule 
deraf.  Da  det  nu  den  næste  Dag  viste  sig,  at  den  var  ude  af 
Stand  til  at  udføre  sit  Arbejde,  sagde  Kjøbmanden  til  sin  Karl, 
at  han  i  dens  Sted  skulde  tage  Æslet  og  bruge  til  Pløjningen. 
Da  Æslet  kom  hjem  om  Aftenen,  takkede  Tyren  for  det  gode 
Raad,  som  havde  forskaffet  den  en  saa  behagelig  Hviledag,  men 
Æslet  svarede  ingen  Ting  og  fortrød  bitterlig  den  Anvisning, 
det  havde  givet  sin  Kammerat. 

Den  næste  Dag  gik  det  paa  samme  Maade  og  om  Aftenen 
var  Æslet  aldeles  udmattet  og  saaret  paa  Halsen  af  det  tunge 
Aag.  Da  Tyren  paany  begyndte  med  sine  Taksigelser,  afbrød 
det  ham  og  sagde:  »Jeg  hørte  i  Dag  vores  Herre  sige:  »saa- 
fremt  Tyren  ikke  kommer  sig  til  i  Morgen,  er  det  bedst  at 
overlade  den  til  Slagteren,  for  at  han  kan  slagte  og  flaa  den;« 
derfor  blev  jeg  bekymret  for  Dig,  og  nu  maa  Du  selv  se  at 
redde  Dig  ud  af  denne  Sag.«  Da  Tyren  hørte  dette,  besluttede 
den  den  følgende  Dag  at  lade,  som  om  dens  Sygdom  var 
aldeles  overstaaet,  og  den  aad  sit  Foder  fuldstændig  op,  og 
slikkede  Krybben  ganske  ren. 

Denne  Samtale  havde  Kjøbmanden  hørt,  og  da  han  den 
næste  Dag  kom  ud  med  sin  Hustru,  saa  han  Tyren,  som  straks, 
da  den  fik  Øje  paa  sin  Herre,  slog  med  Halen  og  sprang  for 
at  give  sig  Udseende  af,  at  den  var  i  bedste  Velgaaende.  Da 
skoggerlo  Kjøbmanden,  men  paa  hans  Kones  Spørgsmaal  om 
Grunden  hertil  svarede  han  blot:  »Jeg  ler  over  noget,  som 
jeg  har  set  og  hørt,  men  jeg  kan  ikke  fortælle  Dig  det, 
thi  det  vil  volde  min  Død.«  Imidlertid  blev  hun  ved  at 
trænge  ind  paa  ham  med  Bønner  om  at  aabenbare  hende 
Sammenhængen,    og    tilsidst   kunde   han   ikke   længere  modstaa 

hendes  indstændige  Anmodning,  thi  i  den  Grad  hang  hans 
Hjærte  ved  hende. 

Saa  sammenkaldte  han  hele  sin  Familie  og  fortalte  dem 
om  sin  Hustrus  Paatrængenhed,  idet  han  tilføjede,  at  han  vel 
vidste,  at  hvis  han  røbede  sin  Hemmelighed,  vilde  han  dø; 
alle  hendes  Paarørende  søgte  nu  ogsaa  at  faa  hende  til  at  lade 
dette  taabelige  Ønske  fare,  men  alt  var  forgæves.  Imidlertid 
var  Kjøbmanden  gaaet  ud  for  at  foretage  den  lovbefalede 
Vadskning,  førend  han  indlod  sig  paa  den  Afsløring  af  hans 
Hemmelighed,  som  sikkert  skulde  foraarsage  hans  Død.  Nu 
havde  han  i  sit  Hus  en  Hane  med  50  Høns,  og  medens  han 
var  ude,  hørte  han  Hushunden  sige  til  Hanen:  »hvor  kan  Du 
være  saa  lystig  i  dette  Øjeblik,  da  vores  Herre  er  Døden  nær?« 
Paa  Hanens  Spørgsmaal  om,  hvad  Grunden  var  hertil,  fortalte 
Hunden  den  hele  Sammenhæng,  og  den  udbrød  da:  »i  Sandhed, 
vores  Herre  er  en  stor  Taabe,  jeg  har  50  Koner,  som  jeg 
revser  eller  kjærtegner  efter  Behag,  og  han,  der  ikke  har  mere 
end  en  eneste,  forstaar  ikke  en  Gang,  hvordan  han  skal  komme 
ud  af  det  med  hende;  han  skulde  bare  give  hende  noget  af 
Krabasken,  saa  kom  hun  nok  paa  bedre  Tanker,  og  lod  sin 
Nysgjærrighed  fare.« 

Da  Kjøbmanden  hørte  denne  Tale,  kom  han  selv  til  Be- 
sindelse og  besluttede  at  revse  hende.  Han  tog  en  Stok  og 
pryglede  hende  saa  længe  han  kunde  holde  ud;  da  fortrød  hun 
sin  Ubesindighed,  og  kyssede  hans  Hænder  og  Fødder,  og  alt 
blev  atter  godt  imellem  dem. 

»Paa  samme  Maade  frygter  jeg,«  vedblev  Veziren,  »at 
Kongen  ogsaa  vil  fare  frem  mod  Dig.« 

Ikkedestomindre  blev  Shahrazad  fast  ved  sit  Forsæt  og 
Veziren  traf  da   alle  Forberedelser   for   at   fejre   hendes  Bryllup 

med  Kongen;  imidlertid  hidkaldte  Shahrazad  sin  yngre  Søster 
og  sagde  til  hende:  »naar  jeg  nu  er  kommet  ind  til  Kongen, 
saa  vil  jeg  sende  Bud  efter  Dig,  og  naar  Du  saa  er  kommen, 
saa  skal  Du  sige:  »Søster,  fortæl  os  en  vidunderlig  Historie, 
for  at  vi  bedre  kan  faa  Natten  til  at  gaa,«  saa  skal  jeg  begynde 
at  fortælle,  og  paa  denne  Maade  skal  vi,  om  Gud  vil, 
blive  frelste.« 

Da  Shahrazad  om  Aftenen  efter  Brylluppet  var  sammen  med 
Kongen,  gav  hun  sig  med  et  til  at  græde,  og  paa  Kongens 
Sporgsmaal  om  Gnmden  hertil,  sagde  hun :  »jeg  har  en  lille 
Søster,  som  jeg  gjærne  vil  tage  Afsked  med,«  og  Kongen  be- 
falede da,  at  hun  skulde  hentes.  Medens  de  nu  sad  dér,  sagde 
paa  en  Gang  Dunjazad:  »hør,  min  Søster,  fortæl  os  en  vid- 
underlig Historie,  for  at  vi  bedre  kan  faa  Natten  til  at  gaa.« 
»Med  Fornøjelse,«  svarede  Shahrazad,  »saafremt  Kongen  vil 
give  sit  Minde  dertil.«  Denne,  der  selv  var  en  stor  Ynder  af 
Æventyr,  havde  intet  derimod  at  indvende,  og  Shahrazad 
begyndte  da  i  den  første  Nat  at  fortælle  følgende  Fortælling. 


Historien  om  Kjøbmanden  og  Aanden. 


Det  fortælles,  lykkelige  Fyrste,  at  der  en  Gang  i  en  By 
levede  en  meget  rig  Kjøbmand;  han  drog  ud  paa 
Handelsrejser,  og  da  en  Dag  under  Marschen  Heden  var  meget 
stærk,  satte  han  sig  under  et  Træ  for  at  hvile  og  holde  Maaltid ; 
blandt  andet  havde  han  hos  sig  nogle  Dadler,  og  da  han  havde 
spist  dem,  kastede  han  Kjærnerne  fra  sig,  men  i  det  samme 
rejste  der  sig  foran  ham  en  mægtig  Dæmon  med  et  blinkende 
Sværd  i  Haanden;  han  nærmede  sig  til  Kjøbmanden  og  sagde 
til  ham:  »rejs  Dig,  for  at  jeg  kan  dræbe  Dig,  ligesom  Du  har 
dræbt  min  Søn,«  og  paa  Kjøbmandens  Spørgsmaal  om,  hvad  han 
mente  dermed,  tilføjede  han:  »da  Du  havde  spist  Dadlerne  og 
kastede  Kjærnerne  væk,  ramte  én  af  dem  min  Søn  i  Brystet  og 
voldte  hans  Død.«  Kjøbmanden  svarede:  »vid,  o  Dæmon,  at 
jeg  har  mange  Forpligtelser  overfor  mine  Handelsvenner  og 
store  Rigdomme  og  mange  Panter,  som  beror  hjemme  hos  min 

Hustru  og  mine  Børn;  tillad  mig  derfor  at  vende  tilbage  til 
mit  Hus  for  at  give  enhver,  hvad  jeg  skylder  ham,  saa  lover 
jeg  Dig,  at  jeg  punktlig  skal  komme  tilbage  til  Dig,  for  at  Du 
kan  gjore  ved  mig,  hvad  Du  vil;  Gud  vaager  over  Opfyldelsen 
af  mit  Løfte.« 

Dette  var  Aanden  villig  til  at  gaa  ind  paa,  og  Kjøbmanden 
vendte  tilbage  til  sit  Hjem,  og  da  han  havde  afviklet  alle  sine 
Forpligtelser,  underrettede  han  sin  Hustru  og  sine  Børn  om, 
hvad  der  forestod  ham.  Da  de  hørte  dette,  hengav  de  sig  til 
Klager  og  hele  deres  Hus  med  dem,  og  saaledes  tilbragte  han 
et  helt  Aar  hos  dem.  Derpaa  tog  han  Afsked  med  Slægt  og 
Venner  og  med  sit  Ligklæde  under  Armen  begav  han  sig  afsted 
til  det  Sted,  hvor  han  første  Gang  havde  truffet  Aanden. 
Medens  han  sad  dér,  grædende  over  sin  Skjæbne,  kom  der  en 
gammel  Mand  forbi,  som  førte  en  bunden  Gazelle  med  sig;  han 
hilste  ham  og  sagde  til  ham:  »hvorfor  sidder  Du  alene  her  paa 
dette  Sted,  hvor  ellers  kun  Dæmoner  har  deres  Tilhold?« 
Kjøbmanden  forklarede  ham  Sammenhængen,  hvorover  Oldingen 
udbrød  i  høje  Forundringsudraab,  og  derpaa  tog  han  Plads  ved 
Siden  af  ham  for  at  blive  Vidne  til,  hvad  Udgangen  vilde  blive 
af  denne  Historie. 

Medens  de  saaledes  sad  dér,  og  Kjøbmanden,  medens 
Tiden  gik,  stadig  mere  opfyldtes  af  Angst  og  Bekymring,  kom 
der  en  anden  gammel  Mand,  som  med  sig  førte  to  ulvelignende 
Hunde;  han  gjorde  det  samme  Spørgsmaal  som  den  første,  og 
da  ogsaa  han  havde  faaet  hele  Historien  at  vide,  sluttede  han 
sig  til  dem;  tilsidst  kom  der  en  tredie  Olding,  som  førte  med 
sig  et  broget  Mulæsel,  og  det  gik  med  ham  paa  samme  Maade 
som  med  de  to  andre. 

Lidt    efter    rejste    der    sig   en  Støvsky,    og   frem   af  denne 

traadte  Dæmonen  med  et  blinkende  Sværd  i  sin  Haand.  Han 
trak  Kjøbmanden  frem  og  sagde  til  ham:  »kom  nu,  for  at  jeg 
kan  faa  Hævn  for  min  Søn,  mit  Hj ærtes  Glæde.«  Kjøbmandens 
hjærteskjærende  Klager  rørte  de  tre  Oldinge,  og  først  traadte 
han,  der  havde  Gazellen,  frem,  kyssede  Aandens  Hænder  og 
sagde:  »o  Dæmon,  Du  Aandefyrstemes  Krone,  saafremt  jeg  for- 
tæller Dig  en  Historie  og  Du  finder  Behag  deri,  vil  Du  saa 
tilstaa  mig  den  ene  Trediedel  af  denne  Mands  Blod!«  Hertil 
var  Aanden  villig,  og  Oldingen  begyndte  at  fortælle: 

»Du  maa  vide,  at  denne  Gazelle  her  er  min  kjodelige 
Kusine,  som  jeg  ægtede,  medens  hun  endnu  var  ganske  ung. 
Vi  levede  sammen  i  30  Aar,  men  da  hun  ingen  Børn  fik, 
tog  jeg  en  Medhustru,  der  skjænkede  mig  en  Søn,  der  var 
skjøn  som  Fuldmaanen.  Da  han  var  blevet  15  Aar  gammel, 
traf  det  sig,  at  jeg  maatte  foretage  en  Rejse  til  fremmede 
Lande;  min  Kusine,  der  var  tryllekyndig,  benyttede  Lejlig- 
heden til  at  forvandle  min  Søn  til  en  Kalv  og  hans  Moder  til  en 
Ko,  som  hun  overgav  til  vor  Hyrde. 

Da  jeg  efter  lang  Tids  Forløb  kom  tilbage  fra  min  Rejse, 
og  spurgte  efter  dem  begge,  fortalte  hun  mig,  at  Moderen  var 
død  og  Sønnen  løbet  bort  uden  at  hun  vidste  hvorhen.  Jeg 
hengav  mig  nu  til  min  Sorg,  men  da  der  nogen  Tid  efter 
indtraf  en  Fest,  sendte  jeg  Bud  til  min  Hyrde,  at  han  skulde 
bringe  mig  en  fed  Ko.  Han  bragte  Dyret,  og  det  var  netop 
min  Medhustru,  som  min  Kusine  havde  fortryllet. 

Jeg  tog  en  Kniv  og  lavede  mig  til  at  slagte  den,  men 
Dyret  klagede  og  græd  saaledes,  at  jeg  ikke  kunde  bekvemme 
mig  dertil,  men  overlod  den  til  Hyrden,  for  at  han  kunde 
slagte  og  flaa  den.  Men  i  det  døde  Dyr  fandt  han  hverken 
Kjød  eller  Fedt,  men  kun  Knoglerne  og  Huden,  og  jeg  fortrød 

nu,  at  jeg  havde  ladet  Dyret  slagte.  I  Stedet  derfor  bad  jeg 
Hyrden  om  at  bringe  mig  en  Kalv,  men  da  han  kom  med 
min  fortryllede  Søn,  rev  denne  sig  løs  af  Baandet,  løb  hen 
til  mig  og  kjærtegnede  mig,  saa  at  jeg  ikke  nænnede  at  slagte 
den,  men  befalede  Hyrden  at  bringe  en  anden  i  Stedet.« 

Imidlertid  var  Morgenrøden  brudt  frem  og  Shahrazad 
standsede  den  paabegyndte  Fortælling.  Hendes  Søster  sagde: 
»hvor  underholdende  og  behagelig  er  ikke  Din  Fortælling;«  »ja,« 
svarede  Shahrazad,  »men  hvad  er  dette  i  Sammenligning  med 
hvad  jeg  kan  fortælle  i  Morgen  Nat,  saafremt  da  Kongen  lader 
mig  leve.«  Ved  disse  Ord  besluttede  Kongen  i  sit  stille  Sind 
at  lade  hende  leve,  indtil  han  havde  hørt  Resten  af  Fortællingen. 
Derpaa  stod  han  op  og  begyndte  paany  sine  Regjeringsforret- 
ninger,  men  uden  at  sige  et  Ord  til  Veziren  om  hans  Datter, 
hvilket  denne  forundrede  sig  meget  over. 

Ved  Aftenstide  vendte  Kongen  tilbage  til  sit  Palads,  og  da 
det  var  blevet  silde  og  de  atter  alle  3  vare  samlede,  sagde 
Dunjazad  til  Søsteren:  »fortæl  os  nu  Slutningen  af  Historien 
om  Kjøbmanden  og  Aanden«  ;  »med  Glæde,«  svarede  Shahrazad, 
»saafremt  da  Kongen  giver  sit  Minde  dertil;«  og  da  denne 
havde  samtykket,  begyndte  hun  saaledes : 

Det  fortælles,  lykkelige  og  retfærdige  Fyrste,  at  Oldingen 
sagde  :^) 

»Da  jeg  havde  opgivet  at  slagte  Kalven,  tilskyndede  min 
Hustru  mig  alligevel  stadig  dertil,  men  jeg  tog  intet  Hensyn 
til  hendes  Ord,    og   befalede  Hyrden    at  trække  den  bort  igjen. 


^)  Denne  Skildring  af  Afbrydelsen  af  Fortællingerne  ved  hver  Nats 
Ophør,  vender  i  den  arabiske  Original  stadig  tilbage,  men  er,  for 
at  undgaa  den  trættende  Gentagelse,  udeladt  i  Oversættelsen. 

Den   næste  Dag   kom  Hyrden    til  mig  og  sagde:    »Herre,    hvis 
jeg  nu  bringer  Dig   et  glædeligt  Budskab,   vil  Du  saa  vise  Din 
Erkendtlighed  mod  mig-,«   og  da  jeg  lovede  ham  dette,  vedblev 
han:     »Herre,    jeg    har  en  Datter,    der  i  sin  Barndom  har  lært 
Trolddomskunsten  af  en  gammel  Kone,    der  levede  hos  os;    da 
jeg  i  Gaar   kom   med  Kalven,   som  Du  lod  mig  bringe  tilbage, 
og  hun  fik  Øje  paa  den,    tog  hun  pludselig  Sløret  for  Ansigtet, 
og   mellem    Graad    og    Latter    sagde    hun   til   mig:    »kun    lidet 
regner  Du   mig   for,    siden   Du   lader   fremmede  Mænd   komme 
ind  til  mig;«     »hvad  er  det  for  fremmede  Mænd?«  spargte  jeg, 
»og    hvorfor    græder  og  ler  Du  paa  én  Gang;«      »Denne  Kalv, 
som  Du    fører    med  Dig,«    svarede   hun,     »er   vor  Herre,  Kjøb- 
mandens  Søn,    hvem    dennes   Hustru    har   fortryllet   tillige   med 
hans  Moder;    derfor  var  det,    at  jeg  lo;    men  jeg  græd,  da  jeg 
kom  til  at  tænke  paa,  at  hans  egen  Fader  har  slagtet  Moderen.« 
»Derfor,«    sluttede  Hyrden,     »er    jeg   kommet   saa  tidlig    for  at 
fortælle  Dig  denne  vidunderlige  Sammenhæng.«     Saa  snart  som 
jeg  havde  hørt  denne  Beretning  af  min  Tjener,  ilede  jeg  beruset 
af  Glæde  af  Sted   med   ham,    og   da  jeg   var   kommet   til  hans 
Hus,    bød    hans    Datter    mig    med    Haandkys    Velkommen,    og 
Kalven  kom  glad  springende  mig  i  Møde.     Paa  mit  Spørgsmaal 
om    det    virkelig    hang    saaledes    sammen,    som    hendes    Fader 
havde  fortalt,  bekræftede  hun,    at  Kalven  virkelig  var  min  Søn, 
og   jeg    lovede    da,     at    hvis    hun    kunde   befri    ham   for   Dyre- 
hammen,   vilde  jeg   give   hende  alt,    hvad  hendes  Fader  havde 
Opsigt   over.      Smilende   svarede   hun  mig,    »kun  paa  to  Betin- 
gelser vil  jeg  gaa  ind  herpaa;    den  første  er,    at  Du  gifter  mig 
med  Din  Søn,    og   den   anden,    at  jeg  faar  Lov  til  at  omskabe 
Din  Hustru,  thi  ellers  vil  jeg  aldrig  være  sikker  for  hendes  Rænker.« 
Hertil  gav  jeg  villigt  mit  Samtykke,  og  hun  tog  derpaa  en 

Kop  og  fyldte  den  med  Vand,  som  hun  under  visse  Besværgelser 
stænkede  paa  Kalven,  idet  hun  tilsidst  tilføjede:  »saafrerat  Gud 
fra  Begyndelsen  har  skabt  Dig  som  en  Kalv,  da  forbliv  i 
denne  Skikkelse,  men  hvis  Du  er  fortryllet,  da  vend  tilbage  til 
Din  tidligere  Skikkelse,  med  den  naadige  Allahs  Tilladelse;« 
næppe  vare  Ordene  udtalte,  førend  Kalven  blev  til  et  Menneske. 

Derpaa  fortalte  min  Søn  mig  alt,  hvad  der  var  hændet,  og 
da  jeg  havde  ladet  ham  ægte  Hyrdens  Datter,  omskabte  denne 
min  Hustru  til  en  Gazelle,  og  det  er  netop  det  Dyr,  som  Du 
ser  her;  men  da  jeg  kom  herhen  og  fandt  Kjøbmanden  i  denne 
Stilling,  blev  jeg  hos  ham  for  at  se,  hvad  hans  endelige  Skjæbne 
vilde  blive.     Dette  er,  hvad  jeg  vilde  fortælle.« 

Da  Aanden  derpaa  havde  indrømmet,  at  den  ene  Trediedel 
af  Kjøbmandens  Blod  tilhørte  ham,  traadte  den  anden  Olding, 
som  havde  de  to  ulvelignende  Hunde,  frem  og  sagde: 

»Vid,  Du  Aandefyrstemes  Herre,  at  disse  to  Hunde  vare 
mine  Brødre.  Da  vor  Fader  døde,  efterlod  han  os  hver  looo 
Dinarer.  Medens  jeg  aabnede  en  Bod  for  at  drive  Kjøbmands- 
forretninger,  begav  min  Broder  sig  ud  paa  Handelsrejser,  og 
da  han  efter  et  Aars  Forløb  vendte  tilbage,  havde  han  sat  alle 
sine  Penge  overstyr.  Jeg  bebrejdede  ham  hans  Adfærd,  men 
han  nøjedes  med  at  skyde  Skylden  paa  sin  slette  Skjæbne,  og 
tilføjede,  at  nu  kunde  det  jo  ikke  nytte  noget  at  beklage  sig  herover. 

Efter  at  jeg  havde  plejet  ham,  og  sørget  for  ham  paa  alle 
Maader,  sagde  jeg  til  ham:  »nu  vil  jeg  gjøre  min  Indtægt  op 
for  den  Tid,  Du  har  været  borte,  og  dele  den  med  Dig;«  og 
da  jeg  var  blevet  færdig  med  mine  Regnskaber,  viste  det  sig, 
at  jeg  havde  tjent  2000  Dinarer,  af  hvilke  jeg  saa  overlod  min 
Broder  den  ene  Halvdel. 

Men   nogen  Tid   efter  vilde  begge  Brødrene  igjen  af  Sted, 

og  denne  Gang  ønskede  de,  at  ogsaa  jeg  skulde  rejse  med 
dem.  Jeg  indvendte,  at  den  første  Rejse  ikke  havde  bragt 
saadanne  Resultater,  at  man  derved  opfordredes  til  nye,  og 
mente  derfor,  at  det  var  bedst  at  blive  hjemme. 

Saaledes  gik  Tiden,  idet  de  bestandig  tilskyndede  til  at 
foretage  en  Rejse,  medens  jeg  raadede  derfra;  men  da  der  var 
gaaet  6  samfulde  Aar,  lod  jeg  mig  tilsidst  bevæge  til  at  følge 
deres  Opfordring.  »Mine  Brødre,«  sagde  jeg,  »nu  vil  vi  først 
gjøre  vor  Indtægt  op,«  og  da  vi  havde  fundet,  at  den  udgjorde 
6000  Dinarer,  sagde  jeg:  »Halvdelen  af  disse  Penge  vil  vi 
grave  ned  paa  et  skjult  Sted  for  at  have  noget  i  Baghaanden, 
hvis  der  skulde  tilstøde  os  noget;  og  den  anden  Halvdel  vil  vi 
dele  imellem  os,  for  at  forsyne  os  med  Varer  til  vor  Rejse. 
Dette  gjorde  vi,  og  da  vi  hver  havde  faaet  1000  Dinarer, 
begave  vi  os  af  Sted. 

Efter  at  have  sejlet  i  en  hel  Maaned,  kom  vi  til  en 
fremmed  Stad,  hvor  vi  solgte  alle  vore  Varer,  og  ved  Salget 
erhvervede  vi  10  Dinarer  for  hver  én.  Da  vi  skulde  af  Sted, 
traf  vi  paa  Strandbredden  en  Pige  i  en  pjaltet  Dragt;  hun  kom 
hen  og  kyssede  min  Haand  og  sagde  til  mig:  »Herre,  kan  jeg 
hos  Dig  vente  Ædelmod  og  Beskyttelse,  da  skal  jeg  med  Vished 
lønne  Dig  derfor.«  »Selv  uden  Løn,«  svarede  jeg,  »vil  jeg 
for  Dig  gjøre  alt,  hvad  der  staar  i  min  Magt.«  »I  saa  Fald,« 
sagde  hun,  »forlanger  jeg  af  Dig,  at  Du  skal  tage  mig  til  Ægte, 
og  føre  mig  til  Dit  Land ;  jeg  giver  mig  fuldstændig  i  din  Vold, 
og  visselig  vil  det  lønne  sig  for  Dig  at  handle  højmodig  med 
mig.«  Ved  denne  Tale  vaktes  mine  Følelser  for  hende,  thi 
saaledes  var  det  den  naadige  Allahs  Vilje;  og  da  jeg  havde  ud- 
styret hende  og  indrettet  Plads  til  hende  om  Bord,  begave  vi 
os  af  Sted. 

Efterhaanden  blev  min  Kjærlighed  til  hende  bestandig 
større,  saa  jeg  tilsidst  ikke  kunde  udholde  at  være  et  Øjeblik 
borte  fra  hende.  Dette  vakte  mine  Brødres  Mishag,  og  da  de 
tillige  vare  misundelige  paa  mig  for  mine  store  Rigdomme, 
begyndte  de  at  lægge  Raad  op  om  at  slaa  mig  ihjæl  og  tage 
mine  Penge.  Djævelen  bestyrkede  dem  i  deres  Forsæt,  og  en 
Nat,  da  jeg  sov  ved  min  Hustrus  Side,  tog  de  og  kastede  os 
begge  i  Havet. 

Min  Hustru  aabenbarede  sig  nu  som  en  kvindelig  Dæmon ; 
hun  hævede  mig  op  af  Bølgerne  og  førte  mig  frelst  til  en  0, 
hvorpaa  hun  forsvandt.  Om  Morgenen  vendte  hun  tilbage  og 
sagde  til  mig:  »det  er  mig,  som  har  frelst  Dig  fra  Bølgerne  og 
ført  Dig  til  denne  0,  med  Allahs  Hjælp;  thi  Du  maa  vide,  at 
jeg  hører  til  de  Aander,  der  tro  paa  Gud  og  hans  Profet,  (over 
ham  være  Fred  og  Velsignelse;)  jeg  fattede  Kjærlighed  til  Dig 
•og  kom  derfor  til  Dig  i  menneskelig  Forklædning.  Paa  denne 
Maade  var  jeg  i  Stand  til  at  frelse  Dig,  men  nu  vil  jeg  først 
og  fremmest  tage  Hævn  over  dine  Brødre.«  Da  jeg  hørte 
disse  Ord,  besvor  jeg  hende  om  at  opgive  sit  Forsæt,  da  de 
jo  dog  vare  mine  Brødre ;  og  det  lykkedes  mig  tilsidst  at  faa 
hende  mildere  stemt.  Derpaa  tog  hun  mig  og  fløj  af  Sted  med 
mig,  indtil  hun  satte  mig  paa  Taget  af  mit  eget  Hus.  Jeg  gik 
da  ned  og  lukkede  paany  min  Butik  op,  og  begyndte  min 
Handel  ligesom  i  gamle  Dage.  Da  jeg  om  Aftenen  vendte 
tilbage  til  mit  Hus,  fandt  jeg  disse  to  Hunde  bundne,  og  saa 
snart  de  saa  mig,  sprang  de  op  ad  mig  og  klyngede  sig  til 
mig,  medens  Taarerne  stode  i  deres  Øjne;  men  jeg  forstod  ikke, 
hvad  Meningen  var,  før  min  Hustru  sagde  til  mig:  »disse 
Hunde  ere  Dine  to  Brodre,  som  jeg  har  ladet  min  Søster  om- 
skabe til  to  Hunde,    og  først  om  ti  Aar  vil  de  kunne  befries. 

Tusind  og  én  Nat.  q 

Nu  er  jeg  netop  paa  Vejen  til  min  Hustrus  Søster,  for  at 
bede  hende  gjengive  dem  deres  oprindelige  Skikkelse,  thi  nu 
er  den  nævnte  Tid  gaaet;  men  da  jeg  kom  hertil  fik  jeg  Lyst 
til  at  blive,  indtil  jeg  fik  set,  hvad  Kjøbmandens  endelige 
Skjæbne  vilde  blive.     Dette  er,  hvad  jeg  har  at  fortælle.« 

Aanden,  der  forundredes  højlig  over,  hvad  Oldingen  havde 
fortalt,  indrømmede  ham  villig  den  anden  Trediedel  af  Kjøb- 
mandens Blod,  og  tilsidst  traadte  den  tredie  Olding,  som  førte 
et  Mulæsel  med,  frem  og  sagde:  »saafremt  jeg  kan  fortælle  Dig 
noget,  som  er  endnu  forunderligere  end  hvad  disse  to  Oldinge 
have  fortalt,  vil  Du  da  give  mig  den  sidste  Trediedel  af  Kjøb- 
mandens Blod,  og  eftergive  hans  Straf  fuldstændig.«  Hertil 
var  Aanden  villig,  og  Oldingen  begyndte: 

»Mægtige  Hersker  og  Fyrste,  dette  Mulæsel  her  var  tidligere 
min  Hustru.  En  Gang  foretog  jeg  en  Rejse  og  blev  borte  i 
et  helt  Aar ;  men  da  jeg  en  Aften  uventet  vendte  tilbage,  fandt 
jeg  en  sort  Slave  hos  min  Kone ;  saasnart  som  hun  fik  Øje  paa 
mig,  sprang  hun  hurtig  op,  greb  et  Bæger,  fyldt  med  Vand,  og 
stænkede  det  paa  mig,  idet  hun  sagde:  »gaa  ud  af  denne 
Skikkelse  og  vær  forvandlet  til  en  Hund*,«  og  i  samme  Øjeblik 
var  jeg  omskabt.  Derpaa  jog  hun  mig  ud  af  Huset,  og  længe 
løb  jeg  omkring  i  Byen,  indtil  jeg  kom  til  en  Slagters  Bod, 
hvor  jeg  gav  mig  til  at  gnave  de  henkastede  Knogler. 

Da'  Slagteren  saa  mig,  tog  han  mig  med  ind  i  sit  Hus, 
men  da  hans  Datter  fik  Øje  paa  mig,  tilslørede  hun  straks  sit 
Ansigt.  Da  Faderen  ytrede  sin  Forundring  herover,  forklarede 
hun  ham  Sammenhængen  med  den  Hund,  han  havde  med- 
bragt, og  overbeviste  ham  yderligere  ved  at  gjengive  mig  min 
gamle  Skikkelse.  Jeg  kyssede  taknemlig  hendes  Haand  og  bad 
hende    om    at   straffe   min  Hustru   ved  at   omskabe    hende  paa 

samme  Maade,  som  hun  havde  gjort  ved  mig.  Hertil  var  hun 
straks  vilUg,  og  saaledes  er  det  gaaet  til,  at  det  er  min  Hustru, 
som  Du  her  ser  i  et  Mulæsels  Skikkelse.«  Derpaa  vendte  han 
sig  til  Dyret  og  sagde:  »er  det  sandt?«  og  Dyret  nikkede  med 
Hovedet  for  at  tilkjendegive,  at  det  virkelig  forholdt  sig 
saaledes. 

Efter  at  Aanden  havde  hørt  ogsaa  denne  Fortælling,  opgav 
han  fuldstændig  sin  Hævn  over  Kjøbmanden,  og  efter  mange 
Taksigelser  til  de  tre  Oldinge,  vendte  Kjøbmanden  hjem. 

Men  langt  vidunderligere  end  disse  Fortællinger,  Herre 
Konge,  er  dog  Fortællingen  om  Fiskeren  og  Aanden. 


Fiskeren  og  Aanden. 

Der  levede  en  Gang,  Herre  Konge,  en  stakkels  gammel 
Fisker,  som  kun  med  Nød  og  neppe  kunde  erhverve  saa 
meget,  at  hans  Familie,  som  bestod  af  Hustru  og  tre  Børn,  ikke 
skulde  omkomme  af  Mangel.  Men  ligefuldt  havde  han  gjort  sig 
det  til  en  fast  Regel,  kun  at  udkaste  sit  Net  fire  Gange  daglig. 
En  Dag  begav  han  sig,  som  sædvanlig,  meget  tidlig  om 
Morgenen  ned  til  Havet,  klædte  sig  af  og  kastede  sit  Net  ud. 
Da  han  efter  nogen  Tids  Forløb  igjen  vilde  trække  det  i  Land, 
fandt  han  det  overmaade  tungt,  og  var  ikke  i  Stand  til  at 
bringe  det  op  fra  Bunden.  Han  slog  derfor  en  Pæl  fast  i 
Jorden  og  bandt  Netlinen  forsvarlig  fast  derved;  derpaa  svøm- 
mede han  ud  og  dukkede  under  Vandet  for  at  gjøre  sit  Net 
frit  af  Bunden.  Han  trak  og  skjød  og  lettede  da  saa  længe 
derved,    ufortrøden    dukkende    op    og  ned  og  svømmende  rundt 

omkring,    at   han  med  Udtømmelse  af  alle  sine  Kræfter  endelig 
bragte  det  ind  til  Strandbredden. 

Nu  skyndte  han  sig  med  at  undersøge  sin,  som  han  mente, 
prægtige  Fangst;  men  Staklen  fandt  i  Stedet  for  Fisk  kun  en 
Æselsbenrad  i  Nettet,  Da  han  blev  dette  vaer,  klagede  han 
sig  og  udraabte:  —  Jo,  det  er  en  dejlig  Fangst!  —  Der  gives 
ingen  Magt  og  ingen  Frelse  uden  hos  Allah,  den  Store  og  Op- 
højede !  —  Og  han  fremsagde  følgende : 

—  O  Du,  som  i  Nattens  Mørke  slider  og  slæber  og  udsætter 
Dig  for  Farer,  —  spar  kun  dine  Kræfter;  thi  Forsynets  Bistand  er 
ikke  altid  Møjsommelighedernes  og  Anstrængelsens  Løn! 

Efter  at  han  derpaa,  ærgerlig  og  bedrøvet  over  sin  slette 
Fangst,  havde  renset  og  udbedret  sit  Net,  —  thi  Æselsbenraden 
havde  sønderrevet  det  paa  flere  Steder  —  prøvede  han  sin 
Lykke  i  Allahs  Navn  endnu  en  Gang,  og  udkastede  under  Paa- 
kaldelse  af  Forsynet  igjen  sit  Net,  Han  ventede  nu  taalmodig, 
indtil  Nettet  var  sunket  helt  til  Bunden,  og  Vandet  trindt  om- 
kring igjen  var  blevet  ganske  roligt-,  men  da  han  atter  gav  sig 
til  at  trække  det  op,  fandt  han,  at  det  *  næsten  var  endnu 
tungere  end  den  første  Gang,  Nu  troede  han  da  fuldt  og  fast, 
at  Lykken  en  Gang  vilde  tilsmile  ham,  og  at  han  havde  fanget 
en  skøn  Hoben  Fisk.  Men  da  han  endelig  med  stor  Anstræn- 
gelse  havde  bjerget  Nettet,  fandt  han  ikke  andet  deri  end  en 
stor  Kurv  fuld  af  Stene  og  Dynd. 

Ved  dette  Syn  blev  Hjertet  ham  først  rigtig  tungt,  og  han 
fremsagde  i  sin  Smerte  følgende  Ord  af  Digteren: 

—  O  grusomme  Skjæbne,  hav  dog  Barmhjærtighed!  —  Vil  Du 
end  ikke  høre  ganske  op  at  forfølge  mig,  saa  lad  mig  dog  puste 
ud  en  Gang  imellem! 

Hverken  Lykkens  Gunst  bliver  mig  til  Del  eller  Vindingen  ved 
mine  Hænders  Arbejde. 

Jeg  er  gangen  ud  for  at  søge  mit  Underhold,  og  har  fundet 
dets  Kilde  hentørret. 

Hvor  mange  Daarer  befinde  sig  ikke  i  Solskinnet,  og  hvor 
mange  Vise  ikke  i  Mørket!  — 

—  Jeg  har  intet  andet  Haandværk  til  at  ernære  mig  med; 
—  klagede  den  stakkels  Fisker,  og  uagtet  alt,  hvad  jeg  slider 
og  slæber,  har  jeg  dog  ondt  ved  at  skaffe  mig  og  mine  de 
allerførste  Livsfornødenheder.  Men  jeg  vil  ikke  længer  beklage 
mig  over  Dig,  onde  Skjæbne!  Det  er  jo  netop  din  største 
Glæde  at  mishandle  skikkelige  Mennesker  og  nedtrykke  de 
store  Aander,  medens  Du  begunstiger  de  Onde  og  ophøjer  de 
største  Tosser,  Du  formaaer  at  finde.  — 

Medens  han  talede  saaledes,  sparkede  han  den  lumpne 
Kurv  tilside,  og  rensede  atter  sit  Net  omhyggelig.  Men  førend 
han  blev  færdig  dermed,  havde  han  allerede  fortrudt  sin  Utaal- 
modighed  og  bad  Gud  om  Tilgivelse  derfor,  inden  han  kastede 
Nettet  ud  for  tredie  Gang.  Efter  at  det  igjen  var  sunket  til 
Bunds,  og  Vandfladen  atter  var  kommen  fuldkommen  i  Lige- 
vægt, drog  han  det  forsigtig  til  sig,  opfyldt  af  et  nyt  Haab. 
Men  ogsaa  denne  Gang  blev  han  aldeles  skuffet;  der  fandtes 
ikke  andet  end  Muslinger,  Sten  og  Mudder  deri. 

Nu  var  han  Fortvivlelsen  nær;  —  hvo  havde  ogsaa  kjendt 
Mage  til  Uheld!  Men  da  det  imidlertid  var  begyndt  at  dages, 
undlod  han  dog  ikke,  som  god  Muselmand  at  forrette  sine  Af- 
tvætninger og  Bønner,  idet  han  tilføjede: 

»O  Herre,  Du  véd  jo  lige  saa  godt  som  jeg  selv,  at  jeg 
kun  kaster  mit  Net  fire  Gange  ud  i  Døgnet.  Nu  har  jeg 
allerede    prøvet  det  tre  Gange,    uden   at   det  har  indbragt  mig 

saa  meget  som  et  Fiskeskjæl.  Jeg  har  kun  denne  ene  Gang 
tilbage,  kun  denne  eneste,  og  beder  Dig  derfor  med  god  Grund 
om,  at  Du  vil  lade  Havet  føje  sig  en  Smule  til  min  Gunst, 
ligesom  Du  lod  det  føje  sig  efter  Profeten  Musas^)  Vilje.« 

Saasnart  han  havde  endt  denne  Bøn,  paakaldte  han  Allah 
med  høj  Røst  og  kastede  sit  Net  ud  for  fjerde  Gang. 

Da  han  troede,  at  det  rette  Øjeblik  var  kommet  til  at 
-drage  det  i  Land,  fandt  han  Arbejdet  endnu  vanskeligere  og 
besværligere  end  alle  de  foregaaende  Gange.  Med  usigelig  An- 
strengelse lykkedes  det  ham  dog  endelig  at  faa  det  halet  i 
Land.  Men  ogsaa  denne  Gang  var  Nettet  aldeles  tomt  for 
Fisk;  derimod  indeholdt  det  en  flaskeformet  Kobberkrukke,  som, 
at  dømme  efter  Tyngden,  dog  i  det  mindste  maatte  indeholde 
noget,  hvad  det  saa  end  var.  Dens  Aabning  var  vel  tillukket 
med  Bly,  hvori  han  bemærkede  Aftrykket  af  det  store  salo- 
moniske Segl.^) 

Dette  Fund  stillede  ham  nogenlunde  tilfreds  igjen,  og  han 
besluttede  paa  Hjemvejen  at  sælge  Flasken  til  en  Kobbersmed 
og  for  de  indkomne  Penge  at  kjøbe  Mel  til  Brød  og  nogle 
Bælgfrugter.  Imidlertid  betragtede  han  Flasken  helt  nysgjerrig 
fra  alle  Sider,  og  rystede  den  dygtig  for  at  høre,  om  dens 
Indhold  gav  nogen  Lyd  fra  sig;  men  han  kunde  ikke  høre  det 
allermindste.     Denne  Omstændighed  i  Forbindelse  med  det  vid- 


')  Muhammedanerne  anerkjende  som  bekjendt  ogsaa  Biblens  Profeter,  og 

regne  som  de  største  Musa  (Moses)  og  Isa  (Jesus). 
^)  Kong  Salomon    er    i   de    muhammedanske  Legender  alle  Aanders  og 

jødiske  Skabningers  Herre;    hans  Magt   skyldtes  især  hans  Seglring, 

i  hvilken  Guds  hemmelige  Navn,  bestaaende  af  72  Bogstaver,  fandtes 

indgravet. 

underlige  Segl,  indskjød  ham  pludselig  den  Tanke,  at  Flasken 
maaske  indeholdt  noget  overmaade  kostbart.  For  med  det 
samme  at  komme  til  Vished  i  denne  Sag,  tog  han  sin  Kniv- 
frem,  fjernede  med  nogen  Anstrengelse  Blyet  fra  Flaskens  Aab- 
ning,  og  vendte  denne  derpaa  imod  Jorden  for  at  se,  hvad  der 
lod  sig  hælde  ud  af  Flasken.  Men  til  hans  store  Forundring 
kom  der  slet  intet  ud  deraf. 

Nu  stillede  han  Flasken  hen  for  sig,  og  betragtede  dert 
opmærksomt  og  forventningsfuldt.  Da  sa'a  han,  hvorledes  en. 
tæt  Røg  trængte  frem  af  den  snævre  Munding-,  efter  faa  Øje- 
blikkes Forløb  blev  den  saa  stærk,  at  han  nødtes  til  at  vige 
tilbage  for  den.  Røgen  steg  i  Vejret  helt  op  under  Skyerne, 
og  udbredte  sig  som  en  tyk  Taage  vidt  over  Strandbredden^ 
Fiskeren  var  nærved  at  gaa  fra  Sanserne  af  Forundring. 

Men  saasnart  al  Røgen  havde  forladt  Flasken,  drog  den 
sig  efterhaanden  sammen,  fortættedes  og  antog  endeHg  Skikkelse 
af  en  uhyre  Aand,  der  stod  paa  Jorden,  men  som  med  sit 
Hoved  ragede  helt  op  til  Skyerne.  Hans  Ben  vare  som  Maste- 
træer, hans  Hoved  som  en  Moskékuppel,  hans  Mund  som  en 
uhyre  KUppehule ;  hans  Øjne  straalede  som  Lygter  i  Mørket,  og 
hans  Hovedhaar  var  som  en  Skov,  der  bølger  i  Vinden. 

Ved  Synet  af  dette  Uhyre  mistede  Fiskeren  al  Besindelse. 
Han  vilde  flygte;  men  han  var  saa  forfærdet,  at  hans  Lemmer 
ikke  vilde  staa  ham  bi,  og  han  formaaede  ikke  at  komme  ud 
af  Stedet.  Men  saa  forvirret  han  end  var,  hørte  han  dog 
Uhyret  udraabe  med  tordnende  Stemme: 

»Der  gives  ingen  Gud  uden  Allah  og  Salomon  er  Allahs 
Profet!  —  Naade,  Naade,  store  Profet!  Aldrig  mere  skal  jeg 
vove  at  stride  Dig  imod,  men  være  alle  dine  Bud  lydig!« 

Af    disse    Ord    maatte    Fiskeren    slutte,     at    Aanden     for 


41    ■ 

Øjeblikket  ikke  var  synderlig  mindre  forknyt  end  han  selv; 
han  fattede  derfor  Mands  Mod  og  Hjerte  og  henvendte  sig  til 
ham,  idet  han  sagde:  »Hvad  er  det,  Du  siger,  stolte  Aand? 
—  Salomon  er  død  for  over  atten  hundrede  Aar  siden,  og  vi 
befinde  os  nærved  Dagenes  Ende.  Fortæl  mig  din  Historie,  at 
jeg  kan  faa  at  vide,  ved  hvilken  Lejlighed  Du  blev  indespærret 
i  denne  Flaske!« 

Men  nu  paatog  ogsaa  Aanden  sig  en  anden  Mine,  saa 
stolt  ned  paa  Fiskeren,  der  neppe  naaede  ham  til  Knæet,  og 
sagde  i  vild  og  trodsig  Tone: 

»Lær  Høflighed,  Du  Usling,  naar  Du  taler  med  Folk 
af  mine  Lige!  Hvorledes  tør  Du  vove  at  kalde  mig  en  stolt 
Aand!     Du  kan  selv  være  stolt!« 

»Nu,  vilde  det  maaske  være  høfligere,«  svarede  Fiskeren, 
om  jeg  kaldte  Dig  en  Helvedes  Gesandt  eller  et  Skjæbnens 
Uglebilled?« 

»Hvorledes,  vover  Du  endog  at  mukke?«  skreg  Aanden,. 
»Bi  lidt;  jeg  skal  strax  gjøre  det  af  med  Dig!« 

»Gjøre  det  af  med  mig?«  gjentog  Fiskeren,  »ja,  saa  for- 
tjente Du  ogsaa,  at  Allah  ganske  forglemte  Dig!  Har  jeg  da 
ikke  hentet  Dig  op  fra  Havets  Bund  og  sprængt  dit  Fængsel? 
Har  Du  allerede  glemt  det,  maa  din  Hukommelse  visselig  være 
lige  saa  kort,  som  Du  selv  er  lang.« 

»Nej,  jeg  husker  det  meget  vel,«  svarede  Aanden,  »men 
jeg  har  dog  ligefuldt  bestemt  at  tage  Livet  af  Dig!  Kun  en 
eneste  Gunst  kan  jeg  tilstaa  Dig.« 

»Hvad  er  det  for  en  Gunst?« 

»Jeg  overlader  Dig  selv  Valget  af  den  Maade,  hvorpaa  jeg 
skal  undlive  Dig!« 

»Men    sig   mig    dog   i  Allahs  Navn,    hvormed  jeg   har  for- 

nærmet  Dig?«  tog  Fiskeren  atter  til  Orde.  »Vil  Du  paa  denne 
Maade  gjengælde  det  Gode,  jeg  har  bevist  Dig?« 

»Det  er  mig  umuligt  at  behandle  Dig  anderledes;  naar 
Du  har  hørt  min  Historie,  vil  Du  selv  let  kunne  begribe  det: 

Jeg  hører  til  hine  oprørske  Aander,  som  modsatte  sig 
Allahs  Vilje.  Alle  Aander  an erkj endte  Salomon  for  Allahs 
Profet  og  underkastede  sig  ham,  saa  nær  som  jeg.  Da  befalede 
den  mægtige  Konge  sin  Vezir  Asaf,  Barkhiya's  Søn,  at  tage 
mig  til  Fange.  Dette  skete.  Asaf  bemægtigede  sig  mig  og 
førte  mig,  trods  al  min  Modstand,  frem  for  sin  Herres  Trone. 
Men  uden  Sky  nægtede  jeg  ham  Lydighed,  og  vilde  heller 
underkaste  mig  hele  hans  Hævn  end  tilsværge  ham  den  Under- 
kastelsesed,  som  han  forlangte.  Da  spærrede  han  mig  til  Straf 
ind  i  dette  Kobberkar,  og  trykkede  sit  Segl  med  den  almægtige 
Allahs  Navn  paa  Blydækselet,  for  at  jeg  ikke  skulde  kunne 
sprænge  mit  Fængsel.  Derpaa  overgav  han  Flasken  til  en  af 
sine  tjenstvillige  Aander,  med  den  Befaling,  at  han  skulde  kaste 
den  i  Havet,  hvor  der  var  dybest,  og  dette  skete  ogsaa  til  min 
store  Sorg  og  Harme. 

I  det  første  Aarhundrede  svor  jeg  at  gjøre  den,  der  be- 
friede mig  inden  Udløbet  af  de  hundrede  Aar,  rig  og  lykkelig, 
selv  efter  Døden.  Men  Aarhundredet  randt  hen,  og  ingen 
gjorde  mig  denne  Tjeneste. 

I  det  andet  Aarhundrede  svor  jeg  at  aabne  alle  Jordens 
Skatte  for  min  Befrier;  men  heller  ikke  i  dette  havde  jeg  større 
Lykke  med  mig. 

I  det  tredie  svor  jeg  at  gjøre  min  Befrier  til  en  mægtig 
Hersker,  stedse  at  være  ham  nær  og  daglig  opfylde  tre  Ønsker 
for  ham,  af  hvilken  Art  de  end  monne  være.  Men  ogsaa  dette 
Aarhundrede  forløb  som  de  tvende  foregaaende,    og  jeg  forblev 

i  den  samme  ulyksalige  Tilstand.  Da  blev  jeg  saa  forbitret 
over,  at  jeg  skulde  hensukke  mit  Liv  i  sligt  et  trøstesløst 
Fangenskab,  at  jeg  svor,  uden  Naade  at  dræbe  det  Væsen,  der 
en  Gang  vilde  befri  mig,  og  ikke  at  tilstaa  ham  anden  Gunst 
end  den,  at  han  maatte  vælge  sin  Dødsmaade.  Da  Du  nu  i 
Dag  har  befriet  mig,  saa  skynd  Dig  at  vælge,  paa  hvilken 
Maade  Du  helst  vil  tages  af  Dage ! « 

Disse  Aandens  Ord  fyldte  Fiskerens  Hjerte  med  Sorg  og 
Bitterhed,  og  han  udraabte:  »I  en  ulyksalig  Stund  gik  jeg  ud 
for  at  vise  et  utaknemligt  Væsen  en  saa  stor  Tjeneste !  Betænk 
dog,  hvor  uretfærdig  Du  vil  handle,  og  bryd  denne  skammelige 
Ed!  Vis  mig  Barmhjertighed,  og  Allah  vil  en  Gang  ogsaa 
vise  Dig  Barmhjertighed!  Skjænker  Du  mig  nu  højmodig 
Livet,  vil  Allah  ogsaa  til  Gjengjæld  beskytte  Dig  mod  alle  dine 
Fjenders  Rænker.« 

»Ingen  Snak  længer,«  svarede  Aanden  barsk.  »Vælg 
og  dø!« 

Da  nu  Fiskeren  saa  Aanden  fast  bestemt  paa  at  dræbe 
ham,  geraadede  han  i  stor  Angst,  mindre  for  sin  egen  end  for 
sine  stakkels  Børns  Skyld,  som  ved  hans  Død  vilde  blive  givne 
til  Pris  for  enhver  Elendighed.  Men  han  holdt  dog  fast  ved 
Haabet,  saa  længe  han  kunde,  og  prøvede  endnu  en  Gang  paa 
at  røre  den  ubarmhjertige  Aand,  idet  han  sagde : 

»Forbarm  Dig  over  mig,  i  Betragtning  af  det,-  jeg  har  gjort 
for  Dig!« 

»Jeg  har  jo  sagt  Dig,«  svarede  Aanden,  »at  det  netop  er 
Grunden  til,  at  jeg  er  nødt  til  at  skille  Dig  ved  Livet.« 

»Besynderligt,«  mente  Fiskeren,  »at  Du  skal  nødes  til  at 
gjengjælde  Godt  med  Ondt.  Ordsproget  har  altsaa  ikke  Uret, 
naar  det  siger: 

—  Den,  som  viser  en  uværdig  Velgjerninger,    ham  vil  det  gaa 
som  den  Mand,  der  stod  en  Hyæne  bi  i  Nødens  Stund. 

—  Godt  have  vi  bevist  dem;  men  de  gjengælde  det  med  Ondt; 
det  er  den  Ugudeliges  Skik  at  handle  saaledes. 

»Lad  OS  nu  ikke  spilde  vor  kostbare  Tid!«  afbrød 
Aanden  ham.  »Al  den  Tale  bringer  mig  dog  ikke  paa  andre 
Tanker.  Lad  nu  hastig  høre,  hvilken  Dødsmaade  Du  holder 
mest  af?« 

Nu  opgav  Fiskeren  endelig  alt  Haab.  Men  Nød  lærer 
nøgen  Kone  at  spinde ;  Fiskeren  besindede  sig  i  al  Hast  paa  en 
List.  »Han  er  en  dum  Djævel,  og  jeg  er  et  Menneske,«  sagde 
han  til  sig  selv,  »Allah  har  givet  mig  en  god  Forstand,  og  jeg 
vil  bruge  den,  saa  godt  jeg  kan.  Har  Aanden  ved  sin  skjændige 
Troløshed  lagt  an  paa  min  Fordærvelse,  nu,  saa  vil  jeg  ,ved 
underfundig  List  til  Gjengjæld  lægge  an  paa  hans.  Lige  for 
Lige,  naar  Venskab  skal  holdes!« 

Derpaa  henvendte  han  sig  atter  til  Aanden  og  sagde:  »Er 
Du  altsaa  fast  bestemt  paa  at  undlive  mig?« 

»Ja,  det  er  en  afgjort  Sag,«  lød  Svaret. 

»Nu,  saa  maa  jeg  vel  føje  mig  i  Allahs  Vilje.  Men  forend 
jeg  vælger  mig  en  Dødsmaade,  besværger  jeg  Dig  endnu,  ved 
den  almægtige  Allahs  Navn  og  Profeten  Salomons  Segl,  oprigtig 
at  besvare  blot  et  eneste  Spørgsmaal,  som  jeg  har  at  gjøre  Dig.« 

Da  Aanden  hørte  sig  tiltalt  paa  en  saa  kraftig  Maade,  følte 
han  sig  nødtvungen  til  at  give  et  føjeligt  Svar,  og  han  svarede 
med  en  mærkelig  Bæven: 

»Spørg  mig  om,  hvad  Du  vil,  men  fat  Dig  i  Korthed!« 

»Jeg  gad  da  gjerne  vide,«  tog  Fiskeren  atter  til  Orde,  »om 
Du  virkelig  har  været  indesluttet  i  denne  Flaske.  Kan  Du 
bekræfte  det  med  en  Ed  i  den  almægtige  Allahs  Na,vn?« 

»Uden  Betænkning,«  svarede  Aanden.  »Jeg  sværger,  at  jeg 
var  indespærret  deri.« 

»Oprigtig  talt,  dette  gaar  over  min  Forstand,  og  jeg  kan 
umulig  tro  det.  I  denne  Flaske  har  ikke  en  Gang  saa  meget 
som  Neglen  paa  din  lille  Taa  Plads,  og  Du  skulde  have  været 
deri  hel  og  holden?     Umuligt!« 

»Men  jeg  tilsværger  Dig,  at  jeg  har  været  deri,  saaledes 
som  Du  ser  mig  her  staaende  for  Dig.  Vil  Du  endnu  ikke  tro 
mig,  efter  at  jeg  har  bekræftet  det  med  en  saa  dyr  Ed?« 

»Ja,  hvad  er  vel  en  Ed  i  en  saa  troløs  Skabnings  Mund, 
som  Du  er?  Jeg  vil  ikke  tro  det,  førend  jeg  ser  det  med 
mine  egne  Øjne.« 

Øjeblikkelig  gav  Aanden  sig  i  sin  Ærgrelse  til  at  ryste  og 
række  sig;  hans  Legeme  udvidede  sig  efterhaanden  og  fortyn- 
dedes til  en  Taage,  der  hævede  sig  højt  op  under  Himlen,  der- 
paa  langsomt  drog  sig  sammen  igjen  og  ligesom  lod  sig  indsuge 
af  Flaskens  smalle  Hals,  indtil  den  aldeles  var  forsvunden 
derinde.  Da  lod  en  Stemme  sig  høre  ude  af  Flasken :  »nu, 
vantro  Fisker,  nu  er  jeg  i  Flasken!  Vil  Du  nu  da  tro  dine 
egne  Øjne,  din  Tosse?« 

»Om  Forladelse,  Tossen  er  Du!«  svarede  Fiskeren,  idet 
han  hastig  foer  til  og  tillukkede  Flasken  med  Proppen  af  Bly. 
Derpaa  vedblev  han  i  en  ganske  anden  Tone : 

»Nu,  Aand,  nu  er  Raden  til  Dig  at  bede  om  Naade  og 
at  vælge  den  Dødsmaade,  der  er  Dig  velbehageligst.  Dog  nej, 
det  bedste  er  nok,  at  jeg  kaster  Dig  paa  det  samme  Sted  i 
Havet,  hvor  jeg  drog  Dig  op.  Saa  vil  jeg  lade  mig  bygge  et 
Hus  hemede  ved  Stranden,  for  at  advare  alle  Fiskere,  som 
kunde   faa   i  Sinde   at   udkaste  deres  Net  her,    imod  at  komme 

i  Berørelse  med  en  ond  Aand,  der  er  saa  afskyelig  utaknemlig, 
at  han  vil  dræbe  sin  Befrier.« 

Til  Svar  paa  denne  haanlige  Tale  opbød  Aanden  alle  sine 
Kræfter  for  at  komme  ud  af  Flasken;  men  alle  hans  Anstræn- 
gelser  vare  forgjæves ! '  Salomons  Segl  havde  en  ubetvingelig 
Magt.  Da  han  saaledes  ganske  saa  sig  given  i  Fiskerens 
Hænder,  betvang  han  sin  Harme,  og  begyndte  i  blid  Tone: 

»Vogt  Dig  vel,  Fisker,  for  at  gjøre,  hvad  Du  siger!  Jeg 
har  jo  blot  spøget  med  Dig,  og  Du  maa  ikke  tage  Sagen  saa 
alvorlig. « 

»O  Aand,«  svarede  Fiskeren,  »Du,  som  for  et  Øjeblik 
siden  var  en  af  de  største,  men  nu  en  af  de  allermindste  Aander, 
din  forfængelige  Snak  nytter  Dig  aldeles  intet.  Du  skal  atter 
paa  Hovedet  i  Havet!  Har  Du  allerede  boet  saa  længe  paa 
Havets  Bund,  som  Du  før  sagde  mig,  saa  kan  Du  gjerne  blive 
der  indtil  den  yderste  Dag.  Han-,  som  da  tager  Proppen  af 
Flasken  for  Dig,  vil  nok  forstaa  at  ave  Dig,  kj ender  jeg  ham 
rigtig.  Jeg  bad  Dig  for  Allahs  Skyld  at  skaane  mit  Liv,  men 
Du  hørte  ikke  mine  Bønner.  Nu  vil  jeg  gjengjælde  Lige 
med  Lige.« 

Aanden  lod  intet  uforsøgt  for  at  røre  Fiskeren.  »Aabn 
Flasken,«  sagde  han,  »og  skjænk  mig  Friheden!  Jeg  forsikkrer 
Dig  hellig,  at  Du  skal  blive  tilfreds  med  mig.« 

»Du  er  en  Forræder,«  svarede  Fiskeren,  og  jeg  fortjente 
virkelig  at  miste  Livet,  hvis  jeg  var  dum  nok  til  at  stole  paa 
dine  Forsikringer.  Du  vilde  vistnok  bære  Dig  ad  ganske  paa 
samme  Maade  som  den  græske  Konge  med  Lægen  Duban. 
Det  er  en  Historie,  som  Du  under  disse  Omstændigheder  kan 
have  besynderlig  godt  af  at  høre.     Den  lyder,  som  følger: 

Den  græske  Konge  og  Lægen  Duban. 

I  Landet  Ruman  i  Persien  var  der  en  Gang  en  Konge, 
hvis  Undersaatter  vare  af  græsk  Oprindelse.  Denne  Konge 
havde  det  Uheld  at  være  spedalsk,  og  hans  Læger  havde  for- 
gjæves  udtomt  alle  deres  Midler  for  at  helbrede  ham,  saa  at  de 
ikke  mere  vidste,  hverken  hvad  de  skulde  sige  eller  gjøre.  Da 
indfandt  sig  ganske  uventet  en  berømt  Læge,  ved  Navn  Duban, 
ved  det  kongelige  Hof. 

Denne  Læge  havde  øst  sin  medicinske  Kundskab  af  arabiske 
persiske,  græske,  syriske  og  hebraiske  Bøger-,  desuden  var  han 
vel  erfaren  i  Filosofien,  og  som  nogle  sagde,  ogsaa  i  Nekro- 
mantien  og  andre  hemmelige  Videnskaber.  Saa  snart  denne 
Mand  havde  hørt  fortælle  om  den  græske  Konges  Sygdom,  og 
havde  erfaret,  at  han  var  opgiven  af  alle  sine  Læger,  iførte  han 
sig  sine  bedste  Klæder  og  forskaffede  sig  ufortøvet  Adgang  til 
Kongens  Person. 

»Naadigste  Herre,«  tiltalte  han  ham,  »man  har  fortalt  mig, 
at  alle  de  Læger,  Eders  Majestæt  har  i  sin  Tjeneste,  ikke  have 
formaaet  at  helbrede  Eders  Spedalskhed.  Hvis  I  vil  forunde 
mig  den  Ære  at  tjene  Eder,  saa  forbinder  jeg  mig  til  at  hel- 
brede Eder  uden  at  bringe  endog  blot  en  eneste  Salve  eller 
Lægedrik  i  Anvendelse.« 

»Hvis  Du  virkelig  er  duelig  til  at  fuldbringe,  hvad  Du  her 
lover,«  svarede  Kongen,  »saa  skal  jeg  gjore  Dig  og  dine  Børn 
og  Børnebørn  til  rige  Folk;  og  desuden  skal  Du  blive  min 
kjæreste  Yndling.  Du  lover  altsaa,  at  Du  vil  helbrede  mig  for 
min  Spedalskhed,  uden  at  jeg  behøver  at  pine  mig  hverken  med 
ydre  eller  indre  Lægemidler?« 

»Ja,    som    jeg  har  sagt,    Eders   Højhed,«    svarede   Lægen, 

»jeg  har  den  sikre  Fortrøstning  at  kunne  helbrede  Eder  aldeles 
og  i  ganske  kort  Tid,  og  ønsker  at  tage  Eder  under  Behandling 
fra  i  Morgen  af.« 

Duban  gik  derpaa  tilbage  til  sin  Bolig,  og  forfærdigede  et 
Boldtræ  af  ganske  almindelig  Art.  Men  sammes  Haandtag  ud- 
hulede han  saa  nær  den  ydre  Skal,  som  muligt,  og  fyldte 
Rummet  med  de  Lægemidler,  som  han  fandt  tjenlige  i  det 
givne  Tilfælde.  Han  forfærdigede  ogsaa  en  tilsvarende  Bold, 
og  begav  sig  med  begge  Dele  den  følgende  Dag  igjen  op  paa 
Slottet  til  Kongen. 

Efter  at  have  kastet  sig  ned  foran  Tronen  og  rejst  sig 
igjen,  gjorde  han  et  dybt  Buk  og  meddelte  Kongen,  at  han 
fandt  det  hensigtsmæssigt,  om  Hs.  Højhed  vilde  stige  til  Hest 
og  begive  sig  hen  at  spille  Bold. 

Kongen  begav  sig  altsaa  hen  til  Boldpladsen,  ledsaget  af 
sine  Kammerherrer,  Vezirer  og  Emirer.  Da  han  havde  naaet 
Pladsen,  nærmede  Lægen  sig  ham  atter  og  overgav  det  af  ham 
selv  forfærdigede  Boldtræ  tilligemed  Bolden  i  hans  naadige 
Hænder,  idet  han  sagde:  »Modtag  dette  Boldtræ,  o  Herre, 
grib  saaledes  fat  om  det,  og  tuml  Eder  til  Hest  med  denne 
Bold  saa  længe  omkring  paa  Pladsen,  indtil  I  kommer  til  at 
svede  inden  i  Haanden  og  over  hele  Kroppen.  Da  vil  det  af 
mig  i  Træets  Haandtag  indesluttede,  paa  denne  Maade  opvarmede 
Lægemiddel  meddele  sig  Haanden  og  Eders  hele  Legeme.  Er 
dette  opnaaet,  og  I  befinder  Eder  i  en  stærk  Sved,  saa  maa  I 
hastig  begive  Eder  tilbage  til  Eders  Palads  og  strax  gaa  i  Bad ; 
I  lader  Eder  dér  vel  afgnide  og  vaske,  og  gaar  strax  efter  i 
Seng.  I  Morgen  tidlig  vil  I  da,  haaber  jeg  vist,  staa  op  som 
en  Mand,  der  aldrig  har  kjendt  Spedalskhed.« 

Kongen    tog   imod   Boldtræet,    og   drev   med   sine   Hoffolk 

den  foran  ham  trillende  Bold  ivrig  frem  og  tilbage,  indtil  han 
svedte  over  hele  Legemet.  Da  hørte  han  strax  op,  begav  sig 
tilbage  til  sit  Palads,  tog  et  Bad  og  fulgte  nøje  Lægens  øvrige 
Forskrifter.  Og  Kuren,  saa  simpel  den  end  var,  havde  en  helt 
forunderlig  Virkning;  thi  den  følgende  Morgen,  da  han  vaagnede 
og  betragtede  sig  selv,  var  der  ikke  endog  blot  det  mindste 
Spor  af  det  hæslige  Udslet  tilbage,  og  hans  Hud  var  saa  ren 
og  blank  som  Sølv. 

Ligesaa  glad  som  forbavset  stod  han  op,  og  saasnart  han 
var  paaklædt,  begav  han  sig  ind  i  den  offentlige  Audientssal, 
tog  Plads  paa  Tronen  og  viste  sig  for  alle  sine  Hoffolk.  Disse 
havde  af  Nysgjerrighed  efter  at  erfare  den  besynderlige  Kurs 
Virkning  forsamlet  sig  meget  tidlig  og  i  stor  Mængde,  og  da 
■de  saa  Kongen  helbredet,  ytrede  de  alle  deres  store  Forundring 
og  en  levende  Glæde. 

Kort  efter  indtraadte  ogsaa  Lægen  Duban  og  vilde  kaste 
sig  ned  foran  Tronen-,  men  Kongen  rejste  sig,  gik  ham  i  Møde, 
og  bød  ham  tage  Plads  ved  Siden  af  sig  paa  selve  Tronen. 
Gjennemtrængt  af  Taknemlighed  overøste  han  ham  med  de 
mest  smigrende  Lovtaler,  men  lod  det  ingenlunde  forblive 
lierved.  Da  han  netop  paa  denne  Dag  beværtede  hele  sit  Hof, 
indbød  han  Duban  til  at  spise  alene  med  sig  ved  samme  Bord, 
og  beholdt  ham  som  Gjæst  hos  sig  den  hele  Dag.  Ved  Af- 
skeden om  Aftenen  forærede  han  ham  to  tusinde  Guldstykker, 
smykkede  ham  med  Æresklæder  og  lod  ham  føre  tilbage  paa 
sin  egen  Hest. 

Efter  hans  Bortgang  talte  Kongen  kun  med  den  største 
Beundring  om  Lægens  dybe  Videnskab,  og  ytrede,  at  han  følte 
sig  forpligtet  til  at  bevise  ham  saa  megen  Ære  og  Gunst,    som 

Tusind  og  én  Nat.  4 

muligt,    og    vilde   gjøre   ham   til    sin  Omgangsven    for    hele    sin 
Levetid. 

Sjæleglad  over  sin  Helbredelse  lagde  han  sig  til  Hvile; 
ligesaa  fornøjet  stod  han  op  den  følgende  Morgen,  og  tog  atter 
Plads  paa  sin  Trone.  Alle  hans  Emirer  og  Vezirer  stode  paa 
hans  venstre  og  hans  højre  Haand;  men  Kongen  havde  kun 
Tanke  for  den  vise  Duban  og  forlangte  at  faa  ham  at  se. 

Duban  indfandt  sig  og  kyssede  Jorden  for  Kongens  Fødder. 
Men  Kongen  rejste  sig,  indbød  ham  til  at  tage  Plads  paa 
Tronen,  og  lod  ham  spise  alene  med  sig.  Ogsaa  denne  Dag 
forærede  han  ham  en  Æresklædning,  foruden  andre  kostbare 
Gaver,  og  samtalede  med  ham  indtil  Nattens  Indbrud.  Da  han 
endelig  anbefalede  sig,  lod  han  ham  endnu  give  fem  Æresklæd- 
ninger  og  tusinde  Guldstykker,  og  fulgte  ham  lige  til  sit  Paladser 
Dørtærskel. 

Nu  havde  Kongen  en  Storvezir,  der  var  født  under  en  ond 
Stjerne;^)  han  var  nemlig  misundelig,  gjerrig,  og  besad  en  ond- 
skabsfuld Natur.  Da  denne  bemærkede,  at  Lægen  Duban  var 
i  Begreb  med  at  fortrænge  ham  fra  hans  Plads  som  Kongens 
fortroligste  og  kjæreste  Ven,  misundte  han  ham  af  sit  inderste 
Hjerte,  og  lagde  Planer  til  hans  Fordærvelse,  bekræftende  Ord- 
sproget: »Der  er  ingen  fri  for  Misundelse.«  Og  hint  andet: 
»Lyst  til  Uret  lurer  i  Sjælen,  Magten  bringer  den  for  en  Dag^ 
Svagheden  skjuler  den.« 

Opfyldt   af  sine  onde  Hensigter   nærmede   Veziren    sig   en 


')  Muhammedanerne  tro  fuldt  og  fast  paa  Stjernernes  Indflydelse  paa 
Menneskenes  Tilbøjeligheder  og  Skjæbne,  uagtet  deres  hellige  Lov- 
fordømmer  denne  Tro  som  en  Daarskab. 

Dag  Kongen,  kyssede  ham  paa  Haanden  og  sagde,  at  han 
havde  en  højst  vigtig  Meddelelse  at  gjøre  ham.  Efter  at  Kongen 
naadig  havde  givet  ham  Tilladelse  til  at  tale,  vedblev  han  paa 
følgende  Maade: 

»Herre,  det  er  og  bliver  altid  farHgt  for  en  Hersker  at 
skjænke  sin  fulde  Tillid  til  en  Mand,  hvis  Troskab  endnu  ikke  er 
rigtig  prøvet.  I  det  I  saaledes  har  overøst  Lægen  Duban  med 
Eders  Velgjerninger  og  Naadestegn,  har  I  sikkert  ingen  Anelse 
haft  om,  at  denne  Mand  som  en  Forræder  har  indsneget  sig 
ved  Eders  Hof,  i  den  Hensigt  at  skille  Eder  ved  Livet.« 

»Hvoraf  véd  Du  det?«  udraabte  Kongen.  »Hvorledes  tør 
Du  vove  at  tale  saaledes?  Betænker  Du,  at  Du  taler  til  din 
Konge  og  Herre,  og  om  en  Mand,  som  jeg  har  mit  Liv,  ja 
næsten  mere  end  mit  Liv  at  takke  for?« 

»Herre,«  svarede  Veziren  rolig,  »jeg  er  fuldstændig  under- 
rettet om  det,  som  jeg  i  Følge  min  Pligt  har  taget  mig  den 
Frihed  at  tale  med  Eder  om.  Jeg  beder  Eder  derfor  ophøre 
med  at  nære  en  saa  farHg  Fortrolighed.  Aabn  Eders  Øjne  for 
Sagens  rette  Sammenhæng!  Jeg  gjentager  for  Eder,  at  Lægen 
Duban  kun  har  forladt  sit  Fædreland,  det  Indre  af  Græken- 
land, for  at  udføre  den  nylig  omtalte  gyselige  Forbrydelse.« 

»Nej,  nej,  Vezir,«  tog  Kongen  med  Heftighed  Ordet,  »jeg 
kan  umulig  have  taget  fejl  af  denne  Mand!  Han  maa  være 
det  viseste  og  bedste  Menneske  paa  Jorden.  Du  véd  selv,  ved 
hvilken  simpel  og  underfuld  Kur  han  har  helbredet  mig  for  min 
Spedalskhed,  et  Onde,  som  alle  andre  Lægers  højeste  Kunst 
aldeles  var  strandet  paa.  Hvis  han  ønskede  at  dræbe  mig, 
hvorfor  skulde  han  da  først  have  reddet  mit  Liv?  Jeg  var  jo 
saa  godt  som  allerede  et  Dødens  Bytte,  og  han  havde  kun  be- 
høvet at  overlade  mig  til  min  Skjæbne.      Lad  altsaa  denne  din 

falske  Mistanke  fare!  Langtfra  at  fæste  mindste  Lid  til  dens 
Rigtighed,  kan  jeg  tværtimod  meddele  Dig,  at  jeg  har  besluttet 
fra  i  Dag  af  at  tilstaa  denne  udmærkede  Mand  en  maanedlig 
Indtægt  af  looo  Dinarer,  saa  længe  han  lever.  Men  selv  om 
jeg  delte  alle  mine  Skatte  med  ham,  ja  endog  mit  Rige,  vilde 
jeg  dog  aldrig  kunne  lønne  ham  efter  Fortjeneste  for  det,  han 
har  gjort  imod  mig!  Jeg  mærker  vel,  Vezir,  hvorledes  det 
egentlig  hænger  sammen  med  Eders  Mistanke;  det  er  Mis- 
undelsen, der  taler  ud  af  Eder !  Gaa  i  Eder  selv,  og  fat  bedre 
Tanker  baade  om  mig  og  den  fortræffelige  Vismand  Duban!« 

Uagtet  man  af  denne  Tale  skulde  tro,  at  Kongen  var 
aldeles  uimodtagelig  for  Vezirens  onde  Indskydelser,  lykkedes 
det  dog  lidt  efter  lidt  den  falske  Raadgiver  at  udstrø  Mistankens 
fordærvelige  Sæd  i  hans  Indre.  Han  var  just  ikke  meget  skarp- 
sindig, og  han  frygtede  Døden  som  det  værste  Onde;  saaledes 
gik  det  til,  at  han  tilsidst  ikke  blev  mindre  opsat  paa  at  rydde  den 
vise  Læge  af  Vejen,  end  Veziren  selv,  den  onde  Plans  Ophavsmand. 

»Du  har  talt  Sandhed,  min  tro  Vezir,«  sagde  han  endelig 
en  Gang.  »Da  han  har  været  i  Stand  til  at  helbrede  mig  ved 
alene  at  give  mig  noget  i  Haanden,  er  det  begribeligt,  at  han 
lige  saa  let  kan  tage  mig  af  Dage  ved  at  give  mig  noget  at 
lugte  til.  Men  sig  mig  nu,  min  trofaste  Ven,  hvad  jeg  skal 
gribe  til  under  disse  Omstændigheder!« 

»Herre,«  svarede  Veziren,  »til  at  sikre  Eder  imod  hans 
onde  Idrætter  vil  det  uden  al  Tvivl  være  det  bedste,  at  I 
strax  lader  ham  kalde  til  Eder  og  saa  uden  videre  lader  Hovedet 
hugge  af  ham.  Faar  han  blot  Tid  til  at  aabne  Munden,  vil 
han  vel  vide  at  snakke  sig  fri,  den  Forræder.  Det  er  visselig 
klogest,  at  I  overrasker  ham,  førend  han  faar  Lejlighed  til  at 
overraske  Eder.« 

»Den  Tale  er  der  Forstand  i,«  svarede  Kongen,  og  sendte 
strax  Bud  efter  Lægen  Duban.  Denne  indfandt  sig  ufortøvet 
ved  godt  Mod  og  hilste  Kongen  med  følgende  Vers: 

—  Du  har  uopfordret  overøst  mig  med  Godhed  og  gjort  mig 
vel  i  en  Haandevending.  Hvorledes  skulde  jeg  kunne  andet  end 
prise  Dig  af  al  min  Evne,  baade  med  Mund  og  Hjerte. 

»Véd  Du,  hvorfor  jeg  har  ladet  Dig  kalde?«  spurgte  den 
græske  Konge  Lægen. 

»Nej,  Herre,«  svarede  Duban,  »ingen  véd,  hvad  der  bor  i 
Sindet,  uden  én,  den  alvise  og  almægtige.« 

»Jeg  har  ladet  Dig  kalde  for  at  fordre  dit  Liv  af  Dig,« 
vedblev  Kongen. 

Med  en  ubeskrivelig  Overraskelse  og  Smerte  modtog  Lægen 
denne  uforbeholdne  Erklæring,  og  spurgte:  »O,  Konge,  hvorfor 
vil  Du  tage  mit  Liv?  I  hvilken  Forbrydelse  har  jeg  gjort  mig 
skyldig?« 

»Jeg  har  faaet  at  vide,«  sagde  Kongen,  »at  Du  er  en 
Spejder  og  er  kommen  til  mit  Hof  alene  i  den  Hensigt  at  finde 
Lejlighed  til  at  myrde  mig.  Jeg  har  derfor  besluttet  at  komme 
Dig  i  Forkjøbet  ved  at  tage  Livet  af  Dig.« 

Og  med  det  samme  befalede  han  Skarpretteren:  »Hug 
Hovedet  af  denne  Forræder  og  befri  mig  fra  hans  Ondskab ! « 

Men  saasnart  Duban  havde  hørt  denne  sin  Dødsdom,  be- 
gyndte han  at  bede,  og  sagde:  »O,  Konge,  skaan  mig,  og  Allah 
vil  en  Gang  ogsaa  behandle  Dig  med  Mildhed !  Udslet  ikke 
min  Tilværelse;  da  vil  Allah  til  Gjengjæld  bevare  din,  nu  og  i 
al  Evighed!« 

Disse  og  lignende  Bønner  gjentog  han  flere  Gange,  »vedblev 
Fiskeren,    henvendt   til   den   i  Flasken  atter  indespærrede  Aand, 

»ganske  paa  samme  Maade,  som  jeg  vedblev  at  bønfalde  Dig, 
i  det  Haab  at  røre  dit  utaknemlige  Hjerte.  Men  det  gik  ogsaa 
Lægen  Duban  ganske  paa  samme  Maade  med  den  græske 
Konge,  som  det  gik  mig  med  Dig;  Kongen  forblev  døv  for 
alle  Lægens  Bønner  og  gjentog  sin  Befaling  til  Skarpretteren. 

Da  begyndte  Duban  paany  at  bede,  og  Taarerne  strømmede 
ham  nedad  Kinderne.  »O  Herre,  giv  ikke  Menneskene  et  saa 
slet  Exempel.  Hvad  skal  det  herefter  blive  til  med  al  Dyd  i 
Verden,  naar  de  største  Velgjerninger  belønnes  paa  denne 
Maade.  Enhver  vil  da  tænke :  Jeg  vil  følge  min  Lyst  og  gjøre 
alt  det  Onde,  jeg  kan-,  der  kan  jo  ikke  times  mig  noget  værre 
derfor,  end  hvad  der  timedes  Lægen  Duban,  der  dog  havde  Ord 
for  at  være  det  viseste  og  bedste  Menneske.« 

Alle  Hoffolkene  følte  sig  dybt  grebne  af  Medlidenhed,  og 
nogle  af  dem  vovede  at  gaa  i  Forbøn  for  Lægen,  idet  de 
ytrede,  at  der  intet  Ondt  var  bevist  om  ham,  men  tværtimod 
meget  Godt,  idet  han  for  alles  Øjne  havde  helbredet  Kongen 
for  et  Onde,  der  truede  ham  med  en  snar  og  pinefuld  Død. 

Men  Kongen  svarede  dem :  »Ja,  I  kunne  sagtens  snakke ; 
men  jeg  véd,  at  mit  Liv  er  afhængigt  af  denne  Mands  Liv  og 
Død.  Den,  der  helbredede  mig  ved  at  give  mig  noget  i 
Haanden,  kan  ligesaa  let  dræbe  mig  ved  at  give  mig  noget  at 
lugte  til.  Mit  Liv  staar  i  denne  Mands  Haand,  og  denne 
Tanke  er  mig  utaalelig.  Derfor  maa  han  dø,  om  han  saa  end 
var  den  eneste  Vismand  og  Læge  i  Verden!« 

Og  Kongen  gjentog  sin  Befaling  til  Henrettelsen. 

Da  Duban  hørte  Kongen  tale  saaledes,  gav  han  sig  fortabt, 
holdt  inde  med  sine  ydmyge  Bønner  og  stride  Taarer,  og  tog 
atter  Ordet   i   en   rolig    og  værdig  Tone:    »Skal  jeg  da  endelig 

■dø,  o  Konge,  saa  giv  mig  dog  i  det  mindste  saa  stor  en  Frist, 
at  jeg  kan  gaa  hjem  og  beskikke  mit  Hus  og  foranstalte  min 
Begravelse.  Ogsaa  ønskede  jeg  at  fordele  mine  kostbare  Bøger 
imellem  mine  gode  Venner;  én  af  dem,  den  kostbareste  af  dem 
alle,  en  i  Sandhed  uvurderlig  Skat  for  den,  der  ønsker  at  leve 
-et  langt  og  lykkeligt  Liv,  testamenterer  jeg  Dig,  o  Konge,  hvis 
Du  vil  skjænke  mig  en  kort  Livsfrist.« 

»Hvad  er  det  for  en  Bog?«   spurgte  Kongen  begjærlig. 

»Dens  Indhold  er  altfor  rigt  og  mangfoldigt  til  at  lade  sig 
1  Korthed  angive.  Dog  ét  kan  jeg  sige  Dig,  rigtignok  kun  et 
af  Bogens  mindste  Mysterier,  at  naar  Du  efter  min  Henrettelse 
aabner  Bogen,  blader  tre  Blade  om,  og  læser  de  tre  Linier, 
^om  findes  paa  den  venstre  Side,  da  kan  Du  faa  mit  afhuggede 
Hoved  til  at  tale,  og  til  at  svare  paa  ethvert  Spørgsmaal,  som 
Du  forelægger  det.« 

Denne  uden  Lige  kostbare  Bog  ønskede  Kongen  vel  at 
■eje,  og  han  gav  derfor  Lægen  Tilladelse  til  under  streng  Be- 
vogtning at  vende  tilbage  til  sit  Hus,  og  skjænkede  ham  en 
Dag  til  at  ordne  sine  Anliggender  i.  Denne  Dag  anvendte 
Lægen  efter  bedste  Evne  paa  den  antydede  Maade. 

Den  næste  Morgen  blev  Duban  atter  fremstillet  for  den 
græske  Konge,  omkring  hvem  en  talrig  Mængde  Emirer,  Ve- 
zirer,  Kammerherrer  og  andre  Stormænd  i  Riget  havde  forsamlet 
■sig  i  spændt  Forventning  af  det  Under,  som  Lægens  Hoved 
skulde  udrette.  Den  pragtfulde  Forsamling  af  de  forskjelligste 
Stænder  var  ligesaa  broget  som  en  herlig  Blomsterhave. 

Endelig  indfandt  Lægen  Duban  sig  med  en  gammel  Bog  i 
Haanden,  hvilken  han,  tilligemed  en  Æske,  som  indesluttede  et 
vist  Pulver,  i  al  Ydmyghed  lagde  for  Kongens  Fødder.  Pulveret 
rystede  han  ud  i  et  Fad,  som  man  paa  hans  Forlangende  havde 

bragt  ham,  og  henvendte  sig  derpaa  til  Kongen  paa  følgende 
Maade : 

»O  Konge,  naar  mit  Hoved  er  afhugget,  maa  Du  lægge 
det  i  Pulveret  paa  dette  Fad ;  saa  vil  det  strax  høre  op  med  at 
bløde.  Derpaa  skal  Du  aabne  denne  Bog  og  gjøre,  som  jeg 
har  sagt  Dig,  saa  vil  mit  Hoved  komme  til  at  tale.  Men  tillad 
mig  endnu  en  Gang,  o  Herre,  at  bede  Dig  vise  mig  Barm- 
hjertighed, saa  sandt  Du  en  Gang  selv  venter  Barmhjertighed 
hos  Allah  i  Himlen!« 

Havde  Kongen  tidligere  været  opsat  paa  Lægens  Død,  saa 
var  han  det  nu  dobbelt;  Forventningen  af  det  Under,  han 
skulde  lære  at  kjende  ved  det  afhuggede  Hoved,  og  Begjærlig- 
heden  efter  at  komme  i  Besiddelse  af  den  uvurderlige  Bog,  sont 
skulde  bevirke  Underet,  disse  tvende  Ting  vilde  i  og  for  sig 
have  været  nok  til  at  fælde  en  uigjenkaldelig  Dødsdom  over 
den  uskyldige  Duban.  Derfor  svarede  Kongen  rask  og  uden 
Betænkning : 

»Ingen  unyttige  Ord,  Menneske!  Du  maa  dø,  om  ikke 
for  andet,  saa  for  at  jeg  kan  komme  til  at  høre  dit  Hoved 
tale.     Skarpretter,  gjør  din  Pligt!« 

Dubans  Hoved  faldt.  Strax  blev  det  lagt  i  Pulveret  paa 
Fadet,  og  Kongen  aabnede  Bogen  for  at  finde  det  betegnede 
Sted.  Men  da  Bogens  Blade  klæbede  sammen,  maatte  han  flere 
Gange  væde  Fingeren  paa  siae  Læber  for  at  faa  dem  fra 
hinanden.^)     Saaledes  gik  det  med  det  første,  det  andet  og  det 


^)    Ved   indiske  Bøger   var   det  almindeligt,    at   Bladene   imprægneredes 
med  en  skarp  Væske,  for  at  de  paa  denne  Maade  skulde  beskyttes 
mod  at  angribes  af  Insekter,  af  hvilke  særlig  en  Myreart,  Termes  fatalis^ 
.   skal  være  ødelæggende  for  Papir. 

tredie  Blad.  Men  da  han  her  paa  den  venstre  Side  endnu  slet 
intet  fandt  skrevet,  udraabte  han  utaalmodig:  »Læge,  der  staar 
jo  intet!« 

»Saa  blad  videre!«   svarede  Hovedet. 

Kongen  vendte  med  den  samme  Møje  og  Ulejlighed  nogle 
flere  Blade  i  Bogen.  Men  efter  nogle  Øjeblikkes  Forløb  be- 
gyndte Kongen  at  føle  sig  uvel  —  Giften,  hvormed  hvert  et 
Blad  var  gjennemtrukket,  begyndte  at  virke  — ;  hans  Øje  for- 
mørkedes, Bogen  faldt  ud  af  hans  Hænder,  og  han  sank  til- 
bage under  frygtelige  Trækninger  med  det  Udraab :  »Jeg  har 
faaet  Gift  —  jeg  er  dødsens!« 

Men  Hovedet  gav  sig  atter  til  at  tale,  og  fremsagde  føl- 
gende Vers: 

—  De  brugte  deres  Magt,  men  brugte  den  som  Tyranner,  og 
snart  vare  de,  som  om  de  aldrig  havde  været  til;  deres  Sted  fandtes 
ikke  mere  paa  Jorden.  Hvis  de  havde  udøvet  Retfærdighed,  skulde 
de  have  nydt  Barmhjertighed;  men  de  vare  Voldsmænd,  og  derfor 
behandlede  ogsaa  Skjæbnen  dem  som  Voldsherre.  De  modtog  altsaa 
Løn  som  fortjent;  ingen  Dadel  kan  træffe  hverken  Verden  eller 
Skjæbnen. 

Saasnart  Hovedet  havde  fremsagt  disse  Vers  til  Ende,  drog 
den  græske  Konge  sit  sidste  Suk.  Men  Hovedet  lukkede  de 
stive  Øjne  og  aabnede  ikke  mere  Munden.« 


Fiskeren  vedblev,  henvendt  til  den  i  Flasken  indespærrede 
Aand: 

»Du  ser  heraf,  utaknemlige  Aand,  at  den  græske  Konge 
selv  skulde  have  nydt  Barmhjertighed,  hvis  han  havde  udvist 
Barmhjertighed!     Men   han   døvede   sit  Øre  for   den   uskyldiges 

Bønner,  og  derfor  overgav  ogsaa  Allah  ham  til  Fordærvelse. 
Det  samme  er  nu  netop  Tilfældet  imellem  mig  og  Dig.  Havde 
Du  villet  skaane  mig,  saa  skulde  ogsaa  Allah  have  vist  Dig 
Barmhjertighed,  og  af  mig  skulde  Du  ikke  have  erfaret  andet 
■end  Godt.  Men  Du  vilde,  uagtet  alle  mine  Bønner,  tilintetgjøre 
mig,  og  derfor  vil  nu  jeg  være  ligesaa  ubønhørlig  og  kaste  Dig 
•samt  din  Flaske  igjen  ud  i  Havet.« 

Da  Aanden  hørte  Fiskeren  tale  saaledes,  skreg  han:  »Jeg 
besværger  Dig  ved  den  højeste  Allah,  Fisker,  gjør  ikke  det! 
Skaan  mig  som  en  højmodig  Mand,  og  forglem,  hvorledes  jeg 
har  opført  mig  imod  Dig!  Handlede  jeg  slet,  saa  gjør  Du  det 
modsatte,  og  bær  Dig  ikke  ad,  som  Immamah  bar  sig  ad  imod 
Atikeh ! « i) 

»Nu,  hvorledes  bar  hun  sig  da  ad?«   spurgte  Fiskeren. 

»O,«  svarede  Aanden,  »jeg  er  kun  slet  oplagt  til  at  for- 
tælle Historier,  saalænge  jeg  maa  ligge  sammenkrympet  i  denne 
Flaske.  Saasnart  Du  befrier  mig,  skal  jeg  fortælle  Dig  den 
hele  Historie.« 

»Nej,«  svarede  Fiskeren,  »jeg  slipper  Dig  ikke  ud  igjen; 
det  er  en  afgjort  Sag.  Jeg  havde  ikke  bevist  Dig  andet  end 
Oodt,  og  dog  havde  Du  i  Sinde  at  tage  Livet  af  mig.  Du  skal 
igjen  over  Hals  og  Hoved  ud  i  Dybet;  og  at  Du  forbliver  dér 
indtil  den  yderste  Dag,  det  skal  jeg  ved  min  Advarsel  nok 
sørge  for.« 

»O,  lad  Dig  dog  bevæge.  Fisker,«  raabte  Aanden.  »Føl 
min  Angst  og  Fortrydelse  og  slip  mig  fri,  mere  ædelmodig  end 
jeg,  paa  hvem  din  Velgjerning  var  spildt!     Lad  mig  komme  ud 


^)    Disse  tvende  Kvinders  Historie  findes  ikke  i  Samlingen  af  1001  Nats 
Fortællinger. 

igjen,  og  jeg  lover  Dig  hellig,  ikke  alene  ikke  at  tilføje  Dig 
noget  ondt,  men  ogsaa  at  gjøre  Dig  godt  af  al  min  Evne. 
Du  er  en  fattig  Mand;  jeg  vil  gjøre  Dig  rig!  Tænk  paa  din 
Hustru  og  dine  stakkels  Børn,  og  vær  ikke  saa  grusom  mod 
■dem  og  Dig  selv,  medens  Du  tror  blot  at  øve  retfærdig  Hævn 
imod  mig!« 

Af  disse  Aandens  sidste  Ord  følte  Fiskeren  sig  paa  en 
helt  overordentlig  Maade  talt  til  Hjerte;  Aanden  havde  besværget 
ham  ved  det,  der  var  ham  mere  dyrebart  end  Livet  selv.  Han 
besluttede  da  at  vove  endnu  en  Gang  at  vise  Barmhjertighed, 
lod  Aanden  i  den  almægtige  Guds  Navn  besværge  alt,  hvad 
han  havde  lovet  ham,  og  tog  saa  Proppen  igjen  ud  af  Flasken. 

Atter  steg  en  tyk  Røg  op  af  Flaskens  indskrænkede  Rum, 
indtil  den  var  ganske  tom;  derpaa  fortættede  Dampen  sig  og 
antog  lidt  efter  lidt  Skikkelse,  indtil  den  uhyre  Aand  paany 
hævede  sig  for  Fiskeren  helt  op  i  Skyerne.  Det  første,  som 
Aanden  tog  sig  for,  saasnart  han  ret  var  kommen  til  sig  selv 
igjen  efter  Angsten  og  Pinen,  var  at  sparke  Flasken  ud  i  Havet. 

Da  blev  Fiskeren  lidt  underlig  om  Hjertet,  og  tænkte  ved 
sig  selv,  at  det  betydede  intet  godt.  Imidlertid  fattede  han 
Mands  Mod  og  Hjerte  og  sagde:  »O  Aand,  skulde  Du  virkelig 
have  i  Sinde  at  bryde  den  dyre  Ed,  som  Du  har  tilsvoret  mig? 
Skal  jeg  maaske  nu  atter  begynde  den  arme  Dubans  sørgelige 
Vise  forfra?  Lad  mig  leve,  o  Konge,  og  Allah  vil  ogsaa  for- 
længe dine  Dage!« 

Da  gav  Aanden  sig  til  at  le,  saa  at  Jorden  rystede,  og 
sagde:  »Lad  nu  kun  det  være  godt.  Fisker;  jeg  har  intet  ondt 
i  Sinde  imod  Dig!     Men  tag  nu  dit  Net  og  følg  efter  mig!« 

Med  disse  Ord  satte  Aanden  sig  i  Bevægelse,  og  Fiskeren 
fulgte    efter    ham,    ikke    uden    Bekymring.      De    gik    udenom 

Staden,  tværs  over  et  højt  Bjerg,  ned  paa  en  vidt  udstrakt^ 
øde  Slette,  i  Midten  af  hvilken  der  fandtes  en  lille  Sø. 
Ved  denne  gjorde  Aanden  Holdt,  og  bød  Fiskeren  at  kaste  sit 
Net  ud. 

Fiskeren  adlød  med  godt  Haab  om  at  fange  en  god  Del 
Fisk,  thi  han  kunde  øjne  en  stor  Mængde  i  Søen,  til  hans 
store  Forundring  af  forskjellige  Farver,  baade  hvide,  blaa,  røde 
og  gule.  Han  fangede  ogsaa  ganske  rigtig  fire  Fisk,  én  af 
hver  Farve,  og  følte  sig  inderlig  glad  ved  denne  Fangst. 

»Gaa  nu  med  disse  Fisk  op  til  Sultanen,«  sagde  Aanden. 
»Han  vil  give  Dig  saa  meget  for  dem,  at  Du  vil  anse  Dig  for 
rig.  løvrigt  beder  jeg  Dig  have  mig  undskyldt,  at  jeg,  efter 
at  have  været  indespærret  i  over  atten  hundrede  Aar  i  en 
Flaske  paa  Havets  Bund,  for  Øjeblikket  er  for  lidet  fortrolig 
med  de  overjordiske  Ting  og  Forhold  til  at  belønne  Dig  paa 
anden  Maade.  Kun  en  Skjælm  giver  mere  end  han  har.  Her 
kan  Du  fiske  hver  Dag;  men  Du  maa  aldrig  udkaste  dit  Net 
mere  end  én  Gang  daglig.  Tak  for  godt  Bekjendtskab !  — 
Allah  være  med  Dig!« 

Med  disse  Ord  stampede  Aanden  i  Jorden;  denne  aabnede 
sig  vidt,  og  Aanden  forsvandt  for  Fiskerens  Øjne. 

Fuld  af  Forundring  over  sit  besynderlige  Eventyr,  gik 
Fiskeren  nu  tilbage  til  Staden,  lige  op  i  Sultanens  Palads,  for 
at  gjøre  denne  en  Foræring  med  sine  smukke  Fisk.  Sultanen 
modtog  hans  Gave  med  Glæde,  og  ytrede  den  største  For- 
bavselse over  Fiskenes  Skjønhed  og  ejendommelige  Udseende. 
Han  havde  endnu  ingensinde  set  lignende,  og  befalede,  at  de 
skulde  overgives  hans  ny  Kjøkkenslavinde,  hvilken  han  for 
nogle  Dage  siden  havde  faaet  foræret  af  den  græske  Kejser. 

»Lad  hende  faa  dem!«  sagde  han:  »Hun  skal  gjøre  sit 
Prøvestykke  dermed.« 

Veziren  selv  overgav  Fiskene  i  Slavindens  Hænder,  og 
anbefalede  hende  den  største  Omhu  og  Kunst  ved  Tilberedelsen. 
Da  han  derpaa  atter  var  vendt  tilbage  til  Sultanen,  gav  denne 
ham  fire  hundrede  Guldstykker  til  Belønning  for  Fiskeren.  Saa 
mange  Penge  havde  den  stakkels  Mand  aldrig  drømt  om,  end- 
sige ejet,  og  ilede  sjæleglad  tilbage  til  sin  Familie,  hvis  Trang 
han  nu  kunde  afhjælpe  ret  efter  Hjertenslyst. 

Imidlertid  havde  Sultanens  Kjøkkenslavinde  gjort  Fiskene 
istand  og  lagt  dem  i  Panden  over  Ilden.  Saasnart  de  syntes 
hende  tilstrækkelig  stegte  paa  den  ene  Side,  vendte  hun  dem 
om.  Men  neppe  var  dette  sket,  førend  Skorstensvæggen  aabnede 
sig,  og  der  viste  sig  en  ung  Kvinde,  dejlig  at  skue,  rank  af 
Skabning,  med  skjønt  farvede  Øjenbryn  og  Øjenhaar,  med  en 
klar  Hud  og  røde  svulmende  Læber.  Hun  bar  et  med  Perler 
gjennemvævet  Hovedklæde,  kostbare  Ørenprydelser  og  Armbaand, 
samt  Ringe  paa  Fingrene  og  en  Rørstav  i  Haanden.  Med 
denne  berørte  hun  Fiskene  og  sagde: 

»O  Fisk,  ere  I  endnu  Pagten  tro?« 

Kjøkkenslavinden  stod  som  forstenet  og  stirrede  paa  Synet, 
medens  den  unge  Kvinde  gjentog  sine  Ord  anden  og  tredie 
Gang.  Da  rakte  Fiskene  i  Panden  deres  Hoveder  ivejret  og 
svarede:  »Ja,  ja;  naar  Du  vender  tilbage,  vende  vi  ogsaa  tilbage; 
kommer  Du,  saa  komme  vi  med,  og  gaaer  Du,  da  gaa  vi 
ligeledes. » 

Derpaa  væltede  den  unge  Kvinde  Panden  og  forsvandt, 
som  hun  var  kommen,  og  Væggen  lukkede  sig  igjen  saa  aldeles, 
som  om  den  aldrig  havde  været  aabnet. 

Nu  først  kom  Kokkepigen  atter  til  Besindelse  og  vilde  i 
en  Hast  samle  Fiskene  op  af  Asken;  men  de  vare  allerede 
brændte  til  Kul.  Da  udraabte  hun  grædende  og  med  stor 
Angst:  »O  vee,  allerede  ved  det  første  Sammenstød  brødes  mit 
Spyd ! « 

I  det  Samme  traadte  Storveziren  ind  og  bød  hende  bære 
Fiskene  frem-,  grædende  fortalte  Slavinden  ham,  hvorledes  det 
var  gaaet  til  med  dem,  og  satte  ham  derved,  som  man  let  kan 
tænke  sig,  i  den  allerstørste  Forundring.  »Hvis  det  er  Sandhed,« 
tænkte  han:  »saa  maa  der  ganske  vist  ligge  noget  overordent- 
ligt til  Grund  for  Begivenheden.«  For  nu  at  komme  efter 
Sandheden,  undskyldte  han  for  Sultanen,  at  Fiskene  ikke  kom 
paa  Bordet,  lod  Fiskeren  øjeblikkelig  hente,  og  befalede  ham 
at  skaffe  fire  andre  Fisk  af  samme  Slags. 

Fiskeren  lovede  indtil  den  følgende  Morgen  at  levere  nye 
Fisk,  og  da  han  strax  ved  at  kaste  sit  Net  ud;  netop  fangede 
fire  lignende  Fisk,  saae  han  sig  ogsaa  istand  til  at  holde  sit 
Ord  paa  det  fuldstændigste.  Veziren  overgav  dem  strax  i 
Slavindens  Hænder,  men  med  det  Forbehold  at  lade  dem  stege 
i  sit  eget  Paasyn. 

Fiskene  bleve  altsaa  gjorte  istand  ligesom  forrige  Gang, 
satte  i  en  Pande  over  Ilden,  og  Slavinden  vendte  dem  om, 
saasnart  de  vare  stegte  nok  paa  den  ene  Side.  Men  i  samme 
Øjeblik  aabnede  Skorstensmuren  sig  paany,  og  Pigen  med 
Rørstaven  viste  sig  atter,  berørte  Fiskene  og  udtalte  de  samme 
Ord.  Efterat  hun  havde  gjort  dette  tre  Gange,  løftede  Fiskene 
Hovederne  ivejret  og  svarede  ligesom  tidligere.  Derpaa  stødte 
Skikkelsen  Panden  om,  og  var  forsvundet. 

Veziren  følte  sig  nu  ikke  alene  fuldkommen  overbevist, 
men    ogsaa   i  højeste  Grad    forbauset,     og    udraabte,    saa  snart 

Overraskelsen  tillod  ham  at  finde  Ord:  »Ved  Allah,  det  er  mere 
end  nogen  skulde  tro,  selv  om  han  saa  det  med  egne  Øjnet 
Sultanen  maa  øjeblikkelig  underrettes  om  denne  i  sin  Art  mage- 
løse Begivenhed!« 

Og  han  ilede  bort  for  at  meddele  sin  Herre  det  tvende 
Gange  stedfundne  Under. 

Men  Sultanen  vilde  ogsaa  med  egne  Øjne  overbevise  sig 
om  Sandheden  af  det  fortalte,  og  lod  udgaa  Befaling  til  Fiskeren,, 
at  han  inden  tre  Dage  skulde  skaffe  fire  nye  Fisk  af  samme 
Art.  Fiskeren  mødte  igjen  i  •  rette  Tid  med  sine  Fisk,  og 
Sultanen  lod  ham  i  sin  Glæde  derover  udbetale  andre  fire 
hundrede  Guldstykker.  Derpaa  befalede  han  sin  Storvezir, 
egenhændig  at  stege  dem  i  hans  Paasyn. 

»Jeg  hører  og  adlyder!«  svarede  denne,  tog  Kjøkken- 
forklædet  for,  gjorde  Fiskene  istand  og  kom  dem  i  Panden. 
Saasnart  de  vare  stegte  paa  den  ene  Side,  vendte  han  dem  med 
al  mulig  Behændighed.  Da  aabnede  Muren  sig,  og  frem  deraf 
traadte  en  Neger  af  en  højst  usædvanlig  Størrelse  og  Førhed;  han 
holdt  en  grøn  Gren  i  Haanden  og  spurgte  med  skrækkelig  Stemme : 
»O  Fisk,  ere  I  endnu  Pagten  tro?«  Da  rakte  alle  Fiskene  deres 
Hoveder  ivejret  og  svarede:  »Ja,  ja;  naar  Du  vender  tilbage, 
vende  ogsaa  vi  tilbage;  kommer  Du,  saa  komme  vi  med,  og 
naar  Du  gaaer,  saa  gaa  vi  ogsaa.« 

Saasnart  Fiskene  havde  udtalt,  væltede  Negeren  Panden, 
og  forsvandt  i  samme  Nu  i  Muren,  der  strax  igjen  lukkede  sig. 

Da  Sultanen  atter  langt  om  længe  var  kommen  sig  af  sin 
Forbauselse,  besluttede  han,  om  muligt,  at  udgrunde  den  Hem- 
melighed, som  hvilede  over  disse  højst  mærkværdige  Fisk.  Han 
lod  altsaa  Fiskeren  kalde,  og  spurgte  ham:  »Hvorfra  har  Du 
disse  besynderlige  Fisk?« 

»Fra  en  Sø,«  svarede  Fiskeren,  »som  findes  hinsides  Bjerget 
tagved  Staden  imellem  fire  Høje.« 

»Hvor  mange  Dage  behøve  vi  til  Rejsen  didhen?« 

»Herre,«  forsikrede  Fiskeren,  »det  er  ikke  stort  mere  end 
en  Fjerdingvej  herfra.« 

Da  forundrede  alle  sig  højligen,  eftersom  ingen  vidste  af 
nogen  Sø  at  sige  i  den  angivne  Retning,  saa  nær  ved  Staden. 
Men  Sultanen  satte  sig  strax  tilhest  og  bød  sine  Hoffolk  at  følge 
sig  hen  til  Stedet. 

Toget  satte  sig  i  Bevægelse.  Saasnart  det  var  skredet  over 
Toppen  af  Bjerget,  kom  det  ned  paa  en  vid  Slette,  som  var 
alle  aldeles  ubekjendt.  Snart  havde  man  naaet  Søen  imellem 
de  fire  Høje,  og  saa  det  klare  Vand  vrimle  af  Fisk,  der  havde 
de  forskjelligste  Farver.  Forbauset  holdt  Sultanen  stille  og  stir- 
rede paa  Underet.  »Ved  Allah,«  udraabte  han,  »saa  vil  jeg 
ikke  vende  tilbage  til  min  Hovedstad  og  igjen  tage  Plads  paa 
min  Trone,  førend  jeg  fuldkommen  er  paa  det  Rene  med  Sam- 
menhængen ved  disse  Fisk  og  denne  Sø!«  Og  han  udstedte 
Befaling  til  at  man  skulde  opslaa  Teltene,  drog  sig  tilbage  i 
sit  eget,  og  bød  Veziren  strax  komme  til  sig. 

Veziren  var  en  meget  klog  og  indsigtsfuld  Mand,  hvem 
Sultanen  havde  den  mest  fuldkomne  Tillid  til.  Derfor  betroede 
han  alene  ham,  at  han  havde  til  Hensigt  endnu  samme  Nat 
hemmelig  at  drage  ud  for  at  faa  hin  mærkværdige  Gaade  løst 
med  de  talende  Fisk  og  den  ubekj endte  Sø.  »Du  sætter  Dig 
da  foran  Indgangen  til  mit  Telt  og  afviser  enhver  med  den  Besked, 
at  jeg  er  syg  og  ønsker  at  være  ene;  om  den  rette  Sammen- 
hæng maa  Du  tie  stille  som  en  Mur.« 

Herimod   havde   Veziren   intet   at   indvende;   Sultanen   for- 

klædte  sig  altsaa,  væbnede  sig  med  sin  gode  Sabel,  og  vandrede 
bort  ved  Nattens  Indbrud,  ukjendt  og  alene.  Han  steg  over  en 
af  de  Søen  omgivende  Høje,  og  drog  saa  frem  over  den  hin- 
sides liggende  øde  Slette,  indtil  Dagens  Hede  nødte  ham  til  at 
gjøre  Rast.  Henad  Aften  fortsatte  han  atter  sin  Vandring,  og 
opdagede  den  næste  Dags  Morgen  i  det  vide  Fjerne  en  mørk 
Gjenstand,  som  snart  viste  sig  at  være  et  prægtigt  Slot  af 
sort  poleret  Marmor.  Den  ene  Portfløj  stod  aaben;  men  end- 
skjøndt  Sultanen  saaledes  uden  videre  kunne  træde  ind,  bankede 
han  dog  først  paa,  en,  to,  trende  Gange.  Da  imidlertid  ingen 
svarede  paa  hans  Banken  eller  overhovedet  kom  tilsyne,  end- 
skjøndt  han  alligevel  ikke  kunde  anse  den  herlige  og  vel  ved- 
ligeholdte Bygning  for  ubeboet,  traadte  han  ind  i  Forhallen  og 
raabte:  »O  Beboere  af  dette  Palads,  her  er  en  Rejsende,  som 
trænger  til  Vederkvægelse!« 

Ogsaa  dette  Raab  gjentog  han  tre  Gange  uden  Virkning; 
da  tog  han  Mod  til  sig  og  gik  rask  videre,  indtil  han  naaede 
en  rummelig  Gaard  midt  inde  i  Paladset.  Her  fandtes  et  her- 
ligt Springvand;  fire  Løver  af  det  rene  og  klare  Guld  sprudede 
Vand  ud  af  deres  Gab,  og  Vandet  faldt  ned  som  klare  Perler 
og  glimrende  Ædelstene.  Der  fandtes  ogsaa  en  stor  Mængde 
dejlige  Fugle,  som  ved  et  højt  oppe  udspændt  Net  forhindredes 
i  at  flyve  bort  fra  Stedet.  Synet  af  alle  disse  Herligheder  bragte 
Sultanens  Forbauselse  til  at  stige  endnu  højere;  men  han  maatte 
kun  saa  meget  mere  beklage,  at  han  intetsteds  saae  noget  Men- 
neske, af  hvem  han  kunde  forlange  Oplysning  om  hele  dette 
Underværk.    I  dybe  Betragtninger  tog  han  Plads  i  Forhallen^); 


')    I  de  østerlandske  Paladser  og  større  Huse  findes  der  i  Forhallen  som 
oftest    en    Stenbænk    eller   Træsofa    til   Dørvogteren    og    de    øvrige 
Tusind  og  én  Nat.  5 

den  herskende  Stilhed  blev  kun  afbrudt  ved  det  faldende  Vands 
Rislen.  Dog,  tys !  —  Pludselig  lod  der  sig  høre  en  klagende  Stemme, 
der  fremsagde  følgende  Vers: 

—  O  Skjæbne,  du  kjender  min  Kval  og  formilder  den  ikke ! 
Se,  mit  Hjerte  svæver  midt  imellem  tvende  Afgrunde:  Livskummer 
og  Dødsfare  !  —  Vil  Du,  grusomme  Kvinde,  da  ikke  engang  føle  Barm- 
hjertighed med  den  engang  mægtige,  nu  en  lænkebetynget  Slave, 
med  den  engang  rige,  nu  en  elendig  Tigger?  —  der  var  en  Tid,  da 
jeg  var  skinsyg  paa  Vestenvinden ,  som  kjølede  din  Kind  og  legede 
med  dit  Haar;  kun  lidet  forudsaa  jeg  dengang,  hvad  Skjæbnen  en- 
gang skulde  føre  med  sig  og  aabenbare.  —  Hvad  skal  Bueskytten 
gribe  til,  naar  han  i  Farens  Øjeblik  vil  afskyde  sine  Pile  og  finder 
Buestrængen  sønderrevet  ?  —  -  Naar  Ulykken  overvælder  den  Højhjer- 
tede,  hvor  skal  han  da  krybe  i  Ly  for  Skjæbnens  knusende  Uvejr?  — 

Øjeblikkelig  sprang  Sultanen  op  fra  Bænken,  og  naaede, 
idet  han  gik  efter  Lyden,  en  med  et  Forhæng  lukket  Døraab- 
ning.  Han  løftede  Forhænget,  og  befandt  sig  Ansigt  til  Ansigt 
med  en  ung  Mand  af  smuk  Skabning  og  i  en  prægtig  Dragt,  der 
sad  paa  en  ved  flere  Trin  ophøjet  Sofa.  Men  Sorgens  Skygger 
laa  lejrede  paa  hans  skjønne  Aasyn,  der  paa  ejendommelig  Vis 
udmærkede  sig  ved  et  lille  sort  Mærke  paa  den  ene  Kind,  — 
ligesom  Digteren  siger:  »I  maa  ikke  dadle  det  sorte  Mærke  paa 
min  Kindl  Vide  I  ikke,  at  et  sort  Punkt  er  den  største  Prydelse 
paa  det  lyse  Blad  af  den  yndige  Anemone?« 


Tjenere,  som  ogsaa  til  fremmede  i  Almindelighed,  der  lade  sig  melde 
for  Husets  Herre.  Fra  Forhallen  kommer  man  ind  i  en  for  det 
meste  ved  et  Vandspring  forfrisket  og  af  en  Søjlehal  beskygget  Gaard  ; 
forat  man  imidlertid  ikke  fra  Forhallen  skal  kunne  se  lige  ind  i 
Husets  Indre,  slaar  den  til  Gaarden  førende  Indgang  en  eller  flere 
Bugter.  Uanmeldt  tør  ingen  bane  sig  Adgang  til  fremmed  Mands 
Bolig;  Husets  Indre  er  en  uforkrænkelig  Helligdom. 

Sultanen  var  inderlig  glad  ved  dog  endelig  at  træffe  et 
menneskeligt  Væsen,  og  hilste  den  unge  Mand.  Denne  gjen- 
gjældte  vel  Kongens  Hilsen,  men  blev  siddende,  idet  han  bad 
om  Forladelse  for,  at  han  ikke  rejste  sig,  efterdi  en  ulykkelig 
Aarsag  hindrede  ham  deri. 

Sultanen  bad  den  unge  Mand  ikke  gjøre  sig  Ulejlighed, 
og  vedblev:  »Jeg  beder  eder  kun,  ædle  Herre,  om  at  modtage 
min  Hjælp,  hvis  jeg  formaar  at  forskaffe  eder  nogen  Lindring 
i  den  Lidelse,  I  klager  over,  og  fremdeles  at  give  mig  Under- 
retning om,  hvilken  Sammenhæng  det  har  med  den  ikke  langt 
herfra  værende  Sø  med  Fisk  af  fire  forskjellige  Farver,  og  med 
dette  prægtige  Palads,  som  I  synes  ganske  alene  at  bebo.« 

Men  istedetfor  at  svare  begyndte  den  unge  Mand  bitterlig 
at  græde;  da  vedblev  Sultanen,  højlig  forbauset: 

»O,  nævn  mig  blot  Aarsagen  til  Eders  Smerte,  Grunden  til 
Eders  bitre  Taarer!« 

»Ak  Herre,«  svarede  den  unge  Mand,  »hvo  vilde  ikke  i 
mit  Sted  fælde  Taarer?«  I  det  samme  slog  han  sit  guldvirkede 
Klædebon  tilside,  og  lod  Kongen  se,  at  han  blot  ovenfra  indtil 
Beltet  var  et  Menneske  som  andre  Mennesker,  af  Kj  ød  og  Blod, 
men  fra  Midten  af  og  nedad  bestod  af  sort  Marmor. 

Ved  Synet  af  denne  den  unge  Mands  jammerfulde  Til- 
stand blev  Sultanen  greben  af  en  grublandet  Medlidenhed  og 
Forbavselse.  Men  desto  større  blev  hans  Begj  ærlighed  efter  at 
lære  hans  Historie  at  kjende,  især  da  han  havde  en  Anelse  om, 
at  denne  stod  i  den  nærmeste  Forbindelse  med  hint  andet 
Under,  Søen  med  de  forskjellig  farvede  Fisk.  Den  unge 
Mand  erklærede  sig  ogsaa  villig  til  at  fortælle  sin  Livshistorie, 
saa  smerteligt   det  end  vilde  falde  ham,    og   bad  Sultanen  være 

5* 

fattet  paa  at  faa  de  overordentligste  Ting  at  høre.     Derpaa  be- 
gyndte han: 


Den  unge  Hersker  over  de  sorte  Øer. 

»Min  Fader  hed  Mahmud  og  var  Konge  over  den  her  paa 
Stedet  engang  beliggende  Stad  og  de  fire  sorte  Øers  Rige.  Han 
var  halvfjerdsindstyve  Aar  gammel,  da  han  døde;  efterat  jeg  var 
fulgt  ham  i  Regjeringen,  valgte  jeg  min  Farbroders  Datter  til 
Gemalinde.  Hun  elskede  mig  saa  ømt,  at  hun  hverken  nød 
Mad  eller  Drikke,  naar  jeg  forlod  hende,  og  ligesom  paany 
fødtes  til  Livet,  saasnart  hun  atter  saa  mig  hos  sig.  Dog  efter 
fem  Aars  Forløb,  mærkede  jeg  til  min  store  Sorg,  at  hendes 
Ømhed  stærkt  var  i  Aftagende;  Aarsagen  til  denne  Forandring 
lærte  jeg  kun  altfor  snart  at  kjende,  ganske  tilfældigvis  og 
uventet. 

Medens  min  Gemalinde  en  Eftermiddag  var  i  Badet,  havde 
jeg,  som  sædvanlig,  lagt  mig  hen  for  at  hvile,  og  befalede  tvende 
Slavinder  med  deres  Vifter  at  berede  mig  Kjølighed  og  holde 
Insekterne  borte  fra  mig.  Da  de  troede,  at  jeg  var  indslumret, 
begyndte  de  snart  at  sladdre  med  hinanden;  men  jeg  havde 
blot  lukket  Øjnene  og  opfangede  hvert  eneste  Ord  af  deres  Samtale. 

»Vor  Herskerinde,«  begyndte  den  ene  af  Slavinderne, 
»handler  dog  skammelig  i  ikke  at  være  en  saa  smuk  og  ædel 
Herre,  som  vor,  af  Hjertet  hengiven.  Synes  Dig  ikke  det  samme. 
Vandlinie ! « 

»Kan  Du  spørge  derom?«  svarede  denne,  »og  jeg  begriber 
ikke,  hvorledes  hun  kan  forlade  ham  saa  godt  som  hver  eneste 
Nat.  Jeg  synes ,  at  han  maatte  mærke  det,  i  alt  Fald  én  Gang 
af  de  mange.« 

»O,«  svarede  Natviol,  »hvorledes  skulde  den  arme  Herre 
kunne  mærke  det?  Hun  blander  jo  hver  eneste  Aften  en  vis 
Urtesaft  i  hans  Bæger,  og  denne  bringer  ham  til  at  sove  saa 
fast,  at  hun  kan  foretage  sig,  hvad  hun  vil.  Først  henimod 
Morgenstunden  kommer  hun  tilbage,  og  vækker  ham  ved  Hjælp 
af  en  vis  Essents,  som  hun  holder  ham  under  Næsen.  Den 
arme  Herre,  saa  smuk,  saa  god  og  elskelig,  og  saa  skammelig 
bedragen ! « 

I  kan  vel  tænke  Eder  min  Overraskelse,  ædle  Herre.  Imid- 
lertid forblev  jeg  dog  saavidt  Herre  over  min  Fatning,  at  jeg 
kunde  lade,  som  om  jeg  vaagnede  op  af  en  dyb  Søvn  og  slet 
intet  havde  hørt. 

Samme  Dags  Aften  spiste  jeg,  som  sædvanlig,  i  Selskab 
med  min  Gemalinde.  Da  vi  skulde  gaa  til  Hvile,  tillavede 
hun,  som  hun  altid  plejede,  min  Aftendrik,  og  rakte  mig  den. 
Men  istedetfor  at  nyde  den,  passede  jeg  Lejligheden  til  at  hælde 
den  i  mit  Ærme,  og  gav  min  Gemalinde  det  tomme  Bæger 
tilbage.  Derpaa  lagde  vi  os  til  Hvile  med  hinanden.  Men  da 
hun  kort  efter  troede,  at  jeg  laa  i  den  dybeste  Slummer,  stod 
hun  op,  klædte  sig  hastig  paa,  og  ytrede  halvhøjt  for  sig  selv : 
»O,  gid  Du  sov  den  evige  Søvn,  for  aldrig  mere  at  vaagne!« 
Derpaa  forlod  hun  hurtig  Værelset. 

Men  næppe  var  hun  borte,  førend  ogsaa  jeg  sprang  op, 
foer  i  Klæderne,  greb  min  Sabel  og  ilede  efter  hende.  Snart 
havde  jeg  indhentet  hende,  og  fulgte  nu  efter  med  den  største 
Varsomhed.  Hun  lagde  sin  Vej  igjennem  flere  Døre  som  paa 
nogle  Trylleord  fra  hendes  Mund  aabnede  sig  af  sig  selv,  og 
naaede  endelig  ud  i  Haven.  Dér  forsvandt  hun  i  et  tæt  Buskads, 
hvor  Stierne  vare  indfattede  mellem  høje  Hækker.  Ad  Omveje 
fulgte  jeg  hende  ogsaa  her,    og   skjulte  mig  tæt  ved   Indgangen 

til  en  lang  AUee,  hvor  jeg  saa  den  troløse  vandre  med  en  sort 
Slave  i  fortrolig  Underholdning. 

Da  de  kom  nærmere,  kunde  jeg  høre,  hvorledes  den  skjæn- 
dige  Kvinde  stræbte  at  retfærdiggjøre  sig  for  sin  Elskede  med 
Hensyn  til,  at  hun  ikke  var  kommen  før,  og  hvorledes  hun  til 
alle  de  tidligere  Beviser  paa  sin  Kjærlighed  fremdeles  tilbød  at 
føje  nye  af  den  overordentligste  Art. 

»Du  kjender  jo  min  Magt,«  sagde  hun  til  ham,  »og  be- 
høver kun  at  befale.  Førend  Solen  rinder  op,  vil  jeg.  Dig  til 
Behag,  forvandle  denne  store  Stad  og  dette  prægtige  Palads  til 
grufulde  Ruiner,  hvori  blot  Ulve,  Ugler  og  Ravne  skulle  huse. 
Det  koster  dig  kun  et  Ord,  og  Du  skal  se,  hvilke  Undere  min 
Kjærlighed  formaar  at  virke  I« 

Da  min  Gemalinde  havde  udtalt  sig  saaledes,  befandt  hun 
sig  i  min  umiddelbare  Nærhed,  og  vilde  just  bøje  ind  i  en 
Sidegang.  Men  jeg  havde  allerede  blottet  min  Sabel,  og  da 
hendes  Boler  gik  over  imod  mig,  bibragte  jeg  ham  et  dybt  Saar  i 
Halsen,  hvoraf  han  styrtede  til  Jorden. 

Jeg  troede  at  have  dræbt  ham,  og  fjernede  mig  hastig,  uden 
at  vise  mig  for  Dronningen,  som  jeg  vilde  skaane,  da  hun  var 
min  nære  Slægtning.  Mit  Hug  var  i  Virkeligheden  ogsaa  dø- 
deligt-, men  Dronningen  tog  sin  Trolddomskunst  tilhjælp  og 
bevarede  sin  Boler  i  en  Tilstand,  der  svævede  mellem  Liv  og  Død. 

Medens  jeg  ilede  igjennem  Haven  tilbage  til  Paladset,  hørte 
jeg  endnu  Dronningens  høje  Skrig-,  og  da  jeg  derfra  sluttede 
mig  til  hendes  Smerte,  følte  jeg  mig  ret  tilfreds  med  at  have 
ladet  hende  ilive.  Livet  var  nemlig  en  haardere  Straf  for  hende, 
end  Døden  vilde  have  været. 

Da  jeg  var  vendt  tilbage,  lagde  jeg  mig  atter  til  Hvile, 
med     den     tilfredsstillende     Bevidsthed,     efter    Fortjeneste     at 

have  straffet  det  frække  Menneske,  som  havde  vovet  at  for- 
nærme mig  saa  blodig,  og  faldt  snart  igjen  isøvn.  Da  jeg  vaag- 
nede  tidlig  den  næste  Morgen  fandt  jeg  Dronningen  hvilende 
ved  min  Side;  men  jeg  skal  ikke  kunne  sige,  om  hun  sov  eller 
vaagede.  Uden  at  gjøre  nogeri  Larm  rejste  jeg  mig  fra  Lejet, 
klædte  mig  hastig  paa,  og  begav  mig  ind  i  Divanet.  Da  jeg  op 
paa  Dagen  vendte  tilbage  derfra,  fandt  jeg  min  Gemalinde  i 
Sørgeklædning  og  med  afskaaret  Haar. 

»Herre,«  sagde  hun,  »I  maa  ikke  forundre  eder  over  min 
Adfærd!  Jeg  modtog  nemlig  i  Eders  Fraværelse  Efterretning  om 
min  Moders  Død,  endvidere  om  min  Faders,  som  er  falden 
i  et  Slag,  og  endelig  om  min  Broders,  som  er  kommen  af 
Dage  ved  at  styrte  ned  i  en  Afgrund.« 

Da  min  Gemalinde  brugte  slige  Paaskud  for  at  retfærdig- 
gjøre  sin  Sorg,  undlod  jeg  at  gjøre  hende  Bebrejdelser;  meget 
mere  billigede  jeg  hendes  Smerte  og  sagde  nogle  trøstefulde 
Ord  til  hende.  Derpaa  drog  hun  sig  tilbage  til  sit  Værelse,  og 
her  tilbragte  hun  et  helt  Aar  med  Taarer  og  Jammerklager. 
Men  efter  A  årets  Udløb  bad  hun  mig  om  Tilladelse  til,  inden- 
for Paladsets  Enemærker  at  bygge  sig  et  Gravmæle,  og  til  at 
bo  i  samme  lige  indtil  sin  Død.  Jeg  var  taalmodig  nok  til  at 
skjænke  hende  Tilladelsen,  og  hun  lod  sig  da  opføre  et  prægtigt 
Gravmæle  med  en  høj  Kuppel,  ligt  en  eller  anden  Helgens,  og 
kaldte  det  Taarepaladset.  Her  skaffede  hun  nu  ogsaa  sin  mellem 
Liv  og  Død  svævende  Galan  hen  fra  det  Sted,  hvor  hun  havde 
skjult  og  plejet  ham,  siden  han  havde  modtaget  Dødssaaret  af 
min  Haand.  At  helbrede  ham  havde  imidlertid  ikke  staaet  i  hendes 
Magt;  han  var  hverken  i  Stand  til  at  tale  og  bevæge  sig,  men 
gav  alene  Livstegn  fra  sig  ved  at  fordreje  Øjnene.  Dronningen 
havde  altsaa  ingen  anden  Glæde  af  ham  og  ingen  anden  Trøst 

end  den  at  kunne  se  ham  og  sige  ham  allehaande  ømme  Ting, 
som  hendes  skammeHge  Lidenskab  indgav  hende.  Men  alligevel 
aflagde  hun  daglig  tvende  lange  Besøg  hos  ham,  og  bar  Mad 
og  Drikke  ind  til  ham,  af  det  kosteligste  og  lækreste,  hun 
formaaede  at  opdrive,  for  at  made  ham  ligesom  et  hjælpeløst 
Barn.  Alt  dette  mærkede  jeg  ret  vel,  men  lod  dog  Sagen  frem- 
deles gaa  sin  egen  Gang. 

Dette  havde  allerede  vedvaret  i  to  Aar,  da  jeg  en  Dag 
uset  af  hende  begav  mig  ind  i  Taarepaladset,  og  her  hørte  jeg 
hende  græde  og  klage  sig  højt  paa  følgende  Maade: 

»O,  hvad  ligner  vel  min  Smerte,  at  jeg  maa  se  dig  ligge 
saaledes  for  mig,  min  elskede  Neger!  Ak,  ikke  mindre  end 
Du  selv  føler  jeg  dine  Lidelsers  brændende  Smerter!  O,  mit 
Liv,  min  dyrebare  Sjæl!  Dag  ud,  Dag  ind  taler  jeg  saaledes  til 
Dig  med  Ømhedens  Røst;  men  Du  svarer  mig  aldrig!  Hvor 
længe  vil  Du  da  vedblive  at  tie?  Mine  eneste  Glædesøjeblikke 
ere  de,  som  jeg  tilbringer  med  at  dele  dine  Lidelser.  Fjernet 
fra  Dig  formaar  jeg  ikke  at  leve,  og  jeg  vilde  ikke  bortb)^te 
den  Glæde  at  se  Dig,  for  Herredømmet  over  den  hele  Verden. « 
Derpaa  fremsagde  hun  følgende  Vers: 

»Jeg  har  mistet  min  Tilværelse  iblandt  Menneskene  samtidig 
med  Ophøret  af  din  Nærværelse;  thi  mit  Hjerte  har  kun  én  Hu,  og 
den  er  til  Dig.  Forund  mig  en  Plads  i  Graven  ved  din  Side !  Verden 
er  mig  tom  foruden  Dig!« 

Disse  af  dybe  Suk  og  en  fortvivlet  Hulken  ofte  afbrudte 
Ord  vare  dog  tilsidst  for  haard  en  Prøve  for  min  Langmodig- 
hed. Jeg  sprang  frem  med  dragen  Sabel  og  tiltordnede  hende: 
»Kvinde,  nu  har  Du  grædt  længe  nok  over  dette  Uhyre!    Lad 

nu  dog  endelig  engang  dette  Troløshedens  Sprog  forstumme,  og 
kald  Dig  et  Øjeblik  atter  i  Minde,  hvad  Slægtskabet  og  Æren 
fordre  af  Dig !  Bedst  var  det  rigtignok,  om,  som  Du  selv  ønsker, 
Graven  opslugte  Bolersken  med  hendes  Boler!« 

Da  sprang  min  Gemalinde  op  som  en  Rasende  og  tilhvi- 
nede mig: 

»Ha,  Grusomme,  det  er  altsaa  Dig,  der  er  Aarsagen  til 
vore  Lidelser?  Allerede  for  længe  siden  har  det  anet  mig,  at 
det  var  din  Morderhaand,  der  styrtede  min  Elskede  i  denne 
Jammer:  og  Du  begaar  oven  i  Kjøbet  den  Grusomhed  at  komme 
hid  for  at  spotte  tvende  Elskendes  fortvivlede  Smerte!  Du  har 
allerede  altfor  længe  misbrugt  min  Godhed,  Du  Afskum!« 

I  det  samme  svang  jeg  Sablen  for  at  tage  Livet  af  hende? 
dog  hun  veg  ikke  af  Stedet,  men  sagde  med  rolig  Spot: 

»Lad  dog  ikke  Vreden  løbe  af  med  Dig!«  Derpaa  ud- 
stødte hun  nogle  Ord,  som  jeg  ikke  forstod,  og  tilføjede:  »I 
Kraft  af  mine  Besværgelser  skal  Du  øjeblikkelig  vorde  halv 
Kjød,  halv  Marmor;  halv  Menneske,  halv  Statue!« 

»Ak,  ædle  Herre,  i  samme  Øjeblik  var  jeg,  som  I  endnu 
ser  mig  her,  forstenet  nedentil,  kun  levende  oventil,  ude  af 
Stand  til  at  flytte  mig  fra  Stedet.« 

Efterat  den  grusomme,  til  Navn  af  Dronning  uværdige 
Troldkvinde  havde  forhexet  mig  saaledes  og  ved  Hjælp  af  en 
ny  Trolddom  henflyttet  mig  til  denne  Sal,  forhexede  hun  ogsaa 
min  Hovedstad,  mine  Undersaatter,  hele  mit  Rige.  Hun  øde- 
lagde Paladserne  og  Husene,  Torvene,  Murene  og  Brøndene, 
og  dannede  af  det  hele  hin  Sø  i  Ørkenen,  som  I  allerede 
kj  ender.  Stadens  talrige  Befolkning  forvandlede  hun  til  Fisk  af 
forskjellig  Farve,  Muhammedaneme  til  hvide,  Ildtilbedeme  til  røde, 

de  Christne  til  blaa  og  Jøderne  til  gule  Fisk.  ^)  Af  Øerne  dan- 
nede hun  de  fire  Høje,  som  omgive  Søen.  Hun  selv  underret- 
tede mig  triumferende  om  den  forsmædelige  Ødelæggelse,  hun 
havde  anrettet;  men  dette  var  hende  ingenlunde  nok.  Hver 
eneste  Dag  kommer  hun  hid  og  giver  mig  med  en  Lædersvobe 
hundrede  Slag  paa  de  blottede  Skuldre,  saa  at  Blodet  flyder  i 
Strømme;  derpaa  ifører  hun  mig  en  Haardugs  Klædning,  og 
skjuler  denne  til  Spot  med  en  Purpur-Kongekaabe. « 

Under  frembrydende  Taarer  fremsagde  den  unge  Konge 
her  følgende  Vers  af  Digteren : 

—  I  Sandhed,  jeg  trykkes  haardt  af  de  Lidelser,  som  ere  mig 
beskikkede !  —  Men  den  velsignede  Profets  hellige  Familie  vil  bede 
for  mig.  — 

Sultanen  var  saa  dybt  greben  af  alt,  hvad  han  havde  set  og 
hørt,  at  han  i  Begyndelsen  ikke  formaaede  at  fremføre  et  eneste 
Ord  til  Trøst  for  den  unge  Konge  over  de  sorte  Øer.  Endelig 
udbrød  han  dog,  fuld  af  Begj ærlighed  efter  at  yde  ham  Hjælp 
og  at  hævne  ham :  » Sig  mig,  hvor  opholder  denne  skammelige 
Kvinde  sig?« 

»Hvor  hun  opholder  sig  om  Natten,  ved  jeg  ikke,«  svarede 
den  unge  Konge,  »men  hele  Dagen  tilbringer  hun  histovre  i 
Gravmælet  eller  det   saakaldte  Taarepalads,    hvor  hendes  Elsker 


')  Anvendelsen  af  de  fire  Farver  som  Symboler  paa  de  fire  Religioner 
er  af  nogle  Forskere  sammenstillet  med  en  af  den  ægyptiske  Sultan 
Muhammed  ibn  Kalaun  i  Aaret  1301  udstedt  Befaling,  ifølge  hvilken 
de  Kristne  og  Jøderne  skulde  bære  ydre  Tegn  i  deres  Klædedragt, 
de  Kristne  blaa  og  Jøderne  gule  Turbaner.  Saadanne  Befalinger 
findes  dog  ogsaa  allerede  tidligere,  og  det  anførte  Træk  kan  ikke 
anvendes  som  Udgangspunkt  for  en  kronologisk  Fastsættelse  af  denne 
Fortællings  Tilblivelse. 

ligger  og  gisper  imellem  Liv  og  Død,  Hun  begiver  sig  daglig 
derover,  saasnart  hun  har  hudflettet  mig,  hvilken  Lidelse  jeg 
med  Taalmodighed  maa  underkaste  mig,  eftersom  jeg  ikke 
formaar  at  røre  mig  af  Stedet.  Hun  bringer  ham  da  Spise  og 
hin  Trylledrik,  hvorved  hun  fængsler  hans  Sjæl  til  Verden,  og 
anvender  hele  Dagen  til  at  begræde  hans  Tilstand  og  beklage 
sig  over  hans  Tavshed.« 

»O,  Konge,«  ytrede  Sultanen,  som  nu  ikke  længer  tænkte 
paa  at  dølge  sin  Stand  og  Grunden  til  sin  Nærværelse,  »Du 
har  i  Sandhed  lidt  det  Utrolige!  Men  Enden  er  ikke  endda; 
Hævnens  Time  er  nær  forhaanden!  Jeg  skal  opbyde  Alt  for 
at  hævne  Dig  paa  den  Grusomme!« 

Og  Sultanen  forblev  hos  den  unge  Konge  over  de  sorte 
Øer,  og  de  talte  indtil  Nattens  Indbrud  om  den  Maade,  hvorpaa 
Hævnen  bedst  lod  sig  udføre.  Da  alt  saaledes  var  aftalt  imellem 
dem,  lagde  Sultanen  sig  for  en  kort  Tid  til  Hvile. 

Men  med  Morgengryet  rejste  han  sig  atter,  afkastede  sin 
Overklædning,  som  kunde  blive  ham  til  Hinder  ved  det,  han 
havde  for,  tog  sin  Sabel  og  begav  sig  over  i  Taarepaladset. 
Han  fandt  Paladsets  Indre  oplyst  af  en  stor  Mængde  Voxkjærter, 
og  opfyldt  af  Vellugt,  som  i  lette  Skyer  steg  til  Vejrs  fra  flere 
gyldne  Røgelsekar.  Paa  et  prægtigt  Leje  saae  han  den  hæslige 
Neger  ligge,  den  grusomme  Troldkvindes  væmmelige  Elsker; 
han  traadte  til  og  dræbte  ham  med  et  eneste  Sabelhug.  Liget 
slæbte  han  ud  i  Paladsets  Gaard  og  styrtede  det  ned  i  en 
Cisterne. 

Saasnart  dette  var  gjort,  gik  Sultanen  hen  og  indtog  Nege- 
rens Plads   paa  Lejet;    sin   Sabel    lagde  han  ved    sin   Side,    og 

efterat  han  vel  havde  dækket  sig  til,  ventede  han  med  spændt 
Forventning  paa,  hvad  der  vilde  komme. 

Ved  den  sædvanlige  Tid  indfandt  Troldkvinden  sig  hos 
den  unge  Konge  over  de  sorte  Øer,  klædte  ham  af  og  gav 
ham  med  exempelløs  Grusomhed  hundrede  Svøbeslag,  saa  at 
Saarene  igjen  brøde  op  og  Blodet  randt.  Uden  Nytte  fyldte 
han  Paladset  med  sine  Klageskrig,  uden  Nytte  bad  haa  ynkelig 
for  sig:  »O,  hold  dog  op!  Min  Tilstand  er  jo  allerede  ynk- 
værdig nok !  Hav  dog  Medlidenhed  med  mig ! «  Den  grusomme 
Furie  eftergav  ham  ikke  et  eneste  Slag.  men  svarede:  »Følte 
Du  maaske  Medlidenhed  med  mig  og  skaante  min  dyrebare 
Neger?  Af  mig  maa  Du  ingen  Barmhjertighed  forlange!« 

Efterat  Troldkvinden  havde  givet  den  arme  unge  Konge 
de  hundrede  Svøbeslag,  iførte  hun  ham  atter  Haardugsklædnin- 
gen  og  indhyllede  ham  i  Purpuret-,  derpaa  forlod  hun  ham, 
for  at  begive  sig  over  til  sin  Elskede.  Med  kostelig  Spise  og 
en  Skaal  med  Trylledrikken  traadte  hun  ind  i  Taarepaladset, 
idet  hun  under  Taarer  og  Jammerklager  udraabte: 

»Hvor  længe  skal  da  endnu  denne  Elendighed  vedvare  og 
disse  grusomme  Lidelser?  O,  jeg  har  allerede  lidt  alt  for  meget 
for  min  ulykkelige  Kj ærligheds  Skyld!« 

Derpaa  vedblev  hun,  idet  hun  henvendte  sig  til  sin  for- 
mentlige Elsker:  »O,  Du  min  Sol,  mit  Lys,  mit  Liv!  Vil  Du 
da  altid  vedblive  at  tie?  Skal  jeg  atter  forlade  Dig,  uden  at 
høre  den  trøstefulde  Bekj  endelse  fra  dine  Læber,  at  Du  elsker 
mig?  O,  min  Sjæl,  kun  et  eneste  Ord,  jeg  besværger  Dig,  kun 
et  eneste!« 

Da  lod  Sultanen,  som  om  han  vaagnede  af  en  dyb  Slummer, 
og  svarede  med  forstilt  Stemme:  »Der  gives  ingen  Magt  eller 
Beskyttelse  uden  hos  den  almægtige  Allah!« 


77 

Troldkvinden  udstødte  ved  disse  imod  al  Forventning  hørte 
Ord  et  højt  Frydeskrig  og  havde  nær  tabt  Bevidstheden.  »Min 
dyrebare  Herre, «  udraabte  hun,  »skuffer  jeg  mig  ikke,  hørte  jeg 
Dig  virkelig  tale?« 

Med  dæmpet  Stemme  svarede  Sultanen:  »Ulyksalige,  for- 
tjener Du  vel  noget  Svar  af  mig?« 

»Ak,  hvorved  har  jeg  fortjent  en  saa  grusom  Bebrejdelse?« 
udraabte  Dronningen. 

»Du  piner  din  Gemal  daglig  saa  grusomt,  at  jeg  ingen 
Ro  kan  finde  for  hans  Veklager.  Allerede  for  længe  siden 
havde  jeg  været  karsk,  hvis  Du  havde  hævet  hans  Fortryllelse. 
Men  saa  længe  han  lider  uden  Brøde,  maa  jeg  være  fordømt 
til  Tavshed  og  til  et  halvt  Liv.« 

»O,  hvis  det  kan  hjælpe  Dig,«  svarede  Troldkvinden,  »saa 
vil  jeg  med  Glæde  for  din  Skyld  gjengive  ham  hans  forrige 
Skabning. « 

»Gjør  det,«  svarede  Sultanen.  »Sæt  ham  tillige  strax  i 
Frihed,  saa  at  jeg  i  Fremtiden  kan  være  forskaanet  for  hans 
Jammerskrig ! « 

»Jeg  hører  og  adlyder,«  svarede  Troldkvinden,  og  ilede 
strax  tilbage  til  den  unge  Konge  over  de  sorte  Øer.  Hun  tog 
en  Skaal  med  Vand,  udtalte  nogle  Trylleord  derover,  og  sagde 
derpaa,  idet  hun  bestænkede  ham: 

»Er  Du  skabt  med  den  Skikkelse,  som  Du  har,  eller  er 
den  højeste  Allah  fortørnet  paa  Dig,  saa  bliv,  som  Du  er!  Har 
derimod  et  Trylleri  bragt  Dig  i  din  nuværende  Tilstand,  saa 
bliv  igjen,  som  Du  var  før!« 

I  samme  Øjeblik  stod  den  unge  Konge  igjen  paa  sine 
Fødder,  og  udraabte  takkende  og  prisende:  »Der  gives  ingen  Gud 
uden  Allah,  og  Mohammed  er  hans  Profet!«    Men  Troldkvinden 

sagde:  »Bort,  bort  herfra,  og  vend  aldrig  mere  tilbage;  ellers 
berøver  jeg  Dig  dit  usle  Livl« 

Den  unge  Konge  adlød  og  fjernede  sig,  men  skjulte  sig 
et  Steds  i  Nærheden  for  at  afvente,  hvad  der  videre  vilde  ske. 
Hastig  vendte  Troldkvinden  tilbage  til  Taarepaladset  og  fortalte 
sin  formentlige  Elsker,  at  hans  Ønske  var  blevet  opfyldt,  og 
Hindringen  for  hans  Helbredelse  bleven  fjernet.  Men  Sulta- 
nen svarede: 

»Hvad  har  Du  vel  gjort?  Lidet  nytter  det  kun,  hvis  Du 
ikke  tænker   paa  at  udrydde   min  Lidelse   med   Stub  og  Rod!« 

»O,  min  Elskede,  hvad  mener  Du  med  Stub  og  Rod?« 
spurgte  Dronningen;  og  Sultanen  vedblev: 

»Ulyksalige,  begriber  Du  da  ikke,  at  jeg  taler  om  de  fire 
Øer  og  Staden  og  dens  Beboere?  Hver  Midnat  løfte  Fiskene 
deres  Hoveder  op  over  Vandet  og  raabe  om  Hævn  over  mig 
og  Dig,  og  derfor  vender  Kraften  ikke  tilbage  til  mine  Lemmer. 
Gak  derfor  ufortøvet  hen  og  bring  Alt  tilbage  i  dets  forrige 
Tilstand;  saa  kan  Du,  naar  Du  kommer  tilbage,  række  mig 
Haanden  til  Opstandelse  fra  dette  Elendighedens  Leje.« 

Over  denne  Meddelelse  fra  den  formentlige  Elskede  blev 
Troldkvinden  lienrykt  i  en  Grad,  at  hun  næppe  vidste  af  sig 
selv  at  sige:  »O,  min  Herre,  o,  min  Sjæl!«  udraabte  hun.  »I 
Allahs  Navn  ske  alt,  hvad  Du  vil!«  og  ilede  ned  til  Søen. 
Her  øste  hun  en  Smule  Vand  med  den  hule  Haand,  mumlede 
nogle  uforstaaelige  Ord  derover,  og  stænkede  det  rundt  om- 
kring. Øjeblikkelig  fremstod  atter  Staden  i  Søens  Sted,  og 
Fiskene  bleve  til  Mænd,  Kvinder  og  Børn,  Slaver  og  Frie, 
Mohammedanere,  Ildtilbedere,  Christne  og  Jøder.  Og  alt  andet 
paatog  sig  ligeledes  igjen  sin  forrige  Skikkelse;  Husene  og  Bo- 
derne fyldtes  atter  med  Beboere,  med  Handlende  og  Kjøbelystne; 

Bohave  og  Varer  fandtes  ganske  i  samme  Tilstand,  hvori  man 
havde  forladt  disse  Sager.  Med  en  grændseløs  Forundring  saa 
Sultanens  talrige  Følge,  som  havde  lejret  sig  ved  den  flade 
Søbred,  sig  pludselig  henflyttet  midt  i  en  stor,  smuk  og  folkerig 
Stad.  Og  som  det  gik  med  Søen,  gik  det  ogsaa  med  de  fire 
Høje;  disse  bleve  i  samme  Stund  atter  forvandlede  til  Øer  i 
Havet. 

Med  flyvende  II  vendte  Troldkvinden  nu  tilbage  til  sin 
Elskede  i  Taarepaladset,  og  udraabte  jublende,  idet  hun  traadte 
ind:  »Nu,  min  elskede  Neger,  nu  maa  Du  række  mig  din  Haand 
og  stande  op!  Jeg  har  fuldkommen  adlydt  din  Villie.« 

»Kom  da  nærmere,  endnu  nærmere!«  svarede  Sultanen,  og 
krystede  Sablen  under  Tæppet  med  sikker  Haand.  Men  da  hun 
var  ganske  tæt  ved  ham,  foer  han  i  Vejret  hastig  som  et  Lyn, 
og  greb  hende  fast  i  Armen;  og  førend  hun  endnu  kunde  be- 
sinde sig,  havde  han  med  et  mægtigt  Sabelhug  kløvet  hendes 
Hoved. 

Med  et  let  Hjerte  og  en  let  Fod  vendte  Sultanen  nu  til- 
bage til  Kongen  over  de  sorte  Øer,  der  utaalmodig  havde 
ventet  hans  Tilbagekomst,  og  lykønskede  ham  til  hans  Befrielse 
af  den  lede  Troldkvindes  Hænder.  Den  unge  Konge  takkede 
ham  og  kyssede  hans  Haand;  men  Sultanen  tog  atter  Ordet 
og  spurgte  ham,  om  han  foretrak  at  forblive  i  sin  egen  Stad, 
eller  havde  Lyst  til  at  følge  tilbage  med  ham  selv  til  hans  nær- 
liggende Residentsstad,  hvor  han  skulde  blive  en  kjær  og  vel- 
kommen Gjæst. 

»O,  mægtige  Sultan,«  svarede  Kongen,  »har  I  noget  Begreb 
om,  hvor  langt  I  har  herfra  til  Eders  Hovedstad?« 

»Halvtredie  Dagsrejse,    paa   lidet   nær,«    svarede    Sultanen. 

»Nej,  I  maa  rejse  et  helt  Aar  for  at  komme  hjem;«  ytrede 
Kongen  over  de  sorte  Øer,  »alene  Fortryllelsen  var  Skyld  i,  at 
I  kom  saa  let  og  hastig  herhid.  Men  hvorledes  det  nu  end 
forholder  sig,  min  dyrebare  Frelser,  saa  maa  I  vide,  at  jeg 
aldrig  noget  Øjeblik  mere  vil  forlade  Eder.« 

Højlig  forundret  over  den  vide  Afstand,  men  glad  over 
den  unge  Konges  hjertelige  Forsikringer  sagde  derpaa  Sultanen : 
»Visselig,  jeg  er  højlig  overrasket,  men  tager  mig  Sagen  just 
ikke  synderlig  nær.  Priset  være  Allah,  som  allerede  forud  saa 
rigelig  har  lønnet  mig  for  denne  lange  og  besværlige  Rejse, 
idet  han  i  Eder  lod  mig  finde  en  kjær  og  hengiven  Søn!  Thi 
da  I  har  i  Sinde  at  drage  tilbage  med  mig,  og  jeg  ingen  Børn 
har,  saa  vil  jeg  tage  Eder  i  Søns  Sted,  og  udnævner  Eder  herved 
med  det  samme  til  min  Arving  og  Efterfølger.« 

Fyrsterne  omfavnede  hinanden  paa  det  ømmeste.  Allerede 
den  følgende  Dag  begyndte  den  unge  Konge  at  gjøre  Tilbere- 
delser til  Rejsen,  og  fik  dem  tilendebragte  i  Løbet  af  tre  Uger. 
Med  Smerte  saa  Hoff"et  og  alle  hans  Undersaatter  ham  drage 
bort;  thi  han  var  inderlig  elsket  af  alle,  baade  af  høj  og  lav. 
Men  den  unge  Konge  følte,  at  han  ikke  kunde  leve  paa  denne 
sine  Lidelsers  Skueplads,  og  løsrev  sig  fra  alle  dem,  han  elskede, 
efter  at  have  udnævnt  én  af  sine  Slægtninge  til  sin  Efterfølger 
i  Regjeringen. 

Sultanens  og  den  unge  Konges  Karavane  bestod  af  hun- 
drede Mulæsler,  som  for  største  Delen  vare  belæssede  med  de 
værdifuldeste  Kostbarheder;  halvtredsindstyve  vel  udrustede 
Ryttere  tjente  den  til  Bedækning.  Rejsen  gik  heldig,  endskjønt 
langsomt ;  endelig  nærmede  de  sig  til  Sultanens  Hovedstad,  hvortil 
Ilbud  allerede  havde  bragt  Efterretningen  om  hans  mærkværdige 


8i 


Eventyr.  De  fornemste  Embedsmænd  kom  ham  i  Møde,  og 
forsikrede  ham  om,  at  hans  lange  Fraværelse  ikke  havde  for- 
anlediget nogen  Forstyrrelse  i  Regjeringen;  ogsaa  Stadens  Ind- 
vaanere  strømmede  ud  imod  ham,  ønskede  ham  jublende  vel- 
kommen, og  anstillede  Glædesfester,  som  vedvarede  en  lang 
Række  af  Dage. 

Morgenen  efter  sin  Tilbagekomst  forklarede  Sultanen  udførlig 
for  hele  sit  forsamlede  Hof,  hvilke  overordentlige  Begivenheder 
der  saaledes  havde  trukket  hans  Tilbagekomst  i  Langdrag. 
Derpaa  fortalte  han,  hvorledes  den  unge  Konge  over  de  sorte 
Øer  havde  opgivet  sit  Rige  for  at  følge  ham,  og  at  han  derfor 
havde  udnævnt  ham  til  sin  Arving  og  Efterfølger  i  Regjeringen. 
For  at  belønne  sine  Tjeneres  Troskab  uddelte  han  rige  For- 
æringer til  dem  alle,  passende  efter  Enhvers  Rang  og  Stilling; 
derpaa  befalede  han  sin  Vezir  at  hidbringe  Fiskeren,  som 
havde  leveret  de  underfulde  Fisk  og  derved  givet  den  første 
Anledning  til  den  unge  Konges  og  hans  Riges  Forløsning  af 
den  onde  Fortryllelse. 

Fiskeren  indfandt  sig.  Sultanen  benaadede  ham  med  en 
Æresklædning ,  og  da  han  i  Samtalens  Løb  erfarede,  at  han 
havde  en  Søn  og  to  Døtre,  optog  han  selv  den  ene,  og  den 
unge  Konge  den  anden  Datter  imellem  sine  Gemalinder.  Men 
Fiskeren  selv  overøste  han  med  Gaver,  saa  at  han  snart  blev 
den  rigeste  Mand  paa  sin  Tid;  hans  Søn  kom  til  Hoffet  og 
opnaaede  tilsidst  en  Vezirs  ophøjede  Stilling;  hans  Døtre  for- 
bleve  højt  ærede  Sultaninder  lige  indtil  deres  Død.  —  Og  hermed 
er  Fiskerens  og  Aandens  Historie  ude. 


Tusind  og  én  Nat. 


Historien  om  Lastdrageren  og  Kvinderne 
i  Bagdad  samt  de  tre  Kalendere. 


IKhalifen  Harun  al  Raschids  Regjeringstid  levede  der  i  Re- 
sidentsstaden  Bagdad  en  Lastdrager,  som,  uagtet  sin  simple 
Haandtering,  var  en  klog  og  listig  Fyr.  En  Morgenstund,  da 
han  med  sin  Bærekurv  stod  paa  sin  Plads  paa  Torvet  og  ven- 
tede paa,  at  nogen  skulde  komme  og  forlange  hans  Tjeneste, 
nærmede  sig  en  ung  Kvinde  af  slank  Væxt  og  med  et  stort 
Musselinsslør  for  Ansigtet,  og  sagde  i  en  venlig  Tone  til  ham: 
»Hør,  Du  Drager  der!  Tag  din  Kurv  og  følg  mig!« 
Kvindens  raske  og  muntre  Tiltale  gjorde  et  behageligt  Ind- 
tryk paa  Lastdrageren.  Strax  greb  han  Kurven,  satte  den  op 
paa  sit  Hoved  og  fulgte  hende,  idet  han  udbrød  halvhøjt:  »O 
lykkelige  Dag,  som  begynder  med  et  saadant  Møde!« 

Kvinden  førte  ham  hen  til  et  Hus,    hvis  Dør  var  tillukket 

Hun  bankede  paa,  og  strax  blev  Døren  aabnet  af  en  Kristen, 
hvis  lange  Skjæg  gav  ham  et  ærværdigt  Udseende.  Uden  at 
sige  et  Ord,  stak  den  unge  Kvinde  ham  nogle  Penge  i 
Haanden;  han  syntes  at  vide  Besked,  thi  han  bortfjernede  sig, 
og  kom  snart  tilbage  med  en  stor  Krukke  fuld  af  kostelig  Vin. 
Det  blev  Lastdrageren  befalet  at  sætte  Krukken  ned  i  sin  Kurv, 
og  da  dette  var  sket,  fortsatte  de  begge  deres  Gang. 

»Det  er  i  Sandhed  en  lykkelig  Dag!«  udraabte  Drageren, 
idet  de  standsede  udenfor  en  Blomst-  og  Frugthandlers  Bod. 
Den  unge  Dame  udvalgte  sig  her  en  Mængde  af  alle  Slags 
Æbler,  Aprikoser,  Ferskener,  Kvæder,  Limoner,  saavelsom  ogsaa 
Myrter,  Basilikum,  Lilier,  Jasminer  tilligemed  andre  Blomster  og 
vellugtende  Urter,  bød  Drageren  lægge  dem  i  sin  Kurv  og  følge 
hende  videre.  Derpaa  gik  hun  til  en  Slagter,  lod  sig  tilveje 
fem  og  tyve  Pund  Kjød,  af  det  bedste  han  havde,  og  befalede 
Drageren  ogsaa  at  lægge  dette  i  sin  Kurv.  I  en  anden  Butik 
kjøbte  hun  Kapers,  Estragon,  smaa  Agurker  og  andre  i  Eddike 
nedlagte  Sager ;  atter  i  en  anden  Pistazier,  store  og  smaa  Nødder, 
Pinier,  Mandler  og  andre  lignende  Frugter;  endelig  kjøbte  hun 
hos  en  Konditor  en  god  Portion  Mandelkage. 

Da  Lastdrageren  efterhaanden  saa  sin  Kurv  blive  fyldt  med 
alle  disse  Sager,  kunde  han  ikke  afholde  sig  fra  at  gjøre  en 
Bemærkning.  »Gode  Dame!«  sagde  han,  »havde  I  forudladet 
mig  vide,  at  I  vilde  gjøre  saadanne  Indkjøb,  da  havde  jeg  taget 
en  Hest  eller  Kamel  med  mig.  Kjøber  I  mere  endnu,  vil 
Byrden  snart  overstige  mine  Kræfter.« 

Dette  sagde  han  dog  i  en  saa  munter  Tone,  at  Damen  lo 
af  ham  og  bød  ham  atter  at  følge  sig.  Nu  traadte  hun  ind 
til   en    Specerihandler   og   forsynede  sig  her  med  alle  Slags  vel- 

lugtende  Vande,  med  Peber,  Muskat,  Nelliker,  Ingefær,  et  stort 
Stykke  graat  Ambra  og  mange  andre  indiske  Kryderier.  Ogsaa 
alt  dette  maatte  Lastdrageren  komme  i  sin  Kurv,  og  fulgte  hende 
derpaa  videre,  indtil  hun  standsede  udenfor  en  pragtfuld  Byg- 
ning, hvis  Forside  var  prydet  med  Søjler  og  med  en  Dør  af 
Elfenben. 

Sagte  bankede  Damen  paa  Døren,  og  medens  man  nu  ven- 
tede paa,  at  der  skulde  blive  lukket  op,  havde  Drageren  Tid 
til  at  anstille  Betragtninger.  Han  undrede  sig  over,  at  en 
Dame  af  Stand  selv  besørgede  slige  Indkjøb ;  at  hun  ikke 
kunde  være  en  Slavinde,  fremlyste  tydelig  nok  af  hendes  for- 
nemme Holdning  og  Anstand.  Gjerne  havde  han  derfor  rettet 
et  og  andet  Spørgsmaal  til  hende;  men  i  samme  Øjeblik,  som 
han  var  i  Begreb  med  at  lukke  Munden  op,  blev  Husets  Dør 
aabnet. 

Den  unge  Dame,  som  nu  viste  sig  for  Lastdragerens  Blikke, 
forekom  ham  saa  dejlig,  at  han  af  Overraskelse  nær  havde  tabt 
Kurven  med  hele  dens  Indhold.  Aldrig  i  sit  Liv  havde  han 
set  en  saa  blændende  Skjønhed,  og  uvilkaarlig  undslap  ham 
det  Udraab :   »Denne  Dag  er  den  lykkeligste  i  mit  liv!« 

Damen,  med  hvem  han  var  kommen,  mærkede  strax,  hvad 
der  var  Grunden  til  hans  Overraskelse.  Fornøjet  over  sin  Op- 
dagelse, iagttog  hun  Lastdragerens  Miner  med  saa  udelt  Opmærk- 
somhed, at  hun  aldeles  glemte,  at  Døren  var  aabnet,  og  slet 
ikke  hørte  det  Velkommen,  hvormed  hun  hilstes.  Den  skjønne 
Portnerske  tog  da  saaledes  tilorde:  »Saa  kom  dog  ind,  kjære 
Søster!  Hvorfor  nøler  Du?  Ser  Du  da  ikke,  at  den  stakkels 
Mand  er  nærved  at  synke  under  sin  Byrde?« 

Saasnart  de  vare  komne  indenfor,  blev  Døren  atter  lukket, 
og   alle   tre    fulgtes   nu   ad   gjennem    det   smukke    Forhus  til  en 

meget  rummelig,  af  et  aabent  Galleri  omgiven  Gaard,  hvorfra 
der  var  Indgang  til  flere  prægtige  Sale.  I  Gaardens  Baggrund 
befandt  sig  en  rigtsmykket  Trone  af  Marmor.  Tronen,  som 
bares  af  fire  Ibenholts  Søjler,  var  prydet  med  overordenlig  store 
Perler  og  Diamanter  og  overtrukken  med  rødt  indisk  Atlask , 
prægtig  broderet  med  Guld.  Midt  i  Gaarden  var  der  et  Bassin 
med  Indfatning  af  hvidt  Marmor;  gjennem  en  forgyldt  Løves 
aabne  Gab  udgjød  sig  en  Strøm  af  det  klareste  Vand  deri. 

Skjøndt  Lastdrageren  stønnede  under  sin  Byrde,  kunde  han 
dog  ikke  lade  være  at  beundre  den  Glands  og  Pragt,  som  her 
omgav  ham;  men  hvad  der  dog  fremfor  alt  tildrog  sig  hans 
Opmærksomhed  var  en  tredje  Kvindeskikkelse,  som  forekom 
ham  endnu  dejligere  end  den  anden,  og  som  sad  paa  den  om- 
talte Trone.  Da  hun  fik  Øje  paa  de  to  andre,  rejste  hun  sig 
og  gik  dem  imøde.  Af  den  Ærbødighed,  som  hine  viste 
hende,'  troede  han  at  kunne  drage  den  Slutning,  som  ogsaa 
var  ganske  rigtig,  at  hun  maatte  være  den  fornemste.  Hendes 
Navn  var  Sobeide;  den  Dame,  som  havde  besørget  Indkjøbet, 
hed  Amine,  og  Navnet  paa  hende,  der  havde  aabnet  Døren, 
var  Safie. 

»Mine  kjære  Søstre!«  tog  Sobeide  til  Orde.  »Se  I  ikke, 
at  den  gode  Mand  dér  er  nærved  at  segne  under  sin  Byrde? 
Hvorfor  tøve  I  med  at  befri  ham  derfra?«  Strax  greb  Amine 
og  Safie  Kurven,  den  ene  bagved,  den  anden  foran;  Sobeide 
tog  Haand  i  med  og  hjalp  dem  at  faa  den  ned  fra  Lastdrage- 
rens Hoved.  Derpaa  tømte  de  den,  og  da  de  vare  færdige 
dermed,  fik  Lastdrageren  en  rigelig  Betaling  af  Amine,  som 
sagde  til  ham:   »Nu  kan  Du  gaa!« 

Lastdrageren  skulde  altsaa  nu  have  bortfjernet  sig  med  sin 
Kurv;   men  han  kunde  ikke  bekvemme  sig  dertil.    Lænende  sig 

til  Kurven ,  blev  han  staaende  og  beundrede  de  tre  Kvinder, 
hvis  Skjonhed  nu  forekom  ham  lige  henrivende;  thi  ogsaa 
Amine  havde  lagt  sit  Slør  og  stod  ingenlunde  tilbage  for  de 
andre.  Ubegribeligt  var  det  ham,  at  der  ingen  Mandsperson  var 
at  opdage,  og  dog  var  Størstedelen  af  de  indkjøbte  Spisevarer, 
saasom  de  tørrede  Frugter,  Kagerne  og  de  syltede  Sager, 
egentlig  kun  passende  for  Folk,  som  vilde  drikke  og  holde  sig 
lystige. 

Da  Lastdrageren  slet  ikke  gjorde  Mine  til  at  forføje  sig 
bort,  spurgte  Sobeide:  »Hvad  venter  Du  paa?  Er  Du  maaske 
ikke  tilfreds  med  BetaHngen?  Kjære  Søster!«  tilføjede  hun,  idet 
hun  vendte  sig  til  Amine,  »giv  ham  noget  mere,  saa  at  han 
kan  gaa  fornøjet  bort  herfra. 

»O,  skjønne  Dame!«  tog  Lastdrageren  til  Orde.  »Det  er 
noget  ganske  andet,  der  fængsler  mig  til  dette  Sted;  for  mit 
Arbejde  er  jeg  bleven  rigelig  betalt.  Vistnok  er  det  uhøfligt  af 
mig  at  blive  her  længer  end  jeg  skulde;  men  maaske  vil  I 
holde  mig  det  lidt  tilgode,  naar  jeg  siger  Eder,  at  det,  der 
holder  mig  tilbage,  er  Forbavselsen  over  at  finde  tre  Kvinder 
af  saa  sjælden  Skjønhed  sammen  uden  mandligt  Selskab.  Sel- 
skabelige Underholdninger  mellem  Kvinder  uden  Mænd  ere 
ligesaa  mangelfulde  som  mellem  Mænd  uden  Kvinder.  En  Mi- 
naret behøver,  som  I  véd,  fire  Mure  for  at  staa  fast,  og  her  i 
Bagdad  siger  man  for  et  godt  Ord :  at  der  maa  fire  til  at  holde 
et  behageligt  Maaltid.  I  ere  kun  tre  og  behøve  altsaa  en  fjerde, 
helst  en  Mand,  og  det  maatte  være  en  snild,  forstandig  Mand, 
som  véd  at  tie  til  rette  Tid. «   Han  anførte  derpaa  følgende  Vers : 


»Fire  Ting  stemme  os  til  Munterhed    og  Glæde :    en  Violin,  en 
Luth,  en  Cithar  og  en  Harpe.      Fire  ere    de   Blomster,    hvis  Vellugt 

maa  forene  sig  dermed,  og  det  er  Rosen,  Myrten,  Lilien  og  Lev- 
kojen.  Og  andre  fire  enes  derfor  bedst,  og  det  er  Vin  og  Ungdom, 
Guld  og  Kjærlighed.« 


Søstrene  kunde  ikke  lade  være  at  le  ad  Lastdragerens  Tale. 
Sobeide  tog  derpaa  atter  til  Orde  og  sagde  i  en  alvorlig  Tone: 
»Min  Ven!  Du  driver  din  Ubeskedenhed  en  Smule  for  vidt. 
Imidlertid  vil  jeg  dog,  skjøndt  Du  ikke  fortjener,  at  man  ind- 
lader sig  paa  Forklaringer,  fortælle  Dig,  at  vi  ere  Søstre,  og  at 
vi  fore  et  saa  afsondret  Liv,  at  ingen  kj  ender  noget  til  vore 
Anliggender.  Vi  have  altfor  megen  Grund  til  at  frygte  for  at 
komme  i  Berøring  med  Folk,  som  ikke  kunne  tie,  og  vi  have 
lagt  os  paa  Sinde,  hvad  én  af  vore  Vismænd  siger:  »Bevar  din 
Hemmelighed  hos  Dig  selv  og  aabenbar  den  ikke  for  Nogen; 
gjør  Du  dette,  da  har  den  ophørt  at  tilhøre  Dig.  Formaaede 
Du  ej  selv  at  bevare  den,  hvorledes  kan  Du  da  tro,  at  den 
skulde  være  bedre  forvaret  i  en  andens  Barm?« 

»Saasandt  jeg  lever!«  udbrød  Lastdrageren.  »Fra  det 
første  Øjeblik  nærede  jeg  høje  Tanker  om  Eder,  og  jeg  ser, 
at  jeg  ikke  har  taget  fejl.  Har  Skjæbnen  end  betænkt  mig 
altfor  sparsomt  med  Lykkens  Goder,  til  at  jeg  skulde  kunne 
svinge  mig  op  til  en  højere  Stilling  i  Samfundet  end  den,  jeg 
nu  indtager,  tror  jeg  dog  at  turde  sige  om  mig  selv,  at  jeg  er 
en  forstandig  og  paalidelig  Mand.  Efter  Evne  har  jeg  bestræbt 
mig  for  at  uddanne  min  Aand  ved  Læsning  af  videnskabelige 
og  historiske  Skrifter,  og  jeg  véd,  naar  det  er  Tid  til  at  tale 
og  naar  til  at  tie.  Tillad  mig  at  anføre  efter  en  Skribent,  som 
jeg  har  læst,  nogle  Ord,  som  jeg  altid  har  maattet  sande:  »Kun 
for  den,  hvis  Upaalidelighed  er  Dig  vitterlig,  skal  Du  skjule 
din  Hemmelighed;    en   saadan  vilde    misbruge  den.«     Hos   mig 


er  en  Hemmelighed  bevaret  som  i  et  tillaaset  Hus,    hvis  eneste 
Dør  er  forseglet  og  hvortil  Nøglen  er  gaaet  tabt.« 

Sobe'ide  mærkede  nok,  at  Manden  ikke  manglede  Forstand 
og  at  han  inderlig  gjerne  gad  deltage  i  Søstrenes  forestaaende 
Maaltid;  hun  sagde  derfor  smilende:  »Du  véd,  at  Maaltidet, 
vi  berede,  volder  os  anselige  Udgifter.  Det  vilde  altsaa  være 
ubilligt,  om  Du  delte  Nydelsen  med  os  uden  at  tage  Del  i 
Bekostningen. « 

Den  skjønne  Safie  var  af  samme  Mening  og  sagde :  »Kjære 
Mand !  Et  Venskab  uden  Penge  vejer  mindre  end  et  Sandskorn. 
Har  Du  aldrig  hørt  sige :  Bringer  Du  os  Noget,  da  gj  ælder 
Du  ogsaa  Noget-,  men  kommer  Du  tomhændet,  da  maa  Du 
og  finde  Dig  i  at  gaa  tomhændet  hjem.« 

Lastdrageren  vilde  saaledes,  trods  sin  flydende  Tunge, 
tilsidst  have  været  nødt  til  at  gaa  beskjæmmet  bort,  dersom  ikke 
Amine  eftertrykkelig  havde  taget  sig  af  hans  Sag.  »Kjære 
Søstre  1«  sagde  hun,  »I  maa  for  alting  lade  ham  blive  hos  os. 
At  han  vil  more  os,  behøver  jeg  ikke  at  sige  Eder;  I  have  selv 
haft  Lejlighed  til  at  overbevise  Eder  derom.  Uden  hans  gode 
Bistand  vilde  jeg  ikke  have  været  i  Stand  til  at  faa  saameget 
besørget  i  en  saa  kort  Tid;  og  vilde  jeg  gjentage  for  Eder  alle 
de  smukke  Ting,  han  har  sagt  mig  undervejs,  vilde  I  ikke 
undres  over,  at  jeg  taler  til  hans  Gunst.  Jeg  tilbyder  derfor 
selv  at  udrede  hans  Andel  i  Maaltidets  Omkostninger.« 

Strax  svarede  nu  de  tvende  Søstre:  »Velan,  saa  tag  da 
Plads  og  vær  os  velkommen!« 

Henrykt  kastede  Lastdrageren  sig  paa  Knæ  for  Amine, 
kyssede  Støvet  for  hendes  Fødder,  og  sagde,  idet  han  atter 
rejste  sig: 

■  »Tilbedelsesværdige  Dame!  Synet  af  Eder  var  Begyndelsen 

til  denne  Dags  Lykke  for  mig,  og  nu  gjør  I  den  fuldkommen 
ved  Eders  Høj  modighed.  Jeg  kan  ikke  noksom  takke  Eder 
derfor.«  Derpaa  vedblev  han,  idet  han  henvendte  sig  til  alle 
tre  Søstre:  »Tro  ikke,  skjønne  Damer,  at  jeg  vil  misbruge  den 
mig  beviste  store  Ære  eller  at  jeg  indbilder  mig  at  fortjene 
den.  Nej,  jeg  vil  stedse  kun  anse  mig  for  Eders  ydmygste 
Slave. « 

Han  vilde  nu  give  de  modtagne  Penge  tilbage;  men  den 
alvorlige  Sobeide  bød  ham  beholde  dem  og  sagde:  »Hvad  vore 
Hænder  engang  have  uddelt  som  Belønning  for  ydede  Tjenester, 
tør  aldrig  vende  tilbage  til  os.  Men,  min  Ven,  idet  vi  tillade 
Dig  at  blive  hos  os,  maa  jeg  bede  Dig  lægge  Mærke  til,  at 
det  ikke  blot  sker  under  Betingelse  af  Taushed  fra  din  Side, 
men  ogsaa  under  Forudsætning  af,  at  Du  nøje  iagttager  alle 
Regler  for  Høflighed  og  Velanstændighed.« 

Medens  hun  talte  saaledes,  lagde  den  fortryllende  Amine 
det  Overtøj,  hun  under  sin  Vandring  igjennem  Gaderne  havde 
været  iført,  tilside,  opkiltede  ved  Hjælp  af  Bæltet  sine  Klæder, 
for  at  kunne  bevæge  sig  med  større  Frihed,  og  gav  sig  ifærd 
med  Forberedelserne  til  Maaltidet.  Forskjellige  Retter  bleve 
baarne  ind,  og  et  Skjænkebord  blev  besat  med  Vinflasker  og 
gyldne  Drikkekar.  Derpaa  satte  Søstrene  sig  tilbords  og  bød 
Lastdrageren,  som  var  ubeskrivelig  henrykt  over  at  skulle  sidde 
tilbords  med  tre  saa  skjønne  Kvinder ,  at  tage  Plads  hos  dem. 
Da  dette  var  sket,  greb  Amine  en  Flaske  og  et  Drikkekar, 
skjænkede  i,  og  drak,  efter  arabisk  Skik,  selv  først;  derpaa 
skjænkede  hun  for  sine  Søstre,  som  ogsaa  drak,  hvorefter  Amine 
fyldte  den  samme  Skaal  for  fjerde  Gang  og  rakte  den  til 
Lastdrageren.     Idet  han  greb  den,  kyssede  han  Amines  Haand, 

og  foredrog,    før  han  drak,   en  lille  Sang,   omtrent  af  følgende 
Indhold : 

Ligesom  Vinden,  naar  den  farer  hen  over  sødtduftende  Egne, 
optager  disses  Vellugt  i  sig,  saaledes  har  ogsaa  Vinen,  idet  den 
rækkes  mig  af  Eders  Haand,  opnaaet  en  Velsmag,  langt  kosteligere 
end  den  havde  af  Naturen.  — 

Sangen  behagede  Søstrene,  som  nu  ogsaa  gave  en  og  anden 
Sang  tilbedste,  og  Vinen  bidrog  til  at  stemme  det  lille  Selskab 
stedse  lystigere,  tilsidst  næsten  indtil  Overgivenhed.  Damerne 
hengave  sig  uforbeholdent  til  deres  muntre  Stemning,  som  om 
slet  ingen  Mand  var  tilstede,  og  saaledes  henrandt  den  øvrige 
Del  af  Dagen  i  Fryd  og  Glæde.  Natten  var  forhaanden,  da 
Safie  endelig  sagde  til  Lastdrageren:  »Nu  er  det  bedst,  at  Du 
gaar,  og  viser  os  Breden  af  din  Ryg.« 

Dertil  kunne  Drageren  imidlertid  ikke  bekvemme  sig,  men 
svarede : 

»Hører  mig,  skjønne  Søstre:  Om  I  forlangte,  at  min  Sjæl 
skulde  skilles  fra  mit  Legeme,  da  vilde  selv  dette  falde  mig 
mindre  tungt  end  at  skulle  skilles  fra  Eders  Selskab.  Og  hvorhen 
skulde  jeg  vel  begive  mig  i  den  Tilstand,  hvori  jeg  nu  befinder 
mig?  Synet  af  Eder  har,  i  Forening  med  Vinen,  saa  aldeles 
berøvet  mig  Sands  og  Samling,  at  det  vilde  være  mig  umuligt 
at  finde  hjem.  Forunder  mig  alene  denne  Nat  til  at  gjenvinde 
min  Fatning;  jeg  vil  tilbringe  den  hvorsomhelst  det  maatte  be- 
hage Eder.  Saamegen  Tid  i  det  allermindste  behøver  jeg,  for 
atter  at  bringes  tilbage  i  den  Tilstand,  hvori  jeg  var,  før 
jeg  kom  hid-,  og  alligevel  er  jeg  bange  for,  at  min  bedste  Del 
vil  blive  her  tilbage.« 

Ogsaa   denne    Gang    tog   Amine    sig    af   ham,    og    sagde: 

»Kjære  Søstre!  Manden  har  Ret;  jeg  maa  give  ham  fuldkom- 
ment Medhold.  Han  har  underholdt  os  meget  behageligt,  og 
saafremt  I  holde  saa  meget  af  mig  som  jeg  bilder  mig  ind,  og 
I  ville  gjøre  noget  for  min  Skyld,  da  lade  vi  ham  blive  Afte- 
nen over  hos  os.« 

»Dit  Ønske,  kjære  Søster,  ville  vi  ikke  modsætte  os,«  sva- 
rede Sobe'ide,  og  vendte  sig  derpaa  til  Drageren  med  føl- 
gende Ord : 

»Vi  indrømme  Dig  altsaa  endnu  denne  Gunst,  men  knytte 
dog  en  ny  Betingelse  dertil,  og  denne  er:  at  hvad  der  end 
maatte  foregaa  her  med  os  eller  andre  i  din  Nærværelse,  maa 
Du  ikke  lukke  din  Mund  op  for  at  spørge  os  om  Aarsagen 
dertil.  Vover  Du  at  rette  Spørgsmaal  til  os  om  Ting,  som  ikke 
vedkomme  Dig,  da  kunde  Du  let  faa  Ting  at  høre,  som  ikke 
vilde  behage  Dig.  Tag  Dig  altsaa  i  Agt  og  lad  ikke  din  Nys- 
gjerrighed  løbe  af  med  Dig.« 

Lastdrageren  svarede:  »Jeg  lover  Eder,  skjønne  Hersker- 
inde, at  overholde  denne  Betingelse  saa  samvittighedsfuldt,  at  I 
ikke  skal  faa  Grund  til  at  beklage  Eder  over  mig.  Min  Tunge 
skal  være  Ubevægeligheden  selv,  og  mine  Øjne  skulle  være  som 
Spejlet,  hvori  der  ikke  bliver  Spor  tilbage  af  de  Billeder,  det 
optog  i  sig.« 

»For  at  overbevise  Dig  om,  at  det  ikke  er  noget  øjeblik- 
keligt Indfald  af  os,«  vedblev  Sobeide  med  dyb  Alvor,  »saa 
vend  Dig  om  og  læs  Indskriften,  som  staar  at  læse  histhenne 
over  vor  Dør.« 

Drageren  fulgte  Opfordringen,  og  læste  paa  det  betegnede 
Sted  følgende  Ord,  skrevne  med  gyldne  Bogstaver:  »Tal  ej  om 
Ting,  som  ikke  vedkomme  Dig;  ellers  faar  Du  Ting  at  høre, 
som  ikke  ville  behage  Dig.«     Derpaa  vendte  han   sig  atter  om 

til  Søstrene  og  sagde  :  »Jeg  tilsværger  Eder,  at  I  ikke  skulle  høre 
mig  tale  et  Ord  om,  hvad  der  ikke  vedkommer  mig,  og  som 
kunde  angaa  Eder.« 

Efter  at  nu  denne  Overenskomst  var  sluttet,  bar  Amine 
Aftensmaaltidet  frem.  Salen  blev  glimrende  oplyst  med  Kjærter, 
som  vare  tilberedte  af  Aloétræ  og  graat  Ambra  og  udbredte  en 
behagelig  Duft;  Søstrene  satte  sig  derpaa  tilbords  med  deres 
Gjæst.  Atter  begyndte  man  nu  at  spise  og  drikke,  synge  og 
fremsige  Digte ,  og  Søstrene  lagde  an  paa  at  faa  Drageren  be- 
ruset, idet  de  stedse  paany  opfordrede  ham  til  at  tømme  sit 
Bæger  paa  deres  Sundhed.  Det  manglede  ikke  paa  munter 
Skjæmt,  og  det  lille  Selskab  befandt  sig  i  den  gladeste  Stemning 
af  Verden,  da  der  pludselig  blev  banket  paa  Gadedøren.  Øje- 
blikkelig rejste  alle  tre  Søstre  sig;  men  Safie,  som  var  vant  til 
at  besørge  en  Dørvogterskes  Forretning,  kom  de  andre  i  For- 
kjøbet,  og  disse  afventede  nu  rolig  hendes  Tilbagekomst  for  at 
faa  at  høre,  hvem  det  vel  kunde  være,  der  saa  sent  paa  Aftenen 
havde  noget  at  gjøre  her.  Det  varede  ikke  længe,  før  Safie 
atter  kom  tilsyne  og  sagde : 

»Kjære  Søstre!  Der  frembyder  sig  en  god  Lejlighed  til  at 
tilbringe  en  Del  af  Natten  paa  en  behagelig  Maade,  og  ville  I 
som  jeg,  da  lade  vi  den  ikke  gaa  ubenyttet  forbi.  Udenfor  vor 
Dør  befinde  sig  nemlig  tre  Kalendere'),  idetmindste  maa  jeg, 
efter  deres  Klædedragt  at  dømme,  antage  dem  derfor;  og  hvad 
der  vil  overraske  Eder  er,  at  de  alle  tre  ere  blinde  paa  det 
højre  Øje,  og  de  have  afraget   baade   deres   Hovedhaar,    Skjæg 


')  Omvandrende  Medlemmer  af  en  Art  Tiggermunke-Orden.  Denne 
Institution  stammer  i  Følge  den  arabiske  Forfatter  Makrizi  fra  c. 
Aar  600. 

og  Øjenbryn.  De  foregive,  at  de  for  faa  Øjeblikke  siden  ere 
komne  til  Bagdad,  hvor  de  aldrig  forhen  have  været.  Da  det 
allerede  var  Nat  og  de  ikke  vidste ,  hvor  de  skulde  søge  hen , 
standsede  de  paa  Lykke  og  Fromme  ved  vor  Dør  og  bankede 
paa;  de  bede  nu  om,  at  vi  for  Guds  Skyld  ville  være  saa  barm- 
hjærtige  at  huse  dem  for  inat;  de  ville  være  tilfredse,  om  de 
end  maa  tage  tiltakke  med  en  Stald,  naar  de  kun  komme  under 
Tag.  Forresten  ere  de  unge  og  slet  ikke  stygge ;  ej  heller  synes 
de,  hvad  Forstanden  angaar,  at  være  tabt  bagaf  en  Vogn.  Men 
hvad  jeg  ikke  kan  bare  mig  for  at  le  ad,  det  er  deres  besyn- 
derlige Udseende  og  at  de  ligne  hverandre,  som  den  ene  Draabe 
Vand  den  anden.«  Her  afbrød  Safie  sig  selv  med  en  saa 
hj ærtelig  Latter,  at  Søstrene  og  Lastdrageren  uvilkaarlig  maatte 
le  med. 

»Kjære  Søstre!«  tog  hun  derpaa  atter  til  Orde:  »Skulde 
vi  ikke  lade  dem  komme  ind?  Med  saadanne  Folk  vil  ganske 
sikkert  Dagen  endes  endnu  bedre  end  den  begyndte;  de  ville 
tjene  os  til  megen  Morskab  og  ikke  falde  os  til  Besvær,  efter- 
som de  allerede  ved  Dagens  Frembrud  ville  drage  videre.« 

Sobeide  og  Amine  gjorde  Indvendinger;  men  Safie,  som  ret 
vel  kjendte  deres  Grunde  dertil,  vedblev  desuagtet  at  forfægte 
sin  Mening,  indtil  de  gave  efter. 

»Ja,  saa  lad  dem  da  komme  ind!«  sagde  Sobeide,  »men 
glem  ikke  at  indskærpe  dem,  at  de  maa  afholde  sig  fra  at 
tale  om  Ting,  der  ikke  vedkomme  dem  og  at  de  læse  Indskrif- 
ten over  Døren.« 

Fornøjet  skyndte  Safie  sig  nu  med  at  aabne  Gadedøren  og 
kom  snart  tilbage  med  de  tre  Kalendere.  Ved  Indtrædelsen 
bøjede  de  sig  dybt  ned  mod  Jorden  og  bleve  staaende  som  Bet- 
lere lige  indenfor  Døren;   men  Søstrene  rejste  sig,    bod  dem  et 

venligt  Velkommen,  og  sagde,  at  de  vare  glade  ved  at  kunne 
'bevise  dem  en  Tjeneste  og  bidrage  til  at  lette  Rejsens  Besvær- 
ligheder for  dem.  Derpaa  indbød  de  dem  til  at  tage  Plads. 
De  pragtfulde  Omgivelser  og  Søstrenes  ædle  Anstand  vakte  hos 
de  Fremmede  høje  Forestillinger  om  deres  skjønne  Værtinder. 
Men  før  de  satte  sig,  blev  de  ogsaa  Lastdrageren  vaer,  og  da 
denne  var  klædt  omtrent  som  visse  Kalendere  af  en  anden 
Sekt,  med  hvilke  de  var  i  Strid  angaaende  forskjellige  Or- 
densregler og  som  hverken  brugte  at  afrage  Skjæg  eller  Øjen- 
bryn, kunde  den  ene  af  dem  ikke  afholde  sig  fra  den  Ytring: 
»Ej!  Der  har  vi  nok  én  af  vore  frafaldne  arabiske  Brødre 
for  os!« 

Men  Lastdrageren,  som  var  ophidset  af  Vinen  og  i  halv 
sovende  Tilstand,  fandt  sig  fornærmet  ved  denne  Bemærkning, 
og  svarede,  idet  han  tilkastede  de  Fremmede  truende  Blikke: 
»Sæt  I  Jer  blot  ned,  og  bryd  Jer  ikke  om  det,  der  ikke  an- 
gaar  Jer!  Har  I  ikke  læst  Indskriften  over  Døren?  Giv  Jer 
ikke  af  med  at  paanøde  Folk  Eders  Levevis,  men  ret  I  Jer 
efter  os!« 

»Gode  Ven!  svarede  den  Kalender,  fra  hvem  hin  Yttring 
var  kommen.  »Bliv  ikke  hidsig!  Det  vilde  gjøre  os  meget  ondt, 
om  vi  havde  givet  mindste  Foranledning  dertil.  Tvertimod  er 
vi  beredte  til  at  efterkomme  Eders  Befalinger.« 

Kvindernes  Mellemkomst  forebyggede  yderligere  Ordvexel 
i  denne  Sag,  som  ellers  maaske  kunde  have  ledet  til  ubehage- 
lige Optrin.  Kalenderne  toge  Plads;  der  sattes  Forfriskninger 
frem  for  dem,  og  den  muntre  Safie  lod  sig  det  især  være 
magtpaaliggende  atter  og  atter  at  fylde  deres  Bægere.  Da  de 
havde  spist  sig  mætte  og  drukket   tæt,    begyndte   den  forsonede 

Lastdrager :  » Naa,  Kammerater !  Har  I  ikke  en  eller  anden 
god  Historie  eller  andet  morsomt  at  opvarte  med?« 

Vinen  var  allerede  stegen  Kalenderne  til  Hovedet.  De 
sagde,  at  de  gjerne  vilde  give  en  lille  Koncert  tilbedste,  dersom 
man  havde  de  fornødne  Instrumenter  ved  Haanden.  Strax 
bragte  Safie  en  Luth,  en  Tamburin  og  en  persisk  Harpe.  Hver 
af  de  Fremmede  greb  da  sit  Instrument  og  spillede  Melodien 
til  en  lystig  Sang;  Søstrene  kjendte  denne  og  gave  sig  strax 
til  at  synge  til  Musiken.  Af  og  til  afbrød  de  deres  Sang  for 
at  le  over  den  morsomme  Text,  og  Selskabets  Lystighed  var 
netop  stegen  til  det  højeste,  da  der  atter  blev  banket  paa  Gade- 
døren. Safie  holdt  strax  inde  med  sin  Sang  og  gik  ud  for  at 
se,  hvad  der  var  paa  Færde. 

Nu  maa  man  vide,  at  Khalifen  Harun  al  Raschid  netop 
paa  hin  Aften,  i  Selskab  med  sin  Storvezir  Djafar  og  Mesrur, 
Haremsbevogternes  Høvidsmand,  under  Forklædning  foretog  en 
af  sine  sædvanlige  Udflugter  gjennem  sin  Hovedstads  Gader,  for 
at  overbevise  sig  om,  at  Alt  var  roligt  og  at  ingen  Optøjer  fandt 
Sted.  Det  traf  sig  netop,  at  de  kom  forbi  det  Hus,  hvor  de 
tre  Søstre  boede,  og  da  de  hørte  Musik,  Sang  og  Latter  der- 
indenfor,  standsede  Khalifen  og  sagde  til  Djafar:  »Bank  paa 
Døren  til  dette  Hus !  Man  er  saa  højrøstet  derinde  •,  jeg  vil  vide, 
hvad  Foranledningen   er  dertil.« 

Veziren  forestillede  ham,  at  det  var  Kvinder,  som  her 
holdt  sig  lystige,  at  Vinen  formodentlig  var  stegen  dem  til  Ho- 
vedet, og  at  man  ikke  burde  udsætte  sig  for  at  blive  fornærmet 
af  dem;  fremdeles  at  det  dog  endnu  ikke  var  saa  overdrevent 
silde,  og  at  man  derfor  ikke  burde  forstyrre  deres  Fornøjelse; 
men  Khalifen  gjentog  sin  Befaling.     »Tænk  Dig  om,«  tilføjede 

han,  »og  find  paa  et  eller  andet  Paaskud,  hvorved  vi  kunne 
skafife  os  Indgang  i  Huset.« 

»Jeg  hører  og  adlyder,«  svarede  Djafar  og  bankede  paa. 
Da  Safie  aabnede  Døren,  saa  Djafar  strax,  ved  Skinnet  af  en 
Kjerte,  hun  havde  med  sig,  at  det  var  en  Kvinde  af  overordent- 
lig Skjønhed,  der  stod  for  ham.  Han  bøjede  sig  dybt  for 
hende  og  sagde  i  en  ærefrygtsfuld  Tone:  »Skjønne  Dame!  Vi, 
som  her  staa  for  Eder,  ere  tre  Kjøbmænd  fra  Mossul ;  kun  i  ti 
Dage  have  vi  været  her  i  Bagdad.  Vort  rige  Forraad  af  Varer 
er  opbevaret  i  et  Karavanserai,  hvor  ogsaa  vi  selv  have  taget 
Bolig',  men  nu  vare  vi  idag  til  et  Gjæstebud  hos  en  herværende 
Kjøbmand,  sad  længe  sammen  ved  Vinen,  og  da  vi  saa  i 
Mørket  vilde  vende  tilbage  til  vort  Herberge,  have  vi  forvildet 
os.  Formodentlig  er  Porten  allerede  lukket,  og  først  imorgen 
tidlig  bliver  den  atter  aabnet.  Som  Fremmede ,  og  da  vi  af 
den  Musik  og  Sang,  vi  hørte,  sluttede  os  til,  at  man  her  endnu 
ikke  var  gaaet  til  Ro,  have  vi  derfor  tilladt  os  at  banke  paa 
Eders  Dør,  for  at  bede  om  Husly  til  imorgen  tidlig.  I  ville 
derved  gjøre  en  Gud  velbehagelig  Gjerning.  Finder  I  os  vær- 
dige til  at  deltage  i  Eders  Underholdning,  ville  vi  raade  Bod 
paa  den  af  os  foraarsagede  Afbrydelse.  Hvis  ikke,  da  bevis 
os  idetmindste  den  Velgjerning  at  lade  os  tilbringe  Natten  i 
Eders  Forstue.« 

Medens  Djafar  talede  saaledes,  havde  Safie  Tid  til  nøjere 
at  betragte  de  to  andre  foregivne  Kjøbmænd.  Efter  Udseendet 
at  dømme ,  forekom  de  hende  at  være  mer  end  almindelige 
Folk,  og  hun  svarede  derfor,  at  hun  ikke  var  Husets  Hersker- 
inde, men  dersom  de  vilde  vente  et  Øjeblik,  skulde  hun  strax 
bringe  dem  Besked. 

Safie  vendte  derpaa  tilbage  til  sine  Søstre  og  raadslog  med 

dem  om,  hvad  her  var  at  gjøre.  Vel  vaklede  de  i  Begyndelsen 
i  deres  Beslutning;  men  gjæstfrie  som  de  var,  enedes  de  dog 
om  at  tilstaa  Kjøbmændene  den  samme  Gunst,  som  de  allerede 
havde  tilstaaet  de  tre  Kalendere. 

Idet  den  smukke  Safie  aabnede  Døren  for  de  Frem- 
mede, spurgte  disse:  »Er  det  os  tilladt')  at  træde  ind?« 
»Det  være  Eder  tilladt,«  svarede  hun.  Khalifen  og  hans  Led- 
sagere blev  nu  ført  ind  til  Selskabet  og  hilsede  Damerne 
saavelsom  Kalenderne  med  megen  Artighed.  Damerne  modtog 
de  formentlige  Kjøbmænd  paa  lignende  Maade,  og  Sobeide  tog 
med  Alvor  og  Værdighed  saaledes  til  Orde: 

»Vi  byde  Eder  som  vore  Gjæster  vort  Velkommen;  men 
tilgiv,  at  vi  maa  paalægge  Eder  en  lille  Betingelse.  Vi  ønsker 
nemlig,  at  I  kun  ville  have  Øjne  og  ingen  Tunge,  og  at  I, 
hvadsomhelst  I  end  her  maatte  faa  at  se,  ville  afholde  Eder  fra 
aftale  om  Ting,  som  ikke  vedkommer  Eder ,  saafremt  I  ikke 
ønsker  at  høre,  hvad  der  vilde  være  Eder  ubehageligt. « 

»Vi  hører  og  adlyder,«  svarede  Djafar.  »Vi  har  ingen 
Myndighed  til  at  optræde  som  Sædelighedsdommere ,  ej  ■  heller 
er  vi  paatrængende  nysgjerrige.  Vi  har  fuldtop  at  gjøre  med 
hvad  der  angaar  os  selv,  uden  at  behøve  at  befatte  os  med 
Andres  Anliggender.« 

Medens  Djafar  saaledes  førte  Ordet,  kunde  KhaUfen  ikke 
blive  træt  af  at  beundre  de  tre  Søstres  overordentlige  Skjønhed 
saavelsom  deres  Anstand  og  aandrige  Lune.  Ogsaa  de  tre  Ka- 
lendere frembød   et  for  ham   usædvanligt  Skue,     og    han  havde 


')     En    religiøs    Forskrift  siger:    at    de   Troende   ikke    maa    træde  ind  i 
noget  fremmed  Hus,    med  mindre    de    først    have    bedet    Husets  Be- 
boere om  Tilladelse  dertil  og  fremsagt  en  Hilsen. 
Tusind  og  én  Nat.  *? 

nok  Lyst  til  at  faa  at  vide,  hvorfor  de  alle  var  blinde  paa  det 
højre  Øje;  men  den  ham  og  hans  Ledsagere  paalagte  For- 
pligtelse tillod  ham  ikke  at  spørge  derom.  Naar  han  nu  dertil 
betragtede  Husets  smagfulde  Indretning  og  den  Elegance,  der 
var  udbredt  over  det  hele,  formaaede  han  ikke  at  værge  sig 
imod  den  Forestilling,  at  et  eller  andet  Trylleri  her  maatte  være 
med  i  Spillet.  Imidlertid  havde  Alle  sat  sig;  Kvinderne  rakte 
deres  nye  Gjæster  Spise  og  Drikke,  og  snart  var  Underhold- 
ningen i  bedste  Gang.  Da  Amine  bød  Khalifen  Vin,  und- 
slog denne  sig  med  de  Ord:  »Jeg  er  en  Pilegrim^)«  og  satte 
sig  afsides.  Strax  udbredte  Safie  foran  ham  et  Tæppe,  hvorpaa 
hun  satte  en  Porcellænsflaske  med  Vand,  afkjølet  med  Is  og 
med  Sukker  i.  Khalifen  takkede  for  denfie  Opmærksomhed,  og 
besluttede  i  sit  stille  Sind  næste  Dag    at  belønne  hende  derfor. 

Selskabets  muntre  Stemning  forhøjedes  endnu  mere,  da  Ka- 
lenderne rejste  sig  og  opførte  en  Dands  efter  deres  Vis,  hvor- 
ved Damerne  bestyrkedes  i  den  gode  Mening,  de  havde  fattet 
om  dem.  Saasnart  Dandsen  var  tilende,  rejste  Sobeide  sig, 
greb  Amines  Haand  og  sagde: 

»Kjære  Søster,  staa  op!  Vore  Gjæster  ville  ikke  tage  os 
det  ilde  op,  at  vi  ikke  paalægger  os  nogen  Tvang,  men  paa  sæd- 
vanlig Maade  gjør  vor  Skyldighed.« 

Amine  forstod  fuldkommen  vel,  hvad  hendes  Søster  hermed 
vilde  sige,    rejste   sig    og  gav  sig   strax  ifærd  med  at  bortskaffe 


^)  Nydelsen  af  Vin  er  om  end  ikke  udtrykkelig  forbudt ,  saa  dog  be- 
stemt fraraadet  i  Koranen,  og  den  senere  Fortolkning  har  fastslaaet 
den  som  en  absolut  Synd.  En  Pilegrim  har  naturligvis  større  For- 
anledning end  andre  til  at  overholde  de  religiøse  Forskrifter,  og  et 
under  Besøget  af  Helligdommen  i  Mekka  bestemt  aflagt  Af  holdsløfte 
forekommer  ogsaa  oftere ;  det  er  dette,  som  antydes  i  Khalifens  Svar. 

Fade,  Flasker  og  Skaale  tilligemed  Bordet  og  de  musikalske 
Instrumenter,  som  Kalenderne  havde  benyttet.  Heller  ikke  lagde 
Safie  Hænderne  i  Skjødet;  hun  fejede  Gulvet,  stillede  enhver 
Ting  paa  sit  Sted,  pudsede  Lysene  og  antændte  frisk  Røgelse. 
Derefter  bad  hun  de  tre  Kalendere  tage  Plads  paa  den  ene 
Sofa  og  de  tre  foregivne  Kjøbmænd  paa  den  anden  ligeoverfor ; 
men  Lastdrageren  bød  hun  at  staa  op  og  som  en  Mand,  der 
hørte  hjemme  der  i  Huset,  være  dem  behjælpelig  med  det,  som 
de  nu  skulde  til  at  gjøre. 

Dragerens  Hoved  var  atter  blevet  noget  lettere.  Han  var 
derfor  strax  paa  Benene,  opkiltrede  sine  Klæder  ved  Hjælp  af 
sit  Bælte,  og  svarede:    »Her  er  jeg!    Hvad  skal  jeg  gjøre?« 

»Det  er  godt,«  svarede  Safie.  »Vent  nu  blot,  indtil  vi  be- 
høver Dig ;  Du  skal  ikke  komme  til  at  staa  ret  længe  ledig. « 

Strax  efter  kom  Amine  med  en  Stol,  som  hun  stillede  midt 
i  Salen.  Derpaa  aabnede  hun  Døren  til  et  Sideværelse  og  til- 
vinkede Drageren,  at  han  skulde  følge  hende.  Kort  efter  kom 
de  begge  tilbage  med  to  sorte  Hunhunde,  hvis  Udseende 
tydede  paa,  at  de  havde  lidt  haarde  Mishandlinger ;  ved  Lænker, 
som  var  fastgjorte  til  deres  Halsbaand,  førtes  de  midt  ind  i 
Salen. 

Sobeide,  som  havde  taget  Plads  imellem  Kalenderne  og 
Kjøbmændene,  rejste  sig  nu,  skred  med  alvorsfuldt  Aasyn  hen 
imod  Drageren  og  sagde  med  et  dybt  Suk: 

»Velan,  lad  os  da  gjøre  vor  Skyldighed!« 

Derpaa  strøg  hun  sine  Kjoleærmer  tilbage,  greb  en  Pidsk, 
som  Safie  rakte  hende,  og  sagde  til  Drageren: 

»Før  den  ene  Hund  hen  til  min  Søster  Amine,  og  kom  til 
mig  med  den  anden!« 

Lastdrageren  gjorde,  som  befalet  var;  men  da  han  nærmede 

sig  til  Sobeide,  begyndte  Hunden,  som  han  førte,  at  hyle  og 
ynkelig  at  jamre  sig,  saa  det  gjenlød  i  hele  Huset,  og  saa  op 
til  Sobeide  med  bønfaldende  Blikke.  Men  hun  agtede  hverken 
paa  det  Ene  eller  det  Andet,  og  gav  sig  til  at  pidske  det  arme 
Dyr  saalænge,  som  hun  kunde.  Derpaa  kastede  hun  Pidsken 
fra  sig,  tog  Lænken  ud  af  Dragerens  Haand,  greb  Hundens 
Forpoter  og  løftede  Dyret  i  Vejret;  og  længe  blev  de  saaledes 
staaende  og  betragtede  hinanden  med  et  rørende  Udtryk  af 
Smerte  og  Bedrøvelse  og  med  Øjnene  svømmende  i  Taarer.  Til- 
sidst  tog  Sobeide  sit  Lommetørklæde,  aftørrede  Hundens  Taarer, 
kyssede  den,  og  sagde  til  Lastdrageren: 

»Før  den  atter  derhen,  hvor  Du  hentede  den,  og  bring 
den  anden  hid!« 

Han  førte  den  derpaa  tilbage  til  Sideværelset,  hentede  derpaa 
den  anden  Hund  hos  Amine,  og  bragte  den  til  Sobeide,  som 
nu  behandlede  den  aldeles  paa  samme  Maade  som  den  første, 
og,  efter  at  have  grædt  med  den,  aftørret  dens  Taarer  og  kysset 
den,  atter  overgav  den  til  Lastdrageren;  dog  fritoges  han  for 
at  bringe  Dyret  tilbage  til  Værelset,  hvilken  Forretning  Amine 
selv  paatog  sig. 

De  tre  Kalendere  saavelsom  Khalifen  og  hans  Ledsagere 
var  i  højeste  Grad  forbausede  over  det  Skuespil,  hvortil  de 
havde  været  Vidner.  Ubegribeligt  forekom  det  dem,  at  Sobeide, 
efter  at  have  pidsket  de  to  Hunde  ^),  strax  derpaa  kunde  kysse 
dem  og  græde  over  dem.  Deres  Forbauselse  ytrede  sig  uvil- 
kaarlig  i  en  sagte  Mumlen,  og  Khalifen  især,  som  var  den 
utaalmodigste  af  dem  alle,  brændte  af  Begj ærlighed  efter  at  er- 
fare  Aarsagen   til    en    saa   usædvanlig   Begivenhed.      Gjentagne 


^)     Mohammedanerne  henregne  Hundene  blandt  de  urene  Dyr, 

Gange  gav  han  Djafar  Tegn  til,  at  han  skulde  spørge  derom-, 
men  denne  lod,  som  om  han  ikke  mærkede  det,  og  da  dette 
tilsidst  ikke  længer  lod  sig  gjøre,  svarede  han  ligeledes  ved  Tegn, 
at  Øjeblikket  ikke  var  belejligt  dertil. 

Sobeide  blev  i  nogen  Tid  staaende  midt  i  Salen,  som  om 
hun  vilde  samle  Kræfter  efter  den  Anstrængelse,  hun  nylig  havde 
maattet  udholde.     Endelig  sagde  Safie  til  hende: 

»Min  kjære  Søster!  Vil  Du  ikke  nu  atter  indtage  din 
Plads,  for  at  ogsaa  jeg  kan  fuldbringe  den  mig  tilkommende 
Gjeming?« 

»Ja!«  svarede  Sobeide,  og  gik  derpaa  hen  og  satte  sig 
paa  Sofaen  tilvenstre  for  Khalifen  og  tilhøjre  for  de  tre  Kalen- 
dere og  Lastdrageren.  Fuldkommen  Taushed  herskede,  indtil 
Safie,  som  havde  taget  Plads  paa  Stolen  midt  i  Salen,  tog  Ordet, 
og  sagde  til  Amine: 

»Kjære  Søster,  jeg  besværger  Dig,  staa  op!  Du  véd,  hvad 
jeg  vil  sige.« 

Amine  stod  op,  og  gik  ind  i  et  Sideværelse,  et  andet  end 
det,  hvorfra  man  havde  hentet  Hundene,  og  kom  snart  tilbage 
med  en  Æske,  der  var  overtrukken  med  gult  Atlask  og  rigt 
broderet  med  Guld  og  grønt  Silke.  Hun  nærmede  sig  Safie, 
aabnede  Æsken  og  fremtog  deraf  en  Luth,  som  hun  overrakte 
hende.  Efter  at  Safie  havde  tilbragt  nogle  Øjeblikke  med  at 
stemme  Instrumentet,  begyndte  hun  at  spille  og  synge,  og  det 
med  saamegen  Ynde,  at  Khalifen  og  alle  de  Tilstedeværende 
følte  sig  henrevne  deraf,  endskjøndt  det  var  en  Sørgesang. 
Dens  Indhold  lød  saaledes: 

—  Giv  mine  Øjenlaage  den  velgjørende  Slummer  tilbage,  som 
nu  er  bortvegen  fra  dem,  og  sig  mig:  Hvor  skal  jeg  gjenfinde  min 
Forstand?  Da  jeg  laante  Øre  til  Kjærligheds  lokkende  Røst,  mærkede 


jeg,  at  Slummeren  var  bleven  mine  Øjnes  Fjende.  Da  sagde  man: 
Vi  saa  Dig  i  de  redeliges  Forsamling;  Hvo  har  da  forført  Dig?  .  . 
Og  jeg  svarede:  I  hans  Blikke  maa  I  søge  Aarsagen  dertil.  At  han 
har  udgydt  mit  Blod,  .  .  i  Sandhed,  ja,  jeg  tilgiver  ham;  thi  jeg 
opirrede  og  drev  ham  til  det  yderste .  ,  .  Hans  Aasyns  solklare 
Glands  straalede  ind  i  min  Erindrings  Spejl,  og  dets  Gjenskin  tændte 
en  Flamme  i  mit  indre. 

»Nej!«  udbrød  Safie  her,  idet  hun  holdt  inde  med  Sangen 
og  sagde  til  Amine:  »Jeg  kan  ikke  længer;  min  Stemme  svigter. 
Syng  og  spil  Du  i  mit  Sted!« 

»Gjeme!«  svarede  Amine,  tog  Luthen  ud  af  Safies  Hænder 
og  indtog  hendes  Plads.  Efter  et  kort  Forspil  begyndte  hun 
saaledes : 

—  Du  som  færdes  fjernt  fra  mine  Øjne  og  dog  stedse  boer  i 
mit  Hjerte!  Bevarede  Du  den  Kjærlighed,  hvis  Flamme  aldrig 
slukkes?  Eller  glemte  Du  i  det  fjerne  hint  elskende  Hjerte,  som  for- 
tæres af  Smerte  for  din  Skyld?  O,  intet  bliver  *der  tilbage  uden 
Kummer  og  Græmmelse  og  de  over  Kinden  nedrullende  Taarer!  .  .  . 
Men  naar  engang  vi  atter  mødes,  paa  Dommens  store  Dag,  da  vil 
jeg  bønfalde  Herren,  og  han  skal  prøve  Hjerterne  .  .  . 

»Allah  bønhøre  Dig!«  udbrød  Sobeide.  Derpaa  tilføjede 
hun:  »Herlig  har  Du  sunget;  man  hører  strax,  at  Du  selv  føler 
Smerten,  som  Du  skildrer  med  saa  levende  Ord.« 

Amine  kunde  intet  svare.  Hun  havde  sunget  med  en 
saadan  Lidenskabelighed  eller  snarere  saa  ganske  ud  af  sin  Sjæls 
inderste,  at  Brystet  blev  hende  for  trangt,  og  hun  var  nærved 
at  tabe  Bevidstheden.  Uvilkaarlig  rev  hun  sin  Kjole  op  for  at 
skaffe  sig  Luft,  og  med  en  vis  Rædsel  saae  de  tilstedeværende, 
at  hendes  Hals  og  Barm  var  vanziret   af  en  Mængde   dybe  Ar. 

Men  hendes  Kræfter  var  udtømte,  og  bevidstløs  sank  hun  om 
paa  Gulvet. 

Medens  Sobeide  og  Safie  ilede  hende  til  Hjælp,  sagde 
Khalifen  til  Djafar:  »Har  Du  lagt  Mærke  til  Arrene  paa  denne 
Kvinde?  Jeg  kan  ikke  længer  tie  stille,  og  jeg  hviler  ikke,  før 
jeg  faar  at  vide,  hvorledes  det  hele  hænger  sammen.« 

Idetsamme  hørte  han  en  af  Kalenderne  sige:  »Hellere 
maatte  vi  have  tilbragt  Natten  under  aaben  Himmel,  dersom 
vi  havde  haft  nogen  Anelse  om,  at  vi  her  skulde  blive  Vidner 
til  saadanne  Ting.« 

Khahfen  nærmede  sig  til  Kalenderne  og  spurgte:  »Hvad 
mon  dog  alt  dette  har  at  betyde?«  »Herre,  vi  véd  det  ligesaa 
lidt  som  I,«  lød  Svaret.  »I  hører  altsaa  ikke  hjemme  her?« 
vedblev  Khalifen,  »I  kunne  ingen  Oplysning  give  os  om  de  to 
sorte  Hunde  og  om  hin  afmægtige,  saa  uforsvarlig  mishandlede 
Kvinde?« 

»Herre!«  svarede  Kalenderne,  »i  Aften  betraadte  vi  dette 
Hus  for  første  Gang  i  vort  Liv;  vi  ankom  kun  faa  ØjebHkke 
før  I.« 

Khalifens  Forundring  steg  endnu  højere,  og  han  sagde: 
»Maaske  kan  Manden  histhenne  bringe  os  Lys  i  Sagen.« 

En  af  Kalenderne  gav  derpaa  Lastdrageren  et  Vink,  at 
han  skulde  komme  hen  til  dem,  og  spurgte  ham,  om  han  ikke 
vidste,  hvorfor  de  to  sorte  Hunde  var  blevet  pidskede  og 
hvorfor  Amines  Bryst  var  saa  fuldt  af  Ar.  Lastdrageren  sva- 
rede: »Herre!  jeg  kalder  den  levende,  almægtige  Gud  til  Vidne 
paa,  at  dersom  I  ikke  véd  noget  om  disse  Ting,  saa  har  den 
ene  af  os  intet  at  lade  den  anden  høre.  Vel  har  jeg  hjemme 
her  i  Staden,  men  det  er  første  Gang  i  mit  Liv,  jeg  er  i  dette 
Hus-,  og  undres  I  over  at   se  mig  her,    saa  er  jeg  ikke  mindre 

forundret  over  her  at  befinde  mig  i  Eders  Selskab.  Og  hvad 
der  forbauser  mig  endnu  mere  er,  at  disse  Kvinder  leve  her 
aldeles  uden  mandligt  Selskab.« 

Khalifen  og  hans  Ledsagere,  saavelsom  Kalenderne  havde 
troet,  at  Lastdrageren  havde  hjemme  der  i  Huset  og  saaledes 
vilde  være  istand  til  at  tilfredsstille  deres  Nysgjerrighed.  Med 
den  faste  Beslutning  at  ville  have  Sagen  opklaret  for  enhver 
Pris,  sagde  nu  Khalifen  til  de  andre: 

»Jeg  vil  sige  Eder  noget!  Vi  ere  her  syv  Mand,  og  have 
kun  med  tre  Kvinder  at  bestille!  Saa  lad  os  dog  anmode  dem 
om  at  give  os  de  Oplysninger,  vi  ønsker.  Ville  de  ikke  gjøre 
det  med  det  gode,  saa  er  vi    da  stærke  nok  til  at  tvinge  dem.« 

Denne  Beslutning  modsatte  Storveziren  sig,  idet  han  fore- 
stillede Khalifen  de  mulige  Følger,  uden  dog  at  forraade  for 
Kalenderne,  hvem  de  havde  for  sig. 

»Herre!«  sagde  Djafar,  talende  som  til  en  Kjøbmand, 
»jeg  beder  Eder  at  betænke,  at  vi  ikke  maa  skade  var  Kredit. 
Vi  ere  kun  Gjæster  her,  og  I  kj  ender  den  Betingelse,  under 
hvilken  man  har  taget  imod  os.  Hvad  vilde  man  sige,  hvis  vi 
handlede  derimod?  Endnu  mere  vilde  vi  være  at  dadle,  dersom 
vi  derved  paadrog  os  selv  en  eller  anden  Ulykke*,  og  det  fore- 
kommer mig,  at  man  næppe  vilde  have  affordret  os  hint  Løfte, 
dersom  man  ikke  var  istand  til  at  bringe  os  til  at  fortryde 
Overtrædelsen  deraf.« 

Derpaa  drog  Djafar  Khalifen  tilside,  og  tilføjede  med  sagte 
Stemme:  »Herre!  Snart  er  Natten  forbi;  hav  dog  Taalmodig- 
hed  saalænge!  Imorgen  tidlig  vil  jeg  lade  disse  Kvinder  føre 
frem  for  Eders  Trone,  og  da  vil  I  sikkert  faa  al  den  Oplys- 
ning, I  ønsker.« 

Hvor   forstandigt   dette   Raad    end  var,    gik    Khalifen  dog 

ikke  ind  derpaa,  men  paabød  Veziren  Taushed  og  sagde,  han 
kunde  ikke  vente  saa  længe,  men  maatte  have  det  hele  opklaret. 
Det  gjaldt  altsaa  nu  kun  om,  hvem  der  skulde  være  Ordfører. 
Khalifen  søgte  at  formaa  Kalenderne  dertil,  men  de  afslog 
det;  endelig  blev  man  enig  om,  at  Lastdrageren  skulde  paa- 
tage sig  dette  Hverv.  Det  skjæbnesvangre  Spørgsmaal  svæ- 
vede ham  allerede  paa  Læberne,  da  Sobeide  (Amine  var  imid- 
lertid kommen  til  sig  selv)  traadte  hen  til  Mændene  med  det 
Spørgsmaal : 

»I  Herrer!  Hvad  er  der  paafærde?  Hvorom  drejer 
Talen  sig?« 

Strax  tog  Lastdrageren  Bladet  fra  Munden  og  svarede: 
»Herskerinde!  Disse  fremmede  ønskerat  vide,  hvorfor  I,  efter 
først  at  have  pidsket  de  to  Hunde,  bagefter  græd  med  dem, 
og  hvoraf  det  kommer,  at  hin  Kvinde,  som  for  lidt  siden  be- 
fandt sig  i  Afmagt,  har  Brystet  fuldt  af  Ar.  Derom  er  det,  jeg 
i  deres  Navn  skal  spørge  Eder.« 

Medens  han  talte  saaledes,  antog  Sobeide  en  stolt  Hold- 
ning, og  sagde,  idet  hun  vendte  sig  til  Kalenderne  og  de  fore- 
givne Kjøbmænd: 

»Er  det  sandt,  I  Herrer,  at  I  har  overdraget  ham  at 
fremkomme  med  denne  Anmodning;« 

De  bejaede  det,  med  Undtagelse  af  Djafar,  som  forblev 
taus;  derpaa  vedblev  hun  i  en  Tone,  som  gav  tilkjende,  at  hun 
følte  sig  dybt  fornærmet: 

»Før  vi  tilstod  Eder  den  Gunst  at  træde  ind  under  vort 
Tag,  paalagdes  det  Eder,  for  at  forebygge  al  Foranledning  til 
Utilfredshed,  som  Betingelse,  at  I  ikke  maatte  tale  om  det,  der 
ikke  vedkom  Eder.  Efter  at  vi  nu  har  modtaget  og  efter 
bedste  Evne  beværtet  Eder,  bryder  I  alligevel  Eders  Løfte.  Vistnok 

er  det  en  Følge  af  vor  Godtroenhed ;  men  dette  kan  ingenlunde 
undskylde  Eder,  og  Eders  Opførsel  er  ikke  saadan  som  det 
sømmer  sig  Mænd  af  Ære.« 

Efter  disse  Ord  stampede  hun  i  Gulvet  og  klappede  tre 
Gange  i  Hænderne,    idet   hun  udraabte:      »Skynder  Eder  hid!« 

Strax  gik  der  en  Sidedør  op,  og  ind  styrtede  syv  kæmpe- 
store, sorte  Slaver  med  dragne  Sabler.  Hver  greb  fat  paa  en 
af  de  syv  tilstedeværende  Mænd,  kastede  ham  til  Jorden  og 
slæbte  ham  frem  i  Midten  af  Salen;  her  gjorde  de  sig  færdige 
til  at  afhugge  Hovederne  paa  dem  alle  syv.  Saavidt  havde 
deres  utidige  Nysgjerrighed  bragt  dem,  da  en  af  Slaverne  hen- 
vendte sig  til  Sobe'ide  og  hendes  Søstre  med  det  Spørgsmaal: 
»Høje  og  mægtige  Herskerinder!  Skulle  vi  hugge  til?« 

»Vent  blot  et  Øjeblik  endnu!«  svarede  Sobe'ide,  »jeg  maa 
først  spørge  dem  om  noget.« 

»Naadige  Herskerinde,«  klagede  nu  den  forskrækkede  Last- 
drager, »lad  mig  da  for  Guds  Skyld  ikke  blive  slaaet  ihjel, 
fordi  andre  har  forset  sig.  Jeg  er  uskyldig!  det  er  de  andre, 
som  fortjener  Straf.«  Med  grædende  Taarer  vedblev  han:  »Ak, 
vi  var  saa  glade  og  fornøjede,  og  det  er  ingen  andre  end  disse 
blinde  Kalendere,  som  har  bragt  os  i  denne  Ulykke.  Der  er 
sikkert  ikke  nogen  By  i  den  hele  Verden,  uden  at  den  maa  gaa 
tilgrunde,  naar  saadanne  Folk  betræder  den.«  Derpaa  deklame- 
rede han  følgende  Vers: 

—  O,  hvor  ædelt  er  det  dog  at  tilgive  den  stærke  ?     Dog   end 
mere  ædelt  er  det  at  tilgive  den  hjælpeløse !  — 

»O,  for  det  Venskab^  Skyld,  som  bestaar  imellem  os,  lad 
ej  den  ene  bøde  for  de  andres  Skyld!« 

Til  Trods  for  sin  Vrede  kunde  Sobe'ide  ikke  lade  være  at 
le  hos  sig  selv  ad  Lastdragerens  Jammerklage,  og  uden  at  op- 
holde sig  videre  ved  ham,  rettede  hun  endnu  engang  sin  Tale 
til  de  øvrige: 

»Siger  mig,  hvem  I  er!  Hvis  ikke,  da  er  Eders  sidste 
Øjeblik  kommet.  Jeg  kan  ikke  antage,  at  I  skulle  gjælde  for 
anstændige  Folk  og  for  ansete  og  fornemme  Personer  i  Eders 
Hjem,  hvor  dette  end  monne  være ;  I  vilde  ellers  have  lagt  mere 
Agtelse  for  os  og  Tilbageholdenhed  for  Dagen.« 

Uendelig  meget  mere  end  de  andre  led  den  af  Naturen 
utaalmodige  Khalif  ved  saaledes  at  se  sit  Liv  gjort  afhængigt 
af  en  fornærmet  og  med  Grund  fortørnet  Kvinde.  Dog  begyndte 
han  at  fatte  noget  Haab,  da  han  hørte,  at  man  vilde  vide,  hvem 
de  var;  thi  han  indbildte  sig,  at  man  strax  vilde  frigive  ham, 
saasnart  han  kun  nævnede  sit  Navn  og  sin  Rang.  Han  hviskede 
derfor  til  den  i  hans  Nærhed  liggende  Vezir,  at  han  øjeblikke- 
lig skulde  sige,  hvem  han  var.  Den  kloge  og  besindige  Vezir, 
som  ønskede  at  redde  sin  Herres  Ære  og  skjule  den  Skam, 
han  havde  paadraget  sig,  svarede  kun :  » Der  vederfares  os,  hvad 
vi  har  fortjent.«  Men  selv  om  han  havde  villet  efterkomme 
Khalifens  Befaling,  vilde  Sobeide  ikke  have  ladet  ham  faa  Tid 
dertil.  Hun  havde  allerede  henvendt  sig  til  Kalenderne  med 
Spørgsmaalet  om,  hvoraf  det  kom,  at  de  alle  tre  vare  enøjede, 
og  om  de  var  Brødre.  En  af  dem  svarede  hende  i  de  andres 
Navn:  »Naadige  Herskerinde!  Vi  er  Brødre,  ikke  af  Fødsel, 
men  som  Kalendere,  idet  vi  nemlig  følger  samme  Ordens 
Regler. « 

Hun  rettede  derpaa  til  én  af  dem  det  Spørgsmaal,  om  han 
var  enøjet  fra  Fødselen  af:  f 

»Nejl«    svarede  han,     »jeg  er    bleven  det  ved    et   saa  for- 

underligt  Eventyr,  at  det  vilde  være  til  Gavn  for  alle,  om 
man  optegnede  det.  Den  mig  vederfarede  Ulykke  var  Aar- 
sagen  til ,  at  jeg  lod  Skjæg  og  Øjenbryn  afrage  og  blev  Ka- 
lender. « 

Sobeide  gjorde  derpaa  de  to  andre  Kalendere  samme 
Spørgsmaal,  og  fik  samme  Svar.  Kun  den  sidste  tilføjede:  »For 
at  I  dog,  høje  Herskerinde,  kan  vide,  at  vi  ingenlunde  er  af 
lav  Herkomst,  og  vel  fortjener,  at  der  tages  noget  Hensyn  til 
os,  vil  jeg  fortælle  Eder,  at  vi  alle  tre  er  Kongesønner.  Skjøndt 
vi  aldrig  har  set  hverandre  før  nu  i  Aften,  har  vi  dog  haft 
Tid  nok  til  at  underrette  hverandre  om,  hvem  vi  er,  og  jeg 
kan  forsikre  Eder,  at  Kongerne,  vore  Fædre,  ikke  har  været 
uden  Berømmelse  i  Verden.« 

Den  ved  disse  Ord  meddelte  Oplysning  formildede  Sobeides 
Vrede.  Hun  henvendte  sig  til  Slaverne  og  sagde:  »I  kunne 
nu  gjerne  slippe  dem;  men  bliv  her  tilstedel  Dem,  som  for- 
tæller os  deres  Historie  og  hvad  der  har  ført  dem  til  vort  Hus, 
skulle  I  ikke  tilføje  noget  ondt,  men  lade  dem  gaa  hvorhen  de 
ville.  De  derimod,  som  ikke  maatte  findes  villige  hertil,  skulle 
uden  Skaansel  overgives  til  Døden.« 

Næppe  hørte  Lastdrageren,  at  han  kun  behøvede  at  for- 
tælle sin ,  Historie  for  at  slippe  ud  af  Kniben,  før  han  skynd- 
somst tog  tilorde  og  sagde :  » Gunstige  Herskerinde !  Hvad  der 
har  bragt  mig  herhid,  det  ved  I  allerede;  jeg  kan  derfor  fatte 
mig  i  al  Korthed.  Eders  Søster,  som  staar  der,  kom  imorges 
til  mig  paa  Torvet,  hvor  jeg  som  Lastdrager  stod  og  ventede 
paa,  at  nogen  skulde  forunde  mig  Arbejde  og  derved  Lejlighed 
til  at  tjene  mit  Brød.  Hun  lejede  mig,  og  jeg  fulgte  hende 
derpaa  til  Vinhandleren,  Urtekræmmeren,  Frugthandleren,  Kage- 
bageren og  Specerihandleren,  og  derfra  begav  vi  os  herhid,  jeg 

med  min  Kurv  paa  Hovedet  og  saa  svært  belæsset  som  mulig, 
og  det  er  Eders  egen  Godhed,  jeg  skylder,  at  jeg  er  her  endnu. 
Ingensinde  skal  jeg  glemme  den  mig  beviste  Gunst.  Og  hermed 
er  min  Historie  ude.«  . 

Sobeide  syntes  tilfredsstillet,  og  sagde  til  Lastdrageren; 
»Saa  skynd  dig  nu  bort  herfra    og   lad   os  ikke  se  dig  oftere!« 

Men  hertil  svarede  han:  »Naadige  Herskerinde!  Jeg  beder 
om  Tilladelse  til  at  blive.  Det  vilde  dog  være  ubilligt,  om 
jeg,  efter  at  have  givet  min  egen  Historie  tilbedste,  ikke  ogsaa 
skulde  have  Lov  til  at  høre  paa  de  andres.«  Med  disse 
Ord  tog  han  Plads  paa  Udkanten  af  en  af  Sofaerne,  sjæleglad 
over  at  være  undsluppen  den  Fare,  der  nylig  havde  truet  ham. 

Derfra  kom  Turen  til  Kalenderne,  og  den  ene  af  dem 
traadte  da  først  frem  og  begyndte  følgende  Fortælling. 


De  tre  Kalenderes  Historie. 


Den  første  Kalender  fortæller: 

Vid,  min  Herskerinde,  at  for  at  forklare  Dig  Grunden  til 
mit  ejendommelige  Ydre,  og  til  at  jeg  har  mistet  mit  ene 
Øje,  maa  jeg  først  fortælle,  at  jeg  er  Søn  af  en  Konge.  Min 
Fader  havde  en  Broder,  der  regjerede  i  et  andet  Rige,  og  det 
traf  sig  saa  mærkeligt,  at  min  Farbroders  Søn  og  jeg  var  fødte 
paa  én  og  samme  Dag. 

Da  vi  begge  var  blevne  voxne,  kom  jeg  en  Gang  paa 
Besøg  hos  min  Onkel  og  opholdt  mig  hos  ham  i  lang  Tid. 
Baade  han  og  min  Fætter  modtog  mig  med  den  største  Gjæst- 
frihed  og  ydede  mig  alle  fyrstelige  Æresbevisninger.  En  Dag, 
da  min  Fætter  havde  indrettet  et  prægtigt  Gilde  for  mig,  sagde 


han  til  mig,  medens  vi  sad  sammen:  »Jeg  har  en  vigtig  Sag, 
som  ligger  mig  paa  Hjerte,  og  hvorved  jeg  ønsker,  at  Du  ikke 
vil  afslaa  mig  din  Bistand.« 

Jeg  forsikrede  ham  om  min  Beredvillighed,  og  da  han 
yderligere  havde  taget  mig  i  Ed  paa,  at  jeg  uden  mindste  Væg- 
ring vilde  følge  ham  i  alt,  stod  han  op  og  blev  borte  i  nogen 
Tid.  Da  han  kom  tilbage,  havde  han  med  sig  en  smuk  ung  Kvinde, 
der  var  meget  rigt  udsmykket,  og  idet  han  henvendte  sig  til 
mig,  sagde  han:  »Tag  denne  Kvinde  med  Dig,  og  følg  hende 
til  den  og  den  Begravelsesplads.«  Da  jeg  forsikrede  ham  om, 
at  jeg  godt  kjendte  Stedet,  vedblev  han:  »Dér  vil  Du  finde  en 
tom  Gravhvælving;  gaa  ind  dér,  og  vent  paa  mig,  indtil  jeg 
kommer.« 

Paa  Grund  af  min  Ed  kunde  jeg  hverken  nægte  at  opfylde 
hans  Forlangende  eller  udfritte  ham  nærmere  om  Grunden  til 
denne  besynderlige  Befaling.  Jeg  begav  mig  derfor  paa  Vejen 
i  Følge  med  Kvinden,  og  da  vi  havde  naaet  det  betegnede 
Sted,  satte  vi  os  og  ventede.  Kort  Tid  efter  kom  ogsaa  min 
Fætter,  medbringende  en  Spand  med  Vand  og  Kalk,  samt  en 
Øxehakke.  Han  gik  hen  til  et  Gravmonument,  der  stod  midt 
i  Hvælvingen,  og  da  han  havde  fjernet  de  Sten,  hvoraf  det 
var  opbygget,  gav  han  sig  til  at  hakke  Jorden  op,  hvor  det 
havde  staaet,  saa  at  der  dannedes  et  dybt  Hul.  Efter  nogen 
Tids  Arbejde  viste  der  sig  en  Lem  i  Jorden ,  hvorfra  der  hang 
en  snoet  Rebstige  ned.  Min  Fætter  vendte  sig  til  Kvinden, 
som  jeg  havde  ledsaget,  og  sagde  til  hende:  »Nu  har  Du  Valget, 
hvad  vil  Du  nu  bestemme  Dig  til?«  Ved  disse  Ord  begav  hun 
sig  ned  i  den  underjordiske  Hule,  og  min  Fætter  sagde  til  mig: 
»Gjør  mig  nu  en  sidste  Tjeneste,  naar  ogsaa  jeg  er  steget  ned 
her,  skal  Du  lægge  Lemmen  over  igjen  og  dække  den   til  med 


Jord,  saa  at  det  hele  bliver,  som  det  var  før;  tag  derpaa  Kalken 
og  Vandet  og  ælt  det  sammen  for  at  mure  de  Sten  op  fra 
Gravmælet,  som  vi  har  nedbrudt;  paa  denne  Maade  vil  ingen 
levende  Sjæl  faa  at  vide,  at  dette  Sted  er  blevet  aabnet  for 
nylig,  thi  Gravmonumentet  er  baade  Aar  og  Dag  gammelt,  og 
Gud  den  Alvidende  vil  være  den  eneste,  der  kj  ender  Sagens 
Sammenhæng;  dette  er,  hvad  jeg  beder  Dig  om.«  Derpaa  ud- 
talte han  alle  gode  Ønsker  for  min  Fremtid,  og  da  han  var 
gaaet  ned  af  Stigen  og  forsvundet  i  den  underjordiske  Hvæl- 
ving, lukkede  jeg  atter  Aabningen,  som  han  havde  befalet. 

Derpaa  vendte  jeg  tilbage  til  Kongeborgen,  og  da  min 
Onkel  netop  var  fraværende  paa  Jagten,  gik  jeg  strax  til  Hvile. 
Men  da  jeg  den  næste  Morgen  overvejede  Gaarsdagens  Begiven- 
heder, angrede  jeg,  hvad  min  Fætter  havde  faaet  mig  til  at 
gjøre.  Tilsidst  lod  min  Samvittighed  mig  ikke  længere  Ro,  og 
jeg  begav  mig  ud  paa  Kirkegaard  en  for  at  opsøge  Stedet;  men 
iblandt  den  store  Mængde  Gravmindesmærker,  var  det  mig 
umuligt  at  gjenkjende  det  rette,  og  skjøndt  jeg  fortsatte  mine 
Efterforskninger  lige  til  Nattens  Frembrud,  kunde  jeg  dog  ikke 
finde  det.  Sorgbetynget  vendte  jeg  tilbage  til  Slottet,  og  An- 
geren over  min  Gjeming  berøvede  mig  endogsaa  Lysten  til 
Mad  og  Drikke. 

Den  næste  Dag  rettede  jeg  paahy  min  Gang  til  Kirke- 
gaarden,  stadig  opfyldt  af  Tankerne  om  min  Fætters  forfærdelige 
Gjærning  og  Angeren  over,  at  jeg  havde  adlydt  ham.  I  syv 
samfulde  Dage,  fortsatte  jeg  mine  Efterforskninger,  men  da  de 
forblev  lige  frugtesløse,  voxede  min  Sorg  i  den  Grad,  at  jeg 
frygtede  for  at  miste  min  Forstand,  og  tilsidst  vidste  jeg  intet 
andet  Raad,  end  at  forlade  dette  sørgelige  Sted  og  begive  mig 
hjem  til  min  Faders  Rige. 

Da  jeg  naaede  min  fædrene  Stad  kom  en  Skare  Mennesker 
ud  af  Porten  imod  mig,  tog  mig  til  Fange  og  bandt  mig.  Frygt 
og  Forbavselse  betog  mig  over,  at  de,  som  var  min  Faders 
Tjenere  og  Undersaatter,  vovede  at  handle  saaledes  mod  deres 
egen  Sultans  Søn,  og  i  mit  stille  Sind  anede  jeg,  at  der  maatte 
være  tilstødt  min  Fader  noget.  Men  paa  mit  Spørgsmaal  herom, 
vilde  ingen  af  dem,  der  havde  taget  mig  til  Fange,  give  mig 
noget  Svar,  indtil  én  af  dem  omsider  sagde:  »Din  Fader  er 
blevet  haardt  ramt  af  Skjæbnen,  hans  Hær  har  gjort  Oprør 
imod  ham,  og  hans  egen  Vezir  har  gjort  Ende  paa  hans  Liv.« 
Sorg  og  Forfærdelse  betog  mig  ved  dette  Rædselsbudskab,  saa 
meget  mere  som  jeg  vidste,  at  Veziren,  der  havde  dræbt  min 
Fader,  og  for  hvem  jeg  nu  skulde  fremstilles,  var  en  Uven  af 
mig  fra  gammel  Tid.  Oprindelsen  til  dette  Fjendskab  hidrørte 
fra  min  Lidenskab  for  Fuglejagt.  En  Dag,  da  jeg  opholdt  mig 
paa  Paladsets  Tag,  kom  der  en  Fugl  flyvende  og  satte  sig  paa 
Taget  af  Vezirens  nærliggende  Hus.  Jeg  sendte  strax  en  Sten 
efter  den  med  en  Slynge,  men  istedetfor  at  ramme  Fuglen  traf 
Stenen  Veziren,  og  berøvede  ham  det  ene  Øje  ifølge  Skjæbnens 
uundgaaelige  Bestemmelse.  Om  Skjæbnens  Magt  er  det,  at 
Digteren  siger: 

—  Lad  Skjæbnen  raade,  som  den  vil,  og  vær  ved  godt  Mod, 
ihvad  der  end  sker  —  glæd  Dig  ikke  over  noget ,  men  sørg  heller 
ikke,  thi  Jordens  Begivenheder  har  ingen  Bestandighed.  — 

Og  en  anden  Digter  siger: 

—  Vi  vandre  ad  den  Linie,  som  en  Gang  er  blevet  os  fore- 
skrevet;   ingen  formaar  at  vige    af  fra  den    til   nogen    af  Siderne  — 

Den,   hvis    Undergang   er   forud  besluttet   paa  et   bestemt   Sted,    vil 
ikke  finde  Døden  paa  noget  andet  Sted  i  Verden.   — 


Naturligvis  kunde  Veziren  (saaledes  fortsatte  Kalenderen 
sin  Fortælling)  ikke  fremkomme  med  nogen  Klage  over  denne 
Begivenhed,  da  jeg  jo  var  en  Søn  af  Rigets  Sultan,  men  fra 
den  Tid  af   nærede  han  et  uudslukkeligt  Nag  til  mig. 

Da  jeg  nu  med  bagbundne  Hænder  blev  ført  frem  for  ham, 
gav  han  strax  Befaling  til  min  Henrettelse.  »Hvorfor,«  udbrød 
jeg,  »vil  Du  berøve  mig  Livet,  uden  at  jeg  har  begaaet  nogen 
Forbrydelse.«  »Hvilken  Forbrydelse  kan  vel  være  større  end 
denne,«  svarede  han,  og  dermed  pegede  han  paa  sit  udstukne 
Øje.  Jeg  søgte  at  forsvare  mig  med,  at  det  var  noget,  jeg  kun 
havde  gjort  af  Vaade,  men  han  vedblev:  »Har  Du  gjort  det  af 
Vaade,  skal  jeg  gjøre  det  med  Overlæg,«  og  med  disse  Ord 
tilføjede  han  mig  et  Saar,  som  berøvede  mig  det  ene  Øje.  Derpaa 
lod  han  mig  indespærre  i  en  Kasse,  og  overgav  mig  til  Bød- 
delen med  Befaling  om,  at  han  skulde  bringe  mig  udenfor 
Byen  for  at  henrette  mig  og  derpaa  overlade  mit  Lig  til  Skovens 
vilde  Dyr. 

Bøddelen  adlød  sin  Herres  Befaling  og  førte  mig  ud  af 
Byen,  hvorpaa  han  lod  mig  stige  ud  af  den  Kasse,  hvori  jeg 
havde  været  indespærret.  Men  da  han  vilde  til  at  binde  mig, 
brast  jeg  i  Taarer,  og  tiltalte  ham  med  følgende  Ord  af 
Disfteren : 


—  Jeg  havde  tænkt  i  Eder  at  finde  et  stærkt  Panser  til  Værn 
imod  Fjendens  Pile,  men  I  blev  til  et  Vaaben  i  deres  Haand.  Jeg 
havde  haabet  paa  Eders  Hjælp,  men  Eders  Understøttelse  blev  vendt 
til  det  modsatte.    Men  kan  jeg  end  ikke  bevæge  Eder  til  Værn  mod 

Fjenderne,  saa  forhold  Eder  idetmindste  rolig,    og    vær  hverken    for 
eller  imod. 

Derpaa  vedblev  jeg: 

—  Jeg  havde  tænkt,  at  mine  Brødre  skulde  være  til  et  Værn, 
og  det  blev  de,  men  for  mine  Fjender,  —  De  skulde  have  været 
rammende  Pile,  og  det  blev  de,  men  det  var  mit  Hjerte  de  ramte.  — 
De  sagde,  vore  Hjerter  er  opfyldte  af  Kjærlighed,  og  det  var  sandt, 
men  blot  ikke  af  Kjærlighed  til  mig.  —  De  talte  højt  om  deres 
Iver  og  Virksomhed,  og  det  var  sandt,  men  det  var  alt  til  min 
Skade.  — 

Disse  Ord  rørte  Bøddelen,  som  var  en  gammel  Tjener  hos 
min  Fader,  af  hvem  han  havde  modtaget  mange  Velgjeminger, 
og  han  sagde  derfor:  »Ja,  Herre,  hvad  vilde  Du  da,  at  jeg 
skulde  gjøre?  jeg  er  jo  nødt  til  at  adlyde  enhver  Befaling,  der 
bliver  givet  mig  —  dog  vil  jeg  lade  Dig  undslippe  paa  den 
Betingelse,  at  Du  drager  til  et  fremmed  Land  og  aldrig  vender 
tilbage ;  thi  da  vil  Du  bringe  baade  Dig  selv  og  mig  i  Ulykke, 
thi  saaledes  siger  Digteren: 

—  Tag  Flugten,  naar  Frygten  omspænder  Dig,  og  forlad  det 
Hus,  der  er  styrtet  sammen  over  sin  Bygmester,  thi  Du  kan  faa  den 
ene  Bolig  efter  den  anden,  men  naar  Du  har  mistet  Livet,  vil  intet 
kunne  erstatte  det.  —  Undres  maa  man  over  den,  der  vil  leve  i  et 
trangt  Hjem,  naar  Gud  har  lagt  Verden  aaben  for  ham,  thi  den, 
hvis  Undergang  er  besluttet  paa  et  bestemt  Sted,  han  vil  ikke  finde 
Døden  paa  noget  andet  Sted  i  Verden.   — 

Da  han  havde  sagt  dette,  kyssede  jeg  hans  Haand,  og  jeg 
var  saa  glad  over  min    uventede  Frelse,    at   jeg    ikke   tog   mig 

Tabet  af  mit  Øje  videre  nær,  naar  jeg  sammenlignede  det  med 
den  Fare,  jeg  lige  var  undsluppet.  Jeg  begav  mig  da  strax 
afsted,  og  da  jeg  var  naaet  til  min  Onkels  Residens,  gav  jeg 
ham  øjeblikkelig  Underretning  om  min  egen  og  min  Faders 
Skjæbne,  og  hvorledes  det  var  gaaet  til,  at  jeg  havde  mistet 
mit  ene  Øje.  Da  han  havde  hørt  dette,  brast  han  i  Graad  og 
udbrød:  »Du  bringer  Sorg  paa  Sorg  og  Lidelse  paa  Lidelse, 
thi  ogsaa  min  egen  Søn  er  forsvundet  for  mig,  uden  at  jeg  véd, 
hvad  der  er  blevet  af  ham,  og  uden  at  nogen  har  bragt  mig 
Underretning  om  ham.  Sandelig  min  Søn,  den  Skjæbne,  som 
har  ramt  Dig  og  din  Fader  er  en  Forøgelse  af  min  Modgang, 
men  paa  den  anden  Side  maa  Du  være  glad  for,  at  det  kun 
kom  til  at  gjælde  dit  Øje  og  ikke  dit  Liv.« 

Overfor  min  Onkel  kunde  jeg  nu  ikke  længere  bevare 
Tausheden,  men  fortalte  ham  rent  ud,  hvorledes  det  hele  var 
gaaet  til  med  hans  Søn.  Dette  indgød  ham  Haab  og  Trøst  i 
hans  nedbøjede  Stemning,  og  hans  første  Forlangende  var,  at 
jeg  skulde  vise  ham  det  paagj ældende  Gravsted.  Jeg  forklarede 
ham  da,  at  jeg  ikke  bestemt  kunde  angive  det,  thi  efter  Begi- 
venheden med  hans  Søn,  havde  jeg  allerede  flere  Gange  været 
ude  for  at  opsøge  Stedet  paany,  men  uden  at  finde  det.  Alli- 
gevel begav  vi  os  ud  paa  Kirkegaarden,  og  da  jeg  omhyggelig 
spejdede  tilhøjre  og  venstre,  lykkedes  det  mig  denne  Gang  til 
vor  store  Glæde  at  gjenfinde   Stedet. 

Da  vi  havde  fjernet  Gravmonumentet  og  skaffet  Jorden  til- 
side, aabnede  vi  Lemmen  og  begyndte  at  trænge  ned  i  den 
underjordiske  Hvælving;  først  da  vi  var  kommen  halvtredsinds- 
t5^e  Trin  ned,  naaede  vi  Bunden,  men  da  slog  der  os  en  tæt 
Røg  imøde,  som  næstendels  blindede  os ,  og  som  fik  min  Onkel 
til  at  udstøde  det  Udraab,  der  aldrig  beskjæmmer  nogen:   »Der 

gives  ingen  Hjælp  og  Støtte  uden  hos  Allah,  den  ophøjede  og 
almægtige ! « 

Alligevel  besluttede  vi  at  trænge  frem  og  kom  da  ind  i 
en  stor  Hal,  der  var  fuld  af  Mel  og  Kom  og  alle  Slags  spise- 
lige Sager.  Midt  i  Hallen  stod  der  en  stor  Løjbænk,  og  paa 
den  saa  vi  min  Fætter  og  den  Kvinde,  der  havde  fulgt  ham, 
ligge  tæt  sammensluttede,  men  begge  brændte  til  sort  Aske. 
Ved  dette  Syn  slog  min  Onkel  sig  for  Panden  og  udbrød:  »Ha, 
elendige,  det  er  ikke  andet,  end  hvad  Du  har  fortjent,  men 
Straffen  i  denne  Verden  vil  endnu  blive  efterfulgt  af  Straffen 
hinsides,  og  denne  vil  blive  haardere  og  vare  evindeligt,«  og 
med  disse  Ord  slog  han  foragteligt  med  sine  Sandaler  paa  det 
forkullede  Legeme. 

Opfyldt  af  Forbauselse  herover  og  af  Sorg  over  min  Fætters 
ulyksalige  Skjæbne,  udbrød  jeg:  »Jeg  besværger  Dig,  min  Onkel, 
styr  denne  Heftighed  og  forklar  mig,  hvad  alt  dette  skal  betyde, 
og  hvorledes  det  er  gaaet  til,  at  din  Søn  og  denne  Kvinde  er 
omkommet  paa  en  saa  ynkelig  Maade,  og  sig  mig,  hvorfor  dette 
ikke  kan  være  Dig  nok,  siden  Du  endogsaa  skal  revse  ham  i 
Døden?«  »Søn  af  min  Broder,«  svarede  han,  »vid,  at  denne 
min  Søn  fra  sin  Barndom  af  var  besjælet  af  en  Kjærlighed  til 
sin  Søster;  jeg  søgte  paa  alle  Maader  at  modarbejde  dette  For- 
hold, men  slog  mig  til  Ro  med  Tanken  om,  at  de  endnu  begge 
jo  kun  var  Børn.  Men  da  min  Søn  blev  voxen,  fastholdt  han 
denne  forfærdelige  Lidenskab  trods  alle  Formaninger  fra  min 
Side.  Jeg  forklarede  ham,  at  det  var  noget  aldeles  uhørt,  og 
at  en  saadan  Forbindelse  vilde  bringe  Skam  og  Skade  over  os 
blandt  alle  Verdens  Kongeslægter  og  efter  at  jeg  havde  truet 
ham  med  de  forfærdeligste  Straffe,  traf  jeg  mine  Forholds- 
regler,  saaledes    at    de    ikke    paa    nogen   mulig    Maade    kunde 

mødes.  Hans  Søster  var  ligesaa  afskyelig,  idet  hun  gjengjældte 
hans  Følelser,  og  da  han  ikke  vidste  noget  andet  Middel,  indgav 
Djævlen  ham  den  Tanke  at  indrette  denne  underjordiske  Hvæl- 
ving og  forsyne  den  med  alle  Slags  Forraad,  saaledes  som  Du  ser. 
Her  kunde  han  fuldstændig  undgaa  min  Opmærksomhed,  tilmed 
da  jeg  ofte  var  fraværende  paa  Jagten,  men  nu  har  Gud,  (han 
være  priset  og  ophøjet)  ramt  ham  med  sin  Gjengj ældeise  og 
ladet  Ilden  fortære  dem  begge,  og  en  endnu  værre  Straf  venter 
ham  hinsides,  thi  den  skal  vare  evindelig.« 

Derpaa  brast  han  i  Graad ,  og  mine  Taarer  flød '  sammen 
med  hans  ved  Tanken  om  alt,  hvad  der  var  overgaaet  mig,  og 
ved  min  Fætters  forunderlige  Skæbne.  Derpaa  forlod  vi  dette 
Sted,  og  da  vi  havde  dækket  Aabningen  til  og  anbragt  Grav- 
mælet, som  det  tidligere  havde  staaet,  vendte  vi  tilbage  til 
Slottet,  og  min  Onkel  besluttede,  at  jeg  fremtidig  skulde  være 
ham  i  hans  Søns  Sted. 

Men  kun  kort  Tid  efter  opskræmmedes  vi  ved  at  høre  en 
krigerisk  Larm  udenfor  Staden;  Trompeternes  Skingren  og  He- 
stenes Hovslag  opfyldte  Luften,  og  vi  fik  da  at  vide,  at  det  var 
min  Faders  Vezir,  der  havde  samlet  sin  Hær  for  pludselig  at 
overfalde  min  Faders  Broder.  Byens  Folk  formaaede  ikke  at 
gjøre  nogen  Modstand  og  overgav  sig  hurtigt  til  den  sejerrige 
Fjende.  Jeg  overvejede  nu,  at  hvis  jeg  gav  mig  i  hans  Vold, 
vilde  det  være  ude  med  mig,  og  jeg  indsaa,  at  hvis  jeg  blev 
set  af  nogen,  vilde  jeg  øjeblikkelig  blive  gjenkjendt  enten  af 
Byens  Folk  eller  af  min  Faders  Hær,  og  mit  Liv  vilde  da 
utvivlsomt  være  fortabt.  Jeg  vidste  derfor  intet  andet  Middel 
end  at  iføre  mig  en  Forklædning  og  afrage  mit  Skjæg,  og 
paa  denne  Maade  lykkedes  det  mig  virkelig  at  slippe  ud  af  den 
erobrede  Stad. 

Jeg  satte  Maalet  for  min  Rejse  til  denne  By  her  i  det 
Haab  at  faa  Lejlighed  til  at  stedes  for  de  Troendes  Behersker, 
Verdens  Herre,  for  at  meddele  ham  min  Skjæbne  og  anraabe  om 
hans  Hjælp.  I  denne  Aften  ankom  jeg  hertil,  og  medens  jeg  stod 
forlegen  uden  at  vide,  hvor  jeg  skulde  gaa  hen,  traf  jeg  denne 
anden  Kalender.  Vi  hilste  paa  hinanden,  og  fik  gj ensidig  at 
vide,  at  vi  begge  var  fremmede,  og  idetsamme  stødte  vi  paa 
vor  tredje  Kammerat,  der  fortalte,  at  ogsaa  han  var  fremmed. 
Medens  vi  gik,  kom  Mørket  over  os,  og  Skjæbnen  førte  os  til 
Eders  Bolig.  Nu  véd  Du  Grunden  til,  at  jeg  har  afraget 
Skægget  og  er  blevet  enøjet.  — 

Da  Kalenderen  var  færdig  med  sin  Fortælling,  opfordrede 
Husets  Herskerinde  ham  til  at  gaa,  men  ligesom  Lastdrageren 
bad  han  om  at  maatte  blive  for  at  høre,  hvad  de  havde  at  be- 
rette. Alle  var  betagne  af  Forundring  over  hans  Oplevelser, 
og  Khalifen  ytrede  afsides  til  Djafar  sin  Forbavselse  over,  hvad 
han  havde  faaet  at  høre. 

Derpaa  traadte  den  anden  Kalender  frem,  kyssede  Jorden, 
og  begyndte  at  fortælle  følgende : 


Den  anden  Kalender  fortæller: 

Vid,  Herskerinde,  at  heller  ikke  jeg  har  været  enøjet 
fra  Fødselen  af;  min  Livsskjæbne  har  været  ganske  mærkelig, 
og  kan  tjene  enhver,  der  vil  lade  sig  belære,  til  et  advarende 
Exempel.  I  maa  da  vide,  at  jeg  er  en  Konges  Søn.  Saa- 
snart  jeg  var  ude  over  den  spæde  Barnealder,  sparede  min 
kongelige  Fader  intet  for  at  uddanne  de  ualmindelige  Anlæg, 
han  iagttog  hos  mig.     Han  forsamlede   alle   sit  Lands  i  Viden- 


skaberne  og  de  skjønne  Kunster  udmærkede  Mænd  omkring 
mig;  saasnart  jeg  kunde  læse  og  skrive,  lærte  jeg  hele  Koranen 
udenad,  hin  beundringsværdige  Bog,  som  indeholder  vor  Reli- 
gions Grundlærdomme  og  Forskrifterne  for  vor  Levemaade.  Ved 
Siden  heraf  studerede  jeg  de  ypperste  Koranfortolkeres  Værker, 
og  knyttede  hertil  Bekjendtskabet  med  alle  de  Overleveringer  af 
mundtlige  Udsagn,  som  vor  store  Profets  samtidige  omhyggelig 
har  indsamlet. 

Men  det  var  mig  ingenlunde  nok,  at  jeg  vidste  og  forstod 
alt,  hvad  der  angik  vor  Religion-,  jeg  studerede  ogsaa  ivrig 
Historien,  uddannede  mig  i  de  skjønne  Videnskaber,  lagde  mig 
efter  Versekunsten  og  læste  alle  vore  udmærkede  Digtere.  Ikke 
heller  blev  Jordbeskrivelsen  og  Stjernekyndigheden  forglemt, 
ej  heller  Modersmaalet,  hvilket  jeg  satte  min  Ære  i  at  tale 
fuldkomment  rent  og  smukt;  og  i  det  altsammen  bragte  jeg  det 
overordentlig  vidt,  uden  dog  derover  at  forsømme  nogen  af  de 
øvrige  Færdigheder,  der  sømmede  sig  for  en  Kongesøn.  Med 
en  ganske  særegen  Iver  lagde  jeg  mig  efter  en  smuk  Haand- 
skrift,  og  bragte  det  heri  saa  vidt,  at  jeg  langt  overgik  alle  de 
berømteste  Skjønskrivere  i  hele  min  Faders  Rige  ^). 

Der  gik  et  stort  Ry  af  disse  mine  Fuldkommenheder,  vis- 
selig langt  større,  end  jeg  med  Rette  fortjente.  Endogsaa  vidt 
ud  over  mit  fædrene  Riges  Grændser  udbredte  sig  Rygtet  om 
min  Lærdom  og  mine  Færdigheder,  og  naaede  saaledes  end- 
ogsaa til  Sultanens    Hof  i    det   fjerne   Indien.      Denne  mægtige 


')  Araberne  har  bestandig  vurderet  en  smuk  Haandskrift  blandt  en 
Mands  mest  fremragende  Egenskaber,  og  i  historiske  Biografier  frem- 
hæves ofte  dette  Træk,  ligesom  der  er  opbevaret  Navnene  paa  ikke 
faa  professionelle  Kalligrafer. 


Fyrste  fik  derved  Lyst  til  at  stifte  mit  Bekjendtskab,  og  han  af- 
sendte derfor  et  Gesandtskab  til  min  Fader  med  prægtige  For- 
æringer og  den  Bøn,  at  han  skulde  give  mig  Tilladelse  til  at 
aflægge  et  Besøg  ved  hans  Hof.  Min  Fader  følte  Glæde  ved 
denne  Indbydelse  af  flere  Grunde.  For  det  første  var  han  af 
den  Mening,  at  der  intet  gavnligere  Uddannelsesmiddel  gaves 
for  en  Prinds  i  min  Alder,  end  Besøget  ved  fremmede  Hoffer-, 
og  dertil  var  det  ham  meget  om  at  gjøre  at  erhverve  sig  Sul- 
tanen af  Indiens  Venskab. 

Jeg  fulgte  altsaa  tilbage  med  Gesandten.  Min  Fader  havde 
ladet  sex  Skibe  udruste  for  os,  med  hvilke  vi  tilbagelagde  en 
Del  af  Vejen  tilsøs.  Da  vi  omtrent  en  Maanedstid  havde  pløjet 
Havet,  steg  vi  iland  og  udskibede  vore  Heste  og  Kameler, 
hvilke  sidste  vi  belæssede  med  vore  Rejsefomødenheder  og  de 
for  Sultanen  af  Indien  bestemte  Foræringer.  Derpaa  fortsatte 
vi  vor  Rejse  tillands,  paa  Grund  af  den  store  Afstand  og  Vejens 
Vanskeligheder  ikkun  med  et  ringe  Følge.  Men  vi  var  ikke 
kommen  ret  langt,  da  vi  fra  en  i  det  vide  fjerne  sig  nærmende 
Støvsky  opdagede  tredsindstyve  vel  bevæbnede  Ryttere,  som 
sprængte  os  imøde.  Det  var  Røvere,  som  begjærlige  efter  Blod 
og  Gods  styrtede  sig  over  os.  Vi  var  altfor  faa  i  Antal  til  at 
vove  nogen  Modstand  imod  Røverne,  som  for  imod  os  med 
indlagte  Landser.  Derfor  indskrænkede  vi  os  til  at  raabe  dem 
imøde,  at  vi  var  fredelige  Gesandter,  bestemte  til  den  mægtige 
Konge  af  Indien,  og  at  vi  derfor  haabede,  at  de  vilde  lade 
os  selv  og  vor  Ejendom  urørte.  —  Men  Svaret  lød  tilbage : 
»Her  befinde  vi  os  paa  vor  egen  Jordbund  og  kjender  ikke 
nogen  Hersker!  Hvad  bryder  vi  os  om  Eders  Sultan  af  Indien?« 
Med  disse  Ord  angreb  de  os  og  slog  ned  forfode.  I  vor 
Fortvivlelse  værgede   vi   os  vel  saa  godt  vi   kunde;    men   Over- 


magten  var    os  for   stor,    og   vi    maatte  snart  søge  vor  Frelse  i 
Flugten. 

Ogsaa  jeg  forsøgte  at  undkomme  paa  min  haardt  saarede 
Hest,  og  ansporede  den  til  at  opbyde  sine  sidste  Kræfter  til 
min  Redning.  Men  pludselig  styrtede  den,  udtømt  af  sit  store 
Blodtab,  sammen  under  mig.  Hastig  var  jeg  atter  paa  Benene, 
og  saa,  at  der  ingen  Forfølgere  var  efter  mig.  De  gridske 
Røvere  havde  ikke  villet  fjerne  sig  fra  deres  rige  Bytte. 

Saaledes  befandt  jeg  mig  da  ganske  hjælpeløs  og  forladt  i 
et  mig  aldeles  fremmed  Land!  Landevejen  vovede  jeg  ikke  mere 
at  nærme  mig,  fordi  jeg  frygtede  for,  herved  paany  at  falde 
Røverne  i  Hænderne.  Paa  Lykke  og  Fromme  fortsatte  jeg 
derfor  min  Vej  ligefrem,  og  naaede  endelig  et  højt  Bjerg,  paa 
hvis  Skraaning  noget  ivejret  jeg  opdagede  Aabningen  til  en 
Hule.  Jeg  klatrede  da  tilvejrs  og  traadte  ind  i  Hulen;  her 
tilbragte  jeg  Natten  temmelig  rolig,  efter  at  have  nydt  nogle 
Frugter,  som  jeg  havde  samlet  undervejs.  Den  følgende  Morgen 
fortsatte  jeg  min  Vandring,  og  vedblev  saaledes  en  Række  af 
Dage  at  gaa  uafbrudt  fremad,  uden  at  finde  noget  Sted,  hvor 
jeg  kunde  ønske  at  slaa  mig  til  Ro  for  nogen  Tid.  Først  efter 
en  Maaneds  Forløb  naaede  jeg  en  stor  og  folkerig  Stad,  som  havde 
en  overordentlig  fordelagtig  Beliggenhed.  Flere  herlige  Strømme 
vandede  dens  Omgivelser,  og  det  dejlige  Syn,  som  aabenbarede 
sig  for  mine  Blikke,  banlyste  for  en  Stund  den  dybe  Tung- 
sindighed, hvori  Bevidstheden  om  min  ulykkelige  StilUng  havde 
nedsænket  mig.  Solen  havde  brændt  mit  Ansigt,  mine  Hænder 
og  Fødder  ganske  brune;  mit  Skotøj  var  af  den  lange  Van- 
dring ganske  forrevet,  og  af  mine  Klæder  var  der  blot  Pjalter 
tilbage,  som  kun  ufuldkommen  var  istand  til  at  skjule  min 
Nøgenhed. 

Jeg  gik  ind  i  Staden  for  at  faa  at  vide,  hvor  jeg  befandt 
mig,  og  henvendte  mig  til  en  Skræder,  der  sad  i  sit  aabne 
Værksted  og  arbejdede.  Fuld  af  Medynk  over  min  Ungdom, 
maaske  ogsaa  paavirket  af  min  Holdning,  der  røbede  en  ganske 
anden  Person  end  den,  jeg  syntes  at  være,  bad  han  mig  tage 
Plads  og  udhvile  mig,  og  spurgte  mig  derpaa,  hvem  jeg  var, 
hvorfra  jeg  kom,  og  hvad  jeg  havde  at  bestille  der  paa  Stedet. 
Jeg  fortalte  ham  da  ligefrem  mine  ulykkelige  Hændelser,  og 
tog  heller  ikke  i  Betænkning  at  meddele  ham  min  fyrstelige 
Herkomst.  Skræderen  hørte  opmærksom  paa  mig;  men  da  jeg 
havde  talt  tilende,  ^  forøgede  han  snarere  mine  Bekymringer, 
end  formindskede  Vægten  deraf:  »Betro  for  Himlens  Skyld  ikke 
nogen  anden,«  sagde  han,  »hvad  Du  nu  har  betroet  mig!  Den 
her  regjerende  Fyrste  er  den  bittreste  Fjende  af  Kongen,  din 
Fader,  og  Du  vilde  næppe  undgaa  en  voldsom,  om  end  ikke 
grusom  Behandling,  naar  han  erfarede  noget  om  din  Ankomst 
hertil.« 

Saasnart  jeg  havde  faaet  Navnet  at  vide  paa  Landets 
Fyrste,  betvivlede  jeg  intet  Øjeblik  længer  det  vel  begrundede 
i  Skræderens  Advarsel.  Da  imidlertid  det  imellem  min  Fader 
og  denne  Fyrste  bestaaende  Fjendskab  ingen  videre  Indflydelse 
havde  paa  mine  Eventyr,  vil  I  vel,  naadige  Frue,  tillade,  at 
jeg  forbigaar  samme  med  Taushed.  Jeg  takkede  ret  af  Hjertet 
den  gamle  Skræder  for  den  modtagne  gavnlige  Oplysning,  og 
forsikrede  ham  om,  at  jeg  i  et  og  alt  ubetinget  vilde  adlyde 
hans  Raad,  og  aldrig  skulde  glemme  ham,  hvad  han  ved  denne 
Lejlighed  vilde  gjøre  for  mig.  Mit  Væsen  og  min  Tale  be- 
hagede den  gode,  gamle  Mand,  og  da  han  sluttede  sig  til,  at 
jeg  maatte  være  sulten,  lod  han  først  og  fremmest  bringe 
Mad,  og  vi  spiste  tilsammen.      Derpaa  indbød    han    mig    indtil 

videre  i  sit  Hus,  hvilket  Tilbud  jeg  modtog  med  levende  Tak- 
nemlighed. 

I  Løbet  af  nogle  Dage  havde  jeg  igjen  samlet  Kræfter 
efter  min  lange  og  besværlige  Pilgrimsvandring.  Da  nu 
Skræderen  vidste,  at  de  fleste  Fyrstesønner  af  vor  Tro,  til  en 
Nødhjælp  under  en  grusom  Skjæbnes  Omvexlinger,  lærer  et  eller 
andet  Haandværk  eller  en  nyttig  Kunst  til  at  friste  Livet  ved 
under  Fornedrelsens  Kaar,  gjorde  han  mig  det  Spørgsmaal,  om 
ikke  ogsaa  jeg  havde  lært  noget,  hvorved  jeg  kunde  fortjene 
mig  Livets  Ophold.  Hertil  svarede  jeg,  at  jeg  var  vel  bevandret 
i  Lovkyndigheden,  i  Digtekunsten  og  Sproglæren,  og  desuden 
skrev  en  fuldendt  smuk  Haandskrift. 

»Ja,  det  er  godt  nok,«  indvendte  Skræderen,  »men  med 
intet  af  alt  det,  som  Du  der  har  opregnet,  kan  Du  her  til  Lands 
fortjene  en  eneste  Bid  Brød;  slige  Kundskaber  kunne  ikke 
slaaes  i  Hartkorn  i  vor  Stad.  Vil  Du  derimod  adlyde  mit  Raad, 
—  eftersom  Du  synes  at  besidde  et  baade-  sundt  og  stærkt 
Legeme,  —  saa  skal  Du  iføre  Dig  en  kort  og  let  Klædning, 
og  give  Dig  til  at  hente  Brænde  fra  den  nærliggende  Skov. 
Det  sælger  Du  paa  Torvet,  og  Du  vil  herved  forskaife  Dig  en 
tarvelig  Indtægt,  hvoraf  Du  kan  leve  uafhængig  af  Andre, 
medens  Du  afventer,  at  Himlen  skal  vise  Dig  et  mildere  Aasyn, 
efter  at  hine  mørke  Skyer  har  adsplittet  sig,  der  nu  beskygger 
dit  Livs  Lykke  og  tvinger  Dig  til  at  finde  Dig  i  Fornedrelsen 
med  Forglemmelse  af  din  høje  og  ædle  Herkomst.« 

Frygten  for  at  blive  kjendt  og  Nødvendigheden  af  at  sørge 
for  mit  Underhold  bestemte  mig  til  at  gribe  denne  Levevej,  saa 
ydmygende,  ussel  og  besværlig  den  end  var.  Den  følgende  Dag 
kjøbte  Skræderen  en  let  Klædning,  en  Øxe  og  et  Reb  til  mig, 
og    anmodede    nogle    fattige   Folk,    der   tjente   deres   Brød   paa 

samme  Maade,  om  at  tage  mig  med  sig  ud  i  Skoven.  Strax 
den  første  Gang  bragte  jeg  en  dygtig  Dragt  paa  Hovedet  med 
mig  tilbage,  og  fik  derfor  til  min  Forbauselse  et  halvt  Guld- 
stykke. Brændet  stod  nemlig,  uagtet  Skovens  Nærhed,  i 
denne  Stad  i  en  usædvanlig  høj  Pris,  eftersom  kun  faa  Men- 
nesker gad  beskjæftige  sig  med  den  møjsommelige  Haandtering 
at  fælde  Træ  og  slæbe  det  til  Byen.  I  kort  Tid  havde  jeg 
allerede  tjent  saa  meget,  at  jeg  kunde  betale  min  Vært,  Skræ- 
deren,  hans  Udlæg  tilbage. 

Vel  et  Aars  Tid  havde  jeg  tilbragt  paa  denne  Maade,  da 
jeg  en  Dag  trængte  dybere  ind  i  Skoven,  og  naaede  et  Sted, 
der  forekom  mig  meget  indbydende.  Her  gav  jeg  mig  ifærd 
med  at  fælde  Træ.  Men  idet  jeg  ryddede  en  Trærod,  traf  jeg 
hændelsesvis  med  Øxen  paa  en  Jernring,  som  var  skjult  i  Jorden. 
Øjeblikkelig  gav  jeg  mig  til  at  kaste  Jorden  tilside,  og  saa  nu, 
at  Ringen  sad  fast  i  en  hemmelig  Falddør.  Da  jeg  aabnede 
denne,  viste  der  sig  en  ned  i  Dybet  førende  Trappe,  ad  hvilken 
jeg  uden  Betænkning  steg  ned  med  min  Øxe  i  Haanden.  Trappen 
førte  mig  ind  i  et  vidtløftigt  Palads,  hvor  der  til  min  store 
Forundring  var  saa  lyst,  som  om  Paladset  havde  knejset  imod 
Skyerne.  Da  jeg  gik  igjennem  et  Galleri,  som  blev  baaret  af 
Jaspissøjler,  hvis  Fodstykke  og  Kapitæler  bestod  af  det  pure 
Guld,  saa  jeg  en  Kvinde  komme  mig  imøde,  saa  vidunderlig 
skjøn,  saa  fuld  af  Anstand  og  Adel,  at  mine  Blikke  uvilkaarlig 
løsrev  sig  fra  al  den  øvrige  omgivende  Herlighed  for  udeluk- 
kende at  dvæle  ved  hende. 

For  at  spare  den  dejlige  Kvinde  Ulejligheden  ved  at  komme 
mig  imøde,  ilede  jeg  frem  og  viste  hende  min  Ærbødighed  i  et 
dybt  Buk,  hvorfra  jeg  kun  langsomt  og  uden  at  mæle  noget 
Ord  rejste  mig  igjen. 

»Hvem  er  Du,«  spurgte  den  skjønne,  »et  Menneske  eller 
en  Aandl« 

»Jeg  er  et  Menneske,«  svarede  jeg,  »og  staar  i  ingensom- 
helst  Forbindelse  med  Aander.« 

»Og   hvorledes    kommer    Du    herhid?«    vedblev    hun    med 
'  et  dybt  Suk.       »I   fem    og   tyve    Aar   har    jeg   nu    opholdt   mig 
her,  og  i  denne  lange  Tid  er  Du  det  første  Menneske,   jeg  ser 
for  mig.« 

Jeg  følte  mig  allerede  fortryllet  af  hendes  Skjønhed;  af 
hendes  blide  og  smægtende  Væsen,  og  af  den  henrivende  Musik 
i  hendes  Stemme  øste  jeg  Mod  til  at  sige:  »Min  skjønne  Her- 
skerinde, førend  jeg  besvarer  Eders  Spørgsmaal,  er  I  vel  saa 
naadig  at  lade  mig  udtrykke  den  levende  Glæde,  jeg  føler  ved 
dette  uventede  Møde,  der  byder  mig  den  sødeste  Trøst  i  mine 
egne  ulykkelige  Omstændigheder,  og  maaske  ogsaa  vil  give  mig 
en  kjær  Lejlighed  til  at  formilde  Haardheden  i  Eders  Kaar.« 

Herpaa  fortalte  jeg  hende  trolig,  ved  hvilken  forunderlig 
Tilskikkelse  hun  saa  mig,  en  Kongesøn  af  det  ædleste  Blod, 
foran  sig  i  en  Tiggers  elendige  Dragt,  og  hvorledes  det  var 
gaaet  til,  at  jeg  havde  fundet  Indgangen  til  hendes  prægtige, 
men,  som  det   syntes,  ogsaa  meget  kjedsommelige    Opholdssted. 

»O  Prinds,«  svarede  Damen  og  sukkede  paany,  »Du  tager 
ikke  fejl,  naar  Du  anser  dette  prægtige  og  rigt  smykkede  Op- 
holdssted for  et  kjedsommeligt  Fængsel!  Selv  paa  de  dejligste 
Steder  føler  man  sig  jo  ubehagelig  tilmode,  naar  man  maa  op- 
holde sig  der  imod  sin  Villie.  Du  har  rimeligvis  hørt  Tale  om 
den  store  Epitamarus,  Konge  over  Ibenholtøerne,  som  har  sit 
Navn  af  sin  Overflod  paa  hin  kostbare  Træsort.  Denne  Konge 
er  min  Fader.  Tidlig  havde  han  bestemt  en  Prinds,  som  var 
min  kjødelige   Fætter,    til   at  være    min    Gemal.      Men    i    selve 

Brudenatten,  endnu  før  jeg  var  bleven  overgiven  til  min  Ægte- 
herre, blev  jeg  midt  under  Festlighederne,  som  fandt  Sted  ved 
Hoffet  og  i  hele  Hovedstaden,  ganske  uformodentlig  bortført  af 
en  Aand.  Ved  denne  voldsomme  Bortførelse  faldt  jeg  i  Afmagt 
og  vidste  ikke,  hvad  der  foretoges  med  mig;  men  da  jeg  atter 
kom  til  mig  selv,  befandt  jeg  mig  i  dette  Palads.« 

»Længe  var  jeg  ganske  utrøstelig;  men  Tiden  og  Tvangen 
har  lidt  efter  lidt  vænnet  mig  til  Synet  af  og  Omgangen  med 
den  mig  i  Begyndelsen  modbydelige  Aand.  Det  er,  som  jeg 
allerede  har  omtalt,  fulde  fem  og  tyve  Aar  siden  jeg  blev  inde- 
spærret her  i  dette  underjordiske  Palads,  hvor  der  bydes  mig 
alt,  hvad  der  kan  friste  et  forfængeligt  Hjerte,  Vellevnet,  Smykker 
og  pragtfulde  Omgivelser,  kun  ikke  det  eneste,  jeg  higer  efter. 
Friheden  og  menneskeligt  Selskab.  Aanden  tilbringer  kun  hver 
tiende  Nat  hos  mig,  og  undskylder  denne,  som  han  synes, 
altfor  ringe  Grad  af  Opmærksomhed  med  sit  Ægteskab  med  en 
anden  Kone,  som  vilde  blive  skinsyg  og  rasende,  naar  hun  er- 
farede det  mindste  om  hans  Forhold  til  et  andet  kvindeligt 
Væsen.  Men  trænger  jeg  til  Aandens  Nærværelse,  det  være 
sig  ved  Dag  eller  Nat,  saa  behøver  jeg  kun  at  berøre  en  ved 
Indgangen  til  mit  Værelse  anbragt  Talisman,  og  Aanden  staar 
øjeblikkelig  for  mig.  Idag  er  det  den  fjerde  Dag  siden  han 
var  hos  mig;  følgelig  venter  jeg  ham  igjen  om  sex  Dage.  Du 
kan  altsaa,  hvis  det  behager  Dig,  blive  hos  mig  i  fem  Dage; 
jeg  skal  bestræbe  mig  for  at  beværte  Dig  efter  Rang  og  For- 
tjeneste.« 

Jeg  havde  fra  første  Øjeblik  været  saa  indtagen  i  hende, 
at  det  ikke  faldt  mig  ind  at  tilbagevise  en  Anmodning  eller 
Indbydelse,  der  blev  henvendt  til  mig  i  saa  forbindtlige  Ord. 
Prindsessen  førte  mig  da  igjennem  en  prægtig   Buedør   ind  i  et 

Bad,  der  var  saa  smukt  og  kostbart  indrettet,  at  jeg  aldrig 
havde  set  dets  Lige.  Da  jeg,  efter  at  have  badet  mig,  igjen 
vilde  klæde  mig  paa,  fandt  jeg  istedetfor  mine  forslidte  Pjalter 
en  Klædning  af  den  rigeste  og  smagfuldeste  Art,  som  jeg  med 
Velbehag  iførte  mig,  mindre  af  forfængelig  Lyst  til  det  pragt- 
fulde end  i  den  Hensigt  deri  at  optræde  for  Prindsessen  paa  en 
værdigere  Maade.  Da  jeg  atter  traadte  ind  til  hende,  bad  hun 
mig  tage  Plads  hos  sig  paa  en  Sofa  med  et  herligt  Tæppe 
og  med  Puder  af  den  kostbareste  indiske  Brokade.  Ikke  længe 
efter  besatte  hun  et  Bord  med  udsøgte  Spiser  og  fremsagde  føl- 
gende Vers: 

—  Havde  ]&g  ventet  din  Ankomst,  skulde  jeg  have  udbredt 
min  Sjæls  Sjæl  og  det  sorte  i  mine  Øjne  for  Dig  som  et  Tæppe.  — 
Mine  Kinder  skulde  jeg  have  udbredt  paa  Gulvet  for  Dig,  saa  at 
dine  Fødder  havde  maattet  skride  over  mine  Øjenlaage.  — 

Da  vi  havde  spist  sammen,  tilbragte  vi  den  øvrige  Del  af 
Dagen  meget  behagelig  med  hinanden;  derpaa  søgte  vi  Hvile 
i  Søvnens  Arme. 

Alle  mine  Lidelser  forglemte  jeg  i  den  søde  Søvn,  og 
jeg  vaagnede  først,  da  min  Elskede  med  blid  Haand  strøg  mig 
under  Fodsaalerne.  I  sin  Bestræbelse  for  paa  enhver  Maade  at 
gjøre  mig  til  Behag  foresatte  hun  mig  ved  Frokosten  en  Kande 
af  den  kosteligste,  gamle  Vin,  og  drak  selv  med  for  at  føje  mig. 
Men  den  fyrige  Drik  steg  mig  snart  til  Hovedet,  og  i  en  op- 
hidset Tilstand  sagde  jeg  til  Prindsessen : 

»Skjønne  Herskerinde,  kun  altfor  længe  har  I  været  be- 
gravet i  denne  Hule;  o,  følg  med  mig  og  stig  atter  op  til  det 
virkelige  Dagslys,  hvor  Livsglæden  er  at  finde!  Hemede  dæmrer 

kun  et  Tryllelys,  som  ikke  formaar  at  opklare  Eders  over- 
jordiske Yndigheder!« 

Smilende  svarede  hun  mig:  »Prinds,  lad  det  kun  være 
godt!  Jeg  bryder  mig  ikke  om  det  herligste  Dagslys  af  Verden, 
naar  Du  af  ti  Dage  tilbringer  de  ni  hos  mig,  og  kun  overlader 
Aanden  den  tiende.« 

»O  Prindsesse,«  tog  jeg  atter  Ordet,  »jeg  ser  vel,  at  det 
er  Frygten  for  Aanden,  som  bringer  Eder  til  at  tale  saaledes; 
men  jeg  er  saa  lidt  bange  for  ham,  at  jeg  øjeblikkelig  skal 
knuse  hans  Talisman  tilligemed  dens  fordømte  Trylleskrift.  Lad 
ham  kun  komme!  Jeg  skal  vente  og  tage  imod  ham,  saa  at 
han  skal  glemme  at  komme  tiere  igjen;  jeg  er  paa  det  aller- 
heldigste oplagt  til  at  gjøre  Kaal  paa  en  halv  Skok  Aander.  Ja, 
Alverdens  Aander  vil  jeg  tage  paa  min  Samvittighed,  men  ham 
allerførst!« 

Prindsessen,  som  vel  kjendte  de  forfærdelige  Følger,  besvor 
mig  ikke  at  berøre  Talismanen.  »Det  vilde  være  den  korteste 
Vej  til  at  styrte  baade  Dig  og  mig  i  Fordærvelse,«  sagde  hun, 
»Jeg  véd  bedre,  hvad  Aandemes  Magt  har  at  betyde.« 

Men  Vindunsteme  lod  mig  ikke  begribe  det  forstandige  i 
Prindsessens  Advarsler;  —  jeg  styrtede  frem  og  knuste  med  et 
Fodtrin  Talismanen. 

I  samme  Øjeblik  bævede  hele  Paladset,  og  Prindsessen  til- 
raabte  mig  forfærdet:  »Der  kommer  Aanden!  Advarede  jeg  Dig 
ikke  for  ham  ?  Ved  Allah,  Du  har  bragt  Fordærvelse  over  hende, 
som  elskede  Dig!  Men  tænk  alene  paa  at  redde  Dig  selv,  og 
fly  ad  den  samme  Vej ,  ad  hvilken  Du  kom  herind ! « 

I  et  nu  var  min  Rus  fordunstet,  og  jeg  erkj endte,  desværre 
for  silde,  min  Taabelighed.  Ganske  fortumlet  af  Skræk  fulgte 
jeg  uvilkaarlig  det  givne  Raad;  men  saa  stor  var  min  Forvirring, 

Tusind  og  én  Nat.  9 

at  jeg  glemte  min  Øxe  og  mine  Sko.  Jeg  var  imidlertid  kun 
kommen  et  Par  Trin  opad  Trappen,  da  jeg  saa  mig  om  og 
bemærkede,  at  Gulvet  aabnede  sig,  og  en  Aand  af  et  græsse- 
ligt Udseende  steg  op  derigjennem.  Harmfuld  spurgte  han 
Prindsessen:  »Hvortil  slig  Voldsomhed,  hvilken  Ulykke  er  der 
da  mødt  Dig?« 

»Ak,  ikke  nogen  Ulykke,«  svarede  hun.  »Det  hele  er, 
at  jeg  befandt  mig  ilde  og  tog  min  Tilflugt  til  denne  Flaske 
for  at  styrke  mig,  og  derpaa  kom  jeg  til  at  gjøre  et  Fejltrin, 
hvorved  jeg  faldt  og  sønderbrød  Talismanen.« 

»Du  lyver,  Ulyksalige!«  raabte  Aanden.  Og  idet  han 
saa  sig  om,  fik  han  Øje  paa  Øxen  og  Skoene,  som  jeg  havde 
efterladt. 

»Uforskammede  Kvinde,«  vedblev  han  derpaa,  »hvorledes 
kommer  disse  Sko  og  denne  Øxe  her?« 

»Jeg  ser  dem  i  dette  Øjeblik  for  første  Gang;  svarede 
Prindsessen,  »maaske  har  Du  selv  uforvarende  bragt  dem  med 
Dig.  Ved  den  Voldsomhed,  hvormed  Du  kom  farende,  har  Du 
let  kunnet  rive  dem  med  Dig  et  eller  andet  Steds  fra.« 

Men  Aanden  besvarede  denne  Udflugt  med  Skjældsord  og 
Slag,  og  forlangte,  at  Prindsessen  skulde  tilstaa  Sandheden.  Jeg 
var  ikke  længer  istand  til  at  høre  den  mishandlede  Kvindes 
Hulken  og  Smertensskrig ;  i  en  Hast  kastede  jeg  den  af  hende 
modtagne  Klædning  af  mig,  tog  min  egen,  som  jeg  Dagen 
iforvejen  ved  Udgangen  fra  Badet  havde  lagt  paa  Trappen,  og 
undveg  gjennem  Falddøren.  Jeg  lukkede  denne  forsigtig  efter 
mig  og  tildækkede  den  igjen  med  Jord;  derpaa  fjernede  jeg 
mig  med  bitter  Fortrydelse  over,  hvad  jeg  havde  gjort. 

»Sandt  nok,«  sagde  jeg  til  mig  selv,  »i  hele  fem  og 
tyve  Aar  var  hun  en  Fange;    dog,    afset  fra  Friheden,   fattedes 

der  intet  i  hendes  Lykke ;  men  denne  har  jeg  i  min  Ubesindig- 
hed forstyrret,  givende  hende  til  Pris  for  en  dæmonisk  Aands 
Grusomheder. « 

Idet  jeg  nu  tillige  kom  til  at  tænke  paa  Prindsessens  Skjøn- 
hed,  og  at  det  var  for  min  Skyld,  hun  led,  fremdeles  paa  min 
Fader  og  mit  Fædreland,  og  at  jeg  var  nedsunken  til  en  elendig 
Brændehugger,  kom  følgende  Vers  mig  paa  Læberne: 

—  Naar  Skjæbnen  hjemsøger  Dig  med  sin  Lidelse,  saa  lad  den 
Tanke  trøste  Dig,  at  en  Dag  skuer  Gjenvordighed,  og  en  anden  den 
sejrrige  Lykke!  — 

Med  en  Dragt  Brænde,  som  jeg  i  min  dybe  Sorg  samlede 
og  lagde  tilrette,  uden  ret  at  vide,  hvad  jeg  gjofde,  vendte  jeg 
tilbage  til  Staden,  hvor  Skræderen  kom  mig  imøde  og  ytrede 
stor  Glæde  ved  at  se  mig  igjen.  Han  havde  ventet  mig  med 
en  Uro,  som  om  han  sad  paa  gloende  Kul,  og  sagde :  »Jeg  har 
været  meget  bekymret  over  din  Udeblivelse,  eftersom  jeg  kjendte 
Hemmeligheden  ved  din  Herkomst.  Jeg  vidste  ikke,  hvad  jeg 
skulde  tænke  derom,  og  frygtede  allerede  for,  at  Du  var  bleven 
kjendt  af  en  eller  anden  slettænkende  Person.  Gud  være  priset 
for  din  Gjenkomst!« 

Jeg  takkede  ham  for  hans  Deltagelse  og  venskabelige  Be- 
kymring, men  fortalte  ham  intet  om  mit  Eventyr,  og  hvorledes 
jeg  havde  mistet  Øxen  og  Skoene.  »Intet  vilde  have  lignet 
min  og  Prindsessens  Lykke,«  sagde  jeg  til  mig  selv,  »hvis  jeg 
blot  havde  forstaaet  at  beherske  mig  selv,  og  ikke  havde  slaaet 
Talismanen  istykker.« 

Medens  jeg  hengav  mig  til  disse  og  lignende  bedrøvelige 
Tanker,  traadte  Skræderen  ind  til  mig  og  sagde:  »Der  har  ind- 
fundet   sig  en    mig    ubekjendt    Olding    med    din    Øxe    og  dine 

g* 

Sko,  som  han  foregiver  at  have  fundet  ude  i  Skoven.  Af  de 
andre  Brændehuggere  har  han  erfaret,  at  Du  boer  her,  og  vil 
kun  overgive  Sagerne  i  dine  egne  Hænder.  Kom  derfor  ud  og 
tal  med  ham!« 

Ved  disse  Ord  blegnede  jeg  og  begyndte  at  skjælve  over 
hele  Kroppen.  Skræderen  forlangte  at  vide  Grunden  til  denne 
Bevægelse-,  men  i  det  samme  aabnede  Gulvet  sig  under  os,  og 
Oldingen  lod  sig  tilsyne  med  Skoene  og  Øxen.  Det  var  den 
samme  Aand,  som  havde  bortført  Prindsessen  af  Ibenholtøen. 
Uagtet  han  havde  drevet  sine  Mishandlinger  til  den  yderste 
Grad  af  Grusomhed,  kunde  han  dog  intet  faa  ud  af  hende. 
Da  han  mærkede  dette,  tog  han  Øxe  og  Sko  og  sagde:  »Saa- 
sandt  jeg  hedder  Dsharsharis,  og  er  en  Efterkommer  af  Eblis '), 
de  onde  Aanders  Fyrste,  skal  jeg  nok  hidskaffe  Ejermanden  til 
disse  Sko  og  denne  Øxe.« 

I  denne  Hensigt  stod  han  nu  for  mig,  og  spurgte  mig  med 
frygtelig  Røst,  om  det  var  mine  Sko  og  min  Øxe. 

Men  Aanden  gav  mig  ikke  Tid  til  at  svare  ham;  ikke 
heller  var  jeg  istand  til  at  fremføre  noget  Ord,  af  Skræk  over 
hans  forfærdelige  Nærværelse.  Han  tog  mig  ufortøvet  omkring 
Livet,  rev  mig  ud  af  Kammeret  med  sig,  og  førte  mig  igjennem 
Luften  med  en  saadan  Voldsomhed  og  Hastighed,  at  jeg  mere 
modtog  et  Indtryk  af  den  uhyre  Højde,  hvortil  han  hævede  sig 
med  mig  end  af  den  lange  Vejstrækning,  vi  tilbagelagde  i  nogle 
faa  Øjeblikke.  I  en  ligesaa  rivende  Fart  dalede  han  atter  ned 
til  Jorden  med  mig.  Han  stampede  blot  i  Jorden,  og  denne 
aabnede  sig  under  os;  —  i  samme  Øjeblik  befandt  vi  os  i  det 


')  Eblis  (en  Fordrejelse  af  diabolos)  er  det  arabiske  Navn  for  de  onde 
Aanders  Fyrste. 

underjordiske  Palads  hos  Prindsessen  af  Ibenholtøen.  Men 
hvilket  hjerteskj ærende  Syn  ventede  mig  ikke  her!  Prindsessen 
laa  afklædt  paa  Gulvet,  badet  i  sine  Taarer  og  svømmende  i  sit  Blod. 

»Troløse  Kvinde,«  tilfnyste  Aanden  hende,  idet  han  pegede 
piia  mig,   »er  det  din  Boler?« 

Prindsessen  henvendte  sit  døende  Blik  paa  mig,  og  svarede, 
»Jeg  kjender  ikke  denne  Mand-,  jeg  ser  ham  første  Gang  i 
denne  Time.« 

Helt  forundret  ytrede  derpaa  Aanden:  »Han  er  Skyld  i, 
at  Du  befinder  Dig  i  denne  elendige  Tilstand,  og  dog  vægrer 
Du  Dig  ved  at  kjende  ham?  Hvem  kan  blive  klog  paa  Jer 
Mennesker ! « 

»Da  han  er  mig  ubekjendt,«  svarede  Prindsessen  med  mat 
Stemme,  »hvorfor  skulde  jeg  da  sige  en  Usandhed,  som  vilde 
styrte  ham  i  Fordærvelse?« 

»Nuvel,«  sagde  Aanden  tænderskj ærende ,  idet  han  holdt 
en  blank  Sabel  hen  for  hende,  »har  Du  virkelig  aldrig  set  dette 
Menneske,  saa  hug  Hovedet  af  ham ! « 

»O,  hvorledes  skulde  jeg  kunde  gjøre,  hvad  Du  forlanger 
af  mig?«  klagede  Prindsessen,  »jeg  er  saa  mat,  at  jeg  næppe 
formaar  at  opløfte  en  Arm,  og  selv  om  jeg  var  istand  dertil, 
hvorledes  skulde  jeg  da  kunne  føre  det  over  mit  Hjerte  at  tage 
Livet  af  et  mig  ubekjendt,  aldeles  uskyldigt  Menneske?« 

»Ha,  din  Vægring  beviser  din  Brøde!«  tilfnyste  Aanden 
hende,  og  vendte  sig  derpaa  om  til  mig  med  det  Spørgsmaal: 
»Kjender  Du  ikke  heller  hende?« 

Nu  havde  jeg  visselig  været  ikke  alene  det  mest  utaknem- 
lige, men  ogsaa  det  ynkeligste  Menneske  af  Verden,  hvis  jeg 
ikke  havde  vist  Prindsessen  den  samme  Troskab,  som  hun  havde 
vist  mig.     Derfor  svarede  jeg  Aanden  uden  Betænkning:    Hvor- 

ledes  skulde  jeg  vel  kjende  hende,  da  jeg  ser  hende  første  Gang 
i  mit  Liv  i  dette  Øjeblik!« 

»Nu,  hvis  det  virkelig  er  sandt,«  vedblev  Aanden,  »saa 
tag  denne  Sabel  og  hug  Hovedet  af  hende!  Det  er  det  eneste 
Middel,  hvorved  Du  kan  vinde  Friheden,  og  jeg  Overbevisningen 
om,  at  Du  har  talt  Sandhed.« 

»Jeg  er  beredt,«  svarede  jeg,  tog  Sablen  og  traadte  hen 
til  Prindsessen.  Men  ikke  maa  man  tro,  at  jeg  nærmede  mig 
Prindsessen  af  Ibenholtøen  for  at  adlyde  den  grusomme  Aands 
Befaling;  jeg  gjorde  det  kun  for  at  vinde  Lejlighed  til,  saa  vidt 
muligt,  ved  Blikke  og  Tegn  at  tilkjendegive  hende,  at,  ligesom 
hun  var  villig  til  at  dø  for  mig,  jeg  intet  Øjeblik  vilde  betænke 
mig  paa  at  hengive  mit  Liv  for  hende.  Prindsessen  forstod  mig ; 
uagtet  sine  Smerter  og  sin  aldeles  trøstesløse  Stilling,  beviste 
hun  mig  det  ved  et  taknemligt  Blik,  der  sagde  mig  saa  meget 
som,  at  hun  selv  gjerne  gik  i  Døden  for  mig,  og  med  Tilfreds- 
stillelse bemærkede,  at  jeg  heller  ikke  skyede  Døden  for  hende. 
Udtrykte  med  Digterens  Ord  vilde  de  Følelser,  som  i  dette 
Øjeblik  bevægede  hendes  Indre,  have  lydt  saaledes: 

—  Vi  vexle  Blikke,  det  er  vor  Kjærligheds  Sprog;  enhver  ind- 
viet forstaar  denne  Tale.  —  Hvad  Tungen  vil  sige,  forkynder  Øjet; 
det  aabenbarer  min  for  Alverden  fordulgte  Kjærlighed.  Hun  læser 
i  mit  Blik  som  i  en  aaben  Bog,  og  jeg  læser  i  hendes.  Sjælen  taler 
igjennem  vore  Blikke,  veltalende  uden  Lige;  vi  selv  tie,  men  vor 
Kjærlighed  taler.  Thi  Kjærlighed  er  vort  Livs  Sjæl.  —  Medens  den 
ene  taler,  saa  læser  den  anden,  og  Hjertet  bliver  fuldt  af  Kjærlig- 
hedens  søde  og  smertefulde  Hemmeligheder.  — 

Jeg  hævede  Sablen;  men  i  samme  Øjeblik  kastede  jeg  den 
atter  fra  mig  og  sagde  til  Aanden:    »En    evig   Skam  vilde    det 

være  for  mig,  hvis  jeg  lod  mig  bruge  til  et  fejgt  Mord  paa  en 
mig  ubekjendt  Person,  der  oven  i  Kjøbet  er  en  Kvinde,  som 
forud  er  haardt  mishandlet  og  nær  Døden  !  —  Gjør  med  mig, 
hvad  Du  vil,  grusomme  Aandl  Jeg  er  i  din  Magt;  men  dit  bar- 
bariske Bud  hverken  kan  eller  vil  jeg  opfylde!« 

»Jeg  ser  nok,  at  I  begge  byde  mig  Trods  og  forhaane 
min  velgrundede  Skinsyge,«  tog  Aanden  atter  tilorde,  men  I 
kjende  mig  ikke  rigtig,  I  forræderiske  Uslinger.     Bi  I  kun  lidt!« 

Med  disse  Ord  greb  Uhyret  Sablen  og  afhuggede  Prind- 
sessen  forst  den  ene  og  saa  den  anden  Haand.  Ved  den 
Udmattelse,  hvorunder  hun  allerede  led,  maatte  Smerterne  og 
Blodtabet  nødvendigvis  hastig  hidføre  hendes  Død",  men  endnu 
hendes  sidste  halvbrustne  Blikke  søgte  med  Ømhed  mine. 
Aanden  bemærkede  det  og  skreg  rasende:  »Troløsheden  lyser 
Dig  ud  af  Øjnene.  Du  skamløse  Forræderske!«  og  huggede 
Hovedet  af  hende. 

Jeg  var  næsten  bevidstløs  Vidne  til  dette  gyselige  Optrin, 
og  ventede  sikkert,  at  Raden  nu  vilde  komme  til  mig.  Saasnart 
jeg  atter  vandt  Talens  Brug  tilbage,  beklagede  jeg  mig  over 
Aandens  Grusomhed,  at  han  saa  længe  lod  mig  svæve  i  Døds- 
frygt.  »Hug  kun  til!«  tilraabte  jeg  ham,  »jeg  er  fuldkommen 
beredt  til  at  modtage  Dødshugget,  og  længes  derefter  som  den 
eneste  Naade,  jeg  kan  vente  mig  af  Dig.« 

Men  istedet  for  at  følge  min  Opfording,  henvendte  Aanden 
sig  rolig  til  mig  med  disse  Ord:  »Paa  slig  Maade  tugte  Aan- 
deme  deres  Elskerinder,  naar  de  have  dem  mistænkt  for  Utro- 
skab. Saa  meget  er  aabenbart,  at  hun  har  modtaget  Dig  her; 
men  mig  fattes  Beviset  for,  at  hun  har  tilføjet  mig  en  endnu 
større  Vanære;  ellers  skulde  Du  allerede  for  længe  siden  have 
ophørt  at  leve.      Men  Ustraffet  skal  Du  dog   ikke  slippe  mig  af 

Hænderne;  vælg  derfor,  enten  jeg  skal  omskabe  Dig  til  en 
Hund,  et  Æsel  eller  en  Abe!« 

Ved  disse  Ord  begyndte  jeg  igjen  at  fatte  lidt  Haab  om  at 
slippe  uskadt  derfra,  og  gav  mig  til  at  bede:  »O  mægtige  Aand, 
betving  din  Vrede!  Eftersom  Du  vil  skjænke  mig  Livet,  saa 
gjør  det  paa  en  høimodig  Maade!  Aldrig  skal  jeg  glemme  din 
Mildhed,  hvis  Du  tilgiver  mig,  men  prise  dit  Ædelmod  saa 
længe  jeg  lever.  Hvo,  som  haaber  Tilgivelse  af  den,  der  er 
over  ham,  tilgiver  selv  ogsaa  den,  der  er  under  ham!« 

Men  Aanden  havde  et  Hjerte  saa  haardt  som  Sten,  og 
svarede:  »Spar  dine  mange  Ord!  Jeg  kan  ikke  gjøre  mere  for 
Dig  end  skjænke  Dig  Livet.  Ustraffet  slipper  Du  ikke;  føle  maa 
Du,  hvorledes  en  Aand  formaar  at  hævne  sig.« 

Med  disse  Ord  greb  han  mig  og  foer  ivejret  med  mig 
igjennem  den  sig  aabnende  Hvælving  i  det  underjordiske  Palads; 
højt  imod  Himlen  foer  han  med  mig  i  hvinende  Fart,  saa  højt, 
at  Jorden  under  mig  tilsidst  kun  tog  sig  ud  som  en  lille  hvid 
Sky.  Fra  denne  uhyre  Højde  nedlod  han  sig  atter  med  Lynets 
Hastighed,  idet  han  ligesom  lod  sig  styrte  ned  igjennem  Luften, 
og  landede  paa  Toppen  af  et  højt  Bjerg.  Her  tog  han  en 
Haandfuld  Jord,  udtalte  eller  fremmumlede  nogle  uforstaaelige 
Ord  derover,  og  sagde  derpaa  idet  han  bestrøede  mig  med 
Jordstøvet:  »Aflæg  et  Menneskes  Skikkelse  og  ifør  Dig  en 
Abes ! « 

Derpaa  forsvandt  han,  og  jeg  var  omskabt  til  en  Abe.  Ned- 
bøjet af  Kummer  og  alene  i  et  fremmed  Land  befandt  jeg 
mig,  Gud  véd,  hvor  langt  borte  fra  min  Faders  Rige.  Jeg 
græd  mine  modige  Taarer  over  den  modbydelige  Skikkelse, 
jeg  havde  faaet,  men  fattede  dog  tilsidst  den  mandige  Beslut- 
ning, med  Taalmodighed  at  bære  den  lunefulde  Skjæbnes  Tyranni, 

da  jeg  vidste,  at  den  hastig  kan  skifte  Sind  og  vende  Elendighed 
til  Lykke. 

Jeg  klatrede  altsaa  ned  af  Bjerget,  og  vandrede  over  det 
flade  Land  henved  en  Maanedstid,  indtil  jeg  naaede  Havbredden, 
Da  jeg  stod  og  stirrede  ud  over  Bølgerne,  bemærkede  jeg  et 
Skib,  som  for  en  gunstig  Vind  styrede  ind  mod  Landet.  Jeg 
skjulte  mig  ihast  bag  et  nærved  Bredden  fremspringende  Klippe- 
stykke; men  saasnart  Fartøjet  var  tæt  nok  ved  Land,  sprang 
jeg  pludselig  ombord  deri.  Strax  samledes  alle  Matroserne  og 
Passagererne  omkring  mig,  og  da  jeg  aldeles  manglede  Talens 
Brug,  befandt  jeg  mig  i  en  ikke  ringe  Forlegenhed  og  Fare, 
De  overtroiske  Kjøbmænd  frygtede  for,  at  jeg  bragte  Ulykken 
ombord ,  og  den  ene  raabte :  » Kast  det  ildevarslende  Uhyre  over 
Bord!«  og  den  anden:  »Jeg  skal  strax  slaa  det  ihjel  med  et 
Kølleslag,  —  jeg  vil  skyde  det  en  Pil  igjennem  Livet,  —  jeg 
vil  med  min  Sabel  kløve  dets  Pandebrask!«  Den  sidste  Trusel 
vilde  virkelig  være  gaaet  i  Opfyldelse,  hvis  jeg  ikke  havde  taget 
min  Tilflugt  til  Skibskaptajnen,  for  hvem  jeg  knælede  ned,  idet 
jeg  som  en  bedende  greb  fat  i  hans  Klædebon.  Kaptajnen  blev 
saa  rørt  over  min  Adfærd  og  de  Taarer,  jeg  udgjød,  at  han 
tog  mig  under  sin  Beskyttelse  og  hojt  erklærede,  at  hvo  som 
gjorde  mig  noget  ondt,  skulde  faa  med  ham  at  bestille.  Ja, 
han  kjærtegnede  mig  endog,  og,  i  Mangel  af  Ord,  gav  jeg  ham 
ved  allehaande  Miner  og  Fagter  min  levende  Taknemlighed 
tilkjende.  Og  han  vedblev  at  være  mig  en  god  Beskytter  og  en 
god  Herre;  da  jeg  forstod  alt,  hvad  han  sagde,  formaaede  jeg  at 
gjøre  mig  nyttig  i  hans  Tjeneste,  og  blev  snart  hans  betroede 
Yndlingstjener. 

Efterat  vi  med  gunstig  Vind  havde   fortsat  vor   Fart  endnu 
halvtredsindstyve  Dage  løb  vi  lykkelig  ind  i  Havnen  ved  en  stor 

og  folkerig  Handelsstad  og  kastede  Anker.  Denne  Stad  havde 
en  saa  meget  større  Betydenhed,  som  den  tillige  var  Rigets 
Hovedstad.  En  Mængde  Baade  omringede  strax  Skibet,  og 
hidbragte  alleslags  Folk ,  som  enten  vilde  hilse  paa  deres  an- 
komne Venner  eller  indhente  Efterretninger  om  deres  fra- 
værende; mange  indfandt  sig  alene  af  Nysgjerrighed,  for  at 
se  et  Fartøj,  der  lykkelig  havde  tilendebragt  sin  Rejse  saa  lang- 
vejs fra. 

Ogsaa  nogle  Mamluker^)  besteg  Skibet;  disse  forlangte  i 
den  regj  erende  Sultans  Navn  at  faa  de  tilstedeværende  Kjøbmænd 
itale.  Efterat  de  havde  ønsket  de  forsamlede  Handelsmænd  til- 
lykke med  den  heldig  fuldendte  Rejse,  tog  en  af  dem  saaledes 
tilorde:  »Sultanen,  vor  Herre,  lader  Eder  allernaadigst  tilkj ende- 
give  sin  Glæde  over  Eders  Ankomst,  og  beder  alle  og  enhver, 
at  de  som  Prøve  paa  deres  Haandskrift  ville  nedskrive  nogle 
Linier  paa  denne  Pergamentrulle.  Men  forat  I  kunne  vide, 
hvad  der  ligger  til  Grund  for  dette  Hs.  Højheds  Forlangende, 
vil  jeg  underrette  Eder  om,  at  Kongen,  vor  Herre,  besad  en 
Vezir,  som  med  den  største  Visdom  og  Forretningsdygtighed 
forbandt  en  fuldendt  smuk  Haandskrift.  Denne  Mand  er  for 
nogle  Dage  siden  død,  og  Hs.  Højhed  er  utrøstelig  derover. 
Eftersom  han  nu  ikke  kan  faa  sin  afdøde  Vezirs  dejlige  Haand- 


')  Mamluk  d:  Slave,  er  dels  en  Betegnelse  for  enhver  Sultans  Tjenere 
i  Almindelighed,  dels  blev  det  specielt  anvendt  om  de  ægyptiske 
Khalifers  kurdiske  og  tatariske  Livvagt,  der  som  bekjendt  tilrev  sig 
Magten  i  Landet,  og  i  flere  hundrede  Aar  havde  hele  Ledelsen  i 
deres  Hænder  ligesom  Janitscharerne  i  Konstantinopel,  indtil  Mu- 
hammed Ali  gjorde  en  brat  Ende  paa  deres  Herredømme  i  Aaret 
1811.  I  1001  Nat  har  Ordet  naturligvis  den  første  almindelige  Be- 
tydning. 

skrift  ud  af  sine  Tanker,  har  han  svoret  en  hellig  og  højtidelig  Ed 
paa,  kun  at  besætte  Vezirens  tomme  Plads  med  en  Mand,  der 
skriver  en  ligesaa  smuk  Haand.  Men  indtil  nu  er  der  inden- 
for dette  Riges  Grændser  ikke  blevet  fundet  Nogen,  som  blot 
tilnærmelsesvis  har  opnaaet  den  afdøde  Vezirs  Færdighed,  og  er 
bleven  anset  for  værdig  til  at  vorde  hans  Efterfølger.« 

Herpaa  nedskrev  de  Kjøbmænd,  som  ansaa  deres  Skrift 
for  smuk  nok  til,  at  de  turde  gjøre  Fordring  paa  Vezirens  høje 
Værdighed,  den  ene  efter  den  anden  nogle  Linier  paa  Perga- 
mentet. Da  der  ingen  meldte  sig  mere,  traadte  jeg  til  og  tog 
den,  der  sidst  havde  skrevet,  Pergamentsrullen  ud  af  Haanden. 
Derover  opstod  der  en  stor  Larm,  efterdi  alle,  og  især  Kjøb- 
mændene,  som  havde  skrevet,  ikke  troede  andet,  end  at  jeg 
vilde  rive  Rullen  istykker  eller  kaste  den  i  Havet.  Imidlertid 
beroligede  de  sig  igjen,  da  de  saa,  at  jeg  omgikkes  Pergamentet 
meget  ordentligt,  og  ved  Tegn  gav  tilkjende,  at  ogsaa  jeg  vilde 
skrive  noget  derpaa.  Deres  Frygt  gik  nu  over  til  Forundring; 
men  da  de  aldrig  havde  hørt  Tale  om  en  Abe,  som  kunde 
skrive,  og  endnu  mindre  kunde  indbilde  sig,  at  jeg  heri  var 
større  Mester  end  de  selv,  saa  vilde  de  igjen  tage  Pergaments- 
rullen  fra  mig,  men  Skibskaptajnen  lagde  sig  derimellem  og 
sagde:  »Lad  ham  kun  raade;  jeg  giver  ham  Tilladelse  til  at 
skrive.  Smører  han  Papiret  til,  forsikrer  jeg  Eder  om,  at  han 
strax  paa  Stedet  skal  blive  alvorlig  tugtet;  men  skriver  han  or- 
dentlig, hvad  jeg  sikkert  venter,  da  jeg  aldrig  i  mine  Levedage 
har  set  en  klogere  og  mere  fingernem  Abe,  saa  vil  jeg  antage 
ham  i  Søns  Sted.  Jeg  har  engang  havt  én,  der  langtfra  havde 
saa  megen  Forstand  som  han.« 

Da  ingen  fremdeles  modsatte  sig  mit  Forehavende ,  tog 
jeg  Pennen  i  Haand,  og  lagde  den  ikke   fra  mig  igjen,    førend 

jeg  havde  nedskrevet  Prøver  af  sex  forskjellige  hos  Araberne 
brugelige  Skriftarter.  Enhver  Prøve  bestod  af  to  eller  flere, 
paa  staaende  Fod  og  for  en  Del  til  Sultanens  Ros  digtede 
Vers,  saasom : 

—  Berømmelse  har  optegnet  den  ædles  Fortjenester;  men  dine 
Fortjenester,  o  Konge,  er  ingen  istand  til  at  optegne.  — 

—  Maatte  Allah  dog  ingensinde  berøve  Menneskene  slig  en 
Fader  som  Dig;  —  thi  Du  er  Kilden  til  al  Fortræffelighed.  — 

—  Alt  vil  forgaa,  hvad  en  menneskelig  Haand  kan  nedskrive; 
men  hvad  din  Haand  har  skrevet,  vil  kunne  læses  bestandig.  Ned- 
skriv derfor  intet  andet  end  hvad  Du  med  Glæde  kan  vedkjende 
Dig  paa  Dommens  Dag!  — 

Min  Haandskrift  overtraf  ikke  alene  alle  Kjøbmændenes  •, 
men  jeg  drister  mig  endog  til  at  paastaa,  at  man  i  dette  Rige 
hidtil  aldrig  havde  set  nogen  saa  smuk.  Da  jeg  var  færdig, 
overrakte  jeg  Mamlukerne  Pergamentsrullen,  og  disse  vendte 
dermed  tilbage  til  deres  Herre. 

Sultanen  skjænkede  ingen  af  alle  Haandskrifterne  nogen  vi- 
dere Opmærksomhed  uden  min,  der  behagede  ham  i  saa  høj 
en  Grad,  at  han  øjeblikkelig  sagde  til  sine  Folk:  »Tager  den 
smukkeste  og  paa  kostbareste  Maade  optømmede  og  sadlede 
Hest  ud  af  min  Stald  og  den  rigeste  Dragt  ud  af  min  Garde- 
robe, for  dermed  at  beklæde  Mesteren  for  disse  sex  Skriftprøver, 
og  i  prægtigt  Optog  at  føre  ham  hid  for  mit  Aasyn!« 

Hoffolkene  brød  ud  i  høj  Latter  ved  denne  Sultanens  Be- 
retning, og  deres  Hersker  var  lige  ifærd  med  at  give  sin  Vrede 
derover  eftertrykkelig  tilkjende,  da  de  endnu  i  rette  Tid  gjorde 
ham  følgende  Meddelelse:  »Herre,  vi  beder  Eders  Højhed  om 
Forladelse;  men  denne  Skrift  hidrører  ikke  fra  noget  Menneske 
men  fra  en  Abe!« 

»Hvad  siger  I?«  udraabte  Sultanen  forbauset.  » Disse  herlige 
Skrifttræk  skulde  ikke  hidrøre  fra  Menneskehaand?« 

»Nej,  Eders  Højhed,«  svarede  Hoffolkene,  »vi  kunne  for- 
sikre Eder,  at  de  kommer  fra  en  Abe,  som  nedskrev  dem  for 
vore  Øjne.« 

Dette  Tilfælde  forekom  Sultanen  saa  mærkværdigt,  at  han 
følte  den  mest  levende  Nysgjerrighed  efter  at  se  mig.  »Gjør 
alligevel,  hvad  jeg  har  befalet  Eder,«  sagde  han  derfor  til  sine 
Hoffolk:   »og  før  denne  sjeldne  Abe  for  mig!« 

Mamlukerne  begav  sig  altsaa  atter  ombord  paa  Skibet 
og  gjorde  Kaptajnen  bekjendt  med  Sultanens  Ønske,  hvortil 
denne  ikke  ytrede  andet  end:  »Min  Herre  har  at  befale!« 
Ifølge  denne  Tilladelse  beklædte  de  mig  med  en  rig  og  herlig 
Pelts,  bragte  mig  iland,  og  satte  mig  op  paa  Sultanens  egen 
Livhest  for  at  føre  mig  til  Paladset.  Der  ventede  Sultanen  med 
Længsel  mit  Komme,  omgiven  af  en  Mængde  i  denne  Anled- 
ning udtrykkelig  forsamlede  Hoffolk. 

Paa  mit  Tog  fra  Havnen  igjennem  Gaderne  og  over  de 
offentlige  Pladser  vrimlede  det  af  Folk-,  i  lige  Maade  var  alle 
Vinduer  og  Tage  fulde  af  nysgjerrige  Mennesker  af  begge  Kjøn 
og  alle  Aldre,  hos  hvem  Attraaen  efter  at  se  den  vidunderlige 
Abe  havde  bragt  alt  andet  i  Forglemmelse.  Thi  ligesom  paa 
Vindens  Vinger  havde  det  Rygte  allerede  udbredt  sig  over  hele 
Staden,  at  Sultanen  havde  gjort  en  Abe  til  sin  Storvezir. 

Efterat  jeg  paa  denne  Maade  havde  givet  Folket,  der  ved 
idelig  gjentagne  Skrig  gav  sin  høje  Forundring  tilkjende,  et  saa 
overordentligt  Skue  tilbedste,  som  en  Abe  ført  i  Triumf  paa  en 
Sultans  Hest,  naaede  jeg  endelig  Paladset.  Jeg  fandt  Sultanen 
siddende  paa  sin  Trone,  omgiven  af  sit  Riges  Store.  Jeg  gjorde 
tre  dybe  Buk  for  ham;    ved  det  sidste   kastede  jeg  mig  ned  og 

kyssede  Støvet  under  hans  Fødder.  Derpaa  nedlod  jeg  mig 
paa  Abeart  for  hans  Aasyn.  De  tilstedeværende  var  slagne 
af  Forbauselse  over,  at  en  Abe  kunde  vide  saa  god  Besked  om, 
hvorledes  man  viser  en  Sultans  Højhed  den  tilbørlige  Agtelse; 
men  mest  forundret  var  dog  uden  Sammenligning  Sultanen  selv. 
Kort  sagt,  det  vilde  have  været  en  Audients  i  allerbedste  Form, 
hvis  jeg  havde  kunnet  forbinde  Ordets  Brug  med  mine  Miner 
og  Fagter;  men  Aberne  har  til  ingen  Tid  talet,  og  den  Om- 
stændighed, at  jeg  før  havde  været  Menneske,  forandrede  intet 
i  denne  Naturens  vise  Indretning. 

Tilsidst  afskedigede  Sultanen  sit  hele  Hof,  og  lod  foruden 
mig  alene  Øversten  for  Gildingerne  og  en  ganske  ung  Slave 
blive  tilbage  hos  sig.  I  Selskab  med  os  begav  han  sig  derpaa 
ind  i  sit  Privatværelse,  og  lod  Maden  bære  frem.  Saasnart  han 
havde  taget  Plads  gav  han  mig  ved  Tegn  tilkjende,  at  jeg 
skulde  træde  nærmere  og  dele  hans  Maaltid.  Til  Tegn  paa 
min  Lydighed  kyssede  jeg  Gulvet  foran  ham,  nærmede  mig  derpaa 
og  tog  Plads,  og  gav  mig  til  at  spise  med  al  sømmelig  Beske- 
denhed og  Tilbageholdenhed.  Endnu  førend  der  blev  taget  af 
Bordet,  fik  jeg  Øje  paa  et  Skrivetøj,  og  tilkjendegav  ved  Tegn, 
at  man  skulde  bringe  mig  det.  Saasnart  jeg  havde  faaet  mit 
Ønske  opfyldt,  skrev  jeg  paa  en  stor  Fersken  følgende  Vers  af 
min  egen  Opfindelse: 

—  Stor  er  min  Attraa  efter  Dig,  o  Kunafeh^);  ikke  for  alt  i 
Verden  kunde  jeg  undvære  Dig.  —  O,  vær  Du  tidlig  og  silde  min 
Vederkvægelse,  og  gid  der  aldrig  maatte  mangle  Honning  til  at  med- 
dele Dig  Sødme !  — 


')  En  almindelig  yndet  Melspise  i  Østerland. 

Derpaa  overrakte  jeg  Sultanen  Frugten;  han  læste  Skriften 
og  blev  maalløs  af  Forbauselse.  Efter  Taflet  blev  der  bragt 
ham  en  kostelig  Sorbet,  hvoraf  han  ogsaa  lod  mig  række  en 
Skaal.     Jeg  tømte  Skaalen,  og  skrev  følgende  Vers  derpaa: 

—  Jeg  blev  udsat  for  Ildens  Tortur  for  at  tvinges  til  at  tale; 
men  de  fandt  mig  stærk  imod  enhver  Pinsel.  —  Derfor  bærer  de  mig 
paa  Hænderne,  og  kyssende  berører  jeg  de  Skjønnes  Mund^). 

Derefter  rejste  jeg  mig  og  tog  Plads  paa  den  yderste  Ende 
af  Sofaen;  men  Sultanen  læste  med  ny  Forbauselse,  hvad  jeg 
havde  skrevet,  og  udraabte:  »Kan  virkelig  en  Abe  saaledes 
have  Tanken  og  Sproget  i  sin  Magt  ?  Det  er  et  Under  over  alle 
Undere ! « 

Nu  bragte  man  Sultanen  et  Skakbrædt,  og  han  spurgte  mig 
ved  Tegn,  om  jeg  forstod  dette  Spil  og  havde  Lyst  til  at  spille 
med  ham.  Jeg  kyssede  Jorden  og  lagde  en  af  mine  Poter  paa 
Hovedet  til  Tegn  paa,  at  jeg  var  beredt  til  at  nyde  denne  Ære. 
Det  første  Spil  tabte  jeg,  men  vandt  det  andet  og  tredie.  Men 
da  jeg  troede  at  bemærke,  at  dette  ærgrede  ham,  skrev  jeg  paa 
Skakbrædtet : 

—  Tvende  Hære  strede  den  hele  Dag  mandehg  mod  hinanden; 
men  ved  indbrydende  Nat  blev  der  sluttet  Fred,  og  Hærene  slum- 
rede rolig  paa  Valpladsen  ved  Siden  af  hinanden.  — 

Da  Sultanen  havde  læst  dette,  udraabte  han:  »Naar  endog 
blot  et  Menneske  var  istand  til  saaledes  at  gjøre  Rede  for  sig, 
vilde  han  med  Rette  faa  sin  Plads  imelleip  de  mest  udmærkede 
Mænd  I « 


')  Verset  indeholder  en  Beskrivelse  af  Drikkens  Tilberedelse. 

Sultanen  havde  en  Datter,  som  hed  Prindsesse  Dejlighed. 
Fuld  af  det  Ønske,  at  ogsaa  hun  skulde  faa  noget  at  se  af  de 
Vidunderligheder,  som  jeg  opvartede  med,  befalede  han  Øversten 
for  Gildingerne  at  begive  sig  hen  til  sin  Herskerinde  og  i  Sul- 
tanens Navn  bede  hende  ulejlige  sig  hid,  og  tilføjede,  at  det 
vilde  glæde  hendes  Fader  meget,  om  hun  vilde  dele  den  over- 
ordentlige Fornøjelse,  som  en  i  sin  Art  højst  mærkværdig  Abe 
foraarsagede  ham. 

Øversten  for  Gildingerne  fjernede  sig,  og  kom  snart  igjen 
tilbage  med  Prindsessen,  som  traadte  ind  med  utilsløret  Ansigt. 
Men  næppe  var  hun  traadt  ind,  førend  hun  skamfuld  indhyllede 
sig  tæt  i  sit  Slør  og  bebrejdende  sagde  til  sin  Fader:  »Med 
Forbauselse  finder  jeg,  at  Eders  Højhed  har  ladet  mig  hidkalde, 
medens  en  fremmed  Mand  befinder  sig  i  Eders  Selskab.«  Over- 
rasket svarede  Sultanen:  »Hvorledes,  min  Datter?  Jeg  ser  her 
ingen  andre  end  Øversten  for  Gildingerne  og  denne  lille  Slave, 
og  ingen  af  dem  er  det  forbudt  at  skue  dit  Ansigt.  Og  dog 
tilslører  Du  Dig  og  gjør  mig  Bebrejdelser  for,  at  jeg  har  ladet 
Dig  kalde.« 

»O,  min  Fader,  alligevel  har  jeg  Ret  i  min  Paastand ; 
I  vil  selv  snart  indrømme  det.  I  maa  nemlig  vide,  at  denne  Abe 
trods  sin  Dyreskikkelse  er  en  ung  Prinds  og  Søn  af  en  mægtig 
Konge.  Han  er  ved  Trolddom  bleven  omskabt  til  en  Abe. 
Aanden  Dsharsharis,  en  Søn  af  Eblis,  har  mishandlet  ham  saa- 
ledes,  efter  paa  grusom  Vis'  at  have  myrdet  Prindsessen  af  Iben- 
holtøen, en  Datter  af  den  vidt  berømte  Kong  Epitamarus.« 

Forbauset  over  Prindsessens  Paastand  vendte  Sultanen  sig 
om  til  mig  og  spurgte,  idet  han  denne  Gang  uvilkaarlig  betjente 
sig  af  Ord  istedet  for  af  Tegn,  om  det  virkeHg  forholdt  sig 
saaledes.     Jeg  tøvede  ikke  med  at  besvare  hans  Spørgsmaal  med 

ja,  og  brød  ud  i  hede  Taarer,  medens  Sultanen  spurgte  sin 
Datter,  hvorledes  hun  havde  faaet  Nys  om,  at  jeg  var  et  for- 
hexet  Menneske. 

»Eders  Højhed  vil  erindre  sig«,  svarede  herpaa  Prindsesse 
Dejlighed,  »at  en  vis  aldrende  Dame  blev  given  mig  til  dagligt 
Selskab,  saasnart  jeg  havde  tilbagelagt  Barndomsaarene.  Hun 
forstod  sig  fra  Grunden  af  paa  Trolddomskunsten,  og  har  lært 
mig  alt,  hvad  hun  vidste.  Jeg  kj  ender  ikke  mindre  end  hundrede 
og  halvfjerdsindstyve  Formler,  ved  den  ringeste  af  hvilke  jeg, 
hvilket  Øjeblik  det  maa  behage  mig,  i  et  Nu  kunde  flytte  denne 
Stad  med  alt,  hvad  derudi  befindes,  midt  ud  i  det  store  Ver- 
denshav eller  hinsides  Kaukasus.  Ved  Hjælp  af  denne  Kunst 
kjender  jeg  ogsaa  strax  alle  de  forhexede  Mennesker,  véd,  hvem 
de  er,  og  hvem  der  har  forhexet  dem.  Undres  derfor  ikke,  min 
Fader,  over,  at  jeg  ogsaa  strax  kj  endte  denne  Prinds  under  den 
Trolddom,  som  forhindrer  ham  i  at  vise  sig  for  Eder  i  sin  op- 
rindelige og  naturlige  Skikkelse.« 

»Er  det  muligt,  min  Datter«,  udraabte  Sultanen,  »at  Du 
forstaar  Dig  paa  saa  overordentlige  Ting,  uden  at  jeg  véd  et 
eneste  Ord  deraf?« 

»O,  min  Fader«,  svarede  Prindsessen,  »vistnok  er  det  helt 
underfulde  Ting,  og  en  stor  Herlighed  at  kjende  til  dem;  men 
det  forekom  mig,  at  der  alligevel  ingen  Anledning  var  for  mig 
til  at  rose  mig  deraf« 

»Naar  det  altsaa  forholder  sig  saaledes« ,  vedblev  Sul- 
tanen, »saa  kan  Du  vel  ogsaa,  naar  Du  vil,  løse  Prindsens  For- 
tryllelse?« 

»Uden  Tvivl,  min  Fader;  det  koster  mig  kun  en  ringe 
Møje  at  give  ham  hans  forrige  Skikkelse  tilbage«,  svarede  Prind 
sessen. 

Tusind  og  én  Nat.  10 

»o,  saa  besværger  jeg  Dig  ved  Allahs  Navn  om  at  gjøre 
det!«  udraabte  Sultanen,  »Du  kan  ikke  gjøre  mig  nogen  større 
Fornøjelse;  thi  han  skal  være  min  Storvezir  og  have  Dig  til 
Gemalinde. « 

Prindsessen  rødmede,  og  taug  en  Stund;  men  efter  nogle 
Øjeblikkes  Betænkning  forsikrede  hun  sin  Fader,  at  hun  var 
beredt  til  at  gjøre  ham  alt  til  Behag. 

Prindsesse  Dejlighed  gik  derpaa  tilbage  til  sit  Værelse  og 
hentede  en  Kniv,  paa  hvis  Klinge  der  var  indgravet  nogle  he- 
braiske Ord  ;  saasnart  hun  kom  tilbage,  førte  hun  mig,  sin  Fader, 
Øversten  for  Gildingerne  og  den  lille  Slave  ned  i  et  for  alle 
fremmede  Blikke  utilgjængeligt  Gaardsrum.  Her  lod  hun  os  til- 
bage i  den  rundt  omkring  Gaarden  løbende  Buegang,  og  traadte 
selv  ud  i  Midten  af  samme.  Her  beskrev  hun  rundt  omkring 
sig  en  vid  Cirkel,  i  hvilken  hun  tegnede  forskjellige  Ord  i 
hemmelige  Skrifttegn. 

Saasnart  hun  havde  indrettet  Cirklen  efter  sin  Hensigt, 
tog  hun  selv  Plads  midt  i  samme,  og  begyndte  at  fremsige 
allehaande  Besværgelsesformularer  og  Vers  af  Koranen,  Luften  for- 
mørkedes, og  det  blev  pludselig  bælgmørk  Nat,  som  om  Verden 
skulde  forgaa.  En  ubeskrivelig  Frygt  betog  os  alle ;  men  denne 
naaede  dog  først  sit  højeste,  da  pludselig  Aanden,  Eblis'  Søn, 
viste  sig  i  en  gruopvækkende  Skikkelse.  Han  havde  Hænder  som 
uhyre  Forke,  Ben  som  Mastetræer,  og  Øjne  som  blussende 
Fakler;  Fantasien  formaaede  ikke  at  skabe  saa  rædsomt  et  Billed. 
Nu  udraabte  Prindsessen:  »Ret  tilpas,  skjøndt  ikke  velkommen!« 
Øjeblikkelig  omskabte  Aanden  sig  til  en  Løve  af  uhyre  Stør- 
relse. »Skabede  Hund«,  udbrød  Prindsessen,  »istedet  for  at 
krybe  for  mig,  vover  Du  at  optræde  imod  mig  i  en  saa  fryg- 
telig Skikkelse!  Maaske  tror  Du  at  kunne  skræmme  mig?« 

»Og  Du«,  svarede  Løven,  »Du  undser  Dig  ikke  ved  at 
handle  imod  den  Pagt,  som  vi  har  sluttet  med  hinanden  og 
bekræftet  med  højtidelige  Eder,  ikke  at  skade  eller  træde  hin- 
anden ivejen?« 

»Ha,  Du  forbandede,«  lød  Prindsessens  Svar,  »det  er  jo 
netop  det,  jeg  har  at  bebrejde  Dig!«    . 

»Da  skal  Du  visselig  ogsaa  komme  til  at  undgjælde,  at  Du 
har  ulejliget  mig  hid!«  fnyste  Løven.  Med  disse  Ord  aabnede 
den  sit  frygtelige  Gab  og  styrtede  hende  imøde  for  at  sluge 
hende.  Men  Prindsessen  var  paa  sin  Post,  sprang  tilbage  og 
vandt  Tid  til  at  rive  et  Hovedhaar  af  sig,  som  paa  et  Par  Ord  fra 
hendes  Mund  forvandlede  sig  til  et  skarpt  Glavind,  hvormed 
hun  huggede  Løven  midt  igjennem.  Men  begge  Halvdelene 
forsvandt  øjeblikkelig  paa  Hovedet  nær,  som  forvandlede  sig  til 
en  tyk  Skorpion.  Ufortøvet  paatog  Prindsessen  sig  Skikkelse  af 
en  Slange  og  bestod  en  haardnakket  Kamp  med  Skorpionen, 
som,  da  den  mærkede,  at  den  drog  det  korteste  Straa,  pludselig 
omskabte  sig  til  en  Ørn  og  fløj  bort.  Men  ogsaa  Slangen  for- 
vandlede sig  til  en  endnu  mægtigere  Øm,  der  forfulgte  den  anden 
saa  langt,  vi  kunne  øjne  dem.  Dog  ikke  længe  efter  aabnede 
Jorden  sig  foran  os,  og  der  kom  en  sort  og  hvid  Kat  tilsyne 
med  krum  Ryg  og  hvæsende  paa  frygtelig  Maade.  En  sort 
Ulv  fulgte  den  lige  i  Hælene  og  gav  den  ingen  Fred,  saa  at 
den  tiisids  i  sin  haarde  Nød  tilsidst  maatte  forvandle  sig  til  en 
Orm.  Denne  borede  sig  øjeblikkelig  ind  i  et  tætved  liggende 
Granatæble,  som  var  faldet  ned  fra  et  i  Gaarden  ved  Randen 
af  en  ikke  bred,  men  dyb  Kanal  staaende  Granatæbletræ.  Gra- 
natæblet opsvulmede  hastig  og  blev  saa  stort  som  et  Græskar* 
derpaa  svævede  det  ivejret,  op  paa  Taget,  rullede  der  flere  Gange 

frem  og  tilbage,  og  faldt  tilsidst  ned  i  Gaarden,  hvor  det  brast 
i  mange  Stykker. 

Men  imidlertid  havde  Ulven  paataget  sig  Skikkelse  af  en 
Hane,  og  faldt  nu  over  Kjæmeme  af  Granatæblet,  som  den 
slugte  den  ene  efter  den  anden ;  kun  en  eneste ,  der  laa  paa 
Kanten  af  Kanalen,  havde  Skjæbnen  skjult  for  dens  Blikke. 
Da  Hanen  tilsidst  ingen  flere  opdagede,  galede  den  og  slog  med 
Vingerne,  og  kom  hen  til  os,  ligesom  for  at  spørge  os  om 
noget;  men  vi  forstod  ikke,  hvad  den  vilde.  Med  et  saa  for- 
færdeligt Gal,  at  vi  troede,  at  Paladset  derved  skulde  styrte 
sammen  over  vore  Hoveder,  vendte  den  sig  derpaa  om,  og  be- 
mærkede ved  denne  Lejlighed  den  sidste,  hidtil  oversete  Gra- 
natæblekjæme.  Hastig  ilede  den  løs  derpaa;  men  i  det  samme 
den  vilde  hakke  den  op  med  Næbet,  gled  Kjærnen  ned  i  Vandet 
og  forvandlede  sig  til  en  lille  Fisk. 

Strax  sprang  Hanen  efter  den  i  Vandet,  og  var  i  samme 
Øjeblik  en  mægtig  Gjedde,  der  forfulgte  sit  udkaarne  Bytte 
igjennem  Vandet.  Begge  Fiskene  dukkede  under  Vandet  og 
blev  borte,  saa  at  vi  længe  ikke  vidste,  hvad  der  var  blevet  af 
dem.  Men  pludselig  lød  der  et  rædsomt  Skrig,  som  nær  havde 
jaget  Livet  af  os,  og  vi  saa  Aanden  og  Prindsessen  atter  komme 
tilsyne,  begge  indhyllede  i  Flammer.  De  spyede  Ild  imod  hin- 
anden, og  det  kom  tilsidst  til  Haandgemæng  imellem  dem,  idet 
Flammerne  blev  endnu  frygteligere,  og  en  tyk  og  glødende, 
næsten  kvælende  Røg  steg  ivejret.  Vi  frygtede  med  Rette  for, 
at  ved  denne  Lejlighed  hele  Paladset  vilde  gaa  op  i  Luer,  og 
ikke  var  det  langt  fra,  at  vi  af  Angst  for  Ilden  havde  styrtet 
os  i  Kanalen.  Men  snart  fik  vi  dog  en  endnu  alvorligere  An- 
ledning til  at  ræddes  og  ængstes.  Aanden  rev  sig  nemlig  løs 
fra  Prindsessen  og  styrtede  lige  hen  imod  os,  idet  den  udspyede 

frygtelige  Ildhvirvler  imod  os.  Vi  havde  været  fortabte,  hvis 
ikke  Prindsessen  var  ilet  efter  Uhyret  og  havde  tvunget  det  til 
at  vende  sig  om  og  forsvare  sig  imod  hende.  Men  forebygge 
kunde  hun  dog  ikke,  at  vi  blev  beskadigede  ved  nogle  Gnister 
baade  af  den  fra  Aanden  og  fra  hende  selv  udgaaende  Ild. 
Hendes  Ild  tilføjede  os  dog  imidlertid  ikke  nogen  egentlig 
Skade ;  men  ved  Gnisterne  fra  Aandens  Flammer  blev  Sultanens 
Skjæg  svedet,  hans  Ansigt  forbrændt,  og  Øversten  for  Gildin- 
gerne dræbt.  Mig  traf  en  Gnist  i  det  højre  Øje;  ved  denne 
Lejlighed  blev  jeg  enøjet.  Nu  opgav  vi  begge,  baade  Sultanen 
og  jeg,  vort  sidste  Haab  om  Frelse ;  men  pludselig  hørte  vi  det 
høje  Udraab:  »Allah  er  den  højeste!  han  har  hjulpet  til  Sejr, 
og  til  Fordærvelsen  prisgivet  Muhammeds  fule  Fornægter,  Sønnen 
af  Eblis!« 

Disse  Ord  kom  fra  Prindsessen,  som  nu  atter  fremtraadte  i 
sin  naturlige  Skikkelse  efter  at  have  brændt  Aanden  til  Aske. 
Hun  traadte  nærmere  og  forlangte  en  Skaal  Vand.  Da  hun 
havde  faaet  denne  af  den  unge  Slave,  hvem  Ilden  ikke  havde 
angrebet,  udtalte  hun  nogle  hemmelige  Ord  derover,  og  be- 
sprængte mig  med  Vand,  idet  hun  sagde  med  høj  Røst:  »Er 
Du  vorden  en  Abe  ved  Tryllekunst,  saa  forandre  din  Skikkelse 
og  ifør  Dig  atter  den,  som  Du  havde  fra  Begyndelsen!« 

Neppe  havde  hun  talt  disse  Ord  tilende,  førend  jeg  igjen 
blev  et  Menneske  af  samme  Skikkelse,  som  jeg  havde  havt  før 
min  Fortryllelse,  paa  det  nær  at  mit  ene  Øje  fattedes.  Jeg  var 
strax  betænkt  paa  at  tolke  Prindsessen  min  inderlige  Taknemlig- 
hed for  denne  Velgjerning  •,  men  hun  gav  mig  ikke  Tid  dertil, 
idet  hun  strax  henvendte  Ordet  til  sin  Fader: 

»Min  Herre  og  Hersker«,  sagde  hun,  jeg  har  besejret  Aanden, 
som  Eders  Højhed  ser;   men    denne    Sejr   kommer   mig  dyrt  til 

at  staa.  Kun  faa  Øjeblikke  har  jeg  endnu  tilbage  at  leve  i,  og 
I  vil  ikke  finde  Lejlighed  til  at  udføre  Eders  velvillige  Hensigter 
med  mig  og  denne  ædle  Prinds.  Ilden  har  under  denne  ræd- 
somme Krig  aldeles  gjennemtrængt  mig,  og  jeg  føler,  at  den 
efterhaanden  fortærer  mig  indvendig  fra.  Dette  vilde  ej  være  sket, 
hvis  jeg  ikke  som  Hane  havde  overset  den  sidste  Granatæble- 
kjæme,  men  slugt  den  tilligemed  de  øvrige.  Aanden  havde 
skjult  sig  deri  som  sit  sidste  Tilflugtssted  i  den  alleryderste 
Nød,  og  hvis  jeg  itide  havde  bemægtiget  mig  denne,  vilde 
Kampen  have  været  let  og  fareløs  for  mig,  og  Sejren  sikker. 
Men  hin  Forseelse  tvang  mig  til  at  tage  min  Tilflugt  til  Ilden, 
for  med  dette  mægtige  Vaaben  at  bekæmpe  den  onde  Aand, 
som  I  har  været  Vidne  til.  Vel  har  jeg  nu  sejret  i  den  frygte- 
lige Kamp;  men,  o  Fader,  jeg  kan  ikke  undgaa  den  visse  Død.« 
Sultanen  havde  næppe  Taalmodighed  til  at  høre  sin  Datters 
Forklaring  tilende,  og  svarede  hende  i  en  Tone,  som  vidnede 
om  den  dybe  Smerte,  hvoraf  han  var  gjennemtrængt.  »Min 
Datter«,  sagde  han  sukkende,  »Du  ser,  i  hvilken  Tilstand  din 
Fader  befinder  sig.  Ak,  jeg  undrer  mig  over,  at  Smerten  ikke 
allerede  har  gjort  Ende  paa  mit  Liv!  Øversten  for  Gildingerne, 
din  Hovmester,  er  død,  og  Prindsen,  som  Du  har  forløst  fra 
hans  Fortryllelse,  har  mistet  et  Øje.«  For  Sukke  og  Taarer 
formaaede  Sultanen  ikke  at  sige  mere;  hans  Bedrøvelse  rørte 
mig  og  Prindsesse  Dejlighed  saa  dybt,  at  vi  blandede  vore 
Taarer  med  hans.  Men  pludselig  gav  Prindsessen  sig  til  at 
raabe:  »Jeg  brænder,  jeg  brænder!«  hun  følte,  hvorledes  Ilden 
i  hendes  Legeme  strømmede  igjennem  alle  Aarer  og  fortærede 
hende  levende;  uophørlig  vedblev  hun  at  skrige:  »Jeg  brænder, 
jeg  brænder!«  indtil  Døden  gjorde  en  Ende  paa  hendes  skræk- 
kelige Lidelser. 


Virkningen  af  denne  indvendig  fra  sig  udbredende  Ild  var 
saa  overordentlig,  at  hun  i  faa  Øjeblikke,  ligesom  Aanden,  var 
opbrændt  til  Aske.  Hvor  nær  dette  forfærdelige  Skuespil  gik 
mig  til  Hjerte,  behøver  jeg  vistnok  ikke  først  at  skildre;  langt 
hellere  var  jeg  forbleven  en  Abe  hele  min  Levetid,  end  jeg  havde 
set  min  Velgjørerinde  omkomme  paa  en  saa  forfærdelig  Maade. 
Den  over  alt  Begreb  rystede  Sultan  udstødte  høje,  skj ærende 
Skrig,  slog  sig  i  Ansigtet,  afrev  Levningerne  af  sit  Skj  æg,  og 
søndersled  sin  Klædning,  indtil  han  afmægtig  styrtede  om  i  en 
Tilstand,  der  lod  mig  nære  grundet  Frygt  for  hans  Liv.  Paa 
hans  gjennemtrængende  Skrig  ilede  Gildingerne  og  Hoffets  Tje- 
nere til,  og  bragte  ham  igjen  efter  megen  Møje  til  Bevidst- 
hed. Han  meddelte  da  sine  Omgivelser,  hvad  der  var  foregaaet 
imellem  Prindsesse  Dejlighed  og  Aanden,  og  med  Gru  betrag- 
tede alle  nu  de  Levninger,  de  havde  efterladt  sig,  tvende  smaa 
Askehobe. 

Saasnart  Efterretningen  om  den  sørgelige  Begivenhed  havde 
udbredt  sig  i  Paladset  og  igjennem  Staden,  beklagede  Al- 
verden Prindsessens  grusomme  Skjæbne  og  delte  den  stakkels 
barnløse  Konges  Smerter.  Haremets  Kvinder  istemmede  Klage- 
sange, og  i  hele  syv  Dage  blev  der  holdt  Sørgefestligheder  i 
Staden,  Prindsessens  Aske  blev  samlet  i  et  kostbart  Kar-,  og 
paa  det  Sted,  hvor  hun  havde  udaandet,  blev  der  paa  Sul- 
tanens Bud  opført  et  kostbart  Gravminde,  under  hvis  Kuppel 
Asken  blev  bisat.  Den  af  Aanden  derimod  tilbageblevne  Aske 
blev  udstrøet  for  alle  Vinde  og  prisgivet  den  Allerhøj  estes  For- 
bandelse. 

Af  bitter  Sorg  over  Tabet  af  sin  dyrebare,  eneste  Datter 
faldt  Sultanen  i  en  haard  Sygdom,  der  fængslede  ham  til  Lejet 
en  hel  Maaned.      Endnu   var  han    ikke    fuldkommen    helbredet. 

da  han  lod  mig  kalde  og  sagde  til  mig:  »Prinds,  læg  Dig  paa 
Hjerte,  hvad  jeg  herved  befaler  Dig!  Efterkommer  Du  det  ikke, 
gj ælder  det  dit  Liv.« 

Da  jeg  havde  forsikret  ham,  at  jeg  paa  det  strengeste  vilde 
adlyde  hans  Bud,  vedblev  han: 

»Vi  henlevede  vore  Dage  i  en  uformørket  Lykke,  som  intet 
lod  os  tilbage  at  ønske,  indtil  Du  indfandt  Dig  og  bragte  Elen- 
digheden over  vore  Hoveder.  O,  gid  vi  aldrig  havde  set  Dig 
og  din  modbydelige  Skikkelse,  for  hvis  Skyld  jeg  har  lidt  saa 
uhyre  et  Tab!  Ikke  alene  har  jeg  mistet  min  Datter,  som  var 
mig  mere  værd  end  hundrede  brave  Mænd;  men  jeg  selv  er 
tillige  bleven  haardt  beskadiget,  og  Øversten  for  mine  Gildinger 
har  mistet  Livet.  Du  er  eneste  Aarsag  til  al  denne  Ulykke, 
Men  det  stod  ikke  i  din  Magt  at  afvende  samme;  drag  derfor 
bort  i  Fred!  men  skynd  Dig  at  komme  bort  herfra;  thi  jeg 
selv  føler  mig  ikke  sikker  paa  mit  Liv,  saalænge  Du  dvæler 
i  min  Nærhed!  Jeg  er  overbevist  om,  at  din  Nærværelse  alene 
kan  bringe  Fordærvelse.  Det  var  det,  som  jeg  havde  at  sige  Dig. 
Rejs  nu,  og  vogt  Dig  vel  for  nogensinde  mere  at  betræde  mine 
Stater!  Thi  intet  skulde  i  modsat  Tilfælde  afholde  mig  fra  at 
ofre  Dig  til  min  smertefulde  Harme!« 

Jeg  vilde  gjensvare  ham;  men  han  tillukkede  min  Mund 
med  vrede  Ord,  og  jeg  maatte  ufortøvet  forlade  Paladset.  For- 
stødt og  landflygtig,  forladt  af  Alverden  og  uden  at  vide,  hvad 
der  skulde  blive  af  mig,  •  forlod  jeg  Staden  efter  at  jeg  havde 
ladet  mit  Skjæg  og  mine  Øjenbryn  afrage.  Derpaa  tiltraadte  jeg 
min  Vandring,  idet  jeg  bittert  beklagede,  mindre  min  egen 
Ulykke,  end  de  elskelige  og  skjønne  Prindsessers ,  hvis  Fordær- 
velse jeg  havde  foranlediget.  Mange  Lande  har  jeg  siden  den 
Tid  gjennem vandret ,  og  er  kommen  igjennem  store  og  smaa  Stæder 

uden  at  give  mig  tilkjende  for  noget  Menneske ;  tilsidst  besluttede 
jeg  at  valfarte  til  Fredens  Hjem,  det  herlige  Bagdad,  i  det  Haab, 
at  faa  en  Audients  hos  de  Troendes  Behersker  og  ved  Fortæl- 
lingen af  mine  overordentlige  Tilskikkelser  at  vække  hans  Del- 
tagelse. Først  iaften  er  jeg  kommen  til  Byen,  og  de  første 
Mennesker,  jeg  stødte  paa,  var  disse  to  Kalendere,  mine  Brødre 
i  Landflygtighed  og  Ulykke.  Det  øvrige,  min  naadige  Hersker- 
inde, hvorledes  jeg  kom  til  den  Ære  at  finde  et  Ly  under 
Eders  Tag,  er  Eder  selv  tilstrækkelig  bekjendt.« 


Efterat  den  anden  Kalender  paa  denne  Maade  havde  endt 
sin  Historie,  sagde  Sobeide  til  ham:  »Din  Fortælling  har  for- 
sonet mig.  Gaa  nu,  hvorhen  Du  vil;  min  Tilladelse  har  Du 
dertil ! « 

Men  istedet  for  at  gaa,  udbad  Kalenderen  sig  den  Gunst 
at  maatte  blive  for  at  høre  de  andres  Fortællinger-,  da  han 
havde  faaet  Tilladelse  hertil,  traadte  han  tilbage  og  tog  Plads 
iblandt  de  øvrige. 

Saasnart  den  tredie  Kalender  saa,  at  Raden  nu  var  til  ham 
at  fortælle,  henvendte  han  sig  efter  sine  Forgjængeres  Exempel 
til  Sobeide  og  begyndte  paa  følgende  Maade: 


Den  tredie  Kalender  og  Kongesøns  Historie. 

»Naadige  Herskerinde,  hvad  jeg  har  at  fortælle  Eder,  er 
vidt  forskjelligt  fra,  hvad  I  allerede  har  værdigedes  at  høre. 
Skjæbnens  Forudbestemmelse  bragte  Tilskikkelsen  over  min 
Staldbroder,    imod    hvilke  han  ikke   formaaede   at  beskytte   sig. 

Hvad  mig  derimod  angaar,  saa  har  jeg  mistet  mit  Øje  og  ladet 
mine  Øjenbryn  og  mit  Skjæg  klippe,  fordi  jeg  udfordrede 
Skjæbnen  med  hele  sit  Følge  af  Ulykke.  Dette  gik  til  paa 
følgende  Maade: 

Jeg  hedder  Adjib  og  er  Søn  af  en  Konge  ved  Navn  Kassib, 
efter  hvis  Død  jeg  besteg  Tronen,  og  valgte  samme  Stad  til 
Residents,  som  han  havde  beboet.  Den  ligger  ved  Søkysten 
og  har  en  af  de  sikreste  og  smukkeste  Havne.  Arsenalet  er 
rigt  nok  til  at  udruste  et  hundrede  og  halvtredsindstyve  store 
Krigsskibe,  der  bestandig  ligger  beredt  til  Orlog,  uden  at  regne 
halvtredsindstyve  Transportskibe  og  ligesaa  mange  Smaafar- 
tøjer  bestemte  til  Lystfarter  og  Øvelsesture.  Mit  Kongerige  om- 
sluttede flere  betydelige  Provindser  paa  Landjorden,  og  des- 
en  Mængde  uden  Øer,  som  næsten  alle  var  isigte  fra  Ho- 
vedstaden. 

Først  og  fremmest  berejste  jeg  Provindseme  •,  derpaa  lod 
jeg  hele  min  Flaade  udruste,  og  sejlede  over  til  Øerne,  for  ved 
min  personlige  Nærværelse  at  vinde  mine  Undersaatters  Hjerter 
og  bestyrke  dem  i  deres  Troskab.  Nogen  Tid  efter  gjentog 
jeg  dette  Besøg  hinsides  Vandet,  og  disse  Farter,  hvorved  jeg 
efterhaanden  indsamlede  endel  Sømandskundskaber,  indgjød 
mig  tilsidst  en  saadanForkj ærlighed  for  Sølivet,  at  jeg  besluttede 
at  sejle  ud  paa  Opdagelser  hinsides  mine  Øer. 

I  denne  Hensigt  lod  jeg  blot  ti  Skibe  udruste,  gik  ombord 
o^  lettede  Anker.  Hele  fyrretyve  Dage  var  vor  Fart  gunstig; 
men  om  Natten  til  den  en  og  fyrretyvende  flk  vi  Modvind,  og 
der  rejste  sig  en  saa  voldsom  Storm,  at  vi  var  beredt  paa  vor 
Undergang.  Om  Morgenen  tog  imidlertid  Stormen  af,  Himlen 
opklaredes,  og  efterat  den  straalende  Sol  havde  bragt  det  gode 
Vejr  tilbage,    landede  vi  ved   en  0,  hvor  vi   tilbragte    to    Dage 

for  at  udhvile  og  vederkvæge  os.  Derpaa  stak  vi  igjen  i  Søen. 
Den  forfærdelige  Storm,  som  jeg  nylig  havde  udstaaet,  havde 
bragt  mig  paa  andre  Tanker  med  Hensyn  til  min  Opdagelses- 
plan,  og  jeg  befalede  Styrmanden  at  lægge  an  i  Retningen  af 
det  forladte  Hjem,  da  jeg  til  min  store  Forskrækkelse  mærkede, 
at  denne  Mand,  der  havde  hele  vor  Skjæbne  i  sine  Hænder. 
ikke  længer  vidste,  hvor  vi  befandt  os.  Dog  vedblev  vi  be- 
standig at  forfølge  den  engang  valgte  Kaas,  at  vi  saaledes  dog 
endelig  engang  maatte  støde  paa  Land.  Virkelig  meldte  ogsaa 
paa  den  tiende  Dag  den  Matros,  som  holdt  Udkig  fra  Mast- 
kurven, at  han  øjnede  Land.  Tilhøjre  og  tilvenstre  var  der 
ikke  andet  end  Vand  at  se;  men  ligefor,  netop  i  den  Retning, 
hvori  vi  sejlede,  hævede  der  sig  en  fast  Masse,  der  lignede  en 
mørk  Væg,  op  over  Bølgerne. 

Ved  denne  Efterretning  blev  Styrmanden  bleg  som  et  Lig, 
rev  Turbanen  af  Hovedet  og  kastede  den  paa  Dækket,  og  slog 
sig  med  den  knyttede  Haand  i  Ansigtet.  »Herre«,  udraabte 
han,  »vi  er  fortabt!  Ingen  kan  vente  Frelse  i  den  overhængende 
Fare,  hvori  vi  er  stedt;  med  al  min  Erfaring  kjender  jeg  intet 
Middel  til  at  afvende  den.« 

Da  han  havde  talt  saaledes,  gav  hån  sig  til  at  græde,  som 
én,  der  anser  sin  Undergang  for  uundgaaelig.  Hans  Fortviv- 
lelse udbredte  Skræk  over  hele  Skibet;  men  jeg  forlangte  at 
vide,  hvori  denne  Fare  bestod. 

»O  min  Konge«,  svarede  han,  »af  den  frygtelige  Storm  er 
vi  saaledes  blevne  kastede  ud  af  vor  Kaas,  at  vi  imorgen 
Middag  vil  befinde  os  i  Nærheden  af  hin  sorte  Væg,  som  Ma- 
trosen ser  for  sig ;  men  denne  Væg  er  hverken  mere  eller  mindre 
end  det  sorte  Bjerg  eller  Magnetbjerget.  Ved  Sømmene  og  det 
øvrige   Jernværk,    som    findes    paa  Skibene,    bliver   hele    Eders 

Flaade  hiddragen  af  dette  Bjerg.  Endnu  gaar  det  kun  saa 
jævnt;  men  imorgen  Middag,  naar  vi  er  komne  i  en  vis  Nærhed 
deraf,  vil  Magneten  virke  saa  stærkt,  at  alle  Søm  og  Jernforbin- 
dinger paa  Skibene  vil  fare  ud  og  hænge  sig  fast  ved  Bjerget. 
Eders  Skibe  falder  da  naturligvis  fra  hinanden  og  gaar  under. 
Hin  mægtige  Magnet  besidder  ikke  alene  Kraft  til  at  trække 
Jernet  til  sig ,  men  forøger  ogsaa  uophørlig  denne  Kraft  ved 
Jernet,  som  efterhaanden  hænger  sig  fast  ved  den.  Bjerget  er 
paa  den  bratte  Side,  der  vender  imod  Havet,  ligesom  spækket 
med  Søm  og  Bolte,  der  i  deres  Uendelighed  danner  ligesaa 
mange  smaa  forstærkende  Magneter.  løvrigt  er  Magnetbjerget 
meget  stejlt,  og  paa  dets  Top  knejser  en  høj  Kuppel  af  Erts, 
baaren  af  tilsvarende  mægtige  Søjler.  Men  ovenpaa  ses  en  Bronce- 
hest  •,  paa  dennes  Ryg  sidder  en  Rytter  med  et  Skjold  af  Bly 
for  Brystet,  paa  hvilket  en  Talisman  er  indgravet  med  kabba- 
listiske Karakterer.  Ifølge  Sagnet  er  det  egentlig  dette  Bronce- 
billed,  som  er  Skyld  i  saa  mange  Skibes  og  Menneskers  Under- 
gang i  disse  Have;  og  det  vil  ikke  ophøre  med  at  berede  For- 
dærvelse for  alle  dem,  der  kommer  i  dets  Nærhed,  førend  en 
eller  anden  af  Skjæbnen  indviet  Haand  omstyrter  det. 

Saasnart  Styrmanden  havde  fortalt  tilende,  gav  han  sig 
atter  til  at  hyle  og  vride  Hænderne,  og  hans  fortvivlede  Ad- 
færd smittede  hele  Skibets  Mandskab.  Jeg  for  min  Del  var 
aldeles  fattet  paa  min  Undergang;  imidlertid  undlod  jeg  dog 
ikke  at  iværksætte  alle  optænkelige  Forholdsregler,  som  muligvis 
endnu  kunde  frelse  i  det  mindste  nogle  af  os.  For  dette  Til- 
fælde blev  alle  enige  om,  gjensidig  at  indsætte  hinanden  til 
Arvinger,  saa  at  de  eller  den,  som  undgik  Fordærvelsen,  arvede 
alt,  hvad  de  øvrige  havde  efterladt  sig. 

Den  følgende  Morgen  saa  vi  ganske  tydelig  det  sorte  Bjerg 


157 

hæve  sig  op  af  Bølgerne  lige  forude.  Det  saa  mørkt  og  truende 
ud;  men  den  Forklaring,  vi  havde  faaet  derover,  gjorde  det 
endnu  langt  frygteligere  i  vore  Øjne.  Ved  Middagstid  bekræf- 
tedes Styrmandens  frygtelige  Spaadom:  Sømmene,  Boltene  og 
alt  Jernværket  foer  pludselig  ud  af  eller  løsreves  fra  Skibene, 
og  hængte  sig  med  et  forfærdeligt  Brag  fast  ved  Fjeldet.  Ski- 
bene faldt  fra  hinanden  og  gik  under  i  Havet,  som  paa  dette 
Sted  var  saa  dybt,  at  vi  med  Sænkloddet  ingen  Grund  havde 
kunnet  finde.  Alle  mine  Folk  druknede;  mod  mig  alene  var 
Allah  saa  barmhjertig  at  lade  mig  faa  fat  i  et  Brædt,  hvorpaa 
jeg  drev  iland  ved  Foden  af  Bjerget.  Uden  mindste  Anstød 
landede  jeg;  Skjæbnen  eller  min  Lykke  havde  drevet  mig  ind 
til  et  Sted,  hvorfra  der  var  Trappetrin,  som  førte  op  paa  Toppen 
af  Bjerget. 

Ved  Synet  af  disse  Trin  takkede  jeg  Allah,  og  udraabte 
hans  hellige  Navn,  idet  jeg  betraadte  dem;  thi  hverken  tilhøjre 
eller  til  venstre  fandtes  der  noget  Sted,  hvor  jeg  havde  kunnet 
faa  Fodfæste  og  bjerge  mig.  Men  Trappen  var  saa  stejl,  saa 
smal  og  besværlig,  at  Vinden,  naar  den  blot  havde  blæst  mid- 
delmsfadig  stærkt,  vilde  have  styrtet  mig  fra  den  svimlende 
Højde  ned  i  Havet.  Men  uden  mindste  Uheld  naaede  jeg 
Bjergets  Top;  jeg  traadte  ind  under  Kuppelen,  kastede  mig 
paa  mit  Ansigt  og  takkede  Gud  for  den  mig  beviste  Naade. 

Natten  tilbragte  jeg  under  Søjlehvælvingen.  I  Drømme 
viste  der  sig  en  ærværdig  Olding  for  mig  og  sagde:  »O  Kassibs 
Søn,  saasnart  Du  vaagner,  skal  Du  opgrave  Jorden  paa  den 
Plet,  hvor  Du  ligger;  Du  vil  der  finde  en  Bue  af  Kobber  og 
tre  Pile  af  Bly,  som  er  blevne  forfærdigede  under  bestemte 
Konstellationer  til  at  befri  Menneskeheden  fra  en  Mængde 
grusomme  Ulykker.     Skyd  de  trende  Pile  af  imod  Statuen;  saa 

vil  Rytteren  styrte  i  Havet,  og  Hesten  falde  ned  ved  Siden  af 
Dig.  Denne  maa  Du  omhyggelig  begrave  paa  det  Sted,  hvor 
Du  har  fundet  Buen  og  Pilene.  Derefter  vil  Havet  stige  og 
svulme  op  lige  indtil  Foden  af  Kuppelhallen  paa  Toppen  af 
Bjerget.  Da  vil  Du  se  en  Baad  lande  med  en  Mand  i,  som 
fører  en  Aare  i  hver  Haand,  og  ligesaa  er  af  Malm,  endskjøndt 
en  ganske  anden  end  den,  som  Du  har  styrtet  ned.  Bestig 
hans  Fartøj,  dog  uden  at  nævne  Allahs  Navn,  og  overgiv  Dig 
til  hans  Førelse.  I  ti  Dage  vil  han  bringe  Dig  ind  i  et  andet 
Hav,  hvor  Du  vil  finde  Midler  til  en  lykkelig  Hjemrejse,  naar 
Du  blot,  som  allerede  sagt,  afholder  Dig  fra  at  nævne  Allahs 
Navn. « 

Ved  min  Opvaagnen  følte  jeg  mig  i  høj  Grad  trøstet  ved 
dette  Syn  og  ved  Oldingens  Ord,  som  jeg  øjeblikkelig  adlød. 
Jeg  opgravede  Buen  og  Pilene,  og  afskjød  de  sidste  imod  Rytte- 
ren. Ved  det  tredie  Skud  styrtede  Rytteren  i  Havet  og  Hesten 
styrtede  ned  ikke  langt  fra  mig.  Jeg  begravede  den,  som  der 
var  mig  befalet,  paa  samme  Sted,  hvor  jeg  havde  fundet  Buen 
og  Pilene-,  medens  jeg  var  beskjæftiget  med  dette  Arbejde,  op- 
svulmede virkelig  Havet.  Da  det  var  steget  indtil  Foden  af 
Kuppelhallen  paa  Toppen  af  Bjerget,  bemærkede  jeg  i  det 
fjerne  en  Baad,  som  styrede  ind  imod  det  Sted  hvor  jeg  be- 
fandt mig.  Med  inderlig  Taknemlighed  prisede  jeg  Gud 
for,  at  alt  virkelig  kom  saaledes,  som  Drømmen  havde  beteg- 
net mig. 

Endelig  landede  Baaden,  og  jeg  bemærkede  deri  Manden 
af  Malm,  saadan  som  han  var  bleven  skildret  for  mig.  Jeg 
steg  ufortøvet  i  Baaden,  og  tog  mig  vel  iagt  for  at  udtale 
Allahs  Navn,  ytrede  overhovedet  intet  Ord.  Manden  stødte  fra 
Land  og  gav  sig  igjen  til  at  ro;   dermed  vedblev  han  uafbrudt, 

indtil  jeg  paa  den  niende  Dag  fik  nogle  Øer  isigte,  som  fyldte 
min  Sjæl  med  det  glæderige  Haab,  at  min  Gjenvordighed 
nu  snart  skulde  have  Ende.  Men  i  Overmaalet  af  min  Glæde 
forglemte  jeg  det  mig  indpræntede  Forbud,  og  udraabte: 
»Priset  være  Gud,  evindelig  lovpriset!«  —  —  —  —  Neppe 
var  disse  Ord  kommen  over  mine  Læber,  førend  Baaden  med 
Manden  af  Malm  gik  under ,  og  jeg  var  given  til  Pris  for  Bølgerne. 

Som  en  øvet  Svømmer  kløvede  jeg  hele  Dagen  Bølgerne 
hen  imod  den  Kyst,  der  syntes  mig  at  ligge  nærmest.  Men 
den  hastig  indbrydende  Nat  var  overordentlig  mørk,  og  da  jeg 
nu  ikke  længer  formaaede  at  følge  nogen  bestemt  Retning, 
svømmede  jeg  videre  paa  Lykke  og  Fromme.  Men  tilsidst  ud- 
tømtes mine  Kræfter;  jeg  tvivlede  om  min  Redning,  udtalte 
min  Troesbekj endelse  ^) ,  og  gav  mig  fortabt.  Ogsaa  var  Vinden 
efterhaanden  tagen  til,  og  der  blæste  tilsidst  en  frygtelig  Storm. 
Bølgegangen  var  voldsom  og  rev  mig  bort  med  sig;  men 
netop  denne  Omstændighed  bevirkede  min  Frelse.  Thi  plud- 
selig, just  som  jeg  var  i  Begreb  med  at  synke  tilbunds,  kastede 
en  mægtig  Sø  mig  op  paa  en  Strandbred  og  lod  mig  der  til- 
bage. I  en  Hast  saa  jeg  til  at  komme  paa  Benene,  da  jeg 
frygtede  for,  at  den  næste  Bølge  atter  skulde  rive  mig  ud  i 
Dybet  med  sig,  og  klavrede  helt  op  paa  Land.  Saasnart  jeg 
her  igjen  var  kommen  en  Smule  til  Aande,  var  det  min  første 
Omsorg  at  trække  mine  vaade  Klæder  af  og  udbrede  dem  til 
Tørring  paa  Strandbreddens  endnu  af  Dagens  Hede  varme 
Sand.  Den  nye  Dags  Sol  tørrede  Klæderne  fuldstændig ;  jeg  trak 
dem  paa,  og  gav  mig  nu  til  at  undersøge,  hvor  jeg  befandt  mig. 


*)  »Jeg  vidner,    at  der  ikke  er   nogen    Gud   uden    Allah,  og  jeg  vidner, 
at  Muhammed  er  hans  Profet«  lyder  den  højtidelige  Formel. 

En  kort  Vandring  overbeviste  mig  om,  at  jeg  befandt  mig 
paa  en  lille  ubeboet,  men  smuk  og  frugtbar  0,  som  frembragte 
en  Rigdom  af  Frugttræer  og  allehaande  Skovtræer.  Men  den 
laa  i  en  betydelig  Afstand  fra  det  faste  Land;  denne  Omstæn- 
dighed forringede  rigtignok  meget  Glæden  over  min  lykkelige 
Redning.  Jeg  skikkede  mig  imidlertid  i  Guds  Villie  og  over- 
gav tillidsfuld  min  Skjæbne  i  hans  alkjærlige  Haand,  da  jeg 
saa  et  lille  Fartøj  for  fulde  Sejl  komme  styrende  fra  Fastlan- 
det over  imod  Øen.  Da  jeg  ikke  længere  kunde  tvivle  om, 
at  det  jo  vilde  lande  ved  Øen,  men  ikke  vidste,  enten  det 
bragte  Venner  eller  Fjender,  besluttede  jeg  for  det  første  at 
holde  mig  skjult,  og  steg  i  denne  Hensigt  op  i  et  højt,  busket 
Træ,  fra  hvilket  jeg  i  fuld  Sikkerhed  kunde  iagttage  alt,  hvad 
der  foregik. 

Fartøjet  lagde  ind  i  en  lille  Bugt,  og  ti  Slaver,  forsynede 
med  Spader  og  andre  til  Jordens  Opgravning  nødvendige  Red- 
skaber, stege  iland.  De  begav  sig  hen  imod  Midten  af  Øen, 
hvor  de  gravede  en  Tidlang,  og,  som  det  forekom  mig,  tilsidst 
aabnede  en  Falddør.  Derpaa  vendte  de  tilbage  til  Skibet  og 
hentede  alleslags  Proviant  og  Husgeraad  iland ;  alle  Sagerne  bare 
de  hen  til  det  Sted,  hvor  de  havde  gravet,  og  blev  borte  med 
dem.  Heraf  formodede  jeg,  at  der  sammesteds  maatte  være  et 
underjordisk  Rum,  der  skulde  indrettes  til  Beboelse. 

Da  dette  var  bragt  istand,  vendte  de  endnu  engang  tilbage 
til  Fartøjet,  og  kom  efter  kort  Tids  Forløb  tilsyne  med  en 
Olding,  som  førte  en  smuk  Yngling  paa  fjorten  til  femten  Aar 
ved  Haanden.  Alle  steg  paa  det  omtalte  Sted  ned  i  Dybet; 
da  de  atter  kom  op  derfra,  tillukkede  de  Falddøren  og  bedæk- 
kede den  med  Jord.  Men  da  de  endelig  igjen  vendte  tilbage 
til  Skibet,  var  Ynglingen  ikke  mere  iblandt  dem.  Deraf  sluttede 

jeg,  at  han  var  bleven  ladt  tilbage  i  den  underjordiske  Bolig, 
en  Omstændighed,  som  i  høj  Grad  vakte  baade  min  Nysgjerrig- 
hed  og  min  Forbauselse. 

Oldingen  gik  med  sine  Slaver  igjen  ombord,  og  sejlede 
bort  i  Retningen  af  Fastlandet.  Saasnart  de  var  langt  nok 
borte  til,  at  jeg  ikke  behøvede  at  frygte  for  at  opdages  af 
Mandskabet  ombord,  forlod  jeg  mit  Skjul  i  Træet  og  begav  mig 
øjeblikkelig  hen  til  det  Sted,  som  havde  været  opgravet.  Her 
gav  jeg  mig  nu  til  at  kaste  Jorden  tilside,  indtil  jeg  fandt  en 
flad  Sten,  der  kunde  være  tre  til  fire  Kvadratalen  stor.  Da  jeg 
havde  løftet  denne  ivejret,  fandt  jeg  nedenunder  en  stejl  Trappe, 
som  førte  ned  i  Dybet.  Uden  Betænkning  steg  jeg  ned  derad, 
og  befandt  mig,  hvor  Trappen  endte,  i  et  stort  firkantet  Værelse, 
hvis  Gulv  var  belagt  med  Tæpper,  og  rundt  i  hvilket  der  løb 
en  Sofa,  som  var  beklædt  med  Hynder  af  det  kostbareste  Stof. 
Her  sad  en  Yngling  med  en  Vifte  i  Haanden,  foran  ham  stod 
Vaser  fulde  af  kosteligste  Frugter  og  Blomster;  tvende  Voxkj ærter 
oplyste  Gemakket  med  deres  rødlige  Skær. 

Ved  det  pludseHge  Syn  af  mig  blegnede  Ynglingen;  for 
at  berolige  ham  tog  jeg  strax  Ordet  og  sagde:  »Herre,  hvo 
I  endogsaa  er,  frygt  ikke!  En  Konge  og  Kongesøn  som  jeg 
er  ikke  istand  til  at  komme  Eder  i  mindste  Maade  for  nær.  Meget 
mere  har  Eders  gunstige  Skjæbne  maget  det  saaledes,  at  jeg 
var  her  tilstede,  for  at  drage  Eder  op  af  denne  Grav,  hvori 
man,  som  mig  synes,  af  Grunde,  der  er  mig  ubekj endte,  levende 
har  begravet  Eder.  Paafaldende  og  aldeles  ubegribeligt  er  det 
mig  derfor,  at  I  slet  ingen  Modstand  gjorde,  da  man  forberedte 
og  iværksatte  denne  Udaad;  I  maa  nemlig  vide,  at  jeg  fra  et 
Skjul  var  Vidne  til  alt,  hvad  der  foregik  paa  Øen,  lige  fra  det 
Øjeblik,  da  Fartøjet  landede.« 

Tusind  og  én  Nat.  i^ 

Da  Ynglingen  hørte  mig  tale  saaledes,  og  havde  vundet 
den  Overbevisning,  at  jeg  var  et  Menneske  ligesom  han  selv,  be- 
roligede han  sig  og  indbød  mig  venlig  til  at  tage  Plads  ved 
Siden  af  sig.  Saasnart  jeg  havde  nedladt  mig  hos  ham,  tog 
han  Ordet  og  sagde:  »Min  Prinds,  jeg  vil  meddele  Eder  Noget, 
som  I  vil  finde  meget  sælsomt. 

Min  Fader  er  Juveleer,  og  har  ved  sin  Arbejdsomhed  og 
Duelighed  i  sit  Fag  samlet  en  stor  Formue;  han  ejer  en  Mængde 
Slaver  og  har  mange  Handelsfuldmægtige,  som  gjør  lange 
Sørejser  paa  hans  egne  Skibe  for  at  underholde  hans  Forbin- 
delse med  de  Hoffer,  som  han  har  at  gjøre  med  baade  nær 
og  fjern,  idet  han  forsyner  dem  med  Smykker  og  Ædelstene. 

Allerede  lang  Tid  havde  han  været  formælet  uden  at  have 
Børn,  da  han  en  Nat  drømte,  at  der  vilde  fødes  ham  en  Søn, 
hvis  Liv  dog  ikke  skulde  blive  af  lang  Varighed.  Inderlig  be- 
drøvet vaagnede  han.  Men  nogle  Dage  senere  meddelte  min 
Moder  ham  virkelig,  at  han  havde  Udsigt  til  at  nyde  Fader- 
glæder, og  ni  Maaneder  senere  nedkom  hun  med  mig  til  stor 
Glæde  for  min  Fader  og  den  hele  Familie. 

Min  Fader  havde  i  min  Fødselstime  nøje  iagttaget  Stjer- 
nernes Stilling,  og  forelagde  Stjernetyderne  mit  Horoskop. 
Disses  Betænknmg  lød?  »Din  Søn  vil  uden  Uheld  opnaa  sit 
femtende  Aar ;  men  da  vil  hans  Liv  komme  i  Fare  og  vil  neppe 
staa  til  at  redde ;  hvis  imidlertid  hans  gode  Lykke  paa  dette  kri- 
tiske Tidspunkt  bevarer  ham  fra  Fordærvelsen,  vil  han  uden 
Anstød  opnaa  en  høj  Alder.  I  hans  femtende  Aar  vil  nemlig 
Broncerytteren  paa  Magnetbjerget  blive  nedstyrtet  i  Havet  af 
Prinds  Adjib,  Kong  Kassibs  Søn;  og  Stjernerne  udsige,  at 
din  Søn  halvtresindstyve  Dage  senere  vil  blive  dræbt  af  denne 
Prinds. « 

Denne  Spaadoms  Overensstemmelse  med  Drømmen  vakte 
hos  min  Fader  den  største  Overraskelse  og  dybeste  Kummer. 
Imidlertid  tog  han  sig  med  den  største  Omhu  af  min  Opdra- 
gelse indtil  dette  mit  femtende  Aar.  Men  igaar  erfarede  han, 
at  Broncerytteren  for  ti  Dage  siden  var  bleven  nedstyrtet  i 
Havet,  og  denne  Efterretning  kostede  ham  saa  mange  Taarer 
og  saa  megen  Ængstelse,  at  han  efter  en  Nats  Forløb  ikke 
mere  lignede  sig  selv,  den  kjære,  gode  Fader.  Imidlertid  havde 
han  dog  ifølge  Astrologernes  Spaadom  været  betænkt  paa  at 
bevare  mit  Liv  trods  de  himmelske  Tegns  Skjæbnebestemmelse. 
Allerede  for  lang  Tid  siden  havde  han  ganske  hemmelig  ladet 
indrette  dette  Sted  til  mig,  for  at  jeg  deri  skulde  finde  min 
Tilflugt,  saasnart  han  erfarede,  at  Broncerytteren  var  nedstyrtet, 
og  holde  'mig  skjult  for  alle  menneskelige  Øjne,  indtil  de 
skjæbnesvangre  halvtredsindstyve  Dage  var  udrundne.  Da  han 
nu  igaar  erfarede,  hvad  der  var  sket,  bragte  han  mig  skynd- 
somst herover,  og  lovede  igjen  at  afhente  mig  efter  fyrretyve 
Dages  Forløb.  Jeg  for  min  Del  er  ganske  rolig,  og  tror  ikke, 
at  Prinds  Adjib  vil  faa  isinde  at  opsøge  mig  her  paa  en  ube- 
boet 0,  og  oven  i  Kjøbet  dybt  underjorden.  Hermed,  Herre, 
har  jeg  sagt  Eder,  hvad  jeg  vilde.« 

Medens  Juvelhandlerens  Søn  fortalte  mig  sin  Historie,  spot- 
tede jeg  i  mit  Hjerte  Stjernetyderne,  som  havde  forudsagt  ham 
hans  Død  for  min  Haand.  Jeg  følte  mig  nemlig  saa  vidt 
fjernet  fra  at  gjøre  deres  Forudsigelse  til  Virkelighed,  at  han 
neppe  havde  ophørt  at  tale,  førend  jeg  med  glad  Fortrøstning 
sagde  til  ham:  »Min  kjære  unge  Herre,  stol  paa  Guds  Godhed 
og  frygt  intet!  Anse  det  hele  for  en  Gjæld,  hvilken  I  skulde 
betale,  og  som  fra  dette  Øjeblik  af  er  klaret !  Jeg  for  min  Del 
priser   mig   lykkelig,    da  jeg   nu    engang  skulde    lide  Skibbrud, 

ved  at  befinde  mig  her  til  Eders  Forsvar  imod  enhver,  som 
maatte  tragte  Eder  efter  Livet.  Jeg  vil  i  disse  fyrretyve  Dage 
ikke  vige  fra  Eders  Side,  og  det  skal  da  vise  sig,  at  de  tossede 
Stjernetydere  uden  al  Grund  have  gjort  Eders  Fader  bange. 
Jeg  vil  i  denne  Tid  i  alt  muligt  være  Eder  til  Tjeneste,  vær 
overbevist  derom!  Senere  haaber  jeg,  med  Eders  og  Eders 
Faders  Skib  at  komme  over  til  Fastlandet.  Men  saasnart  jeg  er 
vendt  tilbage  til  mit  Kongerige,  skal  jeg  ingenlunde  forglemme 
de  Forpligtelser,  Eders  Godhed  har  paalagt  mig,  men,  som  det 
sig  hør  og  bør,  stræbe  at  vise  Eder  min  Taknemlighed.« 

Paa  denne  Maade  beroligede  jeg  Juvelerens  Søn  og  vandt 
hans  Tiltro;  for  ikke  at  indjage  ham  Skræk,  undlod  jeg  at  til- 
kjendegive  mig  som  hin  frygtelige  Adjib,  som  skulde  vorde  hans 
Banemand  og  undgik  omhyggelig  alt,  hvad  der  i  denTie  Hense- 
ende muligvis  kunde  vække  nogen  Mistanke  hos  ham. 

Vi  underholdt  os  med  hinanden  indtil  helt  ud  paa  Natten, 
og  jeg  bemærkede,  at  det  unge  Menneske  besad  megen  For- 
stand. Derpaa  spiste  vi  tilsammen  af  hans  Forraad,  der  var  saa 
stort,  at  der  vilde  være  blevet  ikke  lidet  tilovers,  selv  om  der 
foruden  mig  havde  indfundet  sig  andre  Gjæster  i  Løbet  af  de 
fyrretyve  Dage.  Efter  Maaltidet  snakkede  vi  endnu  en  Stund 
micd  hinanden,  og  lagde  os  derpaa  til  Hvile. 

Den  følgende  Morgen  bragte  jeg  ham  Vaskevand,  saasnart 
han  var  staaet  op,  lavede  saa  Middagsmaden  til,  og  bar  den 
frem,  da  det  tyktes  mig  at  være  passende  Tid.  Til  at  korte  os 
Tiden  efter  Maaltidet  opfandt  jeg  et  ganske  sindrigt  Spil;  med 
dette  morede  vi  o^,  indtil  Aftenmaaltidets  Time  kom,  og  der- 
med var  vor  Dag  igjen  tilende.  Saaledes  henlevede  vi  den  ene 
Dag  efter  den  anden  og  havde  tilstrækkelig  Tid  til  at  blive 
inderlig  gode  Venner.     Jeg  bemærkede  tydelig,  at  han  følte  en 

levende  Tilbøjelighed  for  mig,  og  jeg  for  min  Del  udskjældte 
ofte  i  mit  stille  Sind  de  Stjernetydere  for  skamløse  Bedragere, 
som  havde  forudsagt  ham  hans  Død  ved  min  Haand;  jeg  følte 
nemlig,  at  det  var  en  ren  Umulighed  for  mig  at  begaa  en  saa 
afskyelig  Handling. 

Saaledes  havde  vi  endelig  tilbragt  ni  og  tredive  Dage  paa 
dette  underjordiske  Opholdssted,  og  den  fyrretyvende  var  i  Be- 
greb med  at  oprinde.  Ved  sin  Opvaagnen  ytrede  den  kjære 
Yngling  med  overstrømmende  Henr}'kkelse  for  mig:  »Prinds, 
den  fyrretyvende  Dag  er  kommen,  og  priset  være  Gud  og  Eders 
gode  Selskab,  jeg  er  endnu  ilive!  Min  Fader  vil  ikke  undlade 
ved  allerførste  Lejlighed  at  bevidne  Eder  sin  dybe  Taknemlig- 
hed, og  gjore  Eder  til  fri  Herre  over  alle  de  Midler,  som  I 
behøver  for  at  vende  tilbage  .  til  Eders  Fædreland.  Nu  har 
jeg  kun  en  eneste  Tjeneste  at  bede  Eder  om,  at  I  nemlig 
skaffer  mig  varmt  Vand  for  at  jeg  kan  vaske  mig  i  Bade- 
karret og  derpaa  iføre  mig  nye  Klæder,  at  min  Fader  ret  maa 
have  Glæde  af  mig,  naar  han  gjenser  mig  efter  den  lange 
Skilsmisse. « 

Strax  satte  jeg  Vand  over  Ilden,  og  saasnart  det  var  varmt, 
fyldte  jeg  dermed  Badekarret.  Ynglingen  steg  deri;  jeg  selv 
vaskede  og  afgned  ham.  Da  han  igjen  forlod  Badet,  udstrakte 
han  sig  paa  et  Leje ,  som  jeg  havde  beredt  til  ham,  og  ind- 
hyllede sig  i  sit  Tæppe.  Efterat  han  havde  udhvilet  sig 
og  sovet  nogen  Tid,  sagde  han  til  mig:  »Prinds,  hav  dog  den 
Godhed  at  bringe  mig  en  Melon  med  Sukker,  for  at  jeg  kan 
forfriske  mig  derpaa ! «  Jeg  udsøgte  da  en  af  de  bedste  Meloner 
af  vort  Forraad,  lagde  den  paa  en  Tallerken  og  bragte  ham 
den;  men  da  jeg  ikke  fandt  nogen  Kniv  til  at  skjære  den  istykker 
med,  spurgte  jeg  det  unge  Menneske,  om  han  ikke  vidste,  hvor 

der  fandtes  nogen.  Ynglingen  svarede  mig,  at  der  laa  en  oppe 
paa  Hylden  lige  over  hans  Hoved. 

Jeg  fik  virkelig  ogsaa  der  Øje  paa  en  Kniv  og  skyndte 
mig  med  at  tage  den  ned;  men  da  jeg  allerede  havde  den  i 
Haanden,  forviklede  jeg  Foden  i  det  nedhængende  Tæppe,  gled 
ud  og  faldt  saa  ulykkelig  hen  over  Ynglingen,  at  jeg  stødte  ham 
Kniven  i  Hjertet,  og  han  opgav  øjeblikkelig  Aanden. 

I  min  Forfærdelse  over,  hvad  der  var  sket,  udstødte  jeg  et 
frygteligt  Skrig,  slog  mig  i  Hovedet,  i  Ansigtet  og  for  Brystet, 
sønderrev  mine  Klæder,  og  kastede  mig  endelig  til  Jorden,  over- 
vunden af  min  ubeskrivelige  Sorg  og  Smerte.  »Ak,«  udraabte 
jeg,  »der  laa  endnu  kun  faa  Timer  imellem  ham  og  Sikkerhe- 
den for  al  Fare;  den  grusomme  Skjæbne  havde  opsat  Fordær- 
velsen indtil  de  sidste  Øjeblikke!  Og  jeg  selv,  der  var  saa 
sikker  og  urokkelig  overbevist  om,  at  der  intet  var  at  frygte, 
—  jeg  selv  skulde  blive  hans  Morder  og  saaledes  gjøre  Spaa- 
dommen  til  Virkelighed!  O,  min  Gud,«  vedblev  jeg,  og  hæ- 
vede mine  Hænder  og  Blikke  mod  Himlen,  »jeg  anraaber  Dig 
om  Tilgivelse  og  bevidner  min  Uskyldighed  i  den  arme  Ynglings 
Død!  O,  gid  jeg  dog  var  død  istedet  for  ham!  Hvor  længe 
skal  jeg  endnu  vandre  gjennem  denne  Trængselens  og  Smertens 
Verden ! « 

Jeg  vilde  visselig  efter  denne  mig  tilstødte  skrækkelige  Ulykke 
frygtløs  være  gaaet  Døden  imøde,  hvis  den  havde  vist  sig  for 
mig;  men  i  denne  Verden  bliver  ligesaa  lidt  det  onde  som  det 
gode  os  altid  tildel,  naar  vi  ønsker  det.  Imidlertid  fik  jeg 
Tid  til  at  overveje,  at  min  Smerte  og  mine  Taarer  ikke  var 
istand  til  at  kalde  Ynglingen  tilbage  til  Livet,  men  at  jeg  selv, 
saasnart  de  fyrretyve  Dages  Termin  var  udløben,  kunde  blive 
overrasket  af  hans  ulykkelige  Fader.      Derfor  steg   jeg  strax  op 

af  den  underjordiske  Vaaning,  lagde  Stenen  over  Nedgangen  og 
bedækkede  den  igjen  omhyggelig  med  Jord. 

Neppe  var  jeg  færdig  med  dette  Arbejde,  førend  jeg  ved 
at  se  mig  om  fik  Øje  paa  Fartøjet,  der  nærmede  sig  fra  Fast- 
landet for  igjen  at  afhente  Ynglingen.  Idet  jeg  nu  raad- 
førte  mig  med  mig  selv  om,  hvad  jeg  havde  at  gjøre,  tænkte 
jeg:  »Lader  jeg  mig  se,  saa  vil  Oldingen  ganske  sikkert 
bemægtige  sig  mig,  og  maaske  endog  lade  mig  undlive  ved  sine 
Slaver,  saasnart  han  ser,  i  hvilken  Tilstand  hans  Søn  befinder 
sig  ved  min  Skyld.  Jeg  maa  bevidne  min  Uskyldighed  saa 
godt,  jeg  vil,  neppe  vil  dog  noget  bringe  ham  fra  hans 
slette  Mening  om  mig.  Det  bedste  bliver  vistnok,  at  jeg  und- 
viger hans  Hævn,  istedet  for  at  forsøge  paa  at  bevise  min  Uskyl- 
dighed for  ham.« 

Som  sagt,  saa  gjort.  Et  stort  Træs  tætte  og  buskede  Løv 
syntes  at  tilbyde  mig  et  passende  Skjul  i  Nærheden  af  Hulen. 
Jeg  besteg  altsaa  Træet,  og  havde  netop  faaet  mig  indrettet 
deroppe,  saa  at  jeg  kunde  vente  at  forblive  skjult,  da  Fartøjet 
landede  paa  samme  Sted  som  forrige  Gang.  Oldingen  med  sine 
Slaver  steg  ud  deraf  og  begav  sig  hen  til  den  underjordiske 
Vaaning;  i  deres  Miner  kunde  jeg  tydelig  læse,  at  de  nærede 
det  bedste  Haab.  Men  saasnart  de  fik  Øje  paa  den  nylig  om- 
gravede Jord ,  forandrede  sig  deres  Miner ,  især  Oldingens. 
Imidlertid  skaffede  de  hastig  Jorden  tilside,  løftede  Stenen ,  steg 
ned  og  kaldte  Ynglingen  højt  ved  Navn.  Intet  Svar.  Da  steg 
deres  Bekymring  til  det  højeste,  og  de  frygtede  det  allerværste. 
De  søgte  og  fandt  endelig  Ynglingen,  hvilende  paa  Lejet,  med 
en  Kniv  i  Hjertet;  thi  jeg  havde  ikke  følt  mig  stærk  nok  til 
igjen  at  drage  det  usalige  Mordredskab  ud  af  Saaret.  Ved 
dette    Syn    udstødte   de  alle   et  Skrig,    der   paa   grusom    Maade 

fornyede  min  Smerte  og  Oldingen  blev  afmægtig.  Hans  Slaver 
bar  ham  da  op  i  den  friske  Luft,  og  lagde  ham  ned  under 
det  Træ,  i  hvilket  jeg  netop  havde  skjult  mig.  Uagtet  al  an- 
vendt Omhu  forblev  den  ulykkelige  Fader  længe  i  bevidstløs 
Tilstand,  og  de  bekymrede  Slaver  begyndte  at  frygte  for  hans 
Liv.  Endelig  kom  han  dog  atter  til  sig  selv  af  den  lange  Be- 
svimelse. Da  bragte  Slaverne  og^aa  Liget  af  den  arme  Yng- 
ling frem  for  Lyset;  —  ak,  forgjæves  havde  han  smykket 
sig  til  det  længselsfuldt  ventede  Møde  med  den  kjære  Fader! 
Slaverne  opkastede  en  Grav,  og  nedsænkede  Liget  deri.  Ol- 
dingen kastede,  understøttet  af  tvende  Slaver,  badet  i  Taarer 
den  første  Haandfuld  Jord  derpaa;  —  derefter  fyldte  Slaverne 
Graven. 

Saasnart  dette  sørgelige  Værk  var  fuldendt,  blev  Husgeraa- 
det  og  de  tilovers  blevne  Levnetsmidler  hentede  frem  af 
Hulen  og  baarne  ud  paa  Skibet.  Ogsaa  den  af  Smerte  næsten 
opløste  Olding  blev,  da  han  ikke  formaaede  at  holde  sig  oprejst, 
sat  paa  en  Bærebør  og  bragt  ud  paa  Skibet.  Da  gik  Fartøjet 
igjen  under  Sejl,  og  snart  havde  jeg  tabt  det  afsyne.    ■ 

Saasnart  Juvelhandleren  og  hans  Slaver  var  borte,  befandt 
jeg  mig  atter  ganske  ene  paa  Øen.  Fra  nu  af  tilbragte  jeg 
Natten  i  den  underjordiske  Bolig,  der  ikke  igjen  var  bleven 
tillukket,  og  om  Dagen  strejfede  jeg  omkring  paa  Øen,  hvorhen 
mit  letsindige  Lune  drev  mig. 

Dette  sørgelige  og  kjedsommelige  Liv  havde  jeg  ført  en 
hel  Maaned,  da  jeg  lagde  Mærke  til,  at  Havet  i  betydelig  Grad 
drog  sig  tilbage,  og  Øen  efterhaanden  blev  større  og  højere. 
Det  var  mig,  som  om  Fastlandet  stedse  kom  nærmere,  og  endelig 
var  jeg   kun    adskilt   derfra  ved    en  lille    Strækning  Vand,    der 


169 

syntes  mig  ikke  synderlig  dybt.  Jeg  prøvede  derfor  paa  at  vade 
igjennem,  og  kom  lykkelig  over.  Men  i  lang  Tid  maatte  jeg 
hinsides  slæbe  mig  frem  igjennem  det  løse  og  dybe  Strandsand, 
og  blev  tilsidst  dødelig  træt.  Endelig'  fik  jeg  dog  en  fastere 
Jordbund  under  mine  Fødder,  og  gik  nu,  ligesom  med  fornyede 
Kræfter,  rask  videre.  Jeg  havde  allerede  Havet  langt  bagved 
mig,  da  jeg  i  det  fjerne  fik  Øje  paa  en  stor  Ild.  Derover  blev 
jeg  inderlig  glad  og  sagde  til  mig  selv:  »Hist  maa  Du  finde 
Mennesker ;  thi  hin  Ild  kan  umulig  være  opstaaet  af  sig  selv. « 
Men  da  jeg  kom  nærmere,  saa  jeg,  at  jeg  dog  havde  taget  fejl; 
det  var  nemlig  ikke  en  Ild,  der  lyste  mig  imøde,  men  et  Slot 
af  blankt  Kobber ,  der  i  Solstraalerne  tog  sig  ud ,  som  om  det 
stod  i  Flammer. 

Jeg  dvælede  nogen  Tid  ved  dette  Slot  og  satte  mig  ned, 
dels  for  at  udhvile  mig,  dels  for  i  god  Ro  at  betragte  Slottets 
beundringsværdige  Arkitektur.  Men  endnu  var  jeg  langtfra 
bleven  færdig  med  at  beundre  den  herlige  Bygning,  da  jeg  fik 
Øje  paa  ti  smukke  Ynglinge,  der  syntes  at  komme  tilbage  fra 
en  Spadseretur,  i  Spidsen  en  høj  Olding  af  et  ærefrygtindgydende 
Udseende.  I  høj  Grad  overraskede  det  mig,  at  de  alle  var 
blinde  paa  det  højre  Øje.  Forbauset  over  at  finde  et  saa  stort 
Antal  Blinde  samlet  paa  en  Plet,  hvilke  oven  i  Kjøbet  alle  mang- 
lede det  samme  Øje,  overvejede  jeg  hos  mig  selv,  hvilke  Om- 
stændigheder der  vel  kunde  have  ført  dem  sammen  paa 
dette  Sted,  og  blev  i  det  samme  tiltalt  af  dem.  De  ytrede 
deres  Glæde  over  at  se  mig  hos  sig,  og  saasnart  de  første  ven- 
skabelige Hilsener  var  vexlede,  spurgte  de  mig,  hvorledes  jeg 
var  kommen  hid.  Herpaa  svarede  jeg  dem,  at  min  Historie 
var  temmelig  lang;    hvis   de   imidlertid  vilde   have  den  Godhed 


170 

at  tage  Plads,  vilde  jeg  med  Glæde  give  dem  de  forlangte  Op- 
lysninger. 

Saasnart  de  havde  nedladt  sig  rundt  omkring  mig,  fortalte 
jeg  dem  alt,  hvad  der  var  mødt  mig,  siden  jeg  havde  forladt 
mit  Kongerige.  De  unge  Mennesker  undredes  i  høj  Grad  over 
mine  usædvanlige  Tilskikkelser,  og  saasnart  jeg  havde  fortalt 
tilende,  bad  de  mig  om  at  følge  med  ind  i  Slottet.  Jeg 
modtog  med  Fornøjelse  deres  Indbydelse ,  og  vi  gik  igjen- 
nem  en  lang  Række  smukt  indrettede  Sale,  Forværelser,  Ge- 
makker og  Kamre,  indtil  vi  naaede  en  meget  stor  Sal. 
Her  stod  adskilte  fra  hinanden  i  en  Kreds  ti  blaa^)  Sofaer, 
bestemte  til  Hvile  om  Dagen  og  Slummer  om  Natten;  i  Midten 
fandtes  en  ellevte  af  samme  Farve,  men  noget  lavere  end  de 
andre,  som  Oldingen  indtog,  medens  de  ti  Ynglinge  tog  Plads 
paa  de  øvrige.  Da  der  paa  hver  Sofa  kun  var  Plads  til  en 
hvilende  Person,  sagde  et  af  de  unge  Mennesker  til  mig:  »Ven, 
tag  Du  Plads  paa  Tæppet  i  Midten,  og  afhold  Dig  ligesaa  vel 
fra  at  forske  efter  Aarsagen  til,  at  vi  alle  mangler  det  højre  Øje, 
som  efter  alt  øvrigt,  hvad  der  angaar  os!  Lad  Dig  nøje  med 
at  se  til,  og  lad  al  Nyfigenhed  fare!« 

Efter  nogen  Tids  Forløb  rejste  Oldingen  sig  op  fra  Sofaen 
og  gik  ud,  men  kom  snart  igjen  tilbage  med  Aftensmaden  til 
de  ti  Ynglinge,  som  hver  især  fik  sin  bestemt  afmaalte  Portion. 
Ogsaa  jeg  fik  min  Del,  som  jeg  efter  de  øvriges  Exempel  for- 
tærede ene  og  i  Taushed.  Ved  Maaltidets  Ende  rakte  Oldingen 
ligeledes  enhver  af  os  en  Skaal  med  Vin.  Derpaa  maatte  jeg 
gjentage  min  Historie  for  dem ,  saa  overordentlig  var  den  fore- 
kommen dem ,    og  vi  underholdt   os  med  hinanden  til  langt  ud 


')  Blaat  er  i  Østerland  Sorgens  Farve. 

paa  Natten,  da  en  af  Ynglingene  bemærkede,  at  det  maatte 
være  silde,  og  henvendte  sig  til  Oldingen  med  følgende  Ord: 
»Du  ser,  at  det  er  Tid  at  gaa  til  Hvile,  og  bringer  os  ikke, 
hvad  vi  have  behov  til  Opfyldelsen  af  vor  Pligt!« 

Strax  stod  Oldingen  op  og  gik  ind  i  et  Sideværelse,  hvorfra 
han  efterhaanden  hentede  ti  med  blaa  Klæder  tilhyllede  Fade. 
For  hver  af  de  enøjede  satte  han  et  Fad  tilligemed  en  Kjærte. 
Saasnart  de  tog  Klæderne  bort,  bemærkede  jeg,  at  Fadene 
indeholdt  lutter  Aske,  Kulstøv  og  sort  Farve.  Disse  Ting  blan- 
dede de  godt  sammen,  og  begyndte  saa  med  den  smudsige  Dej  g 
at  tiismøre  deres  Ansigter  saaledes,  at  de  snart  fik  et  afsky- 
ligt Udseende.  Derpaa  brød  de  ud  i  Taarer  og  Veraab,  slog 
sig  selv  i  Ansigtet  og  for  Brystet  og  udraabte:  »Vi  nød  Fryd 
og  alt  godt;  men  vor  skammelige  Nysgjerrighed  lod  sig  ikke 
nøje  dermed!« 

Denne  sælsomme  Bodsøvelse  fortsatte  de  næsten  hele  Natten ; 
først  henimod  Morgenen  bragte  Oldingen  dem  Vand,  hvormed 
de  vaskede  Hænder  og  Ansigt.  Derpaa  skiftede  de  ogsaa  deres 
smudsige  Klæder,  saa  at  der  intet  Spor  længer  var  at  opdage 
hos  dem  af  det  underlige  Væsen ,  som  jeg  havde  været  Vidne 
til  om  Natten.  Ikke  formaar  jeg  at  skildre  den  Tvang,  hvor- 
under jeg  i  disse  Timer  befandt  mig.  Tusinde  Gange  var  jeg 
paa  veje  til  at  bryde  den  mig  paalagte  Selvbeherskelse  og  at 
spørge  de  enøjede  om  Grunden  til  deres  besynderlige  Adfærd, 
og  da  endelig  alle  havde  lagt  sig  til  Ro,  formaaede  jeg  ikke 
at  lukke  et  Øje  hele  den  øvrige  Del  af  Natten. 

Da  vi  den  følgende  Morgen  gik  ud  for  at  drage  frisk 
Luft,  erklærede  jeg  de  unge  Mennesker,  at  jeg-  ikke  var 
istand  til  at  bevare  den  mig  paalagte  Taushed:  »I  er  alle,« 
sagde  jeg,    »Mennesker  af  stor  Forstand  og  høj  Dannelse,  som 

jeg  allerede  har  haft  Lejlighed  til  at  bemærke;  alligevel  saa  jeg 
Eder  igaar  foretage  Eder  Ting,  som  man  blot  skulde  tro  Van- 
vittige istand  til.  Hvilken  Ulykke  der  end  skal  ramme  mig, 
kan  jeg  dog  ikke  afholde  mig  fra  at  spørge  Eder  om,  hvorfor 
I  sværtede  Eders  Ansigter,  og  ved  hvilken  Lejlighed  I  er 
blevne  enøjede.  Der  maa  bestemt  ligge  noget  overordentligt 
til'  Grund,  og  jeg  er  nærved  at  blive  syg  af  bare  Nysgjer- 
righed. « 

Ynglingene  besvarede  imidlertid  mit  nærgaaende  Spørgs- 
maal  alene  dermed,  at  jeg  forlangte  Underretning  om  Ting,  som 
paa  ingensomhelst  Maade  vedkom  mig,  og  lige  saa  lidt  kunde 
vække  min  Interesse.  Hermed  maatte  jeg  for  det  første  stille 
mig  tilfreds. 

Vi  tilbragte  Dagen  med  Samtaler  om  almindelige  Gj  en- 
stande.  Men  da  det  var  blevet  Aften,  og  vi  havde  holdt  Maaltid, 
hentede  Oldingen  atter  de  med  blaa  Klæder  tildækkede  Fade 
frem.  De  enøjede  gjentog  Scenen  fra  den  foregaaende  Dag, 
sværtede  og  mishandlede  deres  Ansigter,  veklagede  og  raabte: 
»Vi  levede  i  Fryd  og  nød  alt  godt;  men  vor  skamløse  Nys- 
gjerrighed  vilde  ikke  lade  sig  nøje  dermed!« 

Da  det  samme  gjentog  sig  hver  eneste  Nat,  var  jeg  tilsidst 
virkelig  ganske  syg  af  Nysgjerrighed.  Jeg  bad  derfor  alvorlig 
de  unge  Mennesker  om,  at  de  enten  vilde  løse  mig  deres  Livs 
Gaade,  eller  anvise  mig  en  Vej,  ad  hvilken  jeg  igjen  kunde 
komme  tilbage  til  mit  Kongerige.  »Thi  her  formaar  jeg  ikke 
længer  at  blive;«  tilføjede  jeg,  »det  er  altfor  pinligt,  hver  eneste 
Nat  at  være  Vidne  til  sligt  et  uhørt  Skuespil  uden  at  kjende 
Foranledningen  dertil. « 

Hertil  svarede  en  af  de  enøjede:  »I  maa  ikke  undre  Eder 
over,    at  vi    hidtil   har   iagttaget    dette   Forbehold   imod   Eder. 

Vi  lod  Eders  Bønner  uopfyldte  af  ren  Velvillie,  nemlig  for  at 
skaane  Eder  for  den  Ulykke  at  geraade  aldeles  i  den  samme 
Tilstand,  hvori  vi  befinder  os.  Men  vil  I  endelig  lære  at  kjende 
vor  ulykkelige  Skjæbne,  saa  gjentag  Eders  Forlangende  endnu 
en  Gang,  og  vi  vil  ikke  længer  vægre  os  ved  at  give  Eder 
den  forlangte  Oplysning.« 

Jeg  gjensvarede  øjeblikkelig,  at  jeg  var  fattet  paa  alt.  Men 
Ynglingene  gjorde  mig  endnu  en  Gang  Forestillinger  og  sagde: 
»Vi  raader  Eder  for  sidste  Gang  af  Venskab  og  Medlidenhed 
til  at  styre  Eders  Nysgjerrighed;  —  det  gj  ælder  Tabet  af  Eders 
højre  Øje.« 

»Gj ør  intet,«  gav  jeg  til  Svar.  »Jeg  erklærer  herved,  at 
hvis  slig  Ulykke  skulde  hændes  mig,  jeg  da  ikke  vil  tilskrive 
Eder  den,  men  ene  og  alene  mig  selv.« 

Endvidere  gav  man  mig  at  forstaa,  at  jeg  efter  Tabet  af 
mit  Øje  ikke  maatte  haabe  at  kunne  blive  hos  dem,  hvis  jeg 
havde  haft  sligt  i  Tankerne;  thi  deres  Tal  var  fuldt,  og  turde 
ikke  forøges. 

Hertil  svarede  jeg  uden  Betænkning,  at  jeg  rigtignok  med 
stor  Fornøjelse  vilde  blive  hos  saa  vakre  Mennesker,  som  de 
var,  men  at  jeg,  naar  det  ikke  kunde  være  anderledes,  ogsaa 
var  beredt  til  at  underkaste  mig  denne  Nødvendighed,  efter 
som  jeg  for  enhver  Pris  ønskede  min  Nysgjerrighed  tilfreds- 
stillet. 

Da  de  enøjede  saa,  at  min  Beslutning  stod  fast,  slagtede 
de  en  Bede,  drog  Skindet  af  den,  og  en  af  dem  rakte  mig 
derpaa  Kniven,  hvoraf  han  havde  betjent  sig,  med  de  Ord: 
»Tag  denne  Kniv!  I  vil  faa  Brug  for  den  ved  en  Lejlighed, 
som  vi  nærmere  skulle  antyde  Eder.  Vi  vil  nemlig  sy  Eder 
ind  i  dette  Skind,    og   i   dette  Hylster  henlægge    Eder   udenfor 

Slottet,  ene  med  Eder  selv.  Da  vil  der  komme  en  uhyre  Fugl, 
ved  Navn  Roch  ^),  den  vil  i  den  Tro,  at  det  er  et  Stykke  Kjød, 
slaa  ned  fra  Luften  og  bortføre  Eder  med  sig  højt  op  i  Skyerne. 
Men  det  skal  ikke  bekymre  Eder;  den  vil  snart  igjen  dale 
imod  Jorden  og  nedlægge  Eder  paa  Toppen  af  et  Bjerg.  Naar 
I  mærker  Jorden  under  Eder,  maa  I  hastig  skjære  Hul  i  Skindet 
og  krybe  ud  deraf.  Saasnart  Fuglen  faar  Øje  paa  Eder,  vil 
den  blive   forskrækket  og  tage  Flugten.« 

»Naar  I  saaledes  igjen  er  kommen  i  Frihed,  gaar  I  uden 
Afbrydelse  fremad,  indtil  I  naar  et  Slot  af  umaadelig  Størrelse, 
udsmykket  med  Guld,  Smaragder  og  andre  glimrende  Ædelstene 
i  forbausende  Mængde.  Porten  staar  altid  aaben,  og  I  gaar 
lige  ind.  Alle  vi  have  allerede  været  i  dette  Slot,  men  tør 
intet  sige  Eder  om,  hvad  vi  der  saa  og  oplevede.  I  vil  selv 
erfare  det,  naar  Tiden  kommer.  Kun  saa  meget  maa  I  for 
Øjeblikket  vide,  at  Besøget  har  kostet  os  alle  det  højre  Øje, 
og  er  Foranledningen  til  den  Bod,  I  selv  har  set  os  udøve, 
og  som  intet  i  Verden  kan  fritage  os  for.  Enhver  af  os  har 
en  saa  eventyrlig  Livshistorie,  at  den  kunde  fylde  tykke  Bøger; 
men  vi  tør  ikke  aabenbare  Eder  mere  deraf,  end  hvad  I  allerede 
har  erfaret.« 

Saasnart  en  af  de  enøjede  havde  gjort  mig  denne  Medde- 
lelse, svøbte  jeg  mig  ind  i  Bedeskindet-,  de  unge  Mennesker 
syede  det  fast  omkring  mig,  og  lod  mig  derpaa  ligge,  idet  de 
alle  fjernede  sig.    Det  varede  ikke  længe,  inden  den  uhyre  Fugl 


^)  En  fabelagtig  Fugl  af  udødelig  Natur  og  en  uhyre  Størrelse.  Naar 
den  kommer  flyvende ,  formørker  den  Himlen,  lig  en  Sky ,  og  den 
er  stærk  nok  til  at  bemægtige  sig  en  Elefant  og  bortføre  den  til 
sin  Rede. 

viste  sig,  om  hvilken  de  havde  talt  til  mig;  gjennem  en  Sprække 
i  Skindet  kunde  jeg  se  den  dale  imod  Jorden.  Hastig  slog 
den  ned  paa  mig,  greb  mig  som  en  Bede  i  sine  Klør,  og  steg 
atter  tilvejrs  med  mig  indtil  en  svimlende  Højde.  Men  endelig 
dalede  den  igjen,    og  lagde  mig   paa  Toppen  af  et  højt  Bjerg. 

Saasnart  jeg  følte,  at  jeg  laa  paa  Jorden,  sprættede  jeg 
hastig  Bedeskindet  op,  strøg  det  af  mig  og  viste  mig  pludselig 
for  Fuglen,  der  forskrækket  tog  Flugten.  Ved  denne  Lejlighed 
fik  jeg  den  nøjere  at  se.  Den  er,  som  anført,  af  en  utrolig 
Størrelse  og  ganske  hvid;  dens  udstrakte  Vinger  ligner  Torden- 
skyer, og  dens  Ben  er  saa  tykke  som  et  ungt  Palmetræ,  der 
første  Gang  bærer  Frugt.  For  slig  en  Fugl  maatte  en  Bede  kun 
være  en  eneste  Mundfuld. 

Utaalmodig,  som  jeg  var,  efter  at  naa  Slottet,  spildte  jeg 
intet  Øjebliks  Tid,  men  fremskyndede  mine  Skridt  i  den  Grad, 
at  jeg  i  mindre  end  en  halv  Dag  naaede  mit  Maal.  Jeg  fandt 
Slottet  endnu  langt  smukkere,  end  det  var  blevet  beskrevet  for 
mig;  dets  Pragt  og  Glands  overgik  al  Beskrivelse.  Igjennem  den 
vidt  aabne  Port  kom  jeg  ind  i  en  firkantet  Gaard  af  slig  Stør- 
relse, at  der  rundt  omkring  mig  fandtes  ikke  mindre  end  ni  og 
halvfemsindstyve  Døre,  der  alle  var  forfærdigede  af  Aloe-  og 
Sandeltræ,  paa  en  nær,  som  var  af  det  pure  Guld.  Der  fandtes 
ogsaa  en  Mængde  herlige  Trapper,  som  førte  op  til  de  øvre 
Værelser,  og  flere  Rader  af  prægtige  Gallerier  trindt  omkring. 
Ligefor  mig  bemærkede  jeg  en  høj  Dør;  gjennem  denne  kom 
jeg  ind  i  en  stor  Sal,  hvor  jeg  fandt  fyrretyve  unge  Piger  af 
en  saa  henrivende  Skjønhed,  at  Fantasien  langtfra  strækker  til 
forat  gjøre  sig  nogen  Forestilling  derom.  De  lignede  ligesaa 
mange  Fuldmaaner   paa  den  mørke  Himmel;    deres  smukke  og 

kostbare  Dragter  formaaede  intet  Øjeblik  at  drage  Opmærksom- 
heden bort  fra  deres  Personers  Ynde  og  Skjønhed. 

Saasnart  de  fik  Øje  paa  mig,  stod  de  strax  op  og  kom 
mig,  uden  at  afvente  min  Hilsen,  imøde  med  levende  Glædes- 
ytringer:  »Velkommen,  velkommen  vor  Herre  og  Hersker!«  lød 
det  harmonisk  fra  alle  Munde.  Derefter  tog  en  af  de  unge 
Skjønheder  alene  Ordet  og  sagde:  »Allerede  længe  har  vi 
ventet  paa  en  Mand  som  Eder !  Der  behøves  kun  et  eneste  Blik 
paa  Eders  Ydre  for  at  erkjende  alle  Eders  Persons  indre  Fuld- 
kommenheder; og  vi  paa  vor  Side  nærer  det  Haab,  at  heller 
ikke  vort  Selskab  vil  forekomme  Eder  hverken  ubehageligt  eller 
uværdigt. « 

Derpaa  nødte  de  mig,  dog  først  efterat  min  Beske- 
denhed længe  havde  stræbt  imod,  til  at  indtage  et  Sæde 
iblandt  dem,  der  som  en  Trone  var  ophøjet  over  alle  de  øvrige 
Sæder.  Da  jeg  tilkjendegav  min  Ulyst  til  denne  Udmærkelse, 
svarede  de  mig:  »Det  er  med  fuld  Ret  Eders  ophøjede  Plads? 
I  er  fra  dette  Øjeblik  vor  Herre,  Hersker  og  Dommer;  vi  er 
kun  Eders  ydmyge  Slavinder,  beredt  til  at  lyde  Eders  Be- 
falinger. « 

Den  Iver  og  Travlhed,  hvormed  nu  de  henrykkende  dejlige 
Piger  stræbte  at  vise  mig  alle  blot  optænkelige  Tjenester,  gjorde 
mig  ganske  forvirret.  En  bragte  varmt  Vand  og  vaskede  mine 
Fødder;  en  anden  gjød  vellugtende  Vand  over  mine  Hænder; 
nogle  skaffede  tilveje  alt,  hvad  jeg  behøvede  for  at  klæde  mig 
om;  andre  kredentsede  mig  et  herligt  Maaltid,  og  atter  andre 
stod  med  Krukke  og  Skaal  i  Hænderne,  beredt  til  at  iskjænke 
mig  den  kostehgste  Vin,  saasnart  jeg  forlangte  at  drikke.  Og 
alt  dette  gik  saa  stille,  saa  ordentligt,  saa  yndefuldt  af,  at  det 
var  fortryllende. 

Da  jeg  havde  spist  og  drukket,  satte  alle  Pigerne  sig  om- 
kring mig  i  en  stor  Halvkreds,  og  forlangte,  at  jeg  skulde  for- 
tælle dem  min  Historie.  Inden  jeg  var  bleven  færdig  med  Be- 
retningen om  mine  Eventyr,  brød  Natten  frem.  Da  rejste  sig 
nogle  af  Pigerne  og  gik  ud  for  at  hente  Lys,  medens  de,  der 
sad  mig  nærmest,  forblev  hos  mig  for  at  holde  mig  ved  Selskab. 
Snart  kom  Pigerne  igjen  tilbage  med  en  Mængde  Kjerter,  der 
paa  den  herligste  Maade  erstattede  det  tabte  Dagslys;  de  unge 
Kvinder  forstod  at  ordne  sig  med  saa  megen  Smag  og  Sym- 
metri, at  det  maatte  forekomme  en,  som  om  der  ikke  burde 
eller  kunde  være  en  eneste  hverken  mere  eller  mindre.  De 
skjønne  bragte  tillige  tørrede  og  syltede  Frugter,  samt  allehaande 
Konfekt,  der  egnede  sig  til  at  vække  Tørsten,  og  besatte  et 
Skjænkebord  med  forskellige  Sorter  Vine  og  andre  forfriskende 
Drikke;  paa  samme  Tid  tog  nogle  andre  af  de  unge  Piger  deres 
Instrumenter  frem  og  gav  sig  til  at  stemme  dem. 

Saasnart  Anretningen  var  færdig,  bad  mine  dejlige  Veninder 
mig  tage  Plads  ved  Bordet;  de  selv  nedlod  sig  rundt  omkring 
mig,  og  vi  tilbragte  en  stor  Del  af  Natten  sammen  med  Snak 
og  Spøg,  Sang  og  Citharspil.  De  af  de  unge  Kvinder, 
som  havde  paataget  sig  at  sørge  for  den  musikalske  Under- 
holdning, rejste  sig  og  udførte  tilsammen  en  henrivende  Concert ; 
de  øvrige  gav  sig  til  at  danse,  det  ene  Par  efter  det  andet, 
med  en  tillokkende  Ynde,  som  maatte  smelte  enhver  Mands 
Hjerte.  Intet  Under  derfor,  at  Midnat  allerede  for  længe  siden 
var  forbi,  da  vi  endelig  brød  op  og  sluttede  denne  Dags  Lystig- 
hed. Da  tog  en  af  mine  smukke  Værtinder  Ordet  og  sagde  til 
mig:  »I  maa  visselig  være  træt  af  Eders  lange  Vandring  idag, 
og  det  er  højt  paatide,  at  I  kommer  til  Hvile.  Eders  Værelse 
er   beredt;    men    førend  I   drager  Eder  tilbage,    tør    I  udvælge 

Tusind  og  én  Nat.  12 

Eder  en  af  os,  den  af  alle,  som  behager  Eder  bedst,  og  tage 
hende  med  Eder  som  Selskaberske  for  Natten ! « 

Hertil  svarede  jeg,  at  jeg  vel  skulde  vogte  mig  for  at  give 
nogen  af  dem  Fortrinet,  eftersom  de  alle  vare  lige  smukke,  kloge 
og  min  Agtelse  værdige;  sligt  vilde  ikke  alene  være  en  Uartig- 
hed, men  ogsaa  vidne  om  en  slet  Smag. 

Den  samme  unge  Pige,  som  nylig  havde  tiltalt  mig,  paatog 
sig  ogsaa  at  svare  mig.  »Om  Eders  Belevenhed  er  vi  alle  fuld- 
kommen overbeviste,  og  begriber  ret  vel,  at  Frygten  for  at  gjøre 
os  skinsyge  paa  hverandre  er  Aarsag  til  Eders  Tilbageholdenhed. 
Men  I  bør  ingenlunde  lade  Eder  indskrænke  af  slige  Hensyn; 
jeg  forsikrer,  at  Eders  Valg  ikke  vil  vække  nogen  Skinsyge,  saa 
meget  mindre,  som  vi  forud  er  blevne  enige  om,  at  afv^exlende 
en  efter  en  anden,  saa  mange,  som  vi  er,  skal  nyde  den  samme 
Ære  som  den,  I  maatte  udkaare  iaften,  saaledes,  at  hele  Rækken 
er  gjennemgaaet  efter  fyrretyve  Dages  Forlob,  og  kan  begynde 
forfra  igjen.  Vælg  altsaa  iblandt  os  med  fuld  Frihed,  uden 
at  spilde  de  kostbare  Øjeblikke,  der  er  bestemte  til  Slummer 
og  Hvile!« 

Jeg  maatte  da  vel  føje  mig  efter  Pigernes  Villie,  og  be- 
stemte mig  for  den  dejHge  Talerske,  som  forlystede  Øjet  og 
henrykkede  Hjertet,  tillokkende  over  al  Maade,  i  Overensstem- 
melse med  Digterens  Skildring: 

—  Hendes  kulsorte  Haarlokker  indhylle  ligesom  den  lyse 
Middag  i  Midnattens  mørke  Skygger;  —  men  hendes  Aasyn  straaler 
frem  af  Mulmet  og  belyser  alt  fra  Østen  til  Vesten.  —  Det  er  en 
falsk  Lignelse,  naar  man  sammenligner  hendes  Væxt  med  den  slan- 
keste Stamme  i  Skoven  og  hendes  Øje  med  Gazellens  Øjne  i  Ør- 
^  kenen;  —  thi  hvorfra  skulde  vel  Gazellen  tage  det  henrivende 
Udtryk?     Der  findes  ikke  Mage  dertil  i  den  vide  Verden.     Jeg  følte 

en  Kjærlighed  til  hende,  som  gjorde  hende  til  min  Afgud.  Og  tør 
man  vel  fordømme  en  Sjæl,  der  lider  af  Kjærligheds  Ve,  om  den 
endogsaa  forgjættede  sin  hellige  Tro?  — 

Da  jeg  havde  udvalgt  min  Selskaberske  for  Natten,  ønskede 
alle  de  øvrige  Piger  mig  en  rolig  og  behagelig  Slummer,  og  vi 
adskiltes  for  at  gaa  til  Hvile. 

Jeg  var  næppe  bleven  færdig  med  at  paaklæde  mig  den 
følgende  Dag,  da  alle  de  ni  og  tredive  Piger  kom  ind  i  mit 
Værelse  for  at  ønske  mig  Godmorgen  og  spørge  til  mit  Befin- 
dende. De  var  alle  klædte  og  smykkede  paa  en  ganske 
anden  Maade  end  Dagen  tilforn,  men,  om  muligt,  endnu  her- 
ligere. Da  vi  havde  hilst  paa  hinanden  og  vexlet  nogle  artige 
Ord,  førte  de  mig  i  Badet,  hvor  de  selv  vaskede  og  afgned 
mig,  og  imod  min  Villie  ydede  mig  enhver  optænkelig  Tjeneste. 
Da  jeg  traadte  ud  af  Badet,  iførte  de  mig  en  ganske  ny  og 
endnu  prægtigere  Klædning,  end  jeg  havde  baaret  Dagen  tilforn. 
Den  øvrige  Del  af  Dagen  tilbragte  vi  derpaa  næsten  udeluk- 
kende ved  Taffelet,  under  en  livlig  Underholdning,  hvori  Sam- 
tale og  Spøg,  Sang  og  Musik  afvexlede  med  hinanden.  Ud  paa 
Natten  maatte  jeg  vælge  mig  en  ny  Selskaberske,  og  derpaa 
skiltes  vi  atter  for  at  gaa  til  Hvile.  Kort  at  sige,  for  ikke 
ved  idelig  Gjentagelse  af  et  og  det  samme  at  blive  trættende, 
paa  denne  Maade  tilbragte  jeg  et  helt  Aar  i  regelmæssig  Vexel 
hos  de  fyrretyve  unge  dejlige  Piger.  Selv  ikke  en  Tanke  af 
Modgang  forstyrrede  i  hele  denne  lange  Tid  mit  herlige,  yppige 
Liv,  og  jeg  hengav  mig  saa  fuldkommen  deri,  som  om  det  saa- 
ledes  skulde  vedblive  i  al  Evighed. 

Hvor  forbausedes  jeg  da  ikke,  hvor  brat  vaktes  jeg  ikke 
op  af  min  blide,  vellystfulde   Livsdrøm,  da  efter  Aarets   Udløb 

de  unge  Piger  en  Morgenstund  traadte  ind  til  mig,  ikke,  som 
tidligere,  for  muntert  at  ønske  mig  Godmorgen,  men  tause  og 
badede  i  Taarer!  De  omfavnede  mig  ømt  den  ene  efter  den 
anden,  idet  de  sagde:  »Lev  vel,  lev  vel,  min  dyrebare  Prinds ! 
Nu  slaar  Skilsmissens  Time.« 

Dybt  rørt  ved  deres  Taarer  og  hartad  forskrækket  over 
deres  Ord,  bad  jeg  dem  bønlig  om  at  sige  mig  Grunden  til 
deres  Smerte  og  til  den  pludselige  Adskillelse ,  som  de  talte  om. 
»For  Guds  Skyld,  mine  Veninder,«  raabte  jeg,  »sig  mig  dog, 
om  jeg  intet  kan  gjøre  for  at  trøste  Eder,  om  vor  Skilsmisse 
er  uundgaaelig ! « 

Istedet  for  ligefrem  at  besvare  mit  Spørgsmaal,  sukkede 
Pigerne:  »Gud  give,  at  vi  aldrig  havde  set  og  lært  Eder  at 
kjende!  Før  Eder  har  flere  unge  Mænd  beæret  os  med  deres 
Besøg ;  men  ingen  af  dem  besad  denne  Blidhed  og  Ynde,  dette 
muntre  og  indtagende  Væsen,  der  smykker  Eders  Person.  Vi 
begriber  ikke,  hvorledes  vi  længer  skulle  kunde  leve  uden  Eder. « 

Ved  disse  Ord  udgjød  de  igjen  bitre  Taarer.  Men  jeg  for- 
nyede indtrængende  min  Bøn  til  dem,  at  de  ikke  længere  maatte 
lade  mig  martres  af  Uvisheden,  men  sige  mig  Aarsagen  til  deres 
Smerte.     Endelig  gav  de  mig  Svar: 

»Ak,  hvad  andet  kunde  vel  være  istand  til  at  bedrøve 
os  saa  dybt,  end  den  Nødvendighed  at  maatte  skilles  fra  Eder  ? 
Maaske  gjense  vi  aldrig  mere  hinanden!  Dog,  hvis  I  alvorlig 
vilde,  det  vil  sige,  besad  tilstrækkelig  Selvbeherskelse,  vilde  vor 
Gjenforening  ikke  være  ganske  umulig.« 

»Jeg  forstaar  ikke  et  Ord  af,  hvad  I  der  siger,  kjære 
Piger,«  ytrede  jeg  utaalmodig,  »og  maa  forlange  nærmere  For- 
klaring. « 

»Velan  da,«    tog  en   af  dem  Ordet,    »saa    maa   I  da  vide. 

at  vi  alle  er  Prindsesser  og  Kongedøtre.  Vi  lever  her  med 
hverandre  i  de  Eder  vel  bekj endte  behagelige  Forhold,  men  er 
tvungne  til,  ved  Slutningen  af  hvert  Aar  at  fjerne  os  herfra,  og 
blive  borte  i  fyrretyve  Dage  for  at  efterkomme  visse  os  med  Nød- 
vendighed paahvilende  Pligter,  som  maa  forblive  Eder  en  Hem- 
melighed, Efter  Udløbet  af  hint  Tidsrum  kommer  vi  igjen  her 
tilbage  til  Slottet.  Igaar  var  Aaret  omme,  og  idag  maa  vi  tage 
Afsked  herfra;  derfor  er  vi  saa  bedrøvede.  Men  før  vor  Bort- 
rejse vil  vi  overlevere  i  Eders  Hænder  alle  Slottets  Nøgler, 
hvoriblandt  de  til  de  hundrede  Døre;  overalt  vil  I  finde  rigeligt 
Stof  til  Eders  Underholdning,  medens  vi  ere  borte.  Men  til  Eders 
eget  bedste  og  i  vor  Ømheds  varmeste  Interesse  raader  vi  Eder 
alvorlig  fra  at  aabne  den  gyldne  Dør.  Aabner  I  tvertimod  vort 
Forbud  denne  Dør,  saa  ser  vi  ingensinde  hinanden  mere.  Det 
er  Frygten  for  denne  Mulighed,  som  især  volder  os  Smerte. 
Dog,  vi  vil  haabe,  at  I  vil  adlyde  vort  kjærlige  Raad;  Eders 
hele  Livslykke  staar  paa  Spil  derved.  Vogt  paa  Eder  selv! 
Giver  I  efter  for  en  utidig  Nysgjerrighed,  er  Eders  Fordærvelse 
sikker.  Berøv  os  ikke  den  Trøst,  at  vi  skulle  gjenfinde  Eder 
her  efter  de  fyrretyve  Dages  Forløb!  —  Vistnok  kunde  vi,  for 
at  forebygge  al  Ulykke,  tage  Nøglen  til  den  gyldne  Dør  med 
os;  men  dette  vilde  være  en  Fornærmelse  imod  Eders  mandige 
Karakter,  og  vi  formaaede  ifølge  den  derved  givne  Forudsætning 
ikke  længer  at  elske  Eder.  I  vilde  derved  synke  baade  I  Eders 
egen  og  i  vor  Agtelse.« 

De  skjønne  Prindsessers  Meddelelse  foraarsagede  mig  en 
levende  Smerte.  Jeg  tilkjendegav  dem,  hvor  pinlig  bevæget  jeg 
følte  mig  ved  Tanken  om  at  skulle  skilles  fra  dem,  takkede  dem 
for  deres  gode  Raad,  og  lovede  at  følge  det,  idet  jeg  forsikrede 
dem  om,  at  jeg  med  Glæde  og  tillidsfuldt  Mod  vilde  underkaste 


mig  endnu  langt  vanskeligere  Prøver,  for  at  nyde  den  store 
Lykke  at  tilbringe  hele  min  Levetid  hos  saa  rigt  begavede  og 
elskværdige  Damer,  —  Derefter  tog  vi  Afsked  med  hinanden; 
jeg  omfavnede  og  kyssede  dem  alle  en  efter  en.  Faa  Øjeblikke 
senere  befandt  jeg  mig  alene  i  det  store  Palads. 

Det  yppige  Liv,  det  behagelige  Selskab,  de  stedse  afvex- 
lende  Forlystelser  af  den  herligste  Art  havde  hele  Aaret  igj  en- 
nem  beskjæftiget  mig  saa  stærkt,  at  jeg  hverken  havde  haft 
Tid  eller  Lyst  til  at  gjøre  mig  nærmere  bekjendt  med  de  utal- 
lige Mærkværdigheder,  som  dette  Trylleslot  maatte  indeholde. 
Tusinde  forskjellige  herlige  Gjenstande,  som  daglig  enten  stod 
eller  førtes  mig  for  Øjne,  havde  jeg  ikke  engang  rigtig  betragtet, 
i  den  Grad  fortrylledes  jeg  af  de  unge  Kvinders  Dejlighed  og  den 
Fornøjelse,  tidlig  og  silde  at  se  dem  alene  bestræbe  sig  for  at 
tækkes  mig,  deres  Herre  og  Hersker.  Skilsmissen  nedsænkede 
mig  derfor  i  den  dybeste  Kummer,  og  længe  vidste  jeg  virkelig 
ikke,  hvad  jeg  skulde  gjøre  af  mig  selv,  endskjøndt  Adskillelsen 
blot  skulde  vare  fyrretyve  Dage,  forekom  det  mig,  som  om  jeg 
var  banlyst  fra  deres  Aasyn  i  hele  hundrede  Aar. 

Imidlertid  lovede  jeg  hellig  mig  selv,  ikke  at  glemme  det 
af  dem  modtagne  vigtige  Raad,  at  lade  den  gyldne  Dør  for- 
blive uaabnet.  Men  da  det,  med  denne  ene  Undtagelse,  forøv- 
rigt stod  mig  frit  for,  efter  Tykke  at  tilfredsstille  min  Nysgjer- 
righed,  tog  jeg  den  første  af  de  mig  anbetroede,  efter  Raden 
ordnede  Dørnøgler,  og  aabnede  dermed  den  første  Dør  i  den 
indre  Gaard.  Denne  Dør  førte  mig  ind  i  en  Frugthave,  som 
efter  min  faste  Overbevisning  ikke  finder  sin  Lige  i  hele  Verden ; 
ja,  jeg  tvivler  endog  meget  paa,  at  selve  Paradisets  Have,  som 
vor  Religion  har  lovet  os  efter  Døden,  kan  overgaa  den  i  Dej- 

lighed.  Regelmæssigheden,  Skjønheden,  den  beundringsværdige 
Fordeling  af  Træer,  den  rige  Overflod  og  Mangfoldighed  af  de 
herligste  Frugter,  den  rene,  friske  og  duftende  Luft,  —  alt  var 
vel  egnet  til  at  henrykke  baade  Sjæl  og  Sandser.  Hertil  kom, 
at  denne  beundringsværdige  Have  blev  vandet  paa  en  hel  usæd- 
vanlig Maade.  Talrige  med  Kunst  gravede  Render  ledede  det 
friske  Vand  i  rigeligt  Maal  hen  til  de  Træers  Rødder,  som  var 
i  Begreb  med  at  skyde  Blade  og  Frugtblomster;  andre  ledede 
Vandet  i  ringere  Overflødighed  hen  til  de  Træer,  som  allerede 
havde  sat  Frugter  -,  andre  førte  det  i  endnu  ringere  Mængde  hen 
til  de  Træer,  hvis  Frugter  allerede  havde  begyndt  at  udvikles ,  og 
atter  andre  kun  i  knapt  Maal  til  dem,  hvis  Frugter  var  ud- 
voxede  og  allerede  begyndte  at  modnes.  Disse  Frugter  var 
baade  langt  større,  skjønnere  og  smagfuldere  end  de,  der  findes 
i  vore  Haver  I  de  Render  endelig,  som  førte  til  de  med 
modne  Frugter  bedækkede  Træer,  fandtes  der  alene  saa  meget 
Vand,  som  var  istand  til  at  holde  Træerne  og  Frugterne  friske. 
Jeg  kunde  ikke  blive  træt  af  at  vandre  om  og  beundre  denne 
henrivende  og  skjønne  Have,  og  vilde  vel  neppe  have  forladt 
den  igjen,  hvis  jeg  ikke  heraf  havde  fattet  en  endnu  højere 
Forestilling  om  al  den  Herlighed,  som  jeg  endnu  havde  at 
se  og  fryde  mig  ved.  Ligesom  beruset  af  den  underfulde  Ny- 
delse, jeg  her  havde  haft,  forlod  jeg  Haven  og  aabnede  den 
næste  Dør. 

Her  fandt  jeg  en  i  sit  Slags  ikke  mindre  overordentlig 
herlig  Blomsterhave.  Den  havde  et  meget  betydeligt  Omfang 
og  blev  vandet  paa  samme  Maade  som  Frugthaven,  dog  med 
endnu  større  Økonomi.  Roser,  Jasminer,  Fioler,  Lillier,  Hyacin- 
ther, Anemoner,  Ranunkler,  Nelliker,  Narcisser  og  en  Mængde 
andre  Blomster,    som  ellers  kun  blomstrer  til  forskjellige  Tider, 


stod  her  samtidig  i  den  fuldeste  Flor  og  besvangrede  Luften 
med  deres  blandede  Vellugt. 

Derpaa  aabnede  jeg  den  tredie  Dør,  og  kom  ind  i  et  rum- 
meligt Fuglehus,  hvis  Gulv  var  belagt  med  mange  forskjellige 
Marmorarter  i  Mosaikmønster.  Det  var  et  uhyre  Bur  af  Aloe- 
og  Sandeltræ  og  indeholdt  en  utallig  Mængde  af  Nattergale, 
Bogfinker,  Irisker,  Lærker  og  mange  andre  Arter  Sangfugle ,  som 
jeg  aldrig  før  i  min  Levetid  havde  set  eller  hørt.  Fug- 
lenes Foder  og  Drikke  fandtes  i  Kopper  af  Jaspis  og  Agat, 
og  alt  var  .holdt  saa  rent  og  net  og  nydeligt ,  at  jeg  efter  et 
flygtigt  Overslag  beregnede,  at  der  ved  Burets  uhyre  Størrelse  i 
det  mindste  maatte  høre  hundrede  Personer  til  for  at  holde  det 
i  Orden.  Men  hverken  her  eller  i  de  tvende  Haver,  hvor  der 
ikke  var  det  mindste  Ukrudt  eller  mindste  Uorden  at  opdage, 
fandt  jeg  en  eneste  Moderssjæl. 

Imidlertid  var  Solen  gaaet  ned-,  fortryllet  ved  Koncerten 
af  denne  Mængde  Fugle,  som  nu  udsøgte  sig  de  bekvemmeste 
Steder  til  Nattehvile,  vendte  jeg  tilbage  til  mit  Værelse,  hvor 
jeg  hel  træt  slumrede  ind  med  det  Forsæt,  de  følgende  Dage 
efterhaanden  at  aabne  alle  de  øvrige  Døre,  alene  med  Undta- 
gelse af  den  sidste,  den  gyldne  Dør,  Nr.   loo  i  Rækken. 

I  Overensstemmelse  med  denne  Beslutning  aabnede  jeg 
den  næste  Dag  den  fjerde  Dør.  Havde  allerede  det  foregaaende 
været  istand  til  at  henrykke  mig,  saa  maatte  det,  jeg  her  fik  at 
se,  vække  min  højeste  Forbauselse  og  Beundring.  Jeg  kom  nemlig 
ind  i  en  Gaard,  som  var  omgiven  af  vidunderlig  skjønne  og 
prægtige  Bygninger.  Denne  Gaard  havde  fyrretyve  aabne  Døre, 
som  hver  især  førte  til  et  Skatkammer,  hvis  Indhold  for  sig  var 
mere  værd  end  det  største  Kongerige.  Det  første  indeholdt  en 
Dynge  af  Perler,  af  hvilke  de  fleste,    hvilket   kunde  synes  utro- 

ligt,  havde  en  Størrelse  som  et  Dueæg.  Det  andet  Skatkammer 
indeholdt  Diamanter,  Rubiner  og  Karfunkler,  det  tredie  lutter 
Smaragder,  det  fjerde  purt  Guld  i  Barrer,  det  femte  udmøntet 
Guld,  det  sjette  rent  Sølv  i  Stænger,  de  tvende  efterfølgende 
udpræget  Sølv;  de  øvrige  indeholdt  Amethyster,  Topaser, 
Agater,  Hyacinther,  Turkiser,  kort  sagt,  alle  optænkelige 
Ædelstene,  uden  at  regne  uhyre  Stykker  af  Jaspis,  Agat  og  Kar- 
neol.  Desuden  fandtes  der  en  Mængde  Koralgrene,  Ja  hele 
Koraltræer. 

Fuld  af  Forbauselse  og  overvættes  Beundring  udraabte  jeg 
ved  Synet  af  disse  ufattelig  store  Skatte:  »Om  endogsaa  Alver- 
dens Konger  lagde  deres  Skatte  sammen,  vilde  de  dog  ikke  ud- 
gjore  Hundrededelen  af,  hvad  jeg  her  ser  for  mig !  Hvor  lykkelig 
er  ikke  jeg,  at  jeg  besidder  al  denne  Herlighed  tilligemed  en 
Skare  af  de  dejligste  Kvinder  paa  Jorden!« 

Men  det  vilde  blive  altfor  vidtløftigt,  hver  for  sig  at 
skildre  alle  de  sjeldne  og  kostbare  Sager,  som  jeg  efterhaanden 
lærte  at  kjende  de  følgende  Dage.  Kun  saa  meget  vil  jeg 
bemærke,  at  jeg  behøvede  ni  og  tredive  Dage  til  at  gjøre  mig 
bekjendt  med  de  Vidundere,  som  gjemtes  bag  de  ni  og  halv- 
femsindstyve Døre.  —  Altsaa  var  der  nu  kun  en  tilbage,  den 
gyldne  Dør,  som  mine  dyrebare  Prindssesser  havde  forbudt  mig 
at  aabne. 

Den  fyrretyvende  Dag  efter  Skilsmissen  fra  de  dejlige 
Prindsesser  var  oprunden.  Havde  jeg  blot  denne  eneste  Dag 
endnu,  kunnet  hævde  den  Selvbeherskelse,  som  er  en  Mand 
værdig,  vilde  jeg  i  dette  Øjeblik  have  været  det  lykkeligste 
istedet  for  at  være  det  ulykkeligste  Menneske  paa  Jorden.  Den 
følgende  Dag  vilde  de  vende  tilbage;  Glæden  over  Gjensynet 
burde  have  givet  mig  Kraft  til  at   styre   min  dadelværdige  Nys- 

gjerrighed.  Men  —  jeg  skammer  mig  ved  at  udtale  det  — 
jeg  var  svag  nok  til  at  ligge  under  for  Fristelsen  til  det  Onde; 
jeg  havde  hverken  Ro  eller  Rist,  førend  jeg  havde  styrtet  mig 
i  Fordærvelsen  og  beredt  mig  en  evig  Anger. 

Jeg  aabnede  altsaa  tvertimod  mit  givne  Løfte  den  skjæbne- 
svangre  Dør.  Neppe  var  jeg  traadt  over  Tærskelen,  førend  en 
meget  behagelig,  men  mig  alligevel  modbydelig  Duft  virkede 
saaledes  paa  mig,  at  jeg  halv  afmægtig  sank  til  Jorden.  Efter 
nogle  Øjeblikkes  Forløb  vandt  jeg  atter  Besindelsen  tilbage; 
men  istedet  for  at  føre  mig  denne  Advarsel  til  Nytte,  be- 
kæmpe min  skammelige  Nysgjerrighed  i  denne  Retning  og  atter 
forlade  det  ulyksalige  Sted,  tog  jeg  mig  sammen  og  trængte 
videre  frem. 

Den  friske  Luft  begyndte  nu  at  vifte  mig  imøde;  hin  sødt 
bedøvende  og  giftige  Duft  blev  bestandig  svagere  og  faldt  mig 
ikke  mere  besværlig.  Jeg  befandt  mig  i  et  stort,  højthvælvet 
Rum,  hvis  Gulv  var  bestrøet  med  Safifran.  Det  blev  oplyst  af 
en  hel  Del  Kjærter,  som  brændte  paa  Guldstager  og  udbredte 
en  Duft  af  Aloe  og  Ambra ;  desforuden  brændte  der  en  Mængde 
Lamper  af  Guld  og  Sølv  med  forskjellige  Arter  af  vellugtende 
Olie.  Iblandt  en  Masse  Gjenstande,  som  drog  min  Opmærksom- 
hed paa  sig,  fremhævede  sig  især  en  sort  Hest  af  den  herligste 
Bygning  og  en  mageløs  Skjønhed.  Jeg  gik  tæt  hen  til  den  for 
rigtig  at  betragte  den,  og  fandt,  at  den  havde  Sadel  og  Bidsel 
af  det  pure  Guld,  og  af  udmærket  Arbejde,  samt  at  dens 
Krybbe,  der  var  af  Krystal,  halv  var  fyldt  med  Byg  og  Sesam  ^) 
og  halv  med  Rosenvand. 

For  nærmere  at  betragte  og  beundre  den  herlige  Hest  ved 


^)  En  Bælgfrugt,  som  oprindelig  stammer  fra  Indien. 

Dagslyset,  førte  jeg  den  ud  i  det  fri,  besteg  den  og  forsøgte  at 
bringe  den  igang;  da  den  imidlertid  ikke  bevægede  sig  af 
Stedet,  gav  jeg  den  et  let  Slag  med  en  Ridepidsk,  som  jeg 
havde  taget  med  mig  fra  den  kostbare  Stald.  Neppe  var  dette 
sket,  førend  den  gav  sig  til  at  vrinske  frygtelig,  udbredte  et 
Par  Vinger,  som  jeg  slet  ikke  havde  bemærket  paa  den,  og 
som  en  Pil  steg  den  tilvejrs  med  mig  op  imod  Skyerne.  I  dette 
Overraskelsens  Øjeblik  tænkte  jeg  ene  og  alene  paa  at  sidde 
fast,  hvilket  ogsaa  lykkedes  mig,  uagtet  Skræk  og  Rædsel  havde 
grebet  mig. 

Efter  en  lang  Flugt  dalede  den  atter  ned  imod  Jorden  og 
nedlod  sig  paa  det  flade  Tag  af  et  højt  Palads.  Men  førend  jeg 
endnu  kunde  tænke  paa  at  stige  af,  rystede  den  sig  med 
saadan  Magt,  at  jeg  fløj  ned  af  den.  Med  det  samme  fik  jeg 
af  dens  Hale  et  svirpende  Slag  i  Ansigtet,  som  kostede  mig  mit 
højre  Øje.     Paa  denne  Maade  er  jeg  bleven  enøjet. 

I  samme  Stund  randt  alt  det  mig  ihu,  som  de  ti  enøjede 
havde  forudsagt  mig.  Medens  Hesten  atter  fløj  bort,  rejste  jeg 
mig  op,  næsten  bedøvet  af  det  haardeSlag  af  Skjæbnen,  som  havde 
ramt  mig.  Holdende  Haanden  for  det  smertende  Øje  ravede 
jeg  fra  Taget  ned  i  det  Indre  af  Huset,  og  kom  snart  ind  i 
en  Sal,  hvor  jeg,  ved  at  se  ti  i  en  Kreds  ordnede  Sofaer  med  en 
ellevte  lavere  i  Midten,  pludselig  kom  til  Kundskab  om,  at  jeg 
igjen  befandt  mig  i  det  Slot,  hvorfra  Fuglen  Roch  havde  bort- 
ført mig.  De  ti  Ynglinge  var  ikke  nærværende,  men  indfandt 
sig  snart,  ledsagede  af  Oldingen.  Uden  i  mindste  Maade  at 
vise  sig  forundrede  hverken  over  min  Tilbagekomst  eller  over 
at  se  mig  enøjet,  sagde  de  til  mig:  »Vi  beklager  oprigtig,  at  vi 
ikke  kunde  ønske  Eder  velkommen  tilbage,  som  vi  gjeme  vilde; 

imidlertid  er  vi,  som  I  selv  maa  indrøtnme,  ganske  uskyldige  i 
Eders  Ulykke.« 

»Jeg  vilde  visselig  handle  uret  i  at  tilskrive  Eder  min  Van- 
skjæbne,  som  jeg  selv  ene  og  alene  er  Skyld  i,«  svarede  jeg 
dem,  »jeg  er  ogsaa  langt  fra  at  begaa  slig  en  Uretfær- 
dighed. « 

»Vi  har  heller  ikke  nogen  anden  Trøst  for  Eder,«  ved- 
blev Ynglingerne,  »end  den,  at  I  ikke  staar  ene  i  Eders  Ulykke. 
Saaledes',  som  det  gik  Eder,  er  det  ogsaa  gaaet  os;  vi  har 
alle  i  et  helt  Aar  nydt  den  mest  fuldkomne  Lykke,  og  vilde 
endnu  have  været  i  tryg  Besiddelse  deraf,  hvis  vi  ikke  tvertimod 
Prindsessernes  Forbud  havde  aabnet  den  gyldne  Dør.  I  har 
ikke  været  klogere  end  vi,  og  har  derfor  modtaget  den  samme 
Straf.  Gjerne  vilde  vi  beholde  Eder  hos  os,  saa  at  I  kunde 
dele  vor  Bod,  hvis  Udstrækning  i  Tiden  vi  ikke  kjende;  men 
vort  Antal  maa,  som  I  allerede  ved,  ikke  overstige  det  nuvæ- 
rende. Derfor  maa  I  strax  forlade  os.  Vi  raader  Eder  til  at 
vende  tilbage  til  Bagdad;  der  vil  I  finde  En,  som  skal  afgjøre 
Eders  Skjæbne.« 

Derpaa  anviste  de  mig  den  Vej,  jeg  havde  at  slaa  ind 
paa,  og  jeg  tog  Afsked  fra  dem.  Undervejs  lod  jeg  mig  af- 
rage Skjæg  og  Øjenbryn  og  antog  en  omrejsende  Dervishes 
Dragt.  Efter  en  lang  og  møjsommelig  Vandring  er  jeg  endelig 
idag  ved  Nattens  Indbrud  naaet  her  til  Byen.  Ved  Porten  mødte 
jeg  disse  to  andre  Kalendere,  der  var  ligesaa  fremmede  paa 
Stedet  som  jeg,  og  med  største  Forundring  saa  vi,  at  vi  alle 
havde  mistet  det  samme  Øje.  Men  vi  var  ikke  oplagte  til  at 
afæske  hinanden  Forklaring  over  denne  besynderlige  Overens- 
stemmelse, da  det  indbrydende  Mørke  bød  os  at  se  os  om  efter 

et  Opholdssted  for  Natten.  Vi  vandrede  igjennem  Byen,  og 
kom  herhid,  hvor  I,  min  Herskerinde,  var  højmodig  nok  til  at 
afhjælpe  vor  Trang. 


Da  den  tredie  Kalender  var  tilende  med  sin  Historie,  tog 
Sobeide  Ordet  og  sagde  til  ham  og  hans  Kammerater:  »Nu 
kan  I  gaa,  hvorhen  I  vil ;  I  er  alle  tre  fri ! « 

Men  en  af  Kalenderne  gjensvarede:  »Naadige  Frue,  vi 
bønfalder  Eder  om  at  tilgive  vor  Nysgjerrighed ,  idet  I  til- 
lader os  at  blive  og  høre  de  Mænds  Historie,  som  endnu  ikke 
har  talt.« 

Sobeide  henvendte  nu  Ordet  til  Khalifen ,  Djafar  og 
Mesrur,  om  hvis  virkelige  Karakterer  hun  ingen  Anelse  havde, 
og  bød  nu  dem,  den  ene  efter  den  anden,  at  fortælle  deres  Hi- 
storier. 

Storveziren,  som  hele  Tiden  havde  ført  Ordet,  overtog  ogsaa 
denne  Gang  Svaret  og  sagde: 

»For  at  vise  os  Eder  lydige,  naadige  Frue,  behøver  vi  kun 
at  gjentage,  hvad  vi  fortalte  Eder  før  vor  Optagelse  i  dette  Hus. 
Vi  er  Kjøbmænd  fra  Mussul,  og  er  komne  til  Bagdad  for  at 
afsætte  vore  Varer,  som  vi  har  oplagret  i  Khanen,  hvor  vi  er 
tagne  ind.  Idag  var  vi  tilligemed  flere  andre  Handlende  ind- 
budte til  en  rig  Kjøbmand*her  i  Staden.  Denne  beværtede  os 
med  udsøgte  Retter  og  de  kosteligste  Vine,  og  lod  efter  Bordet 
hente  Dandsere  og  Dandserinder,  Sangere  og  Musikanter.  Den 
Larm,  som  vi  nu  i  vor  overlegne  Lystighed  gjorde,  hidførte 
Vagten,  af  hvilken  en  Del  af  Gjæsteme  blev  tagen  i  Forvaring. 
Vi  var  saa  heldige  at   undslippe;    men  eftersom    det   var   silde, 

fandt  vi  Porten  til  vor  Khan  lukket,  og  vidste  ikke,  hvor  vi 
skulde  søge  et  Tilflugtssted  for  Natten.  Tilfældet  førte  os  forbi 
Eders  Bolig,  og  da  vi  nu  hørte,  at  det  herinde  gik  lystig  til, 
dristede  vi  os  til  at  banke  paa.  —  Det  er  det  hele,  som  vi 
har  at  fortælle  Eder,  min  ædle  Herskerinde.« 

Da  Sobeide  havde  hørt  Vezirens  Beretning  tilende,  var 
hun  aabenbart  i  Tvivl  angaaende  hvad  hun  skulde  gjøre; 
den  magre  Hverdagshistorie  havde  ingenlunde  smagt  hende. 
De  tre  Kalendere  iagttog  hende  og  forstod  hendes  Stemning;  i 
ydmyge  Ord  gik  de  i  Forbøn  for  Kjøbmændene  og  bad  hende 
vise  sig  ligesaa  naadig  imod  disse,  som  imod  dem  selv. 

Da  brød  Sobeide  Tausheden  og  sagde:  »Lad  være  da!  Det 
er  min  Villie,  at  I  alle  skulle  være  mig  lige  takskyldige,  og  jeg 
skjænker  Eder  derfor  min  Naade,  dog  under  den  Betingelse,  at 
I  paa  Øjeblikket  forlader  dette  Hus,  og  begiver  Eder  hen ,  hvor 
I  hører  hjemme.« 

Sobeide  tilkjendegav  denne  sin  Villie  i  en  Tone,  hvoraf 
man  tydelig  kunde  skjønne,  at  det  var  hendes  ramme  Alvor  og 
at  hun  fordrede  en  ubetinget  Lydighed.  Khalifen,  Djafar  og 
Mesrur,  de  tre  Kalendere  og  Lastdrageren  spildte  derfor  intet 
Øjeblik,  inden  de  benyttede  Lejligheden  til  at  slippe  ud  af 
Fælden,  efg  fjernede  sig  over  Hals  og  Hoved.  De  tilstedevæ- 
rende velbevæbnede  Slaver  indgjød  dem  alle  en  sky  Frygt, 
der  virkede  i  Forening  med  den  dybe  Ærbødighed,  som  den  skjønne 
Sobe'ides  bydende  Højhed   og  Alvor  havde  fremkaldt   hos  dem. 

Saasnart  Gjæsterne  var  ude  paa  Gaden,  sagde  Khalifen  til 
Kalenderne,  uden  dog  at  give  sig  tilkj ende :  »Hvorhen  tænker  I 
fremmede  nu  at  henvende  Eder?  I  er  nylig  komne  til  Staden, 
og  det  er  bælgmørk  Nat  endnu.« 

»Herre,«  svarede  de  ham,  »vi  befinder  os  i  en  ikke  ringe 
Forlegenhed. « 

»Nu,  saa  følg  med  os!«  ytrede  Khalifen.  »Vi  vil  se  til, 
hvad  vi  kan  gjøre  for  Eder.« 

Derpaa  befalede  han  i  hviskende  Tone  sin  Storvezir  at 
tage  de  tre  Kalendere  med  sig  hjem,  og  fremstille  dem  for  ham 
den  følgende  Dag.  »Jeg  vil  lade  deres  Historier  optegne;« 
sagde  han,  »de  fortjener  visselig  en  Plads  i  min  Regjerings 
Aarbøger.« 

Djafar  tog  altsaa  Kalenderne  med  sig  hjem;  Lastdrageren 
begav  sig  til  sin  Bolig  i  en  af  Forstæderne,  og  Khalifen  vendte 
med  Mesrur  tilbage  til  Paladset.  Her  gik  han  strax  til  Hvile; 
men  han  formaaede  ikke  at  lukke  et  Øje  hele  den  øvrige  Nat, 
saa  opfyldt  var  han  af  de  overordentlige  Ting,  som  han  havde 
set  og  hørt.  Af  alt  var  han  dog  mest  spændt  paa  at  erfare, 
hvem  Sobeide  egentlig  var,  og  hvorfor  hun  -saaledes  mishand- 
lede de  to  Tævehunde ,  samt  hvorledes  Amines  skjønne  Bryst 
var  bleven  bedækket  med  de  hæslige  Ar.  Den  lyse  Dag  fandt 
ham  endnu  levende  beskjæftiget  med  alle  disse  Ting. 

Da  stod  han  op  og  begav  sig  ind  i  den  Sal ,  hvor  han 
plejede  at  forsamle  sin  Trones  Raadgivere  og  at  meddele 
Audients.  Saasnart  han  havde  indtaget  sin  Plads  paa  Tronen, 
indfandt  Djafar  sig  ifølge  det  daglige  Ceremoniel  og  viste  ham 
sin  skyldige  Ærefrygt.  Khalifen  modtog  naadig  hans  Hilsen 
og  sagde  derpaa:  »Vezir,  de  Sager,  som  staar  for  Tur,  er  ikke 
af  nogen  betydelig  Vigtighed;  vi  vil  først  og  fremmest  be- 
skjæftige  os  med  de  tre  Kvinders  og  de  tvende  Tævehundes 
gaadefulde  Anliggende.  Jeg  faar  dog  ingen  Ro  paa  mig,  førend 
jeg  har  bragt  alt  det  paa  det  klare,  som  vedkommer  denne 
Nats  besynderlige  Eventyr.      Hent   mig   altsaa   ufortøvet   de   tre 

Kvinder  og  paa  samme  Tid  de  tre  Kalendere!  Gaa  og  erindre 
Dig,  at  din  Herre  venter  Dig  med  Utaalmodighed ! « 

Storveziren  kj  endte  kun  altfor  vel  sin  Herskers  fyrige  og 
-heftige  Karakter,  og  skyndte  sig  at  adlyde.  Han  begav  sig  hen 
til  de  hemmelighedsfulde  Kvinder  og  meddelte  dem  paa  den 
høfligste  Maade  Khalifens  Ønske  at  se  dem  for  sig,  dog  uden 
at  omtale  det  natlige  Eventyr.  Strax  indhyllede  de  tre  Søstre 
sig  i  deres  Slør,  og  fulgte  Veziren,  der  paa  Vejen  ogsaa  tog  de 
tre  Kalendere  med  sig;  disse  havde  imidlertid  allerede  erfaret, 
at  de  havde  set  Khalifen  og  talt  med  ham  uden  at  kjende 
ham.  Storveziren  førte  dem  lige  til  Khalifens  Palads,  og  han 
havde  denne  Gang  saa  hastig  udført  sit  Hverv,  at  Harun  var 
højlig  tilfreds  med  ham. 

For  at  iagttage  Anstanden  i  Nærværelse  af  Hoffets  Be- 
tjente lod  Khalifen  anvise  de  trende  Kvinder  Plads  bagved  For- 
hænget i  den  Dør,  som  førte  til  hans  Privatværelse ;  de  tre 
Kalendere  beholdt  han  hos  sig,  og  modtog  naadig  de  Ytringer 
af  Ærefrygt,  hvorved  de  tilkjendegav,  hvad  de  følte  ved  at  staa 
Ansigt  til  Ansigt  med  Jordens  mest  ophøjede  Hersker. 

Saasnart  de  tre  Søstre  havde  taget  Plads,  henvendte  Kha- 
lifen sig  til  dem:  »Det  vil  maaske  forurolige  Eder,  naar  I  er- 
farer, at  jeg  den  foregaaende  Nat,  forklædt  som  Kjøbmand,  har 
været  i  Eders  Hus.  I  vil  maaske  frygte  for  at  have  fornærmet 
mig,  og  tro,  at  jeg  har  hidkaldt  Eder  for  at  lade  Eder  føle 
min  Vrede.  Men  I  kan  i  denne  Henseende  være  ganske 
rolige;  ikke  alene  har  jeg  allerede  glemt  alt,  hvad  der  kunde 
synes  anstødeligt,  men  føler  mig  endogsaa  vel  tilfreds  med  Eders 
Opførsel.  Jeg  vilde  kun  ønske,  at  alle  Fruentimmer  i  Bagdad 
besad  saa  megen  Klogskab,  som  I  ved  denne  Lejlighed  har 
udvist.      Aldrig   vil  jeg    forglemme    det    Maadehold,    indenfor 

hvilket  I  indskrænkede  Eders  Vrede,  da  vor  Ubeskedenhed 
havde  fornærmet  Eder.  Dengang  var  jeg  hverken  mere  eller 
mindre  end  en  simpel  Kjøbmand;  nu  derimod  er  jeg  Harun 
al  Raschid,  den  femte  Khalif  af  den  berømte  Familie  Abbas, 
som  har  indtaget  vor  velsignede  Profets  Plads.  Jeg  lod  Eder 
alene  af  den  Grund  hente,  for  af  Eders  egen  Mund  at  faa  at 
vide,  hvem  I  egentlig  er,  og  for  at  adspørge  Eder,  hvorfor  én 
af  Eder,  efter  at  have  mishandlet  de  tvende  Hunde,  fældede 
Taarer  med  dem.  Ikke  mindre  spændt  er  jeg  paa  at  er- 
fare, hvorfor  en  anden  af  Eder  har  sit  Bryst  fuldt  af  hæslige  Ar.« 

Uagtet  Khalifen  havde  udtalt  dette. saa  tydelig,  at  ikke  det 
mindste  Ord  var  undgaaet  de  tre  Kvinders  Opmærksomhed, 
undlod  Storveziren  dog  ikke,  ifølge  det  ved  Hoffet  gjældende 
Ceremoniel,  at  gjentage  det  Ord  for  Ord. 

Efter  en  Pause  tog  Sobe'ide  Mod  til  sig  og  opfyldte  Kha- 
lifens  Ønske,  idet  hun  begyndte  efterfølgende  Fortælling: 

Sobei'des  Historie. 

»Hersker  over  de  Troende ! «  begyndte  hun.  »Den  Historie, 
jeg  har  at  fortælle  Eders  Majestæt,  er  en  af  de  overordentligste, 
man  nogensinde  har  hørt.  Begge  de  sorte  Tævehunde  og  jeg, 
vi  er  tre  Søstre  med  samme  Moder  og  Fader,  og  jeg  skal  om 
faa  Øjeblikke  meddele  Eder,  af  hvilken  Aarsag  de  er  blevne 
forvandlede  til  Dyr.  De  to  her  tilstedeværende  unge  Kvinder, 
som  bo  hos  mig,  er  ligeledes  mine  Søstre ;  de  har  samme  Fader 
som  jeg,  men  en  anden  Moder.  Hun,  hvis  Bryst  er  bedækket 
med  Ar,  hedder  Amine,  den  anden  hedder  Safie,  og  mit  eget 
Navn  er  Sobe'ide. 

Efter  min  Faders    Død  blev  hans   Efterladenskab    delt   lige 

Tusind  og  én  Nat.  I3 

imellem  os.  Saasnart  mine  to  Stedsøstre  havde  faaet,  hvad  der 
tilkom  dem,  adskilte  de  sig  fra  os  og  boede  alene  sammen  med 
deres  Moder;  mine  to  andre  Søstre  derimod  forblev  tilligemed 
mig  hos  vor  egen  Moder,  som  levede  endnu.  Men  ganske 
kort  Tid  efter  blev  hun  os  ved  Døden  berøvet.  Hun  efterlod 
hver  af  os  en  Sum  af  tusinde  Zechiner. 

Snart  giftede  mine  to  ældre  Søstre  sig,  drog  bort  med 
deres  Ægtefæller  og  lod  mig  alene  tilbage.  Den  ene  Søsters 
Mand  solgte,  kort  efter  Bryllupet,  hele  sin  Ejendom,  og  begav 
sig  med  alt,  hvad  han  havde,  til  Afrika.  Her  bortødslede  han 
hele  sin  Formue,  og  tilsidst,  da  han  intet  mere  ejede,  skam- 
mede han  sig  ikke  ved,  under  et  løst  Paaskud  at  forstøde  sin 
Hustru. 

Hun  kom  nu  atter  til  Bagdad,  men  ikke  uden  at  have 
maattet  udstaa  utrolige  Lidelser  paa  sin  lange  Rejse,  og  da  hun 
endelig  kom  til  mig,  hos  hvem  hun  søgte  Tilflugt,  befandt  hun 
sig  i  en  saa  ynkværdig  Tilstand,  at  selv  det  mest  ufølsomme 
Hjerte  maatte  røres  derved.  Jeg  modtog  hende  med  al  mulig 
Venlighed,  og  da  jeg  nu  spurgte  hende,  hvorledes  hun  var 
kommen  i  saa  ussel  en  Forfatning,  fortalte  hun  mig  under  mange 
Taarer  om  sin  Mands  slette  Opførsel  og  om  den  uværdige  Be- 
handling, hun  af  ham  havde  maattet  døje.  Rørt  af  Medliden- 
hed græd  jeg  med  hende,  førte  hende  derpaa  i  Bad,  og  gav 
hende  nogle  af  mine  egne  Klæder. 

»Kjære  Søster!«  sagde  jeg  til  hende,  »Du  er  den  ældste 
af  os,  og  jeg  betragter  Dig  som  min  Moder.  Under  din  Fra- 
værelse har  Gud  lagt  sin  Velsignelse  i  min  Smule  Formue  og  i 
den  Bedrift,  hvortil  jeg  har  anvendt  den,  og  som  bestaar  i  at 
opklække  Silkeorme.  Vær  derfor  ved  godt  Mod;  thi  alt,  hvad 
jeg  ejer,  skal  ligesaavel  tilhøre  Dig  som  mig.« 

Flere  Maaneder  henlevede  vi  saalades  med  hinanden  i  den 
bedste  Forstaaelse.  Ofte  tænkte  vi  paa  vor  tredie  Søster  og 
undrede  os  over,  at  vi  ikke  hørte  noget  fra  hende.  Men  hvor 
forfærdedes  vi  ikke,  da  hun  en  Dag  pludselig  stod  for  os  v 
samme  usle  Forfatning  som  den,  hvori  den  ældste  Søster  havde 
Tist  sig.  Ogsaa  hun  var  bleven  slet  behandlet  af  sin  Mand,  og 
jeg  modtog  hende  med  samme  Venlighed  som  den  første. 

Nogen  Tid  efter  aabenharede  mine  tvende  Søstre  mig,  at 
de,  for  ikke  længer  at  være  mig  til  Byrde,  havde  til  Hensigt  at 
gifte  sig  paany.  Jeg  svarede  dem,  at  dersom  de  ikke  havde 
nogen  anden  Grund  til  denne  Beslutning,  kunde  de  med  rolig 
Samvittighed  blive  hos  mig,  eftersom  min  Formue  var  stor  nok 
til  at  sikre  os  alle  tre  et  anstændigt  Udkomme. 

»Men  jeg  frygter  for,«  tilføjede  jeg,  »at  I  virkelig  har 
Lyst  til  at  gifte  Eder  paany.  Hvis  saa  er,  da  maa  jeg  aabent 
og  ærlig  tilstaa,  at  det  forundrer  mig  i  høj  Grad,  naar  jeg  be- 
tænker den  ringe  Lykke,  I  hidtil  har  fundet  i  Ægtestanden.  I 
ved,  hvor  sjeldent  det  er  at  finde  en  rigtig  god  Ægtemand. 
Følg  derfor  mit  Raad ;  lad  os  blive  sammen  og  gjøre  hver- 
andre Livet  saa  behageligt  som  mulig.« 

Men  kun  lidet  hjalp  alt,  hvad  jeg  sagde;  de  vilde  nu  giftes 
igjen,  og  virkelig  gjorde  de  ogsaa  Alvor  af  denne  deres  Beslut- 
ning. Men  neppe  var  et  Par  Maaneder  forløbne,  da  kom  de 
atter  tilbage  til  mig;  de  bad  mig  tusinde  Gange  undskylde,  at 
de  ikke  havde  fulgt  mit  Raad. 

»Du  er  den  yngste  af  os,«  sagde  de,  »men  klogere  end  vi. 
Vil  Du  atter  modtage  os  i  dit  Hus  og  betragte  os  som  dine 
Slavinder,  da  vil  vi  for  Fremtiden  tage  os  vel  iagt  for  at  begaa 
slig  en  Daarlighed.« 

»Kjære  Søstre!«  svarede  jeg.   »Mit  Sindelag  imod  Eder  har 

ikke  forandret  sig  i  den  Tid,  vi  har  været  adskilte  fra  hver- 
andre; hvad  jeg  har,  det  skal  I  dele  med  mig.«  Jeg  omfav- 
nede dem,  og  vi  levede  nu  atter  sammen  som  forhen. 

Et  Aar  tilbragte  vi  saaledes  i  bedste  Forstaaelse,  og  da 
Gud  havde  lagt  sin  Velsignelse  i  min  lille  Formue,  besluttede 
jeg  at  foretage  en  Sørejse  og  vove  noget  af  min  Ejendom  i 
Handelsforetagender.  Jeg  begav  mig  da  med  mine  tvende 
Søstre  til  Basra,  hvor  jeg  kjøbte  mig  et  fuldstændig  udrustet 
Skib,  hvilket  jeg  ladede  med  Varer  fra  Bagdad.  Med  gunstig 
Vind  gik  vi  under  Sejl  og  havde  snart  den  persiske  Havbugt 
bagved  os.  Nu  styrede  vi  henad  Indien  til,  og  efter  20  Dages 
Sejlads  øjnede  vi  endelig  Land.  Lige  ud  for  os  saa  vi  et  meget 
højt  Bjerg,  ved  Foden  af  hvilket  der  laa  en  tilsyneladende  stor 
og  smuk  By.  '  En  frisk  Kuling  førte  os  snart  ind  i  Havnen, 
hvor  vi  kastede  Anker. 

Altfor  utaalmodig  til  at  vente,  indtil  mine  Søstre  kunde 
følge  mig,  lod  jeg  mig  sætte  iland  alene,  og  begav  mig  i  lige 
Retning  henimod  Stadens  Port.  Her  saa  jeg  et  talrigt,  med 
Stokke  bevæbnet  Vagtmandskab,  hvis  Udseende  var  saa  gyseligt, 
at  jeg  forfærdedes  derved;  men  da  jeg  mærkede,  at  ingen  af 
dem  rørte  sig  af  Stedet,  ja  ikke  engang  bevægede  Øjnene ,  fat- 
tede jeg  atter  Mod,  nærmede  mig  og  opdagede  nu ,  at  de  alle 
var  i  bogstavelig  Betydning  forstenede. 

Jeg  traadte  derpaa  ind  i  Staden,  og  gik  igjennem  flere 
Gader,  hvor  jeg  hist  og  her  fandt  Mennesker  i  alle  mulige  Stil-  . 
linger,  men  alle  ubevægelige  som  Stene.  I  Kjøbmændenes 
Kvarter  var  de  fleste  Boder  lukkede,  og  i  de  enkelte,  som  stod 
aabne,  saa  jeg  ligeledes  kun  forstenede  Skikkelser.  Idet  jeg 
saa  mig  om  efter  Skorstenene,  bemærkede  jeg,  at  der  ikke  var 
nogen   opstigende   Røg  at  opdage,    hvilket   bragte  mig   til    den 

Overbevisning,  at  alt,  ligesaavel  inde  i  Husene  som  udenfor,  var 
blevet  forvandlet  til  Sten. 

Efter  nogen  Tids  Vandring  naaede  jeg,  midt  inde  i  Staden, 
en  nimmelig  Plads.  En  stor,  med  Guldplader  beslaaet  Dør, 
hvis  Fløje  stod  aabne,  tildrog  sig  min  Opmærksomhed.  Et 
Silkeforhæng  var  trukket  for  Indgangen,  og  over  Døren  hang 
der  en  Lampe.  Efter  at  jeg  i  nogle  Øjeblikke  havde  betragtet 
Bygningen,  tvivlede  jeg  ikke  om,  at  det  maatte  være  Fyrstens 
Palads.  Forbauset,  som  jeg  var,  over  endnu  ikke  at  have  truffet 
paa  noget  levende  Væsen,  gik  jeg  nærmere  i  det  Haab,  dog 
endelig  at  finde  nogen.  Jeg  drog  Forhænget  tilside ,  men  min 
Forundring  steg,  da  jeg  i  Forhallen  kun  saa  nogle  enkelte  for- 
stenede Dørvogtere  eller  Skildvagter,  nogle  staaende  oprejste, 
andre  siddende  eller  halv  liggende. 

Jeg  kom  nu  ind  i  en  stor  Gaard,  hvor  der  befandt  sig 
en  Mængde  Mennesker,  som  syntes  dels  at  gaa  og  dels  at 
komme,  men  dog  ikke  rørte  sig  af  Pletten;  ogsaa  de  var  for- 
stenede. Herfra  kom  jeg  igjennem  en  anden  og  en  tredie 
Gaard-,  men  overalt  herskede  Ensomhed  og  uhyggelig  Taushed. 

Idet  jeg  traadte  ind  i  en  fjerde  Gaard,  viste  sig  for  mig 
en  meget  stor  og  smuk  Bygning,  hvis  Vinduer  var  forsynede 
med  et  Gitterværk  af  massivt  Guld,  hvoraf  jeg  sluttede,  at  det 
maatte  være  Dronningens  Bolig.  Jeg  gik  derind  og  fandt  i  en 
stor  Sal  flere  sorte,  forstenede  Eunucher,  men  i  et  meget  rigt 
udstyret  Værelse  sad  der  en  ligeledes  forstenet  Dame-,  Kronen 
paa  hendes  Hoved  og  det  pragtfulde  Halsbaand  af  runde  Perler 
større  end  Hasselnødder  sagde  mig,  at  det  maatte  være  Dron- 
ningen selv.  Jeg  traadte  nærmere  for  at  betragte  Perlerne,  og 
det  forekom  mig,  at  intet  kunde  være  skjønnere  at  se. 

Efter     at     have     beundret     Gemakkets    rige    Pragt,      især 

det  dejlige  P'odtæppe,  Hynderne  og  den  med  et  indisk  Stof  be- 
trukne Sofa,  som  i  gylden  Grund  fremviste  skjønt  udarbejdede 
Sølvfigurer  af  Mennesker  og  Dyr,  begav  jeg  mig  videre.  Gjennem 
flere  andre  skjønne  Værelser  naaede  jeg  endelig  en  overordent- 
lig stor  Sal,  i  hvilken  der  stod  en  flere  Trin  ophøjet  Trone  af 
massivt  Guld,  prydet  med  store  Smaragder.  Paa  Tronen  stod 
en  pragtfuld,  med  Perler  broderet  Løjbænk.  Men  hvad  der  fremfor 
alt  vakte  min  Forundring,  var  det  straalende  Lys,  som  udgik  fra 
denne  Seng.  Nysgjerrig  efter  at  erfare  Foranledningen  hertil, 
steg  jeg  derop,  og  bemærkede  nu,  paa  en  lille  Taburet,  en 
Diamant  af  Størrelse  som  et  Strudsæg  og  saa  fuldkommen  ren, 
at  jeg  ikke  kunde  opdage  mindste  Fejl  derved.  Dens  over- 
ordentlige Glands  gjorde  mig  det  umuligt  at  betragte  den  i  fuld 
Belysning. 

Ovenover  Løjbænken  brændte  paa  hver  Side  en  Kjerte,  hvis 
Hensigt  jeg  ikke  begreb ;  dog  bragtes  jeg  derved  paa  den  For- 
modning, at  et  levende  Væsen  maatte  befinde  sig  i  dette  Palads  •, 
thi  Kjerterne  kunde  dog  umulig  saaledes  blive  ved  at  brænde 
af  sig  selv. 

Da  alle  Døre  stod .  aabne  eller  paaklem,  vedblev  jeg  at  gaa 
videre.  Ogsaa  Kjøkkenerne,  Klæde-  og  Forraadskamrene  osv.,  tog 
jeg  i  Øjesyn;  de  uhyre  Rigdomme,  som  overalt  forefandtes, 
lagde  saa  ganske  Beslag  paa  min  Opmærksomhed,  at  jeg  derover 
glemte  mig  selv.  Jeg  tænkte  hverken  paa  mit  Skib  eller  paa 
mine  Søstre,  men  kun  paa  at  tilfredsstille  min  Nysgjerrighed. 
Imidlertid  begyndte  Dagen  at  helde,  og  den  tiltagende  Dunkel- 
hed mindede  mig  om,  at  det  var  Tid  til  at  vende  tilbage.  Jeg 
vendte  om  ad  samme  Vej,  som  jeg  var  kommen-,  men  snart  saa 
jeg,  at  jeg  var  faret  vild  i  denne  Labyrint  af  Værelser.  Til- 
sidst  besluttede   til   at    tilbringe   Natten   i   den   store   Sal,    hvor 

Tronen,  Løjbænken,  den  store  Diamant  og  de  brændende 
Kjerter  befandt  sig,  for  tidlig  næste  Morgen  at  vende  tilbage  til 
mit  Fartøj. 

Ikke'  uden  Ængstelse  over  at  vide  mig  saa  alene  paa  dette 
øde  Sted,  kastede  jeg  mig  paa  Lejet,  men  kunde  ikke  sove. 
Det  kunde  vel  omtrent  være  ved  Midnatstid,  da  hørte  jeg  Lyden 
af  en  Menneskerøst,  som  naar  nogen  læser  i  Koranen,  ganske 
saaledes  som  man  kan  høre  det  i  vore  Moskeer.  En  Følelse 
af  inderlig  Glæde  opfyldte  mig,  Strax  stod  jeg  op,  greb  en 
Kjerte,  og  gik  nu  efter  Lyden  fra  det  ene  Værelse  til  det  andet. 
Endelig  naaede  jeg  Døren  til  et  Kabinet-,  det  var  utvivlsomt, 
at  Lyden  kom  derindefra.  Jeg  satte  Lyset  fra  mig,  og  kigede 
gjennem  en  Dørsprække  ind  i  Kabinettet.  Der  saa  ud  som  i 
et  Bedekammer.  Ligesom  i  Moskeerne  var  der  en  Nische  ^),  for 
at  antyde,,  mod  hvilken  Side  man  under  Bønnen  skulde  vende 
sig;  ej  heller  Hængelampen  manglede,  og  desforuden  saas  der- 
inde to  Stager  med  tykke  hvide  Voxkjerter,  som  ligeledes  var 
tændte. 

Fremdeles  saa  jeg  et  paa  Gulvet  udbredt  lille  Tæppe  af 
samme  Form  som  de,  der  sædvanlig  bruges  hos  os  til  at  kaste 
sig  ned  paa,  naar  man  beder.  Paa  Tæppet  sad  en  ung  Mand 
og  fremsagde  med  stor  Andagt  Stykker  af  Koranen,  som  laa 
opslaaet  foran  ham  paa  en  lille  Pult.  Længe  blev  jeg  staaende 
stille,  henreven  af  dette  Syn;  jeg  tænkte  over,  hvorledes  det 
dog  kunde  være,  at  dette  unge  Menneske  var  den  eneste  Le- 
vende i  en  Stad,  hvor  alt  var  blevet  til  Sten;  jeg  tvivlede 
ikke  om,  at  noget  ganske  vidunderligt  her  maatte  være  med  i  Spillet. 

Døren   stod   paaklem.      Jeg    aabnede  den    og    traadte  ind, 

')    Den  saakaldte  Mihrab,    der  angiver,    i  hvilken  Retning    Byen  Mekka 
er  beliggende. 


Jeg  stillede  mig  foran  Nischen  og  fremsagde  med  lydelig  Stemme 
følgende  Bøn: 

»Lovet  være  Gud,  som  skjænkede  os  en  gunstig  Rejse.  O, 
at  han  dog  vilde  være  saa  naadig  fremdeles  at  beskjærme  os, 
indtil  vi  komme  tilbage  til  vort  Fædreland.  O,  Herre,  laan  Øre 
til  mine  Suk  og  hør  min  Bøn!« 

Den  unge  Mand  løftede  sit  Hoved  ivejret,  betragtede  mig 
med  Forundring,  og  tog  saalunde  tilorde :  »Sig  mig  dog,  skjønne 
Kvinde,  hvem  I  er,  og  hvad  der  har  ført  Eder  til  denne  uddøde 
Stad.  Jeg  vil  da  til  Gjengjæld  meddele  Eder,  hvem  jeg  er, 
hvad  der  er  hændet  mig,  hvorledes  denne  Stads  Indvaanere  er 
komne  i  den  sørgelige  Tilstand,  hvori  de  nu  befinder  sig,  og 
hvorfor  jeg  alene  er  undgaaet  denne  skrækkelige  Ulykke.« 

I  faa  Ord  fortalte  jeg  ham,  hvorfra  jeg  kom,  hvad  der 
havde  foranlediget  min  Rejse,  og  hvorledes  jeg  efter  en  tyve 
Dages  Fart  lykkelig  havde  naaet  Havn.  Derpaa  bad  jeg  ham 
opfylde  sit  givne  Løfte,  idet  jeg  tillige  tilkjendegav  min  Forbau- 
selse  over  alt,  hvad  jeg  havde  faaet  at  se. 

»Hav  blot  Taalmodighed  et  Øjeblik  endnu!«  svarede  den 
unge  Mand,  lukkede  Koranen,  og  lagde  den  i  en  kostbar  lille 
Kasse,  som  han  derpaa  gjemte  inde  i  Nischen.  Imidlertid 
betragtede  jeg  ham  med  Opmærksomhed,  og  hans  hele  Ydre 
forekom  mig  saa  skjønt  og  indtagende,  at  hidtil  ukj  endte  Fø- 
lelser vaktes  hos  mig.  Han  bad  mig  tage  Plads  ved  sin  Side; 
men  før  han  endnu  havde  begyndt  sin  Fortælling,  kunde  jeg 
ikkfe  afholde  mig  fra,  med  en  Mine,  som  forraadte  de  Følelser, 
der  opfyldte  mig,  at  sige  til  ham : 

»Elskværdige  unge  Mand!  Med  den  største  Utaalmodighed 
imødeser  jeg  Forklaringen  over  de  mangfoldige  forunderlige 
Ting,  som  lige  fra  det  første  Øjeblik,  jeg  traadte  ind   i  denne 


Stad,  har  vakt  min  Forbauselse.  Tal  dog,  jeg  besværger 
Eder,  og  fortæl  mig ,  ved  hvilket  Mirakel  I  er  forbleven  i 
Live,  medens  utallige  andre  omkom  paa  en  saa  overordentlig 
Maade. « 

»Den  Bøn,  jeg  for  faa  Øjeblikke  siden  hørte  Eder  udtale,« 
begyndte  den  unge  Mand,  »er  mig  et  Vidnesbyrd  om,  at  I  til- 
beder den  eneste  sande  Gud,  og  I  skal  nu  faa  at  høre  om  en 
mærkværdig  Ytring  af  hans  Storhed  og  Magt.  Denne  Stad  var 
Hovedstaden  i  et  mægtigt  Kongerige,  som  beherskedes  af  min 
Fader;  men  han  saavelsom  hans  hele  Hof,  Hovedstadens  Jtid- 
vaanere  og  alle  Rigets  øvrige  Undersaatter  var  Magere  og  tilbad 
Ilden  istedetfor  den  almægtige  Gud. 

»Mine  Forældre  var  altsaa  Hedninger.  Ikke  destomindre 
var  jeg  saa  lykkelig,  allerede  i  min  tidlige  Barndom  at  faa  en 
Opdragerinde  af  ægte  muhammedansk  Tro ;  hun  kunde  Koranen 
udenad  og  forstod  ypperlig  at  forklare  dens  Lærdomme  for  mig, 
»Min  Prinds!«  sagde  hun  ofte  til  mig,  »Der  er  kun  en  eneste 
sand  Gud.  Vogt  Eder  vel  for  at  anerkjende  eller  tilbede  nogen 
anden  i  hans  Sted ! «  Hun  lærte  mig  at  læse  arabisk,  og  Bogen, 
som  hun  gav  mig  til  Øvelse  deri,  var  Koranen.  Saasnart  min 
Forstand  havde  naaet  den  fornødne  Modenhed,  forklarede  hun 
hvert  enkelt  Sted  i  denne  fortræffelige  Bog,  og  efterhaanden 
gjennemtrængtes  jeg  mere  og  mere  af  Aanden  deri,  uden  at 
min  Fader  eller  nogen  anden  fik  noget  at  vide  derom.  Da  døde 
min  Lærerinde ;  men  hendes  Undervisning  havde  været  tilstræk- 
kelig til  at  befæste  hos  mig  Overbevisningen  om  den  muham- 
medanske Religions  Sandheder.  Saaledes  forblev  jeg,  ogsaa 
efter  hendes  Død,  min  Overbevisning  tro,  og  afskyede  Ildtil- 
bedelsen af  mit  ganske  Hjerte.  Dog  lod  jeg  endnu,  ifølge  min 
afdøde    Lærerindes    Raad,     min    Fader    forblive    uvidende    om 


min  Tro ;  han  vilde  ellers  ikke  have  betænkt  sig  paa  at  lade 
mig  dræbe.  Da  skete  det,  omtrent  for  tre  Aar  og  nogle  Maa- 
neder  siden,  at  en  vældig  Tordenrøst  pludselig  hørtes  over  hele 
Staden  saa  tydelig,  at  enhver  kunde  høre  den-,  Røsten  udraabte 
disse  Ord: 

—  I  Indvaanere!     Forsager  Ildtilbedelsen,    og  vender    Eder  til 
den  eneste  sande,  almægtige  og  barmhjertige  Gud !   — 

Det  forfærdede  Folk  strømmede  i  tætte  Klynger  sammen 
udenfor  min  Faders  Slot,  og  begj ærede,  at  han  skulde  sige  dem, 
hvad  de  skulde  tænke  om  hin  skrækkelige  Røst.  Han  svarede: 
»Det  har  intet  at  betyde.  Bliv  I  kun  ved  Eders  Tro,  og  lad 
Eder  ikke  forskrække.« 

I  Tillid  til  Kongens  Ord  vedblev  man  at  tilbede  Ilden, 
indtil  efter  et  Aars  Forløb  den  samme  Røst  lod  sig  høre 
anden  Gang,  og  efter  endnu  et  Aars  Forløb  for  tredie  Gang, 
dog  begge  Gange  forgjæves.  Ingen  omvendte  sig.  Da  skete 
det  paa  det  tredie  Aars  sidste  Dag,  tidlig  om  Morgenen,  at 
alle  Stadens  Indvaanere  i  et  og  samme  Øjeblik  blev  forvand- 
lede til  Sten,  enhver  i  den  Tilstand  eller  Stilling,  hvori  han 
netop  da  befandt  sig.  Ej  heller  Kongen,  min  Fader  gik  det 
bedre;  han  blev  forvandlet  til  en  sort  Sten,  som  endnu  er 
at  se  i  Paladset,  og  Dronningen,  min  Moder,  havde  samme 
Skjæbne. 

»Jeg  er  den  eneste,  som  Gud  forskaanede  for  denne  skræk- 
kelige Tugtelse.  Siden  den  Dag  tjener  jeg  ham  med  endnu 
større  Andagt  end  tilforn,,  og  jeg  holder  mig  overbevist  om,  at 
det  er  ham,  der  har  hidsendt  Eder  til  min  Trøst.  Jeg  takker 
ham  usigelig  meget  derfor;  thi  jeg  maa  tilstaa,  at  denne  Ensom- 
hed ofte  forekommer  mig  meget  sørgelig.« 

Hele  denne  Fortælling  og  især  Slutningen  deraf,  indtog 
mig  aldeles  for  den  unge  Mand.  »Prinds!«  sagde  jeg  til  ham, 
»Uden  Tvivl  har  Forsynet  ført  mig  herhid  for  at  forskaffe  Eder 
Lejlighed  til  at  komme  bort  fra  dette  uhyggelige  Opholdssted. 
Skibet,  som  bragte  mig  hertil,  kan  vise  Eder,  at  jeg  ikke  ganske 
er  uden  Anseelse  i  Bagdad,  hvor  jeg  desuden  har  efterladt  mig 
andre  temmelig  betydelige  Ejendomme.  Jeg  vover  derfor  at  til- 
byde Eder  et  Tilflugtssted  hos  mig  i  den  nævnte  Stad,  indtil 
de  Troendes  Behersker,  den  ogsaa  af  Eder  anerkj  endte  store 
Profets  Statholder,  lader  Eder  vederfares  den  tilbørlige  Ære. 
Bagdad  er  nemlig  denne  navnkundige  Fyrstes  Residents,  og  er- 
farer han  først  Eders  Ankomst  til  hans  Hovedstad,  skal  I  faa 
at  se,  at  man  ikke  forgjæves  paakalder  hans  Hjælp.  I  kan  dog 
umulig  længer  blive  i  denne  Stad,  hvor  alt  maa  være  Eder 
modbydeligt.  Mit  Skib  staar  til  Eders  Tjeneste,  og  I  maa  gjøre 
dermed,  som  I  behager.« 

Han  tog  imod  Tilbudet,  og  de  øvrige  Timer  af  Natten  til- 
bragte vi  med  Samtaler  om  vor  forestaaende  Rejse. 

Ved  Daggry  forlod  vi  Paladset  og  begav  os  til  Havnen, 
hvor  vi  fandt  mine  Søstre,  Kaptajnen  og  mine  Slavinder  i 
dyb  Bekymring  for  min  Skyld.  Efter  at  have  forestillet  mine 
Søstre  for  Prindsen,  fortalte  jeg  dem,  hvorfor  jeg  var  bleven  saa 
længe  borte,  saavelsom  mit  Møde  med  den  unge  Prinds ,  hans 
Historie,  og  Aarsagen  til,  at  en  saa  skjøn  Stad  laa  der  saa 
uddød  og  øde. 

Flere  Dage  hengik  nu  med  at  faa  alle  mine  medbragte 
Varer  udlossede  og  Skibet  ladet  med  Ædelstene,  Guld  og  Sølv, 
og  hvad  kostbart  der  ellers  fandtes  i  Paladset.  Alt  Husgeraad 
og  en  utallig  Mængde  Guldsager  maatte  blive  tilbage;  to,  tre 
Skibe  vilde  neppe  have  været  tilstrækkelige  til  at  rumme  alle  de 

Skatte,  der  forefandtes.  Efter  at  alle  dertil  udvalgte  Gjenstande 
var  bragt  ombord,  indtog  vi  saa  megen  Proviant  og  saa  meget 
Vand,  som  vi  ansaa  for  nødvendigt,  og  derpaa  gik  vi  under 
Sejl  med  den  gunstigste  Vind,  man  kunde  ønske  sig. 

I  den  første  Tid  gik  alt  godt;  den  ene  Dag  gled  hen 
efter  den  anden  under  venlige  og  behagelige  Samtaler  mellem 
den  unge  Prinds,  mig  og  mine  Søstre.  Men  desværre  varede 
den  gode  Forstaaelse  mellem  os  ikke  længe.  Med  skinsyge 
Blikke  iagttog  mine  Søstre  det  mellem  mig  og  Prindsen  be- 
staaende  Forhold,  og  en  Dag  spurgte  de  mig  paa  en  temmelig 
ondskabsfuld  Maade,  hvad  vi  skulde  tage  os  for  med  ham,  naar 
vi  kom  til  Bagdad,  I  spøgende  Tone  svarede  jeg,  at  jeg  vilde 
tage  ham  til  Mand,  og  vendte  mig  derpaa  til  Prindsen  med  føl- 
gende Ord : 

»Min  Prinds!  Jeg  har  en  Bøn  til  Eder,  som  jeg  haaber, 
I  ikke  vil  afslaa:  at  I,  saasnart  vi  har  naaet  Bagdad,  vil  an- 
tage mig  som  Eders  underdanigste  Slavinde,  og  at  jeg  maa  tjene 
Eder  som  min  Villies  uindskrænkede  Herre.« 

»Jeg  véd  ikke,  om  det  er  Eders  Spøg;«  svarede  Prindsen, 
»men  hvad  mig  angaar,  da  erklærer  jeg  her,  i  Eders  Søstres 
Nærværelse,  for  fuldt  Alvor,  at  jeg  uden  Betænkning  og  med 
den  inderUgste  Glæde  modtager  det  mig  gjorte  Tilbud,  dog  ikke 
saaledes,  at  jeg  vil  betragte  Eder  som  Slavinde ,  men  som  min 
Ægtehustru  og  Herskerinde,  og  frasiger  mig  ethvertsomhelst 
Formynderskab  over  Eders  Handlinger.« 

Ved  disse  Ord  skiftede  mine  Søstre  Farve,  og  jeg  lagde 
Mærke  til,  at  de  fra  dette  ØjebUk  ikke  nærede  samme  venlige 
Sindelag  imod  mig  som  tilforn. 

Allerede  befandt  vi  os  i  den  persiske  Havbugt,  og  haabede, 
da  Vinden  endnu    stedse  var  os    gunstig,    at   naa   Basra  næste 

Dag.  Men  om  Natten,  medens  jeg  sov,  benyttede  rtiine  Søstre 
et  belejligt  Øjeblik  til  at  kaste  mig  overbord.  Det  samme  gjorde 
de  ved  Prindsen,  som  strax  druknede.  Mig  lykkedes  det  i  nogen 
Tid  at  holde  mig  over  Vandet,  og  som  ved  et  Vidunder  følte 
jeg  snart  fast  Grund  under  mine  Fødder.  Saaledes  nærmede 
jeg  mig  mere  og  mere  til  noget  mørkt,  som,  saavidt  jeg 
igjennem  Mørket  kunde  skjønne,  forekom  mig  at  være  Land. 
Virkelig  naaede  jeg  snart  en  Strandbred,  og  den  frembrydende 
Dag  viste  mig,  at  jeg  befandt  mig  paa  en  lille,  omtrent  tyve 
Mile  fra  Basra  beliggende,  ubeboet  0.  Snart  havde  Solen  tørret 
mine  Klæder,  og  da  jeg  ved  nærmere  Undersøgelse  opdagede 
forskjellige  Slags  Frugter,  ja  endog  fersk  Vand,  vaagnede  Haabet 
hos  mig  om  at  frelse  mit  Liv. 

Jeg  havde  lagt  mig  til  Hvile  paa  et  skyggefuldt  Sted,  da 
jeg  pludselig  blev  en  meget  tyk  og  lang,  bevinget  Slange  vaer, 
som  bevægede  sig  hen  imod  mig,  idet  den  af  Udmattelse  strakte 
Tungen  langt  ud  af  Gabet  og  med  Anstrengelse  vendte  sig 
snart  tilvenstre,  snart  tilhøjre,  som  om  der  var  noget,  der  æng- 
stede og  forfulgte  den.  Jeg  stod  op,  og  opdagede  nu,  at  en 
anden,  endnu  tykkere  Slange  havde  bidt  sig  fast  i  dens  Hale 
og  arbejdede  af  alle  Kræfter  paa  at  sluge  den.  Jeg  ynkedes 
over  dens  Nød,  og,  langtfra  at  flygte,  havde  jeg  den  Dristighed 
at  gribe  en  Sten  og  slynge  den  af  al  Magt  mod  den  største 
af  Slangerne;  den  blev  truffen  i  Hovedet  og  blev  liggende 
død  paa  Pletten.  Den  anden  Slange  følte  sig  ikke  saasnart 
fri,  før  den  udbredte  sine  Vinger  og  fløj  bort.  Længe  stirrede 
jeg  forundret  efter  den;  endelig  tabte  jeg  den  ganske  af  Syne. 
Jeg  opsøgte  mig  atter  et  skyggefuldt  Hvilested,  hvor  jeg  snart 
slumrede  ind. 

Tænk  Eder,  Herre,  min  Forbauselse,    da  jeg  ved   min  Op- 

vaagnen  saa  en  Kvinde  med  livlige  og  behagelige  An- 
sigtstræk sidde  hos  mig  tilligemed  to  Hunde,  fastholdte  ved 
et  sort  Baand.  Jeg  rejste  mig  op,  og  spurgte,  hvem  hun  var. 
»Jeg  er,«  svarede  hun,  »den  Slange,  som  Du  for  faa  Timer 
siden  udfriede  fra  en  grusom  Fjendes  Vold;  jeg  troede,  at  jeg 
ikke  paa  en  bedre  Maade  kunde  vise  Dig  min  Erkjendtlighed 
end  ved  det,  jeg  nu  har  gjort.  Dine  Søstres  forræderiske  Færd 
var  mig  bekjendt,  og  for  at  hævne  Dig  paa  dem,  kaldte  jeg 
strax  nogle  af  mine  Søstre  til  Hjælp;  de  er  Feer  ligesom  jeg. 
Hele  dit  Skibs  Ladning  bragte  vi  derpaa  til  dine  Magasiner  i 
Bagdad,  men  Fartøjet  selv  borede  vi  i  Sænk.  Disse  to  sorte 
Hunde  er  dine  Søstre,  hvis  Skikkelse  jeg  saaledes  har  forvandlet. 
Men  denne  Straf  er  endnu  ikke  stor  nok,  og  jeg  skal  snart  sige 
Dig,  hvorledes  Du  skal  behandle  dem.« 

Efter  at  have  talt  saaledes,  omfavnede  hun  mig  med  den 
ene  Arm,  medens  hun  holdt  begge  Hundene  under  den  anden, 
og  førte  os  saaledes  til  mit  Hus  i  Bagdad,  hvor  jeg  i  mine 
Magasiner  forefandt  alle  de  Skatte,  hvormed  mit  Skib  havde 
været  ladet.  Før  hun  forlod  mig,  overgav  hun  mig  begge  Hundene 
med  de  Ord: 

»Under  Straf  af  at  blive  forvandlet  til  en  Hund,  ligesom 
disse  to,  byder  jeg  Dig,  i  hans  Navn,  som  hersker  over  alle 
Have,  hver  Nat  at  give  hver  af  dine  Søstre  hundrede  Pidskeslag, 
til  Bod  for  den  imod  Dig  og  den  unge  Prinds  udøvede  Mis- 
gjeming.« 

Nødtvungen  maatte  jeg  love  at  efterkomme  hendes  Be- 
faling. 

Siden  den  Tid  har  jeg  mod  min  Villie  hver  Nat  behandlet 
mine  Søstre,  saaledes  som  Eders  Majestæt  selv  har  set.  Mine 
Taarer  viser  dem,  hvor  smerteligt  og  modbydeligt  det  er  mig  at 

opfylde  en  saa  grusom  Pligt,  og  I  indser  vel,  at  jeg  i  saa 
Henseende  er  mere  at  beklage  end  at  dadle.  Dersom  I  ønsker 
endnu  fuldstændigere  Oplysninger  mig  angaaende,  da  vil  min 
Søster  Amine  kunne  give  Eder  saadanne  ved  at  fortælle  sin 
Historie. « 

Med  Forundring  havde  Khalifen  laant  Øre  til  Sobeides 
Fortælling.  Han  lod  nu  ved  sin  Storvezir  den  venlige  Amine 
anmode  om  at  meddele  Forklaring  over  Foranledningen  til  de 
dybe  Ar,  som  skæmmede  hendes  Bryst  og  Skuldre.  Med  Be- 
redvillighed imødekom  hun  Khalifens  Opfordring,  og  fortalte 
som  følger: 

Amines  Historie. 

»Hersker  over  de  Troende!«  begyndte  hun.  »For  ikke  at 
gjentage,  hvad  min  Søster  allerede  har  sagt,  vil  jeg  kun  anføre, 
at  min  Moder,  efter  at  have  udvalgt  sig  et  Hus  til  sit  Enke- 
sæde, bortgiftede  mig  med  hele  min  Fædrenearv  til  en  af  de 
rigeste  Arvinger  her  i  Staden.  Men  allerede  førend  et  Aar  var 
omme,  blev  jeg  Enke  og  arvede  hele  min  Mands  Formue,  som 
beløb  sig  til  henimod  90,000  Zechiner.  Indkomsterne  heraf 
var  fuldkommen  tilstrækkelige  til  at  sikre  mig  et  anstændigt  Ud- 
komme; men  neppe  var  den  første  Halvdel  af  Sørgeaaret*)  til- 
ende,   før  jeg    anskaffede   mig  10   forskjellige  Klædninger,    saa 


*)  Egentlig  er  al  Sorg  forbudt,  som  stridende  imod  den  skyldige, 
ubetingede  Hengivelse  i  Guds  Villie.  Dog  bærer  Kvinderne  Sorg 
for  deres  Mænd  og  nærmeste  Slægtninge;  de  aflægger,  da  alle 
Prydelser  og  bærer  Slør  af  mørkeblaa  Farve.  Undertiden  overmaler 
de  ogsaa  med  samme  Farve  deres  Hænder  og  Arme,  ja  endog  Væg- 
gene i  deres  Huse. 

pragtfulde,  at  hver  af  dem  kostede  tusinde  Zechiner,  og  med 
Længsel  imødesaa  jeg  Aarets  Udgang,  for  at  kunne  vise  mig  i 
al  denne  Herlighed. 

En  Dag,  da  jeg  var  alene  og  netop  beskæftiget  med  mine 
huslige  Anliggender,  meldte  man  mig,  at  en  Kone  stod  udenfor 
og  ønskede  at  tale  med  mig.  Jeg  gav  Befaling  til  at  føre  hende 
ind.  Den  fremmede  var  en  gammelagtig  Person,  som  hilste 
mig  ved  at  kaste  sig  ned  og  kysse  Støvet  for  mine  Fødder; 
hun  blev  Hggende  foran  mig  i  en  knælende  Stilling,  idet  hun 
tiltalte  mig  med  følgende  Ord: 

»Jeg  maa  bede  Eder  undskylde,  ædle  Frue,  at  jeg  er  saa 
dristig  at  volde  Eder  Forstyrrelse;  men  min  Tillid  til  Eders 
Medlidenhed  har  givet  mig  Mod  dertil.  Jeg  er  Enke  og  har 
en  Datter,  som  idag  skal  holde  Bryllup;  men  vi  er  ganske 
fremmede  og  uden  Bekjendtskaber  her  i  Staden,  og  befinder 
os  derfor  i  en  stor  Forlegenhed,  eftersom  vi  dog  gjeme  vilde 
vise  os  for  den  talrige  Familie,  vi  nu  skulle  træde  i  Forbindelse 
med,  som  Folk,  der  ikke  er  ganske  uden  Anseelse.  Dersom  nu 
I  vilde  bevise  os  den  Godhed  at  beære  Bryllupet  med  Eders 
Nærværelse,  da  vilde  vi  være  Eder  uendelig  forbundne  derfor, 
saameget  mere  som  Kvinderne  i  vor  Hjemstavn  deraf  vil  kunne 
se,  at  vi  ikke  er  ringeagtede  her,  idet  en  Dame  af  Eders  Rang 
ikke  har  forsmaaet  at  bevise  os  en  saa  stor  Ære.  Men  ak !  af- 
slaar  I  min  Bøn,  hvilken  Krænkelse  vil  det  da  ikke  være  for 
os!  Da  ved  vi  ikke,  til  hvem  vi  skal  henvende  os.« 

Denne  under  Graad  og  Taarer  fremførte  Tale  rørte  mig. 
»Vær  rolig,  gode  Kone!«  svarede  jeg.  »Jeg  skal  gjerne  op- 
fylde Eders  Ønske.  Sig  mig  blot,  hvor  jeg  skal  komme  hen; 
jeg  behøver  kun  nogle  Øjeblikke  til  at  klæde  mig  om,  og  er 
da  til  Eders  Tjeneste. 


209 

Henrykt  over  dette  Svar  gav  den  gamle  Kone  sig  til  at 
kysse  mine  Fødder,  før  jeg  kunde  forhindre  det. 

»Gud  lønne  Eder  for  denne  Godhed  mod  Eders  Tjener- 
inde,« udbrød  hun,  »og  glæde  Eders  Hjerte,  som  I  har  glædet 
vore!  Forøvrigt  behøver  I  ikke  at  komme  før  Aften,  og  jeg 
skal  selv  komme  og  afhente  Eder.     Lev  vel,  til  vi  ses  igjen!« 

Saasnart  hun  var  borte,  udvalgte  jeg  blandt  mine  Klædnings- 
stykker den  Dragt,  som  behagede  mig  mest;  dertil  et  Halsbaand 
af  store  Perler,  Ringe,  Armbaand  og  Ørenringe,  straalende  af 
de  skjønneste  Diamanter.  Det  var  som  om  jeg  havde  en  For- 
udfølelse af  det,  som  forestod  mig. 

Da  det  begyndte  at  mørknes,  indfandt  den  gamle  Kone 
sig  igjen.  Med  glædestraalende  Ansigt  kyssede  hun  mig  paa 
Haanden  og  sagde:  »Min  Svigersøns  Slægtninge,  som  henregnes 
blandt  de  første  Damer  i  hele  Staden,  har  allerede  forsamlet 
sig,  og  I  kan  komme,  saasnart  det  behager  Eder,  Jeg  er  be- 
redt til  at  føre  Eder  derhen.« 

Ufortøvet  begav  vi  os  paa  Vejen;  hun  gik  foran,  og  jeg 
fulgte  efter  med  et  stort  Antal  af  pyntelig  klædte  Slavinder.  I 
en  meget  bred  Gade,  som  bar  tydelige  Spor  af  at  være  nylig 
fejet  og  vandet,  standsede  vi  udenfor  en  stor,  klart  oplyst  Dør, 
over  hvilken  følgende  Indskrift  straalede  i  gyldne  Bogstaver: 
»Herinde  har  Fryd  og  Glæde  et  stedsevarende  Hjem.«  Den 
gamle  Kone  bankede  paa,  og  strax  blev  der  lukket  op. 

Igjennem  Gaarden  førte  man  mig  ind  i  en  stor  Sal,  hvor 
en  ung  Kvinde  af  overordentlig  Skjønhed  traadte  mig  imøde. 
Efter  at  have  omfavnet  mig  og  ladet  mig  tage  Plads  ved  hendes 
Side  paa  en  Sofa,  som  stod  paa  en  Forhøjning  af  kostbart  Træ, 
besat  med  Diamanter,  tog  hun  saaledes  tilorde: 

»Man  har  ført  Eder  hid,  min  ærede  Frue,  for  at   I  skulde 

bivaane  et  Bryllup,  men  dette  Bryllup,  haaber  jeg,  skal  blive 
et  andet  end  det,  I  har  tænkt  Eder.  Jeg  har  en  Broder,  den 
fortræffeligste  og  mest  dannede  Mand,  man  kan  tænke  sig.  Han 
er  bleven  som  fortryllet  ved  Rygtet  om  Eders  Skjønhed,  saa  at 
han  nu  kun  kan  føle  sig  lykkelig  ved  Besiddelsen  af  Eder;  I 
maa  nu  selv  afgjøre  hans  Skjæbne.  Han  kj  ender  Eders  Rang 
i  Verden,  og  jeg  kan  forsikre  Eder,  at  en  Forbindelse  med 
ham  ikke  vil  gjøre  Eder  Skam.  Dersom  mine  Bønner  formaar 
noget  hos  Eder,  saa  forener  jeg  dem  med  hans.  Han  tilbyder 
Eder  at  blive  hans  Hustru;  afslaa  ikke  hans  Begjæringl  Jeg 
bønfalder  Eder  derom.« 

Siden  min  Mands  Død  havde  jeg  ikke  tænkt  paa  at  indgaa 
noget  nyt  Ægteskab ;  men  jeg  havde  ikke  Kraft  nok  til  at  give 
saa  indtagende  en  Person  et  afslaaende  Svar.  Hun  udtydede 
min  Taushed  og  Rødmen  som  en  Indvilligelse,  og  gav  sig  til 
at  klappe  i  Hænderne.  I  samme  Øjeblik  blev  en  Dør  aabnet, 
og  ind  traadte  en  ung  Mand  af  et  saa  tiltrækkende  og  maje- 
stætisk Udseende,  at  jeg  skattede  mig  lykkelig  ved  at  have 
gjort  en  saadan  Erobring.  Han  tog  Plads  ved  min  Side,  og 
vor  Samtale  viste  mig  snart,  at  hans  Dannelse  og  Elskvær- 
dighed var  endnu  langt  større,  end  hans  Søster  havde  skildret 
mig  den. 

Da  hun  saa,  at  vi  begge  fandt  Behag  i  hinanden,  klappede 
hun  atter  i  Hænderne,  og  en  Kadi  traadte  ind.  Han  opsatte 
vor  Ægteskabskontrakt,  undertegnede  den  først  selv,  og  lod  den 
derpaa  undertegne  af  fire  medbragte  Vidner.  Min  nye  Ægte- 
mands eneste  Fordring  var,  at  jeg  ikke  maatte  lade  mig  se  af 
nogen  anden  Mand  end  ham  alene  og  ej  heller  maatte  tale 
med  nogen ;  han  svor  paa,  at  jeg  under  denne  Betingelse  skulde 
blive  tilfreds  med  ham.     Saaledes  blev  da  vor  Ægtepagt  sluttet, 


og  jeg  var  bleven  Hovedpersonen  ved  det  Bryllup,  hvortil  man 
kun  havde  indbudt  mig  som  Gjæst. 

En  Maaned  efter  trængte  jeg  til  endel  nye  Klædnings- 
stoffer,  og  bad  derfor  min  Mand  om  Tilladelse  til  at  gjøre  mine 
Indkjøb.  Han  gav  sit  Samtykke  dertil,  og  jeg  lod  den  tid- 
ligere omtalte  Kone,  som  hørte  til  Huset,  samt  to  af  mine  Slav- 
inder følge  mig.  Saasnart  vi  var  komne  til  Kjøbmændenes 
Gade,  sagde  den  Gamle  til  mig:  »Naadige  Frue!  Dersom  I 
vil  spare  Eder  al  den  Ulejlighed  med  at  gaa  omkring  fra  den 
ene  Butik  til  den  anden,  saa  skal  jeg  føre  Eder  hen  til  en  ung 
Kjøbmand,  som  jeg  kjender,  og  hos  hvem  I  vil  finde  de  aller- 
dejligste Stoffer,  hvortil  der  ikke  findes  Mage  i  alle  Stadens 
Butikker. « 

Uden  Betænkning  fulgte  jeg  hende.  I  Butiken  befandt 
sig  en  ret  smuk  ung  Kjøbmand;  jeg  satte  mig  ned  og  lod  min 
gamle  Ledsagerske  forlange  at  se  de  smukkeste  Silkestoffer, 
han  havde.  Vel  vilde  den  Gamle  have  mig  til  selv  at  gjøre 
dette  Forlangende;  men  jeg  gjorde  hende  opmærksom  paa,  at 
jeg  højtideligt  havde  lovet  min  Mand  ikke  at  tale  med  nogen 
fremmed  Mandsperson,  og  at  jeg  paa  ingen  Maade  vilde  bryde 
dette  Løfte. 

Kjøbmanden  lagde  flere  Stoffer  frem  for  mig,  og  da  der 
iblandt  disse  var  et,  som  især  behagede  mig,  lod  jeg  den  Gamle 
spørge  om  Prisen.  »Sig  Eders  Frue,«  svarede  han,  »at  jeg 
sælger  hende  det  hverken  for  Guld  eller  Sølv,  men  at  jeg  til- 
byder hende  det  som  Gave  paa  den  Betingelse,  at  jeg  faar  Lov 
til  at  trykke  et  Kys  paa  hendes  Kind.« 

Jeg  befalede  den  Gamle  at  svare,  at  det  var  et  temmeligt 
dristigt  Forlangende;  men  istedetfor  at  adlyde,  forestillede  hun 
mig,    at  det  var    da    ikke  værdt    at    gjøre  Ophævelse    over    et 

Kys;  jeg  behøvede  jo  slet  ikke  at  tale,  men  kun  at  række 
Kinden  frem,  dermed  vilde  hele  Sagen  i  et  Øjeblik  være 
afgjort.  Jeg  saa  paa  Silkestoffet;  dets  Glands  og  Farve  var  saa 
dejlig,  at  jeg  ikke  kunde  modstaa  Fristelsen.  Den  Gamle  og 
Slavinderne  stillede  sig  omkring  mig,  saa  at  jeg  ikke  kunde  be- 
mærkes af  nogen  udenfra,  og  jeg  slog  Sløret  saameget  tilside, 
at  Kjøbmanden  kunde  naa  min  Kind.  Jeg  rakte  den  frem  til 
Kys,  og  —  i  samme  Øjeblik  undslap  der  mig  et  Skrig  af 
Smerte  og  Skræk ,  og  jeg  faldt  i  Afmagt.  Da  jeg  atter  vaag- 
nede  til  Bevidsthed,  følte  jeg,  at  min  Kind  var  bedækket  med 
Blod,  som  udstrømmede  fra  et  ved  et  voldsomt  Bid  frembragt 
Saar.  Kjøbmanden,  som  paa  en  saa  lumsk  Maade  havde  mis- 
handlet mig,  var  imidlertid  forsvunden.  Den  Gamle  og  Slav- 
inderne havde  strax  slaaet  Sløret  for  mit  Ansigt  igjen ,  for  at 
Folk,  som  kom  til,  ikke  skulde  mærke  noget,  men  tro,  at  der 
kun  var  paakommet  mig  et  øjeblikkeligt  Ildebefindende.  Min 
gamle  Ledsagerske,  som  var  meget  forlegen  over  det  passerede, 
søgte  at  berolige  mig. 

»Tilgiv  mig,  bedste  Frue!«  sagde  hun.  »Det  er  min  Skyld, 
at  denne  Ulykke  er  sket.  Jeg  førte  Eder  til  denne  Kjøbmand, 
fordi  han  er  min  Landsmand,  og  jeg  kunde  aldrig  tro  ham 
istand  til  en  saadan  Nederdrægtighed.  Men  vær  kun  ubekymret! 
Vi  vil  nu  skynde  os  hjem ,  og  jeg  vil  da  give  Eder  et  Læge- 
middel, som  paa  tre  Dage  skal  helbrede  Eders  Kind  saa  fuld- 
kommen, at  der  ikke  skal  blive  Spor  af  Saaret  tilbage.« 

Jeg  følte  mig  saa  udmattet,  at  jeg  neppe  kunde  gaa.  En- 
delig naaede  jeg  hjem,  men  faldt  paany  i  Afmagt,  idet  jeg 
traadte  ind  i  mit  Værelse.  Strax  hentede  den  Gamle  sit  Læge- 
middel og  forbandt  Saaret;  jeg  kom  lidt  efter  lidt  til  mig  selv 
igjen  og  gik  derpaa  tilsengs. 

Ved  Nattetid  kom  min  Mand  ind  til  mig;  han  lagde  strax 
Mærke  til,  at  mit  Hoved  var  indbundet,  og  spurgte  mig  om 
Aarsagen  dertil.  »Jeg  har  saadan  en  forskrækkelig  Hovedpine,« 
svarede  jeg,  i  det  Haab,  at  han  vilde  lade  sig  nøje  med  denne 
Forklaring;  men  han  greb  et  Lys  for  at  se  nærmere  til,  og  op- 
dagede nu  snart  Saaret  paa  min  Kind. 

»Hvorledes  er  dette  Saar  kommet?«  spurgte  han.  Skjøndt 
den  Forseelse,  jeg  havde  begaaet,  forekom  mig  selv  temmelig 
ubetydelig,  kunde  jeg  dog  ikke  beslutte  mig  til  at  sige  Sand- 
heden rentud ;  det  syntes  mig  dog  upassende  at  gjøre  en  saadan 
Tilstaaelse  for  min  Mand.  Jeg  svarede  derfor,  at  Saaret  var 
blevet  foranlediget  ved,  at  én  med  Brænde  belæsset  Lastdrager, 
idet  han  gik  mig  forbi  i  en  smal  Gade,  ikke  havde  taget  sig  i 
Agt  for  at  skrabe  mig  i  Ansigtet  med  et  Stykke  Træ;  dog 
havde  det  hele  ikke  videre  at  betyde. 

»Det  skal  ikke  gaa  ustraffet  hen!«  raabte  min  Mand  i 
Vrede.  »Imorgen  skal  jeg  faa  Politimesteren  til  at  arrestere  disse 
uforskammede  Lastdragere  og  hænge  dem  allesammen.« 

Forfærdet  ved  Forestillingen  om  at  kunne  blive  Aarsag  til 
saa  mange  uskyldige  Menneskers  Død,  udbrød  jeg:  »O  nej! 
Begaa  for  Himlens  Skyld  ikke  en  saadan  Uretfærdighed!  Jeg 
vilde  aldrig  kunne  tilgive  mig  selv,  hvis  jeg  blev  Foranlednin- 
gen til  saa  stor  en  Ulykke.« 

»Nu,  saa  sig  mig  da  oprigtig,«  tog  han  atter  tilorde:  »hvor- 
ledes det  hænger  sammen  med  dette  Saar. « 

»Ja,  naar  jeg  skal  være  ganske  ærlig,  saa  er  det  egentlig 
en  Kostehandler,  hvis  Uforsigtighed  er  Skyld  deri.  Paa  sit  Æsel 
kom  han  ridende  bagved  mig  og  saa  til  den  modsatte  Side,  og 
idetsamme  stødte  hans  Æsel  saa  voldsomt  til  mig,  at  jeg  faldt 
overende  og  skar  mig  i  Kinden  paa  en  Stump  Glas.« 

»Før  Sol  staar  op,«  raabte  min  Mand,  »skal  Stor- 
veziren,  Djafar,  blive  underrettet  om  denne  skammelige  Ad- 
færd, og  alle  Kostehandlere  skulle  komme  til  at  bøde  med  Livet 
derfor. « 

»O  nej!«  afbrød  jeg  ham.  »Lad  for  Guds  Skyld  intet  ondt 
vederfares  dem ;  de  er  uskyldige ! « 

»Hvorledes,  Kone?  Hvad  skal  jeg  nu  tro?«  svarede  han. 
»Ud  med  Sproget!    Jeg   vil  have   den  rene    Sandhed    at  vide.« 

»O,  Herre!  Det  var  en  Svimmelhed,  som  pludselig  kom 
mig  paa,  og  saa  faldt  jeg  og  slog  mig;  det  er  det  hele.« 

Ved  disse  Ord  tabte  min  Mand  ganske  al  Taalmodighed 
og  raabte:  »Ha,  nu  har  jeg  staaet  her  længe  nok  og  hørt  paa 
alle  disse  Løgne!«  Han  klappede  i  Hænderne,  og  tre  Slaver 
traadte  ind. 

»Slæb  hende  ud  af  Sengen,«  bød  han,  »og  læg  hende  der 
midt  paa  Gulvet!« 

Slaverne  adlød;  en  greb  mig  ved  Hovedet,  én  anden  ved 
Fødderne,  medens  én  tredie  fik  Befaling  at  hente  en  Sabel. 
Da  han  havde  bragt  denne,  sagde  hans  Herre  til  ham: 

»Hug  hende  strax  midtover  og  kast  hende  saa  i  Tigris- 
floden! Hendes  Legeme  skal  tjene  Fiskene  til  Føde.  Saaledes 
tugter  jeg   enhver,  som  lønner  min  Kjærlighed  med  Utroskab.« 

Slaven  nølede.  »Saa  hug  dog  til!«  raabte  hans  Herre. 
»Hvorfor  nøler  Du?« 

Med  Sablen  i  Haanden  tiltalte  nu  Slaven  mig  saaledes : 
»Fremsig  Eders  Trosbekj endelse,  og  overvej,  om  der  endnu  er 
et  eller  andet,  som  ligger  Eder  paa  Sinde;  thi  Eders  sidste 
Øjeblik  er  kommet.« 

Jeg  bad  nu  om  Tilladelse  til  at  tale ,  og  da  denne 
indrømmedes  mig,   rejste  jeg  mig  halvt  op  fra  Gulvet,    og  med 

taarefyldte  Øjne  henvendte  jeg  bønfaldende  disse  Ord  til  min 
Mand: 

»Ak,  er  det  da  virkelig  kommet  saa  vidt  med  mig!  Saa 
skal  jeg  da  allerede  dø,  dø  i  min  blomstrende  Ungdomsalder?« 

Mere  kunde  jeg  ikke  sige  for  Suk  og  Taarer;  min  Mand 
forblev  ubevægelig.  Derimod  vedblev  han  at  fremkomme  med 
Bebrejdelser,  som  det  vilde  have  været  aldeles  frugtesløst  at 
svare  paa,  og  sluttede  med  følgende  Ord  af  en  bekj endt  Digter: 

—  Gaa  og  forkynd  hende,  som  forsmaaede  mig,  hende,  som 
bedrog  mig  og  skjænkede  en  anden  den  Kjærlighed,  hun  havde  til- 
svoret mig:  Alt,  førend  Du  svigtede  din  Ed,  havde  mit  Hjerte  op- 
givet Dig,  og  alt  er  nu  forbi  imellem  os.  — 

Hulkende  fremstammede  jeg  til  Svar  følgende  Vers:. 

—  I  et  Dyb  af  Elskovskval  nedstyrter  Du  mig,  men  Du  selv  for- 
bliver rolig;  Søvnen  forjager  Du  fra  mine  Øjenlaage,  men  Du  sover  trygt. 
Din  Plads  er  mellem  mine  Øjne  og  mit  Hjerte,  og  mit  Hjerte  slipper 
Dig  aldrig,  mine  Taarer  skulle  vidne  om  Lidenskaben,  som  for- 
tærer mig.  En  Troskabspagt  havde  Du  sluttet  med  mig,  men  neppe 
havde  Du  vundet  mit  Hjerte ,  da  bedrog  Du  mig.  Røres  Du  ikke 
ved  min  Kjærlighed,  ved  mine  Klager?  Betænk,  at  Ulykken  ogsaa 
engang  kan  ramme  Dig  selv.  Ved  Allah  besværger  jeg  Dig:  Skal 
jeg  dø,  da  skriv  paa  Stenen  over  min  Grav.  Kjærlighed  voldte 
hendes  Undergang.  Maaske  da  en  og  anden  sørgende ,  som  har 
fornummet  den  samme  Lidenskabs  Flamme,  vil,  naar  han  vandrer 
min  Grav  forbi,  offre  mig  en  medlidende  Taare.  — 

Men  hverken  mine  Ord  eller  Synet  af  mine  Taarer  gjorde 
noget  Indtryk  paa  den  grusomme ;  tvertimod  blev  han  endnu 
mere  forbitret,  og  svarede  med  følgende  Vers: 

—  Ikke    af  Lede   eller  Vankelmod    forskyder   jeg    mit  Hjertes 


2  l6 


Elskede;  nej,  hendes  egen  Brøde  tvinger  mig  dertil.  Hun  vilde,  at 
en  anden  med  mig  skulde  dele  hendes  Kjærlighed;  men  mit  Hjertes 
Tro  kjender  intet  saadant  Broderskab.  — 

Jeg  vedblev  at  græde  og  at  anraabe  ham  om  Medlidenhed; 
men  han  vendte  sig  til  Slaven  og  raabte:  »Hug  til!  Hun  har 
tabt  al  Værd  i  mine  Øjne.« 

Slaven  gjorde  Mine  til  at  adlyde,  og  jeg  saa  min  visse 
Død  for  Øje,  da  pludselig  hin  oftere  omtalte  gamle  Kone  ka- 
stede sig  for  hans  Fødder  og  raabte  med  bønfaldende  Stemme: 
»O  min  Søn!  Jeg  besværger  Dig,  at  Du  benaader  hende,  for 
den  Ømheds  Skyld,  hvormed  jeg  har  opammet  og  plejet  Dig! 
Betænk,  at  den,  som  udøser  et  Menneskes  Blod,  ved  Mennesket 
skal  hans  Blod  igjen  udøses;  betænk,  at  Du  ved  en  saadan 
Grusomhed  vil  plette  dit  Rygte  og  tabe  Verdens  Agtelse.  Hvo 
vil  ikke  misbillige  en  saa  blodig  Hævn?« 

Hendes  rigelig  fremstrømmende  Taarer  og  det  rørende  Ud- 
tryk i  Stemme  og  Gebærder  gjorde  paa  min  Mand  et  stærkt 
Indtryk.  »Velan  da!«  sagde  han  til  sin  Amme:  »For  din  Skyld 
skjænker  jeg  hende  Livet;  dog  skal  hun  ikke  sHppe  herfra  uden 
at  medbringe  Mærker,  som  for  stedse  kan  minde  hende  om 
hendes  Forbrydelse.« 

I  samme  ØjebHk  rev  efter  given  Befaling  en  Slave  det 
Klædebon  tilside,  som  bedækkede  mit  Bryst  og  min  Nakke ,  og 
med  en  lille  Rørstok  slog  han  mig  saaledes,  at  Bryst  og  Hals 
snart  sad  i  blodigt  Kjød  og  jeg  tabte  Bevidstheden.  Derpaa 
blev  jeg  af  Slaverne  bragt  til  et  afsidesliggende  Hus,  hvor  den 
gamle  Kone  plejede  mig  med  den  største  Omhu.  I  fire  Maane- 
der  maatte  jeg  holde  Sengen.  Endelig  kom  jeg  mig  igjen; 
men  Arrene,  som  I  mod  min  Villie  igaar  fik  at  se,  har  jeg  siden 
den  Tid  maattet  beholde. 


217 

Saasnart  jeg  var  istand  til  at  gaa  ud  igjen,  vilde  jeg  flytte 
ind  i  det  Hus,  jeg  ejede  efter  min  første  Mand;  men  jeg  fandt 
den  Plads  tom,  hvor  det  havde  staaet.  Min  anden  Mand  havde 
i  sit  Raseri  ikke  alene  ladet  dette  Hus,  men  den  hele  Gade, 
hvortil  det  hørte,  nedbryde  og  jævne  med  Jorden.  Uden  Tvivl 
var  dette  en  exempelløs  Voldsgjerning,  men  hos  hvem  skulde 
jeg  beklage  mig  derover?  Ophavsmanden  dertil  havde  taget 
sine  Forholdsregler;  han  havde  skjult  sig,  og  det  var  mig 
ikke  muligt  at  opdage,  hvor  han  var.  Og  selv  om  jeg  havde 
kunnet  det,  saa  beviste  jo  den  Maade,  hvorpaa  han  havde  be- 
handlet mig,  at  han  maatte  være  i  Besiddelse  af  en  næsten 
uindskrænket  Magt.  Hvorledes  skulde  jeg  altsaa  fordriste  mig 
til  at  klage? 

Trøstesløs  og  manglende  det  nødtørftigste  søgte  jeg  et  Til- 
flugtssted hos  min  kjære  Sobe'ide  og  fortalte  hende  min  Ulykke. 
Hun  formanede  mig  til  Standhaftighed  og  tog  imod  mig  med 
sin  sædvanlige  Venlighed. 

»Saaledes  er  Verden,«  sagde  hun.  »Snart  berøver  den  os 
vor  Formue,  snart  vore  Venner  og  Elskede,  ja  ofte  baade  det 
ene  og  det  andet.« 

Og  for  nærmere  at  oplyse  sine  Ord, ved  et  Exempel,  for- 
talte hun  mig  den  unge  Kongesøns  sørgelige  Endeligt,  og  hvor- 
ledes det  var  blevet  foranlediget  ved  hendes  tvende  Søstres  Skin- 
syge. Ogsaa  om  Søstrenes  Forvandling  til  Hunde  fortalte  hun 
mig.  Endelig ,  efter  at  have  givet  mig  tusinde  Beviser  paa  sit 
Venskab,  forestillede  hun  mig  min  yngste  Søster,  som  her  havde 
søgt  Tilflugt  efter  vor  Moders  Død. 

Takkende  Gud,  at  han  saaledes  atter  havde  forenet  os  alle 
tre,  besluttede  vi,  for  Fremtiden  at  bevare  vor  Uafhængighed 
og  aldiig  mere   at  skilles  ad.     Alt  længe  har  vi   nu   levet  saa- 

ledes  sammen  i  stille  Fred,  og  da  jeg  har  paataget  mig  Om- 
sorgen for  vor  Husholdning,  gjør  jeg  mig  en  Glæde  af  selv  at 
besørge  Indkjøbet  af  vore  daglige  Fornødenheder.  Ogsaa  igaar 
gik  jeg  ud  i  denne  Hensigt,  og  lejede  en  Lastdrager  til  at  bære 
alt,  hvad  jeg  kjøbte  og  bringe  det  hjem.  Han  var  en  forstandig 
Mand  med  muntert  Lune,  og  vi  tillod  ham  for  Morskabs 
Skyld  at  blive  hos  os.  Ved  Nattens  Frembrud  indfandt  de 
tre  Kalendere  sig  og  bad  os  om  Husly  til  næste  Dag.  Vi  lovede 
dem  dette,  under  en  Betingelse,  som  de  strax  gik  ind  paa; 
derpaa  lod  vi  dem  tage  Plads  ved  vort  Bord,  og  de  underholdt 
os  netop  med  en  Koncert  paa  deres  Vis,  da  der  atter  blev 
banket  paa  Døren.  Det  var  tre  Kjøbmænd  fra  Mossul,  Folk 
af  et  meget  anstændigt  Udseende ;  de  fremkom  med  samme  Bøn 
som  Kalenderne,  og  blev  indladt  under  samme  Betingelse.  Men 
denne  opfyldtes  hverken  af  disse  eller  hine,  og  skjøndt  vi 
baade  havde  Magt  og  Ret  til  at  straffe  dem,  lod  vi  os  dog 
nøje  med  det  Forlangende:  at  enhver  af  dem  skulde  fortælle 
os  sit  Liv  og  Levnet,  og  vor  Hævn  bestod  alene  deri,  at  vi, 
efter  at  have  hørt  deres  Historier,  bød  dem  at  gaa  deres 
Vej,  og  saaledes  berøvede  dem  det  Husly,  hvorom  de  havde 
anmodet  os. 


Khalifen  Harun  al  Raschid  syntes    meget   fornøjet   over  at 
have  faaet  sin  Nysgjerrighed   tilfredsstillet    og    uden    Forbehold 
ytrede  han  sin  Forundring  over  det,  han  havde  hørt.     Uden  at 
betjene   sig   af    sin    Storvezirs   Mellemkomst   henvendte  han   sig   • 
med  følgende  Ord  til  Sobeide: 

»Har  da  den  Fe,  der  først  viste  sig  for  Eder  sgm  Slange, 
og  som  paalagde  Eder  en  saa  stræng  Forpligtelse,  ikke  sagt 
Eder  noget  om  sit  Opholdssted,  eller  har  hun  maaske  lovet  at 
komme  tilbage  og  give  de  to  Hunde  deres  tidligere  Skikkelse 
igjen?« 

»Hersker  over  de  troende!«  svarede  Sobeide.  »Jeg  har 
glemt  at  fortælle  Eders  Majestæt,  at  Feen  gav  mig  en  Tot 
Haar,  med  Tilføjende,  at  jeg  muligvis  en  Gang  kunde  komme 
i  det  Tilfælde,  at  jeg  ønskede  hendes  Nærværelse;  jeg  behøvede 
da  kun  at  kaste  et  Par  af  disse  Haar  paa  Ilden,  saa  vilde  hun 
øjeblikkelig  være  hos  mig,  om  hun  end  maatte  befinde  sig  hin- 
sides Kaukasus.« 

»Hvor  ere  da  disse  Haar?«  'spurgte  Khalifen. 

Sobeide  svarede,  at  dem  havde  hun  stedse  opbevaret  med 
største  Omhyggelighed  og  altid  baaret  dem  hos  sig.  Virkelig 
drog  hun  den  lille  Pakke  frem,  aabnede  den  og  fremviste  dens 
Indhold. 

»Velan,  saa  lad  Feen  vise  sig,«  sagde  Khalifen.  »En 
mere  passende  Anledning  til  at  kalde  hende  end  den,  at  jeg 
ønsker  det,  frembyder  sig  ikke  saa  let.« 

Sobeide  gav  sit  Samtykke;  man  bragte  Ild  og  hun  kastede 
hele  Haartotten  derpaa.  Øjeblikkelig  lød  et  stærkt  Drøn;  hele 
Paladset  gjennemrystedes  som  af  et  Jordskjælv,  og  i  Skikkelse  af 
en    prægtig  klædt   Kvinde   lod  Feen    sig  tilsyne  foran  Khalifen. 

»Hersker  over  de  troende!«  begyndte  hun.  »Jeg  er  beredt 
til  at  modtage  dine  Befalinger.  Kvinden,  som  paa  Eders  Bud 
har  kaldt  mig  hid,  har  en  Gang  bevist  mig  en  meget  stor  Tje- 
neste. For  at  vise  hende  min  Taknemlighed,  hævnede  jeg  hende 
paa  hendes  troløse  Søstre   og   gav  dem  Hundeskikkelser.      Saa- 


fremt  Eders  Majestæt  ønsker  det,  vil  jeg  strax  give  dem  deres 
naturlige  Skikkelse  igjen.« 

»Skjonne  Fe!«  svarede  Khalifen.  »Større  Glæde  kan  I 
ikke  gjøre  mig,  end  at  udfri  dem  af  deres  unaturlige  Fængsel; 
jeg  vil  da  se  til  at  trøste  dem  over  den  haarde  Straf,  de  har 
lidt.  Dog  for  Øjeblikket  har  jeg  først  og  fremmest  en  Bøn  til 
Eder,  med  Hensyn  til  den  unge  Kone  hist,  der  er  bleven  saa 
skammelig  mishandlet  af  sin  ubekj endte  Mand.  Da  I  véd  saa 
meget,  er  maaske  ogsaa  denne  Sag  Eder  bekjendt;  hvis  saa  er, 
da  bevis  mig  den  Godhed  at  sige  mig,  hvem  hin  Barbar  er, 
som,  ikke  tilfreds  med  at  mishandle  hende  selv  paa  den  gru- 
somste Maade,  Ovenikjøbet  ad  uretmæssig  Vej  berøvede  hende 
alt,  hvad  hun  ejede.  Jeg  m^a  undre  mig  over,  at  en  saa  slet 
og  umenneskelig  Handling,  hvorved  min  Myndighed  er  bleven 
spottet,  ikke  er  kommen  mig  for  Øre.« 

»Jeg  er  ganske  til  Eders  Majestæts  Tjeneste!«  svarede  Feen; 
»De  tvende  Søstre  skulle  blive  befriede  fra  deres  Hundeskik- 
kelser-, den  unge  Kone  hist  skal  faa  saa  glat  en  Hud  igjen,  at 
der  ikke  skal  blive  mindste  Spor  af  Arrene  tilbage,  og  endelig 
skal  jeg  ogsaa  sige  Eder,  hvem  det  er,  som  saaledes  har  mis- 
handlet hende.« 

Khalifen  lod  strax  begge  Hundene  hente,  og  da  de  var 
bragt  ind  i  Salen,  rakte  man  Feen,  ifølge  hendes  Forlangende, 
en  Kop  fyldt  med  Vand.  Hun  fremmumlede  nogle  uforstaaelige 
Ord,  og  bestænkede  derpaa  Amine  og  begge  Hundene  med 
Vandet.  De  sidstnævnte  forvandledes  øjeblikkelig  til  to  over- 
ordentlig skjønne  Kvinder,  og  ligesaa  hastig  forsvandt  Ami- 
nes  Ar. 

»Hersker   over   de   troende!«    tog    Feen   nu    tilorde.      »Nu 


skal  jeg  sige  Eder,  hvem  hin  ubekj endte  Ægtemand  er,  hvis 
Navn  I  ønsker  at  vide.  Han  staar  Eder  ganske  nær,  thi  det 
er  ingen  anden  end  Prinds  Amin,  Eders  ældste  Søn.  Den 
Skildring,  man  havde  »givet  ham  af  den  unge  Kones  Skjønhed, 
vakte  en  ubetvingelig  Lidenskab  hos  ham.  Det  lykkedes  ham 
at  faa  hende  lokket  til  sit  Hus,  og  han  tog  hende  tilægte. 
Hvad  de  Slag  angaar,  som  han  lod  give  hende,  da  er  der  dog 
noget,  der  taler  til  hans  Undskyldning,  hans  Hustrus  Opførsel 
var  nemlig  altfor  letsindig,  og  de  Undskyldninger,  hun  frem- 
førte, maatte  vække  Formodning  om  en  større  Forseelse  end 
hun  i  Virkeligheden  havde  begaaet.  Dette  er  alt,  hvad  jeg 
har  at  sige  Eder.«  Med  disse  Ord  hilste  hun  Khalifen  og 
forsvandt. 

De  troendes  Behersker  var  opfyldt  af  Forundring,  og  glæ- 
dede sig  over  de  ved  hans  Mellemkomst  bevirkede  Forvandlin- 
ger. Men  hvad  han  nu  gjorde,  det  vil  ingensinde  glemmes. 
Først  lod  han  sin  Søn,  Prinds  Amin,  kalde.  Han  sagde  ham, 
at  hans  hemmelige  Ægteskab  ikke  var  ham  ubekj  endt ,  og 
underrettede  ham  om  den  sande  Sammenhæng  med  det  Saar, 
Kjøbmanden  havde  bibragt  Amine.  Prindsen  afventede  ikke 
en  Gang  sin  Faders  Opfordring  til  at  forny  den  tidligere  ind- 
gaaede  Forbindelse;  han  gjorde  det  af  egen  Drift,  uden  at  spilde 
noget  Øjeblik. 

Khalifen  erklærede  dernæst,  at  han  selv  vilde  skjænke 
Sobeide  Haand  og  Hjerte,  og  de  tre  andre  Søstre  foreslog  han 
for  de  tre  Kalendere,  som  med  største  Fornøjelse  gik  ind  paa 
Forslaget  og  saaledes  fik  sig  Hustruer  alle  tre  paa  en  Gang. 
Khalifen  anviste  dem  hver  især  et  prægtigt  Palads  i  Bagdad, 
hævede   dem    til   de  højeste    Æresposter   i  Riget    og    gav   dem 


Sæde  i  sit  øverste  Raad.  Kadien  i  Bagdad  udfærdigede  Ægte- 
skabskontrakteme  i  tilkaldte  Vidners  Overværelse,  og  tusind- 
foldige Velsignelser  nedbades  over  den  berømte  Harun  al 
Raschid,  der  saaledes  havde  grundlagt  en  lykkelig  Fremtid  for 
saa  mange,  som  tidligere  var  blevet  hjemsøgt  af  en  haard  og 
ualmindelig  Modgang. 


Fortællingen 
om  Nureddin  og  Sliemseddin. 


Storveziren  Djafar  fortalte  engang  sin  Herre  og  Ven,  Khalifen 
Harun  al  Raschid,  følgende  Historie: 

Hersker  over  de  troende,  der  gaves  engang  i  Ægypten  en 
sjelden  retfærdig,  velgjørende  og  gavmild  Sultan,  der  tillige 
var  saa  krigserfaren  og  tapper,  at  han  var  en  Skræk  for  alle 
sine  Naboer,  Han  var  en  Ven  af  de  fattige,  og  begunstigede 
de  lærde,  hvilke  han  hævede  til  de  højeste  Embeder  og  Værdig- 
heder i  Riget. 

Denne  Sultans  Vezir  var  ligeledes  en  retsindig  og  vis, 
samt  i  alle  skjønne  og  nyttige  Videnskaber  velbevandret  Mand. 
Veziren  havde  tvende  Sønner,  som  begge  med  Ære  traadte  i 
deres  Faders  Fodspor.      Den   ældste  af  dem   hed    Shemseddin, 

den  yngste  Nureddin.  Begge  var  begavede  og  elskelige;  men 
dog  besad  især  den  sidste  alle  en  lykkelig  Naturs  og  en  heldig 
Opdragelses  Fortrin. 

Da  deres  Fader  Storveziren  var  død,  lod  Sultanen  dem 
kalde  til  sig,  og  beklædte  dem  begge  med  en  almindelig  Vezirs 
Klædebon,  idet  han  sagde  til  dem:  »Det  Tab,  som  I  har  lidt, 
deler  jeg  selv  og  hele  mit  Rige  med  Eder.  At  dette  er  Sandhed, 
vil  jeg  stræbe  at  bevise,  idet  jeg  af  bedste  Evne  hædrer  den 
afdøde  Vezirs  Minde  i  hans  Sønner.  Jeg  udnævner  Eder  begge 
til  mine  Vezirer,  og  forlanger  ikke  andet  af  Eder,  end  at  I  skulle 
tage  Eders  hedengangne  Fader  til  Mønster.« 

De  tvende  nye  Vezirer  takkede  Sultanen  for  den  dem  be- 
viste Naade,  og  gik  hjem  for  at  besørge  deres  Faders  Begravelse. 
Først  en  Maaned  efter  gik  de  atter  ud,  og  tog  for  første  Gang 
Sæde  i  Sultanens  Raadsforsamling,  hvilken  de  fra  denne  Tid 
regelmæssig  bivaanede.  Men  naar  Sultanen  tog  paa  Jagt,  led- 
sagedes han  stedse  af  én  af  de  unge  Vezirer,  og  de  nød  af- 
vexlende  denne  Ære. 

De  to  Brødre  havde  hidtil  i  uforstyrret  Ro  og  Enighed 
boet  og  ført  Husholdning  sammen.  Da  de  en  Aften  efter 
Maaltidet  —  den  følgende  Dag  skulde  den  ældre  Broder  følge 
Sultanen  paa  Jagt  —  sad  og  underholdt  sig  med  hinanden  om 
ligegyldige  Ting,  ytrede  endelig  den  ældste:  »Da  vi  er  Brødre 
og  Venner  af  Hjertet,  synes  det  mig,  at  vi  paa  samme  Dag 
skulde  ægte  tvende  Søstre  af  en  os  værdig  Familie.  Hvad  siger 
Du  dertil?« 

»Denne  Tanke«,  svarede  Nureddin,  »er  vort  Broderskab  og 
Venskab  aldeles  værdig,  og  jeg  er  beredt  til  alt,  hvad  Du  i 
denne  Henseende  bestemmer.« 

»Ja,  men  det  er  endnu  langtfra  det  hele, «  vedblev  Shemseddin, 

»Min  Fantasi  gaar  endnu  langt  videre!  Lad  os  sætte,  at  vore 
Hustruer  nedkomme  paa  den  samme  Dag,  din  med  en  Søn  og 
min  med  en  Datter!  Hvad  vilde  da  være  naturligere  end  at 
vi  til  Befæstelse  af  vort  Venskab  i  Tiden  giftede  dem  med  hin- 
anden ? « ^) 

»Det  er  et  prægtigt  Forslag!«  raabte  Nureddin.  »Et  saa- 
dant  Ægteskab  sætter  Kronen  paa  vor  Broderkj  ærlighed  •,  med 
Glæde  indvilliger  jeg  deri !  —  Men  hvis  det  virkelig  kom  saa 
vidt,«  tilføjede  han;  »vilde  Du  da  vel  forlange  nogen  Brude- 
afgifte)  af  min  Søn?« 

»Det  vilde  vel  falde  af  sig  selv;«  svarede  Shemseddin; 
»jeg  er  endogsaa  overbevist  om,  at  Du,  foruden  det  sædvanlige, 
vilde  tilstaa  din  Søn  i  det  mindste  tre  tusinde  Dinarer,^)  tre 
Landgodser  og  tre  Slaver. 

»Deri  er  jeg  dog  ikke  saa  ganske  enig  med  Dig,«  ytrede 
den  yngre  Broder.    »Er  vi  ikke  Brødre,  Venner,  og  dertil  side- 


*)  Ægteskabet  mellem  Fætter  og  Kusine  regnes  hos  Orientalerne  for 
særlig  heldigt  og  forekommer  endnu  meget  hyppigt ;  de  uheldige 
Følger  i  fysiologisk  Henseende  har  man  ikke  faaet  Blikket  op  for. 
Sammenlign  det  nedenfor  følgende  Træk,  at  Veziren  af  Basra  for  at 
gjøre  den  fremmede  Nureddins  Ægteskab  med  sin  Datter  mere  for- 
staaeligt,  udgiver  ham  for  hendes  Fætter. 

^  Den  almindelige  Betingelse  for  et  Ægteskabs  Indgaaelse  er,  at  Brud- 
gommen erhverver  sig  Bruden  hos  hendes  Fader  for  en  vis  Sum, 
som  dels  retter  sig  efter  hendes  personlige  Fortrin,  dels  efter  begge 
Familiers  sociale  Stilling. 

')  Dinar  er  den  overalt  i  lOOl  Nat  forekommende  Benævnelse  paa  Guld- 
mønter ;  den  var  i  de  forskjellige  Perioder  af  forskjellig  Værdi ;  lige- 
som Betegnelsen  for  Sølvmønt,  Dirhem,  er  Ordet  af  græsk-latinsk 
Oprindelse  og  kommer  af  denarins  ligesom  det  andet  a;f  drachma; 
der  gik  tyve,  senere  femogtyve  Dirhem  paa  en  Dinar. 
Tusind  og  én  Nat.  15 

ordnede  Embedsmænd?  Og  vi  begge  vide  jo  desuden,  at  altid 
Mandkjønnet  har  Fortrinet  fremfor  Kvindekjønnet.  Mon  det 
derfor  ikke  snarere  vilde  blive  din  Sag  at  sørge  for  et  godt 
Udstyr?  Som  det  lader,  skulde  man  næsten  tro,  at  Du  havde 
Tilbøjelighed  til  at  skjære  Remme  af  andre  Folks  Ryg!« 

Disse  Ytringer  lod  Nureddin  falde  i  halv  Spøg-,  men 
Shemseddin  tog  dem  op  i  ramme  Alvor.  —  »Ve  over  din  Søn, 
at  Du  vover  at  give  ham  Fortrinet  for  min  Datter!  Jeg  for- 
bavses endogsaa  over,  at  Du  vover  at  anse  ham  for  et  passende 
Parti  for  hende!  Vanvittig  maa  Du  i  Sandhed  være,  at  Du  tør 
agte  Dig  mig  lige,  og  ytre,  at  vi  er  Embedsbrødre  paa  lige 
Trin!  Hovmodige  Daare,  efter  det,  der  nu  er  forefaldet  imellem 
os,  vil  jeg  ikke  give  din  Søn  min  Datter,  selv  om  Du  lod  ham 
forgylde  fra  øverst  til  nederst!« 

Paa  denne  Maade  blev  den  snurrige  Strid  imellem  Brød- 
rene angaaende  deres  endnu  ufødte  Børns  Giftermaal  endnu 
længe  fortsat;  det  ene  Ord  tog  det  andet,  og  Shemseddin 
forløb  sig  tilsidt  saa  vidt,  at  han  i  truende  Tone  ytrede: 

»Skulde  jeg  ikke  netop  imorgen  ledsage  Sultanen  paa 
Jagt,  skalde  det  visseHg  gaa  Dig  ilde.  Men  saasnart  jeg  er 
vendt  tilbage  skal  det  være  min  første  Omsorg  at  lære  Dig,  om 
en  yngre  Broder  tør  føre  saa  uforskammet  Tale  imod  den  ældre, 
som  Du  nylig  har  ført.« 

Og  Brødrene  skiltes  som  Uvenner  fra  hinanden  for  at  be- 
give sig  til  Hvile. 

Den  følgende  Morgen  forlod  Shemseddin  ganske  tidlig 
Kairo  ifølge  med  Sultanen,  der  satte  over  til  Djezire^)   for  der- 


^)  Djezire  (o:   »Øen«)    eller  Djeziret    Bulak   kaldes    den  ene   af  Øerne  i 

paa  at  drage  videre  til  Pyramiderne.  Nureddin  havde  tilbragt 
en  meget  urolig  Nat.  Endelig  var  han  efter  moden  Overvejelse 
kommen  til  den  bestemte  Anskuelse  af  Sagen,  at  han  umulig 
længer  kunde  leve  sammen  med  en  Broder,  som  behandlede 
ham  paa  en  saa  overmodig  Maade.  Følgende  Vers,  som  han 
fremsagde  for  sig  selv,  antyder  nærmere  den  Beslutning,  han 
havde  fattet: 

—  Vandenes  ubevægelige  Overflade  fordærves  og  gaar  i  Forraad- 
nelse;  alene  Stormen  holder  Vandet  frisk,  idet  den  oprører  samme.  — 
Forlod  Løven  ikke  Skoven,  vilde  den  kun  sjælden  finde  Bytte,  og 
hvis  Pilen  ikke  forlod  Buen,  vilde  den  aldrig  træffe.  Hverken  Fordel 
eller  Berømmelse  ser  jeg  i  et  roligt  og  dorsk  Ophold  paa  samme 
Sled ;  disse  gyldne  Goder  findes  alene  i  Virksomhed  og  paa  Rejser. 
—  Rejs  altsaa!  Du  vil  finde  tifold  Erstatning  for  det,  Du  efterlader, 
og  Livets  Ynde  fremgaar  alene  af  Adspredelse.  — 

Uden  at  spilde  Tiden  lod  Nureddin  et  dygtigt  Muldyr 
sadle,  forsynede  sig  rundelig  med  Guld,  Klenodier  samt  med 
nogle  Levnetsmidler,  og  red  bort,  efter  at  have  givet  sine  Folk 
den  Besked,  at  han  blot  vilde  blive  nogle  Dage  borte. 

Saasnart  han  havde  Kairo  bag  sig,  slog  han  ind  paa  Vejen 
til  Arabien,  og  ilede  fremad  saa  stærkt,  han  formaaede.  Men 
i  Ørkenen  maatte  det  af  Anstrængelse  udtømte  Muldyr  ligge 
under,  og  Nureddin  saa  sig  nødt  til  at  fortsætte  sin  Rejse  til 
Fods.  Heldig\'is  blev  han  indhentet  af  et  til  Basra  gaaende 
Ilbud-,  dette  tog  ham  op  hos  sig  paa  Kamelen,  og  fortsatte  sin 
ilsomme  Fart. 


Nilen  ved  Kairo,  over  hvilken  Vejen  gaar  til  de  store  Pyramider, 
der  ligger  omtrent  halvanden  dansk  Mil  fra  Byen.  Denne  detaillerede 
Udmaling  af  ægyptiske  Stedforhold  er  et  af  Beviserne  for,  at  den 
afsluttende  Udarbejdelse  af  Texten  er  foregaaet  i  Ægypten. 

15* 

Da  Nureddin  paa  denne  Maade  hastig  havde  naaet  Basra, 
tog  han  taknemlig  Afsked  fra  Postrytteren,  og  vandrede  igjennem 
Staden  for  at  opsøge  sig  en  Bolig.  I  en  af  Hovedgaderne 
mødte  han  en  fornem  Herre  med  et  talrigt  Følge,  hvem  Stadens 
Indvaanere  ydede  de  største  Æresbevisninger,  hvor  han  kom 
frem.  Overalt  blev  Folk  staaende,  eller  kastede  sig  endogsaa 
ned,  medens  han  drog  forbi,  og  Nureddin  fulgte  heri  Mæng- 
dens Exempel.  Den  fornemme  Herre  var  ingen  anden  end 
Sultanen  af  Basras  Storvezir,  som  red  igjennem  Staden  for  ved 
sin  personlige  Nærværelse  at  befordre  Opretholdelsen  af  Rolighed 
og  Orden.  Tilfældigvis  faldt  hans  Blik  paa  den  unge  Mand, 
og  han  fandt  overordentligt  Behag  i  hans  smukke  og  aabne 
Ansigtstræk.  Da  han  kom  ham  paa  Siden,  holdt  han  derfor 
stille  og  spurgte  ham,  hvem  han  var  og  hvor  han  kom  fra. 

»Herre,«  svarede  Ynglingen,  »jeg  hedder  Nureddin,  og  har 
forladt  Kairo,  min  fædrene  Stad,  af  retfærdig  Uvillie  over  en 
Slægtning,  der  har  fornærmet  mig  saa  haardt,  at  jeg  heller  vil 
gjennemvandre  den  vide  Verden  og  dø  imellem  fremmede  end 
vende  tilbage  til  Ægypten.« 

Hertil  svarede  Storveziren,  en  smuk  og  ærværdig  Olding: 
»Min  Søn,  betænk  Dig  vel  paa,  hvad  Du  har  isinde  at  gjøre ! 
der  gives  kun  Elendighed  i  den  vide  og  fremmede  Verden; 
Du  er  endnu  for  ung  til  at  kjende  alle  de  Ulemper,  som  Du 
udsætter  Dig  for.  Følg  hellere  med  mig!  Maaske  kunde  det 
lykkes  mig  at  bringe  Eder  til  at  glemme  Aarsagen  til  Eders  fri- 
villige Forvisning.« 

Nureddin  fulgte  uden  Betænkning  Storveziren  af  Basra  og 
gav  sig  i  hans  Tjeneste.  Ikke  længe  varede  det,  inden  Veziren 
erkj  endte  hans  mange  gode  Egenskaber  og  vandt  ham  kjær  som 
en  Søn.     Derfor  tog  han  en  Dag,  da  han  var  alene  med  ham. 

tilorde  paa  følgende  Maade.  »Som  I  begriber,  kan  jeg  ikke 
nære  Haab  om  endnu  at  have  lang  Tid  at  leve  i.  Himlen 
skjænkede  mig  en  eneste  Datter,  som  netop  nu  har  naaet  den 
mandbare  Alder.  Hun  er  baade  smuk  og  god  og  velopdragen. 
Flere  af  Hoffets  højeste  Embedsmænd  har  allerede  bejlet  til 
hendes  Haand  for  deres  Sønner !  men  jeg  har  endnu  ikke  kunnet 
bestemme  mig  for  noget  Parti.  Men  da  jeg  lærte  Eder  at 
kjende,  opstod  det  Ønske  hos  mig,  at  knytte  Eder  til  mig  med 
de  snevreste  Baand,  og  der  synes  mig  nu  intet  mere  ønskeligt 
end  at  faa  Eder  til  min  Svigersøn.  Modtager  I  mit  Tilbud, 
vil  jeg  erklære  Sultanen,  min  Herre,  at  jeg,  idet  jeg  vælger  Eder 
til  min  Dattermand,  antager  Eder  i  Søns  Sted,  og  bede  ham 
om  engang  i  Tiden  at  lade  en  Storvezirs  Værdighed  gaa  over 
paa  Eder.  Og  da  jeg  i  min  fremrykkede  Alder  trænger  til  Ro, 
vil  jeg  allerede  nu  overlade  Eder  Bestyrelsen  af  min  store 
Formue  og  den  største  Del  af  mine  Embedsforretninger.« 

Da  den  ædle  Vezir  havde  endt  sin  hjertelige  Tiltale,  ka- 
stede Nureddin  sig  for  hans  Fødder  og  erklærede,  fuld  af 
Glæde  og  Taknemlighed,  at  han  i  alt  vilde  overgive  sig  i  hans 
Hænder  som  i  en  Faders.  Da  hidkaldte  Storveziren  de  for- 
nemste Tjenere  i  sit  Hus  og  befalede  dem  at  udsmykke  den 
store  Sal  i  hans  Palads  og  foranstalte  et  prægtigt  Maaltid.  Da 
alt  var  beredt,  lod  han  Stadens  og  Hoffets  mest  a.nsete  og  yp- 
perste Mænd  indbyde  til  sig,  og  saasnart  de  var  forsamlede, 
holdt  han  følgende  Tale  til  dem,  hvori  han  paa  en  snild  Maade 
vidste  at  bortfjerne  Bitterheden  i  de  Afslag,  som  de  tidligere 
havde  modtaget  med  Hensyn  til  hans  Datters  Haand: 

»Mine  ædle  Herrer,  jeg  føler  en  inderlig  Glæde  over  nu 
at  kunne  meddele  Eder  noget,  som  jeg  hidtil  har  maattet  bevare 
under  en  dyb  Hemmeligheds  Slør.     Jeg  har  en  Broder,  som  er 

Storvezir  hos  Sultanen  af  Ægypten,  ligesom  jeg  har  den  Ære 
at  være  det  hos  Sultanen  af  Balsora,  vor  Herre.  Denne  Broder 
havde  en  eneste  Søn,  som  han  ikke  vilde  formæle  i  Ægypten, 
men,  ifølge  tidlig  Aftale  med  mig,  naar  den  passende  Tid  kom, 
vilde  sende  herhid  til  Balsora  for  at  ægte  min  Datter  og  saaledes 
forene  vor  Stammes  tvende  Grene,  Denne  Søn  kan  jeg  nu  fore- 
'  stille  Eder  i  denne  unge  Mand,  min  tilkommende  Adoptivsøn 
og  Dattermand.  Sluttelig  smigrer  jeg  mig  med,  at  I  alle 
beære  hans  Bryllup  med  Eders  Nærværelse,  som  er  bestemt  til 
at  højtideligholdes  idag,  hvortil  Allah  give  sin  Velsignelse!« 

Ingen  af  alle  de  tilstedeværende,  saa  levende  de  end  havde 
attraaet  at  komme  i  Svogerskab  med  Storveziren,  fandt  det  efter 
denne  Meddelelse  underligt,  at  han  foretrak  sin  Brodersøn  for 
alle  fremmede  Bejlere,  og  den  ærefulde  Maade,  hvorpaa  han 
indbød  dem  til  Festen,  forsonede  dem  fuldkommen  med  den 
unge  Mands  Lykke. 

Saasnart  den  glimrende  Forsamling  havde  bevidnet  Stor- 
veziren af  Basra  sin  Glæde  over  hans  Datters  Bryllup  med 
Nureddin,  gik  man  tilbords.  Ved  Maaltidets  Slutning  blev  der 
som  sædvanlig  ved  slige  højtidelige  Lejligheder,,  budt  fint  Bag- 
værk omkring,  og  efterat  alle  ifølge  Skik  og  Brug,  havde  taget 
saa  meget  til  sig  deraf,  som  enhver  kunde  føre  med  sig  hjem, 
traadte  Kadi'en  og  Vidnerne  ind  med  Ægteskabskontrakten. 
De  fornemste  i  Selskabet  skrev  deres  Navne  under,  og  derpaa 
brød  de  alle  op.  ^) 


^)  Til  at  fuldgyldige  Ægteskabet  udkræves  i  Orienten  kun  begge  Par- 
ters Samtykke,  afgivet  mundtligt  eller  i  en  Ægteskabskontrakt,  til 
en  Kadi  eller  Imam  eller  til  Nød  til  en  privat  Person,  der  nyder  al- 
mindelig Agtelse.  Sædvanlig  underskrives  Ægteskabskontrakten  af 
de  mest  ansete  blandt  Slægt  eller  Venner  som  Vidner. 

Da  der  nu  ingen  andre  var  tilbage  end  Husets  Tjenere, 
befalede  Storveziren,  at  der  skulde  gjøres  et  kosteligt  Bad  rede, 
og  at  Nureddin  skulde  føres  deri  og  betjenes.  I  Badet  fandt 
den  unge  Mand  ganske  nyt  Linned  af  en  Finhed  og  Skjønhed, 
saa  at  det  var  en  Lyst  at  betragte  det,  samt  alt  andet,  hvad 
der  hørte  til  en  prægtig  Paaklædning.  Saasnart  han  efter  alle 
en  fuldkommen  Kunsts  Regler  var  bleven  vadsket,  afgnedet, 
salvet  og  betjent  med  de  kosteligste  duftende  Vande,  iførte  han 
sig  den  glimrende  friske  Dragt,  og  forekom  nu  sig  selv  at  være 
bleven  et  aldeles  nyt  Menneske,  omskabt  til  den  lykkeligste 
Tilværelse.  Duftende  af  tusinde  Slags  vellugtende  Sager  vendte 
han  derpaa  tilbage  til  sin  Svigerfader;  denne  glædede  sig  hjer- 
telig over  hans  gode  Udseende,  lod  ham  tage  Sæde  hos  sig  og 
sagde  til  ham:  »Min  Søn,  I  har  betroet  mig,  hvem  I  er  og 
hvilken  Rang  I  tidligere  indtog  ved  det  ægyptiske  Hof.  I  lige 
Maade  meddelte  I  mig,  at  en  Strid  med  Eders  Broder  havde 
foranlediget  Eder  til  at  forlade  Eders  Fædreland.  Jeg  beder 
Eder  nu,  ganske  aabenhjertig  at  betro  mig  Anledningen  til  denne 
Strid;  thi  med  fuld  Ret  kan  jeg  nu,  synes  jeg,  gjøre  Fordring 
paa  hele  Eders  Fortrolighed.« 

Nureddin  fortalte  da  sin  Svigerfader  udførlig  den  Tvist, 
han  havde  haft  med  sin  Broder,  og  Storveziren  kunde  ikke 
høre  derpaa  uden  at  le  højt. 

»Kan  der  vel,«  udraabte  han,  »gives  noget  mere  naragtigt 
i  den  hele  Verden?  Men  er  det  ogsaa  virkelig  muligt,  at  I 
blev  uenige  over  et  indbildt  Giftermaal  imellem  Børn,  som 
endnu  ikke  var  til?  Det  gjør  mig  sandelig  ondt,  at  slig  en 
latterlig  Ting  skulde  være  Aarsag  til  en  Skilsmisse  fra  Eders 
Broder,  som  I  elskede  og  af  hvem  I  dog  sikkerlig  var  gj  en- 
elsket  ikke  mindre  højt.     Men  Eders  ældre  Broder   havde   Uret 

i  at  tage  en  spøgefuld  Ytring  for  en  Fornærmelse  og  jeg  har 
Grund  til  at  takke  Himlen  for  en  Tvist,  der  forskaffede  mig 
en  Svigersøn,  som  I  er,  ganske  efter  mit  Hjerte.  Men,«  ved- 
blev Oldingen,  »det  er  allerede  silde,  og  I  maa  ikke  lade  min 
Datter  vente  længer.  Imorgen  skal  jeg  forestille  Eder  for 
Sultanen,  der  som  jeg  haaber,  nok  vil  modtage  Eder  paa  en 
Maade,  hvormed  vi  begge  kunde  være  tilfredse.« 

»Nu  indtraf  det  højst  mærkelige  Tilfælde,«  vedblev  Djafar, 
henvendt  til  Harun  al  Raschid,  »at  netop  paa  den  samme  Dag, 
som  dette  Bryllup  fandt  Sted  i  Basra,  ogsaa  Shemseddin  for- 
mælede sig  i  Kairo. 

Efterat  nemlig  Nureddin  havde  forladt  Kairo  for  aldrig 
mere  at  vende  did  tilbage,  henrandt  en  hel  Maaned,  inden 
Shemseddin  kom  hjem  igjen  med  Sultanen,  der  næsten  ingen 
Grændse  kj  endte  for  sin  Jagtlyst.  Saasnart  han  saa  sig  løst 
fra  Sultanens  Tjeneste,  ilede  han  op  paa  sin  Broders  Værelse, 
men  fandt  ham  naturligvis  ikke;  med  Forbavselse  maatte  han 
erfare,  at  Nureddin  den  samme  Dag,  da  han  selv  var  brudt 
op  med  Sultanen  for  at  gaa  paa  Jagt,  under  Paaskud  af  en  tre 
til  fire  Dages  Udflugt  havde  forladt  Kairo,  og  ikke  havde  ladet 
høre  fra  sig  siden.  Dette  gik  ham  saa  meget  nærmere  til 
Hjerte,  som  han  ikke  kunde  tvivle  om,  at  jo  de  haarde  Ord, 
hvormed  han  havde  forladt  sin  Broder,  var  Aarsag  til  hans 
Undvigelse.  Han  sendte  strax  Ilbud  ud  til  alle  Sider,  lige  indtil 
Damascus  og  Aleppo;  men  Nureddin  befandt  sig  allerede  for 
længe  siden  i  god  Behold  i  Basra,  og  Budene  vendte  tilbage 
uden  nogen  Efterretning  om  ham.  Imidlertid  opgav  Shems- 
eddin dog  ingenlunde  hermed  sine  Forsøg  paa  at  gjenfinde  sin 
Broder.     Men   kort  Tid   efter  fik   han  Lyst  til   at  formæle   sig, 

og  forbandt  sig  med  Datteren  af  en  mægtig  og  anset  Mand, 
netop  paa  den  samme  Dag  som  Nureddin  holdt  Bryllup  i  Basra. 
Skjæbnen  har  sine  besynderlige  Luner. 

Men  herved  blev  det  ingenlunde.  Thi  paa  samme  Tid,  ja 
paa  samme  Dag  som  Shemseddins  Gemalinde  bragte  en  Datter 
til  Verden  i  Kairo,  fødte  Nureddins  Hustru  et  dejligt  Drenge- 
barn, som  fik  Navn  af  Bedreddin  Hassan.  Storveziren  af 
Basra  viste  sin  store  Glæde  over  denne  lykkelige  Begivenhed 
ved  en  overordentlig  Gavmildhed  og  prægtige  offentlige  Fester. 
Men  for  endvidere  at  give  sin  Svigersøn  et  Bevis  paa  sin  fader- 
lige Godhed,  benyttede  han  den  første  Lejlighed  til  at  udbede 
sig  den  Naade  hos  Sultanen,  at  hans  Embede  med  det  samme 
maatte  gaa  over  paa  Nureddin  for  at  han  kunde  have  den 
Glæde  og  Trøst,  før  sin  Død  at  se  sin  Svigersøn  beklædt  med 
en  Vezirs  Værdighed. 

Sultanen,  hvem  Nureddin  i  ualmindelig  Grad  havde  be- 
haget, da  han  strax  efter  Bryllupet  var  bleven  ham  forestillet, 
og  om  hvem  han  senere  ikke  havde  hørt  andet  end  godt,  be- 
vilgede Vezirens  Andragende  saa  venlig  og  ærefuldt,  som  det 
blot  lod  sig  ønske,  og  gav  Befaling  til,  at  Nureddin  skulde 
beklædes  med  en  Storvezirs  Klædebon.  Den  gode  Svigerfaders 
Glæde  naaede  sin  højeste  Spids,  da  han  den  følgende  Dag  saa 
sin  Svigersøn  i  hans  Sted  indtage  Forsædet  i  Divanet  og  udføre 
alle  en  Storvezirs  Forretninger  med  en  saadan  Dygtighed  og 
Værdighed,  som  om  han  havde  været  Storvezir  hele  sit  Liv. 
Fra  nu  af  ledede  Nureddin  stedse  Divanets  Forhandlinger,  saa 
ofte  som  Alderdomsskrøbelighed  forhindrede  hans  Svigerfader  i 
at  møde.  Den  gode  Olding  døde  fire  Aar  efter  Nureddins  For- 
mæling  med  hans   Datter,    med   den   glade    Bevidsthed,   at  han 

havde  efterladt  sig  en  Udsæd,    der  længe  vilde  bære  velsignede 
Frugter  for  hans  Familie  og  Fædrelandet. 

Nureddin  viste  ham  den  sidste  Ære  med  hele  en  Søns 
ømme  Ærbødighed,  og  overtog  saa  fuldstændig  en  Storvezirs 
Embede  hos  Sultanen  af  Basra. 

Saasnart  Nureddins  Søn  Bedreddin  Hassan  var  fem  Aar 
gammel,  gav  man  ham  en  fortræffelig  Lærer,  der  skulde  opdrage 
ham  paa  en  hans  høje  Byrd  og  hans  ypperlige  Evner  værdig 
Maade.  Thi  Drengen  viste  tidlig  en  ualmindelig  Forstand  og 
en  stor  Modtagelighed  for  alt,  hvad  der  var  godt  og  videvær- 
digt. Da  Bedreddin  Hassan  efter  to  Aars  Forløb  fuldkommen 
vel  kunde  læse,  gav  hans  Lærer  ham  Koranen  i  Hænder  til 
at  lære  udenad.  Nu  flk  han  ogsaa  andre  Lærere,  efterhaanden 
i  alle  Videnskaber,  og  disse  havde  allerede  i  hans  tolvte  Aar 
bragt  ham  saa  vidt.  at  han  ikke  længere  behøvede  deres  Vej- 
ledning. Paa  samme  Tid  var  hans  Legeme  og  hans  Ansigts- 
træk allerede  saa  fuldkommen  uddannede,  at  han  maatte  vække 
Glæde  og  Beundring  overalt,  hvor  han  traadte  frem,  saaledes 
som  Digteren  siger: 

—  Neppe  viser  han  sig,  saa  raaber  alle :  Allah  være  priset, 
som  forstaar  at  forme  saa  vidunderlig  skjønt !  —  Han  er  Skønhedens 
Fyrste,  og  Alverden  maa  hylde  ham.  —  Skjønheden  selv  har  i  ty- 
delige Træk  skrevet  i  hans  elskede  Aasyn:  —  »Beundrer  og  elsker 
ham ! «    — 

Hidtil  havde  hans  Fader  blot  været  betænkt  paa  at  ud- 
danne hans  Sjæl  ved  nyttige  Kundskaber,  uden  at  føre  ham  ind 
i  Verdenslivet.  Nu  først  gav  hån  ham  Tilladelse  til  at  forlade 
Haremet,   og  den   første   Vandring,    som   Fader  og   Søn  gjorde 

med  hinanden,  gjaldt  Sultanens  Palads.  Overalt,  hvor  han  kom 
frem  paa  Gadei;,  stimlede  Folk  sammen,  og  lod  høje  For- 
undringraab  høre  over  hans  Skjønhed,  i  Forbindelse  med  tusinde 
Velsignelser.  Sultanen  modtog  dem  meget  naadig,  baade  for 
Faderens  egen  Skyld,  i  hvem  han  havde  fundet  sin  Regjerings 
trofaste  Støtte,  og  for  Sønnens  Skyld,  af  hvis  ungdommelige 
Ynde  og  klare  Forstand,  han  følte  sig  højligen  indtagen.  Han 
opmuntrede  Nureddin  til  at  anvende  alt  paa  det  unge  Men- 
neskes Uddannelse,  for  at  han  engang  i  Tiden  kunde  blive  hans 
Efterfølger  i  hans  høje  og  ansvarsfulde  Bestilling. 

Det  vilde  i  Sandhed  ogsaa  have  været  Synd  at  sige,  at 
Nureddin  undlod  nogetsomhelst,  selv  det  mindste  af  hvad  der 
kunde  føre  til  dette  Formaal.  Efterhaanden  satte  han  ham  ind 
i  alle  Rigets  Forhold  samt  alle  en  Vezirs  Pligter,  og  nød  den 
skjønneste  Løn  for  sine  faderlige  Bestræbelser.  Men  Skæbnen 
vilde  dog,  at  han  ikke  skulde  nyde  de.  egentlige  Frugter  af  sit 
Værk.  Saasnart  han  med  inderlig  Fryd  saa  det  fuldendt,  blev 
han  greben  af  en  hidsig  Sygdom,  der  hastig  bragte  ham  paa 
Gravens  Rand.  Den  ædle  Nureddin  nærede  heller  ikke  noget 
forfængeligt  Haab  om  at  komme  sig  igjen,  men  beredte  sig  paa 
at  dø  som  en  ægte  troende  Muselmand.  I  disse  kostbare  Øje- 
blikke var  hans  dyrebare  Søn  saa  godt  som  hans  eneste  Tanke ; 
uden  at  spilde  Tiden  lod  han  ham  kalde  for  sig,  og  talte  saa- 
ledes  til  ham: 

»Min  Søn,  Du  •  ser,  at  denne  Verden  med  al  dens  Herlighed 
er  forgjængelig ;  først  i  et  andet  Liv  vil  vi  komme  til  at  nyde 
en  evig  vedvarende,  uforkrænkelig  Lykke.  Du  maa  derfor  alle- 
rede nu  berede  Dig  paa  den  Stemning,  hvori  jeg  nu  befinder  mig, 
for  at  Du  kan  se  en  blid  og  angerfuld  Død  imøde,  uden  Be- 
brejdelser for   at  have   forsømt    en  god   Muselmands   og   et  ret- 

skaffent  Menneskes  Pligter.  Religionens  dyrebare  Love  er  Du 
tilstrækkelig  indviet  i;  med  Hensyn  derimod  til  en  retskaffen 
Vandel  vil  jeg  give  Dig  adskillige  Lærdomme,  som  Du  vil  vide 
at  benytte.  Dog  først  og  fremmest  er  det  nødvendigt,  at  Du 
lærer  Dig  selv  at  kende,  ikke  alene,  hvad,  men  ogsaa  hvo 
Du  er,  og  jeg  maa  derfor  gaa  noget  tilbage  i  Tiden  for  at 
lade  Dig  vide,  fra  hvilken  Slægt  og  fra  hvilket  Land  Du  ned- 
stammer. « 

»Mit  Fædreland  er  Ægypten,  hvor  min  Fader,  din  Bedste- 
fader, var  den  derværende  Sultans  første  Minister,  og  jeg  tillige- 
med min  Broder,  din  Onkel,  efter  ham  beklædte  Vezirers  Em- 
beder. Min  Broder  Shemseddin  er,  saavidt  jeg  ved,  endnu 
i  Live.  Visse  Omstændigheder  tvang  mig  til  at  forlade  ham, 
hvorpaa  jeg  ægtede  Veziren  af  Basras  Datter  og  efterfulgte  min 
Svigerfader  i  Embede  og  Værdighed.  Dog  alt  dette  vil  Du  faa 
en  fuldstændigere  Underretning  om  i  et  Skrift,  som  jeg  vil  efter- 
lade Dig.  Naar  jeg  er  død,  maa  Du  læse  det  igjennem  med 
Eftertanke-,  Du  vil  blandt  andet  deri  finde  min  Bryllupsdag  og 
din  egen  Fødselsdag  optegnede.  Det  er  rimeligt,  at  disse  Ef- 
terretninger engang  i  Tiden  kunne  komme  Dig  til  Nytte,  og  Du 
maa  derfor  omhyggelig  gjemme  det  beskrevne  Hefte.«  — 

Bedreddin  Hassan  formaaede  ikke  længer  at  holde  sine 
Taarer  tilbage.  Dybt  bedrøbet  over  sin  Faders  Tilstand  af- 
lagde han  det  højtidelige  Løfte,  at  han  skulde  forvare  Opteg- 
nelserne som  sin  kosteligste  Skat  og  efter  Evne  stræbe  at  føre 
sig  dem  til  Nytte. 

Nureddin  følte  sig  allerede  meget  svagere,  og  han  troede 
at  kunne  tælle  sine  Øjeblikke.  Derfor  vedblev  han,  saasnart 
han  igjen  nogenlunde  havde  samlet  sine  Kræfter,  paa  følgende 
Maade : 

»Min  Søn,  din  allerførste  Grundsætning  maa  være  den, 
ikke  at  pleje  Omgang  med  alle  Slags  Mennesker.  Hvo  som  vil 
leve  i  Fred  maa  blive  paa  sit  eget  og  kun  med  Sparsomhed  og 
velberaad  Hu  meddele  sig  til  andre.     Digteren  siger: 

—  Der  givea    i  vore  Dage  kun    faa   Mennesker,    som  ville  staa 
Venskabsprøve  i  Ulykkens  Dage.   •  - 

Derfor  handler  Du  klogt,  naar  Du  lever  indenfor  vel  af- 
stukne Grændser,  og,  med  faa  Undtagelser,  ikke  stoler  paa  andre 
end  Dig  selv.« 

»For  det  andet  maa  Du  vogte  Dig  for  at  bruge  vilkaarlig 
Vold  imod  nogen;  i  dette  Tilfælde  vilde  Alverden  rejse  sig 
imod  Dig.  Uretfærdighed  straffer  altid  sig  selv,  om  end  ikke 
strax,  saa  dog  i  Tidens  Længde.  Du  skal  betragte  Verden 
som  en  Kreditor,  der  maa  behandles  med  klogt  Hensyn  og 
Maadehold.     Siger  ikke  Digteren?«: 

—  Erindre  Dig.    at  ingen    dødelig  formaar    at  hæve  sin  Haand 
saa  højt,  at  jo  Allahs  Haand  er  endnu  højere !   — 

»For  det  tredie  maa  Du  ikke  tage  til  Gjenmæle,  selv  om 
man  overøser  Dig  med  de  værste  Skjældsord.  »Den  som  tier, 
er  udenfor  al  Fare,«  siger  Ordsproget  med  Sandhed,  og  dette 
gj ælder  især  ved  denne  Lejlighed.  Du  har  vistnok  ikke  glemt, 
hvad  en  af  vore  berømte  Digtere  siger  med  Hensyn  hertil;  »han 
kalder  Tavsheden  Livets  Pryd  og  beskyttende  Talisman,  og  ad- 
varer imod  at  føre  Tale,  der  ligner  en  alt  ødelæggende  Torden- 
byge.« Endnu  aldrig  har  nogen  fortrudt  sin  Tavshed,  men 
vel,  at  han  har  talt  i  urette  Tid.« 

»Lad  det  være  din  fjerde  Grundsætning,  ikke  at  lade  Vinen 

komme  over  din  Tunge.  Paa  Bunden  af  Vinkrukken  hviler 
Alverdens  Laster.«  ') 

»For  det  femte  anbefaler  jeg  Dig  Sparsomhed.  Naar  Du 
holder  sammen  paa  din  Formue,  hører  der  et  besynderligt 
Uheld  til,  hvis  Du  skulde  komme  til  at  mangle.  Dog  er  der 
Maade  med  alt;  Gjerrighed  er  en  endnu  værre  Last  end  Ødsel- 
hed, derfor  skal  Du  aldrig  attraa  store  Rigdomme.  Lidet,  an- 
vendt med  Forstand,  kan  forskaffe  Dig  stor  Nytte  og  Fornøjelse, 
medens  store  Skatte  i  din  Kj  ælder  bringer  dit  Hus  til  at  raadne 
og  synke  i  Ruiner.«   —  — 

Saaledes  vedblev  Nureddin  indtil  det  sidste  Aandedræt  at 
give  sin  Søn  gode  Formaninger.  Men  da  Dødens  Engel  havde 
lukket  hans  Øjne,  blev  der  stor  Sorg  over  hele  Landet. 

Bedreddin  Hassan  —  af  Basra,  som  han  senere  fik  Til- 
navn, fordi  han  var  født  i  denne  Stad,  følte  en  ubeskrivelig 
Smerte  over  sin  Faders  Hedengang.  Istedetfor  at  tilbringe  en 
Maaned,  som  Skik  og  Brug  er,  tilbragte  han  hele  to  Maaneder 
i  Ensomhed  og  Taarer,  saa  fuldkommen  afspærret  fra  Verden, 
at  han  endog  forsømte  at  gjøre  Sultanen  sin  skyldige  Opvartning. 
Denne  saa  heri  et  Tegn  paa  Foragt  for  Hoffet  og  sin  egen  høje 
Person,  og  kom  i  den  største  Vrede  derover.  I  den  første 
Hede,  efterat  man  med  onde  Hentydninger  havde  gjort  ham 
opmærksom   paa   den   af  Bedreddin  Hassan   begaaede   Forsøm- 


')  Sammenlign  hermed  Udtrykkene  i  Koranen  (V.,  92):  »I  troende,  Vin  og 
Spil  og  Afgudsbilleder  og  Orakelgivning  er  Djævelens  Værk,  som  I 
skulde  holde  Eder  fra,  om  det  skal  gaa  Eder  vel.« 

Mindre  skarpt  lyder  en  anden  Udtalelse  i  Koranen  (IL,  2l6); 
»Angaaende  Vin  og  Spil  er  der  baade  onde  og  gode  Muligheder 
deri,  men  de  onde  er  de  overvejende  « 

melse,  befalede  han  sin  i  Nureddins  Sted  udnævnte  Storvezir 
at  begive  sig  hen  i  den  afdødes  Hus  og  lægge  Beslag  paa 
dette  tilligemed  alle  de  øvrige  Ejendomme,  som  Nureddin 
havde  efterladt  sin  eneste  Søn.  Slet  intet  skulde  Bedreddin 
Hassan  beholde  tilbage  og  oven  i  Kjøbet  skulde  han  kastes  i 
Lænker. 

Den  ny  Storvezir  gav  sig  under  Ledsagelse  af  en  Mængde 
underordnede  Embedsmænd  og  Retsbetjente  paa  Vejen  for  at 
udføre  Sultanens  Befaling.  Men  tilfældigvis  mødte  en  af  Bed- 
reddin Hassans  tro  Slaver  ham  strax  udenfor  Paladset;  saasnart 
denne  havde  faaet  Nys  om  Vezirens  Forehavende  løb  han  skynd- 
somt tilbage  for  at  advare  sin  Herre. 

Han  traf  Bedreddin  Hassan  siddende  i  sit  Huses  Forhal, 
saa  nedbøjet,  som  om  hans  Fader  først  nylig  havde  forladt 
Livet.  Aandeløs  kastede  han  sig  for  hans  Fødder,  kyssede 
Sømmen  af  hans  Klædebon,  og  raabte:  »Red  Eder,  Herre,  red 
Eder  hastig!« 

»Hvad  er  der  da  paa  Færde?«  spurgte  Bedreddin  Hassan 
sløv,  idet  han  slog  de  tunge  Øjne  i  Vejret. 

Men  saasnart  han  havde  hørt  Tale  om  den  Befaling,  der 
var  udstedt  imod  hans  Person  og  al  hans  Ejendom,  foer  han 
op  og  spurgte  forfærdet  den  tro  Slave,  om  han  ikke  endnu 
havde  saa  megen  Tid,  at  han  kunde  hente  nogle  Penge  og 
Klenodier.  Men  Slaven  svarede:  »Storveziren  maa  være  her 
paa  Øjeblikket!  Spild  ikke  den  kostbare  Tid,  dyrebare  Herre!« 

Da  tog  Bedreddin  Hassan  sine  Sko  paa  Fødderne,  tilhyl- 
lede sit  Ansigt  med  en  Flig  af  sin  Kaftan  for  ikke  at  blive 
kjendt,  og  tog  Flugten  uden  at  vide,  hvorhen  hans  Ben  førte 
ham.  Hans  første  Tanke  var  at  komme  ud  af  den  første  den 
bedste   Port;    men    saasnart   han  var    kommen   udenfor   Staden, 

ilede  han  ud  til  Begravelsespladsen,  hvor  han  tænkte  at  over- 
natte i  sin  Faders  Gravminde.  Dette  var  en  meget  anselig 
Bygning  med  en  mægtig  Kuppel,  som  Nureddin  havde  ladet 
opføre,  endnu  medens  han  levede.  Men  paa  Vejen  dertil  mødte 
Bedreddin  Hassan  en  rig  jødisk  Kjøbmand  og  Vexelerer.  Denne 
gjenkjendte  øjeblikkelig  den  unge  Mand,  hilste  ham  ærbødig, 
og  blev  staaende,  som  om  han  ønskede  at  komme  til  at  tale 
med  ham.  Bedreddin  Hassan  nødtes  til  at  standse  og  besvare 
hans  Hilsen. 

Den  rige  Ishak  —  saaledes  hed  Jøden  —  kyssede  Bed- 
reddin Hassan  paa  Haanden,  og  sagde  derpaa  til  ham?  »Herre, 
tør  jeg  vel  spørge  Eder,  hvorhen  I  agter  Eder  saa  alene  og 
paa  denne  Tid,  som  det  synes  i  Hast  og  meget  ophidset?  Er  I 
lidende,  ædle  unge  Herre?« 

»Ja  tilvisse;«  svarede  Bedreddin  Hassan,  »jeg  var  for 
nylig  falden  i  Søvn  og  saa  i  Drømme  min  kjære  Fader.  Hans 
Blik  var  skrækkeligt,  som  om  han  var  fortørnet  paa  mig.  For- 
færdet foer  jeg  op  af  min  Slummer  og  ilede  herud  for  at  bede 
paa  hans  Grav.« 

»Herre,«  vedblev  Jøden,  der  havde  sine  egne  Hensigter, 
og  naturligvis  ikke  vidste,  af  hvilken  Grund  Bedreddin  Hassan 
havde  forladt  Staden.  »Eders  gode  Fader,  min  ædle  Herre  og 
Beskytter,  høj  lovlig  Ihukommelse,  besad  flere  Skibe,  der  sejlede 
paa  de  store  Have.  Disse  ventes  endnu  tilbage,  ladede  med 
allehaande  Varer,  og  I  besidder  i  dem  alene  en  rig  Ejendom. 
Nu  er  min  Bøn  til  Eder,  at  I  ved  Salget  af  disse  Varer  vil  give 
mig  Fortrinet  for  de  andre  Kjøbmænd.  Jeg  ser  mig  istand  til 
at  betale  Eder  Værdien  af  alle  Eders  Skibsladninger  i  klingende 
Mønt,  og  for  at  gjøre  en  Begyndelse  vil  jeg  med  Glæde  give 
Eder  tusinde  Guldstykker   paa  Haanden    for  Ladningen    af  det 

første  Skib,  som  lykkelig  kommer  i  Havn.  Jeg  bærer  just  Pen- 
gene hos  mig  og  kan  strax  udbetale  dem.« 

Med  disse  Ord  fremtog  han  en  stor,  med  sit  Signet  for- 
seglet Pung,  som  han  havde  baaret  under  Armhulingen,  skjult 
under  Klædebonnet,  og  viste  Bedreddin  Hassan  samme.  Denne 
betragtede  i  sin  forladte  Stilling  dette  Træf  som  en  miskunde- 
lig Foranstaltning  af  Himlen,  og  tog  med  Glæde  imod  Tilbudet. 

»Herre,«  vedblev  Jøden  da.  »I  overlader  mig  altsaa  for 
tusinde  Guldstykker  den  første  Skibsladning,  som  kommer  lyk- 
kelig i  Havn?« 

»Ja,«  svarede  Bedreddin  Hassan,  »den  skal  være  Eders  for 
tusinde  Guldstykker.« 

Da  overgav  Jøden  Pungen  i  Bedreddin  Hassans  Hænder, 
idet  han  tilbød  sig  at  tælle  ham  Pengene  til.  Men  den  unge 
Mand  sparede  ham  denne  Ulejlighed,  idet  han  erklærede,  at 
han  nærede  en  fuldkommen  Tillid  til  hans  Redelighed. 

»Naar  dette  er  Tilfældet,«  svarede  Ishak,  »saa  hav  blot 
den  Godhed  at  give  mig  en  Smule  skriftligt  til  Bevis  paa,  at 
Handelen  er  sluttet!« 

Med  det  samme  fremtog  han  sit  Skrivetøj  af  Bæltet,  et 
Blækhorn  af  Metal  og  et  med  stor  Nøjagtighed  tilspidset  Rør 
af  den  fineste  Sort.  ^)  Blækhornet  beholdt  han  i  Haanden ; 
Røret  overrakte  han  Bedreddin  Hassan  tilligemed  et  Blad 
Papir  af  sin  Brevtaske,  og  Bedreddin  Hassan  gav  sig  til  at 
skrive : 


')  Araberne  skrive  oftest  med  Penne,  skaarpe  af  Rør,  sjældnere  med 
Fjerpenne  ;  disse  Rørpenne  ere  meget  lette  og  behagelige.  Da 
Navnet  for  dem  er  af  græsk  Oprindelse,  synes  dette  at  antyde,  at 
Araberne  har  lært  Benyttelsen  af  dette  Skrivemateriale  hos  Græ- 
kerne. 
Tusind  og  én  Nat.  1" 

—  Bedreddin  Hassan  af  Basra  erklærer  herved,  for  en  allerede 
modtagen  Sum  af  tusinde  Guldstykker  at  have  solgt  den  første  af 
sine  Skibsladninger,  som  kommer  i  Havn,  til  Jøden  Ishak,  Kjøbmand 
og  Vexelerer  her  paa  Stedet. 

Bedreddin  Hassan  af  Basra. 

Dette  Bevis  modtog  Jøden  og  lagde  det  omhyggeligt  i  sin 
Brevtaske ;  derpaa  tog  han  fornøjet  Afsked  fra  den  unge  Mand, 
hvem  han  mente  ret  at  have  taget  ved  Næsen,  og  fortsatte  sin 
Vej  til  Staden. 

Men  Bedreddin  Hassan  begav  sig  ud  til  sin  Faders  Grav- 
minde. Da  han  havde  naaet  det  hellige  Sted,  kastede  han  sig 
paa  sit  Ansigt  til  Jorden  og  beklagede  under  bitre  Taarer  sin 
haarde  Skjæbne. 

»Jeg  Ulykkelige,«  udraabte  han.  »Hvad  skal  der  nu  blive 
af  mig?  Hvor  skal  jeg  finde  et  Tilflugtssted  for  den  onde 
Fyrste,  som  forfølger  mig?  Var  da  ikke  Smerten  over  Tabet 
af  en  Fader  Lidelse  nok,  uden  at  Skjæbnen  behøvede  at  bringe 
nye  Ulykker  over  mit  Hoved?« 

I  lang  Tid  blev  han  liggende  ligesom  sønderknust  med  sit 
Ansigt  imod  Jorden.  EndeHg  rejste  han  sig,  støttede  sit  trætte 
Hoved  imod  Gravmælet,  og  fandt  Lindring  i  en  rigelig  Strøm 
af  Taarer. 

»Siden  Du  er  borte,«  vedblev  han  derpaa  at  klage,  »er 
mit  Hus  øde  og  tomt  og  har  ingen  Beboer  mere.  Verden  er 
bleven  mig  til  en  Ørk,  siden  Du  forlod  den;  Solen  og  Stjer- 
nerne have  mistet  deres  Lys  for  mit  Øje!  »Gid  en  grusom 
Haand  maatte  komme  til  at  udrive  Fjerene  af  den  Ravn,  som 
forkyndte  din  Død;  og  gid  den  intetsteds  i  Verden  maate  finde 
en  Plet   til   at  bygge  sin  Rede!«      Dog    snart   vilde   henrundne 

Nætter  vende   tilbage;    thi   om    en   kort  Tid  vil  én   Bolig   huse 
os  begge.« 

Saaledes  vedblev  han  at  græde  og  klage,  indtil  Søvnen 
overvældede  ham.  Da  gled  hans  Hoved  ned  fra  det  kolde 
Gravmæle;  han  sank  til  Jorden,  strakte  sig  ud  og  faldt  i  en 
dyb,  skjøndt  urolig  Søvn. 

Men  næppe  nød  han  Hvilens  Velgjeming  i  Slummeren, 
som  han  saa  højlig  trængte  til,  førend  en  Aand,  som  alminde- 
ligvis om  Dagen  opholdt  sig  paa  denne  Begravelsesplads,  be- 
redte sig  til,  som  sædvanligt,  at  strejfe  hele  Natten  omkring  i 
Egnen  paa  Eventyr,  og  ved  denne  Lejlighed  fik  Øje  paa  den 
unge  Bedreddin.  Nysgjerrig  smuttede  han  ind  i  Gravmælet,  og 
maatte  højlig  forbavses  over  den  unge  Mands  blændende  Skjøn- 
hed.  Han  laa  nemlig  paa  Ryggen,  og  den  klare  Maane  belyste 
hans  Ansigt.  Efter  i  nogen  Tid  at  have  hengivet  sig  til  en 
tavs  Betragtning,  sagde  Aanden  til  sig  selv:  »Sikkerlig,  efter 
denne  Skabnings  dejlige  Udseende  at  dømme,  maa  det  være 
en  Engel  fra  det  jordiske  Paradis,  som  Allah  har  sendt  til 
Verden  for  ved   sin  Skjønhed    at   stikke   alle  Hjerter   i  Brand.« 

Derpaa  svang  han  sig  højt  op  i  den  klare  Luft.  Her 
mødte  han  tilfældigvis  en  Fe,  som  ogsaa  var  paa  en  natlig  Ud- 
flugt. Efterat  de  gjensidig  havde  hilst  paa  hinanden,  sagde 
Aanden  til  denne:  »Hvis  Du  har  Tid,  vil  Du  ikke  fortryde 
for  nogle  Øjeblikke  at  nedlade  Dig  med  mig  paa  den  Be- 
gravelsesplads, hvor  jeg  har  min .  Bolig ;  '  Du  vil  nemlig  der 
komme  til  at  se  et  sandt  Underværk  af  Skjønhed,  hvortil  hele 
Peristan  ^)  næppe  har  Magen. « 


*)  Feernes  Verden. 

16* 


244 

Feen  samtykkede,  og  efter  nogle  Øjeblikkes  Forløb  havde 
de  i  hvirlende  Flugt  naaet  Stedet. 

»Har  Du  nogensinde  set  et  dejligere  Menneskebarn?«  hen- 
vendte Aanden  sig  til  Feen,  idet  han  fuld  af  Beundring  be- 
tragtede Bedreddin. 

Feen  saa  paa  den  unge  Mand  med  stor  Opmærksomhed, 
og  svarede  derpaa:  »Vistnok  er  han  meget  smuk;  imidlertid 
har  jeg  dog  ganske  nylig  i  Kairo  set  en  ung  Kvinde,  som  uden 
Sammenligning  er  endnu  dejligere.  Hvis  Du  har  Tid  og  Taal- 
modighed  til  at  høre  derpaa,  skal  jeg  gjeme  fortælle  Dig  hele 
Historien,  som  dermed  staar  i  Forbindelse.« 

»O,  Natten  er  lang,«  svarede  Aanden,  »og  egentlige  For- 
retninger har  aldrig  trykket  mig.  Jeg  har  stedse  Tid  til  at 
more  mig.     Fortæl  blot,  kjære  Fe!« 

»Nu  da;  saa  hør  efter!«  begyndte  Feen:  »Dog,  for  rigtig 
at  sætte  Dig  ind  i  Sammenhængen,  maa  jeg  gaa  noget  langt 
tilbage  i  Tiden.  Du  maa  da  vide,  at  Sultanen  af  Ægypten  har 
en  Vezir,  som  hedder  Shemseddin,  og  at  denne  ejer  en  Datter, 
som  i  Skjønhed  og  aandelig  Fuldkommenhed  er  et  tilbedelses- 
værdigt  Under  for  hele  Kairo.  Pigen  har  nu  netop  fyldt  tyve 
Aar.  Forleden  Dag  lod  den  aldrende  Sultan,  som  i  de  sidste 
Aaringer  baade  tidlig  og  silde  havde  hørt  tale  om  denne  unge 
Piges  uforlignelige  Skjønhed,  hendes  Fader  kalde  til  sig  og 
gjorde  ham  følgende  Meddelelse: 

—  »Efter  hvad  jeg  erfarer,  har  Du  en  voxen  Datter:  vil 
Du  give  mig  hende  til  Gemalinde?«   — 

Dette  Andragende  kom  den  gode  Vezir  aldeles  uforberedt. 
Imidlertid  lod  han  sig  dog  hverken  blænde  eller  forvirre,  som 
visselig  de  fleste  andre  i  hans  Sted  vilde  have,  men  svarede  med 
et  vist  Forbehold : 

»Herre,  jeg  er  ikke  den  høje  Naade  værdig,  som  I  har  til- 
tænkt mig,  og  beder  Eder  derfor,  ikke  at  tage  mig  ilde  op,  at 
jeg  viser  Eders  naadige  Andragende  tilbage  fra  mig.  Desuden 
er  jeg  allerede  bunden  ved  en  tidligere,  ja  ældgammel  Forplig- 
telse. Som  I  vel  ved,  havde  jeg  engang  en  Broder,  der  lige- 
som jeg  nød  den  Ære  at  staa  i  Eders  Højheds  Tjeneste  som 
Vezir.  En  i  sig  selv  ubetydelig  Tvist  imellem  os  var  Aarsag 
til,  at  Nureddin  helt  uformodentlig  opgav  sin  Stilling  og  forlod 
mig,  og  jeg  har  senere  ingen  Efterretning  haft  fra  ham  førend 
netop  igaar,  da  jeg  erfarede,  at  han  for  ganske  nylig  var  død 
som  Storvezir  hos  Sultanen  af  Basra,  efterladende  sig  en  eneste 
Søn.  Nu  maa  Eders  Højhed  vide,  at  vi  engang,  medens  vi 
endnu  levede  sammen  i  broderlig  Enighed  og  Lykke,  aftalte 
med  hinanden,  at  vi  vilde  gifte  vore  Børn  med  hinanden,  saa- 
fremt  Allah  forundte  os  nogle,  og  vi  forudsatte  endogsaa  i  et 
overspændt  Lune,  gribende  forud  ind  i  Tiden  og  den  vordende 
Skjæbne,  og  jeg  fik  en  Datter  og  han  en  Søn,  netop  et  Par, 
som  vi  ønskede  det.  Underlig  nok  gik  det  netop  til,  som  vi 
havde  tænkt  os  det;  og  Eders  Højhed  kan  nu  vel  begribe,  at 
jeg  under  disse  Omstændigheder  føler  mig  af  Skjæbnen  uvægerlig 
forpligtet  til  at  holde  det  Løfte,  som  jeg  engang  gav  min 
Broder.  Jeg  venter  derfor  alene  paa  min  Brodersøn,  som  jeg 
allerede  har  sendt  Brev  og  Bud  efter,  for  at  fuldbyrde  Formæ- 
lingen mellem  ham  og  min  Datter,  og  jeg  beder  Eder,  naadige 
Herre,  ikke  at  lægge  noget  ivejen  for,  at  jeg  kan  opfylde  et 
helligt  Løfte,  som  min  Broder  har  holdt  ved  i  Live,  og  taget 
med  sig  i  Graven.« 

Dog,  Sultanen  lod  sig  ikke  saaledes  vise  af;  tværtimod 
blev  han  yderst  forbitret  over  sin  Vezirs  Dristighed,  og  svarede 
ham  i  heftig  opbrusende  Vrede: 

»Gjengj ælder  Du  saaledes  min  Godhed,  hvilken  jeg  lader 
gaa  saa  vidt,  at  jeg  endogsaa  nedlader  mig  til  en  Forbindelse 
med  Dig?  Men  jeg  skal  vel  vide  at  hævne  mig  for,  at  Du  vover 
at  foretrække  en  anden  for  mig,  din  Sultan  og  Herre,  og  jeg 
sværger  herved,  at  din  Datter  nu  ikke  skal  faa  anden  Ægtemand 
end  den  nedrigste  og  hæsligste  af  mine  Slaver!« 

Med  disse  Ord  afskedigede  han  Storveziren,  og  denne  fjer- 
nede sig,  som  man  vel  kan  tænke  sig,  ikke  lidet  forbløffet. 
Netop  idag  har  Sultanen  ladet  en  af  sine  Staldkarle  komme,  et 
Uhyre  af  Hæslighed,  puklet  baade  for  og  bag,  og  befalet 
Shemseddin  at  indvillige  i  sin  Datters  Giftermaal  med  dette 
Menneske,  samt  tvunget  ham  til  i  hans  egen  høje  Nærværelse 
at  lade  Kontrakten  opsætte  og  underskrive.  Anstalterne  til 
dette  besynderlige  Bryllup  er  allerede  gjort,  og  i  denne  Stund 
befinde  alle  de  ægyptiske  Hofmænds  Slaver  sig  med  Fakler 
udenfor  et  Bad,  hvor  den  lykkelige  Staldknægt  forbereder  sig 
til  at  træde  Verdens  skjønneste  og  ædleste  Pige  under  Øjne 
som  Gemal  og  Herre.  Den  ulykkelige  unge  Brud  er  allerede 
smykket,  og  venter  med  Rædsel  paa,  at  Offertimen  skal  oprinde. 
Da  jeg  forlod  Kairo,  var  hendes  Slavinder  i  Begreb  med  at  føre 
hende  i  fuldt  Brudesmykke  ind  i  den  Sal,  hvor  hun  skulde 
modtage  den  pukkelryggede  Staldkarl,  som  endnu  dvæler  i 
Badet.  Jeg  har  ikke  kunnet  se  mig  mæt  paa  den  ligesaa  dej- 
lige som  ulykkelige  Brud,  og  forsikrer  Eder,  at  denne  unge 
Mand,  saa  smuk  han  end  er,  dog  langtfra  kan  maale  sig  med 
hende  i  Fuldkommenhed.« 

»Ja,  Du  kan  sagtens  sige  det,  og  jeg  kan  vel  begribe,  at 
den  unge  Pige,  som  Du  har  forgabet  Dig  i,  maa  være  særdeles 
smuk,«  indvendte  Aanden,    »men   ikke  skal   Du   faa  mig   til  at 

tro,  at  hun  er  smukkere  end  den  unge  Mand  her,  hvem  selve 
Himlens  Maane  synes  at  have  forelsket  sig  i.« 

»Ord  føre  os  i  ethvert  Tilfælde  ikke  videre  i  Sagen;« 
ytrede  Feen,  »imidlertid  vil  jeg  heller  ingenlunde  nægte,  at  jo 
denne  unge  Mand  fortjente  hin  dejlige  unge  Kvinde  til  Kone. 
Hvad  synes  Dig  derfor,  om  vi  bestemte  os  til  at  forhindre  Ud- 
foreisen af  den  ægyptiske  Sultans  uretfærdige  Bud,  og  satte 
denne  unge  Mand  i  den  pukkelryggede  Staldknægts  Sted  hos 
den  dejlige  Brud?  Jeg  tænker  vi  vilde  have  Ære  af  denne 
Bedrift. « 

»Ja  nok!«  svarede  Aanden.  »Du  har  stedse  haft  gode 
Indfald,  og  dette  er  et  af  dine  bedste.  Vi  ville  gjøre  Sultanens 
Hævn  magtesløs,  trøste  en  dybt  bekymret  Fader  og  gjøre  hans 
elskelige  Datter  ligesaa  lykkelig,  som  hun  nu  tror  sig  elendig. 
Jeg  for  min  Del  vil  af  al  Kraft  virke  til  dette  Formaal,  og  hvad 
Dig  angaar,  saa  ved  jeg  af  Erfaring,  at  Du  hører  til  de  gode 
Bundsforvandte.  Altsaa  Haand  paa  Værket!  Lad  det  være  min 
Sag  at  bringe  Ynglingen  til  Kairo,  uden  at  han  vaagner!  Saa 
kan  Du  igjen  bringe  ham  tilbage,  naar  vi  have  opnaaet,  hvad 
vi  vilde.     Er  vi  enig?« 

»Fuldkommen,«  svarede  Feen.  »Lad  os  da  ikke  spilde 
Tiden  1 » 

Ufortøvet  løftede  Aanden  den  slumrende  Bedreddin  Hassan 
blidelig  ivejret,  og  for  med  ham  gjennem  Luften  med  en  Ha- 
stighed, som  i  nogle  faa  Øjeblikke  førte  ham  til  Ægyptens 
Hovedstad.  Her  lagde  Aanden  ham  ned  under  Søjlegangen 
til  et  Palads,  som  laa  i  Nærheden  af  Badet.  Netop  var  den 
Pukkelryggede  i  Begreb  med  at  forlade  dette,  ledsaget  af  de 
ham  ventende  Slavers  talrige  Skare. 

I  dette  Øjeblik  vaagnede  Bedreddin  Hassan,  og  vidste  ikke 
at  fatte  sig  af  Forbavselse,  da  han  saa,  at  han  befandt  sig  midt 
i  en  ham  aldeles  ubekjendt  Stad.  Allerede  vilde  han  gjøre  et 
Udraab  af  Forundring  og  spørge,  hvor  han  var,  da  Aanden 
endnu  i  rette  Tid  bankede  ham  paa  Skulderen  og  bød  ham  at 
tie.  Med  det  samme  overrakte  han  ham  en  Fakkel,  idet  han 
sagde  til  ham:  »Bland  Eder  kun  dristig  imellerh  Folkene  uden- 
for Døren  til  hint  Bad,  og  følg  med  Skaren  ind  i  en  Sal,  hvor 
der  bliver  fejret  et  Bryllup!  Brudgommen  er  et  pukkelrygget 
Uhyre,  som  I  let  vil  kunne  kjende;  tag  Plads  paa  højre  Side 
af  ham,  aabn  Eders  Pung  med  Guldstykker,  og  uddel  dem  med 
rund  Haand  imellem  Bryllupsgjæsterne,  Musikanterne  og  Dand- 
serinderne!  Naar  I  er  traadt  ind  i  Salen,  maa  I  ogsaa  vise 
Eder  gavmild  imod  Brudens  Slavinder!  Grib  kun  dygtig  dybt 
i  Pungen,  uden  at  frygte  for,  at  den  skal  svigte  Eder  paa  Halv- 
vejen! Der  er  højere  Væsner  tilstede,  som  vil  Eder  vel.  Gaa  nu 
lige  til,  frejdig  og  uforknyt!  Jeg  indestaar  Eder  for,  at  alt  vil 
løbe  godt  af.« 

Paa  denne  Maade,  vel  underrettet  om  alt,  hvad  han  be- 
høvede at  vide,  blandede  Bedreddin  Hassan  sig  ganske  frimodig 
i  Bryllupsskaren,  som  var  forsamlet  udenfor  Badet,  og  tændte 
sin  Fakkel  ved  en  af  Bryllupsgjæsternes.  Derpaa  sluttede  han 
sig  til  Følget,  ligesom  om  han  tilhørte  en  eller  anden  fornem 
Herre  i  Kairo,  og  ledsagede  den  pukkelryggede  Brudgom,  der 
imidlertid  havde  besteget  en  Hest  af  Sultanens  egen  Stald,  til- 
bage til  Brudehuset. 

Bedreddin  Hassan  havde  foreløbig  taget  Plads  imellem 
Musikanterne,  Dandserne  og  Dandserinderne,  som  gik  umiddel- 
bart foran  Brudgommen,  og  lod  nu  og  da  en  Skare  af  gyldne 
Fugle  flyve  ud  imellem   dem.     Da  han   nu  tillige   udøvede   sin 

Gavmildhed  med  den  største  Ynde  og  et  i  høj  Grad  vindende 
Væsen,  drog  han  naturligvis  alles  Blikke  paa  sig,  og  man  fandt 
ham  saa  smuk,  at  der  blev  høje  Beundringsudraab  lydelige  om- 
kring ham.  Saaledes  naaede  Toget  endelig  det  Palads,  som 
Shemseddin  beboede,  der  mindst  af  alt  drømte  om,  at  hans 
Brodersøn  var  ham  saa  nær  i  dette  Øjeblik.  Da  Toget 
havde  naaet  Døren,  viste  man  alle  de  fakkelbærende  Slaver 
tilbage,  tilligemed  dem  ogsaa  Bedreddin  Hassan;  men  Musik- 
anterne og  Danserne,  som  ifølge  Skik  og  Brug  skulde  drage 
med  ind  i  Brudehuset,  vægrede  sig  ved  at  gaa  ind  uden  Bed- 
reddin Hassan.  »Han  hører  ikke  til  Slaverne,«  ytrede  de,  »man 
behøver  kun  at  se  paa  ham  for  at  forvisse  sig  derom.  Rime- 
ligvis er  det  en  fornem  ung  Herre,  som  er  nysgjerrig  efter  at 
lære  de  her  gjældende  Bryllupsceremonier  at  kjende,« 

Paa  samme  Tid  tog  de  ham  i  deres  Midte,  og  trængte 
trods  Dørvogteren  med  ham  ind  i  Huset.  Faklen  havde  de  i 
Forvejen  taget  fra  ham  og  givet  til  en  af  Slaverne,  hvem 
Indgangen  var  forment.  Saasnart  Musikanterne  var  kommen 
ind  i  Salen,  stillede  de  Bedreddin  Hassan  paa  den  højre  Side 
af  Brudgommen,  som  imidlertid  havde  indtaget  en  herlig  ud- 
smykket Plads,  der  hævede  sig  midt  i  en  prægtig  Sofa.  Brudens 
Damer,  Emirerne,  Vezirerne  og  Sultanens  Kammerherrer,  i  lige 
Maade  en  stor  Mængde  fornemme  Damer  fra  Hoffet  og  fra 
Staden,  blev  efter  deres  Rang  bragt  til  Sæde  paa  lavere  Sofaer 
paa  begge  Sider,  og  udviklede  en  Glands  og  en  Pragt,  som 
maatte  blænde  og  henrykke  Sjæl  og  Øje.  Alle  havde  de  bræn- 
dende Kjærter  i  deres  Hænder. 

Saasnart  Bedreddin  Hassan  traadte  ind,  blev  alle  Øjne 
henvendt  paa  ham;  man  beundrede  hans  Væxt  og  Holdning, 
hans   smukke  Træk  og  ædle  Manerer,    og  blev  ikke  kjed  af  at 

betragte  ham.  Saasnart  han  havde  taget  Sæde,  Hstede  snart 
én,  snart  en  anden  af  de  unge  Kvinder  sig  hen  i  Nærheden  af 
ham  for  at  beundre  ham,  og  vistnok  vendte  mere  end  en  igjen 
tilbage  med  ømme  Rørelser  i  Hjertet.  Afstanden  i  ydre  Tæk- 
kelighed mellem  ham  og  den  afskyelige,  pukkelryggede  Stald- 
knægt var  saa  paafaldende  stor,  at  alle  de  tilstedeværende 
Kvinder,  efterat  de  lydelig  havde  ytret  deres  Beundring  for 
Bedreddin  Hassan,  gav  sig  højt  til  at  knurre  over,  at  et  saa- 
dant  Uhyre  som  Staldkarlen  skulde  eje  slig  en  Skjønhed  som 
Storvezirens  Datter.  Snart  lød  Raabet:  »Lad  den  smukke  unge 
Mand  faa  Bruden,  og  lad  den  Pukkelryggede  vende  tilbage  til 
Staldmøget,  hvor  han  kom  fra  og  hvor  han  hører  hjemme!«  Ja, 
de  lod  det  ikke  engang  blive  herved,  men  udtalte  høje  Forban- 
delser mod  selve  Sultanen,  fordi  han  havde  brugt  sin  uindskræn- 
kede Magt  til  paa  en  saa  oprørende  Maade  at  forbinde  den 
højeste  Skjønhed  med  den  modbydeligste  Hæslighed.  Og  de 
overøste  saaledes  den  pukkelryggede  Brudgom  med  Forbandelser, 
at  han  til  almindelig  Morskab  aldeles  mistede  Fatningen,  og 
ikke  vidste,  hvorhen  og  hvorledes  han  skulde  vride  og  vende 
sig  paa  sin  Trone.  Over  alt  dette  blev  Støjen  tilsidst  saa  le- 
vende, at  Musiken  ganske  blev  overdøvet  og  maatte  holde  op 
med  at  spille.  Endelig  blev  dog  Orden  og  Stilhed  saa  vidt 
gjenoprettet,  at  Musikanterne  igjen  kunde  lade  deres  Instru- 
menter høre,  og  nu  traadte  hine  Kvinder  frem,  hvis  Forretning 
det  var  at  smykke  Bruden.  Denne  var  i  Forvejen  bleven 
badet  i  vellugtende  Vande,  og  udbredte  den  kosteligste  Duft 
vidt  og  bredt  omkring  sig.  Hendes  Klæder  var  gjennemrøget 
af  den  fineste  Alloe  og  Ambra,  hendes  Haar  var  bestrøet  med 
Moskusstøv  og  prydet  med  et  i  Sandhed  kongeligt  Ædelstens- 
smykke.     Paa  hendes  Klæder  glimrede  i  Guldbroderi  allehaande 

Blomster,  Fugle  og  andre  skjønne  Dyr,  hvis  Øjne,  ligesom 
ogsaa  Fuglenes  Næb,  var  dannede  af  kostbare  Ædelstene.  Til 
denne  uvurderlig  rige  Dragt  bar  hun  Sko,  der  synes  forfærdi- 
gede af  lutter  Rubiner  og  Smaragder.  Alle  disse  Ædelstenes 
Glands  var  saa  mægtig,  at  Øjet  neppe  formaaede  at  udholde 
den,  saa  meget  mindre,  som  tusinde  Voxkjærter  afspejlede  sig 
deri.  Men  Bruden  selv  overstraalede  ved  sin  Skjønhed  baade 
Juvelernes  og  Kjærtemes  Glands;  hendes  Blikke  trængte  til 
Hjertet  som  Dolkestik,  og  efterlod  en  sød  Gift  og  en  endnu  sødere 
Smerte  deri. 

Men  saa  prægtig  denne  Brudens  Paaklædning  end  var, 
skiftede  hun  dog  ikke  mindre  end  syv  Gange  Klæder  under 
Instrumenternes  Lyd,  og  viste  sig  den  ene  Gang  stedse  herligere 
end  den  anden,  saa  utroligt  saadant  end  maatte  synes.  Men 
hver  Gang,  hun  havde  skiftet,  rejste  hun  sig  og  gik  med  sine 
Damer  rundt  i  Salen  for  at  lade  sig  beundre,  forbi  den  pukkel- 
ryggede Brudgom,  hvem  hun  dog  ikke  værdigede  noget  Blik. 
Men  foran  Bedreddin  Hassan  blev  hun  staaende,  for  at  han  i 
Mag  skulde  beundre  hendes  Dejlighed.  Denne  undlod  da  ikke, 
ifølge  Aandens  Anvisning,  at  gjøre  dybe  Greb  i  Pungen,  og 
uddele  Guldstykker  imellem  Brudens  Ledsagerinder.  Ogsaa 
Sangerne,  Dandseme  og  Musikanterne  tilkastede  han  jævnlig  en 
Haandfuld,  og  det  var  en  sand  Hjertens  Glæde  at  se  dem  støde 
og  puffe  hverandre,  medens  de  gramsede  om  Guldstykkerne. 
Ved  denne  Fremgangsmaade  vandt  Bedreddin  Hassan  alle 
Hjerter  for  sig,  og  man  lod  ham  fra  alle  Sider  mærke,  at  man 
langt  heller  undte  ham  den  skjønne  Brud  end  den  pukkelryg- 
gede Staldkarl.  Ja,  Kvinderne  tog  ikke  i  Betænkning,  end- 
ogsaa  ganske  højt,  at  udtale  denne  Mening  for  selve  den  pukkel- 

ryggede  Brudgom,  og  spillede  ham  tusinde  ærgerlige  Puds,    saa 
ofte  de  saa  Lejlighed  dertil. 

Saasnart  den  højtidelige  Klædningsvexel  var  bragt  til  Ende, 
hørte  Musikanterne  op  at  spille  og  fjernede  sig,  dog  først  efter 
at  have  betydet  Bedreddin  Hassan,  at  han  skulde  blive.  Ogsaa 
Kvinderne  gav  ham  dette  at  forstaa,  da  de  fjernede  sig  med 
alle  de  øvrige,  som  ikke  hørte  til  Huset.  Da  begav  Bruden 
sig  ind  i  Brudekammeret,  og  hendes  Slavinder  fulgte  for  at 
klæde  hende  af;  i  Salen  var  der  altsaa  nu  ikke  andre  tilbage 
end  den  pukkelryggede  Brudgom,  Bedreddin  Hassan  og  nogle 
Tjenere,  som  var  beskjæftiget  med  at  sætte  til  Side  og  slukke 
Kjærterne.  Staldkarlen  var,  som  man  let  kan  begribe,  højlig 
forbitret  paa  Bedreddin  Hassan,  da  han  saa  aldeles  følte  sig 
stillet  i  Skygge  af  ham,  og  tilkastede  ham  skjæve  Blikke,  idet 
han  i  raa  Tone  spurgte: 

»Og  Du,  hvorfor  bortfjerner  Du  Dig  ikke  tilligemed  de 
øvrige?    Hvad  venter  Du  efter?« 

Da  nu  Bedreddin  Hassan  intet  rimeligt  Paaskud  havde  til 
at  blive  længer,  rejste  han  sig  forlegen  og  forlod  ganske  sluk- 
øret Salen.  Men  ude  i  Forværelset  blev  han  holdt  tilbage  af 
Feen  og  Aanden,  og  den  første  spurgte  ham:  »Men  hvor  vil 
Du  dog  hen?  Den  Pukkelryggede  har  i  et  nødvendigt  Ærinde 
forladt  Salen.  Du  behøver  kun  at  vende  om  og  gaa  lige  ind 
i  Brudekammeret.  Saasnart  Du  er  ene  med  den  dejlige  Brud, 
skal  Du  blot  ganske  frejdig  sige,  at  Du  er  den  hende  bestemte 
Brudgom;  Sultanen  havde  blot  villet  forskrække  hende  og  have 
sin  Spøg  med  den  pukkelryggede  Staldkarl,  og  Du  havde,  for 
at  holde  ham  skadesløs  for  hans  tabte  Brudgomslykke,  ladet 
ham  tilberede   en  lækker  Ret  Syltetøj,  som  han  nu  vel  til  Mode 

slugte  i  sig  nede  i  Stalden,  En  Mand  som  Dig  vil  det  ikke 
falde  vanskeligt  at  vinde  Tiltro,  naar  Du  blot  rigtig  benytter 
Ordets  Gave.  Den  unge  Brud  vil  sikkerlig  føle  sig  henrykt 
over  at  være  bleven  bedragen  paa  en  saa  forbindtlig  Maade, 
og  tror  Dig  heller  end  gjerne.  Vi  skal  imidlertid  nok  ind- 
rette det  saaledes,  at  den  Pukkelryggede  ikke  mere  lader  sig  se. 
Vær  lykkelig  med  din  Gemalinde!  Thi  din  er  og  bliver  hun, 
og  ikke  hint  Uhyres!« 

Medens  Feen  paa  denne  Maade  opmuntrede  Bedreddin 
Hassan  og  gav  ham  Forholdsregler  for  hans  Adfærd,  var  den 
pukkelryggede  virkelig  gaaet  ud  af  Salen.  Aanden  fulgte  ham 
hen  til  et  vist  hemmeligt  Sted,  paatog  sig  Skikkelse  af  en  stor 
sort  Kat  og  begyndte  at  miaue  forfærdelig.  Den  Pukkelryggede 
gav  sig  til  at  skrige  højt  og  slaa  i  Hænderne  for  at  skræmme 
Katten-,  men  istedetfor  at  lade  sig  herved  forjage,  satte  den 
sig  paa  Bagbenene,  lod  Øjnene  gnistre,  og  tog  stadig  til  i 
Størrelse,  indtil  den  var  bleven  saa  stor  som  et  godt  Æselsføl. 
Da  blev  den  Pukkelryggede  først  ret  for  Alvor  angst,  og  vilde 
raabe  ynkelig  om  Hjælp;  men  han  var  i  den  Grad  forfærdet, 
at  hans  Mund  blev  staaende  aaben  paa  vid  Gab,  uden  at  han 
formaaede  at  frembringe  nogen  Lyd.  For  nu  ikke  at  lade  ham 
komme  til  Besindelse  igjen,  paatog  Aanden  sig  hastig  Skikkelse 
af  en  uhyre  Bøffel  og  tilbrolede  ham:  »Pukkelryggede  Slyngel, 
luk  Dine  Øjne  og  Ører  op!« 

Rent  ude  af  sig  selv  af  Skræk  styrtede  den  Pukkelryggede 
til  Gulvet,  indhyllede  sit  Hoved  for  at  undgaa  at  se  det  skræk- 
kelige Uhyre,  og  spurgte  skjælvende:  » Allernaadigste  Fyrste 
over  alle  Bøfler,  hvad  forlanger  I  af  mig?« 

»Ve   Dig,    elendige    Pjalt!«     vedblev    Aanden.     »Har    Du 

virkelig  været  saa  forvoven  at  vilde  holde  Bryllup  med  min 
Elskede?« 

»Ak,  højædle  og  højvelbaarne  Herre,«  stammede  den  Puk- 
kelryggede, »har  jeg  forset  mig  heri,  saa  skete  det  kun  af  Uvi- 
denhed! Jeg  vidste  ikke,  at  min  Brud  havde  en  —  med  Ære 
at  sige!  —  en  Bøffel  til  Elsker.  Men  I  behøver  blot  at  be- 
fale! Jeg  skal  villig  adlyde  Eder  i  alt.« 

»Den  Tale  er  der  Fornuft  i!«  svarede  Bøflen.  »Saa  agt 
da  paa  disse  mine  Ord,  saasandt  dit  elendige  Liv  er  Dig  noget 
værd!  —  Hvis  Du  vover  at  forlade  dette  Sted,  eller  endog  blot 
saa  meget  som  aabner  Munden,  førend  Solen  staar  op,  saa 
nagler  jeg  Dig  med  mine  Horn  til  Væggen!  Imorgen  tidlig, 
dog  først  ved  højlys  Dag,  tillader  jeg  Dig  at  forlade  dette  Sted 
for  at  begive  Dig  didhen,  hvor  Du  hører  hjemme.  Men  vover 
Du  blot  at  vende  dit  Hoved  om  mod  Brudekammeret,  saa 
skal  Du  visselig  komme  op  at  ride,  som  Du  aldrig  før  har 
redet,  paa  mine  Horn  nemlig,  —  kan  Du  mærke,  hvor  dejlig 
spidse  de  er?« 

Da  paatog  Aanden  sig  atter  menneskelig  Skikkelse,  greb 
Staldkarlen  ved  Benene  og  stillede  ham  med  Hovedet  nedad  op 
imod  Væggen:  »Staa  nu  smukt  rolig,  som  jeg  har  stillet  Dig!« 
paamindede  ham  Aanden  endnu  til  Slutning.  »Rører  Du  Dig 
blot  af  Stedet,  saa  —  nu,  jeg  siger  ikke  mere,  men  vi  forstaa 
hinanden ! « 

Medens  dette  gik  for  sig  i  Paladsets  mindst  anselige  Gemak, 
var  Bedreddin  Hassan,  styrket  ved  Aandens  og  Feens  kraftige 
Opmuntringer,  vendt  tilbage  til  Salen,  og  havde  herfra  vovet  sig 
ind  i  Brudekammeret,  hvor  han  tog  Sæde  og  i  største  Spænding 
afventede  Eventyrets  videre  Udvikling.    Efter  nogen  Tids  Forløb 

blev  Bruden  ført  ind  i  Værelset  af  en  ærværdig  Matrone-,  dog 
denne  blev  staaende  i  Døren  og  henvendte  blot  nogle  til  Si- 
tuationen passende  Ord  til  den  ventende  Brudgom,  uden  at 
kunne  se,  om  det  var  den  Pukkelryggede  eller  en  anden  Person, 
der  var  tilstede.  Derpaa  drog  hun  sig  tilbage,  og  overlod  de 
unge  Mennesker  til  dem  selv. 

Højlig  forbavset  saa  den  dybt  nedbøjede  Brud,  istedet- 
for  den  Pukkelryggede,  som  hun  havde  ventet,  den  ædle  og 
smukke  Bedreddin  Hassan  for  sig,  og  denne  undlod  ikke  at 
fremstille  sig  for  hende  paa  den  mest  indtagende  Maade.  »Hvor- 
ledes,« raabte  hun,  »I  er  endnu  paa  denne  Tid  her?  I  maa 
altsaa  være  en  fortrolig  Ven  eller  Slægtning  af  min  Mand?« 

»Nej,  min  elskelige  Brud,«  svarede  Bedreddin  Hassan,  »vi 
har  i  ingen  Henseende  noget  at  bestille  med  hinanden;  han 
hører  til  Pøbelen,  jeg  derimod  til  en  af  de  ædleste  Slægter  i 
Østerland. « 

»I  glemmer,  at  det  er  min  Herre  og  Gemal,  I  taler  om!« 
ytrede  Bruden  bedrøvet. 

»Han  —  Eders  Herre  og  Gemal!«  gjentog  Bedreddin 
Hassan:  »Har  I  virkelig  saa  lang  Tid  kunnet  tro  sligt?  Saa 
er  det  højt  paa  Tide,  at  I  kommer  tilbage  fra  Eders  grusomme 
Vildfarelse.  Nej,  saa  megen  Ynde  og  Skjønhed  skal  ingen- 
lunde ofres  en  Mand  af  den  raaeste  Natur  og  den  foragteligste 
Stand!  Jeg  er  den  lykkelige,  for  hvem  de  er  bestemte;  Sul- 
tanen har  blot  villet  forskrække  Eders  ædle  Fader,  idet  han 
bragte  ham  til  at  tro,  at  I  skulde  kastes  i  Armene  paa  hin 
elendige  Staldkarl ;  ikke  ham,  men  mig  har  han  .  bestemt  til 
Eders  Gemal  og  Herre.  Har  I  da  slet  ikke  mærket,  hvor  ko- 
stelig Musikanterne,  Dandseme  og  alle  Husets  Folk  have  moret 
sig    ved    dette     Narrespil?      Den    Klods    af    en     Staldkarl    er 

igjen  nede  i  sin  Stald,    og    skal  aldrig   mere    komme   for  Eders 
skjønne  Øjne.« 

Under  disse  Meddelelser  fik  den  unge  Bruds  Ansigt  efter- 
haanden  et  stedse  mere  forklaret  Udseende,  hvorved  hun  blev 
saa  henrivende  dejlig,  at  Bedreddin  Hassan  blev  ganske  fortryllet 
af  hende.  Mere  død  end  levende  var  hun  traadt  ind  i  Brude- 
kammeret; nu  havde  hun  faaet  et  nyt  Liv,  hvori  det  inderligste 
Velbehag  var  Sjælen,  og  hun  ytrede  bævende  af  Glæde: 

»Ak,  jeg  havde  allerede  fattet  mig  paa  at  vorde  ulykkelig 
for  hele  min  Levetid!  Allah  har  vendt  det  til  det  bedre,  idet 
han  har  bestemt  mig  en  Gemal,  der  er  mig  værdig;  —  hvor 
takker  jeg  ham  ikke  derfor  j« 

Og  Bruden  drog  sig  tilbage  i  Værelsets  Baggrund,  fuldendte 
sin  Afklædning,  og  gik  tilsengs.  Bedreddin  Hassan  var  i  dette 
Øjeblik  saa  beruset  af  Lykke,  at  han  ikke  gav  nogen  anden 
Tanke  Rum  end  den,  at  han  virkelig  var  den  unge  Fyrstindes 
Ægtefælle.  Da  han  klædte  sig  af,  lagde  han  sin  Klædning  paa 
en  Stol  ved  Sengen,  og  ovenpaa  samme  den  af  Jøden  modtagne 
Pung  med  Guldstykker,  som  endnu  stedse  var  lige  fuld,  saa 
dybt  og  saa  længe  han  end  havde  grebet  deri.  Sin  Turban 
ombyttede  han  med  en  for  den  pukkelryggede  Brudgom  bestemt 
Hue,  og  lagde  sig  tilsengs.  —  Han  var  i  denne  Time  det  lyk- 
keligste Menneske  i  hele  den  vide  Verden. 

Saasnart  de  to  Elskende  var  faldne  i  Søvn,  sagde  den 
imidlertid  fra  Forretningen  med  Staldkarlen  tilbagevendte  Aand 
til  sin  Veninde  Feen,  at  det  nu  var  Tid  til  at  fuldende,  hvad 
de  saa  vel  havde  begyndt  og  sat  igjennem.  »Vi  vil  ikke  lade 
os  overraske  af  den  lyse  Dag,«    tilføjede  Aanden,    »gaa    derfor 

strax  hen  og  før  den  sovende  Yngling  bort  herfra,  uden  at  han 
vaagner  derved ! « 

Strax  begav  Feen  sig  ind  i  Brudekammeret  og  bar  Bed- 
reddin  Hassan  bort,  som  han  var,  i  bar  Skjorte  og  Underben- 
klæder. Ubegribelig  hastig  fløj  hun  med  ham  over  Land  og 
Stad,  indtil  hun  havde  naaet  Damascus  i  Syrien.  Fra  Minare- 
terne kaldte  just  de  dertil  ansatte  Guds  Tjenere  Folket  til  Mor- 
genbøn i  Moskeerne,  da  Feen  lagde  den  sødt  slumrende  Bed- 
reddin  Hassan  ned  udenfor  Stadens  Port,  og  derpaa  hastig 
forlod  ham  tilligemed  Aanden. 

Ved  det  første  Morgengry  blev  Porten  aabnet,  og  de 
derpaa  allerede  i  Mængde  ventende  Landmænd  fandt,  da  de 
gik  ud  af  Staden,  til  deres  store  Forundring  Bedreddin  Hassan 
liggende  udenfor  paa  Jorden  i  blotte  Skjorte  og  Underbenklæder. 
En  mente:  »Vistnok  har  han  været  nødt  til  at  forlade  sin  El- 
skede saaledes  over  Hals  og  Hoved,  at  han  ikke  engang  har 
faaet  Tid  til  at  klæde  sig  paa  I«  En  anden  sagde:  »Der  ser 
man,  hvad  der  dog  kan  møde  én!  Dette  unge  Menneske  har 
rimeligvis  tilbragt  en  god  Del  af  Natten  i  lystigt  Lag  med  gode 
Venner,  har  faaet  sig  en  Rus,  er  gaaet  udenfor  i  et  nødvendigt 
Ærinde,  og  har  glemt  at  gaa  ind  igjen,  idet  han  er  bleven 
overvældet  af  Søvnen.«  Andre  endelig  havde  andre  Meninger; 
men  ingen  gjættede  naturligvis  det  rette. 

En  mild  Vind,  som  imidlertid  havde  begyndt  at  blæse, 
slog  nu  Syvsoverens  Skjorte  en  Smule  tilside,  og  lod  se  et  Bryst, 
der  var  mere  blændende  end  Sneen  paa  Bjergene.  Ved  dette 
Syn  undslap  der  alle  de  tilstedeværende  et  højt  Beundringsraab, 
og  Bedreddin  Hassan  vaagnede  ved  Larmen. 

Den  unge  Mand  undrede  sig  naturligvis  ikke  mindre  end 
de  gode  Landmænd,    da  han  fandt  sig  liggende  paa  den  blotte 

Tusind  og  én  Nat.  17 


258 

Jord  udenfor  Porten  af  en  Stad  som  han  aldrig  havde  set  før, 
og  omgiven  af  en  Mængde  fremmede  Mennesker. 

»Gode  Folk,«  sagde  han  til  dem,  »gjør  mig  dog  den  Tje- 
neste at  sige  mig,  hvor  jeg  er,  og  hvad  I  vil  mig!« 

»Unge  Mand,«  svarede  en  af  Landmændene,  »i  dette 
Øjeblik  blev  Stadens  Port  aabnet,  og  da  vi  gik  ud  deraf,  fandt 
vi  Eder  liggende,  hvor  I  endnu  ligger,  og  ganske  i  samme  For- 
fatning, og  blev  staaende  for  at  betragte  Eder.  —  Har  I  vir- 
kelig tilbragt  Natten  her,  unge  Menneske?  laltfald  maa  I  dog 
kunne  slutte  Eder  til,  at  I  befinder  Eder  udenfor  Porten  til 
Staden  Damascus.« 

»Damascus!«  gjentog  Bedreddin  Hassan  vantro.  »Da  jeg 
gik  til  Hvile,  befandt  jeg  mig  i  Staden  Kairo!« 

Da  Folkene  hørte  Bedreddin  Hassan  tale  saaledes,  følte  de 
sig  grebne  af  Medlidenhed,  og  de  lod  falde  Ytringer  saasom 
denne:  »Hvor  er  det  dog  Skade,  at  et  saa  smukt  Menneske 
har  mistet  sin  Forstand!«  Derpaa  gik  de  fleste  deres  Vej. 
Men  en  god  gammel  Mand  blev  tilbage  og  sagde  til  Bedreddin 
Hassan:  »Min  Søn,  Du  maa  være  rent  forvirret !  Hvis  Du  igaar 
Aftes  virkelig  har  været  i  Kairo,  hvorledes  kan  Du  saa  i  denne 
Morgenstund  befinde  Dig  udenfor  Damascus?  —  Det  er  jo  en 
Urimelighed.« 

»Og  dog  forholder  det  sig  saaledes,«  svarede  Bedreddin 
Hassan,  idet  han  rejste  sig,  »og  desuden  forsikrer  jeg  Eder 
dyrt  og  hellig,  og  jeg  tilbragte  hele  Dagen  igaar  i  Basra!« 

Ved  disse  Ord  brød  alle  omkringstaaende  ud  i  en  høj 
Latter,  og  skreg:  »Han  er  jo  gal,  bindegal!«  AlHgevel  gaves 
der  dog  nogle  fromme  Sjæle,  som  følte  Medlidenhed  med  Bed- 
reddin paa  Grund  af  hans  Skjønhed  og  Ungdom,  og  en  iblandt 
disse  gjensv årede  ham:   »I  maa  visselig  have  mistet  Forstanden ! 

Betænk  dog,  hvad  I  siger,  Jcjære  Menneske!  Hvorledes  er  det 
vel  muligt,  at  et  Menneske  skulde  have  været  om  Dagen  i 
Basra,  om  Natten  i  Kairo,  og  om  Morgenen  i  Damascus?  I 
sover  visselig  endnu  indeni;  se  til  at  blive  munter!« 

»Hvad  jeg  siger,«  gjentog  Bedreddin  Hassan,  »er  fuldkom- 
men Sandhed.  Jeg  kan  endogsaa  meddele  Eder  at  jeg  igaar 
Aftes  holdt  Bryllup  i  Kairo.« 

Havde  Folk  ikke  før  let,  saa  kom  de  nu  til  at  le,  og 
den  samme  Person,    der  havde  talt  med  ham,   tog   atter  Ordet: 

»Stakkels  Menneske,  alt  dette  maa  I  have  drømt,  og 
Drømmen  løber  Eder  endnu  rundt  i  Hovedet.« 

»Jeg  véd  fuldtvel,  hvad  jeg  siger!«  afbrød  ham  Bedreddin 
Hassan  hidsig.  »Hvorledes  det  er  gaaet  til,  forstaar  jeg  selv 
ikke;  men  vist  er  det,  at  jeg  iaftes  blev  formælet  med  den 
dejligste  Kvinde  i  Verden,  at  min  Brud  syv  Gange  blev  ført 
frem  for  mig  i  nye  Dragter,  endelig,  at  der  var  en  modbydelig 
pukkelrygget  Staldkarl  tilstede,  som  man  forgjæves  forsøgte 
at  paatvinge  den  skjønne  Pige  som  Brudgom.  Ligesaa  vist  er 
det,  at  jeg  i  Kairo  har  efterladt  min  Turban,  mine  Klæder  og 
en  Pung  fuld  af  Guldstykker.  Forklare  sligt,  hvo  kan!  Det  er 
til  at  blive  gal  over,  men  jeg  vil  dø  paa,  at  det  virkelig  er 
sket  altsammen.« 

Men  jo  stærkere  den  arme  Bedreddin  Hassan  bekræf- 
tede Sandheden  af  sine  Udsagn,  desto  mere  overgiven  blev 
den  spottende  Lystighed  trindt  omkring  ham,  og  tilsidst  blev 
han  saa  forstyrret  i  Hovedet,  at  han  ikke  længer  selv  vidste, 
hvad  han  skulde  tro. 

Da  han  dog  imidlertid  tydelig  indsaa,  at  det  ikke  kunde 
nytte  at  indlade  sig  endnu  dybere  i  denne  forrykte  Sag  med 
Mennesker,  som  forekom  sig  selv  over   al  Maade  kloge,    vendte 

Bedreddin  Hassan  det  sammenstimlede  Folk  Ryggen  og  gik  ind 
i  Staden.  Men  Skaren  fulgte  efter  ham  og  skreg  i  vilden  Sky: 
»En  Nar,  en  Nar,  hvo  vil  se  en  Nar?«  Skriget  lokkede  en 
Mængde  Mennesker  til  Vinduerne,  overalt,  hvor  han  kom  frem, 
og  ud  i  Gadedørene;  mange  forøgede  ogsaa  selve  Opløbet  og 
deltog  i  Skriget:  »En  Nar,  en  Nar!«  uden  at  vide,  hvorledes 
det  egentlig  hang  sammen.  I  denne  betrængte  Stilling  naaede 
Bedreddin  Hassan  endelig  en  Postejbager,  som  netop  var  i  Be- 
greb med  at  aabne  sin  Bod.  Hastig  sprang  han  ind  til  ham 
for  at  unddrage  sig  den  ham  forfølgende  Pøbel.  Denne  Postej - 
bager  havde  tidligere  været  Anfører  for  en  Trop  Arabere,  som 
levede  af  at  udplyndre  Karavanerne,  og  endskjøndt  han  nu  havde 
nedsat  sig  i  Staden  Damascus  i  en  fredelig  Livsbedrift,  var  alle 
dog  endnu  bange  for  ham.  Der  behøvedes  derfor  ikke  mere 
end  et  Blik  og  en  betegnende  Haandbevægelse  for  at  adsplitte 
den  Bedreddin  Hassan  forfølgende  Menneskeskare. 

Saasnart  Postej  bageren  saa  sig  alene  med  Bedreddin  Hassan, 
spurgte  han  ham,  hvem  han  var  og  hvorledes  han  var  kommen 
til  Damascus.  Den  unge  Mand  gjorde  ham  da  bekjendt  med 
sin  Herkomst,  med  sin  Faders,  Vezirens  Død,  og  med  de  Om- 
stændigheder, som  havde  foranlediget  hans  Flugt  fra  Basra;  i 
lige  Maade  gjentog  han  sin  Historie  om,  hvorledes  han,  efter 
at  være  falden  i  Søvn  i  sin  Faders  Gravmæle,  var  vaagnet  i 
Staden  Kairo  og  der  havde  formælet  sig  med  den  dejligste 
Kvinde  paa  Jorden,  uden  at  vide,  hverken  hvad  hun  hed  eller 
hvem  hun  tilhørte.  Endelig  ytrede  han  sin  levende  Forbauselse 
over  nu  at  befinde  sig  i  Staden  Damascus,  og  bekj endte,  at  han 
ikke  forstod  et  Ord  af  det  hele. 

»Begribeligt!«  svarede  Postej  bageren,  der,  selv  en  eventyrlig 
Person,  ret  vel  forstod  at  gaa  ind  paa  Bedreddin  Hassans  over- 


26l 


raskende  Eventyr.  »Men  hvis  I  vil  lyde  mit  Raad,  saa  hold 
hos  Eder  selv,  hvad  I  nylig  har  meddelt  mig,  og  afvent  i  Taal- 
modighed,  at  Himlen  i  sin  Barmhjertighed  igjen  skal  sætte  en 
Grændse  for  den  Modgang  og  de  overordentiige  Tilskikkelser, 
hvormed  den  har  hjemsøgt  Eder!  Indtil  da  kan  I  blive  hos 
mig,  og  da  jeg  er  barnløs,  vil  jeg,  saafremt  I  viser  Eder  for- 
tjent dertil,  med  Glæde  antage  Eder  i  Søns  Sted.  Naar  det 
først  er  kommen  saa  vidt,  kan  I  fuldkommen  slaa  Eder  til  Ro 
her  i  Staden,  uden  at  have  Aarsag  til  at  frygte  nogen  af  den 
kaade  Pøbel.« 

At  blive  en  Postejbagers  Adoptivsøn  var  rigtignok  ingen 
Ære  for  en  Storvezirs  Søn ;  men  under  de  nærværende  Omstæn- 
digheder maatte  Bedreddin  Hassan  dog  med  Tak  gaa  ind  paa 
Forslaget,  og  efter  kort  Tids  Forløb  tog  Postej  bageren  ham  vir- 
kelig i  Søns  Sted.  Den  fordums  Stratenrøver,  i  sig  selv  en 
meget  godmodig  Mand,  lod  ham  opklæde,  og  erklærede  ham 
i  Kadi'ens  og  Vidners  Nærværelse  for  sin  Søn  og  Arving. 
Fra  denne  Stund  hed  den  unge  Vezirssøn  slet  og  ret  Postej - 
bagerens  Hassan  og  forblev  hos  sin  Velgjører  paa  ubestemt  Tid. 

Medens  alt  dette  gik  for  sig  i  Damascus,  saa  det  just  heller 
ikke  roligt  ud  i  Storvezirens  Hus  i  Staden  Kairo.  Morgenen 
efter  Bryllupet  vaagnede  den  lykkelige  Brud  i  god  Tid-,  men 
saasnart  hun  havde  slaaet  Øjnene  op,  savnede  hun  strax  sin 
dyrebare  Ægteherre,  som  hun  havde  ventet  at  finde  slumrende 
ved  sin  Side.  I  Begyndelsen  troede  hun,  at  han  var  staaet  op 
uden  at  gjøre  Støj  for  ikke  at  forstyrre  hende,  og  at  han  snart 
igjen  vilde  vende  tilbage;  og  saaledes  ventede  hun  ham  endnu, 
da  hendes  bedrøvede  Fader,  Storveziren,  bankede  paa  hendes 
Dør  og  bad  om  at  maatte    komme   ind  til  hende.      Dybt  rystet 

over  den  ham  af  Sultanen,  som  han  mente,  beredte  Vanære, 
kom  han  for  med  sin  Datter  at  begræde  deres  fælles  Ulykke. 
Saasnart  Bruden  hørte  hans  kjære  Stemme,  sprang  hun  op  og 
aabnede  for  ham,  kyssede  ham  paa  Haanden  og  modtog  ham 
med  et  saadant  Udtryk  af  Tilfredshed,  at  Veziren  af  Forbau- 
selse  ikke  engang  kunde  fremføre  saa  meget  som  en  Morgen- 
hilsen ;  han  havde  nemlig  ventet  at  finde  hende  opløst  i  Taarer 
og  i  det  mindste  lige  saa  bedrøvet  som  han  selv. 

»Ulyksalige  Datter,«  udraabte  han  endelig,  »hvorledes  kan 
Du  vise  Dig  for  mig  med  et  saa  muntert  Aasyn,  efterat  Du 
har  maattet  bringe  et  saa  forfærdeligt  Offer?« 

»Herre,«  svarede  Bruden,  der  nu  paa  sin  Side  ikke  for- 
bausedes  mindre  end  sin  Fader,  og  ikke  vidste,  hvad  hun  skulde 
tro,  »Herre,  I  maa  ikke  undres,  endnu  mindre  vredes  over  min 
Glæde!  Har  jeg  ikke  Grund  til  at  være  glad  over,  at  jeg  er 
kommen  til  at  tilhøre  en  skjøn  og  ædel  ung  Mand,  istedetfor 
hin  modbydelige  puklede  Staldkarl,  som  Sultanen  paa  Skrømt 
havde  bestemt  mig  til  Mand?  Forøvrigt  begriber  jeg  ikke,  hvor- 
ledes det  hele  er  gaaet  til.  Den  Pukkelryggede  blev  i  Aftes 
saaledes  drillet  og  forhaanet  fra  alle  Sider,  at  han  tilsidst 
maatte  vige  Pladsen  for  hin  skjønne  Yngling,  som  nu  er  min 
Herre  og  Gemal.« 

»Hvad  er  det  dog  for  en  Snak?«  afbrød  Veziren  hende 
heftig.  »Har  Du  virkelig  ikke  tilbragt  denne  Nat  med  Stald- 
karlen?« 

»Nej,  Herre,«  svarede  den  unge  Dame,  »som  jeg  siger 
Eder,  en  smuk  Yngling  med  store  sorte  Øjne  og  glindsende 
sorte  Øjenbryn  har  sovet  hos  mig!« 

Da  mistede  Veziren,    der    ikke   formaaede   at    fæste  nogen 

Lid  til  det  utrolige,  den  sidste  Rest   af  Taalmodighed   og   kom 
i  den  allerheftigste  Vrede. 

»Afskyelige  Kvinde,«  fnyste  han,  »har  Du  isinde,  ved 
usalig  Snak  at  berøve  mig  Forstanden?« 

»I,  kjære  Fader,«  svarede  Datteren  blidt,  »er  ved  Eders 
Vantro  nærved  at  berøve  mig  min.« 

»Skulde  det  da  virkelig  være  muligt,  at  den  Pukkelryg- 
gede ikke 

»Lad  dog  ganske  den  afskyelige  Pukkelryggede  ude  af 
Spillet,  kjære  Fader!«  afbrød  ham  hans  Datter.  »Skal  jeg  da 
være  fordømt  til  idelig  at  høre  tale  om  denne  Usling?  Jeggjen- 
tager  for  Eder,  at  jeg  ikke  véd  det  mindste  af  ham  at  sige,  men 
har  tilbragt  Natten  med  en  ung  og  smuk  Mand  af  ædel  Slægt, 
som  ganske  er  efter  mit  Hjerte,  han  er  gaaet  lidt  ud,  men  maa 
strax  være  her  igjen,« 

Uden  at  sige  noget  Ord  mere  gik  Shemseddin  ud  for  at 
opsøge  den  meget  omtalte  smukke  unge  Mand,  men  fandt  i 
hans  Sted  den  pukkelryggede  Staldkarl,  som  endnu  stod  i  den 
samme  Stilling  op  imod  Væggen,  hvori  Aanden  havde  bragt 
ham,  med  Hovedet  nedad  og  Benene  ivejret. 

»Hvad  skal  da  det  betyde?«  spurgte  Storveziren  forbauset. 
»Hvem  har  lært  Dig  slige  Kunster?« 

Saasnart  den  Pukkelryggede  kjendte  Vezirens  Stemme,  fat- 
tede han  igjen  lidt  Mod  og  svarede: 

»Ej,  er  det  Eder,  Hr.  Storvezir,  som  vildie  formæle  mig 
med  en  Bøffels,  med  en  Aands  Kjæreste?  Betakker  mig,  Hr. 
Storvezir!  Heller  forblive  den,  jeg  er,  i  enlig  Stand,  om  jeg 
end  skulde  staa  paa  Hovedet  hele  mit  øvrige  Liv!« 

Da  Shemseddin  hørte  Staldkarlen  tale  saaledes,  kunde  han 


264 

naturligvis  ikke  tro  andet,  end  at  han  var  gaaet  fra  Forstanden, 
og  sagde : 

»Hvad  er  det  for  en  Snak?  Stil  Dig  dog  op  paa  Benene, 
at  vi  kunne  tale  ordentlig  med  hinanden!« 

»Javist,  det  skal  jeg  nok  tage  mig  iagt  for!«  svarede  Stald- 
karlen. »Førend  Solen  er  staaet  op,  rører  jeg  mig  ikke  ud  af 
Pletten !  Da  jeg  iaftes  traadte  herind,  viste  der  sig  en  uhyre 
stor  sort  Kat  for  mig,  der  lidt  efter  lidt  svulmede  op  til  en 
forfærdelig  Bøffel,  og  hvad  denne  sagde  til  mig  har  jeg  endnu 
ikke  glemt.  Allah  være  lovet!  Lad  mig  passe  mine  Forretnin- 
ger, og  gak  I  til  Eders,  Herr  Storvezir!« 

»Det  Menneske  er  jo  rent  fra  Forstanden!«  udraabte  Stor- 
veziren,  greb  ham  ved  Benene  og  smed  ham  hen  ad  Gulvet. 
Ved  denne  Lejlighed  kom  Staldkarlen  virkelig  paa  Benene;  men 
næppe  var  han  kommen  op,  førend  han  tog  til  Bens  alt  hvad 
han  kunde,  uden  at  se  sig  om  styrtede  han  bort  og  blev  ved 
at  løbe,  indtil  han  havde  naaet  det  kongelige  Palads.  Her  lod 
han  sig  strax  melde  hos  Sultanen  og  fortalte  ham  hele  sit 
Eventyr  fra  Ende  til  anden.  Sultanen,  som  imidlertid  havde 
forglemt  sit  grusomme  Lune,  morede  sig  inderlig  derover,  og 
blandede  sig  ikke  mere  i  Storvezirens  huslige  Anliggender. 

Ligesaa  klog,  som  han  var  gaaet  bort,  vendte  Shemseddin 
tilbage  til  sin  Datter  og  forlangte  paany  en  Forklaring  af  hende 
over  Ting,  som  han  ikke  vidste,  hvad  han  skulde  tænke  om. 
Men  den  unge  Brud  vidste  ikke  andet  end  det,  hun  allerede 
havde  sagt.  »Dog,«  tilføjede  hun,  »der  ligger  min  Mands 
Klæder  endnu  paa  Stolen !  maaske  kunde  de  give  nærmere  Op- 
lysninger. « 

Med   disse   Ord   rakte   hun    sin    Fader   Bedreddin  Hassans 

Turban.  Veziren  tog  den  i  Haanden,  betragtede  den  opmærk- 
somt fra  alle  Sider,  og  ytrede: 

»Jeg  vilde  holde  den  for  en  Vezirs  Turban,  hvis  den 
ikke  var  slynget  efter  den  i  Staden  Mussul  gj  ældende  Skik 
og  Brug.« 

Da  han  ved  nøjere  Undersøgelse  bemærkede,  at  der  var 
noget  syet  ind  i  Foderet,  tog  han  en  Sax  og  sprættede  dette 
op,  og  fremtog  deraf  et  lille  tæt  beskrevet  Hefte,  det  samme 
som  Nureddin  paa  Dødslejet  havde  overgivet  sin  Søn  Bedreddin 
Hassan,  og  som  denne  havde  gjemt  i  Turbanen  for  bestandig 
at  have  det  hos  sig.  Øjeblikkelig  gjenkj endte  Shemseddin  sin 
Broders  Haandskrift,  og  læste  Titelen  med  den  højeste  Over- 
raskelse: »Til  min  Søn  Bedreddin  Hassan.«  Men  førend  han 
endnu  kunde  faa  tænkt  nøjere  over  denne  mærkværdige  Sag, 
flyede  hans  Datter  ham  en  Pengepung,  som  hun  havde  fundet 
ovenpaa  sin  Mands  Klæder.  Det  var  den  samme  Pung,  som 
Bedreddin  Hassan  havde  faaet  af  Jøden,  og  som  ved  Feens  og 
Aandens  velvillige  Omsorg  endnu  var  fuld  lige  indtil  Mundingen, 
uagtet  deres  Klient  havde  kastet  ud  med  fulde  Hænder  af  dens 
gyldne  Indhold.  Paa  en  Seddel,  som  var  heftet  ved  Pungen, 
stod  at  læse:  »Tusinde  Dinarer,  tilhørende  Jøden  Ishak,« 
hvortil  denne  endnu  havde  føjet,  inden  han  overgav  Bedreddin 
Hassan  Pengene:  »overgiven  Bedreddin  Hassan  til  Beta- 
ling for  Ladningen  af  det  første  Skib,  som  løber  lykkelig  i 
Havn,  af  dem,   som  hans  salig  Fader,  Nureddin,  havde  i  Eje.« 

Næppe  havde  Shemseddin  læst  dette,  førend  han  udstødte 
et  Skrig  og  faldt  i  Afmagt. 

Saasnart  Veziren  imidlertid  ved  sin  Datters  og  hendes 
tililende  Slavinders  Bistand  atter  var  kommen  til  sig  selv, 
sagde  han  til  sin  Datter:     »Forundre  Dig  ikke  over  denne  min 

Afmagt,  mit  kjære  Barn !  —  Aarsagen  dertil  er  visselig  saa  over- 
ordentlig, at  man  har  ondt  ved  at  tro  derpaa.  Det  er  nemlig 
din  kjødelige  Fætter,  Nureddins  Søn,  som  har  tilbragt  Natten 
hos  Dig.  De  tusinde  Guldstykker,  der  findes  i  Pungen,  erindrer 
mig  om  den  ulykkelige  Tvist,  jeg  havde  med  min  Broder,  og 
skulle  formodentlig  gjælde  for  hans  Brudegave  til  Dig.  Allah 
være  lovet  for  alle  Ting,  men  i  Særdeleshed  for  dette  vidunder- 
lige Eventyr,  hvorved  han  saa  øjensynlig  har  vist  sin  uendelige 
Almagt ! « 

Derpaa  betragtede  han  længe  sin  Broders  dyrebare  Haand- 
skrift,  kyssede  den  flere  Gange  og  vædede  den  med  sine 
Taarer,  idet  han  sagde:  »Hvorfor  er  det  mig  dog  ikke  for- 
undt, istedetfor  disse  Skrifttræk,  som  opfylder  mig  med  vemodig 
Glæde,  at  se  selv  min  kjære  Broder  for  mig  og  forsone  mig 
med  ham!« 

Da  Shemseddin  nu  derpaa  med  Opmærksomhed  gjennem- 
læste  Haandskriftet,  fandt  han  deri  Dagen  optegnet  for  hans 
Bryllup  og  for  Bedreddin  Hassans  Fødsel,  og  maatte  med  Grund 
højlig  forundre  sig  over  disse  Datas  Overensstemmelse  med  hans 
egen  Bryllupsdag  og  hans  Datters  Fødselsdag.  Endelig  overlod 
han  sig  ganske  til  den  glædelige  Forvisning,  at  han  havde  faaet 
sin  Brodersøn  til  Svigersøn.  Ufortøvet  begav  han  sig  med  Haand- 
skriftet og  den  fastheftede  Seddel  op  til  Sultanen,  viste  ham 
disse  mærkværdige  Gjenstande  og  fortalte  ham  Historien,  som 
stod  i  Forbindelse  dermed.  Sultanen,  som  i  sit  Hjerte  allerede 
havde  forsonet  sig  med  sin  dygtige  Storvezir,  tog  en  levende 
Andel  i  dette  hans  betydningsfulde  Anliggende,  og  fandt  Hi- 
storien saa  overordentlig,  at  han  lod  den  afskrive  for  at  kunne 
aflevere  den  til  Efterverdenen. 

Shemseddin  formaaede  imidlertid  ikke  at  begribe,  hvorfor 
og  hvorledes  hans  Svigersøn  var  forsvunden,  og  haabede  endnu 
stedse,  at  ethvert  kommende  Øjeblik  igjen  kunde  føre  ham  til- 
bage i  hans  og  hans  Datters  Arme.  Med  den  højeste  Utaal- 
modighed  længtes  han  efter  ham,  og  da  otte  Dage  var  for- 
løbne, uden  at  de  havde  hørt  noget  til  ham,  lod  han  ham  søge 
i  hele  Kairo.  Men  alle  Efterforskninger  var  forgjæves,  og  han 
maatte  endelig  ganske  opgive  Haabet.  Dog  eftersom  han  ikke 
vidste,  hvad  Tiden  kunde  bringe,  troede  han,  at  han  egenhæn- 
dig burde  forfatte  en  Beskrivelse  af  sit  Hus's  Beliggenhed, 
hvorledes  Salen  og  Brudekamret  havde  været  smykkede.  Bed- 
reddin  Hassans  Turban,  Klæder  og  Pengepung  pakkede  han 
sammen  i  en  Byldt,  hvilken  han  derpaa  omhyggelig  gjemte. 

Efter  nogen  Tid  følte  Storvezirens  Datter  sig  Moder,  og 
bragte  efter  ni  Maaneders  Forløb  et  stærkt  Drengebarn  til  Verden. 
Man  gav  det  en  Amme,  Oppasserinder  og  Slaver,  tilligemed 
Navnet  Agib  ^).  Da  Drengen  havde  naaet  sit  syvende  Aar, 
sendte  Shemseddin  ham  i  Skole  til  en  berømt  Lærer,  istedetfor 
at  lade  ham  undervise  hjemme,  og  to  Slaver  maatte  ledsage 
ham  frem  og  tilbage.  Da  nu  den  lille  Agibs  Skole-  og  Lege- 
kammerater alle  var  af  ringere  Stand  end  han,  tog  de  meget 
Hensyn  til  ham,  og  fulgte  heri  kun  deres  Lærers  Exempel,  der 
saa  igjennem  Fingre  med  ham  med  mange  Ting,  som  han 
ikke  indrømmede  andre.  Men  denne  blinde  Overbærenhed  var 
Agibs  Fordærvelse;  han  blev  nemlig  stolt  og  uforskammet  ved 
denne  Behandling,  og  bød  sine  Kammerater  alt,  hvad  der  faldt 
ham  ind,  uden  at  ville  lade  sig   sige.      Overalt   og   stedse  vilde 

1)  Underfuld. 

han  befale;  og  var  nogen  saa  dristig  at  modsige  ham,  maatte 
han  døje  enhver  Fornærmelse  af  ham,  lige  indtil  Haandgribe- 
ligheder.  Paa  denne  Maade  blev  han  snart  forhadt  af  alle  sine 
Skolekammerater,  og  disse  blev  tilsidst  nødt  til  at  besvære  sig 
over  ham  for  deres  fælles  Lærer.  Denne  formanede  dem  i  Be- 
gyndelsen til  Taalmodighed ;  men  da  han  mærkede,  at  Agibs 
Uforskammethed  herved  kun  fik  ny  Næring,  og  han  selv  baade 
var  led  og  kjed  af  det  Bryderi,  som  denne  ene  Dreng  foraar- 
sagede  ham,  saa  sagde  han  endelig  til  sine  Elever :  »Jeg  ser  nok, 
kjære  Børn,  at  Agib  er  en  slem  Krabat,  og  vil  derfor  sige 
Eder,  hvorledes  I  kunne  krænke  ham  saaledes,  at  han  i  Frem- 
tiden nok  skal  lade  Eder  være  i  Ro,  ja,  maaske  endogsaa 
ganske  skal  forlade  Skolen.  Naar  han  nemlig  imorgen  tidlig 
møder  i  Skolegaarden,  skulle  I  se  til  at  faa  ham  ind  i  Eders 
Midte,  og  en  af  Eder  skal  med  lydelig  Stemme  sige:  »Skulle 
vi  nu  ikke  lege?  Men  vi  ville  ikke  have  andre  med  i  Legen 
end  dem,  der  kunne  sige  deres  eget,  deres  Faders  og  Moders 
Navn.  Hvo  som  ikke  formaar  dette,  maa  anses  for  en  Bastard 
og  kan  ikke  faa  Andel  i  vor  Leg.« 

Læreren  forklarede  dem  endvidere,  i  hvilken  Forlegenhed 
de  ved  denne  Adfærd  vilde  sætte  den  uartige  Agib,  og  Børnene 
gik  hjem  fra  Skolen,  forud  opfyldt  af  Glæde  over  det,  der  skulde 
finde  Sted  den  følgende  Dag. 

Og  Drengene  havde  virkelig  nemmet  godt.  Den  næste 
Morgenstund  omringede  de  Agib,  saasnart  han  viste  sig,  og  en 
af  Drengene,  som  havde  paataget  sig  Hovedrollen,  raabte 
højt:  »Kom  og  lad  os  lege!  Men  den,  der  ikke  kan  sige  sit 
eget,  sin  Moders  og  Faders  Navn,  maa  ikke  være  med  i 
Legen. « 

Hermed    var   alle   Drengene,    ogsaa  Agib,    vel   tilfreds,  og 

den  Dreng,  der  havde  foreslaaet  Legen,  gik  nu  Kredsen  rundt 
og  tilspurgte  den  ene  efter  den  anden.  Alle  klarede  uden  Van- 
skelighed for  sig,  indtil  Raden  endelig  kom  til  Agib  at  sige 
sit  eget,  sin  Faders  og  Moders  Navn:  »Jeg  hedder  Agib,«  sva- 
rede den  lille  Krabat  ganske  hovmodig,  »min  Moder  hedder 
Sitt-el-Hassan,  og  min  Fader  Storvezir  Shemseddin.« 

Men  da  gav  alle  Børnene  sig  til  atraabe:  »Veziren  er  ikke 
din  Fader,  men  din  Bedstefader!« 

»I  forbandede  Drenge,«  svarede  Agib  opbragt,  »vOver  I 
virkelig  at  paastaa,  at  Storveziren  Shemseddin  ikke  er  min 
Fader?« 

Under  høj  Latter  gjentog  Drengene  deres  Paastand,  og 
tilføjede:  »Du  kan  altsaa  ikke  lege  med,  lille  Agib,  og  vi 
skulle  for  Fremtiden  vel  tage  os  i  Agt  for  at  komme  Dig 
for  nær.« 

Med  disse  Ord  drog  de  sig  tilbage  fra  ham,  spottede  og 
lo  ham  ud-,  men  Agib  gav  sig  til  at  græde.  Nu  kom  Læreren, 
som  fra  et  Skjul  havde  været  Vidne  til  det  hele,  frem  og  sagde 
til  ham:  »Véd  Du  da  virkelig  ikke,  at  Shemseddin  ikke  er  din 
Fader?  Han  er  din  Bedstefader,  din  Moder,  Sitt-el-Hassans  Fader. 
Din  Faders  Navn  vide  vi  ligesaa  lidt  som  Du  selv.  Kun  saa 
meget  er  almindelig  bekjendt,  at  din  Bedstefader  blev  tvungen 
til  at  gifte  sin  Datter  med  en  pukkelrygget  Staldkarl,  og  at  der 
ved  dette  Bryllup  tildrog  sig  en  hel  Del  underlige  Ting.  Det 
er  rigtignok  en  slem  Omstændighed  for  Dig,  og  Du  maa  deraf 
lære  at  omgaas  dine  Kammerater  paa  en  mindre  hovmodig 
Maade,  end  hidtil  er  sket.« 

Dybt  krænket  ved  sine  Kammeraters  Spotterier  og  denne 
Lærerens  Tiltale,   forlod   Agib   strax    Skolen    og  ilede    hjem   for 

at  opsøge  sin  Moder.  Højlig  foruroliget  over  Drengens  be- 
drøvede Væsen  spurgte  hans  Moder  ham  om,  hvad  der  var 
ivejen-,  men  Agib  kunde  længe  intet  svare  for  lutter  Hulken, 
saa  nær  til  Hjertet  gik  ham  den  Krænkelse,  han  havde  lidt. 
Endelig  fandt  han  dog  Ord  til  at  fortælle  sin  Moder  For- 
anledningen til  sin  Sorg,  og  tilføjede:  »For  Himlens  Skyld, 
kjære  Moder,  vær  nu  saa  god  at  sige  mig,  hvem  der  er  min 
Fader!« 

»Din  Fader,«  svarede  hans  Moder  ham  højt  rødmende, 
»er  Veziren  Shemseddin,  som  daglig  slutter  Dig   i  sine  Arme.« 

»O  nej,  det  véd  jeg  bedre!«  raabte  Agib,  »Shemseddin  er 
ikke  min,  men  din  Fader.  Lad  mig  dog  endelig  faa  at  vide, 
om  jeg  har  nogen  Fader!« 

Hos  den  unge  Dame  fornyede  sig  paa  levende  Maade 
Mindet  om  hendes  Brudenat,  hvorefter  der  var  fulgt  en  saa 
lang  og  bedrøvelig  Enkestand,  og  hun  begyndte  at  græde,  idet 
hun  bitterlig  beklagede  Tabet  af  en  saa  elskværdig  Gemal,  som 
Bedreddin  Hassan  var,  og  fremsagde  følgende  Vers : 

—  De  have  bragt  Kjærligheden  og  Savnet  til  at  gløde  op  i 
mit  Hjerte,  og  er  derpaa  gangne  bort.   — 

—  Huset  gjemmer  ikke  længer  Gjenstanden  for  min  Kjærlighed. 
—  Hvor  længe  endnu  blive  borte,  hvor  længe  tøve  med  din  Til- 
bagekomst? — 

Medens  Agib  og  hans  Moder  saaledes  endnu  græd  med 
hinanden,  traadte  Shemseddin  ind  til  dem  og  forlangte  A  årsagen 
til  deres  Bedrøvelse  at  vide.  Sitt-el-Hassan  meddelte  ham  da, 
hvilken  Krænkelse  den  unge  Agib  havde  maattet  lide,  og  Ve- 
ziren, som  heraf  saa,  at  der  var  onde  Rygter  i  Omløb  angaa- 
ende  hans  Datter,  følte  sig  snart  ligesaa  trøstesløs  som  de  tvende 

andre.  Endnu  opfyldt  af  allehaande  kvælende  Tanker  begav 
Veziren  sig  op  til  Sultanen.  Efterat  han  ydmyg  havde  kastet 
sig  ned  for  ham,  bad  han  om  Tilladelse  til  at  gjøre  en  Rejse 
gjennem  hele  Østerland,  læggende  Vejen  over  Basra  først  og 
fremmest,  for  at  opsøge  sin  Brodersøn  Bedreddin  Hassan,  da 
han  umulig  kunde  udholde  den  Tanke,  at  man  i  Staden  skulde 
fortælle  om  hans  Datter,  at  en  Aand  havde  sovet  hos  hende. 
Sultanen  gik  beredvillig  ind  paa  Storvezirens  Bekymring,  billi- 
gede hans  Idræt  og  gav  ham  Tilladelse  til  at  udføre  den.  Ja 
han  lod  endogsaa  udfærdige  et  aabent  Brev  til  alle  Fyrster  og 
store  Herrer  paa  de  forskjellige  Steder,  hvori  han  i  de  for- 
bindtligste Ord  anmodede  dem  om  at  komme  hans  elskede  Stor- 
vezir  imøde  paa  enhver  Maade. 

Shemseddin  manglede  Ord,  der  var  udtryktsfulde  nok  til 
at  tolke  Sultanen  sin  Taknemlighed,  og  maatte  derfor  lade 
det  bero  ved  endnu  engang  at  kaste  sig  ned  for  hans  Fødder. 
Dog  de  Taarer,  som  vældede  frem  af  hans  Øjne,  var  mere  vel- 
talende end  Alverdens  Ord.  Efterat  han  endnu  af  et  fuldt 
Hjerte  havde  ønsket  Sultanen  al  mulig  Held  og  Lykke,  tog  han 
Afsked  fra  ham  og  ilede  hjem  for  ufortøvet  at  gjøre  Anstalter 
til  Afrejsen.  Disse  blev  ogsaa  i  den  Grad  fremskyndede,  at 
han  allerede  efter  fire  Dages  Forløb  kunde  tiltræde  Rejsen  med 
sin  Datter  og  hendes  Søn  Agib. 

Shemseddin  slog  ind  paa  Vejen  til  Damascus  og  vedblev 
at  drage  fremad  i  nitten  Dage,  uden  at  unde  sig  hverken  Rast 
eller  Ro.  Først  den  tyvende  Dag  lod  han  gjøre  Holdt  paa  en 
dejlig  Eng  tæt  udenfor  Staden  Damascus'  Porte,  og  opslaa  sine 
Telte  ved  en  lille  Strøm,  som  gjennemflyder  Staden  og  derved 
gjør  sit  til  at  forøge  Skjønhedeme  ved  dens  af  Digterne  lovpriste 
Omegn.      Her  vilde  Veziren   raste  to  Dage,    for  paa  den  tredie 

ved  samme  Tid  at  fortsætte  sin  Rejse;  men  Folkene  af  sit 
Følge  tillod  han  at  gaa  ind  i  Staden,  hvilken  Tilladelse  de  saa 
godt  som  alle  førte  sig  tilnytte.  Nogle  følte  sig  drevne  af 
Nysgjerrigheden  efter  at  se  en  Stad,  som  de  saa  højligen 
havde  hørt  berømme;  andre  vilde  afsætte  allehaande  Varer, 
som  de  havde  bragt  med  sig  fra  Ægypten,  og  indkjøbte  nye 
istedet. 

Sitt-el-Hassan  vilde  ogsaa  unde  sin  kjære  Søn  den  For- 
nøjelse at  se  sig  om  i  denne  berømte  Stad,  og  befalede  derfor 
den  Gilding,  der  varetog  en  Hovmesters  Bestilling  hos  ham,  at 
føre  ham  omkring  og  lade  ham  se  alt  mærkværdigt,  dog  med 
et  vaagent  Øie  for,  at  han  ikke  kom  til  nogen  Skade. 

I  sine  bedste  Klæder  begav  Agib  sig  altsaa  paa  Vejen, 
ledsaget  af  Gildingen,  som  til  Tegn  paa  sin  Myndighed  bar  en 
lang  Stav  i  Haanden.  Neppe  var  de  traadt  ind  i  Staden,  førend 
Agib,  der  var  skjønnere  end  selve  Dagen,  drog  alles  Øjne  paa 
sig.  Overalt  styrtede  Folk  til  Vinduerne  eller  ud  i  Døren  for 
at  se  ham,  og  de,  som  mødte  ham  paa  Gaden,  blev  ikke  alene 
staaende  for  at  betragte  ham,  men  fulgte  endogsaa  med,  for 
længere  at  have  den  Fornøjelse  at  se  paa  ham.  -'Der  fandtes  ikke 
nogen,  som  undlod  at  ønske  tusindfoldig  Velsignelse  over  et 
saa  dejligt  Barns  lykkelige  Forældre. 

Tilfældigvis  kom  Agib  og  hans  Ledsager  forbi  den  nu  al- 
lerede for  flere  Aar  siden  afdøde  Postejbagers  Bod.  Manden 
havde,  som  man  endnu  vil  erindre  sig,  antaget  Bedreddin 
Hassan  i  Søns  Sted,  og  ved  sin  Død  havde  han  følgelig  efter- 
ladt ham  alt,  hvad  han  ejede.  Bedreddin  var  altsaa  nu  fri 
Herre  i  Huset  og  over  hele  Bedriften,  og  viste  sig  som  en  saa 
duelig  Postejbager,  at  der  gik  et  stort  Ry  af  ham  i  Staden.  Da 
nu  Bedreddin  Hassan    saa  saa  mange   Folk  paa  Gaden,   traadte 

ogsaa  han  ud  af  sin  Dør  for  at  se,  hvad  der  var  paafærde,  og 
fik  Øje  paa  den  smukke  Dreng  og  hans  Ledsager. 

Naturligvis  tildrog  Agib  sig  ogsaa  hans  Opmærksomhed,  og 
han  følte  øjeblikkelig  en  vis  besynderlig  Rørelse  hos  sig  ved  Skuet 
af  ham,  hvilken  han  ikke  formaaede  at  forklare  sig.  Det  var 
ikke  Barnets  blændende  Skjønhed,  der  henrev  ham  ligesom 
Folkets  Masse;  der  var  en  langt  dybere  Grund  til  hans  overordent- 
lige Bevægelse.  Det  var  Blodets  Magt,  som  bevægede  hans  Fader- 
hjerte. Han  lod  sit  Arbejde  hvile,  gik  ud  paa  Gaden  til  Agib, 
og  nærmede  sig  ham  med  et  vindende  Væsen,  idet  han  sagde 
til  ham:  »Unge  Herre,  I  har  vundet  mit  Hjerte!  Gjør  mig  dog 
den  Ære  og  Fornøjelse  at  træde  et  Øjeblik  indenfor  i  min  Bod 
og  nyde  et  Stykke  Bagværk,  for  at  jeg  imidlertid  kan  faa  Lej- 
lighed til  at  beundre  Eder  efter  Hjertenslyst!« 

Bedreddin  Hassan  udtalte  disse  Ord  med  en  Bevægelse, 
der  bragte  Taarerne  i  hans  Øjne.  Den  lille  Agib  følte  sig 
rørt  derved  og  sagde  til  Gildingen:  »Denne  gode  Mands  Ansigt 
behager  mig,  og  han  føjer  sine  Ord  saa  smukt,  at  jeg  ikke  kan 
føre  det  over  mit  Hjerte  at  afslaa,  hvad  han  beder  mig  om.  Lad 
os  træde  ind  hos  ham  og  spise  nogle  Postejer!« 

»Jo,  det  vilde  passe  sig  smukt  for  en  Vezirs  Søn,  at  træde 
ind  fra  Gaden  i  en  offentlig  Bod  og  spise  Kager!«  svarede  Gil- 
dingen, idet  han  dog  ligefuldt  slikkede  sig  om  Munden.  »Det 
bliver  der  ikke  noget  af,  unge  Herre.« 

»Ak,  min  kjære  unge  Herre,«  vedblev  Bedreddin  Hassan, 
»hvor  grusomt  har  man  ikke  handlet  imod  Eder  ved  at  give 
Eder  et  Menneske  til  Hovmester,  som  behandler  Eder  med  slig 
Haardhed!«  Derpaa  vendte  han  sig  til  Gildingen  og  sagde: 
»Gode  Herre,  sæt  Eder  dog  ikke  imod,  at  den  unge  Herre 
føjer  sig  i  mit  Ønske!  Det  vilde  inderlig  bedrøve  mig!  Vis  mig 

Tusind  og  én  Nat.  1  8 

meget  mere  den  Ære,  selv  at  træde  ind  med  og  smage  mine 
Postejer!  I  vil  derved  bevise,  at  I,  om  I  end  udvendig  er  lige- 
saa  brun  som  en  Kastanie,  dog  tillige  indeni  er  ligesaa  hvid 
som  denne.  I  maa  desuden  vide,  at  jeg  er  i  Besiddelse  af  den 
Hemmelighed  at  gjøre  Eder  ligesaa  hvid,  som  i  nu  er  sort.« 

Gildingen  gav  sig  herover  til  at  le,  og  spurgte  Bedreddin 
Hassan,  hvori  da  denne  Hemmelighed  bestod. 

»Det  skal  jeg  i  en  Hast  sætte  Eder  ind  i,«  svarede  Bed- 
reddin Hassan,  og  begyndte  at  fremsige  Vers  til  Roes  for  de 
sorte  Gildinger,  hvori  der  var  Tale  om,  at  deres  Tjeneste  be- 
tryggede Fyrsternes  Ære  og  Lykke,  og  at  Verdens  største  Skatte 
var  givne  i  deres  Hænder. 

Herved  følte  den  over  al  Forestilling  stygge  Gilding  sig 
højligen  smigret,  og  indvilligede  i  at  give  efter  for  Postej  bage- 
rens Ønske  og  træde  ind  i  hans  Bod  tilligemed  den  utaalmodige 
Agib.  Inderlig  glad  sprang  Bedreddin  Hassan  iforvejen  og  tog 
atter  fat  paa  sit  Arbejde,  idet  han  ytrede,  at  han  just  havde 
været  ifærd  med  at  lave  Flødetærter,  og  at  han  ikke  vidste 
noget  bedre  at  byde  dem  end  disse  allerede  vidt  berømte 
Kager.  »Jeg  er  vis  paa,«  tilføjede  han,  »at  de  i  en  overordent- 
lig Grad  vil  behage  Eder;  thi  min  Moder,  som  forstod  at  til- 
lave dem  med  den  mest  beundringsværdige  Færdighed,  har  selv 
lært  mig  at  tilberede  dem,  og  hele  Staden  er  nærved  at  for- 
sluge sig  deri.« 

Med  disse  Ord  tog  han  allerede  en  Flødetærte  ud  af  Ovnen, 
bestrøede  den  med  Sukker  og  Granatkorn,  og  satte  den  for 
Agib,  der  strax  gav  sig  ifærd  med  den  og  fandt  den  ganske 
kostelig.  Ogsaa  Gildingen  fik  en  Tærte  og  denne  ytrede,  efter 
af  have  slugt  den,  saa  hed,  som  den  var,  at  den  smagte 
efter  mere.      Imidlertid  betragtede   Bedreddin   Hassan   sin   unge 

Gjæst  med  den  største  Opmærksomhed,  og  hans  Taarer  begyndte 
at  rinde,  da  han  kom  til  at  tænke  paa,  at  han  maaske  besad 
en  ligesaa  dejlig  Søn  med  sin  smukke  Gemalinde,  fra  hvem  han 
paa  en  saa  grusom  Maade  var  bleven  adskilt.  Dog  hastig  fat- 
tede han  sig  og  gav  sig  til  at  udspørge  Agib  angaaende  Anled- 
ningen til  hans  Ophold  i  Staden  Damascus.  Men  Gildingen, 
der  mærkede,  at  der  ikke  vankede  mere,  gav  ikke  Agib  Tid 
til  at  svare,  men  skyndte  paa  ham,  at  han  skulde  vende  til- 
bage til  sin  Moder  og  Bedstefader.  Hastig  tog  de  Afsked 
med  Bedreddin  Hassan,  og  begav  sig  paa  Vejen  tilbage  til 
Lejren. 

Den  arme  Postej  bager  fulgte  dem  med  sine  Blikke,  saa 
langt,  han  formaaede;  men  da  han  ikke  kunde  øjne  dem  længer, 
lukkede  han  hastig  sin  Bod  og  fulgte  efter  dem.  Førend  endnu 
Agib  og  Gildingen  havde  naaet  Stadens  Port,  havde  Bedreddin 
Hassan  allerede  indhentet  dem.  Men  saasnart  Hovmesteren  fik 
Øje  paa  ham,  tilraabte  han  ham  i  Vrede:  »Hvad  vil  I  os,  I 
paatrængende  Menneske.« 

»Overil  Eder  ikke,  min  gode  Ven!«  svarede  Bedreddin 
Hassan.  »Jeg  har  en  lille  Forretning  at  besørge  udenfor  Porten, 
og  Gade  og  Vej  er,  som  I  véd,  fælles  for  alle.« 

Dog  Gildingen  lod  sig  ikke  stille  tifreds  ved  dette  Paaskud, 
men  henvendte  sig  ærgerlig  til  Agib:  »Det  har  jeg  Eder  at 
takke  for,  unge  Herre,«  sagde  han,  »det  anede  mig  nok,  at 
min  Føjelighed  skulde  fortryde  mig.  I  vilde  endelig  ilav  med 
dette  Menneske,  og  nu  har  vi  ham  paa  Halsen,  uden  at  kunne 
blive  af  med  ham.« 

»Maaske  har  han  dog  virkelig  noget  at  bestille  udenfor 
Staden,«  svarede  Agib  undskyldende,  »vi  kan  jo  ikke  forbyde 
ham  at  gaa,  hvorhen  han  vil.« 

18* 

Derpaa  gik  de  videre  med  hinanden,  uden  at  se  sig  om, 
indtil  de  kom  i  Nærheden  af  Vezirens  Telte;  da  vendte  de  sig 
om  for  at  se  efter,  om  Bedreddin  Hassan  endnu  fulgte  dem. 
Men  da  nu  Agib  saa,  at  den  fremmede  var  dem  lige  i  Hælene, 
blev  han  baade  rød  og  bleg  af  Frygt  og  Harme.  Han  frygtede 
nemlig  for,  at  Veziren,  hans  Bedstefader,  skulde  erfare,  at  han 
var  traadt  ind  i  en  Postejbagers  Bod,  og  var  i  denne  sin  Angst 
alene  betænkt  paa,  hvorledes  han  skulde  faa  det  paatrængende 
Menneske  til  at  gaa  tilbage.  Hastig  tog  han  en  Sten  op  af 
Vejen,  kastede  den  efter  Bedreddin  Hassan,  og  traf  ham  saa 
haardt  i  Panden,  at  Blodet  strømmede  ham  ned  over  Ansigtet. 
I  samme  Øjeblik  gav  han  sig,  helt  forskrækket  over  sig  selv, 
til  at  løbe  af  alle  Livsens  Kræfter,  og  skjulte  sig  imellem 
Teltene.  Men  Gildingen  blev  tilbage  for  at  lade  Bedreddin 
Hassan  vide,  at  han  ikke  skulde  vove  at  beklage  sig  over, 
hvad  der  var  mødt  ham,  men  pakke  sig  bort  saa  hastig,  han 
kunde. 

Helt  nedslaaet  vendte  Bedreddin  Hassan  om  og  begav  sig 
paa  Tilbagevejen.  Ved  Stenkastet  var  han  ligesom  kommen  til 
sig  selv,  og  maatte  højligen  undre  sig  over,  hvad  der  saaledes 
havde  kunnet  drage  ham  efter  den  fremmede  Dreng.  Med  For- 
klædet, som  han  i  sin  Selvforglemmelse  havde  beholdt  paa,  da 
han  forlod  Boden,  tørrede  han  Blodet  af  sit  Ansigt,  og  sagde 
til  sig  selv:  »Jeg  havde  virkelig  ogsaa  Uret  i,  saaledes  at  for- 
lade mit  Hus  og  følge  efter  dette  Barn  for  at  ængste  det. 
Thi  det  var  visselig  kun  Frygten  for,  at  jeg  skulde  tilføje 
det  noget  ondt,  som  bevægede  det  til  at  handle  saa  grusomt 
imod  mig.« 

Saasnart  han  kom  hjem,  lod  han  sig  forbinde,  og  trøstede 
sig  over  sit  Uheld    med   den    Betragtning,    at    der  gaves   mang- 

foldige  mere  ulykkelige  Mennesker  end  han    i  Verden,    og  slut- 
tede med  disse  Vers: 

—  Grib  de  lette  Glæder  i  Flugten,  medens  de  frembyder  sig, 
og  lad  de  tunge  Sorger  blive  liggende  ved  Vejen!  Thi  Livet  maa 
vexle  mellem  klare  og  mørke  Dage  !  — 

Den  arme  Bedreddin  Hassan  vedblev  fremdeles  af  bedste 
Evne  at  drive  sit  Postej bagerhaandværk.  Men  Storveziren,  hans 
Svigerfader,  —  hans  Gemalinde  og  hans  Søn  drog  efter  tvende 
Dages  Ophold  over  Horns  videre  til  Staden  Hama  ^) ;  derfra 
rejste  de  til  Aleppo,  hvor  de  atter  opholdt  sig  tvende  Dage. 
Derpaa  gik  Veziren  over  Floden  Euphrat  og  betraadte  Mesopo- 
tamien-, over  Stæderne  Mardin,  Mussul  og  Diabekr  naaede  han 
endelig  efter  en  temmelig  anstrengende  Rejse  Staden  Basra,  og 
bad  strax  den  der  herskende  Sultan  om  en  Audients. 

Saasnart  Sultanen  var  bleven  underrettet  om  Shemseddins 
Ærinde,  lod  han  ham  øjeblikkelig  stedes  for  sit  Aasyn,  modtog 
ham  meget  naadig  og  opfordrede  ham  til  at  erklære,  hvilken 
Hensigt  han  havde  med  dette  sit  Besøg  i  Basra.  Men  saasnart 
han  havde  erfaret,  at  den  ægyptiske  Sultans  Storvezir  søgte  efter 
Sønnen  af  den  hedengangne  Nureddin,  Sultanen  af  Basras  for- 
rige Vezir,  gav  han  følgende  Oplysning:  »Nureddin  er  allerede 
for  længe  siden  død,  og  om  hans  Søn  Bedreddin  Hassan  véd 
jeg  alene,  at  han  forsvandt  omtrent  to  Maaneder  efter  Faderens 
Død,  uden  at  man  siden  har  hørt  det  allermindste  til  ham. 
Men  hans  Moder,  en  Datter  af  min  næstforrige  Vezir,  er  endnu 
i  Live  og  bor  her  i  Staden.« 


')     Det    ældgamle    Epiphania,    ligger   i    Syrien,    ligesom    Horns,    fordum 
Emesa. 

Shemseddin  bad  da  Sultanen  om  Tilladelse  til  at  besøge 
hende,  og  tage  hende  med  sig  til  Kairo,  hvis  hun  indvil- 
ligede i  at  forlade  Basra.  Beredvillig  indrømmede  Sultanen 
hans  Forlangende.  Endnu  i  samme  Time  begav  Storveziren 
sig,  ifølge  med  sin  Datter  og  sin  Dattersøn,  hen  til  det  Palads, 
der  var  blevet  ham  anvist  som  hans  Svigerindes  Bolig. 
Det  var  en  stor  og  prægtig  Bygning,  rigt  prydet  med  Marmor- 
søjler og  gyldne  Arabesker;  dog  Shemseddin  opholdt  sig  ikke 
med  at  betragte  og  beundre  denne  Herlighed;  han  kyssede  med 
Rørelse  Døren  og  en  Marmortavle,  som  i  gylden  Skrift  frem- 
viste hans  afdøde  Broders  Navn,  og  forlangte  sin  Svigerinde 
i  Tale. 

Tjeneren  viste  ham  ud  i  en  rummelig  Gaard,  i  hvis  Midte 
der  hævede  sig  en  lille  Bygning  med  rund  Kuppel;  dette  Min- 
desmærke havde  den  ømme  Moder  ladet  opføre  istedetfor  et 
Gravmæle  over  sin  elskede  Søn,  hvem  hun  troede  død  allerede 
for  længe  siden  ^) ;  og  her  tilbragte  hun  den  største  Del  baade 
af  Natten  og  Dagen  under  Bøn  og  Taarer.  Ogsaa  i  denne 
Time  var  Matronen  ifærd  med  at  begræde  sin  elskede  Bed- 
reddin  Hassan ;  just  som  Shemseddin  traadte  ind  til  hende  ud- 
talte hun  efterfølgende  Vers: 

—  O  Grav,  o  Grav,  er  hans  elskelige  Væsen  da  ikke  mere? 
Indeslutter  Du  virkelig,  hvad  der  henrykte  alles  Sjæl  og  Øje?  O 
Grav,  er  Du  end  en  Indgang  til  Himlen,  er  Du  dog  tillige  en  Elen- 
dighedens Afgrund  her  paa  Jorden!   — 


Saadanne  Kenotaphier  er  ikke  ualmindelige  i  Orienten;  ved  den  fore- 
tages der  de  Bønner  og  øvrige  Ceremonier,  der  hører  til  Besøget  af 
Gravene.  At  besøge  de  afdødes  Grave  hyppigt  er  Tegn  paa  From- 
hed. At  bede  og  besøge  Gravene  afgnider  Syndens  Rust  paa  Sjælen, 
skal  Profeten  ifølge  en  Tradition  have  sagt. 

Saasnart  Veziren  havde  hilst  paa  Matronen  og  bedet  hende 
standse  sine  Taarer  og  holde  Maade  i  sin  Smerte,  aabenbarede 
han  hende,  hvo  han  var  og  i  hvilket  Ærinde  han  var  kommen 
til  Basra.  Efterat  derpaa  Nureddins  Enke  var  bleven  under- 
rettet om,  hvad  der  havde  tildraget  sig  ved  Sitt-el-Hassans  Bryllup, 
og  med  hvilken  Overraskelse  man  havde  fundet  hint  vigtige 
Haandskrift  i  Bedreddin  Hassans  Turban,  forestillede  Veziren 
hende  sin  Datter  og  hendes  Søn. 

Den  nedbøjede  Enke  var  bleven  siddende  paa  sin  Plads, 
som  en  Kvinde,  der  ikke  mere  tager  nogen  Del  i  denne  Ver- 
dens Anliggender.  Men  saasnart  hun  af  sin  Svoger  havde  er- 
faret, at  den  af  hende  med  Smerte  begrædte  Søn  maaske  endnu 
kunde  være  i  Live,  rejste  hun  sig  og  sluttede  Sitt-el-Hassan  og 
hendes  Søn  med  inderlig  Følelse  i  sine  Arme.  Men  idet  hun 
i  Drengens  skjønne  Ansigt  opdagede  sin  dyrebare  Søns  Træk, 
kom  hun  atter  til  at  græde  af  sit  dybeste  Indre.  Dog  disse 
Taarer  var  af  en  langt  mindre  bitter  Art  end  de,  som  hun 
hidtil  havde  ladet  flyde.  Hun  kunde  fra  dette  Øjeblik  ikke 
mere  slippe  Drengen  af  sine  Arme,  og  bedækkede  ham  med 
Kys  og  Kjærtegn  i  det  uendelige.  Tillige  fremsagde  hun  føl- 
gende Vers: 

—  Velkommen  er  mig  Budskabet  om  Eders  Ankomst;  det  har 
bragt  mig  den  lykkeligste  Efterretning  i  hele  mit  Liv !  —  Hvis  han 
ønskede  det,  vilde  jeg,  istedetfor  Æresklædning,  række  ham  mit 
glæderige  Hjerte,  at  han  kunde  gjøre  med  det,  hvad  han  vilde,  paa 
denne  Gjenforeningens  lykkelige  Dag!  — 

Agib  gjengjældte  sin  Bedstemoders  Kjærtegn  med  al  øn- 
skelig Varme,  og  Shemseddin  erklærede  sin  Svigerinde,  at  hun 
nu  vilde  gjøre  vel  i  at  forjage  sin  Kummer  og  sætte  en  Grændse 


for  sine  Taarer.  »I  maa  tillige,«  vedblev  han,  »berede  Eder 
paa  at  følge  med  os  tilbage  til  Kairo;  Sultanen  har  givet  sin 
Tilladelse  dertil,  og  der  er  fra  nu  af  Eders  rette  Hjem.  Vi 
behøver  ingenlunde  endnu  at  opgive  Haabet  om  at  gjenfinde 
Eders  Søn,  min  Svigersøn;  Allah  fører  os  stundom  helt  underlig 
omkring  i  denne  Verden.« 

Nureddins  Enke  gik  med  Glæde  ind  paa  dette  Forslag 
og  traf  strax  de  nødvendige  Foranstaltninger  til  Opbrud  og  Af- 
rejse. Imidlertid  aflagde  Shemseddin  sit  andet  Besøg  hos  Sul- 
tanen af  Basra  for  at  anbefale  sig  hos  ham ;  overøst  med  Æres- 
bevisninger og  med  en  gavmild  Foræring  til  Sultanen  af  Kairo 
blev  han  endelig  afskediget  af  Fyrsten,  der  ikkun  meget  bekla- 
gede, at  han  ikke  havde  kunnet  give  ham  bedre  Efterretninger, 
han  Brodersøn  vedkommende.  Da  saaledes  al  Ting  var  beredt 
til  Opbrud,  forlod  Storveziren  Basra  med  sin  Familie  og  sit 
talrige .  Følge,  og  slog  ind  paa  Vejen  til  Damascus. 

Da  han  var  kommen  i  Nærheden  af  Staden,  opslog  han 
sine  Telte  udenfor  den  Port,  hvorigjennem  han  agtede  at  holde 
sit  Indtog,  og  lod  bekjendtgjøre,  at  han  vilde  holde  Rast  i  tre 
Dage,  forat  hans  Følge  kunde  udhvile  sig,  og  han  selv  imid- 
lertid kunde  udsøge  det  kostbareste,  som  den  berømte  Stad 
ejede,  til  en  værdig  Foræring  for  Sultanen  af  Ægypten.  Medens 
nu  Shemseddin  gjorde  Udvalg  imellem  de  kostbareste  Stoffer 
og  andre  Kunstfrembringelser  af  sjeldenArt,  som  Kjøbmændene 
bragte  og  forelagde  ham  i  hans  Telt,  bad  Agib  sin  sorte  Hov- 
mester om  at  føre  ham  rundt  omkring  igjennem  Staden.  »Der 
var  endnu  saa  meget,«  ytrede  han,  »som  han  ønskede  nærmere 
at  betragte  og  beundre,  og  desuden  drev  hans  Samvittighed 
ham    til   at   indhente  Oplysninger   angaaende    hin   arme   Postej- 


bager,  hvem  han  i  sit  Hjertes  Angst  forrige  Gang  havde  kastet 
en  Sten  i  Panden. 

Hovmesteren  var  ikke  uvillig  til  at  føje  Agib  i  hans  Ønske, 
og  efterat  de  af  Sitt-el--Hassan  havde  faaet  Tilladelse  til  Ud- 
flugten, gik  de  igjennem  den  Port,  som  var  Lejren  nærmest, 
ind  i  Staden.  Efterat  de  havde  besøgt  de  vigtigste  offentlige 
Pladser  og  Bazarerne  for  kostbare  og  sjeldne  Varer,  i  lige  Maade 
Omaiademes  ældgamle  Moske  ^),  paa  den  Tid,  da  de  troende 
forsamler  sig  der  til  Andagt  imellem  Middags-  og  Aftenbønnen, 
kom  de  endelig,  ligesom  tilfældigvis,  atter  forbi  Bedreddin 
Hassans  Postejbagerbod.  Bedreddin  Hassan,  som  endnu  stedse 
arbejdede  i  Flødetærter,  gjenkj endte  Agib  øjeblikkelig,  ilede  ud 
paa  Gaden  til  ham  og  spurgte,  om  han  endnu  erindrede  sig 
ham.  Ganske  paa  samme  Vis  som  den  forrige  Gang  følte  Bed- 
reddin Hassan  ogsaa  ved  denne  Lejlighed  en  besynderlig  indre 
Bevægelse,  som  han  ikke  før  havde  kjendt  til,  og  heller  ikke 
vidste  at  gjøre  sig  til  Herre  over.  Imidlertid  besad  han  dog 
endnu  Fatning  nok  til  at  byde  Agib  og  hans  Hovmester  ind  til 
sig  og  bede  dem  gjøre  ham  den  Ære,  at  fortære  nogle  af  hans 
Flodetærter.  Da  Agib  syntes  at  dvæle,  bad  han  tillige  denne 
om  Forladelse  for  den  Ængstelse,  han  forrige  Gang  havde  voldet 
ham  ved  at  følge  efter  ham  udenfor  Porten.  »Jeg  var  mig  vir- 
kelig ikke  selv  mægtig,«  tilføjede  han,  »og  vidste  neppe,  hvad 
jeg  gjorde;  der  var  ligesom  noget,  der  med  uimodstaaelig, 
skjondt  velgjørende  Magt  drog  mig  efter  Eder,  og  jeg  havde 
langtfra  noget  ondt  imod  Eder  isinde.« 


')  Den  saakaldte  Welids  Moske,  der  oprindelig  var  en  Johanneskirke, 
en  af  Orientens  prægtigste  Moskeer.  Den  existerede  til  for  kort  Tid 
siden,  da  den  i  Oktober  l893  for  en  stor  Del  ødelagdes  af  en  Ilde- 
brand ;  nu  er  dog  allerede  en  Gjenopførelse  paabegyndt. 


Forundret  hørte  Agib  paa  ham,  og  svarede  :  » Der  er  Maade 
med  alt,  ogsaa  med  Venskab.  Eders  Godhed  for  mig  er  vir- 
kelig af  en  noget  besværlig  Art,  og  saasandt  I  ønsker,  at  vi 
skulle  træde  ind  hos  Eder,  maa  I  forud  love  mig,  at  I  ikke 
vil  følge  efter  os,  naar  vi  gaar.  Hvis  I  føjer  os  heri,  vil  vi 
komme  igjen  imorgen  og  besøge  Eder,  medens  Veziren,  min 
Bedstefader,  indkjøber  Foræringer  til  Sultanen  af  Ægypten.« 

Saasnart  Bedreddin  Hassan  havde  lovet,  hvad  Agib  for- 
langte af  ham,  traadte  denne  med  sin  Hovmester  ind  til  ham, 
og  Mesteren  frembar  nu  nogle  Postejer  for  dem,  som  ingen- 
lunde stod  tilbage  for  dem,  de  havde  nydt  forrige  Gang. 
Bedreddin  Hassan  blev  indbuden  til  at  tage  Plads  hos  Agib  og 
tage  Del  i  Maaltidet-,  men  da  han  i  sin  Glæde  over  den  be- 
viste Gunst  vilde  omfavne  Agib,  stødte  denne  ham  tilbage  med 
de  Ord:  »Vogt  paa  Eder  selv!  Nu  begynder  atter  Eders  Ven- 
skab at  løbe  af  med  Eders  Fornuft.  I  maa  nok  holde  af  mig, 
men  kjønt  i  Afstand,  maa  jeg  bede.« 

Bedreddin  Hassan  adlød,  men  tog,  uagtet  gjentagen  Opfor- 
dring, ingen  Del  i  Maaltidet;  han  var  alene  betænkt  paa  at 
opvarte  og  underholde  sine  Gjæster.  Saaledes  sang  han  et 
Digt  til  Agibs  Pris,  hvilket  han  selv  i  samme  Stund  havde  for- 
fattet, og  hvori  det  blandt  andet  hed: 

—  Dit  Aasyn  er  for  mig  det  lovbeskyggede  Paradis,  og  jeg 
forgaar  i  den  Kjærligheds  Glød,  som  jeg  bærer  til  Dig.  Din  Munds 
Vædske  er  Krystalstrømmen  Koutar*)  i  Paradiset,  og  jeg  er  nær- 
ved at  vansmægte  af  Tørst.  —  En  usynlig  Trone  er  oprejst  for 
Dig  i  mit  Hjerte,  og  et  kostbart  Tæppe  ligger  udbredt  for  Dig 
derinde.   — 


')  Koutar  er  en  Flod  i  Paradiset.     (Se  Koranen,  Kap.   108). 

Saasnart  Bedreddin  Hassans  Gjæster  var  hørt  op  med  at 
spise,  bragte  han  dem  Vand  til  at  vadske  deres  Hænder  og  et 
skinnende  hvidt  Klæde  til  at  aftørre  dem  i.  Derpaa  tillavede 
han  en  kostelig  Sorbet,  som  han  afkjølede  med  den  reneste  Sne  ^), 
og  kredentsede  Agib  den  med  de  Ord:  »Drik  engang,  ædle, 
unge  Herre!  Det  er  den  kosteligste  Rosensorbet,  og  jeg  tør  vel 
antage,  at  I  aldrig  har  smagt  nogen  lifligere.« 

Da  Agib  med  stor  Fornøjelse  havde  drukket  af  Sorbeten, 
skyllede  Bedreddin  Hassan  Skaalen,  fyldte  den  paany,  og  over- 
rakte Gildingen  den.  Denne  viste  ligeledes  Drikken  al  mulig 
Ære,  idet  han  tømte  Skaalen  indtil  Bunden. 

Da  nu  saaledes  Agib  og  hans  Hovmester  var  fuldkommen 
tilfredsstillede,  takkede  de  Bedreddin  Hassan  for  den  nydte  gode 
Beværtning,  tog  Afsked  og  ilede  hastig  bort,  eftersom  det  alle- 
rede var  blevet  silde.  Saasnart  de  havde  naaet  Lejren,  begav 
Agib  sig  først  ind  i  Kvindeteltet.  Her  ventede  hans  Bedste- 
moder ham  med  stor  Længsel-,  sjelden  fik  hun  ham  at  se,  uden 
at  Taarerne  kom  hende  i  Øjnene,  eftersom  han  stedse  fornyede 
Mindet  hos  hende  om  hendes  tabte  Søn.  Ogsaa  denne  Gang 
udgjød  hun  Taarer,  idet  hun  med  Lidenskabelighed  omfavnede 
ham  og  sagde : 

»O,  min  Søn,  min  Glæde  vilde  være  fuldkommem,  hvis 
jeg  saaledes  kunde  slutte  min  Søn  Bedreddin  i  mine  Arme,  som 
jeg  nu  omfavner  Dig!« 

Derpaa  lod  hun  Aftensmaden  bære  frem,  bad  Agib  tage 
Plads  hos  sig,  og  begyndte  at  tale  med  ham  om  hans  Spadsere- 


')  I  Damascus  bruges  endnu  bestandig  Sne  fra  Libanon  til  Afkjøling 
af  Spise-  og  Drikkevarer  istedetfor  Is,  som  man  i  Orienten  endnu 
ikke  har  lært  at  fremstille  ad  kunstig  Vej. 

gang,  idet  hun  ytrede  den  Mening,  at  han  vist  maatte  være 
kommen  sulten  tilbage.  Tillige  lagde  hun  ham  for  af  en  ganske 
fortræffelig  Flødetærte,  som  hun  egenhændig  havde  tillavet.  Vi 
vide  nemlig  allerede  ifølge  Bedreddin  Hassans  Udsagn,  at  den 
ædle  Dame  forstod  dette  bedre  end  nogen  anden.  Ogsaa  Hov- 
mesteren fik  sin  Del  af  Kagen,  og  Matronen  ventede  at  høste 
stor  Roes  derfor  af  dem  begge.  Men  da  de  allerede  havde 
spist  sig  mætte  hos  Postejbageren,  formaaede  de  ikke  at  tvinge 
saa  meget  som  en  Mundfuld  ned,  hvilket  rigtignok,  i  det  mindste 
for  Gildingens  Vedkommende,  vidnede  overmaade  stærkt  for 
det  overordentlige  i  Bedreddin  Hassans  Gjæstfrihed. 

Neppe  havde  Agib  smagt  det  ham  tildelte  Stykke  Tærte, 
førend  han  nødtes  til  at  lægge  det  fra  sig  igjen;  ogsaa  Gildin- 
gen maatte  lade  sit  Stykke  ligge,  saa  ondt  det  end  gjorde  ham. 

Saasnart  Nureddins  Enke  blev  dette  vaer,  henvendte  hun 
med  stor  Forundring  Ordet  til  Agib  og  sagde:  »Er  det  muligt, 
min  Søn,  at  Du  forsmaar  en  Ret,  som  jeg  selv  har  tilberedet? 
Du  maa  vide,  at  ingen  i  Verden  formaar  at  lave  saa  gode 
Flødetærter,  naar  jeg  undtager  din  stakkels  Fader,  hvem  jeg  har 
lært  Kunsten.« 

»Kjære  Bedstemoder,«  svarede  Agib,  »I  forstaar  vistnok 
Eders  Kunst  tilgavns;  men  I  maa  undskylde,  naar  jeg  lader 
Eder  vide,  at  I  heri  dog  langt  bliver  overgaaet  af  en  Postej  bager, 
som  bor  inde  i  Staden.  Vi  har  nylig  smagt  Flødetærter  hos 
ham,  som  var  meget  bedre  end  denne.« 

»Hvorledes,  Shaban^),«  spurgte  Matronen  studsende  og  med 
Harme,   »mener  Du,  at  man  har  betroet  Dig  Opsigten  over  min 


')  Det  almindeligste  Navn-  for  sorte  Gildinger. 

Sønnesøn,  forat  Du  skal  føre  ham  omkring  i  Kipperne  og  lade 
ham  spise  der  som  enhver  anden  Pjalt?« 

»Naadige  Herskerinde,«  svarede  Gildingen,  »vi  talte  kun 
nogle  Øjeblikke  med  en  overmaade  net  Postej  bager,  den  bedste 
i  hele  Staden,  men  nød  ikke  det  mindste  hos  ham.« 

Men  denne  Forklaring  forsonede  ingenlunde  den  opbragte 
Dame-,  meget  mere  rejste  hun  sig  og  ilede  ind  i  Shemseddins 
Telt  for  at  anklage  Hovmesteren,  og  derfra  skilte  hun  sig  paa 
en  saadan  Maade,  at  Storveziren  ingenlunde  følte  sig  oplagt  til 
at  bære  over  med  denne  ulydige  Slave.  Af  Naturen  hidsig  og 
opbrusende,  lod  han  ikke  denne  skjønne  Lejlighed  til  at  komme 
i  Vrede  gaa  ubenyttet  forbi,  men  ilede  ind  i  Matronens  Telt 
og  for  løs  paa  Hovmesteren,  idet  han  med  Tordenstemme 
raabte:  »Elendige  Slave,  vover  Du  saaledes  at  misbruge  min 
Tillid?« 

Uagtet  Agibs  Udsagn  var  tilstrækkeligt  Bevis  imod  ham, 
vedblev  den  dumme  Slave  dog  at  benægte  Sagen.  Drengen 
derimod  vedblev  at  gjentage  sin  Paastand,  at  de  havde  været 
inde  hos  en  Postej  bager  og  nydt  saa  mange  Postejer,  at  de 
ganske  havde  mistet  Appetiten  til  Aftensmaden.  I  lige  Maade 
havde  Postejbageren  overflødig  beværtet  dem  med  den  kostelig- 
ste Sorbet.« 

»Usling,«  raabte  Storveziren,  »vedbliver  Du  endnu  at 
nægte?« 

Shaban  havde  virkelig  Frækhed  nok  til  at  sværge  paa,  at 
det  var  aldeles  usandt. 

Vezirens  Vrede  kjendte  nu  ingen  Grændser  længere;  han 
troede  naturligvis  sin  Dattersøn  bedre  end  den  elendige  Slave. 
Imidlertid  bekæmpede  han  dog  endnu  Udbrudet  af  sin  For- 
bitrelse, og  sagde  til  Hovmesteren,  at  han  endda  vilde  tro  ham 

paa  hans  Ord,  hvis  han  formaaede  at  spise  den  Flødetærte  rent 
op,  som  stod  paa  Bordet. 

Uagtet  den  paagjældende  Tærte  var  et  temmelig  drøjt 
Stykke,  og  Hovmesteren  havde  spist  saalænge  han  kunde  orke, 
besluttede  han  dog  at  underkaste  sig  den  forlangte  Prøve,  og 
skar  sig  et  Stykke  af  Tærten.  Med  et  Suk  saa  Agibs  Bedste- 
moder sin  skjønne  Tærte  givet  i  det  sorte  Afskums  Vold.  Men 
hendes  Frygt  og  Ærgrelse  var  overflødig;  thi  saasnart  Hov- 
mesteren førte  Stykket  til  Munden,  blev  han  vammel,  og  maatte 
lægge  det  fra  sig  igjen  for  ikke  at  faa  ordentlig  ondt.  Allige- 
vel gav  han  sig  ikke  tabt,  men  holdt  endnu  fast  ved  Løgnen, 
idet  han  forklarede,  at  han  den  foregaaende  Dag  havde  taget 
saa  godt  til  sig,  at  han  endnu  aldeles  manglede  Madlyst. 

Men  nu  var  Storvezirens  Taalmodigbed  ogsaa  tilende. 
Oprørt  over  slig  grændseløs  Uforskammethed  befalede  han, 
at  Hovmesteren  skulde  have  en  dygtig  Bastonade.  Da  først 
blev  Slavens  Hukommelse  vækket,  og  han  tilstod,  at  Agib  kun 
havde  fortalt  den  rene  Sandhed.  Men  ondskabsfuld  var  han, 
og  ondskabsfuld  blev  han,  hans  Bekjendelse  blev  nemlig  given 
i  følgende  Form:  »Han  og  Agib  havde  ganske  rigtig  været  inde 
hos  en  Postej  bager  og  spist  Postejer,  som  var  hundrede  Gange 
bedre  end  den,  der  stod  paa  Bordet.  —  Havde  denne  været  af 
samme  Slags,  skulde  hans  tidligere  Udsagn,  der  nu  maatte  gjælde 
for  Løgn,  nok   have    bestaaet  sin  Prøve.« 

Denne  ondskabsfulde  Erklæring  gik  den  ærekjære  Ma- 
trone nær  til  Hjerte,  og  hun  ytrede  ærgerlig:  »Det  er  kun 
Løgn  og  Snak,  at  hine  Postejer  skulle  have  været  bedre  end 
de,  som  jeg  laver,  og  Du  skal  visselig  staa  til  Ansvar  for  hvad 
Du  har  sagt.  Spring  strax  ind  i  Staden  og  hent  mig  en  af  de 
lovpriste  Tærter!« 

Gildingen  fik  Penge  og  lob  ind  i  Staden  for  at  hente  det 
forlangte.  »Kjære  Postejbager,«  sagde  han,  saasnart  han  aande- 
løs  var  traadt  ind  i  Boden,  »her  er  Penge,  lad  mig  faa  en 
Flødepostej,  men  en  af  de  bedste,  af  de  allerbedste!  En  af 
vore  Herskerinder  bilder  sig  ind,  at  hun  kan  lave  dem  lige- 
saa  gode.« 

Heldigvis  havde  Bedreddin  Hassan  endnu  ganske  friske  og 
varme  Postejer.  Han  udsøgte  en  af  de  bedste  og  pakkede 
den  omhyggelig  ind,  og  overgav  Gildingen  den  med  de  Ord, 
at  han  ganske  trøstig  kunde  anse  hans  Postejer  for  de  bedste 
i  hele  Verden,  eftersom  kun  et  eneste  Menneske  foruden  ham 
selv  kj  endte  den  kostbare  Hemmelighed,  nemlig  hans  Moder, 
hvis  hun  endnu  levede. 

I  flyvende  Fart,  forat  Tærten  ikke  skulde  blive  kold  og 
miste  noget  af  sin  Smagfuldhed,  ilede  Hovmesteren  tilbage  til 
Lejren,  og  overrakte  Nureddins  Enke  den  forlangte  Postej. 
Matronen  tog  begj ærlig  imod  den  og  bed  deri;  men  neppe 
havde  hun  faaet  Smagen  deraf  i  Munden,  førend  hun  med  et 
højt  Skrig  faldt  i  Afmagt. 

Den  endnu  tilstedeværende  Vezir  kom  ved  dette  overra- 
skende Tilfælde  i  stor  Forlegenhed.  I  sin  yderlige  Raadvildhed 
stænkede  han  hende  Sorbet  i  Ansigtet,  den  eneste  forfriskende 
Vædske,  han  havde  ved  Haanden,  og  holdt  hende  den  duftende, 
endnu  varme  Postej  under  Næsen.  Og  hans  kjærlige  Bestræ- 
belser kom  ikke  til  at  savne  deres  Løn;  Matronen  samlede  sig 
atter  og  udaandede  ved  de  første  Ytringer  af  det  tilbagevendte 
Liv  følgende  Ord:  »Barmhjertige  Allah,  min  Søn,  min  dyrebare 
Søn  —  maa  have  bagt  denne  Tærte ! « 

Det   er   vanskeligt    at    sige,    om   Veziren   Shemseddin   følte 

størst  Glæde  eller  Overraskelse  ved  denne  sin  Svigerindes  Paa- 
stand, at  Bedreddin  Hassan  maatte  have  bagt  den  hende  af 
Hovmesteren  bragte  Flødepostej.  Dog,  ved  nærmere  Over- 
vejelse fandt  han  kun  Sagen  lidet  sandsynligt,  og  spurgte  Nur- 
eddins  Enke,  hvilke  Grunde  hun  havde  for  sin  Tro,  og  om  ikke 
en  eller  anden  Postej  bager  kunde  bage  ligesaa  gode  Kager  som 
hun  selv  og  Bedreddin  Hassan.« 

»Jo  vistnok  kan  der  gives  Postej  bagere,  som  lave  ligesaa 
gode  Kager,«  svarede  Matronen,  »men  eftersom  jeg  tilbereder 
mine  paa  en  ganske  særegen  Maade  og  alene  har  indviet  min 
Søn  i  Kunstens  Hemmelighed,  kan  der  neppe  være  Tvivl  om 
Rigtigheden  af  min  glædelige  Anelse.  Lad  os  da  være  glade, 
min  Broder!  Endelig  har  vi  fundet  den  længe  og  forgjæves 
med  Smerte  eftersporede  Bedreddin !» 

Men  Storveziren  bad  den  af  Sorg  og  Glæde  exalterede 
Matrone  at  bekæmpe  sin  Utaalmodighed,  idet  han  tilføjede, 
»Vi  skal  snart  faa  at  vide,  hvorledes  det  i  Virkeligheden 
hænger  sammen  med  denne  Postejbager!  Naar  vi  lade  dette 
Menneske  hente  herud  til  os  i  Lejren,  vil  I  og  min  Datter 
jo  snart  kunne  afgjøre,  om  det  er  Bedreddin  Hassan  eller  ikke. 
Men  I  maa  betragte  ham  fra  et  Skjul,  hvor  han  ikke  kan  op- 
dage Eder;  thi  jeg  ønsker  ikke,  at  Gjenkj endelsen  skal  finde 
Sted  i  Damascus.  Jeg  har  nemlig  allerede  i  mine  Tanker  forud 
bestemt,  hvorledes  jeg  vil  indlede  og  gjennemføre  det  hele  med 
min  kjære  Svigersøn,  hvis  det  virkelig  skulde  være  ham ;  det 
skal  blive  et  rigtigt  smukt  Æventyr,  maa  I  tro.« 

Og  Veziren  vendte  fra  Kvindeteltet  tilbage  til  sit  eget  Telt. 
Her  lod  han  strax  halvtredsindstyve  af  sine  Folk  komme,  og 
gav  dem  følgende  Befaling: 

»I  skulle  hver  og  én  tage  en  dygtig  Stok  i  Eders  Haand, 
og  saa  følge  med  Shaban  ind  i  Staden  til  den  Postejbager,  som 
han  nok  véd.  Saasnart  I  har  betraadt  hans  Bod,  giver  I  Eder 
strax  til  med  Eders  Stokke  at  slaa  al  Ting  istykker,  hvad  I  fore- 
finder der;  og  spørger  Postejbageren  Eder  om,  med  hvilken  Ret 
I  foraarsager  slig  Ødelæggelse,  skulle  I  blot  til  Gjengjæld 
spørge,  om  det  ikke  er  ham,  der  har  bagt  den  Flødetærte,  som 
nylig  var  bleven  hentet  hos  ham.  Bekræfter  han  dette,  saa 
griber  og  binder  ham  forsvarlig  og  fører  ham  strax  herud  til 
mig!  Men  vogter  Eder  vel  for  at  slaa  ham,  overhovedet  for 
at  tilføje  ham  mindste  ondt!  Gaar  nu  og  udfører  min  Be- 
faling ! « 

Beredvillig  adlød  Vezirens  Tjenere.  Saasnart  de  af  Agibs 
Hovmester  var  bleven  ført  ind  i  Bedreddin  Hassans  Bod,  gav 
de  sig  med  deres  Stokke  til  lystig  at  sønderslaa  alt,  hvad  skrø- 
beligt var  derinde:  Fade,  Tallerkener,  Glas,  Potter,  Skaale, 
Kageformer,  endogsaa  Borde,  Stole  og  Bænke,  og  anrettede  en 
hel  Oversvømmelse  af  Syltetøj,  Fløde  og  Sorbet.  Den  arme 
Bedreddin  Hassan  var  nærved  at  fortvivle  ved  dette  forfærdelige 
Skue  og  spurgte  i  den  ynkeligste  Tone,  hvorfor  han  blev  be- 
handlet paa  slig  grusom  Maade. 

»Har  I  maaske  ikke  bagt  den  Tærte,  som  den  sorte  Gil- 
ding nylig  hentede  hos  Eder?«  spurgte  Folkene  ham. 

»Jo,  det  vil  jeg  ikke  nægte,«  svarede  Bedreddin  Hassan 
grædefærdig,  »men  deri  finder  jeg  intet  ondt.  Jeg  udfordrer 
alle  og  enhver  til  at  lave  en  bedre.« 

Men  istederfor  herefter  at  give  nærmere  Forklaring,  fort- 
satte Vezirens  Folk  deres  Ødelæggelsesværk,  ja  knuste  tilsidst 
endogsaa  Ovnen,  hvori  Kagerne  blev  bagt. 

Imidlertid   var   alle  Naboerne    løbet   sammen.      Da    de  saa 

Tusind  og  én  Nat.  19 

halvtredsindstyve  med  Knipler  bevæbnede  Mænd  husere  paa 
denne  Maade,  vilde  de  naturligvis  have  Aarsagen  til  slig 
voldsom  Fremgangsmaade  at  vide.  Da  tog  Bedreddin  Hassan 
endnu  engang  Mod  til  sig  og  spurgte,  hvorfor  Folkene  saaledes 
ruinerede  alt,  hvad  han  ejede. 

»Har  I  maaske  ikke  bagt  den  Flødetærte,  som  hin  Gilding 
nylig  hentede  hos  Eder?«   spurgte  Mændene  atter, 

»Jo,  det  har  jeg  rigtignok,«  svarede  Bedreddin  Hassan 
atter,   »og  vil  være  mit  Arbejde  bekjendt  for  Alverden.« 

Men  nu  bemægtigede  Folkene  sig  ham,  uden  at  ville  høre 
mere,  bandt  ham  Hænderne  paa  Ryggen  med  hans  egen 
Turban  '),  slæbte  ham  med  Vold  ud  af  Boden  og  fjernede  sig 
med  ham. 

Dog  slig  ,en  Voldshandling  oprørte  paa  det  heftigste  den 
sammenløbne  Mængde;  som  rasende  kastede  den  sig  over  Ve- 
zirens  Folk  og  vilde  befri  den  arme  Bedreddin.  Men  i  det 
samme  viste  der  sig  en  Afdeling  Soldater,  udsendt  af  selve  Stat- 
holderen i  Damascus,  adsplittede  Mængden  og  forkyndte,  at  Po- 
stejbagerens Bortførelse  skete  med  Øvrigheds  Vidende  og 
Villie.  Storveziren  Shemseddin  havde  nemlig  ladet  Statholderen 
vide,  hvad  han  havde  iværk,  og  udbedet  sig  denne  høje  Em- 
bedsmands Tilladelse  og  Beskyttelse;  og  Statholderen  af  Da- 
mascus, som  var  Sultanen  af  Ægypten  underdanig,  vogtede  sig 
vel  for  at  træde  hans  betroede  Storvezirs  Ønske  ivejen. 

Den  stakkels  Bedreddin  Hassan  blev  altsaa,  uagtet  alle  sine 


')  Turban  er  egentlig  det  hvide  Stykke  Linned,  der  vikles  rundt  om 
den  røde  Fez  for  yderligere  at  skærme  Hovedet  mod  Solheden. 
Det  er  overmaade  langt,  indtil  over  tredive  Alen. 

Taarer  og  fortvivlede  Skrig,  slæbt  bort  af  Storvezirens  Folk. 
Forgjæves  gjentog  han  sit  Spørgsmaal,  »hvad  han  da  egentlig 
havde  forbrudt?«  Stokkemændene  svarede  kun  med  det  alt  of- 
tere gjentagne  Spørgsmaal,  om  han  ikke  havde  bagt etc. 

etc.  Da  han  endelig  naaede  ud  til  Lejren,  maatte  han  her 
under  streng  Bevogtning  vente,  indtil  Veziren  var  kommen  til- 
bage fra  Statholderen  i  Damascus.  Men  saasnart  denne  var 
vendt  tilbage  til  sin  Lejr,  lod  hans  strax  Postej  bageren  føre  for 
sig.  Med  Taarer  i  Øjnene  gjentog  Bedreddin  Hassan  nu  atter 
sit  Spørgsmaal,  hvad  han  dog  havde  forbrudt. 

»Har  Du  bagt  den  Postej,  Du  nok  véd?« 

»Det  vil  jeg  aldrig  nægte,«  svarede  Bedreddin  Hassan, 
»men  deri,  haaber  jeg,  er  der  intet  ondt.« 

»Intet  ondt?  Ja,  det  skal  Du  vel  faaatfølel«  for  Veziren 
imod  ham.  »Med  dit  Liv  skal  Du  komme  til  at  bøde  for,  at 
Du  har  bagt  en  saa  ussel  Tærte.« 

»Store  Allah,  hvad  hører  jeg?«  udraabte  Bedreddin  Hassan. 
»Er  det  da  en  Forbrydelse  til  Døden  at  have  bagt  en  daarlig 
Flødetærte?« 

»Ja,  det  er  det,«  lød  Vezirens  Svar,  og  Du  har  intet  andet 
at  vente  af  mig.« 

LTnder  denne  Samtale  blev  den  unge  Mand  opmærksomt 
betragtet  af  de  tvende  Kvinder,  og  uagtet  der  var  forløbet  saa 
lang  Tid,  siden  de  havde  set  ham  sidst,  gjenkjendte  de  ham 
dog  uden  Vanskelighed.  Deres  Glæde  herover  var  saa  over- 
vældende, at  de  begge  faldt  i  Afmagt.  Da  de  atter  kom  til 
sig  selv,  vilde  de  styrte  ud  og  kaste  sig  den  gjenfundne  Søn 
og  Gemal  om  Halsen;  men  endnu  i  rette  Tid  gjenkaldte 
de   sig  det  Løfte   i  Erindringen,    som    de   havde    givet  Storvezi- 

19* 

ren,  og  bekjæmpede  Kjærlighedens  og  Naturens  Følelser  i  deres 
Hjerter. 

Shemseddin  havde  bestemt  at  drage  bort  den  samme  Nat; 
han  lod  derfor  Teltene  afbryde  og  Vognene  samt  Lastdyrene 
udruste  til  Afrejse.  Bedreddin  Hassan  lod  han  indespærre  i  en 
vel  forvaret  Kiste  og  læsse  paa  en  Kamel.  Saasnart  al  Ting 
var  beredt,  begav  Shemseddin  sig  paa  Rejsen  med  sit  Følge, 
og  vedblev  at  drage  frem  lige  indtil  den  følgende  Nats  Frem- 
brud-, da  gjorde  han  atter  Holdt  og  lod  Teltene  opslaa.  Nu 
tog  man  den  arme  Bedreddin  Hassan  frem  af  hans  Kiste  og 
gav  ham  at  spise,  men  holdt  ham  paa  det  strengeste  fjernet  fra 
hans  Gemalinde  og  Moder.  Saaledes  vedblev  det  at  gaa  alle 
de  tyve  Dage,  som  Rejsen  varede. 

Saasnart  Karavanen  havde  naaet  Kairo,  lod  Storveziren  slaa 
Lejr  udenfor  Staden.  Bedreddin  Hassan  blev  atter  taget  frem 
af  sin  Kiste  og  bragt  for  den  frygtelige  Shemseddin.  Frygtelig 
i  Sandhed!  —  Thi  i  den  arme  Postej  bagers  Nærværelse  med- 
delte han  en  Tømmermand  Befaling  til  at  hente  Træ  og  til- 
danne en  Pæl  med  en  dygtig  lang  og  skarp,  i  Ilden  hærdet 
Spids. 

»Herre,  hvortil  denne  Pæl?«  spurgte  Bedreddin  Hassan 
bævende. 

»Jeg  vil  spidde  Dig  derpaa,  og  saaledes  lade  Dig  bære 
gjennem  Staden,  forat  alle  Folk  kunne  faa  en  elendig  Postej - 
bager  at  se,  som  ikke  bedre  forstaar  sin  Kunst,  end  at  han 
glemmer  Peberen.« 

Den  ulykkelige  Bedreddin  Hassan  slog  Hænderne  sammen 
og  beklagede  sig  over  denne  Grusomhed  paa  en  saa  komisk 
Maade,  at  Storveziren  maatte  anvende  hele  sit  Herredømme  over 
sig  selv  for  at  forblive  alvorlig. 

»Store  Allah!«  udraabte  han.  »Fordi  jeg  ikke  har  brugt 
Peber  til  en  Flødetærte,  skal  jeg  miste  Livet  paa  en  saa  grusom 
og  skammelig  Maade  1  —  Hvo  har  dog  nogensinde  hørt  Magen  ? 
Hjemme  i  mit  Hus  har  man  ødelagt  alt,  hvad  jeg  fattige  Stakkel 
besad,  og  jeg  er  bleven  indespærret  i  en  Kiste  og  senere  dømt 
til  Døden,  —  fordi  —  ene  og  alene  fordi  jeg  ikke  har  brugt 
Peber  til  en  Flødetærte!  —  Handle  da  Muhammed  anerne 
saaledes  imod  hinanden.  Mennesker,  som  har  gjort  sig  Retfær- 
dighed og  Barmhjertighed  til  daglig  og  ufravigelig  Pligt,  og  som 
sætter  deres  Ære  og  Lykke  i  Udøvelsen  af  gode  Værker?  Ja 
—  jeg  maa  visselig  være  falden  i  Hænderne  paa  de  allerværste 
Menneskeædere!  —  Forbandet  være  alle  Flødetærter  og  Alver- 
dens Peber!  —  Gid  Eders  sidste  Stund  maa  vorde  saa  pebret, 
som  I  synes  ai  ønske  det!« 

I  denne  Tone  vedblev  den  stakkels  Bedreddin  Hassan  at 
beklage  sig  under  rigelige  Taarestrømme.  Men  da  nu  endelig 
Pælen  virkelig  blev  hidslæbt,  udstødte  han  et  højt  Skrig  ved 
det  frygtelige  Syn  og  raabte:  »O,  Allah,  kan  Du  da  ogsaa  til- 
lade, at  jeg  kommer  til  at  lide  en  saa  kvalfuld  og  skjændig 
Død?  Og  for  hvilken  Forbrydelse?  —  Hverken  for  Tyveri  eller 
Mord  eller  Frafald  i  min  Tro,  men  alene  fordi  jeg  ikke  har 
brugt  Peber  til  en  Flødetærte!  Har  jeg  da  virkelig  forset  mig, 
saa  giv  mig,  hvad  der  hører  til  en  Flødetærte,  og  jeg  skal  vis- 
selig lave  Storveziren  én,  der  er  pebret  nok!  Gid  den  maatte 
brænde  og  fortære  hans  Indvolde.« 

Imidlertid  var  Natten  rykket  temmelig  vidt  frem,  og  Shems- 
eddin  lod  derfor  den  ængstede  Bedreddin  Hassan  igjen  spærre 
inde  i  sin  Kiste,  idet  han  sagde:  »Nu  er  det  for  mørkt  til  at 
man  kan  se  at  spidde  Dig.    Men  vent  blot  til  imorgen,  saa  skal 

Du  visselig  komme  til  at  sprælle !  Hvilken  Fusker !    Ingen  Peber 
til  en  Flødetærte!« 

Kisten  blev  igjen  læsset  paa  Kamelen,  og  de  øvrige  Ka- 
meler blev  ligeledes  bepakkede.  Storveziren  satte  sig  tilhest  og 
lod  Kamelen  med  den  i  Kisten  indespærrede  Bedreddin  Hassan 
føre  foran  sig,  og  drog  ved  Nattetid  med  sit  Følge  ind  i  Staden. 
Gaderne  var  ganske  øde,  og  der  lod  sig  paa  denne  Tid  intet 
Menneske  se;  i  Stilhed  naaede  den  besynderlige  Procession 
Storvezirens  Palads.  Her  blev  Kisten  læsset  af;  men  Shems- 
eddin  forbød  paa  det  strængeste  at  aabne  den  uden  hans  Til- 
ladelse. Medens  nu  de  øvrige  Kameler  blev  aflæssede,  tog 
Shemseddin  sin  Svigerinde  og  sin  Datter  til  en  Side  og  hen 
vendte  sig  til  den  sidste  med  de  Ord:  »Lovet  være  Allah,  at 
han  lykkelig  igjen  lod  os  finde  din  Gemal!  Du  erindrer  Dig 
vistnok  endnu  ganske  tydelig  dit  Brudekammers  Indretning,  ikke 
sandt?  Lad  det  bringe  aldeles  i  den  samme  Stand!  Og  er  Du 
tvivlsom  i  en  eller  anden  Henseende,  saa  lad  den  af  mig  ned- 
skrevne Beretning  tjene  Dig  til  Vejledning!  Imidlertid  skal 
jeg  selv  besørge  det  øvrige  fornødne.« 

Med  Henrykkelse  udførte  Sitt-el- Hassan  sin  Faders  Befa- 
ling, og  Storveziren  paa  sin  Side  lod  Salen  igjen  bringe  aldeles 
i  den  samme  Stand,  som  den  havde  været  i,  dengang  Bed- 
reddin Hassan  var  truffen  sammen  der  med  Sultanens  pukkel- 
ryggede Staldkarl.  Ikke  saa  meget  som  en  eneste  Kjærte  blev 
forglemt;  og  saasnart  alt  dette  var  færdigt,  gik  Storveziren  ind 
i  sin  Datters  Kammer  og  lagde  Bedreddin  Hassans  Klæder, 
Turban  og  Pung  paa  en  Stol  ved  Sengen,  ganske  saaledes 
som  Bedreddin  Hassan  havde  efterladt  sig  det.  Derpaa  bød 
han  sin  Datter  lægge   sig    tilsengs,    og,    naar  Bedreddin  Hassan 

traadte  ind,  beklage  sig  over,  at  han  var  bleven  saa  længe 
udenfor,  og  bede  ham  igjen  at  indtage  sin  Plads  ved  hendes 
Side.  »Imorgen,«  sluttede  Storveziren,  »vil  Du  da  more  mig 
og  din  Svigermoder  ved  Fortællingen  om,  hvad  der  om  Natten 
er  foregaaet  imellem  Eder.«  Med  disse  Ord  forlod  Shemseddin 
sin  Datter. 

Efterat  Storveziren  havde  ladet  samtlige  Tjenere  forlade 
Salen,  paa  tre  eller  fire  fortrolige  nær,  bød  han  én  af  disse  at 
hente  Bedreddin  Hassan,  bringe  ham  ind  i  Salen  i  bar  Skjorte 
og  Underbenklæder,  lade  ham  der  alene  og  lukke  Døren  af 
efter  ham.  Saa  dybt  rystet  og  ulykkelig  Bedreddin  Hassan  end 
følte  sig,  fik  Tjeneren  ham  dog  klædt  af,  førend  han  endnu 
var  bleven  rigtig  vaagen,  og  bragt  ind  i  Salen,  forinden  han 
endnu  rigtig  havde  samlet  sine  Tanker.  Ganske  fortumlet  af 
den  lange  Rejse  i  den  bælgmørke  Kiste,  og  efter  den  dybe  og 
tunge  Søvn  saa  Bedreddin  Hassan  sig  om  i  Salen  til  alle  Sider, 
gned  sine  Øjne,  og  vilde  ikke  tro  sine  egne  Sandser.  Omgi- 
velserne havde  pludselig  kaldt  ham  Omstændighederne  ved  hans 
besynderlige  Bryllup  i  Minde.  Tilsidst  kunde  han  dog  ikke 
længer  tvivle  paa,  at  han  jo  befandt  sig  i  den  samme  Sal,  hvor 
han  var  stødt  sammen  med  den  pukkelryggede  Staldkarl.  Men 
hans  Forbauselse  steg  endnu  højere,  da  han  forsigtig  havde 
nærmet  sig  en  aabenstaaende  Dør,  og  inde  i  Værelset  saa  sin 
Klædning  ligge  paa  selvsamme  Sted,  hvor  han  tydelig  erindrede 
sig  at  have  lagt  den  sin  Bryllupsnat. 

»Store  Allah,  sover  jeg,  eller  er  jeg  virkelig  vaagen?« 
spurgte  han  sig  selv  og  gned  paany  sine  Øjne.  Da  aabnede 
Sitt-el-Hassan,  som  med  inderlig  Fornøjelse  havde  været  Vidne 
til  hans  Forundring,  Sengeomhænget,  stak  Hovedet  ud  og  sagde 

i  ømhedsfuld  Tone:  »Min  kj ære  Gemal,  hvorfor  staar  I  dog 
der  i  Døren  ?  Kom  og  indtag  Eders  Plads  ved  min  Side !  I  har 
allerede  længe  været  ude,  og  jeg  forbausedes  højlig,  da  jeg 
vaagnede  og  fandt  mig  alene.« 

Saasnart  Bedreddin  Hassan  i  den  unge  Dame,  der  saa- 
lunde  tiltalte  ham,  havde  gjenkjendt  sin  yndige  Brud  fra  længst 
forsvundne  Dage,  fik  han  ligesom  et  nyt  Hjerte  i  Livet  og 
traadte  ind  i  Værelset  til  hende.  Men  i  stedetfor  at  gaa  iseng 
til  hende,  nærmede  han  sig  med  Hovedet  ganske  fortumlet  af 
alt  det,  som  var  mødt  ham  i  de  sidste  ti  Aar  og  som  han 
umulig  kunde  samle  under  en  eneste  Nats  Eventyr,  sine  Klæder 
og  sin  Pung,  der  laa  paa  Stolen  ved  Sengen.  Men  saasnart 
han  med  Opmærksomhed  havde  undersøgt  disse  ham  velbekj  endte 
Gjenstande,  udraabte  han  med  høj  Røst:  »Ved  den  store,  le- 
vende Allah,  det  er  mig  aldeles  ubegribelige  Ting!« 

Sitt-el-Hassan  gottede  sig  inderlig  over  hans  Forlegenhed 
og  tog  atter  tilorde:  »Men  vil  I  da  ikke  lægge  Eder  tilsengs 
igjen?  Hvad  er  der  vel  ved  Eders  Klæder  og  Eders  Pung  at 
se?  Har  I  da  ganske  glemt,  at  det  er  Eders  Bryllupsnat,  siden 
I  saaledes  lader  Eders  Brud  vente?« 

Da  traadte  Bedreddin  Hassan  hen  til  sin  Gemalinde  og 
spurgte:  »Sig  mig  oprigtig,  om  jeg  har  været  længe  borte  fra 
Eder  I « 

»Hvad  er  det  for  en  underlig  Tale,  min  kjære  Bed- 
reddin?« spurgte  hans  Gemalinde  til  Gjengjæld.  »I  har 
visselig  været  altfor  længe  borte  fra  Eders  ventende  Brud,  end- 
skjøndt  det  vel  kun  er  nogle  faa  Øjeblikke,  siden  I  fjernede 
Eder.  I  maa  være  forunderlig  adspredt,  eller  ogsaa  gaar  I  i 
Drømme. « 

»Jeg  erindrer  mig  vel,  at  jeg  har  været  hos  Eder,«  svarede 


297 

Bedreddin  Hassan,  »men  tillige,  at  jeg,  siden  jeg  forlod  Eder, 
har  opholdt  mig  ti  Aar  i  Damascus  og  bagt  Postejer.  Men 
hvis  det  virkelig  er  sandt,  at  jeg  har  sovet  hos  Eder  inat, 
maa  det  jo  være  Snak,  om  ikke  Vanvid,  med  de  ti  mellem- 
liggende Aar.  Hav  blot  den  Godhed  at  hjælpe  mig  lidt  til- 
rette med  Tidsregningen;  ellers  maa  jeg  frygte  for  at  miste 
Forstanden.  Sig  mig  først  ganske  oprigtig:  »Er  mit  Bryllup 
med  Eder  heller  ikke  andet  end  en  tom  Indbildning  eller  en 
tosset  Drøm?« 

»Eders  Bryllup  er  Virkelighed,  kjære  Herre*,  Eders  Ophold 
i  Damascus  derimod  en  Drøm,«  svarede  hun,  idet  hun  kun 
med  Anstrængelse  undertrykte  sin  Latter. 

»Ej,«  raabte  Bedreddin  Hassan  og  gav  sig  til  at  le  højt, 
»saa  gives  der  ingen  lystigere  Historie!  —  I  skal  blot  høre, 
hvilken  snurrig  Drøm !  Jeg  er  overbevist  om,  at  den  vil  more 
Eder.  I  maa  da  forestille  Eder,  at  jeg  i  denne  Dragt,  hvori 
I  her  ser  mig,  befandt  mig  liggende  udenfor  en  af  Damascus' 
Porte,  at  en  spottende  Folkeskare  blev  ledsaget  ind  i  Staden, 
flygtede  ind  til  en  Postej  bager,  der  lærte  mig  sit  Haandværk 
og  tog  mig  i  Søns  Sted,  og  endelig  indsatte  mig  til  sin  Uni- 
versalarving. I  kan  vel  tænke  Eder,  at  den  største  Del  af  min 
Arv  bestod  i  Kageforme,  Tallerkener,  Fade  og  allehaande  Skaar 
af  lignende  Slags.  I  Damascus  levede  jeg  derpaa  i  hele  ti  Aar 
som  en  god  og  rolig  Borgermand,  drivende  Postej  bagerprofes- 
sionen og  ærlig  svarende  Skatter  og  Afgifter.  —  Dog  det  vilde 
blive  altfor  vidtløftigt  at  fortælle  Eder  hele  Indholdet  af  min 
Drøm.  Men  vel  var  det,  at  jeg  tilsidst  vaagnede;  thi  ellers 
havde  man  spiddet  mig  lyslevende  paa  en  Pæl,  uagtet  hele  min 
Forbrydelse  ikke  bestod  i  andet,  end  at  jeg  havde  lavet  Fløde- 

postejer  uden  at  komme  Peber  deri.  Har  I  nogensinde  hørt 
Mage  til  naragtig  Drøm?« 

»Nej,  det  maa  jeg  tilstaa!«  svarede  hans  Gemalinde,  idet 
hun  gav  sin  Latter  frie  Tøjler.  »Men  Allah  være  lovet,  at  det 
kun  var  en  Drøm!« 

»O  ja,  tilvisse,  jeg  har  lidt  overmaade  meget,  og  har  neppe 
endnu  forvundet  det.  Det  er  dog  underligt,  at  en  blot  Drøm 
kan  gjøre  sligt  et  Indtryk  paa  Lemmer  og  Sandser.  Mit  Hjerte 
banker  virkelig  endnu  af  Dødsfrygt,  og  mit  Legeme  er  ligesom 
sønderknust  af  Opholdet  i  den  forbandede  Kasse  ovenpaa  en 
tungt  travende  Kamels  Ryg.  Dog,  I  har  Ret,  Allah  være 
lovet,  at  det  kun  var  en  Drøm !  Nu  vil  jeg  igjen  gaa  tilsengs 
og  se  til  at  drømme  behageligere  —  i  Eders  Arme,  min  elske- 
lige Brud.« 

Uagtet  sine  gode  Forsætter  tilbragte  Bedreddin  dog  langt- 
fra nogen  rolig  Nat  i  behagelige  Drømme.  Hvert  Øjeblik  for 
han  ængstet  op  af  Søvnen  og  spurgte  sig  selv,  om  han  drømte 
eller  vaagede. 

Tilsidst  kunde  han  ikke  holde  det  ud  længere ;  han 
maatte  paany  forvisse  sig  om  Virkeligheden  af  sin  Lykke. 
Hastig  rejste  han  sig  i  Sengen,  slog  Omhænget  tilside  og  stir- 
rede omkring  i  Værelset.  »Ganske  rigtig,«  sagde  han  derpaa 
til  sig  selv,  »det  er  det  samme  Værelse,  hvori  jeg  snappede 
den  afskyelige  Pukkelryggede  den  dejlige  Brud  bort  lige  for 
Næsen, « 

Imidlertid  havde  han  dog  endnu  ikke  endt  hine  Tvivlens 
Kampe,  da  Dagen  begyndte  at  dæmre,  og  Veziren  Shemseddin 
bankede  paa  Døren,  strax  efter  aabnede  den  og  traadte  ind  for 

at  ønske  Brudefolkene  en  god  Morgen.  Med  den  højeste  Forbau- 
selse  saa  Bedreddin  Hassan  den  ham  kun  altfor  vel  bekj  endte 
frygtelige  Mand  for  sig,  som  havde  villet  tage  ham  grusomt  af 
Dage,  fordi  han  havde  lavet  Flødepostejer  uden  Peber.  Imid- 
lertid havde  han  dog  ingenlunde  mere  Udseende  af  hin  blod- 
tørstige Dommer,  som  havde  ængstet  ham  saa  haardt;  hans 
Ansigt  var  mildt  og  smilende  som  en  god  Faders,  der  besøger 
sine  Børn. 

»Det  var  altsaa  Eder,«  udraabte  Bedreddin  Hassan,  saa- 
snart  han  havde  fattet  sig  noget  efter  sin  første  Skræk  og  Over- 
raskelse, »det  var  altsaa  Eder,  som  fordømte  mig  til  en  saa 
skammelig  Død  alene  for  en  upebret  Flødetærtes  Skyld?  Jeg 
gyser  endnu,  naar  jeg  tænker  derpaa!« 

Veziren  kom  til  at  le  højt,  og  gav  sig,  for  paa  engang  at 
sætte  ham  ind  i  Virkeligheden,  hvoraf  han  saa  længe  havde 
været  ude,  til  at  meddele  ham  den  sande  Sammenhæng  med 
hans  Bryllup,  Udlændighed  og  senere  Bortførelse.  Den  mest 
overraskende  Oplysning  var  dog  den,  at  en  veldædig  Aand, 
som  det  var  fremgaaet  af  den  pukkelryggede  Staldkarls  For- 
klaring, var  den  egentlige  Ophavsmand  til  hele  Eventyret,  idet 
samme  havde  ført  ham  ind  i  Storvezirens  Hus,  og  imod  sit 
eget  Vidende  ogsaa  ind  i  hans  Familie.  »Min  kjære  Broder- 
søn,« saaledes  sluttede  Veziren,  idet  han  med  Ømhed  omfav- 
nede Bedreddin  Hassan,  »jeg  beder  Eder  om  Tilgivelse  for  alt 
det,  jeg  har  ladet  Eder  lide  siden  vort  Møde  udenfor  Damascus ! 
Jeg  vilde  ende  Eventyret,  som  det  var  begyndt,  og  imod  dit 
Vidende  kaste  Dig  i  Armene  paa  den  Dig  bestemte  Lykke.  Jo 
mere  Du  har  maattet  gjennemgaa  for  at  naa  den,  desto  mere 
fortryllende  maa  den    nu    ogsaa    forekomme    Dig.      Skilsmissens 

og  Smertens  Tid  er  nu  forbi;  Du  er  gjengivet  dem,  der  var 
Dig  de  dyrebareste  paa  Jorden,  for  aldrig  mere  at  blive  adskilt 
fra  dem.« 

»Medens  Du  klæder  Dig  paa,  vil  jeg  gaa  ind  til  din 
Moder,  som  utaalmodig  længes  efter  igjen  at  slutte  Dig  i  sine 
Arme;  hun  vil  bringe  Dig  din  Søn,  den  lille  Agib,  som  Du  jo 
kjender  fra  Damascus,  og  til  hvem  dit  Hjerte  drog  Dig  hen, 
uden  at  Du  vidste  at  forklare  Dig  det!« 

Sproget  besidder  ikke  Ord,  der  er  udtryksfulde  nok  til 
endog  blot  at  antyde  den  Henrykkelse,  som  Bedreddin  Hassan 
følte,  da  han  atter  omfavnede  sin  Moder  og  sin  Søn.  Der  var 
næsten  ingen  Ende  paa  Glædestaarer  og  ømme  Kjærtegn.  Der 
manglede  nu  intet  mere  i  Bedreddin  Hassans  fuldkomne 
Lykke;  han  følte  sig  jo  omgivet  af  alt,  hvad  der  var  ham  dy- 
rebart, og  Fremtiden  lyste  ham  imøde  gjennem  klare  rosenfar- 
vede Skyer. 

Imidlertid  havde  Shemseddin  begivet  sig  op  til  Sultanen  for 
at  berette  ham  det  lykkelige  Udfald  af  sin  Rejse.  Hs.  Højhed 
fandt  de  ved  denne  Lejlighed  ham  meddelte  Begivenheder 
saa  overordentlige,  at  han  lod  dem  ufortøvet  opskrive  og  hen- 
lægge i  Rigsarkivet  til  efterfølgende  Slægters  Morskab  og  Op- 
byggelse. I  lige  Maade  lovede  han  at  drage  Storvezirens 
Broder-  og  Svigersøn  i  sin  Nærhed,  gjøre  vel  imod  ham  og 
hæve  ham  til  en  hans  Talenter  og  Forhold  værdig  Stilling. 

Saasnart  Storveziren  var  vendt  tilbage  fra  Sultanen,  havde 
de  fem  over  al  Maade  lykkelige  Mennesker  ikke  andet  at 
tænke  paa  end  at  leve  for  deres  Lykke  og  for  hverandre.  Den 
naadige  Himmel  begunstigede  deres  ømme  Idrætter;  aldrig  har 
der  været  nogen  mere  lykkelig  Familie   til  end  denne,   og  først 

sent   og   med    skaansom    Haand   skilte  Dødens    Engel    dem    fra 
hverandre. 

Saalunde  lød  Stor\'eziren  Djafars  Historie.  De  troendes 
Behersker  havde  fundet  et  overordentligt  Behag  deri,  og  endnu 
lang  Tid  efter  randt  disse  mærkværdige  og  morsomme  Livs- 
begivenheder ham  isinde,  fremkaldende  Latter  og  godt  Lune. 


Fortællingen  om  den  Pukkelryggede. 


I  en  By  i  Kina  levede  engang  en  Skræder,  der  havde  en 
meget  smuk  Kone,  som  han  elskede  overmaade  højt  og 
som  ogsaa  elskede  ham  af  inderste  Hjerte.  En  Dag  medens 
han  arbejdede,  satte  en  lille  pukkelrygget  Mand  sig  udenfor 
hans  Bod  og  begyndte  at  synge  til  Tamburinens  Lyd.  Skræ- 
deren  fandt  Behag  i  hans  snurrige  Manerer,  og  for  at  gjøre  sin 
Kone  en  Fornøjelse,  foreslog  han  ,ham  at  følge  med  sig  hjem 
og  spise  til  Aften.  Hermed  ytrede  den  Pukkelryggede  sin  Til- 
fredshed; Skræderen  lukkede  da  sit  Værksted,  og  tog  ham  hjem 
med  sig. 

Da  det  vår  paa  Tide  at  spise  til  Aften,  havde  netop  Skræ- 
derens  Kone  tillavet  en  Ret  Fisk;  saasnart  hendes  Mand  var 
kommen  hjem,  bar  hun  den  ind,  og  alle  tre  satte  sig  til  Bordet. 
Men  uheldigvis  slugte  den  lille  Pukkelryggede  saaledes  i  sig, 
at  han  fik  et  stort  Fiskeben  paatværs  i  Halsen;  han  fik  Kon- 
vulsioner  og  opgav  efter  nogle  Øjeblikkes  Forløb  sin  Aand, 
førend  Skræderen  og  hans  Kone  ret  vidste  at  besinde  sig  i  denne 
dødelige  Forlegenhed. 

Hvilken  Forstyrrelse,  hvilken  Elendighed!  Ægteparret  var 
ligesom  rent  ude  af  sig  selv  over  denne  fatale  Hændelse. 
Ulykken  var  sket  i  deres  Hus,  ved  deres  Bord,  og  de  frygtede 
med  Grund  for,  at  de  skulde  blive  anklagede  for  Snigmord, 
naar  Sagen  kom  Folk  for  Øre. 

Endelig  troede  Skræderen  dog  i  det  mindste  at  have  hittet 
paa  en  Udvej,  ad  hvilken  de  paa  en  god  Maade  kunde  skaffe 
sig  det  døde  Legeme  fra  Halsen,  Han  og  hans  Kone  tog  nemlig 
den  Pukkelryggede,  den  ene  ved  Hovedet,  den  anden  ved  Be- 
nene, og  bar  ham  hen  til  en  i  Nabolaget  boende  jødisk  Læge. 
Her  bankede  de  dygtig  paa  Husdøren,  fra  hvilken  en  meget 
stejl  Trappe  førte  op  til  Lægens  Værelse. 

Paa  deres  Banken  kom  der  strax  en  Pige  ned,  aabnede 
Døren  og  spurgte,  hvad  de  vilde. 

»Meld  hastig  Eders  Herre,«  svarede  Skræderen,  at  vi  her 
har  bragt  ham  et  meget  sygt  Menneske,  som  han  maa  tage  sig 
af.  Men  forat  han  ikke  skal  tro,  at  han  skal  have  Ulejlighed 
for  intet,  saa  giv  ham  disse  Penge  paa  Haanden!« 

Med  disse  Ord  trykkede  han  Pigen  et  Sølvstykke  i 
Haanden.  Men  imedens  Slavinden  gik  ind  til  sin  Herre  for 
at  gjøre  Melding,  bar  Skræderen  og  hans  Kone  den  døde  hastig 
opad  Trappen,  lagde  ham  ned  paa  det  øverste  Trin,  og  fjernede 
sig  hurtig. 

Lægen  havde  imidlertid  med  Glæde  modtaget  Pigens  Bud- 
skab og  Forudbetalingen,  og  tænkte  ved  sig  selv,  at  en  saa 
meget  lovende  Patient  maatte  nyde  den  mest  prompte  Behand- 
ling. »Følg  hastig  efter  mig  med  Lyset!«  befalede  han  sin 
Slavinde,  og  ilede  i  sin  Iver  foran  i  Mørket  for  at  løbe  nedad 
Trappen.      Men    i  sin  Ilfærdighed    kom   han    til   at    sparke  saa 

voldsomt  til  den  paa  det  øverste  af  Trappen  liggende  Pukkel- 
ryggede, at  Liget  rullede  ned,  og  han  nær  selv  var  fulgt  bag- 
efter. Forbauset  kaldte  han  paa  Pigen,  og  da  denne  endelig 
kom  til  med  Lyset,  gik  de  sammen  nedad  Trappen  og  fandt 
et  dødt  Menneske  liggende  dernede. 

Fuld  af  Gru  og  Forskrækkelse  paakaldte  Lægen  Moses  og 
alle  Jødernes  Profeter,  og  klagede :  »Jeg  arme,  ulyksalige  Men- 
neske! Hvorfor  vilde  jeg  ogsaa  gaa  nedad  Trappen  i  Mørke? 
Jeg  er  derved  kommen  til  fuldkommen  at  berøve  det  dødssyge 
Menneske  Livet.  Jeg  er  om  en  Hals,  hvis  ikke  Esra's  gode 
Æsel  ^)  kommer  mig  til  Hjælp.  Ve  mig,  de  ville  slæbe  mig 
bort  og  henrette  mig  som  en  Morder!« 

Med  al  sin  Forfærdelse  var  Lægen  dog  saa  betænksom  at 
lade  Gadedøren  tillukke,  forat  ikke  nogen  forbigaaende  tilfæl- 
digvis skulde  blive  Vidne  til  den  ulykkelige  Scene.  Da  han 
endelig  havde  fattet  sig  noget,  bar  han  Liget  ind  i  sin  Kones 
Værelse;  hun  var  nærved  at  falde  i  Afmagt,  da  hun  fik  Øje  paa 
den  usalige  Byrde,  hendes  Mand  kom  slæbende  med.  »Ve  os«, 
raabte  hun,  »vi  er  fortabte,  hvis  vi  ikke  endnu  i  Nat  kan  blive 
af  med  dette  Lig !  Finder  man  det  hos  os  imorgen  tidlig,  koster 
det  os  Livet!  Vi  er  en  stakkels  forfulgt  Slægt,  som  ingen  har 
Medlidenhed  med.  Ve  os!  Hvorledes  har  Du  baaret  Dig  ad 
med  at  tage  Livet  af  dette  lille  Uhyre?« 

»  Det  synes  mig,  kan  være  Dig  ligegyldigt ; «   svarede  Manden, 


*)  Det  Æsel,    hvorpaa   Esra   ifølge    det   muhammedanske  Sagn    red,    da 
han  vendte  tilbage  fra  det  babyloniske  Fangenskab. 

Esra,  hvem  Araberne  kalde  Ozair,  er  en  af  de  bibelske 
Personer,  som  de  muhammedanske  Legender  med  Forkjærlighed 
dvæler  ved. 

»for    Øjeblikket   gjælder   det  udelukkende   om    at   blive   af  med 
det  døde  Legeme.« 

Mand  og  Kone  gav  sig  da  til  at  raadslaa  med  hinanden, 
og  den  sidste,  der  besad  ulige  mere  Aand  end  sin  Mand,  kom 
snart  frem  med  et  Forslag,  der  syntes  antageligt.  Dette  gik  ud 
paa,  ■  at  de  skulde  skaffe  Liget  op  paa  Husets  flade  Tag  og 
kaste  det  gjennem  Skorstenen  ned  i  deres  muhammedanske  Na- 
boes  Hus.  Denne  var  Olie-  og  Smørhandler  og  Sultanens 
Leverandør  af  overhovedet  alle  Slags  fede  Sager;  han  havde  sit 
Lager  i  selve  sin  Bolig,  og  klagede  ikke  uden  Grund  altid 
over  den  Skade,  som  Rotter  og  Mus  anrettede  paa  hans  Fe- 
devarer. 

Konens  Forslag  blev  antaget,  og  man  skred  til  Værket; 
den  Pukkelryggede  blev  baaren  op  paa  Taget,  og  forsigtig  ned- 
ladt gjennem  Skorstenen  ved  Hjælp  af  Snore,  som  var  lagt 
ham  under  Armene.  Han  kom  heldigvis  til  at  staa  paa  Benene, 
og  forblev  ogsaa  staaende  lænet  op  imod  Væggen,  da  Snorene 
blev  draget  tilbage. 

Neppe  var  det  jødiske  Ægtepar  igjen  kommet  ned  i  deres 
Værelser,  førend  Fedtleverandøren  med  en  Lygte  i  Haanden 
kom  hjem  fra  et  Bryllupsgilde  og  til  sin  største  Forfærdelse 
fandt  en  Mand  staaende  i  sin  Kamin.  Da  han  imidlertid  ikke 
manglede  Mod,  og  han  med  Grund  troede  at  have  en  Tyv  for 
sig,  greb  han  en  Knippel  og  gik  lige  løs  paa  den  Pukkel- 
ryggede, idet  han  raabte:  »Hejda,  Krabat!  Jeg  troede,  at  det 
var  Rotterne  og  Musene,  som  aad  mine  Fedevarer,  og  saa  er 
det  Dig,  som  slæber  dem  bort  gjennem  Skorstenen!  Men  jeg  skal 
vel  betage  Dig  Lysten  til  at  komme  igjen,  Hallunk!« 

Tusind  og  én  Nat.  20 

Med  disse  Ord  slog  han  løs  paa  den  døde,  der  ved  det 
første  Slag  faldt  om  paa  Ansigtet  og  frembød  sin  Pukkel  for 
den  vrede  Fedtleverandør.  Denne  bearbejdede  ogsaa  Pukkelen 
ret  tilgavns.  Men  da  han  endelig  mærkede,  at  Personen  ikke 
mere  rørte  noget  Lem,  gav  han  sig  nøjere  til  at  undersøge  ham, 
og  saa,  at  han  havde  et  Lig  for  sig. 

Nu  blev  han  ligesaa  angst,  som  han  før  havde  været  vred, 
og  udraabte;  »Hvad  har  jeg  ulykkelige  dog  gjort!  Jeg  har  jo 
slaaet  et  Menneske  ihjel!  Ak,  jeg  drev  min  Hævn  altfor  vidt! 
Store  Allah,  hvis  Du  ikke  forbarmer  Dig  over  mig,  er  det  ude 
med  mig!  Forbandet  være  Alverdens  Olie  og  Fedt,  som  bragte 
mig  i  denne  Knibe!« 

Bleg  og  stiv  af  Rædsel  stod  han  dér,  og  hørte  allerede 
Retfærdighedens  Tjenere  komme  for  at  føre  ham  til  Døden.  Den 
arme  Mand  vidste  hverken  ud  eller  ind. 

I  Begyndelsen  havde  Sultanens  Fedtleverandør  ikke  lagt 
Mærke  til,  at  det  var  en  Pukkelrygget,  han  havde  pryglet;  da 
han  nu  blev  dette  vaer,  brød  han  ud  i  høje  Forbandelser  og 
raabte:  »Forbandede  Pukkelryg,  puklede  Hund,  Allah  give,  at 
Du  hellere  havde  stjaalet  alt  mit  Fedt,  end  at  jeg  skulde  have 
grebet  Dig  i  Gjerningen!  Jeg  vilde  da  ikke  have  været  i  denne 
fortvivlede  Knibe  for  dig  og  din  afskyelige  Pukkels  Skyld.  O, 
alle  I  gode  Aander,  tænder  dog  et  lille  Lys  for  mig  i  dette 
Mørke ! « 

Med  disse  Ord  tog  han  den  Pukkelryggede  paa  sine  Skuldre 
og  bar  ham  ud  af  Huset  og  videre  indtil  Enden  af  Gaden, 
hvor  han  stillede  ham  lige  op  imod  en  Badehusdør;  saasnart  han 
havde  faaet  ham  til  at  staa,  løb  han  hjem  igjen,  uden  at  se 
sig  en  eneste  Gang  om. 

Kort   efter   Solopgang   fik   en   rig   kristen    Kjøbmand,    som 

leverede  de  fleste  Fornødenheder  til  Sultanens  Palads,  efter  en 
i  Svir  og  Sværm  tilbragt  Nat  det  Indfald  at  forlade  sin  Bolig 
og  gaa  i  Bad.  Uagtet  sin  Rus  mærkede  han  dog,  at  Natten  om 
lidt  vilde  være  tilende,  og  Raabet  til  Morgenbønnen  snart  lyde. 
Han  fremskyndede  altsaa  sine  Skridt,  forat  ikke  en  eller  anden 
til  Moskeen  vandrende  Muslim  skulde  møde  ham  og  føre  ham 
i  Fængsel  som  en  Drukkenbold  ').  Men  da  han  kom  til  Enden 
af  den  bevidste  Gade,  tvang  en  vis  Fornødenhed  ham  til  at 
staa  stille,  og  det  traf  sig  netop  saaledes,  at  han  standsede  lige 
udenfor  den  Bod,  ved  hvilken  Fedtleverandøren  havde  skilt  sig 
ved  den  Pukkelryggede.  Formodentlig  maa  Kjøbmanden  paa 
en  eller  anden  Maade  have  rørt  ved  den  døde,  —  kort  at  for- 
tælle, som  han  allerbedst  stod  og  tænkte  paa  ingen  Ting,  faldt 
det  døde  Menneske  ham  paa  Ryggen.  Heftig  forskrækket  og  i 
den  Tanke,  at  det  var  en  Røver,  gav  Kjøbmanden  ham  et 
dygtigt  Slag  i  Hovedet  og  raabte  om  Hjælp,  idet  han  af  alle 
Livsens  Kræfter  blev  'ved  at  slaa  løs  paa  det  til  Jorden  faldne 
Legeme.  Paa  hans  Skrig  kom  Kvarterets  Vægter  ^)  tililende, 
og  da    han    saa    en   Muhammedaner  —  thi    det   var    den    Puk- 


')  At  vise  sig  beruset  paa  Gaden  betragtes  endnu  som  strafbart  i 
Orienten  og  i  hvert  Fald  højst  forargeligt;  i  tidligere  Aarhundreder 
havde  enhver  Muslim  en  Slags  Ret  til  overfor  kristne  selv  at  gribe 
ind  paa  Øvrighedens  Vegne,  og  fra  hyppige  Misbrug  heraf  stammer 
de  Kapitulationer,  som  europæiske  Magter  sluttede  med  orientalske 
Fyrster  for  ai  sikre  deres  Undersaatler,  og  som  i  Ægypten  endnu 
tildels  har  Gyldighed. 

*)  Orientalske  Byer  er  inddelte  i  Kvarterer,  som  hver  har  sine  Bevog- 
tere,  og  som  ofte  er  skilt  fra  hverandre  ved  Porte,  der  holdes 
lukkede  om  Natten.  Saadanne  Gadeafspserringer  finder  f.  Ex.  endnu 
Sted  i  enkelte  Dele  af  Byen  Damaskus. 

20* 

lede  —  saaledes  mishandlet  af  en  Kristen,  forlangte  han  Grunden 
dertil  at  vide. 

»Den  Kjæltring  vilde  bestjæle  mig  og  søgte  at  gribe  mig  i 
Nakken,«   svarede  Kjøbmanden,   »og  saa  maatte  jeg  værge  mig.« 

Da  svarede  Vægteren,  idet  han  greb  Kjøbmanden  ved 
Armen:  »I  har  nu  tilstrækkelig  baade  forsvaret  og  hævnet  Eder; 
gaa  nu  Eders  Vej ! « 

Med  det  samme  vilde  han  hjælpe  den  Pukkelryggede  igjen 
op  paa  Benene;  men  da  han  derved  erfarede,  at  han  var  død, 
vedblev  han:  »Oho,  paa  slig  Maade  har  altsaa  en  lumpen 
Kristen  den  Frækhed  at  myrde  en  retskaffen  Muslim ! «  Og  han 
arresterede  Kjøbmanden  og  førte  ham  med  sig  til  Politimesterens 
Bolig,  hvor  han  blev  indespærret,  indtil  Dommeren  var  staaet 
op  og  kunde  forhøre  den  anklagede. 

Men  efterhaanden  som  Kjøbmanden  atter  forvandt  Rusens 
Virkninger  og  nøjere  eftertænkte  sit  Eventyr,  desto  mindre 
kunde  han  begribe,  hvorledes  nogen  kunde  miste  Livet  ved 
ganske  almindelige  Næveslag.  Imidlertid  var  dog  Omstændig- 
hederne saa  graverende,  at  han  ved  Forhøret  ikke  formaaede 
at  rense  sig  for  den  imod  ham  gjorte  Beskyldning.  Paa  den 
anden  Side  kunde  Dommeren,  selv  med  den  bedste  Villie,  ikke 
andet  end  erklære  ham  skyldig  i  det  ham  tilregnede  Drab  og 
fælde  Dødsdommen  over  ham.  Da  imidlertid  den  Pukkel- 
ryggede hørte  til  Sultanens  Hofnarre,  vilde  han  ikke  lade  ham 
hænge,  førend  han  havde  underrettet  Sultanen  om  Sagen.  Men 
Sultanen  lod  svare:  »Jeg  kan  ikke  benaade  en  Kristen,  som 
har  myrdet  en  Muselmand;  gaa  og  gjør  Eders  Pligt!« 

Politimesteren  lod  altsaa  en  Galge  oprejse  og  ved  Udraabere 
bekjendtgjøre   over  hele    Staden,    at   en  Kristen   skulde   hænges. 


309 

fordi  han  havde  myrdet  en  Muselmand.  Da  nu  Tiden  kom,  førte 
man  Kjøbmanden  under  Galgen,  Bøddelen  befæstede  en  Løkke 
omkring  hans  Hals,  og  vilde  just  til  at  hale  ham  ivejret,  da 
Sultanens  Fedtleverandør  trængte  sig  frem  igjennem  Mængden 
og  tilraabte  Bøddelen:  »Hold  inde,  for  Allahs  Skyld,  hold 
inde !  Det  er  ikke  ham,  men  mig,  der  har  begaaet  Forbry- 
delsen ! « 

Den  ved  Henrettelsen  tilstedeværende  Politimester  gav  sig 
strax  til  at  forhøre  Leverandøren,  og  denne  fortalte  nu,  hvor- 
ledes han  var  kommen  til  at  slaa  den  Pukkelryggede  ihjel  og 
derpaa  havde  stillet  ham  op  paa  Gadehjørnet,  hvor  Kjøbmanden 
var  kommen  i  Filteri  med  ham.  »Det  er  allerede  altfor  meget«, 
sluttede  han,  »at  jeg  har  taget  Livet  af  en  Muselmand;  jeg  vil 
ikke  betynge  min  Samvittighed  endnu  mere  ved  at  blive  Skyld 
i  denne  uskyldige  Kristens  Henrettelse  1 « 

Da  nu  saaledes  Fedtlevera,ndøren  højt  og  offentlig  erklæ- 
rede sig  skyldig  i  Mordet,  maatte  Politimesteren  naturligvis  lade 
Kjøbmanden  vederfares  Retfærdighed.  Han  befalede  altsaa 
Bøddelen  at  lade  den  Kristne  løbe  og  at  hænge  den  anden, 
der  selv  havde  anklaget  sig  og  bevist  sin  Brøde. 

Bøddelen  adlød,  og  vilde  just  hive  Fedtleverandøren  ivejret, 
da  den  jødiske  Læge  gav  sig  højt  til  at  skrige  og  trængte  sig 
frem  til  Galgen. 

Saasnart  han  havde  naaet  det  Sted,  hvor  Politimesteren 
stod,  erklærede  han  Muselmanden  for  uskyldig,  og  forklarede, 
hvorledes  han,  rigtignok  kun  af  Vanvare,  havde  foranlediget  den 
Pukkelryggedes  Død  og  derpaa  skaffet  Liget  over  i  Fedtleve- 
randørens Hus.  For  nu  ikke,  naar  denne  blev  henrettet,  at 
skulle  forsvare   to   Muselmænds   Død,    vilde   han    heller   gaa   til 

Bekj endelse  og  ved  en  frivillig  Død  sone  den  Brøde,  han  havde 
bragt  over  sit  Hoved. 

Ved  denne  Forklaring  drog  den  fede  Fedtleverandør  sit 
Vejr  betydeligt  friere,  og  kunde  gjerne  have  kastet  sig  den  for- 
agtede, men  retskafne  Jøde  om  Halsen  af  Glæde  og  Henryk- 
kelse. Men  saasnart  Politimesteren  fuldkommen  havde  over- 
bevist sig  om,  at  den  jødiske  Læge  var  den  alene  skyldige,  lod 
han  ogsaa  Leverandøren  løbe  og  gav  Befaling  til  at  Jøden 
skulde  hænges. 

Allerede  havde  den  jødiske  Læge,  ligesom  de  forrige, 
Løkken  om  Halsen  og  skulde  til  at  dingle,  da  der  lod  sig  høre 
en  ny  Stemme,  som  i  høje  og  ængstelige  Toner  bad  Bøddelen 
holde  inde.  Det  var  Skræderen,  som  af  al  Magt  stræbte  at 
trænge  sig  igjennem  til  Politimesteren.  Saasnart  han  havde 
naaet  denne,  begyndte  han  gispende: 

»Herre,  I  har  været  lige  paa  Nippet  til  at  henrette  tre 
uskyldige!  Men  hvis  I  vil  have  Taalmodighed  og  høre  efter, 
hvad  jeg  har  at  sige  Eder,  skal  I  visselig  lære  at  kjende  den 
lille  Pukkelryggedes  virkelige  Morder,  han  staar  nemlig  for 
Eder. « 

Derpaa  fortalte  han,  hvorledes  den  Pukkelryggede  var 
kommen  til  ham,  hvorledes  han  havde  taget  ham  hjem  med  sig 
og  ladet  ham  spise  tilaften  med  sig,  hvorved  han  havde  været 
saa  uheldig  at  faa  et  Fiskeben  paatværs  i  Halsen.  Da  dette 
havde  voldet  hans  pludselige  Død,  havde  han  og  hans  Kone 
baaret  ham  hen  til  den  jødiske  Læge  og  lagt  ham  paa  det 
øverste  Trin  af  hans  Trappe.« 

Lægen  har  altsaa  ikke  dræbt  ham,«  sluttede  Skræderen, 
»thi  han  sparkede  kun  det  døde  Legeme  ned  af  Trappen,  da 
han  vilde  gaa  nedenunder.    Men  han  bildte  sig  ind,  at  han  ved 

denne  Lejlighed  var  kommen  for  Skade  med  at  berøve  ham 
Livet.  Da  nu  Sagen  forholder  sig  saaledes,  Hr.  Politimester, 
er  I  vel  saa  god  at  lade  mig  henrette  istedetfor  den  arme, 
uskyldige  Læge!« 

Politimesteren  og  alle  Tilstedeværende  kunde  ikke  noksom 
undre  sig  over  de  til  den  Pukkelryggedes  Død  knyttede,  som 
det  syntes,  i  en  uendelig  Række  sammenkjædede  mærkværdige 
Omstændigheder.  Imidlertid  var  Sagen  aldeles  ren  og  klar,  og 
der  var  intet  andet  derved  at  gjøre  end  at  slippe  Lægen  fri  og 
give  Befaling  til  Skræderens  Henrettelse,  i  Forventning  af,  at 
der  sandsynligvis  vilde  melde  sig  en  ny  Kandidat  til  Galgen, 
inden  Skræderen  gik  tilvejrs. 

Medens  alt  dette  gik  for  sig,  til  bedste  Underholdning  for 
Befolkningen,  havde  Sultanen  spurgt  efter  sin  pukkelryggede 
Nar,  uden  hvem  han  ikke  længe  formaaede  at  føle  sig  ret 
tilpas.  En  af  hans  Hoffolk  meddelte  ham  da  følgende  Op- 
lysning : 

»Herre,  den  pukkelryggede  Nar,  som  Eders  Højhed  har 
behaget  at  spørge  efter,  havde  igaar  Aftes  beruset  sig  og  imod 
al  Sædvane  sneget  sig  ud  af  Paladset  for  at  strejfe  omkring  i 
Staden.  Imorges  ha.r  man  fundet  ham  død  paa  Gaden.  Som 
hans  Morder  blev  der  for  Dommeren  fremført  en  kristen 
Kjøbmand,  og  hin  gav  strax  Befaling  til,  at  der  skulde  rejses 
en  Galge  til  den  skyldige.  Men  just  som  Kjøbmanden  stod  med 
Strikken  om  Halsen,  kom  der  en  anden  Person  og  angav  sig 
som  Morderen,  og  efter  ham  kom  en  tredie  og  en  fjerde,  som 
hver  for  sig  gjorde  Fordring  paa  den  Udmærkelse  at  blive  hængt 
som  Morder,  og  saaledes  traadte  i  den  foregaaendes  Sted.  Nu 
er   Politimesteren   netop   i  Begreb    med   at    forhøre    den   fjerde 

.Person,    der   har  angivet  sig  som    den    Pukkelryggedes  virkelige 
Morder. « 

Saasnart  Sultanen  havde  modtaget  denne  Beretning,  sendte 
han  strax  et  Bud  hen  til  Retterpladsen  med  den  Befaling,  at 
PoHtimesteren  øjeblikkelig  skulde  hidbringe  de  anklagede,  til- 
ligemed den  stakkels  Pukkelryggedes  Lig,  hvem  han  ønskede 
at  se  endnu  engang.  Sultanens  Befaling  indtraf  netop,  som 
Bøddelen  var  i  Begreb  med  at  drage  Skræderen  i  vej  ret;  strax 
blev  denne  befriet  fra  Strikken,  og  tilligemed  den  jødiske  Læge, 
Fedtleverandøren  og  den  kristne  Kjøbmand,  samt  den  af  fire 
Politibetjente  baarne  pukkelryggede  Dværg  bragt  for  Landets 
Sultan. 

Saasnart  Politimesteren  stod  for  Herskerens  Aasyn,  kastede 
han  sig  ned  for  hans  Trones  Fod  og  berettede  nøjagtig  alt,  hvad 
han  vidste  af  den  Pukkelryggedes  Historie.  Sultanen  fandt 
samme  saa  overordentligt,  at  han  befalede  sin  Historiograf  at 
opskrive  den  med  alle  Biomstændigheder,  og  tiltalte  derpaa  de 
tilstedeværende,  som  følger: 

»Mon  nogen  af  Eder  nogensinde  har  hørt  forunderligere 
Ting  end  dem  der  har  tildraget  sig  med  min  arme  pukkel- 
ryggede Nar?     Jeg  selv  har  aldrig  hørt  Magen.« 

Saasnart  Sultanen  havde  vel  udtalt,  bøjede  den  kristne 
Kjøbmand  sig  saa  dybt,  at  han  med  sin  Pande  berørte  Jorden 
og  svarede: 

»Mægtige  Hersker,  jeg  formaaede  vel  at  fortælle  Eder  en 
endnu  forunderligere  Historie;  hvis  Eders  Højhed  tillader,  skal 
jeg  strax  være  rede  dertil.  Neppe  vil  nogen  kunne  høre 
samme  uden  den  dybeste  Rørelse.« 

Sultanen,  der  var  en  stor  Elsker  af  eventyrlige  Historier, 
gav  beredvilligt  sit  Samtykke,  og  Kjøbmanden  begyndte: 

Den  Kejthaandede. 

Førend  jeg  indlader  mig  paa  den  Eders  Højhed  lovede 
Fortælling  tillader  jeg  mig  med  Eders  Gunst  den  Bemærkning, 
at  jeg  ikke  har  den  Ære  at  være  født  i  Eders  Rige.  Jeg 
stammer  fra  Kairo  og  er  af  Kopternes  ^)  Folkefærd,  af  Tros- 
bekj endelse  en  Kristen.  Min  Fader  var  Mægler  og  efterlod 
mig  en  betydelig  Formue.  Jeg  fulgte  den  samme  Næringsvej, 
og  befandt  mig  en  Dag  i  det  offentlige  Herberg  for  Komhand- 
1erne  i  Kairo,  da  jeg  blev  hilset  og  tiltalt  af  en  anstændig 
klædt  ung  Mand,  som  var  ridende  paa  et  smukt  Æsel,  og 
adspurgt,  i  hvilken  Pris  en  Læst  Sesam  stod^),  af  den  Godhed, 
som  en  Prøve  udviste,  hvilken  han  førte  med  sig  i  et  Tørklæde. 

Jeg  undersøgte  Prøven  og  svarede  derpaa,  at  Torveprisen 
paa  Sesam  af  denne  Godhed  var  Hundrede  Sølvdrachmer  for 
Læsten. 

»Saa  gaa  hen  til  de  Kjøbmænd,«  vedblev  den  unge  Mand, 
»som  vil  tage  imod  den  til  denne  Pris,  og  bring  mig  Besked 
tilbage!  Jeg  vil  vente  Eder  ved  Sejrsporten ^)  i  en  Khan,  som 
I  der  vil  finde  adskilt  fra  alle  andre  Bygninger.« 


')  Saaledes  hedder  de  Kristne,  som  udgjør  Efterkommerne  af  Ægyptens 
ældste,  oprindelige  Befolkning;  de  bekjender  sig  til  Jakobiternes  fra 
den  græske  Kirke  afvegne  Sekt,  men  staa  forøvrigt  ligesaa  langt 
fra  det  oprindelige  som  fra  det  nuværende  kristelige  Væsen. 

*)  En  i  visse  Egne  af  Østerland  almindelig  Kornsort. 

')  Sejrsporten  (Bab-en-Nasr)  er  en  af  de  smukkeste  Levninger,  som  det 


314 

Derpaa  red  han  bort.  Men  jeg  foreviste  Prøven  for  flere 
Kjøbmænd,  der  ogsaa  strax  viste  sig  beredt  til  for  en  Pris  af 
hundrede  og  ti  Sølvdrachmer  at  modtage  saa  stort  et  Parti, 
som  der  maatte  være  forhaanden,  saa  at  jeg  altsaa  fortjente  ti 
Drachmer  paa  Læsten.  Inderlig  glad  over  denne  Fortjeneste 
begav  jeg  mig  hen  til  Sejrsporten;  her  traf  jeg  i  den  betegnede 
Khan  den  unge  Mand,  der  ventede  paa  mig  og  strax  førte  mig 
ind  i  et  med  Sesam  fyldt  Forraadshus.  Jeg  undersøgte  Behold- 
ningen, der  fuldkommen  svarede  til  Prøven,  maalte  den  —  der 
var  omtrent  et  halvt  hundrede  Læster  —  ladede  den  paa  Æsler 
og  afhændede  den  for  en  Sum  af  fem  tusinde  og  fem  hundrede 
Sølvdrachmer. 

»Der  tilkommer  Eder  ti  Sølvdrachmer  for  hver  Læst,  det 
bliver  fem  Hundrede  Drachmer,«  sagde  den  unge  Mand  til 
mig,  da  jeg  var  vendt  tilbage  med  Pengene,  »dem  kan  I  selv 
drage  fra  Kjøbesummen.  Resten  beder  jeg  Eder  gjemme  for 
mig,  indtil  jeg  engang  igjen  banker  paa  hos  Eder;  for  Øje- 
blikket har  jeg  ingen  Brug  for  disse  Penge.« 

»I  skal  stedse  finde  Eders  Penge  liggende  beredt,«  sva- 
rede jeg  ham,  kyssede  til  Afsked  hans  Haand  og  gik  hjem, 
vel  tilfreds  med  den  gode  Fortjeneste,  jeg  havde  haft  ved  denne 
Handel. 

Der  forløb  en  hel  Maaned,  inden  den  unge  Mand  atter 
indfandt  sig  hos  mig  og  spurgte:  »Kan  jeg  faa  mine  fire  tusinde 
og  fem  hundrede  Drachmer?« 

nuværende  Kairo  har  bevaret  fra  de  tidligere  Tider.  Den  omtales 
ofte  i  Tusind  og  én  Nat,  da  der  i  dens  Nærhed  fandtes  en  Mængde 
store  Khån'er  o:  Herberger  for  tilrejsende  Kjøbmænd  med  tilhørende 
Oplagssteder  for  deres  Varer. 

»De  ligger  beredt,«  svarede  jeg  ham,  »jeg  skal  strax  tælle 
dem  op  for  Eder.« 

Da  den  unge  Mand  imidlertid  ikke  gjorde  Mine  til  at  ville 
stige  af  sit  Æsel,  bad  jeg  ham  stige  af  og  træde  ind  hos  mig 
for  at  forfriske  sig  lidt;   men   han  vægrede  sig    og  svarede: 

»Nej,  for  Øjeblikket  kan  jeg  ikke  opholde  mig;  jeg  har 
uopsættelige  Forretninger  her  i  Nærheden,  som  jeg  maa  be- 
sørge. Men  paa  Hjemvejen  vil  jeg  tage  ind  hos  Eder  og  mod- 
tage mine  Penge,  som  jeg  derfor  beder  Eder  holde  i  Beredskab?« 

Derpaa  red  han  strax  sin  Vej.  Men  det  varede  meget 
længe,  inden  hans  Vej  atter  faldt  forbi  mit  Hus;  den  ene 
Maaned  forløb  efter  den  anden,  og  jeg  saa  ikke  mere  noget 
til  ham.  Da  tænkte  jeg  ved  mig  selv:  »Den  unge  Kjøbmand 
viser  Dig  en  sjelden  stor  Tillid,  at  han,  uden  at  kjende  Dig, 
lader  en  saa  stor  Sum  forblive  i  dine  Hænder;  en  anden  vilde 
frygte  for,  at  Du  satte  dem  overstyr.« 

Først  ved  Enden  af  den  tredie  Maaned  viste  han  sig  atter, 
ligesom  tidligere  ridende  paa  et  Æsel,  men  langt  prægtigere 
klædt  end  nogensinde  før.  Jeg  gik  ham  strax  imøde,  besvor 
ham  at  stige  af,  og  spurgte  ham,  om  han  nu  ikke  vilde  have 
sine  Penge. 

»Det  har  slet  ingen  Hast,«  svarede  han  med  fornøjet  Mine, 
»jeg  véd,  at  de  er  i  gode  Hænder,  og  vil  lade  dem  blive 
staaende,  indtil  jeg  har  opbrugt  alle  dem,  jeg  har  i  min  egen 
Besiddelse,  og  ikke  véd  at  hjælpe  mig  paa  anden  Maade.  Lev 
vel,  og  vent  mig  i  Slutningen  af  Ugen ! « 

Efter  at  have  talt  saaledes,  gav  han  sit  Æsel  et  Slag  med 
Pidsken,  og  var  snart  igjen  forsvunden  for  mine  Øjne. 

»Lige  meget,«  sagde  jeg  da  til  mig  selv.  »Han  ytrede 
rigtignok,    at    jeg  igjen    skulde  faa  ham    at   se  i   Slutningen    af 

Ugen;  men  skal  jeg  dømme  efter  alt  det  foregaaende,  er  det 
sandsynligt,  at  jeg  ikke  i  langsommelig  Tid  vil  faa  ham  for 
Øje  igjen.  Jeg  vover  sikkerlig  intet  ved  imidlertid  at  bringe 
hans  Penge  ud  iblandt  Folk  og  gjøre  dem  frugtbringende;  den 
Fordel  er  ogsaa  værd  at  tage  med.« 

Min  Forudsætning  var  ganske  rigtig;  Aaret  forløb  inden 
jeg  atter  hørte  eller  saa  noget  til  den  unge  Kjøbmand.  Først 
ved  Aarets  Ende  indfandt  han  sig  atter,  ligesaa  prægtig  klædt 
som  tidligere  og  forresten  ganske  i  samme  Optog;  men  i  hans 
indre  Tilstand  syntes  der  at  være  foregaaet  en  betydelig  For- 
andring. Da  jeg  atter  denne  Gang  bad  ham  om  at  stige  af 
og  vise  mig  den  Ære  at  træde  ind  under  mit  Tag,  gjensva- 
rede  han: 

»Jeg  tager  gjerne  imod  Eders  artige  Indbydelse,  dog  alene 
paa  den  Betingelse,  at  I  ingen  særegen  Bekostning  sætter  Eder 
i  for  min  Skyld.« 

»Ganske  som  Eder  behager,«  svarede  jeg  ham,  »hav  blot 
den  Godhed  at  stige  af  og  træde  ind  hos  mig!« 

Den  unge  Kjøbmand  fulgte  min  Indbydelse  og  lod  sig  føre 
ind  i  Huset,  hvor  jeg  strax  gav  Befaling  til  et  Maaltid,  hvor- 
med jeg  ansaa  det  for  sømmeligt  at  beværte  ham.  Maden  blev 
snart  baaren  frem.  Med  ved  den  allerførste  Bid,  han  tog,  be- 
mærkede jeg  til  min  store  Forbauselse,  at  han  betjente  sig  af 
den  venstre  Haand,  og  det  saa  udelukkende,  som  om  han  slet 
ingen  højre  havde.  Jeg  vidste  slet  ikke,  hvad  jeg  skulde  tænke 
derom.  Saalænge  jeg  havde  kjendt  den  unge  Kjøbmand,  var 
han  forekommen  mig  at  være  Høfligheden  selv.  » Skulde  det  vel 
være  muligt,«    tænkte   jeg  ved  mig  selv,   »at  han  bærer  sig  saa- 

ledes  ad  af  Ringeagt  for  Dig?  »Se  blot,  han  bruger  slet  ikke 
andet  end  den  venstre  Haand!« 

Jeg  kan  ikke  nægte,  at  jeg  jo  i  højeste  Grad  var  spændt 
paa  at  erfare  Sammenhængen  med  denne  besynderlige  Opførsel. 
Da  Maaltidet  var  tilende  og  mine  Folk  havde  ryddet  af  Bordet, 
satte  vi  os  hos  hinanden  paa  Sofaen,  og  jeg  bød  den  unge 
Mand  et  Stykke  Bagværk  af  den  allerførste  Sort;  —  atter  greb 
han  til  med  den  venstre  Haand!« 

»Herre,«  tog  jeg  da  tilorde,  »tilgiv  mig,  naar  jeg  er  saa 
fri  at  adspørge  Eder,  hvorfor  I  hele  Tiden  kun  bruger  den 
venstre  Haand!    Rimeligvis  har  I  ondt  i  Eders  højre?« 

Den  unge  Kjøbmand  svarede  mig  blot  med  et  dybt  Suk, 
og  drog  den  højre  Arm  frem  under  sit  Klædebon,  hvorunder  han 
hidtil  havde  holdt  den  skjult;  med  Forbauselse  saa  jeg  da,  at 
han  slet  ingen  højre  Haand  havde. 

»I  har  nu  udentvivl  følt  Eder  stødt  over,  at  jeg  hele  Tiden 
har  brugt  den  venstre  Haand,«  tilføjede  han,  »men  I  ser  nu 
selv,  at  jeg  var  lovlig  undskyldt.« 

»Tør  jeg  da  vel  spørge  Eder,«  udbrød  jeg  forundret, 
»ved  hvilken  ulykkelig  Hændelse  I  har  mistet  Eders  højre 
Haand?« 

Ved  dette  Spørgsmaal  begyndte  han  at  fælde  Taarer;  men 
saasnart  han  igjen  havde  fattet  sig  nogenlunde,  gav  han  sig  til 
at  fortælle  mig  sin  Historie,  saaledes  som  jeg  nu  vil  fortælle 
Eder  den. 

»Jeg  er  født  i  Staden  Bagdad,«  begyndte  han,  »og  er  Søn 
af  en  Mand,  der  baade  ved  Rang  og  Fortjenester  hørte  til  de 
mest  udmærkede  Personligheder  i  denne  Stad.  Neppe  var  jeg 
traadt  ud  i  Verden,  forend  jeg  ved  Omgangen  med  Folk,    som 

havde  rejst  meget,  og  navnlig  skildrede  mig  det  gamle  Kairos 
Herligheder,  besjæledes  af  den  mest  levende  Begj ærlighed  efter 
at  komme  til  at  rejse  og  fornemmelig  besøge  Ægypten.  Men 
saalænge  min  Fader  levede,  var  der  ikke  Tanke  om  slig  en 
Udflugt  i  Verden ;  først  ved  hans  Død  blev  jeg  min  egen  Herre 
og  kunde  følge  min  Rejselyst.  Ufortøvet  satte  jeg  en  meget  be- 
tydelig Pengesum  i  allehaande  fine  Stoffer  fra  Bagdad  og  Mussul, 
og  gav  mig  dermed  paa  Vejen  til  Kairo. 

Ved  min  Ankomst  til  denne  mærkværdige  Stad  steg  jeg  af 
i  den  efter  Mesrur  benævnede  Khan,  og  lejede  en  Bolig  tillige- 
med Magasin,  i  hvilket  sidste  jeg  forvarede  mine  paa  Kameler 
hidbragte  Varer.  Mine  Folk  indkjøbte  Levnetsmidler  og  til- 
lavede min  Mad;  strax  efter  Maaltidet  gik  jeg  ud  for  at  tage 
Paladset,  Moskeerne,  de  offentlige  Pladser  og  Stadens  øvrige 
Mærkværdigheder  i  Øjesyn.  Jeg  fandt  al  Ting  langt  over  Be- 
skrivelsen, og  gik  efter  en  behagelig  tilbragt  Dag  meget  tilfreds 
og  fornøjet  til  Hvile.  Den  følgende  Dag  pyntede  jeg  mig  paa 
det  omhyggeligste,  og  lod  nogle  af  mine  smukkeste  og  kost- 
bareste Stoffer  udpakke  og  ved  mine  Slaver  bringe  hen  paa  den 
cirkassiske  Besistan^),  for  at  se  til,  hvad  man  vilde  byde  mig 
derfor.  Snart  saa  jeg  mig  omgiven  af  Udraabere  og  Mæglere, 
som  allerede  havde  erfaret  min  Ankomst,  og  uddelte  en  Mængde 
Prøver  af  mine  Varer,  som  blev  bragt  omkring  over  hele 
Staden  og  forevist  paa  alle  Bazarer  og  Besistan'er.  Men  det 
syntes  ikke,  at  jeg  skulde  have  Held  med  mig;  thi  overalt  blev 
der  budt  mindre  end  det  sammenlagte  Beløb  af  Indkjøbsprisen 
og  Transportomkostningerne.     Herover   følte    jeg   en   ikke  ringe 


')    Ensbetydende    med  Bazar,    dog   paa  det  nær,    at  paa  en  Besistan  de 
fornemste   Haandværkere   af   alle  Arter  tillige  har  deres  Værksteder. 

Ærgrelse.  Men  da  jeg  ytrede  min  Uvillie  for  Udraaberne,  sva- 
rede mig  disse:  »Hvis  I  vil  følge  vort  Raad,  skal  vi  give 
Eder  en  Anvisning,  hvorefter  I  vil  blive  istand  til  at  afsætte 
Eders  Varer  med  god  Fordel,« 

»Lad  høre  engang!«  sagde  jeg  til  dem. 

»I  maa  fordele  Eders  Varer  imellem  flere  Kjøbmænd,  af 
hvilke  de  da  udsælges  i  mindre  Partier.  Tvende  Gange  om 
Ugen,  Mandag  og  Fredag,  kan  I  da  indkassere  de  indkomne 
Penge.  I  vil  staa  Eder  vel  derved,  og  ikke  mindre  Kjøbmæn- 
dene,  som  ogsaa  vil  have  en  god  Fordel  deraf.  Medens  Ud- 
salget gaar  for  sig,  er  I  desuden  ganske  Eders  egen  Herre  og 
kan  anvende  Eders  Tid,  som  Eder  lyster,  dels  til  at  bese  Staden 
og  nyde  dens  Adspredelser,  dels  til  at  gjøre  Udflugter  i  den 
smukke  og  mærkværdige  Omegn.     Det  er  vor  oprigtige  Mening.« 

Dette  Raad  syntes  mig  fortræffeligt,  og  jeg  fulgte  det  uden 
Betænkning.  Endnu  samme  Dag  fordelte  jeg  mine  Varer  imellem 
de  Kræmmere  paa  Bazaren,  hvilke  man  havde  betegnet  mig  som 
de  paalideligste ,  og  modtog  til  Sikkerhed  et  i  Vidners  Paasyn 
udfærdiget  Modtagelsesbevis,  der  kun  stillede  den  eneste  Betin- 
gelse, at  jeg  ingen  Penge  maatte  kræve  den  første  Maaned. 

Efterat  jeg  paa  denne  Maade  havde  ordnet  mine  Sager, 
tænkte  jeg  udelukkende  paa  min  Fornøjelse,  og  stiftede  Bekjendt- 
skab  med  flere  Personer  af  min  Alder,  som  lod  det  sig  være 
magtpaaliggende  at  fordrive  mig  Tiden  paa  den  aller  behage- 
ligste Maade.  Men  saasnart  den  første  Maaned  var  forløben, 
besøgte  jeg  ugentlig  to  Gange  mine  Kjøbmænd,  ifølge  med  en 
Retsbetjent,  der  eftersaa  deres  Bøger,  og  en  Vexelerer,  som  prø- 
vede de  Penge,  der  indbetaltes  ^),  og  bragte  stedse  en  smuk  Sum 

')    Paa  Grund  af    de    hyppige    Forfalskninger    og  Beskjæringer    af   kur- 


320 

med  mig  tilbage  i  Mesrurs  Khan.  Men  Betalingsdagene  var 
ingenlunde  de  eneste,  da  jeg  aflagde  mine  Handelsvenner  og 
Agenter  Besøg-,  ogsaa  til  andre  Tider  indfandt  jeg  mig,  snart 
hos  denne  og  snart  hos  hin,  for  at  snakke  Morgentimerne  bort, 
eller  erfare,  hvad  der  gik  for  sig  paa  Besistan'en. 

Da  jeg  saaledes  en  Mandag  befandt  mig  i  Boden  hos  en 
Kjøbmand  ved  Navn  Bedreddin,  traadte  en  Dame  ind  af  et 
meget  destingveret  Væsen.  At  hun  var  af  fornem  Herkomst, 
lod  sig  øjeblikkelig  erkjende  af  den  Anstand,  hvormed  hun  førte 
sig,  af  hendes  prægtige  Klædedragt  og  af  den  nette  Slavinde, 
som  fulgte  efter  hende.  Hun  satte  sig  i  min  Nærhed,  og  hendes 
herlige  Skikkelse  i  Forbindelse  med  en  vis  ejendommelig  Ynde, 
som  udtalte  sig  i  alt,  hvad  hun  foretog  sig,  indtog  mig  i  den 
Grad,  at  jeg  brændte  af  Utaalmodighed  efter  at  lære  hende 
nøjere  at  kjende.  Rimeligvis  bemærkede  hun,  at  jeg  med  For- 
nøjelse betragtede  hende;  men  ingenlunde  tog  hun  mig  det  ilde 
op.  Saaledes  maatte  jeg  idetmindste  slutte,  da  hun  løftede  det 
tætte  Slør,  som  hun  bar  over  det  lettere  Musselinsklæde,  hvori 
Hovedet  og  Ansigtet  var  helt  indhyllet,  og  lod  mig  bemærke 
et  Par  store,  funklende  sorte  Øjne,  som  ganske  henrykte  mig. 
Men  hvad  der  fuldkommen  gjorde  mig  til  hendes  Slave,  var 
hendes  Stemmes  liflige  Klang,  og  den  indtagende  Maade,  paa 
hvilken  hun,  efter  besvaret  Hilsen,  spurgte  Kjøbmanden,  hvor- 
ledes det  var  gaaet  ham,  siden  hun  sidst  havde  besøgt  ham. 
Efterat  hun  derpaa  i  nogen  Tid  havde  underholdt  sig  med  ham 


serende  Pengestykker  modtager  en  Handlende  sjelden  et  Guldstykke 
uden  at  have  vejet  det;  en  af  de  almindeligste  Besvigelser  sker  ved 
at  lægge  Mønten  i  Skedevand,  som  borttager  en  Del  af  Metallet  uden 
dog  at  gjøre  mindste  Skade  paa  Præget;  der  kan  paa  den  Maade 
indvindes  indtil  en  halv  Franc  paa  hvert  Guldstykke, 

om  ligegyldige  Ting,  ytrede  hun,  at  hun  søgte  et  vist  Guldstof, 
og  bestemt  ventede  at  finde  det  i  hans  Bod,  som  havde  Ord 
for  at  være  den  bedst  forsynede  paa  hele  Bazaren.  —  Hvis  han 
var  i  Besiddelse  af  det  betegnede  Stof,  maatte  han  vise  hende 
den  Artighed  at  forelægge  hende  samme. 

Bedreddin  viste  den  skjønne  Dame  flere  Stykker  af  den  for- 
trinligste Art;  heraf  udvalgte  hun  sig  et  og  spurgte  om  Prisen. 
Kjøbmanden  overlod  hende  det  for  elleve  hundrede  Guldstykker; 
med  denne  Pris  var  Damen  vel  tilfreds,  og  ytrede,  at  hun  tog 
Stoffet  med  sig,  men  ikke  kunde  betale  det  førend  den  følgende 
Dag,  da  hun  tilfældigvis  ingen  Penge  havde  hos  sig. 

»Ædle  Dame«,  svarede  Bedreddin:  »jeg  vilde  med  største 
Beredvillighed  lade  Eder  tage  det  indkjøbte  med  Eder  og  have 
Pengene  tilgode,  hvis  Stoffet  var  min  Ejendom;  men  det  tilhører 
denne  brave  unge  Mand,  som  I  her  ser  for  Eder,  og  jeg  skal 
endnu  idag  betale  ham  sammes  Værdi.« 

»Hvoraf  kommer  det,  at  I  behandler  mig  saaledes?«  spurgte 
Damen  fornærmet:  »Har  jeg  ikke  allerede  kjøbt  saa  meget  hos 
Eder,  og  stedse  den  følgende  Dag  bragt  Eder  Pengene,  naar  I 
overlod  mig  noget  paa  Borg?« 

Kjøbmanden  maatte  indrømme,  at  hun  talte  Sandhed,  men 
vedblev  at  beklage,  at  han  i  dette  Tilfælde  nødvendigvis  maatte 
have  rede  Penge. 

»Nu,  saa  kan  I  beholde  Eders  Stof!«  ytrede  Damen  for- 
tørnet, idet  hun  kastede  Tøjet  fi-a  sig:  »Allah  fordømme  Eder 
tilligemed  alt,  hvad  der  bærer  Navn  af  Kjøbmand!  I  er  alle 
af  samme  Surdej  g  og  tager  alene  Hensyn  til  de  lumpne  Penge!« 

Med  disse  Ord  rejste  Damen  sig  i  Vrede  og  gik  hastig  bort. 

Men  da  jeg  saa  den  skjønne  Dame  saaledes  Qerne  sig, 
følte  jeg  først  tilfulde,  hvor  meget   mit  Hjerte   hang  ved  hende. 

Tusind  og  én  Nat.  21 

Og  jeg  kaldte  hende  tilbage,  idet  jeg  sagde:  »Ædle  Dame,  vis 
mig  den  Naade  blot  at  tøve  et  Øjeblik!  Maaske  finder  jeg  paa 
en  Udvej  til  at  fyldestgjøre  Eder  begge.« 

Strax  vendte  hun  tilbage  og  svarede,  at  hun  for  min  Skyld 
vilde  have  Taalmodighed  et  Øjeblik  endnu.  Da  hun  atter  havde 
taget  Plads,  henvendte  jeg  mig  til  Kjøbmanden  med  det  Spørgs- 
maal,  hvormeget  han  forlangte  for  hint  mig  tilhørende  Stof. 

»Elleve  hundrede  Guldstykker«  ;  svarede  han:  »billigere  kan 
jeg  umulig  afhænde  det.« 

» Saa  overlad  paa  mit  Ansvar  denne  ædle  Dame  Stoffet,  og 
lad  hende  tage  det  hjem  med  sig.  Jeg  tilstaar  Eder  hundrede 
Drachmers  Fortjeneste  derpaa,  og  skal  til  Eders  Sikkerhed  give 
Eder  en  Forskrivning  lydende  paa  den  hele  Sum.« 

Saasnart  jeg  havde  udfærdiget  Forskrivningen,  overgav  jeg 
Stoffet  i  Damens  Hænder,  idet  jeg  sagde:  »Hav  den  Godhed 
at  tage  Eders  Indkjøb  med  Eder!  Imorgen,  eller  naar  I  vil, 
kan  i  bringe  mig  Betalingen  derfor,  eller,  hvad  endnu  bedre  er, 
forat  Sagen  kan  blive  afgjort  med  det  samme,  vis  mig  den  Naade 
at  modtage  Stoffet  til  Foræring!« 

»Nej,  saaledes  var  det  ingenlunde  ment!«  svarede  Damen: 
»Imidlertid  er  Eders  Artighed  og  Forekommenhed  saa  stor,  at 
jeg  maatte  blues,  hvis  jeg  ikke  var  Eder  af  Hjertet  taknemlig 
derfor  og  udtalte  min  Taknemlighed  for  Eder.  Allah  belønne 
Eder  ved  at  forøge  Eders  Formue,  ved  at  skjænke  Eder  et  langt 
Liv,  og  ved  at  aabne  sit  Paradises  Porte  for  Eder,  naar  I  en- 
gang vandrer  herfra!  Jeg  selv  kan  ikke  paa  anden  Maade 
belønne  Eder  uden  ved  trofast  at  bevare  Mindet  om  Eders 
Ædelmodighed. « 

Ved  disse  Ord  fattede  jeg  Mod  og  svarede: 

»Min  Herskerinde,  lad  mig  til  Løn  for  den  ringe  Artighed, 

jeg  har  vist  Eder,  blot  se  Eders  Ansigt;  derved  vil  jeg  anse 
mig  for  rigelig  og  rundelig  betalt.« 

Uden  at  tage  til  Gjenmæle  vendte  Damen  sig  om  imod 
mig,  løftede  Musselinssløret,  som  bedækkede  hendes  Ansigt,  og 
lod  mig  skue  en  fuldendt  Skjønhed.  Min  Henrykkelse  var  saa 
stor,  at  jeg  ganske  mistede  Mælets  Brug,  og,  istedetfor  at  sige 
hende  nogle  Artigheder,  ligesom  forstenet  vedblev  at  stirre  paa 
hende.  Men  min  Himmel  blev  kun  altfor  snart  igjen  tilhyllet; 
efter  nogle  Øjeblikkes  Forløb  lod  hun  atter  Sløret  synke,  dels 
af  naturlig  Blufærdighed,  dels  af  Frygt  for  at  blive  bemærket  af 
andre,  og  indhyllede  sig  tillige  igjen  i  sit  hele  hendes  Person 
tæt  bedækkende  Klædebon.  Derpaa  tog  hun  den  lille  Pakke 
med  det  indkjøbte  Stof,  og  forlod  hastig  Boden;  men  jeg  blev 
tilbage  i  en  Tilstand,  hvori  jeg  havde  ondt  ved  at  gjenkjende 
mig  selv. 

Min  Forvirring  og  Bevægelse  var  helt  forunderlig  og  lader 
sig  ikke  beskrive.  Dog  beholdt  jeg  endnu  saa  megen  Fatning 
tilbage,  at  jeg,  førend  jeg  forlod  Boden,  endnu  spurgte  Kjøb- 
manden,  om  han  kjendte  den  unge,  dejlige  Dame; 'af  ham  er- 
farede jeg,  at  hun  var  en  Datter  af  en  anset  Emir,  som  havde 
efterladt  sig  en  umaadelig  Formue. 

Ved  min  Tilbagekomst  til  Mesrurs  Khan  var  jeg  neppe 
istand  til  at  nyde  en  Bid  af  de  Spiser,  som  mine  Tjenere  satte 
for  mig;  og  om  Natten,  der  forekom  mig  at  være  den  længste 
i  mit  Liv,  lukkede  jeg  neppe  et  Øje  til.  Saasnart  det  blev  Dag 
stod  jeg  op,  i  det  uvisse  Haab,  atter  at  faa  et  Glimt  at  se  af 
hende,  der  var  den  eneste  Aarsag  til  min  Uro  og  Lidelse,  klædte 
mig  paa  med  en  mere  end  almindelig  Omhu,  og  begav  mig  atter 
hen  i  Bedreddins  Bod. 

Kun  en  kort  Tid  havde  jeg  opholdt  mig  der,  da  jeg  atter 
saa  den  dejlige,  unge  Dame  nærme  sig  med  sin  Slavinde.  Hun 
var  endnu  prægtigere  klædt  end  den  foregaaende  Dag,  og  tog 
slet  ingen  Notits  af  Kjøbmanden,  men  henvendte  sig  strax  til 
mig  med  følgende  Ord: 

»Herre,  I  ser,  at  jeg  punktlig  opfylder  min  Forpligtelse  fra 
igaar;  jeg  kommer  for  at  tilstille  Eder  de  Penge,  hvorfor  I  nylig 
med  et  mig  uforglemmeligt  Ædelmod  saa  beredvillig  gik  i  Borgen 
for  mig  uden  at  kjende  det  mindste  til  mig.« 

»Ædle  Dame,«  svarede  jeg:  »med  Pengene  hastede  det  slet 
ikke;  jeg  nærede  aldeles  ingen  Frygt  desangaaende ,  og  maa 
meget  beklage,  hvis  I  alene  af  denne  Grund  har  umaget 
Eder  hid.« 

»Opsættelse  vilde  have  været  en  Misbrug  af  Eders  God- 
hed,« ytrede  Damen,  gav  mig  Pengene,  og  tog  derpaa  Plads 
ved  Siden  af  mig. 

Denne  gode  Lejlighed  til  at  stifte  nærmere  Bekjendtskab 
med  hende,  lod  jeg  naturligvis  ikke  gaa  ubenyttet  forbi.  Jeg 
gav  mig  til  "i  sagte  Tone  at  tale  til  hende  om  min  Kjærlighed; 
men  strax  rejste  hun  sig  ligesom  fornærmet  og  fjernede  sig  ha- 
stig. Jeg  fortrød,  hvad  jeg  havde  gjort;  min  Tilstaaelse  var 
kommen  hende  altfor  brat  paa.  Saalænge  jeg  kunde  øjne  hende, 
stirrede  jeg  efter  hende;  da  hun  endelig  var  forsvunden,  stod 
jeg  op  og  forlod  Bedreddins  Bod,  uden  at  vide,  hvorhen  jeg  gik. 

Medens  jeg  saaledes  halv  bevidstløs  vandrede  frem,  ganske 
fortabt  i  Erindringen  af  mit  Eventyr,  følte  jeg  mig  holdt  fast 
ved  Fligen  af  min  Kaftan.  Da  jeg  hastig  vendte  mig  om,  saa 
jeg  til  min  store  Overraskelse  den  mig  vel  bekjendte  Slavinde, 
som  jeg  havde  set  ifølge  med  min  Tilbedte. 

»Min  Herskerinde,«    tog   hun   tilorde:    »den  samme  Dame, 

med  hvilken  I  nylig  talte  i  Kjøbmandens  Bod,  har  noget  at  sige 
Eder,  og  beder  Eder  ulejlige  Eder  hid  til  hende,  hvis  I  iøvrigt 
har  Tid  og  Lyst  dertil.« 

Hvor  denne  lille  smukke  Slavinde  dog  kunde  spørge  dumt! 
»Om  jeg  havde  Tid  og  Lyst  til  at  følge  mit  Hjertes  udeluk- 
kende Attraa?« 

Slavinden  førte  mig  virkelig  hen  til  sin  Herskerinde,  som 
sad  i  en  Vexelerers  ^)  Bod  og  ventede  mig.  Saasnart  jeg  havde 
taget  Plads  hos  hende,  tiltalte  hun  mig  paa  følgende  Maade: 

»Kjære  Herre,  I  maa  ikke  tage  Eder  til  Hjerte,  at  jeg  for- 
lod Eder  saa  hastig  og  tilsyneladende  i  Vrede;  det  vilde  have 
været  baade  uklogt  og  usømmeligt,  om  jeg  i  hin  Kræmmers 
Nærværelse  havde  laant  Øre  til  Eders  ømme  Bekj endelser,  og 
endnu  mere,  hvis  jeg  havde  svaret  Eder  derpaa.  Imidlertid  er 
Eders  Ord  ingenlunde  gledne  mit  Øre  forbi,  og  Svaret  holder 
mit  Hjerte  rede:  »Hvis  I  mener  Eders  Erklæring  alvorlig,  vil 
jeg  henregne  mig  til  de  lykkeligste  Mennesker  paa  Jorden.  Hvad 
I  har  følt  ved  Synet  af  mig  véd  jeg  ikke;  men  jeg  følte  strax 
i  første  Øjeblik  mit  Hjerte  hendraget  til  Eder.  Eders  Træk  har 
siden  igaar  foresvævet  min  Sjæl,  og  mit  Øre  har  uophørlig  for- 
nummet Klangen  af  Eders  Stemme;  at  jeg  idag  saa  tidlig  op- 
søgte Eder  igjen,    maa  vidne    for  Inderligheden    af   denne   min 


')  Vexelereren  er  en  uundværlig  Figur  i  enhver  orientalsk  Bazar.  Da  man 
i  Orienten  nu  og  fordum  paa  Grund  af  den  stadige  Trafik  med  frem- 
mede Lande,  er  villig  til  at  modtage  udenlandske  Mønter  som  Beta- 
lingsmiddel, og  da  tillige  Kursen  paa  de  indenlandske  Penge  hyppig 
skifter,  maa  Vexelerernes  Virksomhed  træde  til  ved  alle  Transaktioner^ 
Det  er  en  meget  indbringende  Stilling  at  være  »sarréf«  (Vexelerer), 
men  dens  Indehavere  har  sjeldent  noget  godt  Lov  paa  sig. 

hidtil  ubekjendte,  men  salige  Følelse,  som  jeg  ikke  formaar  at 
tolke  eller  beskrive!« 

Henreven  af  Kjærlighed  og  Lykkesfølelse  svarede  jeg,  at 
hendes  Ord  aabnede  mig  et  Indblik  i  Paradisets  Haver.  »Fra 
hint  lykkelige  Øjeblik,  da  jeg  sidste  Gang  saa  Eder,  var  mine 
Øjne  ligesom  blændede  af  Eders  Dejlighed,  mit  Øre  fortryllet, 
og  mit  Hjerte  tagen  tilfange  uden  Modstand !  Jeg  føler  en  Liden- 
skab uden  Grændse  og  uden  Ende!« 

»Tiden  er  kostbar,  min  Ven!«  svarede  den  Skjønne:  »Lad 
os  ikke  spilde  den  med  overflødige  Ord!  Om  Eders  Oprigtig- 
hed nærer  jeg  ingen  Tvivl,  og  om  min  skal  jeg  snart  vide  at 
overbevise  Eder.  Sig  mig  blot,  om  I  vil  vise  mig  den  Ære  at 
besøge  mig,  eller  om  jeg  skal  besøge  Eder!« 

»Min  Herskerinde,«  svarede  jeg,  »som  en  fremmed  her  paa 
Stedet  bor  jeg  i  en  Khan,  og  det  er  ikke  noget  Sted  at  mod- 
tage en  Dame  af  Eders  Rang  og  Værdighed;  meget  bedre  vil 
det  være,  om  I  angiver  mig  Eders  Bolig  og  giver  mig  Tilladelse 
til  at  besøge  Eder.« 

Hermed  var  min  Tilbedte  vel  tilfreds  og  svarede :  » Saa 
kom  til  mig  iovermorgen ,  paa  Fredag  efter  Middagsbønnen !  ^) 
Jeg  bor  i  Andagtsgaden,  og  I  behøver  kun  at  spørge  efter  Abu 
Shamma,  med  Tilnavnet  Berkus,  fordum  Emirernes  Overhoved. 
I  hans  Hus  vil  I  kunne  træffe  mig.     Farvel  saa  længe!« 

Dermed  skiltes  vi  fra  hinanden. 


')  Den  rettroende  skal  i  det  hele  forrette  fem  Bønner  i  Løbet  af  et 
Døgn,  nemlig  Morgenbønnen  ved  Solopgang,  Middagsbønnen,  Efter- 
middagsbønnen  (omtrent  Kl.  3),  Bønnen  ved  Solnedgang  og  endelig 
Aftenbønnen  (omtrent  en  Time  efter  Solnedgang);  af  disse  er  Mid- 
dagsbønnen den  vigtigste. 

Med  største  Utaalmodighed  tilbragte  jeg  Tiden  indtil  Fre- 
dagen. Jeg  stod  meget  tidlig  op,  iførte  mig  mine  bedste  Klæder, 
stak  en  Pung  med  halvtresindstyve  Guldstykker  til  mig,  og  red 
paa  et  allerede  den  foregaaende  Dag  lejet  Æsel  hen  i  Andagts- 
gaden.  Ved  det  betegnede  Hus,  der  let  lod  sig  finde,  steg  jeg 
af,  betalte  Æseldriveren  rundelig  for  hans  Ulejlighed,  og  bestilte 
ham  til  at  møde  med  sit  Dyr  den  følgende  Morgen  for  at  af- 
hente mig  igjen. 

Saasnart  jeg  havde  banket  paa,  lukkede  tvende  i  snehvid 
Dragt  pyntelig  klædte  Slaver  Døren  op  for  mig  og  sagde:  »Be- 
hag at  træde  indenfor!  Vor  Herskerinde  venter  Eder  med 
Utaalmodighed,  og  har  i  to  Dage  ikke  talt  om  andet  end  Eder.« 

Da  jeg  kom  ind  i  Gaarden  fik  jeg  Øje  paa  en  Kiosk,  hvor- 
til syv  Trin  førte  op,  og  som  ved  et  Gitter  var  adskilt  fra 
Gaarden,  og  omgiven  af  en  underskjøn  Have,  der  foruden  de 
almindelige  Frugttræer  indeholdt  en  Mængde  andre  sjeldne  og 
helt  kostelige,  hvis  Bestemmelse  alene  var  at  give  Skygge  og 
tjene  til  Prydelse.  Med  Henrykkelse  hørte  jeg  Sang  af  talrige 
Fugle,  harmonisk  samlydende  med  et  højt  stigende  Springvands 
Rislen,  som  fandtes  i  Midten  af  et  rigt  Blomsterparti.  Fire  for- 
gyldte Drager  sprudede  fra  Bækkenets  fire  Hjørner  Vand  i  Over- 
flod, som,  renere  end  Krystal,  samlede  sig  i  en  hastig  henilende, 
sølvklar  Bæk.  Alting  var  skjønt  indtil  Beruselse,  og  maatte 
nødvendigvis  give  mig  et  højt  Begreb  om  min  Elskede  og  lægge 
tusinde  ny  Yndigheder  til  hendes  uforlignelige  Skjønhed. 

De  to  smaa  Slaver  førte  mig  ind  i  en  herlig  indrettet  og 
udsmykket  Sal,  og  den  ene  gik  for  at  melde  sin  Herskerinde 
min  Ankomst,  medens  den  anden  blev  tilbage  hos  mig  for  at 
underholde  mig  og  gjøre  mig  opmærksom  paa  alle  Hallens 
Skjønheder. 

Men  ikkun  kort  havde  jeg  at  vente,  inden  mit  Hjertes 
Sultaninde  traadte  ind,  rigt  smykket  med  Perler  og  Diamanter, 
dog  endnu  mere  straalende  ved  Glandsen  af  sine  Øjne  end  ved 
Ædelstenenes  Glimmer.  Ingen  Spadseredragt^)  skjulte  længer 
hendes  Væxt  for  mig;  man  formaar  ikke  at  tænke  sig  nogen 
finere,  yndigere  og  ædlere.  Gjensynets  Glæde  —  dog  dette  for- 
bigaar  jeg,  eftersom  det  vilde  være  formasteligt  at  begynde  paa 
en  Beskrivelse  af  det  usigelige!  —  —  Efter  den  første  Udvex- 
ling  af  ømme  Hilsener  tog  vi  Plads  paa  en  Sofa  hos  hinanden 
og  fordybede  os  i  en  henrykkende  Underholdning.  Ud  paa 
Aftenen  blev  der  dækket  for  os  med  de  mest  udsøgte  Spiser, 
og  efter  Maaltidet  underholdt  vi  os  med  hinanden  indtil  den 
mørke  Nat.  Nu  blev  der  bragt  Vin  og  Frugter,  som  egnede 
sig  til  at  vække  Tørsten^);*  vi  spiste  og  drak  med  hinanden, 
medens  Slaverne  og  Slavinderne  udførte  den  herligste  Sang  og 
Musik.  Ogsaa  Husets  Herskerinde  gav  sig  til  at  synge,  og  gjorde 
mig  herved  fuldkommen  til  sin  fortryllede  Slave.  Min  Lykke 
overgik  alt  Begreb.  • —  — 

Saaledes  tilbragte  vi  Natten  med  hinanden,  gaaende  over 
fra  Nydelse  til  Nydelse,  den  ene  mere  henrykkende  end  den 
anden.  Men  tidlig  om  Morgenen  stod  jeg  op  og  sagde  min 
Elskede  Levvel,  efterat  jeg  med  Behændighed  havde  skudt  min 
Pung  med  halvtresindstyve  Guldstykker  ind  under  hendes  Hoved- 
pude.    I  den    ømmeste  Tone    spurgte   hun   mig,    naar  jeg  vilde 


')  Naar  de  orientalske  Kvinder  færdes  udenfor  Huset,  er  de  iført  en 
lang,  folderig  Kjortel,  der  indhyller  dem  fra  Hoved  til  Fod  og  skjuler 
hele  Figuren;  Farven  er  nu  til  Dags  sort  eller  kulørt,  hos  de  kristne 
hvid. 

''')  Her  maa  navnlig  tænkes  paa  Pistacier  og  de  saakaldte  »sudanesiske 
Nødder«,  som  har  en  krydret,  stærk  saltagtig  Smag. 

komme  igjen,  og  jeg  maatte  love  at  besøge  hende  igjen  den 
samme  Aften.  Inderlig  glad  og  under  tusinde  Kjærtegn  led- 
sagede hun  mig  da  selv  til  Døren  og  lukkede  op  for  mig; 
hendes  sidste  Ord  til  mig  var  en  Paamindelse  om  ikke  at  glemme 
mit  Løfte. 

Æseldriveren  holdt  allerede  udenfor  Døren,  og  jeg  red  til- 
bage til  Mesrurs  Khan.  Da  jeg  her  gav  ham  Afsked,  lod  jeg 
ham  vide,  at  jeg  ikke  vilde  betale  ham  for  at  være  sikker  paa, 
at  han  igjen  mødte  om  Aftenen  ved  et  vist  bestemt  Klokkeslet. 
Derefter  lod  jeg  det  være  min  første  Omsorg  at  indkjøbe  et 
godt  Lam  og  allehaande  Kager,  hvilke  Ting  jeg  ved  en  Last- 
drager oversendte  mit  Hjertes  Dame.  Den  øvrige  Del  af  Dagen 
var  jeg  saa  optagen  af  alvorlige  Forretninger,  at  Æseldriveren 
næsten  overraskede  mig,  da  han  om  Aftenen  holdt  udenfor  min 
Dør  ved  det  bestemte  Klokkeslet. 

Jeg  red  da  atter  hen  til  Emirens  Datter,  blev  modtagen 
med  den  samme  Glæde  og  beværtet  ligesaa  herlig  som  den  første 
Gang.  Da  jeg  efter  en  paa  samme  Maade  tilbragt  kostelig  Nat 
skiltes  fra  min  Elskede  ved  Morgengryet,  efterlod  jeg  atter  en 
Pung  med  halvtresindstyve  Guldstykker,  og  vendte  derpaa  igjen 
tilbage  til  Mesrurs  Khan.  Disse  Besog  gjentog  jeg  daglig  under 
de  samme  Omstændigheder,  indtil  alle  mine  Varer  var  solgte 
og  jeg  ikke  havde  en  Skilling  mere  at  fordre  af  Kjøbmændene. 
Min  Stilling  var  aldeles  hjælpeløs-,  jeg  besad  ingen  Penge  mere 
og  havde  heller  ingen  ivente. 

Under  disse  sørgelige  Vilkaar,  ikke  langt  fra  at  overgive 
mig  til  Fortvivlelsen,  forlod  jeg  Khanen,  uden  at  vide,  hvad  jeg 
skulde  gribe  til.  Min  Vej  førte  mig  i  Nærheden  af  det  konge- 
lige Slot,  hvor  mange  Mennesker  var  forsamlet  for  at  bivaane  et 
Skuespil,  som  Sultanen  gav  for  Folket.   Jeg  blandede  mig  imel- 

lem  Mængden  og  kom  tilfældigvis  til  at  staa  i  Nærheden  af  en 
vel  bereden  og  smukt  klædt  Mand,  sOm  ved  Sadlen  havde  hæn- 
gende en  halvaaben  Lomme,  af  hvilken  der  stak  en  grøn  Silke- 
snor frem.  Jeg  iagttog  mit  Snit  og  befølte  Lommen,  og  bragte 
herved  i  Erfaring,  at  Snoren  maatte  være  befæstet  til  en  vel 
spækket  Pengepung.  Medens  jeg  endnu  stod  og  anstillede  Be- 
tragtninger herover,  gik  en  med  Brænde  belæsset  Lastdrager 
Rytteren  paa  den  modsatte  Side  saa  nær  forbi,  at  denne  maatte 
bøje  sig  til  Siden  for  ikke  at  faa  sine  Klæder  sønderrevne  af 
Brændet.  Da  f6r  Djævelen  i  mig,  og  jeg  benyttede  Øjeblikket 
til  at  bemægtige  mig  Pengepungen.  Med  den  ene  Haand  greb 
jeg  fat  i  Snoren,  med  den  anden  udvidede  jeg  Lommens  Aab- 
ning,  trak  ubemærket  den  tunge  Pung  op  og  puttede  den  i  en 
Hast  til  mig.  Men  i  næste  Øjeblik  var  Lastdrageren  kommen 
forbi,  og  Rytteren,  som  rimeligvis  af  min  Nærgaaenhed  havde 
fattet  Mistanke,  greb  i  Lommen  og  savnede  øjeblikkelig  Pungen. 
Uden  at  betænke  sig  tog  han  sin  Stridsøxe  og  slog  mig  til 
Jorden. 

Men  de  mig  omgivende  Folk  følte  sig  højlig  oprørte  ved 
denne  Voldsgjerning,  og  tog  endrægtig  mit  Parti  imod  Ryt- 
teren; nogle  greb  hans  Hest  i  Tøjlerne  og  spurgte  ham  trodsig, 
hvorfor  han  havde  slaaet  mig  og  hvorledes  han  turde  vove  at 
mishandle  en  Muselmand  paa  slig  oprørende  Maade. 

Men  Rytteren  lod  sin  Hest  stejle  og  spurgte  opbragt: 
»Hvi  blander  I  Eder  i  mine  Anliggender?  Jeg  har  havt  god 
Grund  til  at  tugte  ham;  han  er  en  Tyv  og  har  stjaalet  min 
Pung. « 

Ved  disse  Ord  kom  jeg  atter  til  Besindelse  og  rejste  mig 
op  fra  Jorden ;  mit  anstændige  og  vindende  Ydre  bragte  alle  og 
enhver    over    paa    min  Side.      Rytteren    blev    udskjældt   for   en 

skamløs  Løgner,  eftersom  man  ingenlunde  troede  en  ung  Mand 
af  mine  Vilkaar  istand  til  at  begaa  en  saa  nedrig  Handling, 
—  kort  sagt,  alle  hævdede  min  Uskyldighed  og  søgte  at  be- 
fordre min  Flugt  ved  at  træde  ivejen  for  Rytteren.  Jeg  var 
virkelig  ogsaa  paa  Nippet  til  at  undkomme ;  da  skulde  til  al 
Ulykke  netop  Politimesteren  indfinde  sig  tilligemed  sine  Folk 
fOr  at  efterse,  hvad  der  foregik.  Enstemmig  blev  Rytteren  be- 
skyldt for  at  have  mishandlet  mig  under  det  tomme  Paaskud, 
at  jeg  havde  bestjaalet  ham.  Men  Politimesteren  lod  sig  ikke 
nøje  med  den  Besked,  som  den  skrigende  Mængde  gav  ham, 
men  spurgte  ogsaa  Rytteren,  om  han  ikke  kunde  have  nogen 
anden  mistænkt  end  netop  mig.  Hertil  svarede  Rytteren  nej, 
idet  han  anførte  sine  Grunde  derfor.  Da  befalede  Politimesteren 
sine  Folk  at  bemægtige  sig  mig  og  gjennemsøge  mig.  En  af 
Betjentene  drog  øjeblikkelig  Pungen  frem  og  holdt  den  ivejret, 
saa  at  alle  kunde  se  den  og  overbevise  sig  om  min  Brøde.  Jeg 
var  nærved  at  synke  i  Jorden  af  Skam. 

Nu  spurgte  Politimesteren  Rytteren  endvidere,  om  Pungen 
var  hans  og  hvor  mange  Penge,  der  var  deri.  Rytteren  be- 
svaredes det  første  Spørgsmaal  med  ja,  og  angav  dens  Indhold 
til  tyve  Drachmer.  Da  Dommeren  ved  Undersøgelse  havde 
fundet  Angivelsen  rigtig,  gav  han  Rytteren  Pungen  tilbage,  men 
mig  opfordrede  han  til  ligesaa  godt  først  som  sidst  at  tilstaa 
Sandheden,  uden  at  tvinge  ham  til  Anvendelsen  af  et  pinligt 
Forhør. 

Da  overvejede  jeg  hos  mig  selv  med  nedslagne  Bikke: 
»At  sige  nej  kan  intet  nytte,  eftersom  Pungen  vidner  højt  og 
tydelig  imod  Dig;  det  er  altsaa  ligesaa  godt,  godvillig  at  gaa 
til  Bekj endelse.« 

Jeg    hævede    altsaa   Hovedet    og    erklærede    mig   skyldig   i 

l'yveriet.  Men  saasnart  Politimesteren  havde  min  Tilstaaelse, 
hidkaldte  han  Vidner  og  befalede,  at  den  højre  Haand  skulde 
hugges  af  mig^).  Dommen  blev  paa  Stedet  udført  og  vakte  en 
almindelig  Medlidenhed,  da  jeg  syntes  at  være  Godtfolks  Barn; 
selv  hos  Rytteren  mærkede  jeg,  at  det  gjorde  ham  ikke  mindre 
ondt  end  de  øvrige  tilstedeværende.  Politimesteren  vilde  ogsaa 
have  ladet  den  ene  Fod  hugge  af  mig;  men  da  anraabte  jeg 
Rytteren  om  at  bede  om  Naade  for  mig,  og  denne  bønfaldt  saa 
længe  og  saa  indtrængende,  at  Politimesteren  endelig  føjede  ham 
og  lod  det  bero  ved  Tabet  af  Haanden. 

Saasnart  Dommeren  havde  fjernet  sig,  nærmede  Rytteren 
sig  mig  og  overrakte  mig  Pungen,  idet  han  udtalte  den  Over- 
bevisning, at  alene  den  yderste  Nød  kunde  have  bevæget  et,  som 
det  syntes,  saa  vel  opdraget  ungt  Menneske  til  at  begaa  en  saa 
uværdig,  ja  skændig  Handling. 

»Tag  denne  usalige  Pnng!«  sagde  han  til  Slutning,  »jeg 
skjænker  Eder  den  og  beklager  hjertelig  den  Eder  tilstødte 
Ulykke.« 

Med  disse  Ord  forlod  han  mig.  Men  jeg  var  saa  mat  af 
det  store  Blodtab,  at  jeg  sikker  lig  var  omkommen,  hvis  ikke 
nogle  gode,  medlidende  Folk,  som  boede  i  Nærheden,  havde 
haft  den  Barmhjertighed  at  optage  mig  i  deres  Hus  og  række 
mig  de  fornødne  Styrkemidler.  De  forbandt  min  Arm,  og  ind- 
viklede min  afhuggede  Haand    i   et  Linklæde,    som   jeg  hængte 


Nu  existerer  Lemlæstelse  ikke  mere  som  Straf;  men  i  tidligere  Aar- 
hundreder  var  den  hyppig  anvendt  i  Følge  det  fra  de  ældste  Tider 
i  Østerland  herskende  Princip  om  den  direkte  Gjengjældelse,  idet 
Forbryderen  straffedes  paa  det  Lem,  hvormed  han  havde  syndet : 
Tyven  fik  sin  Haand  afhugget,  den  bagtalende  Tungen  udskaaret 
o.  s.  fr. 

ved  mit  Bælte  og  tog  med  mig,  da  jeg  igjen  var  istand  til  at 
forlade  det  mig  aabnede  Barmhjertighedens  Asyl.  Men  hvor 
skulde  jeg  begive  mig  hen?  I  Mesrurs  Khan  kunde  jeg  ikke 
gjøre  Regning  paa  at  finde  den  under  slige  sørgelige  Omstæn- 
digheder fornødne  Bistand,  og  til  den  unge  Dame  vovede  jeg 
ikke  at  begive  mig  hen.  »Det  er  kun  altfor  rimeligt,«  sagde 
jeg  ved  mig  selv,  »at  hun  ikke  vil  vide  mere  af  mig  at  sige, 
saasnart  hun  erfarer  min  Vanære.«  Men  jeg  havde  intet  Valg, 
indsaa  jeg  ret  snart,  og  begav  mig  helt  sønderknust  paa  Vejen 
til  min  Elskedes  Hus. 

En  Stimmel  af  nysgjerrige  fulgte  efter  mig;  for  at  rive  mig 
ud  af  Sværmen  ilede  jeg  fremad  saa  hastig,  som  muligt,  og  tog 
min  Vej  igjennem  de  snevreste  og  smudsigste  Stræder,  men  da 
jeg  havde  naaet  min  Elskedes  Hus  var  jeg  saa  svag  og  mat,  at 
jeg  lige  ved  Indtrædelsen  kastede  mig  paa  Sofaen,  uden  at  kunne 
fremføre  et  Ord.  Den  højre  Arm  skjulte  jeg  under  mit  Klæde- 
bon; thi  jeg  frygtede  intet  mere  end  at  blotte  Tegnet  paa  min 
Vanære. 

Saasnart  min  Elskede  var  bleven  underrettet  om  min  An- 
komst og  mit  Ildebefindende,  ilede  hun  bekymret  hid,  og  da 
hun  saa  mig  saa  bleg  og  nedslagen,  udraabte  hun:  »Min  Sjæls 
Sjæl,  hvad  fejlet  Eder  dog?« 

Men  jeg  forstilte  mig  og  svarede :  »Jeg  lider  af  en  frygtelig 
Hovedpine. « 

Derover  viste  hun  sig  meget  bedrøvet,  og  tvang  mig  til 
atter  at  tage  Plads;  jeg  var  nemlig  staaet  op  for  at  hilse  paa 
hende,  saa  mat  jeg  end  var.  »Milde  Allah,«  vedblev  hun  der- 
paa,  »hvorledes  har  I  dog  paadraget  Eder  denne  Lidelse?  Sidst, 
da  vi  var  sammen,  var  I  saa   rask   og   munter  som  nogensinde. 

Jeg  frygter  for,  at  der  er  noget,  som  I  skjuler  for  mig.  Er  det 
Ret,  min  Elskede?« 

Da  jeg  istedetfor  at  svare  hende  brød  ud  i  Taarer,  vedblev 
hun:  »Jeg  begriber  ikke,  hvad  der  saaledes  kan  gjøre  Eder  be- 
klemt om  Hjertet.  Skulde  jeg  maaske  selv,  uden  at  vide  det, 
være  Skyld  i  Eders  Lidelse?  Eller  er  I,  hvilket  Allah  forbyde, 
maaske  kommen  for  at   sige   mig,    at  I  ikke  mere  elsker  mig?« 

Da  kunde  jeg  ikke  tie  længer,  men  svarede  sukkende: 
»Nej  langtfra,  min  Elskede!  —  En  saa  uretfærdig  Mistanke  kan 
alene  forøge  min  Lidelse.«  Men  umulig  kunde  jeg  faa  det  over 
Hjertet  at  tilstaa  hende  Sandheden. 

Da  det  blev  Aften  lod  min  Elskede  et  Maaltid  bære  frem 
og  opmuntrede  mig  til  at  spise  og  styrke  mig.  Da  jeg  imid- 
lertid kun  havde  den  venstre  Haand  at  bruge,  undskyldte  jeg 
mig  og  sagde,  at  jeg  aldeles  manglede  Lyst  til  Mad  og  Drikke. 

»Nu,  Madlysten  vil  nok  indfinde  sig,«  mente  Damen,  »saa- 
snart  I  har  betroet  mig,  hvad  der  trykker  Eder  saa  haardt. 
Hvorfor  vil  I  haardnakket  skjule  Aarsagen  til  Eders  Kummer  for 
mig?  Let  Eders  Hjerte,  saa  skal  I  se,  at  det  strax  vil  blive 
meget  bedre  med  Eder!« 

»Ak,  det  kan  vel  heller  ikke  nytte,  at  jeg  længer  dølger 
Sandheden  for  Eder!«  svarede  jeg.  Saasnart  jeg  ved  disse  Ord 
havde  tilkjendegivet  min  Beredvillighed  til  at  vise  min  Elskede 
Tillid,  skjænkede  hun  i  for  mig  af  den  søde  Vin,  og  rakte  mig 
Skaalen,  idet  hun  sagde :  » Drik  først  engang !  Det  vil  sikkerlig 
give  Eder  Mod!« 

Med  den  venstre  Haand  greb  jeg  Skaalen  og  brød  derhos 
ud  i  ny  Sukke  og  Taarer. 

»Ak,  hvorfor  sukker  og  græder  I  dog  saa  ynkelig,«   vedblev 

min  Tilbedte  med  bævende  Stemme,  »og  hvorfor  tager  I  ikke 
Skaalen,  som  sædvanlig,  i  den  højre  Haand?« 

Jeg  skyndte  mig  med  at  undskylde  mig,  idet  jeg  foregav, 
at  jeg  paa  den  højre  Haand  havde  en  ond  Byld,  der  smertede 
mig  meget. 

»Saa  lad  mig  da  se  denne  Byld!«  bad  min  Elskede,  »jeg 
forstaar  mig  godt  paa  sligt,    og   skal    stikke   den  op  for  Eder.« 

»Nej,  den  er  endnu  ikke  moden,«  indvendte  jeg  og  tømte 
den  meget  store  med  Vin  fyldte  Skaal. 

Men  Vinen  virkede  i  Forbindelse  med  min  legemlige  Ud- 
mattelse og  sjælelige  Smerte,  og  bedøvede  mig  i  den  Grad,  at 
jeg  faldt  i  en  dyb  Søvn,  hvoraf  jeg  først  igjen  vaagnede  i 
Morgenstunden.  Men  imedens  jeg  sov,  havde  min  Elskede,  som 
for  enhver  Pris  vilde  vide,  hvilken  Sammenhæng  det  egentlig 
havde  med  min  Haand,  taget  min  Arm  frem  under  Kaftanen, 
og  med  en  Forbauselse  og  Smerte,  der  ikke  lader  sig  beskrive, 
opdaget,  at  Haanden  var  hugget  af  mig,  og  at  denne  fandtes  i 
Tørklædet,  som  hang  ved  mit  Bælte. 

Nu  begreb  hun,  hvorledes  jeg  havde  kunnet  modstaa  hendes 
rørende  Bønner  om  at  vise  hende  Fortrolighed,  og  tilbragte 
den  hele  Nat  i  den  dybeste  Smerte  over  min  Ulykke,  som  hun 
ikke  betvivlede,  jo  var  tilstødt  mig  for  min  Kjærligheds  Skyld 
til  hende. 

Da  jeg  vaagnede,  forraadte  mig  strax  hendes  Ansigt,  at 
hun  var  smertelig  bevæget;  men  ikke  forlod  et  eneste  Ord 
hendes  Læber,  hvorved  hun  havde  kunnet  krænke  mig.  Hun 
lod  en  Kraftsuppe,  der  var  kogt  paa  Fjærkræ,  frembære  for  mig, 
og  nødte  mig  til  at  spise  og  drikke,  for,  som  hun  sagde,  at 
gjenvinde  mine  Kræfter.     Da   jeg   havde    spist,    vilde    jeg    tage 

Afsked  fra  hende;  men  hun  holdt  mig  tilbage  ved  Fligen  af 
mit  Klædebon  og  sagde :  »Jeg  slipper  Eder  ingenlunde  hverken 
idag  eller  imorgen!  Endskjøndt  I  ikke  har  betroet  mig,  hvad 
der  fejler  Eder,  er  jeg  dog  fast  overbevist  om,  at  jeg  er  den 
uskyldige  Aarsag  til  Eders  Ulykke.  Af  Sorg  derover  vil  jeg 
maaske  tage  min  Død-,  men  førend  jeg  forlader  denne  kummer- 
lige Verden  maa  jeg  udføre  en  Beslutning,  som  jeg  allerede  for 
længe  siden  har  fattet  til  Eders  Bedste.« 

Derpaa  lod  hun  Kadi'en  og  Vidner  hente,  og  udfærdigede 
i  deres  Nærværelse  og  ved  deres  Hjælp  et  Dokument,  hvorved 
hun  indsatte  mig  til  Arving  af  hele  sin  Formue. 

Saasnart  hun  havde  affundet  sig  med  Retsbetjenten  og  hans 
Folk,  aabnede  hun  en  stor  Kiste  og  viste  mig  alle  de  siden 
Begyndelsen  af  vort  Forhold  modtagne  Pengepunge.  »De  er 
alle  dine,«  sagde  hun,  »det  er  aldrig  faldet  mig  ind  at  tilegne 
mig  en  Skilling  deraf.  —  Her  er  Nøglen !  I  er  eneraadig  Herre 
over  alt  dette  Guld  og  hele  min  store  Ejendom.« 

Jeg  takkede  hende  af  et  overstrømmende  Hjerte  for  al 
hendes  Godhed  og  Høj  modighed;  men  hun  svarede:  »Alt,  hvad 
jeg  hidtil  har  gjort  for  Eder,  regner  jeg  for  slet  intet,  og  vil 
ikke  give  mig  tilfreds,  førend  jeg  ved  min  Død  har  bevist  Eder 
min  Kjærlighed.« 

Da  begyndte  jeg  at  besværge  hende,  at  hun  dog  skulde 
slaa  sig  alle  saadanne  mørke  og  uhyggelige  Tanker  af  Sinde; 
men  hun  rystede  alene  paa  Hovedet  og  blev  fast  ved  sin  Mening. 
Sorgen  over  at  have  været  Aarsag,  om  end  kun  uskyldig,  til 
min  vanærende  Lemlæstelse,  paadrog  hende  virkelig  ogsaa  en 
tærende  Sygdom,  hvoraf  hun  efter  fem,  sex  Ugers  Forløb  opgav 
Aanden. 

Da  jeg  paa  sømmelig  Maade  havde  bevist  hende  den  sidste 

Ære  og  den  bestemte  Tid  sørget  over  hendes  Tab,  —  endskjøndt 
Allah  véd,  at  min  Sorg  først  vil  ophøre  med  mit  Liv!  —  tog 
jeg  alle  hendes  meget  betydelige  Ejendele  i  Besiddelse;  der- 
iblandt fandtes  ogsaa  den  Sesam,  som  I  har  solgt  for  mig. 

»Hermed  er  min  Historie  ude,«  vedblev  den  unge  Kjøb- 
mand,  »og  I  vil  ikke  længer  undre  Eder  over,  at  jeg  ved  Maal- 
tidet  betjente  mig  af  den  venstre  Haand.  løvrigt  takker  jeg 
Eder  meget  for  den  Ulejlighed,  I  har  gjort  Eder  i  min  Tjeneste, 
og  for  Eders  Troskab  kan  jeg  ikke  noksom  vise  mig  taknemlig. 
Da  jeg  nu,  Allah  være  lovet,  er  mere  end  rig  nok,  saa  meget 
jeg  end  i  mine  Dage  har  forødt,  saa  beder  jeg  Eder  modtage  den 
mig  skyldige  Pengesum  til  Foræring.  Desuden  har  jeg  endnu 
et  andet  Forslag  at  gjøre  Eder.  Da  jeg  efter  det  Uheld,  der 
er  mødt  mig,  umulig  kan  blive  længer  i  Kairo,  har  jeg  isinde 
at  forlade  denne  Stad  med  det  allerførste.  Hvis  I  nu  har  Lyst 
til  at  følge  med  mig,  saa  vil  vi  drive  Handel  i  Fællesskab  og 
dele  Vindingen. 

»Da  den  unge  Mand  hermed  havde  endt  sin  Fortælling,« 
berettede  den  kristne  Kjøbmand  videre,  »takkede  jeg  ham  af 
bedste  Evne  for  den  mig  gjorte  betydelige  Foræring  og  modtog 
ligeledes  hans  andet  Forslag  med  stor  Glæde.  Vi  bestemte  en 
Dag  til  vor  Afrejse,  og  forlod  Kairo,  efter  at  have  gjort  alt, 
hvad  vi  ejede,  i  Penge  og  Varer.  Vi  drog  da  igjennem  Syrien, 
Mesopotamien  og  hele  Persien,  og  naaede  efter  længere  og  kor- 
tere Ophold  i  forskjellige  Stæder  Eders  Højheds  Residentsstad. 
Da  den  unge  Mand  efter  nogen  Tids  Forløb  ytrede  det  Ønske 
at  vende  tilbage  til  Persien  og  nedsætte  sig  dér,  gjorde  vi  vort 
Mellemværende    op    med   hinanden   og   tog  en  hjertelig  Afsked. 

Tusind  og  én  Nat.  22 


338 

Jeg  nedsatte  mig  her,  og  har  fortiden  den  Ære  at  staa  i  Eders 
Højheds  Tjeneste. 

Det  var  den  Historie,  som  jeg  havde  at  fortælle  Eders 
Højhed.  Finder  I  den  ikke  endnu  mere  forunderlig  end  den 
lille  Pukkelryggedes?  —  —  — 

Heri  var  Sultanen  dog  ingenlunde  enig  med  den  kristne 
Kjøbmand;  meget  mere  f6r  han  op  i  heftig  Vrede  og  sva- 
rede: »Tilvisse,  Kristen,  Du  er  ikke  lidet  uforskammet, 
at  Du  vover  at  opvarte  mig  med  slig  en  mager  Historie  og 
oven  i  Kjøbet  at  sammenligne  den  med  min  pukkelryggede  Nars  1 
Er  det  virkelig  dit  Alvor,  at  en  udsvævende  Ynglings  flaue  Even- 
tyr skulde  kunne  lade  sig  stille  ved  Siden  af  min  egen  Nars 
underfulde  Historie?  I  er  Slyngler  alle  tilhobe,  og  jeg  vil  lade 
Eder  hænge,  saa  mange  I  er,  for  at  hævne  min  Pukkelrygs 
ynkelige  Død  I« 

Ved  disse  truende  Ord  kastede  den  forskrækkede  Fedt- 
leverandør  sig  for  Sultanens  Fødder  og  sagde:  »Herre,  jeg  an- 
raaber  Eder  ydmygeligt  om  endnu  en  Stund  at  holde  Eders  ret- 
færdige Vrede  tilbage!  Hav  den  Naade  at  lade  mig  faa  Ordet 
blot  en  halv  Times  Tid,  og  vis  Barmhjertighed  mod  os  alle  fire, 
saafremt  min  Historie  blot  er  nok  saa  underholdende  som  Eders 
meget  ærede  Pukkelrygs!« 

Sultanen  lod  sig  lokke  milevidt  ved  Løftet  om  en  god 
Historie ;  han  betvang  sin  Vrede  og  gav  sit  Samtykke,  hvorefter 
Fedtleverandøren  uden  Dvælen  begyndte: 

En  Ret  med  Hvidløg. 

Af  en  meget  anset  Person  blev  jeg  igaar  indbuden  til  en 
husHg  Fest,   hvorved  jeg  ikke  undlod  ved   den   bestemte  Aften- 

time  at  indfinde  mig.  Min  Vært  fejrede  en  af  sine  Døtres 
Bryllup,  I  dette  ansete  Hus  forefandt  jeg  et  Selskab  af  Lærde, 
Embedsmænd  og  Stadens  ypperste  Privatmænd.  Efter  Bryllups- 
højtidelighederne  blev  der  frembaaret  et  herligt  Maaltid,  og 
imellem  de  mange  gode  Retter  fandtes  der  ogsaa  en  ganske 
fortrinlig,  som  var  tillavet  med  Hvidløg,  og  som  der  var  megen 
Rift  om.  Dog  var  der  én  blandt  de  tilstedeværende,  som  ikke 
rørte  ved  dette  Fad,  endskjøndt  han  havde  det  staaende  lige 
foran  sig;  helt  forundret  opmuntrede  vi  ham  da  til  at  følge 
vort  Exempel  og  i  det  mindste  smage  derpaa, 

»Det  skal  jeg  vel  vogte  mig  for,«  svarede  han,  »jeg  har 
engang  i  mit  Liv  spist  Mad  med  Hvidløg  i,  og  jeg  har  ingen- 
lunde glemt,  hvad  det  dengang  kostede  mig.« 

Da  begyndte  vi  at  bestorme  ham  med  vore  Bønner,  at 
han  dog  skulde  forklare  os,  hvorfor  han  havde  en  saa  afgjort 
Modbydelighed  for  Hvidløg.  Dog  Husets  Herre  gav  ham  ingen 
Tid  til  at  gjøre  Rede  for  sig,  men  tog  saaledes   tilorde: 

»Viser  I  mit  Gjæstebud  Øre  paa  denne  Maade?  Denne 
Ret  er  ganske  fortrinlig,  forsikrer  jeg  Eder,  og  I  bør  ikke  lade 
den  gaa  Eder  forbi.  Har  I  end  ingen  Lyst  dertil,  maa  I  dog 
vise  mig  den  Villighed,  i  det  mindste  at  smage  derpaa,  ligesom 
alle  de  andre.« 

Da  Gjæsten,  en  anset  Kjøbmand  fra  Bagdad,  saa  sig  saa- 
ledes trængt  fra  alle  Sider,  sagde  han: 

»Herre,  I  maa  ikke  tro,  at  jeg  gjør  mig  kostbar  ved  at 
vise  denne  Ret  tilbage.  Hvis  I  ubetinget  forlanger  det,  vil  jeg 
ogsaa  gjerne  smage  derpaa;  dog  maa  I  i  dette  Tilfælde  tillade 
mig,  bagefter  fyrretyve  Gange  at  vaske  mine  Hænder  i  Kali, 
ligesaa  mange  Gange  i  Asken  af  Sodaplanten,  og  endelig  ligesaa 
ofte  i  duftende  Sæbe.      I   maa  ikke    tage  mig  denne  Betingelse 

ilde  op;  thi  jeg  har  svoret,  kun  under  disse  Vilkaar  at  nyde 
Spiser,  som  er  tilberedt  med  Hvidløg.« 

Husets  Herre  havde  nu  engang  sat  sig  i  Hovedet,  at  Kjøb- 
manden  fra  Bagdad  skulde  tage  for  sig  af  den  meget  roste 
Spise,  og  befalede  derfor  sine  Folk  at  bringe  Kali,  Sodaaske  og 
Sæbe  tilligemed  et  stort  Bækken  med  Vand.  Derpaa  nødte  han 
sin  Gjæst  til  at  spise  af  den  hidtil  forsmaaede  Ret,  idet 
han  spøgende  forsikrede  ham  om,  at  det  ikke  skulde  komme 
an  paa  en  dobbelt  Portion  af  Kali,  Soda  og  Sæbe.  Som  det 
syntes,  ærgerlig  over  denne  uhøflige  Tvang,  udstrakte  Kjøbman- 
den  sin  Haand,  tog  en  Bid,  førte  den  bævende  til  Munden,  og 
fortærede  den  med  synlig  Modbydelighed,  hvorover  vi  højlig 
forbausedes.  Men  vor  Overraskelse  steg  dog  endnu  højere,  da 
vi  bemærkede,  at  han  manglede  Tommelfingeren;  og  Husets 
Herre  kunde  ikke  holde  det  Spørgsmaal  tilbage,  hvorledes  han 
havde  mistet  denne  Finger. 

»Tommelfingeren  fattes  mig  ogsaa  paa  den  venstre  Haand;« 
sagde  Kjøbmanden,  og  beviste  ved  udstrakt  Haand  Rigtigheden 
af  sit  Udsagn,  »og  paa  Fødderne  fattes  mig  ligeledes  begge  de 
store  Tæer.  Det  er  et  helt  forunderligt  Eventyr,  hvorved  jeg 
har  mistet  dem;  hvis  de  ærede  Gjæster  besidder  Taalmodighed 
til  at  høre  det,  har  jeg  intet  imod  at  fortælle  samme.  Jeg  tør 
vel  sige,  at  det  ikke  i  mindre  Grad  vil  vække  Eders  Medliden- 
hed end  Eders  Forundring.  Dog  først  tillader  De,  at  jeg  vasker 
mine  Hænder?« 

Med  disse  Ord  stod  han  op  og  gik  hen  til  Vaskebæk- 
kenet. Men  saasnart  han  —  det  var  just  ikke  saa  meget  hastig 
gjort  —  havde  vasket  sine  Hænder  Hundrede  og  tyve  Gange, 
vendte  han  tilbage  til  sin  Plads  og  begyndte  saalunde  sin  For- 
tælling : 

»Jeg  er  fra  Staden  Bagdad,  hvor  min  Fader  levede  under 
Khalifen  Harun  al  Raschid  og  blev  anset  for  én  af  Stadens  ri- 
geste Kjøbmænd.  Men  da  han  i  sin  ældre  Alder  fattede  et 
fordærveligt  Hang  til  Adspredelser  og  en  Levemaade,  hvorved 
han  kunde  gjøre  Opsigt,  gik  det  galt  med  hans  Forretninger, 
og  hans  uhyre  Formue  skrumpede  saa  betydeligt  sammen,  at  jeg 
ved  hans  Død  maatte  sammenskrabe  alt,  for  blot  at  dække  den 
Gjæld,  han  havde  efterladt  sig.  Imidlertid  vandt  jeg  dog  ved 
denne  ærlige  Fremgangsmaade  saa  mange  Venner  og  saa  stor 
en  Kredit,  at  jeg  ved  Flid  og  Stræbsomhed  snart  kom  i  ganske 
gode  Omstændigheder. 

Da  jeg  en  Morgenstund,  som  sædvanlig,  aabnede  min  Bod, 
kom  der  en  Dame  ridende  paa  et  Mulæsel,  ledsaget  af  to  Slav- 
inder og  en  Gilding-,  hun  holdt  stille  udenfor  min  Bod,  hid- 
vinkede  Slaven,  der  hjalp  hende  ned  af  Dyret  og  derpaa  sagde 
til  hende: 

»Naadige  Frue,  jeg  havde  vel  forudset,  at  I  vilde  komme 
for  tidlig;  saa  godt  som  alt  er  endnu  lukket  paa  Besista'en. 
Hvis  I  havde  villet  hore  mit  Ord,  var  I  nu  ikke  tvungen  til  en 
kjedsommelig  Venten.« 

Damen  saa  sig  om  til  alle  Sider,  og  da  hun  i  Virkelig- 
heden ikke  fandt  andre  Boder  end  min  aabnede  i  Nærheden, 
traadte  hun  hen  til  mig,  hilste  og  bad  mig  om  Tilladelse  til  i 
min  Bod  at  maatte  vente  de  andre  Kjøbmænds  Ankomst. 

Jeg  besvarede  hendes  Hilsen  paa  en  sømmelig  Maade  og 
bad  hende  tage  Plads.  Da  der  foruden  mig,  de  to  Slavinder 
og  Gildingen,  ikke  fandtes  et  eneste  Menneske  paa  Besista'en, 
tog  hun  Sløret  fra  Ansigtet  for  friere  at  indaande  den  friske 
Morgenluft,  »ak,  ingensinde  havde  jeg  set  noget  saa  henri- 
vende  skjønt!«    At  skue   og   at  elske   dette   Fuldkommenhedens 

Billed  var  ét  for  mig;  jeg  formaaede  ikke  at  vende  mit  Øje 
fra  hende.  Ogsaa  i  hende  syntes  der  at  foregaa  noget  usæd- 
vanligt; thi  hun  tog  mig  ikke  min  Opmærksomhed  ilde  op,  og 
beholdt  sit  Ansigt  ubedækket,  indtil  Folk  begyndte  at  indfinde 
sig  paa  Bazaren  og  hun  maatte  frygte  for  at  blive  iagttaget  af 
profane  Blikke. 

Nu  gav  hun  sig  i  Samtale  med  mig  og  spurgte  mig  an- 
gaaende  nogle  af  de  rigeste  og  skjønneste  Stoffer.  Hertil  maatte 
jeg  svare,  at  jeg  som  ung  Begynder  ikke  endnu  havde  Evne  til 
at  føre  saa  kostbare  Varer.  »Det  gjør  mig  inderlig  ondt,« 
sagde  jeg,  »at  jeg  ikke  kan  forelægge  Eder  noget  af  det,  I 
attraar  at  kjøbe  her  paa  Bazaren,  Men  for  at  spare  Eder  Ulej- 
ligheden ved  at  gaa  fra  Bod  til  Bod,  vil  jeg,  hvis  I  tillader 
det,  hidskaife  alt,  hvad  I  ønsker  at  se,  saasnart  Kjøbmændene 
har  indfundet  sig.  Jeg  forlanger  da  den  nøjeste  Pris  at  vide, 
og  I  kan  gjøre  Eders  Indkjøb  her,  uden  at  I  behøver  at  ulejlige 
Eder  videre.« 

Hermed  var  den  dejlige,  unge  Dame  vel  tilfreds,  og  jeg 
trak  min  Underholdning  med  hende  saa  langt  ud,  som  jeg  for- 
maaede, da  de  Kjøbmænd  endnu  ikke  var  kommen,  med  hvilke 
jeg  havde  at  bestille.  Men  endelig  maatte  jeg  dog,  lige  for- 
tryllet af  hendes  Aand  og  hendes  Skjønhed,  afbryde  min  Sam- 
tale med  hende  og  begive  mig  ud  for  at  tilvejebringe  de 
Stoffer,  som  hun  ønskede  at  gjøre  Udvalg  imellem.  Dog  hastig 
var  jeg  igjen  tilbage,  og  medbragte  alt,  hvad  den  unge  Dame 
kunde  ønske  sig.  Efterat  hun  derpaa,  uden  just  at  forhaste  sig, 
havde  gjort  sit  Udvalg,  gav  vi  os  til  at  akkordere  om  Prisen, 
og  blev  snart  enig  om  en  Sum  af  fem  Tusinde  Sølvdrach- 
mer.  Gildingen  tog  Varerne;  den  unge  Dame  stod  op  og  gik 
sin  Vej. 

Jeg  blev  staaende  og  stirrede  efter  hende  lige  indtil  Besi- 
sta'ens  Port,  hvor  hun  igjen  besteg  sit  Mulæsel,  og  først  efter 
at  hun  var  forsvunden,  faldt  det  mig  ind,  at  jeg  i  min  ømme 
Henrykkelse  aldeles  havde  overset,  at  jeg  ikke  havde  faaet  Be- 
taling for  Varerne,  ja  ikke  engang  havde  spurgt  efter  den  skjønne 
Kjøberindes  Navn  og  Bolig.  Helt  forvirret  og  ængstet  ved 
Tanken  om,  at  jeg  ved  denne  Lejlighed  var  bleven  flere  Kjøb- 
mænd,  som  maaske  ikke  havde  Taalmodighed  til  at  bie,  en 
meget  betydelig  Sum  Penge  skyldig,  gik  jeg  strax  hen  for  at 
gjøre  Undskyldinger,  idet  jeg  foregav,  at  jeg  meget  vel  kjendte 
Damen,  Derpaa  vendte  jeg  igjen  tilbage  til  min  Bod,  ligesaa 
begejstret  af  min  nye  Kjærlighed  som  nedtrykt  af  min  nye, 
desværre  meget  betydelige  Gjæld. 

Mine  Kreditorer  havde  givet  mig  otte  Dages  Henstand; 
efter  denne  Tids  Udløb  vilde  de  naturligvis  have  deres  Penge; 
dog  lod  de  sig  ved  mine  Bønner  og  af  Hensyn  til  min  prøvede 
Retskaffenhed  bevæge  til  at  indrømme  mig  otte  Dages  Frist 
endnu.  Men  jeg  blev  ikke  sat  i  den  Nødvendighed,  indtil 
Bunden  at  udtømme  Kjøbmændenes  Godhed;  allerede  Dagen 
efter  indfandt  sig  Damen  igjen  med  det  samme  Følge  og  til 
samme  Tid,  og  begav  sig  lige  hen  til  min  Bod,  hvor  hun  stand- 
sede og  steg  af. 

»Jeg  har  ladet  Eder  vente  noget,«  sagde  hun,  »men  bringer 
Eder  her  dog  endelig  de  Eder  tilkommende  Penge.  Lad  dem 
bære  hen  til  Vexelereren,  at  han  kan  prøve  Monten  og  bevidne 
Summens  Rigtighed ! « 

Gildingen,  som  bragte  Pengeposen,  fulgte  med  mig  hen  til 
Vexelereren;  denne  prøvede  Guldstykkerne  og  fandt  Summen 
fuldkommen  rigtig.     Efterat  jeg   derpaa  var   vendt   tilbage,    nød 

jeg  atter  den  ubeskrivelige  Lykke  at  underholde  mig  med  den 
henrivende  dejlige  Kvinde,  indtil  alle  Boderne  paa  Bazaren  var 
bleven  aabnet.  Uagtet  vi  kun  talte  om  ganske  almindelige 
Ting  uden  stor  Betydning,  forstod  hun  dog  at  give  alt  en  Ven- 
ding eller  et  Sving,  som  lod  det  synes  fuldkommen  nyt  og  ejen- 
dommeligt. Herved  blev  jeg  naturligvis  ikke  lidet  bestyrket  i 
min  Mening  om  hendes  Aand  og  fine  Smag. 

Saasnart  de  Kjøbmænd,  med  hvilke  jeg  havde  at  gjøre, 
havde  faaet  deres  Boder  aabnede,  bragte  jeg  dem  deres  Penge, 
og  fik  uden  Vanskelighed  andre  Stoffer  betroede,  hvilke  den 
unge  Dame  ønskede  at  se.  Denne  Gang  udvalgte  hun  for  Tu- 
sinde Guldstykker,  og  fjernede  sig  derpaa  ligesom  tilforn,  uden 
at  give  sig  tilkjende  eller  endog  blot  at  sige,  hvor  jeg  havde 
at  henvende  mig. 

Denne  Gang  blev  jeg  endnu  ængsteligere  tilmode;  denne 
ny  Forpligtelse  var  ulige  større  øg  betyngede  mig  i  samme  For- 
hold sværere, 

»Hun  har  rigtignok  betalt  mig  en  meget  anselig  Sum,« 
sagde  jeg,  »men  hun  har  gjort  mig  ansvarlig  for  en  endnu 
meget  større.  Skulde  hun  maaske  være  en  udlært  Bedragerske 
og  øve  et  gjennemtænkt  Spil  med  mig,  for  at  styrte  mig  kun 
saameget  dybere  i  Ulykken?  Kjøbmændene  spørger  ikke  om 
hende,  men  ville  udelukkende  henvende  sig  til  mig.« 

»Dog  —  umuligt!  Den  unge  Dame  var  altfor  skjøn  af 
Ydre  og  ædel  af  Væsen  til  at  være  en  Bedragerske,  —  De  Vise 
siger  rigtignok,  at  Forførelsen  altid  er  skjøn  •,  men  de  siger  ikke, 
at  den  ogsaa  viser  sig  høj  og  ædel,  —  Dog  alene  Allah  ser  i 
Hjerterne!« 

Saa  levende  end  min  Kjærlighed  var,  formaaede  den  dog 
ingenlunde  at  forjage  de  smertelige  Betragtninger,  som  min  store 

Uforsigtighed  gav  mig  Anledning  til,  og  min  Bekymring  steg 
Dag  for  Dag  en  hel  Maaned,  i  hvilken  Tid  den  unge  Dame 
hverken  lod  sig  se  eller  lod  høre  fra  sig.  Tilsidst  vilde  mine  Kre- 
ditorer ikke  vente  en  Dag  længere,  og  jeg  beredte  mig  allerede 
paa  at  gjøre  en  stor  Del  af  min  Ejendom  i  Penge  for  at  til- 
fredsstille dem,  da  den  unge  Dame  en  Morgen  ganske  tidlig 
igjen  viste  sig  aldeles  under  de  samme  Omstændigheder. 

»Lad  Guldvægten  hente,«  sagde  hun,  idet  hun  lod  sig 
hjælpe  af  sit  Dyr,  »forat  vi  kunne  prøve  det  Guld,  som  jeg 
bringer  Eder!« 

Disse  Ord  banlyste  i  en  Hast  min  Frygt  og  fordoblede 
min  Kjærlighed.  Førend  endnu  Guldet  var  vejet,  henvendte 
hun  flere  Spørgsmaal  til  mig,  deriblandt  det,  om  jeg  var 
formælet. 

Jeg  benægtede  det  men  med  tilføjende,  at  jeg  hverken  var 
eller  havde  været  gift,  eller  nogensinde  endnu  havde  tænkt  paa 
at  gifte  mig.  Derpaa  overgav  hun  Gildingen  Pungen  med 
Guldet,  idet  hun  sagde:  »Lad  os  nu  faa  Sagen  afgjort  og  komme 
paa  det  rene  med  hinanden ! « 

Gildingen  lo,  og  drog  mig  tilside,  forat  vi  skulde  veje 
Guldet  med  hinanden.  Men  medens  jeg  stod  og  vejede,  pas- 
sede han  sit  Snit  og  hviskede  mig  i  Øret :  »Jeg  har  ret  vel  be- 
mærket, at  I  er  forelsket  i  min  Herskerinde,  og  undrer  mig 
kun  over,  at  I  mangler  Mod  til  at  tilstaa  hende  det.  Hun  paa 
sin  Side  elsker  Eder  endnu  højere,  end  I  elsker  hende.  Og  I 
maa  ingenlunde  tro,  at  hun  bryder  sig  om  Eders  lumpne  Stoffer ; 
det  er  alene  hendes  ømme  Lidenskab,  som  bringer  hende  hid, 
og  denne  er  ogsaa  Aarsagen  til,  at  hun  har  villet  vide,  om  I 
var  gift.  Det  kommer  nu  blot  an  paa  Eder  selv,  om  I  vil 
vorde  den  lykkeligste  blandt  alle  dødelige.« 

Over  alt  Begreb  glædelig  overrasket  svarede  jeg  Gildingen 
i  samme  sagte  Tone,  at  jeg  havde  følt  den  ømmeste  Lidenskab 
for  hans  Herskerinde  lige  fra  det  første  Øjeblik,  jeg  havde  set 
hende,  men  ikke  havde  vovet  at  gjøre  Regning  paa  hendes 
Gjenkj ærlighed.  »Jeg  er  med  Liv  og  Sjæl  hendes  Slave,«  til- 
føjede jeg,  »og  skal  ingenlunde  glemme  Eders  gode  Tjeneste, 
min  sorte  Ven.« 

Endelig  var  jeg  bleven  færdig  med  at  veje  Guldstykkerne; 
medens  jeg  atter  lagde  dem  i  Pungen,  henvendte  Gildingen  sig 
til  sin  Herskerinde  med  den  Forsikring,  at  jeg  var  fuldkommen 
vel  tilfreds.  Det  var  det  imellem  dem  aftalte  Ord;  den  unge 
Dame  stod  strax  op  og  sagde,  idet  hun  forlod  mig,  at  hun  vilde 
sende  Gildingen  til  mig,  og  at  jeg  blot  skulde  gjøre,  hvad  han 
vilde  byde  mig  i  hendes  Navn. 

Jeg  betalte  da  min  Gjæld  til  Kjøbmændene,  og  ventede 
fra  Dag  til  Dag  med  den  største  Utaalmodighed  paa  Gildingen ; 
endelig  indfandt  han  sig  atter  hos  mig.  Jeg  modtog  ham  med 
et  Hjerte,  som  hoppede  af  Glæde,  og  forhørte  mig  angaaende 
hans  Herskerindes  Befindende. 

»O,«  svarede  han,  »hvorledes  befinde  vel  forelskede  Folk 
sig?  I  er  den  lykkeligste  blandt  alle  Elskere;  hun  er  ganske 
syg  af  Kjærlighed,  og  dør  visselig,  dersom  hun  ikke  snart  faar 
Eder  at  se.  Hvis  hun  var  fri  Herre  over  sin  Person  og  sine 
Forhold,  vilde  hun  opsøge  Eder  for  at  tilbringe  alle  sit  Livs 
Øjeblikke  med  Eder.« 

»Jeg  har,«  ytrede  jeg,  »af  hendes  ædle  Anstand  og  fine 
Væsen  sluttet,  at  hun  maa  være  en  Dame  af  høj  Stand.  Hvem 
er  din  Herskerinde?« 

»Deri  har  I  ikke  taget  et  Gran  fejl,«  svarede  Slaven.  »Hun 
er  en  Yndling  af  Sobeide,    Khalifens  Gemalinde,    af  hvem  hun 

kun  saameget  højere  bliver  skattet,  som  Fyrstinden  selv  har  op- 
draget hende  fra  lille  af,  og  kan  forlade  sig  paa  hende  ved 
ethvert  Indkjob.  Da  hun  lærte  Eder  at  kjende,  betroede  hun 
strax  Khalifens  Gemalinde,  at  hun  ønskede  at  gifte  sig  og  at 
hendes  Valg  var  faldet  paa  Eder,  samt  bad  om  hendes  Samtykke 
til  en  Forbindelse  med  Eder.  Sobeide  har  ogsaa  allerede  givet 
hende  det,  men  ønsker  dog  først  at  lære  Eder  at  kjende,  for  at 
erfare,  om  hun  har  gjort  et  godt  Valg,  og  har  i  denne  For- 
udsætning lovet  at  bestride  Bryllupet.  Eders  Lykke  er  alt- 
saa  gjort;  thi  behagede  I  min  Herskerinde,  vil  I  sikkerlig 
ogsaa  behage  Fyrstinden,  som  alene  er  betænkt  paa  at  gjøre 
sin  Yndling  Glæde,  og  i  intetsomhelst  Tilfælde  vil  paalægge 
hende  nogen  Tvang.  Det  gj ælder  altsaa  fortiden  alene  om  at 
faa  Adgang  til  Paladset,  og  netop  for  at  gjøre  Aftale  i  denne 
Henseende  er  jeg  her  tilstede.,    Fat   nu    en   hastig  Beslutning!« 

»Jeg  er  allerede  beredt  til  at  følge  Eder,  hvorhen  I  vil 
føre  mig;«    svarede  jeg.      »Kjærligheden    kjender    ingen  Frygt.« 

»Ja,  det  er  let  sagt,«  ytrede  Gildingen,  »men  I  véd  vel 
nok,  at  under  Dødsstraf  ingen  Mand  tør  betræde  Khalifens 
Harem,  og  at  I  blot  ad  hemmelige  og  farefulde  Veje  kan  snige 
Eder  derind?  Heldigvis  har  min  Herskerinde  ligesaa  megen 
Aand  som  Ynde,  og  har  udfundet  ganske  sikre  Midler  til  at 
fremme  vort  Forehavende.  Men  taus  og  tillidsfuld  maa  I  være, 
saasandt  Eders  Liv  er  Eder  kjært!« 

Jeg  forsikrede,  at  jeg  uvægerlig  vilde  gjøre  alt,  hvad  der 
blev  befalet  mig,  og  fik  nu  den  Anvisning  ved  Nattens  Indbrud 
at  begive  mig  hen  til  Sobeides  Moske,  som  Harun  al  Raschid 
ved  Tigris  havde  ladet  opbygge  for  sin  Gemalinde.  Der  skulde 
jeg  vente,  indtil  man  kom  for  at  afhente  mig. 

Utaalmodig  ventede  jeg  Nattens  Indbrud,    var  punktlig   til- 

stede  ved  Bønnen,  som  blev  holdt  i  Moskeen  halvanden  Time 
efter  Solens  Nedgang,  og  blev  saa  tilsidst  ganske  alene  tilbage. 
Det  varede  ikke  længe,  inden  der  nærmede  sig  én  af  lutter 
Gildinger  roet  Baad;  Slaverne  bragte  flere  store  Kister  iland  og 
satte  dem  ind  i  Moskeen,  hvorefter  alle  igjen  fjernede  sig  paa  én 
nær,  i  hvem  jeg  gjenkj endte  min  Elskedes  sædvanlige  Ledsager. 
Men  hvad  maatte  jeg  se!  Ogsaa  min  Elskede  selv  traadte  ind 
i  Moskeen,  som  Fuldmaanen,  der  bryder  frem  igjennem  det 
mørke  Skydække.  Henrykt  ilede  jeg  hende  imøde  og  erklærede 
min  Beredvillighed  til  at  adlyde  alle  hendes  Befalinger. 

»Vi  har  ingen  Tid  at  spilde,«  ytrede  hun  hastig,  lod  Laaget 
tage  af  én  af  Kisterne  og  bød  mig  stige  ind,  uden  at  frygte  noget, 
eftersom  hun  selv  indestod  for  alt.  —  Jeg  var  gaaet  altfor 
vidt  til  at  kunde  træde  tilbage;  der  var  altsaa  intet  andet  for 
end  at  krybe  ned  i  Kisten.  Saasnart  jeg  havde  taget  Plads 
deri,  dækkede  min  Elskede  Laaget  over,  og  lukkede  det  for- 
svarlig med  Slaa  og  Nøgle.« 

Nu  kaldte  den  fortrolige  Slave  atter  de  andre  Gildinger 
ind  i  Moskeen,  og  lod  ved  disse  alle  Kisterne  igjen  bringe  ned 
i  Baaden.  Saasnart  dette  var  sket,  besteg  han  selv  og  hans 
Herskerinde  ogsaa  Fartøjet   og    lod    det  ro   tilbage   til  Paladset. 

I  den  snevre  og  mørke  Kiste  havde  jeg  den  bedste  Lej- 
lighed til  at  anstille  allehaande  Betragtninger,  og  opsendte  ved 
Tanken  om  den  Fare,  hvori  jeg  svævede,  af  mit  Hjertes  Dybde 
flere  Løfter  og  Bønner  end  jeg  havde  ofret  Himlen  hele  min 
øvrige  Levetid.  Slig  Gudsfrygt  har  rigtignok  ikke  meget  at  be- 
tyde; men  den  var  en  tilforladelig  Maalestok  for  den  Angst, 
hvori  jeg  svævede. 

Baaden  løb    tilland  ved  Porten   paa  Khalifens   Palads;    Ki- 

steme  blev  udlossede  og  baame  op  i  Forgemakket,  hvori 
Obersten  for  Gildingerne  opholdt  sig.  Denne  har  Nøglen  til 
Kvindernes  Værelser,  og  indlader  intet  uden  stræng  Undersø- 
gelse. Men  denne  Paladsembedsmand  sov  allerede  og  maatte 
først  vækkes. 

Obersten  for  Gildingerne  blev  inderlig  gnaven,  da  man 
forstyrrede  ham  i  hans  Søvn,  og  tog  ikke  i  Betænkning  at 
lade  Sobeides  Yndling  føle  sin  Uvillie  over,  at  hun  kom  saa 
silde  hjem. 

»I  skal  ikke  slippe  saa  let  igjennem,  min  skjønne  Dame, 
som  I  maaske  tror;«  sagde  han,  »ingen  af  disse  Kister  kommer 
ud  af  Pletten  uden  at  være  bleven  aabnet  og  underkastet  den 
nøjagtigste  Undersøgelse.« 

Med  det  samme  befalede  han  Gildingerne  at  bringe  den 
ene  efter  den  anden  og  aabne  dem  for  ham.  Ulykkeligvis  faldt 
den  Kiste  dem  først  under  Hænder,  hvori  jeg  befandt  mig;  en 
rædsom  Angst  sammenknugede  herved  mit  Hjerte,  og  jeg  troede 
min  sidste  Time  var  forhaanden. 

Men  Fyrstindens  Yndling  vægrede  sig  ved  at  give  Nøglen 
fra  sig,  og  modsatte  sig  paa  det  bestemteste  denne  Kistes 
Aabning. 

»I  véd  ret  vel,«  sagde  hun,  »at  det  ikke  kunde  falde  mig 
ind  at  bringe  andet,  end  hvad  der  er  bestemt  for  min  og  Eders 
Herskerinde.  Denne  Kiste  indeholder  just  nogle  fortrinlig  kost- 
bare Varer,  som  nogle  nylig  ankomne  Kjøbmænd  har  betroet 
mig,  samt  endel  Flasker  med  Vand  fra  den  hellige  Kilde 
Semsam  i  Mekka;  hvis  én  af  disse  blev  sønderbrudt  og  derved 
de  kostbare  Varer  blev  beskadigede,  saa  maatte  I  staa  til  Ansvar 
derfor,  og  I  véd  nok,  hvad  dette  har  at  sige.    Khalifens  Gemal- 

inde  vilde  vel  forstaa  at  bringe  Eder  til  at  fortryde  Eders 
Uforskammethed. « 

Kort  sagt,  min  Elskede  talte  i  en  saa  myndig  og  bestemt 
Tone,  at  Obersten  for  Gildingerne  ikke  vovede  at  gjøre  hende 
imod,  og  med  indædt  Vrede  befalede,  at  Kisterne  skulde  skaffes 
videre,  uden  at  en  eneste  af  dem  var  bleven  aabnet.  Kisterne 
blev  altsaa  baaret  ind  i  Haremet ;  men  neppe  var  de  der,  førend 
det  skrækkelige  Raab  lød:   »Khalifen  nærmer  sig!« 

Havde  jeg  ikke  været  angst  iforvejen,  saa  blev  jeg  det  nu; 
endnu  den  Dag  idag  véd  jeg  ikke,  hvorledes  jeg  gjennemgik 
denne  ubeskrivelige  Sjælemarter.  I  det  næste  Øjeblik  var 
Khalifen  tilstede  -og  spurgte  Sobe'ides  Yndling,  hvad  nyt  hun 
bragte  i  de  store  Kister. 

»Det  er  nylig  ankomne  Stoffer,  Eders  Højhed,  som  Eders 
Gemalinde  ønsker  at  se,«   svarede  min  Elskede. 

»Ej,  det  er  ogsaa  noget  for  mig!«  udraabte  Khalifen,  der 
var  i  sit  bedste  Lune.  »Luk  strax  Kisterne  op,  forat  jeg  kan 
blive  bekjendt  med  deres  kostbare  Indhold!« 

Forgjæves  stræbte  min  Elskede  at  afvende  det  truende 
Uvejr,  idet  hun  forestillede  Khalifen,  at  det  var  lutter  Kvinde- 
sager, og  at  han  ved  at  aabne  Kisterne  vilde  berøve  sin  Gemal- 
inde den  Fornøjelse  at  blive  den  første,  som  fik  Kostbarhederne 
at  se.  Khalifen  gjentog  sin  Befaling,  at  Kisterne  skulde  lukkes 
op,  idet  han  paa  den  unge  Dames  nye  Indvending,  at  det  vilde 
komme  til  at  gaa  ud  over  hende,  hvis  hun  lod  Kisterne  aabne 
uden  sin  Herskerindes  Befaling,  udtrykkelig  lovede,  at  han  vilde 
tage  al  Ting  paa  sig  og  at  selv  ikke  den  mindste  Bebrejdelse 
skulde  komme  til  at  træffe  hende. 

Nu  kunde  min  Elskede  umulig  vægre  sig  længere  og  lavede 

sig  til  at  efterkomme  Khalifens  Villie.  Jeg  glemmer  aldrig  disse 
Øjeblikke  af  en  dødelig  Angst,  som  jeg  dengang  oplevede. 
Khalifen  satte  sig  ned,  og  den  ene  Kiste  blev  baaren  hen  til 
ham  efter  den  anden  og  aabnet  for  hans  Blikke.  Min  Elskede 
var  imidlertid  klog  nok  til  at  gjemme  den  Kiste  tilsidst,  hvori 
jeg  sad  sammenknuget  og  svedte  Angstens  Sved,  og  at  trække 
Sagen  i  Langdrag,  idet  hun  gjorde  Khalifen  opmærksom  paa 
hvert  enkelt  Stykkes  Fortrin  og  Skjønheder;  ved  denne  Frem- 
gangsmaade  haabede  hun  at  trætte  Khalifen,  saa  at  han  blev 
mæt  af  den  uvante  Underholdning,  inden  Raden  naaede  til 
mig.  Men  Skjæbnen  syntes  nu  engang  at  have  besluttet  vor 
Undergang-,  med  en  Taalmodighed,  som  ellers  ikke  var  ham 
egen,  gjennemgik  de  troendet  Behersker  Kiste  for  Kiste,  indtil 
han  kom  til  den  allersidste,  mit  grusomme  Fængsel. 

»Nu  har  vi  kun  én  Kiste  tilbage,«  ytrede  Harun,  »lad 
mig  nu  til  syvende  og  sidst  blot  se,  hvad  den  indeholder !  Den  er 
ikke  lidet  større  og  vægtigere  end  de  andre.« 

Jeg  vidste  i  dette  Øjeblik  virkelig  ikke,  om  jeg  var  død 
eller  levende;  saa  meget  syntes  aldeles  afgjort,  at  det  var  ude 
med  mig. 

Men  da  min  Elskede  mærkede,  at  Khalifen  ogsaa  vilde 
have  den  sidste  Kiste  aabnet,  ytrede  hun: 

»Denne  Kiste  vilde  jeg  dog  gjerne  bede  Eders  Højhed 
om  at  fritage  mig  for  at  aabne;  den  indeholder  Sager,  som  jeg 
kun  kan  vise  Eder  i  Eders  Gemalindes  Nærværelse.  I  vil  sik- 
kerlig  ikke  fortryde  at  have  bekjæmpet  Eders  Nysgjerrighed 
indtil  videre.« 

Khalifen  var  falden  i  Tanker,  og  det  varede  noget  inden 
han  svarede.  Det  var  et  Øjeblik,  der  svævede  mellem  Liv  og 
Død,  Frelse  og  Fordærvelse. 

»Saa  lad  være  da!«  svarede  Khalifen  endelig  ganske  ad- 
spredt.     »Bort  med  alle  disse  Kasser!« 

Dette  lod  min  Elskede  sig  ikke  sige  to  Gange;  i  en  Hast 
fik  hun  Kisterne  bragt  ind  i  sit  Værelse.  Allah  være  lovet,  i 
dette  Fristed  begyndte  jeg  atter  at  aande  og  føle  mig  selv!« 

Saasnart  Gildingerne,  der  havde  baaret  Kisterne  ind,  igjen 
havde  fjernet  sig,  aabnede  hun  mit  Fængsel  og  bød  mig  stige 
ud,  idet  hun  pegede  paa  en  Dør,  som  skulde  føre  mig  ind  i 
et  fuldkommen  sikkert  Asyl.  Næsten  værkbruden  af  min  sam- 
menknebne Stilling  i  Kassen  krøb  jeg  ud  og  steg  ad  en  Trappe 
op  i  et  Værelse  ovenpaa,  hvor  min  Elskede  senere  vilde  samles 
med  mig.  Og  det  var  virkelig  i  rette  Tid,  at  jeg  var  sluppen 
ud  af  Klemmen;  thi  i  næste  Øjeblik  traadte  Khalifen  ind  og 
tog  Plads  paa  den  tomme  Kasse.  Det  var  atter  Nysgjerrigheden 
som  atter  førte  ham  hid;  han  ønskede  nemlig  at  erfare,  hvad 
den  unge  Dame  havde  set  og  hørt  i  Staden.  Efter  en  lang 
Underholdning,  hvorved  min  Elskede  nødtvungen  maatte  ud- 
vikle al  sin  Elskværdighed,  endskjøndt  hendes  Hjerte  laa 
over  Gløder,  drog  Khalifen  sig  endelig  tilbage  til  sine  egne 
Værelser. 

Da  kom  min  Elskede  op  til  mig;  først  og  fremmest  bad 
hun  mig  tilgive  sig  alle  de  Ængstelser,  hun  nødtvungen  havde 
beredt  mig  og  sagde :  » Min  Angst  var  i  Sandhed  ikke  mindre 
end  Eders,  derom  maa  I  ikke  tvivle ;  thi  jeg  var  bange  for 
mig  selv,  og  min  Kjærlighed  gjorde  mig  dobbelt  bange  for 
Eder.  Ved  slige  Lejligheder  gjælder  det  om  at  holde  Ørene 
stive  og  staa  den  onde  Skjæbne  imod  indtil  det  sidste.  Dog,  et 
Hjerte,  der  elsker,  har  ti  Mands  Forstand  og  tyve  Mands  Mod! 
Nu  kan  I  være  ganske  rolig ;  dette  Sted  er  endnu  aldrig  bleven 
betraadt  af  nogen  Mands  Fod  undtagen  Eders.« 

Efterat  vi  i  nogen  Tid,  Allah  véd  hvorlænge,  havde  ud- 
vexlet  vor  Ømhed  med  hinanden,  sagde  endelig  min  Elskede: 
»Men  nu  er  det  htij  Tid  at  gaa  til  Hvile;  vær  kun  ganske  rolig 
og  lad  Slummeren  vederkvæge  Eder!  I  Løbet  af  den  næste 
Dag  skal  jeg  forestille  Eder  for  Sobe'ide,  min  Herskerinde, 
hvilket  kan  ske  uden  Vanskelighed,  eftersom  Khalifen  næsten 
aldrig  besøger  hende  uden  om  Aftenen.« 

Paa  denne  Maade  fuldkommen  beroliget,  tilbragte  jeg  en 
ganske  rolig  Nat;  hvis  noget  af  og  til  forstyrrede  min  Hvile, 
var  det  alene  Forestillingen  om  min  høje  Lykke,  den  henrivende 
Udsigt  til  at  komme  i  Besiddelse  af  en  Kvinde  af  saa  megen 
Aand  og  Skjønhed. 

Den  følgende  Morgen  underrettede  min  Elskede  mig  om, 
hvilken  Adfærd  jeg  skulde  iagttage  i  Nærværelsen  af  Khalifens 
Gemalinde,  og  hvad  jeg  skulde  svare  paa  de  sandsynligvis  ind- 
løbende Spørgsmaal.  Derpaa  førte  hun  mig  ind  i  en  Sal,  det 
var  smuk,  rig  og  pragtfuld  over  al  Beskrivelse.  Da  jeg  havde 
opholdt  mig  dér  nogle  Øjeblikke,  traadte  tyve  ikke  længere 
unge  Slavinder,  i  prægtig  men  ensartet  Dragt,  ud  af  Sobe'ides 
Værelser  og  opstillede  sig  med  ærbart  Væsen  i  tvende  Rader 
paa  begge  Sider  af  en  i  Salen  oprejst  Trones,  Efter  disse  fulgte 
tyve  andre  endnu  unge,  paa  lignende  Maade,  kun  endnu  præg- 
tigere klædte  Slavinder,  og  i  deres  Midte  gik  Fyrstinden  selv, 
den  stolte  Sobeide.  Hun  var  saa  belæsset  med  Ædelstene  og 
Perler,  at  man,  saa  at  sige,  neppe  kunde  faa  Øje  paa  hende 
selv  for  al  denne  Glimmer.  Med  stor  Værdighed  nedlod  hun 
sig  paa  Tronen,  og  hendes  Yndling,  som  var  fulgt  ind  med 
hende,  stillede  sig  paa  hendes  højre  Side,  medens  hendes  øvrige 
Følge  i  nogen  Afstand  grupperede  sig  paa  begge  Sider  af 
Tronen. 

Tusind  og  én  Nat.  2? 

Saasnart  Sultaninden  havde  taget  Plads,  gav  min  Elskede 
mig  Tegn  til  at  nærme  mig-,  lidt  ængstelig  skred  jeg  frem  imellem 
de  to  Rækker  af  Slavinder,  kastede  mig  ned  foran  Tronen 
og  berørte  Tæppet  under  Sultanindens  Fødder  med  min  Pande. 
Men  helt  naadig  bød  hun  mig  staa  op,  beærede  mig  med 
Spørgsmaal  angaaende  mit  Navn,  min  Familie  og  Formues- 
omstændigheder,  og  lod  til  at  være  ret  tilfreds  med  de  Svar, 
jeg  gav  hende.  Dette  kunde  jeg  ikke  alene  slutte  af  hendes 
Miner,  men  ogsaa  af  de  naadige  Ytringer,  hun  værdigedes  at 
lade  falde.     Til  Slutning  ytrede  hun  sig  nemlig  saaledes: 

»Det  glæder  mig  inderligt,  at  min  Datter  —  et  hæder- 
ligere Navn  kunde  hun  ikke  give  sin  Yndling  —  har  gjort  et 
saa  godt  Valg,  der  i  alle  Maader  synes  at  fortjene  mit  Bifald. 
Thi  min  Datter  er  hun;  jeg  har  selv  opdraget  hende,  og  hun 
har  gjort  mig  en  Datters  Glæde.  Jeg  billiger  af  ganske  Hjerte 
hendes  Valg  og  giver  med  Glæde  mit  Samtykke  til  Eders  For- 
bindelse. Forberedelserne  til  hendes  Bryllup  paatager  jeg  mig 
selv  at  gjøre ;  men  endnu  maa  I  overlade  mig  Eders  Brud  til 
uforstyrret  Besiddelse  i  ti  Dage.  Imidlertid  vil  jeg  tilvejebringe 
Khalifens  Samtykke.  I,  unge  Mand,  kan  forblive  her  saa  længe, 
og  der  skal  intet  fattes  Eder.« 

Jeg  forblev  altsaa  hele  ti  Dage  i  Khalifens  Harem,  og  fik 
i  al  denne  Tid  ikke  en  eneste  Gang  min  Elskede  for  Øje,  men 
blev  forøvrigt  efter  hendes  Anvisning  behandlet  paa  den  mest 
tilfredsstillende  Maade.  Efter  denne  Tids  Forløb  lod  Sobe'ide 
udfærdige  en  Ægteskabskontrakt  i  bedste  Form.  Forberedelserne 
til  Bryllupet  blev  gjort;  der  blev  hidkaldt  Dandsere  og  Sanger- 
inder, og  i  hele  ni  Dage  gaves  der  de  herligste  Fester  i  Pa- 
ladset.   Til  den  niende  var  den  egentlige  Bryllupshøjtid  bestemt. 

Samtidig  med  hinanden  blev,  hver  paa  sin  Side,  jeg  og  min 
Elskede  ført  i  Bad,  og  om  Aftenen  satte  vi  os  til  et  overdaa- 
digt  besat  Taffel.  Imellem  den  Mængde  Retter,  som  fandtes 
fremstillede,  var  der  ogsaa  en  Blandingsspise,  tillavet  med  Hvidløg, 
ikke  ulig  den,  hvoraf  jeg  nylig  blev  tvungen  til  at  spise.  Denne 
smagte  mig  saa  herlig,  at  jeg  lod  de  øvrige  Retter  næsten  uberørte ; 
men  til  min  Ulykke  lod  jeg  det,  da  jeg  rejste  mig  fra  Bordet, 
bero  ved  at  aftørre  mine  Fingre,  istedetfor  omhyggelig  at  vaske 
Hænderne,  en  Skjødesløshed  som  jeg  da  begik  baade  for  første 
og  sidste  Gang. 

Da  det  imidlertid  var  blevet  Nat,  erstattede  man  Tabet 
af  Dagslyset  ved  en  glimrende  Illumination  i  Haremet.  Musiken 
lød;  der  blev  dandset  og  øvet  tusinde  Slags  Morskab;  hele 
Paladset  gjenlød  af  glad  Jubel.  Endelig  blev  jeg  og  min  Brud 
ført  ind  i  en  anden  Sal  og  sat  paa  to  Troner  ved  Siden  af 
hinanden.  De  Kvinder,  som  betjente  min  Brud,  lod  hende  flere 
Gange  vexle  Klædning  og  opsatte  hendes  Haar  paa  forskellige 
Maader,  som  Skik  og  Brug  er  ved  alle  fornemme  Brylluper,  og 
i  hver  ny  Skikkelse  blev  min  Brud  paany  ført  frem  for  mig. 
Efterat  endelig  alle  disse  Ceremonier  var  gjennemgaaede,  blev 
jeg  og  min  Brud  ført  ind  i  Brudekammeret  og  overladt  til 
os  selv. 

Saasnart  vi  var  alene,  nærmede  jeg  mig  min  Brud  for  at 
omfavne  hende;  men  istedetfor  at  besvare  min  ømme  Hen- 
rykkelse, stødte  hun  mig  heftig  tilbage,  og  opløftede  et  Skrig, 
der  snart  igjen  forsamlede  alle  Haremets  Kvinder  omkring  hende. 
Højlig  forundret  forlangte  de  at  vide,  hvad  der  var  ivejen.  Jeg 
for  min  Del  var  næsten  forstenet  af  Forbauselse,  og  var  ikke 
istand  til  at  fremføre  et  Ord  for  at  faa  Grunden  til  min  Kones 
sælsomme  Opførsel  at  vide. 

23* 


356 

»Men  kjære  Søster,«  spurgte  Kvinderne,  »hvad  er  der  dog 
mødt  Eder,  siden  vi  forlod  Eder?  Lad  vide,  forat  vi  kunne 
hjælpe  Eder!« 

»Skaf  mig  hint  elendige  Menneske  ud  af  Øjne!«  skreg  min 
Gemalinde,  idet  hun  pegede  paa  mig. 

»Kjære  Kone,«  tog  jeg  da  tilorde,  »hvorved  har  jeg  været 
saa  ulykkelig  at  paadrage  mig  Eders  Vrede?« 

»I  er  et  raat  og  smudsigt  Menneske!«  skreg  hun  rasende, 
»I  har  spist  Hvidløg  og  ikke  vasket  Eders  Hænder  bagefter. 
Bilder  I  Eder  maaske  ind,  at  jeg  vil  lade  et  saa  uterligt  Men- 
neske komme  mig  nær  og  forpeste  mig?  Kaster  ham  til  Jorden,« 
tilraabte  hun  sine  Fruentimmer,  »og  bringer  mig  en  Slave- 
svøbe  ! « 

Kvinderne  kastede  mig  til  Jorden,  og  medens  nogle  holdt 
mig  fast  ved  Armene,  andre  ved  Benene,  slog  min  Gemalinde 
løs  paa  mig,  saalænge  hun  havde  Kræfter  til  at  føre  Svøben. 
Da  hun  endelig  ikke  formaaede  mere,  befalede  hun  sine  Fruen- 
timmer: »Tager  ham  nu  med  Eder  og  sender  ham  hen  til 
Politimesteren,  at  han  kan  lade  ham  afhugge  den  højre  Haand, 
hvormed  han  tog  til  sig  af  Hvidløgsspisen ! « 

Ved  disse  Ord  udraabte  jeg:  »Store  Allah,  jeg  er  næsten 
pryglet  tildøde,  og  nu  skal  jeg  oven  i  Kjøbet  miste  en  Haand 
til  Straf!  Og  hvorfor?  Alene  fordi  jeg  har  spist  Hvidløg  og 
glemt  at  vaske  mine  Hænder  efter  Nydelsen!  Hvilket  Væsen 
over  slig  Ubetydelighed!  Til  Helvede  med  hin  Hvidløgsspise ! 
Forbandet  være  den  Kok,  som  tilberedte  den,  og  den  Tjener, 
der  satte  den  frem  for  mig!« 

Kvinderne,  som  havde  set  mig  modtage  henved  tusinde  Slag 
af  den  grusomme  Slavesvøbe,  følte  alle  Medlidenhed  med  mig, 
da  der  oven   i  Kjøbet   blev   Tale    om,    at  jeg    skulde   miste  en 

Haand.  Enstemmig  forestillede  de  min  Gemalinde,  at  hun  gik 
altfor  vidt  i  sin  Hævn,  og  bad  hende  lade  mig  slippe,  end- 
skjøndt  jeg  havde  vist  mig  som  et  Menneske  uden  Opdragelse, 
der  ikke  kjendte  de  Hensyn,  som  skyldtes  hendes  Rang  og  ædle 
Personlighed. 

Men  min  Kone  svarede:  »Endnu  er  jeg  ingenlunde  til- 
fredsstillet; jeg  vil,  at  han  skal  lære  Levemaade,  og,  saalænge 
han  lever,  besidde  levende  Minder  om  sin  Uterlighed,  saa  at 
han  aldrig  mere  spiser  Hvidløg  uden  bagefter  at  vaske  Hæn- 
derne. « 

Men  uden  at  agte  dette  afslaaende  Svar,  vedblev  de  barm- 
hjertige Fruentimmer  at  bede,  kastede  sig  for  min  Gemalindes 
Fødder,  kyssede  hendes  Hænder  og  sagde:  »For  Allahs  Skyld, 
naadige  Herskerinde,  hold  Maade  med  Eders  Vrede  og  gjør  ikke 
Eders  Gemal  og  Eder  selv  ulykkelig!« 

Min  Kone  svarede  dem  ikke,  men  rejste  sig  heftig  og  for- 
lod Værelset,  efter  at  have  givet  mig  en  Mængde  vanærende 
Navne.  Alle  Kvinderne  fulgte  hende,  og  jeg  blev  alene  tilbage 
i  en  usigelig  kvalfuld  Tilstand. 

To  hele  Dage  fik  jeg  kun  en  aldrende  Slavinde  at  se,  som 
bragte  mig  at  spise.  Hver  Dag  spurgte  jeg  hende  om  min 
Gemalinde,  og  fik  hver  Gang  det  samme  trøstesløse  Svar:  »Hun 
er  syg  af  den  giftige  Stank,  som  I  har  ladet  hende  indaande. 
Jeg  har  aldrig  kjendt  Magen,  ikke  at  vaske  sine  Hænder,  naar 
man  har  spist  Hvidløg ! « 

»Er  det  muligt,«  spurgte  jeg  mig  selv,  »at  Kvindernes  fine 
Følelse  kan  bringes  til  slig  en  Højde  og  at  de  kunne  nære  slig 
Hævngjerrighed    ved    en    saa    ubetydelig   Forseelse?«     Alligevel 

vedblev  jeg  at  elske  min  Gemalinde,  stræbte  at  undskylde  hendes 
Grusomhed,  og  blev  ikke  træt  af  at  beklage  hende. 

Endelig  sagde  en  Dag  den  gamle  Slavinde  til  mig:  »Nu 
er  Eders  Gemalinde  kommen  sig  og  er  gaaet  i  Badet;  hun 
lader  Eder  ved  mig  sige,  at  hun  imorgen  vil  besøge  Eder.  Hold 
derfor  Taalmodigheden  vedlige  og  søg  at  enes  med  hende,  naar 
hun  indfinder  sigl  I  maa  tro,  at  hun  ikke  er  at  spøge  med, 
endskjøndt  hun  er  den  klogeste  og  elskværdigste  Person  af  So- 
be'ides,  vor  naadige  Herskerindes  hele  Omgivelse.  Se  nu  til  at 
stille  Eders  Sager  fornuftig!« 

Virkelig  indfandt  den  følgende  Dag  min  Kone  sig  hos  mig 
og  sagde:  »Jeg  er  visselig  meget  godmodig,  at  jeg  igjen  kommer 
til  Eder,  efter  at  have  lidt  slig  uhørt  Fornærmelse.  Men  ud- 
sone mig  med  Eder  formaar  jeg  ikke,  førend  jeg  har  straffet 
Eder  nogenlunde,  som  I  fortjener.  Retfærdigheden  maa  have 
sin  Gang,  ogsaa  i  Kjærligheden.  I  maa  i  det  mindste  bevare 
en  stadig  Paamindelse  om,  at  I  aldrig  spiser  Hvidløg  uden  bag- 
efter at  vaske  Eders  Hænder.« 

Efter  at  have  talt  saaledes,  hidkaldte  hun  sine  Fruentimmer. 
Disse  kastede  mig  igjen  til  Jorden  og  bandt  mig  saa  fast,  at  jeg 
ikke  kunde  røre  mig;  derpaa  tog  en  af  dem  en  Barberkniv  og 
afskar  mig  med  grusom  Færdighed  begge  mine  Tommelfingre 
og  Tommeltæer.  Derpaa  gav  de  sig  til  at  forbinde  og  pleje 
mig.  Man  lagde  strax  en  vis  Urterod  paa  Saarene  for  at  stille 
Blodet;  men  alligevel  mistede  jeg  saa  meget,  at  jeg  blev  af- 
mægtig og  troede,  at  jeg  skulde  dø.  Saasnart  jeg  atter  kom  til 
mig  selv,  fik  jeg  Vin  at  drikke  for  at  komme  til  Kræfter;  da 
henvendte  jeg  følgende  Ord  til  min  Kone:  »Hvis  det  nogen- 
sinde igjen  skulde  falde  mig  ind  at  spise  af  en  Ret,  der  er  til- 
lavet med  Hvidløg,  saa  sværger  jeg  Dig   til,    at  jeg  skal  vaske 

mig  ikke  én,  men  hundrede  og  tyve  Gange  med  Kali,  Soda  og 
Sæbe. « 

»Nuvel,«  svarede  hun,  »under  denne  Betingelse  vil  jeg 
stræbe  at  glemme,  hvad  der  er  sket,  og  leve  med  Dig  som  min 
dyrebare  Ægtefælle.« 

»Det  er  Grunden,  mine  Herrer,«  vedblev  Kjøbmanden  fra 
Bagdad  sin  Fortælling,  henvendt  til  Selskabet,  »hvorfor  jeg  ikke 
vilde  spise  af  hin  med  Hvidløg  tilberedte  Ret.  I  vil  visselig 
ikke  længer  finde  det  underligt.« 

Haremets  Fruentimmer  lagde  ikke  alene  hin  blodstillende 
Rod  paa  mine  Saar,  men  ogsaa  Mekkabalsam,  der  vistnok  var 
ægte,  eftersom  den  kom  fra  Khalifens  eget  Apothek.  Denne 
Salve  lægte  ogsaa  i  faa  Dage  mine  smertefulde  Saar,  og  fra 
samme  Tid  af  levede  jeg  saa  enig  og  lykkelig  med  min  Gemal- 
inde, som  om  der  slet  intet  var  forefaldet  imellem  os.  Da  jeg 
imidlertid  var  vant  •  til  et  frit  og  bevæget  Liv,  blev  jeg  tilsidst 
kjed  af  at  være  indespærret  i  Sultanens  Palads,  men  jeg  vovede 
ikke  at  tilstaa  min  Gemalinde  det,  eftersom  jeg  derved  frygtede 
for  at  vække  hendes  Mishag,  Men  heldigvis  blev  hun  af  sig 
selv  opmærksom  paa  min  hensygnende  Tilstand  og  begyndte 
selv  at  føle  I..ængsel  efter  en  mindre  bunden  Tilværelse;  alene 
Taknemligheden  holdt  hende  endnu  tilbage  hos  Sobeide. 

Dog,  en  snild  Kvinde  hitter  stedse  paa  Raad.  Lidt  efter 
lidt  forstod  hun  at  gjøre  sin  Herskerinde  begribeligt,  at  en 
Mand  af  min  Opdragelse  i  Tidens  Længde  maatte  komme  til  at 
savne  et  frit  Livs  Adspredelser  og  Omgangen  med  sine  lige,  og 
Fyrstinden  var  saa  god,  at  hun  heller  vilde  nægte  sig  selv  den 
Glæde,  at  have  sin  Yndling  bestandig  om  sig,  end  fremdeles 
lade  en  Tilstand  gjælde,  der  efterhaanden  maatte  blive  fordærvelig 
for  vor  ægteskabelige  Lyksalighed.    En  Maaned  efter  vort  Bryllup 

saa  jeg  derfor  en  Dag  min  Gemalinde  træde  ind  til  mig,  efter- 
fulgt af  flere  Gildinger,  som  bar  tunge  Pengesække,  og  saa- 
snart  Slaverne  havde  fjernet  sig  gjorde  hun  mig  følgende  Med- 
delelse : 

»Du  har  fordulgt  mig,  kjære  Mand,  hvor  inderlig  kjed  Du 
er  af  Livet  ved  Hoffet.  Heldigvis  har  jeg  af  mig  selv  opdaget, 
hvorledes  Sagerne  stod,  og  fundet  Midler  til  at  afhjælpe  denne 
Mislighed.  Sobeide,  min  Herskerinde,  tillader  os  at  forlade  Pa- 
ladset ;  her  er  halvtredsindstyve  tusinde  Drachmer,  som  hun  for- 
ærer os  i  den  Hensigt,  at  vi  skal  kunne  indrette  os  paa  en 
bekvem  Fod  ude  i  Staden.  Tag  med  det  samme  ti  tusinde 
Guldstykker  og  gak  ud  og  kjøb  os  et  smukt  Hus  derfor!« 

Med  slig  en  Sum  var  hastig  et  smukt  Hus  fundet,  og  saa- 
snart  jeg  havde  indrettet  det  paa  bedste  Maade,  flyttede  vi 
derind  med  hinanden.  Vi  holdt  mange  Slaver  og  Slavinder  og 
førte  en  statelig  Husholdning,  maa  I  tro.  Men  min  Lykke  var 
desværre  kun  af  kort  Varighed ;  efter  et  Aars  Forløb  blev  min 
kjære  Kone  syg,  og  døde  efter  nogle  Dages  Lidelser. 

Nu  havde  jeg  rigtignok  kunnet  gifte  mig  igjen  og  vedblive 
at  føre  et  ret  behageligt  Liv  i  Staden  Bagdad;  men  min  Lyst 
til  at  se  mig  om  i  Verden  bragte  mig  til  at  fatte  en  ganske 
anden  Beslutning.  Jeg  solgte  mit  Hus,  indkjøbte  alle  Slags 
Varer  og  gik  dermed  til  Persien-,  derfra  drog  jeg  til  Samarkand, 
og  nedsatte  mig  endelig  i  denne  Stad.  —  — 


»Dette,  o  Herre,  er  den  Historie,«  sagde  Fedtleverandøren 
til  Sultanen  af  Kashgar,  »som  Kjøbmanden  fortalte  i  hint  Sel- 
skab, hvortil  jeg  forleden  var  indbuden.  —  Jeg  vover  at  haabe, 
at  den  i  ikke  ringe  Grad  har  behaget  Eders  Højhed,« 

»Tilvisse  er  den  noget  usædvanlig,«  svarede  Sultanen, 
»men  den  kan  dog  paa  ingen  Maade  sammenlignes  med  den 
Pukkelryggedes  Historie. « 

Da  traadte  den  jødiske  Læge  frem  for  Sultanen,  kastede 
sig  ned  i  Støvet,  og  tog  tilorde,  efter  at  have  faaet  Tilladelse 
til  at  rejse  sig. 

»Hvis  Eders  Højhed  ogsaa  vilde  vise  mig  den  Naade  at 
laane  mig  Øre  nogle  Øjeblikke,  smigrer  jeg  mig  med  det  Haab 
at  kunne  fortælle  noget,  som  fuldkommen  vil  tilfredsstille  Eder. « 

»Saa  tal  da!«  svarede  Sultanen,  »men  er  din  Historie  i  det 
mindste  ikke  ligesaa  god  som  min  stakkels  Nars  Eventyr,  maa 
Du  ikke  vente,  at  Du  slipper  derfra  med  Livet.« 

Da  tog  den  jødiske  Læge  tilorde,  som  følger: 


Søstrene. 

»Herre,  medens  jeg  i  Damascus  studerede  Lægevidenskaben 
og  med  Held  begyndte  at  udøve  den,  blev  jeg  en  Dag  kaldet 
til  en  syg,  som  laa  i  Statholderens  Palads.  Jeg  fandt  der  i  et 
prægtigt  Værelse  en  ung  velskabt  Mand,  hvem  Sygdommen  havde 
afkræftet  indtil  en  yderlig  Grad.  Saasnart  jeg  havde  hilst  paa 
ham,  tog  jeg  Plads  ved  hans  Leje  og  gav  mig  til  at  ud- 
spørge ham. 

Han  svarede  intet,  men  gav  mig  kun  ved  et  Blik  at  for- 
staa,  at  han  var  taknemlig  for  mine  velvillige  Bestræbelser.  Da 
jeg  derpaa  bad  om  hans  Haand  for  at  undersøge  hans  Puls, 
rakte  han  mig  den  venstre,  hvorover  jeg  højlig  maatte  undre  mig. 

»Nu,  det  kalder  jeg  Uvidenhed,«  sagde  jeg  til  mig  selv, 
»ikke  engang  at  have  lært  saa   meget,    at   man,    naar   en  Læge 


3^2 

vil  føle  ens  Puls,  giver  ham  den  højre  og  ikke  den  venstre 
Haand.     Dog  lige  meget!« 

Jeg  undersøgte  den  unge  Mands  Puls,  forordnede  ham  en 
Medicin  og  fjernede  mig  atter. 

I  ni  Dage  fortsatte  jeg  mine  Besøg  hos  denne  syge,  og 
hver  Gang  fik  jeg  den  venstre  Haand,  naar  jeg  forlangte  at 
prøve  Pulsen.  Paa  den  tiende  Dag  forekom  han  mig  at  befinde 
sig  ret  vel,  og  jeg  lod  ham  da  vide,  at  han  nu  kun  behøvede 
at  gaa  i  Bad  for  at  være  fuldkommen  helbredet.  Statholderen, 
som  netop  denne  Dag  var  tilstede,  følte  sig  saa  tilfreds  med 
dette  Udfald  af  mine  Besøg,  at  han  øjeblikkeHg  lod  mig  be- 
klæde med  en  kostbar  Pelts  og  udnævnte  mig  til  Læge  ved 
Stadens  offentlige  Sygehus,  samt  til  sin  egen  Huslæge,  med  Til- 
kjendegivelse  af,  at  jeg  i  denne  Egenskab  daglig  kunde  spise 
ved  hans  eget  Taffel,  saa  ofte  jeg  havde  Lyst  dertil. 

Ogsaa  den  unge  Mand  viste  sig  meget  venlig  imod  mig, 
og  ytrede  det  Ønske,  at  jeg  skulde  ledsage  ham  i  Badet.  Der 
opdagede  jeg,  efterat  hans  Folk  havde  afklædt  ham,  at  han 
manglede  den  højre  Haand  og  at  denne  først  for  kort  siden 
maatte  være  afhugget  ham.  Det  var  altsaa  den  egentlige  Aarsag 
til  hans  Sygdom !  Medens  man  anvendte  de  passende  Midler 
til  at  læge  Saaret,  havde  man  konsuleret  mig,  forat  ikke  den 
med  Heftighed  indtraadte  Saarfeber  skulde  give  hans  Tilstand 
en  slem  Vending, 

Med  stor  Overraskelse  og  Deltagelse  saa  jeg  den  unge  Mand 
i  slig  en  Tilstand-,  han  mærkede  ogsaa,  hvilket  Indtryk  jeg  mod- 
tog deraf,  og  sagde: 

»Undres   ikke   over  at  se  mig  med  afhugget  Haand!     Jeg 

skal  nok  engang  ved  Lejlighed  fortælle  Eder  Sammenhængen 
dermed,  og  I  vil  da  faa  en  forbausende  Historie  at  høre.« 

Efter  Badet  gik  vi  tiltaffels  sammen,  og  i  den  derpaa  føl- 
gende Samtale  ytrede  den  unge  Mand  det  Spørgsmaal,  om  han 
vel  kunde  taale  at  tage  sig  en  Spadseretur  i  en  Have,  som  Stat- 
holderen havde  udenfor  Staden.  Jeg  gav  ham  ikke  alene  Til- 
ladelse dertil,  men  anbefalede  ham  ogsaa  en  stadig  Bevægelse  i 
det  frie  som  højst  gavnlig  for  hans  Tilstand. 

»Naar  dette  er  Tilfældet,«  sagde  han,  »vil  jeg,  saafremt  I 
vil  gjøre  mig  den  Glæde  at  yde  mig  Selskab,  fortælle  Eder  min 
Historie  ved  denne  Lejlighed.« 

Jeg  stillede  mig  til  hans  Tjeneste  den  hele  Dag,  og  efterat 
han  havde  befalet  sine  Folk  at  medtage  nogle  Forfriskninger, 
hvis  vi  skulde  trænge  dertil,  begav  vi  os  tilsammen  ud  i  Stat- 
holderens Have.  Efterat  vi  der  havde  spadseret  nogen  Tid  frem 
og  tilbage,  nedlod  vi  os  paa  et  Tæppe,  som  Slaverne  havde 
udbredt  under  et  skyggefuldt  Træ,  og  den  unge  Mand  gav  sig 
til  at  fortælle  sin  Historie. 

»Jeg  er  fra  Mussul,«  sagde  han,  »og  min  Familie  hører  til 
de  mest  ansete  i  denne  Stad.  Min  Fader  var  den  førstefødte 
iblandt  ti  Brødre,  som  min  Bedstefader  ved  sin  Død  alle  efterlod 
vel  forsørgede  og  gifte.  Men  af  dem  alle  var  min  Fader  den 
eneste,  der  havde  Afkom,  og  han  havde  kun  mig.  Han  anvendte 
derfor  den  største  Omhu  paa  min  Opdragelse,  og  lod  mig  lære 
alt,  hvad  der  passede  sig  for  et  Menneske  af  min  Stand  og 
mine  Vilkaar. 

Jeg  var  allerede  voxen  og  begyndte  at  komme  ud  iblandt 
Folk,  da  jeg  en  Fredag  tilligemed  min  Fader  og  mine  Farbrødre 
befandt  mig  til  Middagsbon  i  den  store  Moske  i  Mussul.  Efter 
Bønnen    forlod    alle    Moskeen,    undtagen    min    Fader    og    hans 

Brødre,  der  satte  sig  ned  paa  Tæppet,  som  bedækker  hele 
Moskeens  Gulv,  og  gav  sig  til  at  snakke  med  hinanden.  Sam- 
talen drejede  sig  om  fremmede  Lande,  og  de  omtalte  for  hin- 
anden med  Ros  og  Beundring  forskjellige  Riger  og  store  Stæder. 
Men  tilsidst  optraadte  den  yngste  af  min  Farbrødre  med  den 
Paastand,  at  der  ikke  gaves  noget  herligere  Land  end  Ægypten 
og  ikke  nogen  skjønnere  Strøm  end  Nilfloden.  Hvad  han  derom 
fortalte,  bibragte  mig  saa  høje  Forestillinger  om  dette  Lands 
Herligheder,  at  jeg  fra  dette  Øjeblik  af  ikke  nærede  noget  andet 
Ønske  end  at  begive  mig  paa  en  Rejse  derhen.  Alt,  hvad  mine 
andre  Farbrødre  anførte  til  Fordel  for  Bagdad,  som  de  kaldte 
den  sande  Islams  Borg  og  Klippe  og  Hovedstaden  for  alle 
Stæder,  samt  til  Fordel  for  Tigrisfloden,  den  kongelige  Strøm 
uden  Lige,  var  ikke  istand  til  at  udslette  hint  første  Indtryk, 
jeg  havde  modtaget.  En  stor  Glæde  var  det  følgelig  for  mig 
at  høre  ogsaa  min  Fader  udtale  sig  til  Gunst  for  Landet  Ægypten, 
idet  han  sagde:  »Hvo  som  ikke  har  set  Ægypten,  tør  ikke  snakke 
med  om  Verdens  Mærkværdigheder.  Jordbunden  er  det  rene 
Guld,  og  Kvinderne  henrykke  ligesaa  meget  ved  deres  yndige 
Væsen  som  ved  deres  høje  Skjønhed.  Og  herligere  Flod  end 
Nilstrømmen  gives  der  ikke  i  Alverden!  Hvilken  Flod  har  vel 
et  lettere,  friskere  og  kosteligere  Vand?  Ja  endog  Dyndet,  som 
den  fører  med  sig,  er  en  Allahs  Velsignelse  til  at  gjøde  Agrene, 
saa  at  de  af  sig  selv  bære  en  hundredfold  rigere  Afgrøde  end 
de  omhyggeligst  behandlede  Agre  i  andre  Egne.  Hør  engang, 
hvad  en  Digter,  der  var  nødt  til  at  forlade  Ægypten,  sagde  til 
dette  Lands  Indvaanere : 

—  Eders  Nil  oversvømmer  Eder  daglig  med  de  kosteligste 
Velgjerninger;  fra  det  vide  fjerne  kommer  den  hid  for  at  lyksalig- 
gjøre  Eder.    —    Ak,   idet  jeg  maa  forlade  Eder,    flyder  mine  Taarer 

ligesaa  rask  og  overflødig  som  dens  Vande!  —  I  Lykkelige,  som 
tør  bo  og  bygge  ved  dens  Bredder,  svømme  paa  dens  blanke  Flade, 
drikke  af  dens  Bølger,  lade  Eder  velsigne  af  dens  overstrømmende 
Vande!  —  Jeg  gaar  i  Landflygtighed  og  lader  Paradiset  bagved 
mig!   — 

»Ser  man  hen  imod  den  af  de  to  største  Nilarme  dannede 
0,  det  saakaldte  Delta,  hvilken  Rigdom  af  grønt,  hvilken  Pragt 
af  glimrende  Blomster,  hvilken  utallig  Mængde  af  Stæder  og 
Byer,  af  Skibe  og  Kanaler!  Øjet  og  Sjælen  henrykkes  og  for- 
maar  ikke  at  løsrive  sig  fra  dette  Skue.  Og  vender  man  sig 
til  den  modsatte  Side,  mod  Æthiopien,  hvilken  Mængde  af  lige 
saa  beundringsværdige  Gjenstande  finder  man  da  ikke  dér!  Jeg 
formaar  ikke  bedre  at  skildre  disse  yppige,  af  Kanaler  omflydte 
Marker  og  Enge,  end  ved  at  sammenligne  dem  med  Smaragder, 
indfattede  i  det  reneste  Sølv.  Og  er  Kairo  ikke  en  af  de 
største,  folkerigeste  og  prægtigste  Stæder  i  Verden?  Hvilke 
herlige  offentlige  og  private  Bygninger!  —  Nærmer  I  Eder  Pyra- 
miderne, vil  I  blive  staaende  som  forstenede  af  Forbauselse 
over  disse  umaadelige,  imod  Himlen  optaarnede  Masser,  og  I 
nødes  til  at  indrømme,  at  hine  Faraoner,  som  formaaede  at  an- 
vende slige  Skatte  og  saadan  Menneskekraft  paa  deres  Opførelse, 
overgaar  alle  senere  Verdens  Herskere,  ikke  alene  i  Magt  og 
Rigdom,  men  ogsaa  i  høj  Aand  og  Opflndelsesevne,  idet  de 
har  efterladt  sig  slige  Eftermæler  for  at  bevare  Mindet  om  sig. 
Disse  ældgamle  Mindesmærker,  om  hvis  Alder  de  Lærde  er  saa 
uenige,  endskjøndt  de  alle  stemmer  overens  i,  at  den  gaar  til- 
bage i  Tidernes  Mørke,  staar  urokkelig  fast  endnu,  og  vil  for- 
blive staaende,  saalænge  Jorden  holder  sammen.  Ægyptens  Sø- 
stæder,  Damiette,  Rosette  og  Alexandria,  vil  jeg  ikke  engang 
omtale,  endskjøndt  Alverdens  Folkeslag  derfra  henter  tusinde  og 

atter  tusinde  kostbare  Gjenstande,  som  enten  tjener  til  Nytte  eller 
Fornøjelse,  forskjellige  Arter  Kom,  Frugter,  Lærreder  og  andre 
Industrigjenstande,  hvis  Tal  og  Navne  alene  Allah  kjender.  Til 
Slutning  maa  jeg  endnu  blot  tilføje,  at  jeg  taler  af  Erfaring;  thi 
jeg  har  i  min  Ungdom  tilbragt  flere  Aar  i  Landet  Ægypten,  de 
behageligste  i  hele  min  Tilværelse.« 

Mine  Farbrødre  kunde  ikke  andet  end  give  min  Fader  Ret 
i  den  Ros,  han  ydede  Ægyptens  Fortrinlighed;  næsten  aandeløs 
sad  jeg  og  hørte  efter,  hvad  der  blev  fortalt,  og  tabte  ikke  et 
eneste  Ord  af  min  Hukommelse.  Derved  blev  min  Indbild- 
ningskraft saa  ophidset,  at  jeg  ikke  kunde  lukke  et  Øje  den 
hele  Nat. 

Men  ogsaa  mine  Farbrødre  havde  faaet  Nykker  i  Hovedet 
over  den  begejstrede  Beskrivelse,  min  Fader  havde  gjort  af  Ægyp- 
tens Land,  og  henvendte  sig,  efter  i  nogen  Tid  indbyrdes  at 
have  bearbeidet  det  modtagne  Indtryk,  til  min  Fader  med  det 
Forslag,  at  de  tilsammen  skulde  gjøre  en  Rejse  dertil.  Min 
Fader  viste  sig  ogsaa  strax  villig  til  at  gaa  ind  derpaa,  og  da 
Brødrene  var  rige  Kjøbmænd,  besluttede  de  at  føre  Varer  med 
sig  for  at  faa  Rejseomkostningerne  dækkede. 

Saasnart  jeg  erfarede,  at  man  lavede  sig  til  denne  Rejse, 
fremstillede  jeg  mig  for  min  Fader  og  bad  ham  med  Taarer  i 
Øjnene  at  tage  mig  med,  og  overlade  mig  et  Parti  Varer,  som 
jeg  selv  skulde  afsætte.  Men  min  Fader  svarede,  at  jeg  endnu 
var  altfor  ung  til  slig  en  Rejse,  at  jeg  ikke  vilde  kunne  udholde 
Besværlighederne  derved  og  følgelig  kun  være  ham  og  ha.ns 
Brødre  til  Ulejlighed  og  Bekymring. 

Dog  ved  dette  Afslag  blev  min  Rejselyst  ingenlunde  dæmpet; 
meget  mere  blev  den  kun  endnu  mere  opflammet  ved  den  mø- 
dende Modstand.     Jeg   benyttede    mig   af  mine  Farbrødres  Ind- 

flydelse,  og  opnaaede  ad  denne  Vej  dog  i  det  mindste  endelig 
saa  meget,,  at  jeg  maatte  følge  med  til  Damascus,  og  forblive 
der,  indtil  de  kom  tilbage  fra  Ægypten.  Min  Fader  ytrede,  at 
ogsaa  Damascus  havde  sine  store  Skjønheder  og  var  et  langt 
mere  passende  Sted  til   et  længere  Ophold  for   mig   end  Kairo. 

Saa  nødig  jeg  end  vilde,  maatte  jeg  vel  altsaa  bekjæmpe 
min  Længsel  efter  Ægypten,  og  nøjes  med  Rejsen  til  Syrien.  I 
Selskab  med  Fader  og  Farbrødre  forlod  jeg  paa  en  passende 
Aarstid  Mussul,  mit  Fødested.  Vi  rejste  gjennem  Mesopotamien, 
gik  over  Eufrat,  og  naaede  Aleppo,  hvor  vi  opholdt  os  nogle 
Dage.  Derfra  begav  vi  os  videre  til  Damascus,  af  hvis  ynde- 
fulde Beliggenhed  jeg  blev  ganske  fortryllet,  og  tog  ind  i  en 
af  de  største  Khaner. 

Her  befandt  jeg  mig  for  første  Gang  i  en  meget  stor,  folke 
rig  og  prægtig  Stad.  Flere  Dage  tilbragte  vi  med  at  besøge 
hine  kostelige  Haver  i  den  nærmeste  Omegn,  hvoraf  Damascus 
er  saa  berømt,  og  blev  enige  i,  at  man  havde  Ret,  naar  man 
sagde,  at  Damascus  ligger  i  et  Paradis  ^).  Endelig  tænkte  min 
Fader  og  hans  Brødre  paa  at  rejse  videre,  med  sørgede  forinden 
saa  vel  for  Afsætningen  af  mine  Varer,  at  jeg  vandt  ikke  mindre 
end  fem  hundrede  Procent  derved. 

Med  Henrykkelse  saa  jeg  mig  i  Besiddelse  af  den  derved 
indfriede  meget  betydelige  Sum,  og  forblev  i  Damascus,  medens 
min  Fader  og  hans  Brødre  reiste  videre  til  Ægypten.     Saasnart 


')  Omegnen  af  Damascus  regnes  af  Orientalerne  for  et  af  de  fire  jor- 
diske Paradiser.  Det  er  navnlig  den  stærke  Modsætning  mellem  den 
yppige  Frodighed  i  Byens  umiddelbare  Omegn,  der  er  meget  vandrig, 
og  den  forfærdelige  Goldhed  i  Ørkenen  øst  for  Staden,  som  har  skaffet 
Damascus  denne  Benævnelse. 


368 

de  var  borte  gik  jeg  paa  Raad  med  mig  selv  og  besluttede,  vel 
at  vogte  mig  for  at  bortødsle  mine  Penge  til  unyttige  Ting. 
Imidlertid  tog  jeg  dog  ikke  i  Betænkning  at  leje  et  en  Juveler 
tilhørende  prægtigt  Hus,  som  helt  var  opbygget  af  Marmor  og 
smykket  med  gyldne  Guirlander  paa  azurblaa  Grund,  og  hvortil 
der  hørte  en  Have  med  det  herligste  Springvand.  Jeg  indret- 
tede det  langtfra  saa  kostbart,  som  dets  ejendommelige  Pragt 
forlangte,  dog  mere  end  anstændigt  for  en  ung  Mand  af  min 
Stand,  og  holdt  et  temmeligt  talrigt  Tjenerskab.  løvrigt  var  Lejen 
meget  billig,  kun  to  Sherif  er  *)  om  Maaneden.  Jeg  levede  saa- 
ledes  paa  en  meget  sømmelig  Fod,  beværtede  af  og  til  mine 
Bekj  endte  i  Staden,  og  lod  mig  undertiden  igjen  beværte  af 
dem.  Paa  denne  Maade  tilbragte  jeg  min  Tid  meget  behagelig 
i  Damascus,  medens  jeg  ventede  min  Faders  Tilbagekomst  fra 
Ægypten.  Ingen  Lidenskab  havde  endnu  forstyrret  mit  unge  og 
uskyldige  Væsens  Ro;  Omgangen  med  dannede  og  vakre  Men- 
nesker var  min  eneste  Underholdning. 

En  Dag  sad  jeg  udenfor  mit  Hus  for  at  drage  frisk  Luft, 
da  et  meget  net,  og,  som  det  synes,  ogsaa  velskabt  Fruentimmer 
kom  hen  til  mig  og  spurgte,  om  jeg  ingen  Stoffer  havde  at 
sælge,  og  traadte  ind  i  mit  Hus,  førend  jeg  havde  kunnet  be- 
svare hendes  Spørgsmaal. 

Da  jeg  saaledes  uden  videre  saa  Damen  trænge  ind  i  min 
Bolig,  fulgte  jeg  strax  efter  hende,  lukkede  Gadedøren,  førte 
hende  ind  i  en  Sal  og  bad  hende  artig  tage  Sæde. 

»Ædle  Dame,«  sagde  jeg  derpaa,  »vistnok  har  jeg  be- 
siddet Stoffer,  som  vel  var  Eders  Opmærksomhed  værdig;    men 


*)  Sherif,  det  samme  som  en  Zechin,  den  største  Guldmønt. 

med  Beklagelse  maa  jeg  lade  Eder  vide,  at  jeg  for  længe  siden 
har  solgt  dem  allesammen.« 

Medens  jeg  talte,  slog  Damen  Sløret  tilbage,  og  et  Ansigt 
straalede  mig  imøde,  hvis  Skjønhed  gjorde  et  næsten  overvæl- 
dende Indtryk  paa  mig.  Aldrig  havde  nogen  Kvinde  sat  mig 
i  slig  Bevægelse. 

»Jeg  behøver  ingen  Stoffer,«  sagde  nu  den  unge  Dame, 
»jeg  er  hidkommen  alene  for  Eders  Skyld,  og  har  besluttet  at 
tilbringe  Aftenen  hos  Eder,  hvis  iøvrigt  Eder  saa  synes.  Dog 
ingen  overordentlige  Anstalter,  maa  jeg  bede!  Jeg  er  tilfreds 
med  et  ganske  simpelt  og  let  Aftensmaaltid. « 

Aldeles  henrykt  over  et  saa  behageligt  Eventyr,  der  kom 
mig  gaaende  lige  ind  i  Huset,  befalede  jeg  mine  Folk  at  sætte 
Vin  og  allehaande  kostelige  Frugter  paa  Bordet.  Vi  spiste, 
drak  og  morede  os  med  hinanden  indtil  Midnat,  og  jeg  har 
endnu  aldrig  i  mit  Liv  tilbragt  en  saa  behagelig  Nat.  Men  da 
jeg  den  følgende  Morgen  vilde  trykke  min  skjønne  to  Sherif  er 
i  Haanden,  drog  hun  den  heftig  tilbage,  idet  hun  ytrede:  »I 
fornærmer  mig,  Herre!  Ikke  Vindesyge  har  ført  mig  i  Eders 
Arme.  Vidt  fjernet  fra  at  tage  imod  Penge  af  Eder,  forlanger 
jeg,  at  I  skal  modtage  Penge  af  mig;  kun  paa  den  Betingelse 
vil  jeg  gjentage  mit  Besøg  hos  Eder.«  Og  hun  tvang  mig  til 
at  modtage  ti  Sherif  er  af  hende  og  tog  Afsked  med  de  Ord : 
»Vent  mig  om  tre  Dage  efter  Solnedgahg!«  Hun  fjernede  sig 
og  tog  mit  Hjerte  med  sig. 

Ved  den  bestemte  Tid  indfandt  hun  sig  punktlig  igjen  hos 
mig,  og  jeg  modtog  hende  med  al  den  Fryd,  som  et  Menneske 
føler,  der  har  længtes  af  hele  sin  Attraa.  Aften  og  Nat  forløb 
ligesom  forrige  Gang    paa   den   allerbehageligste  Maade,    og  da 

Tusind  og  én  Nat.  24 

hun  om  Morgenen  tog  Afsked,  lovede  hun  paany  at  komme 
igjen  om  tre  Dage,  men  fjernede  sig  ikke,  førend  jeg  atter  havde 
modtaget  ti  Sherif  er  af  hende. 

Da  nu  ved  det  tredie  Besøg  Vinen  var  steget  hende 
noget  til  Hovedet,  sagde  hun  til  mig:  »Min  dyrebare  Herre, 
Hvad  synes  Eder  om  mig?  Er  jeg  ikke  baade  smuk  og  under- 
holdende?« 

»Det  er  et  aldeles  overflødigt  Spørgsmaal,«  svarede  jeg, 
»efter  alle  de  Beviser  paa  Kjærlighed  og  Interesse,  jeg  har  givet 
Eder.  Jeg  er  ganske  henrykt  over  at  besidde  Eder  og  lægger 
ikke  Dølgsmaal  paa  mine  Følelser.  —  I  er  min  Dronning,  min 
Sultaninde,  mine  Øjnes  Lys  og  min  Sjæls  Sjæl!  —  Hvad  kan 
jeg  sige  mere?« 

»Ak,«  svarede  min  skjønne,  »og  dog  er  jeg  vis  paa,  at  I 
vilde  tage  alle  disse  Eders  skjønne  Ord  tilbage,  naar  I  lærte  én 
af  mine  Veninder  at  kjende,  som  baade  er  yngre  og  smukkere 
end  jeg,  og  saa  vittig,  at  hun  formaar  at  bringe  endog  den 
tungsindigste  ud  af  sig  selv  af  Latter.  Jeg  skal  næste  Gang 
bringe  hende  med  mig.  Jeg  har  allerede  talt  med  hende  om 
Eder,  og  hun  brænder  af  Begjærlighed  efter  at  stifte  Eders  Be- 
kjendtskab.  Hun  beder  Eder  ved  mig  skjænke  hende  en  Plads 
ved  Eders  Side;  men  jeg  har  ikke  vovet  at  bringe  hende  med, 
førend  jeg  havde  talt  med  Eder  derom.« 

»Gjør  som  Eder  behager,«  svarede  jeg,  »men  I  maa  længe 
nok  rose  Eders  Veninde,  mit  Hjerte  vedbliver  trods  alle  hendes 
Fuldkommenheder  dog  at  tilhøre  Eder-,  intet  i  den  vide  Verden 
skal  kunne  drage  min  Sjæl  bort  fra  Eder!« 

»Tag  Eder  iagt,  Herre,«  svarede  Damen,  »jeg  siger  Eder 
forud,  at  I  vil  blive  stillet  paa  den  haardeste  Prøve.« 

Den    følgende    Morgen  forærede    hun    mig    ved    Afskeden 

femten  Sherif  er,  og  erindrede  mig  om,  at  jeg  om  tre  Dage  ved 
den  sædvanlige  Tid  skulde  modtage  endnu  en  Gjæst,  og  at  jeg 
maatte  være  forberedt  paa  en  sømmelig  Modtagelse.  Jeg  lagde 
mig  hendes  Ord  paa  Hjerte,  lod  Salen  smykke  og  holdt  et  godt 
Maaltid  beredt  til  mine  fremmede. 

De  tvende  af  mig  med  den  største  Utaalmodighed  ventede 
Damer  indfandt  sig  ganske  rigtig  ved  Nattens  Indbrud,  og  — 
ved  det  første  Øjekast  maatte  jeg  nødtvungen  give  min  Veninde 
fuldkommen  Ret.  Den  fremmede  unge  Dames  Skjønhed  stillede 
hendes  egen  helt  i  Skygge. 

Hun  besad  en  dejlig  Væxt,  regelmæssige  Træk,  en  fuld- 
endt Ansigtsform,  en  glimrende  Hudfarve,  og  et  Par  Øjne, 
hvis  Glands  jeg  neppe  formaaede  at  udholde.  Stammende  tak- 
kede jeg  hende  for  den  Ære  og  Gunst,  hun  beviste  mig  ved 
sit  Besøg,  og  bad  hende  undskylde,  at  jeg  ikke  modtog  hende 
efter  Fortjeneste. 

»Lad  det  kun  være  godt,  ædle  Herre,«  svarede  Damen, 
»Høflige  Talemaader  føre  til  intet,  og  skulde  nogen  af  os  bede 
om  Undskyldning,  maatte  det  være  mig,  der  saa  at  sige  har 
trængt  mig  ind  paa  Eder.  Men  da  jeg  nu  en  Gang  er  her,  saa 
lader   os   alene  være  betænkte  paa  at  more  os  med  hinanden!« 

Jeg  havde  givet  Befaling  til,  at  Maaltidet  skulde  bæres  frem 
strax  efter  Damernes  Ankomst;  vi  gik  altsaa  strax  tilbords  med 
hinanden.  Min  nye  Gjæst  sad  lige  overfor  mig,  og  undlod  ikke 
smilende  at  betragte  mig,  hvorover  jeg  blev  ganske  forvirret. 
Men  ikke  længe  formaaede  jeg  at  modstaa  disse  sejrende  Blikke, 
og  mit  Hjerte  havde  givet  sig  tabt,  førend  jeg  anede  det.  Men 
ogsaa  hun  syntes  at  føle  sig  rørt  af  Kjærligheden,  og  henvendte 

de  ømmeste  Talemaader  til  mig,  uden  i  mindste  Maade  at  paa- 
lægge sig  nogen  Tvang.  Derover  lo  i  Begyndelsen  min  tid- 
ligere Veninde,  som  intet  Øjeblik  slap  os  af  Syne,  idet  hun 
sagde:  »Har  jeg  ikke  nok  sagt  Eder,  at  I  vilde  finde  min  Ven- 
inde elskværdig  uden  Sammenligning?  I  har  jo  allerede  brudt 
den  Troskabsed,  I  tilsvor  mig!« 

Ligeledes  leende  gjensvarede  jeg:  »Min  Elskede,  I  vilde 
meget  snarere  have  Grund  til  at  beklage  Eder,  naar  jeg  lod 
det  fattes  paa  Artighed  imod  en  af  Eder  hos  mig  indført,  Eder  selv 
dyrebar  Dame.  I  vilde  da  begge  to  med  god  Grund  kunne 
beklage  Eder  over  at  være  faldne  i  Hænderne  paa  en  Tølper 
uden  Smag  og  Levemaade. «. 

Vi  fortsatte  vort  Maaltid,  og  i  samme  Forhold,  som  Vinen 
virkede,  forsvandt  Tilbageholdenheden  imellem  mig  og  mit  nye 
Bekjendtskab  til  den  Grad,  at  hendes  Veninde  tilsidst  følte  sig 
greben  af  en  rasende  Skinsyge.  Snart  skulde  hun  give  os  et 
forfærdeligt  Bevis  derpaa.  Hun  stod  op  og  gik  udenfor,  med 
den  Ytring,  at  hun  snart  igjen  vilde  vende  tilbage.  Men  nogle 
Øjeblikke  senere  vexlede  min  Elskede  Farve,  blev  greben  af 
heftige  Krampetilfælde,  og  førend  jeg  kunde  hidkalde  nogen  til 
hendes  Hjælp,  havde  hun  opgivet  Aanden  i  mine  Arme. 

Forfærdet  styrtede  jeg  ud  af  Salen.  I  Forværelset  erfarede 
jeg  af  mine  Folk,  at  den  anden  Dame  hastig  havde  forladt 
Huset.  Jeg  fattede  derved  grundet  Mistanke  om,  at  hun  havde 
været  Skyld  i  sin  Venindes  Død,  og  fik  snart  den  klare  Over- 
bevisning i  Hænderne,  at  hun  havde  været  grusom  og  behændig 
nok  til  at  kaste  en  hastig  virkende  Gift  i  den  sidste  Skaal  med 
Vin,  som  hun  selv  havde  rakt  hende. 

Dybt  rystet  ved  denne  Begivenhed  spurgte  jeg  mig  selv, 
hvad  jeg  under  disse  Omstændigheder  skulde  gribe  til.    Da  jeg 

imidlertid  snart  indsaa,  at  der  her  ingen  Tid  var  at  spilde,  lod 
jeg  endnu  samme  Nat  ved  Maaneskinnet,  uden  at  vække  Op- 
mærksomhed, en  af  de  store  Marmorfliser  i  mit  Gaardsrum  tage 
op  og  Jorden  derunder  rømme  tilside.  I  denne  Grav  nedlagde 
jeg  den  unge  Piges  dejlige  Lig. 

Saasnart  dette  bedrøvelige  Værk  var  fuldendt,  iførte  jeg 
mig  mine  Rejseklæder,  tog  alle  mine  Penge  til  mig,  aflaasede 
og  forseglede  Huset,  og  drog  bort,  efter  at  have  betalt  min 
Vært  et  helt  Aars  Leje  forud  og  givet  ham  Husnøgleme  med 
den  Besked,  at  jeg  var  bleven  nødt  til  pludselig  at  begive  mig 
paa  en  Rejse  til  min  Familie  i  Kairo. 

I  Kairo,  hvorhen  jeg  lykkelig  naaede,  traf  jeg  mine  Far- 
brødre i  bedste  Velgaaende.  Da  de  forundrede  spurgte  mig  om 
Aarsagen  til  mit  Komme,  foregav  jeg,  at  Kjedsommelighed  havde 
ført  mig  hid,  i  Forbindelse  med  en  urolig  Bekymring  over  saa 
længe  ikke  at  have  hørt  noget  fra  dem.  Mine  Farbrødre  mod- 
tog mig  med  Venlighed,  og  lovede  hos  min  Fader  at  ud- 
virke Tilgivelse  for,  at  jeg  uden  hans  Tilladelse  havde  forladt 
Damascus. 

Jeg  slog  mig  nu  til  Ro  i  den  samme  Khan,  hvor  de  boede, 
og  lærte  efterhaanden  alle  den  herlige  Stads  Mærkværdigheder 
at  kjende.  Men  da  mine  Farbrødre  kort  efter  havde  afsat 
alle  deres  Varer  og  begyndte  at  tale  om  Hjemrejsen,  sneg  jeg 
mig  bort  fra  dem  og  lejede  mig  en  Bolig,  der  var  vidt  fjernet 
fra  den  Khan,  hvori  de  havde  taget  Ophold.  De  maatte  altsaa 
rejse  foruden  mig,  efter  at  de  længe  forgjæves  havde  stræbt 
at  opspore  mig.  Endelig  kom  de  til  den  Overbevisning, 
at  jeg  af  Anger  over  uden  min  Faders  Tilladelse  at  være 
kommen    til  Kairo    over  Hals   og  Hoved    var  vendt   tilbage   til 

Damascus.  Men  jeg  forblev  hele  tre  Aar  i  Kairo,  betalte 
imidlertid  regelmæssig  Juveleren  i  Damascus  Lejen  for  hans 
Hus,  og  vendte  endelig  did  tilbage  i  den  Hensigt  at  opholde 
mig  sammesteds  endnu  nogle  Aar. 

Juveleren  modtog  mig  med  stor  Glæde,  overgav  mig  Nøg- 
lerne og  ledsagede  mig  selv  hen  til  min  Bolig,  hvor  jeg  fandt 
Seglene  aldeles  uberørte  og  med  Lethed  lod  mig  overbevise  om,  at 
ingen  menneskelig  Fod  havde  betraadt  Huset  i  min  Fraværelse. 
Men  ved  at  rengjøre  den  Sal,  hvor  jeg  havde  spist  til  Aften 
med  de  tvende  Damer,  fandt  mine  Folk  et  gyldent  Halsbaand 
med  ti  store  og  meget  skjønne  Perler,  som  jeg,  saasnart  det 
blev  mig  bragt,  erindrede  at  have  set  paa  den  myrdede  Dames 
Hals.  Det  maatte  ubemærket  være  faldet  af  hende,  og  i  For- 
styrrelsen hin  ulykkelige  Nat  havde  ingen  af  os  bemærket  det. 
Med  Taarer  fornyede  jeg  Mindet  om  hint  yndige  Væsen,  viklede 
Smykket  ind  i  et  Tørklæde  og  gjemte  det  ved  mit  Bryst. 

Da  jeg  havde  udhvilet  mig  nogle  Dage  efter  Rejsens  Be- 
sværligheder, begyndte  jeg  at  opsøge  mine  forrige  Bekjendte, 
tænkte  kun  paa  at  fornøje  mig,  og  gav  uformærket  efterhaanden 
alle  mine  Penge  ud.  Da  jeg  saaledes  tilsidst  befandt  mig  i  den 
største  Forlegenhed,  besluttede  jeg,  førend  jeg  begyndte  at  feje 
mit  Husgeraad  ud,  at  prøve  paa  at  faa  hint  Halsbaand  solgt, 
som  dog  kun  vakte  sørgelige  Minder  hos  mig.  Jeg  gik  altsaa 
hen    paa   Besestan 'en    dermed,    drog   en   Udraaber  ^)    tilside    og 


')  Udraaberen  (arab.  dallål  o :  Anviseren)  er  en  hyppig  forekommende 
Figur  i  den  orientalske  Bazar.  I  Stedet  for,  at  den,  der  har  noget  at 
sælge,  selv  henvender  sig  til  Kjøbmændene,  overgiver  han  sine  Varer 

viste  ham  mit  kostbare  Halsbaand  med  den  Anvisning,  at  han 
skulde  byde  den  rigeste  Juveler  samme  tilkjøbs.  Halsbaandets 
overordentlig  Skjønhed  satte  Udraaberen  i  største  Forbauselse, 
og  efter  at  have  betragtet  det  en  Stund,  udbrød  han:  »Ingen 
af  vore  Juvelerer  har  endnu  besiddet  saa  kostbart  et  Smykke; 
jeg  vil  sikkerlig  gjøre  dem  en  stor  Glæde  dermed,  og  de  vil 
kappes  om  at  byde  hverandre  over.«  Derpaa  førte  han  mig  hen 
til  en  Bod,  som  tilfældigvis  netop  var  min  Værts,  og  bad  mig 
vente  her,  indtil  han  kom  tilbage. 

Medens  nu  Udraaberen  med  vigtig  Hemmelighedsfuldhed 
gik  fra  Bod  til  Bod  og  bød  mit  Halsbaand  tilsalg,  slog  jeg  mig 
til  Ro  hos  Juveleren,  der  var  meget  glad  ved  at  se  mig  hos  sig, 
og  snakkede  med  ham  om  allehaande.  Da  Udraaberen  endelig 
kom  tilbage,  tog  han  mig  tilside;  men,  istedetfor  i  det  mindste 
at  byde  mig  to  tusinde  Sherif  er  for  Halsbaandet,  forsikkrede 
han  mig,  at  man  kun  havde  villet  give  ham  halvtredsindstyve 
derfor,  eftersom  Perlerne  ikke  var  ægte. 

Hvad  var  herved  at  gjøre?  Penge  maatte  jeg  uden  Op- 
sættelse have.  Jeg  svarede  derfor  Udraaberen,  at  jeg  med 
Hensyn  til  Smykkets  Værdi  fuldkommen  forlod  mig  paa  ham 
og  andre,  der  bedre  forstod  sig  paa  Perler  end  jeg,  og  bad 
ham  tage  imod,  hvad  han  kunde  faa  derfor. 

Men  hine  halvtredsindstyve  Sherif  er  havde  den  første 
Juveler  paa  Besestan'en  kun  ladet  mig  byde  for  at  prøve,  om 
jeg  havde  noget  Begreb  om  Halsbaandets  Værdi.    Neppe  havde 


til  en  saadan  Udraaber,  der  gaar  rundt  fra  den  ene  Bod  til  den 
anden  for  endelig  at  vende  tilbage  med  Opgivelse  af  det  højeste 
Bud.  Undertiden  arbejder  han  ogsaa  som  Kommissionær,  saafremt 
der  er  noget,  man  ønsker  at  kjøbe. 

derfor  Udraaberen  bragt  ham  Besked  tilbage,  førend  han  med 
denne  begav  sig  hen  til  Politimesteren,  viste  ham  Halsbaandet 
og  sagde:  »Herre,  dette  Halsbaand  er  blevet  frastjaalet  mig,  og 
den  som  Kjøbmand  forklædte  Tyv  har  haft  den  Frækhed  at 
byde  mig  det  selv  tilkjøbs,  og  venter  i  Besestan'en  paa  Hande- 
lens Afslutning.  Han  er  tilfreds  med  halvtredsindstyve  Guld- 
stykker for  et  Smykke,  som  i  det  mindste  er  to  tusinde  værd; 
hvad  behøves  der  videre  Bevis  for,  at  han  har  stjaalet  det?« 

Politimesteren  lod  mig  strax  fængsle  og  bringe  for  sig.  I 
det  foreløbige  Forhør  spurgte  han  mig,  om  jeg  havde  villet 
sælge  det  foreliggende  Halskaand  paa  Besestan'en,  og  da  jeg 
bekræftede  dette,  om  jeg  da  havde  villet  lade  det  gaa  for  halv- 
tredsindstyve Guldstykker.  Efterat  jeg  ogsaa  havde  sagt  ja 
hertil,  yttrede  han  ironisk  :  » Saa  lad  ham  faa  en  god  Portion 
Bastonade!  Jeg  svarer  for,  at  Skjælmen  da  skal  krybe  ud  af 
den  ærlige  Kjøbmandshud.  Slaa  ham  kun,  indtil  han  beder  om 
godt  Vejr,  den  Kjæltring!« 

Jeg  formaaede  ikke  at  udholde  denne  grusomme  Tortur, 
og  lod  mig  til  Slutning  afprygle  den  Løgn,  at  jeg  virkelig  havde 
stjaalet  Halsbaandet.  Efter  denne  Tilstaaelse  lod  Politimesteren 
mig  strax  den  højre  Haand  afhugge. 

Alt  dette  gjorde  naturligvis  stor  Opsigt  paa  Besestan'en, 
og  saasnart  jeg  var  kommen  hjem,  indfandt  min  Vært  sig  hos 
mig  og  sagde  til  mig:  »Min  Søn,  I  syntes  at  være  en  saa  klog 
og  vel  opdragen  ung  Mand;  hvorledes  er  det  dog  muligt,  at  I 
kunde  begaa  en  saa  uværdig  Handling  som  den,  hvorfor  I  har 
maattet  lide  Straf?  I  har  selv  gjort  mig  bekjendt  med  Eders 
Formuesomstændigheder,  og  jeg  tvivler  ikke  om,  at  det  jo  for- 
holder sig  rigtig  dermed.  Hvorfor  henvendte  I  Eder  da  ikke 
til  mig  om  Penge  i  Eders  Forlegenhed?   Min  Pung  skulde  have 

staaet  Eder  aaben.  Efter  hvad  der  nu  er  sket,  kan  jeg  ikke 
længer  taale  Eder  i  mit  Hus ;  gak  hen  og  opsøg  Eder  en  anden 
Bolig ! « 

Jeg  følte  mig  dybt  krænket  over  denne  Tiltale,  og  bad  min 
Vært  med  Taarer,  dog  i  det  mindste  at  lade  mig  blive  boende 
i  tre  Dage.     Dette  indrømmede  han  mig. 

»Ak,  hvilken  Ulykke,  hvilken  Skjændsel!«  udraabte  jeg, 
saasnart  jeg  atter  befandt  mig  ene.  »Tør  jeg  vel  under  disse 
Omstændigheder  vove  at  vende  tilbage  til  Mosul?  Alle  mine 
Ord  ville  ikke  formaa  at  overbevise  mine  Frænder  om  min 
Uskyldighed. « 

Tre  Dage,  efter  at  hin  Ulykke  havde  truffet  mig,  indfandt 
til  min  store  Forbauselse  min  Vært  sig  hos  mig,  ledsaget  af  en 
Skare  Politibetjente  og  hin  Kjøbmand,  som  falskelig  havde  an- 
klaget mig  for  at  have  frastjaalet  ham  Perlehalsbaandet.  Jeg 
spurgte  om,  hvad  de  vilde,  men  blev,  istedet  for  Svar,  bunden 
og  kneblet  og  overøst  med  Skjældsord,  idet  de  lod  mig  høre, 
at  Halsbaandet  tilhørte  Statholderen  af  Damascus,  og  at  det 
var  forsvundet  samtidig  med  en  af  hans  Døttre. 

Under  disse  farefulde  Omstændigheder  besluttede  jeg  hos 
mig  selv,  uden  Omsvøb  at  tilstaa  Statholderen  Sandheden,  og 
lade  det  komme  an  derpaa,  om  han  vilde  tilgive  eller  for- 
dømme mig. 

Strax,  da  jeg  blev  fremstillet  for  ham,  forekom  det  mig  at 
være  et  godt  Tegn,  at  han  betragtede  mig  med  deltagende 
Blikke  og  lod  Lænkerne  tage  af  mig.  Efterat  han  derpaa 
havde  spurgt,  om  jeg  var  den  Person,  der  havde  budt  Perle- 
halsbaandet tilkjøbs,  og  herpaa  havde  modtaget  mit  bekræftende 
Svar,  vedblev  han  paa  følgende  Maade: 

»Jeg  er  overbevist  om,  at  han  ikke  har  stjaalet  Halsbaandet, 
og  forbauses  høj  Ugen  over,  at  man  har  kunnet  begaa  sHg  Uret- 
færdighed mod  ham  at  lade  hans  Haand  afhugge.« 

Ved  disse  hans  Ord  fik  jeg  Mod  og  udraabte:  »Herre, 
jeg  tilsværger  Eder,  at  jeg  er  ganske  uskyldig!  Endvidere  vover 
jeg  at  paastaa,  at  dette  Halsbaand  ingensinde  har  tilhørt  min 
Anklager,  som  jeg  aldrig  i  mine  Dage  har  set  for  mine  Øjne, 
og  hvis  Nedrighed  er  Skyld  i,  at  jeg  er  bleven  behandlet  paa 
slig  en  uværdig  Maade.  Vel  har  jeg  tilstaaet  Tyveriet;  men 
Torturens  ulidelige  Smerter  afpressede  mig  denne  Løgn.  Des- 
uden havde  jeg  en  anden  Grund  til  at  lade  mig  dømme  skyldig 
i  Tyveriet,  og  denne  skal  j^g  betro  Eder,  saafremt  I  blot  vil 
laane  mig  gunstigt  Øre.« 

»Jeg  ved  allerede  nok,«  svarede  Statholderen,  »for  at  yde 
Eder  i  det  mindste  en  Del  af  den  Eder  tilkommende  Retfær- 
dighed.—  Bort  med  den  falske  Anklager!  Han  skal  øjeblikkelig 
lide  den  samme  Straf,  som  han  har  paadraget  denne  unge 
Mand,  hvis  Uskyldighed  er  mig  fuldkommen  indlysende.« 

Denne  Befaling  blev  strax  udført.  Derpaa  lod  Statholderen 
alle  tilstedeværende  forlade  Salen  og  henvendte  sig  atter  til  mig, 
idet  han  sagde : 

»Min  Søn,  fortæl  mig  nu  uden  Frygt  og  Forbehold,  hvor- 
ledes I  er  kommen  til < det  ulyksalige  Halsbaand!« 

Dette  gjorde  jeg  med  den  Tilføjelse,  at  jeg  heller  havde 
villet  gjælde  for  en  Tyv  end  røre  op  i  hin  sørgelige  og  for  mig 
saa  smertefulde  Historie. 

Da  jeg  taug,  udraabte  Statholderen:  »Store  Allah,  dine 
Raadslutninger  ere  uudgrundelige  og  vi  maa  underkaste  os  dem 
uden  Knurren !  I  fuldkommen  Ydmyghed  modtager  jeg  det  Slag, 
som  Du  har  ladet  træffe  mig!« 

Derpaa  henvendte  han  sig  til  mig  med  de  Ord :  »Min 
Søn,  efterat  jeg  har  erfaret  Aarsagen  til  Eders  Ulykke,  hvilken 
jeg  af  ganske  Hjerte  beklager,  vil  jeg  ogsaa  gjøre  Eder  bekjendt 
med  min  Ulykke.  Saa  vid  da,  at  hine  to  Kvinder,  hvorom  Du 
har  fortalt,  ere  mine  Døtre.  Den  af  dem,  der  først  paa  en 
saa  uforskammet  Maade  trængte  ind  i  Eders  Hus,  er  den  ældste 
af  alle  dem,  jeg  har.  Jeg  havde  formælet  hende  med  min 
Brodersøn  i  Kairo;  men  denne  døde  meget  tidlig.  I  Bund  og 
Grund  fordærvet  ved  alle  de  Unoder,  som  hun  havde  lært  i 
Ægypten,  ^)  kom  hun  tilbage  til  mig,  og  forførte,  uden  at  jeg 
havde  nogen  Anelse  derom,  ogsaa  sin  yngre  Søster,  over  hvem 
jeg  indtil  da  aldrig  havde  haft  nogen  Aarsag  til  at  føre  Klage. 
Det  er  hende,  der  paa  en  saa  ynkværdig  Maade  er  død  i 
Eders  Arme. 

Da  jeg  den  følgende  Dag  savnede  hende,  idet  jeg  vilde 
sætte  mig  tilbords,  og  spurgte  efter  hende,  brød  min  ældste 
Datter  ud  i  Taarer  og  fyldte  min  Sjæl  med  bange  Anelser.  Jeg 
trængte  ind  paa  hende  for  at  faa  hende  til  at  fortælle,  hvad 
hun  vidste-,  hulkende  svarede  hun:  »Kj ære  Fader,  jeg  ved  ikke 
mere  at  sige,  end  at  min  Søster  igaar  er  gaaet  ud,  iført  sin 
kostbareste  Klædning  og  smykket  med  sit  kostbare  Perlehals- 
baand;  jeg  græder,  fordi  hun  ikke  er  kommen  tilbage  igjen.« 

Forgjæves  lod  jeg  søge  efter  min  tabte  Datter  i  hele 
Staden!  Men  hendes  ældste  Søster  hørte  ikke  op  med  at  jamre 
sig  over  hendes  Død.  Nu  forstaar  jeg,  at  hun,  saa  fordærvet 
hun    end   var,    dog    fortrød    sit    skinsyge   Raseri.     Tilsidst    viste 


')  Lige  fra  Oldtiden  af  have  de  ægyptiske  Kvinder  ikke  haft  noget 
godt  Lov  paa  sig,  og  i  den  arabiske  Literatur  fremstilles  Ægypten 
gjerne  som  et  Centrum  for  Raffinement  og  Usædelighed. 

hun  al  Næring  tilbage  fra  sig  og  satte  paa  denne  Maade  selv 
en  Grændse  for  sin  ulykkelige  Tilværelse, 

Det  er  Menneskenes  Lod;  slige  Ulykker  maa  de  stedse 
være  beredte  paa,«  vedblev  Statholderen,  »men  da  vi  begge 
have  lidt  saa  meget  og  ved  den  samme  Anledning,  saa  lad  os 
forenede  bære  vor  Lidelse  og  aldrig  mere  skilles!  Jeg  vil  give 
Eder  min  tredje  Datter  tilægte,  den  yngste  og  smukkeste  af 
dem  alle,  og  sine  Søstre  aldeles  ulig.  Hendes  Væsen  og  Karak- 
ter egne  sig  fuldkommen  til  at  gjøre  Eder  lykkelig.  Mit  Hus 
er  fra  denne  Stund  Eders,  og  efter  min  Død  er  I  og  hun  mine 
eneste  Arvinger.« 

»Herre,«  svarede  jeg,  »jeg  blev  stillet  for  Eder  som  en 
Forbryder,  og  nu  behandler  I  mig  som  Eders  Søn.  Aldrig  vil 
jeg  kunne  vise  mig  taknemlig  nok  for  slig  en  ædelmodig  Be- 
handling. « 

»Det  føjer  sig  vel,«  svarede  Statholderen,  »vi  ville  ikke 
spilde  Tiden  med  unyttige  Ord.« 

Derpaa  lod  han  øjeblikkelig  Vidner  tilkalde,  og  mit  Ægte- 
skab med  hans  Datter  blev  fuldbyrdet  uden  alle  videre  Festlig- 
heder. —  Hin  Juvelers  Formue,  som  falskelig  havde  anklaget 
mig,  lod  han  kort  efter  inddrage  til  Gunst  for  mig;«  vedblev 
den  unge  Mand,  henvendt  til  mig:  »og  I  har  selv  set,  i  hvilken 
Anseelse  jeg  staar  hos  min  Svigerfader  Statholderen.  Nu,  tænker 
jeg,  vil  I  vel  tilgive  mig,  at  jeg  under  min  Sygdom  rakte  Eder 
min  venstre  istedetfor  min  højre  Haand.  Uden  Eders  Hjælp 
var  jeg  visseligen  død  af  min  Lemlæstelse;  dette  skal  jeg  ingen- 
sinde glemme  Eder.« 

»Hermed  endte  den  Historie,  som  den  unge  Mand  fra 
Mosul    fortalte   mig,«    vedblev   den   jødiske  Læge,    henvendt  til 

Sultanen,  »jeg  forblev  ved  Statholderens  Hof,  saalænge  han 
levede;  og  da  jeg  ved  hans  Død  endnu  var  en  ung  Mand,  gik 
jeg  paa  Rejser,  drog  igjennem  Persien,  besøgte  Indien,  og  ned- 
satte mig  endelig  i  Eders  Hovedstad,  hvor  jeg  med  Ære  ud- 
øver min  nyttige  Kunst.« 


Sultanen  fandt  vel  denne  Historie  ganske  mærkværdig,  men 
dog  langtfra  saa  overordentlig  og  overraskende  som  den  pukkel- 
ryggede Nars.  Han  var  derfor  heller  ikke  tilsinds  at  skjænke 
den  jødiske  Læge  Livet,  men  blev  fast  ved  sit  Forsæt  at  lade 
dem  alle  fire  hænge. 

Da  kastede  Skræderen  sig  for  Sultanens  Fødder  og  bøn- 
faldt ham  om  dog  endnu  at  give  nogen  Henstand  med  Døds- 
dommens Udførelse.  »Eftersom  Eders  Højhed  er  en  Elsker  af 
mærkværdige  Historier,«  vedblev  Skræderen,  »tør  jeg  vel  haabe, 
at  I  ogsaa  vil  høre  den,  som  jeg  har  at  fortælle  Eder,  naar  jeg 
forsikrer  Eder,  at  den  hører  til  de  overordentligste.« 

»Nu,  høre  kan  jeg  jo  sagtens,«  svarede  Sultanen,  »det 
kommer  ikke  saa  nøje  an  paa  en  Times  Frist  mere  eller  mindre. 
Men  ingenlunde  maa  Du  smigre  Dig  med  Haabet  om  at  slippe 
derfra  med  Livet,  hvis  din  Fortælling  ikke  langt  overgaar  dine 
Galgenkammeraters. « 

Saa  nedslaaende  end  disse  Ord  lød,  fattede  Skræderen 
dog  et  godt  Mod  og  begyndte  at  fortælle: 

Den  lamme  unge  Mand  og  den  paatrængende  Barber. 

»Herre,  en  Indbygger  i  denne  Stad  beærede  mig  for 
tvende  Dage   siden   med    en  Indbydelse   til   en   Fest,    som    han 

igaar  Morges  gav  sine  Venner.  Jeg  indfandt  mig  i  god  Tid 
og  traf  omtrent  tyve  Personer  forsamlede.  Vi  ventede  endnu 
blot  paa  Husherren  selv;  dog  ikke  længe  varede  det,  inden 
denne  traadte  ind  fulgt  af.  en  fremmed,  meget  anstændig 
klædt  og  vel  udseende  ung  Mand,  der  imidlertid  haltede  stærkt 
paa  det  ene  Ben.  Vi  stod  alle  op  for  at  hilse  paa  vor  Vært 
og  indbød,  ham  til  Ære,  den  fremmede  til  at  tage  Plads  hos 
os.  Netop  var  han  i  Begreb  med  at  nedlade  sig,  da  han  ved 
Synet  af  en  til  Selskabet  hørende  Barber  pludselig  traadte  til- 
bage og  vilde  fjerne  sig.  Dog  Husets  Herre  holdt  ham  høj- 
ligen  overrasket  tilbage  og  sagde:  »Men  hvad  har  I  dog  isinde ? 
Jeg  bringer  Eder  hid  med  mig  for  at  give  Eder  Andel  i  en 
Fest,  som  jeg  vil  give  mine  Venner,  og  neppe  er  I  indtraadt, 
førend  I  igjen  vil  tage  Døren  paa  Ryggen?« 

»For  Allahs  Skyld,  hold  mig  ikke  tilbage,«  svarede  den 
unge  Mand,  »men  tillad  mig  at  fjerne  mig  ufortøvet!  Jeg  for- 
maar  ikke  uden  Rædsel  at  se  hint  Afskum  af  en  Barber  for 
mine  Øjne!  Uagtet  han  er  født  i  et  Land,  hvor  alle  Folk  ere 
hvide,  ligner  han  dog  en  Æthiopier;  men  hans  Sjæl  er  dog 
endnu  langt  sortere  end  hans  Ansigt.« 

Vi  bleve  naturligvis  alle  slagne  af  Forbauselse  ved  denne 
den  unge  Mands  Tale,  og  vi  begyndte  at  fatte  en  slet  Mening 
om  Barberen,  uden  at  vi  vidste,  om  den  unge  Mand  virkelig 
ogsaa  havde  Ret  til  at  omtale  ham,  som  han  havde  gjort.  Vi 
erklærede  endogsaa  enstemmig,  at  vi  ikke  vilde  sidde  tilbords 
med  et  Menneske,  der  havde  et  saa  slet  Rygte  paa  sig.  Men 
Husets  Herre  bad  den  unge  Mand  først  meddele  ham  Aarsagen 
til  det  Had,  han  nærede  imod  Barberen ;  hertil  var  hin  strax 
vilig  og  begyndte  som  følger: 

»Herre,  I  maa  da  vide,  at  jeg  for  denne  elendige  Barbers 
Skyld  har  maattet  lide  det  smerteligste  Tab,  Han  er  ogsaa 
Aarsag  i  min  Lemlæstelse;  jeg  kommer  aldrig  til  at  gaa  lige 
paa  mine  Fødder  mere.  Jeg  har  derfor  tilsvoret  mig  selv  at 
sky  ethvert  Sted,  hvor  jeg  træfifer  ham,  og  ikke  dvæle  i  nogen 
Stad,  hvor  han  opholder  sig.  Derfor  har  jeg  forladt  Bagdad, 
hvor  jeg  lod  ham  tilbage,  og  har  gjort  den  lange  Rejse  herhid 
for  at  nedsætte  mig  i  denne  Stad  midt  i  det  store  Tatari,  hvor 
jeg  haabede  at  kunne  leve  i  Fred  for  ham.  Men  imod  al  For- 
ventning gjenfinder  jeg  ham  her  og  føler  mig  derfor  tvungen 
til  at  gjøre  Afkald  paa  Æren  af  Eders  Selskab  og  ufortøvet  at 
forlade  denne  By  for  om  muligt  at  finde  mig  et  Sted  i  den 
vide  Verden,  hvor  jeg  kan  være  i  Sikkerhed  for  denne  min 
Plageaand. « 

Og  den  fremmede  lavede  sig  atter  til  at  gaa.  Men  Hus- 
herrens Bønner  i  Forening  med  vore  bevægede  ham  til  at  blive 
og  nærmere  forklare  os  Aarsagen  til  den  Modbydelighed,  han 
følte  for  Barberen.  Han  satte  sig  altsaa  ned  med  Ryggen  vendt 
imod  Barberen  og  begyndte  at  fortælle: 

»Min  Fader  besad  i  Staden  Bagdad  en  Rang,  som  be- 
rettigede ham  til  at  gjøre  Krav  paa  Rigets  første  Embeder; 
men  hans  Karakter  var  af  den  Art,  at  han  foretrak  et  frit  og 
roligt  Liv  for  alle  Udmærkelser,  som  han  havde  kunnet  for- 
tjene. Jeg  var  hans  eneste  Barn,  og  var  ved  hans  Død  saa 
voxen  og  saa  velopdragen,  at  jeg  selv  kunde  bestyre  den  mig 
efterladte  meget  betydelige  Formue.  Den  Brug,  som  jeg  gjorde 
deraf,  erhvervede  mig  alles  udelte  Agtelse.  Nogen  øm  Liden- 
skab havde  jeg  endnu  aldrig  følt;  vidt  fjernet  fra  at  være  af 
en  forelsket  Natur,  maa  jeg  meget  mere,  maaske  til  min  Skam, 

bekjende,     at    jeg     med     Flid     undgik     enhver    Berørelse    med 
Kvinder. 

Da  jeg  en  Dag  befandt  mig  paa  Gaden,  saa  jeg  en  Skare 
Kvinder  komme  mig  imøde;  for  at  undgaa  dem  bøjede  jeg 
hastig  ind  i  en  Sidegade  og  tog  Plads  paa  en  Stenbænk,  som 
fandtes  udenfor  en  Dør.  Lige  overfor  mig  befandt  sig  et  Gitter- 
vindu,  udenfor  hvilket  der  stod  et  Kar  med  overordentlig  skjønne 
Blomster,  som  uvilkaarlig  fængslede  mine  Blikke.  Men 
ganske  uventet  aabnedes  Vinduet,  og  en  ung  Kvindeskik- 
kelse viste  sig,  af  hvis  Dejlighed  jeg  følte  mig  ganske  blændet. 
Hendes  Blikke  faldt  paa  mig,  og  medens  hun  vandede  Blom- 
sterne med  en  Haand,  der  var  hvidere  end  Alabast,  be- 
tragtede hun  mig  med  et  Smil,  der  ligesom  ved  et  Trylleri 
aldeles  banlyste  den  Sky,  jeg  hidtil  havde  følt  for  Kvinderne, 
og  fuldkommen  satte  mit  Hjerte  i  Brand.  Efterat  hun  havde 
plejet  sine  Blomster  og  til  Afsked  endnu  tilsendt  mig  et  for- 
tryllende Blik,  der  trængte  lige  ind  i  min  inderste  Sjæl,  drog 
hun  sig  igjen  tilbage,  lukkede  Vinduet  og  overlod  mig  til  en 
Uro  og  Forvirring,  som  vistnok  først  sent  havde  opløst  sig,  hvis 
ikke  en  Larm  i  Gaden  havde  vakt  mig  til  Bevidsthed. 

Jeg  for  ivejret  og  saa  mig  om.  Det  var  Stadens  øverste 
Kadi,  som,  ledsaget  af  fem  eller  sex  af  sine  Folk,  kom  ridende 
paa  et  Mulæsel;  han  holdt  stille  netop  udenfor  det  Hus,  hvor 
jeg  havde  set  den  dejlige  unge  Dame,  stod  af  og  gik,  uden  at 
lade  sig  melde,  ind  deri.  Heraf  sluttede  jeg  med  Rimelighed, 
at  han  maatte  være  den  unge  Dames  Fader. 

Jeg  vendte  hjem  i  en  Stemning,  som  var  meget  forskjellig 
fra    den,    hvori    jeg    var   gaaet    ud.     En    brændende   Lidenskab 

sydede  i  mine  Aarer,  saa  meget  heftigere,  som  jeg  første  Gang 
i  mit  Liv  led  af  disse  ømme  Veer.  Med  en  dygtig  Feber 
kastede  jeg  mig  paa  mit  Leje.  Dette  pludselige  Ildebefindende 
foraarsagede  begribeligvis  stor  Uro  i  mit  Hus.  Mine  mig 
meget  hengivne  Slægtninge  ilede  ved  det  første  Nys  om  min 
Sygdom  bekymrede  sammen  og  besværede  mig  med  en 
Mængde  Spørgsmaal  angaaende  Aarsagen  til  denne  Upasselighed ; 
men  jeg  var  naturligvis  klog  nok  til  ikke  at  indlade  mig  paa 
nogen  nærmere  Forklaring  med  dem.  Dette  indesluttede 
Væsen  forøgede  kun  deres  Bekymring,  og  denne  voxede 
endnu  højere,  da  heller  ikke  Lægerne  vidste  noget  Raad 
for  mit  Onde,  eftersom  de  Lægemidler,  de  paa  Lykke  og 
Fromme  gav  mig,  snart  viste  sig  kun  at  forværre  min  Tilstand. 
Man  lavede  sig  allerede  til  at  opgive  mig,  da  en  gammel  er- 
faren Veninde  af  Huset  endelig  ogsaa  hørte  tale  om  min  Syg- 
dom og  kom  for  at  besøge  mig.  Hun  betragtede  mig  op- 
mærksomt, spurgte  mig  ud  og  kom  snart  efter  Sandheden,  Allah 
véd  hvorledes.  Paa  hendes  Bud  maatte  alle  tilstedeværende 
forlade  Værelset,  og  saasnart  hun  var  ene  med  mig,  tog  hun 
Plads  ved  mit  Hovedgjærde  og  begyndte : 

»Min  Søn,  I  har  hidtil  med  Haardnakkethed  dulgt  Aar- 
sagen til  Eders  Sygdom.  Imidlertid  behøver  I  slet  ikke  at  sige 
mig  den;  thi  jeg  er  erfaren  nok  til  paa  egen  Haand  at  udfinde 
samme.  I  kan  nemlig  umulig  nægte,  at  det  jo  er  Kjærligheden, 
som  har  gjort  Eder  syg.  Jeg  paatager  mig  at  helbrede  Eder 
derfor,  naar  I  opgiver  for  mig,  hvo  den  lykkelige  er,  som  har 
rørt  et  hidtil  saa  ufølsomt  Hjerte?  indtil  nu  var  I  nemlig  ingen- 
lunde nogen  Ven  af  Kvinder,  det  var  let  nok  at  mærke, 
selv  for  de  sløveste  Sandser.  Men  saaledes  plejer  det  gjeme 
at  gaa;  jo   højere    man    ser,    desto  dybere    falder  man;    det  er 

gaaet  Eder  ganske  efter  Fortjeneste.  Dog,  der  er  endnu  ingen 
Ulykke  sket ;  langtfra  at  tage  Eder  Eders  tidligere  Koldsindighed 
ilde  op,  glæder  jeg  mig  over  Eders  nuværende  Glød  og  Pine. 
Kun  frem  med  Sandheden,  unge  Herre,  og  I  skal  se,  at  I  i  mig 
har  truffet  den  rette  Person  til  at  hjælpe  Eder.« 

Uagtet  den  gamle  Kone  havde  grebet  lige  ind  i  mit  In- 
derste, og  jeg  følte  mig  ganske  i  hendes  Vold,  vovede  jeg  dog 
endnu  ikke  at  aabne  hende  mit  Hjerte,  men  drog  alene  et  dybt 
Suk  og  vendte  mig  om  imod  hende,  uden  at  lade  noget  Svar 
vorde  lydeligt. 

»Er  det  Undseelse  eller  Mistillid,  der  binder  Eders 
Tunge?«  begyndte  den  gamle  Kvinde  atter.  »Tvivler  1  maaske 
om  mit  Løftes  PaaUdelighed  ?  Jeg  kunde  nævne  Eder  en 
Mængde  unge  Mennesker,  som  jeg  har  hjulpet  ud  af  en  lignende 
Forlegenhed. « 

Da  hun  paa  denne  Maade  vedblev  at  snakke  for  mig, 
løsnedes  endelig  mit  Tungebaand,  og  jeg  meddelte  hende  ufor- 
beholdent hele  mit  Eventyr.  Med  det  samme  forsikrede  jeg 
hende  om  min  grændseløse  Taknemlighed,  hvis  hun  skaffede 
mig  Adgang  til  den  unge  Dame,  der  havde  fortryllet  mig. 

»Min  Søn,«  svarede  Matronen,  »jeg  kjender  ret  vel  den 
unge  Pige,  om  hvem  I  taler;  I  har  ganske  rigtig  antaget  hende 
for  en  Datter  af  Stadens  første  Kadi.  Det  undrer  mig  slet  ikke, 
at  I  har  forelsket  Eder  i  hende;  thi  hun  er  den  smukkeste  og 
elskværdigste  Pige  i  hele  Bagdad.  Men  jeg  maa  med  Bekym- 
ring tilstaa,  at  det  vil  blive  en  yderst  vanskelig  Sag  at  faa  Ad- 
gang til  denne  stolte  Skjønne.  Som  I  vel  véd,  vaager  vore  Rets- 
personer  meget  strengt  over  de  haarde  Love,  som  fordømmer 
vort  Kjøn  til  en  saa  trykkende  Indskrænkning;  i  deres  egne 
Huse  lader  de  naturligvis  disse  Love  gjælde  i  det  allersmaaligste 

Omfang  og  med  den  allerstørste  Strenghed,  og  Eders  Elskedes 
Fader  overgaar  heri  alle  sine  Standsfæller.  Da  disse  Mennesker 
bestandig  skildrer  det  for  deres  Døtre  som  en  stor  Forbrydelse 
at  vise  sig  for  mandlige  Blikke,  saa  tror  de  fleste  Piger  af  denne 
Klasse  saa  fast  derpaa,  at  de,  naar  de  er  ude,  kun  har  Øje 
for  den  Vej,  de  betræder,  og  hjemme  lukker  sig  inde  bag  dob- 
belte Gittere.  Jeg  vil  hermed  just  ikke  paastaa,  at  den  første 
Kadi's  Datter  ogsaa  er  saaledes  stemt-,  men  i  ethvert  Tilfælde 
vil  hendes  egen  Stolthed  og  hendes  Faders  Pedanteri  lægge  mig 
mangfoldige  Hindringer  ivejen,  det  forudser  jeg  vel.  Allah 
give,  at  I  havde  forelsket  Eder  i  en  anden !  Saa  kunde  jeg  ulige 
lettere  have  hjulpet  Eder  til  Maalet.  Dog  sket  er  sket,  og  jeg 
vil  opbyde  hele  min  Klogskab  for  at  tjene  Eder.  Men  der 
hører  Tid  til  alt,  især  til  at  løse  Knuder  og  bryde  dobbelt  laa- 
sede  Døre.  Tid  maa  I  altsaa  unde  mig !  Saa  kan  I  forresten 
være  ved  godt  Mod,  og  stole  paa  mig,     Farvel,  Sønneke ! « 

Med  disse  Ord  forlod  Matronen  mig.  Men  Forestillingen 
om  alle  de  Vanskeligheder,  som  hun  havde  omtalt,  og  Frygten 
for,  at  hun  under  disse  Omstændigheder  intet  skulde  udrette, 
gjorde  mig  kun  endnu  sygere. 

Allerede  Dagen  efter  kom  hun  igjen;  dog  endnu  førend 
hun  havde  aabnet  Munden,  saa  jeg  paa  hende,  at  hun  ingen 
gode  Efterretninger  havde  at  bringe.  I  Virkeligheden  tog  hun 
saaledes  tilorder 

»Min  Søn,  jeg  havde  ikke  taget  fejl;  Faderens  Aarvaagen- 
hed  er  ikke  det  eneste,  som  jeg  har  at  besejre.  I  elsker  en 
grusom  Skjønhed,  som  finder  sin  Glæde  i  at  indgyde  alle  en 
brændende  Lidenskab,  uden  selv  at  lade  sig  røre.  Hun  hørte 
paa  mig  med  stor  Mildhed  og  Fornøjelse,  saalænge  jeg  talte 
til   hende    om   de  Lidelser,    hun    havde    foraarsaget  Eder;    men 

saasnart  jeg  begyndte  at  lade  mig  forlyde  med,  at  hun  skulde 
forunde  Eder  Adgang  til  sig,  saa  at  I  kunde  udtømme  Eders 
Hjerte  for  hende,  tilkastede  hun  mig  et  skrækkeligt  Blik  og 
sagde:  »I  er  i  Sandhed  meget  dumdristig,  at  I  vover  at  forlange 
sligt  af  mig!  Jeg  forbyder  Eder  nogensinde  mere  at  komme 
mig  for  Øjne,  hvis  I  vil  føre  saadan  Tale!« 

»Men  I  skal  dog  ingenlunde  ganske  opgive  Haabet,«  ved- 
blev den  gamle  Kone  trøstende.  »Jeg  er  ikke  vant  til  at  lade 
mig  saa  let  afvise.  Dersom  I  blot  vil  have  Taalmodighed, 
skulle  vi  endda  nok  komme  til  Maalet.« 

Kort  at  sige,  den  gode  Matrone  tog  sig  alvorlig  af  Sagen, 
men  saa  desværre  alle  sine  Forsøg  strande  paa  den  unge  Piges 
uovervindelige  Stolthed.  Sorgen  herover  bragte  mig  tilsidst  saa 
vidt,  at  man  allerede  regnede  mig  iblandt  de  døende.  Da 
indfandt  sig  i  det  yderste  Øjeblik  den  gamle  Kone  atter  en 
Dag  hos  mig  og  gav  mig  tilbage  til  Livet. 

»I  maa  være  beredt  paa  at  give  en  Foræring  for  den  gode 
Efterretning,  jeg  idag  bringer  Eder,«  hviskede  hun  mig  hemme- 
lig i  Øret,  og  disse  Ord  gjorde  en  vidunderlig  Virkning  paa 
mig.  Jeg  rejste  mig  med  Kraft  op  paa  mit  Leje  og  udraabte 
henrykt:     »Foræringen  skal  ligge  rede!    Hvad  bringer  I?« 

»I  vil  ikke  dø  dengang,  kjære  Herre!«  svarede  Matronen, 
»I  vil  tværtimod  hastig  blive  fuldkommen  helbredet,  og  jeg  skal 
have  min  Glæde  af  at  se  Eder  tilfreds  og  lykkelig.  Igaar,  som 
I  erindrer,  en  Mandag,  var  jeg  atter  hos  hende,  og  traf  hende 
denne  Gang  i  en  mere  gunstig  Stemning.  Jeg  satte  et  bedrøvet 
Ansigt  op,  udstødte  dybe  Sukke  og  lod  mine  Taarer  i  rigt 
Maal  flyde.« 

»Hvad  fejler  Eder,  gode  Moder?«  spurgte  hun,  »hvorover 
er  I  saa  dybt  bedrøvet?« 

»Ak,  min  dyrebare  Herskerinde,«  svarede  jeg,  »jeg  kommer 
lige  fra  den  unge  Herre,  som  jeg  nylig  har  vovet  at  omtale  for 
Eder.  Han  er  ude  som  et  Lys,  og  man  taler  allerede  om  Be- 
gravelsen. Tror  I  ogsaa  at  kunne  forsvare  slig  Grusomhed  for 
den  barmhjertige  Allah?  Thi  at  det  er  Eders  Skyld,  det  véd 
I  jo.« . 

»Da  véd  jeg  dog  virkelig  ikke,  hvorledes  jeg  skulde  være 
Skyld  i  det  unge  Menneskes  Død,«  svarede  hun,  »enhver  dør, 
naar  det  behager  Allah  at  kalde  ham.« 

»Hvorledes?«  udraabte  jeg  forbauset,  »har  I  da  glemt,  at 
han  en  Dag  sad  udenfor  Eders  Vindu,  netop  som  I  vandede 
Eders  Blomster?  Han  saa  dette  Underværk  af  Skjønhed,  disse 
ubeskrivelige  Yndigheder,  som  I  daglig  ser  i  Eders  Spejl,  uden 
dog  selv  at  kunne  vurdere  dem  saa  fuldt,  som  de  fortjener;  fra 
dette  Øjeblik  er  han  syg  og  er  nu  endelig  geraadet  i  den  ynk- 
værdigste Tilstand.  Og  I  siger,  at  I  ingen  Skyld  har  i  dette 
elskelige  Menneskes  Død!« 

»I  kan  heller  ikke  glemme,«  vedblev  jeg,  »hvor  haardt  I 
behandlede  mig  forleden,  da  jeg  fortalte  Eder  om  hans  Sygdom 
og  dristede  mig  til  at  angive  Eder  et  Middel  til  at  frelse  ham. 
Fra  Eder  begav  jeg  mig  tilbage  til  ham;  og  saasnart  han  mær- 
kede, at  jeg  bragte  ugunstige  Efterretninger,  tog  hans  Lidelser 
til  i  den  forfærdeligste  Grad.  Siden  hin  Stund  er  det  bestandig 
gaaet  nedad  med  ham,  og  nu  er  det  endelig  kommet  saavidt, 
at  jeg  ikke  engang  véd,  om  I  endnu  kunde  frelse  hans  Liv, 
hvis  I  endog  forbarmede  Eder  over  ham.« 

Saaledes  talte  jeg,  og  Beskrivelsen  af  Eders  Lidelser  og 
Dødsfare  gjorde  hende  blød  om  Hjertet.  Hun  skiftede  flere 
Gange  Farve   og   spurgte:    »Men  er  det  ogsaa  vist,  hvad  I  der 

fortæller  mig,  og  er  han  virkelig  kun  af  Kjærlighed  til  mig 
bleven  saa  syg?« 

Da  jeg  havde  tilsvoret  hende  dette,  vedblev  hun:  »Og  er 
I  virkelig  overbevist  om,  at  Haabet  om  at  faa  mig  at  se  og 
komme  til  at  tale  med  mig  kunde  udrive  ham  af  den  over- 
hængende Dødsfare?« 

»Maaske-,«  svarede  jeg,  »det  lader  sig  idetmindste  endnu 
haabe.     Befaler  I,  at  jeg  skal  gjøre  et  Forsøg  dermed?« 

»Velan  da!«  raabte  hun  efter  nogen  Betænkning  med  et 
dybt  Suk.  »Saa  skjænk  ham  da  i  Allahs  Navn  Haab  om  at 
faa  mig  at  se!  Men  mere  maa  han  ikke  vente  sig,  med  mindre 
han  har  isinde  at  tage  mig  til  Kone  og  dertil  vinder  min  Faders 
Samtykke. « 

»Min  Herskerinde,«  udraabte  jeg,  »Eders  Godhed  er  over- 
vættes stor!  Jeg  iler  nu  hen  at  bringe  den  arme  unge  Mand 
det  glædelige  Budskab,  at  I  tillader  ham  at  se  Eder.« 

»Jeg  véd  ingen  mere  passende  Tid  til  denne  Sammen- 
komst,« vedblev  den  dejlige,  unge  Pige,  »end  Tiden  under  Mid- 
dagsbønnen  paa  Fredag.  Jian  maa  vente,  indtil  min  Fader  for- 
lader Huset  for  at  begive  sig  hen  i  Moskeen;  saa  skal  han 
strax  indfinde  sig  ved  Døren,  saafremt  han  befinder  sig  vel  nok 
dertil.  Jeg  kan  da  fra  mit  Vindue  se  ham  komme  og  skal 
strax  selv  indlade  ham;  men  han  maa  naturligvis  igjen  fjerne 
sig  før  min  Faders  Tilbagekomst.« 

»Idag  har  vi  Tirsdag,«  vedblev  Matronen,  »indtil  Fredag 
vil  I  nok  kunne  komme  Eder  saa  vidt,  at  I  kan  møde.« 

Ved  hvert  af  hendes  Ord  følte  jeg  mine  Lidelser  for- 
mindskes, og  da  hun  havde  ophørt  at  tale,  var  jeg  fuld- 
kommen rask. 

»Tag  dette  1«  sagde  jeg,  idet  jeg  gav  hende  min  fulde  Børs. 
»Jeg  skylder  Eder  alene  min  Helbredelse,  og  anser  disse  Penge 
for  meget  bedre  anvendt  end  dem,  jeg  gav  Lægerne,  der  blot 
pinte  mig  under  min  Sygdom.« 

Saasnart  Matronen  havde  fjernet  sig,  følte  jeg  mig  stærk 
nok  til  at  staa  op  og  klæde  mig  paa;  og  da  hun  Fredag  Morgen 
atter  indfandt  sig,  var  jeg  i  Begreb  med  at  vælge  imellem  mine 
bedste  Klædninger. 

»Hvad  jeg  har  for  Øje,  fritager  mig  for  at  spørge  til  Eders 
Befindende,«  sagde  hun.  »Men  synes  det  Eder  ikke  bedst  at 
gaa  i  Bad,  førend  I  besøger  den  første  Kadi,  eller  rettere,  hans 
Datter?« 

Hertil  svarede  jeg,  at  det  vilde  medtage  altfor  megen  Tid; 
jeg  vilde  blot  hidkalde  en  Barber  for  at  lade  mit  Hoved  rage 
og  mit  Skjæg  studse.  Med  det  Samme  gav  jeg  en  Slave  Be- 
faling til  at  hente  mig  en  Barber,  og  Slaven  kom  snart  tilbage 
med  hint  ulyksalige  Menneske,  som  jeg  idag  har  truffet  i  Eders 
Kreds. 

Efter  den  første  Hilsen  sagde  Barberen  til  mig:  »Herre, 
I  synes  ikke  at  befinde  Eder  vel?« 

»Jeg  er  ogsaa  først  nylig  kommen  mig  efter  en  haard  Syg- 
dom,«  svarede  jeg  ham. 

»Allah  fri  Eder  fra  alt  ondt  og  udgyde  sin  Naade  over 
Eder  i  rigeligt  Maal!«  vedblev  Barberen. 

Jeg  takkede  ham  for  hans  gode  Ønske,  og  udtalte  det 
Haab,  at  Allah  vilde  høre  det  miskundelig. 

»Da  I  nylig  er  kommen  Eder  af  en  Sygdom,«  vedblev 
han,  »kan  jeg  ikke  ønske  Eder  noget  bedre,  end  at  Allah  maa 
bevare  Eder  frisk  og  karsk  i  alle  Maader.  Vær  nu  saa  god  at 
meddele  mig  Eders  Befalinger!    Jeg   har   medbragt   baade  mine 

,  Knive    og   Lanzetter;    ønsker  I    maaske,    al    jeg    skal    aarelade 
Eder?« 

»Har  jeg  ikke  nylig  sagt  Eder,«  svarede  jeg,  »at  jeg  for 
Tiden  befinder  mig  fuldkommen  vel?  I  maa  deraf  kunne  slutte, 
at  jeg  blot  vil  barberes.  Skynd  Eder  altsaa,  og  lad  os  ingen 
Tid  spilde  med  unyttig  Snak!  Thi  jeg  har  Hastværk  og  skal 
ved  Middagstid  møde  paa  Pletten. 

Barberen  brugte  en  skrækkelig  lang  Tid  til  at  udpakke  sin 
Barbertaske  og  gjøre  sin  Kniv  istand.  Men  istedetfor  saa  at 
hælde  Vand  i  Bækkenet,  fremtog  han  et  lille  smukt  Astrolabium, 
og  spankede  dermed  ud  i  Gaarden  for  at  bestemme  Solhøjden. 
Med  den  samme  højtidelige  Værdighed  vendte  han  tilbage  og 
sagde:  »Herre,  I  vil  sikkert  med  Fornøjelse  høre,  at  det  i  Dag 
er  Fredag,  den  i8de  i  Maaneden  Safar '),  i  Aaret  653  2)  efter 
den  store  Profets  Flugt  fra  Mekka  til  Medina,  Aar  320  efter 
den  store  Iskender  med  de  dobbelte  Horn  ^),  samt  at  Mars'  og 
Mercurs  Conjunctur  betyder,  at  I  ikke  har  kunnet  vælge  nogen 
gunstigere  Time,  endydermere  noget  gunstigere  Øjeblik  —  til 
at  lade  Eder  barbere  i.  Men  paa  den  anden  Side  er  denne 
Conjunctur  ogsaa  af  ond  Udtydning  for  Eder;  den  giver  mig 
nemlig  tilkjende,  at  I  i  Dag  er  udsat  for  en  stor  Fare.  Vel 
synes  ikke  just  Eders  Liv  at   være   truet;    men  I  maa  være  for- 


*)  Rejsemaaneden,  den  2den  i  det  muhammedanske  Aar. 

*)   Aar   1255   christl.  Tidsregning, 

')  Iskender  —  Alexander  den  Store.  Hans  Tilnavn,  »den  tvehornede« 
findes  allerede  i  Koranen,  og  har  givet  Kommentatorerne  en  rig  Lej- 
lighed til  at  øve  deres  Skarpsindighed.  Dog  er  Angivelsen  falsk, 
idet  Aaret  653  muhammed.  Tidsregn.,  1255  efter  Chr.,  svarer  til  Aaret 
1557  efter  Alex.,  den  saakaldte  seleukiske  Æra. 

beredt  paa  en  Ulykke,  hvis  Følger  I  ikke  vil  forvinde  hele 
Eders  Liv.  Jeg  tvivler  ikke  om,  at  I  jo  er  mig  taknemlig  for 
min  Advarsel;  det  vilde  gjøre  mig  inderlig  ondt,  hvis  der  hæn- 
des Eder  noget  slemt.« 

I  kunne  visseligen  let  forestille  Eder  min  Utaalmodighed 
over  at  være  falden  en  saa  snakkesalig  og  vrøvlagtig  Barber  i 
Hænderne.  Med  bekæmpet  Vrede  svarede  jeg  ham :  »Jeg  bryder 
mig  ikke  en  Døjt  hverken  om  Eders  Advarsel  eller  Forudsigelse; 
jeg  har  ikke  ladet  Eder  kalde  for  at  hente  Raad  hos  Stjernerne. 
I  er  her  alene  for  at  barbere  mig.  Saa  barber  mig  da  i  Allahs 
Navn,  eller  pak  Eder  herfra,  at  jeg  kan  lade  en  anden  Barber 
komme ! « 

Men  den  fatale  Sludderbøtte  svarede  mig  med  en  Ro,  som 
var  nærved  at  bringe  mig  til  Fortvivlelse:  »Hvorfor  saa  heftig, 
min  ærede  Herre  og  Patron?  Véd  I  vel,  at  ingen  Barber  i  hele 
Bagdad  kan  maale  sig  med  mig,  at  I  ikke  finder  min  Lige, 
om  I  saa  udtrykkelig  bestilte  ham  hos  Vorherre  ?  I  har  blot 
forlangt  en  Barber,  og  besidder  i  mig  et  sandt  Universalgeni, 
ikke  alene  den  bedste  Barber  i  hele  Irak-el-Arabi,  men  ogsaa 
en  erfaren  Læge,  en  udmærket  Chemiker,  en  ufejlbar  Stjerne- 
tyder, en  fuldkommen  Grammatiker,  en  skarpsindig  Logiker,  en 
desuden  i  Geometrien,  Arithmetiken,  Algebra' en  og  Astronomien 
fuldkommen  indviet  Mathematiker  og  en  med  alle  Landes  Krø- 
niker fortrolig  Historiker.  Desuden  har  jeg  gjennemgaaet  alle 
Dele  af  Filosofien,  kan  alle  vore  Love  og  Traditioner  udenad 
paa  mine  Fingre,  er  Digter,  Bygmester,  Skattegraver  og,  Allah 
alene  véd,  hvad  ellers!  Der  gives  i  hele  Naturen  ingen  Hemme- 
lighed for  mig,  og  Eders  salig  Fader,  som  jeg  bestandig  er- 
indrer mig  med  Savn  og  Taarer,  var  i  fuldkommen  Grad  over- 
bevist om  mine  Fortjenester.     Han    elskede  mig  og  berømmede 

mig  ved  enhver  Lejlighed  og  for  Enhversomhelst  som  den  første 
Mand  i  hele  Verden.  Af  Taknemlighed  og  Venskab  for  ham 
vil  jeg  nu  slutte  mig  fast  til  Eder,  tage  Eder  under  min  Be- 
skyttelse og  bevare  Eder  for  alle  Ulykker,  hvormed  de  onde 
Constellationer  maatte  true.« 

Trods  min  dybe  Ærgrelse  maatte  jeg  dog  briste  ud  i  høj 
Latter  over  Mandens  Sladder.  »Er  I  nu  ikke  endelig  snart 
færdig,  utaalelige  Sludderbøtte?«  spurgte  jeg.  »Vil  I  barbere 
mig  eller  ikke?« 

»Herre,«  svarede  Barberen,  »I  fornærmer  mig,  idet  I  kal- 
der mig  en  Sludderbøtte  •,  Alverden  giver  mig  tværtimod  det 
hæderfulde  Tilnavn:  »den  tause  og  betænksomme«.  Derimod 
havde  jeg  sex  Brødre,  som  I  vel  med  Grund  havde  kunnet  kalde 
Sladdertasker.  Den  ældste  hed  Bakbuk,  den  anden  Bakbarah, 
den  tredje  Bakhak,  den  fjerde  Alkous,  den  femte  Alnashar,  den 
sjette  Shakabak.  De  var  rigtignok  utaalelige  Skrighalse!  Jeg 
derimod,  den  yngste,  er  betænksom  og  bruger  kun  faa  Ord.« 

Nu  tænker  Eder  i  mit  Sted,  ædle  Herrer !  Hvad  formaaede 
jeg  at  gjøre  imod  slig  formelig  Belejring?  »Giv  ham  tre  Guld- 
stykker,« befalede  jeg  min  Hushovmester,  »for  at  jeg  kan  faa 
ham  af  Halsen!    Jeg  lader  mig  i  Dag  slet  ikke  barbere.« 

»Hvad  mener  I  dermed?«  tog  Barberen  øjeblikkelig  igjen 
til  Orde.  »Det  er  ikke  mig,  som  har  opsøgt  Eder;  men  det 
er  Eder,  som  har  ladet  mig  hente.  Eftersom  det  nu  forholder 
sig  saaledes,  viger  jeg,  saa  sandt  jeg  er  en  Muselmand,  ikke 
bort  herfra,  førend  jeg  har  barberet  Eder!  At  I  ikke  har  Aand 
nok  til  at  erkjende  min  Fortjeneste,  er  ikke  min  Skyld;  i  dette 
Stykke,  som  i  mange  andre,  havde  Eders  saUg  Fader  uendelig 
meget  forud  for  Eder.  Hver  Gang  han  lod  mig  hente  for  at 
lade   sig  aarelade,    bød   han    mig   tage  Plads  ved  Siden  af  sig. 

og  en  sand  Lyst  var  det  da  at  høre  alle  de  skjønne  Ting,  med 
hvilke  jeg  underholdt  ham.  Han  kom  intet  Øjeblik  ud  af  sin 
Forbauselse  over  min  Underholdningsgave,  og  naar  jeg  hørte 
op  at  tale,  udraabte  han:  »O,  I  er  dog  en  uudtømmelig  Kund- 
skabens Kilde!  Ingen  kan  maale  sig  med  Eder  i  Aand  og 
Grundighed!«  Dertil  svarede  jeg  med  største  Beskedenhed: 
»Ædle  Herre,  I  sætter  virkelig  min  Fortjeneste  altfor  højt! 
Hvis  jeg  bringer  noget  Godt  over  Læberne,  saa  skylder  jeg 
dette  for  Størstedelen  det  gunstige  Gehør,  som  I  værdiges  at 
skjænke  mig.  Det  er  alene  Eders  Nedladenhed  og  Gavmildhed, 
som  indgiver  mig  de  høje  Tanker,  hvormed  jeg  er  saa  lykkelig 
at  behage  Eder.«  En  Dag  gav  han,  i  sin  Henrykkelse  over  ét 
af  mine  mest  beundringsværdige  Foredrag,  Befaling  til,  at  der 
skulde  udbetales  mig  hundrede  Guldstykker  og  rækkes  mig  én 
af  hans  allerbedste  Klædninger.  Paa  Stedet  modtog  jeg  den 
herlige  Gave.  Men  øjeblikkelig  stillede  jeg  ogsaa  hans  Horo- 
skop, og  havde  den  Glæde  at  kunne  fortælle  ham,  at  han  var 
det  lykkeligste  Menneske  i  Verden.  Ja  jeg  beviste  ham  ogsaa 
paa  anden  Maade  min  Taknemlighed-,  jeg  kopsatte  ham  nemlig 
med  en  Kunst  og  Færdighed  uden  I^ige. 

Barberen  gjorde  her  en  Pause;  men  ikke  maa  I  tro,  at 
han  dermed  havde  udtømt  sit  Hjerte!  Nej,  han  begyndte  strax 
igjen  paa  en  anden  Vrøvlehistorie,  som  varede  endnu  en  god 
halv  Time.  Led  og  ked,  som  jeg  var  af  at  høre  ham,  og  i 
Fortvivlelse  over  at  se  Tiden  løbe,  uden  at  jeg  kom  videre, 
vidste  jeg  hverken,  hvad  jeg  skulde  sige  eller  gjøre. 

»Nej,«  raabte  jeg,  »Eders  Lige  kan  der  umulig  gives  i  hele 
Verden,  et  Menneske,  som  finder  sin  Glæde  i  at  bringe  Folk  i. 
Raseri  og  Fortvivlelse ! 

I  den  Mening,  at  det  dog  snarest  med  det  Gode  vilde 
lykkes  mig  at  blive  af  med  denne  djævelske  Barber,  vedblev 
jeg:  »Hold  dog  i  Allahs  Navn  inde  med  Eders  smukke  Tale- 
maader,  og  gjør  mig  færdig,  saa  snart  I  kanl  Jeg  skal  strax 
ud  i  Byen  i  en  meget  vigtig  Forretning,  som  jeg  allerede  har 
sagt  Eder.« 

Over  denne  Tale  begyndte  Barberen  at  le,  og  ytrede: 
»Det  vilde  i  Sandhed  være  en  herlig  Ting,  hvis  vor  Aand  be- 
standig kunde  holde  sig  i  sømmelig  Ligevægt,  dersom  vi  be- 
standig kunde  vise  os  kloge  og  besindige!  Imidlertid  vil  jeg  i 
dette  Tilfælde  skrive  det  paa  Eders  Sygdoms  Regning,  at  I  saa- 
ledes  farer  op  imod  mig,  og  oven  i  Kjøbet  give  Eder  nogle 
gode  Formaninger.  Bedre  kan  I  i  intet  Tilfælde  gjøre  end  at 
følge  Eders  salig  Faders  og  Bedstefaders  Exempel,  som  i  alle 
mulige  Ting  raadførte  sig  med  mig  og  lod  mig  komme  til 
Orde;  og,  uden  at  rose  mig  selv,  tør  jeg  vel  sige,  at  de  stedse 
havde  Grund  til  at  være  tilfreds  med  de  Raad,  jeg  gav  dem. 
I  maa  nemlig  vide,  unge  Herre,  at  man  sjelden  har  Held  med 
et  Forehavende,  naar  man  ikke  forud  har  ført  sig  indsigtsfulde 
Mænds  Raad  til  Nytte.  »Kun  den  bliver  en  duelig  Mand,« 
siger  Ordsproget,  »som  lægger  kloge  Folks  Raad  til  sin  egen 
Indsigt.«  Kort  at  sige,  jeg  staar  ganske  til  Eders  Tjeneste,  med 
Raad  og  Daad;  I  har  blot  at  befale!  Hvad  har  vi  for,  hvor 
skal  vi  hen?« 

»Altsaa   lader  I  Eder   ikke    bevæge    til    at   gjøre   en  Ende 

paa  den  utaalelige  Snak,    hvoraf  mit  Hoved  allerede  er  ligesom 

fyldt  med  Humlebier,    og    som    hindrer   mig  i  at  besørge  mine 

.Forretninger!«    udraabte    jeg    rasende,    idet   jeg   stampede   med 

Foden.      »Vil  I  eller  skal  jeg  forlade  dette  Hus?« 

Da  Barberen  saa  mig  saa  alvorlig  vred,  blev  han  en  Smule 

myg  og  sagde:  »Herre,  lad  Eder  ikke  Blodet  stige  til  Hovedet! 
Vi  vil  strax  begynde!« 

Virkelig  gav  han  sig  ufortøvet  til  at  vaske  mit  Hoved  og 
begyndte  at  barbere  mig.  Men  næppe  havde  han  gjort  fire 
Strøg  med  Kniven,  førend  han  atter  hørte  op  og  sagde:  »Herre, 
I  er  af  et  hidsigt  Temperament,  og  skulde  vel  vogte  Eder  for 
slige  Opbrusninger,  som  hidrøre  fra  det  Onde  og  alene  føre  til 
ondt.  I  ethvert  Tilfælde  fortjener  jeg  Eders  Agtelse  paa 
Grund  af  min  Alder,  mine  Kundskaber  og  udmærkede  For- 
tjenester.« —  —  — 

»Barber  videre  og  hold  Eders  Mund!«  mumlede  jeg  med 
Mundvigene  fulde  af  Sæbe. 

»Ej,  nu  lugter  jeg  Lunten!«  raabte  Barberen.  »I  har  Hast- 
værk, gode  Herre?  Rimeligvis  en  eller  anden  vigtig  Forretning? 
Jeg  tør  vædde,  at  jeg  har  gjættet  Sandheden.« 

»Det  har  jeg  nu  gjentaget  for  Eder  i  hele  to  Timer,«  sva- 
rede jeg  med  indædt  Forbitrelse,  »og  I  skulde  have  barberet 
mig  allerede  for  længe  siden.« 

»Koldt  Vand  i  Blodet,  om  jeg  tør  bede,  min  kjære  unge 
Herre !  Jeg  raader  Eder  først  vel  at  overveje  det  Skridt,  I  staar 
i  Begreb  med  at  gjøre.  Hvad  man  gjør  i  Overilelse,  kommer 
man  som  oftest  til  at  fortryde.  Jeg  vilde  ønske,  at  I  betroede 
mig,  hvad  det  er  for  et  vigtigt  Ærinde,  som  fører  Eder  ud  i 
Byen;  saa  skulde  jeg  med  Glæde  meddele  Eder  min  Anskuelse 
af  Sagen.  løvrigt  har  I  endnu  god  Tid,  eftersom  I  først  bliver 
ventet  ved  Middagstid,  hvortil  vi  endnu  har  hele  tre  Timer 
tilbage. « 

»Sagen  vedkommer  slet  ikke  Eder,«  svarede  jeg,  »og  Folk 
af  Ære  lade  aldrig  den  bestemte  Tid  udrinde  uden  at  være  paa 
Pletten.    Dog,  jeg  er  jo  nærved  selv  at  forfalde  til  snakkesalige 

Barbererers  Skjødesynd,  idet  jeg  saa  dybt  indlader  mig  med  Eder. 
—  Rør  Eder  nu  og  barber  mig  færdig  1« 

Men  jo  mere  jeg  viste,  at  jeg  havde  Hastværk,  desto  bedre 
Tid  gav  han  sig.  Han  lagde  Kniven  fra  sig  og  tog  atter  fat 
paa  sit  Astrolabium. 

Saaledes  vexlede  han  "flere  Gange  imellem  Barberkniven  og 
Astrolabiet,  idet  han  gjorde  nogle  Strøg  ad  Gangen,  og  derpaa 
saa  efter,  hvor  højt  Solen  stod  paa  Himlen  og  hvad  Klokken  var. 

»Herre,«  ytrede  Barberen,  da  han  tredje  Gang  kom  tilbage 
fra  Gaarden,  »jeg  vidste  vel,  at  jeg  ikke  fejlede.  Vi  har 
endnu  tre  Timer  til  Middag ;  ellers  lyver  alle  Astronomiens  Grund- 
sætninger«. 

»Retfærdige  Himmel!«  udraabte  jeg,  »min  Taalmodighed 
er  tilende;  jeg  holder  det  ikke  mere  ud!  Fordømte  Barber,  jeg 
kunde  fristes  til  at  kaste  mig  over  Dig  og  kvæle  Dig!« 

Men  ganske  rolig  og  uden  i  mindste  Maade  at  lade  sig 
røre  af  min  Vrede  sagde  Barberen :  » Saa  stille,  gode  Herre, 
eller  I  maa  befrygte  et  Tilbagefald  af  Eders  Sygdom.  Koldt 
Vand  i  Blodet,  og  I  skal  strax  blive  betjent!« 

Med  disse  Ord  pakkede  han  atter  sit  Astrolabium  ind  og 
tog  Barberkniven  i  Haand,  strøg  den  nogle  Gange  frem  og  til- 
bage paa  den  ved  hans  Bælte  hængende  Strygerem,  og  gav  sig 
atter  til  at  barbere  mig.  Men  alt  som  han  lod  Kniven  gaa,  lod 
han  Munden  tillige  løbe.  »Hvis  I  vilde  betro  mig,«  sagde  han, 
»hvad  det  er  for  en  vigtig  Forretning,  som  I  har  ved  Middagstid, 
skulde  jeg  meddele  Eder  et  godt  Raad«. 

For  at  stoppe  Munden  paa  ham  foregav  jeg,  at  jeg  blev 
ventet  af  nogle  gode  Venner,  som  vilde  beværte  mig  og  glæde 
sig  med  mig  over  min  gjenvundne  Sundhed. 

Men  saasnart  den  ulyksalige  Barber  hørte  tale   om  Bevært- 

ning,  udraabte  han:  »Allah  være  med  Eder  idag  og  alle  Dage! 
I  erindrer  mig  derved  om,  at  jeg  igaar  til  idag  har  indbudt 
fire  eller  fem  gode  Venner-,  jeg  havde  ganske  glemt  det,  og  har 
derfor  undladt  at  gjøre  de  nødvendige  Tilberedelser.  Det  er 
tilvisse  en  ærgerlig  Sag!« 

»Det  skal  ikke  sætte  Eder  graa  Haar  i  Hovedet!«  trøstede 
jeg  ham,  i  den  Hensigt  at  vinde  ham  for  en  manerlig  Behand- 
ling. »Endskjøndt  jeg  spiser  ude,  er  mit  Spisekammer  dog  vel 
forsynet.  Jeg  gjør  Eder  herved  en  Foræring  med  hele  dets  Ind- 
hold. I  lige  Maade  vil  jeg  give  Eder  al  den  Vin,  I  kunne 
drikke;  jeg  har  i  min  Kjælder  en  ganske  udmærket.  Men  saa 
maa  I  ogsaa  gjøre  mig  hastig  færdig.  Overhovedet  maa  I  lære 
at  betragte  Eders  Forhold  til  mig  paa  den  rette  Maade;  ethvert 
Hoved  har  sine  Nykker,  véd  I.  Min  salig  Fader  gjorde  Eder 
Foræringer  for  at  faa  Eder  til  at  tale ;  jeg  giver  Eder  Foræringer 
for  at  faa  Eder  til  at  tie.« 

Men  det  var  ham  ikke  nok,  at  jeg  havde  givet  ham  mit 
Ord.  »Allah  gjengjælde  Eder  den  Godhed,  I  viser  mig!«  ud- 
raabte han.  »Kom  blot  og  lad  mig  strax  se  Eders  Spiseforraad, 
forat  jeg  kan  dømme,  om  det  er  tilstrækkeligt  til  et  anstændigt 
Gilde  for  mine  Venner!  Jeg  lader  mig  ikke  lumpe,  naar  jeg 
viser  Gjæstfrihed. « 

»Jeg  har,«  svarede  jeg  ham,  »et  Lam,  sex  Kapuner,  et 
Dusin  Høns,  og  alt,  hvad  der  behøves  til  fire  Mellemretter. «  — 
Med  det  samme  befalede  jeg  en  Slave,  paa  Stedet  at  bringe 
det  altsammen  hid  tilligemed  fire  store  Krukker  Vin. 

»Alt  det  er  nu  meget  godt,«  ytrede  Barberen  da  med  graa- 
dige  Blikke,  »men  der  hører  ogsaa  Syltetøjer,  Grøntsager  og 
friske  Frugter  til  et  Maaltid.« 

Jeg  lod  strax  hidbringe,  hvad  han   savnede,    og    han   holdt 

igjen  op  med  at  barbere  mig,  eftersom  han  maatte  have  hver 
Ting  i  Hænderne  for  paa  det  nøjagtigste  at  undersøge  den. 
Dermed  forløb  atter  en  Times  Tid.  Jeg  bandede,  bad  og  rasede ; 
men  Uslingen  gav  sig  derfor  lige  gode  Stunder. 

Endelig  tog  han  atter  fat  paa  Kniven  og  barberede  nogle 
Øjeblikke.  Dog  pludselig  holdt  han  igjen  inde  og  sagde:  »Jeg 
havde  langtfra  anset  Eder  for  at  være  en  saa  gavmild  Herre; 
men  nu  erkj ender  jeg,  at  I  er  Eders  saHg  Faders  udtrykte  Billede. 
Jeg  har  i  Sandhed  ikke  fortjent  den  Godhed,  hvormed  I  over 
øser  mig,  og  forsikrer  Eder,  at  jeg  skal  være  Eder  evig  tak- 
nemlig derfor.  Thi,  for  at  sige  Sandheden,  ædle  Herre,  jeg  har 
ikke  andet  end  hvad  slige  gavmilde  Patroner  som  I  lader  mig 
tilflyde.  I  denne  min  Armod  staar  jeg  ganske  paa  samme 
Trin  som  Santut'en,  som  afgnider  Folk  i  Badet,  og  som  Saly'en, 
der  løber  omkring  i  Gaderne  og  sælger  ristede  Maiskorn,  og 
som  Sålus 'en,  der  sælger  Bønner,  og  Akersha'en,  der  byder 
allehaande  Urter  tilkjøbs,  og  som  Abu  Mekares'en,  der  bestænker 
Gaderne  for  at  kvæle  Støvet,  og  som  hundrede  andre  fattige 
Stakler,  der  kun  har  af  Haanden  i  Munden.  Men  ligefuldt 
er  alle  disse  Mennesker  sjæleglade;  de  er  godmodige  og  høf- 
lige og  mere  tilfredse  med  deres  Lod  end  Khalifen  med  sin 
midt  i  sin  glimrende  Herlighed.  De  le  fra  Morgen  til  Aften, 
er  hvert  Øjeblik  paa  Dagen  oplagt  til  Sang  og  Dans,  og  enhver 
af  dem  har  sin  egen  Yndlingssang  eller  sin  ejendommelige  Dans, 
hvormed  han  morer  hele  Bagdad.  Men  det,  som  jeg  skatter 
højest  hos  dem,  er,  at  de  ikke  er  Sladderhanke,  ligesaa  lidt 
som  Eders  Slave,  der  har  den  Ære  at  tale  med  Eder.  Jeg  vil 
dog  lade  Eder  høre  én  af  de  Sange  og  se  én  af  de  Danse, 
hvormed  Santut'en  opvarter  Gjæsterne  i  Badet!  I  skal  se,  at 
jeg  mesterlig  forstaar  at  efterligne  ham. 

Og  Barberen  gav  sig  til  at  synge  og  danse  efter  Santut'en 
i  Badet;  jeg  kunde  sige,  hvad  jeg  vilde,  for  at  gjøre  en  Ende 
paa  hans  Narrestreger,  jeg  maatte  døje  Pinen,  indtil  han  var 
ganske  færdig  med  sin  Forestilling.  Da  sagde  han  næsten 
aandeløs:  »Herre,  jeg  har  et  godt  Indfald!  Jeg  vil  indbyde 
alle  disse  brave  Folk  til  mig;  og  hvis  I  er  klog,  følger  I  med 
mig  og  lader  Eders  Venner  i  Stikken,  som  maaske  er  utaalelige 
Vrøvlere,  der  ved  deres  Snak  vil  bringe  Eder  Blodet  til 
Hovedet  og  paadrage  Eder  et  Tilbagefald,  som  maaske  kunde 
blive  slemmere  end  selve  den  nylig  overstandne  Sygdom.  Hos 
mig  vil  I  derimod  finde  idel  Morskab  og  Behagelighed.« 

Uagtet  al  min  dybe  Ærgrelse  maatte  jeg  dog  le  ad  ham, 
og  svarede :  »Jeg  vilde  ønske,  at  jeg  havde  frie  Hænder,  saa 
skulde  jeg  med  Glæde  modtage  Eders  Indbydelse.  Men  idag 
maa  I  virkelig  fritage  mig,  eftersom  jeg  har  givet  bestemt  Løfte. 
En  anden  Gang  skal  jeg  gjerne  gaa  ind  paa  Eders  herlige  Plan ; 
men  nu  maa  I  i  en  Hast  barbere  mig  færdig,  og  skynde  Eder 
hjem  til  Eders  Bolig,  hvor  I  maaske  allerede  med  Utaalmodig- 
hed  ventes  af  Eders  Venner.« 

»Herre,«  bønfaldt  han,  »afslaa  mig  ikke  min  indstændige 
Bøn,  og  tag  Del  i  det  lystige  Selskab,  som  forsamles  hjemme 
hos  mig!  Naar  I  blot  først  én  eneste  Gang  har  prøvet  mine 
Omgangsvenner,  vil  I,  forsikrer  jeg  Eder,  for  bestandig  opgive 
Eders  egne,  de  lede  Sladderhanke!« 

»Lad  kun  det  være  godt,  Mester!«  gjensvarede  jeg  i  en 
blid  Tone.  »Jeg  kan  denne  Gang  ikke  nyde  godt  af  Eders 
behagelige  Indbydelse.«  Men  jeg  vandt  intet  ved  denne  min 
Blidhed. 

»Nu,  naar  I  ikke  vil  følge  med  mig,«  ytrede  han,  »saa 
maa  I  visseligen  finde  Eder  i,    at  jeg  følger  med  Eder.    Jeg  vil 

lade  alle  de  gode  Sager,  som  I  har  givet  mig,  bringe  hjem  til 
mit,  og  lade  mine  gode  Venner  gjøre  sig  saa  lystige  dermed, 
som  de  vil;  hvis  I  blot  vil  vente  et  lidet  Øjeblik,  skal  jeg 
strax  igjen  være  hos  Eder.  En  Mand  af  min  Dannelse  kunde 
det  aldrig  falde  ind  at  vise  den  Uartighed  at  lade  Eder  gaa 
alene;    desuden  er  I  som  min  Velgjører  al  Ærbødighed  værd.« 

»O,  Himmel,«  udraabte  jeg  nu,  »gives  der  da  ingen  Red- 
ning af  denne  menneskelige  Vampyrs  Klør!  I  den  store  levende 
Allahs  Navn,  hør  dog  op  med  Eders  dræbende  Snak!  Begiv 
Eder  hjem  til  Eders  Venner,  drik,  spis,  fornøj  Eder  med  dem, 
og  lad  mig  ligeledes  have  Frihed  til  at  holde  mig  til  mine 
Venner !  Jeg  vil  gaa  alene  og  behøver  ingen  Ledsager ;  desuden 
maa  jeg  lade  Eder  vide,  at  det  Sted,  hvor  jeg  begiver  mig  hen, 
er  en  lukket  Grav  for  Eder;  alene  jeg  bliver  ventet.« 

»I  spøger,  kjære  Herre,«  svarede  Barberen.  Naar  Eders 
Venner  har  indbudt  Eder  til  en  Fest,  saa  véd  jeg  ikke,  hvad 
der  skulde  kunne  hindre  Eder  i  at  tage  en  god  Ven  med  Eder. 
Jeg  er  meget  mere  fast  overbevist  om,  at  I  vil  gjøre  Eders 
Venner  en  Tjeneste  og  Fornøjelse  ved  at  medbringe  en  Mand, 
hvis  mindste  Kunst  det  er  paa  det  behageligste  at  underholde 
et  helt  Selskab.  I  maa  nu  sige,  hvad  I  vil;  jeg  har  nu  en- 
gang bestemt  at  følge  med,  og  vil  ledsage  Eder  endog  imod 
Eders  Villie.« 

»Denne  Tale  satte  mig  i  den  allerstørste  Forlegenhed,  ædle 
og  agtbare  Herrer,«  fortalte  den  unge  Mand  videre,  henvendt 
til  Selskabet,  »og  jeg  overvejede  hos  mig  selv,  hvorledes  jeg 
dog  skulde  skaffe  mig  denne  fordømte  Barber  af  Halsen.  Dersom 
jeg  blev  ved  at  sige  ham  imod,  det  mærkede  jeg  vel,  kom  jeg 
aldrig  til  Maalet.  Allerede  hørte  jeg  Muezzinernes  første  Raab 
til  Middagsbøn   fra   Moskeernes   Minareter;    det    var  altsaa    den 

høje  Tid  at  gaa.  Jeg  svarede  derfor  intet,  men  lod  som  om 
jeg  endelig  fandt  mig  i,  at  han  fulgte  med  mig.  Da  han  derpaa 
endelig  var  bleven  færdig  med  at  barbere  mig,  sagde  jeg  til 
ham :  »Nu  maa  I  først  i  al  Hast  lade  disse  Levnetsmidler  ved 
nogle  af  mine  Folk  bære  hjem  til  Eder;  jeg  skal  vente,  indtil 
I  kommer  tilbage.«« 

Saa  gik  han  da  endelig.  I  en  Hast  fuldendte  jeg  min 
Paaklædning,  og  begav  mig  ilsom  paa  Vejen,  just  som  det 
sidste  Raab  til  Middagsbøn  lød  fra  Minareterne. 

Men  den  fordømte  Barber  havde  gættet  min  Hensigt,  og 
var  ikke  gaaet  længere,  end  at  han  paa  den  ene  Side  kunde 
holde  Øje  med  mit  Hus,  og  paa  den  anden  se  mine  Folk  gaa 
ind  i  sin  Bolig  med  Levnetsmidleme ;  han  stod  og  lurede  paa 
et  Gadehjørne  for  at  opsnappe  mig,  saasnart  han  fik  mig  at  se. 
Da  jeg  derfor  havde  naaet  Kadi'ens  Husdør  og  vendte  mig  om, 
saa  jeg  til  min  dødelige  Ærgrelse  Barberen  dreje  omkring  Gade- 
hjørnet. 

Kadi'ens  Dør  stod  halv  aaben;  i  Forværelset  ventede  den 
gamle  Kone  paa  mig,  og  førte  mig,  saasnart  hun  havde  lukket 
Gadedøren  i  Laas,  ind  i  min  Elskedes  Værelse.  O,  jeg  lyk- 
salige !  I  dette  Øjeblik  var  Barberen  glemt  tilligemed  Alverden ! 
Men  neppe  var  vi  begyndt  at  tale  med  hinanden,  førend  der 
lod  sig  høre  Støj  fra  Gaden;  min  Elskede  styrtede  hen  til  Git- 
tervinduet, og  saa  sin  Fader  komme  tilbage  fra  Moskeen.  Ogsaa 
jeg  kastede  et  Blik  ud  igjennem  Vinduet,  og  opdagede  til  min 
Forfærdelse  Barberen  siddende  lige  overfor  paa  den  samme 
Plads,  som  jeg  engang  havde  indtaget.  Det  sidste  forekom  mig 
ligesaa  galt  som  det  første. 

Vi  drog  os  hastig  tilbage  fra  Vinduet,  og  min  Elskede  be- 

roligede  mig  delvis  ved  den  Forsikring,  at  hendes  Fader  saa 
godt  som  aldrig  betraadte  hendes  Værelse,  og  at  hun  desuden 
for  dette  overordentlige  Tilfælde  forud  var  betænkt  paa  et  Middel 
til  at  føre  mig  uden  Fare  ud  af  Huset.  Men  herved  var  kun 
den  halve  Byrde  læsset  af  mit  betyngede  Hjerte;  den  ulyksalige 
Barbers  Nyfigenhed  foraarsagede  mig  ikke  uden  Grund  den 
allerstørste  Uro. 

Saasnart  Kadi'en  var  inde  i  Huset,  gav  han  egenhændig 
en  Slave  en  vel  fortjent  Bastonade,  og  denne  skraalte  saa  højt, 
at  man  ^kunde  høre  ham  langt  ud  paa  Gaden.  Barberen,  som 
stod  udenfor,  fattede  strax  den  Formening,  at  det  var  mig,  der 
blev  mishandlet ;  han  gav  sig  til  at  skrige,  sønderrev  sine  Klæder, 
strøede  Støv  paa  sit  Hoved,  og  kaldte  hele  Nabolaget  hid  til- 
hjælp. Folk  ilede  sammen  fra  alle  Kanter  og  spurgte,  hvad  der 
var  ivejen-,  Barberen  forklarede,  at  hans  kjære  Herre  og  Be- 
skytter var  gaaet  ind  i  Kadi'ens  Hus,  og  at  man  var  ifærd  med 
at  tage  Livet  af  ham  derinde.  Efter  denne  Forklaring  styrtede 
han  tilbage  til  min  Bolig,  sammenkaldte  og  bevæbnede  alle 
mine  Folk  med  Stokke,  og  vendte  under  frygtelige  Skraal  til- 
bage til  Kadi'ens  Hus,  i  Spidsen  for  en  Hær,  der  strax  ligesom 
rasende  gav  sig  til  at  storme  mod  Døren  paa  den  høje  Em- 
bedsmands Bolig. 

Kadi'en  sendte  forbauset  en  Slave  ned  for  at  forhøre,  hvad 
der  var  paafærde.  Ganske  bleg  og  skjælvende  kom  denne  til- 
bage og  meldte  sin  Herre:  »Naadige  Kadi,  udenfor  staar  en 
Hær  af  idetmindste  ti  tusinde  Mand;  man  vil  med  Vold  bryde 
ind  i  Huset;  Døren  begynder  allerede  at  give  efter!« 

Kadi'en  var  imidlertid  en  behjertet  Mand  og  lod  sig  ikke 
skræmme  af  en  ringe  Ting.  I  egen  Person  lukkede  han  Hus- 
døren   op   for  den   stormende   Mængde,    og   spurgte,   hvad   man 

forlangte.  Dette  var  imidlertid  næsten  for  meget  vovet;  thi 
mine  forbitrede  Husfolk  gav  sig,  uden  at  lade  sig  imponere  af 
Kadi'ens  ærefrygtbydende  Udvortes,  som  med  én  Mund  til  at 
skraale:  »Hund  af  en  Kadi,  hvorfor  vil  I  tage  Livet  af  vor 
Herre?  Hvad  har  den  arme  Mand  gjort  Eder?« 

»Kjære  Mennesker,«  svarede  Kadi'en  ganske  rolig,  »hvorfor 
skulde  jeg  tage  Livet  af  Eders  Herre,  som  jeg  ikke  véd,  at  jeg 
nogensinde  har  set  for  mine  Øjne,  og  som  ingenting  har  gjort 
mig?  Mit  Hus  staar  aabent;  træder  selv  ind,  og  ser  efter,  om 
I  kan  finde  ham!« 

»I  har  ladet  ham  give  Bastonade!«  raabte  Barberen.  »Det 
er  kun  et  Øjeblik  siden,  jeg  hørte  ham  skrige.« 

»Jeg  véd  virkelig  ikke,«  svarede  Kadi'en,  »hvad  Eders 
Herre  skulle  have  gjort  mig  imod,  at  jeg  skulde  behandle  ham 
saaledes.  Er  han  da  her  i  Huset?  Jeg  véd  idetmindste  intet 
deraf.  Er  han  her,  saa  maa  jeg  selv  med  god  Grund  spørge, 
hvorledes  han  er  kommen  ind.  Det  hele  er  mig  en  Gaade, 
Godtfolk:  jeg  kjender  ikke  Eders  Herre.« 

O,  min  Hr.  Kadi,  man  kan  ogsaa  fortælle  Løgne  med  et 
langt  hvidt  Skæg!«  skreg  Barberen.  »Jeg  er  en  Mand,  som 
nok  véd,  hvad  han  siger.  —  Eders  Datter  elsker  min  Herre  og 
har  under  Middagsbønnen  tilstedt  ham  en  Sammenkomst  i 
Eders  Hus.  I  har  grebet  ham  i  Gjemingen  og  ladet  ham  give 
en  grusom  Bastonade,  Men  I  skal  ikke  dø  i  Synden,  I  gamle 
Hallunk  af  en  Kadi!  Khalifen  selv  skal  blive  underrettet  om 
Sagen,  og  han  vil  nok  øve  streng  og  rask  Retfærdighed.  Lad 
os  komme  ind  eller,  hvad  bedre  er,  udlever  os  ham,  for  at  I 
ikke  skal  have  den  Skam  at  se  ham  Eder  aftvungen!« 

»Der  behøves    ikke    saa   megen    Snak    og    Larm    om    den 

Ting,«   svarede  Kadi'en,   »hvis  I  taler  Sandhed,  saa  kom  herind 
og  opsøg  ham  selv!    I  har  min  Tilladelse  dertil!« 

Øjeblikkelig  styrtede  Barberen  i  Spidsen  for  mine  Folk 
som  rasende  ind  i  Huset  og  gav  sig  til  at  søge  efter  mig 
allevegne. 

Fra  mit  Skjul  havde  jeg  med  højt  bankende  Hjerte  hørt 
alt,  hvad  der  var  foregaaet-,  i  min  Angst  saa  jeg  mig  nu  om 
efter  et  godt  Skjulested,  men  fandt  ikke  andet  end  en  stor  tom 
Kiste.  I  denne  sprang  jeg  hastig  ned  og  slog  Laaget  i  efter 
mig.  Den  overalt  snusende  Barber  kom  endelig  ogsaa  hen  til 
denne  og  lukkede  Laaget  op.  Men  saasnart  han  havde  set 
mig  i  Kisten,  løftede  han  den  med  Kæmpekræfter  ivejret  og 
tog  den  paa  Hovedet,  steg  ad  en  temmelig  stejl  Trappe  ned  i 
Gaarden  og  naaede  uhindret  Gadedøren.  Men  ulykkeligvis  skulde 
Kistelaaget  springe  op,  idet  han  traadte  ud  paa  Gaden,  og  jeg 
var  røbet  for  det  sammenstimlede  Folks  Blikke.  Ude  af  Stand 
til  at  taale  denne  Spot  og  Spe,  sprang  jeg  med  en  saadan  Over- 
ilelse ud  af  Kisten,  at  jeg  fik  en  Skavank  paa  det  ene  Ben, 
hvoraf  jeg  fra  samme  Stund  kom  til  at  halte. 

I  Begyndelsen  mærkede  jeg  kun  lidet  til  den  Skade,  jeg 
havde  taget-,  hastig  sprang  jeg  op  for  ved  en  ilsom  Flugt  at 
unddrage  mig  Mængdens  spottende  Latter.  Jeg  tog  min  Pung 
frem  og  udstrøede  med  fuld  Haand  hele  dens  Indhold  af  Guld- 
og  Sølvpenge  til  alle  Sider;  medens  Folk  med  Begj ærlighed 
gramsede  og  samlede  op,  saa  jeg  mit  Snit  og  undveg. 

Dog,  den  fordømte  Barber  havde  ikke  sluppet  mig  afsyne, 
men  løb  efter  mig  og  skreg  af  fuld  Hals:  »Holdt,  holdt  dog, 
kjære  Herre!  Hvorfor  tager  I  saaledes  tilbens?  Jeg  kan  umulig 
sige  Eder,    hvor    nær    den    slette    Behandling  er    gaaet  mig  til- 

hjerte,  som  I  har  maattet  Ude  af  hin  lumpne  Kadi.  I,  en  saa 
højmodig  Herre,  hvem  jeg  selv  og  alle  mine  Venner  i  en  saa 
overordentlig  Grad  er  forpligtede !  Sagde  jeg  Eder  det  ikke  nok 
forud,  at  I  vilde  komme  i  Livsfare,  idet  I  saa  haardnakket  viste 
min  Ledsagelse  tilbage?  I  Grunden  har  I  ikke  fortjent  bedre 
Skjæbne  end  den,  der  mødte  Eder;  hvad  var  der  blevet  af 
Eder,  hvis  jeg  ikke  igjennem  tykt  og  tyndt  var  fulgt  efter?  Stop 
lidt,  Højstærede!  Hvor  vil  I  dog  hen?  Vent  dog  blot  en  Smule 
efter  mig!« 

Paa  denne  Maade  gjorde  den  usalige  Barber,  ikke  tilfreds 
med  at  have  gjort  mig  til  Nar  i  det  Bykvarter,  hvor  min  El- 
skedes Fader  boede,  mig  til  en  Fabel  for  den  hele  Stad.  Jeg 
havde  den  største  Lyst  til  at  lade  ham  komme  nærmere  og  tage 
Livet  af  ham;  men  det  vilde  naturligvis  kun  have  vakt  endnu 
større  Opsigt.  Jeg  betænkte  mig  altsaa  viselig,  og  sprang,  for 
at  unddrage  mig  de  ved  hans  Skrig  fra  alle  Sider  til  Vinduer 
og  Døre  hidlokkede  Menneskers  Blikke,  hastig  ind  i  en  Khan, 
hvis  Opsynsmand,  én  af  mine  Bekj endte,  stod  i  den  aabne  Dør. 
Jeg  besvor  ham  ved  Allah,  ikke  at  lade  hint  gale  Menneske 
komme  ind  efter  mig,  og  ilede  forbi  ham  ind  i  Khanens  Gaard, 
efter  at  have  modtaget  hans  Løfte.  Men  Opsynsmanden  havde 
ondt  ved  at  holde,  hvad  han  havde  lovet;  thi  Barberen  vilde 
med  Djævlens  Vold  ind  efter  mig,  og  gik  først  efter  at  have 
ladet  en  Strøm  af  Skjældsord  og  Forbandelser  regne  ned  over 
den  arme  Opsynsmand. 

Paa  denne  Maade  befriede  jeg  mig  endelig  fra  hint  mig 
forhadte  og  modbydelige  Menneske.  Opsynsmanden  ønskede 
senere  naturligvis  en  Forklaring  over,  hvad  der  var  mødt  mig. 
Jeg  fortalte   ham    alt,    og    bad    ham    overlade  mig   et  Værelse  i 

Khanen,  indtil  min  P'od  igjen  var  kommen  sig,  eftersom  jeg, 
for  at  være  sikker  for  hint  Uhyre  af  Barber,  ikke  vilde  begive 
mig  hjem  til  mit  eget.  I  lige  Maade  begreb  jeg  øjeblikkelig, 
at  jeg,  efter  hvad  der  var  mødt  mig,  umulig  kunde  forblive 
længere  i  Bagdad,  Skuepladsen  for  min  Ulykke.  Hjem,  Venner, 
Kjærlighed,  alt  var  tabt  for  mig,  og  det  paa  hint  Menneskes 
Foranledning!  — 

Denne  Erkjendelse  og  Beslutning  tro  skrabede  jeg,  saasnart 
jeg  var  bleven  helbredet,  alle  mine  rede  Penge  sammen,  for- 
aérede  mine  Slægtninge  al  min  faste  Ejendom,  og  vendte 
Bagdad  Ryggen.  Paa  min  Rejse  kom  jeg  ogsaa  herhid,  hvor 
jeg,  saa  langt  fra  Bagdad,  allermindst  ventede  at  møde  mit  Livs 
Bøddel.  Men  til  min  Ulykke  er  han  atter  i  min  Nærhed.  I 
maa  derfor  ikke  undre  Eder  over  den  Hast,  jeg  havde  med  at 
forlade  Eders  ærede  Selskab,  mine  Herrer!  I  kunne  lettelig 
begribe,  hvilke  Følelser  der  maatte  vækkes  hos  mig  ved  Synet 
af  dette  Menneske,  der  ikke  alene  traadte  imellem  mig  og  mit 
Livs  højeste  Lykke,  men  ogsaa  forjog  mig  fra  Hjem  og  Fædre- 
land, Gods,  Slægt  og  Venner,  og  dertil  er  Skyld  i,  at  jeg  maa 
halte  hele  min  Levetid.  —  — 

Med  disse  Ord  rejste  den  lamme  unge  Mand  sig  og  forlod 
Salen  uden  at  se  sig  tilbage.  Husets  Herre  ledsagede  ham  til- 
dørs,  og  beklagede  af  Hjertet,  at  han  ganske  imod  sin  Villie 
havde  beredt  ham  et  saa  ubehageligt  Møde.  Vi  andre  blev 
tilbage,  helt  forbausede  ved  den  unge  Mands  Fortælling,  og 
kastede  vrede  Blikke  til  Barberen,  hvem  vi  lod  føle,  at  han 
var  et  ganske  afskyeligt  Menneske,  hvis  det  virkelig  var  sandt, 
som  vi  nylig  havde  hørt  om  ham. 

Endelig  hævede  Barberen    det  sænkede  Hoved  og  svarede: 

»Den  Taushed,  som  jeg  iagttog  under  den  unge  Mands  For- 
tælling, maa  tilstrækkelig  have  overtydet  Eder  om,  at  han  ikke 
f6r  med  Løgn.  Men  alligevel  vover  jeg  at  paastaa,  at  jeg  ikke 
kunde  handle  anderledes  end  jeg  gjorde,  og  gjør  Eder  selv  til 
Voldgiftsmænd  imellem  ham  og  mig.  Styrtede  han  sig  ikke 
ubesindig  i  Fare,  og  vilde  han  uden  min  Hjælp  være  sluppen 
saa  godt  derfra?  Han  maa  være  sjæleglad,  at  han  er  kommen 
derfra  med  et  halt  Ben.  Har  jeg  ikke  ædelmodig  udsat  mig 
selv  for  den  største  Fare  ved  at  trænge  med  Vold  ind  i  det 
Hus,  hvor  jeg  troede,  at  han  blev  mishandlet?  Har  han  da 
Ret  til  at  beklage  sig  over  mig,  og  oven  i  Kjøbet  rakke  mig 
saaledes  ned,  spørger  jeg?  Det  har  man  til  Løn,  naar  man  op- 
ofrer sig  for  utaknemlige  Mennesker!  Han  kalder  mig  en  Slad- 
derhank, en  Vrøvlepose !  —  Det  er  den  rene  Bagtalelse !  Iblandt 
syv  Brødre,  som  vi  var,  er  jeg  den,  der  har  den  største  For- 
stand og  som  taler  mindst.  Jeg  behøver  kun  at  fortælle 
Eder  min  egen  og  deres  Historier  for  at  overbevise  Eder  om 
Sandheden  af,  hvad  jeg  siger.  Jeg  udbeder  mig  kun  Eders  Op- 
mærksomhed for  nogle  Øjeblikke.« 

Og  Barberen  begyndte,  som  følger: 


Barberens  Historie. 

Under  Khalifen  Mostansir  Billah's^)  Regjering,  én  for  sin 
Gavmildhed  imod  de  fattige  berømt  Fyrste,  gjorde  ti  Røvere 
Landevejene    i    Omegnen    af  Bagdad    meget    usikre.      Da    gav 


')    Den  36te  Khalif  af  Abbasidernes  Hus,   1226—43. 

Khalifen  nogle  Dage  før  Bajramsfesten  ^)  Politimesteren  under 
Dødsstraf  Befaling  til  at  skaffe  dem  alle  ti  tilveje. 

Politimesteren  viste  sig  saa  ivrig  i  sin  Tjeneste  og  sendte 
saa  mange  Folk  ud  ved  Dag  og  Nat,  at  de  ti  Røvere  virkelig 
blev  fanget  paa  den  første  Dag  i  Bajramsfesten. 

Da  skulde  det  netop  træffe  sig,  at  jeg,  som  jeg  en  Dag 
spadserede  ved  Tigrisfloden,  saa  ti  prægtig  klædte  Mennesker 
stige  i  en  smuk  og  vel  bemandet  Baad.  Havde  jeg  lagt  Mærke 
til  Vagten,  som  ledsagede  dem,  vilde  jeg  strax  have  erkjendt 
disse  Mennesker  for  Røvere;  men  min  Opmærksomhed  var 
henvendt  paa  dem  alene,  og  saaledes  kom  jeg  til  at  bilde  mig 
ind,  at  det  var  lystige  Folk,  som  vilde  more  sig  paa  Festen  og 
var  paa  Vejen  til  et  overdaadigt  Gjæstebud.  Uden  at  sige  et 
Ord  steg  jeg  derfor  med  dem  i  Baaden,  i  det  Haab,  at  mit 
nette  Væsen  og  min  beskedne  Opførsel  skulde  betinge  mig  en 
hæderlig  Plads  imellem  dem.  Der  blev  heller  ikke  gjort  den 
mindste  Indvending  fra  nogen  af  Siderne. 

Vi  foer  rask  nedad  Tigrisstrømmen  og  lagde  til  Bredden 
udenfor  selve  Khalifens  Palads;  her  blev  vi  modtagte  af  en  ny 
Politivagt,  af  hvilken  vi  —  da  begyndte  jeg  at  faa  Øjnene  op 
for  Sandheden  —  blev  bunden  og  ført  frem  for  Khalifen. 
Vel  kunde  jeg  nu  have  gjort  Indvendinger;  men  jeg  indsaa  strax, 
at  det  ikke  vilde  have  nyttet  mig  noget,  og  lod  mig  derfor 
ganske  rolig  binde  tilligemed  de  andre.  Jeg  kj ender  nok  det 
Slags  Folk,  disse  PoHtisoldater;  der  vilde  ikke  have  vanket 
andet  end  Mishandlinger  af  disse  raa  Krabater.    Og  paa  en  vis 


^)  Muhammedanerne  helligholde  tvende  Bajramsfester,  den  lille  og  den 
store.  Den  første  indtræffer  strax  efter  Fastemaaneden  (Ramadhan) 
og  varer  tre  Dage,  den  anden  30  Dage  senere. 

Maade  havde  de  ogsaa  været  i  deres  gode  Ret-,  jeg  var  funden 
imellem  Røvere  og  maatte  altsaa  ogsaa  finde  mig  i  at  gjælde 
for  en  Røver.  —  Det  var  imidlertid  kun  daarlige  Udsigter  til 
en  glædelig  og  lystig  Bajramsfest. 

Da  vi  stod  foran  Khalifens  Aasyn,  befalede  denne  strax : 
»Man  skal  øjeblikkelig  hugge  Hovedet  af  disse  ti  Røvere!« 

Skarpretteren  traadte  frem  og  stillede  os  paa  Lykke  og 
fromme  op  i  en  Række,  i  hvilken  jeg  dog  heldigvis  indtog  den 
allersidste  Plads.  Skarpretteren  gav  sig  da  til  Forretningen  og 
huggede  Hovedet  af  Røverne,  tællende  til  ti;  da  holdt  den 
fornuftige  Mand  inde. 

Men  da  Khalifen  saa  mig  blivende  tilbage,  raabte  han  i 
sin  Vrede:  »Slave,  har  jeg  ikke  befalet  Dig  at  halshugge  alle 
ti  Røvere,  og  Du  hugger  kun  Hovedet  af  ni?« 

»Hersker  over  de  troende,«  svarede  Bøddelen  ærbødig, 
»Himlen  bevare  mig  fra  at  være  Eders  Befaling  ulydig!  Paa 
Gulvet  ligger  ti  døde  Kroppe  og  ligesaa  mange  Hoveder.« 

Efterat  Khalifen  derpaa  selv  havde  overbevist  sig  om 
Sagens  Rigtighed,  og  nøje  betragtet  mig,  hos  hvem  han  natur- 
ligvis ikke  fandt  en  Røvers  Træk,  spurgte  han  mig  venlig: 
»Kjære  gamle,  hvorledes  kommer  I  med  Eders  ærværdige  Ud- 
seende imellem  disse  elendige,  som  har  fortjent  Døden  tusinde 
Gange?« 

»Hersker  over  de  Troende,«  svarede  jeg,  »jeg  saa  disse 
ti  Mænd,  hvis  exemplariske  Afstraffelse  viser  Eders  Højheds 
Retfærdighed  i  det  allerherligste  Lys,  denne  Morgen  stige  i  en 
Baad,  og  sluttede  mig  til  dem  i  den  Mening,  at  de  vilde  fest- 
ligholde denne  vor  Religions  højtidelige  Dag  ved  et  selskabeligt 
Maaltid. « 

Da  maatte  Khalifen  briste  ud  i  Latter  over  mit  besynderlige 

Eventyr,  og  aldeles  i  Modsætning  til  hin  unge  Mand,  der 
kaldte  mig  en  Vrøvlepotte,  gav  han  sig  til  højlig  at  rose  mit 
tilbageholdne  Væsen  og  min  standhaftige  Taushed. 

»Hersker  over  de  troende,«  svarede  jeg,  »Eders  Højhed 
maa  ikke  undres  over  min  Taushed  ved  en  Lejlighed,  der  vilde 
have  givet  enhver  anden  Anledning  til  en  overflødig  Mængde  af 
Ord.  Jeg  lægger  ganske  fortrinlig  Vind  paa  et  taust  og  tilbage- 
holdent Væsen,  og  har  ved  denne  Dyd  allerede  erhvervet  mig 
det  berømmelige  Tilnavn:  den  tause  Barber.  Ved  dette  Navn 
skjelner  man  mellem  mig  og  mine  sex  Brødre,  som  alle  er 
Vaasere  af  første  Skuffe.  Dette  mit  Væsen  er  Resultatet  af 
hele  min  Livsvisdom,  og  jeg  sætter  al  min  Lykke  og  Berøm- 
melse deri.« 

Smilende  tog  Khalifen  da  atter  tilorde  og  sagde:  »Det 
glæder  mig  overordentligt,  at  I  har  faaet  et  Øgenavn,  der  gør 
Eder  saa  megen  Ære.  Men  sig  mig  dog,  hvad  var  Eders  Brødre 
for  Mennesker?  De  var  følgeHg  Eder  meget  ulige?« 

»Ja,  det  skulde  jeg  mene,«  lød  mit  Svar,  »den  ene  lod 
Munden  løbe  stærkere  end  den  anden  \  og  med  Hensyn  til 
det  udvortes  var  Uligheden  ingenlunde  mindre.  Den  ene  var 
nemlig  pukkelrygget,  den  anden  havde  Svinetænder,  den  tredje 
var  enøjet,  den  fjerde  blind,  den  femte  havde  stumpede  Ører, 
og  den  sjette  havde  Hareskaar.  Fra  de  Æventyr,  som  disse 
mine  Brødre  oplevede,  vil  Eders  Højhed  lettelig  kunde  slutte 
sig  til  deres  Karakter,  forudsat  at  Eders  Højhed  giver  mig 
naadig  Tilladelse  til  at  meddele  Eder  disse  Eventyr.  Jeg  bruger, 
som  I  véd,  kun  faa  Ord,  er  en  afgjort  Fjende  af  al  overflødig 
Tale  og  al  Paatrængenhed,  og  jeg  skal  i  ganske  kort  Tid  have 
sat  Eders  Højhed  ganske  ind  i  Sagen.« 

Da    jeg    nu    ret    vel    kunde     mærke,     at    Khalifen    havde 


413 

stor  Lyst  til  at  høre   mine  Brødres  Eventyr,    begyndte  jeg  uden 
videre : 


Bakbuk  den  Pukkelryggedes  Historie. 

Min  ældste  Broder  havde  lært  Skræderhaandværket.  Da 
han  havde  udstaaet  sin  Læretid,  lejede  han  sig  et  lille  Værksted 
lige  overfor  en  Mølle;  men  da  han  endnu  kun  var  lidet  be- 
kjendt,  havde  han  bitterlig  ondt  ved  at  ernære  sig.  Mølleren 
derimod  havde  nok  at  bestille  og  stod  sig  overmaade  vel. 
Denne  lykkelige  Møller  havde  en  overordentlig  smuk  Kone.  En 
Dag,  da  min  Broder  saa  op  fra  sit  Arbejde  —  hvilket  ikke 
sjeldent  skete,  eftersom  han  ingen  synderlig  Hast  havde  —  fik 
han  Øje  paa  den  dejlige  Kvinde,  idet  hun  viste  sig  ved 
Vinduet.  Dette  eneste  Øjekast  afgjorde  hele  hans  Skjæbne;  han 
blev  dødelig  forelsket  i  den  smukke  Møllerkone.  Denne  der- 
imod agtede  slet  ikke  paa  ham,  smak  Vinduet  i  og  lod  sig 
ikke  mere  se  den  hele  Dag. 

Men  den  arme  forelskede  Skræder  vedblev  idelig  at  se  op 
fra  Arbejdet  og  stirre  sukkende  over  til  Møllerens  Hus;  han 
stak  sig  uophørlig  i  Fingrene,  og  de  Benklæder,  som  han  netop 
syede,  skulde  visselig  ikke  anbefale  ham  videre.  Da  Aftenen 
kom,  formaaede  han  ikke  at  blive  enig  med  sig  selv  om  at 
lukke  Værkstedet;  thi  han  haabede  endnu  stedse,  at  den  smukke 
Møllerkone  skulde  lade  sig  se  endnu  engang.  Endelig  maatte 
han  dog,  da  nemlig  Mørket  faldt  paa,  gjøre  en  Dyd  af  Nød- 
vendigheden, og  begive  sig  hjem  til  sin  fattige  Bolig,  hvor  han 
tilbragte  en  meget  urolig  Nat. 

Det  var  følgelig  ingen  Sag  for  ham  at  staa  tidlig  op;  han 
foer  i  Klæderne  og  ilede  fuld  af  Forventning  hen  paa  sin  Post. 

Denne  Dag  fik  han  sin  Elskede  at  se,  dog  kun  en  eneste  Gang 
og  ganske  flygtig.  Men  dette  eneste  Blik  var  nok  til  at  gjøre 
ham  til  den  mest  forelskede  Nar  i  hele  Verden. 

Med  den  tredie  Dag  havde  han  Grund  til  at  være  for- 
holdsvis meget  vel  tilfreds.  Møllerkonen  kom  tilfældigvis  til 
at  kaste  et  Blik  over  til  ham,  og  overraskede  ham,  just  som 
han  stirrede  over  paa  hende.  Øjeblikkelig  vidste  hun,  hvorledes 
det  stod  sig  med  hans  Hjerte. 

Dog  Møllerkonen  syntes  langtfra  at  blive  uvillig  over  den 
gjorte  Opdagelse ;  meget  mere  vedblev  hun  at  betragte  ham  med 
det  mest  henrivende  Smil.  Min  Broder  gav  sig  ogsaa  til  at 
smile,  saa  at  Mundvigene  gik  ham  helt  op  til  Ørerne;  dette 
gav  et  saa  naragtigt  Billede,  at  Møllerkonen  i  en  Hast  maatte 
slaa  Vinduet  i  for  ikke  at  briste  ud  i  en  skraldende  Latter,  og 
derved  vilde  min  Broder  være  kommen  til  den  Erkendelse,  at 
hans  Elskede  kun  gjorde  Nar  af  ham.  Dette  var  rigtignok 
hendes  bestemte  Hensigt.  Hun  sendte  derfor  ved  en  Slavinde, 
som  var  fuldkommen  paalidelig,  et  Stykke  kostbart  Tøj  over 
til  ham,  indviklet  i  et  smukt  broderet  Klæde,  med  den  Besked, 
at  hun  vil  have  en  Klædning  syet  deraf  efter  det  vedføjede 
Mønster, 

»Min  Herskerinde  skifter  ofte  Klæder,«  tilføjede  den  godt 
afrettede  Slavinde,  »og  I  har  i  hende  faaet  en  Kunde,  med 
hvem  I  vil  faa  Grund  til  at  være  tilfreds!« 

Nu  tvivlede  min  Broder  intet  Øjeblik  længere  om  Møller- 
konens ømme  Tilbøjelighed,  og  var  overbevist  om,  at  det  umid- 
delbart efter  de  udvexlede  Smil  og  Blikke  oversendte  Arbejde 
skulde  være  ham  et  Tegn  paa,  om  ikke  en  Tilstaaelse  af 
hendes  Gunst.  I  denne  salige  Tro  svarede  han  Slavinden,  at 
han  skulde  lade  alting  ligge  for  at  faa  Tøjet  færdigt,  og  at  hun 

kunde  afhente  samme  den  følgende  Morgen.  Han  var  virkelig 
ogsaa  flittig  i  den  Grad,  at  han  inden  Aften  havde  Klædningen 
færdig. 

Da  den  unge  Slavinde  den  følgende  Morgen  kom  for  at 
hente  Klædningen,  gav  min  Broder  hende  den  vel  sammenlagt 
med  de  Ord:  »Din  Herskerindes  Tilfredshed  er  mig  altfor 
dyrebar  til  at  jeg  i  mindste  Maade  skulde  have  ladet  det  mangle 
paa  Omhu.  Mit  højeste  Ønske  er,  at  hun  fremdeles  vil  lade 
arbejde  hos  mig.« 

Den  listige  Slavinde  gjorde  nogle  Skridt,  vendte  derpaa 
tilbage  og  hviskede  til  min  Broder:  »Jeg  havde  virkelig  nær 
glemt  mit  egentlige  Ærinde.  Min  Herskerinde  lader  Eder  hilse 
og  flittig  spørge,  hvorledes  I  har  sovet  inat.  Den  Stakkel 
er  saa  forelsket  i  Eder,  at  hun  ikke  har  lukket  et  Øje  hele 
Natten. « 

»Sig  hende,«  svarede  den  enfoldige  Bakbuk,  »at  jeg  i  den 
Grad  er  indtagen  i  hende,  at  jeg  i  hele  fire  Nætter  ikke  har 
haft  en  Times  Hvile.« 

Efter  at  have  modtaget  denne  Hilsen  fra  Møllerkonen, 
troede  han  sig  paa  gode  Veje  til  at  opnaa  enhver  Gunstbevis- 
ning hos  hende.  Der  var  heller  ikke  forløbet  noget  Kvarter, 
førend  han  saa  Slavinden  vende  tilbage  med  et  herligt  Stykke 
Atlask. 

»Min  Herskerinde,«  meldte  hun,  »er  overmaade  vel  tilfreds 
med  Klædningen;  den  passer  hende  ganske  fortrinlig.  Men 
eftersom  den  er  saa  smuk,  vil  hun  kun  bære  den  til  ganske  nye 
Benklæder,  og  beder  Eder  derfor   i   al  Hast   sy  hende   et  Par.« 

»Vel,  vel,«  svarede  Bakbuk,  »Benklæderne  skulle  være 
færdige,  endnu  førend  jeg  forlader  Værkstedet:  iaften  kan  Du 
hente  dem.« 

Denne  Dag  kom  Møllerkonen  ofte  til  Vinduet  og  ødslede 
med  sine  Tillokkelser  for  at  anspore  min  Broder  i  Brugen  af 
hans  Naal.  Det  var  ogsaa  en  sand  Lyst  at  se  ham  arbejde 
denne  Dag.  Benklæderne  var  derfor  snart  færdig,  og  blev  af- 
hentede af  Slavinden,  som  imidlertid  hverken  bragte  ham 
Penge  for  hans  Udlæg  eller  Syløn  for  noget  af  Klædnings- 
stykkerne. Den  ulykkelige  Elsker  som  havde  tæret  paa  sin 
Kjærlighed  hele  Dagen,  maatte  laane  Pengene  til  sin  Af- 
tensmad. 

Da  han  den  følgende  Morgen  atter  indfandt  sig  i  sit  Værk- 
sted, kom  den  unge  Slavinde  igjen  over  til  ham  og  sagde,  at 
Mølleren  vilde  tale  med  ham. 

»Min  Herskerinde  har  saaledes  rost  Eder  for  ham,  at  han 
ogsaa  ønsker  at  lade  noget  forfærdige  hos  Eder.  Hun  har  med 
Hensigt  indledt  det  saaledes,  for  at  den  Forbindelse,  som  paa 
slig  Maade  vil  træde  i  Kraft  imellem  hendes  Mand  og  Eder, 
væsentlig  vil  kunne  bidrage  til  Opfyldelsen  af  Eders  gj  ensidige 
Ønsker  og  Forhaabninger. « 

Min  Broder  lod  sig  som  sædvanlig  tage  ved  Næsen,  og 
fulgte  over  med  til  Mølleren.  Denne  modtog  ham  meget  artig 
og  leverede  ham  et  stort  Stykke  Lærred  med  den  Anvisning: 
»Jeg  trænger  haardt  til  nye  Skjorter-,  gjør  mig  en  Snes  Stykker 
af  dette  Lærred,  og  lad  mig  faa  tilbage,  hvad  der  bliver  til- 
overs ! « 

Min  Broder  havde  sit  fulde  Læs  med  disse  Skjorter  i  fem 
til  sex  Dage;  og  saasnart  han  havde  dem  færdige,  fik  han  et 
andet  Stykke  Lærred  af  Mølleren,  med  Anvisning  til  at  sy  ham 
ligesaa  mange  tilsvarende  Underbenklæder.  Saasnart  han  havde 
disse  færdige  bar  han  dem  over  til  Mølleren,  og  denne  spurgte 
ham,  hvormeget  han  derfor  var  ham  skyldig. 

Min  Broder  erklærede  sig  tilfreds  med  tyve  Sølvdrachmer, 
og  Mølleren  befalede  Slavinden  at  hente  Guldvægten,  for  at 
de  kunde  prøve,  om  Guldstykkerne,  hvormed  han  agtede  at  betale 
Skræderen,  havde  deres  fulde  Vægt.  Men  Slavinden  var  til- 
strækkelig afrettet  og  saa  paa  min  Broder  med  en  Mine,  som 
tydelig  sagde  ham,  at  han  vilde  fordærve  alt,  hvis  han  tog  imod 
Betaling.  Saa  haardt  han  altsaa  end  trængte  til  Penge,  og  han 
endog  havde  laant  Traaden,  hvormed  han  havde  syet  Skjor- 
terne og  Underbenklæderne,  viste  han  dog  Pengene  fra  sig,  og 
henvendte  sig  til  mig  for  at  faa  lidt  til  Livets  Ophold.  Jeg 
gav  ham  da  nogle  Penge,  hvormed  han  et  Par  Dage  kummerlig 
fristede  Livet,  idet  han  indskrænkede  sin  Spise  til  en  simpel 
Maisvælling,  hvoraf  han  ikke  engang  spiste  sig  mæt.  Han  faldt 
øjensynlig  af  Dag  for  Dag,  den  arme  Stakkel. 

Imidlertid  aflagde  han  igjen  et  Besøg  hos  Mølleren,  hvem 
han  traf  ifærd  med  at  sætte  sin  Mølle  igang.  Manden  bød 
ham  atter  Penge;  men  han  viste  dem  paa  det  standhaftigste  til- 
bage. Hjertet  fuldt  af  Elskov  og  Maven  saa  godt  som  aldeles 
tom.  Et  Vink  af  den  tilstedeværende  Slavinde  var  tilstrækkeligt 
til  at  undertrykke  al  Penge-  og  Madlyst  hos  ham,  og  bringe 
ham  til  at  foregive,  at  han  ikke  kom  for  Pengenes  Skyld, 
men  alene  for  at  besøge  sin  kjære  Gjenbo  Mølleren.  Den  kjære 
Gjenbo  takkede  ham  for  hans  venskabelige  Sindelag,  og  gav  ham 
Tøj  til  en  Kaftan  at  sy,  hvilken  han  nødvendigvis  maatte  have 
den  næste  Dag.  Bakbuk  lod  heller  ikke  bie  paa  sig,  men 
bragte  Klædningen  til  rette  Tid.  Mølleren  fremtog  igjen  sin 
Børs  og  vilde  betale;  men  neppe  havde  et  Blik  af  Slavinden 
truffet  min  Broder,  førend  denne  svarede:  »Gjenbo,  det  har  jo 
slet  ingen  Hast;  den  Bagatel  kan  vi  jo  altid  afgjøre  engang 
ved  Lejlighed.« 

Tusind  og  én  Nat.  27 

Og  saaledes  vendte  da  den  arme  Nar  tilbage  til  sit  Værk- 
sted med  trende  store  Lidelser,  Kjærlighed,  Sult  og  Armod. 

Men  den  ligesaa  ondskabsfulde  og  gjerrige  som  smukke 
Møllerske  var  ikke  tilfreds  med  at  have  narret  min  Broder  for 
hans  Fortjeneste,  men  hun  ophidsede  ogsaa  sin  Mand  til  at 
tage  Hævn  over  ham  for  de  forvovne  Hensigter,  hvormed  han 
havde  nærmet  sig  hende.  Selv  udkastede  hun  med  grusom  List 
den  skammelige  Hævnplan. 

Mølleren  indbød  min  Broder  til  Aftensmaaltid.  Efter  at 
han  hel  maadelig  havde  beværtet  ham,  sagde  han  til  ham : 
»Broder,  det  er  nu  for  silde  at  gaa  hjem,  I  maa  blive  her  hos 
mig  inat.« 

Efter  at  have  anvist  ham  et  Leje,  begav  han  sig  med  sin 
Kone  ind  i  sit  sædvanlige  Sovekammer. 

Men  ved  Midnat  indfandt  Mølleren  sig  ved  hans  Leje,  ru- 
skede i  ham  og  sagde:  »Kjære  Gjenbo,  sover  I?  Ak,  mit  Æsel 
er  blevet  sygt,  og  jeg  har  en  hel  Del  Kom  at  male.  I  kunde 
gjøre  mig  en  stor  Tjeneste  ved  at  dreje  Møllen  for  mig  istedet- 
for  Æslet.« 

For  at  vise  sig  behagelig  imod  sin  Tilbedtes  Ægtefælle, 
var  Bakbuk  strax  villig  til  at  føje  ham,  og  svarede,  at  han  blot 
skulde  sige,  hvorledes  han  skulde  bære  sig  ad  dermed.  Møl- 
leren bandt  ham  altsaa  en  Sele  fast  omkring  Livet,  ligesom  om 
han  havde  været  et  virkeligt  Æsel,  gav  ham  et  dygtigt  Pidske- 
slag  over  Lænderne  og  sagde:   »Hyp,  kjære  Gjenbo!« 

»Ej,  hvorfor  slaar  I  mig  dog?«  spurgte  min  Broder  over- 
rasket. 

»Kun  for  at  muntre  Eder,  kjære  Gjenbo;  uden  Pidsk  rører 
mit  Æsel  sig  ikke  ud  af  Stedet.« 

Højlig   forbauset   trak  Bakbuk   til    af  alle   Livsens    Kræfter 

uden  at  vove  nogen  videre  Bemærkning  angaaende  denne  be- 
synderlige Behandling. 

Men  efter  at  have  gjort  Turen  rundt  en  fem,  sex  Gange, 
følte  han  sig  træt  og  vilde  hvile;  dog  Mølleren  gav  ham  et 
Dusin  vel  anbragte  Pidskeslag  og  sagde:  »Stedse  munter,  kjære 
Gjenbo,  og  Ørerne  stive!  Mit  Æsel  faar  ikke  Lov  til  at  hvile 
hveranden  Omgang.  Det  vilde  blive  noget  dejligt  Mel,  jovist! 
Hyp,  Gjenbo!« 

Min  Broder  maatte  da,  enten  han  vilde  eller  ikke,  dreje 
Kværnen  den  hele  Nat;  og  i  Morgenstunden  begav  Mølleren 
sig  ind  til  sin  Kone  uden  at  løse  ham  ud  af  Selen.  Endelig 
indfandt  dog  den  unge  Slavinde  sig  hos  ham,  løste  ham  og  ud- 
raabte  med  hyklerisk  Smerte:  »O,  hvorledes  har  vi  ikke  be- 
klaget Eder,  min  gode  Herskerinde  og  jeg!  Vi  er  sandelig 
uskyldige  i  den  skammelige  Streg,  som  Husbond  har  spillet 
Eder ! « 

Min  stakkels  Broder  svarede  intet,  saa  udmattet  og  mør- 
banket var  han;  stille  listede  han  sig  ud  af  Møllen  og  begav 
sig  hjem  med  det  faste  Forsæt  den  næste  Morgen  at  flytte  sit 
Værksted  og  aldrig  mere  tænke  paa  den  forføreriske,  men  onde 
Møllerske.  • 

Khalifen  maatte  hjertelig  le  af  denne  Historie,«  vedblev 
Barberen  henvendt  til  Selskabet,  »og  afskedigede  mig,  idet  han 
sagde:  »Jeg  skal  nok  se  til  at  holde  Dig  skadesløs  for  Tabet 
af  den  Nydelse,  hvorefter  Du  havde  spidset  din  Næse.« 

»Hersker  over  alle  Troende,«  indvendte  jeg,  »jeg  beder 
Eders  Højhed  undlade  at  give  mig  noget,  førend  I  ogsaa  har 
hørt  min  anden  Broders  Historie.« 

27* 

Da  Khalifen  intet  svarede  hertil,  antog  jeg,  at  jeg  havde 
hans  Samtykke  og  vedblev : 

Bakbarah  med  Svinetænderne. 

Min  anden  Broder,  ved  Navn  Bakbarah  med  Svinetænderne, 
mødte  en  Dag  i  en  afsides  liggende  Gade  en  gammel  Kone, 
der  gjorde  Mine  til  at  have  noget  at  sige  ham.  Han  blev 
altsaa  staaende  og  spurgte,  hvad  hun  vilde  ham.  »Hvis  I  har 
Tid  og  Lyst,«  svarede  hun,  »skal  jeg  bringe  Eder  hen  i  et 
smukt  Palads,  hvor  I  skal  faa  en  Dame  at  se,  skjønnere  end 
Dagen.  Hun  venter  Eder  med  Længsel  og  har  allerede  forberedt 
sig  paa  et  kosteligt  Maaltid  med  Vin  og  søde  Sager.  Mere 
behøver  jeg  vel  ikke  at  sige  Eder?« 

»Men  er  det  ogsaa  virkelig  sandt,  hvad  I  der  siger  mig?« 
spurgte  min  Broder. 

»Jeg  er  ingen  Løgnerske,«  svarede  Matronen,  »og  mine 
Ord  er  hellig  Sandhed.  Men  I  maa  ogsaa  have  at  vide,  hvad 
der  forlanges  af  Eder.  I  maa  opføre  Eder  forstandig  i  enhver 
Henseende,  kun  tale  lidt,  men  være  overordentlig  høflig  og 
føjelig.« 

Efterat  Bakbarah  var  gaaet  ind  paa  disse  Betingelser,  skred 
den  gamle  Kone  iforvejen,  og  han  fulgte  efter  hende.  Saaledes 
naaede  de  Indgangen  til  et  stort  Palads,  udenfor  hvilket  der 
opholdt  sig  et  talrigt  Tjenerskab.  Nogle  af  Tjenerne  traadte 
min  Broder  ivejen;  men  de  lod  ham  komme  frem,  saasnart 
den  gamle  Kone  havde  talt  med  dem.  »Mærk  Eder  for  alting 
vel,«  sagde  hun  nu  til  ham,  »at  den  unge  Dame,  til  hvilken 
jeg  er  i  Begreb  med  at  føre  Eder  ind,  elsker  en  høj  Grad  af 
Blidhed    og  Tilbageholdenhed.     Naar  I  svarer  til  hendes  Ønske 

og  Forventning  heri,    kan  I  gjøre  sikker  Regning  paa  at  opnaa 
alt  hos  hende.« 

Bakbarah  takkede  Matronen  for  hendes  gode  Raad,  og 
lovede  paa  det  nøjagtigste  at  efterfølge  samme.  Derpaa  førte 
hun  ham  ind  i  et  smukt  Værelse  i  en  firkantet  Bygning,  som  fuld- 
kommen svarede  til  Paladsets  Pragt,  og  i  hvis  Midte  der  fandtes 
en  dejlig  Have,  omgiven  af  en  Søjlegang.  Her  bad  Matronen 
ham  tage  Plads  paa  en  med  Silke  herlig  betrukken  Sofa,  indtil 
hun  havde  meldt  den  unge  Dame  hans  Nærværelse. 

Min  Broder  havde  endnu  aldrig  betraadt  et  saa  prægtigt 
Sted;  han  beundrede  den  ham  omgivende  Herlighed,  og  kunde 
neppe  beherske  sin  Glæde,  idet  han  derefter  vurderede  den 
ham  ventende  Lykke. 

Men  snart  blev  han  udreven  af  sin  Henrykkelse  ved  en  sig 
nærmende  Larm.  Det  var  en  Skare  lystige  Slavinder,  som 
traadte  ind  i  Værelset.  I  deres  Midte  gik  en  overordentlig 
dejlig  ung  Dame,  i  hvem  han,  paa  Grund  af  den  hende  viste 
Agtelse,  lettelig  erkj  endte  Paladsets  Herskerinde. 

Bakbarah  havde  rigtignok  ventet  et  Stævnemøde  under  fire 
Øjne;  derfor  studsede  han  ikke  lidet  over  det  talrige  Selskab, 
hvori  hans  skjønne  indfandt  sig.  Men  eftersom  Slavinderne 
kom  nærmere,  antog  de  en  alvorligere  Holdning  og  tav  endelig 
ganske  stille. 

Da  den  unge  Dame  var  kommen  Bakbarah  paa  nogle  Skridt 
nær,  rejste  han  sig  af  Sofaen  og  gjorde  et  dybt  Buk  for  hende. 
Damen  indtog  uden  videre  Ærespladsen  paa  Sofaen,  bad  min 
Broder  atter  tage  Plads  og  ytrede  smilende:  »Jeg  er  henrykt 
over  at  se  Eder,  og  ønsker  Eder  alt  det  gode,  som  I  maatte 
ønske  mig!« 

»Min  Herskerinde,«  svarede  Bakbarah,  »saa  lidet  jeg  end 
—  uagtet  den  store  Ære,  der  bliver  mig  uværdig  tildel  —  min 
dybe  Højagtelse,  item,  min  levende  Beundring  —  maatte  det 
behage  Eder  —  Eders  ærbødige  Tjener!«   — 

»I  forekommer  mig  at  være  i  overmaade  godt  Lune,  og 
vi  kan  vistnok  let  blive  enige  om  at  more  os  rigtig  med  hin- 
anden?« vedblev  Damen. 

»Min  Sultaninde,  tilvisse,  jeg  ønsker  —  ja  dette  skal 
stedse  være  Formaalet  for  mine  ærbødige  Bestræbelser,«  svarede 
min  Broder. 

Damen  befalede  derpaa,  at  Maaltidet  skulde  bæres  frem, 
og  strax  blev  et  Bord  besat  med  smaa  nydelige  Kurve  fulde  af 
Frugter,  Kager  og  Konfekt,  hvorved  Damen  og  hendes  Slav- 
inder tog  Plads  tilligemed  min  Broder.  Da  Bakbarah  netop 
sad  overfor  den  skjønne  bemærkede  denne  hans  fremstaaende 
Tænder,  saasnart  han  aabnede  Munden,  og  gjorde  sine  Slav- 
inder opmærksom  derpaa;  en  skraldende  Latter  fulgte  paa 
Opdagelsen.  Bakbarah  saa  af  og  til  op  fra  Tallerkenen,  og 
skuede  velbehagelig  rundt  omkring  sig ;  thi  han  mente,  at  Latte- 
ren blot  hidrørte  fra  den  Glæde,  som  den  unge  Dame  fandt  i 
at  se  ham  hos  sig,  og  gjorde  sig  selvfølgelig  de  mest  smigrende 
Forhaabninger.  Den  dejlige,  unge  Dame  bemærkede  hans  Ind- 
bildning, og  gjorde  alt  muligt  for  at  bestyrke  ham  deri;  hun 
sagde  ham  allehaande  Artigheder,  og  forsynede  ham  egenhændig 
med  de  bedste  Mundfulde  af,  hvad  der  var  paa  Bordet. 

Saasnart  Taffelet  var  hævet,  stod  de  op,  og  ti  af  Slav- 
inderne begyndte  at  spille  paa  Cithar  og  synge  dertil,  medens 
de  øvrige  gav  sig  til  at  danse.  For  at  gjøre  sig  behagelig 
tog  min  Broder,  endskjøndt  han  var  en  sand  Klods  af  et  Men- 
neske,   en  ubændig  Rhinoceros,  Andel  i  Dansen,    og   blev    heri 

efterfulgt  af  Paladsets  overgivne  Herskerinde.  Efterat  man 
havde  danset  en  Stund,  satte  hun  sig  igjen  paa  Sofaen  og  lod 
sig  bringe  en  Skaal  Vin ;  men  førend  hun  tømte  den,  betragtede 
hun  min  Broder  paa  en  Maade,  saa  at  han  maatte  tro,  at  hun 
drak  hans  Velgaaende.  Han  rejste  sig  altsaa  og  blev  staaende, 
medens  hun  drak;  men  saasnart  hun  havde  tømt  Skaalen,  lod 
hun  den  atter  fylde  og  overrakte  Bakbarah  den,  for  at  han  til 
Gjengjæld  kunde  gjøre  hende  Besked. 

Min  Broder  tog  imod  Skaalen,  kyssede  Damen  paa  Haanden, 
og  tømte  den  staaende  til  Tak  for  den  beviste  Gunst.  Derpaa 
maatte  han  igjen  sætte  sig  ved  Siden  af  den  skjønne,  og  hun 
begyndte  nu  at  kjærtegne  ham,  idet  hun  lagde  sin  ene  Haand 
om  hans  Nakke,  og  med  den  anden  gav  ham  lette  Øredask. 
Fuld  af  Henrykkelse  holdt  min  Broder  sig  for  det  lykkeligste 
Menneske  under  Solen,  og  følte  sig  fristet  til  ogsaa  paa  sin 
Side  at  gjøre  Løjer  med  den  unge  Dame;  men  han  understod 
sig  ikke  dertil  af  Frygt  for  de  mange  dem  iagttagende  og  af 
fuld  Hals  leende  Slavinder.  Den  unge  Dame  vedblev  imidlertid 
med  blød  Haand  at  give  ham  smaa  Ørefigener,  indtil  hun 
pludselig  med  Bagen  af  Haanden  gav  ham  én  saa  alvorlig,  at 
han,  rødmende  af  Krænkelse,  stod  op  for  at  unddrage  sig  en 
saa  grov  Behandling. 

Men  den  gamle  Kone,  som  havde  ført  ham  hid,  tilkastede 
ham  i  det  samme  et  Blik,  hvori  han  tydelig  læste,  at  han  var 
paaveje  til  at  forløbe  sig,  og  at  han  for  alting  ikke  maatte 
glemme  den  ham  saa  varmt  anbefalede  Artighed  og  Føjelighed. 
Han  indsaa  ogsaa  strax  sin  Uret,  og  nærmede  sig  atter  den 
skjønne,  som  om  der  slet  intet  havde  været  ivejen.  Den  unge 
Dame  tvang  ham  atter  til  at  tage  Plads,  og  fortsatte  med  grusom 
Opfindsomhed  sine  ondskabsfulde  Kjærtegn,  og  hendes  Slavinder, 

som  alene  var  betænkt  paa  at  more  deres  Herskerinde,  gik 
efterhaanden  ogsaa  ind  paa  de  besynderlige  Løjer.  Den  ene 
knibo .  den  arme  Bakbarah  paa  Næsen  saa  haardt,  hun  kunde ; 
den  anden  nappede  ham  i  Ørerne,  som  om  hun  vilde  trække 
dem  af  ham;  den  tredie  kneb  ham  i  Kinderne,  saa  at  Vandet 
kom  ham  i  Øjnene ;  den  fjerde  sled  i  hans  Knebelsbart,  saa  at 
han  var  nærved  at  skrige  af  Smerte.  Men  Bakbarah  fandt  sig 
med  Taalmodighed  i  alt,  saasnart  han  mærkede,  at  han  ikke 
kunde  slippe  med  mindre,  paatog  sig  endog  en  fornøjet  Mine, 
og  betragtede  den  gamle  Kone,  som  imidlertid  ikke  tabte  ham 
af  Øje,  med  et  rædsomt  fortrukket  Smil,  der  skulde  sige  saa 
meget  som:  »Ser  I,  hvor  brav  jeg  holder  mig?«  Matronen  paa- 
skjønnede  ogsaa  hans  gode  Levemaade  og  ytrede:  »I  er 
Sandhed  en  elskværdig  ung  Mand,  og  fortjener  slig  naadig  Be- 
handling af  yndige  Hænder!  Dog,  det  er  endnu  for  intet  at 
regne;  vent  kun  lidt,  og  det  vil  blive  endnu  bedre!« 

»Saa  hjælpe  Allah  mig!«  tænkte  Bakbarah  ved  sig  selv, 
og  gjorde  sig  Flid  for  at  udtrykke  den  højeste  Henrykkelse 
i  sine  Miner,  hvorved  der  fremkom  det  naragtigste  Marekatte- 
ansigt. 

Den  unge  Dame  sagde  nu  til  min  Broder:  »I  er,  som  den 
gamle  siger,  virkelig  en  elskværdig  ung  Mand,  og  jeg  véd  at 
paaskjønne  den  artige  Overbærenhed,  som  I  udviser  imod  mine 
Smaaluner.  I  véd  nok,  at  Kvinderne  maa  man  holde  noget  til- 
gode, ligesom  Børn  og  gamle  Folk.« 

Den  over  disse  Ord  henrykte  Bakbarah  svarede:  »Naadige 
Herskerinde,  —  slip  dog  blot  et  Øjeblik  min  Næse,  min  elsk- 
værdige, at  jeg  kan  faa  en  Smule  Luft!  —  Naadige  Hersker- 
inde, —  undskyld,  at  jeg  maa  nyse,  naar  man  knibser  mig  paa 
Næsen!  —  Naadige  Herskerinde«  — 

En  af  Slavinderne  gav  sig  til  at  holde  ham  for  Munden, 
og  han  kom  derfor  denne  Gang  ikke  videre  i  sin  meget  lo- 
vende Tale. 

Den  lunefulde,  unge  Dame  syntes  ogsaa  allerede  at  være 
meget  opbygget  ved  det,  hun  havde  hørt,  og  befalede,  at  der 
skulde  bringes  Rosenvand  og  Røgelse.  To  Slavinder  hentede 
strax  et  Sølvfyrfad,  hvorpaa  der  brændte  det  kosteligste  Aloétræ ; 
dermed  berøgede  den  unge  Dame  sin  føjelige  Gjæst,  medens  en 
tredie  Slavinde,  der  imidlertid  havde  bragt  Rosenvand,  hermed 
overøste  hans  Hoved  og  Hænder. 

Min  Broder  var  ganske  ude  af  sig  selv  over  denne  ære- 
fulde Behandling.  Derpaa  lod  den  unge  Dame  udgaa  Befaling 
til,  at  der  igjen  skulde  synges  og  musiceres,  og  bød  tillige  en 
Slavinde  føre  min  Broder  ud,  foretage  det  bevidste  med  ham, 
og  derpaa  føre  ham  ind  igjen.  Saasnart  Bakbarah  hørte  denne 
Befaling,  stod  han  op  og  nærmede  sig  Matronen,  som  ogsaa 
havde  rejst  sig  for  at  gaa  ud  med  ham,  og  vilde  vide,  hvad 
man  nu  havde  isinde  at  gjøre.     Hviskende  svarede  hun: 

»Min  Herskerinde  er  et  lystigt  Gemyt  og  gad  gjeme  se, 
hvorledes  I  tager  Eder  ud  forklædt  som  Fruentimmer;  hin  Slav- 
inde skal  derfor  sværte  Eders  Øjenbryn,  klippe  Knebelsbarten 
af  Eder  og  iføre  Eder  Kvindeklæder.« 

»Jeg  vil  nok  lade  Øjenbrynene  sværte  paa  mig,«  ytrede 
min  Broder,  »det  lader  sig  vadske  af  igjen.  Men  hvorledes  skulde 
jeg  kunne  lade  mig  se  uden  Knebelsbart?  Det,  begriber  I  dog 
vel,   hører  til  de  umulige  Ting.« 

Men  Matronen  svarede,  at  han  vel  maatte  vogte  sig  for  at 
gjøre  Indvendinger,  dersom  han  ikke  vilde  fordærve  hele  Sagen, 
der  allerede  var  saa  herlig  indledt.  Han  var  elsket,  den  højeste 
Eykke  var  ham  vis,  og  for  en  elendig  Knebelsbarts  Skyld  vilde 

han  gjøre  Afkald    paa  den   sødeste    af   alle   jordiske    Nj^delser! 
Det  var  dog  visselig  gal  Mands  Værk! 

Efter  at  have  modtaget  denne  Besked  begav  Bakbarah  sig 
stiltiende  med  Slavinden  ind  i  det  næste  Værelse.  Her  blev 
hans  Øjenbryn  malede  røde  og  Knebelsbarten  skaaren  af  ham. 
Men  da  man  ogsaa  vilde  klippe  det  øvrige  Skjæg  af,  erklærede 
han  bestemt,  at  det  vilde  han  ikke  finde  sig  i.  Dog  Slavinden 
gav  ham  at  betænke,  at  han  i  dette  Tilfælde  forgjæves  havde 
opofret  Knebelsbarten,  og  ytrede  sin  dybe  Forundring  over,  at 
en  Mand,  der  skulde  komme  i  Besiddelse  af  den  første  Skjønhed 
i  Bagdad,  kunde  tænke  paa  sit  Skjæg,  Hertil  føjede  Matronen 
endnu  saa  mange  andre  Overtalelsesgrunde,  og  truede  tilsidst 
saa  afgjort  med  den  unge  Dames  Unaade,  at  min  Broder  til- 
sidst opgav  alle  BetænkeHgheder,  og  lod  gjøre  med  sig,  hvad 
man  ønskede. 

Da  han  var  fuldstændig  paaklædt,  blev  han  ført  tilbage  til 
Selskabsværelset ;  saasnart  den  unge  Dame  fik  ham  at  se,  brast 
hun  ud  i  en  saa  voldsom  Latter,  at  hun  maatte  kaste  sig  ned 
paa  Sofaen  for  ikke  at  daane.  Slavinderne  stemmede  i  med, 
og  gav  sig  til  at  klappe  saaledes  i  Hænderne,  at  min  Broder  nær 
var  bleven  døv  deraf. 

Den  unge  Dame  rejste  sig  endelig  op  fra  Stolen  og  ytrede, 
idelig  afbrudt  af  Latteren:  »I  Sandhed,  efter  den  Føjelighed, 
I  har  bevist  mig,  er  det  umulig  andet  end  at  elske  Eder.  Kun 
endnu  ét  forlanger  jeg  af  Eder  for  min  Kjærligheds  Skyld;  I 
maa  gjøre  mig  den  Glæde  at  opføre  en  Dans  for  mig  i  denne 
Dragt. « 

Bakbarah  adlød  og  gav  sig  til  at  danse.  Husets  Hersker- 
inde og  hendes  Slavinder  tog  Del   i  Dansen,    og   skreg   og   lo, 

som  om  de  var  besatte.  Desto  vildere  sprang  Bakbarah  i  sine 
snevre  Skjorter.  Men  da  denne  forrykte  Dans  havde  varet  en 
god  Stund,  faldt  tilsidst  alle  Kvinderne  pludselig  over  den  ulyk- 
kelige Bakbarah,  slog  ham  paa  Øret,  knubsede  ham,  sled  i  ham 
og  traadte  ham  under  Fødder,  indtil  han  halv  afmægtig  laa  paa 
Gulvet.  Men  da  var  Matronen  hastig  ved  Haanden-,  hun  hjalp 
ham  op  og  tilhviskede  ham,  uden  at  give  ham  Tid  til  at  be- 
klage sig:  »Vær  ved  godt  Mod,  lykkelige  Menneske!  Nu  er  I 
ved  Maalet  for  Eders  høje  Ønsker.  Den  sødeste  Løn  venter 
Eder.  Der  er  nu  kun  en  Ubetydelighed  tilbage,«  vedblev  Ma- 
tronen: »I  maa  nemlig  vide,  at  min  Herskerinde,  naar  hun, 
som  idag,  har  drukket  Vin,  ikke  lader  nogen  komme  sig  nær 
uden  i  den  bare  Skjorte.  Klæd  Eder  derfor  hastig  af  indtil 
Linnedet;  hun  vil  da  tage  et  lille  Forspring  for  Eder,  og  løbe 
igjennem  Buegangen  og  Værelserne,  indtil  I  indhenter  hende; 
saa  er  hun  Eders.  Det  er  ogsaa  et  af  hendes  besynderlige 
Luner.  Men  I  er  letfodet  og  smidig,  og  vil  i  en  Hast  have 
indhentet  hende.« 

Min  kjære  Broder  var  nu  gaaet  for  vidt  til  at  drage  sig 
tilbage.  Han  klædte  sig  derfor  hastig  af,  som  Matronen  havde 
givet  ham  Anvisning  til;  den  unge  Dame  kastede  ogsaa  sin 
Overklædning  for  at  kunne  løbe  desto  friere. 

Da  de  saaledes  begge  var  færdige  til  Væddeløbet,  tog  hun 
et  Forspring  paa  en  Snes  Skridt,  og  gav  sig  derpaa  til  at  løbe 
med  en  forbausende  Fart.  Min  Broder  fulgte  hende  saa  hastig, 
som  han  formaaede.  og  opvakte  ved  sine  groteske  Bevægelser 
alle  Slavindernes  Latter,  som  stod  og  saa  til  og  klappede  i 
Hænderne.  Den  unge  Dame  var  let  som  en  Hind  og  vandt 
stedse  et  længere  Forspring;  men  efter  at  hun  var  løbet  Galle- 
riet rundt,  bøjede  hun  pludselig   ind    i  en  lang   og  mørk  Have- 

allé,  og  blev  borte  gjennem  en  hende  velbekjendt  Udgang.  Bak- 
barah  derimod  blev  ved  at  løbe  ligefrem,  og  styrede,  uden  mere 
at  kunne  hverken  høre  eller  se,  i  sit  plumpe  Trav  lige  efter  et 
Lys,  som  viste  sig  i  det  fjerne.  Dette  førte  ham  igjennem  en 
Dør,  som  øjeblikkelig  igjen  faldt  i  efter  ham.  —  — 

Da  standsede  han.  Med  Overraskelse  fandt  han  sig  midt 
paa  en  Gade,  der  var  beboet  af  Garvere,  og  disse  Folk  saa 
med  ikke  mindre  Overraskelse  pludseHg  en  Mand  imellem  sig 
med  rødmalede  Øjenbryn,  afklippet  Skjæg  og  i  den  bare  Skjorte. 
Dog  saasnart  den  første  Overraskelse  havde  sat  sig,  gav  de  sig 
til  at  huje  ad  ham  og  klappe  i  Hænderne,  løb  efter  ham  og 
slog  ham  med  ugarvede  Skind.  Endelig  tog  nogle  fat  paa 
ham,  satte  ham  paa  et  Æsel,  som  de  netop  forefandt,  og  førte 
ham  igjennem  Gaderne  til  Pøbelens  Spot  og  store  Moro. 

Da  han  i  dette  Optog  kom  forbi  Politimesterens  Bolig, 
skulde  denne  uheldigvis  netop  staa  ved  Vinduet,  og  sendte  øje- 
blikkelig en  Betjent  ud  for  at  erfare  Aarsagen  til  Opløbet. 
Garverne  forklarede  da,  at  de  havde  set  min  Broder,  som  han 
gik  og  stod,  komme  ud  af  en  Dør,  som  førte  ud  til  deres  Gade 
fra  Storvezirens  Harem.  Politimesteren  tog  heraf  Forargelse, 
lod  min  ulykkelige  Broder  tildele  hundrede  Slag  under  Fodsaa- 
leme,  og  derpaa  føre  ud  af  Staden  med  den  Betydning,  at  han 
aldrig  mere  maatte  betræde  den. 

Det  er  min  anden  Broders  Historie.  Den  Stakkel  havde 
ingen  Anelse  om,  hvilke  Puds  Kvinderne  i  vore  fornemme 
Herres  Huse,  for  at  more  sig,  ikke  sjelden  spille  enfoldige  unge 
Mennesker,  som  de  anser  for  egnede  til  et  Legetøj  for  deres 
Luner.  — 

Bakbak  den  Blinde. 

Min  tredje  Broder  Bakbak  var  blind.  Da  hans  onde  Skjæbne 
havde  bragt  ham  til  Tiggerstaven,  tryglede  han  sit  Brød  fra  Hus 
til  Hus.  Han  fik  ved  denne  Lejlighed  en  saadan  Øvelse  i  at 
gaa  alene  paa  Gaderne,  at  han  uden  Fører  kunde  finde,  hvor- 
hen han  vilde.  Men  naar  han  bankede  paa  en  Dør,  svarede 
han  aldrig  paa  Tiltale  indenfra,  førend  der  var  blevet  aabnet. 
Den  samme  Skik  fulgte  han  en  Dag,  da  han  bankede  paa  Døren 
til  et  Hus,  hvor  Herren  var  ganske  alene  hjemme;  forgjæves 
spurgte  denne,  hvem  det  var,  og  saa  sig  saaledes  tilsidst  nød- 
saget til  at  gaa  ned  og  aabne. 

Da  min  Broder  nu  bad  ham  om  en  Gave,  spurgte  han  ham, 
om  han  ogsaa  virkelig  var  blind. 

»Ja,  desværre,«  svarede  min  Broder. 

»Saa  ræk  mig  Haanden!«  bød  Husherren. 

Min  Broder  rakte  Haanden  ud  i  Forventning  af  en  Almisse; 
men  Herren  greb  den  og  førte  ham  ad  Trappen  op  i  sit  Værelse. 
Nu  troede  Bakbak,  at  Herren  vilde  dele  sit  Maaltid  med  ham, 
hvilket  ikke  sjelden  skete.  Men  i  denne  Forventning  blev  han 
ogsaa  skuffet.  Saasnart  de  var  komne  ovenpaa,  slap  Herren 
min  Broders  Haand,  nedlod  sig  og  spurgte  atter,  hvad  han  be- 
gj  ærede. 

Bakbak  gjentog  sin  Bøn  om  en  Almisse. 

»Kjære  BHnde,«  svarede  Husherren,  »alt  hvad  jeg  formaar 
at  gjøre  for  Dig,  er  at  ønske  Dig  al  Velsignelse  ovenfra;  Allah 
vise  Dig  atter  sit  naadige  Aasyn!« 

»Det  kunde  I  ligesaa  godt  strax  have  sagt  mig  nede  ved 
Døren,«  udbrød  min  Broder  fortrydelig,  »uden  at  gjøre  mig  arme 
Stakkel  den  Ulejlighed  at  stige  opad  den  stejle  Trappe!« 

»Ja  tilvisse,«  svarede  Herren,  »men  hvorfor  svarer  I  tossede 
Menneske  ikke,  naar  I  banker  paa,  og  man  indenfor  spørger 
Eder,  hvem  det  er?  Er  det  ikke  en  Uforskammethed  at  tvinge 
én  til  at  stige  nedad  Trappen  og  aabne  for  Eder.  —  Trappen 
op,  Trappen  ned,  det  gaar  lige  op!« 

»Hvad  har  I  nu  videre  isinde  at  gjøre  med  mig?«  spurgte 
min  Broder. 

»Jeg  véd  virkelig  intet,  hvortil  I  lod  Eder  bruge,«  svarede 
Herren. 

»Saa  led  mig  dog  i  det  mindste  nedad  Trappen  igjen!« 
bad  min  Broder  med  undertrykt  Ærgrelse. 

»Trappen  er  ligefor,«  svarede  Husherren.  »Gaa  alene,  hvis 
det  behager  Eder!« 

Min  Broder  maatte  da  vove  det  halsbrækkende  Forsøg,  og 
gav  sig  til  at  krybe  nedad  Trappen.  Men  paa  Midten  gik 
Benene  fra  ham,  og  han  rullede  i  lystige  Sæt  videre,  indtil  han 
havde  naaet  den  nederste  Hylde.  Med  Buler  i  Hovedet  og 
hudløse  Lænder  rejste  han  sig  møjsommelig  og  forlod  Huset 
under  bittre  Klager  over  sammes  Ejermand,  der  imidlertid  kun 
lo  ham  ud. 

Udenfor  Huset  blev  Bakbak  paa  Stemmen  strax  kjendt  af 
tvende  andre  Blinde,  som  just  gik  forbi,  og  med  Deltagelse 
spurgte  de,  hvad  der  fejlede  ham.  Da  klagede  han  sin  onde 
Skjæbne  for  dem,  med  Tilføjende,  at  han  den  Dag  endnu  ikke 
havde  faaet  det  allermindste,  og  bad  dem  ledsage  ham  til  hans 
Bolig,  forat  han  i  deres  Nærværelse  kunde  tage,  hvad  han  be- 
høvede til  sin  Aftensmad,  af  de  Sparepenge,  som  var  deres 
Fællesej  endom. 

Hertil  var  de  strax  villige,  og  fulgte  med  ham  tilbage.  Men 
den  haardhjertede  Husherre  havde  fra  sit  Vindue  hørt  hele  deres 

Samtale;  som  en  snu  Krabat  listede  han  sig  efter  dem  og  sneg 
sig,  uden  at  de  mærkede  det,  med  dem  ind  i  det  elendige  Hus, 
hvor  min  Broder  boede. 

Da  de  fremmede  Blinde  havde  taget  Plads,  sagde  min  Bro- 
der: »Nu  vil  vi  lukke  Døren  af,  og  undersøge,  om  der  ingen 
fremmed  er  tilstede  iblandt  os.« 

Herved  kom  den  fremmede  i  stor  Forlegenhed.  Men  hel- 
digvis hang  der  et  Reb  ned  fra  Loftet-,  i  dette  klyngede  Skalken 
sig  ivejret,  medens  de  Blinde  med  deres  Stokke  følte  rundt  om- 
kring i  Værelset. 

Saasnart  Undersøgelsen  var  endt,  slap  han  igjen  Touget  og 
tog  forsigtig  Plads  ved  Siden  af  min  Broder.  Bakbak  troede  sig 
nu  fuldkommen  sikker,  og  gav  sig  til  at  tale,  henvendt  til  de 
to  andre  Blinde: 

»Mine  Brødre,  eftersom  I  har  gjort  mig  til  Kasserer  for  de 
Penge,  som  vi  ved  vor  virksomme  Flid  efterhaanden  har  sa,m- 
menskrabet,  maa  jeg  ogsaa  findes  rede  til  at  bevise,  at  jeg  ikke 
har  været  denne  Tillid  uværdig.  Da  vi  sidst  opgjorde  vort  Regn- 
skab med  hinanden,  besad  vi  ti  tusinde  Drachmer,  fordelte  i  ti 
Poser.     Her  er  Poserne  aldeles  uberørte.« 

Med  disse  Ord  greb  han  tilsiden  og  fremdrog  under  en 
Dynge  af  gamle  Pjalter  den  ene  Pengesæk  efter  den  anden,  ind- 
til han  havde  talt  til  ti. 

»I  kan  af  Sækkens  Tyngde  mærke,  at  de  er  ganske  ube- 
rørte,« vedblev  min  Broder,  »men,  hvis  I  tvivler,  kan  I  jo 
tælle  efter.« 

Men  de  to  Blinde  svarede,  at  de  var  fuldkommen  over- 
bevist om  min  Broders  Redelighed.  Bakbak  aabnede  derpaa 
en  af  Poserne,  talte  sig  selv  ti  Drachmer  til,  og  gav  hver  af 
sine  Staldbrødre  ligesaa  mange. 

Da  min  Broder  igjen  havde  sat  Pungene  paa  deres  Plads, 
ytrede  én  af  de  Blinde,  at  min  Broder  ikke  behøvede  at  give 
Penge  ud  til  Aftensmad  denne  Dag-,  han  havde  nemlig  hos  gode 
Folk  indsamlet  nok  til  et  Aftensmaaltid  for  dem  alle  tre.  Med 
det  samme  fremtog  han  Brød,  Ost  og  Frugter  af  sin  Tiggerpose, 
lagde  det  altsammen  paa  Bordet,  og  de  gav  sig  til  at  spise. 

Tyven  sad  paa  min  Broders  højre  Haand,  tog  for  sig  af 
Retterne  tilligemed  de  andre  og  udsøgte  sig  de  bedste  Mund- 
fulde. Men  saa  omhyggelig  han  end  undgik  enhver  Larm,  selv 
den  mindste,  kunde  Bakbak  dog  høre  ham  tygge  og  raabte 
strax:      »Vi  er  fortabte!     Der  er  en  fremmed  imellem  os!« 

Og  med  det  samme  greb  han  om  sig,  fik  fat  i  Tyven, 
kastede  sig  over  ham,  slog  løs  paa  ham  med  begge  Næver  og 
skreg:  »En  Tyv,  en  Tyv!«  De  andre  to  gjorde  det  samme  og 
rakte  min  Broder  er  hjælpsom  Haand;  forgjæves  søgte  den  arme 
Skjælm  at  værge  sig.  Da  han  imidlertid  var  stor  og  stærk  og 
havde  den  store  Fordel  at  kunne  se,  uddelte  han  dog  nogle 
gode  Knubs  og  Puf  tilhøjre  og  tilvenstre,  idet  han  istemmede 
Skriget:   »Tyve,  Tyve!« 

Skriget  vakte  naturligvis  Opsigt  i  Nabolaget;  Folk  løb 
sammen,  slog  Døren  ind,  og  skilte  med  Møje  de  stridende  fra 
hinanden.  Da  de  endelig  havde  faaet  dem  ud  af  Totterne  paa 
hinanden,  spurgte  de  om  Foranledningen  til  dette  Slagsmaal.  Min 
Broder  havde  ligesom  bidt  sig  fast  i  Tyven,  og  svarede,  at  en 
fremmed  havde  sneget  sig  med  dem  ind  i  Huset  for  at  fra- 
stjæle  dem  deres  Smule  sammensparede  Penge.  Men  Tyven, 
der  strax,  da  Folk  løb  sammen,  havde  lukket  Øjnene  og  an- 
stillet sig  som  blind  ligesom  de  øvrige,  svor  højt  og  dyrt  paa, 
at  de  tre  andre  Blinde  var  hans  Kammerater  og  vilde  snyde 
ham  for  hans  Andel  af  Skatten. 

Naboerne  vilde  dog  ikke  videre  befatte  sig  med  denne  ind- 
viklede Sag  og  førte  de  Blinde  hen  til  Politimesteren.  Her  tog 
Gavtyven  uspurgt  Ordet  og  erklærede,  idet  han  vedblev  at  spille 
en  blind  Mands  Rolle:  »Herre,  eftersom  I  af  Khalifen,  hvis 
Magt  Allah  lade  florere,  er  indsat  for  at  gjøre  Ret  og  Skjæl, 
vil  jeg  af  et  aabent  Hjerte  strax  tilstaa  Eder,  at  vi  alle  tre  er 
lige  skyldige.  Men  da  vi  har  tilsvoret  hinanden  ikke  at  røbe 
den  fælles  Hemmelighed,  førend  det  kommer  til  Bastonaden, 
beder  jeg  Eder  lade  Stokkene  hente  og  gjøre  Begyndelsen 
med  mig.« 

Min  Broder  vilde  ogsaa  tale-,  men  Politimesteren  bød  ham 
holde  Mund,  og  Gavtyven  blev  underkastet  Bastonade. 

Standhaftig  udholdt  han  en  tyve  til  tredive  Slag;  men  da 
lod  han,  som  om  han  følte  sig  overvældet  af  Smerten,  lukkede 
først  det  ene,  saa  det  andet  Øje  op,  bad  om  Naade  og  skreg, 
at  man  skulde  holde  inde  med  Slagene,  eftersom  han  vilde 
bekjende. 

Da  nu  Dommeren  saa,  at  Gavtyven  havde  begge  Øjne 
aabne,  spurgte  han  forundret:  »Skurk,  hvad  skal  disse  Løjer 
betyde?« 

•  »Herre,«  svarede  Tyven,  »jeg  vil  tilstaa  Eder  en  vigtig 
Hemmelighed,  hvis  I  lover  at  benaade  mig,  og  til  Sikkerhed 
overleverer  mig  Eders  Seglring.« 

Dommeren  lod  holde  inde  med  Bastonaden,  gav  Skjælmen 
sin  Ring  og  lovede  at  benaade  ham  fuldkommen,  hvis  han  af- 
gav en  aabenhjertig  Forklaring. 

»Herre,«  begyndte  nu  Gavtyven,  »jeg  bekjender  da  med 
inderlig  Ruelse,  at  vi  har  anstillet  os  som  blinde  for  uhindret 
at  kunne  betræde  Husene  og  rapse,  hvor  vi  saa  vort  Snit,  ilige- 
maade  Kvindeværelserne,   som  I  vel  kan  tænke  Eder,   just  ikke 

i  de  uskyldigste  Hensigter.  Jeg  bekjender  endvidere,  at  vi  paa 
denne  Maade  har  skrabet  ti  tusinde  Drachmer  sammen,  af 
hvilke  jeg  idag  forlangte  den  mig  tilkommende  Fjerdedel.  Men 
mine  Staldbrødre  nægtede  at  udbetale  mig  den,  da  jeg  havde 
sagt,  at  jeg  fortrød  mit  ugudeHge  Levnet  og  havde  isinde  at 
skille  mig  fra  dem-,  rimeligvis  nærede  de  Mistanke  om,  at  jeg 
vilde  angive  dem.  Da  jeg  imidlertid  blev  ved  min  Paastand, 
kastede  de  sig  samtidig  over  mig  og  mishandlede  mig,  som  disse 
gode  Folk  kan  bevidne,  der  bragte  os  hid  til  Eder.  Af 
Eders  vel  og  vidt  bekj endte  Retfærdighed,  ædle  Herre,  venter 
jeg  nu,  at  I  lader  mig  udbetale  den  mig  tilhørende  Fjerdedel, 
to  tusinde,  fem  hundrede  Drachmer,  og  lader  mig  løbe.  Men 
for  at  faa  mine  Kammerater  til  at  vedgaa  Sandheden  maa  I  i 
det  mindste  give  dem  fire  Gange  saa  mange  Stokkeprygl  som 
mig;  saa  skal  I  faa  at  se,  at  de  ogsaa  nok  aabner  deres  Øjne.« 

Min  Broder  og  hans  Kammerater  viste  naturligvis  med 
Afsky  denne  skammelige  Beskyldning  fra  sig,  men  fandt  ingen 
Tiltro  hos  Dommeren,  der  meget  mere  talte  dem  haardt  til  for 
de  dem  falskeligen  tillagte  Beskyldninger,  og  uden  Barmhjer- 
tighed lod  dem  hver  give  hundrede  Slag  under  Fodsaalerne. 
Imidlertid  ventede  han  hele  Tiden,  at  de  skulde  aabne  deres 
Øjne,  og  skrev  Umuligheden  paa  et  forstokket  Væsens  Regning. 

Men  Gavtyven  stod  hos  og  tiltalte  dem  i  en  Tone  fuld  af 
forstilt  Medlidenhed:  »I  arme  Mennesker,  vær  dog  saa  for- 
nuftige og  luk  Øjnene  op,  at  man  ikke  skal  prygle  Eder  til- 
døde!« Derpaa  henvendte  han  sig  til  Dommeren  og  sagde  i 
samme  hykleriske  Tone:  »Herre,  jeg  ser  vel,  at  de  er  be- 
stemt paa  at  drive  deres  Ondskab  til  det  Yderste  og  beholde 
Øjnene  lukkede.  Jeg  tænker  derfor,  at  I  gjør  bedst  i  at  be- 
naade  dem,   og  alene  tænke  paa  Pengene,  de  ti  tusinde  Drach- 

mer,    som    de    har    skrabet    sammen.      Vil  I   give    mig    en    af 
Eders  Betjente  med,  skal  jeg  strax  hente  dem.« 

Dommeren  gik  ind  paa  Forslaget,  lod  Gavtyven  udbetale 
to  tusinde,  fem  hundrede  Drachmer,  og  beholdt  selv  Resten. 
Min  arme  Broder  derimod  og  hans  Kammerater  jagede  han  ud 
af  Byen. 

Neppe  havde  jeg  erfaret  min  Broders  Ulykke,  førend  jeg 
ilede  efter  ham  og  hemmelig  atter  førte  ham  ind  i  Staden. 
Men  viselig  undlod  jeg  dog  at  tage  mig  hans  Sag  nærmere  til- 
hjerte,  saa  ønskeligt  det  end  havde  været  at  se  min  stakkels 
blinde  Broder  retfærdiggjort  og  den  skamløse  Gavtyv  afstraffet 
tsfter  Fortjeneste.  Den  altfor  ædelmodige  faar  Skam  til  Tak 
tilsidst;  det  er  en  gammel  Erfaring,  naadige  Herre! 

Slagteren  Alkus. 

Min  fjerde  Broder  hed  Alkus,  og  var  Slagter  af  Profession. 
Hans  ualmindelige  Færdighed  i  at  opdrætte  og  afrette  Væddere 
til  Kamp  havde  erhvervet  ham  mange  fornemme  Herrers  Gunst 
og  Venskab,  iblandt  dem  nemlig,  som  holder  af  slige  Kampe 
og  holder  dertil  afrettede  Væddere.  Desuden  havde  han  en  god 
Søgning,  eftersom  han  altid  var  forsynet  med  Kjød  af  allerførste 
Sort.  Paa  denne  Maade  samlede  han  svære  Penge,  og  blev 
almindelig  anset  for  en  mere  end  velhavende  Mand. 

En  Dag  kjøbte  en  Olding  med  et  langt  hvidt  Skjæg  sex 
Pund  Kjød  hos  ham  og  fjernede  sig  dermed,  efter  at  have  be- 
talt den  forlangte  Pris.  De  derfor  modtagne  Penge  forekom 
min  Broder  at  være  saa  smukke,  blanke  og  vel  prægede,  at 
han   lagde   dem    i   en  Æske    for  sig   selv.     Den  samme  Olding 

indfandt  sig  saaledes  daglig  i  hele  fem  Maaneder,  kjøbte  den 
samme  Portion  Kjød  og  betalte  det  med  den  samme  Slags  Mønt, 
hvilken  Alkus  stadig  lagde  tilside. 

Noget  senere  vilde  min  Broder  gjøre  Indkjøb  af  endel 
Beder  og  bestemte  hertil  at  anvende  de  smukke  blanke  Penge, 
som  han  havde  samlet  sammen;  men  da  han  kom  og  vilde 
tage  dem,  fandt  han  til  sin  store  Forfærdelse  i  Æsken  —  ingen 
blanke  Sølvstykker,  men  nogle  smudsige  Papirstykker,  rundt 
tilskaame.  Fortvivlet  slog  han  sig  for  Panden  og  hidkaldte 
ved  sit  Skrig  alle  sine  Naboer.  Disse  studsede  ikke  mindre 
end  han,  da  de  erfarede  Aarsagen  til  hans  Harme  og  For- 
færdelse. 

»Vilde  Allah  nu  dog  blot  føre  den  forbandede  Trold  af 
en  Olding  hen  til  migl«   udraabte  han  endelig. 

Og  neppe  havde  han  udtalt,  førend  han  virkelig  saa 
Oldingen  dreje  omkring  Hjørnet  og  nærme  sig  hans  Bod. 
Strax  løb  han  ham  imøde,  greb  ham  fat  i  Skjæget  og  skreg  af 
alle  Livsens  Kræfter:  »Muselmænd,  tilhjælp,  tilhjælp!«  Derhos 
fortalte  han  det  hastig  sammenløbne  Folk,  hvad  han  nylig  havde 
meddelt  sine  Naboer. 

Men  ganske  rolig  og  kold  tog  Oldingen  tilorde,  saasnart 
han  havde  ophørt  at  tale:  »I  vilde  i  Sandhed  gjøre  bedst  i  at 
lade  mig  gaa,  og  derved,  saavidt  I  formaaede,  give  mig  Oprejs- 
ning for  den  Spe,  som  I  nylig  har  tilføjet  mig  i  saa  mange 
Menneskers  Paasyn-,  ellers  kunde  det  let  komme  til  at  svie  al- 
vorlig til  Eder.     Slip  mig,  siger  jeg!« 

»Ho  ho,  hvad  Ondt  skulde  I  vel  have  at  sige  mig  paa?« 
svarede  min  Broder.  »Jeg  driver  mit  Haandværk  som  en  ærlig 
Mand,  og  frygter  Intet.« 

»Nu,    som  I  selv   vil,    min   gode  Mand!    Saa  maa  I  ogsaa 

tage,  hvad  der  følger  paa.  —  Saa  vid  da,  Godtfolk,«  ved- 
blev han,  henvendt  til  Mængden,  »at  denne  Mand  sælger  Men- 
neskekjød  istedetfor  Bedekjød.« 

»I  er  en  ussel  Bagvadsker!«  raabte  min  Broder. 

»Det  vil  vi  faa  at  se!«  svarede  Oldingen  rolig.  »Følg 
med  mig  hen  i  denne  Mands  Bod,  og  I  skal  faa  et  lig  en 
Bede  slagtet,  opskaaret  og  ophængt  Menneske  at  se.« 

Nu  havde  min  Broder  just  samme  Dag  slagtet  en  Bede  og, 
som  sædvanlig,  hængt  den  op  udenfor  sin  Bod.  Med  en  god 
Samvittighed  bevidnede  han  sin  Uskyldighed  for  Folket;  men 
den  lettroende  Mængde,  der  lader  sig  alt  Usædvanligt  indbilde, 
tvang  ham  til  at  slippe  Oldingen  og  følge  med  tilbage  til  Boden. 
Her  fandt  den  oprørte  Hob  ogsaa  virkelig  et  Menneske  hæn- 
gende udenfor  paa  Døren.  Oldingen,  en  ond  Troldmand,  havde 
nemlig  fortryllet  Folks  Blikke,  saa  at  de  saa  et  slagtet  Menneske 
istedetfor  en  slagtet  Bede,  ligesom  min  Broder  tidligere  havde 
anset  nogle  tilklippede  Papirsstykker  for  Sølvpenge. 

En  af  dem,  der  holdt  min  Broder,  gav  ham  nu  et  dygtigt 
Næveslag  og  sagde:  »Du  Skurk  giver  os  altsaa  Menneskekjød 
at  spise?«  Ved  et  andet  Slag  huggede  Oldingen,  som  var  fulgt 
med,  det  ene  Øje  ud  paa  ham,  og  enhver  Anden,  der  blot 
kunde  komme  til,  tog  Lejligheden  ogsaa  iagt  til  at  slaa  sig  til 
Ridder  paa  ham.  Endelig  slæbte  de  min  arme  Broder  hen  for 
Politimesteren,  bringende  den  slagtede  Bede  med  sig  til  Under- 
støttelse for  deres  Anklage,  at  x\lkus  slagtede  Mennesker. 
Oldingen  var  Folkemassens  Ordfører  og  androg  for  Dommeren 
om  det  barbariske  Menneskes  exemplariske  Afstraffelse. 

Dommeren  hørte  vistnok  med  stor  Taalmodighed  min 
Broder   tilende,    da   han   havde   faaet  Ordet  for  at  forsvare  sig. 

Men  han  fandt  Fortællingen  om  de  istedetfor  Sølvpenge  mod- 
tagne Papirsstykker  saa  utrolig,  at  han  uden  videre  Undersøgelse 
stemplede  min  Broder  som  Bedrager  og  lod  ham  tildele  fem 
hundrede  Stokkeslag.  Efterat  han  derpaa  endnu  havde  aftvunget 
ham  Tilstaaelsen  af,  hvor  han  havde  sine  Penge,  lod  han  ham 
i  tre  Dage  paa  en  gammel  halt  Kamel  udstille  til  Spot  for 
Folket,  og  derpaa  jage  ud  af  Staden,  Hans  Penge  gik  i  Ret- 
færdighedens bundløse  Lomme,  hvilket  Enhver  sikkerlig  allerede 
har  kunnet  sige  sig  selv. 

Jeg  var  ikke  i  Bagdad,  da  denne  Ulykke  mødte  min 
fjerde  Broder,  og  da  jeg  kom  til  Byen,  havde  han  allerede 
trukket  sig  tilbage  til  en  øde  og  ubekjendt  Egn,  hvor  han  i 
Fred  og  Ro,  den  arme  Stakkel,  kunde  pleje  sin  af  Stokke- 
pryglene i  et  blodigt  Kjød  siddende  Ryg.  Da  han  endelig  følte 
sig  helbredt,  sneg  han  sig  om  Natten  ad  Sideveje  ind  i  en 
anden  Stad,  hvor  Ingen  kj endte  ham,  og  lejede  sig  for  de  faa 
Penge,  han  endnu  havde  tilbage,  en  lille,  ussel  Bolig.  Her 
levede  han  indesluttet  i  længere  Tid,  uden  at  se  noget  Men- 
neske; intet  Under,  om  han  var  bleven  den  hele  Verden  gram. 
Endelig  blev  han  dog  ked  af  dette  Eremitliv,  og  vovede  sig 
atter  ud  iblandt  Folk. 

Da  han  saaledes  en  Dag  spadserede  i  en  af  Forstæderne, 
hørte  han  pludselig  en  hel  Skare  Ryttere  komme  ansættende 
bag  ved  sig.  Eftersom  den  Mishandlede  ganske  naturlig  er  til- 
bøjelig til  at  tro,  at  al  Forfølgelse  er  møntet  paa  ham,  fik  min 
Broder  strax  en  Skræk  i  Blodet,  og  smuttede  ind  ad  Døren 
paa  et  stort  Hus,  som  han  netop  befandt  sig  udenfor,  i  den 
Hensigt  at  skjule  sig.  Han  slog  Døren  heftig  i  efter  sig,  og 
sprang    ind   i    den    rummelige  Gaard.     Men   neppe    havde    han 

ladet  sig  se  derinde,  førend  tvende  Tjenere  løb  til  og  tog  ham 
tilfange.  »Allah  være  lovet,«  raabte  de,  »at  han  saaledes  løber 
os  lige  i  Hænderne!  Du  Satan  har  gjort  os  Livet  saa  surt,  at 
vi  de  tre  sidste  Nætter  ikke  har  faaet  lukket  et  Øje;  og  Du 
har  vistnok  kun  ladet  os  beholde  Livet,  fordi  vi  forstod  at 
sikre  os  imod  din  Ondskab!« 

I  kan  let  tænke  Eder,  hvor  forbauset  min  Broder  følte 
sig  over  denne  Modtagelse.  »Kjære  Mennesker,«  svarede  han 
i  blid  Tone,  »jeg  forstaar  ikke,  hvad  I  mener,  men  begriber 
dog,  at  der  her  maa  finde  en  Fejltagelse  Sted.« 

»Nej,  nej,  Løgnepatron,«  lød  Svaret,  »vi  kj ender  kun  alt- 
for godt  baade  Dig  og  dine  skarnagtige  Staldbrødre!  Ikke  til- 
freds med  at  have  gjort  vor  Herre  til  en  fattig  Mand,  har  I 
endogsaa  villet  skille  ham  ved  Livet!  Vi  vil  dog  engang  se 
efter,  om  I  ikke  endnu  har  den  Kniv  hos  Eder,  hvormed  I  for- 
fulgte os  den  sidste  Nat.« 

De  gav  sig  altsaa  til  at  undersøge  hans  Lommer,  og  fandt 
virkelig 'en  Kniv.  En  Slagter  uden  Kniv  er  jo  en  Urimelighed. 
Da  raabte  de:  »Vidste  vi  det  ikke  nok!  Vover  Du  endnu  at 
benægte,  at  Du  er  en  Tyveknægt?« 

Min  stakkels  Broder  gav  dem  at  betænke,  at  man  dog  ret 
vel  kunde  bære  en  Kniv  hos  sig  uden  at  være  en  Tyv  eller 
Morder,  og  bad  dem  høre  hans  Historie,  med  den  Forsikring, 
at  de,  efterat  have  hørt  denne,  snarere  vilde  føle  Medlidenhed 
med  ham  end  Had  og  ugrundet  Mistanke.  —  Dog  de  rasende 
Mennesker  vilde  ikke  høre  ham,  men  rev  ham  Klæderne  af 
Kroppen  og  pryglede  ham.  Da  de  herved  kom  til  at  se  de 
dybe  Ar  paa  hans  Ryg,  blev  de,  om  muligt,  endnu  fuldere  over- 
bevist om,  at  han  var  en  Misdæder,  og  fordoblede  deres  Mis- 
handlinger. 

Jamrende  sig  højt,  iidraabte  min  Broder:  »O  Allah,  mine 
Synder  maa  visselig  være  meget  store,  at  Du  anden  Gang  ud- 
sætter mig  for  ufortjente  Mishandlinger!  Dog  din  Villie  ske; 
Du  véd  jo  alene,  hvad  der  er  mig  bedst  tjenligt!« 

Men  uden  at  bekymre  sig  om  hans  Jammerklager  førte 
Tjenerne  ham  hen  til  Politimesteren. 

»Hvorledes  har  Du  vovet  at  trænge  ind  i  deres  Hus  og 
forfølge   dem    med    dragen  Kniv?«    spurgte    denne  min  Broder. 

»Herre,«  svarede  den  stakkels  Alkus,  »jeg  er  saa  uskyldig 
som  et  nyfødt  Barn,  og  beder  Eder  for  Himlens  Skyld  ikke  at 
lade  Fordom  gjælde,  men  taalmodig  høre  min  Historie!« 

Men  én  af  Tjenerne  faldt  ham  hastig  i  Ordet  og  skreg: 
»Hr.  Dommer,  I  vil  dog  ikke  lade  en  Røver  komme  tilorde, 
som  bryder  ind  for  at  stjæle  og  myrde?  —  Hvife  I  ikke  tror 
os  paa  vort  Ord,  saa  lad  hans  egen  Ryg  vidne  imod  ham!« 

Og  medens  han  endnu  talte,  blottede  han  den  arme 
Alkus'  Skuldre.  Dommeren  troede  ikke  at  have  yderligere  Be- 
vis nødigt,  og  lod  ham  foreløbig  give  hundrede  Stokkeslag  til 
de  femhundrede,  som  han  tidligere  havde  faaet.  Derpaa  lod 
han  ham  føre  omkring  i  Staden  paa  Rakkerens  Kamel,  og  ud- 
raabe:  »Saaledes  bliver  de  straffede,  som  bryder  ind  og  stjæler.« 
Endelig  brændemærkede  han  ham  og  lod  ham  jage  ud  af 
Staden. 

Først  længe  efter  erfarede  jeg  denne  min  arme  Broders 
anden  Ulykke.  Men  saasnart  jeg  af  nogle  Folk  fra  hin  Stad 
havde  faaet  at  vide,  hvor  han  havde  skjult  sig  med  sin  Skam 
og  sin  Svie,  rejste  jeg  hen  til  ham,  førte  ham  hemmelig  igjen 
ind  i  hans  Fædrestad,  og  stod  ham  bi  efter  bedste  Evne. 

»Khalifen  Mostansir  Billah  lo  ikke  af  denne  Historie  som 
af  de  forrige,  men  var  saa  naadig  at  beklage  den  ulykkelige 
Alkus,«  vedblev  Barberen,  henvendt  til  Selskabet.  »Imidlertid 
var  han  meget  spændt  paa  ogsaa  at  høre  mine  to  andre  Brødres 
Historie,  og  jeg  vedblev  derfor,  som  følger: 

Alnashar  med  Tilnavnet:  Dovnekroppen. 

Min  femte  Broder  Alnashar  var  fra  Barnsben  af  i  højeste 
Grad  doven,  og  han  skammede  sig  ikke  ved  om  Aftenen  at 
gaa  ud  og  tigge  og  leve  den  næstfølgende  Dag  af  de  modtagne 
Almisser.  Da  vi  nu  efter  vor  Faders  Død  delte  hans  Efter- 
ladenskab i  lige  Dele,  fik  hver  af  os  syv  Brødre  hundrede 
Drachmer.  Saa  mange  Penge  havde  Alnashar  endnu  aldrig  haft 
under  Hænder,  og  var  meget  forlegen  over,  hvad  han  skulde 
anvende  dem  til.  Efter  lang  Betænkning  kjøbte  han  sig  dog 
tilsidst  hos  en  Glashandler  en  hel  Del  Flasker  og  andre  Glas- 
varer, pakkede  dem  ned  i  en  gjennemsigtig  Kurv,  og  lejede  sig 
en  lille  Bod.  Her  tog  han  Plads  saa  magelig,  som  han  for- 
maaede,  med  Kurven  staaende  foran  sig,  og  ventede  paa,  at 
der  skulde  indfinde  sig  Kjøbere.  Med  Øjnene  fastheftede  paa 
Kurven  overgav  han  sig  imidlertid  til  udsvævende  Drømmerier, 
og  udtrykte  sine  Tanker  højt  nok  til  at  blive  forstaaet  af  en 
Skræder,  som  arbejdede  i  Boden  ved  Siden  af. 

»Denne  Kurv,«  sagde  han,  »har  kostet  mig  hundrede 
Drachmer,  og  det  er  Alt,  hvad  jeg  ejer.  Ved  Salget  i  det 
Smaa  tænker  jeg  at  bringe  to  hundrede  Drachmer  ud  deraf. 
Anvender  jeg  disse  Penge  paa  samme  Maade,  har  jeg  fire  hun- 
drede. Med  Tiden  bringer  jeg  saaledes  fire  tusinde  Drachmer 
sammen,  og  disse  fordoble  sig  lettelig.     Men  har  jeg  først  samlet 

ti  tusinde  Drachmer,  giver  jeg  Glashandelen  en  god  Dag  og 
nedsætter  mig  som  Juveler.  Da  gaar  det  saa  godt  som  af  sig 
selv;  efterhaanden  anskaffer  jeg  mig  et  smukt  Hus,  Grundejen- 
domme, Slaver,  Gildinger  og  smukke  Slavinder.  Da  vil  jeg  ret 
begynde  at  gjøre  mig  tilgode;  jeg  vil  holde  et  godt  Taffel,  og 
alle  Stadens  Dandsere,  Musikanter  og  Sangere  skulle  blive  hjemme 
i  mit  Hus.  Med  Allahs  Hjælp  bringer  jeg  det  i  kort  Tid  til 
fulde  hundrede  tusinde  Drachmer.  Det  er  en  anselig  lille  Sum. 
Saa  vil  jeg  tænke  paa  at  indgaa  et  passende  Parti;  Stort  maa 
komme  til  Stort,  og  jeg  kan  ikke  nøjes  med  mindre  end  en 
Fyrstes  Datter.  Dog  Storveziren  har  en  Datter,  som  er  vidt 
berømt  for  sin  Dejlighed,  store  Forstand  og  Elskværdighed; 
hende  vil  jeg  fri  til  hos  den  stolte  Fader  og  love  ham  tusinde 
Dinarer  for  Brudenatten.  Skulde  imidlertid  Veziren  være  uhøf- 
lig nok  til  at  nægte  mig  sin  Datter,  bortfører  jeg  hende  lige  for 
hans  Næse,  og  saa  gaar  han  glip  af  de  tusinde  Dinarer.  For- 
buden Frugt  smager  allerbedst. 

Naar  jeg  nu  har  ægtet  Storvezirens  Datter,  kjøber  og  for- 
ærer jeg  hende  ti  af  de  smukkeste,  ganske  unge  Gildinger.  Jeg 
selv  ifører  mig  fyrstelig  Dragt  og  vil  aldrig  gaa  ud  uden  at 
have  Slaver  baade  foran  og  bagved  mig.  Jeg  vil  da  paa  en 
herlig  Ganger  med  en  Sadel  af  det  pure  Guld,  og  et  Dækken, 
som  er  rigelig  besat  med  Perler  og  Diamanter,  ride  gjennem 
Staden  hen  til  Storvezirens  Palads;  paa  Vejen  derhen  ville 
naturligvis  alle  Mennesker,  baade  Høje  og  Lave,  kaste  sig  ned 
i  Snavset  for  mig. 

Naar  jeg  nu  er  stegen  af  i  Vezirens  Palads,  skrider  jeg 
imellem  to  Rækker  af  mine  Folk  opad  Trappen;  Veziren  kom- 
mer mig  imøde  midt  derpaa  og  modtager  mig  som  sin  kjære 
Svigersøn.    For  at  ære  mig  høj  Ugen  anviser  han  mig  den  øverste 

Plads  paa  Divanen,  og  vi  begynder  at  snakke  med  hinanden. 
Dog  bi,  saasnart  jeg  er  kommen  vel  til  Sæde,  træder  to  af  mine 
Slaver  ind  efter  mig,  hver  med  en  Pung  paa  tusinde  Guldstykker 
i  Haanden.  Den  ene  giver  jeg  min  Svigerfader  ifølge  Løfte 
for  Brudenatten,  den  anden  —  giver  jeg  ham  ogsaa,  for  at  vise 
ham,  at  jeg  er  Mand  for  at  holde  mere,  end  jeg  lover.  Ved 
slig  en  Adfærd  vil  min  Gavmildhed  naturligvis  komme  i  Folke- 
munde. 

Med  den  samme  Pomp  vender  jeg  tilbage  til  mit  eget 
Hus  eller  Palads,  hvor  min  Gemalinde  lader  mig  komplimentere 
og  takke  for  den  Ære,  jeg  har  vist  hendes  Fader  ved  at  aflægge 
ham  et  Besøg.  Jeg  modtager  Sendebudet  meget  naadig,  for- 
ærer ham  en  smuk  Klædning,  og  giver  ham  en  anselig  For- 
æring til  min  Kone.  Skulde  det  derimod  falde  hende  ind  at 
sende  mig  en  Foræring,  skikker  jeg  hende  den  tilbage  og  lader 
Sendebudet  vende  tilbage  uden  Klædning. 

Sine  Værelser  maa  min  Gemalinde  under  intet  Paaskud 
forlade.  Men  saa  ofte  som  jeg  besøger  hende,  skal  det  ske 
paa  en  Maade,  som  maa  indgyde  hende  tilbørlig  Agtelse.  Endog 
en.  Smule  Frygt  vil  ikke  kunne  skade.  Overhovedet  skal 
der  ikke  kunne  findes  noget  bedre  indrettet  Hus  end  mit.  Jeg 
vil  stedse  bære  de  rigeste  Klæder,  og  være  saa  stiv  af  Guld- 
broderi og  Diamanter,  at  jeg  neppe  kan  røre  mig.  Naar  jeg 
om  Aftenen  værdiges  at  besøge  min  Gemalinde,  vil  jeg  sætte 
mig  paa  Ærespladsen,  paatage  mig  et  alvorligt  Væsen,  hverken 
se  tilhøjre  eller  tilvenstre,  men  ganske  ligeud,  kun  tale  i  En- 
stavelsesord, ligesaa  mange  Sølvkugler  i  en  Guldskaal,  og  for- 
resten lade  som  Ingenting,  medens  min  Gemalinde,  dejlig  som 
Fuldmaanen,  staar  foran  mig  i  sin  fuldeste  Pynt  og  forgjæves 
venter  paa,  at  jeg  skal  kjærtegne  hende.     Jeg  vil  lade,  som  om 

jeg  slet  ikke  ser  hende.  Da  vil  hendes  Kvinder  med  Ær- 
bødighed sige  til  mig:  »Herre,  her  staar  Eders  Gemalinde, 
Eders  ydmyge  Tjenerinde,  og  vansmægter  efter  et  Blik  fra  Eders 
naadige  Øjne.« 

Hertil  svarer  jeg  slet  Intet;  deres  Forbauselse  vil  blive  stor 
og  deres  Bekymring  stige  over  alle  Grændser.  Da  vil  de 
kaste  sig  for  mine  Fødder  og  underdanig  bede  mig  om  at  vær- 
dige dem  blot  et  eneste  Ord.  Jeg  lader  dem  ligge,  indtil  deres 
Knæ  er  ganske  ømme;  da  først  opløfter  jeg  mit  Hoved,  kaster 
et  adspredt  Blik  paa  dem,  og  indtager  saa  min  forrige  Stilling. 

I  den  Tanke,  at  min  Gemalinde  ikke  er  herlig  nok  paa- 
klædt ,  vil  Kvinderne  nu  føre  deres  Herskerinde  tilbage  i 
hendes  Værelse  og  opbyde  al  deres  Kunst  for  at  gjøre  hende 
glimrende  dejlig.  Denne  Mellemtid  vil  jeg  benytte  til  ogsaa  at 
iføre  mig  en  prægtigere  Klædning;  men  naar  Kvinderne  saa 
er  vendt  tilbage,  vil  jeg  bære  mig  ganske  saaledes  ad  som 
første  Gang.  Min  Kone  skal  strax  fra  den  første  Dag  vide, 
hvad  hun  har  at  rette  sig  efter.« 

Naar  nu  endelig  alle  Bryllupshøj tidelighederne  er  forbi, 
vil  jeg  tage  en  Pung  med  fem  hundrede  Guldstykker  af  en 
Slaves  Hænder,  og  kaste  Pengene  ud  iblandt  de  Slavinder,  som 
har  opsat  min  Gemalindes  Haar,  til  Tegn  paa,  at  de  nu  skulle 
lade  mig  ene  med  den  skjælvende  Brud.  Saasnart  de  har 
trukket  sig  tilbage,  vil  min  Gemalinde  først  lægge  sig  i  Sengen ; 
jeg  efterfølger  naturligvis  Exemplet  og  gaar  ogsaa  tilsengs,  men 
vender  hende  Ryggen  hele  Natten,  uden  at  mukke  et  eneste  Ord. 

Uden  al  Tvivl  vil  min  Kone  for  sin  Moder,  Hs.  Højhed 
Storvezirens  Gemalinde,  bittert  beklage  sig  over  min  Stolthed 
og  Ringeagt;  det  skal  rigtig  gotte  mig,  lover  jeg  for.  Opad 
Dagen  indfinder  min  Svigermoder   sig   hos   mig,    beder  om  Til- 

ladelse  til  at  kysse  mine  Hænder,  og  siger  til  mig:  »Herre,« 
(thi  Svigersøn  vover  hun  ikke  at  sige,  af  Frygt  for  at  mishage 
mig  ved  slig  fortrolig  Tiltale),  »Herre,  jeg  beder  Eder  ydmyge- 
ligst  ikke  at  forsmaa  min  Datter  og  i  Naade  nærme  Eder 
hende!  Jeg  forsikrer  Eder,  at  hele  hendes  Bestræbelse  gaar  ud 
paa  at  tækkes  Eder,  og  at  hun  er  fuld  af  Beundring  for  Eders 
Person. « 

Men  min  ærede  Svigermoder  kan  tale,  saalænge  hun  vil; 
jeg  bevarer  mit  Alvor  og  svarer  hende  ikke  et  Ord.  Da  vil 
hun  falde  mig  tilfode,  kysse  Fligen  af  mit  Klædebon  og  ved- 
blive saaledes:  »Herre,  skulde  det  være  muligt,  at  I  kunde 
drage  min  Datters  Klogskab  i  Tvivl?  Jeg  forsikrer  Eder,  at  jeg 
bestandig  har  haft  hende  under  Øjne,  og  at  I  er  den  første 
Mand,  hvis  Ansigt  hun  har  set.  Hør  altsaa  op  med  at  krænke 
hende;  vær  saa  naadig  at  se  til  hende,  tale  med  hende,  og  be- 
styrke hende  i  det  gode  Forsæt,    kun  at  leve  Eder  til  Behag!« 

Men  alt  dette  skal  endnu  ikke  røre  mig.  Da  vil  min 
Svigermoder  give  sin  Datter  et  Glas  Vin  i  Haanden  og  sige: 
»Gaa  hen  og  kredents  ham  det  i  egen  Person!  Han  vil  dog 
neppe    være  saa  grusom  at  støde  en  saa  smuk  Haand  tilbage.« 

Min  Gemalinde  følger  Anvisningen,  nærmer  sig  og  bliver 
skjælvende  staaende  foran  mig.  Naar  jeg  da  hverken  værdiger 
hende  noget  Blik  eller  Ord,  vil  hun  endelig  med  Taarer  sige: 
»Mit  Hjerte,  min  dyrebare  Sjæl,  min  elskværdige  Gemal,  ved 
den  Eder  af  Himlen  beviste  Gunst  besværger  jeg  Eder  at  mod- 
tage dette  Glas  Vin  af  Eders  ydmyge  Tjenerindes  Haand.« 

Men  jeg  vil  ikke  saa  meget  som  se  paa  hende. 

Da  vedbliver  hun  med  fordoblede  Taarer:  »Min  uforligne- 
lige Herre  og  Gemal,  jeg  bliver  staaende,  indtil  I  har  drukket 
denne    Vin.«      Og    hun    forsøger    med    det    samme    at    nærme 


446 


Glasset  til  mine  Læber.  Men  da  er  jeg  ogsaa  træt  af  hendes 
Trygleri;  jeg  tilkaster  hende  et  skrækkeHgt  Blik,  slaar  med  den 
ene  Haand  Glasset  ud  af  hendes  Haand,  og  giver  hende  med 
den  anden  en  saadan  Kindhest,  at  hun  skal  hvirvle  henad 
Gulvet. 

»Min  Broder  var  paa  dette  Punkt  kommen  saa  dybt  ind  i 
sit  eget  Hjernespind,  at  han  ledsagede  de  sidste  med  Heftighed 
udtalte  Ord  med  en  tilsvarende  Fodbevægelse;  —  Kurven  med 
Glasvarerne  fløj  udaf  Boden  midt  ud  paa  Gaden,  med  en  saadan 
Voldsomhed,  at  dens  Indhold  gik  i  tusinde  Stykker. 

Skræderen,  hans  Nabo,  som  med  stedse  stigende  Morskab 
havde  hørt  min  Broders  taabelige  Samtale  med  sig  selv,  brød 
ved  denne  Explosion  ud  i  en  høj  Latter  og  sagde  til  ham : 
»Du  Slyngel  af  en  Dagdriver,  maa  Du  ikke  skamme  Dig  ved 
saaledes  at  mishandle  en  ung  og  smuk  Gemalinde,  som  kun 
har  stræbt  at  gjøre  Dig  til  Behag?  Du  maa  være  saa  raa  som 
de  Umælende,  at  Du  uden  Rørelse  formaar  at  se  et  saa  elsk- 
værdigt Væsen  græde.  Var  jeg  i  din  Svigerfaders  Sted,  skulde 
jeg  lade  Dig  give  en  god  Lære  af  Tyrepidsken  og  derpaa  føre 
omkring  i  Staden  under  passende  Æresbevisninger.« 

Ved  det  forfærdelige  Rabalder  og  den  dertil  knyttede 
umaadelige  Ulykke  var  min  kjære  Broder  imidlertid  hastig  kom- 
men til  fuld  Besindelse.  Da  han  nødvendigvis  maatte  erkjende, 
at  hans  dumme  Hovmod,  der  oversteg  alle  Grændser,  var  Aar- 
sag  til  hans  Elendighed,  gav  han  sig  til  at  mishandle  sig  selv 
som  den  eneste  Skyldige,  slog  og  kradsede  sig  i  Ansigtet,  sønder- 
rev sine  Klæder  og  udskjældte  sig  selv  for  det  Allerværste,  som 
hans  frugtbare  Fantasi  kunde  hitte  paa.  Hans  Skrig  og  Ve- 
klager   samlede    hastig    en    Mængde   Mennesker    omkring    ham. 

dels  af  de  fra  alle  Sider  sammenløbende  Naboer,  dels  af  de 
Andægtige,  som  just  var  paa  Vejen  til  Moskeen  for  at  holde 
Middagsbøn.  Det  var  netop  en  Fredag,  og  Gaden  vrimlede 
derfor  af  Mennesker;  de  Fleste  havde  nogle  Øjeblikke  at  give 
bort,  og  Alnashar  saa  sig  derfor  hastig  omgiven  af  en  tæt  Men- 
neskestimmel, der  var  nysgjerrig  efter  at  erfare,  hvad  der  var 
paafærde.  Nogle  Faa  følte  Medlidenhed  med  ham-,  men  de 
Fleste  lo  ham  hjertelig  ud,  som  han  ogsaa  ærlig  fortjente. 

Endnu  sad  han  og  begræd  bitterlig  sin  Ulykke,  da  en  for- 
nem Dame  kom  forbi  paa  et  prægtig  optøramet  Muldyr,  spurgte 
dm  Anledningen  til  det  unge  Menneskes  Bedrøvelse,  og  forhørte 
sig,  hvad  han  hed  og  hvem  han  var.  Saasnart  hun  erfarede, 
at  den  unge  Mand  havde  sat  hele  sin  Fædrearv  i  Glasvarer,  og 
at  disse  ved  et  Uheld  var  gaaede  istykker,  befalede  hun  en 
af  de  hende  ledsagende  Gildinger  at  give  ham  alle  de  Penge, 
hun  havde  hos  sig. 

Gildingen  overgav  ifølge  dette  Bud  Alnashar  en  Pung  med 
fem  hundrede  Guldstykker,  og  denne  var  nu  ligesaa  nær  ved 
at  gaa  fra  Forstanden  af  Glæde,  som  han  før  havde  været  nær 
derved  af  Sorg.  Han  nedbad  alle  Himlens  Velsignelser  over 
den  ædle  Dame,  og  da  han  intet  mere  havde  at  bestille  i  den 
tomme  Bod,  lukkede  han  denne,  og  begav  sig  hjem. 

Han  sad  endnu  hensunken  i  dybe  Betragtninger  over  sin 
umaadelige  Lykke,  det  vil  sige,  han  havde  allerede  igjen  op- 
bygget det  niende  Stokværk  af  sit  Luftkastel,  da  det  bankede 
paa  hans  Dør.  Han  foer  op  og  raabte:  »Hvem  der?«  Paa 
Svaret  kjendte  han,  at  det  maatte  være  et  Fruentimmer,  som 
var  udenfor. 

Da   han   aabnede   Døren,    stod    en    allerede   bedaget  Kone 

for  ham.  Paa  hans  Forespørgsel  om,  hvad  hun  ønskede,  bad 
hun  ham  alene  om  et  Fad  Vand  og  om  Tilladelse  til  at  træde 
indenfor  hos  ham  for  at  forrette  sine  Aftvætninger,  da  det  just 
var  Bønnens  Time. 

Uagtet  han  slet  ikke  kj endte  Konen,  indrømmede  han  dog 
villig  hendes  Begjæring,  og  satte  sig  derpaa  atter  hen  i  sin 
Krog  for  at  bygge  videre.  Da  han  endelig  var  færdig,  fyldte 
han  sine  Guldstykker  i  en  lang  og  smal  Pung,  forat  han  kunde 
bære  dem  om  Livet  i  sit  Bælte.  Saasnart  den  gamle  Kone 
imidlertid  havde  forrettet  sin  Bøn,  traadte  hun  hen  til  ham, 
kastede  sig  tvende  Gange  ned  for  ham,  saa  dybt,  at  hendes 
Pande  berørte  Gulvet,  rejste  sig  derpaa  atter  og  ønskede  harti 
alt  Godt,  idet  hun  takkede  ham  for  hans  Villighed. 

Da  Matronen  viste  sig  saa  ydmyg  og  var  saa  fattig  klædt, 
troede  min  Broder,  at  hun  bad  om  en  Almisse,  og  rakte  hende 
et  Guldstykke.  Men  hun  veg  forbauset  og  ligesom  fornærmet 
tilbage,  og  bad  ham  ikke  anse  hende  for  en  af  hine  skamløse 
Kvinder,  som  med  Frækhed  trænger  ind  i  Husene  for  at  til- 
tvinge sig  en  Almisse;  —  hun  stod  nemlig  i  en  ligesaa  rig 
som  dejlig  Dames  Tjeneste,  der  Intetsomhelst  lod  hende  mangle. 

Min  Broder  var  just  ikke  nogen  Hader  af  det  smukke 
Kjøn;  han  anede  heri  strax  Begyndelsen  til  et  interessant  Even- 
tyr, og  spurgte,  om  han  ikke  kunde  faa  denne  dejlige  Dame 
at  se ;  —  han  vilde  med  Glæde  vise  sig  taknemlig  for  den  store 
Ære  og  Gunst,  der  vistes  ham. 

»Det  lod  sig  maaske  nok  gj øre,«  svarede  Matronen,  »forud- 
sat, at  I  nærer  redelige  Hensigter.  Min  Herskerinde,  der  er 
en  fornem  og  overordentlig  rig  Dame,  indlader  sig  nemlig  paa 
ingen  Maade  med  Eder,  uden  at  I  vil  tage  hende  tilægte.    Hun 

har  tilfældigvis  set  Eder,  og  I  behager  hende;  men  hun  er 
meget  strengt  opdraget,  og  viger  under  ingen  Betingelser  fra 
sømmelig  Skik. 

Det  var  netop  noget  for  min  fantasirige  Hr.  Broder.  At 
arbejde  sig  op  havde  han  aldrig  tænkt  paa;  men  ved  Gifter- 
maal  med  en  smuk  Dame  at  komme  til  Rigdom  og  Anseelse, 
det  var  netop  noget,  der  ganske  var  i  hans  Smag.  Han  put- 
tede altsaa  ihast  sine  Penge  til  sig  og  erklærede  sig  beredt  til 
at  følge. 

Matronen  førte  ham  ud  og  ind  igjennem  Staden,  og  stand- 
sede endelig  udenfor  et  anseligt  Hus.  Her  bankede  hun  paa; 
en  græsk  Slavinde  aabnede  for  hende.  Hun  lod  Alnashar  først 
gaa  ind,  og  førte  ham  over  en  smuk  stenlagt  Gaard  ind  i  en 
herlig  Sal,  hvis  Højhed  og  Pragt  gav  ham  den  bedste  Mening 
om  Husets  Herskerinde.  Medens  den  gamle  Kone  gik  bort  for 
at  melde  ham,  tog  han  Plads  paa  en  Sofa,  og  lagde  Turbanen 
fra  sig,  eftersom  han  var  bleven  meget  varm.  Ikke  længe  varede 
det,  inden  den  unge  Dame  traadte  ind  til  ham;  hendes  blæn- 
dende Skjønhed  henrev  ham  endnu  mere  end  hendes  overordent- 
lige Pragt.  Ærbødig  rejste  han  sig  og  traadte  hende  imøde. 
Men  hun  bad  ham  beholde  sin  Plads,  tog  Sæde  ved  Siden  af 
ham  og  bevidnede  ham  i  vel  valgte  Ord  den  Glæde,  hun  følte 
ved  at  se  ham  hos  sig.  Efterat  de  havde  vexlet  endel  Artig- 
heder med  hinanden,  sagde  hun  endelig  til  ham:  »Kom,  giv 
mig  Haanden !  Her  i  denne  store  Sal  er  mindre  behageligt 
at  være.« 

Han  gav.  hende  Haanden,  og  hun  førte  ham  ind  i  et 
mindre,  noget  afsides  liggende,  men  hyggeHgt  Værelse.  Her 
tog  de  atter  Plads    sammen,    og   gjorde    under   en  lille  Samtale 

hastig  nærmere  Bekjendtskab  med  hinanden.  —  Men  phidselig 
rejste  den  unge  Dame  sig,  idet  hun  ytrede:  »Men  jeg  lader 
Eder  sidde  med  aldeles  tør  Mund;  det  vidner  kun  daarlig  om 
min  Gjæstfrihed.  Vent  blot  et  Øjeblik ;  jeg  skal  strax  være  her 
igjen!« 

Medens  Alnashar  maatte  vente,  forlystede  han  sig  med 
allehaande  yppige  Forestillinger  om  den  høje  Lykke,  der  ventede 
ham.  Men  pludselig  blev  han  paa  den  ubehageligste  Maade 
reven  ud  af  disse  vellystige  Drømmerier,  idet  en  stor,  sort  Slave 
traadte  ind  i  Værelset  med  dragen  Sabel,  tilkastede  ham  frygte- 
lige Blikke  og  barsk  spurgte  ham:  »Hvad  bestiller  Du  her, 
Ulykkelige?« 

Min  Broder  formaaede  for  Rædsel  ikke  at  fremføre  et 
eneste  Ord.  Men  Slaven  sprang  løs  paa  ham,  berøvede  ham 
hans  Pung  med  de  fem  hundrede  Guldstykker,  og  tilføjede  ham 
flere  Sabelhug,  der  dog  kun  traf  i  de  tykke  Dele.  Den  elendige 
Alnashar  styrtede  til  Jorden,  og  blev  liggende  som  død,  end- 
skjøndt  han  endnu  var  ret  vel  ved  sine  Sandser.  Slaven  ansaa 
ham  imidlertid  for  virkelig  død,  og  raabte,  at  man  skulde 
bringe  ham  Salt;  den  græske  Slavinde  traadte  strax  ind  med 
det  forlangte  paa  en  Tallerken.  Med  Saltet  gav  de  sig  derpaa 
til  at  indgnide  min  Broders  Saar.  Det  var  en  ulidelig  Smerte, 
som  enhver  let  kan  forestille  sig,  Men  da  det  var  Liv  og  Død 
om  at  gjøre,  fandt  min  Broder  dog  Kraft  nok  til  at  beherske 
sig,  og  der  blev  intet  Livstegn  hos  ham  at  spore. 

Saasnart  Slaven  og  den  græske  Slavinde  havde  forladt 
Værelset,  traadte  atter  den  gamle  Kone  ind  for  at  fuldende 
Niddingsværket.  Hun  slæbte  min  arme  Broder  ved  Benene  hen 
til  en   Falddør,   aabnede   denne  og  lod  ham    plumpe  ned  igjen- 

nem  Aabningen.  Faldet  bedøvede  ham  saaledes,  at  han  først 
efter  længere  Tids  Forløb  igjen  kom  til  Bevidsthed;  men  saa- 
snart  han  slog  Øjnene  i  vej  ret,  saa  han  sig  ligge  paa  en  Dynge 
af  allerede  halv  forraadnede  Lig.  Det  var  en  skrækkelig  Op- 
vaagnen !  Han  havde  sin  Redning  alene  Saltet  at  takke  for, 
som  man  havde  gnedet  ind  i  hans  Saar;  uden  dette  havde  han 
sikkerlig  aldrig  mere  aabnet  sine  Øjne. 

Lidt  efter  lidt  kom  han  igjen  saa  vidt  til  Kræfter,  at  han 
kunde  rejse  sig  og  liste  sig  om  for  nærmere  at  undersøge  den 
rædsomme  Mordergrube;  der  fandtes  ingen  anden  Udgang  der- 
fra end  Falddøren,  hvorigjennem  han  var  kommen  ned.  Var 
denne  lukket  ilaas  og  lod  den  sig  ikke  løfte,  var  han  alligevel 
et  sikkert  Dødens  Offer. 

Men  Allah  havde  miskundelig  betænkt  hans  Frelse.  Ved 
Nattetid  lettede  han  Falddøren  ivejret,  kom  lykkelig  op  af 
Gruben  og  fandt  Udgangen  til  Gaarden  aaben.  Her  var  han 
saa  heldig  at  finde  et  godt  Skjulested,  hvor  han  besluttede  at 
vente  indtil  Dagens  Frembrud,  da  Husdøren  maatte  blive  aabnet. 

Og  han  havde  ikke  forregnet  sig.  I  Morgenstunden  viste 
sig  den  afskyelige  gamle  Kjærling,  aabnede  Døren  og  gik  ud, 
rimeligvis  for  at  søge  et  nyt  Bytte.  Døren  blev  staaende  paa- 
klem; saasnart  min  Broder  kunde  antage  Kjærlingen  et  godt 
Stykke  fjernet,  sneg  han  sig  ud  af  Døren  og  undkom  lykkelig. 
Hos  hvem  anden  skulde  den  arme  vel  søge  sin  Tilflugt  uden 
hos  mig.  Jeg  tog  da  ogsaa  imod  ham  med  en  Broders  Hjerte 
og  med  aaben  Favn, 

Efter  en  Maaneds  Forløb  var  hans  Saar  fuldkommen  hel- 
bredt, og  han  besluttede  nu  at  hævne  sig.  I  denne  Hensigt 
fyldte    han    en    Pung,    som    vel    kunde    rumme    fem    hundrede 

Guldstykker,  med  Smaasten  og  Glasstumper,  hængte  den  ved  sit 
Bælte,  og  udklædte  sig  som  en  gammel  Kone.  Men  han  for- 
sømte ikke  at  tage  en  Sabel  under  sine  Klæder. 

I  denne  Forklædning  gik  han  ud  paa  Eventyr  for  at  møde 
den  gamle.  Længe  var  hans  Vandringer  spildte.  Dog  endelig 
mødte  han  en  Morgenstund  den  gamle  Kjærling,  just  som  hun 
drejede  ud  af  den  Gade,  hvori  hendes  Bolig  laa.  Med  for- 
andret Stemme  tiltalte  han  hende  og  sagde:  »Eders  ærværdige 
Udseende,  min  gode  Moder,  giver  mig  Mod  til  at  bede  Eder 
om  en  Godhed,  der  maaske  vil  gjøre  Eder  nogen  Ulejlighed. 
Skulle  I  ikke  kunne  laane  mig  en  Guldvægt  eller  skaffe  mig 
én  tillaans.  Jeg  kommer  lige  fra  Persien,  og  medbringer  fem 
hundrede  Guldstykker,  om  hvis  Vægtighed  jeg  gjerne  vilde  over- 
bevise mig.« 

»Ej,  min  kjære  Kone,«  svarede  Kjærlingen,  »I  kunde 
sandelig  ikke  have  henvendt  Eder  til  nogen  bedre !  Jeg  skal 
føre  Eder  hen  til  min  Søn,  som  er  Vexelerer  og  med  For- 
nøjelse vil  veje  Eders  Guldstykker.  Følg  blot  hastig  med  mig 
for  at  vi  kunne  træffe  ham.  inden  han  gaaer  ud!« 

Min  Broder  lod  sig  villig  føre  ind  i  det  ham  vel  bekj  endte 
Hus,  og  i  den  samme  Sal,  hvor  han  havde  maattet  ofre  baade 
Blod  og  Penge.  Her  forlod  Kjærlingen  ham  med  den  Ytring, 
at  hendes  Søn  strax  skulde  komme. 

Strax  efter  viste  sig,  ligesom  forrige  Gang,  den  store,  sorte 
Slave  med  blottet  Sabel  i  Haanden;  »Fordømte  Kjærling,  rejs 
Dig  og  følg  mig!«   tiltordnede  han  Alnashar. 

Min  Broder  adlød  og  fulgte  efter  den  sorte.  Men  neppe 
var  de  gaaet  nogle  Skridt,  førend  han  tog  sit  Snit  iagt  og 
med  den  under  sine  Klæder  fremtagne  Sabel  med  ét  eneste 
Hug    bagfra    skilte   Negerens    Hoved    fra   hans    Krop,    uden    at 

han  mærkede  det  allermindste  dertil.  Øjeblikkelig  tog  han  der- 
paa  Hovedet  i  den  ene  Haand,  greb  med  den  anden  fat  i  det 
døde  Legeme  og  slæbte  det  tilbage  til  Falddøren,  hvorigjennem 
han  kastede  begge  Dele  ned. 

Strax  efter  viste  sig  efter  Sædvane  den  græske  Slavinde 
med  Saltfadet  i  Haanden;  men  saasnart  hun  fik  Øje  paa  min 
Broder,  udstødte  hun  et  hvinende  Skrig,  tabte  Fadet  af  Haanden 
og  tog  Flugten.  Men  sin  Skjæbne  kunde  hun  dog  ikke  undfly, 
Alnashar  ilede  efter  hende  og  gav  hende  ligeledes  ved  et  Hug 
hendes  Bekomst.  Den  derved  foraarsagede  Larm  hidlokkede 
den  gamle  Kjærling;  —  jo,  hun  kom  virkelig  tidsnok!  Førend 
hun  kunde  fly,  greb  min  Broder  hende  ved  Haaret  og  til- 
tordnede hende:   »Elendige,  kj ender  Du  mig?« 

»Herre,«  svarede  hun  skjælvende,  »Hvo  er  I?  Jeg  erindrer 
mig  ikke  at  have  set  Eder  nogensinde  før.« 

»Jeg  er  den  Person,  hos  hvem  Du  nylig  foretog  dine  Af- 
tvætninger, du  hykleriske  Uhyre!  Har  Du  maaske  glemt  Per- 
sonen, erindrer  Du  dog  visselig  hans  fem  hundrede  Guldstykker?« 

Da  kastede  Skarnet  sig  for  hans  Fødder  og  bad  om  Naade ; 
men  Alnashar  kj  endte  ingen  Barmhjertighed  og  huggede  hende 
i  fire  Stykker. 

Nu  var  ingen  tilbage  uden  den  unge  Dame,  som  endnu 
ikke  havde  nogen  Anelse  om,  hvad  der  foregik  i  hendes  Hus. 
Hende  maatte  altsaa  min  Broder  opsøge,  og  gav  sig  til  at 
vandre  fra  Værelse  til  Værelse.  I  et  af  de  inderste  traf  han 
hende.  Saasnart  hun  fik  Øje  paa  min  Broder,  faldt  hun  i  Be- 
svimelse. Da  hun  igjen  var  kommen  til  sig  selv,  styrtede  hun 
for  min  Broders  Fødder  og  anraabte  ham  om  Naade.  Alnashar 
følte  Medlidenhed  og  lovede  at  skaane  hende,  saafremt  hun 
vilde   forklare   ham,   hvorledes  hun   havde  kunnet  gaa  i  Ledtog 

med  saadanne  skjændige  Mennesker  som  dem,  over  hvilke  han 
nylig  havde  taget  en  retfærdig  Hævn. 

»Jeg  var  en  retskaffen  Kjøbmands  Kone,«  fortalte  den 
smukke  unge  Dame  hulkende,  »og  hin  nederdrægtige  gamle 
besøgte  mig  undertiden  under  Masken  af  en  mønsterværdig 
Fromhed.  En  Dag  sagde  hun  tir  mig:  »Ædle  Frue,  vi  fejrer 
idag  et  højtideligt  Bryllup;  vilde  I  vel  gjøre  os  den  Glæde  at 
beære  det  med  Eders  Nærværelse?«  Jeg  lod  mig  besnakke  af 
hende,  tog  mine  bedste  Klæder  paa,  og  begav  mig,  rigelig  for- 
synet med  Penge,  paa  Vejen  med  den  gamle.  Hun  bragte  mig 
herhen,  hvor  I  har  fundet  mig,  og  jeg  har  siden  hin  Time 
været  et  ulyksaligt  Offer  for  Negerens  og  den  afskyelige  Kjær- 
lings  Tyranni  og  Mishandlinger.  I  vil  dog  visselig  beklage  mig, 
ædle    Herre. « 

»De  maa  imidlertid  have  sammenskrabet  en  stor  Mængde 
Penge?«   ytrede  Alnashar  spørgende. 

»Deri  tager  I  ingenlunde  fejl,«  svarede  Damen,  »hvis  I 
kunde  føre  de  her  forvarede  Skatte  med  Eder,  vilde  I  have  nok 
for  hele  Eders  Levetid.     Følg  med,  og  I  skal  se!« 

Og  hun  førte  min  Broder  ind  i  et  Værelse,  hvor  der 
fandtes  en  Mængde  Kister,  fyldte  med  Guld  og  Kostbarheder. 
Min  Broder  kunde  neppe  komme  til  sig  selv  igjen  af  Forbauselse. 

»Gaa  og  hent  Eder  en  tilstrækkelig  Mængde  Folk,«  ved- 
blev hun,    »for  at  bortskaffe  alt  dette,  som  er  Eders!« 

Min  Broder  lod  sig  dette  ikke  sige  tvende  Gange,  men 
ilede  bort  og  bragte  hastig  ti  Mand  tilveje.  Men  da  han  med 
disse  atter  indfandt  sig  ved  Huset,  stod  Døren  paa  vid  Gab ; 
den  unge  Kvinde  havde  baade  været  snildere  og  flinkere  end 
han,  og  var  allerede  sporløst  forsvunden  tilligemed  alle  Skattene. 

I  Mangel   af  Pengekisterne    lod    han   nu,    for   dog   ikke    at 

forlade  Stedet  med  tomme  Hænder,  sine  Dragere  tage  med  sig 
alt,  hvad  han  forefandt  af  kostbare  Møbler  og  Husgeraad,  til 
en  Værdi,  som  langt  oversteg  de  fem  hundrede  Guldstykker, 
han  havde  mistet.  Men  da  han  fjernede  sig,  forglemte  han  i 
sit  Hastværk  at  lukke  Døren  af  efter  sig,  og  Naboerne,  som 
herved  fattede  Mistanke,  forsømte  ikke  øjeblikkelig  for  Politi- 
mesteren at  melde  den  besynderlige  Flytning,  som  min  Broder, 
der  var  dem  vel  bekjendt,  havde  ladet  dem  blive  Vidner  til. 

Alnashar  kom  imidlertid  i  god  Behold  hjem  med  sine 
Sager,  og  gik  til  Hvile,  ganske  vel  tilfreds  med  Dagens  Bedrift, 
uagtet  den  rigtignok  kunde  være  lykkedes  ham  ganske  ander- 
ledes. Men  den  følgende  Morgen,  da  han  vilde  gaa  ud,  fandt 
han  sit  Hus  omgivet  af  henved  en  Snes  Politisoldater,  som 
greb   ham    i   samme  Øjeblik,   han  satte  sin  Fod  udenfor  Døren. 

»Kom  med  os!«  bød  de,    »Vor  Herre  vil  tale  med  Eder.« 

Alnashar  bød  Soldaterne  Penge,  for  at  de  skulde  lade 
ham  løbe;  men  de  var  døve  for  alle  hans  Bønner,  bandt  og 
slæbte  ham  med  sig. 

Politimesterens  første  Spørgsmaal  var,  hvor  han  havde 
faaet  de  mangehaande  kostbare  Sager  fra,  som  den  foregaaende 
Dag  var  bleven  bragt  ind  i  hans  Hus. 

Til  Svar  meddelte  Alnashar  ham  ganske  oprigtig  alle  sine 
Eventyr,  overhovedet  alt,  hvad  han  havde  gjort  og  oplevet  siden 
hin  Dag,  da  den  gamle  Kone  var  kommen  ind  til  ham  for  at 
forrette  sine  Aftvætninger,  indtil  det  Øjeblik,  da  han  havde 
fundet  det  mistænkelige  Hus  tomt  baade  for  Mennesker  og 
Penge.  Til  Slutning  bad  han,  at  Dommeren  dog  i  det  mindste 
for  en  Del  vilde  lade  ham  beholde  de  Sager,  han  havde  taget 
med  sig,  til  Erstatning  for  de  fem  hundrede  Guldstykker,  som 
var  bleven  taget  fra  ham. 

Uden  at  give  min  Broder  noget  Løfte  desangaaende,  sendte 
Dommeren  strax  sine  Folk  hen  og  lod  dem  borttage  alt,  hvad 
de  fandt  hjemme  i  min  Broders  Hus.  Men  saasnart  han  vidste 
hele  Krammet  i  Sikkerhed,  befalede  han  min  Broder  strax  at 
forlade  Staden  og  aldrig  lade  sig  se  der  mere,  saafremt  han 
havde  sit  Liv  kjært.  Han  nærede  nemlig  Frygt  for,  at  min 
Broder  ellers  vilde  tage  sin  Tilflugt  til  Khalifen  og  beklage  sig 
over  hans  Uretfærdighed. 

Alnashar  adlød  uden  at  knurre,  og  vandrede  bort  til  en 
anden  Stad.  Men  paa  Vejen  blev  han  overfaldet  af  Røvere, 
som  udplyndrede  ham  lige  indtil  Skjorten.  —  Saasnart  jeg  fik 
denne  sørgelige  Efterretning,  tog  jeg  en  Klædning  med  mig, 
søgte  ham  op  og  trøstede  ham  det  bedste,  jeg  formaaede.  Saa- 
snart han  atter  nogenlunde  havde  gjenvundet  sin  Fatning,  førte 
jeg  ham  hemmelig  igjen  ind  i  Staden,  og  tog  mig  af  ham  med 
den  samme  Ømhed  og  Opofrelse  som  af  mine  andre  forulykkede 
Brødre.  Det  var  en  tung  Byrde  for  mig;  men  jeg  bar  den 
gjerne.  —  Nu  har  jeg  blot  min  sjette  Broders  Historie  tilbage 
at  fortælle ;  han  hed  Shakabak  med  Hareskaaret. 


Shakabak  med  Hareskaaret. 

Denne  min  Broder  havde  strax  fra  Begyndelsen  forstaaet 
saa  vel  at  anvende  de  hundrede  Sølvdrachmer,  han  lige  med 
os  fik  i  Arvelod,  at  han  snart  befandt  sig  i  en  vis  Velstand. 
Men  Skjæbnen  har  sine  Luner,  og  denne  bragie  det  ligefuldt 
dertil,  at  snart  ogsaa  han  ved  Tiggerstaven  maatte  søge  sit 
Brød.  Heldigvis  var  han  meget  vel  oplagt  til  dette  Haandværk. 
I  Særdeleshed  gjorde  han  gode  Forretninger  derved,  at  han  ved 


457 

Tjenernes  Mægling  forstod  at  skaffe  sig  Adgang  til  de  store 
Herrer  for  at  bevæge  dem  til  Medlidenhed. 

En  Dag  kom  han  saaledes  ogsaa  forbi  et  prægtigt  Palads, 
igjennem  hvis  høje  Port  han  kunde  se  ind  i  en  rummelig  Gaard, 
hvor  det  vrimlede  af  Tjenere.  Han  traadte  ind  og  spurgte  en 
af  disse,  hvem  der  besad  dette  herlige  Palads,  og  fik  til  Svar: 
»Hvor  kommer  I  dog  fra,  min  gode  Ven,  at  I  kan  gjøre  slige 
Spørgsmaal?  Ser  I  ikke  paa  alting,  at  der  her  bor  en  Barme- 
kide?«i) 

Barmekidemes  Høj  modighed  og  Gavmildhed  var  min 
Broder  ret  vel  bekjendt,  og  han  bad  derfor  én  af  Dørvogterne 
om  at  udvirke  ham  en  Almisse  hos  Paladsets  Herre. 

»I  kan  jo  selv  gaa  ind  og  forebringe  Eders  Bøn!«  lød 
Svaret,  »Vejen  staar  aaben,  og  I  vil  rimeligvis  ikke  komme  til 
at  fortryde  Eders  Ulejlighed.  ^< 

Denne  Høflighed  kom  min  Broder  noget  uventet.  Imid- 
lertid tøvede  han  ikke  med  at  benytte  de  gunstige  Forhold  og 
gik  ind  i  Paladset.  Men  længe  varede  det,  inden  han  i  den 
vidtløftige  Bygning  fandt  de  Værelser,  som  udgjorde  Barmekidens 
egentlige  Bolig.  Endelig  betraadte  han  en  Fløj  af  den  aller- 
herligste Bygning  og  kom  ind  i  en  Forhal,  hvorfra  der  var  en 
henrivende  Udsigt  til  en  kostelig  Have  med  Frugttræer  og  her- 
lige Blomster,  med  Kildespringvand  og  sammenslyngede  Gange, 
som  var  bestrøede  med  brogede  Kiselstene.  De  trindt  omkring 
ved  Jorden   liggende  Værelser  var   næsten    alle   aabne,    og   kun 


*)  Barmekiderne  var  Navnet  paa  en  berømt  Slægt,  der  under  Harun  al 
Rashid  og  hans  nærmeste  Forgængere  var  den  ypperste  i  Riget ; 
Veziren  Djafar  hørte  ogsaa  til  den  Slægt,  som  Haruns  Vilkaarlighed 
tilsidst  lod  udrydde  paa  en  frygtelig  Maade. 

imod  Solstraalerne  tillukket  med  folderige  Tæpper  af  rigt  Stof, 
som  var  bestemt  til  at  drages  tilside,  naar  Dagens  hede  Timer 
var  henrundet. 

Et  saa  henrivende  Sted  vilde  have  vakt  min  Broders  glade 
Beundring,  hvis  han  ikke  var  bleven  noget  beklemt  om  Hjertet 
ved  saaledes  at  vanke  om  i  de  høje  og  prægtige,  men  øde 
Haller.  Da  han  gik  videre,  naaede  han  en  rigt  udstyret  Sal, 
hvis  Vægge  var  smykket  med  Arabesker  og  Løvværk  malet 
i  Guld  og  Azurblaat.  Her  fandt  han  en  høj  og  ærværdig  Mand 
siddende  paa  Ærespladsen,  og  erkj  endte  i  ham  alle  disse  Her- 
ligheders lykkelige  Besidder.  Og  han  havde  ikke  taget  fejl  \ 
Manden  med  det  lange,  ærværdige  Skjæg  bød  min  Broder  venlig 
velkommen  og  spurgte  ham,  hvad  han  begjærede. 

»Herre,«  svarede  min  Broder  med  en  Mine,  som  var  vel 
skikket  til  at  opvække  Medlidenhed,  »jeg  er  en  fattig  Mand, 
der  trænger  til  saadanne  højmodige  Mænds  Understøttelse,  som 
I  er.« 

Et  bedre  Sted  havde  min  Broder  rigtignok  ikke  kunnet 
finde  til  at  anbringe  sine  Bønner.  Ligesom  forbauset  og  inder- 
lig rørt  over  dette  min  Broders  Svar  greb  Barmekiden  sig  til 
Brystet,  ret  ligesom  om  han  vilde  sønderrive  sin  Klædning,  og 
udraabte : 

»Men  er  det  dog  muligt,  at  jeg  befinder  mig  i  Bagdad, 
og  at  en  Mand,  som  I  er,  skal  lide  Mangel?  —  Det  kan  ikke 
taales ! « 

Min  Broder  ventede  ifølge  denne  Ytring  naturligvis  et 
ganske  overordentligt  Bevis  paa  Barmekidens  Gavmildhed,  og 
overøste  ham  med  alle  Himlens  Velsignelser;  men  Barmekiden 
tog"  atter  saaledes  tilorde: 

»Det  skal  ikke  komme  til  at  hedde  sig,  at  jeg  har  forladt 
Eder,  og  I  skal  ligesaa  lidt  forlade  mig.« 

»Herre,«  sagde  min  Broder,  »jeg  sværger  Eder  til,  at  jeg 
idag  endnu  ikke  har  smagt  Brød  i  min  Mund ! « 

»Forholder  det  sig  virkelig  saaledes?«  udraabte  Barmekiden, 
»I  skulde  ved  denne  Dagstid  endnu  være  fastende?  O,  I  stakkels 
Mand!    I  maa  jo  være  nærved  at  dø  af  Sult!« 

»Hejda,  Slaver,«  vedblev  han  med  forstærket  Stemme, 
»bring  os  Vaskebækkener  og  Linklæder,  at  vi  kan  vadske 
vore  Hænder!« 

Endskjøndt  der  nu  hverken  kom  Slaver  eller  Vandbækkener 
eller  Linklæder  tilsyne,  begyndte  Barmekiden  dog  at  gnide  sine 
Hænder  og  bære  sig  ad,  som  om  nogen  hældte  ham  Vand  der- 
over, og  tilraabte  min  Broder:  »Saa  kom  dog  hid  og  vask  Eder 
med  mig!« 

Af  disse  Ord  sluttede  Shakabak,  at  den  ædle  Herre  gjerne 
gjorde  Løjer,  og  da  han  selv  ret  godt  forstod  sig  paa  Spøg, 
og  desuden  vel  vidste,  hvilken  Føjelighed  den  fattige  og  lave 
var  den  rige  og  fornemme  skyldig,  naar  han  tænkte  paa  at 
nyde  godt  af  hans  Gavmildhed  eller  Beskyttelse,  saa  traadte 
han  uden  videre  Bemærkning  nærmere  og  bar  sig  ganske  saa- 
ledes ad  som  Barmekiden. 

» Hejda,  Slaver,  Maden  skal  strax  bæres  frem ! «  raabte 
atter  Barmekiden,  og  endskjøndt  ingen  bragte  noget,  lod  han 
dog,  som  om  han  tog  for  sig  af  Retterne,  snart  tog  en  Bid  af 
det  ene  Fad,  snart  af  det  andet,  puttede  i  Munden  og  tyggede. 
>'Spis,  kjære  Gjæst,«  bad  han  min  Broder,  »og  lad  ganske,  som 
om  I  var  hjemme!  Af  en  saa  udhungret  Mand  at  være,  fore- 
kommer det  mig,  som  om  I  kun  tager  lidt  til  Eder.« 

»Beder  mig  undskyldt,  kjære  Herre,«    svarede  min  Broder, 

idet  han  gav  sig  til  at  lade,  som  om  han  spiste,«  mig  synes, 
at  jeg  gjør  Eders  Gjæstfrihed  al  mulig  Ære.« 

»Hvorledes  smager  Eder  dette  Brød?«  spurgte  Barmekiden, 
»er  det  ikke  ganske  fortræffeligt?« 

»Ak,  Herre,  i  mine  Levedage  har  jeg  intet  nydt  saa  hvidt 
og  smagfuldt  og  dertil  saa  overordentlig  let ! «  svarede  min 
Broder,  endskjøndt  han  ikke  saa  den  mindste  Smule  spiseligt 
for  sig. 

»Spis  Eder  da  kun  rigtig  mæt!«  bød  Barmekiden,  »jeg 
forsikrer  Eder,  at  jeg  har  givet  fulde  fem  hundrede  Guldstykker 
for  den  Slavinde,  som  tilbereder  mit  Brød.  Saa  maa  det  sagtens 
smage. « 

»Hejda,  Slaver,  en  ny  Anretning ! «  befalede  derpaa  Barme- 
kiden, og  vedblev,  uagtet  der  ingen  viste  sig,  og  Bordet  forblev 
tomt  som  før,  »smag  engang  denne  Ret,  min  kjære  Gjæst,  og 
sig  mig,  om  I  nogensinde  har  smagt  Bedekjød  med  Ris  til- 
beredt paa  en  saa  fortræffelig  Maade ! « 

»Det  er  ganske  —  ganske  udmærket,«  svarede  min  Broder 
med  Munden  fuld,  »og  jeg  maa  kun  tage  mig  iagt  for  at  for- 
spise mig  i  den  drøje  Ret.« 

»Hvilken  Glæde  bereder  I  mig  ikke  ved  dette  Eders  Svar!« 
ytrede  Barmekiden,  »spis  kun  saalænge  I  har  Lyst!  Jeg  svarer 
for  alt;  af  saadan  sund  Mad  har  man  aldrig  ondt  bagefter.« 

Senere  forlangte  Husherren  en  Gaas  med  sød  Sauce  be- 
staaende  af  Eddike,  Rosiner,  Honning  og  tørrede  Figener. 
»Denne  fede  Ret  maa  I  holde  Maade  med!«  sagde  han  til  min 
Broder,  »hvis  I  vil  adlyde  mit  Raad,  skal  I  blot  spise  en  Vinge 
og  et  Laar  af  Gaasen.  I  maa  holde  lidt  igjen  for  de  andre 
Retters  Skyld,  som  endnu  venter  Eder.« 

I  Virkeligheden   lod    han    endnu   en   hel  Del    andre    Spiser 

bære  frem,  og  min  Broder  maatte  lade,  som  om  han  fraadsede, 
medens  han  følte  sig  pint  af  den  mest  rasende  Hunger.  Isærdeles- 
hed  priste  Barmekiden  et  med  Pistazier  fyldt  Lam,  som  han 
forsikrede,  ene  og  alene  var  at  finde  paa  hans  Taffel,  og  op- 
muntrede ham  til  at  spise  dygtig  deraf.  Med  det  samme  lod 
han,  som  om  han  puttede  min  Broder  en  udsøgt  Bid  i  Munden;  ^) 
den  arme  Shakabak  maatte  gabe  saa  højt,  han  kunde,  og  der- 
paa  tygge  af  alle  Kræfter,  idet  han  svarede: 

»I  Sandhed,  der  kan  ikke  gives  noget  mere  udsøgt!  I 
fører  visselig  et  kosteligt  Taffel.« 

»Slaver,  frem  med  Ragout'en!«  befalede  Barmekiden,  »jeg 
tør  vel  sige,  at  I  ikke  vil  finde  denne  Ret  mindre  kostelig  end 
Lammet  med  Pistazierne.     Nu,  hvad  siger  I?« 

»Det  overgaar  al  Beskrivelse-,«  stønnede  Shakabak  med  vel- 
lystig Smægten,  »man  smager  samtidig  Ambra,  Nelliker,  Muskat, 
Ingefær  og  Peber  i  denne  herlige  Ret,  uden  at  det  ene  for- 
trænger det  andet.     Det  er  det  fine  i  Kunsten.« 

»Eders  Ros  fryder  mig  inderlig!«  ytrede  Husets  Herre  og 
gned  Hænderne  af  Glæde,  »siden  denne  Ret  smager  Eder  saa 
godt,  saa  tag  ordentlig  for  Eder  deraf,  jeg  beder  Eder!  — 
Slaver,  nok  engang  Ragout!« 

»O  nej,  hvis  I  tillader  det!«  raabte  min  Broder,  »jeg  er 
virkelig  ikke  istand  til  at  bringe  en  Bid  mere  ned;  Eders  Gjæst- 
frihed  har  næsten  overvældet  mig.« 


')  Dette  selv  at  udsøge  et  lækkert  Stykke  til  Gjæsten  og  oven  i  Kjøbet 
stoppe  ham  det  i  Munden  er  Tegnet  paa  den  mest  udsøgte  Høflighed  ; 
i  Byerne,  hvor  orientalske  Skikke  umærkelig  begynde  at  gjøre  sig 
gjældende,  findes  den  dog  nu  ikke  mere;  derimod  existerer  den 
endnu  bestandig  hos  Beduinerne. 

»Saa  tag  af  Bordet  og  bring  Frugter!«  befalede  Barme- 
kiden  og  vedblev  efter  et  Ophold,  der  var  tilstrækkeligt  til  at 
•Tjenerne  imidlertid  kunde  have  dækket  af,  paany  henvendt  til 
min  Broder: 

»Smag  dog  engang  disse  frisk  afplukkede  Mandler!«  Begge 
lod  nu,  som  om  de  helt  velbehagelig  afskrællede  og  spiste 
Mandler.  Derpaa  gav  Barmekiden  min  Broder  ogsaa  Anvisning 
paa  forskjellige  Slags  Kager,  Sukkergodt  og  syltede  Frugter.  Af 
og  til  puttede  han  ham  udvalgte  Stykker  af  disse  usynlige  Sager 
selv  i  Munden,  og  opfordrede  ham  uophørlig  til  at  tage  for  sig. 
Min  føjelige  Broder  bar  sig  ogsaa  virkelig  ad,  som  om  han 
spiste;  men  tilsidst,  da  hans  Kjæber  og  Tænder  var  blevet 
ganske  ømme  af  den  megen  Tyggen  med  en  tom  Mund,  er- 
klærede han  bestemt,  at  han  nu  ikke  formaaede  at  nyde  en 
Mundfuld  mere. 

Da  sagde  Husherren:  »Efterat  vi  nu  har  spist  saa  godt, 
maa  vi  ogsaa  have  en  god  Drik  ^)  at  skylle  efter  med.  1  drikker 
dog  Vin,  skulde  jeg  mene?« 

Min  Broder  erklærede  rigtignok,  at  han  ans?a  Vin  for  en 
forbuden  Ting;  men  hans  Vært  mente,  at  han  var  altfor  sam- 
vittighedsfuld, og  at  han  uden  Fare  kunde  følge  hans  Exempel. 

»Saa  vil  jeg  da  drikke  med  af  Artighed  imod  Eder!« 
svarede  Shakabak,  »I  mener  det  kun  altfor  godt  med  Eders 
Gjæster,  ædle  Herre.  Men  eftersom  jeg  ikke  er  vant  til  at 
drikke  Vin,  frygter  jeg  for,  at  jeg  kunde  komme  til  at  bryde 
Anstanden,  ja  endog  til  at  forsynde  mig  imod  den  Ærbødighed, 
jeg  er  Eder  skyldig.  I  gjorde  derfor  bedre  i  at  give  mig  Til- 
ladelse til  at  gjøre  Eder  Besked  i  Kildevand.« 


^)  I  Østerlandene  drikker  man  altid  først  efter  Maaltidet. 

»Paa  ingen  Maade  tillader  jeg  dette!«  indvendte  Barme- 
kiden  og  befalede,  at  der  skulde  bringes  Vin.  Derpaa  gav  han 
sig  til  at  skjænke  usynlig  Vin  af  i  lige  Maade  usynlige  Vin- 
kander, ligesom  han  tidligere  havde  baaret  sig  ad  med  sit 
Traktement  af  Spiser  og  Frugter.  Han  selv  drak  først,  rakte 
derpaa  min  Broder  det  paany  fyldte  Bæger  og  bad  ham  tømme 
det  paa  hans  Velgaaende,  idet  han  tilføjede:  »Vi  vil  dog  se, 
om  I  virkelig  er  en  saadan  Hader  af  Vin,  som  I  foregiver  at 
være.  Nu,  hvorledes  smager  Mosten?  —  O,  jeg  ser  allerede, 
at  I  er  en  gammel  Kjender!« 

Shakabak  prøvede  først  Vinens  Farve  og  Duft,  gjorde  der- 
paa et  dybt  Buk  til  Tegn  paa,  at  han  vilde  drikke  paa  Hus- 
herrens Velgaaende,  og  lod  derpaa  som  om  han  med  Fornøjelse 
tømte  et  Bæger  til  Bunden.  »Herre,«  sagde  han  derpaa,  »Vinen 
er  god ;  men  den  forekommer  mig  ikke  at  være  synderlig  stærk. « 

»Hvis  I  ønsker  den  stærkere,«  svarede  Barmekiden,  »be- 
høver I  kun  at  sige  til.  Jeg  har  mange  forskjellige  Sorter  i  min 
Kjælder.     Der,  smag  denne  engang!« 

Med  disse  Ord  lod  han  som  om  han  skjænkede  en  ny 
Sort  i  for  Shakabak.  Paa  denne  Maade  gjennemgik  de,  vexel- 
vis  tømmende  Bægeret  med  hinanden,  alle  de  mest  berømte 
Vinsorter,  som  der  fandtes  i  Irak,  Khorasan  og  Shiras.  Føl- 
gerne af  denne  umaadelige  Drikken  viste  sig  ogsaa  snart.  Min 
Broder  fik  sig,  som  han  havde  forudsagt,  en  dygtig  Perial,  be- 
gyndte at  rave  og  slaa  ud  med  Armene,  overhovedet  at  te  sig 
som  et  Menneske,  der  i  Fuldskab  h-avde  glemt  alle  Anstændig- 
hedens Regler.  Tilsidst  huggede  han  ud  og  gav  sin  Bord- 
kammerat et  saa  vældigt  Øredask,  at  han  faldt  ned  af  Sofaen 
og  rullede  henad  Gulvet.  Ikke  tilfreds  hermed  —  thi  hans 
tomme  Mave    skreg   højt  om    Hævn    —    vilde   han   endnu   helt 

ordentlig  vadske  Barmekidens  Ører;  men  denne  holdt  hans 
Arm  tilbage  og  raabte:   »Men  er  I  da  rent  splittergal,  Menneske?« 

Da  lod  min  Broder,  som  om  han  igjen  kom  lidt  til  Be- 
sindelse og  svarede:  »Herre,  I  var  saa  naadig  at  beværte  Eders 
Slave  med  et  overdaadigt  Maaltid,  og  skulde  derved  have  ladet 
det  bero;  jeg  sagde  Eder  jo  forud,  at  Vinen  steg  mig  til  Ho- 
vedet og  let  forførte  mig  til  en  uanstændig  Opførsel  imod  mine 
Bordfæller.  Det  gjør  mig  bitterlig  ondt,  at  jeg  har  forløbet 
mig  imod  Eder,  og  jeg  beder  mange  Gange  om  Forladelse.« 

Da  min  Broder  havde  afgivet  denne  Forklaring,  brød 
Barmekiden,  langtfra  at  blive  vred,  ud  i  Skoggerlatter  og  raabte : 
»Herligt,  ved  Allah,  ganske  fortræffeligt!  En  Mand  af  din  Art 
har  jeg  allerede  længe  forgjæves  søgt!  —  Jeg  vil  ikke  alene 
tilgive  Dig  den  drøje  Kindhest,  som  Du  gav  mig,«  vedblev 
Barmekiden,  idet  han  omfavnede  min  Broder,  »men  jeg  for- 
langer ogsaa  af  Dig,  at  Du  fra  denne  Stund  af  bestandig  skal 
blive  min  Ven  og  dele  alting  med  mig  uden  nogensinde  at  vige 
fra  min  Side.  Du  viste  Dig  ikke  alene  saa  føjelig  at  gaa  hid 
paa  mit  lystige  Lune,  men  besad  ogsaa  Aand  og  Taalmodighed 
nok  til  at  fastholde  Spøgen  indtil  det  sidste.  —  Nu  vil  vi  i 
Virkeligheden  nyde  et  godt  Maaltid  Mad  sammen.« 

Derpaa  klappede  han  atter  i  Hænderne  og  bød  flere  ind- 
trædende Tjenere  bringe  Bordet  ind  og  frembære  Maden.  Hans 
Bud  blev  øjeblikkelig  efterkommet,  og  min  Broder  nød  nu  i  Virke- 
ligheden alle  de  herlige  Retter,  som  han  før  kun  havde  nydt  i 
Indbildningen.  Efter  Maden  blev  der  bragt  Vin,  og  samtidig 
hermed  indtraadte  en  hel  Del  smukke  og  prægtig  klædte  Slav- 
inder, som  til  Strengenes  Lyd  sang  yndefulde  Sange.  Kort  at 
sige,  min  Broder  havde  al  Grund  til  at  være  tilfreds  med 
Barmekidens  Artighed  og  Godhed.     Den    ædle  Herre  lærte  paa 


465 


sin  Side  min  Broder  snart  at  lejende  som  en  forstandig  og  i 
mangfoldige  Henseender  indsigtsfuld  Mand,  der  kunde  tale  med 
om  alting.  Efter  nogle  Dages  Forløb  betroede  han  Førelsen  af 
hele  sit  Husvæsen,  overhovedet  af  alle  sine  Anliggender  i  min 
Broders  Hænder. 

Hele  tyve  Aar  forvaltede  min  Broder  dette  Embede  saa 
vel,  at  Bannekiden  stedse  kom  til  at  holde  mere  af  ham.  Men 
da  døde  hans  kjære  Herre,  og  da  han  ingen  særlig  Belønning 
havde  faaet  for  sin  mange  Aars  tro  Tjeneste,  mistede  han  end- 
ogsaa  alt,  hvad  han  efterhaanden  havde  sammenskrabet  sig, 
eftersom  alt,  hvad  der  fandtes  efter  Barmekiden,  uden  videre 
blev  slaaet  sammen  i  en  Slump. 

Da  min  stakkels  Broder  saaledes  pludselig  igjen  var  bragt 
til  Tiggerstaven,  sluttede  han  sig  til  en  Karavane,  som  gik  til 
Mekka,  for  undervejs  at  leve  af  de  Almisser,  som  de  fromme 
Pilgrimmes  Godhed  forundte  ham.  Men  undervejs  blev  Kara- 
vanen angreben  og  udplyndret  af  en  Beduinhorde,  og  min  Broder 
blev  slæbt  i  Slaveri  af  en  pjaltet  Beduin,  der  syntes,  at  han 
ikke  havde  faaet  nok  af  Byttet.  Flere  Dage  efter  hinanden  gav 
denne  ham  hundrede  Stokkeslag  under  Fødderne  for  at  afpresse 
ham  en  betydelig  Løsesum,  uden  at  lade  sig  røre  af  hans  Ve- 
klager og  dyre  Forsikkringer  om,  at  han  ikke  besad  det  aller- 
mindste. Men  da  han  endelig  indsaa,  at  der  virkelig  intet  var 
at  hente  hos  den  stakkels  Shakabak,  splittede  han  Læben  op 
paa  ham  for  at  hævne  sig  for  det  indbildte  Tab,  han  havde 
haft  ved  at  gaa  glip  af  Løsepengene. 

Den  samme  Beduin  havde  en  smuk  Kone  og  ofte,  naar 
han  drog  ud  paa  sine  Strejftog,  lod  han  min  Broder  blive  ene 
tilbage   hos    hende.     Den    smukke  Kone   søgte  paa  alle  Maader 

at  formilde  den  arme  Slaves  haarde  Lod,  og  lod  sig  endogsaa 
ibrstaa  med,  at  han  ikke  var  hende  ligegyldig.  Men  af  en 
naturlig  Frygt  for  Følgerne  vovede  han  ikke  at  gjengjælde  hendes 
Tilbøjelighed,  og  undgik  ligesaa  omhyggelig  enhver  Lejlighed 
til  at  være  alene  med  hende,  som  hun  søgte  den.  Men  den 
unge  Kone  havde  imidlertid  saaledes  vænnet  sig  til  at  drive 
Spøg  med  den  altfor  ærbare,  skjøndt  ligefuldt  elskede  Shakabak, 
at  hun  en  Dag  ogsaa  tillod  sig  det  i  sin  Mands  Nærværelse. 
Til  al  Ulykke  faldt  det  min  Broder  denne  Gang  ind  at  besvare 
Spøgen,  Allah  véd,  hvorledes,  og  Beduinen  fattede  heraf  strax 
Mistanke  om  en  strafværdig  Forstaaelse  mellem  ham  og  sin 
Kone.  Ligesom  rasende  kastede  han  sig  over  min  Broder,  og 
efterat  han  paa  en  grusom  Maade  havde  lemlæstet  ham,  bragte 
han  ham  paa  sin  Kamel  op  paa  et  højt  Bjerg  i  en  øde  Egn 
og  forlod  ham  der. 

Da  dette  Bjerg  imidlertid  netop  laa  paa  Karavanevejen, 
fik  jeg  i  Bagdad  ved  Rejsende  snart  Efterretning  fra  min  arme 
Broder,  der  var  saa  syg  og  elendig,  at  han  ikke  formaaede  at 
slæbe  sig  bort  af  Stedet.  Strax  ilede  jeg  ud  til  ham  og  fandt 
ham  i  den  ynkværdigste  Tilstand.  Saasnart  han  ved  min  om- 
hyggelige Pleje  igjen  var  kommen  nogenlunde  til  Kræfter,  førte 
jeg  ham  med  mig  tilbage  til  Bagdad  og  delte  mine  Smuler  med 
ham  ligesom  med  mine  andre  Brødre.  Saaledes  havde  jeg  nu 
hele  min  Familie  paa  Halsen.  Men,  Allah  være  lovet!  —  jeg 
var  ikke  Mand  til  at  lade  mig  forknytte.   — 

»Disse  Historier  fortalte  jeg  Khalifen  Mostansir  Billah,« 
vedblev  Barberen  henvendt  til  Selskabet,  »og  han  tilkjendegav 
mig  sit  Bifald  ved  paany  at  briste  ud  i  Latter.  »Nu  tvivler  jeg 
ikke    længer    om,«    ytrede    han,     »at    man    har   kaldt    Dig    den 

tause  og  betænksomme.  Men  af  visse  Grunde,  som  jeg  tillader 
mig  at  beholde  for  mig  selv,  befaler  jeg  Dig  øjeblikkelig  at 
forlade  Staden.  Gaa,  og  lad  aldrig  mere  noget  høre  fra 
Dig!«  — 

Endskjøndt  højlig  forbauset  føjede  jeg  mig  dog  i  Nød- 
vendigheden og  berejste  i  flere  Aar  fremmede  Lande.  Men 
saasnart  jeg  erfarede  Khalifens  Død,  vendte  jeg  skyndsomst  til- 
bage til  Bagdad  for  at  se,  hvorledes  det  imidlertid  var  gaaet 
mine  arme  Brødre.  Til  min  store  Sorg  erfarede  jeg,  at  de  alle 
var  døde.  Ved  denne  Tid  var  det,  at  jeg  ydede  den  lamme 
unge  Mand  hin  vigtige  Tjeneste,  hvorom  I  har  hørt  Tale.  I 
er  ogsaa  blevet  Vidner  til  hans  Utaknemlighed,  og  den  haan- 
lige  Maade,  hvorpaa  han  behandlede  mig.  Istedetfor  at  takke 
og  belønne  mig  og  aldrig  mere  slippe  mig  fra  sin  Side,  flyer 
han  mig,  ja,  forlader  endogsaa  for  min  Skyld  sit  Fædreland. 
Saasnart  jeg  imidlertid  erfarede,  at  han  ikke  mere  var  i  Bagdad, 
brød  jeg  op  for  at  søge  ham,  uagtet  intet  Menneske  formaaede 
at  sige  mig,  hvor  han  var  bleven  af.  Paa  min  Kunst  drog  jeg 
da  fra  Land  til  Land,  indtil  jeg  endelig  traf  sammen  med  ham 
her,  hvor  jeg  mindst  ventede  det.  Det  er  min  Retfærdig- 
gj  øreise.« 


»Då  Barberen  saalunde  havde  endt  sin  Fortælling,«  ved- 
blev Skræderen  henvendt  til  Sultanen  af  Kashgar  for  med  sin 
Historie  at  stille  den  lille  Pukkelryggedes  i  Skygge,  »kunde  vi 
naturligvis  ikke  andet  end  give  den  unge  Mand  Ret  i,  at  Bar- 
beren jo  var  en  stor  Sladderpose.  Ligefuldt  ønskede  vi  dog  at 
beholde   ham    hos    os    og   forunde  ham  Andel  i  Maaltidet,    som 

Husets  gjæstmilde  Herre  havde  beredt  os.  Vi  satte  os  altsaa 
tilbords  og  gjorde  os  tilgode,  indtil  Eftermiddagsbønnen  bød  os 
at  bryde  op.  Jeg  gik  hen  i  mit  Værksted  og  gav  mig  til  at 
arbejde,  da  der  endnu  var  god  Tid  indtil  Aften.  I  denne 
Mellemtid  var  det,  at  den  lille  Pukkelryggede  kom  til  mig  i  en 
halv  beruset  Tilstand,  syngende  og  dansende  til  Tamburinens 
Klang.  For  at  berede  min  unge  Kone  en  morsom  Underhold- 
ning tog  jeg  den  pudserlige  Herre  med  mig  hjem.  Min  Kone 
satte  en  Ret  Fisk  paa  Bordet,  og  jeg  lagde  egenhændig  det 
bedste  Stykke  paa  min  Gjæsts  Tallerken.  Men  den  lille  Pukkel- 
ryggede var  for  graadig,  og  gav  sig  til  at  sluge  Fisken  uden 
at  agte  paa  de  i  samme  værende  Ben.  Pludselig  fik  han  et  i 
Halsen  og  styrtede  ned  af  Sofaen  ligesom  død.  Efterat  vi 
længe  forgjæves  havde  gjort  os  Umage  for  at  hjælpe  ham  til- 
rette og  atter  faa  Liv  i  ham,  tog  vi  i  vor  store  Angst  og  For- 
legenhed ikke  i  Betænkning  at  skaffe  os  ham  af  Halsen  ved  at 
spille  ham  i  Hænderne  paa  den  jødiske  Læge.  Denne  bragte 
ham  videre  ind  i  Fedtleverandørens  Hus,  og  han  skaffede  ham 
ud  paa  Gaden,  hvor  man  fandt  ham,  i  den  Formening,  at  den 
kristne  Kjøbmand  havde  ihjelslaaet  ham. 

Hermed  er  min  Fortælling  tilende,  naadige  Fyrste,«  ved- 
blev Skræderen,  »EMer  tilkommer  det  nu  at  afgjøre,  om  vi 
fortjene  Eders  Mildhed  eller  Vrede,  om  vi  skal  leve  eller 
miste  Livet.« 

Fortsættelse  af  den  lille  Pukkelryggedes  Historie. 

Sultanen  lagde  helt  tilfreds  sit  Aasyn  i  behagelige  Folder; 
herved  fattede  Skræderen  og  hans  Staldbrødre  det  bedste  Haab. 

»Jeg  kan  ikke  nægte,«  tog  han  tilorde,  »at  jo  den  lamme 
unge  Mands,  samt  Barberens  og  hans  Brødres  Historier  har 
overrasket  mig  endnu  mere  end  den  lille  Pukkelryggedes  Historie. 
Dog  førend  jeg  lader  Eder  alle  fire  løbe  og  lader  min  stakkels 
Nar  begrave,  gad  jeg  dog  gjerne  se  den  snurrige  Barber,  som 
er  Aarsag  til  Eders  Benaadelse.  Uden  hans  Snakkesalighed 
var  I  nemlig  aldrig  undsluppet  Galgen.  Eftersom  han  befinder 
sig  her  i  min  Hovedstad,  vil  det  ikke  være  vanskeligt  at  til- 
fredsstille min  Nysgjerrighed.« 

Og  han  afsendte  strax  en  af  sine  Tjenere  i  Følge  med 
Skræderen,  som  havde  erklæret,  at  han  nok  skulde  opspore 
Barberen.  Det  varede  heller  ikke  længe,  inden  de  vendte  til- 
bage med  ham  og  forestillede  ham  for  Sultanen. 

Barberen  var  en  Olding  paa  henved  halvfemsindstyve  Aar; 
men  mærkværdig  nok  var  han  endnu  en  Kæmpe  i  Sundhed  og 
Legemskraft.  Han  havde  et  kridhvidt  langt  nedbølgende  Skjæg 
med  tilsvarende  buskede  Øjenbryn,  en  lang  og  spids  Næse,  der 
sad  ikke  saa  lidt  skjævt  til  den  ene  Side,  og  store,  hængende 
Ører.  Allerede  ved  det  blotte  Syn  af  ham  maatte  Sultanen 
briste  ud  i  en  hjertelig  Latter.  »Tause  Mand,«  tilraabte  han 
ham,  »jeg  har  hørt,  at  I  forstod  at  fortælle  morsomme  Historier. 
Vil  I  vel  give  mig  nogle  tilbedste!« 

»Med  Eders  Højheds  Tilladelse  vil  vi  lade  det  indtil  videre 
bero  med  de  Historier,  som  Eders  Slave  monne  vi.  —  Men,« 
vedblev  Barberen,  idet  han  saa  sig  om  i  Kredsen,  »hvad  har 
denne  Kristen,  denne  Jøde,  denne  Muselmand  og  denne  døde 
Pukkelryggede  at  gjøre  i  Eders  Højheds  Nærværelse?  I  vil 
allernaadigst  undskylde,  at  jeg  saaledes  buser  frem  med  Spørgs- 
maalet!   —  —  Mærkværdigt,  højst  mærkværdigt!« 

Sultanen  kom  til  at  le  over  Barberens  naive  Dristighed,  og 
svarede:   »Hvad  angaar  det  Eder?« 

»Herre,«  svarede  Barberen,  »det  er  mig  af  højeste  Vigtig- 
hed at  faa  dette  at  vide,  for  at  Eders  Højhed  kan  erfare,  at 
jeg  ingenlunde  er  hin  store  Vrøvler,  som  nogle  vil  paastaa, 
jeg  er,  men  tværtimod  en  Mand,  som  med  fuld  Ret  bærer 
Navnet:  den  tause  og  betænksomme.« 

Sultanen  var  saa  naadig  at  tilfredsstille  Barberens  Nys- 
gjerrighed  og  befalede,  at  man  skulde  fortælle  ham  den  lille 
Pukkelryggedes  Historie.  Saasnart  Barberen  havde  hørt  For- 
tællingen tilende,  vuggede  han  Hovedet  betænksomt  frem  og 
tilbage,  som  om  han  vilde  sige :  » Herved  maa  der  visselig 
endnu  findes  en  eller  anden  skjult  Sammenhæng,  som  jeg  ikke 
begriber. « 

» Det  er  i  Sandhed  en  forbausende  Historie ! «  udraabte 
han,  »imidlertid  er  det  mig  kjært,  at  jeg  har  Lejlighed  til  med 
det  samme  at  undersøge  denne  pukkelryggede  Eventyrer  efter 
Døden. « 

Med  disse  Ord  traadte  han  hen  til  den  døde  Nar,  tog 
Plads  paa  Gulvet  og  lagde  hans  Hoved  i  sit  Skjød  for  ret  nøje 
at  kunne  undersøge  ham.  Dog  pludselig  brød  han  uden  al 
sømmelig  Tilbageholdenhed  ud  i  en  saa  høj  og  voldsom  Latter, 
at  han  faldt  om  paa  Ryggen  og  vred  sig  paa  Gulvet  som 
en  Orm. 

Men  efter  nogle  Øjeblikkes  Forløb,  i  hvilke  de  Tilstede- 
værende i  taus  Forbauselse  havde  betragtet  ham,  rejste  han  sig 
atter  overende  og  ytrede,  dog  endnu  bestandig  afbrudt  af 
samme  vilde  og  voldsomme  Latter:  »Nu  i  Sandhed,  Ordsproget 
har  Ret:  —  »Døden  skal  have  en  Aarsag.«  —  Fortjener  nogen 

Historie  i  Verden  at  blive  optegnet  med  gyldne  Bogstaver,  saa 
er  det  i  Sandhed  denne  Pukkelryggedes.« 

Alle  Tilstedeværende  var  imidlertid  blevet  enige  om,  at 
Barberen  enten  havde  faaet  en  Skrue  løs  eller  gik  i  Barndom, 
og  Sultanen  spurgte:   »Tause  Mand,  hvorover  ler  I  saa  mægtig?« 

»Herre,«  svarede  Barberen,  »jeg  tilsværger  Eder  ved  Sulta- 
nens naadige  Sindelag,  denne  Mandsling  er  ingenlunde  død!  — 
Han  er  ikke  mere  død  end  jeg,  saasnart  hans  indvendige  Dele 
igjen  er  bragt  lidt  i  Orden;  hvis  jeg  ikke  overbeviser  Eder 
herom,  vil  jeg  gjælde  for  en  Fusker  og  Pralhans,  og  hvad 
værre  er,  for  en  Sludderbøtte.« 

Medens  han  endnu  talte,  fremtog  han  af  en  Medikament- 
daase,  som  han  førte  hos  sig,  en  lille  Flaske  med  Balsam ;  med 
denne  indgned  han  først  en  Tidlang  den  lille  Pukkelryggedes 
Hals.  Derpaa  fremtog  han  af  et  Bestik  et  Instrument,  som 
lignede  et  lille  Brækjern;  dette  anbragte  han  imellem  Narrens 
Tænder  og  aabnede  saaledes  forsigtig  hans  Mund.  Endelig 
bragte  han  en  fin  lille  Tang  ned  i  den  kvaltes  Svælg,  og  —  o 
Under!  —  fremtog  med  behændig  Haand  et  stort  Fiskeben, 
som  havde  siddet  paatværs  dernede.  Triumferende  viste  Barberen 
det  skjæbnesvangre  Ben  rundt  omkring  i  Forsamlingen. 

Men  strax  begyndte  den  Pukkelryggede  at  nyse,  slog  Øj- 
nene ivejret,  bevægede  Arme  og  Ben  og  gav  endnu  andre 
Livstegn  fra  sig. 

Sultanen  og  alle  de  øvrige  Øjenvidner  til  denne  smukke 
Operation  følte  sig  endnu  mere  forbauset  over  Barberens  ki- 
rurgiske Færdighed,  end  over  den  Pukkelryggedes  Gjenoplivelse, 
cfterat  han  en  hel  Nat  og  den  største  Del  af  Dagen  havde 
gjældt  for  død,  og  de  begyndte  at  anse  Barberen  for  en  paa 
sin  Vis  udmærket  Mand  uagtet  alle  hans  store  Svagheder.    Den 

af  Glæde  og  Beundring  opfyldte  Sultan  befalede,  at  hans  Nars 
Historie  skulde  med  kostelig  Skrift  optegnes  i  Forbindelse  med 
den  kunstfærdige  Barbers.  Og  forat  Skræderen,  den  kristne 
Kjøbmand,  den  jødiske  Læge  og  Fedtleverandøren  kun  med 
Glæde  skulde  tænke  tilbage  paa  den  foregaaende  Nats  Eventyr 
lod  han  dem  i  sin  Nærværelse  beklæde  med  rige  og  skjønne 
Æresdragter.  Barberen  forundte  han  en  meget  betydelig  aarlig 
Lønning,  og  beholdt  ham  ved  sit  Hof  som  Livlæge. 


Nureddin  og  den  smukke  Perserinde. 


Staden  Basra  var  lang  Tid  Hovedstaden  i  et  Khaliferne  i 
Bagdad  skatskyldigt  Kongerige.  Under  Harun  al  Raschids 
Regjering  herskede  her  Kong  Mohamed,  en  Søn  af  Soliman-Es- 
Seyni.  Han  var  en  Ven  af  de  fattige  og  trængende,  behandlede 
sine  Undersaatter  godt,  og  samlede  Skatte  alene  for  at  have 
noget  at  meddele  Profetens  sande  Børn.  Overhovedet  var  han 
en  saadan  Konge,  som  Digteren  skildrer  ham : 

»Sine  Landser   haandterede    han    som  Penne,    sine  Fjenders  Hjerte 
som  Papir,  deres  Blod  som  Blæk.« 

Khalifen  og  Mohamed  var  Fættere,  Sønner  af  tvende 
Brødre.  Kongen  af  Basra  havde  ikke  anset  det  for  hensigts- 
mæssigt at  betro  Omsorgen  for  sine  Stater  til  én  Vezir;  han 
havde  udvalgt  sig  tvende  ved  Navn  Khakan  og  Savy. 

Disse  to  Mænd  var  meget  forskjellige.  Khakan  var  fore- 
kommende, gavmild  og  i  højeste  Grad  retskaffen,  og  gjorde  sig 
en  (ilæde  af  at  føje  enhver,  saa  vidt  han  kunde,  uden  at  træde 

Retfærdigheden  for  nær.  Ikke  heller  gaves  der  nogen,  hverken 
ved  Hoffet,  i  Staden  eller  i  hele  Landet,  som  ikke  højt  udtalte 
hans  Berømmelse.  Savy  derimod  var  af  en  hel  anden  Karakter; 
han  var  vranten  og  lunefuld  og  stødte  alle  fra  sig  uden  Hensyn 
til  Rang  og  Stand.  Istedetfor  at  gjøre  en  værdig  Brug  af  sine 
store  Rigdomme,  lod  han  sig  lede  af  den  smudsigste  Gjerrig- 
hed,  saa  at  han  endogsaa  negtede  sig  selv  det  nødvendige. 
Der  var  heller  ingen,  som  kunde  lide  ham,  og,  hørte  man  ham 
omtale,  kunde  man  være  sikker  paa,  at  det  skete  med  Uvillie 
og  Dadel.  Endnu  mere  forhadt  gjorde  han  sig  ved  det  fjendt- 
lige Forhold,  hvori  han  stod  til  Khakan ;  alle  hans  Bestræbelser 
gik  alene  ud  paa  at  stille  denne  , retskafne  Ministers  gode  og 
gavnlige  Handlinger  i  et  slet  Lys,  og  at  sætte  ondt  for  ham 
hos  Kongen. 

En  Dag  underholdt  Kongen  af  Basra  sig  efter  sluttet 
Raadsforsamling  til  Forfriskning  og  Adspredelse  med  begge  sine 
Vezirer  og  nogle  af  sit  Riges  store.  Talen  drejede  sig  om  de 
som  Slavinder  erhvervede  Koner,  som  næsten  staar  i  Rang  med 
de  paa  lovformelig  Maade  ægtede  Gemalinder ').  Nogle  op- 
stillede ved  denne  Lejlighed  den  Paastand,  at  en  slig  Slavinde 
kun   behøvede  at  være   smuk  og  velskabt   for  at  yde  Erstatning 


^)  Efter  muhammedansk  Lovgivning  er  det  tilladt  at  have  indtil  fire 
retmæssige  Hustruer  og  ved  Siden  deraf  et  ubegrænset  Antal  Kon- 
kuliner.  Medens  den  Behandling,  der  bliver  dem  tildel  i  Hjemmet, 
og  det  sociale  Trin,  de  i  Almindelighed  staa  paa,  ikke  er  forskjelligt 
for  dem  indbyrdes,  indtræder  der  i  visse  Tilfælde  en  Forskjel  med 
Hensyn  til  Børnenes  arveretlige  Stilling.  I  vore  Dage  er  Polygamiet 
meget  lidet  udbredt  i  Orienten  og  synes  i  Grunden  aldrig  at  jhave 
hersket  i  det  Omfang,  man  har  villet  tillægge  det  Det  er  ganske 
simpelt  kun  de  allerfærreste,  som  har  Raad  til  den  uhyre  Luxus 
som   en  Husholdning  med  flere   Hustruer  medfører. 

for  de  Koner,  som  man  maatte  tage  paa  Grund  af  Slægtskab 
og  Forbindelser,  og  som  just  ikke  altid  var  hverken  af  de 
smukkeste  eller  elskværdigste. 

Derimod  gaves  der  andre,  som  paastod,  at  legemlige  For- 
trin ikke  var  det  eneste,  man  burde  søge  hos  en  Slavinde,  men 
at  Skjønheden  maatte  være  forbunden  med  Klogskab,  Beskeden- 
hed, Ynde,  og,  om  muligt,  med  allehaande  gavnlige  Kundskaber 
og  nette  Færdigheder,  hvis  hun  i  Sandhed  skulde  være  sin 
Herre  og  Gemal  til  Glæde  og  Adspredelse.  Som  Grund  til 
denne  Paastand  anførte  de,  at  der  ikke  gaves  noget  behage- 
ligere og  mere  forfriskende  for  en  Mand,  der  havde  vigtige  og 
byrdefulde  Forretninger,  end  efter  endt  Dagværk  at  kunne  drage 
sig  tilbage  i  en  huslig  Kreds,  og  der  finde  en  Selskaberinde, 
hvis  Omgang  paa  samme  Tid  var  nyttig,  behagelig  og  under- 
holdende. Med  god  Ret  lod  det  sig  paastaa,  at  man  satte  sig 
i  Klasse  med  Dyrene,  naar  man  vilde  have  en  Slavinde  alene 
til  at  se  paa,  og  til  at  tilfredsstille  en  plump  Lidenskab,  som 
intet  Udbytte  gav  for  Aanden.  —  Af  denne  Mening  var  iblandt 
endel  andre  ikke  alene  Khakan,  men  ogsaa  Kong  Mohamed 
selv,  og  den  sidste  tog  heraf  Anledning  til  at  give  sin  højt  be- 
troede Minister  det  Hverv  at  udsøge  ham  en  fuldkommen  smuk 
og  med  alle  de  ovenanførte  Egenskaber  udstyret  Slavinde,  der 
dog  fremfor  alt  maatte  være  aandrig  og  dannet. 

Savy  misundte  Khakan  den  ham  beviste  ærefulde  Tillid, 
og,  da  han  havde  været  af  en  aldeles  modsat  Mening,  sagde 
han  til  Sultanen:  »Eders  Højhed,  en  Slavinde  af  denne  Slags 
vil  være  meget  vanskelig  at  finde ;  og,  fandtes  hun,  hvad  jeg 
meget  betvivler,  saa  vilde  hun  være  erhvervet  for  Røverkjøb  for 
en  Sum  af  10,000  Guldstykker.« 

»Denne  Sum  forekommer  Eder  aabenbart  altfor  betydelig,« 

svarede  Kongen.  »Maaske  vilde  den  ogsaa  være  det  for  PLder; 
men  jeg  kan  vel  have  Raad  til  for  en  Gang  at  spendere  denne 
Sum.«  Med  det  samme  befalede  han  sin  Storskatmester  at  over- 
sende Khakan   10,000  Guldstykker  til  det  omtalte  Indkjøb. 

Saasnart  Khakan  igjen  var  kommen  hjem,  lod  han  kalde 
alle  Mæglere,  som  beskjæftigede  sig  med  Salget  af  Slavinder, 
og  befalede  dem,  at  de  skulde  underrette  ham  derom,  saasnart 
de  fandt  en  Slavinde  af  de  anførte  kostbare  Egenskaber.  Mæg- 
lerne gjorde  sig  baade  for  deres  egen  og  den  yndede  Vezirs 
Skyld  al  optænkelig  Umage  for  at  opspørge  en  saadan  Slavinde. 
Hver  Morgen  blev  der  fremstillet  nye  Skjønheder  for  Khakan; 
men  hos  dem  alle  fandt  han  en  eller  anden  Mangel.  Dog  en 
Morgen,  netop  som  han  vilde  begive  sig  til  det  kongelige  Palads, 
kom  der  en  Mægler  løbende  og  meldte  ham,  at  der  silde  den 
foregaaende  Aften  var  indtruffet  en  persisk  Slavehandler  med 
en  Slavinde  af  en  saa  overordentlig  Skjønhed,  at  hendes  Mage 
aldrig  var  bleven  set  i  Basra.  Og  i  Henseende  til  hendes  Gaver 
og  Kundskaber  indestod  Sælgeren  for,  at  hun  kunde  maale  sig 
med  alle  Skjønaander  og  Lærde  i  hele  Verden. 

Khakan  blev  meget  glad  ved  denne  Efterretning;  thi  han 
greb  med  Begj ærlighed  enhver  Lejlighed  til  at  gjøre  sin  Konge 
og  Herre  en  Glæde  eller  Tjeneste.  Han  befalede  Mægleren, 
at  han  skulde  være  tilstede  i  hans  Palads  med  Slavinden,  naar 
han  kom  tilbage  fra  Kongen,  og  fortsatte  sin  Vej.  Mægleren 
undlod  heller  ikke  at  møde  til  den  bestemte  Tid,  og  Veziren 
fandt  Slavinden  saa  skjøn  og  over  al  Forestilling  fuldkommen, 
at  han  gav  hende  Tilnavnet  den  skjønne  Perserinde.  Hun 
besad  en  fin  og  yndig  Skabning,  sorte  Øjenhaar,  en  fuld  Barm, 
smækkert   Liv  og   runde   Hofter,    og   hendes  Aande    var   sødere 

end  Rosenduft.  Hendes  Væxt  beskjæmmede  den  babyloniske 
Pil,  og  hendes  Stemme  var  blidere  end  den  igjennem  en  Blom- 
sterhave viftende  Vestenvind.    En  Digter  beskriver  hende  saaledes: 

—    Som   Silke    er    hendes   Haar,    og  blid   hendes  Tale,    hverken 
overflødig  eller  mangelfuld.    Og  hendes  Øjne  —  agde  til  dem: 

—  Bliv!  —  og  de  bleve,  —  virkende  paa  Mændenes  Hjerter  med 
Vinens  Kraft.  —  Min  Kjærlighed  til  hende  skal  vorde  varmere  med 
hver  en  Nat,  og  ikke  ophøre  indtil  Dommens  Dag.  —  Hendes  Haar. 
lokker  er  mørke  som  Natten  uden  Stjerner,  og  hendes  Pande  lyser 
som   den   klare   Morgen.    — 

Da  Veziren  selv  baade  var  aandrig  og  dannet,  formaaede 
han  let  af  Underholdningen  af  Slavinden  at  skjønne,  at  han 
forgjæves  vilde  søge  nogen  anden,  der  overgik  hende  i  de  af 
Sultanen  til  Betingelse  stillede  elskværdige  Egenskaber.  Derfor 
spurgte  han  strax  om,  hvor  høj  en  Pris  Kjøbmanden  forlangte. 
Mægleren  svarede,  at  Kjøbesummen  var  10,000  Guldstykker,  og 
tilføjede :  »Jeg  kan  fuldkommen  indestaa  for,  at  denne  Kjøb- 
mand  ikke  hører  til  dem,  der  opskruer  deres  Priser;  han  har 
forsikret  mig,  og  jeg  tror  paa  ham,  at  i  denne  Sum  var  hverken 
alle  de  lekre  Sager  betalt,  som  hun  havde  spist,  eller  Omkost- 
ningerne ved  den  Undervisning,  hun  har  nydt.  Hun  har  ikke 
alene  lært  Skrivning,  Læsning  og  Grammatik,  men  ogsaa  Koran- 
fortolkning, Lovkyndighed,  Religion,  Lægevidenskab  og  Kalender- 
beregning, og  hun  er  en  Mesterinde  paa  alle  tænkelige  musi- 
kalske Instrumenter.  Aldrig  i  Verden  har  man  nogensinde 
hørt,  at  en  Slavinde  forstod  saa  meget  som  denne;  der  gives 
neppe  nogen  Bog,  som  hun  ikke  har  læst  og  studeret.« 

Veziren  forstod  meget  bedre  end  Mægleren  at  vurdere  den 
smukke  Perserindes  Værd;    thi  denne   snakkede    aabenbart    kun 

efter,  hvad  Kjøbmanden  havde  foresagt  ham.  Veziren  var  fast 
bestemt  paa  at  slutte  Handelen,  og  lod  øieblikkelig  Slavehand- 
leren komme.  Denne  indfandt  sig.  Det  var  en  Mand,  der 
havde  levet  saa  længe,  at  der  ikke  var  blevet  andet  tilbage  af 
ham  end  Hud  og  Knokler  og  en  Haandfuld  Faar,  som  Dig- 
teren siger: 

—  Hvor  Tiden  dog  slemt  har  medtaget  mig!  Det  er  en  streng, 
ja,  grusom  Herre.  —  Engang  var  jeg  vant  til  at  vandre  uden  at 
trættes;  nu  er  jeg  træt  uden  at  have  vandret.  — 

Veziren  meddelte  Kjøbmanden,  at  han  vilde  kjøbe  Slavinden, 
ikke  til  sig  selv,  men  til  Kong  Mohamed,  Søn  af  Soliman-Es- 
Seyni,  og  spurgte,  om  han  vilde  overlade  ham  hende  for  10,000 
Guldstykker. 

»Da  hun  er  bestemt  for  Kongen,«  svarede  Kjøbmanden, 
»vilde  det  være  mest  passende,  om  jeg  overlod  ham  hende  som 
Skjænk  og  Gave,  hvis  en  Mand  af  mine  Vilkaar  havde  Raad 
nok  til  at  gjøre  saa  kostbare  Foræringer.« 

Veziren  lod  Pengene  bringe  og  udbetalte  dem  til  Kjøb- 
manden. Da  dette  var  bragt  i  Rigtighed,  sagde  denne:  »Med 
min  Herres,  Vezirens  Tilladelse  ønskede  jeg  at  sige  noget.« 

»Tal!«   svarede  Khakan. 

»Herre,  ifølge  min  Erfaring  vilde  I  handle  klogt  ved  ikke 
strax  idag  at  føre  Hs.  Højhed  Slavinden  for  Øje.  Hun  er  an- 
greben af  den  lange,  ganske  nylig  tilendebragte  Rejse,  og, 
uagtet  hun  er  en  uforlignelig  Skjønhed,  vil  hun  dog  tage  sig 
endnu  ganske  anderledes  ud,  hvis  I  forunder  hende  ti  Dages 
Hvile  og  Pleje  i  Eders  Hus.  Naar  dette  Tidsrum  er  udløbet, 
maa  hun  bringes  i  Bad,  og  dernæst  i  prægtige  Klæder  forestilles 
Sultanen,    hos    hvem    I    vil    indlægge    Eder    saa    megen    Ære, 

derved,  at  I,  som  jeg  haaber,  vil  takke  mig  derfor,  saalænge  I 
lever. « 

Veziren  fandt,  at  dette  var  et  godt  Raad,  og  han  lod  den 
smukke  Perserinde  anvise  et  Værelse  lige  ved  Siden  af  sin  Gemal- 
indes, hvem  han  tillige  anmodede  om,  at  lade  hende  spise  ved 
sit  eget  Bord  og  at  behandle  hende  som  en  af  Kongens  Hustruer. 
Han  gav  hende  endvidere  det  Hverv  at  lade  en  hel  Del  smukke 
Klædninger  forfærdige  til  Slavinden,  af  den  Slags,  som  vilde 
klæde  hende  bedst.  Men  til  selve  den  smukke  Perserinde  sagde 
han,  inden  hun  forlod  ham: 

»I  kan  ikke  blive  lykkeligere,  end  jeg  vil  gjøre  Eder.  Døm 
selv !  Jeg  har  kjøbt  Eder  til  Kongen,  og  jeg  nærer  det  Haab, 
at  han  vil  føle  sig  endnu  lykkeligere  ved  at  besidde  Eder,  end 
jeg  er  ved  saa  heldig  at  have  skilt  mig  fra  det  mig  overdragne 
Hverv.  Men  jeg  maa  lægge  Eder  paa  Hjerte,  at  jeg  har  en 
Søn,  der  ikke  er  uden  Aand,  men  i  højeste  Grad  modtagelig 
for  Indtryk,  letsindig  og  forvoven.  Tag  Eder  vel  iagt  for  ham, 
hvis  han  skulde  faa  isinde  at  paatrænge  sig  Eder!« 

Den  smukke  Perserinde  takkede  meget  for  dette  advarende 
Vink  og  sagde,  at  hun  nok  skulde  tage  sig  iagt.  Men  Vezirens 
Søn,  Nureddin,  havde  fri  Adgang  til  sin  Moders  Værelser,  med 
hvem  han  sædvanligvis  spiste;  han  var  ung  og  velskabt,  havde 
et  behageligt  Væsen  og  var  dristig  over  al  Maade;  da  han  des- 
uden besad  megen  Aand  og  naturlig  Veltalenhed,  forstod  han 
efter  I>yst  og  Lune  at  gjøre  sig  gj ældende  hos  alle  og  enhver. 
Endskjøndt  han  nu  ret  vel  vidste,  at  den  smukke  Perserinde 
var  kjøbt  til  Kongen,  eftersom  hans  Fader  selv  havde  sagt  ham 
det,  tog  han  dog  ikke  i  Betænkning  at  forelske  sig  i  hende 
op  over  Ørerne,  den  første  Gang,  han  saa  hende.  Først  blev 
han  ganske  indtagen  af  hendes  Persons  Ynde  og  Skjønhed;   og 

da  han  dernæst  havde  fundet  Lejlighed  til  at  underholde  sig 
med  hende,  svor  han  i  sit  Hjerte,  der  var  opfyldt  af  den  hef- 
tigste Lidenskab,  for  enhver  Pris  at  rive  hende  ud  af  Kongens 
Besiddelse.  Men  den  skjønne  Perserinde  havde  ogsaa  fundet 
Nureddin  meget  elskværdig  og  tænkte  ved  sig  selv:  »Veziren 
viser  mig  megen  Ære,  idet  han  bestemmer  mig  for  Kongen  af 
Basra;  imidlertid  vilde  jeg  være  ham  langt  mere  takskyldig, 
hvis  han  bestemte  mig  for  sin  Søn  Nureddin.« 

Nureddin  forsømte  ingen  Lejlighed  til  at  nyde  Synet  af  en 
Skjønhed,  i  hvilken  han  var  dødelig  forelsket;  heller  ikke  lod 
han  nogen  Lejlighed  gaa  forbi  til  at  underholde  sig  med  hende. 
Hans  Moder  saa  ham  dog  bestandig  paa  Fingrene,  og  maatte 
ved  sin  moderlige  Myndighed  holde  ham  indenfor  de  sømme- 
lige Skranker.  »Min  Søn,«  sagde  hun  til  ham,  »det  er  ikke  pas- 
sende for  et  ungt  Menneske  i  din  Alder  bestandig  at  opholde 
sig  i  Kvindegemakkerne.  Gaa  paa  dit  Værelse  og  pas  dine  Stu- 
deringer, saa  at  Du  engang  kan  blive  en  værdig  Efterfølger  af 
din  Fader  i  hans  høje  Embede.« 

Den  smukke  Perserinde  havde  paa  hele  Rejsen  ikke  kunnet 
bade  sig.  Den  femte  eller  sjette  Dag  efter  hendes  Ankomst 
lod  Vezirens  Gemalinde  Badet  i  Huset  udtrykkelig  opvarme  for 
hende.  ^)     Derpaa  sendte  hun    hende   derind  tilligemed   nogle   af 


')  Det  orientalske  Bad,  af  Østerlænderne  med  Rette  betegnet  som 
en  af  deres  største  Nydelser,  bestaar  af  et  Varmtvandsbad  med  paa- 
følgende Afgnidning;  derpaa  vikles  Legemet  ind  i  bløde,  linnede 
Stykker,  og  man  anbringes  paa  en  Divan  for  i  et  Par  Timers  Siesta 
at  nyde  den  paafølgende  Mathed  i  Forbindelse  med  en  Pibe  og  en 
Kop  Kaffe.  Anvendt  oftere  end  omtrent  en  Gang  om  Ugen  har  det 
arabiske  Bad  en  enerverende  Indflydelse.  Private  Bade,  saaledes  som 
der  her    er  Tale  om,    høre    naturligvis  kun    til   i    de    største    og  vel- 

sine  egne  Slavinder,  der  havde  faaet  Befaling  til  i  et  og  alt  at 
betjene  hende  som  deres  Herskerinde,  og  efter  Badet  at  iføre 
hende  en  prægtig  Klædning,  som  hun  allerede  havde  ladet  for- 
færdige. Hun  tog  sig  nemlig  med  den  største  Interesse  af  den 
skjønne  Perserindes  Sager,  fordi  hun  vidste,  at  hun  herved  kunde 
indlægge  sig  en  Fortjeneste  hos  sin  Gemal,  idet  hun  lod  ham 
mærke,  at  alt,  hvad  der  var  ham  magtpaaliggende,  ogsaa  laa 
hende  paa  Hjerte.. 

Da  den  smukke  Perserinde  kom  ud  af  Badet,  endnu  hun- 
drede Gange  skjønnere,  end  hun  havde  vist  sig  første  Gang  for 
Khakan,  begav  hun  sig  strax  ind  til  Vezirens  Gemalinde,  kys- 
sede hende  paa  Haanden  og  sagde:  »Min  Herskerinde,  jeg  véd 
ikke,  hvordan  I  finder  mig  i  denne  ved  Eders  Godhed  besørgede 
Klædning.  Eders  Folk  forsikrede  mig  rigtignok,  at  den  hævede 
min  Person  i  den  Grad,  at  de  neppe  kunde  kjende  mig  igjen; 
men  det  kan  ikke  være  andet  end  Smiger.  Jeg  overgiver  mig 
derfor  til  Eders  Bedømmelse.  Men  selv  om  Eders  Slavinder 
havde  sagt  Sandhed,  bliver  der  dog  alene  Tale  om  Eders,  og 
ikke  om  min  Fortjeneste.« 

Fornøjet  svarede  Vezirens  Gemalinde :  »I  maa  ingenlunde 
anse  mine  Pigers  fordelagtige  Ytringer  om  Eder  for  Smiger,. 
Badet  er  en  herlig  Ting  til  at  forynge  baade  ung  og  gammel, 
og  I  forekommer  mig  virkelig  som  født  paany.  —  Dersom  jeg 
vidste,  at  Badet  endnu  var  godt,  vilde  jeg  ogsaa  forsøge  det;  i 
min  Alder  kan  man  næsten  ikke  for  ofte  tage  sin  Tilflugt 
dertil. « 

Da  Khakans  Gemalinde  flere  Dage  ikke  havde  været  i  Badet, 


indrettede  Huse;    den  almindelige  Befolkning   søger   til    de    offentlige 
Bade,  som  ogsaa  saa  ofte  er  paa  Tale  i   lOOl   Nats  Eventyr. 
Tusind  og  én  Nat.  31 

vilde  hun  ikke  lade  den  gode  Lejlighed  gaa  ubenyttet  forbi,  og 
satte  sine  Piger  i  Virksomhed  med  de  fornødne  Foranstaltninger. 
Imidlertid  drog  den  smukke  Perserinde  sig  tilbage  i  sit  Værelse. 
Men  førend  Vezirens  Gemalinde  begav  sig  i  Badet,  befalede  hun 
to  smaa  Slavinder  at  blive  hos  Perserinden,  og  hvis  Nureddin 
indfandt  sig,  at  vise  ham  tilbage. 

Nureddin  indfandt  sig  virkelig,  medens  hans  Moder  var  i 
Badet,  og  da  han  ikke  traf  hende  i  hendes  Værelser,  begav 
han  sig  øjeblikkelig  til  den  smukke  Perserindes  Gemak.  I  For- 
værelset erfarede  han  af  de  to  smaa  Slavinder,  hvor  hans  Moder 
var,  og  hvor  den  skjønne  Slavinde  var  at  træffe,  samt  at  Ad- 
gangen til  denne  var  ham  strengt  forbuden.  Men  dette  brød 
han  sig  ikke  om,  efterdi  alene  et  Dørforhæng  adskilte  ham  fra 
Maalet  for  hans  Ønsker,  og  han  nærmede  sig  rask  Indgangen 
til  det  indre  Værelse.  De  smaa  Slavinder  traadte  ham  i  Vejen; 
men  han  tog  uden  mange  Omstændigheder  en  under  hver  Arm 
og  satte  dem  ud  af  Forgemakket,  hvis  Dør  han  aflaasede  ind- 
vendigfra. Med  høje  Skrig  ilede  de  tvende  Børn  til  deres  i 
Badet  dvælende  Herskerinde,  og  beklagede  sig  med  Taarer  over, 
at  Nureddin  med  Vold  var  trængt  ind  i  den  skjønne  Perser- 
indes Værelse.  Vezirens  Gemalinde  følte  sig  herover  ikke  alene 
paa  det  dybeste  saaret,  men  ogsaa  forfærdet.  Øjeblikkelig  lod 
hun  Bad  være  Bad,  og  klædte  sig  hastig  paa.  Men  førend  hun 
var  bleven  færdig  hermed  og  havde  naaet  den  smukke  Perser- 
indes Værelse,  havde  hendes  Søn  allerede  igjen  forladt  denne 
og  grebet  Flugten. 

Den  smukke  Perserinde  saa  højlig  forbauset  Vezirens  Gemal- 
inde træde  ind  til  sig  med  Taarer  og  ligesom  ude  af  sig  selv. 
»Herskerinde,«    sagde    hun,    »maa  jeg  spørge,  hvad  der  volder 

Eder  slig  Bedrøvelse?  —  Hvad  er  der  hændet  Eder  i  Badet, 
eftersom  I  saa  hastig  har  forladt  det  igjen?« 

»Hvorledes?  Og  I  kan  spørge  og  lade  som  Ingenting,« 
svarede  Matronen,  »efterat  min  Søn  Nureddin  med  Vold  er 
trængt  ind  i  Eders  Værelse !  Kunde  der  vel  hændes  ham.  Eder 
og  mig  nogen  større  Ulykke?« 

»Om  Forladelse,«  spurgte  den  skjønne  Perserinde  endnu 
ganske  rolig,  »hvilken  Ulykke  kunde  der  vel  heraf  tilstøde  Eder 
og  Nureddin?« 

»Hvorledes,  —  har  min  Mand  da  ikke  sagt  Eder,  at  han 
havde  kjøbt  Eder  til  Kongen?  Advarede  han  Eder  ikke,  at  I 
skulde  vogte  Eder  vel  for  Nureddin?« 

»Det  har  jeg  ingenlunde  glemt,«  svarede  Perserinden,  »men 
Nureddin  har  fortalt  mig,  at  hans  Fader  var  bleven  anderledes 
tilsinds  og  havde  bestemt  mig  til  en  Foræring  til  ham  istedetfor 
til  Kongen.  Jeg  troede  ham  paa  hans  Ord,  og  I  kan  vel  be- 
gribe, at  jeg,  der  som  Slavinde,  fra  min  tidligste  Ungdom  be- 
standig har  været  vant  til  blind  Underkastelse,  hverken  turde 
eller  kunde  modsætte  mig  ham.  Ja,  jeg  vil  ligefrem  tilstaa  det, 
at  jeg  ogsaa  manglede  Lyst  dertil,  eftersom  jeg  ved  den  Frihed, 
hvormed  vi  daglig  har  set  hinanden,  har  vundet  ham  inderlig 
kjær.  Udsigten  til  at  blive  en  Konges  Eje  opgiver  jeg  uden 
mindste  Savn,  naar  jeg  blot  maa  opnaa  den  Lykke  at  tilhøre 
Eders  Søn  Nureddin.« 

»Give  Gud,  han  havde  talt  Sandhed!«  sukkede  Khakans 
Gemalinde.  »Det  skulde  være  mig  den  største  Glæde.  Men  I 
kan  være  overbevist  om,  at  han  har  bedraget  Eder;  hans  Fader 
har  umulig  kunnet  gjøre  ham  slig  Poræring.  Ak,  hvor  ulykkelig 
er  ikke  min  Søn;  hvor  ulykkelig  er  ikke  jeg!  —  Og  dog,  den, 
der  er  mest  at  beklage    af  os   alle,    er   min  Gemal,  der  har  de 

skrækkeligste  Følger  at  befrygte  af  denne  ulyksalige  Begivenhed, 
og  vi  med  ham!  Hverken  mine  Taarer  eller  mine  Bønner  vil 
kunne  formilde  og  aftvinge  ham  Tilgivelse  for  min  vanartige 
Søn!  Han  vil  ofre  ham  for  sin  retfærdige  Harme,  saasnart  han 
faar  hans  Forbrydelse  at  vide.« 

Med  disse  Ord  begyndte  hun  bitterlig  at  græde,  og  alle 
hendes  for  Nureddins  Skjæbne  bekymrede  Slavinder  stemte  i 
med  hende.  Ikke  længe  efter  kom  Veziren  hjem  og  fandt  til 
sin  Forbauselse  sin  Gemalinde  og  hendes  Slavinder  i  Taarer, 
og  den  smukke  Perserinde  hængende  med  Hovedet  som  en 
knækket  Lilie.  Men  da  han  spurgte  om  Anledningen  til  dette, 
skreg  og  græd  hans  Gemalinde  og  hendes  Slavinder  kun  endnu 
stærkere,  uden  at  give  noget  Svar  paa  hans  Spørgsmaal.  Hans 
Forbauselse  tiltog,  og  han  henvendte  sig  endelig  i  alvorHg  Tone 
til  sin  Gemalinde  og  betydede  hende,  at  han  øjeblikkelig  vilde 
have  at  vide,  hvorfor  hun  græd. 

Nu  turde  den  trøstesløse  Kone  ikke  længere  tie,  men  tog 
tilorde:  »Herre,  lad  mig  ikke  undgjælde  for  det,  der  er  sket! 
Jeg  forsikrer  Eder  om,  at  jeg  ingen  Skyld  har  deri.  Medens 
jeg  var  i  Badet,  kom  Eders  Søn  og  benyttede  denne  ulykkelige 
Tid  til  at  indbilde  den  smukke  Slavinde,  at  I  havde  forandret 
Eders  Hu  og  bestemt  hende  til  en  Foræring  for  ham.  Følgerne 
af  denne  skammelige  Løgn,  som  Slavinden  troede,  kan  I  selv 
gjætte  Eder  til.  Det  er  Aarsagen  til  min  Bedrøvelse;  det  gjør 
mig  ondt  baade  for  Eder  og  min  Søn,  for  hvem  jeg  ikke  vover 
at  anraabe  Eder  om  Tilgivelse.« 

Umuligt  vilde  det  være  at  beskrive  den  smertelige  Harme, 
hvori  Veziren  kom  over  sin  Søns  Uforskammethed.  Han  slog 
sig  for  Brystet,  sled  sig  i  Skjægget  og  raabte:  »Altsaa  paa  denne 
Maade,    Du  vanartige  Søn,    aldeles   uværdig    til  Livet,    som  jeg 

har  givet  Dig,  styrter  Du  din  Fader  fra  det  højeste  Trin  af 
Lykke  ned  i  den  dybeste  Fordærvelse!  Du  har  bragt  Fordær- 
velse baade  over  mig  og  Dig  selv!  Kongen  vil  ikke  lade  sig 
nøje  med  mindre  end  baade  dit  og  mit  Blod  for  den  Skam,  som 
er  bleven  tilføjet  ham  personlig!« 

Hans  Gemalinde  søgte  at  formilde  ham  og  bad  ham  om 
at  holde  Maade  i  sin  Sorg.  »Jeg  vil  give  Eder  10,000  Guld- 
stykker af  min  egen  Formue,«  tilføjede  hun,  »hvorfor  I  kan 
kjøbe  Eder  en  anden  Slavinde  tU  Sultanen.« 

»Hvorledes?«  svarede  Veziren:  »Tror  I,  at  det  er  mig  om 
hine  usle  10,000  Guldstykker  at  gjøre?  Jeg  vilde  være  inderlig 
glad  ved  at  slippe  med  Tabet  af  hele  min  Formue.  Det 
gj  ælder  min  Ære,  og  den  er  mig  kostbarere  end  al  Verdens 
Gods!« 

»Det  forstaar  jeg  mig  ikke  paa,«  indvendte  hans  Gemal- 
inde. »Jeg  indser  ikke  andet,  end  at  I  har  spildt  en  Sum  Penge; 
og  en  Ulykke,  hvorpaa  der  kan  raades  Bod  med  Guld,  fore- 
kommer mig  ikke  saa  forfærdelig. 

»Betænker  I  da  ikke,  at  Savy  er  min  Dødsfjende ?»  ud- 
raabte  Veziren.  »Vil  han  ikke  øjeblikkelig,  saasnart  Sagen  kommer 
ham  for  Øre,  gaa  til  Kongen  og  foranledige  mit  Fald?  »Eders 
Majestæt,«  vil  han  sige,  »taler  altid  om  Khakans  Tjenesteiver 
og  Hengivenhed?  han  har  ganske  nylig  vist,  hvor  lidet  han  for- 
tjener en  saa  høj  Plads  i  Eders  Mening.  Der  har  han  faaet 
10,000  Guldstykker  til  at  kjøbe  Eder  en  Slavinde  for,  og  i  lige 
Maade  udført  dette  smigrende  og  ærefulde  Hverv.  En  skjønnere 
Slavinde  har  endnu  ingen  faaet  sig"  tilstaaet.  Men  istedetfor  at 
overgive  hende  til  Eders  Majestæt,  til  hvis  Fornøjelse  og  for 
hvis  Penge  hun  er  bleven  kjøbt,  har  han  gjort  sin  Søn  en  For- 
æring   med  hende.    —   Du    fortjener   Slavinden   bedre   end   hin 

gamle  Graaskæg ! «  —  har  han  sagt  til  ham ;  og  hans  Søn 
(paa  denne  Vis  vil  han  vedblive  med  sin  sædvanlige  Ondskab) 
har  tilegnet  sig  hende  og  morer  sig  med  hende  paa  bedste 
Maade  —  I  kan  selv  overbevise  Eder  om,  at  jeg  taler  Sand- 
hed.«  —  — 

»Tror  I  ikke,«  vedblev  Veziren,  »at  jeg  efter  slig  Medde- 
lelse af  min  svorne  Fjende  hvert  Øjeblik  vil  kunne  vente  et 
Besøg  af  Kongens  Folk,  som  bryder  ind  i  mit  Hus  og  bortføre 
Slavinden  ?  Og  det  vil  ikke  blive  derved ;  saa  har  vi  endnu 
det  værste  ivente.« 

Herpaa  gjensvarede  hans  Gemalinde:  »Man  maa  visselig 
være  forberedt  paa  alt  af  Savy's  Ondskab,  forudsat  at  han  fik 
det  mindste  om  Sagen  at  vide.  Men  hvorledes  skulde  vel  han 
eller  nogen  anden  komme  under  Vejr  med,  hvad  der  foregaar 
i  det  indre  af  Eders  Palads?  Og  selv  om  der  skulde  komme  en 
Anelse  derom  ud  iblandt  Folk,  og  Kongen  skulde  ytre  sin  Mis- 
tanke for  Eder,  kan  I  da  ikke  foregive,  at  I  efter  nøjere  Prø- 
velse ikke  havde  fundet  Slavinden  hans  Højhed  værdig,  og  at 
Kjøbmanden  havde  bedraget  Eder?  Smuk  var  hun  rigtignok; 
men  det  var  meget  langtfra,  at  hun  var  i  Besiddelse  af  den 
Aand  og  de  Færdigheder,  som  især  havde  tjent  hende  til  An- 
befaling, da  I  kjøbte  hende.  Kongen  vilde  da  tro  Eder  paa 
Ordet,  og  Savy  vil  oven  i  Kjøbet  have  den  Ærgrelse,  ligesaa 
lidt  denne  Gang  at  have  opnaaet  sin  Hensigt,  at  styrte  Eder, 
som  de  utaUige  andre  Gange,  han  har  forsøgt  derpaa.  Berolige 
Eder,  og  overgiv  Eders  Sag  i  Guds  Hænder!« 

Da  dette  Raad  forekom  Veziren  meget  forstandigt,  blev 
han  igjen  roligere,  og  besluttede  at  handle  derefter.  Men  derfor 
blev  hans  Forbitrelse  imod  Nureddin  ingenlunde  mindre ;  Sønnen 
kom  ham  ikke   for   Øjne   hele  Dagen.     Hjemløs   vankede    Stak- 

kelen  omkring;  thi  heller  ikke  til  nogen  af  sine  Bekjendte  vo- 
vede han  at  ty  hen,  eftersom  han  med  Grund  frygtede  for,  at 
hans  Fader  skulde  opsøge  ham  der.  Han  flygtede  derfor  ud  af 
Byen  til  en  Have,  hvor  han  ellers  ikke  plejede  at  komme  og 
hvor  man  ikke  kjendte  ham.  Først  ganske  silde,  da  han  med 
Sikkerhed  vidste,  at  hans  Fader  havde  trukket  sig  tilbage  til  sit 
Værelse,  vovede  han  at  betræde  sit  Hjem.  Da  ventede  en  af 
hans  Moders  Slavinder  paa  ham  og  lukkede  ham  ind ;  næste 
Morgen  ganske  tidlig,  førend  hans  Fader  endnu  var  staaet  op, 
forlod  han  atter  Huset  og  gik  ud  af  Byen.  Denne  Levemaade 
maatte  han  til  sin  store  Ydmygelse  føre  en  hel  Maaned  igjennem. 
Sin  Moder  saa  han  ikke,  sin  Fader  vogtede  han  sig  vel  for  at 
faa  at  se,  og  hans  Moders  Slavinder  forsikrede  ham,  at  hans 
Fader  endnu  var  saa  opbragt,  at  han  slog  ham  ihjel,  hvis  han 
fik  fat  paa  ham. 

Vezirens  Gemalinde  vidste  igjennem  sine  Slavinder  om 
Nureddins  hemmelige  kommen  og  gaaen-,  men  hun  vovede  ikke 
at  bede  hans  Fader  om  Tilgivelse  for  ham.  Endelig  tog  hun 
dog  Mod  til  sig,  og  forestillede  Veziren,  at,  endskjøndt  ingen 
Søn  kunde  forbryde  sig  haardere  mod  sin  Fader,  end  Nureddin 
havde  forbrudt  sig  imod  ham,  idet  han  havde  berøvet  ham  den 
Ære  og  Fortjeneste  at  tilføre  Kongen  en  saa  fuldkomnen  Slav- 
inde som  den  smukke  Perserinde,  han  dog  ingenlunde  maatte 
bære  sig  saaledes  ad,  at  han,  foruden  den  Ulykke,  der  nu  alle- 
rede burde  være  glemt,  hidførte  en  anden  endnu  langt  større, 
og  som  aldrig  lod  sig  forvinde :  Nureddins  Undergang.  Eders 
Søn  driver  nemlig  om  for  Lud  og  koldt  Vand,  Gud  véd,  i 
hvilket  Selskab  og  paa  hvilke  Steder.  Og  desuden  maa  I  ikke 
befrygte,  at  det,  I  ønsker  at  holde  skjult,  netop  ved  denne 
Fremgangsmaade   vil   røbe  sig  selv?     Det   er  nemlig    mere   end 


sandsynligt,  at  Folk  tilsidst  vil  komme  efter  Sandheden,  naar  de 
søge  at  udfinde  Aarsagen  til,  at  Eders  Søn  paa  slig  Maade 
skyer  Eder.« 

Det  forstandige  i  disse  Forestillinger  var  Veziren  øjeblikkelig 
indlysende;  men  han  kunde  ikke  bekvemme  sig  til  at  meddele 
Sønnen  sin  Tilgivelse  uden  iforvejen  ret  alvorlig  at  have  ladet 
ham  føle  hans  Forseelse.  Men  ogsaa  herfor  vidste  hans  Gemal- 
inde Raad.  »Jeg  har  et  Indfald,«  sagde  hun,  »som  I  maa  føre 
Eder  til  Nytte.  Nureddin  indfinder  sig  her  i  Huset  Morgen 
tidlig  og  Aften  silde.  I  kan  passe  ham  op  iaften  og  lade,  som 
om  I  vil  dræbe  ham.  Jeg  iler  da  til  og  kaster  mig  imellem; 
paa  min  Forbøn  skjænker  I  ham  Livet,  og  han  vil  føle  sig 
overvættes  lykkelig  ved  at  tage  imod  den  smukke  Perserinde 
paa  hvilkesomhelst  Betingelser,  I  maatte  stille  ham.  Thi  give 
ham  hende  vil  I  vel  dog,  eftersom  hun  ikke  er  ham  mindre 
hengiven,  end  han  er  hende  ?» 

Veziren  gik  beredvillig  ind  paa  dette  Forslag.  Om  Aftenen, 
da  Nureddin  blev  indladt,  stod  hans  Fader  bag  Døren,  greb  ham, 
ligesom  han  traadte  ind,  kastede  ham  til  Jorden  og  trak  sin 
Dolk.  ^)  Men  i  samme  Øjeblik  styrtede  Nureddins  Moder  frem, 
greb  sin  Gemal  i  Armen  og  raabte:  »Herre,  hvad  vil  I  gjøre!« 
»Slip  mig,«  skreg  Veziren  i  vild  Vrede,  »at  jeg  kan  dræbe 
denne  uværdige  Søn!«  »O,  Herre,  da  maa  I  først  dræbe  mig,« 
sagde  Moderen,  »ingenlunde  vil  jeg  tillade,  at  I  dypper  Haand 
i  Eders  eget  Blod!« 

Dette  Øjeblik  tog  Nureddin  iagt  og  raabte  med  Taarer: 
»Fader,  jeg  bønfalder  Eder  om  Naade  og  Forbarmelse.    Skjænk 


^)  Familiefaderen    har   i  Østerland   en    næsten   uindskrænket  Myndighed 
og  Magt  over  sine  Børn  og  sit  Tyende. 

mig  Eders  Forladelse  for  hans  Skyld,  af  hvem  I  ogsaa  en 
Gang  venter  Forladelse,  naar  vi  alle  skal  fremstaa  for  hans 
Trone ! « 

Khakan  lod  sig  vriste  Dolken  af  Haanden,  og  saasnart 
dette  var  sket,  kastede  Nureddin  sig  ned  for  ham  og  kyssede 
hans  Fødder,  til  Tegn  paa,  hvor  dybt  han  fortrød,  at  han  havde 
forset  sig  imod  hans  faderlige  Godhed.  ^)  Khakan  bød  da  Nur- 
eddin takke  sin  Moder,  eftersom  det  alene  var  paa  hendes 
Forbøn,  at  han  havde  taget  ham  til  Naade  igjen,  og  vedblev 
derpaa:  »Ja,  jeg  er  endog  villig  til,  foruden  min  Tilgivelse  at 
skænke  Dig  den  smukke  Perserinde  paa  den  Betingelse,  at  Du 
ikke  behandler  hende  som  din  Slavinde,  men  som  din  retmæs- 
sige Gemalinde,  jeg  mener  dermed,  at  Du  aldrig  sælger  hende 
eller  forstøder  hende.  Hun  besidder  langt  mere  Aand,  Kløgt 
og  Dannelse  end  Du ;  og  jeg  tør  derfor  haabe,  at  hun  vil  være 
istand  til  at  tæmme  hin  ungdommelige  Ubesindighed  hos  Dig, 
som  ellers  let  kunne  styrte  Dig  i  Fordærvelse.« 

Slig  Mildhed  havde  Nureddin  aldrig  vovet  at  gjøre  Regning 
paa;  han  takkede  derfor  sin  Fader  af  et  dybt  rørt  Hjerte  og 
aflagde  beredvillig  den  forlangte  Ed. 

Fra  denne  Tid  af  levede  Nureddin  og  den  smukke  Perser- 
inde sammen  som  Mand  og  Kone  i  en  lykkelig  Samdrægtighed, 
som  Veziren  havde  sin  inderlige  Glæde  af.  Men  hos  Kongen 
lod  han  det  ikke  komme  dertil,  at  han  skulde  blive  mindet 
om  det  ham  givne  Hverv;  tvertimod  omtalte  han  med  Flid  ofte 
selv  det  vanskelige  deri,  og  ytrede  Tvivl  om,  at  det  vilde  lykkes 


')  Den  orientalske  Etikette  kjender  mange  forskjellige  Slags  Kys;  det 
her  omtalte  Kys  paa  Foden  er  Tegn  paa  Anger  og  Ydmyghed, 
Kysset  mellem  Øjnene  er  Tegn  paa  den  faderlige  Ømhed  o.  s.  v. 

ham  at  gjøre  den  ham  af  Kongen  viste  Tillid  Ære.  Kort  sagt, 
han  forstod  med  Snildhed  at  indrette  det  saaledes,  at  Kongen 
lidt  efter  lidt  opgav  Forventningen.  Imidlertid  havde  Savy  dog 
erfaret  noget  om  Sagens  rigtige  Sammenhæng;  men  Khakans 
Overvægt  i  Kongens  Gunst  var  saa  stor,  at  han  ikke  vovede  at 
røre  op  deri. 

Der  var  omtrent  forløbet  et  Aar  siden  hin  faretruende  For- 
vikling af  Omstændigheder  saa  lykkelig  havde  løst  sig,  da  Ve- 
ziren  paadrog  sig  en  dødelig  Sygdom,  idet  han  en  Dag  i  sin 
Embedsiver  altfor  hovedkulds  forlod  Badet.  Da  han  mærkede, 
at  hans  sidste  Time  nærmede  sig,  henvendte  han  sig  saalunde 
til  Nureddin,  der  intet  Øjeblik  forlod  hans  Leje:  »Min  Søn,  jeg 
véd  ikke,  om  jeg  af  de  store  Skatte,  som  Gud  har  skjænket 
mig,  har  gjort  saa  god  en  Brug,  som  jeg  burde.  Nu  hjælper  de 
mig,  som  Du  ser  intet;  Døden  lader  sig  ikke  kjøbe  bort.  Kun 
en  eneste  Ting  forlanger  din  døende  Fader  af  Dig,  —  at  Du 
bevarer  hint  Løfte  i  din  Erindring,  som  jeg  engang  tog  af  Dig 
med  Hensyn  til  den  smukke  Perserinde.  Jeg  dør  tilfreds  i  den 
Fortrøstning,  at  Du  ubrødelig  vil  holde  det.  —  Derpaa  frem- 
sagde han  (som  Døende  plejer)  sine  tvende  Troesartikler :  »Der 
er  ingen  Gud  uden  Allah,  og  Muhammed  er  hans  Profet!«  drog 
et  dybt  Suk  og  gik  heden  til  de  Saliges  Samfund. 

Veklager  opfyldte  Paladset;  af  Kongen  blev  Khakan  bekla- 
get som  en  vis  Minister,  en  ivrig  og  tro  Tjener,  af  Folket  som 
alles  Velgjører  og  Beskytter;  endogsaa  Skoledrengene  fældede 
Taarer  ved  hans  Baare.  En  mere  ærefuld  Begravelse  havde 
man  aldrig  set  i  Basra.  Vezirerne,  Emirerne  og  alle  Hoifets 
Store  trængte  sig  til  for  skiftevis  at  bære  hans  Levninger  til 
Begravelsesstedet ;    rige    og    fattige    gav    ham   et    Offer   af  deres 

Taarer   med    paa  Vejen,      Idet   Toget  brød   op   fra    Sørgehuset, 
fremsagde  én  af  Følget  disse  Vers: 

—  Jeg  sagde  til  Manden,  som  var  sat  til  at  vaske  hans  Lig, 
—  gid  han  havde  fulgt  mit  Raad.  Bort  med  Vandet,  og  vask  ham 
i  de  ærefulde  Taarer,  som  blive  fældede  over  ham !  Og  bort  med 
de  vellugtende  Sager,  som  man  har  bragt  sammen  til  at  balsamere 
hans  døde  Ler,  og  lad  hans  Støv  gjennemtrænges  med  Duften  af 
hans  Berømmelse!  —  Byd  alle  gode  Engle  at  ledsage  ham!  Ser  Du 
dem  ikke  i  hans  Følge?  —  Lad  ikke  menneskelige  Skuldre  blive 
trykkede  af  hans  Baare;  de  bære  allerede  tungt  nok  paa  Byrden  af 
hans  Velgjerninger!  — 

I  lang  Tid  overlod  Nureddin  sig  til  en  levende  Smerte 
over  Tabet  af  sin  Fader;  ikke  engang  sine  fortrolige  Venner 
vilde  han  se  og  tale  med.  Men  en  Dag,  da  han  sad  i  sin  af- 
døde Faders  ham  efterladte  Bolig,  bankede  det  paa  Gadedøren; 
han  gik  hen  og  aabnede.  Det  var  en  af  hans  Faders  fortro- 
ligste Venner,  som  traadte  ind,  kyssede  Nureddins  Haand  og 
sagde:  »O,  Herre,  hvo,  som  efterlod  en  Søn  som  Eder,  er 
ingenlunde  død.  Rejs  Eders  Mod,  unge  Mand!  Nu,  da  I  har 
vist  Eders  Faders  Minde  al  skyldig  Ære  og  opfyldt  alle  An- 
standens Fordringer,  er  det  atter  Tid  for  Eder  at  vende  tilbage 
til  Verden,  for  at  hævde  den  Plads,  som  Eders  Fødsel  og  For- 
tjenester har  erhvervet  Eder.  Det  vilde  stride  lige  saa  meget 
imod  de  naturlige  som  borgerlige  Love,  hvis  vi  ikke  ydede  vore 
Fædre  ved  deres  Hedengang  det  tilbørlige  Maal  af  barnlig 
Ømhed.  Men  naar  vi  i  denne  Henseende  har  opfyldt  vor  Skyl- 
dighed, saa  byder  os  Pligten  igjen  at  leve  for  Verden,  vort 
Fædreland  og  vore  Venner.  Tør  altsaa  Eders  Taarer  og  paatag 
Eder  igjen  hint  glade  Væsen,  som  tidligere  udbredte  Fryd 
overalt,  hvor  I  viste  Eder!« 

Vennens  Raad  var  forstandigt,  og  Nureddin  skulde  have 
undgaaet  alle  sit  Livs  følgende  Ulykker,  hvis  han  havde  efter- 
fulgt dette  paa  den  rette  Maade.  Øjeblikkelig  stod  han  op  og 
begav  sig  ind  i  Gjæsteværelset,  hvor  han  beværtede  sin  og  sin 
Faders  tro  Ven.  Da  denne  lavede  sig  til  at  gaa,  bad  han  ham 
komme  igjen  næste  Dag,  indbød  tillige  andre  af  sin  egen  Alder, 
og  forberedte  alt  til  en  stor  Fest.  Men  det  blev  ikke  ved  denne 
ene;  Fest  fulgte  paa  Fest  i  en  uendelig  Række,  og  han  kj endte 
ingen  Grændser  for  sin  ædelmodige  Gavmildhed.  Saasnart  blot 
én  roste  noget  og  sagde:  »Det  er  virkelig  en  smuk  Ting,« 
sagde  han  strax:  »Betragt  den  som  Eders  eget!«  selv  om  det 
var  et  helt  Hus.  Ikke  sjelden  gjorde  den  skjønne  Perserinde, 
endnu  hans  Hjertes  eneste  Elskede,  ham  herover  aabenhjertige 
Bebrejdelser:  »Eders  Fader  Veziren,«  sagde  hun,  »har  vistnok 
efterladt  Eder  store  Skatte;  men  —  tag  mig  det  ikke  ilde 
op!  —  saa  store  de  end  monne  være,  I  vil  snart  se  Ende  paa 
dem,  hvis  I  vedbliver,  som  I  har  begyndt.  Man  kan  nok  en 
Gang  imellem  beværte  sine  Venner  og  gjøre  sig  lystig  med  dem; 
men  at  gjøre  dette  Dag  ud  og  Dag  ind,  er  at  løbe  lige  i  Elen- 
dighedens Favn.  I  ville  sørge  langt  bedre  for  Eders  Ære  og 
Velfærd,  hvis  I  tog  Eders  Fader  til  Mønster,,  og  stræbte  at  gjøre 
Eder  duelig  til  at  opnaa  den  Værdighed,  hvilken  han  beklædte 
med  saa  stor  Berømmelse.« 

Smilende  havde  Nureddin  lyttet  til  den  skjønne  Perserindes 
Tale;  med  et  Smil  svarede  han  hende:  »Lad  den  Fugl  flyve! 
Vi  vil  heller  tænke  paa,  hvorledes  vi  bedst  kan  more  os.  Af 
min  døde  Fader  blev  jeg  altid  holdt  stramt  i  Tøjlen,  og  glæder 
mig  nu  i  Nydelsen  af  den  Frihed,  hvorefter  jeg  saa  længe  har 
maattet  vansmægte.  Det  vil  altid  være  tidsnok  at  ofre  sig  hint 
af  Eder  anbefalede    fornuftige,  regelmæssige  Liv.     I   min    Alder 

maa  man  leve  for  at  nyde,    at  man  ikke  skal  dø  uden   at  have 
levet. « 

Ogsaa  Nureddins  Hovmester  vovede  at  gjøre  Forestillinger 
imod  hans  Ødselhed.  »O,  Herre,«  sagde  han  en  Dag,  »kjender 
I  hint  Ordsprog :  »Den,  der  giver  ud,  uden  at  skrive  op,  bliver 
en  Stodder.«  Bliver  I  saaledes  ved,  vil  snart  Eders  Formue 
være  fløjten.«  Nureddin  saa  paa  Manden  og  svarede:  »Af  hele 
din  Snak  behager  mig  ikke  et  eneste  Ord.  Hvor  herlig  siger 
ikke  Digteren: 

—  Vis  mig  dog  den  gjerrige,  som  vandt  Berømmelse  ved  sit 
Gnieri,  —  den  gavmilde  og  højmodige,  som  er  omkommen  af  Høj- 
modighed !  — 

»Du  maa  vide,  Hushovmester,«  vedblev  Nureddin,  »at  Du, 
naar  Du  blot  har  nok  under  Hænder  til  min  Middagsmad,  ikke 
skal  bekymre  Dig  om  mit  Aftensmaaltid. «  Hushovmesteren 
bøjede  sig  dybt,  uden  at  sige  noget  videre.  Men  Nureddin  ved- 
blev med  sin  vanvittige  Ødselhed. 

Et  Aarstid  omtrent  havde  han  ført  dette  Liv,  og  sad  en 
Dag  med  sine  gode  Venner  ved  Bordet,  da  han  hørte  den 
smukke  Perserinde  synge  i  Værelset  ved  Siden  af: 

—  Du  var  glad  i  hine  Dage,  som  henrandt  med  Vellyst  ideres 
Skjød,  og  tænkte  ikke  paa  Sorgen,  som  Skjæbnen  imidlertid  førte 
Dig  imøde.  —  Dine  Nætter  var  fulde  af  sød  Ro.  Men  Du  blev  be- 
dragen af  dem ;  midt  under  den  lyse  Herlighed  indtræder  pludselig 
Mulmet.  — 

Strax  efter  bankede  det  paa  Døren.  Nureddin  rejste  sig 
for  selv  at  gaa  ud  og  se  efter,  hvo  det  var,  eftersom  han  havde 
sendt  alle  sine  Slaver  bort   for   fuldkommen  uforstyrret   at   nyde 

sine  Venners  Selskab.  Da  han  havde  aabnet  Døren,  stod  hans 
Hushovmester  udenfor.  Han  gik  ud  til  ham  for  at  forhøre, 
hvad  han  vilde;  men  en  af  hans  Gjæster  havde  listet  sig  efter 
ham  og  var  bleven  staaende  bag  Døren.  »Herre,«  sagde  Hov- 
mesten,  »jeg  beder  tusinde  Gange  om  Forladelse,  at  jeg  saaledes 
afbryder  Eder  midt  i  Eders  Glæde-,  men  det,  jeg  har  at  sige 
Eder,  syntes  mig  saa  vigtigt,  at  jeg  ikke  troede  at  burde  op- 
sætte det.  Det  er  endelig  kommet  saa  vidt  med  Eder,  som  jeg 
forudsagde,  at  det  maatte  komme.  Mag  har  jeg  bekostet  Eders 
Middagsmad ;  men  der  er  intet  Sølvstykke  tilbage  til  Eders  Aftens- 
maaltid.  Dersom  I  altsaa  vil,  at  jeg  længer  skal  forblive  i 
Eders  Tjeneste,  saa  maa  I  anvise  mig  Hjælpekilder;  i  modsat 
Tilfælde  ønsker  jeg  at  anbefale  mig.« 

Nureddin  lod  ved  denne  uventede  og  forfærdelige  Med- 
delelse Hovedet  synke  og  vidste  ikke  at  svare  Andet  end: 
»Der  gives  ingen  Magt  og  Frelse  uden  hos  Allah!«  ').  Men 
hans  bag  Døren  posterede  Ven  havde  hørt  Alt,  og  skyndte  sig 
tilbage  til  Salen  for  at  meddele  de  Øvrige  sin  Opdagelse.  »I 
kan  gjøre,  hvad  I  vil,«  tilføjede  han,  »men  jeg  for  min  Del 
har  idag  for  sidste  Gang  været  til  Gjæst  hos  denne  banke- 
rotte Stymper.«  »I  den  Sag  kan  vi  let  blive  enige.«  svarede 
de  andre,  »under  disse  Omstændigheder  vil  vi  ikke  heller  have 
længer  noget  at  gjøre  med  ham.« 


^)  Endnu  den  Dag  i  Dag  er  disse  af  en  dyb  religiøs  Naivitet  dikterede 
Ord  den  jævne  Arabers  Mundheld  ved  ethvert  pludseligt  indtræffende 
Ulykkesbudskab.  Han  søger  en  Slags  Trøst  i  at  minde  sig  om,  at 
hvor  forfærdeligt  et  Slag  der  end  har  rammet  ham,  er  Gud  dog  den 
eneste,  der  har  Magten  og  styrer  alt;  altsaa  i  Gudhengivelsen  (det 
Begreb,  der  nærmest  dækker  Ordet  Islam)  ligger  Trøsten  for  al 
jordisk  og  aandelig  Nød. 

I  dette  Øjeblik  kom  Nureddin  tilbage,  og,  saa  lystig  han 
end  anstillede  sig,  for  igjen  at  bringe  sine  Selskabsbrødres  gode 
Lune  paa  Gled,  kunde  han  dog  ikke  forebygge,  at  de  jo  ganske 
tydelig  læste  ham  Bekræftelsen  paa  den  bedrøvelige  Nyhed  ud 
af  Ansigtet.  Det  varede  derfor  kun  nogle  faa  Øjeblikke,  inden 
en  af  Gjæsterne  rejste  sig  og  sagde:  »Jeg  maa  nødvendigvis 
bede  Dig  om  Tilladelse  til  at  fjerne  mig.«  —  —  »Og  hvorfor 
da  saa  tidlig?«  spurgte  Nureddin.  »Min  Kone  venter  sin  Ned- 
komst inat,«  sagde  Gjæsten,  »og  jeg  nænner  ikke  under  disse 
Omstændigheder  at  være  ude  af  Huset.  Nureddin  lod  altsaa 
sin  Ven  gaa;  men  ikke  længe  varede  det,  inden  en  anden  an- 
befalede sig  under  Paaskud  af,  at  han  ønskede  endnu  samme 
Aften  at  besøge  sin  Broder,  der  højtideligholdt  sin  Søns  Om- 
skjærelse.  Paa  denne  Maade  sneg  den  ene  sig  bort  efter  den 
anden  lige  indtil  den  sidste. 

Da  Nureddin  befandt  sig  ene,  kaldte  han  den  smukke 
Perserinde  ind  til  sig,  og  bevidnede  hende  sin  angerfulde  Be- 
drøvelse over  den  Meddelelse,  som  hans  Hushovmester  nylig 
havde  gjort  ham.  Da  erindrede  hun  ham  om  sine  tidligere  Ad- 
varsler og  Forestillinger,  idet  hun  tilføjede:  »Mest  bekymrer 
mig  dog,  at  I  ikke  kj ender  hele  Omfanget  af  Eders  Ulykke. 
I  vil  tidsnok  lære  at  kjende  de  sørgelige  Følger  af  Eders  af- 
sindige Ødselhed.  Jeg  forestillede  Eder  ofte  nok,  at  Menneskene 
ved  en  forstandig  Levemaade  var  istand  til  at  skabe  deres 
egen  Lykke;  men  I  svarede  mig  altid  med  disse  eller  lig- 
nende Vers: 


—  Naar  Lykken  er  gavmild  imod  Dig,  saa  være  Du  gavmild 
imod  Alle  og  Enhver,  inden  Lykken  flyer  Dig!  —  Thi  Gavmild- 
heden   vil    ikke    udtømme    dine    Midler,    saa    længe    Lykken    er  Dig 

gunstig,    og   Gjerrigheden    ikke    heller    bevare    dem,    naar   den    for- 
lader Dig.  — 

Saa  maatte  jeg  naturligvis  lade  Eder  raade.  Nu  formaar  jeg 
ikke  Andet  end  at  sørge  med  Eder.« 

Nureddin  maatte  indrømme,  at  han  havde  handlet  urigtig, 
idet  han  ikke  havde  fulgt  den  smukke  Perserindes  Raad;  — 
men  hun  maatte  ikke  glemme,  at,  naar  han  havde  sat  sin  For- 
mue til,  dette  da  var  sket  til  Gunst  og  Glæde  for  udvalgte,  i 
lang  Tid  prøvede  Venner.  »Det  er  lutter  hæderlige  og  taknem- 
lige Mennesker,«  tilføjede  han,  »og  de  vil  sikkerlig  ikke  lade 
mig  istikken.« 

Men  den  skjønne  Perserinde  indvendte:  »Herre,  hvis 
Eders  Livshaab  alene  har  Eders  Venners  Erkjendtlighed  at  stole 
paa,  saa  bygger  I  paa  en  meget  slet  Grund;  I  vil  kun  altfor 
snart  erfare  det.« 

»Min  Elskede,«  svarede  Nureddin,  »jeg  har  heldigvis  en 
langt  bedre  Mening  om  den  Bistand,  jeg  kan  vente  mig  af 
mine  Venner.  Strax  imorgen  tidlig  vil  jeg  besøge  dem  alle- 
sammen, førend  de  endnu  kan  have  indfundet  sig  hos  mig, 
og  I  skal  se,  at  jeg  kommer  hjem  til  Eder  med  alle  Lommer 
fulde.  Og  saa  har  jeg  alvorlig  foresat  mig  at  slaa  ind  paa  en 
ganske  anden  Vej ;  mine  Kapitaler  skal  da  anbringes  i  alle- 
haande  nyttige  Foretagender,  som   kan  ernære  deres  Herre.« 

Næste  Morgen  ganske  tidlig  begav  Nureddin  sig  altsaa  hen 
til  sine  ti  Venner,  som  alle  boede  i  en  og  samme  Gade.  Han 
bankede  først  paa  hos  en  af  de  allerrigeste*,  Slavinden,  som 
lukkede  ham  op,  spurgte  ham  først,  hvem  han  var. 

»Sig  din  Herre,  at  det  er  Nureddin,  Sønnen  af  den  afdøde 
Vezir  Khakan,«  var  Nureddins  Svar. 

Slavinden  lod  ham  paa  denne  Besked  uden  videre  træde 
ind  og  bad  ham  vente  i  Salen,  medens  hun  meldte  ham  hos 
sin  Herre,  der  befandt  sig  i  et  af  Sideværelserne. 

»Nureddin!«  gjentog  Husets  Herre  foragtelig  og  saa  højt, 
at  den  lyttende  Nureddin  tydelig  kunde  høre  det.  »Sig  ham 
blot,  at  jeg  ikke  er  hjemme,  og  det  samme  kan  Du  sige,  saa 
ofte  han  i  den  følgende  Tid  skulde  indfinde  sig  ved  min  Dør. « 

Slavinden  kom  tilbage  og  erklærede,  at  hun  havde  taget 
fejl,  da  hun  troede  sin  Herre  hjemme;  han  var  ganske  nylig 
gaaet  ud. 

Skamfuld  og  ydmyget  fjernede  Nureddin  sig,  men  tænkte 
ved  sig  selv,  idet  han  gik  hen  til  en  anden  af  sine  Venner: 
»Er  denne  end  en  Skurk,  saa  er  det  dog  derved  ikke  givet,  at 
de  andre  skulde  være  af  samme  Art.« 

Men  heri  tog  han  fejl;  overalt,  hvor  han  bankede  paa,  lod 
man   sig   nægte  hjemme.     Da  erindrede  han  sig  følgende  Vers: 

—  I  Lykken  ligner  Mennesket  et  Træ,  omkring  hvilket  Adams 
Børn  forsamle  sig,  saa  længe  det  bærer  Frugter.  —  Men  ere  Frug- 
terne borte,  da  forlade  Menneskene  Træet  og  opsøge  sig  et  andet.  —  ^). 

Han  vendte  da  igjen  tilbage  til  den  smukke  Perserinde, 
og,  saasnart  han  var  kommen  hjem,  overlod  han  sig  ganske  til 
sin  dybe  Kummer.  Hans  Elskede  havde  strax  set  paa  ham,  at 
han  hos  sine  Venner  ikke  havde  fundet  den  ventede  Hjælp,  og 


')  Klagen  over  Menneskenes  Troløshed  er  et  af  de  hyppigst  forekom- 
mende og  mest  anførte  moraliserende  Træk  i  lOOl  Nats  Eventyr,  lige- 
som i  det  hele  Forsikringerne  om  Livets  Ubestandighed  er  et  stadig 
tilbagevendende  Omkvæd  i  den  østerlandske  Livsvisdom  ligefra  Kla- 
gerne i  Jobs  Bog  til  de  buddhistiske  og  kinesiske  Filosofers  tung- 
sindige Udviklinger. 

Tusind  og  én  Nat.  • 

spurgte  ham,  om  han  nu  en  anden  Gang  vilde  stole  paa  hendes 
Spaadomme.  »O,  min  Dyrebare,«  udraabte  Nureddin,  »I  havde 
kun  altfor  meget  Ret!  Ikke  en  eneste  af  dem  alle  lod  mig  se 
sit  Aasyn,  og  aldrig  havde  jeg  troet,  at  Mennesker,  der  i  saa 
højt  Maal  havde  nydt  mine  Velgjeminger,  skulde  opføre  sig  saa 
slet  imod  mig.  O  ja,  tilvisse,  jeg  vil  herefter  følge  Eders  gode 
Raad!    Ak,  raad  mig,  hjælp  mig!« 

»For  Øjeblikket  ser  jeg  ingen  anden  Udvej  aaben  end 
den,  at  I  sælger  Eders  Slaver  og  Eders  Husgeraad,  og  lever 
deraf,  indtil  Himlen  i  sin  Miskundhed  aabner  Eder  en  Kilde 
til  et  nyt  Udkomme.« 

Uagtet  dette  Hjælpemiddel  forekom  Nureddin  overmaade 
haardt,  havde  han  dog  intet  andet  tilovers,  og  han  gjorde  først 
sine  Slaver  i  Penge,  der  kun  forøgede  Udgifterne  ved  hans  Hus- 
holdning uden  længer  at  gjøre  nogen  Nytte.  For  de  saaledes 
indkomne  Penge  levede  han  i  nogen  Tid  med  den  størst  mulige 
Sparsommelighed;  men  da  atter  hans  Kasse  var  aldeles  tom, 
kom  Raden  til  hans  Møbler  og  Husgeraad,  hvoriblandt  der  be- 
fandt sig  overmaade  kostbare  Sager,  der  dog,  som  det  lod  sig 
vente,  kun  blev  betalt  med  en  Spotpris.  Det  er  saaledes  let 
begribeligt,  at  han  kun  i  ganske  kort  Tid  formaaede  at  leve 
for  den  ved  Salget  indkomne  Sum.  Da  ogsaa  disse  Penge  var 
fortærede  indtil  den  sidste  Hvid,  vidste  han  ikke  længer  nogen 
Udvej,  og  meddelte  den  smukke  Perserinde  igjen  sin  hjælpeløse 
Forfatning  og  sin  deraf  flydende,  dybe  Kummer.  Men  ikke  var 
han  forberedt  paa  det  Svar,  som  hun  nu  gav  ham  paa  hans 
Bøn  om  Raad. 

»Saa  har  jeg  intet  andet  Raad  tilbage  end  det,  at  I  ogsaa 
sælger  mig  —  som  Eders  sidste  Stykke.  I  véd,  at  Eders  Fader, 
den  afdøde  Vezir,    betalte    mig    med    10,000  Guldstykker.     Vel 

er  det  muligt,  at  jeg  ikke  længer  er  denne  høje  Pris  værd;  men 
jeg  er  dog  overbevist  om,  at  I  endnu  kan  løse  en  smuk  Sum 
Penge  for  mig.  Før  mig  derfor  ufortøvet  hen  paa  Slavetorvet  I 
Med  de  Penge,  som  kommer  ind  ved  mit  Salg,  rejser  I  da  hen 
til  en  fremmed  Stad,  hvor  Ingen  kjender  Eder,  og  gjør  et  For- 
søg paa  ved  driftige  Handelsforetagender  at  forskaffe  Eder  Mid- 
lerne til  et  savnløst  og  lykkeligt  Liv.  Er  det  Allah's  Villie 
(hans  Navn  være  priset!),  saa  bliver  vi  nok  engang  igjen  for- 
enede.« ^). 

»O  min  Elskede,«  raabte  Nureddin,  »hvorledes  er  det 
muligt,  at  I  kan  fatte  slig  en  Tanke?  Har  jeg  da  kun  givet 
Eder  saa  svage  Beviser  paa  min  Kjærlighed,  at  I  kan  tro  mig 
istand  til  at  begaa  slig  en  Nederdrægtighed?  Kunde  jeg  des- 
uden handle  saaledes,  uden  at  bryde  hin  Ed,  som  jeg  nedlagde 
i  min  Faders  Haand  paa  hans  Dødsleje,  aldrig  at  sælge  Eder? 
Nej,  heller  vil  jeg  dø  end  skille  mig  ved  Eder,  hvem  jeg  elsker 
ligesaa  højt  som  —  nej,  ved  Allah,  langt  højere  end  mig  selv! 
Eders  vanvittige  Forslag  siger  mig  kun,  med  Græmmelse  maa 
jeg  udtale  det,  at  I  elsker  mig  i  langt  ringere  Grad,  end 
jeg  Eder.« 

»Herre,«  svarede  den  smukke  Perserinde,  »jeg  er  ubrødelig 
overbevist  om,  at  I  elsker  mig  saa  højt  som  I  siger,  og  Allah 
er  mit  Vidne,  at  min  Kjærlighed  ikke  er  ringere  end  Eders,  at 
jeg  kun  med  Smerte  og  Modbydelighed  har  gjort  hint  Forslag, 
der  nylig  forlod  mine  Læber  til  Eders  Fortørnelse.  Men  for  at 
bryde  Kraften  af  Eders  Indvendinger,  behøver  jeg  kun  at  er- 
indre Eder   om,    at    Nød    kjender   ingen    Love.     I   kan    umulig 


')  Muhammedanerne  tro  paa  en  Forudbestemmelse,  der  opfyldes  aldeles 
uafhængig  af  alle  Menneskets  vilkaarlige  Handlinger. 

elske  mig  højere,  end  jeg  elsker  Eder,  og  jeg  tilsværger  Eder, 
at  jeg  stedse,  hvo  der  end  bliver  min  Herre,  vil  bevare  min 
Kjærlighed  til  Eder  uforandret.  Det  skulde  være  mit  Livs 
højeste  Glæde,  igjen  at  vorde  forenet  med  Eder,  naar  I  en- 
gang, som  jeg  haaber,  I  gjør,  blev  istand  til  at  kjøbe  mig  til- 
bage. Vistnok  er  det  en  grusom  Nødvendighed  baade  for  mig 
og  for  Eder;  men  jeg  ser  intet  andet  Middel  til  at  rive  os  ud 
af  Elendigheden.« 

Nureddin  begreb  kun  altfor  vel  Sandheden  af  det,  som  den 
smukke  Perserinde  sagde,  og,  da  han  ikke  saa  nogen  anden 
Udvej  til  at  undgaa  en  forsmædelig  Armod,  greb  han  nød- 
tvungen til  dette  Middel  for  at  skaffe  sig  Penge  til  at  skabe 
sig  en  ny  og  bedre  Fremtid.  Med  ubeskrivelig  Smerte  førte 
han  derfor  sin  Elskede  hen  paa  Torvet,  hvor  Slavinderne  blev 
udstillede,  og  henvendte  sig  til  en  Mægler  ved  Navn  Hadschi  ^) 
Hassan,  til  hvem  han  sagde:  »Her  har  jeg  en  Slavinde  at  sælge; 
lad  os  se,  hvad  man  vil  byde  for  hende!« 

Mægleren  førte  Nureddin  ind  i  et  hemmeligt  Værelse,  og, 
efterat  den  smukke  Perserinde  her  havde  kastet  Sløret  tilbage, 
sagde  han:  »O  Herre,  høje  Fortrin  forlader  ikke  let  Hukom- 
melsen! Er  det  ikke  den  samme  Slavinde,  som  Veziren,  Eders 
salig  Fader,  kjøbte  for  10,000  Guldstykker?«  Da  Nureddin  her- 
til havde  svaret  Ja,  aabnede  Mægleren  ham  Udsigten  til  at  ind- 
løse en  betydelig  Sum  for  Slavinden,  og  lovede  at  anstrenge 
sig  for  at  tilvejebringe  den  højeste  Pris  for  hende.     Derpaa  for- 


^)  Hadschi  betyder  Pilgrim.  Skjøndt  efter  Profetens  Bud  egentlig  en- 
hver Rettroende  skulde  foretage  en  Pilgrimsfart  til  Mekka  og  Medina, 
er  det  ddg  kun  den  færreste  Del,  som  kommer  saa  vidt,  og  Ordet 
Hadschi  er  derfor  bleven  en  Slags  Ærestitel,  som  enhver  Mekkafarer 
kan  bære  foran  sit  Navn. 


lod  Nureddin  tilligemed  Hadschi  Hassan  Gemakket,  hvori  den 
smukke  Perserinde  skulde  vente  paa  Kjøbere,  og  den  sidste  gik 
ud  for  at  bringe  sin  Vare  paa  Markedet.  Men  Kjøbmændene 
var  just  adsplittede  trindt  omkring  for  at  tilhandle  sig  tyrkiske, 
græske,  georgiske  og  abyssinske  Slavinder,  og  Mægleren  maatte 
derfor  vente,  indtil  de  atter  havde  samlet  sig  paa  Bazaren.  Da 
stod  han  op  imellem  dem  og  tog  med  glade  Miner  og  Fagter 
saaledes  tilorder 

»I  Kjøbmænd,  I  rige  Mænd!  Ikke  alt,  hvad  der  er  rundt, 
er  derfor  en  Nød,  ikke  heller  alt,  hvad  der  er  langagtigt,  en 
Figen;  ligesaa  lidt  er  alt,  hvad  der  er  rødt,  derfor  Kjød,  og 
ikke  heller  alt,  hvad  der  er  hvidt.  Talg  og  Fedt.  Erfaring  lærer 
endvidere,  at  Æg  og  Æg  er  to  helt  forskjellige  Ting;  —  nogle 
er  friske,  andre  er  raadne,  endskjøndt  begge  Slags  har  en  hvid 
og  blank  Skal.  —  Hermed  vil  jeg  alene  sige  Eder,  at  I  i  Eders 
Levedage  kan  have  set  og  kjøbt  Slavinder  nok;  men  aldrig 
i  Eders  Levetid  har  I  set  en  Slavinde,  der  kunde  stilles  ved 
Siden  af  hende,  som  jeg  herved  har  den  Ære  at  falbyde  Eder. 
Kommer,  at  jeg  kan  vise  Eder  den  kosteligste  Perle,  hvis  Værdi 
ikke  kan  opvejes  med  Guld!  I  skal  da  selv  sige  mig,  for 
hvilken  Sum  jeg  skal  opraabe  hende,  at  I  derpaa  kan  gjøre 
Eders  Bud.« 

Derpaa  førte  han  Kjøbmændene  ind  i  det  Værelse,  hvor 
han  havde  indelukket  den  smukke  Perserinde.  Beundrende 
slugte  Kjøbmændene  den  dejlige  Slavindes  Yndigheder,  og  alle 
var  enige  i,  at  han  ikke  maatte  opraabe  hende  for  mindre  end 
4,500  Guldstykker.  Hadschi  Hassan  gik  da  atter  ud  med  Kjøb- 
mændene, lukkede  vel  efter  sig,  og  raabte  udenfor  Døren: 
»4,500  Guldstykker  for  den  persiske  Slavinde!« 

Endnu   var   der   intet   Bud   gjort,    Kjøbmændene   stod  just 

og  overvejede,  hvor  højt  de  skulde  gaa,  da  Veziren  Savy  viste 
sig  paa  Markedet.  Da  han  saa  Nureddin  paa  Torvet,  tænkte 
han  ved  sig  selv:  »Formodentlig  gjør  han  atter  noget  af  sit 
Husgeraad  i  Penge,  eller  han  vil  kjøbe  sig  en  Slavinde.  Da 
raabte  Hadschi  Hassan  for  anden  Gang:  4,500  Guldstykker  for 
den  persiske  Slavinde ! «  Savy,  som  hørte  Opraabet,  sluttede 
naturligvis  fra  den  usædvanlig  høje  Pris  til  Slavindens  usæd- 
vanlige Skjønhed,  og  fik  Lyst  til  at  se  hende.  Han  red  derfor 
lige  hen  til  Hadschi  Hassan,  der  var  trindt  omringet  af  Kjøb- 
mændene,  og  sagde:    »Luk  op  og  lad  mig  se  Slavinden!« 

Men  nu  stred  det  ligefrem  imod  Skik  og  Brug  at  vise 
nogen  Slavinden,  efterat  Kjøbmændene  havde  set  hende  og  var 
begyndt  at  handle  om  hende;  dog  mod  Veziren  vovede  Kjøb- 
mændene ikke  at  gjøre  deres  Ret  gjældende,  og  Hadschi  Hassan 
maatte  atter  lukke  op  og  føre  den  skjønne  Perserinde  ud,  saa 
at  Savy  kunde  se  hende  uden  at  stige  af  Hesten.  Synet  af  slig 
overordentlig  Skjønhed  opfyldte  ham  strax  med  Beundring,  og 
han  sagde  til  Mægleren:  »Du  forlangte  jo  4,500  Guldstykker 
for  hende?  —  —  »Ja,«  svarede  Hassan.  »Kjøbmændene  her 
har  nylig  afgjort,  at  jeg  skulde  raabe  hende  op  for  denne 
Sum,  og  jeg  venter  nu  paa,  at  de  skal  begynde  at  byde 
over. « 

»Jeg  vil  give  den  forlangte  Sum,  hvis  Ingen  byder  mere,« 
sagde  Savy  og  saa  sig  om  i  Kredsen  med  et  Blik,  der  maatte 
betage  alle  og  enhver  Lysten  til  at  byde  over.  Han  var  virkelig 
ogsaa  overalt  saa  frygtet,  at  ingen  af  Kjøbmændene  vovede  at 
lukke  Munden  op  til  noget  Bud.  Da  han  altsaa  havde  ventet 
i  nogen  Tid,  uden  at  nogen  havde  budt  ham  over,  henvendte 
han  sig  atter  til  Hassan:    »Nu,  hvad  venter  Du  efter?    Gaa  saa 

hen  til  Sælgeren  og  afslut  Handelen  for  de  4,500  Guldstykker, 
eller  forhør  Dig,  hvad  han  ellers  har  at  sige!« 

Veziren  vidste  nemlig  endnu  ikke,  at  Nureddin  var  Slav- 
indens Ejermand.  Mægleren  løb  da  hen  til  Nureddin  og  sagde 
til  ham:  »Herre,  jeg  bringer  Eder  slemme  Efterretninger;  Eders 
Slavinde  vil  gaa  for  en  Spotpris.  »Hvorledes  det?«  spurgte 
Nureddin.  »Herre,  alt  var  indledt  paa  bedste  Maade.  Saasnart 
Kjøbmændene  havde  set  Slavinden,  lod  de  mig  opraabe  hende 
for  4,500  Guldstykker.  Da  skulde  det  just  træffe  sig  saa  uhel- 
digt, at  Savy  skulde  komme  til.  Han  lod  sig  strax  vise  Slav- 
inden, og  da  han  havde  set  hende,  sagde  han,  at  han  vilde  give 
den  forlangte  Sum  for  hende.  Ingen  af  Kjøbmændene  vovede 
at  byde  ham  over,  endskjøndt  det  iforvejen  havde  været  ganske 
tydelig  at  mærke  paa  dem,  at  de  i  det  mindste  vilde  være 
gaaet  til  den  Sum,  som  Eders  Fader  havde  givet  for  Slavinden, 
Hans  Bud  er  altsaa  det  højeste;  hvad  vil  I,  at  vi  skal  gjøre? 
Desuden  vilde  det  være  et  sandt  Mirakel,  om  han  virkelig  ud- 
betalte endog  kun  denne  elendige  Pris;  hans  sædvanlige  Skik 
er  at  skrive  en  Anvisning  paa  en  af  sine  Agenter,  og  paa  samme 
Tid  underhaanden  lade  ham  vide,  at  han  ikke  skal  udbetale 
Anvisningen.  Hans  Kasserer  vil  lade  Eder  løbe  Dag  ind, 
Dag  ud  efter  Eders  Penge;  og  naar  I  da  endelig  bliver  utaal- 
modig  og  paatrængende,  vil  det  hedde :  » Saa  kom  da  med  Eders 
lumpne  Anvisning!«  Og  naar  I  saa  giver  den  fra  Eder,  river 
man  den  istykker  lige  for  Eders  Øjne,  og  I  har  dermed  faaet 
Eders  Betaling.  Men  i  ethvert  Tilfælde  er  Eders  Slavinde 
langt  mere  værd,  og  jeg  vil  aldrig  raade  Eder  til  at  lade  hende 
gaa  for  den  Pris.« 

»Jeg  takker  Dig  for  dit  Raad,«  svarede  Nureddin,  »og  vil 
aldrig  lade  Slavinden  komme  i  Hænderne  paa  en  svoren  Fjende 

af  mit  Hus;  hellere  vil  jeg  omkomme  i  den  bitreste  Armod. 
Alene  dette  ene  ønsker  jeg  at  vide  af  Dig,  der  jo  maa  kjende 
alle  Vedtægter  og  Kneb  ved  slige  Lejligheder,  hvorledes  jeg 
skal  forhindre,  at  hun  kommer  i  hans  Hænder.« 

»Herre,  intet  er  lettere,«  erklærede  Hadschi  Hassan,  »I 
behøver  kun  at  lade,  som  om  I  var  bleven  fortørnet  paa  Eders 
Slavinde,  og  i  Overilelse  havde  svoret,  at  I  vilde  føre  hende 
paa  Torvet,  —  men  at  I  ingenlunde  vilde  sælge  hende,  men 
alene  opfylde  Eders  Ed.  Ingen  kan  indvende  noget  derimod, 
og  Savy  ligesaa  lidt  som  nogen  anden.  Kom  altsaa  strax  med, 
og  i  samme  Øjeblik  jeg  ligesom  med  Eders  Indvilligelse  fører 
Slavinden  hen  til  Savy,  giver  I  hende  et  Par  lette  Slag,  og  fører 
hende  derpaa  ligefor  Skjælmens  Næse  hjem  igjen.« 

Nureddin  takkede  Mægleren  og  lovede  at  følge  hans  gode 
Raad.  Hadschi  Hassan  gik  altsaa  hen  og  lukkede  det  Værelse 
op,  hvori  den  skjønne  Perserinde  befandt  sig.  I  et  Par  Ord 
tilhviskede  han  hende,  ikke  at  blive  forskrækket  over,  hvad  der 
vilde  ske,  og  førte  hende  derpaa  hen  til  den  ved  Døren  ven- 
tende Savy,  idet  han  sagde :  »Her  er  Slavinden,  Herre,  hun  til- 
hører Eder!« 

Men  neppe  havde  Mægleren  udtalt  disse  Ord,  førend  Nur- 
eddin traadte  frem  og  greb  fat  i  den  skjønne  Slavinde,  rev  hende 
til  sig  og  gav  hende  en  let  Kindhest,  idet  han  sagde,  saa  højt, 
at  alle  kunne  høre  ham:  »Kom  hid,  uforskammede,  og  følg 
igjen  hjem  med  mig!  Foranlediget  ved  din  slette  Opførsel  svor 
jeg  at  føre  Dig  paa  Torvet,  men  ingenlunde  at  sælge  Dig.  Jeg 
har  anden  Brug  for  Dig,  og  det  vil  være  tidsnok  at  skride 
til  dette  yderste  Middel,  naar  jeg  ikke  mere  har  noget  andet  at 
gribe  til ! « 

Men  opbragt  indtil  Raseri  skreg  Veziren:     »Elendige  Øde- 

land,  troer  Du  at  kunne  bilde  mig  ind,  at  Du  foruden  Slavinden 
endnu  har  noget  andet  at  sælge?«  Og  med  det  samme  sporede 
han  sin  Hest  og  red  lige  ind  paa  Nureddin  for  at  rive  den 
smukke  Perserinde  fra  ham.  Men  tirret  ved  den  ham  tilføjede 
Skam  bød  den  unge  Mand  Slavinden  træde  tilside  og  vente  paa 
sig,  greb  Vezirens  Hest  i  Tøjlerne,  rev  den  flere  Skridt  tilbage 
og  tilskreg  Savy:  »Graahærdede  Skurk,  Du  skulde  strax  paa 
Stedet  komme  til  at  opgive  din  fule  Aand,  hvis  ikke  Agtelsen 
for  disse  hæderværdige  Mænd  holdt  mig  tilbage!« 

Enhver,  som  var  Vidne  til  denne  Scene,  glædede  sig  i  sit 
inderste  Hjerte  over  at  se  den  onde  Vezir  paa  denne  Maade 
ydmyget  af  Nureddin;  ved  Blikke  og  Vink  gav  man  ham  fra 
alle  Sider  at  forstaa,  at  ingen  vilde  være  ham  til  Hinder  i  en 
fuldstændig  Tugtelse  og  Hævn,  Savy  søgte  igjen  at  blive 
Herre  over  Hestens  Tøjler;  men  den  kraftige,  ved  de  omkring- 
staaendes  Bifald  opmuntrede  Nureddin  rev  Veziren  ned  af  Sadlen, 
saa  at  han  faldt  lige  i  Rendestenen,  pryglede  ham  igjennem  og 
gav  mangt  et  godt  Knubs  imod  Stenbroen.  Rigtignok  forsøgte 
de  ti  Slaver,  som  ledsagede  Veziren,  paa  at  ile  deres  Herre  til- 
hjælp med  dragne  Sabler;  men  Kjøbmændene  holdt  dem  tilbage, 
idet  de  sagde:  »Hvad  vil  I  dog  gjøre?  Ser  I  ikke,  at  den  ene  er 
en  Vezir  og  den  anden  en  Vezirs  Søn,  hinanden  fuldkommen 
værdig  i  ærlig  Nævekamp?  Lad  dem  paa  egen  Haand  klare 
deres  Mellemværende;  desto  hastigere  bliver  de  igjen  gode  Venner! 
Hvis  I  derimod  ombragte  Nureddin,  tror  I  da,  at  Eders  Herre, 
saa  mægtig  han  end  er,  formaaede  at  beskjærme  Eder  mod  den 
hævnende  Retfærdighed  ? « 

Da  endelig  Nureddin  var  træt  af  at  prygle  Veziren  lod 
han  ham  ligge  i  Rendestenen  og  fjærnede  sig  med  sin  dejlige 
Slavinde  under  Folks  høje  Bifaldsraab. 

Den  mørbankede  Savy  kom  ved  sine  Tjeneres  Hjælp  atter 
paa  Benene;  men  hans  forhen  glindsende  hvide  Klædebon  var 
ganske  tilsølet  med  Blod  og  Gadeskarn.  Da  hængte  han  en  af 
de  grove  Maatter,  som  tjener  Fattigfolk  til  Sæde,  omkring  sin 
Hals,  tog  et  Bundt  af  det  grove  Straa,  hvoraf  de  bliver  gjort, 
i  hver  Haand  ^),  og  begav  sig,  understøttet  af  tvende  Slaver,  for 
alle  Folks  Øjne,  men  uden  at  vække  Medlidenhed  hos  nogen, 
ad  den  lige  Vej  hen  til  Kongens  Palads.  Her  begyndte  han 
under  Kongens  Vinduer  at  skrige  jammerligt  og  anraabe  ham 
om  Retfærdighed.  Neppe  fik  Kongen  Øje  paa  ham,  førend  han 
lod  ham  hente  op  til  sig.  Med  Forbauselse  betragtede  han  sin 
Vezir,  medens  denne  fremsagde  følgende  Vers: 

—  Skal  Ulykken  bøje  mig,  medens  Du,  den  stærke,  lever  ?  — 
Skulle  Hundene  sønderrive  mig,  skjøndt  Du  er  en  Løve?  —  Skulle 
alle  tørstige  frit  drikke  af  dine  Velgjerningers  Kilde,  og  jeg  alene 
tørste  i  din  umiddelbare  Nærhed  ?   — 

»Hvo  har  handlet  saaledes  med  Dig?«   spurgte  Kongen. 

»Herre,«  svarede  Savy,  »man  behøver  kun  at  besidde 
Eders  Højheds  Gunst  og  have  en  Andel  i  Eders  vise  Raad  for 
at  være  udsat  for  slig  en  Behandling,  som  jeg  har  maattet  lide.« 

»Og  hvo  har  forbrudt  sig  saa  groyelig?«  spurgte  Kongen 
videre,  »han  skal  visselig  komme  til  at  fortryde  det,  hvis  han 
har  Uret!« 

Derpaa  fortalte  Savy  Sagen  paa  sin  egne  Maade,  som 
følger : 

»Herre,  jeg  havde  personlig  begivet  mig  hen  paa  Slavinde- 


*)  For  at  antyde,  at  han  var  bleven  behandlet  som  et  Udskud  af  Folket, 
paa  den  laveste  Maade. 

torvet  for  at  kjøbe  mig  en  Kokkepige,  da  jeg  hørte  en  Slavinde 
bydes  til  Salg  for  4,500  Guldstykker.  Jeg  lod  mig  hende  vise, 
og  saa  da  den  allerdejligste  Kvinde,  jeg  i  mine  Levedage  har 
set,  og  erfarede  med  det  samme,  at  hun  tilhørte  Nureddin, 
Khakans  Søn.  Nu  erindrer  Eders  Højhed  vel,  at  I  for  to  til 
tre  Aar  siden  gav  denne  Vezir  10,000  Guldstykker,  for  at  han 
for  denne  Sum  skulde  kjøbe  Eder  en  fortrinlig  begavet  Slavinde. 
Han  fandt  og  kjøbte  netop  den  nærværende  Slavinde,  men  for- 
ærede hende  til  sin  Søn,  eftersom  han  ikke  fandt  Eder  slige 
Fuldkommenheder  værdig.  Men  Sønnen  har  efter  sin  Faders 
Død  sat  al  Ting  til,  paa  denne  Slavinde  nær,  som  han  nu  paa 
det  Yderste  saa  sig  nødt  til  at  afhænde,  og  virkelig  ogsaa  lod 
opraabe  til  Salg.  Jeg  lod  ham  altsaa  komme  frem  for  mig,  og 
sagde  til  ham,  uden  med  et  Ord  at  omtale  hans  Faders  Be- 
drageri eller  rettere  Troløshed  imod  Eders  Højhed,  at  jeg  havde 
hørt  Kjøbmændene  byde  4,500  Guldstykker  for  hans  Slavinde. 
»Jeg  tvivler  rigtignok  ikke  paa,«  vedblev  jeg,  »at  jo  Kjøbmæn- 
dene vil  drive  Prisen  betydelig  højere  op;  men  I  skal  ikke 
komme  til  at  fortryde  det,  hvis  I  overlader  mig  hende  for  4,500 
Guldstykker.  Jeg  har  nemlig  isinde  at  kjøbe  hende  til  en  For- 
æring til  vor  allernaadigsie  Konge,  og  den  Anbefaling,  jeg  skal 
give  Eder  hos  Hs.  Højhed,  skal  komme  til  at  gavne  Eder  uden 
Sammenligning  mere  end  det  sandsynlige  Overskud  over  de 
4,500  Guldstykker.«  Men  istedetfor  at  svare  mig  høfligt,  be- 
tragtede den  uforskammede  mig  stolt  og  sagde:  »Usle  Graaskæg, 
hellere  skjænker  jeg  min  Slavinde  en  smudsig  Jøde,  end  jeg 
sælger  hende  til  Dig.«  Nu  forestillede  jeg  ham,  uden  i  mindste 
Maade  at  forivre  mig,  uagtet  jeg  havde  gyldig  Grund  dertil,  at 
han  med  slige  Ytringer  fornærmede  Eders  Højhed,  der  havde 
gjort  hans  Fader  til  det,  han  var,  ligesom  I  havde  beklædt  mig 

med  den  Værdighed,  jeg  bar.  Men  derover  blev  Mennesket 
først  rigtig  rasende,  anfaldt  mig  som  en  Afsindig,  uden  at  tage 
Hensyn  hverken  til  min  Alder  eller  min  Værdighed,  rev  mig  af 
Hesten  og  slog  mig,  saalænge  han  havde  Kræfter  dertil,  — 
kort  sagt,  bragte  mig  i  den  l'ilstand,  hvori  Eders  Højhed  her 
ser  mig.« 

Efter  at  have  talt  saaledes,  kastede  Veziren  sig  atter  græ- 
dende og  veklagende  ned  for  sin  Herskers  Fødder.  Men  Vre- 
dens Aare  svulmede  paa  Kongens  Pande  ved  denne  falske  Frem- 
stilling ,af  Sagen.  Øjeblikkelig  gav  han  den  tilstedeværende 
Høvidsmand  over  sin  Livvagt  Befaling  til  med  fyrretyve  Mand 
at  begive  sig  hen  til  Nureddins  Hus,  udplyndre  det  og  jævne 
det  med  Jorden,  men  føre  selve  Nureddin  og  hans  Slavinde  be- 
tyngede med  Lænker  tilbage  med  sig.  Høvidsmanden  svarede : 
»Herre,  jeg  hører  og  adlyder,«  og  fjernede  sig  for  at  udføre 
Befalingen. 

Men  Sandschar,  en  af  den  hedengangne  Vezir  Khakans 
Slaver,  der  havde  drevet  det  til  at  blive  Kammertjener  hos  Kongen, 
forlod  ufortøvet  Paladset,  saasnart  han  havde  hørt  Kongens  Bud, 
og  fik  et  godt  Forspring  for  den  udsendte  Vagt.  Fuld  af  Er- 
kjendtlighed  imod  Khakan,  hvem  han  skyldte  sin  Lykke,  og 
indtagen  til  Gunst  for  Sønnen,  Nureddin,  der  var  opvoxet  under 
hans  Øjne,  iøvrigt  vel  bekjendt  med  det  Had,  som  Savy  nærede 
til  den  afdøde  Vezirs  Hus,  kunde  han  ingenlunde  tro,  at  Nur- 
eddins Brøde  var  saa  stor,  som  Savy  havde  skildret  den.  Men 
Kongen  var  saa  opbragt,  at  Sandschar  ret  vel  forudsaa  den 
uafvendelige  Fare  for  Khakans  Søn,  hvis  hans  Hersker  fik  fat 
paa  ham ;  han  vilde  øjeblikkelig  lade  ham  henrette,  uden  at 
give  ham  Tid  til  noget  Forsvar.  Ilsomt  begav  den  tro  Sand- 
schar   sig   derfor   hen    til    Nureddins  Bolig.      Paa    hans   heftige 

Banken  lukkede  Husets  Herre  selv  op;  han  havde  nemlig  ikke 
længere  nogen  Slave  til  sin  Tjeneste.  Nureddin  kj endte  strax 
sin  Faders  forrige  Slave  og  vilde  med  Glæde  ønske  ham  vel- 
kommen. Men  Sandschar  gav  ham  ingen  Tid  dertil  og  sagde 
aandeløs:  »Minkjære,  unge  Herre,  I  er  ikke  længere  sikker  her 
i  Basra;  grib  Flugten  uden  at  spilde  noget  Øjeblik!« 

»Hvorfor  det.?«  spurgte  Nureddin.  »Hvad  tvinger  mig  til 
en  saa  hastig  Afrejse?« 

»Flygt,  siger  jeg,  flygt,«  gjentog  Kongens  Kammertjener, 
»og  tag  Eders  Slavinde  med  Eder!  Savy  har  paa  sin  Maade 
fortalt  Kongen,  hvad  der  er  forefaldet  imellem  Eder,  og  denne 
har  allerede  afsendt  Høvidsmanden  for  sin  Livvagt  med  fyrretyve 
Mand  for  at  gribe  Eder  og  Eders  smukke  Slavinde.  Her  har 
I  halvtredsindstyve  Guldstykker,  at  I  ikke  skal  være  ganske 
hjælpeløs  i  Eders  Landflygtighed.  Havde  jeg  mere,  skulde  I 
vissehg  faa  det.  Farvel!  Hold  mig  tilgode,  at  jeg  fjerner  mig 
saa  hastig  og  overlader  Eder  til  Eder  selv.  Høvidsmanden  maa 
paa  ingen  Maade  træffe  mig  her.« 

Sandschar  gav  Nureddin  neppe  Tid  til  at  takke,  og  fjernede 
sig  skyndsomt.  Den  unge  Mand  forsømte  ingen  Tid,  men 
underrettede  den  skjønne  Perserinde  om,  at  de  nødvendigvis 
maatte  gribe  Flugten.  Slavinden  hyllede  sig  blot  ind  i  sit  Slør, 
og  hastig  forlod  de  Huset  med  hinanden.  Uden  Uheld  lykkedes 
det  dem  at  komme  ud  af  Byen  og  naa  Floden  Eufrats  ikke 
fjerne  Munding.  Her  indskibede  de  sig  paa  et  Fartøj,  som  just 
var  i  Begreb  med  at  lette  Anker.  Først  efter  at  Skibet  var 
kommet  under  Sejl  for  en  gunstig  Vind,  forhørte  Nureddin  sig 
om  Maalet  for  dets  Fart,  og  erfarede  til  sin  store  Glæde,  at  det 
gik  til  Khalifens  Hovedstad  Bagdad. 

I  Basra  havde  imidlertid  Høvidsmanden  med  sine  Drabanter 

omringet  Nureddins  Hus;  men  al  hans  Banken  var  forgjæves. 
Da  lod  han  Døren  bryde  op  med  Magt;  hans  Mandskab  trængte 
ind  og  gjennemsøgte  hele  Huset,  men  fandt  ligesaalidt  Nureddin 
som  den  smukke  Perserinde.  Høvidsmanden  forhørte  sig  nu 
overalt  hos  Naboerne ;  men  ingen  havde  set  noget  til  Nureddin. 
Men  selv  om  nogen  havde  vidst,  hvor  han  var  bleven  af,  vilde 
dog  visselig  ingen  have  forraadt  ham;  thi  han  var  i  høj  Grad 
yndet  af  alle.  Endnu  medens  Ødelæggelsesværket  gik  for  sig, 
sendte  Høvidsmanden  Bud  til  Kongen  og  lod  ham  vide,  at 
hverken  Nureddin  eller  hans  Slavinde  var  at  finde.  Kongen  gav 
ham  Ordre  til  at  fortsætte  sine  Efterforskninger  og  udstrække 
dem  til  ethvert  tænkeligt  Sted,  hvor  Misdæderne  kunde  have 
søgt  Tilflugt;  thi  han  vilde  for  enhver  Pris  se  dem  i  sin  Magt. 
Høvidsmanden  gjorde  sig  følgelig  al  Flid  for  at  finde  Flygtnin- 
gernes  Spor;  imidlertid  modtog  Savy  de  mest  smigrende  Vid- 
nesbyrd om  Herskerens  Naade  og  Bevaagenhed;  Kongen  lod  sin 
Vezir  beklæde  med  en  Ærespelts,  og  ytrede  for  ham,  idet  han 
lod  ham  gaa  fra  sig:  »I  skal  visselig  blive  hævnet,  og  det  af 
mig  alene!«  Savy  ønskede  sin  kongelige  Herre  et  langt  Liv  og 
begav  sig  sjæleglad  hjem.  Endnu  samme  Dag  blev  der  udraabt 
over  hele  Byen,  at  hvo  som  bragte  Nureddin  og  hans  Slavinde 
tilstede,  skulde  modtage  en  Æresklædning  og  tusinde  Guldstykker ; 
den  derimod,  som  begunstigede  deres  Flugt,  maatte  vente  den 
allerhaardeste  Straf.  Men  alle  Anstrængelser  var  unyttige;  der 
var  intet  Spor  af  Flygtningene  at  opdage. 

Nureddin  og  den  skjønne  Perserinde  fortsatte  imidlertid 
lykkelig  deres  Rejse  til  Bagdad.  Da  Skibspatronen  endelig 
fik  Øje  paa  Byen,  tih-aabte  han,  fuld  af  Glæde  over  den  lyk- 
kelige og  vel  tilendebragte  Fart,  de  Rejsende:  »Børn,  det  er 
Bagdad,    Sikkerhedens  Vugge;    det   er   en   stor   og    prægtig  By, 


hvor  bestandig  alt  strømmer  sammen  fra  alle  Verdenshjørner. 
I  vil  der  finde  en  umaadelig  Folkemængde.  Hverken  er  Vinte- 
ren der  for  kold,  eller  Sommeren  altfor  trykkende  hed;  man 
nyder  her  et  evigt  Foraar  med  alle  dets  herlige  Blomster,  i  For- 
bindelse med  alle  Høstens  rige  Frugter.« 

Noget  udenfor  Staden  steg  tilligemed  de  øvrige  Rejsende 
ogsaa  Nureddin  og  hans  smukke  Slavinde  i  Land,  efterat  de 
havde  betalt  fem  Guldstykker  for  Farten.  Men  Nureddin  havde 
endnu  aldrig  været  i  Bagdad,  og  vidste  følgelig  ikke,  hvorhen 
han  skulde  vende  sig  for  at  faa  et  Tilflugtssted.  Han  gik  derfor 
med  sin  Elskede  langs  hen  med  Haverne,  som  ligger  ved  Tigris- 
floden, og  naaede  tilsidst  en,  som  var  omgiven  af  en  høj  og 
herlig  Mur.  Ved  sammes  Ende  bøjede  de  ind  paa  en  lang,  vel 
brolagt  Vej,  hvor  de  fik  Øje  paa  et  Vandspring  og  Havens  Ind- 
gang, begge  Dele  lige  prægtig.  Foran  Porten  fandtes  en  af 
Søjler  understøttet  Forhal  med  Bænke  paa  begge  Sider  af  Ind- 
gangen. 

»Ved  Allah!«  ytrede  Nureddin  fornøjet.  »Det  er  ret  et 
bekvemt  Sted.  Spist  har  vi  allerede  ombord  paa  Skibet,  — 
Natten  er  nær;  jeg  foreslaar  derfor,  at  vi  tilbringer  den  paa 
dette  Sted.« 

»Herre,«  svarede  den  smukke  Slavinde,  »I  véd,  at  Eders 
Villie  er  min  i  et  og  alt.« 

De  indrettede  sig  altsaa,  efterat  de  først  ved  Kilden  havde 
vasket  Ansigt  og  Hænder  og  drukket  engang,  saa  godt  det  lod 
sig  gjøre,  til  Nattehvile  paa  en  af  Stenbænkene,  og  faldt  ogsaa 
snart  isøvn.      »Priset  være  han^  som  aldrig  sover!« 

Men  denne  Have  tihørte  Khalifen  Harun  al  Raschid,  og 
hed  Lyksalighedens  Have;  en  i  sammes  Midte  værende  prægtig 

Hal  hed  Fornøjelsens  Vugge.  Den  var  herlig  udstyret  med 
Malerier,  og  havde  ikke  mindre  end  firsindstyve  Gittervinduer. 
Firsindstyve  Lamper  og  en  uhyre  Lysekrone,  som  hang  i  Midten, 
tjente  til  Hallens  Oplysning;  men  disse  mange  Blus  blev  aldrig 
tændt,  uden  naar  Khalifen  selv  var  tilstede.  Naar  Harun  be- 
fandt sig  i  daarligt  Lune,  som  ikke  saa  sjelden  var  Tilfældet, 
plejede  han  at  tage  herud.  Saa  lod  han  alle  Blussene  tænde 
og  alle  Vinduerne  aabne,  saa  at  den  herlige  Straaleglands  ud 
bredte  sig  vide  til  hele  Omegnen  og  kunde  beundres  fra  en  stor 
Del  af  selve  Staden.  I  Almindelighed  opholdt  sig  dog  kun  i 
denne  Have  en  gammel  Opsynsmand,  Shejkh  Ibrahim  kaldet, 
hvem  Khalifen  havde  givet  denne  Plads  til  Belønning  for  lang 
og  tro  Tjeneste.  Opsynsmanden  havde  faaet  Befaling  til,  kun 
med  skønsomt  Valg  at  indlade  Fremmede  i  Haven,  og  navnlig 
ikke  at  taale,  at  Folk  slog  sig  til  Ro  paa  de  foran  Indgangen 
værende  tvende  Stensofaer. 

Idag  havde  Ibrahim  netop  været  ude  i  Forretninger.  Da 
han  temmelig  silde  om  Aftenen  vendte  hjem,  fandt  han  paa 
den  ene  af  Sofaerne  tvende  sovende  Mennesker,  der  til  Be- 
skyttelse imod  Myggene  med  et  Klæde  havde  indhyllet  deres 
Hoveder- 

»Ej,«  sagde  den  gamle  Herre  for  sig  selv,  »véd  I  ikke,  at 
Khalifen  har  givet  mig  Magt  over  alle  dem,  som  jeg  overrasker 
her?  Bi  I  kun  lidt!  Jeg  skal  lære  Eder  at  vise  Khalifen  den 
tilbørlige  Agtelse!« 

Med  disse  Ord  aabnede  han  sagte  Havedøren  og  traadte 
ind,  men  vendte  snart  igjen  tilbage  med  en  tyk  Stok  og  op- 
strøgne Ærmer.  Allerede  vilde  han  slaa  til,  da  han  pludselig 
fik  Betænkeligheder: 

»Men    Ibrahim   dog,    hvorledes  kan  det    falde   Dig   ind   at 

prygle  dem,  førend  Du  har  forhørt  dem  og  rigtig  undersøgt 
Sagen?  Maaske  er  det  fremmede,  som  ikke  har  vidst  at  hjælpe 
sig  tilrette  i  Staden,  og  som  heller  ikke  kjender  Khalifens  Befa- 
ling. Jeg  vil  dog  først  tage  dem  i  Øjesyn.«  Han  traadte  altsaa 
nærmere  og  løftede  med  Forsigtighed  det  Klæde,  hvormed  Nur- 
eddin  og  den  smukke  Perserinde  havde  tilhyllet  deres  Ansigter; 
med  Forbauselse  saa  han  da,  at  det  var  en  smuk,  ung  Mand  og 
en  over  al  Maade  dejlig  Kvinde. 

»Dem  kan  jeg  dog  ikke  være  bekjendt  at  prygle,«  mente 
Ibrahim,  idet  han  igjen  lod  Klædet  falde.  Derpaa  vækkede 
han  Nureddin,  idet  han  med  blid  Haand  strøg  ham  under  Fod- 
saalerne.  Denne  for  strax  ivejret  og  saa  sig  om;  men  da  han 
fik  Øje  paa  en  Olding  med  et  langt,  hvidt  Skjæg,  greb  han 
hans  Haand,  kyssede  den  og  sagde:  »Allah  opholde  Eder,  gode 
Fader!    Ønsker  I  noget?« 

»Hvem  er  I?«  spurgte  Shejkh  Ibrahim.  »Hvor  kommer 
I  fra?« 

»Vi  er  Fremmede,«  lød  Nureddins  Svar,  »vi  er  nylig  an- 
kommen og  vil  tilbringe  Natten  her.« 

»Min  Søn,«  ytrede  Shejkhen,  »Du  véd,  at  vor  hellige 
Profet  gjør  os  Højmodighed  mod  Fremmede  til  en  uomgjæn- 
gelig  Pligt.  Her  vil  I  kun  have  det  daarligt;  vil  I  derimod 
gaa  ind  med  mig,  skal  jeg  anvise  Eder  et  bedre  Leje,  og,  da 
det  endnu  ikke  er  aldeles  mørkt,  kan  I,  forinden  I  gaar  til 
Hvile,  gjøre  Eder  bekjendt  med  Haven,  som  tilvisse  er  meget 
smuk. « 

»Er  det  Eders?«   spurgte  Nureddin. 

»Javist;  jeg  har  arvet  den  efter  min  Fader.  Kom  nu  ind 
med  mig;  det  skal  ikke  fortryde  Eder!« 

Ved    denne    Indbydelse    rejste    Nureddin    sig    helt    fra    sit 

haarde  Leje,  takkende  Oldingen  i  de  forbindtligste  Ord,  og 
fulgte  med  ham  ind  i  Haven,  hvis  Indgang  Oldingen  omhyggelig 
tillaasede  efter  sig.  Først  og  fremmest  førte  Ibrahim  sine  Gjæster 
hen  til  et  Punkt,  hvorfra  de  kunde  overse  den  dejlige  Haves 
Omfang  og  Anlæg.  Nureddin  havde  i  Basra  set  mange  dejlige 
Haver ;  men  aldrig  havde  han  set  nogen,  der  endog  blot  tilnær- 
melsesvis kunde  maale  sig  med  denne.  Efterat  han  havde  set  sig 
om  allevegne,  vandrende  fra  Sted  til  Sted,  spurgte  han  den 
ved  Siden  af  ham  gaaende  Opsynsmand,  hvad  han  hed,  Saa- 
snart  Shejkhen  havde  sagt  ham  sit  Navn,  tog  han  saalunde 
tilorde : 

»Shejkh  Ibrahim,  jeg  maa  rigtignok  tilstaa,  at  dette  er  en 
herlig  Have.  Allah  bevare  Eder  længe  til  at  drage  Nydelse 
deraf. !  Vi  kan  ikke  noksom  takke  for  Eders  Artighed,  at  I 
undte  os  Indblikket  i  slig  en  Herlighed ;  og  intet  ligger  os  nær- 
mere paa  Hjertet,  end  paa  en  eller  anden  synlig  Maade  at  vise 
vor  Erkjendtlighed.  Modtag  derfor  disse  to  Guldstykker;  maaske 
er  I  saa  god  for  dem  at  hidskafife  nogen  Mad  og  Drikke,  at  vi 
kan  vederkvæge  os  med  hinanden.« 

Ibrahim  lo  i  Skj  ægget  ved  de  blanke  Guldstykker ;  thi  han 
nærede  en  ikke  ringe  Svaghed  for  ædle  Metaller.  Øjeblikkelig 
begav  han  sig  paa  Vejen  i  det  ham  betroede  Ærinde ;  men  saa- 
snart  han  var  ene  med  sig  selv,  mumlede  han  fornøjet:  »Med 
Tiendedelen  af  disse  Penge  skal  jeg  beværte  dem  fyrsteligt;  det 
øvrige  beholder  jeg  for  min  Ulejlighed.« 

Medens  Shejkhen  var  ude  for  at  besørge  et  Aftensmaaltid 
indkjøbt  til  sig  og  sine  Gjæster,  vandrede  disse  omkring  i  den 
liflige  Have  og  kom  saaledes  tilsidst  til  den  i  Midten  knejsende 
Pragthal.  De  beundrede  sammes  Bygningsmaade,  Højde  og 
Størrelse,     og    steg,    efterat    de    nogle    Gange    var     gaaet    om- 

kring  den,  op  ad  en  med  hvidt  Marmor  beklædt  Trappe,  som 
førte  til  Indgangen,  der  imidlertid  til  deres  store  Sorg  fandtes 
lukket.  Nureddin  og  den  smukke  Perserinde  kom  just  igjen 
ned  ad  Trappen,  da  Oldingen  vendte  tilbage  med  de  indkjøbte 
Levnedsmidler. 

»Har  I  ikke  sagt  os,«  tilraabte  Nureddin  ham,  »at  I  er 
denne  Haves  Herre?« 

»Det  har  jeg  sagt,  og  siger  det  endnu  en  Gang,«  svarede 
den  adspurgte,   »men  hvorfor  gjør  I  dette  Spørgsmaal?« 

»Tilhører  ogsaa  den  prægtige  Hal  Eder?« 

Dette  nye  Spørgsmaal  kom  Shejkhen  en  Smule  uventet,  og 
han  kunde  ikke  skjule  sin  Forlegenhed.  Imidlertid  overvejede 
han  hastig  ved  sig  selv,  at  man,  hvis  han  sagde  nej,  naturligvis 
vilde  fordre  Forklaring  over,  hvorledes  han  kunde  være  Havens 
uden  at  være  Hallens  Ejer,  og  bestemte  sig  derfor- til  at  svare: 
»Min  Søn,  Hal  og  Have  hører  naturligvis  sammen?  ogsaa  Hallen 
er  min.« 

»Naar  Sagen  forholder  sig  saaledes,«  tog  Nureddin  igjen 
Ordet,  »og  da  I  ønsker,  at  vi  skal  være  Eders  Gjæsterfor  inat, 
saa  gjør  I  os  vel  nok  den  Fornøjelse  at  lade  os  se  Hallens 
Indre?  Efter  det  Ydre  at  slutte,  maa  det  være  overmaade 
prægtigt. « 

Efter  hvad  der  var  gaaet  iforvejen,  gik  det  nu  slet  ikke  an 
at  afslaa  Nureddins  Forlangende.  Desuden  havde  Shejkh  Ibra- 
him ikke  modtaget  noget  Varsel  om,  at  Khalifen  vilde  besøge 
sin  Have,  hvilket  i  sligt  Tilfælde  aldrig  plejede  at  udeblive,  og 
han  troede  derfor,  at  han  uden  Fare  kunde  spise  tilaften  med 
sine  Gjæster  i  Khalifens  Hal.  Han  satte  altsaa  de  medbragte 
Sager  fra  sig  paa  det  øverste  Trappetrin,    og  ilede  til  sin  Bolig 

for  at  hente  Nøglen.  Ogsaa  Lys  bragte  han  med  sig,  og  vendte 
hastig  igjen  tilbage  for  at  aabne  Hallen. 

Da  Nureddin  og  den  smukke  Perserinde  traadte  ind,  blev 
de  højlig  overrasket  ved  den  Pragt  og  Glands,  som  straalede 
dem  imøde,  og  kunde  ikke  blive  træt  af  at  beundre.  Kostbare 
Sofaer  med  guldvirkede  Hynder  drog  sig  helt  rundt;  foruden 
Lamperne  og  Lysekronen  var  der  imellem  hvert  Par  Vinduer 
anbragt  en  Sølvarmstage  med  en  Voxkjerte.  Sukkende  erindrede 
Nureddin  sig  derved  de  glimrende  Omstændigheder,  hvorunder 
han  tidligere  selv  havde  levet. 

Imidlertid  anrettede  Shejkh  Ibrahim  Maaltidet  paa  et  af 
Bordene  i  Hallen ;  da  han  var  færdig,  nedlod  de  sig  derved. 
Da  de  havde  spist  med  hinanden  og  toet  deres  Hænder,  aabnede 
Nvireddin  et  Vindue  og  opfordrede  den  skjønne  Perserinde  til 
at  træde  hen  hos  ham  og  fra  Vinduet  nyde  Udsigten  over  den 
herlige  Have  i  Maanebelysning,  medens  Shejkhen  ryddede  af 
Bordet.  Da  denne  var  færdig  hermed  og  atter  havde  forenet 
sig  med  sine  Gjæster,  spurgte  Nureddin,  om  han  ikke  ogsaa 
kunde  skaffe  dem  noget  at  drikke. 

»Hvad  vil  I  drikke?  ; —  Sorbet?  Den  har  jeg  ganske  ud- 
mærket. Men  I  véd  vel,  at  man  ikke  plejer  at  drikke  den 
efter  Aftensmaaltidet. « 

»Det  véd  jeg  nok?«  svarede  Nureddin,  »jeg  mente  ogsaa 
en  ganske  anden  Drik.  Det  undrer  mig,  at  I  ikke  allerede  har 
forstaaet  mig.« 

»Saa  mener  I  Vin!«  raabte  Shejkhen. 

»Truffet!«  bemærkede  Nureddin.  »Hvis  I  har  nogen,  saa 
lad  os  faa  en  Krukke  deraf!« 

»Allah  bevare  mig  naadig  fra  at  have  Vin  i  Huset,  ja 
endog  blot  nærme  mig  et  Sted,  hvor  Vin  findes!«  raabte  Ibrahim. 

»En  Mand  som  jeg,  der  nre  Gange  har  gjort  Pilgrimsfarten  til 
Mekka,  har  for  bestandig  forsvoret  at  drikke  Vin;  thi  Profeten 
har  jo  forbandet  dem,  der  persede  og  drak,  ja  endog  blot 
bar  den.« 

»Men  I  vil  berede  os  en  stor  Fornøjelse  ved  at  skaffe  os 
nogen  Vin,«  vedblev  Nureddin,  »er  Eders  Samvittighed  saa 
øm,  skal  jeg  sige  Eder  en  Maade,  hvorpaa  I  kan  føje  os  uden 
at  befatte  Eder  hverken  med  at  perse,  bære  eller  drikke  den, 
saa  at  Forbandelsen  ingenlunde  kan  ramme  Eder.« 

»Det  er  noget  splinternyt,«   mente  Oldingen.     »Lad  høre!« 

»Vi  har  foran  i  Haven  bemærket  et  Æsel,  der  rimeligvis 
staar  til  Eders  Tjeneste.  Tag  her  imod  disse  to  Guldstykker, 
læs  Bærekurven  paa  Ryggen  af  Eders  Æsel,  og  begiv  Eder  hen 
til  det  første  det  bedste  Udsalg,  hvilket  I  dog  ikke  behøver  at 
komme  nærmere,  end  I  selv  ønsker.  I  kan  nemlig  give  en  for- 
bigaaende  en  ringe  Ting  for  at  faa  ham  til  at  at  gaa  helt  hen 
med  Æslet,  og  for  de  Penge,  som  i  medgiver  ham,  kjøbe  Eder 
et  Par  Krukker  Vin,  pakke  dem  i  Kurvene  og  bringe  Eder 
Æslet  igjen.  I  driver  saa  blot  Dyret  foran  Eder  hid,  og  vi 
skal  nok  selv  baade  tage  Vinen  af  Kurvene  og  selv  drikke  den. 
I  denne  Anordning  finder  I  dog  intet  betænkeligt?« 

De  tvende  nye  Guldstykker,  som  Shejkh  Ibrahim  fik,  gjorde 
et  mægtigt  Indtryk  paa  ham.  »Ej,  min  Søn,«  sagde  han,  »I 
er  ret  et  forslagent  Hoved!  Uden  Eder  havde  jeg  visselig  ikke 
vidst,  hvorledes  jeg  skulde  have  baaret  mig  ad  med  at  skaffe 
Eder  Vin  uden  at  betynge  min  Samvittighed.« 

Med  disse  Ord  begav  Shejkhen  sig  bort,  og  kom  snart  igjen 
tilbage  med  det  vinbelæssede  Æsel.  Nureddin  tog  Krukkerne 
ud  af  Kurvene  og  bar  dem  ind  i  Salen,  medens  Oldingen  igjen 
førte  Lastdyret  bort.     Da  han    atter   traadte   ind    til   sine  Frem- 

mede,  ytrede  Nureddin.  »Vi  kan  ikke  noksom  takke  Eder 
for  den  Ulejlighed,  I  har  gjort  Eder  for  vor  Skyld;  men  des- 
værre, os  fattes  endnu  noget.« 

»Og  hvormed  kan  jeg  da  endnu  tjene  Eder?« 

»Vi  har  ingen  Drikkeskaale ;  og  nogle  Frugter,  tørrede, 
syltede  eller  friske,  vilde  ogsaa  være  os  velkommen,  dersom  I 
havde  nogle.« 

»I  behøver  kun  at  tale,  og  intet  skal  fattes  Eder,«  sagde 
Ibrahim,  gik  ud,  og  vendte  snart  igjen  tilbage  med  en  stor 
Kurv.  Øjeblikkelig  gav  han  sig  til  at  besætte  et  Bord  med 
smukke  Porcellæns-  og  Glasskaale  med  allehaande  herlige 
Frugter,  samt  med  Guld-  og  Sølv-Drikkekar.  Efterat  han  derpaa 
havde  spurgt  dem,  om  de  nu  havde  alt,  hvad  de  behøvede,  fjer- 
nede han  sig  atter,  uden  at  lade  sig  holde  tilbage  af  deres  ind- 
stændige Bønner.  Saa  satte  da  Nureddin  og  den  smukke  Per- 
serinde  sig  alene  til  Bordet,  og  smagte  først  paa  Vinen,  som 
var  fortræffelig. 

»Er  vi  da  ikke  de  lykkeligste  Mennesker  i  Verden,«  ytrede 
den  første,  »at  Tilfældet  har  ført  os  til  et  saa  herligt  Sted  ?  Lad 
os  da  være  glade  og  ret  vederkvæge  os  efter  Rejsens  Møjsom- 
meligheder! Jeg  for  min  Del  kjender  ingen  større  Lykke  end 
at  have  Eder  paa  den  ene  og  det  fulde  Bæger  paa  den 
anden  Side.« 

Saa  drak  de  da  sammen,  underholdt  sig  med  hinanden  i 
muntert  Lune,  og  gav  vexelvis  en  Sang  tilbedste.  Begge 
besad  de  herlige  Stemmer,  men  dog  fortrinsvis  den  skjønne 
Slavinde.  Ved  hendes  Sang  blev  igjen  den  gamle  Shejkh  lokket 
hid;  han  stod  længe  udenfor  Døren  og  lurede,  dog  uden  at 
lade  sig  se.  Men  tilsidst  kunde  han  ikke  bare  sig,  men  stak 
Hovedet  ind  ad  Døren  og  tilraabte  Nureddin,  som  han  allerede 

holdt  for  beruset:  »Ret  saa,  min  kjære  Herre!  Det  glæder  mig 
at  se  Eder  saa  lystig!« 

»O,  Shejkh  Ibrahim,«  svarede  ham  Nureddin,  idet  han 
vendte  sig  om  imod  ham,  »hvad  I  dog  er  for  en  prægtig 
gammel  Karl,  og  hvor  megen  Tak  er  vi  Eder  ikke  skyldig? 
Vi  understaar  os  ikke  til  at  nøde  Eder  til  at  drikke  med  os; 
men  træd  dog  ind  til  os  og  skjænk  os  Æren  og  Fornøjelsen  af 
Eders  Selskab!« 

»Lad  Eder  kun  ikke  forstyrre,«  sagde  Shejkhen.  »Jeg  har 
Fornøjelse  nok  ved  at  se  og  høre  Eder  fornøjede,«  og  forsvandt 
atter. 

Men  den  smukke  Perserindes  skarpe  Øje  havde  opdaget, 
at  han  var  bleven  staaende  ude  paa  Trappen,  og  hun  hviskede 
til  Nureddin,  idet  hun  betroede  ham  sin  Opdagelse:  »Med  al 
den  gamle  Herres  Afsky  for  Vin,  tvivler  jeg  dog  ikke  om,  at 
jeg  jo  skulde  faa  ham  til  at  drikke,  hvis  I  vil  bære  Eder  ad, 
som  jeg  skal  sige  Eder.« 

»Og  hvad  skal  jeg  da  gjøre?  Jeg  er  beredt  til  at  gjøre 
alt,  hvad  I  ønsker,  min  Elskede.« 

»Bring  I  ham  blot  saa  vidt,  at  han  kommer  herind  og 
bliver  hos  os,«  vedblev  den  smukke  Perserinde.  »Naar  han  saa 
har  siddet  lidt  og  sundet  sig,  maa  I  skjænke  i  og  byde  ham  en 
fyldt  Skaal.  Afslaar  han  den,  saa  tømmer  I  den  selv,  og  lader 
derpaa,  som  om  i  falder  isøvn.  Det  øvrige  kan  I  da  overlade 
til  mig!« 

Nureddin  gjennemskuede  sin  smukke  Slavindes  Plan  og 
kaldte  paa  Shejkh  Ibrahim,  som  strax  igjen  viste  sig  i  Døren. 
»Shejkh  Ibrahim,«  sagde  derpaa  Nureddin  til  ham,  »vi  er 
Eders  Gjæster,  og  er  bleven  modtaget  af  Eder  paa  den  mest 
forekommende  Maade.     Hvorledes  kan  I  dog  afslaa  vor  Bøn,  at 

skjænke  os  Æren  af  Eders  Selskab?  Vi  forlanger  jo  slet  ikke, 
at  I  skal  drikke,  ja  ikke  engang,  at  I  skal  tale  med  os,  men 
ene  og  alene,  at  I  skal  tilstede  os  Skuet  af  Eders  ærværdige 
Person. « 

Shejkh  Ibrahim  lod  sig  endelig  overtale  til  at  træde  ind, 
og  tog  Plads  paa  den  ved  Døren  nærmeste  og  tillige  yderste  Ende 
af  Sofaen. 

»Men  der  sidder  I  ingenlunde  godt,«  ytrede  Nureddin,  vi 
nyder  ikke  engang  Skuet  af  Eders  venlige  Ansigt.  Saa  kom  dog 
nærmere  og  tag  Plads  ved  Siden  af  min  Kone,  der,  forsikrer  jeg 
Eder,  gjerne  ser  Eder  i  sin  Nærhed!« 

»Jeg  føjer  mig  efter  Eders  Ønske,«  sagde  Shejkhen,  grinende 
af  Fornøjelse  over  at  turde  nærme  sig  saa  fuldkommen  en 
Skjønhed,  og  tog  Plads  i  Nærheden  af  hende.  Derpaa  bød 
Nureddin  den  skjønne  Perserinde  at  give  en  Sang  tilbedste  i 
Anledning  af  den  Ære,  som  Shejkh  Ibrahim  viste  dem.  Slav- 
inden sang,  og  den  gamle  Herre  var  nærved  at  krybe  ud  af 
sig  selv  af  bare  Fornøjelse.  Da  hun  havde  endt,  fyldte  Nur- 
eddin en  Skaal  med  Vin  og  bød  Shejkhen  den  med  de  Ord: 
»Drik  dog  engang  paa  vor  Sundhed,  Shejkh  Ibrahim,  jeg  beder 
Eder ! « 

»Herre,«  svarede  Shejkhen,  vigende  tilbage,  som  om  alene 
Synet  af  Vinen  vakte  Gru  og  Afsky  hos  ham.  »Herre,  jeg  beder 
Eder  have  mig  undskyldt.  Har  jeg  ikke  allerede  sagt  Eder,  at 
jeg  for  længe  siden  har  forsvoret  at  drikke  Vin?« 

»Nu,«  svarede  Nureddin  ligegyldig,  »vil  I  ikke  drikke  vor 
Skaal,    saa  tillader  I  dog  vel,  at  jeg  drikker  Eders.« 

Medens  Nureddin  drak,  delte  den  skjønne  Perserinde  et 
Æble,  og  bød  den  gamle  Herre  den  ene  Halvdel  med  de  Ord : 

»I  har  afslaaet  at  drikke;  vil  I  maaske  ogsaa  vægre  Eder  ved 
at  nyde  et  Stykke  af  dette  fortræffelige  Æble?« 

Det  formaaede  han  ikke.  Hvo  havde  overhovedet  formaaet 
at  vise  en  Gave  tilbage,  som  blev  en  tilbuden  af  en  saa  dejlig 
Haand?  Shejkh  Ibrahim  tog  imod  Æblet  og  gav  sig  til  at 
spise.  Den  smukke  Perserindelod  det  dog  ingenlunde  bero  ved 
denne  Artighed;  hun  benyttede  forskjellige  Lejligheder  til  at  sige 
den  gamle  Shejkh  noget  behageligt,  medens  Nureddin  lænede 
sig  tilbage  i  Sofaen  og  lod,  som  om  han  blundede. 

Da  rykkede  den  skjønne  Perserinde  nærmere  hen  til  Shejkhen 
og  sagde  i  sagte  Tone:  »Der  ser  I!  Saaledes  bærer  han  sig 
altid  ad,  naar  vi  kommer  sammen  for  at  more  os.  Neppe  har 
han  tømt  et  Par  Skaaler,  førend  han  falder  isøvn  og  overlader 
mig  til  mig  selv.  Men  jeg  haaber,  at  I  vil  gjøre  mig  Selskab, 
medens  den  Syvsover  er  fraværende.«  Med  disse  Ord  fyldte 
hun  en  Skaal  med  Vin,  overrakte  den  Gamle  den  paa  yndefuld 
Maade  og  sagde :  »Drik  engang  paa  min  Sundhed !  Jeg  skal 
ikke  undlade  at  gjøre  Eder  Besked.« 

Shejkh  Ibrahim  gjorde  Vanskeligheder  og  bad  ynkelig  for  sig, 
at  han  dog  maatte  være  fri;  men  hun  gjentog  sit  Forlangende 
paa  en  saa  indtrængende  Maade,  at  han  tilsidst,  overvunden  af 
hendes  smigrende  Ord  og  hendes  Yndigheder,  tømte  Skaalen 
rent  ud.  Den  gode  gamle  var  ingenlunde  en  Fjende  af  et  godt 
Bæger  Vin;  men  han  vilde  ikke  være  sin  Svaghed  bekjendt  for 
Fremmede.  Som  saa  mange  andre  sneg  ogsaa  han  sig  ned  i 
Vinkj ælderen,  og  havde  denne  Aften  ved  Indkjøbet  af  Vinen 
ingenlunde  anvendt  de  af  Nureddin  anbefalede  Forsigtigheds- 
regler, men  var  strax  og  lige  gaaet  hen  til  det  ham  vel  be- 
kjendte  Vinudsalg.  Natten  tjente  ham  til  Kaabe;  og  paa  den 
Maade   sparede  han  desuden   den  Drikkeskilling,    som  han  efter 

Nureddins  x\nvisning  skulde  have  givet  den,  der  besørgede 
Ærindet  for  ham. 

Medens  han  nu  gumlede  paa  sit  Æble,  fyldte  den  smukke 
Slavinde  den  anden  Skaal>  som  han  allerede  med  færre  Van- 
skeligheder modtog  af  hendes  Haand-,  ved  den  tredie  Skaal 
gjorde  han  slet  ingen  Omstændigheder,  og  var  netop  i  Begreb 
med  at  tømme  den  fjerde,  da  Nureddin  lod,  som  om  han  vaag- 
nede  op  af  sin  Slummer.  Han  rejste  sig  ivejret  og  sagde, 
idet  han  under  Latter  betragtede  Oldingen:  »Ha,  ha,  ha,  Shejkh 
Ibrahim,  jeg  griber  Eder  paa  fersk  Gjerning !  I  foregav,  at 
I  aldrig  drak  Vin,  og  nu  ser  jeg  dog,  at  den  smager  Eder 
ret  godt!« 

Denne  Overraskelse  kom  Shejkh  Ibrahim  meget  uventet,  og 
han  blev  en  Smule  flau  derover,  alligevel  lod  han  sig  ikke  for- 
styrre, men  tømte  Skaalen  ganske  rolig  tilbunds.  Da  først  sva- 
rede han  med  Latter:  »Er  det  virkelig  en  Synd,  hvad  jeg  gjør, 
saa  kommer  den  ikke  over  mit  Hoved,  men  over  Eders  Kones; 
Hvo  formaar  vel  at  modstaa  saa  megen  Ynde?« 

Den  smukke  Perserinde  tog  den  Gamle  i  Forsvar  og  sagde : 
»O,  Herre,  lad  den  gamle  Shejkh  være  i  Fred;  han  véd  nok, 
hvad  han  gjør!  Pas  blot  Eders  eget  Bæger!  Med  disse  Ord 
rakte  hun  Nureddin  en  fuld  Skaal,  og  Nureddin  gjengjældte 
denne  Artighed. 

Men  da  de  saaledes  nogle  Gange  efter  hinanden  havde 
skjænket  i  Skaalerne  og  drukket  paa  hinandens  Velgaaende, 
uden  at  byde  den  gamle  Shejkh  nogen  Andel  i  Vederkvægelsen, 
spurgte  denne,  idet  han  betragtede  dem  med  store  Øjne:  »Men 
hvad  skal  dog  dette  betyde?  Jo,  det  vilde  være  nydeligt!  Nu, 
da  jeg  er  bleven  EMers  Drikkebroder,  vil  jeg  ved  min  Faders 
.Sjæl,    ogsaa  have  noget   at  drikke   med   Eder!«     Under   høj  og 

munter  Latter  skjænkede  de  nu  ogsaa  i  for  ham,  og  saaledes 
drak  de  og  spøgte  med  hinanden  indtil  henved  Midnat. 

Ved  denne  Tid  blev  den  smukke  Perserinde  opmærksom 
paa,  at  der  kun  brændte  en  eneste  Kjerte  paa  deres  Bord,  og 
ytrede  derfor: 

»Shejkh  Ibrahim,  I  har  kun  bragt  os  en  eneste  Kjerte  til 
at  se  ved,  og  dog  er  Salen  helt  fuldt  deraf.  Det  er  Kniberi, 
min  Gamle.  Vær  dog  saa  god  at  antænde  de  øvrige,  at  vi 
kan  faa  det  en  Smule  lyst  omkring  os!« 

Vinen  var  stegen  Shejkhen  til  Hovedet;  han  saa  ikke  andet 
end  Vinkanden,  og  følte  ikke  andet  end  sig  selv.  For  ikke  at 
blive  afbrudt  i  et  Foredrag,  som  han  netop  holdt  for  den  op- 
mærksomme Nureddin,  svarede  han,  uden  at  tænke  videre  over 
Sagen,  hastig  den  smukke  Perserinde : 

»Saa  tænd  dem  da  selv,  om  I  har  Lyst!  I  er  en  god 
Del  lettere  tilbens  end  jeg.  Men  paa  ingen  Maade  mere  end 
fem,  sex  Stykker;  det  vil  være  tilstrækkeligt,  og  jeg  har  mine 
Grunde. « 

Den  smukke  Perserinde  tog  et  Lys,  og  gik  hen  og  antændte 
alle  80  Kjerter,  uden  at  bryde  sig  det  Mindste  om-  den  gamle 
Shejkhs  Forbud.  Da  nogen  Tid  efter  Shejkh  Ibrahim  var  ind- 
viklet i  en  dyb  og  interessant  Underholdning  med  den  smukke 
Perserinde,  henvendte  Nureddin  den  Bøn  til  ham,  at  han  dog 
ogsaa  skulde  antænde  nogle  af  Lamperne.  Uden  at  lægge  Mærke 
til,  at  allerede  alle  Kjerterne  brændte,  svarede  Ibrahim  let  hen : 
»I  maa  dog  være  utilladelig  doven  eller  ogsaa  endnu  skrø- 
beligere end  jeg,  at  I  ikke  selv  kan  gjøre  det!  Gaa  og  tænd 
nogle  af  Lamperne,  men  paa  ingen  Maade  mere  end  tre!« 

Men  Nureddin  antændte  uden  videre  alle  80  Lamper, 
og  aabnede  alle  80  Vinduer,  uden    at   den    gamle   Shejkh  i  sin 

ivrige  Underholdning    med    den    dejlige   Slavinde    lagde    Mærke 
dertil. 

Netop  ved  den  samme  Tid  sad  Khalifen  endnu  ved  Vin- 
duet i  sit  Palads  og  skuede  i  Maaneskinnet  ud  over  Tigris,  lige 
i  Retningen  af  Lyksalighedens  Have.  Højlig  forbauset  saa  han 
pludselig  Hallen  klart  oplyst-,  øjeblikkeiig  lod  han  hidkalde  sin 
Storvezir  Djafar,  som  alene  ventede  paa,  at  de  Troendes  Beher- 
sker skulde  gaa  iseng,  for  at  vende  hjem  til  sit  eget  Palads. 

Uden  Tøven  skyndte  Djafar  sig  med  at  fremstille  sig  for 
sin  strenge  Herre. 

»Hund  af  en  Vezir,«  for  Khalifen  strax  imod  ham,  »tjener 
Du  mig  saaledes,  at  Du  ikke  engang  underretter  mig  om,  hvad 
der  foregaar  i  selve  Bagdad?« 

»Herre,  hvad  er  Aarsag  til  Eders  Vrede?«  spurgte  Djafar 
ydmygt. 

»Hvis  Bagdad  endnu  var  mit,«  vedblev  Khalifen,  »vilde 
Hallen  i  Lyksalighedens  Have  ikke  være  oplyst,  og  sammes 
Vinduer  ikke  aabnet!  Ve  Dig!  Hvo  understaar  sig  til  at 
gjøre  sligt,  imedens  jeg  endnu  er  Khalif?  Træd  nærmere  og 
se  selv!« 

Skjælvende  ved  Tanken  om,  at  sligt  virkelig  skulde  være 
Tilfældet,  kastede  Veziren  sit  Blik  i  den  betegnede  Retning,  og 
saa,  at  Khalifen  kun  havde  talt  den  rene  Sandhed.  Han  begreb 
øjeblikkelig,  at  han  maatte  hitte  paa  et  eller  andet,  der  havde 
Sandsynligheden  for  sig,  til  at  forklare  dette  overraskende 
Særsyn  og  besværge  det  i  Khalifens  heftige  Sind  sig  sammen- 
dragende Uvejr. 

»De  Troendes  Behersker,«  tog  han  tilorde,  »jeg  formaar 
ikke  at  give  Eders  Højhed  nogen  anden  Forklaring  over  denne 

Besynderlighed,  end  at  Shejkh  Ibrahim  for  nogle  Dage  siden 
kom  til  mig  og  udtalte  det  Ønske,  at  han  maatte  forsamle  de 
Gejstlige  ved  sin  Moske  hos  sig  til  en  Fest,  som  Eders  velsig- 
nelsesrige  Regjering  giver  enhver  Troende  saa  overflødig  Anled- 
ning til.  Da  jeg  spurgte,  hvad  jeg  i  denne  Henseende  kunde 
gjøre  for  ham,  bad  han  mig  udvirke  hos  Eders  Højhed,  at  han 
dertil  maatte  bruge  Eders  Hal,  Fornøjelsens  Vugge.  Dertil  gav 
jeg  ham  Tilladelse,  idet  jeg  sagde,  at  jeg  nok  skulde  underrette 
Eder  om  Sagens  Sammenhæng;  men  jeg  har  glemt  det  over  saa 
meget  andet,  hvorfor  jeg  beder  Eders  Højhed  om  Forladelse. 
Rimeligvis  har  Shejkh  Ibrahim  idag  givet  den  paatænkte  Fest, 
og  tillige  villet  overraske  de  Gejstlige  med  det  prægtige  Skuespil 
af  Hallens  glimrende  Oplysning.« 

»Djafar,«  ytrede  Harun  nogenlunde  formildet,  »ifølge  din 
egen  Tilstaaelse  har  Du  begaaet  tre  utilgivelige  Fejl.  For  det 
første  har  Du  givet  Shejkh  Ibrahim  Tilladelse  til  at  benytte  min 
Sal;  en  simpel  Opsynsmand  er  ikke  saa  vigtig  en  Person,  at 
man  skulde  indrømme  ham  slig  en  Gunst.  For  det  andet  har 
Du  intet  sagt  mig  derom,  og  for  det  tredie  har  Du  ganske  taget 
fejl  af  den  gode  Gamles  egentlige  Mening.  Jeg  er  overbevist 
om,  at  det  ene  og  alene  var  lagt  an  paa  at  faa  et  Bidrag  til 
at  bestride  Omkostningerne  med  ved  denne  Fest.  Derpaa  har 
Du  slet  ikke  tænkt,  og  jeg  kan  ikke  fortænke  Shejkh  Ibrahim 
i,  at  han  ved  denne  pragtfulde  Illumination  tager  sin  Hævn 
over  at  være  bleven  behandlet  saa  gnieragtig.« 

Glad  over,  at  Harun  al  Raschid  var  oplagt  til  at  se  Sagen 
fra  denne  Side,  tilstod  Djafar  gjeme  de  ham  foreholdte  Fejl, 
og  at  han  havde  gjort  Uret  i,  ikke  at  give  den  gamle  Shejkh 
et  Par  Guldstykker. 

Smilende  tog  Khalifen  derpaa  igjen  Ordet  og  sagde:   »Nu, 

eftersom  dine  Fejl  er  aabenbare,  maa  Du  ogsaa  have  din  Straf 
for  dem ;  dog  skal  den  ikke  blive  haard.  Du  skal  nemlig  gjen- 
nemvaage  Natten  med  mig  blandt  hine  brave  Folk,  som  jeg 
gjerne  gad  iagttage  i  Nærheden.  Medens  jeg  nu  gaar  hen  og 
ifører  mig  en  simpel  borgerlig  Klædning,  maa  Du  og  Mesrur 
gjøre  det  samme;  derpaa  vil  vi  følges  ad  til  Lyksalighedens 
Have. « 

Djafar  gjorde  rigtignok  den  Indvending,  at  det  allerede  var 
silde,  og  at  Forsamlingen  rimeligvis  vilde  være  skilt  ad,  inden 
de  naaede  derud;  men  Harun  erklærede,  at  han  nu  engang 
havde  sat  sig  denne  Nattevandring  i  Hovedet.  Eftersom  nu 
Sagen  ingenlunde  forholdt  sig  saaledes,  som  Djafar  i  sin  For- 
legenhed havde  forklaret  Khalifen,  var  Veziren  nærved  at  for- 
tvivle over  sin  Herres  haardnakkede  Beslutning,  men  var  natur- 
ligvis nødt  til  at  føje  sig  uden  videre  Modsigelse.  Djafar  vidste 
overhovedet,  som  let  begribelig,  heller  ikke  i  mindste  Maade  at 
forklare  sig  selv  hint  Særsyn  med  Hallens  Illumination;  alene 
saa  meget  vidste  han  med  fuldkommen  Sikkerhed,  at  det,  han 
havde  forebragt  Khalifen,  var  den  pure  Nødløgn. 

Khalifen,  Storveziren  og  Mesrur,  Obersten  for  Haremsbevog- 
terne,  begav  sig  altsaa  paa  Vejen  ud  til  Haven,  hvis  Dør  Shejkh 
Ibrahim  havde  glemt  at  lukke  efter  sig,  da  han  vendte  tilbage 
fra  Vinkjøbet. 

»Hvorledes  gaar  det  til,  at  Døren  endnu  saa  silde  staar 
aaben?«  ytrede  Harun  højlig  utilfreds.  »Skulde  den  gamle 
Shejk  virkeHg  have  slig  Uorden  for  Skik,  eller  er  det  blot  en 
tilfældig  Forsømmelse,  som  er  bleven  foranlediget  ved  Festens 
Forvirring?« 

Da  han  befandt  sig  i  Nærheden  af  Hallen,  raadførte  han  sig 
med  Djafar,  om  man  ikke  gjorde  bedst  i,    først   at   bestige  et  i 

Nærheden  staaende  højt  Træ,  hvorfra  man  bekvemt  kunde  op- 
dage, hvad  der  foregik  indenfor,  førend  man  begav  sig  ind  i 
selve  Hallen.  Men  Djafar,  der  vel  vidste,  at  det  blev  ham, 
der  skulde  klatre  tilvejrs,  gjorde  Khalifen  opmærksom  paa,  at 
Døren  stod  paaklem,  og  at  man  igjennem  Aabningen  maatte 
kunne  overse  den  største  Del  af  Hallen.  Khalifen  gik  sagte 
opad  Trappen  og  stillede  sig  ved  Døren,  igjennem  hvis  Aab- 
ning  virkelig  ogsaa,  som  Veziren  havde  ment,  det  hele  bekvemt 
lod  sig  overse.  Men  Harun  var  kun  slet  forberedt  paa  det  sig 
frembydende  Skue ;  i  Stedet  for  en  Hob  gamle  Præster  saa  han 
for  sig  en  ung  Kvinde  af  en  uforlignelig  Skjønhed  og  en  lige- 
ledes ung  Mand  af  et  indtagende  Udvortes,  hvilke  tilsammen 
udgjorde  den  gamle  Shejkhs  eneste  Selskab.  Shejkh  Ibrahim 
løftede  netop  en  til  bredfuldt  Maal  fyldt  Skaal  og  sagde  til  den 
smukke  Perserinde: 

»En  ægte  Dranker  maa  aldrig  tømme  sin  Skaal  uden  i 
Forvejen  at  have  givet  en  lille  Vise  tilbedste.  I  maa  vistnok 
kjende  Digterens  Ord: 

—  Lad  det  store  Bæger  gaa  Kredsen  rundt,  og  modtag  det 
lille  af  den  lysende  Maanes  snehvide  Haand !  Men  tøm  det  ikke 
uden  munter  Klang;  thi  —  endogsåa  for  Heste  fløjter  man,  naar  de 
bliver  vandede.   — 

Da  Harun  al  Raschid  saa,  at  Shejkh  Ibrahim,  hvem  han 
hidtil  havde  anset  for  en  sat  og  fornuftig  Mand,  og  hvem  han 
allermindst  havde  haft  mistænkt  for  at  drikke  Vin,  bar  sig  ad 
paa  slig  en  forargelig  Maade,  svulmede  Vredens  Aare  imellem 
hans  Øjne.  Forsigtig  vendte  han  tilbage  til  den  nogle  Trin 
lavere  tøvende  Djafar  og  sagde:  »Aldrig  i  mine  Levedage  har 
jeg  set  saadanne  Fromme    og   saadanne  Fromhedsøvelser  førend 

i  denne  Nat.  Gaa  selv  engang  derop  og  se  til,  at  ogsaa  Du 
kan  faa  din  Del  af  Velsignelsen. «  ') 

Allerede  af  Tonen,  hvori  disse  Ord  blev  udtalt,  kunde 
Djafar  mærke,  at  Sagen  begyndte  at  tage  en  gal  og  farlig 
Vending;  men  da  han  kom  op  til  Døren  og  fik  Øje  paa  det 
lystige  Selskab  i  Hallen,  begyndte  han  at  skjælve  af  Angst. 
Ganske  forskrækket  kom  han  tilbage  til  Khalifen,  og  formaaede 
ikke  at  fremføre  noget  Ord. 

»Har  man  nogensinde  set  saa  galt,«  udbrød  Harun,  »at 
Fremmede  vover  at  gjøre  sig  lystige  i  min  Have,  min  Hal,  og 
at  Shejken  ikke  alene  lukker  dem  ind  og  taaler  deres  Galskab, 
men  endogsaa  deler  den !  Imidlertid,  jeg  troer  ikke,  at  der 
kan  gives  noget  smukkere  Par,  og  derfor  vil  jeg,  inden  jeg 
giver  min  Vrede  Tøjlen,  dog  først  nærmere  undersøge,  hvor- 
ledes disse. indtagende  Landstrygere  er  kommen  herind  og  hvorfra 
de  kommer.« 

Da  han  havde  sagt  dette,  steg  han  atter  op  og  tog  Plads 
ved  Døren  for  at  iagttage  videre ;  Veziren  fulgte  efter  og  stillede 
sig  bagved  ham.  Begge  hørte  de,  hvorledes  den  gamle  Shejkh 
spurgte  den  smukke  Perserinde,  om  der  endnu  gaves  noget, 
som  kunde  forhøje  Aftenens  Nydelse,  og  den  skjønne  Slavinde 
svarede  ham:  »Mig  tykkes,  at  der  slet  intet  vilde  fattes  i  vor 
Glæde,  hvis  I  havde  et  eller  andet  Strengeinstrument  ved 
Haanden,  som  jeg  forstaaer  at  spille  paa.« 

»Kan  I  spille  paa  Cithar?«  spurgte  Shejkhen.  Da  hun 
hertil  svarede  Ja,  gik  den  Gamle  hen  til  et  Skab  og  fremtog 
en  Cithar,    som  han  med  Galanteri  overrakte  hende.     Strax  be- 


^)  Muhammedanerne    tro,    at    endogsaa   blot  Synet  af    fromme    Øvelser 
bringer  Velsignelse. 

gyndte  hun  at  stemme  den.  Men  Harun  vendte  sig  om  til 
Djafar  og  sagde:  »Ved  Allah,  hvis  hun  spiller  godt,  vil  jeg  til- 
give hende  og  den  unge  Mand;  Dig  derimod  lader  jeg  ganske 
vist  hænge.« 

»De  Troendes  Behersker,«  svarede  Djafar,  »saa  vil  jeg 
ønske,  at  hun  spiller  daarlig.« 

»Hvorfor  det?«   spurgte  Harun  nysgjerrig. 

»Jo,«  svarede  Veziren,  »godt  Selskab  er  den  halve  For- 
nøjelse. Skal  jeg  hænges,  vilde  det  dog  altid  være  mig  en 
Trøst,  om  jeg  kunde  tage  nogen  med  mig.« 

Harun  al  Raschid  var  en  Ven  af  gode  Indfald  og  kom  til 
at  le.  Derpaa  lagde  han  atter  Øret  til  Døren  for  at  lytte  til 
den  smukke  Perserindes  Spil;  allerede  det  indledende  Forspil 
røbede  Mesterinden  i  hende.  Men  da  hun  med  den  herligste 
Stemme  og  den  mest  fuldendte  Kunst  begyndte  at  foredrage 
en  Khalifen  bekjendt  Sang,  blev  han  ganske  fortryllet.  Da 
Sangerinden  taug,  steg  han  ned  ad  Trappen,  og  sagde  neden- 
under til  den  ham  efterfølgende  Djafar:  »Jeg  har,  saa  længe 
jeg  har  levet,  hverken  hørt  bedre  Sang  eller  bedre  Strengespil. 
Hidtil  holdt  jeg  Isak')  for  den  største  Citharspiller  i  Verden; 
men  han  kan  langtfra  maale  sig  med  hende.  Jeg  er  saa 
fortryllet  af  hende,  at  jeg  føler  den  største  Lyst  til  at  komme 
ind  i  Salen  og  høre  hende  i  Nærheden;  men  hvorledes  skal 
jeg  bære  mig  ad  dermed?« 

»De  Troendes  Behersker  «  svarede  Djafar,  »hvis  Eders 
Højhed  uden  videre  træder  ind  i  Hallen,  saa  døer  bestemt  den 
gamle  Shejkh  af  Skræk.« 


*)  En    berømt   Citharspiller    i    Bagdad,    Haruns    og   senere  Al  Mamuns, 
hans  Søns,  Yndling. 
Tusind  og  én  Nat.  34 

»Det  samme  frygter  jeg  for,«  ytrede  Khalifen,  »og  jeg 
vilde  dog  nødig  være  Aarsag  til  en  Mands  Død,  som  har  tjent 
mig  tro  og  længe.  Men  der  falder  mig  netop  noget  ind,  som 
vel  kunde  føre  til  Maalet.  Bliv  her  tilbage  med  Mesrur  og 
vent,  indtil  jeg  kommer  tilbage.« 

Med  disse  Ord  fjernede  Harun  sig  og  tog  Vejen  hen  til 
et  stort  opmuret  Vandbassin,  som  stod  i  Forbindelse  med  den 
i  Nærheden  flydende  Tigris,  og  som  derfor  stedse  havde  Over- 
flod af  de  herligste  Fisk.  Dette  vidste  Fiskerne  ret  godt  og 
var  i  høj  Grad  forhippede  paa  at  komme  til  at  kaste  deres 
Net  ud  i  Bassinet;  men  Khalifen  havde  udtrykkelig  forbudt  at 
give  nogen  Adgang.  Denne  Nat  var  der  netop  gaaet  en  Fisker 
forbi  Indgangen  til  Haven,  hvis  Dør  Khalifen  havde  ladet  staa 
aaben  efter  sig,  saaledes  som  han  havde  fundet  den.  Lejlig- 
heden var  fristende;  Fiskeren  listede  sig  ind,  kastede  sit  Net 
ud  i  Bassinet,  og  var  netop  i  Begreb  med  at  drage  det  op 
igjen,  betynget  af  Fisk,  da  Khalifen  kom  til  og  overraskede 
ham.  Denne  sidste  havde  ventet  noget  lignende,  som  en  Følge 
af  den  gamle  Shejkh  Ibrahims  Skjødesløshed,  og  havde  isinde 
at  drage  Nytte  deraf  til  sit  Øjemed.  Fiskeren  gjenkjendte  øje- 
blikkelig Khalifen  trods  hans  Forklædning,  kastede  sig  for  hans 
Fødder  og  gav  sin  Armod  til  Undskyldning.  Harun  bød  ham 
staa  op  og  være  ved  godt  Mod,  og  drage  Nettet  iland,  for  at 
de  kunde  se,  hvilke  Fisk  der  fandtes  deri. 

Den  saaledes  beroligede  Fisker  adlød  og  drog  sit  Net  til 
sig ;  Fangsten  bestod  af  fem  eller  sex  smukke  Fisk,  hvoraf 
Khalifen  udvalgte  sig  de  to  største,  som  han  ved  Gjellerne  lod 
trække  paa  en  smidig  Vond.  Derpaa  befalede  han  Fiskeren  at 
bytte  Klæder  med  sig,  og  saasnart  han  fra  Top  til  Taa  var 
paaklædt   som    Fisker,    befalede   han  Skjælmen   at  tage   sit  Net 

og  se  til  at  komme  afsted.  Hermed  var  Fiskeren  ikke  ilde  til- 
freds, og  spildte  ej  Tiden,  inden  han  kom  sin  frygtelige  Herre 
ud  af  Øjnene. 

Nu  tog  Khalifen  sine  Fisk  og  vendte  tilbage  til  Mesrur  og 
Djafar.  Da  han  blev  staaende  tæt  foran  dem,  sagde  Veziren, 
som  ikke  gjenkjendte  ham:  »Hvad  vil  Du  her,  afsted  med 
Dig!«  Da  lo  Khalifen  af  Hjærtens  Grund,  og  først  da  mær- 
kede Djafar,  hvem  han  havde  for  sig.  »De  Troendes  Hersker,« 
udraabte  han,  »er  det  muligt,  er  det  virkelig  Eder?  Jeg  for- 
maaede  ikke  at  gjenkjende  Eder,  og  beder  tusinde  Gange  om 
Forladelse  for  min  uhøflige  Tiltale.  Nu  kan  Eders  Højhed 
trøstig  gaa  ind  i  Salen,  uden  at  behøve  at  frygte  for,  at  Shejkh 
Ibrahim  skal  gjenkjende  Eder.« 

»Saa  bliv  I  her,«  befalede  Khalifen,  »medens  jeg  prøver 
min  Lykke!«  Derpaa  steg  han  op  til  Døren  og  bankede  paa. 
Nureddin  hørte,  at  der  kom  Nogen,  og  gjorde  Shejkhen  op- 
mærksom derpaa.  »Hvem  er  det?«  raabte  Opsynsmanden.  Paa 
dette  indbydende  Spørgsmaal  traadte  Khalifen  ind,  men  blev 
staaende  tæt  indenfor  Døren  og  svarede:  »Shejkh  Ibrahim,  det 
er  mig.  Fiskeren  Kerim.  Da  jeg  mærkede,  at  I  havde  Frem- 
mede, og  jeg  netop  havde  fanget  to  herlige  Fisk,  vilde  jeg 
forespørge  mig,  om  I  ikke  havde  Brug  for  dem.«  Da  Nu- 
reddin og  den  smukke  Perserinde  hørte  Tale  om  Fisk,  hvoraf 
de  var  store  Elskere,  bad  de  den  Gamle  om  at  lade  Manden 
komme  nærmere  og  forevise  sine  Varer. 

Shejkh  Ibrahim  var  ifølge  Vinens  Indvirkning  ikke  oplagt 
til  at  holde  lange  Forhør  over,  hvorledes  Fiskeren  var  kommen 
ind  i  Haven  og  hvor  han  havde  hentet  sine  Fisk,  men  tænkte 
ene  og  alene  paa  at  vise  sig  behagelig  imod  sin  skjønne  Bord- 
dame.    Møjsommelig    vendte    han    sit    tunge   Hoved    om    imod 

34* 

Døren  og  sagde  med  lallende  Tunge  til  den  formentlige  Fisker : 
»Kom  nærmere,  Du  flinke  Nattetyv,  kom  nærmere  og  lad  Dig 
se ! « 

Khalifen  adlød,  idet  han  fuldkommen  vel  efterlignede  en 
simpel  Mands  plumpe  og  forlegne  Adfærd,  og  fremviste  sine 
Fisk.  —  »Ej,  hvilke  herlige  Fisk!«  udraabte  den  smukke  Slav- 
inde. »Jeg  kunde  virkelig  faa  Lyst  til  dem,  hvis  de  var  kogt 
og  tilberedt.«  —  »Ved  Allah,«  svarede  hende  den  Gamle, 
»I  har  fuldkommen  Ret!  Hvad  vil  den  Slyngel  her  med  sine 
ukogte  Fisk?  Gaa  ud  og  tilbered  dem  for  os!  I  mit  Kjøkken 
vil  Du  finde  Alt,  hvad  Du  dertil  behøver.« 

» Som  I  befaler,  Herre  ! «  svarede  Fiskeren,  og  gik  ud  til 
Diafar,  hvem  han  meddelte,  at  alt  var  gaaet  fortræffelig,  indtil 
man  havde  befalet  ham  at  koge  og  tilberede  Fiskene.  Veziren 
var  strax  villig  til  at  paatage  sig  Forretningen-,  men  Khalifen 
svarede:  »Sagen  interesserer  mig  i  den  Grad,  at  jeg  selv  vil 
paatage  mig  denne  Ulejlighed.  Har  jeg  spillet  Fiskerens  Rolle 
saa  godt,  tænker  jeg  ogsaa,  at  jeg  slipper  fra  Kokkens.  I  min 
tidlige  Ungdom  laa  Kjøkken  væsenet  mig  meget  paa  Hjerte,  og 
jeg  har  endnu  en  ikke  saa  ringe  Erfaring  deri.« 

Med  disse  Ord  tog  han  Vejen  til  Shejkhens  Bolig;  Diafar 
og  Mesrur  fulgte.  Alle  Tre  lagde  Haand  paa  Værket,  og,  da 
det  lille  Kjøkken  indeholdt  Alt,  hvad  de  behøvede,  fik  de  snart 
den  simple  Ret  færdig,  hvorpaa  Khalifen  bar  den  frem.  Han 
satte  Fisken  paa  Bordet  og  bød  hver  af  de  Tilstedeværende  en 
Citron,  hvis  Saft  almindelig  tjener  til  at  forhøje  Nydelsen  af 
denne  Ret.  Alle  gav  sig  med  god  Appetit  ifærd  med  Maal- 
tidet;  især  lod  det  til  at  smage  den  smukke  Perserinde  og  hendes 
Gemal  overmaade  godt.    Khalifen  blev  staaende  hos  og  saa  paa, 

at  de  spiste.  Da  de  var  færdig  med  Maaltidet  og  havde 
vasket  deres  Hænder,  tog  Nureddin  Ordet: 

»Fisker,  din  Ret  er  fortræffelig;  Du  har  ikke  kunnet  gjøre 
GS  nogen  større  Fornøjelse.     Tag  dette!« 

Og  han  tilkastede  Fiskeren  sin  Børs,  hvori  Resten  af  de 
50  Guldstykker,  som  han  i  Basra  havde  faaet  af  Sandschar. 
»Du  skulde  have  faaet  mere,  hvis  jeg  havde  haft  mere  at  give,« 
vedblev  han.  »Havde  jeg  kjendt  Dig,  førend  jeg  endnu  havde 
adsplittet  min  Arv,  skulde  jeg  have  gjort  Dig  velhavende  for 
Livstid.  Modtag  imidlertid  denne  Smaating  lige  saa  venlig, 
som  om  det  havde  været  en  mere  anselig  Foræring!« 

Under  mange  Taksigelser  modtog  Khalifen  Pungen ;  men 
da  han  saa,  at  den  indeholdt  Guld,  sagde  han:  »Herre,  jeg 
kan  ikke  noksom  takke  for  Eders  store  Gavmildhed;  lykkelig 
er  den,  der  har  med  saadanne  Folk  at  gjøre!  Men  førend  jeg 
fjerner  mig,  har  jeg  dog  en  Bøn  at  henvende  til  Eder.  Jeg 
ser  der  en  Cithar,  og  slutter  deraf,  at  den  naadige  Dame  for- 
staar  at  spille.  Ak,  hvis  I  dog  kunde  formaa  hende  til  at 
spille  et  lille  Stykke  derpaa!  Jeg  gik  da  herfra  som  det 
lykkeligste  Menneske.  Af  alle  Instrumenter  elsker  jeg  dette 
højest.« 

Paa  Nureddins  Bøn  greb  den  smukke  Perserinde  Citharen, 
stemmede  den,  spillede  og  sang.  Derpaa  spillede  hun  nogle 
Stykker  uden  at  synge  dertil;  men  da  hun  havde  endt,  var 
Khalifen  ganske  ude  af  sig  selv  af  Beundring  og  Henrykkelse, 
og  raabte:  »O,  hvilken  Stemme,  hvilken  Haand,  hvilket  Spil! 
—  Har  man  nogensinde  hørt  nogen  bedre  synge  eller  bedre 
spille  paa  Cithar?     Nej,  aldrig  i  Verden!« 

»Ej,  Fisker,«  ytrede  Nureddin,  »har  hendes  Sang  og  kunst- 
rige Spil  behaget  Dig  saa  vel?« 

»Ved  Allah,  ja!«  svarede  den  forklædte  Fisker.  Da  følte 
Nureddin  sig  endnu  engang  atter  besat  af  hin  Høj  modigheds- 
grille,  der  i  hans  gode  Dage  havde  ladet  ham  bortgive  alt, 
hvad  en  anden  blot  fandt  det  Umagen  værd  at  rose,  og  sagde 
til  Fiskeren : 

»Nuvel,  Fisker,  saa  forærer  jeg  Dig  hende.  Tag  imod 
hende  som  en  Gave  fra  et  højmodigt  Hjerte,  som  aldrig  fordrer 
sine  Velgjerninger  tilbage!« 

Med  disse  Ord  stod  han  op,  tog  sin  Kappe,  som  han  havde 
kastet  af  sig,  og  vilde  begive  sig  bort  for  at  efterlade  den  for- 
mentlige Fisker  i  uforstyrret  Besiddelse  af  den  skjønne  Slavinde, 
nu  hans  eneste,  til  enhver  Tid  hans  kostbareste  Eje. 

Den  smukke  Perserinde  følte  sig  naturligvis  slagen  af  Skræk 
over  denne  sin  Elskedes  vanvittige  Gavmildhed;  hun  holdt 
Nureddin  tilbage,  tilkastede  ham  et  Blik  fuldt  af  øm  Bebrejdelse 
og  sagde: 

»Herre,  hvor  vil  I  dog  hen?  —  Sæt  Eder  paa  Eders  Plads 
og  hør  efter,  hvad  jeg  vil  foresynge  Eder!« 

Nureddin  opfyldte  hendes  Begjæring.  Men  Slavinden  het- 
tede  sit  af  Taarer  blændede  Blik  paa  ham  og  foredrog  med 
smeltende  Stemme  til  Citharen  flere  Vers,  der  flød  hende  lige- 
fra  det  dybt  saarede  Hjerte,  og  hvori  hun  bebrejdede  ham  hans 
Mangel  paa  Kjærlighed,  at  han  saaledes  kunde  kaste  hende  den 
første  den  bedste  Fremmede  i  Armene.  Tilsidst  kastede  hun 
Citharen  fra  sig  og  skjulte  hulkende  sit  Ansigt  i  sit  Tørklæde. 
Men  Nureddin  lod  intet  Ord  falde,  som  kunde  antyde,  at  han 
fortrød  sin  Gavmildhed;  stiltiende  tog  han  imod  hendes  ømme 
Bebrejdelser  og  blev  siddende  fuldkommen  ubevægelig. 

Men  fuld  af  Forundring  tog  den  forklædte  Khalif  tilorder 
/> Herre,    altsaa    er    denne    dejlige,    over    al   Maade    beundrings- 

værdige  Dame,  som  I  nylig  hax  budt  mig  til  Foræring,  Eders 
Slavinde?« 

»Saaledes  er  det,  Kerim,«  svarede  Nureddin,  »og  Du  vilde 
visselig  forundres  endnu  mere,  end  Du  nu  gjør,  hvis  Du  kj  endte 
alle  de  Ulykker,  som  denne  Slavinde  allerede  har  bragt  over 
mit  Hoved.« 

»Ak,  Herre,«  vedblev  Khalifen,  der  endnu  stedse  beholdt 
og  overmaade  vel  gav  Fiskerens  Rolle,  »vær  dog  saa  naadig  at 
fortælle  mig  Eders  Historie ! « 

Hertil  var  Nureddin  ingenlunde  uvillig;  han  havde  jo  nylig 
bragt  Fiskeren  et  uden  al  Sammenligning  betydeligere  Offer. 
Han  fortalte  altsaa  sin  Historie  lige  fra  den  Dag  af,  da  Khakan 
havde  kjøbt  den  dejlige  Slavinde  til  Kongen  af  Basra,  og 
indtil  det  daværende  Øjeblik,  uden  at  fortie  det  Allermindste. 
Da  han  var  færdig,  spurgte  Khalifen  ham  videre,  hvorhen  han 
nu  tænkte  at  begive  sig.  »Hvorhen  Allah  fører  mig!«  var 
Nureddins  korte  Svar. 

»Hvis  I  vil  lyde  mit  Raad,«  sagde  Khalifen  derpaa,  »gaar 
I  ikke  herfra  videre,  men  vender  tvertimod  strax  igjen  tilbage 
til  Basra.  Jeg  vil  give  Eder  et  lille  Brev  med  til  Kongen, 
og  I  skal  se,  at  han,  efter  at  have  læst  dette,  vil  modtage 
Eder  meget  vel,  og  at  forøvrigt  ingen  vil  vove  at  krumme  et 
Haar  paa  Eders  Hoved.« 

Over  disse  Ord  forbausedes  Nureddin  højlig,  og  ytrede,  at 
det  lige  fra  Verdens  Begyndelse  var  noget  uhørt,  at  en  Fisker 
stod  i  fortrolig  Brevvexling  med  en  Konge.  Men  Khalifen  bad 
Nureddin  ikke  at  undre  sig  saa  meget  herover.  De  havde 
nemlig  besøgt  den  samme  Skole  og  ved  denne  Lejlighed  sluttet 
det  inderligste  Venskab  med  hinanden.  Rigtignok  havde  Skjæb- 
nen  vidt  adskilt   dem,    idet    den   havde   gjort   en  Konge  af  den 

ene  og  en  ussel  Fisker  af  den  anden;  men  deres  Venskab  havde 
dog  intet  lidt  under  den  vide  Adskillelse.  Kongen  af  Basra 
havde  ofte  tilbudt  at  ophøje  sin  gamle  Skolekammerat;  men 
denne  havde  stedse  vist  de  højmodige  Tilbud  tilbage,  og  ind- 
skrænket sig  til  det  Forlangende,  at  det  engang  imellem  alene 
maatte  være  ham  tilladt  at  lægge  et  godt  Ord  ind  hos  ham  for 
sine  Venner.  »Lad  mig  derfor  kun  raade!«  sluttede  Khalifen, 
»I  skal  faa  at  se,  at  min  Mellemkomst  vil  have  gode  Følger.« 
Nureddin  gav  sit  Samtykke,  og  efterat  de  nødvendige 
Skrivematerialier  var  skaffet  tilveje,  skrev  Harun  al  Raschid 
følgende  Brev  til  Kongen  af  Basra,  i  hvis  øverste  Rand  han 
med  fin  Skrift  tilføjede  en  bestemt  Formel,  der  antydede,  at  han 
forlangte  ubetinget  Lydighed: 

»Harun  al  Raschid,  Mahdi's  Søn,  sender  dette  Brev 
til  Mohamed,  Soliman-Es-Seyni,s  Søn,    sin    elskelige  Fætter. 

Saasnart  som  Nureddin,  Søn  af  Viziren  Khakan,  denne 
Skrivelses  Overbringer,  har  overleveret  Dig  dette  Brev  og 
Du  har  læst  det,  skal  Du  aflægge  din  kongelige  Kaabe, 
beklæde  ham  dermed  og  lade  ham  indtage  din  ophøjede 
Plads.     Dermed  sker  vor  Vilje.     Levvel!« 

Khalifen  lagde  dette  Brev  sammen  og  forseglede  det  uden 
at  sige  Nureddin  noget  om  Indholdet.  Derpaa  overgav  han 
ham  det  med  den  Anvisning:  »Tag  det  og  indskib  Eder  øje- 
blikkelig paa  et  af  de  Skibe,  som  daglig  ved  denne  Tid  afgaar 
til  Basra.     Sove  kan  I  ombord.« 

Nureddin  tog  imod  Brevet,  forvarede  det  i  sin  Turban, 
og  gik  sin  Vej,  med  de  faa  Skillinger,  som  han  havde  hos  sig, 
førend  Sandschar    havde    skjænket    ham    sin    Pung.      Utrøstelig 

over  hans  Bortgang  satte  den  smukke  Perserinde  sig  hen  i  en 
Krog  og  udgjød  Strømme  af  bitre  Taarer. 

Neppe  var  Nureddin  borte,  førend  Shejkh  Ibrahim,  som 
havde  tiet  stille  til  alt  det  Foregaaende,  med  følgende  Ord  hen- 
vendte sig  til  den  formentlige  Fisker: 

»Hør,  min  gode  Kerim,  der  har  Du  bragt  os  et  Par  Fisk, 
som  i  det  højeste  er  tyve  Para^)  værd,  og  derfor  modtaget  en 
hel  Pung  fuld  af  Penge  og  en  uvurderlig  Slavinde.  Mener  Du 
virkelig,  at  Du  skal  beholde  alt  dette  for  Dig  selv?  Jeg  siger 
Dig,  at  jeg  vil  have  min  Andel  deraf.  Hvad  Pungen  angaar, 
saa  hid  med  den,  at  jeg  kan  se,  hvad  den  indeholder.  Er  det 
Sølv,  den  indeholder,  skal  Du  faa  et  Sølvstykke;  er  det  derimod 
Guld,  beholder  jeg  naturligvis  det  Hele  for  mig  selv,  og  Du 
maa  lade  Dig  nøje  med  nogle  Kobbermønter,  som  jeg  har 
hos  mig.« 

»Hvad  Pungen  indeholder,  véd  jeg  ikke,  men  vil  gjerne 
dele  dens  Indhold  med  Eder,  enten  det  nu  er  Sølv  eller  Guld. 
Slavinden  derimod  beholder  jeg  alene,  uden  Snak  om  nogen 
Deling.     Er  I  ikke  tilfreds  med  disse  Vilkaar,  faar  I  slet  intet.« 

Shejkh  Ibrahim  blev  yderlig  opbragt  over  slig  efter  hans 
Mening  uforskammet  Opførsel  af  en  pjaltet  Fisker,  greb  en  af 
Porcellænskoppeme  paa  Bordet  og  kastede  den  efter  Kerims 
Hoved.  Denne  undveg  imidlertid  med  Lethed  den  berusede 
Oldings  usikre  Kast,  og  Koppen  søndersloges  imod  Væggen. 
Men  strax  traadte  Khalifen  hen  til  Vinduet  og  klappede  i  Hæn- 
derne; det  var  det  aftalte  Tegn  til,  at  fire  Kammertjenere  med 
en  frisk  Dragt,  som  Veziren  imidlertid  havde  maattet  hidskaffe, 
skulde  træde  ind  tilligemed  Diafar  og  Mesrur.     Øjeblikkelig  var 


')  En  lille  Kobbermønt. 

de  alle  tilstede;  Khalifen  afkastede  Fiskerens  Pjalter  og  lod  sig 
iføre  de  hidbragte  nye  Klæder.  Ibrahim  sad  og  begloede  dette 
mærkværdige  Skuespil,  i  Begyndelsen  ganske  forstenet  af  Over- 
raskelse*, derpaa  følte  han  sig  til  Hovedet,  om  det  endnu  sad 
paa  sin  rette  Plads,  bed  sig  i  Fingrene  og  spurgte  i  ube- 
skrivelig Forvirring  sig  selv:  »Drømmer  jeg,  eller  er  jeg 
vaagen?« 

Khalifen  måatte  hjertelig  le  over  hans  Forbauselse  og 
sagde:  »O,  min  agtbare  Shejkh,  skal  jeg  under  slige  Omstæn- 
digheder gjense  Dig?«  Da  først  opløstes  hans  Tvivl  og  en  Del 
af  hans  Rus  i  den  bævende  Skræk;  han  kastede  sig  næsegrus 
for  Khalifens  Fødder,  saa  at  hans  lange,  hvide  Skjæg  fejede 
Gulvet,  og  udraabte: 

»De  Troendes  Behersker,  Eders  elendige  Slave  har  for- 
nærmet Eder;  han  anraaber  Eders  Barmhjærtighed  og  beder 
tusinde  Gange  om  Tilgivelse!« 

Khalifen  tilgav  ham  og  befalede  ham  at  staa  op.  Derpaa 
vendte  han  sig  til  den  smukke  Perserinde  og  ytrede,  at  hun 
vistnok  ifølge  det,  som  nylig  var  kommet  for  Dagen,  vilde 
kunne  indse,  at  det  ikke  stemmede  overens  med  hans  Værdig- 
hed at  modtage  den  Foræring,  som  Nureddin  med  en  Høj- 
modighed  uden  Lige  havde  gjort  ham.  Han  havde  sendt 
Nureddin  tilbage  til  Basra  for  at  blive  Konge  sammesteds; 
som  hans  Dronning  vilde  han  ogsaa  sende  hende  didhen,  saa- 
snart  Tronskiftet  var  gaaet  for  sig  og  han  havde  faaet  Efter- 
retning derom.  Imidlertid  skulde  hun  have  sit  Ophold  i  hans 
eget  Palads  og  blive  behandlet  overensstemmende  med  en  Fyrst- 
indes høje  Rang. 

Ved  denne  Erklæring  af  den  højmodige  Harun  al  Raschid 
følte  den  skjønne  Perserinde  sig  atter  trøstet  og  fuldt  beroliget; 

for  sin  dybe  Hjerteve  fandt  hun  en  rig  Erstatning  i  den  Fryd, 
hun  følte  ved  Tanken  om  at  skulle  se  sin  ømt  elskede  Nureddin 
ophøjet  til  en  saa  glimrende  Værdighed.  Khalifen  holdt  ogsaa, 
som  sædvanlig,  sit  Tilsagn  paa  det  punktligste;  han  anbefalede 
hende  desuden  til  sin  Gemalinde  Sobeide,  idet  han  gjorde  hende 
bekjendt  med  den  Godhed  og  Agtelse,  han  nærede  for  Nureddin, 
hendes  Gemal. 

Denne  kom  imidlertid  lykkelig  og  vel  tilbage  til  Basra, 
desværre  blot  nogle  Dage  tidligere,  end  det  havde  været  at 
ønske  for  hans  Velfærd.  Han  begav  sig  strax  til  det  fyrstelige 
Palads,  hvor  Kongen  netop  gav  Audients.  Holdende  Brevet 
højt  over  Hovedet,  arbejdede  han  sig  igjennem  Trængselen  og 
overgav  Kongen  Brevet.  Denne  tog  imod  det,  brød  det  med 
det  samme,  læste  det  og  blegnede.  Derpaa  kyssede  han  det 
tvende  Gange,  og  vilde  just  vise  Befalingen  Lydighed,  da  det 
faldt  ham  ind,  først  at  raadføre  sig  med  sin  Vezir  Savy.  Denne 
uforsonlige  Fjende  af  Nureddin  havde  allerede  erfaret  dennes 
Tilbagekomst;  hvad  han  ikke  havde  været  forbauset  iforvejen, 
blev  han  nu,  da  han  havde  læst  KhaHfens  Brev.  Da  han  imid- 
lertid saa  godt  som  var  Part  i  Sagen,  fattede  han  sig  hastig 
og  bestræbte  sig  for  at  finde  en  Udvej  af  denne  baade  Kongen 
og  ham  truende  Forlegenhed.  Og  han  fandt  den.  Han  traadte 
lidt  tilside,  som  om  han  søgte  et  bedre  Lys  for  at  gjennemlæse 
Brevet  endnu  engang,  og  afrev  den  i  Brevets  Rand  med  flne 
Bogstaver  affattede  Formel,  der  antydede,  at  Khalifen  forlangte 
ubetinget  og  hastig  Lydighed,  saa  behændig,  at  ingen  bemær- 
kede det  og  ingen  kunde  bemærke  det  uden  ved  nøjere  Efter- 
syn. Efterat  han  derpaa  hemmelig  havde  slugt  den  lille  Strim- 
mel med  de  frygteHge  Bogstaver,  vendte  han  tilbage  til  Kongen 
og  spurgte  hemmelig:      »Herre,  hvad  har  I  isinde  at  gjøre?« 


540 

»Hvad  Khalifen  befaler  mig,«  svarede  Kong  Mohamed. 

»Det  behøver  I  ingenlunde,«  tog  den  snedige  Minister  igjen 
tilorde.  »Vistnok  er  det  Khalifens  Haandskrift,  men  hans  Formel 
fattes. « 

Kongen  havde  rigtignok  forrige  Gang  set  Formelen,  men 
kun  ganske  flygtig;  han  troede  derfor  nu,  da  han  ikke  saa  den 
mere,  at  han  i  sin  Overraskelse  havde  skuffet  sig.  Veziren  ved- 
blev: »Der  er  jo  ingen  Tvivl  om,  at  jo  Khalifen  har  givet  Nur- 
eddin  denne  Skrivelse  paa  hans  Anklage  imod  mig  og  Eders 
Højhed,  alene  for  at  skaffe  sig  ham  af  Halsen.  Det  er  ingen- 
lunde hans  Mening,  at  I  skal  føre  Eder  hans  Ord  til  Hjerte. 
Desuden  har  han  jo  heller  ikke  sendt  noget  særegent  Bud  med 
Firmanen  ')  uden  hvilket  Brevet  intet  har  at  sige.  En  Konge 
som  Eder  afsætter  man  visselig  ikke  saaledes  uden  alle  Om- 
stændigheder. Der  kunde  jo  gjerne  komme  endnu  en  anden 
efter  Nureddin  med  en  falsk  Skrivelse.  Sligt  har  man  hørt  før. 
Eders  Højhed  kan  forlade  sig  paa  mit  Ord ;  jeg  tager  alle  mu- 
lige slemme  Følger  paa  min  Kappe.« 

Kongen  lod  sig  overtale;  Nureddin  blev  af  bevæbnede 
greben  og  ført  til  Savys  Hus,  hvor  han  til  Velkomst  fik  en 
Bastonnade,  hvorefter  han  blev  liggende  halv  død.  Derpaa  blev 
han  kastet  i  det  dybeste  og  mørkeste  Fangehul,  og  det  blev 
paa  det  strengeste  indskjærpet  Slutteren,  kun  at  give  ham  Vand 
og  Brød. 

Da  den  tilskamme  pryglede  Nureddin  i  Fængslet  atter  kom 
til  Besindelse,  udstødte  han  høje  Klageskrig  og  begræd  sin  uden 
Lige  grusom  haarde  Lod:  »O,  Fisker,  hvor  Du  har  bedraget 
mig,  og  hvor  lettroende  var  ikke   jeg,    at  jeg  troede  Dig!    Men 

kunde  jeg  vente  sligt  Forræderi  af  Dig,  efterat  jeg  havde  over- 
øst Dig  med  mine  Velgjerninger?  »Nej,  det  er  umuligt;  slig 
Utaknemlighed  gives  der  ikke  i  Verden!  Himlen  velsigne  Dig 
ligefuldt.  Fisker!  Jeg  kan  umulig  tro,  at  Du  har  ment  det  saa 
slemt  med  mig;  og  jeg  vil  have  Taalmodighed  indtil  Enden  af 
mine  Lidelser.« 

Og  Taalmodigheden  modtog  her,  som  overalt,  sin  fortjente 
Løn.  Endnu  samme  Dag  fik  hans  Skjæbne  et  mindre  mørkt 
Udseende.  Hans  Fangevogter  havde  Medlidenhed  med  ham  og 
søgte  paa  alle  Maader  at  formilde  hans  Lidelser.  Den  onde 
Vezir  havde  rigtignok  befalet  ham,  daglig  at  slaa  og  mishandle 
Nureddin;  men  det  skikkelige  og  følsomme  Menneske  handlede 
lige  tvertimod.  Han  bragte  ham  styrkende  Spise,  redte  ham  et 
mageligt  Leje,  plejede  og  trøstede  ham.  Men  Savy  tænkte 
alene  paa,  hvorledes  han  kunde  styrte  sin  Fjende  i  en  van- 
ærende Død  uden  at  udsætte  sig  selv  for  nogen  Fare  derved. 
Da  derfor  fyrretyve  Dage  var  forløben,  lod  han  ved  nogle  af 
sine  Slaver  endel  kostbare  Gaver  bringe  til  det  kongelige 
Palads,  med  Udseende  af,  at  de  kom  fra  Khalifen,  og  frem- 
stillede sig  kort  efter  selv  for  Kongen.  Kong  Mohamed  fandt 
stort  Behag  i  de  smukke  Sager  og  den  hertil  knyttede  ære- 
fulde Opmærksomhed,  men  Savy  forbitrede  hastig  hans  Glæde 
ved  den  ondskabsfulde  Bemærkning?  »Herre,  maaske  var 
disse  Foræringer  slet  ikke  bestemt  til  Eder,  men  til  den  nye 
Konge. « 

Kongen  forstod  hans  Mening  og  spurgte  heftig:  »Hvad, 
lever  den  elendige  endnu?  Jeg  troede,  at  Du  for  længe  siden 
havde  ladet  ham  dræbe!« 

»Herre,«  svarede  Savy,  »jeg  besidder  ikke  Magt  til  at  skille 
nogen  ved  Livet;  alene  Eders  Højhed  har  at  befale.« 

»Gaa,«  raabte  Kongen,  »gaa  strax  og  lad  Hovedet  hugge 
af  ham ! « 

Med  denne  Befaling  var  Savy  vel  tilfreds,  og  takkede 
Kongen  krybende  for  den  Oprejsning,  han  derved  skjænkede 
ham.  »Men,«  tilføjede  han,  »da  han  offentlig  har  beskæmmet 
mig,  som  Eders  Højhed  véd,  saa  beder  jeg  Eder  om  den  Naade, 
at  han  maa  blive  henrettet  udenfor  Eders  Majestæts  Palads, 
og  at  Herolder  over  hele  Staden  maa  udraabe  hans  Dødsstraf, 
saa  at  alle  og  enhver  kan  erfare  og  lægge  sig  paa  Hjerte, 
hvad  en  Fornærmelse  mod  Eders  Højheds  ydmyge  Slave  monne 
koste. « 

Kongen  gav  hertil  sit  Samtykke.  Herolderne  drog  omkring 
og  gjorde  deres  Skyldighed,  hvorved  hele  Staden  blev  nedsænket 
i  den  dybeste  Sorg.  Det  endnu  friske  Minde  om  Khakan  og 
hans  Fortjenester  lod  alle  skikkelige  Mennesker  med  Uvillie  for- 
nemme, at  hans  Søn  ved  Savys  Ondskab  var  bestemt  til  at  lide 
en  forsmædelig  Død. 

Savy  begav  sig  i  egen  Person  med  tyve  af  sine  Slaver  til 
Nureddins  Fængsel  og  bød  Slutteren  at  udlevere  ham.  Den 
arme  Nureddin  maatte  først  i  al  Hast  ombytte  de  af  den  barm- 
hjertige Fangevogter  modtagne  nette  og  renlige  Klæder  med 
nogle  smudsige  Pjalter,  der  ret  gjorde  ham  til  et  Jammerens 
Billed,  og  blev  saa  overgiven  i  sin  Fjendes  Hænder.  Da  græd 
han  og  sagde: 

—  Er  I  da  sikker  for  Ulykke?  Har  I  da  ikke  hørt  Digterens 
Ord:  —  »De  brugte  deres  Magt,  og  brugte  den  tyrrannisk ;  og  snart 
var  de,  som  om  de  aldrig  havde  været.«   — 

»O,  Nureddin,«  spottede  Veziren,  »tror  Du  dermed  at  gjøre 
mig  bange?     Intet    skal    hindre   mig   i,    ligefor  Øjnene    af  hele 

Basras  Befolkning  at  lade  Hovedet  hugge  af  Dig.     Hvor  herlig 
siger  ikke  hin  anden  Digter: 

—  Hvo,  som    blot    en    eneste    Dag   overlever    sin    Fjende,    har 
faaet  sine  Ønskers  Bæger  fuldt.  — 

Paa  Savys  Befaling  blev  Nureddin  sat  op  paa  et  elendigt 
Muldyr,  og  Toget  satte  sig  derpaa  i  Bevægelse  hen  til  Pladsen 
foran  Kongens  Palads.  Foran  den  til  Død  og  Vanære  indviede 
ulykkelige  blev  der  udraabt:  »Dette  er  den  ringeste  Straf  for 
den,  som  vover  at  smedde  et  falsk  Brev  fra  Khalifen  til 
Kongen. « 

Under  Paladsets  Vinduer  dannede  Savys  Slaver  og  den 
kongelige  Livvagt  en  vid  Kreds ;  men  det  kostede  Anstrengelse 
at  holde  Folket  i  Ave,  som  uophørlig  trængte  paa  for  at  bryde 
igjennem  og  befri  Nureddin.  Savy  overlod  sit  Bytte  i  Skarp- 
retterens Hænder,  og  begav  sig  op  paa  Slottet,  hvor  Kongen 
allerede  var  beredt  til,  fra  sine  Vinduer  tilligemed  den  onde 
Vezir  at  nyde  det  forestaaende  blodige  Skuespil. 

Skarpretteren  traadte  hen  til  Nureddin  og  bad  ham  tilgive 
sig  hans  Død,  eftersom  han  kun  var  en  Slave,  .som  nødtvungen 
maatte  opfylde  sin  Pligt.  »Har  Du  endnu  noget  paa  Hjertet,« 
vedblev  han,  »saa  kom  hastig  frem  med  det;  thi  dine  Øjeblikke 
er  talt;  saasnart  Kongen  ser  ud  igjennem  Vinduet,  skal  Du 
ophøre  at  leve.« 

Den  ulykkelige  Nureddin  saa  sig  rundt  om  i  Kredsen  og 
sagde:  »Er  der  ingen,  som  vil  vise  mig  den  Barmhjertighed,  i 
disse  mine  sidste  frygtelige  Øjeblikke  at  lædske  mig  med  en 
Drik  Vand?« 

Strax  blev  en  Krukke    med  Vand    skaffet   tilveje,    der   gik 

fra  Haand  til  Haand,  indtil  den  naaede  Nureddin.  Men  da 
Veziren  Savy  fra  Paladsets  Vindue  blev  Vidne  til  denne  Forsin- 
kelse, skreg  han  ned  til  Skarpretteren:  »Nu,  hvad  tøver  Du  efter? 
Hug  til!« 

Hele  Pladsen  gjenlød  af  Forbandelser  over  den  onde  Vezir. 
Heller  ikke  den  paa  sin  Anseelse  iversyge  Konge  billigede  det 
af  Ministeren  i  hans  Nærværelse  udviste  Overmod,  men  til- 
kjendegav  sin  Uvillie,  idet  han  raabte  ned,  at  man  endnu  skulde 
tøve  noget. 

Men  til  denne  Befaling  havde  han  ogsaa  en  anden  Grund; 
thi  han  havde  faaet  Øje  paa  en  Rytterskare,  som  sprængte  frem 
igjennem  en  lang  til  Pladsen  stødende  Gade,  og  gjorde  Savy  op- 
mærksom derpaa.  Denne  frygtede  for,  at  Rytterne  skulde  kaste 
en  uventet  Hindring  i  Vejen  for  hans  Hævn,  og  trængte  ind 
paa  Kongen,  at  han  skulde  give  det  aftalte  Tegn  til  Henrettel- 
sen; men  Kongen  havde  en  Anelse  om,  hvad  der  vilde  komme, 
og  vægrede  sig  ved  at  give  Tegnet,  førend  han  havde  faaet  at 
vide,  hvilket  Budskab  hin  Rytterskare  bragte. 

Og  vel  gjorde  han  deri;  thi  det  var  Storveziren  Djafar 
selv,  som  med  Følge  var  ilet  hid  fra  Bagdad,  afsendt  af 
Khalifen, 

Harun  al  Raschid  havde  hele  tredive  Dage  forglemt  at 
sende  den  nødvendige  Firman  efter  Nureddin,  da  han  en  Dag, 
ved  at  gaa  igjennem  den  indre  Del  af  sit  Palads,  det  beboedes 
af  Haremets  Kvinder,  med  Overraskelse  hørte  Lyden  af  en  over- 
ordentlig dejlig  Fruentimmerstemme.  Han  blev  staaende  udenfor 
Døren  og  lyttede,  og  hørte  en  Sang  foredrage,  der  skildrede 
Smerten  ved  at  være  adskilt  fra  den  Elskede.  Studsende  spurgte 
Khalifen  en  Gilding,  hvem  der  beboede  dette  Værelse,  og  fik 
til  Svar,  at  det  var  hin  unge  Mands  Kone,  som  Khalifen  havde 

sendt  til  Basra  for  at  blive  Konge  i  Mohamed  Ibn-Solimans 
Sted. 

Slaaende  sig  for  Panden  udraabte  Harun :  »Arme  Nureddin, 
Khakans  Søn,  at  jeg  saaledes  kunde  forglemme  Dig!  Kald  mig 
strax  paa  Djafar!« 

Saasnart  Storveziren  havde  indfundet  sig,  sagde  Khalifen 
til  ham:  »Djafar,  jeg  har  glemt  at  sende  Firmanen  angaaende 
Anerkj  endelsen  af  Nureddin  som  Konge  i  Basra.  Til  Udfær- 
digelsen af  samme  er  der  ikke  længere  Tid!  Tag  derfor  Folk 
og  Heste  og  skynd  Dig  afsted  til  Basra.  Er  Nureddin  tagen  af 
Dage,  saa  lad  strax  Savy  hænge;  lever  han  endnu,  saa  bring 
ham,  Kongen  og  hans  Vezir  med  Dig  tilbage  til  mig!« 

Djafar  spildte  ingen  Tid,  men  steg  strax  tilhest  og  begav 
sig  med  et  anseligt  Følge  paa  Vejen  til  Basra,  som  han  naaede 
i  det  forhen  angivne  betydningsfulde,  ja  afgjørende  Øjeblik.  Da 
han  viste  sig  paa  Pladsen,  veg  alle  tilside  for  ham  for  at  lade 
ham  komme  frem,  og  raabte  om  Naade  for  Nureddin.  Stor- 
veziren red  lige  hen  til  Paladsets  Trappe  og  steg  af.  Kongen 
havde  allerede  gjenkjendt  Xhalifens  betroede  højre  Haand,  og 
kom  Djafar  imøde  i  Døren  til  sit  Værelse.  Uden  at  spilde 
Tiden  med  Ceremonier  spurgte  denne  øjeblikkelig,  om  Nureddin 
endnu  var  ilive,  og,  da  han  herpaa  havde  modtaget  Svaret  ja, 
befalede  han,  at  den  unge  Mand  strax  skulde  bringes  for  ham. 
Saasnart  den  arme  Nureddin  viste  sig,  betynget  med  Lænker, 
lod  Djafar  ham  strax  sætte  i  Frihed,  men  sikrede  sig  paa  samme 
Tid  den  onde  Savy,  hvilken  han  lod  fængsle  i  de  samme  Lænker, 
som  nylig  var  falden  af  hans  ulykkelige  Offer.  Kun  en  eneste 
Nat  blev  han  over  i  Basra,  og  vendte  derpaa  med  Nureddin, 
Kongen  og  hans  Vezir  tilbage  til  Bagdad. 

Tusind  og  én  Nat.  35 

Saasnart  han  var  kommen  hjem,  bragte  han  dem  alle  tre 
for  Khalifen,  hvem  han  først  aflagde  Regnskab  for  sin  Sendelse, 
hvorved  han  ikke  glemte  at  berette,  i  hvilken  Tilstand  han 
havde  truffet  Nureddin,  og  hvilken  Behandling  denne  havde 
maattet  lide  af  den  hævnsyge  Vezir.  Ifølge  denne  Anklage 
gav  Khalifen  Nureddin  fri  Tilladelse  til  egenhændig  at  hugge 
Hovedet  af  sin  og  sin  Slægts  værste  Fjende.  Men  hertil  svarede 
den  unge  Mand : 

»De  Troendes  Behersker,  hvor  meget  ondt  denne  Skurk 
end  har  tilføjet  mig  og  stræbt  at  tilføje  min  afdøde  Fader,  saa 
vilde  jeg  dog  holde  mig  for  det  foragteligste  Menneske,  hvis 
mine  Hænder  plettedes  med  hans  Blod.« 

Khalifen  tog  ingenlunde  Nureddin  hans  Vægring  ilde  op, 
og  overgav  Savy  til  Skarpretteren. 

Harun  udtalte  derpaa  sin  Hensigt  at  sende  Nureddin  tilbage 
til  Basra  for  at  regjere  der;  men  Nureddin  bad  sig  atter  fri- 
tagen. »De  Troendes  Behersker,«  sagde  han,  »Basra  er,  som 
Eders  Højhed  let  vil  kunne  begribe,  ved  alt  det,  jeg  der  har 
lidt,  blevet  mig  saa  forhadt,  at  jeg  maa  bede  Khalifen  om 
naadig  Tilladelse  til  at  holde  den  Ed,  jeg  har  tilsvoret  mig 
selv  aldrig  mere  at  vende  didhen  tilbage.  Min  højeste  Lykke 
derimod  vilde  jeg  sætte  deri,  om  det  maatte  blive  mig  forundt 
at  henleve  mine  Dage  i  Eders  Højheds  Tjeneste  og  i  Eders 
Nærhed;  det  er  den  eneste  Naade,  jeg  har  at  bede  de  Troendes 
Behersker  om.« 

Paa  denne  hans  Bøn  optog  Khalifen  ham  imellem  sine 
fortroligste  Hoffolk,  gav  ham  den  smukke  Perserinde  tilbage, 
og  viste  ham  saa  meget  godt,  at  de,  eftersom  den  inderligste 
Kjærlighed  forbandt  dem,  kunde  leve  det  lykkeligste  Liv  med 
hinanden    lige    indtil   deres    Dødsdag.      Den  smukke    Perserinde 

fik  rigelig  Erstatning  for  de  Taarer,  hun  havde  fældet,  og  Nur- 
eddin  lærte  at  blive  en  god  Husholder  med  de  ham  betroede 
Lykkesgoder. 

Kong  Mohamed  rejste  med  en  streng  Irettesættelse,  og 
med  Paamindelsen  om,  for  Fremtiden  at  gjøre  et  bedre  Valg 
af  sine  Vezirer,  tilbage  til  sit  Statholderskab  i  Basra. 

Kjærlighedsslaven  Ganem. 


I  Damaskus  levede  engang  en  Kjøbmand  ved  Navn  Ejub, 
der  ved  sin  Driftighed  havde  samlet  meget  store  Midler, 
mere  end  tilstrækkelige  til  et  anstændigt  og  behageligt  Ud- 
komme. Denne  agtede  Mand  havde  en  Søn,  der  hed  Ganem, 
senere  desuden  betegnet  ved  Binavnet  Kjærlighedsslaven,  og  en 
eneste  Datter.  Ganem  var  lige  udmærket  begavet  i  Henseende 
til  Aand  og  Skabning;  han  var  en  fuldkommen  smuk  Yngling, 
og  besad  fortræffelige  Anlæg,  hvilke  hans  Fader  bestræbte  sig 
for  at  uddanne  ved  den  omhyggeligste  Undervisning  og  Op- 
dragelse. Datteren  hed  »Hjerteglød«,  fordi  enhver,  der  fik 
hende  at  se,  nødtes  til  at  elske  hende. 

Ved  sin  Død  efterlod  Ejub  de  tvende  Sødskende  en  over- 
ordentlig stor  Formue,  hvoraf  hundrede  Kamelladninger  Bro- 
kade og  Silkestoffer  i  hans  Magasin  kun  udgjorde  den  mindste 
Del.  Disse  Varer  forefandtes  i  velpakkede  Baller,  som  alle  med 
store  Bogstaver  fremviste  Paaskriften:   »Til  Bagdad«.     I  Bagdad 

Tusind  og  én  Nat.     II.  1 


residerede  Harun  al  Raschid,  af  hvem  den  paa  samme  Tid  i 
Damaskus  herskende  Mohamed,  Solimans  Søn,  med  Tilnavnet 
Sinabi,  var  indsat  som  tributskyldig  Fyrste. 

Ejub  havde  ofte  foretaget  sig  lange  Handelsrejser  i  for- 
skjellige  Retninger,  og  havde  just  lige  før  sin  Død  gjort  store 
Forberedelser  til  en  lignende  Rejse,  hvis  Maal  var  Bagdad;  i 
denne  Hensigt  havde  han  netop  ladet  hine  kostbare  Varer 
pakke  i  Baller  til  hundrede  Kameler.  Dels  af  Agtelse  for  sin 
Faders  Forsæt,  dels  af  Lyst  til  at  se  sig  om  i  Verden  og  samle 
Erfaring,  foresatte  Ganem  sig  nu  at  bringe  det  forberedte  Fore- 
havende til  Udførelse.  Imidlertid  holdt  det  haardt  for  ham  at 
faa  sin  Moders  Tilladelse  til  denne  sin  første  Handelsrejse; 
Matronen  lagde  ham  hans  Ungdom  og  Uerfarenhed,  Vejens  Be- 
sværligheder og  Farer  paa  Hjerte,  og,  mere  end  alt,  den 
Smerte,  som  han  ved  sin  Bortfjernelse  vilde  foraarsage  hende, 
den  allerede  dybt  nok  af  Sorgen  nedbøjede.  Ganem  følte  sig 
inderlig  rørt  ved  sin  Moders  Klager,  Bønner  og  Taarer;  men 
hans  Forsæt  var  saa  dybt  rodfæstet  hos  ham,  at  det  ikke  lod 
sig  rokke.  Han  begav  sig  derpaa  hen  paa  Slavetorvet,  kjøbte 
flere  haandfaste  Slaver,  lejede  derpaa  hundrede  Kameler,  og 
tiltraadte,  efter  at  have  forsynet  sig  med  alle  øvrige  Fornøden- 
heder, sin  Rejse  i  Selskab  med  fem  eller  sex  andre  Kjøbmænd, 
der,   som  han,  havde  Forretninger  i  Bagdad. 

Da  disse  Kjøbmænd  førte  alle  deres  Slaver  med  sig,  og 
der  desuden  efterhaanden  sluttede  sig  flere  rejsende  til  dem, 
dannede  de  en  saa  anselig  Karavane,  at  de  ikke  behøvede  at 
frygte  for  Anfald  af  de  røveriske  Beduiner.  De  havde  derfor 
kun  at  bestaa  en  lang  Rejses  sædvanlige  Besværligheder,  hvilke 
de  hastig  glemte  efter  lykkelig  at  være  indtrufifet  til  Bagdad, 
hvor    de    tog    ind    i    den    prægtigste    og    mest    besøgte    Khan. 


Men  Ganem,  der  gjerne  vilde  bo  rigtig  bekvemt  og  ene  for  sig 
selv,  lod  kun  sine  Varer  forblive  i  Khanen,  og  lejede  sig  et  i 
Nærheden  beliggende  smukt  og  rigt  udstyret  Hus  med  en  for- 
medelst sine  talrige  Springvand  og  mange  skyggefulde  Gange 
i  høj  Grad  indbydende  Have. 

Efter  at  han  i  nogen  Tid  havde  boet  her  og  fuldkommen 
udhvilet  sig  efter  Rejsens  Strabadser,  paaklædte  han  sig  fint  og 
pynteligt,  og  begav  sig  hen  paa  Bazaren  eller  det  offentlige 
Torv,  hvor  Kjøbmændene  plejede  at  afgjøre  deres  Forretninger. 
En  Slave  bar  en  Balle  med  forskellige  Stoffer  og  fint  Lærred 
efter  ham.  Kjøbmændene  optog  ham  meget  forekommende 
imellem  sig,  og  deres  Formand,  til  hvem  han  først  henvendte 
sig,  afkjøbte  ham  hele  Ballen  til  den  paa  ethvert  enkelt  Stykke 
forud  noterede  Pris.  Med  samme  Held  solgte  Ganem  frem- 
deles alle  sine  Varer,  som  han  efterhaanden  lod  udbyde  paa 
Bazaren,  indtil  han  kun  havde  en  eneste  Balle  tilbage. 

Da  han  en  Dag  atter  indfandt  sig  paa  Bazaren,  var  alle 
Boder  lukket;  forundret  spurgte  han  om  Aarsagen  dertil,  og 
erfarede,  at  en  af  Stadens  første  Kjøbmænd,  der  heller  ikke 
var  ham  selv  ubekjendt,  var  afgaaet  ved  Døden,  og  at  alle 
Kjøbmændene  ifølge  Skik  og  Brug  var  tilstede  ved  hans  Be- 
gravelse. Ganem  spurgte  videre  om  den  Moske,  hvor  der 
blev  holdt  Bøn  over  den  afdøde  og  hvorfra  Liget  skulde  føres 
ud  til  Gravstedet ;  saasnart  han  havde  faaet  sikker  Underretning 
herom,  sendte  han  sin  Slave  tilbage  med  den  sidste  Vareballe, 
og  begav  sig  ilsomt  hen  til  Moskeen. 

Ved  Ganems  Ankomst  var  Bønnen  og  Koranlæsningen, 
som  fandt  Sted  i  en  med  sort  Atlask  betrukken  Sal,  endnu  ikke 
tilende.  Saasnart  Højtideligheden  var  sluttet,  blev  Liget  baaret 
bort,  og  hele  den  afdødes  Familie,   alle   hans  Venner   og  Kjøb- 


mændene,  hvoriblandt  Ganem,  fulgte  det  ud  til  Begravelses- 
pladsen, som  laa  langt  udenfor  Staden.  En  af  Sten  opført 
kuppelprydet  Bygning,  den  afdødes  Familiebegravelse,  var  be- 
stemt til  at  optage  og  gjemme  hans  Levninger.  Da  imidlertid 
Rummet  i  denne  Dødens  Helligdom  var  temmelig  indskrænket, 
havde  man  opslaaet  Telte  rundt  omkring,  for  at  alle  de 
tilstedeværende  under  Bisættelseshøj  tideligheden  kunde  være 
under  Tag. 

Den  døde  blev  lagt  i  sin  Grav,  som  derpaa  blev  tillukket. 
Nu  satte  Imamen^)  og  Moskeens  øvrige  Tjenere  sig  i  en  Kreds 
under  det  største  af  de  opslagne  Telte,  fremsagde  de  brugelige 
Bønner  og  oplæste  de  ved  Begravelser  brugelige  Stykker  af 
Koranen.  Den  Afdødes  Slægtninge  og  Venner  tog  Plads  paa 
deres  Tæpper  i  en  Kreds  udenom  Præsterne,  og  Højtideligheden 
vedvarede  indtil  langt  ud  paa  Natten. 

Dette  var  Ganem  slet  ikke  forberedt  paa^);  han  blev  urolig, 
og  dette  desto  mere,  da  han  erfarede,  at  der,  ifølge  den  i  Bag- 
dad bestaaende  Skik,  endnu  vilde  blive  baaret  et  Maaltid  frem 
til  Ære  for  den  afdøde,  samt  at  Teltene  var  bleven  opslaaet, 
ikke  alene  til  Skjærm  imod  Solheden,  men  ogsaa  til  Beskyttelse 
imod  Natteduggen,  eftersom  de  forsamlede  først  henad  Morgen- 
stunden plejede  at  begive  sig  tilbage  til  Staden. 

»Jeg  er  en  fremmed,«  tænkte  han  med  Bekymring,  »og 
gj ælder  for  meget    rig.    I  min  Fraværelse    kan    Tyve  bryde  ind 


^)  Præsten. 

")  Denne  Recitation  af  Afsnit  af  Koranen,  den  saakaldte  Chitme,  er  et 
af  de  vigtigste  Led  af  Begravelsesceremonierne.  Den  foregaar  ikke 
altid  paa  Kirkegaarden,  men  ofte  i  Hjemmet,  undertiden  nogle  Dage 
i  Træk;  ved  fyrstelige  Personers  Jordefærd  kan  den  vare  indtil 
40  Dage. 

og  plyndre  min  Bolig;  ja,  selv  mine  Slaver  kan  lade  sig  for- 
lokke af  en  saa  god  Lejlighed  og  løbe  bort  med  de  Penge, 
som  jeg  har  indløst  for  mine  Varer.  Hvor  skulde  jeg  vel  søge 
de  bortrømte?« 

Fuld  af  slige  Tanker  nød  han  i  Hast  nogle  Mundfulde  og 
listede  sig  derpaa  ubemærket  bort. 

Med  raske  Skridt  ilede  han  tilbage  til  Byen ;  men  ligesom 
Hast  ikke  altid  fører  hastig  til  Maalet,  saaledes  gik  det  ogsaa 
her.  Ganem  tog  fejl  af  Vejen  og  forvildede  sig,  og  naaede 
først  henimod  Midnat  den  uheldigvis  allerede  tillukkede  Byport. 
Dette  Uheld  nødte  ham  til  for  Resten  af  Natten,  indtil  Porten 
igjen  vilde  blive  aabnet,  at  søge  Ly  paa  en  nærliggende  meget 
vidtløftig  Begravelsesplads.  Iblandt  talrige  af  Mure  omgivne 
Familiebegravelser  fandt  han  endelig  en,  hvis  Dør  ikke  var 
rigtig  lukket;  han  traadte  derind  og  trak  Døren  til  efter  sig. 
Indenfor  Ringmuren  stod  et  gammelt  Palmetræ;  under  dette 
strakte  han  sig  ud  i  det  høje  Græs,  og  forsøgte  paa  at  falde  i 
Søvn,  hvilket  dog  ikke  vilde  lykkes  ham,  da  han  var  altfor 
stærkt  beskjæftiget  af  Tanken  om,  at  han  befandt  sig  hjemme- 
fra; han  stod  derfor  op  igjen,  og  gik  flere  Gange  frem  og  til- 
bage forbi  Døren,  der  ved  denne  Lejlighed  imod  hans  Villie 
atter  sprang  op.  Han  vilde  just  tillukke  den,  da  han  i  det 
samme  bemærkede  et  Lys  i  det  Fjerne,  der  syntes  at  bevæge 
sig  lige  hen  imod  ham ;  forskrækket  lukkede  han  Døren  ind- 
vendig fra,  og  klatrede  saa  hastig  han  kunde  op  i  Palmetræet, 
i  hvis  Krone  han  fandt  et  sikkert  Skjul. 

Fra  dette  Sted  saa  han  tre  sorte  Slaver  nærme  sig,  af 
hvilke  den  forreste  bar  en  Lygte  og  et  Par  Spader;  de  to  andre 
bar  paa  deres  Skuldre  en  fem  til  sex  Fod  lang  Kiste.  Saasnart 
de  havde  naaet  Døren,  begyndte  den  ene  af  dem  at  tale: 


»Har  vi  da  ikke  ladet  Døren  staa  aaben,  da  vi  var  her 
først  paa  Aftenen?« 

»Jovist,«  svarede  den  anden,  »og  nu  synes  den  at  være 
fast  tillukket.« 

»I  er  begge  nogle  Tosser,«  bemærkede  den  tredie,  »véd  I 
ikke,  at  Haveejerne,  som  paa  Hjemvejen  til  Bagdad  bliver  over- 
raskede af  Natten,  plejer  at  tage  deres  Tilflugt  til  Begravelses- 
pladsen og  lukke  sig  inde  af  Frygt  for,  at  sorte  Slaver  som  vi 
skal  faa  fat  paa  dem,  stege  og  fortære  dem?^)  Hvis  iøvrigt 
nogen  skulde  være  derinde  og  har  set  vor  Lygte,  har  han 
ganske  vist  skjult  sig  oppe  i  Palmetræet.« 

Da  Ganem  hørte  dem  tale  saaledes,  forbandede  han  i  sit 
Hjerte  sin  Vanskjæbne  og  Alverdens  sorte.  Imidlertid  snakkede 
Slaverne  frem  og  tilbage  om,  hvo  af  dem,  der  skulde  stige  over 
Muren  og  aabne  Døren  indvendigfra;  tilsidst  blev  de  tvende 
enige  om,  at  han  med  Lygten  skulde  gjøre  det.  Men  saa  meget 
end  hans  Kammerater  opmuntrede  ham,  idet  de  tillige  lovede, 
at  de  paa  det  fortræffeligste  skulde  tillave  og  stege  en  af  dem, 
der  maatte  befindes  derinde,  til  ham  ganske  alene,  var  han  dog 
ikke  at  formaa  til  at  klavre  over  Muren,  af  Frygt  for,  at  der 
skulde  være  Røvere  indenfor.  For  endelig  at  bringe  Sagen  paa 
det  rene  steg  da  de  to  andre  over  Muren  og  lukkede  op  for 
ham  med  Lygten,  der  imidlertid  stod  og  ventede  udenfor  ved 
Kisten.  Efterat  denne  var  baaren  ind,  lukkede  Slaverne  atter 
Døren,  og  satte  sig  derpaa  atter  ned  for  at  udhvile  sig  efter 
deres  Anstrengelser. 

»Det  er  nu  allerede  Midnat,«    sagde   en  af  dem;    »hvis  vi 


^)  Iblandt    de   til  Kairo    indbragte    sorte    Slaver    fandtes  der    i  Virkelig- 
heden ikke  siælden  Menneskeædere. 


skal  begrave  Kisten,  som  vi  har  faaet  Befaling  til,  maa  vi 
virkelig  først  samle  Kræfter  til  Arbejdet.« 

Sladrende  om  et  og  andet  tilbragte  Slaverne  vel  en  hel 
Time,  dovent  udstrakt  under  Træet.  Endelig  paamindede  en 
af  dem  de  to  andre  om,  at  de  maatte  være  hjemme  igjen  inden 
Daggry;  ved  denne  Ytring  følte  den  i  Palmetoppen  skjulte 
Ganem  stor  Lindring  i  sin  næsten  utaalelige  Angst  og  Pine. 
Denne  Time  var  forekommet  ham  som  en  Evighed  af  Marter; 
hvert  eneste  Øjeblik  kunde  jo  føre  hans  Opdagelse  med  sig. 

Ifølge  hin  Paamindelse  sprang  Slaverne  op,  kastede  hurtig 
en  Grav,  sænkede  Kisten  ned  deri,  og  tildækkede  den  med 
Jord.  Saasnart  dette  var  bestilt,  forlod  de  Begravelsen  med 
hinanden. 

Da  følte  Ganem  sig  atter  let  om  Hjertet.  Uagtet  han 
havde  hørt  alt,  hvad  de  havde  snakket  med  hinanden,  begreb 
han  dog  ingenlunde,  hvad  det  hele  havde  at  betyde.  Endelig 
faldt  den  Tanke  ham  ind,  at  Kisten  maatte  indeholde  Kostbar- 
heder, som  Ejermanden  af  visse  ubekj endte  Grunde  lod  forvare 
paa  Begravelsespladsen. 

Hastig  klatrede  han  ned  af  Træet  for  at  skaffe  sig  Vished. 
Med  Hænder  og  Fødder  arbejdede  han  saa  ivrig,  at  Kisten 
snart  blev  fri  for  Jord;  men  til  sin  store  Ærgrelse  fandt  han 
den  tillukket  med  en  stærk  Laas.  Dog,  han  var  ikke  raadvild ; 
da  det  imidlertid  var  begyndt  at  dæmre,  fandt  han  snart  paa 
Pladsen  en  Sten,  hvormed  han  kunde  sprænge  Laasen.  Be- 
gj  ærlig  aabnede  han  Laaget.  Men  hvo  skildrer  hans  Forbau- 
selse,  da  han  istedetfor  de  Skatte,  han  havde  ventet  at  finde, 
saa  en  ung  Kvinde  for  sig  af  den  uforligneligste  Skjønhed. 
Hun  laa  stille  som  et  Lig;  men  den  friske  Farve  paa  hendes 
Kinder,  og  endnu  mere  hendes  lette  Aandedræt  røbede  tydelig, 


at  hun  endnu  levede.  Han  kunde  blot  ikke  begribe,  at  hun 
ikke  var  vaagnet  ved  den  Larm,  som  Laasens  Sprængning 
havde  foraarsaget.  Hun  bar  prægtige  Klæder,  Armbaand  og 
Ørenringe  af  Diamanter,  og  et  Halsbaand  af  saa  skjønne  Perler, 
at  Ganem  intet  Øjeblik  kunde  tvivle  om,  at  han  jo  saa  en  af 
Hoffets  fornemste  Damer  for  sig. 

Synet  af  slig  en  Skjønhed  vakte  ikke  alene  Ganems  Med- 
lidenhed og  den  ham  medfødte  Hjælpelyst,  men  ogsaa  en  anden 
stærkere  Følelse  eller  Drift,  som  dog  i  dette  Øjeblik  var  ham 
selv  ganske  dunkel;  han  tænkte  for  Tiden  ene  og  alene  paa, 
hvorledes  han  kunde  yde  den  unge  Dame  den  kraftigste  Bi- 
stand. Først  og  fremmest  ilede  han  hen  og  tillukkede  Døren 
til  Begravelsen,  hvilken  Slaverne  havde  ladet  staa  aaben  efter 
sig;  dernæst  løftede  han  den  unge  Kvinde  ud  af  Kisten  og 
lagde  hende  paa  den  løst  opkastede  Jord.  Neppe  havde  Damen 
i  nogle  Øjeblikke  været  udsat  for  Indvirkningen  af  den  frie  og 
friske  Luft,  førend  hun  kom  til  at  nyse  og  hoste.  Derefter  be- 
gyndte hun  at  bevæge  Øjelaagene,  gned  Øjnene  og  udraabte 
endnu  halvt  i  Søvne,  med  en  Stemme,  der  som  Musik  for- 
tryllede Ganem,  efterhaanden  en  Del  forskellige  Navne,  saasom  : 
Haveblomst,  Koralgren,  Sukkerrør,  Dagslys,  Morgenstjerne, 
Tidsfordriv,  —  saa  sig  mig  dog,  hvor  er  I  alle  henne?« 

Hun  kaldte  nemlig  sine  Slavinder  ved  Navn,  og  undrede 
sig  over,  at  ingen  svarede  hende.  Endelig  slog  hun  Blikket  i 
Vejret,  og  saa  med  Forfærdelse,  at  hun  befandt  sig  i  et  Grav- 
sted, ene  med  en  fremmed  Mand. 

»Hvad?«  raabte  hun  højere  end  før,  »staar  de  døde  op  af 
Graven?  Er  Dommens  Dag  forhaanden?  Hvilken  sælsom  For- 
andring paa  en  eneste  Nat!  Min  Gud,  hvorledes  er  jeg  dog 
kommen  her?« 


For  paa  en  Gang  at  udrive  den  skjønne  af  hendes  skrække- 
lige Uvished  traadte  Ganem  med  al  mulig  Ærbødighed  nærmere 
og  sagde: 

»Kun  svagt  formaar  jeg  at  tilkjendegive  Eder  min  Glæde 
over,  at  jeg  tilfældigvis  befandt  mig  her  paa  Stedet  til  Eders 
Frelse;  med  Nidkjærhed  tilbyder  jeg  Eder  min  Tjeneste  til  alt, 
hvad  I  i  Eders  nuværende  Tilstand  trænger  til,  eller  rettere, 
hvad  jeg  ifølge  mine  svage  Kræfter  formaar  at  yde.« 

For  strax  fra  Begyndelsen  at  vinde  den  unge  Dames  Tillid 
sagde  han  hende  tillige,  hvo  han  var,  og  ved  hvilket  Tilfælde 
han  netop  befandt  sig  paa  Stedet,  da  de  tre  sorte  Slaver  kom 
og  nedgravede  den  Kiste,  hvori  hun  havde  ligget. 

Den  unge  Kvinde  havde  ved  Ganems  Tilnærmelse  strax 
tilsløret  sit  Ansigt;  saasnart  han  havde  talt  tilende,  bevidnede 
hun  ham  sin  inderligste  Tak,  idet  hun  tilføjede :  »Jeg  besværger 
Eder,  ikke  at  lade  Eders  Barmhjærtighedsværk  ufuldendt!  Vis 
mig  den  Godhed,  fra  Staden  at  hidbringe  en  Mulæseldriver,  som 
i  den  samme  Kiste,  hvori  jeg  skulde  levende  begraves,  kan 
bringe  mig  fra  dette  skrækkelige  Sted  til  Eders  Bolig!  Hvis 
jeg  tilfods  vendte  tilbage  med  Eder,  saa  vilde  min  fra  det 
almindelige  ikke  lidet  udmærkede  Dragt  vække  Opmærksomhed, 
og  foranledige  nærgaaende  Spørgsmaal,  der  maatte  bringe  mig 
i  Forlegenhed.  Saasnart  jeg  befinder  mig  i  Sikkerhed  i  Eders 
Bolig,  skal  jeg  fortælle  Eder  min  Historie;  indtil  da  maa  I 
nøjes  med  den  sikre  Overbevisning  om  min  varme  Taknem- 
lighed. « 

Uden  at  tøve  skaffede  Ganem  først  og  fremmest  Kisten 
op  af  Graven,  hvilken  han  derpaa  igjen  tilkastede.  Derpaa 
hjalp  han  den  unge  Kvinde  atter  tilleje  i  Kisten,  og  befæstede 
Laaget   saaledes   ovenpaa    samme,    at    ingen  .kunde   opdage,    at 


Laasen  havde  været  sprængt,  og  at  den  friske  Luft  kunde  finde 
Adgang  til  det  indre  af  Kisten.  Da  dette  var  gjort,  sprang 
han,  for  ikke  at  lade  Døren  staa  aaben  efter  sig,  over  Muren 
ud  i  det  Frie,  og  ilede  til  Staden,  hvor  han  i  en  Hast  opsøgte 
en  Mulæseldriver.  Uden  at  spilde  noget  Øjeblik  vendte  han 
med  denne  tilbage  til  Begravelsen.  Her  hjalp  han  Driveren  at 
læsse  Kisten  paa  Ryggen  af  sit  Dyr,  idet  han  fortalte  ham,  at 
han  den  foregaaende  Aften  var  ankommen  med  en  anden  Mul- 
æseldriver og  havde  fundet  Stadens  Port  lukket;  han  havde  da 
ladet  Driveren  læsse  af  her,  og  vende  tilbage,  hvorfra  han  var 
kommen,  medens  han  selv  saa  sig  tvungen  til  at  overnatte  i 
Begravelsen,  indtil  Porten  ved  Daggry  atter  vilde    blive   aabnet. 

Ganem  havde  endnu  ingensinde  kjéndt  noget  til  Kjærlig- 
heden. Hjemme  havde  han  lige  indtil  sin  Faders  Død  betragtet 
sig  selv  som  et  Barn,  og  i  Bagdad  havde  hans  Forretninger 
udelukkende  beskjæftiget  ham.  Nu  følte  han  Kjærlighedens 
første  Rørelser  i  sit  Hjerte.  Synet  af  den  unge  Skjønhed  havde 
ganske  henrykket  ham-,  og  den  Ængstelighed,  hvormed  han  i 
Afstand  fulgte  Æseldriverens  og  hans  Dyrs  Bevægelser,  den 
Frygt,  som  han  følte,  forat  et  eller  andet  Uheld  undervejs 
skulde  frarive  ham  hans  kostelige  Fund,  —  disse  noksom  tyde- 
lige Rørelser  gav  ham  fuld  Oplysning  angaaende  hans  Tilstand. 
Med  en  næsten  vild  Glæde  saa  han  endelig  Kisten  i  Sikkerhed 
i  sin  Bolig,  hvis  Dør  han  lod  en  af  sine  Slaver  omhyggelig  til- 
laase.  Derpaa  hjalp  han  den  unge,  dejlige  Kvinde  frem  af 
hendes  snevre  Fængsel  og  førte  hende  ind  i  sit  Værelse.  Men 
saa  rigt  dette  end  var  udstyret,  drog  dette  dog  langt  mindre 
•den  skjønnes  Opmærksomhed  paa  sig  end  hendes  Frelsers  ranke 
Væxt,  smukke  Ansigt  og  indtagende  Adfærd. 

Damen  tog  Plads   paa  Sofaen,    og   for   at    give    sin  Befrier 


det  første  Bevis  paa  sin  Taknemlighed,  kastede  hun  Sløret  til- 
bage. Ganem  følte  inderligt  og  dybt  den  høje  Gunst,  som  ud- 
talte sig  i  denne  den  dejlige  Kvindes  tillidsfulde  Opførsel,  og 
ansaa  sig  derved  mere  end  belønnet  for  de  Tjenester,  han  havde 
vist  hende.  Men  tillige  følte  han  kun  altfor  tydelig  Lidenskabens 
Glød  flamme  i  sit  Hjerte.  Den  skjønne  Dame  kunde  umulig 
andet  end  mærke  det;  men  intet  Tegn  røbede  hendes  Vrede 
eller  Utilfredshed  derover. 

Da  Ganem  tænkte  sig,  at  hans  Gjæst  trængte  til  Næring, 
men  ikke  undte  nogen  anden  end  sig  selv  den  Gunst  at  betjene 
saa  yndefuld  en  Skabning,  begav  han  sig,  ledsaget  af  en  Slave, 
i  egen  Person  hen  til  en  Spisevært  for  at  bestille  et  godt  Maal- 
tid,  og  derfra  hen  til  en  Frugthandler,  hos  hvem  han  udsøgte 
allehaande  kostelige  Frugter.  Dernæst  indkjøbte  han  Vin  og 
Brød,  det  sidste  af  samme  Slags,  som  der  blev  frembudt  ved 
selve  Khalifens  Taffel. 

Da  han  efter  denne  Vandring  igjen  var  kommen  hjem, 
fandt  han  Fornøjelse  i,  egenhændig  i  høje  Pyramider  at  ordne 
de  indkjøbte  Frugter  i  Skaaler  af  det  fineste  Porcellæn,  og  bar 
dem  selv  frem,  idet  han  sagde: 

»Hav  dog  den  Godhed  at  nyde  noget  af  disse  mine 
fattige  Frugter,  medens  et  kraftigere  og  bedre  Maaltid  bliver 
beredt  til  Eder!« 

Han  vilde  forblive  staaende  foran  hende,  medens  hun  spiste; 
men  den  unge  Kvinde  vægrede  sig  ved  at  røre  noget,  førend 
han  havde  taget  Plads  hos  hende  for  at  dele  hendes  Maaltid. 
Ganem  saa  sig  nødt  til  at  adlyde.  Medens  han  saaledes  sad 
hos  sin  skjønne  og  delte  hendes  Nydelse,  bemærkede  han,  at 
Sløret,  som  hun  havde  lagt  fra  sig  paa  Sofaen,  var  bræmmet 
med    guldbroderede    Skrifttegn;     mere    for    at    sige    noget    end 


egentlig  af  Nysgjerrighed  bad  han  om  Tilladelse  til  at  læse 
dem.  Den  unge  Dame  gav  ham  strax  Sløret  ihænde,  og  spurgte 
om  han  kunde  læse.  —  »En  Kjøbmand,«  svarede  Ganem, 
»vilde  kun  slet  forstaa  sin  Næringsvej,  naar  han  ikke  i  det 
mindste  forstod  at  læse  og  skrive.«  —  »Nu,«  svarede  hans 
skjønne  Gjæst,  »saa  læs  kun  de  i  Sløret  indbroderede  Ord!  — 
Jeg  vil  derved  med  det  samme  faa  Lejlighed  til  at  fortælle  Eder 
min  Historie.« 

Ganem  læste :  »Jeg  er  din,  og  Du  er  min,  Du  Ætling 
af  den  velsignede  Profets  Farbroder!« 

Denne  Ætling  af  Profetens  Farbroder  kunde  ikke  være 
nogen  anden  end  den  da  regj  erende  Khalif  Harun  al  Raschid, 
der  nedstammede  fra  Abbas,  Mohameds  Faders  Broder. 

Smertelig  bevæget  udraabte  Ganem:  »Ak,  jeg  gjengav 
Eder  for  et  Øjeblik  siden  Livet,  og  I  giver  mig  nu  til  Gjengjæld 
Døden!  —  Vel  forstaar  jeg  ikke  fuldkommen  Ordenes  Mening; 
men  saa  meget  er  mig  kun  altfor  tydeligt,  at  jeg  er  det  ulyk- 
saligste Menneske  paa  Jorden.  Tilgiv  mig,  at  jeg  taler  saaledes 
til  Eder!  Umulig  kunde  jeg  se  Eder  uden  at  skjænke  Eder 
mit  Hjerte.  I  selv  maa  sikkerlig  føle,  at  det  ikke  stod  i  min 
Magt  at  nægte  Eder  det-,  heri  maa  I  finde  Undskyldning  for 
min  Dristighed.  Jeg  tænkte  mig  Muligheden  af,  til  Gjengjæld 
at  vinde  Eders  Hjerte,  ved  min  Opmærksomhed,  Nidkjærhed, 
Ærefrygt,  Tilbedelse,  ved  min  Underdanighed  og  Standhaftighed; 
men  neppe  har  jeg  fattet  denne  henrivende  Plan,  førend  alle 
mine  Forhaabninger  adsplittes  og  kastes  i  Støvet.  Jeg  vil  ikke 
længe  formaa  at  bære  slig  en  Smerte;  men  hvad  der  end  maa 
times  mig,  har  jeg  dog  altid  den  Trøst,  at  jeg  dør  med  min 
første  Kjærlighed  i  Hjertet,  ganske  Eders  med  Liv  og  Sjæl. 
Men  jeg  besværger  Eder,  lad  mig  faa  fuld  Oplysning  angaaende 
min  ulykkelige  Tilskikkelse!« 

Ved  de  sidste  Ord  traadte  Taarerne  Ganem  i  Øjnene-,  den 
unge  Skjønhed  følte  sig  rørt,  og  var  saa  langt  fra  at  optage 
hans  Erklæring  med  Misfornøjelse,  at  hun  snarere  følte  en  hem- 
melig Glæde  derved;  thi  uagtet  hun  ikke  lod  sig  mærke  med 
noget,  var  hendes  Hjerte  dog  allerede  indtagen  til  Ganems 
Gunst.  For  Øjeblikket  lod  hun,  som  om  hun  slet  ikke  havde 
forstaaet  Ganems  Ord,  og  ytrede:  »Jeg  vilde  ikke  have  vist 
Eder  mit  Slør,  havde  jeg  kunnet  tænke,  at  det  skulde  volde 
Eder  nogen  Smerte;  men  dog  indser  jeg  ingenlunde,  hvorledes 
det,  jeg  har  at  fortælle  Eder,  kan  have  saa  sørgelig  en  Ind- 
flydelse paa  Eders  Skjæbne,  som  I  mener.  —  For  altsaa,«  ved- 
blev hun,  »at  begynde  paa  min  Historie,  maa  I  vide,  at  jeg 
hedder  Hjerteve,  hvilket  Navn  jeg  modtog  strax  ved  min  Fødsel, 
eftersom  man  troede  at  have  Grunde  til  den  Mening,  at  Synet 
af  mig  engang  vilde  foranledige  megen  Elendighed  i  Verden. 
Jeg  kan  umulig  være  Eder  ganske  ubekjendt,  eftersom  det 
mindste  Barn  i  Bagdad  maa  vide,  at  Khalifen  har  en  Favorit- 
gemalinde, som  bærer  dette  Navn.  Allerede  i  min  tidlige  Ung- 
dom blev  jeg  optagen  i  Paladset,  og  opdragen  med  al  den  Om- 
hyggelighed, man  plejer  at  vise  alle  dem,  der  er  bestemt  til 
at  forblive  i  Khalifens  Hus.  Jeg  gjorde  efter  Sigende  ingen 
daarlige  Fremskridt  i  Kundskaber  og  Færdigheder;  denne  Om- 
stændighed i  Forbindelse  med  en  Smule  Skjønhed,  som  man 
tillægger  mig,  forskaffede  mig  Khalifens  Venskab,  og  han  an- 
viste mig  et  Værelse  umiddelbart  ved  Siden  af  sit  eget.  Des- 
uden bestemte  han  tyve  Slavinder  og  ligesaa  mange  Gildinger 
til  min  Betjening,  og  skjænkede  mig  efterhaanden  saa  betydelige 
Foræringer,  at  jeg  snart  var  rigere  end  nogen  Dronning  i  den 
vide  Verden.  Men  I  kan  vel  tænke  Eder,  at  Sobeide,  Khalifens 
Gemalinde  og  Slægtning,    ikke    uden    Skinsyge    kunde    betragte 

den  Lykke,  jeg  havde  gjort.  Endskjøndt  Harun  ved  enhver 
Lejlighed  viste  hende  den  største  Opmærksomhed,  lurede  hun 
dog  kun  paa  en  Lejlighed  til  at  foranledige  min  Undergang; 
tilsidst  blev  jeg  virkelig  et  Offer  for  de  Anslag,  som  hendes 
Skinsyge  indgav  hende,  og  uden  Eders  Mellemkomst  vilde  jeg 
have  været  et  Dødens  Bytte.  Udentvivl  har  hun  bestukket  en 
af  mine  Slavinder  til  iaftes  at  blande  et  bedøvende  Pulver  i  min 
Limonade;  thi  af  Naturen  sover  jeg  saa  let,  at  den  allermindste 
Støj  vækker  mig.  Sobeide  benyttede  til  Udførelsen  af  denne 
sin  skjændige  Plan  Khalifens  Fraværelse ;  han  er  nemlig  for  nogle 
Dage  siden  rykket  i  Marken  i  Spidsen  for  sin  Hær.  Under 
andre  Omstændigheder  vilde  min  Medbejlerinde,  saa  rasende 
hun  end  er  af  Skinsyge,  ikke  have  vovet  at  foretage  noget  imod 
mit  Liv. 

Jeg  for  min  Del  har  intet  Begreb  om,  hvorledes  hun  i 
denne  Sag  tænker  at  føre  Khalifen  bag  Lyset,  naar  han  vender 
tilbage;  men  saa  meget  er  mig  klart,  at  Hemmeligheden  fra 
vor  Side  paa  det  strengeste  maa  overholdes.  Mit  Liv  staar 
paa  Spil,  og  I  vilde  ikke  være  istand  til  at  beskytte  mig,  hvis 
Hemmehgheden  for  tidlig  blev  røbet.  Ogsaa  for  Eders  egen 
Skyld  maa  I  holde  mit  Eventyr  skjult ;  thi  erfarer  Sobeide,  hvor 
ledes  I  har  gjennemkrydset  hendes  Planer,  vilde  I  ingenlunde 
for  godt  Kjøb  slippe  derfra.  Naar  Khalifen  er  vendt  tilbage, 
er  vi  forholdsvis  sikre;  der  vil  da  nok  findes  en  passende 
Lejlighed  til  at  gjøre  ham  bekjendt  med  Sagens  rette  Sammen- 
hæng, og  jeg  er  vis  paa,  at  han  ikke  vil  findes  mindre  bered- 
villig end  jeg  til  at  belønne  det  ædle  Menneske,  der  har  givet 
mig  tilbage  til  hans  Kjærlighed.« 

»Hertil  svarede  Ganem:      »Ædle  Frue,  jeg  takker  Eder  af 
Hjertet  for  Eders  tillidsfulde  Meddelelse,  og  forsikrer  Eder  hellig 

om,  at  I  hos  mig  i  enhver  Forstand  skal  være  i  Sikkerhed. 
Den  begejstrede  Følelse,  I  har  indgydt  mig,  maa  være  Eder 
Borgen  saavel  for  min  Taushed  som  for  min  Ærefrygt.  Hvad 
mine  Slaver  angaar,  da  er  det  vistnok  rimeligt,  at  de  vilde 
forraade  os,  dersom  de  vidste,  ved  hvilket  Tilfælde  og  hvor  jeg 
havde  den  Lykke  at  finde  Eder,  men  dette  kan  de  umulig 
gjætte,  og  al  deres  Forsken  vil  blive  forgjæves,  eftersom  jeg  er 
den  eneste,  der  kan  give  nogen  Besked  derom.  Anskaffelsen 
af  smukke  Slavinder  er  hos  unge  Mænd  noget  saa  sædvanligt, 
at  Eders  Nærværelse  i  og  for  sig  ikke  vil  have  noget  paafal- 
dende  ved  sig;  sandsynligvis  vil  de  slaa  sig  tilro  ved  den  Antagelse, 
at  jeg  har  kjøbt  Eder  for  svære  Penge.  Det  Eneste,  der  maa 
vække  Opmærksomhed,  er  den  hemmelighedsfulde  Maade,  hvor- 
paa  jeg  har  ladet  Eder  bringe  til  mit  Hus;  men  paa  denne 
Gaade  maa  deres  Nysgjerrighed  øve  sig  længe  nok.  Vær  derfor 
ganske  rolig,  min  Fyrstinde,  og  tillige  fuldt  overbevidst  om,  at 
der  i  dette  Hus  vil  blive  vist  Eder  al  den  Ærbødighed,  som 
med  Rette  skyldes  en  saa  stor  og  mægtig  Fyrstes  Yndlingsgemal- 
inde!  Men  saa  mægtig  han  end  er,  det  tilsværger  jeg  Eder, 
skal  han  dog  ikke  kunne  formaa  mig  til  at  fordre  den  Gave 
tilbage,  som  jeg  i  vort  Mødes  første  Øjeblik  lagde  for  Eders 
Fødder,  nemlig  mit  højt  og  varmt  bankende  Hjerte !  —  Vel 
véd  jeg,  og  skal  ingensinde  glemme,  »at  det,  som  tilhører 
Herren,  er  Slaven  forbudet« ;  men  I  véd,  at  jeg  elskede  Eder, 
førend  jeg  vidste,  at  I  havde  tilsvoret  Khalifen  Eders  Troskab, 
og  det  staar  ikke  i  min  Magt  at  undertrykke  en  Kjærlighed, 
som  allerede  i  sit  Fødselsøjeblik  besad  en  ved  Gjenkjærlighed 
og  Hengivelse  fuldt  udviklet  og  befæstet  Kjærligheds  Styrke. 
Gid  Eders  ophøjede,  kun  altfor  lykkelige  Elsker  derved  maatte 
tage  Hævn  over  Sobe'ide,  Eders  grusomme  Medbejlerske,  at  han 

i  Triumf  bærer  Eder  paa  sine  Hænder  tilbage  i  sin  Nærhed! 
Naar  I  da  igjen  er  lykkelig,  saa  lov  mig  blot,  engang  imellem 
at  erindre  Eder  den  ulykkelige  Ganem,  der  har  ofret  Eder  et 
Hjerte,  ikke  mindre  ømt  og  ædelt  end  den  højbaarne  Fyrstes! 
Lad  ham  da  besidde  Eders  Kjærlighed ;  thi  han  er  Herren! 
Jeg  vil  nøjes  med  den  mindste  Plads  i  Eders  Erindring;  thi  jeg 
er  kun  Eders  Slave.  Han  elsker  Eder.  —  Hvo  kan  fortænke 
ham  deri?  —  Men  umulig  kan  han  elske  Eder  varmere  end 
jeg;  thi  mit  Hjerte  vil  ikke  ophøre  at  gløde  for  Eder,  paa 
hvilke  Veje  jeg  end  maa  færdes  med  min  umaadelige  Smerte, 
hvorhen  jeg  end  maa  vende  mig  for  at   udaande  i  Ensomhed!« 

Hjerteve  kunde  ikke  andet  end  føle  sig  rørt  over  den  dybe 
og  levende  Smerte,  som  udtalte  sig  i  Ganems  Ord,  Stemme  og 
Miner.  Men  hun  gjorde  Vold  paa  sig  selv,  og  drejede  hastig 
Samtalen  over  paa  noget  andet,  for  ikke  ved  en  Fortsættelse 
af  den  stedfindende  Underholdning  at  komme  til  at  røbe  for 
ham,  hvad  der  rørte  sig  i  hendes  eget  Hjerte. 

»Lad  os  ikke  tale  mere  derom!«  sagde  hun.  »Det  gjør 
mig  ondt  at  se  min  Frelser  bedrøvet.  Vi  vil  heller  tale  om 
den  store  Taknemlighedsgjæld,  hvori  jeg  staar  til  Eder;  end- 
skjøndt  gjældbunden  til  min  Død,  føler  jeg  mig  inderlig  glad 
derved;  og  I  har  Grund  til  at  dele  min  Glæde.  —  Tænk  Eder 
blot,  uden  Eder  vilde  jeg  i  dette  Øjeblik  ikke  mere  have  været 
iblandt  de  levende!« 

Meget  tvivlsomt  er  det,  om  den  unge  Skjønhed  ved  disse 
Ytringer  havde  givet  Samtalen  en  mindre  farefuld  Retning. 
Tvivlen  kunde  hun  have  læst  i  Ganems  brændende  Blikke,  og 
følt  i  sit  eget  Indre,  fra  hvis  Dyb  Taarer  begyndte  at  stige.  — 
Heldigvis  bankede  det  i  det  samme  Øjeblik  paa  Døren,  og  en 
Slave  meldte  Ganem  Spiseværtens  Ankomst.     Til   større  Sikker- 

hed  undgik  Ganem  at  lade  nogen  af  sine  Slaver  betræde  det 
Værelse,  hvori  Hjerteve  befandt  sig,  og  tog  derfor  ogsaa  uden- 
for imod  det,  som  Spiseværten  havde  bragt  ham,  for  egenhæn- 
hændig  at  sætte  det  for  sin  tilbedte,  og  fremdeles  selv  at  op- 
varte hende.  Hjerteve  glædede  sig  i  sit  inderste,  men  ganske 
hemmelig  over  denne  ømme  Opmærksomhed. 

Saasnart  Khalifens  Elskede  havde  spist,  tog  Ganem  igjen 
selv  af  Bordet  og  overgav  Spiserne  udenfor  Døren  til  sine  Slaver. 
Derpaa  Qemede  han  sig  nogen  Tid,  i  den  beskedne  Forudsæt- 
sætning, at  hun  maaske  kunde  ønske  at  udhvile  eller  være  ene 
med  sig  selv.  Paa  sin  Vandring  igjennem  Staden  kjøbte  han 
to  nette  Slavinder,  samt  to  store  Pakker,  hvoraf  den  ene  inde- 
holdt, det  fineste  Lærred,  den  anden  alt  øvrigt,  hvad  der 
hørte  til  en  fyrstelig  Favoritindes  Pynt.  Saasnart  han  kom  til- 
bage, forestillede  han  Hjerteve  sine  to  Slavinder  med  de  Ord: 
»Husk  paa,  at  I  er  i  Eders  ringe  Slaves  Hus,  og  hjælp  Eder 
saa  godt,  I  kan,  med  disse  to  Tjenerinder,  som  han  kan  byde 
Eder ! « 

Hjerteve  følte  sig  smigret  ved  Ganems  Opmærksomhed  og 
svarede:  »Herre,  jeg  ser  vel,  at  I  ikke  er  vant  til  at  gjøre 
noget  halvt.  I  hæver  Eder  stedse  højere  og  højere  ved  Eders 
Ædelmodighed,  og  jeg  synker  stedse  dybere  i  min  Gjæld. 
Imidlertid  maa  jeg  trøste  mig  med  Haabet  om  en  Fremtid,  der 
sætter  mig  istand  til  at  vise  Eder,  at  I  ikke  ødslede  Eders  Vel- 
gjeminger  paa  en  utaknemlig.« 

Saasnart  de  to  Slavinder  paa  Ganems  Bud  havde  draget 
sig  tilbage  i  Sideværelset,  satte  han  sig,  dog  i  ærbødig  Afstand, 
paa  Sofaen  ved  Siden  af  sin  tilbedte,  og  lod  sit  Hjerte  tale 
til  hende  om  sin  Kjærligheds  Henrykkelse  og  dybe  Smerte. 

»Jeg  vover  ikke  engang  i  mindste  Maade  at  haabe,«  sagde 

han,  »at  jeg  ved  min  Ømhed  og  Hengivenhed  vil  kunne  vække 
endog  blot  den  ringeste  Grad  af  øm  Deltagelse  i  et  Hjerte, 
som  tilhører  den  mægtigste  Hersker  paa  Jorden.  Og  dog  — 
hvilken  uendelig  stor  Trøst  vilde  det  ikke  være  for  mig  i  min 
Lidelse,  om  jeg  blot  turde  haabe,  at  I  ikke  er  helt  ligegyldig 
ved  denne  min  Gave  af  et  for  Eder  blødende  Hjerte!« 

»Herre!«  svarede  Hjerteve. 

»Ak,«  afbrød  Ganem  hende,  »det  er  allerede  anden  Gang, 
I  kalder  mig  Herre.  Fornylig  hindrede  Slavindernes  Nær- 
værelse mig  i  at  udtale  mine  Tanker  derom.  Ved  Allah,  giv 
mig  dog  ikke  denne  Ærestitel,  men  kald  mig  heller  Eders 
Slave,  thi  det  er  jeg  fra  nu  og  til  evig  Tid.« 

»Nej,  nej,«  udraabte  Hjerteve,  »hvorledes  skulde  det.  falde 
mig  ind  at  kalde  den  Mand  Slave,  som  har  frelst  mit  Liv,  og 
saaledes  er  bleven  mit  Livs  Herre?  Jeg  føler  mig  altfor  rørt 
over  Eders  ædelmodige  Opførsel  imod  mig  til  at  jeg  skulde 
kunne  misbruge  Eders  Godhed  paa  denne  eller  nogensomhelst 
anden  Maade.  Og  kan  dette  trøste  Eder,  saa  vid,  at  jeg  i  et 
kjærligt  Hjerte  vil  bevare  Erindringen  om  enhver  Ytring  af 
Eders  Godhed  imod  mig.  Mere  kan  jeg  ikke  sige  Eder,  og  I 
vil  sikkerlig  heller  ikke  forlange  mere  af  mig.« 

Ganem  blev  saa  henrykt  over  denne  Erklæring  fra  Hjerteves 
skjønne  Læber,  at  han  fældede  Taarer  af  Glæde,  og  manglede 
Ord  til  at  tolke,  hvad  han  følte.  Da  han  havde  fattet  sig 
noget,  formaaede  han  alene  at  fremstamme,  at  ligesom  hun 
kjendte  sine  Pligter  mod  Khalifen,  saaledes  vidste  ogsaa  han 
kun  altfor  vel,  at  hvad  der  tilhører  Herren,  er  Slaven  forbudt, 
og  hun  skulde  derfor  aldrig  faa  Aarsag  til  at  beklage  sig 
over  ham. 

Da  det  imidlertid  var  blevet  mørkt,  hentede  Ganem  Lys, 
og  bragte  med  det  samme  et  lille  simpelt  Aftensmaaltid,  som 
det  ifølge  almindelig  Skik  nydes  i  Bagdad,  hvor  man  om  Mid- 
dagen holder  sit  Hovedmaaltid,  og  om  Aftenen  alene  nyder 
nogle  Frugter,  Sorbet  eller  Vin,  medens  man  sladrer  Aften- 
timerne bort.  De  satte  sig  tilbords  sammen,  og  viste  i  Begyn- 
delsen hinanden  de  sædvanlige  Opmærksomheder,  idet  de  med 
forbindtlige  Ord  udsøgte  Frugter  til  og  vexlede  Artigheder  med 
hinanden.  Senere  indbød  Ganem  til  Nydelse  af  Vinen;  og, 
saasnart  de  havde  tømt  de  første  Skaaler,  blev  de  med  hinanden 
enige  om,  fremdeles  ikke  at  tømme  nogen  Skaal  uden  forud  at 
have  givet  en  Sang  tilbedste.  Ganem  digtede  paa  staaende 
Fod  nogle  Vers,  der  udtrykte  hans  Lidenskabs  Fylde  og  Dybde. 
Hjerteve  digtede  og  sang  ogsaa,  og  hentydede  idelig  i  Sangen 
til  det  Eventyr,  hun  havde  bestaaet,  og  til  sin  ædelmodige 
Frelser.  Ganem  fandt  Honning  i  hvert  af  hendes  Ord,  end- 
skjøndt  ikke  et  eneste  forlod  hendes  Læber,  der  kunde  endog 
blot  udtydes  som  et  Brud  paa  den  Troskab,  hun  var  Khalifen 
skyldig.  Saaledes  svandt  den  ene  Time  efter  den  anden; 
Natten  var  allerede  rykket  langt  frem  uden  at  de  tænkte  paa 
at  bryde  op  og  skilles,  Tilsidst  blev  Ganem  dog  opmærksom 
paa  det  anstødelige  i  sin  Opførsel,  og  drog  sig  tilbage  til  det 
fjerneste  Værelse  i  Huset;  Hjerteve  overnattede,  hvor  hun  be- 
fandt sig. 

Paa  denne  Vis  henrandt  flere  Dage  for  det  unge  Par. 
De  levede  i  den  fortroligste  Nærhed  af  hinanden ;  men  paa 
ingen  af  Siderne  blev  nogensinde  den  Skranke  overskreden,  som 
Pligten  og  Anstanden  havde  oprejst  imellem  dem.  Ganem  forlod 
Huset  alene  i  de  mest  paatrængende  Forretninger,  og  benyttede 
hertil  sædvanligvis    den  Tid,    da  Hjerteve    endnu  slumrede  eller 


klædte  sig  paa.  Han  formaaede  nemlig  ikke  at  afse  et  eneste 
af  de  Øjeblikke,  som  det  var  givet  ham  at  turde  tilbringe  hos 
hende. 

Medens  den,  saa  at  sige,  af  Dødens  Strube  udrevne 
Hjerteve  paa  denne  Maade  i  Selskab  med  Ganem  tilbragte  sin 
Tid  paa  den  behageligste  Maade,  var  Sobeide  et  Rov  for  tu- 
sinde Ængstelser.  Neppe  var  de  tre  Slaver,  hendes  Hævns 
Tjenere,  slæbt  af  med  Kisten,  med  hvis  Indhold  disse  for- 
evrigt  var  aldeles  ubekjendt,  og  angaaende  hvilket  de,  som 
Folk,  der  var  vant  til  blind  og  ubetinget  Lydighed,  heller  ikke 
nærede  mindste  Nysgjerrighed,  —  førend  Sultaninden  kom  til 
at  tænke  paa,  hvilke  Følger  denne  grusomme  Voldsgjerning 
kunde  drage  efter  sig.  Søvnen  flyede  hendes  Leje;  hele  den 
udslagne  Nat  grundede  hun  over,  hvorledes  hun  skulde  tildække 
sin  Forbrydelse.  Tilsidst,  da  hun  mærkede,  at  hun  stedse  blev 
mere  raadvild  og  forvirret,  sendte  hun  ved  Daggry  Bud  efter 
en  gammel  Kone,  der  havde  staaet  hende  nær  lige  fra  hendes 
tidligste  Barndom,  betroede  hende  sin  Hemmelighed  og  for- 
langte et  godt  og  gavnligt  Raad. 

»Dyrebare  Herskerinde,«  sagde  den  Gamle,  »eftersom 
skete  Ting  ikke  lader  sig  gjøre  om  igjen,  gjør  vi  klogt  i,  alene 
at  bestræbe  os  for  at  vende  deres  Udfald  til  det  bedste.  Lad 
altsaa  først  og  fremmest  en  Træblok  skjære  i  Skikkelse  af  et 
menneskeligt  Legeme!  Dette  Billed  indhyller  vi  i  gammelt 
Lærred,  lægger  det  i  en  Ligkiste  og  begraver  det  et  eller  andet 
Sted  i  Paladset.  Dernæst  maa  I  ufortøvet  give  Befaling  til,  at 
der  over  Graven  opføres  en  kuppeldannet  Bygning  paa  Marmor- 
søjler, og  oprejses  en  Paradetribune,  som  maa  drapperes  med 
sort  Tøj  og  i  rigt  Maal  omgives  af  Kjærter  og  Lys  paa  høje 
og    lave  Kandelabrer.     Imidlertid   maa  I  selv   anlægge  Sorg   og 

befale  Hjerteves  Slavinder,  Haremsvogterne  og  alle  Paladsbe- 
tjentene at  gjøre  det  samme.  Naar  saa  Khalifen  ved  sin  Til- 
bagekomst ser  Eder  og  hele  Paladset  i  Sorg,  spørger  han  na- 
turligvis strax  om  Anledningen  dertil.  Da  har  I  en  god  Lej- 
lighed til  oven  i  Kjøbet  at  indlægge  Eder  høj  Fortjeneste  hos 
ham,  naar  I  fortæller,  at  I  for  hans  Skyld  paa  denne  Maade 
har  hædret  Hjerteve,  som  i  hans  Fraværelse  pludselig  er  bleven 
kaldt  bort  fra  Jorden.  Dermed  er  Sagen  dog  ingenlunde  til- 
ende. Eftersom  han  har  elsket  den  afdøde  saa  højt,  vil  han 
sandsynligvis  opsøge  hendes  Grav,  for  der  at  begræde  hende. 
Hændes  kunde  det  ogsaa,  at  han  slet  ikke  tror  paa  hendes 
Død,  men  fatter  Mistanke  om,  at  I  af  Skinsyge  har  skaifet 
hende  tilside.  Men  Gravmonumentet  staar  der  som  et  ufor- 
kasteligt Vidne,  og  skulde  han  faa  isinde  at  lade  Kisten  aabne, 
saa  vil  han,  saasnart  han  har  faaet  den  som  Lig  udpyntede 
Træklods  at  se,  ikke  skride  videre,  men  blive  fast  overbevist 
om  sin  Elskedes  Hedengang.  I  vil  da  ikke  alene  staa  ren  for 
hans  Øjne,  men  ogsaa  erhverve  Eder  hans  Tak  for  al  den  Ære, 
I  med  Opofrelse  af  Eders  personlige  Følelser,  alene  af  Hensyn 
til  ham  har  vist  Eders  Medbejlerske.  Hvad  Træbilledet  angaar, 
saa  lad  det  kun  være  min  Sag!  Jeg  skal  skaffe  et,  som  i  Ube- 
vægelighed og  Stivhed  ikke  giver  det  bedste  Lig  noget  efter. 
Men  I  maa  ufortøvet  befale  den  Slavinde,  som  igaar  Aftes  bi- 
bragte Hjerteve  den  fordærvelige  Sovedrik,  at  sige  til  sine  Med- 
tjenerinder, at  hun  nylig  havde  fundet  sin  Herskerinde  død  i 
Sengen,  og  maatte  melde  Eder  den  ul)'kkelige  Begivenhed. 
Paa  samme  Tid  giver  I  Mesrur  Befaling  til  at  træffe  de  nød- 
vendige Foranstaltninger  til  hendes  Begravelse.« 

Da  den  gamle  Kone  havde  talt  tilende,  fremtog  Sobeide  af 
sit    Juvelskrin    en    kostbar    Diamantring,     stak    hende    den    paa 


Fingeren,  omfavnede  hende  og  sagde:  »Hvor  megen  Tak  er 
jeg  Eder  ikke  skyldig,  gode  Moder;  en  saa  sindrig  Udvej  havde 
jeg  visselig  aldrig  selv  fundet.  Eders  Plan  vil  bestemt  lykkes, 
det  er  jeg  vis  paa  •,  jeg  føler  mig  allerede  ganske  let  om  Hjertet. 
Skaf  I  nu  blot  Træbilledet  tilveje;  det  øvrige  skal  jeg  nok  selv 
anordne. « 

Trædukken  blev  med  stor  Flid  udført;  Matronen  bragte 
den  selv  ind  i  Paladset  og  i  Hjerteves  Værelse,  hvor  hun  klædte 
den  paa  som  Lig,  og  derpaa  lagde  den  i  en  Ligkiste.  Da 
Sagen  var  fremmet  saavidt,  blev  Paladsets  øvrige  Personale 
draget  ind  i  Komedien.  Kisten  blev  overgiven  i  Mesrurs 
Hænder,  som  fuldstændig  lod  sig  føre  bag  Lyset,  og  han  lod 
den  bisætte  med  alle  de  brugelige  Ceremonier. 

Endnu  den  samme  Dag  lod  Sobeide  Hofbygmesteren  kalde 
for  sig.  Hendes  bestemte  Bud  og  Villie  elektriserede  Bygherre 
og  Arbejdere.  Gravmindet  blev  øjeblikkelig  paabegyndt  og 
skred  hastig  sin  Fuldendelse  imøde.  Samtidig  anlagde  Sobeide 
dyb  Sorg  tilligemed  hele  Hoffet,  og  Følgen  heraf  blev,  at  Efter- 
retningen om  Favori tinden  s  Død  hastig  udbredte  sig  over  hele 
Byen.  — 

Til  Ganem  naaede  Rygtet  imidlertid  først  silde;  thi  han 
forlod,  som  sagt,  sjelden  Huset.  Men  en  Dag  kom  han  hjem 
fra  et  nødvendigt  Ærinde  i  Byen,  og  sagde  ganske  ophidset  til 
Hjerteve:  »Man  anser  Eder  over  hele  Bagdad  for  død,  og  ingen 
tvivler  derpaa,  mindst  af  alle  Sobeide  selv.  Himlen  være 
lovet,  at  jeg  er  den  lykkelige  Aarsag  til  og  det  ikke  mindre 
lykkelige  Vidne  om  Rygtets  Usandhed.  Gud  give  blot,  at  I 
vilde  benytte  Eder  af  det  falske  Rygte,  forene  Eders  Skjæbne 
med  min,  og  drage  med  mig  langt  bort  herfra,  for,  saalænge 
jeg   aander,    at   byde   over   mit  Hjerte  og  al  min  Ejendom!  — 

Dog,  min  Lidenskab  gjør  mig  afsindig!  Udgjør  I  ikke  den 
mægtigste  og  mest  ophøjede  Fyrstes  hele  Lykke,  og  kan  nogen 
mindre  end  Harun  al  Raschid  selv  være  Eder  værdig?  Og  selv 
om  I  vilde  bringe  mig  hans  Kjærlighed  og  Eders  egen  Lykke 
til  Offer,  burde  jeg  da  modtage  det?« 

Den  elskede,  unge  Kvinde  var  ingenlunde  ligegyldig  ved 
<lisse  ømme  Rørelser,  hvis  Aarsag  hun  selv  var,  hos  den  smukke 
og  ædelmodige  Ganem.  Men  hun  vidste  at  beherske  sig  selv, 
og  hendes  Svar  røbede  ikke  i  fjerneste  Maade,  hvad  der  gjen- 
klang  i  hendes  Indre. 

»Vi  kan  vel  ikke  forhindre  Sobeides  øjeblikkelige  Triumf,« 
svarede  hun  undvigende,  »men  jeg  er  overbevist  om,  at  der 
snart  vil  følge  stor  Bedrøvelse  ovenpaa  Sejersglæden.  Naar 
Khalifen  kommer  hjem,  vil  der  ikke  fattes  en  Lejlighed  til  at 
underrette  ham  om,  hvad  der  i  hans  Fraværelse  er  gaaet  for 
sig.  Men  indtil  da  maa  vi,  om  muligt,  endnu  fordoble  vor 
Forsigtighed,  at  hun  ikke  skal  faa  Nys  om,  at  jeg  endnu  er 
ilive.     Da  vilde  det  sidste  blive  værre  end  det  første.« 

Tre  Maaneder  senere  vendte  Khalifen  som  sejerkronet  Hær- 
fører tilbage  til  Bagdad.  Opfyldt  af  utaalmodig  Længsel  efter 
at  gjense  Hjerteve  betraadte  han  sit  Palads,  og  fandt  alt  i  den 
dybeste  Sorg.  Forskrækket,  uden  at  kunne  ane  Anledningen 
til  disse  uheldvarslende  Tegn,  ilede  han  strax  til  Sobeide,  hvem 
han  tilligemed  alle  hendes  Slavinder  ligeledes  fandt  sørge- 
klædt. Da  steg  hans  Angst  til  det  højeste.  Med  bævende 
Stemme  spurgte  han  om  Anledningen  til  Sorgen. 

»Hersker  over  de  Troende,«  forklarede  Sobeide,  »jeg  bærer 
Sorg  for  Eders  Slavinde  Hjerteve,  der  er  død  saa  hastig,  at 
intet  Middel  kunde  bringes  i  Anvendelse  imod  hendes  Sygdom.« 

Khalifen  havde  hørt  nok;  han  følte  sig  saa  dybt  greben  af 
denne  Efterretning,  at  han  udstødte  et  højt  Skrig,  og  afmægtig 
sank  sin  Storvezir  Djafar  i  Armene. 

Saasnaijt  han  atter  kom  til  sig  selv,  spurgte  han  med  en 
endnu  afmægtig  Stemme  om,  hvor  hans  dyrebare  Hjerteve  laa 
begraven. 

»Herre,«  svarede  Sobeide,  »jeg  har  selv  besørget  hendes 
Bisættelse,  og  ingen  Omkostning  sparet  derved.  Tillige  lod  jeg 
over  hendes  Grav  opføre  et  Marmor-Mindesmærke,  Eder  og 
hende  værdigt.  Hvis  I  forlanger  det,  er  jeg  villig  til  at  føre 
Eder  derhen.« 

Khalifen  tillod  ikke,  at  Sobeide  selv  gjorde  sig  Ulejlighed 
men  lod  sig  ledsage  hen  til  Stedet  af  Mesrur.  Da  han  fik  Øje 
paa  den  sort  behængte  Paradetribune,  de  trindt  omkring  an- 
tændte Kjærter,  og  endelig  paa  Gravmindet  selv,  kunde  han 
ikke  undertrykke  sin  Forundring  over,  at  Sobeide  havde  vist  en- 
Medbejlerinde  saa  stor  en  Ære.  Mistroisk  af  Naturen  fattede 
han  heraf  Mistanke  til  sin  Gemalinde,  og  fik  en  Anelse  om, 
at  hans  Elskede  ikke  var  død,  men  at  Sobeide  i  hans  Fra- 
værelse havde  skaffet  hende  bort  fra  Paladset  og  ladet  hende 
bringe  saa  langt  bort,  at  alle  Efterforskninger  vilde  være  for- 
gjæves.  Videre  gik  hans  Mistanke  dog  ikke;  thi  at  Sobeide 
skulde  have  stræbt  Khalifens  Elskede  efter  Livet,  faldt  ham 
slet  ikke  ind.  For  nu  ved  egne  Sandser  at  overbevise  sig  om' 
Sammenhængen,  lod  han  Paradestilladset  tage  bort,  og  Grav  og 
Kiste  aabne  i  sin  Nærværelse.  Men  da  han  fik  Øje  paa  det  i 
Ligklæderne  indhyllede  Træbilled,  vovede  han  ikke  at  gaa 
videre;  thi  hans  Religiøsitet  forbød  ham  at  forstyrre  Dødens 
Fred  ved  at  berøre  Liget.  Han  tvivlede  heller  ikke  længer  om. 
Hjerteves  Død,   og  lod  Graven  igjen  sætte  i  den  forrige  Stande 

For  nu  ogsaa  for  sit  Vedkommende  at  hædre  den  Elskedes 
Minde,  lod  han  alle  Religionens  Tjenere,  alle  Paladsbetjentene 
og  Koranforelæserne  hidkalde,  medens  han  selv  blev  tilbage  ved 
Graven,  hvilken  han  vædede  med  sine  hede  Taarer. 

Da  alle  vedkommende  var  forsamlet,  lod  han  dem  slaa 
en  Kreds  om  sig;  Præsterne  fremsagde  lange  Bønner,  og  Fore- 
læserne foredrog  forskjellige  Stykker  af  Koranen.  En  hel 
Maaned  igjennem  blev  denne  Højtidelighed  gjentagen  Formiddag 
og  Eftermiddag,  stedse  i  Nærværelse  af  Khalifen,  der  var  saa 
betagen  af  sin  Sorg,  at  hans  Taarer  vedblev  at  flyde,  og  han  i 
hele  denne  lange  Tid  ikke  vilde  vide  af  noget  andet  at  sige. 

Paa  den  sidste  Dag  i  Maaneden  varede  Bønnerne  og  Ko- 
ranforelæsningen lige  fra  om  Morgenen  indtil  det  næstfølgende 
Daggry,  ved  hvilken  Tid  hele  Festligheden  var  forbi,  og  en- 
hver igjen  kom  hjem  til  sit.  Harun  drog  sig,  udmattet  af 
Nattevagten,  tilbage  til  sit  Værelse  og  søgte  Slummeren  paa  en 
Sofa.  To  af  Haremets  Kvinder  sad  hos  ham,  af  hvilke  den 
ene,  der  hed  Morgendæmring,  saasnart  hun  saa,  at  Khalifen 
var  falden  i  Søvn,  henvendte  sig  til  den  anden  paa  følgende 
Maade : 

"  »Morgenstjerne,  véd  Du  vel,  at  de  Troendes  Behersker 
højlig  vil  glæde  sig  over  det,  jeg  har  at  sige  ham,  saasnart  han 
vaagner?  Hjerteve  er  nemlig  slet  ikke  død,  men  tvertimod 
levende  og  frisk  som  en  Fisk.« 

»O,  Himmel!«  udraabte  Morgenstjerne  ude  af  sig  selv  af 
Glæde,  »skulde  virkelig  den  dejlige  og  elskværdige  Hjerteve 
endnu  være  ilive?« 

Denne  næsten  ufrivillige  Ytring  klang  saa  højt,  at  Harun 
vaktes  derved  og  spurgte  om  Aarsagen  til  denne  Forstyrrelse. 

»Tilgiv    mig,    høje    Hersker,«     sagde    Morgenstjerne,    »jeg 

kunde  umulig  forblive  rolig  ved  den  overraskende  Efterretning, 
at  Hjerteve  endnu  skal  være  ilive.« 

»Hvad  er  der  da  bleven  af  hende,«  spurgte  Khalifen, 
»eftersom  hun  ikke  er  død?« 

»De  Troendes  Behersker,«  tog  Morgendæmring  tilorde,  »i 
Aftes  bragte  en  fremmed  mig  et  Brev  uden  Underskrift,  men 
fra  Hjerteves  egen  Haand,  hvori  hun  meddeler  mig  sit  sørgelige 
Eventyr  og  beder  mig  underrette  Eder  derom.  Jeg  vilde  blot 
vente,  indtil  I  havde  udhvilet  Eder  lidt,  hvilket  I  efter  denne 
lange  Bedrøvelsestid  haardt   kunde  have  nødig,    og  saa  —  — « 

»Kom  hid  med  Brevet,«  afbrød  Khalifen  hende  hastig, 
»Du  har  gjort  Uret  i  blot  et  eneste  Øjeblik  at  opsætte  en  Sag 
af  slig  Vigtighed.« 

Morgendæmring  overgav  strax  Khalifen  Brevet;  denne  rev 
det  utaalmodig  op  og  gjennemløb  Linierne.  Hjerteve  havde 
heri  ganske  udførlig  fortalt,  hvad  der  var  hændet  hende,  og 
maaske,  eftersom  Brevet  ikke  var  bestemt  for  Khalifens  Øjne, 
lidt  for  meget  omtalte  Ganem  og  de  Fortjenester,  han  havde 
indlagt  sig  hos  hende.  Den  til  Skinsyge  tilbøjelige  Harun  blev 
•derfor  rasende  opbragt,  ikke  over  Sobeides  Ondskab,  men  over 
sin  Elskedes  formentlige  Troløshed. 

»Den  troløse!«  udraabte  han,  »i  hele  fire  Maaneder  har 
hun  levet  sammen  med  en  Kjøbmand,  som  hun  oven  i  Kjøbet 
vover  at  gjøre  Væsen  af  baade  først  og  sidst,  ene  og  alene  op- 
fyldt af  hans  Opmærksomheder  imod  hende!  Allerede  tredive 
Dage  har  jeg  opholdt  mig  i  Bagdad,  og  først  nu  giver  hun 
mig  Underretning  om  sig!  Den  Utaknemlige !  Medens  jeg  til- 
bringer min  Tid  med  at  udgyde  Taarer  over  hende,  som  et 
Barn  over  sit  tabte  Legetøj,  forraader  hun  mig  uden  Skam  i  en 
andens  Arme!     Men  jeg  skal  vide  at  hævne  mig  paa  den  falske 

Kvinde    og   den    unge  Sprade,    som  har  vovet  at  forhaane  mig 
Khalifen,  Profetens  Efterfølger!« 

Med  disse  Ord  rejste  Harun  sig  og  gik  ind  i  den  Sal, 
hvor  han  plejede  at  give  sit  Riges  store  Avdients.  Saasnart 
han  sad  paa  sin  Trone,  blev  Døren  til  Forsalen  aabnet,  og 
strax  indtraadte  Hoffolkene,  som  alene  havde  ventet  herpaa. 
Storveziren  Djafar  kastede  sig  ned  foran  Khalifens  Trone. 

»Ujafar,«  begyndte  Harun  med  et  Udtryk  i  Minerne,  som 
forlangte  øjeblikkelig  Lydighed,  »jeg  vil  give  Dig  en  højst 
vigtig  Befaling.  Tag  fire  hundrede  Mand  af  min  Livvagt  med 
Dig  og  forhør  Dig  angaaende  en  ung  Kjøbmands  Bolig,  hvis 
Navn  er  Ganem  fra  Damaskus.  Naar  Du  har  faaet  at  vide, 
hvor  han  boer,  gaar  Du  derhen  og  lader  hans  Hus  gjøre  lige 
med  Jorden;  dog  først  maa  Du  forsikre  Dig  hans  Person,  og 
bringe  ham  for  mig  tilligemed  min  Slavinde  Hjerteve,  som  i 
fire  Maaneder  har  levet  sammen  med  ham.  Jeg  skal  vide  at 
tugte  dette  skamløse  Par,  og  den  unge  Kjøbmand,  min  Slav- 
indes Boler,  skal  komme  til  at  yde  et  afskrækkende  Exempel 
for  alle  andre  i  lignende  Tilfælde.« 

Storveziren  bøjede  sig  dybt  for  Khalifen  og  lagde  til  Tegn 
for  sin  ubetingede  Lydighed  Haanden  paa  sin  Isse.  Først  lod 
han  hos  Forstanderen  for  de  Kjøbmænd,  der  handlede  med 
fremmede  Stoffer  og  fine  Lærreder,  forespørge  angaaende  Ganem 
fra  Damaskus  og  sammes  Bolig.  Denne  fik  han  uden  Vanske- 
lighed betegnet,  og  erfarede  tillige,  at  den  unge  Mand  i  de 
sidste  Maaneder  saa  godt  som  ikke  havde  ladet  sig  se,  uden 
at  man  dog  vidste,  hvad  der  fængslede  ham  til  Huset,  —  hvis 
han  endnu  var  der  at  finde.  Strax  brød  Djafar  op  med  sine 
Soldater  og  begav  sig  under  Ledsagelse  af  Politimesteren  og 
hans  Folk    samt   en   hel  Del  Murere   og  Tømmermænd   hen .  til 

Ganems  Bolig.  Snart  naaede  han  Stedet.  Huset  laa  ganske 
frit;  Djafar  lod  det  derfor  omgive  med  Soldater,  at  den  unge 
Kjøbmand  ikke  skulde  finde  sin  Frelse  i  Flugten. 

Hjerteve  og  Ganem  havde  nylig  spist  til  Middag,  og  den 
første  sad  just  ved  Vinduet,  som  vendte  ud  til  Gaden.  Larmen 
udenfor  gjorde  hende  opmærksom ;  hun  saa  ud  igjennem  Git- 
teret, og  opdagede  Storveziren  med  hele  hans  Følge.  Øjeblik- 
kelig begreb  hun,  at  disse  Anstalter  gjaldt  hende  selv  og  Ganem-, 
men  hun  var  langt  fra  at  ane,  at  hendes  Brev  havde  frembragt 
slig  besynderlig  Virkning.  Det  var  hende  nemlig  ubekjendt, 
hvor  længe  Khalifen  havde  været  hjemme;  og  hvad  hans  Skin- 
syge angik,  som  hun  ret  vel  kjendte,  havde  hun  ingen  Brøde 
været  sig  bevidst,  og  derfor  heller  ikke  frygtet  denne  i  sine  Ud- 
brud saa  fordærvelige  Følelse  hos  Khalifen. 

Derfor  gjaldt  den  Angst,  der  bemægtigede  sig  hende  ved 
Synet  af  Veziren  og  hans  Vagt,  ikke  heller  hende  selv,  men 
alene  Ganem;  thi  for  sit  eget  Vedkommende  var  hun  vis  paa 
at  kunne  retfærdiggjøre  sig,  saasnart  blot  Khalifen  vilde  høre 
hende.  Derimod  forudsaa  hun  klart,  at  Ganems  Ungdom 
og  Skjønhed  vilde  blive  Forræder  imod  deres  Herre  for  den 
opbragte  Khalifs  Domstol,  og  maaske  endog  give  Anledning 
til  hans  Fordærvelse  i  en  uskyldig  Død.  Derfor  raabte  hun 
hastig  til  den  unge  Kjøbmand:  »Ak,  Ganem,  vi  er  fortabt!  Man 
kommer  for  at  gribe  os!  Hvad  skal  vi  dog  gjøre?« 

Et  Blik  igjennem  Vinduet  viste  Ganem  Khalifens  Vagt  med 
blanke  Sværd,  og  i  Spidsen  for  den  Politimesteren  i  Bagdad  og 
Storveziren  i  egen  høje  Person.  I  sin  Forfærdelse  formaaede 
han  ikke  at  frembringe  et  eneste  Ord. 

Men  Hjerteve  vedblev:  »Der  er  intet  Øjeblik  at  spilde. 
Saasandt  I  elsker  mig,   saa  drag  i  en  Hast  en  af  Eders  Slavers 

Klæder  paa,  svært  Eders  Ansigt  og  Hænder  med  Sod,  og  tag 
nogle  Fade  og  Tallerkener  paa  Hovedet !  De  holder  Eder  da 
maaske  for  en  Opvarter  fra  Spiseværten,  og  lader  Eder  slippe 
ud.  Skulde  man  spørge  Eder  om  Husets  Herre,  saa  sig  kun 
dristig,  at  han  er  herinde!« 

»I  tænker  alene  paa  mig,«  svarede  Ganem,  der  ængstedes 
mere  for  Hjerteve,  end  for  sig  selv,  »men  hvad  vil  der  blive 
af  Eder?« 

»Derfor  kan  I  være  ganske  rolig, «  svarede  den  unge  Dame, 
»jeg  skal  ogsaa  nok  sørge  for,  at  I  engang  redelig  skal  faa 
alt  det  tilbage,  som  I  efterlader  Eder  her  i  Huset.« 

Den  unge  Mand  vidste  af  Bekymring  ikke,  hvortil  han 
skulde  bestemme  sig;  næsten  nødtvungen  drog  han  dog  endelig 
en  Slaveklædning  paa  og  sværtede  sig.  Det  var  den  højeste 
Tid ;  thi  allerede  blev  der  banket  paa  Porten,  og  der  levnedes 
dem  endnu  blot  Tid  til  at  tage  en  kort,  men  smertelig  Afsked 
med  hinanden. 

Ganem  naaede  med  sine  Fade  og  Tallerkener  virkelig  uan- 
fægtet ud  af  Huset.  Medens  denne  tog  Flugten  ud  igjennem 
den  nærmeste  Port,  traadte  Djafar  ind  i  Værelset,  hvor 
Hjerteve  sad  paa  Sofaen,  og  en  Mængde  Kister,  hvori  Ganems 
Ejendom  og  de  for  hans  Varer  indkomne  Penge,  stod  trindt 
omkring.  Ved  Synet  af  Storveziren  kastede  Hjerteve  sig  øje- 
blikkelig ned  med  Ansigtet  imod  Jorden,  og  forblev  i  denne 
ydmyge  Stilling,  som  om  hun  var  beredt  til  at  lide  Døden,  idet 
hun  sagde: 

»Herre,  hvad  de  Troendes  Behersker  end  maatte  have  be- 
sluttet over  mig,  er  jeg  villig  til  uden  Knur  at  underkaste  mig 
det;  I  behøver  kun  at  befale.« 

»Ædle  Dame,«    svarede  Djafar,    idet   han    ligeledes  kastede 

sig  ned  og  blev  liggende,  indtil  Hjerteve  igjen  havde  rejst  sig, 
»Allah  forbyde,  at  nogen  skulde  vove  at  lægge  Haand  paa 
Eder !  Mit  Hverv  gaar  alene  ud  paa  at  bringe  Eder  i  Følge  med 
mig  tilbage  til  Paladset,  og  medtage  den  unge  Mand,  hos  hvem 
I  lever.« 

»Saa  lad  os  gaa!«  tog  Hjerteve  igjen  tilorde.  »Den  unge 
Kjøbmand  er  ikke  mere  her.  Allerede  for  en  Maaned  siden  er 
han  i  Forretninger  rejst  til  Damaskus,  og  har  imidlertid  givet 
mig  disse  Kasser  i  Forvaring.  Jeg  besværger  Eder  at  lade  dem 
sikkert  bringe  til  Paladset,  at  jeg  kan  holde  mit  Løfte  og  levere 
ham  alt  i  god  Stand  tilbage,  naar  han  igjen  indfinder  sig  for 
at  affordre  mig  det!« 

»Eders  Villie  skal  ske,«  svarede  Djafar,  og  lod  strax  Ki- 
sterne bære  hen  til  Mesrur.  Derpaa  gav  han  Politimesteren  Be- 
faling til  at  jevne  Huset  med  Jorden,  dog  først  efter  omhyggelig 
at  have  søgt  om  Ganem,  hvis  han  skulde  holde  sig  skjult  et 
eller  andet  Sted,  og  fjernede  sig  derpaa  tilligemed  Hjerteve  og 
hendes  to  Slavinder. 

Saasnart  Veziren  havde  forladt  Huset,  begyndte  Haand- 
værksfolkene  at  bryde  det  ned,  og  i  mindre  end  en  Time  var 
det  helt  forsvundet.  Ganem  blev  naturUgvis  ikke  funden; 
denne  Efterretning  modtog  Djafar  endnu  inden  han  havde 
naaet  Paladset,  ved  et  Bud,  som  Politimesteren  havde  sendt 
efter  ham. 

»Har  Du  udført  min  Befaling?«  spurgte  Harun,  saasnart 
han  saa  sin  Vezir  træde  ind. 

»Ja,  Herre,«  svarede  Djafar,  »Ganems  Hus  er  ødelagt  i 
Bund  og  Grund,  Hjerteve  venter  Eders  Befalinger  i  næste  Væ- 
relse.   Men  den  unge  Kjøbmand  har  man  intetsteds  kunnet  op- 

dage;  Slavinden  forsikrer,  at  han  for  en  Maaned  siden  er  rejst 
til  Damaskus.« 

Khalifens  Harme  over  Ganems  Undvigelse  er  ikke  til  at 
skildre;  med  Hensyn  til  sin  forrige  Elskede  var  han  saa  stærkt 
behersket  af  Forestillingen  om  hendes  Utroskab,  at  han  hverken 
vilde  høre  eller  se  hende.  Han  befalede  tvertimod  Mesrur, 
Obersten  for  Gildingerne,  at  føre  den  troløse  og  utaknemlige 
Favoritinde  til  et  mørkt  Taamfængsel.  Dette  Forvaringssted 
fandtes  i  selve  Paladset,  og  blev  sædvanlig  anvist  de  Harems- 
kvinder til  Opholdssted,  som  paa  en  eller  anden  Maade  havde 
vakt  Khalifens  Misfornøjelse. 

Uagtet  Mesrur  var  vant  til  en  fuldkommen  blind  Lydighed, 
udførte  han  dog  denne  Gang  med  synlig  Uvillie  sin  strenge 
Herres  Befaling,  ja  ytrede  endogsaa  for  Hjerteve  sin  Beklagelse 
over  denne  Behandling.  Den  unge  Pige  var  ligesom  falden 
ned  fra  Skyerne;  hun  havde  ganske  sikkert  gjort  Regning  paa 
at  blive  stedt  for  Khalifens  Aasyn.  Imidlertid,  hun  maatte  vel 
føje  sig  og  vandre  til  det  mørke  Taarn. 

Den  forbitrede  KhaHf  havde  imidlertid  afskjediget  Stor- 
veziren,  og  skrev  i  sin  blinde  Vrede  til  sin  Slægtning,  den 
skatskyldige  Kong  Mohamed  Sinebi  i  Damaskus,  at  en  Kjøb- 
mand  fra  denne  Stad  ved  Navn  Ganem  havde  forført  hans 
smukkeste  Slavinde  og  derpaa  taget  Flugten.  Han  skulde  nu 
derfor  se  til  at  opsøge  ham  i  hans  Fødestad.  Men  saasnart 
han  havde  faaet  ham  i  sine  Hænder,  skulde  han  give  ham  et 
halvt  hundrede  Stokkeslag  tre  Dage  efter  hinanden,  og  derpaa 
føre  ham  betynget  med  Lænker  omkring  i  Byen,  ledsaget  af  en 
Herold,  der  udraabte:  »Det  er  den  mildeste  Straf,  som  de 
Troendes  Behersker  idømmer  dem,  der  vover  at  fornærme  ham 
og  forføre  nogen  af  hans  Slavinder. «     Endelig  skulde  han  under 

sikker  Bedækning  lade  ham  bringe  til  Bagdad,  lade  hans  Hus 
i  Damaskus  plyndre  og  nedrive,  og  forvise  alle  hans  Slægtninge 
fra  Staden. 

Denne  skriftlige  Befaling  blev  afsendt  med  en  Dromedar- 
Koureer,  som  maatte  medtage  Brevduer,  for  at  Khalifen  saa 
meget  snarere  kunde  erfare,  hvad  Mohamed  Sinebi  havde  ud- 
rettet. Man  befæster  nemlig  et  sammenrullet  Papir  under 
Vingen  paa  Duen,  som  dermed  flyver  bort  og  forbausende 
hastig  igjen  naaer  sin  Hjemstavn. 

Mohamed  Sinebi  stod  ved  Modtagelsen  af  Khalifens  Skri- 
velse ærefrygtfuld  op,  og  lagde  den  paa  sit  Hoved  til  Tegn 
paa  sin  Lydighed.  Men  saasnart  han  havde  gjort  sig  bekjendt 
med  sammes  Indhold,  brød  han  strax  op  til  Ganems  Hus  med 
sine  Hofbetjente,  endel  af  sin  Livvagt,  og  i  Følge  med  Stadens 
Politimester,  som  han  ufortøvet  havde  ladet  hente. 

Ganem  havde  siden  sin  Afrejse  fra  Damaskus  aldeles  ladet 
sin  Moder  savne  Efterretninger  fra  sig.  Af  hans  allerede  for 
længe  siden  tilbagevendte  Rejsefæller  havde  hun  rigtignok  er- 
faret, at  han  endnu  befandt  sig  i  Bagdad,  og  at  det  gik  ham 
vel;  men  da  han  forgjæves  lod  vente  paa  sig,  og  der  frem- 
deles ikke  indløb  noget  Budskab  fra  ham,  begyndte  hun  med 
Grund  at  frygte  for,  at  han  ikke  længer  var  ilive.  Lidt  efter 
lidt  blev  den  ømme  Moder  saa  fortrolig  med  denne  Tanke,  at 
hun  tilsidst  var  saa  fuldkommen  overbevist  om  hans  Død,  som 
om  hun  selv  havde  trykket  hans  Øjne  til.  Hun  lod  derfor  i 
sin  Sorg  opføre  et  Gravmæle  med  høj  Kuppel,  i  hvilken  hun 
lagde  en  som  Lig  indhyllet  Skikkelse,  der  skulde  forestille 
Ganem,  og  tilbragte  saa  godt  som  baade  Dag  og  Nat  derved, 
vædende  Graven  med  sine  Taarer,  som  om  hendes  Søn  virkelig 
der    havde    fundet    sit    sidste  Hvilested.      Hendes    Datter,    den 

•dejlige  Hjerteglød,  ydede  hende  Selskab,  idet  hun  blandede 
sine  Taarer  med  sin  Moders. 

Saaledes  havde  de  allerede  tilbragt  en  lang  Tid,  og  deres 
Naboer,  som  hørte  deres  Veklager,  viste  dem  al  den  Deltagelse, 
der  skyldes  Smerten,  da  Mohamed  Sinebi  en  Dag  bankede  paa 
deres  Dør.  Endskjøndt  den  Slavinde,  som  aabnede  for  ham, 
aldrig  før  havde  set  Kongen,  sluttede  hun  dog  af  hans  talrige 
og  glimrende  Følge,  at  han  maatte  være  en  af  de  fornemste 
ved  Hoffet,  og  svarede  paa  hans  barske  Spørgsmaal,  om  Ganem, 
Ejubs  Søn,  befandt  sig  hjemme: 

»Herre,  den  Ganem,  som  I  spørger  om,  er  ikke  mere  til. 
Min  Herskerinde,  hans  Moder,  befinder  sig  i  Gravmælet,  som  I 
ser  histovre,  og  begræder  hans  Hedengang.« 

Kongen  gav  sit  Følge  Befaling  til  at  gjennemsøge  Huset, 
og  gik  selv  over  til  Gravmælet,  hvor  han  fandt  Moder  og 
Datter  siddende  paa  en  Straamaatte  ved  Siden  af  den  indbildte 
•Grav,  henflydende  i  Taarer.  Ved  Synet  af  Mændene  tilslørede 
Kvinderne  sig  øjeblikkelig;  men  Moderen,  som  kj endte  Kongen, 
kastede  sig  for  Mohameds  Fødder. 

»Hvor  er  Eders  Søn?«   spurgte  Kongen. 

»Ak,  han  er  død  for  længe  siden!«  svarede  Matronen. 
»Havde  jeg  dog  blot  den  Trøst  i  min  Lidelse  selv  at  have  be- 
gravet   ham,    og    at   vide   hans   Levninger    indesluttede   i    dette 

Gravmæle !     O,  min  Søn,  min  arme  Søn ! « Mere  for- 

maaede  hun  ikke  at  frembringe,  overvældet  af  sin  Smerte. 

Sinebi  følte  sig  rørt  og  stemt  til  Medlidenhed,  idet  han 
tænkte  ved  sig  selv:  »Naar  Ganem  alene  er  den  skyldige,  er 
<iet  grusomt  at  straffe  hans  uskyldige  Moder  og  Søster.«  Men 
saa  nær  det  end  gik  ham,  vovede  han  dog  ikke  ved  nogensom- 
helst  Grad  af  Ulydighed   at   paadrage  sig  den  ilsindede  Khalifs 

Vrede.  Saasnart  der  altsaa  var  blevet  ham  meldt,  at  Ganem- 
ikke  var  at  finde,  hvilket  allerede  ikke  mindre  klart  var  frem- 
gaaet  af  Kvindernes  uskrømtede  Sorg,  lod  han  Moder  og  Datter 
føre  ud  af  Staden,  idet  han  lod  Khalifens  Befaling  til  deres 
Forvisning  offentlig  bekjendtgjøre.  Med  det  samme  udstedte 
han  Befaling  til  at  plyndre  og  nedbryde  Ganems  Hus,  hvilket 
ogsaa  allerede  efter  nogle  Timers  Forløb  ganske  var  jævnet 
med  Jorden. 

Ganems  Moder  og  Søster  følte  sig  saa  meget  mere  rystede 
af  den  over  dem  pludselig  indbrudte  nye  Ulykke,  som  de  ikke 
havde  endog  blot  den  fjærneste  Anelse  om  Foranledningen  der- 
til, og  ikke  heller  var  sig  mindste  Brøde  bevidst.  Anledningen 
til  den  imod  dem  øvede  Grusomhed  erfarede  de  først  ved  en 
Slavinde,  som  Sinebis  Gemalinde  af  Medlidenhed  havde  sendt 
efter  dem  udenfor  Porten  med  nogle  Levnedsmidler.  Den 
ulykkelige  Moder  forsikrede,  uden  at  betænke  sig,  højt  og  dyrt, 
at  hendes  Søn  umulig  kunde  have  begaaet  den  ham  tillagte 
Forbrydelse;  thi  han  var  fra  sin  tidlige  Barndom  bleven  op- 
tugtet efter  Koranen  og  i  Ærefrygt  for  Khalifens  hellige  Person. 
Men  da  hun  herved  tillige  fik  at  vide,  at  hendes  Søn  endnu 
var  ilive,  og  at  det  var  for  hans  Skyld,  hun  led,  vilde  hun 
høre  op  med  at  klage,  og  med  Glæde  bære  Tabet  af  alt,  hvad 
hun  hidtil  havde  kaldt  sit.  Kun  for  hendes  Datters  Skyld 
gjorde  det  hende  endnu  ondt;  var  hun  ikke  bleven  reven  ind 
med  i  Ulykken,  vilde  hun  have  følt  sig  som  aldeles  kummerfri. 

Ved  disse  Ord  kastede  Hjerteglød,  som  hidtil  havde  syntes 
ganske  sløv  og  ligegyldig,  sig  hulkende  om  sin  Moders  Hals, 
og  forsikrede  hende,  at  hun  ingensinde  vilde  forlade  hende,  til 
hvilken  Yderlighed  hun  end  maatte  komme  til  at  undgjælde  for 
sin  Kjærlighed  til  den  ulykkelige  Ganem. 

Da  det  under  Dødsstraf  var  blevet  de  tvende  Kvinder  for- 
budt atter  at  betræde  Damaskus,  fortsatte  de  møjsommelig, 
uvante,  som  de  var,  med  at  gaa,  kun  sparsomt  forsynede  med 
Klæder,  Fødemidler  og  nogle  Smaapenge,  deres  Pilgrimsgang 
til  den  nærmeste  Landsby.  Deres  bedrøvelige  Optog  forsamlede 
en  Mængde  Kvinder  om  dem,  som  uden  Vanskelighed  erkj endte 
Personer  af  højere  Rang  i  dem,  og  med  nysgjerrig  Deltagelse 
søgte  at  udfritte,  hvorfor  de  var  nødt  til  at  rejse  paa  en 
Maade,  der  syntes  saa  lidet  overensstemmende  med  deres  vante 
Stand  og  Levevis. 

Istedetfor  Svar  paa  de  fra  alle  Sider  indløbende  hjertelige 
Spørgsmaal  gav  de  arme  Kvinder  sig  til  at  fælde  Taarer,  hvor- 
ved de  gode  Landsbyfolk  blev  kun  endnu  nysgjerrigere.  Endelig 
fortalte  Ganems  Moder  dem,  hvorledes  man  havde  behandlet 
hende  og  hendes  Datter,  og  de  godlidende  Kvinder  blev  her- 
over saa  rørt,  at  de  ikke  vidste  alt  det  gode,  de  vilde  gjøre 
dem.  Først  beværtede  de  dem  saa  vel,  som  deres  egen  Armod 
tilstedede,  og  da  de  igjen  begav  sig  paa  Vejen,  forsynede  de 
dem  efter  fattig  Evne  med  alt,  hvad  de  kunde  behøve  paa 
deres  Rejse. 

Efterat  Hjerteglød  og  hendes  Moder  af  inderste  Sjæl  havde 
takket  de  barmhjertige  Bønderfolk,  vandrede  de  i  smaa  Dags- 
rejser videre  til  Aleppo.  Paa  Levnetsmidler  undervejs  led  de 
ingensinde  Nød;  thi  de  fandt  næsten  overalt  Steder,  hvor  Brød, 
kogt  Ris  og  andre  styrkende  Spiser  for  Guds  Skyld  blev  ud- 
delt til  fattige  Vejfarende.  Nætterne  tilbragte  de  enten  i  eller 
ved  Moskeerne,  eller  søgte  sig  et  Ly  i  de  offentlige  Karavan- 
seraier.  Saaledes  naaede  de  endelig  Aleppo,  hvorfra  de  uden 
Ophold  gik  videre,  idet  de  satte  over  Eufrat  og  igjennem  Meso- 
potamien   styrede   deres   P'jed   imod  Mossul.     Dog  ikke  heller  i 

denne  By  søgte  de  noget  blivende  Sted,  uagtet  Vandringens  Be- 
sværligheder næsten  havde  udtømt  alle  deres  Kræfter,  men  først 
i  Bagdad,  hvor  de  ventede  at  finde  deres  dyrebare  Ganem.  Jo 
mere  de  led  for  ham,  desto  mere  dyrebar  blev  han  dem;  alle 
deres  Samtaler  drejede  sig  næsten  udelukkende  om  ham,  og 
hvor  de  kom  frem,  undlod  de  aldrig  at  forespørge  sig  om  ham. 

Men  vi  maa  nu  for  en  Stund  forlade  Hjerteglød  og  hendes 
Moder,  og  igjen  vende  os  til  Hjerteve,  der  endnu  stedse  hen- 
smægtede  i  strengt  Fangenskab  i  det  mørke  Taarn.  Dog  følte 
hun  under  alle  sine  Lidelser  langt  mere  Ganems  Ulykke  end 
sin  egen,  og  svævede  tidlig  og  silde  i  dødelig  Uro  over  hans 
uvisse  Skjæbne.  Ganem  var  neppe  noget  Øjeblik  ude  af  hendes 
Tanker,  og  hendes  indre  Ve  skaffede  sig  idelig  Udtryk  i  lyde- 
lige Klager. 

Da  Khalifen  engang  ifølge  gammel  Sædvane  ved  Nattetid 
urolig  vandrede  omkring  i  sit  Palads,  kom  han  ogsaa  af  en 
Hændelse  til  det  mørke  Fangetaarn,  og  da  han  troede  at  høre 
nogen  tale  derinde,  blev  han  staaende  udenfor  og  lyttede.  Da 
hørte  han  tydelig  følgende  Ord: 

»O  Ganem,  altfor  ulykkelige  Ganem,  hvor  befinder  Du  Dig 
nu  paa  din  hvileløse  Flugt?  Ak,  det  var  mig,  der  styrtede  Dig 
i  Fordærvelse!  Hvorfor  lod  Du  mig  ikke  heller  elendigt  om- 
komme, istedetfor  at  staa  mig  bi  med  opofrende  Ædelmod? 
Hvilken  bitter,  utaknemlig  Frugt  har  ikke  din  ærbødige  Omhu 
bragt  Dig!  De  Troendes  Behersker  lader  Dig  forfølge  som  et 
vildt  Dyr,  til  Løn  for,  at  Du  stedse  betragtede  mig  som  et  ham 
indviet,  ukrænkeligt  Væsen,  endskjøndt  den  ømmeste  Lidenskab 
glødede  dybt  i  din  Barm!  Grusomme  Hersker,  hvad  vil  Du 
kunne    fremføre   til    din   Undskyldning,    naar  Du  engang  tillige- 

med  Ganem  maa  fremtræde  for  den  almægtige  Dommer?  Al 
Din  nuværende  Magt,  for  hvilken  næsten  den  hele  Verden 
bæver,  vil  ikke  frelse  Dig  fra  Straffen  for  en  saa  blodig  Uret- 
færdighed ! « 

Her  blev  Hjerteves  Stemme  kvalt  af  Sukke  og  Taarer; 
men  Khalifen  sneg  sig  stille  videre,  helt  tankefuld  i  Sind.  Han 
begreb  naturligvis  let,  at,  hvis  det  virkelig  var  sandt,  hvad  han 
nylig  havde  hørt,  maatte  ikke  alene  hans  forrige  Elskede  være 
uskyldig,  men  ogsaa  den  unge  Kjøbmand,  ikke  at  tale  om  hans 
arme  Familie,  imod  hvilken  han  havde  øvet  en  saa  grusom, 
hensynsløs  Adfærd.  Fra  nu  af  havde  han  ikke  længer  noget 
Øjebliks  Ro;  hans  bekjendte  Retfærdighedsfølelse,  hans  naturlige 
Ædelmod  havde  spændt  ham  paa  en  glødende  Pinebænk.  Saa- 
snart  han  derfor  var  vendt  tilbage  til  sine  Værelser,  befalede 
han,  fast  bestemt  paa  at  vinde  fuld  Klarhed  i  Sagen,  sin  be- 
troede Mesrur  at  føre  Hjerteve  for  ham,  Mesrur  modtog  denne 
Befaling  med  Glæde  og  skyndte  sig  at  udføre  den;  han  saa 
deri  et  godt  Varsel  for  Khalifens  forskudte,  beklagelsesværdige 
Yndlingshustru. 

Saasnart  Hjerteve  havde  betraadt  Khalifens  Værelse,  kastede 
hun  sig  ned  foran  Fyrsten  og  blev  liggende  for  hans  Fødder, 
badet  i  Taarer. 

»Hjerteve,«  begyndte  Harun,  uden  at  byde  hende  rejse  sig, 
»det  lader  til,  at  Du  anklager  mig  for  Uretfærdighed  og  Gru- 
somhed. Hvo  er  da  det  Menneske,  som,  uagtet  sin  Ærefrygt 
og  sit  ædelmodige  Hensyn  til  mig,  vansmægter  i  Ulykken?  Tal! 
Du  véd,  at  jeg  ikke  er  ond  af  Hjerte,  og  ønsker  at  lade  enhver 
vederfares  Retfærdighed.« 

Hjerteve  erkjendte  af  disse  Ord,  at  Khalifen  havde  beluret 

hende,  og  besluttede  i  samme  Øjeblik,  ikke  at  lade  en  saa 
god  Lejlighed  gaa  forbi  til  at  retfærdiggjøre  den  ædelmodige 
Ganems  Adfærd. 

»De  Troendes  Behersker,«  tog  hun  tilorde,  »skulde  der 
være  undsluppet  mig  et  upassende  Udtryk,  saa  beder  jeg  ydmyg 
om  Tilgivelse  derfor.  Men  den,  hvis  uforskyldte  Elendighed  I 
sigter  til,  er  ingen  anden  end  Ganem,  hin  unge  Kjøbmand  fra 
Damaskus,  som  reddede  mig  fra  Døden  og  skjænkede  mig  et  Til- 
flugtssted i  sit  Hus.  Maaske  havde  han  i  Begyndelsen  til  Hen- 
sigt, ganske  at  hengive  sig  i  den  Følelse,  jeg  fra  første  Øjeblik 
havde  indgydt  ham ;  men  neppe  havde  han  erfaret,  at  jeg  til- 
hørte Eder,  førend  han  sagde:  »Hvad  der  tilhører  Herren,  er 
Slaven  forbudet!«  Og  fra  denne  Stund  modsagde  hans  Adfærd 
ingensinde  hans  Ord,  —  denne  retfærdige  Anerkj  endelse  skylder 
jeg  ham.  Men  I  véd,  de  Troendes  mægtige  Behersker,  med 
hvilken  Stre^'^ghed  I  har  behandlet  ham,  og  ikke  mindre  véd  I, 
at  I  engang  skal  aflægge  Allah  Regnskab  for  dette  som  for  alt 
øvrigt. « 

Khalifen  var  langtfra  at  vredes  over  Hjerteves  Frimodighed, 
men  spurgte  rolig:  »Men  kan  jeg  ogsaa  stole  paa  Dine  For- 
sikringer med  Hensyn  til  Ganems  Selvfornægtelse?« 

»Ja,  I  kan;«  svarede  den  unge  Kvinde  alvorlig,  »for  ingen 
Pris  vilde  jeg  i  dette  Øjeblik  fordreje  Sandheden,  og,  for  at  give 
Eder  et  Bevis  paa  min  Oprigtighed,  vil  jeg  endmere  gjøre  Eder 
en  Tilstaaelse,  som  rimeligvis  vil  mishage  Eder,  men  som  jeg 
i  denne  Stund,  synes  mig,  skylder  baade  ham  og  Eder.« 

»Tal,  min  Datter!«  bød  Harun.  »Jeg  tilgiver  Dig  forud 
alt-,  skjul  blot  intet  for  mig!« 

»Saa  vid  da,«  vedblev  Hjerteve,  »at  Ganems  uegennyttige 
Opofrelse  indgjød  mig  den  mest  levende  Agtelse  for  ham!    Men 

"dette  er  endnu  ikke  alt.  I  kjender  jo  Kjærlighedens  Almagt! 
—  Jeg  følte,  at  mit  Hjerte  med  Øhihed  slog  ham  imøde,  — 
og  Ganem  selv  bemærkede  det.  Men  istedetfor  at  benytte  sig 
af  min  aabenbare  Svaghed,  forblev  han  dog,  uagtet  den  for- 
tærende Glød  i  hans  eget  Indre,  stedse  sin  Pligt  imod  Allah  og 
Eder  tro.  Det  Hele,  som  hans  Lidenskab  fravristede  ham,  var 
Sukket:    »Hvad  der  tilhører  Herren,  er  Slaven  forbudet.« 

En  saa  frimodig  Bekjendelse  vilde  maaske  have  opbragt 
enhver  anden;  den  ædle  Harun  formildede  den  fuldkommen. 
Han  befalede  Hjerteve  at  staa  op  og  sætte  sig  ved  Siden  af 
ham.  »Fortæl  mig  nu,«  sagde  han  derpaa,  »hele  din  Historie 
fra  Begyndelse  til  Ende!« 

Hjerteve  adlød,  og  fortalte  med  ligesaa  megen  Aand  som 
Klogskab.  Hun  gled  let  hen  over  alt,  hvad  der  angik  Sobeide. 
og  dvælede  fortrinsvis  ved  sine  Forpligtelser  imod  Ganem.  Især 
roste  hun  Ganems  Taushed,  for  at  gjøre  Khalifen  begribelig,  at 
hun  havde  været  nødt  til  at  forblive  og  holde  sig  skjult  hos 
Ganem,  for  at  skuffe  Sobeide,  der  tragtede  hende  efter  Livet, 
og  sluttede  med  at  berette  om  den  unge  Kjøbmands  Flugt,  uden 
at  lægge  noget  Skjul  paa,  at  hun  selv  havde  befordret  samme 
for  at  unddrage  ham  Khalifens  første  Vredesild. 

Da  Hjerteve  havde  fortalt  tilende,  sagde  Harun:  »Jeg  tror 
Dig  paa  dit  Ord.  Men  hvorfor  gav  Du  mig  saa  silde  Efterret- 
ning om  Dig?« 

»De  Troendes  Behersker,«  var  den  unge  Kvindes  Svar, 
»Ganem  gik  saa  sjelden  ud,  at  det  ikke  maa  undre  Eder,  naar 
vi  først  silde  erfarede  Eders  Tilbagekomst.  Desuden  maatte 
Ganem,  da  han  havde  modtaget  det  Brev,  han  skulde  besørge 
til  Morgendæmring,  længe  forgjæves  vente  paa  en  Lejlighed  til 
at  faa  det  leveret  i  hendes  egne  Hænder.« 

»Det  er  godt,«  ytrede  nu  Khalifen;  »jeg  erkjender  min- 
Fejl,  og  ønsker  at  gjøre  den  god  igjen.  Overlæg  altsaa,  hvad 
jeg  forniaar  at  gjøre  for  Ganem!  Forlang  uden  Sky,  intet  skal 
vorde  Dig  nægtet!« 

Ved  disse  Ord  fra  Khalifens  Mund  kastede  Hjerteve  sig 
paa  sit  Ansigt  til  Jorden,  rejste  sig  derpaa  atter  og  tog  tilorde : 

»De  Troendes  Behersker,  saa  beder  jeg  Eder,  med  dyb 
Anerkj endelse  af  Eders  høje  Ædelmod,  underdanigst  om,  at  I 
over  hele  Eders  Rige  vil  lade  bekjendtgjøre,  at  I  tilgiver  Ganem, 
Ejub's  Søn,  og  ønsker  at  se  ham  hos  Eder.« 

«Jeg  vil  gjøre  endnu  mere,«  sagde  Khalifen,  »for  det  første, 
fordi  han  frelste  dit  Liv,  dernæst  for  at  belønne  det  ærbødige 
Hensyn,  han  tog  til  Khalifens  tidligere  Rettigheder,  endvidere 
for  at  give  ham  Erstatning  for  Tabet  af  hans  Formue,  og 
endelig  for  at  gjøre  den  imod  hans  uskyldige  Familie  udviste 
Uretfærdighed  god  igjen  —  vil  jeg  give  ham  Dig  til  Kone!« 

Hjerteve  forstummede  af  Overraskelse  og  Henrykkelse.  Uden 
at  kunne  takke  Khalifen  for  hans  ædelmodige  Adfærd,  som 
hendes  Hjerte  tilsagde  hende,  drog  hun  sig  tilbage  til  det  af 
hende  før  hendes  skrækkelige  Eventyr  beboede  Værelse,  hvor 
hun  endnu  fandt  alt  saaledes,  som  hun  havde  forladt  det.  Dog 
den  største  Glæde  beredte  det  hende  der  at  forefinde  alle 
Ganems  Kister  og  Baller,  som  Mesrur  havde  taget  i  sin  Varetægt. 

Den  følgende  Dag  befalede  Harun  al  Raschid  sin  Stor- 
vezir,  i  alle  Rigets  Byer  at  lade  bekjendtgjøre,  at  KhaHfen 
skjænkede  Ganem,  Ejub's  Søn,  sin  Tilgivelse.  Men  denne  Be- 
kjendtgj øreise  bar  desværre  ingen  Frugter;  man  hørte  lang  Tid 
efter  slet  intet  til  den  unge  Kjøbmand.  Hjerteve  følte  sig  her- 
over dybt  bekymret,  og  bad  Khalifen  om  Tilladelse  til  i  egen 
Person    at    maatte    anstille   Efterforskninger.     Da   Harun    havde 

samtykket  heri,  tog  hun  en  Pung  med  tusinde  Guldstykker,  og 
red  en  Morgenstund  paa  en  kostbart  opsadlet  Mulæselinde  ud 
af  Paladset.  To  sorte  Slaver,  som  hver  fra  sin  Side  havde  en 
Haand  hvilende  paa  Krydset  af  Ridedyret,  ledsagede  hende  paa 
denne  hendes  Vandring  fra  Moske  til  Moske.  Overalt  uddelte 
hun  rundelige  Almisser  til  fromme  Muselmænd,  for  at  de  skulde 
indlægge  deres  Bøn  for  hende  i  et  vigtigt  Anliggende,  hvoraf 
tvende  Personers  Lykke  og  Fred  var  pfhængig.  Hun  anvendte 
hele  Dagen  og  alle  de  tusinde  Guldstykker  til  at  give  Almisser, 
og  vendte  først  henimod  Aften  tilbage  til  Paladset. 

Den  følgende  Dag  tog  hun  atter  en  Pung  med  tusinde 
Guldstykker  og  begav  sig  i  det  samme  Optog  hen  til  den  Gade, 
hvor  Juvelererne  havde  deres  Boder  og  Værksteder.  Ved  sammes 
Indgang  holdt  hun  stille,  og  lod  ved  en  af  sine  Slaver  For- 
standeren hente  til  sig.  Dette  var  en  i  højeste  Maal  velgj ørende 
Mand,  der  anvendte  mere  end  to  Trediedele  af  sine  Indkomster 
paa  fattige  fremmede;  da  han  erfarede,  hvo  der  ønskede  at 
tale  med  ham,  indfandt  han  sig  øjeblikkelig. 

»Jeg  henvender  mig  til  Eder,«  begyndte  Hjerteve,  idet  hun 
overrakte  ham  Pungen,  »som  en  Mand  af  anerkjendt  Fromhed. 
Vær  saa  god  at  uddele  disse  Penge  iblandt   fattige  fremmede!« 

»Naadige  Dame,«  svarede  Juveleren,  »med  Glæde  vil  jeg 
opfylde  Eders  Bud ;  men  ønsker  I  personlig  at  udøve  Barm- 
hjertighedens Værk,  saa  behøver  I  kun  at  ulejlige  Eder  hen  til 
min  Bolig,  hvor  I  vil  finde  to  arme  Kvinder,  som  er  Eders 
Medlidenhed  fuldkommen  værdig.  De  kom  hertil  iaftes,  til- 
fods og  med  Tiggerstaven  i  Haand,  i  den  ynkværdigste  Til- 
stand, der  saa  meget  mere  gik  mig  til  Hjerte,  som  det  syntes 
at  være  Personer  af  en  højere  Klasse.  Uagtet  deres  elendige 
Ydre   iagttog  jeg  nemlig  hos  dem  en  Anstand,  som  ikke  plejer 


42 

at  være  simple  Folk  ejendommelig.  Jeg  førte  dem  til  min 
Kone,  der  ganske  var  af  samme  Mening  som  jeg.  Hun  lod 
ved  sine  Slavinder  berede  en  god  Seng  til  dem,  medens  hun 
selv  badede  deres  Ansigt,  Hænder  og  Fødder  og  hjalp  dem 
med  at  iføre  sig  friskt  Linned.  Vi  véd  endnu  ikke,  hvem  de 
er,  eftersom  vi  vilde  unde  dem  nogen  Hvile,  førend  vi  faldt 
dem  besværlige  med  vore  Spørgsmaal.« 

Hjerteve  følte,  uden  at  vide  hvorfor,  en  overordentlig  Nys- 
gjerrighed  efter  at  se  disse  Kvinder;  dog  modtog  hun  ikke 
Juvelerens  Forslag  at  ledsage  hende,  men  lod  sig  ved  en  af 
hans  Slaver  føre  til  hans  Hus.  Ved  Husdøren  steg  hun  af,  og 
fulgte  derpaa  Slaven,  som  gik  iforvejen  for  at  melde  hende  hos 
sin  Herskerinde,  der  netop  befandt  sig  hos  Hjerteglød  og 
hendes  Moder.  —  Det  var  nemlig  dem,  Forstanderen  havde 
talt  til  hende  om. 

Saasnart  Juvelerens  Kone  hørte,  at  der  befandt  sig  en 
Dame  fra  Hoffet  i  hendes  Hus,  vilde  hun  ile  hende  imøde. 
Men  Hjerteve,  der  var  fulgt  lige  i  Slavens  Spor,  indrømmede 
hende  ingen  Tid  dertil,  idet  hun  i  det  samme  traadte  ind. 
Forstanderens  Kone  kastede  sig  da  ned  i  Støvet  for  at  antyde 
sin  Ærefrygt  for  alt,  hvad  der  stod  i  Forbindelse  med  Khalifens 
Hus.  Men  Hjerteve  løftede  hende  strax  ivejret,  og  bad  om  Til- 
ladelse til  at  tale  med  de  to  Kvinder,  som  var  indtruffet  hos 
hende  Aftenen  iforvejen. 

Strax  nærmede  Hjerteve  sig  den  Seng,  hvori  Moderen  laa, 
og  sagde,  idet  hun  opmærksom  betragtede  hende:  »Min  gode 
Kone,  jeg  kommer  for  at  tilbyde  Eder  min  Understøttelse.  Min 
Indflydelse  her  er  ikke  ganske  uden  Betydning;  maaske  kan  jeg 
gavne  Eder  og  Eders  Ledsagerinde  i  et  eller  andet.« 

»Naadige  Frue,«  svarede  Ganems  Moder,    »Eders  forekom- 

mende  Godhed  beviser  mig,  at  Himlen  dog  ikke  aldeles  har 
glemt  os.  Vi  havde  næsten  Grund  til  at  tro  det,  efter  alle  de 
Ulykker,  som  har  overvældet  os.« 

Da  hun  havde  talt  saaledes,  begyndte  hun  at  græde  saa 
bitterlig,  at  hverken  Hjerteve  eller  Forstanderens  Kone  for- 
maaede  at  holde  Medfølelsens  Taarer  tilbage.  Men  saasnart 
den  første  havde  aftørret  sine,  sagde  hun  til  Ganems  Moder : 

»Fortæl  os  dog,  jeg  beder  Eder  derom,  Eders  Lidelses- 
historie! I  kan  være  forvisset  om,  at  der  ikke  lettelig  skulde 
findes  nogen,  som  var  mere  tilbøjelig  end  vi  til  at  trøste  og 
hjælpe  Eder.« 

»Naadige  Frue,«  begyndte  paa  denne  kjærlige  Opfordring 
Ejub's  Enke,  »en  af  Khalifens  Favoritinder  ved  Navn  Hjerteve 
foraarsagede  hele  min  Ulykke.« 

Denne  Indledning  virkede  paa  Hjerteve  som  et  Torden- 
slag; imidlertid  bekæmpede  og  skjulte  hun  dog  det  modtagne 
Indtryk,  og  Ganems  Moder  vedblev : 

»Jeg  er  Enke  efter  en  Kjøbmand  i  Damaskus  ved  Navn 
Ejub.  Min  eneste  Søn  Ganem  rejste  efter  sin  Faders  Død  i 
Handelsanliggender  til  Bagdad,  og  blev  der  beskyldt  for  at 
have  bortført  denne  ulyksalige  Hjerteve.  Khalifen  vilde  i  sin 
Vrede  tage  ham  af  Dage*,  men  da  han  ikke  kunde  faa  fat  paa 
ham,  skrev  han  til  Kongen  i  Damaskus,  at  han  skulde  lade  vort 
Hus  plyndre  og  nedrive,  og  for  bestandig  forvise  mig  og  min 
Datter  fra  Syrien.  Uagtet  al  min  Lidelse  vilde  jeg  dog  let 
trøste  mig,  naar  jeg  blot  maatte  finde  min  Søn  igjen.  Allah, 
hvilken  Glæde  vilde  dette  ikke  være  for  mig  og  hans  Søster! 
Jeg  er  af  Hjertet  overbevist  om,  at  han  er  uskyldig.« 

»Ja,«  gjensvarede  Hjerteve  bevæget,  »han  er  isandhed  lige- 
saa   lidt    strafværdig,    som   I   er    det.      I    kan    tro    min    Forsik- 

ring:  thi  jeg  selv  er  den  Hjerteve,  som  I  tror  at  have  Grund 
til  at  besvære  Eder  over.  Men  var  jeg  ifølge  Stjernernes  Forud- 
bestemmelse  Aarsag  til  Eders  Ulykke,  kan  jeg  ogsaa  vorde 
istand  til  at  lindre  den,  Ganem  staar  ved  min  Hjælp  retfærdig- 
gjort i  Khalifens  Øjne;  for  ikke  længe  siden  har  han  ladet  be- 
kjendtgjøre  over  hele  Riget,  at  han  tilgiver  Ejub's  Søn,  og  han 
har  isinde  rundelig  at  gjengjælde  med  godt  baade  ham  og 
Eder,  alt  det  onde,  som  han  har  tilføjet  Eder,  uden  at  vide, 
hvad  han  gjorde.  I  er  ikke  mere  hans  Fjender;  han  venter 
paa  Ganem,  for  at  belønne  ham  for  den  Tjeneste,  han  har  vist 
mig,  engang  hans  Yndlingshustru,  idet  han  giver  ham  mig  til 
Gemalinde.  Betragt  mig  derfor  allerede  nu  som  Eders  Datter, 
og  modtag  mit  Løfte  om  "en  evig  Hengivenhed!« 

Med  disse  Ord  bøjede  hun  sig  ned  over  Ganems  Moder, 
som  af  Overraskelse  ikke  var  noget  Svar  mægtig.  Hjerteve 
holdt  hende  længe  i  sin  Favn,  og  forlod  hende  kun  for  at  ile 
hen  til  den  anden  Seng,  hvor  Hjerteglød,  som  havde  rejst  sig 
op,  længselsfuld  strakte  hende  Armene  imøde. 

Efterat  den  under  den  dybe  Rørelses  Indvirkning  i  Skjøn- 
hed  ligesom  forklarede  Hjerteve  havde  givet  Moder  og  Datter 
alle  mulige  Ømhedsbeviser,  som  disse  kunde  vente  sig  af  Ganems 
Brud,  sagde  hun  til  dem:  »I  skal  ikke  længer  være  bekym- 
ret! De  Skatte,  som  Ganem  her  besad,  er  i  Sikkerhed  i  min 
Bolig.  Vel  véd  jeg,  idet  jeg  kun  behøver  at  slutte  fra  mig 
selv,  at  ikke  Alverdens  Goder  vil  kunne  erstatte  Eder  Tabet 
af  Ganem.  Men  I  har  Uret  i  allerede  nu  at  opgive  alt  Haab 
om  at  gjenfinde  ham.  Maaske  begynder  allerede  idag  en  bedre 
Tid  for  Eder,  endog  meget  bedre  end  hin,  som  I  oplevede  i 
Damaskus,  medens  Ganem  var  hos  Eder!« 

Her  blev  Hjerteve  afbrudt  af  Forstanderen  for  Juvelererne, 
som  traadte  ind  og  sagde: 

»Naadige  Frue,  i  dette  Øjeblik  blev  jeg  Vidne  til  en  meget 
rørende  Scene.  Man  bragte  nemlig  en  ung  Mand  hen  i  Syge- 
huset, der  var  saa  afkræftet,  at  man  med  Snore  og  Tørklæder 
havde  maattet  binde  ham  fast  til  Kamelen.  Fuld  af  Medlidenhed 
traadte  jeg  nærmere;  da  han  af  Udseende  var  mig  aldeles  ube- 
kjendt,  spurgte  jeg  ham  ud  angaaende  hans  Herkomst  og 
FamiUe,  men  fik  alene  Suk  og  Taarer  til  Svar.  Jeg  havde 
inderlig  ondt  af  ham,  og  da  hans  Tilstand  krævede  den  om- 
hyggeligste Pleje,  medens  Badskj ærernes  og  Lægernes  Uduelighed 
i  Hospitalet  var  mig  noksom  bekjendt,  lod  jeg  ham  bringe  lige 
herhen.  Man  er  netop  i  Begreb  med  at  indrette  det  saa  vel, 
som  muligt,  for  ham,  i  det  Kammer,  jeg  har  ladet  ham  anvise, 
og  jeg  er  vis  paa,  at  man  vil  omgaaes  ham  ligesaa  ømt,  som 
om  jeg  selv  var  den  syge.« 

»O,  før  mig  strax  ind  til  den  syge!«  bad  Hjerteve,  som 
følte  sig  helt  underlig  bevæget  ved  Juvelerens  Meddelelse.  For- 
standeren opfyldte  uden  Dvælen  hendes  Ønske  og  førte  hende 
ud  af  Værelset.  Men  Ganems  Moder  ytrede  for  Hjerteglød: 
»Ak,  min  Datter,  saa  elendig  denne  fremmede  end  monne  være, 
saa  er  din  Broder,  hvis  han  forøvrigt  lever,  dog  maaske  i  en 
endnu  ynkværdigere  Tilstand.« 

Da  Hjerteve  traadte  ind  i  det  andet  Sygeværelse,  fandt 
hun  der  en  ung  Mand  med  lukkede  Øjne,  med  et  magert  og 
blegt  Ansigt,  hvori  Sorgen  havde  skrevet  sine  dybeste  Træk. 
Hendes  Hjerte  begyndte  at  banke  voldsomt,  da  hun  nøjere  be- 
tragtede ham;  thi  snart  troede  hun  i  den  syge  at  gjenkjende 
sin  Ganem,  og  snart,  at  hendes  Kjærlighed  alene  foregjøglede 
hende   et   falskt   Billede   af  ham.     Det   ene  Øjeblik  troede  hun 

at  finde  en  paafaldende  Lighed  med  Ganem;  det  næste  fore- 
kom den  syge  hende  at  være  saa  aldeles  forskjellig  fra  ham,  at 
hun  maatte  tage  sit  Hjertes  Tro  for  tom  Indbildning. 

For  endelig  dog  at  faa  sin  pinefulde  Tvivl  løst,  udtalte 
hun  med  sagte  og  skjælvende  Stemme  Ordene:  »Ganem,  er  det 
Dig?«  og  vedblev,  da  den  unge  Mand  ikke  gav  Agt  derpaa, 
med  smertelig  Bevægelse:  »Ak,  Ganem,  det  er  ikke  Dig!  Mit 
Hjerte  rummer  og  føler  alene  Dig,  drømmer  alene  om  Dig,  og 
har  derfor  bedraget  mig!  Var  Du  end  nok  saa  syg,  vilde  Du 
dog  sikkerlig  have  gjenkjendt  endog  den  svageste  Lyd  af 
Hjerteves  Stemme.« 

Ved  Navnet  Hjerteve  slog  den  unge  Mand  pludselig  Øjnene 
op  og  stirrede  omkring  sig;  thi  det  var  virkelig  Ganem,  den 
elendige,  trofaste,  som  det  syntes,  til  Døden  indviede  Ganem; 
den  Elskedes  Navn  havde  kaldt  ham  tilbage  til  Livet, 

Saasnart  hans  matte  Øje  havde  fundet  den  unge  Kvindes 
Skikkelse,  gled  et  saligt  Smil  over  hans  blege  Aasyn;  kun  et 
Blik,  og  han  havde  gjenkjendt  hende.  Og  han  stammede:  »Er 
det  Eder,  naadige  Frue?  O  Allah,  har  Du  allerede  aabnet  din 
Saligheds  Porte  for  mig!« 

Ordet  døde  paa  hans  Læber ;  Glæden  havde  været  ham  for 
stærk,  Følelserne  overvældede  ham,  og  han  faldt  i  Afmagt. 

Hjerteve  og  Forstanderen  ilede  ham  tilhjælp.  Men  saa- 
snart den  syge  begyndte  at  samle  sig  igjen,  bad  den  ærværdige 
Husherre  den  unge  Dame  fjerne  sig,  for  at  ikke  Synet  af  hende 
paany  skulde  ryste  ham,  og  gjøre  hans  Tilstand  endnu  be- 
tænkeligere. 

Saasnart  den  unge  Mand  igjen  var  kommen  rigtig  til  Be- 
vidsthed, lod  han  sit  Øje  løbe  rundt  omkring;  og  da  han  ikke 
mere  fandt,  hvad  han  søgte,  sukkede  han  smertelig: 

»Ak,  Hjerteve,  hvor  er  Du  bleven  af?  Var  det  en  Drøm 
fra  Paradiset  eller  et  Gjøgleri  fra  Djehennem?  ^).« 

»I  har  set  rigtig,«  ytrede  Forstanderen  mildt  trøstende. 
»Hun  var  her  tilstede ;  men  jeg  bad  hende  fjerne  sig.  Saasnart 
I  er  stærk  nok  til  at  taale  det  glædelige  Gjensyn,  vil  hun  atter 
indfinde  sig  hos  Eder.  Men  nu  maa  I  se  til  at  komme  Eder! 
Hvis  jeg  ikke  fejler,  har  Eders  Skjæbne  mærkelig  forandret  sig 
til  det  bedre,  og  Døden  vilde  under  disse  Omstændigheder  være 
Eder  et  sandt  Tab.  Formodentlig  er  I  den  Ganem,  hvem  de 
Troendes  Behersker  offentlig  har  forsikret  om  sin  Tilgivelse. 
Naar  I  er  kommen  noget  til  Kræfter,  vil  den  unge  Dame  selv 
fortælle  Eder  det  øvrige.  Nu  maa  I  altsaa  alene  tænke  paa 
at  vorde  karsk;  jeg  skal  ærlig  bidrage  dertil,  hvad  der  staar  i 
min  Magt.« 

Med  disse  Ord  forlod  Forstanderen  Ganem  for  at  unde 
ham  Ro  og  tilberede  en  styrkende  Lægedrik  til  ham. 

Imidlertid  opholdt  Hjerteve  sig  inde  i  det  andet  Syge- 
værelse hos  Ganems  Moder  og  Søster,  hvor  der  fandt  et  lignende, 
ikke  mindre  rørende  Optrin  Sted.  Thi  da  den  første  erfoer, 
at  den  unge  fremmede,  som  nylig  var  bleven  bragt  ind  i  Huset, 
var  hendes  Søn  Ganem,  faldt  hun  med  et  dybt  Suk  i  Afmagt. 
Saasnart  hun  imidlertid  ved  de  nærværende  Kvinders  Bistand 
atter  var  kommen  til  sig  selv,  vilde  hun  øjeblikkelig  staa  op 
for  at  se  til  Ganem.  Men  endnu  i  rette  Tid  kom  Juveleren  til 
og  forestillede  hende,  at  Ganems  i  sin  dybeste  Rod  angrebne 
Sundhed  umulig  vilde  kunne  udholde  slig  en  Rystelse,  som  det 
uforberedte  Gjensyn  af  en  dyrebar  Moder  vilde  foraarsage  ham. 
Den  ømme  Moder   lod    sig   ved  denne  forstandige  Mellemkomst 

»)  Helvede. 

bringe  fra  sit  Forsæt,  og  henvendte  beroliget  sine  Tanker  i  Bøn 
til  Himlen. 

»Lader  os  alle  af  Hjertet  prise  Allah,«  tog  Hjerteve  der- 
paa  dybt  bevæget  Ordet,  »at  han  miskundelig  har  ført  os  i 
hinandens  Arme!  Prøvelsernes  Tid  er  forbi;  vi  vil  berede  os 
paa  at  nyde  dette  Livs  glæderige  Fylde.  Jeg  vender  nu  tilbage 
til  Paladset  for  at  underrette  Khalifen  om,  hvad  der  er  fore- 
gaaet;  imbrgen  tidlig  er  jeg  atter  hos  Eder.  —  Allah  bevare 
Eder  saalænge,  I  mit  Hjertes  kjære!« 

Inderlig  og  længe  omfavnede  hun  Moder  og  Datter,  og  rev 
sig  derpaa  løs.  Saasnart  hun  var  vendt  tilbage  til  Paladset, 
lod  hun  Khalifen  anmode  om  en  Privataudients,  og  blev  strax 
efter  ført  ind  i  et  Værelse,  hvor  hun  fandt  de  Troendes  Be- 
hersker ganske  alene.  Hun  kastede  sig  for  hans  Fødder;  men 
saasnart  han  havde  befalet  hende  at  staa  op  og  tage  Plads,  var 
det  første,  han  spurgte  hende  om,  hvad  nyt  hun  havde  erfaret 
om  Ganem  og  hans  Familie. 

»De  Troendes  Behersker,«  svarede  hun,  »jeg  har  endelig 
været  saa  lykkelig  at  gjenfinde  baade  Ganem  og  hans  Moder 
og  Søster.« 

Med  utaalmodig  Interesse  vilde  Khalifen  strax  vide,  hvor- 
ledes dette  var  lykkedes  hende,  hvorledes  de  stakkels  Personer 
befandt  sig,  om  hun  havde  givet  sig  tilkj ende,  hvorledes  de  var 
sindede  imod  ham,    —  kort  sagt,  alting  i  et  Aandedræt. 

Hjerteve  gav  sig  til  at  fortælle,  og  tilfredsstillede  efter- 
haanden  fuldkommen  den  af  Fyr  og  Flamme  besjælede  Khalif. 
Ved  denne  Lejlighed  fortalte  hun  saa  meget  godt  om  Ganems 
Moder  og  Søster,  at  han  forlangte  at  faa  sig  dem  alle  tre 
forestillede. 

Endskjøndt  Harun  al  Raschid  ofte  i  sin  Hidsighed  begik 
Voldsomheder,  ja  endog  Grusomheder,  saa  var  han  dog  den 
retfærdigste  og  højmodigste  Fyrste  af  Verden,  saasnart  hans 
Vrede  havde  lagt  sig,  og  han  havde  indset  sin  Uret.  Da  det 
Tiu  ikke  længer  kunde  være  tvivlsomt,  at  han  jo  paa  uretfærdig 
og  grusom  Maade  havde  forfulgt  Ganem  og  hans  Familie,  og 
paa  offentlig  Vis  mishandlet  dem,  vilde  han  ogsaa  offentHg 
skjænke  dem  Fyldestgj øreise.  »Jeg  glæder  mig  hjertelig,«  sagde 
han  til  Hjerteve,  »over  det  lykkelige  Udfald  af  dine  Efterforsk- 
ninger, dog  endnu  mere  for  min  end  for  din  Skyld.  Du  skal 
ægte  Ganem,  som  jeg  har  tilsagt  Dig.  Fra  dette  Øjeblik  er 
Du  ikke  mere  min  Slavinde,  men  fri  som  Fisken  i  Vandet. 
Begiv  Dig  derfor  atter  hen  til  den  unge  Kjøbmand,  og  lad  mig 
lære  ham  og  hans  Moder  og  Søster  at  kjende,  saasnart  de  igjen 
er  bleven  friske.« 

Næste  Morgen  ganske  tidlig  indfandt  Hjerteve  sig  atter 
hos  Forstanderen  for  Juvelererne,  for  at  tilfredsstille  sit  Hjertes 
utaalmodige  Higen  efter  at  erfare,  hvorledes  Ganem  befandt  sig, 
og  tiUige  at  bringe  Hjerteglød  og  hendes  Moder  de  gode  Efter- 
retninger, som  hun  havde  modtaget  af  Khalifen.  Til  sin  store 
Glæde  erfarede  hun,  at  Ganem  havde  haft  en  meget  god  Nat 
og  allerede  befandt  sig  meget  bedre;  da  hans  Sygdom  ene 
havde  sin  Aarsag  i  Sindslidelser,  hvilke  nu  var  hævet,  var  der 
al  Sandsynlighed  for,  at  han  i  kort  Tid  vilde  komme  sig  ganske. 
Op  ad  Dagen  bragte  Forstanderen  den  utaalmodige  Hjerteve 
paany  Efterretninger  fra  ham,  og  disse  lød  endnu  gunstigere. 
Rolighed  og  en  passende  Pleje  havde  i  P'orbindelse  med  hans 
gjenfødte  Livsmod  allerede  udøvet  en  saa  stor  Indflydelse  paa 
hans  Tilstand,  at  han  efter  Juvelerens  Mening  vistnok  uden 
Fare    kunde    taale    at    se  sin  Moder  og  Søster,   endog  Hjerteve 

hos  sig,  naar  man  paa  passende  Maade  forberedte  ham  derpaa. 
Ifølge  disse  glædelige  Efterretninger  blev  der  truffet  den  Aftale,^ 
at  Hjerteve  først  skulde  gaa  alene  ind  til  Ganem,  og  give  hans 
to  paarørende  et  Tegn,  naar  hun  maatte  finde,  at  det  var  Tid 
at  vise  sig. 

Forstanderen  meldte  altsaa  Hjerteve  hos  den  syge.  Men 
uagtet  Ganem  paa  denne  Maade  var  fuldkommen  forberedt, 
blev  han  dog  saa  angreben  ved  at  se  hende,  at  han  nær  var 
falden  i  Afmagt. 

»Nu  Ganem,«  begyndte  den  unge  Kvinde  imellem  Smil 
og  Taarer,  »her  har  fJu  atter  din  Hjerteve,  som  Du  havde  anset 
for  tabt  evindelig.« 

»Ak,  naadige  Frue,«  stammede  Ganem,  »hvilket  Under 
har  forskaffet  mig  den  Lykke  at  se  Eder?  —  Jeg  troede  Eder 
hos  Khalifen.  Fyrsten  har  udentvivl  ladet  Eder  vederfares  Ret- 
færdighed; han  indser,  at  I  er  uskyldig  som  Himmelens  Dug, 
og  har  visselig  paany  skjænket  Eder  sin  Ømhed?« 

»Ja,  dyrebare  Ganem,  —  det  er  isandhed  lykkedes  mig 
at  fjerne  Khalifens  Mistanke  indtil  den  sidste  Skygge,  ikke  alene 
for  mit  Vedkommende,  men  ogsaa  for  dit;  og  for  at  gjøre  sin 
Uret  mod  os  begge  god  igjen,  skjænker  han  hver  af  os,  hvad 
vi  elsker  højest  paa  Jorden.« 

»Ak,  naadige  Frue,«  sukkede  Ganem,  »I  véd,  at  I  selv  er 
mig  det  dyrebareste  i  hele  Verden!« 

»Netop  derfor  har  han  skjænket  Dig  —  mig,  mig  selv. 
Hjerteve,  som  ikke  véd  af  nogen  større  Lykke  paa  Jorden  at 
sige,  end  den,  at  Du  skal  tilhøre  hende,  ligesom  hun  tilhører 
Dig!« 

Med  disse  Ord  kastede  Hjerteve  sig  ned  ved  hans  Leje 
og  trykkede  sit  taarevædede  Aasyn  imod  den  Elskedes  Hænder, 

som  hun  havde  grebet.  Men  den  syge  havde  rejst  sig  i  stum 
Henrykkelse;  han  drog  den  dejlige,  unge  Kvinde,  der  jo  nu  var 
hans,  o  Himmel,  ja  hans  for  stedse,  til  sit  Bryst,  og  forglemte 
sig  selv  og  Alverden  i  Øjeblikkets  Salighed. 

Da  Ganem  endelig  igjen  kom  tilorde,  maatte  Hjerteve  ikke 
en,  men  mange  Gange  forvisse  ham  om  denne  Lykke,  hvorpaa 
han  neppe  kunde  tro.  Hans  næste  Spørgsmaal  gjaldt  hans 
Moder  og  Søster.  Da  Hjerteve  paa  denne  Foranledning  for- 
talte ham,  hvor  meget  disse  arme  Kvinder  havde  maattet  lide 
under  Khalifens  ilsindede  Vrede,  kunde  han  ikke  tilbageholde 
sine  Taarer,  saa  stærkt  hans  Hjerte  end  følte  sig  ved  den  nylig 
modtagne  Glædesefterretning.  Men  da  han  hørte,  at  hans 
elskede  Familie  ikke  alene  var  i  Bagdad,  men  ogsaa  befandt 
sig  sammen  med  ham  under  et  Tag,  blev  hans  Utaalmodighed 
saa  stor,  at  hans  Elskede  troede,  øjeblikkelig  at  maatte  tilfreds- 
stille den.  Hun  hidkaldte  derfor  hans  Moder  og  Søster,  som 
udenfor  Døren  alene  ventede  paa  dette  Gjensynets  lyksalige  Øje- 
blik; paa  det  givne  Tegn  styrtede  de  ind  i  Sygeværelset  og 
omslyngede  vexelvis  den  fortabte  og  gjenfundne  i  deres  tro- 
faste Arme. 

Hvor  mange  Taarer  blev  ikke  ofret  ved  dette  Gjensyn! 
Selv  Forstanderen  og  hans  Kone  maatte  give  efter  for  Rørelsen 
og  fælde  Taarer,  medens  de  undrende  lovpriste  Forsynets  Veje, 
der  havde  bragt  fire  af  Skjæbnen  forfulgte  og  fra  hinanden  saa 
vidt  adskilte  Mennesker  sammen  under  deres  Tag  i  et  lyk- 
saligt Møde. 

Og  neppe  var  disse  Taarer  aftørrede,  førend  Ganem  af- 
lokkede sin  Elskede  nye,  idet  han  gav  sig  til  at  fortælle,  hvad 
han  havde  maattet  udstaa  fra  den  Dag  af,  da  han  havde  for- 
ladt Hjerteve,    indtil    hans    Optagelse    i    den   barmhjertige  For- 

standers  Hus.  Han  berettede,  at  han  paa  sin  Flugt  havde 
maattet  standse  i  en  elendig  Landsby,  hvor  han  havde  ligget 
syg,  indtil  han  formaaede  en  fattig  Kameldriver  til  at  bringe 
ham  ind  til  Staden  paa  Hospitalet. 

Endelig  skildrede  Hjerteve  sit  pinlige  Fangenskab  i  det 
mørke  Taarn,  samt  sin  Forløsning  derfra,  og  endte  med  de  Ord : 

»Og  nu,  mine  Venner,  lader  os  nu  vise  os  taknemmelige 
imod  den  barmhjertige  Himmel,  der  saa  uventet  har  omskiftet 
ondt  til  godt  og  ført  os  i  hinandens  Arme,  ved  ret  af  Hjertet 
at  hengive  os  i  Tanken  om  den  Lykke,  der  venter  os!  Saa- 
snart  Ganem  er  kommen  sig  tilfulde,  maa  han  tilligemed  sin 
Søster  og  Moder  fremstille  sig  for  Khalifen.  —  O,  I  arme  Kvin- 
der, jeg  maa  nok  forinden  se  til  at  sørge  for  Eders  Pynt!  — 
Dog,  det  er  kun  et  Øjebliks  Sag!« 

Med  disse  Ord  overgav  hun  en  Pung  med  tusinde  Guld- 
stykker i  Husfruens  Hænder,  med  Anmodning  om,  at  hun  ufor- 
tøvet vilde  foranstalte  Indkjøb  af  passende  Klæder  til  Hjerte- 
glød og  hendes  Moder.  Matronen  havde  megen  Smag,  og  skilte 
sig  overmaade  vel  fra  dette  i  sig  selv  ikke  lidet  vanskelige 
Hverv.  Efter  tvende  Dages  Forløb  var  alting  færdigt,  og  da 
Ganem  imidlertid  havde  vundet  Kræfter  nok  til  at  gaa  ud,  be- 
redte man  sig  til  Besøget  ved  Khalifens  Hof. 

Men  netop  paa  den  Dag,  da  de  vilde  lade  sig  forestille 
for  Khalifen,  indtraf  Storveziren  med  et  anseligt  Følge  til  For- 
standerens Bolig  og  forlangte  Ganem  i  Tale. 

»Herre,«  sagde  han  til  Ganem,  saasnart  han  var  indladt, 
»jeg  kommer  i  Khalifens  Navn,  de  Troendes  mægtige  Behersker, 
min  og  Eders  ophøjede  Herre.  Mit  nuværende  Ærinde  hos 
Eder   er    meget    forskjelligt    fra   hint    forrige,    som  jeg  dog  ikke 

nærmere  vil  kalde  Eder  tilbage  i  Erindringen.  Jeg  skal  nemlig 
ledsage  Eder  til  Khalifen,  som  ønsker  at  se  Eder  for  sig.« 

Ganem  besvarede  Storvezirens  Ord  alene  med  et  ærbødigt 
Buk,  og  besteg  derpaa  en  Hest  af  Khalifens  egen  Stald,  som 
man  førte  frem  for  ham-,  for  hans  Moder  og  Søster  var  der 
skjønne  Mulæsler  tilrede.  Medens  Hjerteve,  der  ligeledes  red 
et  herligt  Muldyr  og  var  ledsaget  af  et  glimrende  Følge,  ad 
den  ene  Vej  førte  Kvinderne  til  Paladset,  naaede  Ganem  ad  en 
anden  derhen  i  Storvezirens  Følge. 

Øjeblikkelig  blev  han  ført  ind  i  Audientssalen.  Her  sad 
Khalifen  paa  sin  af  Guld,  Elfenben  og  Ædelstene  glimrende 
Throne,  omgiven  af  sine  Emirer,  Vezirer,  sine  Krigsoberster, 
Overceremonimestre  og  øvrige  fornemme  Hoifolk  og  Embeds- 
mænd fra  Arabien,  Persien,  Ægypten  og  Syrien,  ikke  at  regne 
de  ædle  fremmede,  som  i  stort  Antal  var  tilstede. 

Efterat  Ganem  af  Storveziren  var  bleven  ført  frem  til  Tro- 
nens Trin,  kastede  han  sig  ned  med  Ansigtet  imod  Jorden, 
rejste  sig  derpaa  atter  og  tiltalte  Khalifen  i  en  Række  af 
smukke  Vers,  som  vandt  baade  Fyrstens  og  hele  Hoffets  Bifald. 
Derpaa  lod  Harun  al  Raschid  ham  træde  nærmere,  og  sagde 
til  ham:  »Det  er  mig  kjært  at  se  Dig,  for  af  din  egen  Mund 
at  høre,  hvorledes  Du  har  fundet  Hjerteve,  og  hvad  Du  har 
gjort  for  hende.« 

Ganem  adlød,  og  hans  Fortælling  bar  et  saadant  Præg  af 
Oprigtighed,  at  Khalifen  følte  sig  aldeles  overbevist  om  Sand- 
heden deraf.  Han  lod  ham  derpaa,  som  Skik  og  Brug  er  med 
enhver,  hvilken  Landets  Hersker  kalder  til  sig,  overrække  en 
prægtig  Klædning,  og  sagde  til  ham:  »Ganem,  jeg  ønsker,  at 
Du  for  Fremtiden  bliver  ved  mit  Hof.« 

»De  Troendes  Behersker,«  svarede  Ganem,   »Slaven  kjender 

ingen  anden  Villie  end  sin  Herskers,  af  hvem  baade  hans  Liv 
og  Gods  er  afhængigt.« 

Harun  var  meget  vel  tilfreds  med  dette  Svar,  og  anviste 
Ganem  en  meget  betydelig  aarlig  Indkomst.  Derpaa  steg  han 
ned  af  sin  Trone,  og  lod  sig  alene  af  Storveziren  og  Ganem 
følge  til  sit  Værelse, 

Da  han  var  bleven  underrettet  om,  at  Hjerteve  befandt  sig 
i  Nærheden  tilligemed  Ejubs  Enke  og  Datter,  befalede  han,  at 
man  skulde  føre  Damerne  ind' for  ham. 

Kvinderne  traadte  ind  og  kastede  sig  ned  for  Khalifen; 
men  denne  bød  dem  huldrig  at  staa  op.  Han  betragtede 
Hjerteglød  med  megen  Opmærksomhed  og  fandt  hende  saa 
smuk,  at  han  sagde  til  hende:  »Det  gjør  mig  inderlig  ondt 
at  have  behandlet  en  saa  yndefuld  Skabning  paa  slig  grusom 
og  uværdig  Maade.  Jeg  føler  mig  derfor  forpligtet  til  en 
Fyldestgj  øreise,  der,  om  muligt,  kan  bringe  Fornærmelsen  i 
Forglemmelse.  Jeg  tager  Dig  i  denne  samme  Stund  til  min 
Gemalinde,  og  dette  skal  tillige  være  Sobeides  Straf.  —  Dog 
vil  jeg  ikke  indskrænke  mig  hertil,«  vedblev  han,  henvendt  til 
den  unge  Skjønheds  Moder,  »I  er  endnu  ikke  gammel  og  heller 
ikke  hæslig ;  hvad  synes  Eder  om  at  faa  min  Storvezir  til  Mand  ? 
—  Hjerteglød  bliver  altsaa  min  Gemalinde;  Eder  formæler  jeg 
med  Diafar,  og  Ganem  med  Hjerteve.  —  Man  hidkalde  Kadi 
og  Vidner,  at  Ægteskabskontrakten  med  det  samme  kan  blive 
opsat  og  underskreven!« 

De  tre  Ægteskaber  blev  derpaa  indgaaede  under  alle  sæd- 
vanlige Formaliteter,  og  intet  af  de  tre  Partier  fik  nogensinde 
Aarsag  til  andet  end  at  velsigne  dette  for  deres  Skjæbne  af- 
gjørende  Øjeblik. 

Harun  al  Raschid  fandt  de  til  denne  lykkelige  Begivenhed 
knyttede  Omstændigheder  saa  overordentlige,  at  han  befalede 
en  berømt  Historieskriver  udførlig  at  optegne  dem.  Haand- 
skriftet  lod  han  nedlægge  i  sit  Skatkammer;  ved  særegne  Be- 
gunstigelser er  dette  senere  i  flere  Afskrifter  blevet  bekjendt 
for  Verden  til  Underholdning  og  Opbyggelse. 


Omar  Alnuman  og  hans  Børn 

eller 

Broder  og  Søster^). 


Engang  for  længe  siden,  nogen  Tid  før  Abdulmeliks  ^)  Kha- 
lifat,  regjerede  der  i  Bagdad  en  mægtig  Fyrste  ved  Navn 
Omar  Alnuman.  Han  var  den  tapreste  Hersker  paa  sin  Tid; 
hans  Øjne  lynede,  og  hans  Næse  sprudede  Gnister,  naar  han 
blev  vred,    og    ingen  vovede    at  sige   ham    imod   i  nogen  Ting. 


')  Denne  Fortælling  forekommer  i  de  fleste  Redaktioner  i  en  mere  ud- 
videt Skikkelse,  hvor  særlig  Sharkans  Heltegjerninger  i  Kampen  ijiod 
de  byzantinske  Kejsere  beskrives  udførligt.  For  selve  Fortællingens 
Udviklingsgang  er  disse  Tilføjelser  dog  af  mindre  Betydning. 

")  Abdulmelik  ibn  Merwan  regjerede  685 — 705. 

Selv  de  mægtigste  Konger  maatte  bøje  sig  for  ham,  og  de  fjer- 
neste Lande  underkaste  sig  ham.  Hans  Herredømme  strakte  sig 
saaledes  lige  fra  Hedjas  i  det  lykkelige  Arabien  indtil  de  indiske 
og  kinesiske  Øer;  saavel  de  snebedækkede  Nordlande  som  det 
glødende  Abyssinien  var  ham  underdanig,  og  daglig  kom  der 
Sendebud,  til  ham  fra  vidtfjemede,  ja  endogsaa  ganske  ube- 
kjendte  Folkeslag,  for  enten  at  tilsige  ham  deres  Underdanighed 
eller  bringe   ham   smigrende  Lykønskninger    og  kostbare  Gaver. 

Omar  Alnuman  var  af  den  ædleste  Oprindelse.  Han  besad 
fire  Gemalinder,  af  hvilke  en  havde  født  ham  en  i  Kløgt  og 
Tapperhed  uforlignelig  Søn,  hvilken  han  ogsaa  elskede  usigelig 
højt.  Foruden  sine  fire  Gemalinder  besad  han  tre  hundrede  og 
sex  og  tredsindstyve  Slavinder,  en  til  hver  eneste  Dag  i  Aaret. 
Enhver  af  disse  Slavinder  havde  sin  egen  Bolig  i  Paladset,  som 
efter  A  årets  tolv  Maaneder  var  saaledes  inddelt  i  tolv  Dele,  at 
enhver  igjen  indeholdt  tredive  Boliger.  Hans  Sædvane  var, 
vexelvis  at  besøge  sine  Slavinder,  saaledes  at  han  besøgte  enhver 
af  dem  én  Gang  om  Aaret,  og  saa  ikke  saa  hende  igjen  førend 
det  følgende,  naar  Raden  atter  kom  til  hende. 

Hans  Søn  Sharkan  havde  i  en  ung  Alder  allerede  erobret 
en  Mængde  Riger  og  Lande,  og  var  paa  Grund  af  sin  Kløgt 
og  høje  Mandhaftighed  allerede  for  længe  siden  bleven  udnævnt 
til  Tronfølger,  da  Skjæbnen  vilde,  at  en  af  Omars  Slavinder 
skulde  føle  sig  frugtsommelig.  Omar  glædede  sig  hjertelig  over 
denne  Udsigt  til  at  se  sit  Afkom  forøget,  og  behandlede  Slav- 
inden med  megen  Godhed.  Sharkan  derimod  blev  dybt  ned- 
slaaet  ved  Efterretningen  herom ;  thi  han  tænkte  ved  sig  selv : 
»Hvor  let  kunde  ikke  den  nyfødte  af  Skjæbnen  være  bestemt 
til  at  træde  imellem  mig  og  min  Trone?«  Derfor  besluttede 
han    i    sit    stille     Sind,     at,    hvis    Slavinden    fødte    hans   Fader 

en  Søn,    skulde   denne   tidlig    eller  silde    miste    Livet  ved    hans 
Haand. 

Den  frugtsommelige  Slavinde  var  en  Grækerinde,  som 
Kongen  af  Cæsarea  engang,  tilligemed  en  Mængde  andre  koste- 
lige Foræringer,  havde  sendt  Herskeren  af  Bagdad.  Safie,  dette 
var  hendes  Navn,  var  beskeden,  aandrig  og  dydig,  overhovedet 
meget  elskværdig.  Omar  vandt  hende  derfor  inderlig  kjær;  men 
naar  han  befandt  sig  hos  hende  og  blev  betjent  af  hende,  sagde 
hun  ofte  til  ham:  »Jeg  beder  Dag  og  Nat  til  Allah,  at  han 
naadig  vil  beskjære  mig  en  Søn,  som  jeg  kan  opdrage  i  Dyd 
og  Gudsfrygt  til  Glæde  for  hans  Fader!«  Under  hele  sin  For- 
ventningstid  fastede  og  bad  hun  tidlig  og  silde  til  Allah,  og 
viste  sig  overhovedet  mønsterværdig,  from  og  godgj ørende.  Men 
Allah  hørte  ogsaa  hendes  Bønner  og  forløste  hende  let  og  uden 
Smerter. 

Da  Tiden  til  hendes  Nedkomst  var  forhaanden,  havde  saa 
vel  Sharkan  som  Oman  sendt  en  hen  til  hende,  som  øjeblik- 
kelig skulde  bringe  dem  Budskab  om,  hvad  Safie  havde  født 
til  Verden.  Saasnart  Barnet  altsaa  havde  set  Lyset,  og  Ammerne 
erklæret,  at  det  var  en  Pige,  ilede  Sendebudene  med  at  bringe 
Kongen  og  hans  Søn  denne  Efterretning.  Sharkan  blev  natur- 
ligvis over  al  Maade  glad  ved  dette  Budskab.  Men  neppe  var 
Budene  borte,  førend  Safie  sagde  til  Ammerne:  »Tøv  lidt  hos 
mig  endnu;  jeg  begynder  atter  at  føle  mig  uvel!«  Derpaa  ud- 
stødte hun  et  højt  Skrig,  og  bragte  med  Allahs  naadige  Hjælp 
endnu  en  Dreng  til  Verden,  saa  skjøn  og  lysende  som  den 
klare  Maane,  med  straalende  Pande  og  rosenrøde  Kinder.  Safie 
og  alle  de  tilstedeværende  var  ude  af  sig  selv  af  Glæde. 

Hastig  udbredte   Efterretningen   om    denne    glædelige  Begi- 


59 

venhed  sig  over  hele  Paladset.  Alle  Slavinderne  misundte  Safie 
hendes  Lykke;  men  Kongen  var  ganske  henrykt,  gik  ind  til 
Slavinden  og  kyssede  med  Fryd  hende  og  hendes  Børn.  Sønnen 
kaldte  han  Dhul  Makan  ^)  og  Datteren  Nushat  Assaman  ^),  og 
sørgede  for  Ammer,  Opvarterinder  og  Tjenere,  ligesom  for  alle 
andre  Fornødenheder  paa  den  gavmildeste  Maade.  Hele  Bagdad 
var  herlig  illumineret  i  denne  Anledning,  og  Vezirerne,  Fyrsterne 
og  alle  Rigets  store  indfandt  sig  ved  Paladsets  Port  for  at  ønske 
Kongen  til  Lykke.  Omar  takkede  dem  huldrig  og  overøste  dem 
med  Foræringer. 

Flere  Aar  forløb,  i  hvilket  Tidsrum  Omar  næsten  daglig 
enten  besøgte  eller  erkyndigede  sig  om  Børnene  og  deres  Moder. 
Han  greb  enhver  Lejlighed  til  at  forære  dem  Smykker  og  andre 
Kostbarheder;  men  fremfor  alt  laa  ham  dog  paa  Hjerte  at  give 
Børnene  en  god  Opdragelse. 

Paa  denne  Tid  kom  Sharkan  tilbage  fra  sine  langvarige 
Krigstog.  Da  først  erfarede  han,  at  han  ikke  alene  havde  faaet 
en  Søster,  men  ogsaa  en  Broder,  og  mindedes  hint  Løfte,  som 
han  i  sin  Sjæls  Bitterhed  engang  havde  aflagt  for  sig  selv.  Til 
sin  store  Græmmelse  maatte  han  nu  oven  i  Kjøbet  bemærke, 
hvilken  inderlig  Kjærlighed  hans  Fader  nærede  til  hans  Sød- 
skende. 

En  Dag  spurgte  hans  Fader  ham  om  Aarsagen  til  hans 
daarlige  Udseende. 

»O,«  svarede  Sharkan,  »saa  ofte  jeg  ser,  at  Du  viser  mine 
Sødskende    Opmærksomhed    og  Kjærlighed,    skjærer   det    mig   i 


')  Stedets  Lys. 

*)  Tidens  Forlystelse. 

Hjertet,  og  jeg  frygter  for,  at  mit  Nag  skal  tage  saaledes  Over- 
haand,  at  jeg  lader  mig  henrive  til  at  tage  dem  af  Dage,  og 
saa  maatte  Du  til  Gjengjæld  undlive  mig.  Derfor  beder  jeg  Dig 
af  Hjertet,  at  Du  skjænker  mig  et  eller  andet  Statholderskab 
saa  langt  fjernet  fra  dit  Hof  som  muligt;  thi  der  gives  et  Ord- 
sprog, som  siger:  »Hvad  Øjet  ej  ser,  det  smerter  ej  mer.« 
Maatte  det  ogsaa  for  mig  bevise  sin  Sandhed!« 

Da  Omar  i  disse  Ord  hørte  en  saa  skrækkelig  Følelse  tolket, 
sagde  han  til  ham: 

»Min  Søn,  jeg  vil  opfylde  dit  Ønske,  og  udnævner  Dig  til 
Statholder  i  Damaskus,  den   næststørste  By  i  mit  Rige.« 

Og  ufortøvet  sendte  han  Ilbud  til  Damaskus  for  at  bekjendt- 
gjøre  sin.  Vilje  og  berede  Sharkan  en  passende  Modtagelse;  sam- 
tidig udfærdigede  han  de  nødvendige  Fuldmagtsdokumenter. 
Sharkan  spildte  heller  ikke  Tiden,  men  beredte  sig  med  Iver 
til  sin  Rejse  og  nye  Bestilling;  som  Vezir  medfulgte  Dendan, 
en  af  han  Faders  gamle  prøvede  Raadgivere. 

Da  alt  var  beredt  til  Afrejsen,  anbefalede  Omar  sin  Søn 
at  regjere  med  Mildhed  og  Retfærdighed;  derpaa  stedtes  alle 
Rigets  Fyrster  og  Stormænd  til  Afsked,  og  Sharkan  begav  sig 
med  et  prægtigt  Følge  paa  Vejen  til  Damaskus,  der  ved  hans 
Ankomst  gjenlød  af  Pauker  og  Trompeter  og  var  illumineret 
fra  Ende  til  anden. 

Kort  efter  Sharkans  Afrejse  indfandt  sig  de  tvende  Børns 
lærde  Opdragere  hos  Kongen  og  sagde: 

»Herre,  dine  Børn  er  nu  fuldkommen  uddannet  i  alle  Vi- 
denskaber og  Færdigheder;  fra  dette  Øjeblik  er  vi  unyttige 
Tjenere.« 

Omar  belønnede  Lærerne  rigelig  og  afskedigede  dem. 

Dhul  Makan  havde  nu  naaet  en  Alder  af  fjorten  Aar. 
Han  var  af  et  fromt  Gemyt,  beskjæftigede  sig  meget  med  Kora- 
nen og  andre  religiøse  Bøger,  og  elskede  de  lærde  og  de  fattige 
ret  af  Hjertet.  Derfor  var  han  ogsaa  i  overordentlig  Grad 
yndet  af  alle  Bagdads  Beboere,  baade  af  Oldinger,  Mænd  og 
Kvinder. 

Engang,  da  Pilgrimskaravanen  drog  ud,  bad  den  fromme 
Yngling  sin  Fader  om  Tilladelse  til  at  følge  med;  men  Omar 
nægtede  ham  det,  idet  han  sagde:  »Vent  blot  til  næste  Aar,  saa 
vil  vi  gjøre  Pilgrimsfarten  sammen!« 

Dog  Dhul  Makan  lod  sig  ikke  stille  tilfreds  hermed,  men 
begav  sig  ind  til  sin  Søster,  som  just  var  i  Begreb  med  at  bede, 
og  sagde  til  hende,  saasnart  hun  havde  endt  sin  Bøn.: 

»Jeg  er  nærved  at  dø  af  Længsel  efter  Allahs  hellige  Hus 
og  Profetens  Grav?  og  da  min  Fader  ikke  vil  tillade,  at  jeg  rejser, 
kommer  jeg  til  Dig  for  at  bede  om  nogle  Penge,  forat  jeg  i  Nat 
hemmelig  kan  følge  efter  Karavanen.« 

»Jeg  besværger  Dig  ved  Allah,  min  Broder,«  svarede  Nushat 
Assaman,  »lad  ikke  mig  blive  her  tilbage!  Ogsaa  mit  Hjerte 
vansmægter  efter  Besøget  ved  Profetens  Grav.« 

Dhul  Makan  var  mere  end  villig  til  at  tage  sin  Søster  med, 
og  bad  hende,  ved  Midnatstid  forlade  sit  Værelse,  uden  at  nogen 
mærkede  det. 

Nushat  Assaman  tog  nogle  Penge  med  sig,  iførte  sig  Mands- 
klæder,  og  ventede  sin  Broder  udenfor  Slottet,  indtil  han  kom 
og  tog  hende  med.  Under  Nattens  Skjul  indhentede  de  og  blan- 
dede sig  i  Karavanen,  og  Allah  lod  dem  lykkelig  naa  Mekka. 
Her  dvælede  de  først  i  Kaaba'en,  og  opfyldte  de  dem  fore- 
skrevne Pilgrimspligter  •,  derpaa  besøgte  de  Profetens  Grav.  Da 
derpaa  Karavanen    atter  vendte  tilbage  til  Bagdad,    sagde  Dhul 

Makan  til  sin  Søster:  »Ved  Allah,  jeg  har  isinde  ogsaa  at  be- 
søge det  hellige  Jerusalem  og  den  benaadede  Fader  Abrahams 
Grav ! « 

Nushat  Assaman  var  beredt  til  at  følge  ham,  og  de  sluttede 
sig  da  til  Karavanen,  som  drog  til  Syrien, 

Men  en  Nat  forkjølede  Dhul  Makan  sig  og  blev  saa  syg, 
at  Nushat  Assaman,  endskjøndt  selv  lidende,  ikke  kunde  tænke 
paa  andet  end  at  pleje  og  trøste  ham.  Imidlertid  fortsatte  de 
dog  deres  Rejse  til  Jerusalem,  og  lejede  en  Bolig  i  den  første 
den  bedste  Khan;  men  Dhul  Makans  Sygdom  tog  stedse  til, 
uagtet,  hans  Søster  paa  det  omhyggeligste  plejede  ham  og  efter- 
haanden  gav  alle  sine  Penge  ud  for  ham. 

Da  Nushat  Assaman  endelig  ingen  flere  Penge  havde,  gav 
hun  en  af  Khanens  Opvartere  nogle  af  sine  Ejendele  at  sælge; 
og  dermed  blev  hun  ved,  saa  længe  hun  endnu  havde  et  eneste 
Stykke. 

Men  da  brød  hun  ud  i  hede  Taarer  og  udraabte:  »Nu 
staa  os  Allah  bi ! « 

I  samme  Øjeblik  stammede  den  syge  Dhul  Makan:  »Mig 
synes,  at  jeg  befinder  mig  lidt  bedre  og  kunde  have  Lyst  til 
at  spise  noget  stegt  Kjød.« 

Da  maatte  den  arme  Pige  gjøre  den  Tilstaaelse,  at  hun 
intet  mere  havde  imellem  Hænder,  og  dog  ikke  kunde  beslutte 
sig  til  at  tigge.  »Men  véed  Du  hvad,«  tilføjede  hun,  »imorgen 
vil  jeg  søge  Tjeneste  hos  en  eller  anden  fornem  Herre !  Det 
vil  rigtignok  falde  mig  tungt  at  skilles  fra  Dig;  men  jeg  har 
jo  ingen  anden  Udvej  til  at  ernære  os.« 

»Ak,«  udraabte  Dhul  Makan,  »skulde  Du  fra  en  saadan 
Højhed  og  Herlighed  synke  saa  dybt!  Der  gives  ingen  Frelse 
uden  hos  Allah,  den  almægtige!« 


63 

Og  de  blandede  deres  Taarer  med  hinanden.  Da  tog 
endelig  Nushat  Assaman  igjen  tilorde:  »Vi  er  fremmede  her, 
og  har  levet  allerede  et  helt  Aar  paa  Stedet,  uden  at  nogen  endnu 
nogensinde  har  banket  paa  vor  Dør-,  hvis  jeg  ikke  tager  Tje- 
neste, maa  vi  visselig  begge  dø  af  Sult.  Farvel,  min  Broder, 
jeg  gaar  med  Allah!  —  Det  maa  saaledes  være,  hvis  vi  skal 
haabe,  nogensinde  atter  at  vende  tilbage  til  vort  Fædreland!« 

Og  Nushat  Assaman  rejste  sig,  bedækkede  sit  Hoved  med 
et  pjaltet  Klæde,  som  Kameldriveren  havde  forglemt  hos  dem, 
og  gik  bort,  uden  selv  at  vide,  hvorhen  hun  skulde  styre  sine 
Fjed.  Det  blev  Aften  og  Nat;  hendes  Broder  ventede  hende 
forgjæves  tilbage.  Det  blev  atter  Morgen;  men  Nushat  Assaman 
var  og  blev  borte.  Efterat  Dhul  Makan  endelig  havde  ventet 
hende  to  Dage  forgjæves,  og  imidlertid  havde  følt  sig  pint  af 
den  skrækkeligste  Sult,  kaldte  han  paa  en  Opvarter  i  Khanen, 
og  bad  ham  om  at  bære  sig  ud  paa  Gaden.  Opvarteren  gjorde, 
som  han  ønskede,  og  lagde  ham  paa  Gaden  i  Skyggen  af  en 
Mur;  og  da  Indvaaneme  i  Jerusalem  saa  det  unge  Menneske  i 
en  saa  ynkelig  Forfatning,  samledes  de  omkring  ham  og  fældede 
Medlidenheds  Taarer. 

Dhul  Makan  var  saa  udtømt,  at  han  kun  ved  Tegn  for- 
maaede  at  give  de  gode  Folk  tilkjende,  at  de  skulde  skaffe 
ham  noget  at  spise.  Da  samlede  man  Penge  ind  til  ham, 
kjøbte  nogle  Spiser  og  betjente  ham  dermed.  Derpaa  flyttede 
man  ham  og  lagde  ham  paa  et  Tæppe  udenfor  en  Bod,  hvor 
der  gik  mange  Mennesker  ud  og  ind,  og  stillede  en  Vandkrukke 
ved  hans  Hoved. 

Men  henimod  Midnat  blev  hans  Smerte  over  Tabet  af 
Søsteren  saa  voldsom,  at  han  atter  sank  i  Afmagt.  Da  ind- 
samlede nogle  barmhjertige  Sjæle  tredive  Sølvdrachmer  til  ham. 

og  lejede  en  Kameldriver  til  at  bringe  ham  fra  Jerusalem  til 
Damaskus,  hvor  der  fandtes  et  berømt  Hospital  for  fattige  og 
fremmede. 

Men  Kameldriveren,  som  kun  fik  en  knap  Løn,  og  des- 
uden var  et  slet  Menneske,  tænkte  ved  sig  selv :  » Hvorfor  skulde 
jeg  vel  rejse  saa  langt  med  et  Menneske,  som  bærer  Døden 
paa  Læberne?«  Og  han  skjulte  sig,  indtil  det  blev  rigtig  mørkt, 
og  kastede  saa  den  elendige  Dhul  Makan  af  paa  en  Møgdynge 
i  Nærheden  af  en  Badeovn. 

Da  om  Morgenen  en  af  Badets  Opvartere  varmede  Badet, 
saa  han  Dhul  Makan  ligge  paa  Ryggen  uden  Bevægelse,  og 
tænkte  ved  sig  selv:  »Hvorfor  har  man  kastet  dette  Lig  just 
derhen?«  Og  han  sparkede  ham  tilside  med  Foden.  Men  da 
Dhul  Makan  ved  denne  ublide  Berørelse  gav  Livstegn  fra  sig, 
sagde  Bademesteren  til  ham:  »I  Godtfolk  æde  og  drikke,  og 
kaster  Eder  saa  hen  for  at  sove  ud,  hvor  det  kan  træffe,  ret 
ligesom  umælende.«  Men  da  han  kom  til  at  se  Dhul  Makan 
i  Ansigtet  og  saa,  at  det  var  en  smuk  Yngling,  følte  han  Med- 
lidenhed med  ham  og  tænkte:  »Dette  stakkels  Menneske  synes 
at  være  syg  og  dertil  fremmed  paa  Stedet;  ved  Allah,  jeg  vil 
ikke  forsynde  mig  imod  ham!  Profeten  har  jo  befalet  os  at 
holde  fremmede  i  Ære-,  denne  Stakkel  er  oven  i  Kjøbet 
dødssyg ! « 

Og  han  tog  ham  paa  sine  Skuldre  og  bar  ham  ind  i  sit 
Hus  til  sin  Kone,  hvem  han  befalede  at  betjene  ham  og  tilbe- 
rede ham  et  blødt  Leje.  Konen  indrømmede  beredvillig  den 
syge  et  særskilt  Kammer  med  Madratser  og  Tæppe,  og  skyndte 
sig  derpaa  med  at  varme  Vand  for  at  vaske  hans  Ansigt,  Hæn- 
der og  Fødder.  Da  hun  havde  gjort  dette  med  sand  Moder- 
ømhedj    kjøbte    hun    en    Smule  Rosenvand    og    stænkede    Dhul 

Makan  i  Ansigtet;  saasnart  han  igjen  var  kommen  noget  til 
Kræfter,  rakte  hun  ham  lædskende  Drikke  og  et  rent  Stykke 
Linned.  Da  nu  det  unge  Menneske  allerede ,  syntes  at  befinde 
sig  meget  bedre,  følte  den  skikkelige  Bademester  en  inderlig 
Glæde  derover  i  sit  Hjerte.  Han  takkede  Allah  og  bad  med 
Varme  om,  at  det  maatte  lykkes  ham,  ved  sin  Pleje  fuldkommen 
at  give  den  skjønne  Yngling  hans  Helbred  tilbage. 

Tre  Dage  vedblev  Bademesteren  at  give  Dhul  Makan  Rosen- 
vand og  andre  kjølende  Drikke  at  lædske  sig  paa;  efter  denne 
Tids  Forlob  syntes  han  allerede  udenfor  al  Fare.  Da  gik  den 
veldædige  Mand  hen  paa  Torvet  og  kjøbte  ti  unge  Høns  og 
\gav  sin  Kone  dem  med  de  Ord:  »Kog  hver  Dag  tvende  af 
•disse  Høns,  en  til  Middag  og  en  til  Aften!«  Konen  fulgte  sin 
Mands  Anvisning,  og  gav  Dhul  Makan  Suppen  af  de  kogte 
Høns  at  drikke  og  deres  Kjød  at  spise*,  derpaa  rakte  hun  ham 
Vadskevand,  lagde  hans  Puder  tilrette,  bedækkede  hans  Ansigt 
med  et  fint  Tørklæde,  og  blev  siddende  hos  ham,  indtil  han 
faldt  i  Søvn.  Om  Eftermiddagen  kogte  hun  den  anden  Høne 
til  ham  og  bragte  ham  den;  medens  han  endnu  spiste,  traadte 
Bademesteren  ind,  og  havde  sin  inderlige  Glæde  af  at  se,  hvor- 
ledes Dhul  Makan  tog  til  sig. 

Den  brave  Mand  fortjente  kun  fem  Drachmer  daglig;  af 
disse  gik  i  en  hel  Maaned  igjennem  de  fire  til  Høns  og  styr- 
kende Drikke  for  den  syge  Dhul  Makan.  Da  den  unge  Mand 
«fter  denne  Tids  Forløb  endelig  var  ganske  helbredet,  spurgte 
Bademesteren  ham,  om  han  nu  ikke  længtes  efter  at  komme  i 
Bad.  »Ret  af  Hjertet;«  svarede  Dhul  Makan,  »nu  savner  jeg 
ikke  andet  end  dette  for  fuldkommen  at  gjenvinde  mine  gamle 
Kræfter. « 

Tusind  og  én  Nat.  5 

Da  lejede  hans  Vært  et  Æsel,  og  lod  ham  ride  hen  til 
Badet-,  undervejs  kjøbte  han  flere  Slags  Sæber  og  vellugtende 
Vande.  I  det  yderste  Værelse  klædte  de  sig  af;  i  det  næste- 
afgned  Bademesteren  den  unge  Mand  og  vadskede  ham  med 
Sæbe  over  hele  Legemet ;  saa  kom  Barberen,  som  Bademesteren 
havde  bestilt  til  Dhul  Makan,  og  ragede  hans  Hoved.  Derpaa 
forærede  Bademesteren  ham  en  ny  Skjorte,  et  Par  Benklæder 
og  et  Stykke  Tøj  til  en  Turban,  og  førte  ham  saa  paa  Æslet 
igjen  tilbage  til  sit  Hjem.  Her  modtoges  han  af  Konen  med 
en  frisk  Høne  og  aromatiske  Lædskedrikke. 

Da  Dhul  Makan  nu  vilde  takke  Bademesteren  for  al  hans 
Godhed,  sagde  denne  til  ham:  »Intet  at  takke  for!  —  Lad 
mig  heller  vide,  hvorfra  Du  er,  og  hvorledes  Du  i  slig  ynkelig 
Tilstand  er  kommen  hid!  Jeg  har  fra  første  Øjeblik  tænkt  mig, 
at  Du  maatte  være  af  god  Familie.« 

»Fortæl  Du  mig  først,  hvor  Du  har  fundet  mig;«  svarede 
Dhul  Makan,   »saa  skal  jeg  fortælle  Dig  hele  min  Historie.« 

»Jeg  fandt  Dig  en  Morgenstund,  da  jeg  vilde  varme  Badet, 
liggende  halvdød  .paa  en  Møgdynge;  det  øvrige  véd  alene 
Allah. « 

»Priset  være  Allah,  som  bringer  nyt  Liv  i  døde  Lemmer!« 
udraabte  da  Dhul  Makan  bevæget.  » Visselig,  min  Ven,  Du  har 
ikke  spildt  dine  Velgjerninger  paa  en  uværdig,  og  skal  i  Tiden 
høste  Lønnen  derfor!« 

Derpaa  spurgte  Ynglingen,  i  hvilken  Stad  han  befandt  sig. 
Men  neppe  havde  Bademesteren  nævnet  Jerusalem,  førend  hele 
hans  beklageUge  Forladthed  og  Tabet  af  den  kjære  Søster  med 
hele  sin  Vægt  faldt  ham  paa  Hjerte.  Han  fortalte  derpaa 
Bademesteren  sin  Historie,  og  fremsagde  med  Taarer  følgende 
Vers: 

—  Jeg  slæber  over  mine  Kræfter  under  Sorgens  Byrde;  derfor 
kan  man  allerede  regne  mig  til  de  døende.  —  O,  I  kunne  vel  have 
et  venligt  Blik  tilovers  for  mig;  thi  mit  Hjerte  er  mat  og  mit  Hoved 
tungt  af  en  usigelig  Lidelse !  — 

Derpaa  spurgte  Dhul  Makan:  »Hvor  langt  er  der  vel  her- 
fra til  Damaskus?« 

»Sex  Dagsrejser,«   lød  Svaret. 

»Tror  Du  at  kunne  skaffe  mig  did?« 

»Du  er  endnu  altfor  ung  til  at  rejse  saa  langt  paa  egen 
Haand;  jeg  vil  følge  Dig  dertil,  og  jeg  skal  spørge  min  Kone, 
om  hun  har  Lyst  til  at  ledsage  os.« 

Bademesteren  gik  strax  med  det  samme  ind  til  sin  Kone 
og  spurgte  hende,  om  hun  vilde  blive  i  Jerusalem  og  vente 
ham  tilbage,  eller  følge  med  dem  til  Damaskus.  Da  Konen 
foretrak  det  sidste,  blev  der  ufortøvet  truffet  Anstalter  til  en 
fuldstændig  Udvandring. 

I  en  Hast  havde  de  fattige  Folk  solgt  deres  Smule  Bohave. 
For  de  indkomne  Penge  kjøbte  de  en  Kamel  og  et  Æsel,  og 
forsynede  sig  med  Mad  og  Drikke  til  den  lange  Rejse.  Dermed 
var  det  hele  færdigt,  og  de  brød  op  til  Damaskus. 

Den  sjette  Dag  inden  Solnedgang  naaede  de  Staden  og 
tog  ind  i  en  offentlig  Khan.  Her  levede  de  fem  Dage  af,  hvad 
de  havde  levnet  fra  Rejsen.  Da  blev  Bademesterens  Kone 
pludselig  syg,  og  døde  allerede  den  følgende  Dag.  Denne 
Ulykke  tog  Dhul  Makan  sig  ikke  mindre  nær  end  den  arme 
Mand;  hun  havde  jo  plejet  ham  saa  ømt  og  trofast!  Dog  for- 
søgte han  paa  at  trøste  sin  lidende  Ven,  idet  han  erindrede 
ham  om,  at  Døden  er  en  Vej,  som  efterhaanden  skal  betrædes 
af  alle  Fødder,  men  at  visselig  ingen  fortryder  denne  Vandring, 
naar  han  kommer  til  Vejende. 

5* 

Da  de  efter  nogle  Dages  Forløb  gik  ud  med  hinanden  for 
at  adsprede  sig  lidt,  saa  de  en  lang  Række  Kameler,  belæssede  med 
Kister,  hvori  der  var  kostbare  Varer,  og  ledsagede  af  en  Mængde 
Slaver  og  Mameluker.  Nysgjerrig  blandede  de  sig  i  den  sam- 
menstrømmende  Folkeskare,  og  Dhul  Makan  spurgte  en  Tjener, 
hvem  al  denne  Herlighed  tilhørte.  »Det  er  den  Tribut,«  lød 
Svaret,   »som  Staden  Damaskus  yder  Kong  Omar.« 

Da  Dhul  Makan  hørte  dette,  traadte  Taarerne  i  hans  Øjne, 
og  han  fremsagde  følgende  Vers: 

—  Ere  de  end  forsvundne  for  mine  Øjne,  bevarer  jeg  dem 
dog  trofast  endnu  i  mit  Hjerte.  —  Aldrig  bliver  man  saa  gammelt 
Barn,  at  man  jo  med  Ømhed  og  Smerte  erindrer  sig  og  længes  efter 
Hjemmet!  — 

Og  ved  Erindringen  om  det  dyrebare  Hjem  gav  han  sig 
til  at  hulke  og  jamre  sig  saa  heftig,  at  Bademesteren  maatte 
bede  ham,  dog  endelig  at  skaane  sit  endnu  kun  svage  Helbred. 
Men  Dhul  Makan  kunde  ikke  forglemme  Tabet  af  sin  elskede 
Søster  og  sit  Fædrenehjem. 

Efterat  han  længe  havde  hengivet  sig  til  sin  Smerte,  ud- 
raabte  han  endelig:  »Jeg  kan  umulig  blive  her  længer;  jeg  maa 
følge  disse  Folk  til  mit  Fødeland!« 

»Nuvel,«  svarede  Bademesteren,  »jeg  følger  med  Dig;  thi 
ikke  kan  jeg  føre  det  over  mit  Hjerte  at  skilles  mere  fra  Dig; 
har  jeg  sagt  A,  vil  jeg  ogsaa  sige  B,  og  følge  Dig  igjennem 
tykt  og  tyndt  lige  indtil  den  sidste  Ende.« 

Nu  blev  Dhul  Makan  atter  fornøjet.  Bademesteren  solgte 
strax  sin  Kamel  og  anskaffede  sig  et.  Æsel  istedetfor;  hermed 
var  alle  Forberedelser  gjort,  og  de  forlod  endnu  den  samme 
Aften  med  Karavanen  Staden  Damaskus. 

Men  vi  maa  nu  atter  for  en  Stund  vende  os  til  Dhul  Makans 
Søster,  Nushat  Assaman,  Da  hun  under  stride  Taarer  havde 
forladt  sin  Broder  for  at  opsøge  sig  en  Tjeneste,  mødte  hun 
paa  Gaden  en  Beduin,  hvem  hendes  Skikkelse  i  den  Grad  be- 
hagede, at  han  hos  sig  selv  fast  besluttede,  ved  hvilkesomhelst 
Midler  at  bemægtige  sig  hende,  enten  hun  saa  hørte  hjemme  i 
Jerusalem  eller  var  en  fremmed  paa  Stedet.  I  denne  Hensigt 
traadte  han  hende  i  et  snevert  Stræde  i  Vejen  og  spurgte  hende, 
om  hun  var  en  fri  Kvinde  eller  Slavinde. 

Den  arme  unge  Pige  saa  studsende  paa  Beduinen,  og  bøn- 
faldt ham  i  Allahs  Navn,  dog  ikke  at  forøge  hendes  Sorg  ved 
et  saadant  Spørgsmaal. 

Da  vedblev  Beduinen:  »Du  maa  vide,  at  Allah  havde 
skjænket  mig  sex  Døtre ;  men  de  fem  af  dem  er  døde ;  kun  den 
yngste  lever  endnu.  Derfor  spurgte  jeg,  om  Du  var  frifødt 
eller  Slavinde,  idet  jeg  tænkte  mig,  at  jeg  i  Dig  maaske  kunde 
faa  en  Selskaberinde  til  min  lille  Datter,  der  savner  baade 
Moder  og  Søstre.  Hvis  Du  ingen  Slægtninge  har,  vil  jeg  mod- 
tage Dig  som  min  egen  Datter.« 

Nushat  Assaman  troede  i  sin  fromme  Uskyldighed,  at  hun 
her  strax  havde  fundet,  hvad  hun  søgte,  og  svarede:  »Vid,  min 
Herre,  at  jeg  er  en  Araberinde,  og  her  paa  Stedet  har  en  syg 
Broder;  gjeme  følger  jeg  med  Dig,  dog  kun  paa  den  Betingelse, 
at  jeg  tilbringer  Dagen  hos  din  Datter,  og  Natten  hos  min 
Broder.     Er  Du  tilfreds  dermed?« 

Da  Beduinen  hørte  disse  Ord,  tænkte  han  ved  sig  selv : 
»Ved  Allah,  jeg  naaer  mit  Maal  meget  lettere,  end  jeg  turde 
haabe!«   og  vedblev  derpaa,  henvendt  til  den   arme,  unge  Pige: 

»Du  skal  faa  et  overmaade  godt  Ophold  hos  mig;  jeg  skal 
betragte  Dig  som  min  Datters  Veninde  og  ikke  som  Tjenerinde 

i  Familien.  Hvad  din  Broder  angaar,  saa  kan  Du  gjerne  besøge 
ham  hver  Aften,  .hvis  Du  ikke  foretrækker  at  have  ham  be- 
standig hos  Dig,  idet  Du  lader  ham  bringe  hid  til  os ;  han  skal 
være  mig  velkommen,« 

Beduinen  foresnakkede  Nushat  Assaman  endnu  meget  andet, 
og  sparede  ikke  paa  honningsøde  Ord,  indtil  hun  endelig  tog 
imod  hans  tilsyneladende  gode  Tilbud  og  fulgte  ham.  Da  Be- 
duinen saa  sin  Plan  saa  vidt  fremmet,  sendte  han  sine  Folk 
forud  for  at  belæsse  Dromedarerne  med  Levnetsmidler  og  de 
øvrige  Rejsefornødenheder-,  selv  fulgte  han  langsomt  efter  med 
sit  Offer  ved  Haanden. 

Denne  Beduin  var  nemlig  ret  et  Satans  Barn,  en  Straten- 
røver, der  hverken  havde  nogen  Datter  eller  overhovedet  nogen 
Familie.  Da  han  havde  naaet  Porten  tilligemed  Nushat  x\ssaman, 
ventede  ham  der  allerede  hans  Dromedarer.  Han  besteg  en  af 
dem,  lod  den  unge  Pige  løfte  op  til  sig,  og  lod  den  derpaa 
løbe  alt  hvad  den  kunde,  hele  Natten  igjennem,  uden  at  standse 
noget  Øjeblik. 

Den  ulykkelige  Nushat  Assaman  kunde  nu  ikke  tvivle  om, 
at  hun  jo  var  skændig  forraadt.  Hun  græd  hele  Natten;  men 
Beduinen  lod  sit  Dyr  løbe,  indtil  han  havde  naaet  Bjergene, 
hvor  han  ikke  længere  havde  noget  at  frygte.  Da  stod  han  af 
og  sagde  til  Nushat  Assaman: 

Hvad  er  det  for  et  endeløst  Flæberir  Ved  Allah,  hvis  Du 
ikke  hører  op  dermed,  prygler  jeg  Dig,  indtil  Du  bliver  liggende. 
Du  elendige  Orm ! « 

Ved  at  høre  disse  Ord  ønskede  Nushat  Assaman  sig  Døden 
og  udraabte:  »Du  samvittighedsløse  Graaskjæg,  Du  Helvedes 
Udsending,  jeg  overgav  mig  til  Dig    i  blind  Tillid    til    din  ær- 

værdige  Alder,  og  Du  forraader  mig !  Er  det  saaledes  Sæd  og 
Skik  iblandt  Araberne?« 

Da  blev  Beduinen  rasende  opbragt  og  skreg:  »Hvorledes, 
Du  vover  at  mukker  Ja,  jeg  skal  lære  Dig,  hvem  jeg  er  og 
hvorfra  jeg  stammer!« 

Med  disse  Ord  tog  han  sin  Svøbe  frem  og  piskede  hende, 
indtil  hun  kvalte  sin  Hulken  og  blev  stille. 

Den  følgende  Dag  mindedes  Nushat  Assaman  atter  sin 
Broder  og  sagde  til  Beduinen:  »Sig,  hvad  har  Du  for  med 
mig,  eftersom  Du  saaledes  har  slæbt  mig  ud  iblandt  de  øde 
Bjerge?« 

Istedetfor  Svar  lod  Beduinen  hende  atter  føle  sin  Svøbe, 
indtil  hun  sank  i  Støvet  for  ham  og  kyssede  hans  Fødder.  Da 
sagde  han:  »Ved  Allah,  dersom  Du  endnu  en  Gang  græder, 
skjærer  jeg  Dig  Tungen  ud  af  Halsen.«  Da  forholdt  den  stakkels 
Pige  sig  tavs  og  rolig  i  nogen  Tid  og  hengav  sig  til  mørke 
Betragtninger  over  sin  sørgelige  Stilling.  Endelig  brød  hun  atter 
Tavsheden  og  fremsagde  følgende  Vers: 

—  Skjæbnen  er  lunefuld;  snart  bringer  den  Fryd  og  snart 
Sorg.  —  Al  Ting  faar  en  Ende,  maa  det  end  vare  nok  saa  længe; 
ogsaa  for  selve  Menneskets  Tilværelse  er  der  sat  Maal  og  Grændse. 
—  men  ve  mig!  —  Hvor  længe  skal  jeg  endnu  udstaa  slige  Kvaler? 
Der  var  en  Tid,  da  Konger  og  Dronninger  forkjælede  mig,  og  nu 
bliver  jeg  mishandlet  af  det  usleste  Menneske !   — 

Da  Beduinen  hørte  disse  Vers,  følte  han  noget,  som  kunde 
sammenlignes  med  Barmhjertighed,  og  sagde:  »hør  en  Gang, 
Pige,  jeg  holder  nu  en  Gang  for  min  Død  ikke  af,  at  man 
svarer  mig,    naar  jeg   er  vred!     Læg   Dig   det  paa    Hjerte,    saa 

skal  jeg  bringe  Dig  til  en  Mand,  som  frygter  Allah  og  vil  be- 
handle Dig  vel!« 

Og  han  tørrede  Taarerne  af  hendes  Kinder  og  gav  hende 
et  lille  Bygbrød,  som  hun  fortærede  om  Aftenen.  Ved  Mid- 
natstid gav  Beduinen  atter  Befaling  til  Opbrud,  og  Rejsen  blev 
fortsat  videre. 

Efter  en  anstrengende  Rejse  af  tre  Dage  naaede  de  Damaskus- 
og  steg  af  i  en  Khan.  Nushat  Assaman  saa  meget  daarlig  ud 
og  græd  bestandig.  Da  sagde  Beduinen  til  hende:  »Hvis  Du 
ikke  holder  op  at  græde,  sælger  jeg  Dig  til  en  Jøde  eller 
Christen :  saa  vil  Du  først  faa  at  vide,  hvor  godt  Du  havde  det 
hos  mig.« 

Derpaa  tog  han  hende  ved  Haanden  og  førte  hende  hen 
paa  Bazaren.  Saasnart  han  havde  faaet  hende  under  Laas  og 
Lukke,  gik  han  hen  og  opsøgte  nogle  Slavehandlere,  til  hvilke 
han  sagde,  at  han  havde  en  Slavinde,  hvis  Broder  var  bleven 
syg  tilbage  i  Jerusalem,  hvorover  hun  heftig  græmmede  sig;, 
derfor  vilde  han  afhænde  hende  for  en  meget  lav  Pris. 

Kjøbmanden  spurgte:   »Hvor  gammel  er  hun  vel?« 

»Hun  er  endnu  ren  og  skjær  Jomfru,«  svarede  Beduinen, 
»smuk,  forstandig  og  overordentlig  dannet;  kun  ser  hun  for  Øje- 
blikket temmelig  daarlig  ud,  fordi  hun  bestandig  tænker  paa  sin 
efterladte  syge  Broder.« 

Kjøbmanden  fulgte  med  Beduinen  for  at  se  Slavinden  og 
muligvis  kjøbe  hende  til  en  Foræring  for  Statholderen  i  Da- 
maskus, Sharkan,  Omars  Søn,  af  hvem  han  ønskede  et  Fribrev  ^) 
og  en  Anbefalingsskrivelse  til  hans  Fader. 

»Behager  Slavinden  mig,«  sagde  Kjøbmanden  til  Beduinen^ 


^)  Hvorpaa  han  toldfrit  kunde  føre  sine  Varer  ud  og  ind. 

»vil  jeg  fremstille  hende  for  Statholderen.  Behager  hun  ham, 
og  vil  han  modtage  hende  til  Foræring  imod  at  bevilge  mit 
Andragende,  saa  betaler  jeg  Dig  hendes  Værdi;  hvis  ikke,  saa 
maa  Du  tage  hende  tilbage  igjen.« 

»I  Allahs  Navn!  Jeg  gaar  ind  paa  denne  Betingelse,  « svarede 
Beduinen,  og  førte  Kjøbmanden  ind  i  det  Værelse,  hvor  Slav- 
inden befandt  sig. 

»Radjia,  muntre  Dig!«  tilraabte  han  hende.  Dette  Navn 
havde  han  nemlig  strax  i  Begyndelsen  givet  hende.  Men  hun 
græd  og  gav  intet  Svar.  Da  sagde  Beduinen  til  Kjøbmanden: 
»Der  sidder  hun!  Gaa  hen  til  hende  og  sig  nogle  venlige  Ord 
til  hende!« 

Kjøbmanden  fulgte  Tilskyndelsen,  nærmede  sig  Nushat 
Assaman  med  venlige  Miner,  og  sagde :  »Fred  være  med  Dig ! 
Hvorledes  gaar  det  Dig,  min  Datter?« 

Da  løftede  Nushat  Assaman  Hovedet  og  udraabte:  »Der 
gives  ingen  Gud  uden  Allah!  Hvad  der  er  mig  tilskikket,  sker 
efter  hans  barmhjertige  Villie!« 

Da  hun  dernæst  kastede  sit  Blik  paa  Kjøbmanden  og  saa 
en  smuk  og  ærværdig  gammel  Mand  for  sig,  saa  tænkte  hun 
ved  sig  selv:  »Han  vil  bestemt  kjøbe  mig.  Viser  jeg  mig  uvillig, 
lader  han  mig  —  Allah  bevare!  —  blive  hos  min  Tyran,  som 
visselig  tilsidst  ender  med  at  prygle  mig  ihjel.  Jeg  vil  derfor 
vise  mig  venlig  overfor  den  gamle  Mand,   for  at  behage  ham.« 

»Allahs  Velsignelse  og  Barmhjertigbed  være  med  Dig!« 
sagde  Nushat  Assaman  med  sød  Stemme  til  Kjøbmanden,  med  det 
smukke  Hoved  bøjet  mod  Jorden,  »Du  spørger,  hvorledes  det 
gaar  mig?  Ak,  det  gaar  mig,  som  det  plejer  at  times  én  i 
Fjendehænder!« 

Da  Kjøbmanden  hørte  disse  hjertevindende   Ord,    blev  han 

ganske  henrykt  og  sagde  til  Beduinen:  »Det  er  visselig  en  Pige 
af  god  Familie;  hvad  skal  hun  koste?« 

Men  Beduinen  blev  opbragt  og  svarede:  »Hvad,  vil  Uu 
gjøre  Nar  af  mig,  at  Du  kalder  denne  Pjalt  af  et  Fruentimmer 
€n  Pige  af  ædel  Familie?  —  Nu  vil  jeg  slet  ikke  sælge  hende, 
Du  kan  gjerne  gaa  din  Vej.« 

Kjøbmanden  kunde  ikke  tro  andet,  end  at  Beduinen  var 
fra  Forstanden,  og  ytrede  beroligende:  »Nu  vel  da,  jeg  vil  af- 
kjøbe  Dig  hende  trods  hendes  Mangler.« 

»Nu,  hvad  giver  Du  mig  da  for  hende?«   spurgte  Beduinen. 

»Enhver  Fader  giver  sit  Barn  et  Navn,«  var  Kjøbmandens 
Svar,   »sæt  en  Pris  paa  din  Vare.« 

»Nej,  lad  mig  hellere  høre,  hvad  Du  agter  at  give.« 

Da  tænkte  Kjøbmanden  ved  sig  selv:  »Denne  Beduin  synes 
ikke  at  være  ved  sine  fulde  fem.  Ved  Allah,  for  mig  er  Pigen 
uvurderlig !  Hun  taler  saa  smukt  og  er  saa  yndig,  at  hun  ganske 
har  indtaget  mit  Hjerte  for  sig.  Hvis  hun  dertil  blot  forstaar 
at  læse  og  skrive,  er  hun  en  fuldkommen  Slavinde.  Men  Be- 
duinen synes  at  bære  Nag  til  hende,  og  ikke  at  vide,  hvad  hun 
virkelig  er  værd.« 

Derpaa  vendte  han  sig  til  Beduinen  og  bød  ham  to  tusinde 
Sølvdrachmer. 

Dog  Beduinen  lod,  som  om  han  blev  skrækkelig  opbragt 
og  raabte:  »Ved  Allah,  Du  kan  ligesaa  godt  strax  gaa  din  Vej! 
Jeg  sælger  Dig  ikke  saa  meget  som  det  Stykke  Tøj,  der  be- 
dækker hendes  Hoved,  for  dine  lumpne  to  tusinde  Drachmer! 
Hellere  beholder  jeg  hende  selv  og  lader  hende  drive  Kamelerne 
paa  Græs  og  dreje  Møllen.  Jeg  troede,  at  jeg  havde  med  en 
forstandig  Mand  at  bestille;  nu  ser  jeg,  at  Du  er  lige  saa 
enfoldig    som    Tøsen   der!     Gaa   derfor   kun    tilbage,    hvor   Du 

kom  fra;  ellers  vil  Du  komme  til  at  høre  endnu  flere  Ubehage- 
ligheder ! « 

Da  tænkte  Kjøbmanden  ved  sig  selv:  »En  Nar  maa  man 
tale  efter  Munden;  jeg  vil  derfor  nu  ikke  tale  mere  om  Prisen. 
Dog,  hvis  han  forlangte  det,  gav  jeg  gjeme  alt,  hvad  jeg  ejer, 
for  hende.« 

Derpaa  henvendte  han  sig  til  Beduinen:  »Lad  mig  vide, 
hvorledes  hun  er  forsynet  med  Klædningstykker,  Pynt  og 
Smykker ! « 

»Ej  hvad,«  fnyste  Beduinen,  »de  Pjalter,  som  indhylle 
hende,  er  det  eneste,  hun  ejer,  og  de  er  endda  altfor  gode  til 
hende ! « 

»Saa  drag  Sløret  fra  hendes  Ansigt  og  lad  mig  se  hende, 
som  Skik  er,  naar  man  vil  sælge  en  Slavinde ! « 

»Undersøg  hende  selv,  saa  længe  Du  vil!« 

»Allah  bevare!  Jeg  vil  kun  se  hendes  Ansigt;  saa  er  jeg 
tilfreds. « 

Kjøbmanden  tog  i  al  Beskedenhed  Plads  ved  Siden  af 
Nushat  Assaman  og  spurgte  hende:  »Hvad  hedder  Du,  mit 
Barn?« 

»Vil  Du  vide  mit  forrige  eller  mit  nuværende  Navn?« 
spurgte  Nushat  Assaman  til  Svar,  sørgmodig  og  stille. 

»Har  Du  da  tvende  Navne,  Pigelil?« 

»Engang  hed  jeg  Nushat  Assaman,  Tidens  Lyst;  nu  hedder 
jeg  Ghussat  Assaman,  Tidens  Smerte.« 

Kjøbmanden  følte  sig  ved  disse  Ord  rørt  indtil  Taarer,  og 
spurgte  deltagende,  om  hun  ikke  havde  en  syg  Broder. 

»Jo,  min  Herre,«  sukkede  hun,  »Skjæbnen  har  skilt  os  ad, 
og  han  er  bleven  tilbage  i  Jerusalem.« 

Da  Erindringen    om  den  kjære,    syge   Broder  paany  bragte 

Pigens  Taarer  til  at  rinde,  og  Kjøbmanden  hørte  hende  hulke 
under  Sløret,  udstrakte  han  Haanden  for  at  aftørre  hendes 
Taarer.  Men  Nushat  Assaman  indhyllede  sit  Ansigt  tættere  og 
sagde  afværgende:  »Vogt  Dig  for  at  berøre  mig,  min  Herre! 
Vil  ogsaa  Du  volde  mig  Smerte?« 

Men  saasnart  Beduinen  saa  dette,  troede  han,  at  hun  væg- 
rede sig  ved  at  lade  sig  undersøge  af  Kjøbmanden,  styrtede 
sig  over  hende  med  Kamelsvøben,  som  han  holdt  i  Haanden, 
og  slog  hende,  saa  Blodet  styrtede  hende  ud  af  Næse  og  Mund, 
og  hun  sank  afmægtig  om. 

Kjøbmanden  følte  sig  dybt  greben  af  dette  hæslige  Optrin, 
og  tænkte  ved  sig  selv:  »Ved  Allah,  jeg  vil  kjøbe  denne  Slav- 
inde, selv  om  jeg  skulde  opveje  hende  med  Guld,  for  at  befri 
hende  af  denne  Bøddels  Klør!« 

Men  saasnart  Nushat  Assaman  atter  kom  til  sig  selv,  af- 
tørrede hun  med  en  Flig  af  sit  pjaltede  Klædebon  sine  Taarer 
og  Blodet  i  sit  Ansigt,  og  sagde  stille  hen  for  sig  selv  føl- 
gende Yers: 

—  O,  hav  Medlidenhed  med  en  ædel  Kvinde,  som  den  raa 
Vold  har  fornedret  saa  dybt!  Ser  Du  ikke  hendes  Taarer  uden  Ende, 
hører  Du  ikke  hendes  Suk?  —  Naar  vil  denne  Kval  ende!  — ?  — 

Derpaa  sagde  hun  sagte  til  Kjøbmanden:  »Jeg  besværger 
Dig  ved  Allah,  lad  mig  ikke  blive  ved  denne  gudsforgaaende 
Skurk !  Jeg  vil  hellere  tage  Livet  af  mig  selv  end  tilbringe  blot 
en  eneste  Nat  hos  ham  endnu.  Kjøb  mig  for  enhver  Pris  og 
bryd  min  forsmædelige  Lænke !  Allah  vil  derfor  se  Dig 
tilgode,  naar  din  Sjæl  en  Gang  svæver  imellem  Helvede  og 
Paradis ! « 

Da    henvendte   Kjøbmanden    sig    til    Beduinen    og    sagde: 

»Mishandl  ikke  din  Slavinde  saaledes,  men  sig  mig,  hvad  Du 
vil  have  for  hende ! « 

»Hvis  Du  vil  have  hende,  maa  Du  byde  en  dygtig  Slump 
Penge-,  ellers  kan  Du  gaa  din  Vej.  Saa  beholder  jeg  hende 
selv  og  bruger  hende  til  at  bære  Møg  ud  paa  Marken  og  vogte 
Kamelerne. « 

»Nu,  saa  hør  da  med  et  eneste  Ord,  modtag  halvtreds- 
sindstyve  tusinde  Drachmer  for  hende.« 

»Jeg  haaber,  det  er  Allahs  Villie,  at  Du  byder  endnu  mere. « 

»Nu  saa  giver  jeg  Dig  halvfjerdssindstyve  tusinde.« 

»Jovist,  hun  koster  mig  jo  selv  mere-,  hun  har  spist  hos 
mig  alene  for  halvfemsindstyve  tusinde  Drachmer  Bygbrød.« 

»Ved  Allah,  Du  og  hele  din  elendige  Familie  har  ikke 
Eders  hele  Levetid  tilsammen  spist  for  tusinde  Drachmer  Brød ! « 
udbrød  Kjøbmanden.  »Men  hør  nu  mit  allersidste  Ord:  »Jeg 
giver  Dig  hundrede  tusinde  Drachmer  for  hende!  Er  Du  ikke 
tilfreds  dermed,  skal  jeg  underhaanden  give  Statholderen  af 
Damaskus  et  Vink,  saa  at  han  med  Magt  tager  hende  fra  Dig.« 

Nu  slog  Beduinen  endelig  til.  Saasnart  Kjøbmanden  havde 
bragt  ham  Pengene,  vendte  han  i  al  Hast  tilbage  til  Jerusalem, 
i  det  Haab,  ogsaa  at  faa  fat  i  deri  unge  Piges  Broder  og  faa 
ham  solgt  som  Slave. 

Imidlertid  havde  Kjøbmanden  indhyllet  Nushat  Assaman  i 
et  ordentligt  Slør,  som  han  hastig  havde  bragt  tilveje,  og  ført 
hende  hjem  til  sit  Hus,  hvor  han  lod  flere  Sæt  kostbare  Klæder 
tilskjære  til  hende.  Nogle  Dage  senere  gik  han  med  hende  hen 
paa  Bazaren  og  kjøbte  et  herligt  Guldsmykke  til  hende,  lagde 
det  i  en  med  Atlask  betrukken  Æske  og  overgav  hende  det 
med  de  Ord :   »Jeg  vil  forære  Dig  alt,  hvad  Du  ønsker  Dig ;  ti 


Gjengjæld  beder  jeg  Dig  blot  om,  at  Du,  naar  jeg  forestiller 
Dig  for  Statholderen  af  Damaskus,  underhaanden  lader  ham  vide, 
hvor  meget  jeg  har  givet  for  Dig.  I  Forhold  til  dit  Værd  er 
det  rigtignok  kun  lidet;  thi  Neglen  paa  din  lille  Finger  er 
alene  langt  mere  værd.  Men  ligefuldt  er  og  bliver  dog  hundrede 
Gange  tusinde  Drachmer  en  ganske  kjøn  Sum.  Fortæl  ham 
ogsaa,  hvorledes  jeg  har  behanlet  Dig,  og  at  jeg  ønsker  et  An- 
befalingsbrev  fra  ham  til  hans  Fader,  Kong  Omar,  saa  at  jeg 
slipper  for  at  give  Told  af  mine  Varer  baade  ved  Transit  og 
Indførsel.  Ja,  ja.  Du  vil  nok  indrette  det  paa  det  bedste  for 
mig;  thi  jeg  har  jo  været  god  imod  Dig.« 

Da  Nushat  Assaman  hørte  Kjøbmanden  tale  saaledes,  hen- 
flød  hun  i  Taarer.  Men  Kjøbmanden  vedblev:  »Jeg  har  mærket, 
at  Du  kommer  til  at  græde,  saa  ofte  jeg  nævner  Bagdad.  Kj ender 
Du  maaske  nogen  i  denne  Stad,  saa  sig  mig  det!  Thi,  ved 
Allah,  jeg  kjender  alle  Kjøbmændene  der!» 

»Min  bekjendt  i  denne  Stad  er  hverken  nogen  Kjøbmand 
eller  nogen  anden  almindelig  Mand;  det  er  Kong  Omar  selv, 
Herskeren  over  hele  Riget.« 

Ved  denne  Oplysning  blev  Kjøbmanden  næsten  ude  af 
sig  selv  af  Glæde,  og  spurgte,  i  Tankerne  allerede  ved  Maalet 
for  sin  Tragten:  »Har  Du  maaske  tidligere  staaet  i  hans 
Tjeneste?« 

»Nej,«  svarede  Nushat  Assaman,  »men  jeg  er  blevet  opdra- 
get tillige  med  hans  Datter,  og  var  hans  Hjerte  inderlig  dyrebar. 
Hvis  Du  altsaa  vil  have  en  Anbefalingsskrivelse  til  Kong 
Omar,  saa  lad  mig  blot  faa  Blæk  og  Papir;  jeg  skal  ogsaa 
gjerne  anbefale  Dig  til  ham.  Sig  ham  tillige,  at  Nushat  Assa- 
man   er    bleven  forfulgt    af    Skjæbnen    og    solgt   som  Slavinde, 

og    at    hun    for   Tiden    befinder    sig    hos    Statholderen    af    Da- 
maskus ! « 

Kjøbmanden  følte  sig  helt  forbauset  over  Nushat  Assamans 
Veltalenhed  og  sagde:  »Jeg  troer  ikke,  at  Du  er  nogen  Slav- 
inde; man  har  visseligen  kun  af  Ondskab  bragt  Dig  paa  Slave- 
markedet.    Du  kan  altsaa  baade  læse  og  skriver« 

»O,  det  er  kun  lidet  imod  alt  det  øvrige,  jeg  har  lært,« 
svarede  Nushat  Assaman.  »Jeg  forstaar  baade  Chemi  og  Medicin, 
har  studeret  Galen  og  Avicenna  ^),  er  fortrolig  med  Gramma- 
tiken,  Historien,  Theologien,  Rethoriken,  Mathematiken  og  Filo- 
sofien; ja,  jeg  har  endogsaa  forsøgt  mig  i  Metafysiken.  I  mit 
Hjem  omgikkes  jeg  bestandig  med  lærde  Mænd,  og  underholdt 
mig  daglig  med  dem  over  de  vigtigste  Gjenstande  i  Videnskaben 
og  Livet.  Dog,  hvad  nytter  slig  forfængelig  Tale?  Bring  mig 
nu  blot  Blæk  og  Papir!« 

Da  Kjøbmand  enhørte  Nushat  Assaman  tale  saaledes,  udraabte 
han:  »Held  den,  der  tør  kalde  Dig  sin!«  Derpaa  hentede  han 
hende,  hvad  hun  ønskede,  og  overrakte  hende  det  med  et  dybt 
og  ærbødigt  Buk.  Men  Nushat  Assaman  tog  Papir  og  Pen 
og  nedskrev  følgende  Linier: 

—  Hvorfor  er  Slummeren  vegen  fra  mine  Øjne?  Er  det  Dig, 
der  har  lært  dem  at  vaage,  at  Du  skiltes  fra  mig?  —  Ved  Tanken 
om  Dig  blusser  en  Flamme  op  i  mit  Indre;  det  er  min  Længsel !  Thi 
at  Du  véd  det,  aldrig    vilde  jeg  have  forladt  Dig,  aldrig  i  Livet,   — 


*)  Avicenna,  egentlig  Ibn  Sine,  er  Arabernes  berømteste  Filosof,  Naar 
han  nævnes  her,  skjøndt  hans  Levetid  falder  omtrent  400  Aar  efter 
det  Tidspunkt,  da  denne  Historie  tænkes  foregaaet,  er  det  en  for 
et  Eventyr  ret  tilgivelig  Anekronisme. 

dog  —  hvo  kan  iindgaa  sin  Skjæbne  ?  —  Hvor  skjønne  var  ikke  de 
henrundne  Dage ;  dog,  de  er  forbi  med  alle  deres  Glæder !  —  Nu 
har  jeg  intet  andet  tilbage  end  Bønner  om,  at  Du  vil  høre  min 
Smertes  og  Længsels  Klager;  selve  Stenene  maatte  blødgjøres  ved 
denne  skjærende  Jammer!  — 

Nedenunder  !ilføjede  hun: 

—  Fra  hende,  hvem  Sorgen  har  nedbøjet,  hvem  søvnløse  Nætter 
har  udtømt;  fra  hende,  som  ingen  Lysstraale  skimter  i  sit  Mørke,  og 
ikke  formaar  at  skjelne  imellem  Nat  og  Dag,  endskjøndt  hun  tidlig 
og  silde  med  Længsel  stirrer  efter  Himlens  Stjerner ;  —  fra  en 
stakkels  landflygtig  Pige,  der  bærer  Navnet  Nushat  Assaman.  — 

Derpaa  satte  Nushat  Assaman  Segl  for  Brevet,  og  over- 
rakte Kjøbmanden  det.  Denne  beundrede  den  skjønne  Udskrift, 
og  gjemte  det  omhyggelig,  lovende  sig  megen  Lykke  deraf.  Fra 
dette  Øjeblik  behandlede  han  hende  med  saa  megen  Agtelse, 
at  han  selv  gik  paa  Torvet  for  at  kjøbe  ind,  hvad  de  behøvede, 
og  om  Aftenen  sendte  han  hende  i  Badet. 

Da  Nushat  Assaman  havde  begivet  sig  i  Badet,  sendte 
Kjøbmanden  en  Badepige  ind  til  hende  for  at  afgnide  hende 
med  vellugtende  Vande  og  derpaa  smykke  hende.  »Naar  hun 
er  paaklædt,  saa  lad  mig  det  vide ! «   sagde  han  til  Pigen. 

Medens  hans  Slavinde  var  i  Badet,  lod  han  bringe  de  kost- 
bareste Spiser,  allehaande  søde  Sager  og  Frugter,  hvormed  han 
gjorde  en  Anretning  paa  Sofaen  i  Forsalen.  Da  hun  kom  ud 
af  Badet,  spiste  de  med  hinanden,  indtil  de  var  mætte,  og  over- 
lod Levningerne  til  Badets  Opvartere. 

Den  følgende  Morgen  bragte  Kjøbmanden  de  kostbareste 
og  smukkeste  Klæder  og  et  Smykke,  som  passede  for  en  Fyst- 
inde:    gyldne    Ørenringe   med    store   Perler   og    Diamanter    for 

tusinde  Drachmer,  og  gylden  Kjæde  med  Smaragder  og  en 
Rosenkrands  af  Ambra.  Klædebon  og  Smykke  tilsammen  havde 
gjort  Kjøbmandens  Pung  ikke  lidet  lettere. 

Saasnart  Nushat  Assaman  havde  klædt  sig  paa  og  smykket 
sig,  bad  Kjøbmanden  hende  tilsløre  sig  og  følge  ham.  Overalt 
i  Gaderne,  hvor  de  kom  frem  tilsammen,  standsede  Folk 
med  Studsen  og  udbrød:  »Lyksalig  den,  der  har  en  saadan 
Slavinde ! « 

Kjøbmanden  førte  Nushat  Assaman  ind  i  Sharkans  Slot 
og  bad  om  at  vorde  stedt  til  Audients.  Saasnart  han  havde 
faaet  Tilladelse  til  at  træde  frem  for  Statholderens  Aasyn,  frem- 
stillede han  sig  for  ham  med  alle  en  dyb  Ærbødigheds  Kj  ende- 
tegn og  sagde: 

»Lyksalige  og  indsigtsfulde  Herre,  jeg  bringer  Dig  her  en 
Poræring  fra  fremmed  Land,  hvis  Lige  kun  sjælden  findes  i  vore 
Dage:  en  ung  Pige  lige  rigt  begavet  med  Dyd  og  Yndigheder.« 

Da  Sharkan  ønskede  at  se  Pigen,  hentede  Kjøbmanden 
Nushat  Assaman  og  forestillede  hende  for  ham. 

Sharkan  kjendte  ikke  Nushat  Assaman-,  thi  af  Had  til 
hende  og  hendes  Broder  havde  han  jo  forladt  Bagdad,  medens 
de  endnu  var  ganske  smaa.  Ikke  heller  anede  Nushat  Assa- 
man, at  hun  stod  for  sin  Broder;  thi  Kong  Omar  havde  af 
Skaansel  imod  hendes  Moder  Safia,  som  følte  sig  dybt  oprørt 
ved  det  bitre,  næsten  blodige  Nag,  Sharkan  nærede  til  hendes 
uskyldige  smaa,  ingensinde  omtalt  denne  hendes  ældre  Broder  i 
hendes  Nærværelse. 

Men  Sharkan  blev  snart  bevæget  ved  Synet  af  Nushat 
Assaman;  uden  at  vide,  hvorledes,  følte  han  sig  fra  første  Øje- 
blik hendragen  til  hende  ligesom  ved  Tryllemagt.  Var  det 
maaske  en  pludselig  Forelskelske  ?   —   Ja,    hvad   kunde    det  vel 

Tusind  og  én  Nat.     II.  6 

være  andet !  —  Nushat  Assaman  var  saa  ædel,  skjøn  og  yndig, 
at  ethvert  Hjerte  maatte  indtages  af  hende  ved  første  Øjekast. 
Han  besluttede  strax  at  kjøbe  hende  af  Kjøbmanden,  og  tage 
hende  til  sig  for  aldrig  at  skilles  fra  hende,  saa  længe  han 
levede. 

Men  paa  hans  Spørgsmaal  om  Prisen  svarede  Kjøbmanden. 

»Min  Herre,  jeg  er  kommen  for  at  skænke  Dig  hende, 
kun  under  den  Betingelse,  at  Du  medgiver  mig  et  Anbefalings- 
brev,  til  din  Fader,  der  kan  udvirke  en  Fritagelse  for  mig  fra 
alle  Afgifter  af  de  Varer,  som  jeg  fører  ind  i  og  igjennem  hans 
Lande. « 

»Med  Glæde  skal  Du  faa  det!«  svarede  Sharkan.  »Dog, 
sig  mig  en  Gang,  hvad  Slavinden  har  kostet  Dig ! « 

»Hun  selv  har  kostet  mig  hundrede  tusinde  Dinarer,  og 
hendes  Klæder  og  Smykker  ligesaa  meget.« 

»Nuvel,  jeg  er  saa  glad  ved  at  komme  i  Besiddelse  af 
denne  Slavinde,  at  min  Skatmester  skal  udbetale  Dig  tre  hun- 
drede tusinde  Dinarer.« 

Derpaa  lod  Sharkan  Stadens  fire  Kadi'er  komme,  og  ud- 
betalte Kjøbmanden  den  lovede  Pengesum  i  deres  Nærværelse. 
Da  denne  Forretning  var  sluttet,  tog  han  saaledes  tilorde: 

»Hermed  erklærer  jeg  for  Allahs  Aasyn,  at  jeg  skjænker 
denne  Pige  Friheden  og  tager  hende  til  min  Gemalinde!« 

Strax  satte  Kadi'erne  sig  til  at  skrive  Fribrevet  og  Ægte- 
skabskontrakten,  og  Sharkan  kastede  med  fulde  Hænder  Guld 
og  Sølv  ud  iblandt  de  tilstedeværende.  Endelig  lod  han  ud- 
færdige en  Firman,  hvorved  Kjøbmanden  for  stedse  blev  fritagen 
for  alle  og  hvilkesomhelst  Afgifter  i  hele  det  vide  Rige,  og 
skjænkede  ham  dertil  en  Æresklædning  og  forskjellige  andre 
Kostbarheder.     Men  da  det  faldt  ham  ind  at  prøve,  om  Nushat 

Assaman  ogsaa  virkelig  var  saa  vel  oplært,  som  Kjøbmanden 
forsikrede,  lod  han  de  flre  Kadi'er  indlede  en  lærd  Samtale,  og 
heraf  blev  det  hastig  aabenbart,  at  Kjøbmanden  endda  kun 
slet  havde  forstaaet  at  prise  hendes  Dannelse.  Kadi'erne  selv 
forsikrede,  at  de  aldrig  i  deres  Levedage,  selv  ikke  i  de  lær- 
deste Bøger,  havde  fundet  saa  meget  smukt,  som  den  unge  Pige 
vidste  at  sige.  Over  denne  Erklæring  blev  Sharkan  ganske 
henrykt,  og  hvad  han  ikke  før  havde  været  indtagen  i  Nushat 
Assaman,  saa  blev  han  det  nu. 

Snart  talte  man  over  hele  Staden  Damaskus  ikke  om  andet 
end  om  Nushat  Assaman,  dette  Vidunder  af  Skjønhed,  Dyd  og 
Lærdom,  og  alle  Vezirernes  og  Fyrsternes,  overhovedet  alle 
Stormænds  Gemalinder  kom  til  Hoflet  for  at  kysse  hende  paa 
Haanden  og  underholde  sig  med  hende.  Alle  følte  sig  saa 
forbausede  og  fortryllede  af  hendes  Aand,  Dannelse,  Veltalen- 
hed og  Elskværdighed,  at  de  som  med  én  Mund  erklærede: 
»Hun  er  visselig  aldrig  Slavinde,  men  snarere  en  Fyrstinde  eller 
Prindsesse ! « 

Men  Sharkan  bød  sit  Hofs  Tjenere:  »Skynd  Eder  nu  og 
bered  alt  til  mit  Bryllup,  kostbart  og  pragtfuldt!«  Og  de 
Damer,  som  befandt  sig  hos  Nushat  Assaman,  bad  han  forblive 
saa  længe  hos  hende,  indtil  hun  om  Aftenen  var  bleven  iført 
sit  Brudesmykke. 

Tjenerne  adlød  med  Iver  og  beredte  et  prægtigt  Gjæstebud, 
idet  de  dækkede  særskilte  Borde  til  Mænd  og  Kvinder.  Alle 
Sangerinder,  Dandsere  og  Musikanter  i  hele  Damaskus  blev 
hentet  op  paa  Slottet,  og  alle  Stadens  fornemme  Indvaanere 
indbudt  til  Bryllupsfesten.  Da  Natten  brød  ind,  blev  hele 
Staden  festligt  oplyst,  lige  fra  Betlerens  Hytte  indtil  Statholde- 
rens Palads.     Alt  var  Livlighed  og  Glæde. 

Ved  denne  Tid  gik  Haremets  Slavinder  ind  til  Nushat 
Assaman  for  at  smykke  hende ;  men  de  fandt  hende  af  Naturen 
saa  smuk,  at  de  kun  havde  en  ringe  Anvendelse  for  deres 
Kunster.  Imidlertid  gik  Sharkan  i  Badet-,  men  da  han  vendte 
tilbage  fra  Badet,  forestillede  man  ham  Bruden  syv  Gange  i  syv 
forskjellige  Klædninger.  Sharkan  fandt  hende  enhver  Gang  endnu 
langt  smukkere  end  alle  de  foregaaende.  Endelig  lod  man  dem 
alene  med  hinanden. 

Sharkan  elskede  Nushat  Assaman  daglig  højere,  og  hans 
Glæde  var  grændseløs,  da  han  mærkede,  at  hun  ogsaa  var  ham 
god.  Kort  efter  sit  Bryllup  skrev  han  til  sin  Fader,  at  han 
havde  kjøbt  en  ved  Forstand,  Dannelse  og  Skjønhed  lige  ud- 
mærket Slavinde,  skjænket  hende  Friheden  og  ægtet  hende. 
En  Gang  ved  Lejlighed  skulde  han  lade  hende  aflægge  et  Besøg 
i  Bagdad  for  at  lære  hans  Fader,  Broder  og  Søster  at  kjende. 
Sluttelig  bad  han  sin  Fader,  Kong  Omar,  om  at  hilse  hans 
Sødskende  og  alle  andre  gode  Venner.  Efter  en  Maaneds  Forløb 
vendte  det  Sendebud,  som  havde  overbragt  Sharkans  Brev,  igjen 
tilbage  med  følgende  Svar: 

—  Fra  den  dybt  sørgende  og  nedtrykt,  paa  Grund  af  Skils- 
missen fra  dem,  der  ere  hans  Hjerte  dyrebar,  fra  Kong  Omar,  der 
er  ude  af  Fatning  over  Tabet  af  sine  Børn,  til  sin  dyrebare  Søn, 
Sharkan !    — 

—  Du  vide  nemUg,  min  kjære  Søn.  at  det  ved  din  Afrejse  blev 
mig  saa  uhyggeligt  herhjemme,  at  jeg  red  paa  Jagt.  Denne  Lej- 
lighed benyttede  din  Broder,  hvem  jeg  af  Frygt  for  en  Ulykke  havde 
nægtet  min  Tilladelse  til  at  valfarte,  til  hemmelig  med  sin  Søster 
at  fjerne  sig  fra  Hjemmet  og  følge  Pilgrimskaravanen.  Med  Smerte 
og  Længsel  ventede  jeg  Karavanens  Tilbagekomst.  Men  ingen 
havde    set    det    mindste    til    dem ;     det  er,    som    om    Jorden    havde 

opslugt  dem.   —  Da  iførte   jpg  mig  Sørgeklæder,    og  hengav  mig  til 
en  Sorg  uden  Grændse.  — 

Nedenunder  fandtes  følgende  Vers: 

—  Deres  Billede  foresvæver  mig  tidlig  og  silde ;  jeg  havde  jo 
skjænket  dem  den  øverste  Plads  i  mit  Hjerte.  Nærede  jeg  intet 
Haab  om  en  Gang  atter  at  se  dem,  vilde  jeg  ikke  leve  en  eneste 
Time  længere ;  besøgte  mig  ikke  deres  Billeder  i  Drømme,  vilde 
Slummeren  aldrig  lukke  mine  gamle  Øjne.  — 

Brevet  sluttede  med  mange  Hilsener  og  den  Bøn,  at  Sharkan 
af  yderste  Evne  maatte  anstrænge  sig  for  at  opdage  de  ulykke- 
lige Børns  aldeles  forsvundne  Spor.  • 

Sharkan  tog  sig  sin  gamle  Faders  Sorg  nær  til  Hjerte; 
men  alligevel  kunde  han  ikke  undertrykke  en  vis  glad  Tilfreds- 
hed over,  at  hans  Sødskende  var  forvunden.  Saasnart  han  atter 
havde  samlet  sig  noget  efter  Læsningen  af  dette  Brev,  begav 
han  sig  ind  i  Haremet  for  at  besøge  Nushat  Assaman,  sit 
Hjertes  eneste  Lyst.  Hidtil  havde  ingen  Skygge  af  Sorg  eller 
Misnøje  formørket  deres  Kjærligheds  rene  Lykke.  Nushat 
Assaman  havde  ligesaa  lidt  nogen  Anelse  om,  at  Sharkan  var 
hendes  Halvbroder,  som  denne  om,  at  Nushat  Assaman  var 
hans  Søster  paa  fædrene  Side. 

Saasnart  han  traadte  ind,  rejste  sig  hans  Gemalinde  glad 
og  ilede  ham  i  Møde.  Men  idet  han  vilde  drage  hende  til  sit 
Bryst,  faldt  hans  Øje  paa  tre  usædvanlig  store  Perler,  som  hun 
bar  i  et  Halsbaand  paa  den  blottede  Hals.  Ved  Synet  af  dem 
blegnede  han,  tumlede  tilbage  og  stødte  sin  Gemalinde  af- 
værgende fra  sig!  —  Han  kj endte  disse  Perler;  han  selv  havde 
en   Gang   vundet    dem     fra    den    græske   Kejser   i    Byzanz,    og 

foræret  sin  Fader  dem.  Ordene  i  hans  Faders  Brev  faldt  som 
Gløder  paa  hans  Hjerte.  Næsten  ude  af  sig  selv  af  Forfærdelse 
udraabte  han: 

»Ve  Dig,  Slavinde!  Hvorfra  har  Du  disse  Perler?« 
»Alle  Damerne  i  dit  Palads,  ja  selv  din  Moder  er  min 
Tjenerinde.  Skammer  Du  Dig  ikke  ved  at  kalde  mig  Slav- 
inde?« svarede  Nushat  Assaman  med  Stolthed.  »Var  jeg  end 
ikke  din  Ægtehustru,  saa  er  jeg  dog  alligevel,  Dig  til  Trods, 
Prindsesse  og  Fyrstinde!  Vid,  at  jeg  er  Nushat  Assaman,  en 
Datter  af  Kong  Omar,  Herskeren  over  Bagdad  og  Khorasan!« 

Ved  disse  Ord  fra  Nushat  Assamans  Mund  begyndte  Sharkan 
at  skælve;  Bevidstheden  svigtede  ham,  og  han  styrtede  som  død 
omkuld  for  Nushat  Assamans  Fødder. 

Da  han  atter  var  kommen  til  sig  selv  og  havde  fattet  sig 
noget,  sagde  han,  uden  at  give  sig  tilkj ende:  »Naar  Du  er  Kong 
Omars  Datter,  hvorledes  er  Du  da  bleven  solgt  som  Slavinde, 
og  hvorfor  har  Du  forladt  din  Fader?« 

Da  fortalte  Nushat  Assaman  ham  hele  Historien  om  sin  og 
Dhul  Måkans  Valfart  til  Mekka,  hvorledes  hun  var  bleven  skilt 
fra  sin  Broder,  røvet  af  Beduinen,  og  endelig  befriet  af  den  ret- 
sindige Kjøbmand. 

Nu  kunde  Sharkan  ikke  længer  tvivle  om,  at  han  jo  havde 
ægtet  sin  kjødelige  Halvsøster.  »O,  Allah!«  udraabte  han  i  sin 
ulidelige  Sjælekval.  »Hvo  tør  formaste  sig  til  at  dadle  dine 
Veje!     Ingen  kan  undgaa  den  ham  beredte  Skæbne.« 

Øjeblikkelig  besluttede  han  at  skille  sig  fra  sin  Søster  og 
give  en  af  sine  øverste  Statsbetjente  hende  til  Gemalinde.     Paa 

denne  Maade  troede  han,  at  i  det  mindste  hans  og  hendes  Skam 
kunde  forblive  skjult  for  Verdens  Øjne. 

»O,  Nushat  Assaman, «  sagde  han  til  sin  Søster  i  blid  Tone. 
»Ikke  kan  det  nytte  længer  at  skjule  Sandheden  for  Dig,  at  Du 
er  min  kjødelige  Søster!  Jeg  er  Sharkan,  Omars,  din  Faders 
Søn!  Skjæbnens  Pil  har  trufifet  os,  og  vi  er  nødt  til  at  fuld- 
bringe, hvad  der  er  besluttet  i  Himlen.  Der  gives  ingen  Frelse 
og  Beskyttelse  uden  hos  Allah,  den  almægtige!  Fra  ham  er  vi 
udgangne,  til  ham  vender  vi  tilbage.  Han  tilgive  os  vor  forfær- 
delige, skondt  uvitterlige  Brøde!« 

Saasnart  Nushat  Assaman  hørte  dette,  kastede  hun  sig  for- 
tvivlet til  Jorden,  slog  sig  i  Ansigtet  og  sønderrev  sine  Klæder 
og  raabte  ganske  ude  af  sig  selv: 

»O,  hvad  skal  jeg  sige  min  Fader,  naar  han  spørger  mig, 
hvorledes  det  er  gaaet  mig?  O,  jeg  ulykkelige  Barn  af  en 
ulykkelig  Fader!« 

»Stille,  Søster!«  bad  Sharkan  i  øm  Tone.  »Lad  vor 
Skjændsel  og  Ulykke  forblive  en  Hemmelighed  for  den  hele 
Verden!  Vi  maa  strax  skilles.  Jeg  vil  give  min  gamle,  værdige 
Overhofmester  Dig  til  Gemalinde;  med  ham  kan  Du  da  ved 
given  Lejlighed  vende  tilbage  til  din  og  min  Fader,  og  ingen 
vil  erfare  noget  om  den  Elendighed,  Skjæbnen  har  beredt  os 
arme  Sødskende.« 


Ved  denne  Bestemmelse  blev  det.  Sharkan  og  Nushat 
Assaman  skiltes  ad  for  aldrig  mere  at  gjense  hinanden  i  denne 
Verden,  og  den  gamle  Overhofmester  modtog  Prindsessen  til 
Gemalinde. 

Nogle  Maaneder  senere  fik  Sharkan  følgende  Brev  fra  Kong 
Omar,  sin  Fader: 


—  Jeg  lader  Dig  hermed  vide,  o  dyrebare  Søn  og  Konge,  at 
jeg  endnu  stedse  lever  i  dyb  Sorg  over  Tabet  af  mit  Hjertes  Børn. 
Mine  Dage  henrinde  uden  Daad,  og  mine  Nætter  uden  Hvile.  Saa- 
snart  Du  derfor  modtager  dette  Brev,  saa  send  mig  den  Slavinde, 
som  Du  nylig  har  ægtet,  og  som  Du  saa  meget  har  rost  for  Skønhed, 
Dyd  og  Dannelse !  Maaske  kan  hun  dog  være  mig  stakkels  gamle 
Mand  til  nogen  Opmuntring.  Jeg  skal  ikke  beholde  hende  altfor 
længe,  men  i  sømmelig  Tid  igjen  sende  hende  tilbage  med  al  Ære 
og  kostelige  Gaver.  Lad  mig  med  det  samme  faa  Tributen  fra 
Damaskus  tilsendt;  vi  have  for  Tiden  store  Udgifter  at  bestride. 


Saasnart  Sharkan  havde  modtaget  dette  Brev,  gik  han  hen 
til  sin  Svoger,  den  gamle  Overhofmester,  og  lod  igjennem  ham 
Nushat  Assaman  spørge,  hvilket  Svar  hun  tænkte,  at  der  maatte 
gives  paa  dette  Brev.  Nushat  Assaman  længtes  inderlig  efter 
sin  Fader  og  svarede:  »O,  min  Broder,  send  mig  tilligemed  min 
Ægteherre  til  Bagdad,  forat  jeg  kan  trøste  og  husvale  min  arme 
Fader!  Jeg  vil  sige,  at  Du  havde  kjøbt  mig  til  Dig  selv,  men 
strax  derpaa  givet  mig  din  Overhofmester  tilægte.« 

Da  lod  Sharkan  træffe  alle  nødvendige  Anstalser  til  Rejsen. 
Han  indhændigede  sin  Svoger  Skatten  og  de  til  Rejsen  iøvrigt 
fornødne  Penge  og  sørgede  for  Kameler,  Mulæsler  og  Tjenere. 
Da  alt  var  færdigt,  sendte  han  Nushat  Assaman  en  sørgmodig, 
øm  Hilsen  til  Afsked,  og  bød  Overhofmesteren  at  bryde  op  og 
begive  sig  paa  Vejen.  Da  Karavanen  var  ordnet  til  Opbrud, 
medgav  han  den  til  Sikkerhed  en  Afdeling  Krigere,  der  skulde 
vogte  Statholderens  tvende  dyre  Skatte,  Tributen  og  hans  arme 
Søster. 


89 

Det  var  denne  Karavane,  som  Dhul  Makan  saa  drage  forbi, 
og  til  hvilken  han  sluttede  sig  tilligemed  Bademesteren. 

Efter  tvende  Dages  Rejse  naaede  Karavanen  Hamah,  hvor 
den  udhvilede  sig  i  tre  Dage.  Derfra  drog  den  videre  til 
Mussul,  hvor  den  ligeledes  opholdt  sig  nogle  Dage.  Ved  denne 
langsomme  Fremadskriden  slap  hastig  Mundforraadet  op  for  den 
ærlige  Bademester. 

Imidlertid  blev  Dhul  Makans  Længsel  efter  Hjemmet,  efter 
Fader,  Moder  og  Søster  stedse  heftigere,  jo  nærmere  han  kom 
Maalet  for  alle  sine  Attraaer.  En  Nat,  da  Vinden  pustede  ham 
imøde  fra  Irak,  hans  elskede  Hjemstavn,  fremsagde  han  følgende 
Vers: 

—  O,  mine  Venner,  hvor  længe  maa  jeg  endnu  skjule  min  Kjær- 
lighed,  uden  at  noget  Bud  bringer  mig  venlig  Hilsen  fra  Eder?  O, 
maatte  Foreningens  Time  dog  endelig  slaa,  og  Skilsmissens  Øjeblikke 
være  udrundne  I 

Da  sagde  Bademesteren  til  ham:  »O,  min  Ven,  lad  dog 
være  med  denne  Graad  og  Jamren !  Vi  er  i  Nærheden  af  Over- 
hofmesterens Telt.« 

Men  Dhul  Makan  svarede:  »Jeg  kan  ikke  lade  være;  jeg 
maa  ved  Ord  give  mit  glødende  Indre  Luft!«  Og  han  vendte 
sig  mod  Bagdad,  fremsagde  endnu  nogle  Vers,  og  gav  sig  derpaa 
til  at  hulke,  indtil  han  faldt  i  Afmagt. 

Imidlertid  laa  Nushat  Assaman  i  sin  Telt  og  kunde  ikke 
sove,  fordi  Mindet  om  hendes  arme  fortabte  Broder  idelig  vendte 
tilbage  i  hendes  Tanker.  Da  hørte  hun  en  Stemme,  som  frem- 
sagde Vers  i  Nærheden  af  hendes  Telt;  aandeløs  lyttede  hun, 
og   studsede.      Endelig   sprang  hun  op  fra  sit  Leje  og  vækkede 


90 

én  af  sine  Slavinder,  hvem  hun  bød  at  lade  en  Tjener  be- 
mægtige sig  den  Mand,  som  havde  fremsagt  Vers  udenfor  hendes 
Telt. 

Tjeneren  gav  til  Svar:  »Der  er  ingen  hverken  at  høre 
eller  at  se  udenfor  Teltet;  alle  Folk  i  Lejren  hviler  i  dyb 
Slummer. « 

Men  Nushat  Assaman  lod  sig  ikke  herved  tilfredsstille  og 
bød  Slavinden  atter  gaa  ud  og  sige  til  Tjeneren:  »Visselig 
var  der  nogen  udenfor  Teltet,  som  talte,  endskjøndt  han  tier 
maaske  nu.  Bring  mig  blot  den  Mand,  som  Du  finder  vaagen 
i  Nærheden  af  Teltet!     Det  er  rimeligvis  den  rette.« 

Da  gik  Tjeneren  rundt  i  Lejren,  indtil  han  kom  til  Dhul 
Makan  og  Bademesteren,  hvilke  han  begge  fandt  vaagne.  Saa- 
snart  den  sidste  fik  Øje  paa  én  af  Overhofmesterens  Tjenere, 
var  han  nærved  at  gaa  fra  sin  Samling  af  Angst. 

»Ve  Dig!«  raabte  Tjeneren  til  ham.  »Det  er  Dig,  der 
nylig  har  fremsagt  de  tossede  Vers,  som  vækkede  min  Hersker- 
inde af  hendes  bedste  Slummer!« 

Bademesteren  troede  ikke  mindre  end  at  det  gik  paa  Livet 
løs,  og  vogtede  sig  vel  for  at  komme  frem  med  Sandheden. 
Med  skjælvende  Stemme  svor  han  paa,  at  han  havde  ingen 
Vers  fremsagt;  det  var  ganske  hans  Natur  imod. 

»Saa  skal  Du  i  det  Mindste  sige  mig,  hvo  det  var!«  skreg 
Tjeneren.      »Du  har  jo  ikke  sovet,  og  maa  derfor  vide  det!« 

Nu  følte  Bademesteren  sig  i  en  alvorlig  Knibe;  thi  han 
turde  ikke  sige,  at  det  havde  været  Dhul  Makan,  eftersom  han 
frygtede  for,  at  det  saa  skulde  gaa  denne  ilde;  dog  fattede  han 
sig  snart  i  den  Betragtning,  at  det  i  slig  Fare  ikke  kom  saa 
nøje  an  paa  en  Ed,  og  forsvor  sig  atter  paa,  at  han  heller  ikke 
vidste,  hvem  der  havde  fremsagt  Versene. 

»Der  lyver  Du,  din  Satan!«  tordnede  Tjeneren.  »Der  er 
jo  foruden  Dig  og  Drengen  der  intet  Menneske  vidt  og  bredt 
tilstedel« 

»Nej,  det  var  en  Rejsende,  som  gik  forbi,  og  netop  ogsaa 
vækkede  mig  af  Søvnen;  men  jeg  kj endte  ham  ikke.« 

»Nu  da,  hvis  Du  atter  faar  ham  for  Øje,  saa  hold  fast 
paa  ham !  Jeg  skal  da  gjøre  det  kort  af  med  ham  og  lade 
ham  hænge!« 

»Det  kan  Du  være  rolig  for!  Gaa  nu  blot  din  Vej!  Jeg 
skal  nok  holde  fast  paa  ham,  skulde  jeg  igjen  faa  ham  at  se,« 
svarede  Bademesteren,  ganske  let  om  Hjertet. 

Tjeneren  vendte  tilbage  til  Teltet,  og  lod  Prindsessen  Ud- 
faldet af  sin  Sendelse  vide.  Derved  var  der  intet  videre  at 
gjøre.     Nushat  Assaman  maatte  altsaa  slaa  sig  tiltaals. 

Imidlertid  var  Dhul  Makan  igjen  kommen  til  sig  selv. 
Maanen  havde  naaet  Midten  af  sin  Bane,  og  Nattergalene  slog 
i  Buskene,  Da  vilde  ogsaa  han  hæve  sin  Stemme  til  Sang. 
Men  Bademesteren  holdt  ham  helt  forfærdet  for  Munden  og 
sagde:  »Ven,  jeg  beder  Dig,  lad  det  nu  være  nok  med  det 
for  i  Nat!     Natten  er  jo  desuden  snart  forbi!« 

Men  Dhul  Makan  blev  herover  utaalmodig  og  sagde:  »Vil 
Du  forbyde  mig  at  give  mit  forpinte  Hjerte  Lindring?  Lad  det 
gaa,  som  det  vil!  Nu  er  jeg  ikke  langt  fra  mit  Hjem,  og  vil 
fremsige  Vers,  saa  meget  mig  lyster!  Hvad  bryder  jeg  mig  om 
Hofmesteren  og  hans  tossede  Kone!« 

»Det  er  dog  en  Satans  Lyst!«  mumlede  Bademesteren  højst 
ilde  tilmode.  »Hvortil  nytter  disse  Vers,  som  truer  at  styrte  os 
begge  i  Fordærvelse?  —  Ved  Allah,«  tilføjede  han  højere,  »hvis 
Du  ikke  lader  dit  Versemageri  ved  Nattetid  være,  saa  forlader 
jeg  Dig  paa  Øjeblikket,  endskjøndt  jeg   havde   besluttet,    aldrig. 

saa  længe  jeg  lever,  at  forlade  Dig.  —  Vi  er  som  værkbrudne 
af  Træthed  og  har  intet  mere  at  spise*,  der  hører  visselig  en 
stor  Lyst  til  at  gjøre  Vers  under  slige  Omstændigheder!« 

Men  Dhul  Makan  lod  sig  ikke  afholde  fra  endnu  at  synge 
nogle  Vers,  hvori  han  klagede  over  den  lange  Skilsmisse,  og 
glædede  sig  over  det  dyrebare  Hjems  Nærhed,  —  indtil  han 
atter  udtømt  sank  til  Jorden. 

Da  dækkede  Bademesteren  ham  til  med  sin  Kappe,  idet 
han  sagde:  »Ved  Allah,  Du  maa  være  besat  af  en  ond  Aand, 
der  tvinger  Dig  til  at  synge!« 

Men  Nushat  Assaman,  hvem  endnu  stedse  Længselen  holdt 
vaagen,  hørte  ogsaa  disse  Vers,  der  saa  vel  passede  paa  hendes 
Tilstand ;  Taarerne  styrtede  hende  ud  af  Øjnene,  og  hun  græd 
længe  paa  sit  Leje.  Men  endelig  stod  hun  op  og  lod  kalde 
paa  den  samme  Tjener,  som  tidligere  havde  modtaget  hendes 
Befaling,  og  sagde  til  ham:  »Ve  Dig,  unyttige  Tjener!  Jeg 
hørte  nylig  den  samme  Mand  paany  synge  i  Nærheden  af  mit 
Telt!  Du  er  en  doven  Slave  og  har  ikke  gidet  se  Dig  rigtig 
om.  Ved  Allah,  hvis  Du  ikke  strax  skaffer  mig  dette  Menneske 
hid,  vækker  jeg  min  Gemal,  forat  han  kan  gjennemprygle  Dig 
og  jage  Dig  af  sin  Tjeneste.  Gaa  nu  og  tag  hundrede  Dinarer 
med  Dig!  Søg  Mennesket  op,  giv  ham  Pengene,  og  bring 
ham  hid!  Men  Du  maa  intet  Ondt  tilføje  ham;  ellers  naade 
Allah  Dig!  Hvis  han  ikke  godvillig  følger  med,  saa  giv  ham 
denne  Pung  med  tusinde  Dinarer,  og  skaf  mig  alene  at  vide, 
hvem  han  er,  hvad  han  bestiller,  og  hvorfra  han  kommer,  og 
lad  ham  saa  gaa  sin  Vej  i  Fred!  Men  kom  ikke  igjen  og  sig: 
Jeg  har  ikke  kunnet  finde  ham.  —  Thi,  ved  Allah,  saa  gaar 
det  Dig  ilde!« 

Helt  mismodig  forlod  Tjeneren  Fyrstindens  Telt,  og  sparkede 

og  slog  alle  de  Folk,  som  laa  og  sov  trindt  omkring,  indtil  han 
atter  kom  til  Bademesteren,  der  sad  og  stirrede  ud  i  Natten 
med  blottet  Hoved.  Saasnart  han  fik  Øje  paa  Tjeneren  og 
mærkede,  at  han  var  vred,  sagde  han:  »Ved  Allah,  mægtige 
Herre,  mig  var  det  ikke!« 

»Ulyksalige!«  raabte  Tjeneren,  »Du  slipper  ikke,  førend 
Du  har  sagt  mig,  hvem  der  igjen  har  sunget;  thi  ellers  kommer 
det  altsammen  til  at  gaa  ud  over  mig ! « 

Bademesteren  blev  saa  angst,  at  han  brød  ud  i  Graad  som  et 
Barn;  thi  nu  troede  han  baade  sig  selv  og  sin  Ven  aldeles 
fortabt.  Med  Knæfald  kyssede  han  Tjeneren  paa  Haanden  og 
sagde:  »Ved  Allah,  mig  var  det  ikke;  ligesaa  lidt  véd  jeg, 
hvem  den  uforskammede  Sanger  er.  Forsynd  Dig  ikke  imod 
mig;  jeg  er  en  stakkels  Bademester  fra   det   hellige  Jerusalem!« 

»Saa  følg  da  med  og  fortæl  min  Herskerinde  din  Nød  og 
Lidelse;  thi  foruden  Dig  gives  der  ingen  vaagen  Person  her  i 
Nærheden.« 

»O  nej,  ædle  Emir!  Du  kjender  mig  jo,  og  véd,  hvor  jeg 
ligger.  Tillige  véd  Du  jo  ret  vel,  at  Vægterne  ikke  tillader 
nogen  at  vige  fra  sin  Plads.  Gaa  altsaa  tilbage  til  dit  Telt! 
Hvis  Du  endnu  en  Gang  hører  nogen  synge  eller  fremsige  Vers, 
saa  vil  jeg  enten  selv  være  den  Skyldige,  eller  angive  for  Dig, 
hvem  det  har  været.« 

Og  han  klynkede  saa  længe  for  Tjeneren,  snart  titulerende 
ham  med  et,  snart  med  et  andet,  at  denne  tilsidst  lod  sig  be- 
væge til  at  gaa  sin  Vej  med  uforrettet  Sag.  Men  da  han  var 
bange  for,  med  denne  Besked  at  vende  tilbage  til  sin  Hersker- 
inde, gjorde  han  en  stor  Omvej  igjennem  Lejren,  saaledes  at 
han  kom  bag  paa  Bademesteren,  og  fra  et  Skjul  kunde  vogte 
paa,  hvem  der  atter  vilde  vove  at  synge  eller  fremsige  Vers. 

Neppe  troede  Bademesteren,  at  Tjeneren  var  langt  nok 
borte,  førend  han  igjen  fik  Dhul  Makan  bragt  til  Besindelse  for 
at  fortælle  ham,  hvad  der  paany  havde  tildraget  sig  med  Fyrst- 
indens Tjener,  og  hvilken  overhængende  Fare  de  kun  med  Nød 
og  neppe  var  undgaaet. 

Men  Dhul  Makan  svarede  ikke  andet  end:  »Hvad  bryder 
jeg  mig  om  Fyrstinden  og  hendes  Tjenere!  Er  jeg  ikae  nærved 
min  dyrebare  Hjemstavn?« 

Da  blev  Bademesteren  alvorlig  vred  og  sagde  til  Dhul 
Makan:  »Hvorledes,  Du  vil  da  med  Djævels  Magt  og  Vold 
styrte  os  i  Fordærvelse !  Kan  Du  da  ikke  en  Gang  holde  tæt 
med  disse  Helvedes  Vers?  Fyrstinden  er  syg  og  træt  og  kan 
ikke  sove,  og  har  nu  allerede  to  Gange  sendt  sin  Tjener  ud  for 
at  se  efter,  hvem  det  er,  som  forstyrrer  hendes  Nattero.« 

Men  Dhul  Makan  hørte  ikke  efter  hvad  han  sagde,  og  be- 
gyndte paany  at  fremsige  Strofer.  Da  stoppede  Bademesteren, 
lige  stærkt  bevæget  af  Harme  og  Frygt,  et  Tørklæde  imellem 
Tænderne,  og  fjæmede  sig  langt  fra  ham. 

Neppe  var  dette  sket,  førend  Nushat  Assamans  Tjener  af- 
brød Dhul  Makans  Sang,  idet  han  lagde  sin  Haand  paa  hans 
Skulder  og  sagde: 

»Fred  være  med  Dig,  og  Allahs  Naade  og  Barmhjertighed! 
Det  er  allerede  tredje  Gang,  jeg  søger  efter  Dig;  min  Hersker- 
inde ønsker  at  tale  med  Dig. « 

»Hvad  vil  denne  Kjælling  mig?«  spurgte  Dhul  Makan, 
»Allah  fordømme  hende  selv,  hendes  Mand,  hendes  Fader  og 
Moder ! « 

Tjeneren  vovede  ikke  at  vise  ham  tilrette,  eftersom  han 
havde  faaet  streng  Befaling  til  at  behandle  ham  med  den  største 
Skaansel,  og  sagde  derfor  i  blid  Tone : 

»Min  Søn,  rigtignok  er  vor  Dristighed  mod  Dig  meget 
stor,  dog  har  vi  intet  ondt  isinde  mod  Dig.  Vi  beder  Dig 
blot  om  at  styre  dine  ædle  Skridt  hen  i  vor  Nærhed;  Du  vil 
sikkerlig  ikke  fortryde  din  Føjelighed,  men  komme  til  at  vel- 
signe denne  Nats  Begivenheder.«' 

»Nuvel  da,  i  Allahs  Navn!«  svarede  Dhul  Makan  endelig, 
greb  Tjenerens  Haand  og  fulgte  med  ham  til  Nushat  Assamans 
Telt. 

Bademesteren  saa  dem  fjerne  sig  og  raabte  efter  dem :  »Ve, 
o  ve!  Ynglingen  er  fortabt!  Der  gives  ingen  Magt  og  Frelse 
uden  hos  den  barmhjertige  Allah !  Jammerskade  for  den  ædle 
Yngling!     Imorgen  vil  de  hænge  ham!« 

Og  han  besluttede,  kun  endnu  denne  Nat  tilende  at  blive 
ved  Karavanen,  og  strax  den  følgende  Morgen  at  sadle  sit  Æsel 
og  vende  tilbage  til  sin  Hjemstavn.  »Thi,«  sagde  han,  »kun 
Allah  ved,  hvad  der  endnu  kan  falde  denne  Yngling  ind,  i  hvem 
Versekunstens  Djævel  er  faren  med  Hud  og  Haar!  Maaske 
kunde  han  komme  til  at  forsnakke  sig  og  sige,  at  det  var  mig, 
der  var  versegal,  og  havde  opfordret  ham  til  at  synge.  —  O  ve, 
jeg  føler  allerede  Strikken  omkring  min  Hals!  Hvo  der  blot 
var  vel  herfra!« 

Da  Dhul  Makan  havde  naaet  Teltets  Indgang,  gik  Tjeneren 
indenfor  og  meldte  sin  Herskerinde:  »Naadige  Fyrstinde,  her 
bringer  jeg  Eder  den  natlige  Sanger.  Det  er  en  velskabt  Yng- 
ling, der  synes  at  være  af  ædel  Stamme.« 

Nushat  Assaman  følte  allerede  Blodet  stige  sig  til  Hjertet« 
Naturens  Stemme  hævede  sin  veltalende  Røst  i  hendes  Indre. 
Med  Anstrengelse  sagde  hun: 

»Bed  ham  fremsige  nogle  Vers,    hvor   han   er,    at  jeg  kan 

høre  ham  i  Nærheden!     Spørg   ham    saa   om   hans  Navn,    hans 
Hjemstavn  og  Haandtering ! « 

Tjeneren  gik  ud  til  Dhul  Makan  og  sagde  til  ham,  at  hans 
Herskerinde  ønskede  at  høre  ham  fremsige  nogle  Vers,  og  for- 
langte at  vide  hans  Navn. 

»Nogle  Vers  skal  hun  faa  at  høre,«  svarede  Dhul  Makan, 
men  naar  hun  spørger  om  mit  Navn,  saa  sig  hende,  at  mit 
Navn  er  udvisket  af  Livets  Tavle,  at  mit  Væsen  er  forandret, 
mit  Legeme  henvisnet.  Mine  Livseventyr  er  store  og  mærke- 
lige og  har  hverken  Begyndelse  eller  Ende;  det  er  mig  selv 
mindre  klart,  hvo  og  hvad  jeg  for  Tiden  er,  end  om  jeg  var 
beruset  af  en  umaadelig  Mængde  Vin.« 

Da  Nushat  Assaman  hørte  disse  Klager,  brast  hun  i  Graad, 
og  lod  ham  ved  Tjeneren  spørge,  om  han  havde  maattet  skilles 
fra  en  Fader  eller  Moder  eller  en  elsket  Pige. 

»Jeg  er  skilt  fra  alle,  som  er  mig  dyrebare,«  var  Dhul 
Makans  Svar,  »men  dybest  af  alt  smerter  mig  dog  Tabet  af  en 
elsket  Søster,  et  Tab,  som  den  lunefulde,  i  det  Skjulte  virkende 
Skjæbne  tilføjede  mig.« 

Nushat  Assaman  ønskede,  at  Gud  igjen  vilde  forene  ham 
med  hende,  og  bad  ham  fremsige  nogle  Digte,  som  skildrede 
hans  nuværende  Tilstand. 

Da  fremsagde  Dhul  Makan  nogle  Vers,  hvori  Nushat  Assa- 
mans  Navn  forekom.  Saasnart  hun  hørte  dette,  løftede  hun 
Dørforhænget  tilside,  gjenkjendte  ham  øjeblikkelig,  og  raabte: 
»O,  min  Broder,  o,  Dhul  Makan!« 

Dhul  Makan  gjenkjeridte  ligeledes  sin  Søster,  og  styrtede 
frem  med  Udraabet :   »O,  Nushat  Assaman,  o,  min  elskede  Søster ! « 

Og  de  kastede  sig  i  hinandens  Arme,  og  blev  afmægtige 
af  Glæde. 

Den  forskrækkede  Tjener  bestænkede  dem  med  Rosenvand, 
indtil  de  atter  kom  til  sig  selv.  Da  omfavnede  de  hinanden 
paany,  og  Nushat  Assaman  fremsagde  følgende  Vers: 

—  Da  vi  gjensaa  hinanden,  klagede  vi  for  hinanden,  hvad  vi 
havde  maattet  lide  under  den  lange  og  bitre  Skilsmisse.  Thi  ved 
Sendebud  lade  Hjertets  Sukke  sig  ikke  meddele.  En  lejet  Græde- 
kone er  ikke  som  den  virkelig  bedrøvede. 

Da  Dhul  Makan  hørte  disse  Vers,  trykkede  han  sin  Søster 
endnu  en  Gang  til  sit  Bryst,  og  svarede  i  følgende  Vers: 

—  Jeg  sørgede  saa  bittert  over  vor  Skilsmisse,  at  der  udsprang 
en  Nat  og  Dag  flydende  Taarers  Kilde  fra  mine  Øjne.  Og  jeg 
lovede  mig  selv,  at,  hvis  Skjæbnen  engang  igjen  bragte  os  sammen, 
jeg  aldrig  i  Evighed  mere  skulde  udtale  det  ulykkelige  Ord:  Skils- 
misse. —  Men  nu  har  Glæden  overrasket  mig  saa  mægtig,  at  ogsaa 
den  bringer  Taarens  Kilde  til  at  springe.  Mit  Øje  er  blevet  saa 
vant  til  Taarer.  at  det  maa  græde,  enten  det  saa  bliver  af  Fryd  eller 
af  Kummer. 

Efterat  de  saaledes  nogen  Tid,  vexlende  Kjærtegn,  havde 
siddet  hos  hinanden,  sagde  Nushat  Assaman  til  sin  Broder: 
»Men  kom  nu  ind  med  mig  og  fortæl  mig,  hvad  der  er  hændet 
Dig  siden  vor  Adskillelse ;  saa  skal  jeg  ogsaa  fortælle  Dig  mine 
Eventyr. « 

Dhul  Makan  bad  hende  om  at  fortælle  sin  Historie  først, 
og  heri  føjede  hun  ham,  idet  hun  trolig  berettede  alt,  hvad  der 
var  mødt  hende,  indtil  Statholderen  af  Damaskus,  som  hun 
senere  havde  erfaret,  hendes  Broder,  havde  kjøbt  hende  og 
givet  sin  øverste  Hofembedsmand  hende  til  Gemalinde;  alene 
sit  første  ulyksalige  Forhold  til  den  ukj  endte  Broder  aabenbarede 
hun  ikke.    Hun  sluttede  med  at  prise  Gud,  der  ad  forunderlige 

Tusind  og  én  Nat.    II.  -, 

Veje  nu  igjen  havde  forenet  dem,  for  samlede  at  føre  dem  til- 
bage til  det  kjære  Hjem  og  i  den  elskede  Faders  Arme. 

Derpaa  maatte  Dhul  Makan  fortælle,  hvorledes  det  var 
gaaet  ham,  siden  hun  havde  forladt  ham  syg  og  elendig  i 
Jerusalem.  Hovedindholdet  af  hans  Fortælling  var,  at  endelig 
en  fattig  Bademester  havde  taget  ham  i  Pleje,  og  efterhaanden 
tilsat  alt,  hvad  han  ejede,  for  at  skaffe  ham  hans  Helbred  til- 
bage. »Denne  Mand,«  sluttede  Dhul  Makan,  »har  opført  sig 
imod  mig,  som  en  Fader  mod  sit  eneste  Barn.  Han  sultede 
selv  for  at  skaffe  mig  at  spise,  tørstede  for  at  skaffe  mig  at 
drikke,  gik  selv  sine  Fødder  blodige  for  at  lade  mig  ride !  Han 
ofrede  alt  for  mig  indtil  det  sidste,  som  han  havde  at  ofre : 
Formue,  Næringsvej,  Hjem  og  Fædreland,  og  følger  mig  tro 
som  min  Skygge,  hvorhen  jeg  gaar.« 

»Allah  lønne  ham  derfor!«  udraabte  Nushat  Assaman, 
»Men  ogsaa  jeg  vil  belønne  ham,  saavidt  som  det  staar  i  min 
Magt.« 

Og  hun  kaldte  paa  Tjeneren  og  forærede  ham  den  Pung, 
som  hun  tidligere  havde  givet  ham  til  Sangeren,  som  Belønning 
for  den  Andel,  han  havde  haft  i,  at  hun  var  bleven  gjenforenet 
med  sin  Broder,  og  bød  ham  kalde  paa  Hofmesteren. 

Da  denne  traadte  ind  i  sin  Gemalindes  Telt  og  fandt  en 
smuk  Yngling  hos  hende,  spurgte  han  forbauset:  »Hvo  er 
denne  fremmede?« 

»Det  er  min  Broder,«  svarede  Nushat  Assaman,  og  fortalte 
ham  Dhul  Makans  Historie  fra  Begyndelse  til  Ende.  Derpaa 
vedblev  hun:  »Du  vide  nemlig,  min  Herre,  at  Du  ikke  har 
ægtet  nogen  Slavinde,  men  en  Prindsesse  af  det  ædleste  Blod. 
Jeg   er  Nushat  Assaman,   en  Datter   af  Kong  Omar  i  Bagdad ! « 

Da  Hofmesteren  hørte  dette,  priste  han  sin  store  Lykke, 
at  han,  uden  at  vide  det,  var  bleven  Svoger  til  Statholderen  af 
Damaskus  og  Svigersøn  af  Kongen  i  Irak  Arabi.  Øjeblikkelig 
lod  han  sit  Tjenerskab  forsamle  og  udstedte  Befaling  til,  at  der 
skulde  opslaas  et  Telt  til  Dhul  Makan  ved  Siden  af  hans  eget, 
og  at  der  skulde  bringes  ham  en  af  hans  allerbedste  Heste. 

Dog  Nushat  Assaman  vilde  ikke  give  slip  paa  sin  Broder, 
men  sagde:  »Vi  har  været  saa  længe  adskilt  og  har  endnu 
saa  meget  at  tale  om  med  hinanden.  Lad  os  benytte  Lejlig- 
heden til  at  være  ene  med  hinanden,  medens  vi  endnu  er  paa 
Rejsen.      Hjemmet  er  ikke  mere  fjernt.« 

Da  lod  Hofmesteren  dem  ene  med  hinanden.  Men  saasnart 
han  var  kommen  tilbage  til  sit  eget  Telt,  sendte  han  dem  Vox- 
lys.  Lamper  og  allehaande  søde  og  lækre  Sager;  tillige  over- 
sendte han  Dhul  Makan  tre  fuldstændige  Klædninger. 

Paa  Dhul  Makans  Forlangende  blev  der  nu  udsendt  en 
Tjener  paa  en  god  Dromedar  for  at  opsøge  og  hente  Bade- 
mesteren. Denne  var  allerede  i  Udkanten  af  Lejren,  i  Begreb 
med  at  sadle  sit  Æsel.  Han  græd  heftig  over  Skilsmissen  fra 
sin  dyrebare  Ven,  og  udraabte  dybt  sukkende:  »I  Allahs 
Navn,  jeg  advarede  ham  mod  at  synge;  dog  han  lod  sig  ikke 
afholde,  men  sagde :  »Jeg  er  nu  nærved  mit  Hjem  og  bryder 
mig  ikke  om  nogen.«  Jeg  gad  dog  vide,  om  han  ogsaa  har 
indviklet  mig  i  Sagen!« 

Medens  han  saaledes  talte  med  sig  selv,  saa  han  den  vel 
bekj endte  Tjener  komme  ansættende  i  Følge  med  flere  Drabanter. 
Da  blev  han  bleg  som  et  Lig  og  sank  skjæl vende  i  Knæ;  thi 
han  troede,  at  Dhul  Makan  havde  forraadt  ham  og  skudt 
Skylden  over  paa  ham,  uagtet  alle  de  Velgjeminger,  han  havde 

modtaget  af  ham.  Men  han  var  nærved  at  dø  af  Angst,  da 
Tjeneren  tilraabte  ham:  »Du  Løgner,  Du  skal  ikke  gjøre  Dig 
Ulejlighed  med  at  sadle  dit  Æsel!  Du  sagde,  at  Du  ikke 
vidste,  hvem  det  var,  der  havde  sunget,  og  saa  var  det  din  egen 
Rejsestaldbroder.  Nu  skal  Du  smukt  følge  med  mig  til  Bagdad ; 
der  skal  I  dele  Skjæbne  med  hinanden.« 

»Der  gives  ingen  Frelse  og  Barmhjertighed  uden  hos  Allah!« 
udraabte  Bademesteren.  »Nu  er  det  kommet  saaledes,  som  jeg 
frygtede ! « 

Paa  et  Vink  af  den  gamle  Tjener  tog  Drabanterne  fat 
paa  ham  og  kastede  ham  op  paa  Dromedaren.  Derpaa  slog 
de  en  Kreds  om  ham  og  fulgte.  Men  Tjeneren  sagde  sagte 
til  dem:  »Hvo,  som  rører  et  Haar  paa  hans  Hoved,  er  om  en 
Hals.  Volder  ham  intet  Ondt,  men  behandler  ham  med  al 
Sømmelighed  I « 

Da  Bademesteren  saa  sig  omgiven  af  saa  mange  Tjenere, 
opgav  han  ganske  baade  Liv  og  Haab,  og  sagde  til  den  gamle 
Tjener,  som  førte  an: 

»O,  min  Oberst,  jeg  er  hverken  Broder  til  eller  overhovedet 
nogen  Slægtning  af  den  unge  Mand.  Jeg  har  blot  fundet  ham 
Døden  nær,  taget  ham  til  mig  og  plejet  ham   af  Medlidenhed.« 

Men  Toget  satte  sig  i  Bevægelse  tilbage  igjennem  Lejren. 
Den  arme  Bademester  fik  ikke  andet  Svar  af  Tjeneren  end 
efterfølgende  kun  lidet  trøstelige  Ytring:  »Du  og  Ynglingen 
har  ved  Eders  Vers  trættet  min  Herskerinde,  og  maa  nu  und- 
gjælde  derfor.« 

Da  de  stod  af  bagved  Hofmesterens  Telt,  blev  der  rakt 
dem  nogle  Fade  med  Spise.  Den  gamle  Tjener  spiste  med 
Bademesteren  af  én  Skaal.  Denne  var  udsultet  indtil  det  yderste 
og  tog  ivrig  til  sig  af  Maden;  men  altsom  han  ivrig  spiste,  flød 

de  salte  Taarer  dog  lige  stride  ned  over  hans  Kinder.  Han 
var  bekymret  for  sin  Ven  Dhul  Makan,  og  inderlig  angst  for 
sig  selv,  og  havde  saaledes  ikke  én,  men  tvende  Sorger  at 
skaffe  Afløb,  den  usalige  Stakkel. 

Kort  efter  brød  Karavanen  op  og  fortsatte  uden  Ophold 
Rejsen,  indtil  den  endnu  kun  var  tre  Dages  Rejse  fjernet  fra 
Bagdad;  da  gjorde  den  atter  Holdt  og  udhvilede  en  Nat.  Men 
da  man  den  følgende  Morgen  igjen  vilde  pakke  paa  Lastdyrene 
og  stige  tilhest,  opdagede  man  i  det  fjerne  en  tæt  Støvsky,  der 
formørkede  hele  Atmosfæren.  Hastig  kom  den  nærmere;  ende- 
lig saa  man,  at  det  var  en  stor  Hær  af  Fodfolk  og  Ryttere 
med  Trommer  og  Faner.  Pludselig  skilte  sig  en  Afdeling  af 
fem  hundrede  Ryttere  fra  Hæren,  for  imod  Karavanen  og  om- 
ringede Hofmesteren  og  hans  Følge. 

»Hvo  er  I,  at  I  vover  at  bruge  slig  Fremfærd  imod  en 
fornem    rejsende?«    spurgte  Hofmesteren  forbitret. 

»Sig  os  heller,«  lød  Svaret,  »hvem  Du  selv  er,  hvor  Du 
kommer  fra  og  hvor  Du  agter  Dig  hen!« 

»Jeg  kommer  fra  Damaskus;  Sharkan,  Statholderen  i  Da- 
maskus, sender  mig  til  sin  Fader,  Kong  Omar  i  Bagdad,  med 
Tribut  og  Foræringer.« 

Da  Rytterne  hørte  Hofmesteren  tale  saaledes,  bedækkede 
de  deres  Ansigter  og  græd,  idet  de  udraabte:  »Kong  Omar  er 
ikke  mere;  Allah  være  hans  Sjæl  naadig!  —  Kom  med  os  til 
Veziren  Dendan,  Anføreren  for  vor  Hær!« 

Hofmesteren  fulgte  med  Rytterne  og  blev  ført  frem  for 
Veziren.  Saasnart  denne  hørte,  at  han  bragte  Tribut  og  Gaver 
til  Omar,  sagde  han  med  Taarer :    » Kong  Omar  er  ikke  mere ; 


Riget  er  uden  Regent.  Saasnart  Omar  var  død,  opstod  der  en 
heftig  Strid  om,  hvem  der  skulde  være  hans  Efterfølger,  indtil 
de  fire  Kadier  og  alle  de  Lærde  forsamlede  sig  og  besluttede, 
at  Hæren  skulde  drage  til  Damaskus  og  udraabe  Sharkan  til 
Konge.  Mange  vilde  imidlertid  have  Omars  anden  Søn,  Dhul 
Makan  til  Hersker.  Han  var  saa  from,  at  han,  alle  uafv^idende, 
tilligemed  sin  Søster  havde  begivet  sig  paa  Pilgrimsrejse  til 
Hedjas.  Men  da  man  intet  videre  havde  hørt  til  ham,  faldt 
Valget  paa  Sharkan;  thi  Nødvendigheden  havde  ogsaa  sine 
Love. « 

Ved  denne  Beretning  blev  Hofmesteren  bestyrket  i,  at 
hans  Gemalinde  ikke  havde  fortalt  ham  andet  end  den  rene 
Sandhed,  og  følte  sig  højlig  oplivet  af  den  skjønne  Udsigt  til, 
at  Dhul  Makan  endnu  kunde  blive  Sultan.  Derfor  tog  han 
saaledes  tilorde:  »Priset  være  han,  som  véd  at  jævne  alt,  og 
som  tildeler  enhver  efter  sit  Tykke,  uden  at  aflægge  noget 
Regnskab!  —  Ved  Allah,  denne  Begivenhed  er  højst  besynder- 
lig og  fortjener  at  optegnes  med  gyldne  Bogstaver!  —  Thi  vid, 
o  mægtige  Herre,  at  den  Alvise  har  føjet  alt  efter  Eders  Ønske, 
idet  han  ved  mig  sender  Eder  Dhul  Makan  og  hans  Søster 
imøde ! « 

Ved  denne  Efterretning  kastede  Veziren  sig  til  Jorden  og 
takkede  Gud  for  hans  Tilskikkelse.  Derpaa  lod  han  den  store 
Nyhed  blive  bekjendt  for  alle  Rigets  Fyrster  og  høje  Embeds- 
mænd. Da  udbredte  sig  den  gladeste  Forbauselse  over  hele 
Lejren.  Armeen  takkede  Gud,  at  den  blev  fri  for  at  overskride 
Landet  Iraks  Grændser;  dens  Anførere  begav  sig  med  Ære- 
frygt hen  for  at  gjøre  Overhofmesteren  deres  Opvartning.  Der- 
paa blev  der  holdt  en  stor  Raadsforsamling,  hvilken  Veziren  og 


103 

Dendan  og  Hofmesteren  i  Forening  ledede,  og  i  denne  blev 
Dhiil  Makan  enstemmig  udvalgt  til  Konge  i  Bagdad. 

Saasnart  Forsamlingen  var  opløst,  besluttede  Hofmesteren 
at  ile  forud  til  Bagdad  for  at  lade  alt  berede  til  Sultanens 
Modtagelse.  Paa  Vejen  kunde  han  da  tillige  berette  Dhul 
Makan  og  Nushat  Assaman,  som  imidlertid  var  draget  videre 
med  Karavanen,  hvilken  Forandring  der  var  foregaaet  med  deres 
Skjæbne,  idet  Dhul  Makan  ikke  som  den  fortabte  Søn,  men 
som  Hersker  over  det  hele  mægtige  Rige  igjen  skulde  betræde 
sin  Fædrenestad,  det  hjemlige  Bagdad. 

Alle  Rigets  Store  trængte  sig  omkring  Hofmesteren  ved 
lians  Afrejse,  for  at  bede  ham  anbefale  dem  hos  sin  Herre  og 
Svoger,    og   lade    dem  beholde  deres  Embeder  og  Værdigheder. 

Inderlig  fornøjet  begav  Hofmesteren  sig  da  paa  Vejen  til- 
ligemed sine  Tjenere  og  Mameluker,  og  standsede  ikke,  førend 
han  havde  naaet  Karavanens  Spidse,  hvor  han  fandt  sin  Gemal- 
inde og  Prindsen,  sin  tilkommende  Herre.  Strax  aflagde  han 
Beretning  om,  hvad  der  var  sket,  trøstede  de  ved  Budskabet  om 
deres  Faders  Død  smertelig  overraskede  Sødskende,  og  lyk- 
ønskede Dhul  Makan  til  hans  Ophøjelse. 

»Paa  hvilken  Maade  er  min  Fader  død?«  spurgte  Dhul 
Makan  med  Taarer. 

»Veziren  Dendan,  som  imorgen  vil  indtræffe  tilligemed  hele 
Armeen,  der  har  udraabt  Dig  til  Sultan,  véd  Besked  om  alt  og 
vil  fortælle  Eder  det.  Men  for  Dig,«  vedblev  Hofmesteren, 
»bliver  der  intet  tilovers  uden  at  overtage  Regjeringen;  thi 
vægrer  Du  Dig,  og  bliver  en  anden  Sultan,  da  svæver  dit  Liv 
i  Fare.« 

Dhul  Makan   dvælede   et    Øjeblik   med   sænket  Hoved,    og 

svarede  derpaa:  »Nuvel,  jeg  modtager  Regjeringen,  men  min 
Broder  Sharkan  —  — ?« 

»Han  skal  vedblive  at  være  Sultan  i  Damaskus,  ligesom  I 
er  Sultan  i  Irak  og  Khorasan.« 

Da  Dhul  Makan  intet  videre  ytrede,  overleverede  Hofmesteren 
ham  det  kongelige  Klædebon,  hvilket  Veziren  havde  sendt  ham, 
tilligemed  Scepter  og  Krone,  og  var  derpaa  den  første,  der 
hyldede  ham  som  Hersker  og  Herre. 

Imidlertid  havde  Karavanen  gjort  Holdt,  og  man  havde 
aflæsset  Kamelerne.  Saasnart  alt  var  i  Orden,  lod  Hofmesteren 
paa  en  ophøjet  Plads  opslaa  det  kongelige  Telt  med  7  Kupler, 
lod  indiske  Tæpper  udbrede  og  derpaa  oprejse  Tronen.  Endelig 
sørgede  han  for  en  god  og  overflødig  Proviant  og  en  tilstræk- 
kelig Mængde  Vandbærere. 

Neppe  var  disse  Anstalter  truffet,  førend  der  i  det  fjerne 
hævede  sig  en  tæt  Støvsky,  som  formørkede  hele  Horizonten, 
og  frem  deraf  bølgede  en  uhyre  Arme  som  et  oprørt  Hav.  Det 
var  Tropperne  fra  Bagdad  og  Khorasan,  under  Storviziren 
Dendans  Befaling. 

Da  iførte  Dhul  Makan  sig  hastig  det  kongelige  Klædebon, 
omgjordede  sig  med  Herskersværdet,  besteg  en  herlig  Ganger,  som 
Hofmesteren  i  egen  Person  førte  frem  for  ham,  og  red  hen  til 
det  store  Telt,  hvor  han  tog  Plads  paa  Tronen,  med  Kronen 
paa  Hovedet  og  holdende  Scepteret  paa  sine  Knæ.  Hofmesteren 
blev  staaende  for  ham  som  Tronens  Slave,  og  Mamelukerne 
bevogtede  Indgangen  til  Teltet  med  blanke  Sabler. 

Snart  kunde  man  ikke  høre  andet  end  Hestenes  Trampen 
og  Vrinsken.  Armeens  Officerer  steg  af,  og  blev  efter  deres 
Rang,  ti  og  ti   ad  Gangen,    efterhaanden   af  Hofmesteren    fore- 

stillede  for  Sultanen.  Dhul  Makan  uddelte  herlige  Gaver  og 
endnu  herligere  Forhaabninger,  saa  at  alle  følte  sig  ganske 
henrykt  over  den  unge  Fyrste.  Tilsidst  traadte  den  gamle 
Vezir,  Dendan,  frem  for  Sultanen,  og  fældede  Taarer  af  Glæde, 
da  han  gjenkj  endte  sin  afdøde  Herres  Søn. 

Dhul  Makan  tog  venlig  imod  ham  og  sagde:  »Saaledes 
har  den  alvise  Allah  villet  det,  og  ingen  har  kunnet  forandre 
det.«  Derpaa  gav  han  Befaling  til  at  uddele  Proviant  iblandt 
Tropperne,  og  gav  dem  Tilladelse  til  at  forblive  trende  Dage 
paa  Stedet  og  udhvile  sig,  for  at  han  selv  uforstyrret  kunde 
underholde  sig  med  Veziren,  og  lade  sig  alt  fortælle,  hvad  der 
angik  hans  kjære  Faders  Hedengang.  Ved  denne  Underhold- 
ning var  ogsaa  hans  Søster  tilstede. 


Da  Veziren  havde  leveret  en  Beretning  om  alt,  hvad  der 
var  foregaaet  ved  Hoffet  i  Bagdad,  siden  de  to  Sødskendes 
hemmelige  Undvigelse  fra  Hjemmet,  lige  indtil  Kong  Omars 
Forgiftelse,  græd  Søster  og  Broder  længe  og  bitterlig  med  hin- 
anden. Men  endelig  sagde  Hofmesteren  til  Dhul  Makan:  »Nu 
maa  I  tørre  Eders  Taarer,  fatte  Mod  og  befæste  Eders  Re- 
gjering.  Den,  der  efterlader  sig  en  Søn  som  Eder,  dør  ikke, 
om  han  end  dør.« 

Da  gjenvandt  Dhul  Makan  atter  sin  Fatning  lidt  efter  lidt, 
og  holdt  Mønstring  over  Tropperne.  Den  følgende  Morgen 
bad  han  Veziren  bringe  alle  hans  Faders  Skatte,  og  uddelte 
den  største  Del  imellem  Tropperne.  Storveziren  skjænkede  han 
en  Æresklædning  til  Tegn  paa,  at  han  maatte  beholde  sin 
Værdighed;  de  øvrige  Stormænd  og  Armeens  Officerer  gav  han 
ligeledes   store   Foræringer,    hvortil    han    brugte   alle   de   Penge, 

som  Hofmesteren  skulde  have  bragt  til  Bagdad  som  Tribut  fra 
Landet  Syrien. 

Hermed  var  alle  meget  tilfreds-,  de  kastede  sig  ned  for 
Dhul  Makan  og  ønskede  ham  et  langt  Liv  og  en  hæderlig 
Regjering.  Indbyrdes  tilstod  de  for  hinanden,  at  de  aldrig 
havde  kjendt  en  saa  gavmild  og  vennesæl  Herre.  Derpaa  drog 
alle  sig  tilbage,  hver  i  sit  eget  Telt,  og  efter  trende  Dages 
Hvile  brød  de  op  til  Staden  Bagdad. 

Hele  Staden  var  glimrende  smykket  og  oplyst  ved  den 
ny  Sultans  Indtog.  .  Dhul  Makan  begav  sig  lige  til  sin  Faders 
Slot,  og  besteg  Tronen,  omgiven  af  Veziren,  Hofmesteren,  alle 
Rigets  Stormænd  og  Marinens  høje  Officerer.  Men  saasnart 
han  endelig  atter  var  ene  med  sig  selv,  lod  han  sin  Skriver 
komme  og  tilsagde  ham  en  Beretning  til  sin  Boder  Sharkan  om 
alt,  hvad  der  var  foregaaet,  siden  han  sidst  havde  hørt  fra 
Bagdad.  Da  Skriveren  havde  overført  alt  paa  Papiret,  afskedi- 
gede han  ham,  og  sluttede  Brevet  med  egen  Haand, 
som  følger: 

—  Min  Broder!  Sultanskaaben  omgiver  mine  Skuldre,  Hersker- 
sceptret  hviler  i  mine  Hænder.  Men  jeg  har  ikkun  modtaget  disse 
Magtens  Symboler  for  at  bevare  dem  for  Dig,  den  ældre  Broder  og 
den  værdigere.  Saasnart  Du  betræder  Bagdad,  giver  jeg  alt  i  dine, 
den  retmæssige  Ejermands  Hænder,  og  forlanger  intet  andet  end  at 
være  din  første  Slave  og  at  vinde  din  Kjærlighed.  Alt  er  roligt; 
ingen  Haand  skal  hæve  sig  imod  Dig.  Jeg  venter  Dig;  il  med  at 
komme!  —  Med  den  barmhjærtige  Allahs  Hjælp  skal  vi  vise,  at  vi 
er  den  samme  Faders  Sønner.  —  Fred  være  med  Dig!  — 

Da  Dhul  Makan  havde  forseglet  dette  Brev,  lod  han  Stor- 
veziren  komme  og  sagde  til  ham : 

»Ingen    er    værdigere    end    Du   til   at   overbringe    Sharkan 

dette  Brev.  Behandl  ham  med  al  den  Ærbødighed,  som  til- 
kommer den  ældre  Broder  og  sig  ham,  at  jeg  er  beredt  til  at 
overgive  Kongedømmet  i  hans  Hænder,  saasnart  han  maatte 
forlange  det.  Han  herske  da  i  Bagdad,  medens  jeg  nøjes  med 
Statholderskabet  i  Damaskus.  —  Il  og  kom  hastig  igjen  til- 
bage! —  Allah  befalet!« 

Veziren  gjorde  sig  rejsefærdig,  og  tog  uden  Tøven  Afsked 
fra  Dhul  Makan.  I  den  allerkorteste  Tid  var  han  atter  tilbage 
fra  sin  betroede  Sendelse,  og  meldte  Kongen  hans  Broders  An- 
komst. Da  forsamlede  denne  alle  sit  Riges  Store,  og  drog 
ham  tvende  Dages  Rejse  imøde.  Henimod  Aften  paa  den  anden 
Dag  fik  Brødrene  hinanden  isigte.  Saasnart  Dhul  Makan  kunde 
skjælne  sin  Broder  Sharkan  i  Spidsen  for  den  sig  nærmende 
Rytterskare,  steg  han  af  Hesten,  og  ilede  tilfods  hen  imod  ham. 
Men  øjeblikkelig  lod  Sharkan  ogsaa  gjøre  Holdt,  og  kom 
sin  Broder  paa  samme  Maade  imøde.  Midt  imellem  Hærene 
mødtes  Brødrene;  det  var  den  første  Gang  i  deres  Liv,  de  saa 
hinanden.  Drevne  af  samme  varme  Tilskyndelse  kastede  de 
sig  hinanden  i  Armene,  omfavnede  hinanden  med  Ømhed,  og 
græd  længe  med  hinanden. 

Endelig  tog  Dhul  Makan  tilorde:  »O,  Sharkan,  at  vi 
først  da  skulde  vorde  Brødre,  da  vi  ingen  Fader  havde  længer! 
Dog  Allahs  Villie  ske!  —  Her  staar  jeg  for  dit  Aasyn,  ikke 
som  den,  der  har  ranet  din  Fædrenearv  fra  Dig,  men  som  den, 
der  trofast  har  bevaret  den  til  Dig,  indtil  Du  kom  for  at  modtage 
den.  Fra  dette  Øjeblik  være  Du  Herskeren,  og  jeg  din  trofaste 
Tjener,  hinanden  lige  kun  i  et,  i  en  uskrømtet  Broderkj ærlighed, 
i  et   helligt  Minde   om    den  samme  dyrebare  Fader!« 

»Nej,    ved    Allah    og    Profeten,    ikke    saaledes!«    svarede 

Shaxkan  tungsindig  bevæget,  »Allah  har  aldrig  skiftet  imellem 
os  I  Enhver  af  os  blive,  hvad  han  iforvejen  er!  Under  Allahs 
Haand  maa  vi  alle  ydmyge  os,  saa  mange  som  vi  lever  paa 
Jorden;  jeg  er  ikke  værdig  til  at  bestige  Højhedens  Trone. 
Der  var  en  Tid,  da  jeg  bar  et  dødeligt  Had  til  Dig  og  din 
arme  Søster;  som  et  Lyn  slog  Himlens  Straf  derfor  ned  i  mit 
Indre,  og  lod  mig  føle,  at  vi  kun  er  en  Haandfuld  Støv  for 
den  almægtige.  Nej,  min  Broder,  det  blive,  som  det  er!  Hersk 
og  vær  lykkelig!  Jeg  skal  søge  min  Lykke  i  at  lyde  og 
tjene  Dig!« 

Og  Sharkan  drog  atter  Dhul  Makan  til  sit  Bryst. 

Da  de  tvende  Skarer,  imellem  hvilke  denne  Scene  fandt 
Sted,  blev  Vidner  til  disse  gjentagne  Udvexlinger  af  en  gj  en- 
sidig Broderømhed,  opløftede  de  høje  Jubelskrig.  Derpaa  for- 
enede de  sig,  og  førte  de  tvende  Pyrster  i  Triumf  ind  i  det 
festlig  smykkede  Bagdad,  der  ingensinde  før  havde  været  Vidne 
til  en  saa  skjøn  Enighed  imellem  Brødre,  født  til  samme  Trone. 

Dhul  Makan  regjerede  i  Bagdad  lykkelig  og  længe; 
Sharkan  forblev  indtil  sin  Død  Statholder  i  Damaskus.  Hvert 
Aar  kom  Brødrene  med  Længsel  og  Glæde  sammen,  og  skiltes 
igjen  med  Savn  og  Smerte;  men  Sharkan  og  Nushat  Assaman 
gjensaa  ingensinde  mere  hinanden  i  dette  Liv. 

En  af  Dhul  Makans  første  Regjeringshandlinger  var  at  lade 
sin  trofaste  Ven  Bademesteren  kalde  op  for  sig  i  Divanet. 
Hans  Hjerte  havde  ingen  Ro,  førend  han  efter  al  Evne  havde 
belønnet  den  Mand,  hvem  han  skyldte  Livet  og  hele  sin  Velfærd; 

Saasnart  det  gode,  gamle  Skind  traadte  ind  i  den  prægtige 
Divanssal,    rejste    Kongen    og    alle   hans    Store   sig  op  for  ham. 


I  og 

Den  ærlige  Sjæl  var  færdig  at  synke  i  Jorden  af  Blusel  over  al 
denne  Ærbødighed,  og  vidste  ikke,  hvorledes  han  skulde  vride 
og  vende  sig,  om  han  skulde  blive  staaende  eller  kaste  sig  til 
Jorden,  skride  videre  frem,  eller  gjøre  højre  om  og  løbe  sin 
Vej.  Han  gjenkjendte  nemlig  ikke  sin  gode  Ven  og  Staldbroder 
i  Kongen  paa  den  straalende  Trone. 

Men  Dhul  Makan  steg  ned  og  kom  ham  imøde,  ganske 
som  i  gamle  Dage,  og  sagde  til  ham  med  kjærlig  Bebrejdelse: 
»O,  min  Ven,  hvo  skulde  have  tænkt,  at^Du  vilde  glemme  mig 
saa  snart!« 

»Ej  se,  er  det  Dig?«  udraabte  Bademesteren  glædestraalende, 
saasnart  han  paa  denne  Tiltale  gjenkjendte  ham,  »men  hvem 
Pokker  har  gjort  Dig  til  Sultan,  min  lille  Ven?« 

Da  gav  alle  de  omkringstaaende  sig  til  at  le,  og  Veziren 
sagde  til  ham:  »Du  maa  vise  Kongen  en  sømmelig  Ærbødighed, 
min  gode  Mand.  Din  forrige  Ven  er  bleven  Konge  i  Bagdad. 
Nu  har  han  ladet  Dig  kalde  op  til  sig  for  at  belønne  Dig  for 
alt  det  gode,  du  i  sin  Tid  har  vist  ham.  Naar  han  derfor 
siger  til  Dig,  at  Du  skal  forlange  noget  af  ham,  saa  tag  Munden 
rigtig  fuld  og  se  til  at  komme  frem  med  et  ordentligt  Ønske, 
som  der  er  noget  Forslag  i!« 

Bademesteren  takkede  Veziren  for  hans  gode  Raad  og 
sagde:  »Med  et  ordentligt  Ønske  skal  det  have  gode  Veje, 
lille  Fatter.  Der  er  noget,  som  jeg  vaagen  aldrig  slipper  ud 
af  mine  Tanker,  og  som  jeg  isøvne  drømmer  om  ligefra  Aften 
indtil  Morgen;  det  vil  jeg  bede  min  kjære  Ven  om,  hvis  han 
har  Magt  til  at  skjænke  mig  det.« 

»Du  behøver  slet  ikke  at  undse  Dig,«  sagde  Veziren,  »kom 
kun  frem  med,  hvad  Du  har  paa  Hjertet!  Ja,  selv  om  det  var 
Statholderskabet  i  Basra,  intet  skal  være  Dig  for  højt,  min  Ven  1« 

Ogsaa  Dhul  Makan  opmuntrede  ham  til  at  ønske  sig  noget 
stort,  idet  han  sagde:  »Ønsk  Dig,  hvad  Du  vil!  Selv  om  Du 
ønskede  Halvdelen  af  mit  Kongerige,  skulde  det  meddeles  Dig, 
eftersom  Du  er  mit  Livs  Frelser  og  Velgjører.« 

»Der  er  vel  noget,  jeg  kunde  have  Lyet  til  at  ønske  mig,« 
ytrede  Bademesteren,  »men  jeg  er  dog  bange  for,  at  det  er 
altfor  meget  at  forlange.« 

»Kom  kun  frem  med  dit  Ønske,  og  frygt  intet!«  svarede 
Kongen.  Men  Bademesteren  vedblev  at  sige,  at  han  var  bange 
for  det  overdrevne  i  sit  Ønske,  og  derfor  heller  vilde  tie  stille 
dermed,  —  at  han  var  bange  o.  s.  v.    o.  s.  v. 

Da  blev  Kongen  endelig  utaalmodig  og  udbrød:  »Hvor 
ofte  skal  jeg  da  gjentage  for  Dig,  at  Du  ikke  behøver  at  frygte? 
Sig  frem,  hvad  det  saa  end  er!« 

Da  trak  Bademesteren  dybt  sit  Vejr  og  fremstammede: 
»Nu,  saa  udsted  en  Firman,  som  udnævner  mig  til  Oldermand 
for  alle  Bademestere  i  hele  Jerusalem!« 

Da  brast  Sultanen  ud  i  Latter,  og  alle  tilstedeværende 
fulgte  hans  Exempel.  »Der  fordrer  Du  noget,  som  det  ikke 
staar  i  Sultanens  Magt  at  give,«  sagde  han,  »ønsk  Dig  noget 
andet!« 

»Ja  tænkte  jeg  det  ikke  nok,«  mumlede  Bademesteren 
nedslaaet,   »det  var  altfor  højt,  altfor  højt!« 

»Nu,«  opmuntrede  Kongen  ham,  »Verden  indeslutter  endnu 
mange  andre  skjønne  Ting,  som  det  vel  er  Umagen  værd  at 
ønske  sig !    Ønsk  i  Hast  noget  andet ! « 

»Ja,  kan  jeg  ikke  blive  Bademestrenes  Oldermand,  saa 
ønsker  jeg  at  blive  Møgbærer  ved  det  store  Bad  i  Basra.« 

Ved  denne  Bademesterens  Ytring  var  Alle  nærved  at 
blive    kvalt    af  Latter;    men  Veziren   følte    sig   sa^  oprørt  over 

Mandens  slette  Smag,  at  han  ikke  kunde  afholde  sig  fra  at 
give  ham  et  ordentligt  Nakkedrag. 

»Ej,  hvorfor  slaar  Du  mig?«  udraabte  den  stakkels  Bade- 
mester. »Jeg  har  jo  intet  ondt  gjort!  Har  Du  ikke  selv  sagt, 
at  jeg  ikke  kunde  tage  Munden  for  fuld,  at  jeg  frit  turde 
ønske  mig  det  allerhøjeste?  Jeg  forudsaa  nok,  at  Kongen  ikke 
vilde  være  istand  til  at  opfylde  mit  Ønske.  Men  derfor  kan  vi 
jo  være  lige  gode  Venner.  Farvel,  I  allesammen  1  Nu  gaar  jeg 
tilbage  til  Jerusalem  og  bliver,  hvad  jeg  er.« 

Og  han  begyndte  at  gaa  baglænds  ud  af  Salen.  Men 
Kongen  traadte  ham  i  Vejen,  lagde  fortrolig  •  Armen  paa  hans 
Skulder,  og  sagde:  »Tag  Fornuften  fangen,  min  kjære  Venl 
Eftersom  Du  ikke  kan  vinde  det  højeste,  maa  Du  som  en  for- 
standig Mand  slaa  Dig  tiltaals  ved  det  næst-  eller  næst-næst- 
højeste.    Hvad  siger  Du  om  at  blive  Statholder  i  Basra?« 

»Nu,  saa  lad  gaa  da,«  svarede  Bademesteren,  »saa  lad 
mig  da  blive  Statholder  i  Basra,  eftersom  jeg  nødes  til  at  slaa 
det  andet  af  Tanker!« 

Og  derved  blev  det;  endnu  samme  Dag  udfærdigede  Kongen 
en  Firman,  hvori  Bademesteren  udnævnedes  til  Statholder  i 
Basra. 

Veziren  Dendan  havde  faaet  Befaling  til  at  ledsage  Bade- 
mesteren til  hans  Statholderskab  og  indsætte  ham  deri.  Saa- 
snart  alt  var  færdigt  til  Afrejsen,  tog  den  nye  Statholder  Afsked 
fra  Kongen,  der  lagde  ham  alvorlig  paa  Hjerte,  først  og  frem- 
mest at  være  betænkt  paa  at  øve  Retfærdighed  overalt  og  ved 
enhver  Lejlighed.    Afskeden  var  som  en  Faders  fra  sin  Søn. 

Den  skikkelige  gamle  Bademester  hed  nu  Sultan  Sejlakan. 
Med   tre   tusinde   Mameluker,     som     Bagdads    Stormænd    havde 


foræret  ham,  begav  han  sig  paa  Marschen  til  Basra,  ledsaget  et 
langt  Stykke  paa  Vejen  af  alle  Rigets  Fyrster  og  Hærførere. 
Da  han  endelig  naaede  Basra,  hvor  man  allerede  for  længe 
siden  ved  Ilbud  og  Fugleposter  havde  modtaget  Efterretning  om 
hans  Udnævnelse  til  Statholder,  fandt  han  hele  Staden  festlig 
oplyst,  og  alle  dens  Indvaanere  kom  ham  jublende  imøde:  for- 
nemme og  ringe,  store  og  smaa,  fri  og  Slaver. 

Strax  begav  han  sig  op  paa  Borgen  og  besteg  den  ham 
bestemte  Trone.  Undervejs  havde  Veziren  trolig  benyttet  Lej- 
ligheden til  at  give  ham  et  Begreb  om  de  Pligter,  hans  nye, 
meget  betroede  Stilling  krævede  af  ham;  dette  kom  ham  nu 
meget  vel  tilpas.  Hans  første  Regjeringsakt  var  at  udstrø  en 
rigelig  Mængde  Gaver  tilhøjre  og  tilvenstre,  tykt  og  iflæng,  hvor 
det  kunde  falde,  saa  at  mange  fik  meget,  og  ingen  gik  ganske 
tomhændet  bort;  denne  Handling  blev  af  alle  sagforstandige 
anset  for  en  meget  god  Begyndelse  til  en  hæderlig  Regjering. 
Og  Varselet  slog  virkelig  til;  Sultan  Sejlakan,  fordum  Bade- 
mester —  endnu  stedse  et  godt  gammelt  Skind  —  regjerede 
med  saa  megen  Visdom  og  Retfærdighed,  at  Kharasans  Krøniker 
omtaler  hans  Regjeringsperiode  som  den  mest  velsignede  i  hele 
Landets  Historie.  —  Sultan  Sejlakan  skulde  neppe  være  bleven 
en  bedre  —  Oldermand  for  Bademestrene  i  Jerusalem! 


En  Dag  befalede  Khalifen  Harun  al  Raschid  sin  Vezir  Giafar 
den  næste  Nat  at  indfinde  sig  i  Paladset.  »Vezir,«  sagde 
han  til  ham,  da  han  var  mødt  for  hans  Aasyn,  »jeg  har  isinde 
at  gjøre  en  natlig  Gang  igjennem  Staden  for  at  erfare,  hvor- 
ledes man  holder  sig  mine  Love  og  Anordninger  efterrettelig. 
Navnlig  er  det  min  Agt  med  Strenghed  at  undersøge  Embeds- 
mændenes Færd.  Bliver  der  ført  grundet  Klage  over  nogle  af 
dem,  vil  vi  sætte  nye  ind  i  deres  Sted,  som  bedre  vil  opfylde 
deres  Pligter-,  bliver  derimod  andre  berømmelig  omtalt  for  vore 
Øren,  vil  vi  ikke  undlade  efter  Fortjeneste  at  belønne  dem.« 

Khalifen  og  hans  tro  Ledsagere,  Giafar  og  Mesrur,  Stor- 
veziren  og  Obersten  for  Gildingerne,  tog  altsaa  Forklædninger 
paa  for  at  være  ukj endelige,  og  begav  sig  tilsammen  paa  Vejen 
igjennem  Staden. 


Efterat  de  i  Taushed  var  gaaet   igjennem  adskillige  Gader, 
samt  over  flere  Pladse  og  Torve,  uden  at  møde  nogen  Moders- 
Tusind  og  én  Nat.  o 


114 

sjæl,  traf  de  endelig  i  et  snevert  Stræde  en  gammel  Mand  af 
høj  Væxt  og  med  et  langt  snehvidt  Skjæg,  som  bar  et  tungt 
Næt  paa  sit  Hoved  og  med  langsomme  Fjed  kom  gaaende  op 
fra  Flodbredden.  Paa  sin  Arm  havde  han  en  Kurv  af  Palme- 
blade, og  i  Haanden  en  lang  Stok,  hvormed  han  støttede  sin 
Gang. « 

»Denne  Olding,«  ytrede  Khalifen,  »synes  just  ikke  at  leve 
i  Overflødighed.  Vi  vil  tiltale  ham  og  spørge  om  hans  Om- 
stændigheder. « 

»Gode  Ven,«  sagde  altsaa  Storveziren  til  ham,  »hvem  er  Du?« 

»Herre,«  svarede  Oldingen,  »jeg  er  en  Fisker,  men  den 
fattigste  og  elendigste  af  alle  mine  Lige.  Iformiddags  forlod  jeg 
min  Bolig  for  at  gaa  ud  at  fiske;  jeg  har  arbejdet  hele  Dagen, 
men  har  indtil  nu  ikke  fanget  det  allermindste.  Og  hjemme 
sidder  min  Kone  og  mine  Børn  og  raaber  forgjæves  paa  Spise 
fra  min  Haand.« 

Fuld  af  MedHdenhed  tog  Khalifen  nu  selv  Ordet  og  sagde: 
»Vilde  Du  vel  have  Mod  til  at  vende  om  og  endnu  engang 
udkaste  dit  Net?  Vi  vil  give  Dig  hundrede  Guldstykker  for 
sammes  Indhold.« 

Ved  dette  Forslag  glemte  den  gode,  gamle  Fisker  al  Dagens 
Møje  og  hele  sin  Elendighed,  og  gik  med  Khalifen,  Giafar  og 
Mesrur  atter  ned  til  Bredden  af  Tigrisfloden,  idet  han  mumlede 
for  sig  selv:  »Disse  Herrer  synes  altfor  satte  og  ærbare  af 
Væsen  til,  at  de  skulde  holde  mig  for  Nar.  Selv  om  de  blot 
gav  mig  Hundrededelen  af,  hvad  de  havde  lovet  mig,  vilde  dette 
dog  altid  være  meget  for  mig.« 

Saasnart  Fiskeren  med  sine  Ledsagere  havde  naaet  Floden, 
kastede  han  atter  sit  Net  ud,  og  drog  det  efter  en  passende 
Tids    Forløb    igjen    iland.     Nettet    var    overordentlig    tungt    og 

truede   med    at  briste.     Og   intet  Under;    der   fandtes    en   svær, 
med  Omhu  tillukket  Kiste  deri. 

Khalifen  lod  øjeblikkelig  den  gamle  Fisker  give  de  hundrede 
Guldstykker,  som  han  havde  lovet  ham,  og  lod  ham  dermed 
gaa.  Men  Obersten  for  Gildingerne  maatte  tage  Kisten  paa 
Nakken  og  hastig  bære  den  tilbage  til  Paladset;  thi  Harun  var 
i  højeste  Maade  nysgjerrig  efter  at  lære  dens  Indhold  at  kjende. 
Neppe  var  Eventyrerne  atter  under  Tag,  førend  Khalifen  lod 
Kisten  bryde  op.  Indeni  samme  fandtes  der  en  stor  Kurv  af 
Palmeblade,  hvis  Laag  var  syet  fast  med  røde,  uldne  Snore. 
Dog  Khalifen  havde  naturligvis  ikke  Taalmodighed  til  at  vente, 
medens  Laaget  blev  sprættet  af;  han  skar  Snorene  over,  og 
fremdrog  af  Kurven  en  underlig  blød  Pakke,  der  var  indhyllet 
i  et  gammelt  Tæppe  og  omviklet  med  stærke  Snore.  Med  en 
feberagtig  Hast  skar  Harun  ogsaa  disse  Snore  over  og  viklede 
Pakken  op.  —  Hvilket  grufuldt  Syn!  Med  Forfærdelse  saa  de 
tor  sig  et  kvindeligt  Legeme,  mere  blændende  end  Sneen, 
skaaret  i  mangfoldige  Stykker! 

Man  kan  lettere  forestille  sig  end  det  lader  sig  beskrive,  i 
hvilken  Grad  Khalifen  blev  greben  af  Forbauselse  og  Rædsel 
ved  dette  Syn.  Længe  blev  han  staaende  i  stum  Henstirren; 
men  saasnart  han  atter  vandt  Mælets  Brug,  brød  han  ud  i 
den  heftigste  Vrede,  og  udraabte  med  rasende  Blikke  paa  den 
ulykkelige  Storvezir:  »Ha,  usalige!  Er  det  paa  denne  Maade, 
at  Du  vaager  over  mine  Undersaatters  Vel!  Lige  under  dine 
Øjne  begaaes  der  i  min  Hovedstad  de  skrækkeligste  Mord,  og 
man  kaster  Ligene  i  Floden,  uden  Sky  for  den  hævnende  Ret- 
færdighed !  Paa  Dommens  Dag  vil  de  raabe  om  grusom  Hævn 
over   Dig,    Du    onde  Tjener!  —  Hvis   Du    ikke  hastig  udsoner 

denne  Kvindes  jammerlige  Død  med  hendes  grusomme  Morders 
Henrettelse,  saa  sværger  jeg  ved  den  store  Guds  Navn,  at  jeg 
lader  Dig  selv  hænge  tilligemed  fyrretyve  af  dine  Frænder!« 

»Hersker  over  de  Troende,«  svarede  Giafar  bævende,  »jeg 
beder  Eders  Højhed  i  det  mindste  forunde  mig  Tid  til  at  efter- 
spore Forbrydelsen.« 

»Den  skal  Du  faa!«  svarede  Khalifen,  »men  jeg  tilstaaer 
Dig  kun  tvende  Dage.     Indret  Dig  nu  derefter!« 


I  levende  Angst  gik  Storveziren  hjem.  »Hvorledes  skulde 
jeg  vel  i  en  saa  sior  og  folkerig  Stad  som  Bagdad,«  sagde  han 
til  sig  selv,  »formaa  at  opdage  en  Morder,  som  rimeligvis  har 
begaaet  Forbrydelsen  uden  Vidner,  og  maaske  allerede  har  for- 
ladt Staden?  En  anden  vilde  i  mit  Sted  tage  en  eller  anden 
Usling  ud  af  Fængslerne  og  lade  ham  undgjælde  for  at  tilfreds- 
stille Khalifen;  men  jeg  nærer  Afsky  for  slig  vilkaarlig  Rets- 
pleje, og  lader  der  sig  ingen  anden  Udvej  finde,  vil  jeg  heller 
dø  end  følge  denne.« 

Imidlertid  satte  han  øjeblikkelig  i  værk,  hvad  han  formaaede 
at  gjøre;  alle  de  ham  undergivne  Politiembedsmænd  kom  paa 
Benene  og  eftersporede  Forbryderen  paa  det  omhyggeligste,  vel 
vidende,  hvad  det  gjaldt  om.  Deres  egen  Velfærd  stod  nemlig 
ikke  mindre  i  Fare  end  deres  Herre,  Vezirens;  ved  hans  Fald 
vilde  de  alle  drages  med  i  Fordærvelsen. 

Men  alle  deres  Bestræbelser  var  frugtesløse;  der  var  intet 
Spor  af  Morderen  at  opdage.  Da  kom  Veziren  til  den  sørge- 
lige Erkjendelse,  at  det  var  ude  med  ham,  hvis  ikke  den  barm- 
hjertige Himmel  paa  en  besynderlig  Maade  greb  frelsende  ind 
i  hans  Skjæbne. 

Under  disse  Omstændigheder  oprandt  den  tredie  Dag,  og 
Giafar  maatte  møde  for  Khalifen. 

»Nu,  har  Du  fundet  Morderen ? «  spurgte  Harun  i  haard  Tone. 

»Hersker  over  de  Troende,«  svarede  Giafar  med  Taarer, 
»jeg  har  ingen  fundet,  som  kunde  give  mig  den  ringeste  Op- 
lysning angaaende  denne  uhyggelige  Begivenhed.  Morderen  er 
ikke  til  at  opdage.« 

Da  gav  Harun  al  Raschid  Befaling  til,  at  Storveziren  skulde 
hænges  tilligemed  fyrretyve  Barmekider  udenfor  Porten  af  hans 
Palads.  Medens  Galgerne  blev  oprejst  og  de  fyrretyve  Barme- 
kider slæbt  frem  af  deres  Huse,  lod  Khalifen  udraabe  over 
hele  Staden: 

»Hvo,  som  vil  se  Storveziren  Giafar  og  fyrretyve  af  hans 
Frænder  ophænge  i  Galgen,  indfinde  sig  paa  Pladsen  foran 
Paladset!« 

Saasnart  de  nødvendige  Foranstaltninger  til  Henrettelsen 
var  truifet,  blev  Giafar  og  hans  fyrretyve  Slægtninge  ført  hid 
under  Ledsagelse  af  Skarpretteren  og  en  Mængde  Retsbetjente, 
og  stillet  hver  under  sin  Galge.  Allerede  kastede  man  dem 
Rebene  om  Halsen.  Det  paa  Pladsen  forsamlede  Folk  flød  hen 
i  Taarer  og  fyldte  Luften  med  sine  Veklager ;  thi  Barmekideme 
var  bekjendt  for  deres  Retskaffenhed,  Uegennyttighed  og  Gav- 
mildhed, ikke  alene  i  Bagdad,  men  over  hele  Riget,  og  Alle 
følte,  at  det  almindelige  Vel  stod  i  Begreb  med  at  lide  et  ubo- 
deligt Tab. 

Endnu  nogle  Øjeblikkes  Tøven,  og  man  turde  ikke  længer 
vove  at  opsætte  den  strenge  Haruns  uigjenkaldelige  Befaling; 
de  ædleste  Mænd  i  Riget  skulde  miste  Livet  paa  en  vanærende 
Maade.  Tegnet  blev  givet,  det  skjæbnesvangre  Tegn  til  Hen- 
rettelsen! —  —  Da   styrtede    med   et  højt    Skrig    en    smuk   og 

velklædt  ung  Mand  frem  af  Skaren,  trængte  sig  igjennem  til 
Storveziren,  kastede  sig  ned  for  ham  og  udraabte,  idet  han 
kyssede  hans  Hænder: 

»Ædle  Vezir,  Rigets  og  Hoffets  første  Emir,  de  fattiges 
sikre  Tilflugt !  I  er  uskyldig  i  den  Forbrydelse,  som  der  er  be- 
gaaet!  Forlad  Eders  Plads  og  lad  mig  udsone  den  unge 
Kvindes  grusomme  Død!  Det  er  mig,  der  har  dræbt  og  kastet 
hende  i  Floden,  o,  jeg  ulykkelige!« 


Endskjøndt  Veziren  naturligvis  i  højeste  Maal  blev  glædelig 
overrasket  ved  dette  pludselige  Omslag  i  hans  Skjæbne,  kunde 
han  dog  ikke  andet  end  føle  en  inderlig  Medlidenhed  med  den 
unge  Mand.  Dog  førend  han  endnu  kunde  svare  ham,  trængte 
en  høj,  allerede  aldrende  Mand  af  et  ærværdigt  Udseende  sig 
frem  til  ham  og  raabte:  »Herre,  tro  ikke  denne  unge  Mand! 
Ingen  uden  jeg  har  myrdet  den  unge  Kone,  og  fortjener  For- 
brydelsens Straf!  —  I  den  Barmhjertiges  Navn  besværger  jeg 
Eder,  lad  den  unge  Mand  uhindret  gaa  sin  Vej !  Han  er  from 
og  uskyldig  som  Ørkenens  Gazelle!« 

Dog  den  unge  Mand  lod  ham  neppe  tale'  ud,  men  raabte: 
»Nej,  o  Herre,  jeg  er  Morderen,  og  min  Forbrydelse  kj ender 
ingen  medskyldige ! « 

»Ak,  min  Søn,«  afbrød  Oldingen  ham  i  sagte  Tone,  »Dig 
har  Fortvivlelsen  bragt  herhid,  og  Du  ønsker  at  gribe  voldsomt 
ind  i  din  Skjæbne.  Du  er  saa  ung  endnu;  -lev  og  lær  at 
glemme!  Jeg  derimod  vil  ikke  faa  Tid  til  at  glemme,  hvad 
jeg  fornys  har  maattet  opleve;  jeg  er  gammel,  og  har  kun  faa 
Dage  tilbage  at  leve  i.  En  Olding  som  jeg  maa  desuden  stedse 
være   beredt  til   at   forlade  denne  Verden.      Min  dyrebare  Søn, 

lad  mig  ofre  denne  usle  Rest  af  mit  Liv  for  at  frelse  dit,   som 
først  nylig  har  taget  Begyndelse.« 

»Ædle  Giafar,«  vedblev  han  derpaa  i  høj  Tone,  henvendt 
til  Storveziren,  »jeg  gjentager,  at  jeg  alene  er  Morderen,  og 
fordrer  Retfærdighed  af  Eder!  Lad  mig  dø  og  den  unge  Mand 
leve!  I  vil  derved  gjøre  vel  imod  os  begge,  os  tvende  ulykke- 
lige ! « 

Denne  forunderlige  Kappestrid  for  at  komme  til  at  pryde 
Galgen  bevægede  Giafar,  med  de  høje  Embedsmænds  Tilladelse, 
som  var  blevet  gjort  ansvarlige  for  Udførelsen  af  Khalifens 
Villie,  til  at  føre  dem  begge,  baade  den  unge  Mand  og  Ol- 
dingen, frem  for  Khalifen. 

Saasnart  han  stod  for  Haruns  Aasyn,  kyssede  han  Gulvet 
syv  Gange,  og  tog  derpaa  tilorder 

»Naadige  Hersker,  her  bringer  jeg  Eder  en  ung  Mand  og 
en  Olding,  som  begge  udelukkende  erklærer  sig  skyldig  i  den 
unge  Kvindes  Død,  som  vi  har  fundet  i  Tigrisfloden.« 

Da  Khalifen  derpaa  alvorlig  formanede  dem  til  at  sige 
Sandheden,  hvo  af  dem  der  var  den  egentlige  skyldige,  gjen- 
tog  de  begge  deres  tidligere  Forsikringer.  Under  disse  Om- 
stændigheder syntes  det  Khalifen,  at  der  ikke  var  andet  for  at 
gjøre  end  at  lade  dem  begge  hænge.  Men  Storveziren  vovede 
at  indvende: 

»Herre,  hvis  kun  én  af  dem  er  skyldig  i  Mordet,  vilde 
det  være  en  Uretfærdighed  at  undlive  dem  begge  to.« 

Da  hævede  den  unge  Mand  højtidelig  sin  Røst  og  sagde: 
»Jeg  sværger  ved  den  almægtige  Allah,  som  har  skabt  Himmel 
og  Jord,  at  jeg  for  tre  Dage  siden  har  dræbt  den  unge  Kvinde, 
firdelt  hendes  Legeme  og  kastet  hende   i  Floden.      Jeg   vil   paa 


Dommens  Dag  ingen  Andel  have  i  Naaden,  saafremt  jeg  farer 
med  Usandhed!  Lad  mig  da  lide  den  Straf,  jeg  alene  har 
fortjent!« 

Paa  denne  højtidelige  Ed  troede  Khalifen  den  unge  Mand, 
og  det  saa  meget  snarere,  som  Oldingen  taug  stille  dertil, 

»Ulyksalige,«  henvendte  han  sig  derfor  til  den  unge  Mand, 
»hvorfor  begik  Du  en  saa  afskyelig  Forbrydelse,  og  hvad  foran- 
lediger Dig  til  at  optræde  som  din  egen  Anklager?« 

»Hersker  over  de  Troende,«  svarede  den  unge  Mand, 
»hvis  det  blev  optegnet,  hvad  der  har  tildraget  sig  mellem 
mig  og  hin  unge  Kvinde,  vilde  Verden  deri  komme  til  at 
besidde  en   meget   sørgelig,  men  tillige   højst   lærerig   Historie. » 

»Lad  os  da  høre!  Fortæl  os  din  Historie!«  bød  Khalifen, 
og  den  unge  Mand  begyndte  som  følger: 


Den  sønderlemmede  unge  Kone,  og  den  unge  Mands, 
hendes  Ægtefælles,  Historie. 

»Hersker  over  de  Troende,  den  myrdede  unge  Kvinde  var 
min  Hustru  og  en  Datter  af  denne  Olding,  min  Faders  Broder. 
Da  jeg  ægtede  hende,  var  hun  kun  tolv  Aar  gammel,  og  siden 
hin  Tid  er  otte  Aar  henrundne.  Hun  har  allerede  født  mig 
tre  Drengebørn,  og  jeg  maa  til  hendes  Ros  tilstaa,  at  hun  i 
ingen  Henseende  nogensinde  gjorde  mig  imod.  Hun  var  klog 
i  Væsen,  elskelig  i  Adfærd,  og  havde  aabenbart  kun  ét  For- 
maal  for  Øje,  det  at  behage  mig.  Intet  Under  derfor,  at  jeg 
paa  min  Side  inderlig  elskede  hende  og  stræbte  at  forekomme 
alle  hendes  Ønsker. 

Da  hun  for  omtrent  to  Maaneder  siden  faldt  i  en  Sygdom, 
viste  jeg  hende  al  optænkelig  Omhu,  og  sparede  intet  for  at 
befordre  hendes  Helbredelse.  Efter  en  Maaneds  Forløb  var 
hun  ogsaa  igjen  saa  vidt  helbredet,  at  hun  kund^  tænke  paa 
at  gaa  i  Badet. 

»Kjære  Fætter«  (saaledes  kaldte  hun  mig  i  fortrolig  Tale), 
»kjære  Fætter,«  sagde  hun  da  en  Dag  til  mig,  »jeg  føler  den 
største  Lyst  til  Æbler,  og  Du  vilde  berede  mig  en  stor  Glæde 
ved  at  skaffe  mig  nogle.  Jeg  har  allerede  længe  baaret  paa 
denne  Attraa,  og  den  er  tilsidst,  maa  jeg  tilstaa,  bleven  saa 
heftig,  at  jeg  med  Grund  frygter  for  at  faa  et  eller  andet  slemt 
Tilfælde,  dersom  den  ikke  bliver  tilfredsstillet.« 

»Jeg  skal  i  det  mindste  gjøre  mig  al  optænkelig  Umage  for 
at  tilfredsstille  denne  din  Attraa,«  svarede  yeg  hende,  og  gav 
mig  strax  til  at  søge  efter  Æbler  paa  alle  Torve  og  i  alle 
Boder.  Men  der  var  desværre  ikke  et  eneste  at  opdrive,  end- 
skjøndt  jeg  bød  en  Gulddinar  for  Stykket.  Ganske  fortrædelig 
over  min  spildte  Møje  vendte  jeg  tilbage  fra  min  Udflugt.  Da 
nu  min  Kone  kom  hjem  fra  Badet  og  ingen  Æbler  forefandt, 
blev  hun  saa  forstemt  derover,  at  hun  ikke  kunde  sove  hele 
Natten.  Jeg  stod  derfor  den  følgende  Dag  meget  tidlig  op,  gik 
ud  og  forhørte  mig  atter  om  Æbler  i  alle  Haver  trindt  omkring, 
men  lige  saa  forgjæves  som  den  foregaaende  Dag.  Imidlertid 
fik  jeg  dog  den  bestemte  Underretning  af  en  gammel  Gartner, 
at  jeg  ved  denne  Tid  itetsomhelst  Sted  vilde  finde  modne 
Æbler  uden  i  Eders  Højheds  Haver  i  Basra. 

Da  jeg  nu  elskede  min  Kone  overordentlig  højt,  vilde  jeg 
ikke  for  alt  i  Verden  forsømme  noget,  som  kunde  føre  til  Op- 
fyldelsen af  hendes  levende  Ønske.  Derfor  underrettede  jeg 
hende   strax   om    mit   Forehavende,    iførte    mig  Rejseklæder,   og 

begav  mig  paa  Vejen  til  Basra.  Med  saadan  II  fremskyndede 
jeg  denne  min  Rejse,  at  jeg  i  mindre  end  fjorten  Dage  igjen 
var  tilbage  med  tre  herlige  Æbler,  der  rigtignok  havde  kostet 
en  Gulddrachme  Stykket.  Det  var  nemlig  de  eneste  fuldmodne, 
som  fandtes  i  hele  Haven,  og  Gartneren  vilde  ikke  overlade 
mig  dem  for  nogen  ringere  Pris. 

Uden  at  give  mig  Tid  til  endog  blot  at  klæde  mig  om, 
ilede  jeg  med  mine  kostbare  Æbler  strax  ind  til  min  Kone  og 
overrakte  hende  dem.  Men  imidlertid  var  Lysten  efter  Æbler 
aldeles  forgaaet  hende,  og  hun  lod  det  bero  ved  at  tage  med 
Tak  imod  dem  og  lægge  dem  tilside.  Den  arme  havde,  medens 
jeg  var  borte,  haft  et  Tilbagefald  af  sin  Sygdom,  og  jeg  vidste 
ikke  længer,  hvad  jeg  skulde  gjøre  for  at  hjælpe  hende. 

Da  jeg  den  følgende  Dag  sad  i  min  Bod  paa  Bazaren, 
hvor  der  findes  allehaande  fine  og  kostbare  Stoffer  tilsalg,  saae 
jeg  en  stor,  sort  Slave  af  et  hæsligt  Ydre  nærme  sig  med  et 
herligt  Æble  i  Haanden.  ØjebHkkelig  erkjendte  jeg  Æblet  for 
at  være  et  af  dem,  som  jeg  den  foregaaende  Dag  havde  bragt 
med  mig  fra  Basra,  og  kaldte  i  stor  Bevægelse  Slaven  hid  til 
mig,  idet  jeg  spurgte,  hvor  han  havde  faaet  dette  Æble  fra. 
Leende  svarede  han  mig: 

»Jeg  har  faaet  det  af  min  Kjæreste.  Jeg  kommer  lige  der- 
fra, og  maatte  til  min  store  Sorg  finde  hende  syg  og  senge- 
liggende. Ved  Siden  af  sig  havde  hun  tre  Æbler  liggende,  og 
da  jeg  spurgte,  hvor  hun  havde  faaet  dem  fra,  fortalte  hun 
mig,  at  hendes  godmodige  Nar  af  en  Ægtemand  havde  gjort 
en  fjorten  Dages  Rejse  for  at  hente  dem  til  hende.  Derpaa 
holdt  vi  Maaltid  med  hinanden,  og  da  jeg  forlod  hende,  tog 
jeg  dette  Æble  med  mig.« 

Ganske  ude  af  mig  selv  over  denne  Forklaring  stod  jeg 
strax  op,  lukkede  min  Bod  og  ilede  hjem.  Helt  uventet  traadte 
jeg  ind  i  min  Kones  Værelse.  Her  saa  jeg  mig  først  og  frem- 
mest om  efter  Æblerne,  og  da  jeg  kun  fandt  tvende  tilstede, 
spurgte  jeg  min  Kone  om  det  tredje. 

Min  Kone  vendte  Hovedet  om  imod  Æblerne  og  svarede 
ganske  ligegyldig,  da  hun  saa,  at  der  kun  var  to  tilbage: 
»Kjære  Fætter,  jeg  véd  ikke,  hvor  det  tredje  er  blevet  af.« 

Dette  Svar  gjorde  min  Mistanke  til  fuldkommen  Vished. 
Henreven  af  Skinsygens  Raseri  drog  jeg  min  Dolk  ud  af  Bæltet 
og  stødte  den  i  min  forræderske  Hustrus  Barm.  Derpaa  huggede 
jeg  Hovedet  af  hende,  mere  lig  et  ufølsomt  Uhyre  end  et 
Menneske,  firdelte  hendes  Legeme,  og  pakkede  Stykkerne  i  en 
Kurv,  som  jeg  syede  til  med  rødt  Uldgarn.  Kurven  forvarede 
jeg  til  større  Sikkerhed  i  en  Kiste,  som  jeg  endelig  den  samme 
Dags  Aften  styrtede  i  Tigrisfloden. 

Mine  to  yngste  Børn  var  allerede  bragt  tilsengs  og  laa  i 
deres  sødeste  Søvn;  min  tredje  sad  endnu  udenfor  Huset.  Ved 
min  Tilbagekomst  fra  Floden  fandt  jeg  det  bitterlig  grædende 
udenfor  Husdøren,  og  da  jeg  spurgte,  hvad  der  fejlede  det,  fik 
jeg  til  Svar:  »Kjære  Fader,  jeg  har  idag  uden  Moders  Vidende 
taget  et  af  de  tre  Æbler,  som  Du  nylig  bragte  hende.  Længe 
passede  jeg  vel  derpaa;  men  da  jeg  i  Middags  løb  omkring  og 
legede  paa  Gaden  med  mine  smaa  Brødre,  rev  en  styg,  sort 
Slave  mig  det  af  Haanden  og  løb  sin  Vej  dermed.  Jeg  ilede 
strax  efter  ham  og  forlangte  mit  Æble  tilbage,  idet  jeg  raabte, 
at  det  tilhørte  min  syge  Moder,  og  at  Du  nylig  havde  gjort  en 
Rejse  paa  Qorten  Dage  for  at  bringe  hende  det.  Men  han 
vilde    ikke    give   det   fra   sig   igjen,    og   da  jeg  vedblev  at  løbe 

skrigende  efter  ham,  vendte  han  sig  om,  slog  mig  til  Jorden,  og 
sprang  derpaa  ind  i  en  Sidegade,  hvor  jeg  snart  ganske  tabte 
ham  af  Syne.  Saa  gik  jeg  endelig  hjem  igjen  og  satte  mig 
her  ved  Indgangen  for  at  vente,  indtil  Du  kom  hjem,  og  bede 
Dig,  at  Du  ikke  maatte  sige  min  stakkels,  syge  Moder  noget 
derom.  Hun  vilde  tage  sig  min  Uartighed  altfor  nær  og  blive 
endnu  sygere. « 

Ved  dette  mit  Barns  Tale  følte  jeg  mig .  greben  af  en  ube- 
skrivelig Smerte.  Jeg  indsaa  pludselig  alt  det  skrækkelige 
ved  min  Forbrydelse  og  angrede,  men  desværre  for  silde,  at  jeg 
havde  haft  mindre  Tillid  til  min  ædle  Hustru  end  til  en  elen- 
dig Slave,  som  havde  sammenflikket  sin  løgnagtige  Fortælling 
af  de  Stumper,  som  Barnet  i  sin  Angst  havde  leveret  ham. 
Imidlertid  havde  min  Onkel  indfundet  sig  for  at  besøge  sin 
Datter;  istedetfor  at  føre  ham  ind  til  hende  maatte  jeg  elendige 
fortælle,  at  jeg  havde  dræbt  hende.  Jeg  skjulte  heller  ikke  det 
mindste  for  ham,  endnu  mindre  besmykkede  jeg  min  skjændige 
Adfærd,  men  erklærede  mig  selv  for  den  allerværste  Forbryder, 
uden  at  vente  Fordømmelsesdommen  fra  hans  Læber.  Men  den 
ædle  Olding  gav  sig,  istedetfor  at  overøse  mig  med  vel  fortjente 
Bebrejdelser,  ja  Forbandelser,  til  at  græde  med  mig,  og  vi  be- 
græd i  hele  tre  Dage  med  hinanden  Tabet  af  den  elskeligste 
Datter  og  Hustru,  som  jeg  paa  en  saa  grusom  Maade  havde 
skilt  os  ved,  idet  jeg  letsindig  laante  Øre  til  løgnagtig  Sladder 
af  en  elendig  Slave. 

Nu  kjender  Eders  Højhed  alle  Omstændighederne  ved  min 
Forbrydelse,  og  jeg  beder  Eder  om  at  vorde  straffet  med  den 
strengeste    Retfærdighed.      Hvad   I    end    bestemmer    over    mig, 

skal  I  ikke  høre  mig  knurre;  ingen  Straf  kan    være   haard  nok 
til  at  udsone  en  saa  grusom  Forbrydelse.« 

Den  unge  Mands  Fortælling  satte  Khalifen  i  den  højeste 
Forbauselse.  Men  paa  samme  Tid  erkj endte  han,  at  Forbryderen 
var  mere  at  beklage  end  egentlig  strafværdig,  og  han  fattede 
den  inderligste  Medlidenhed  med  ham.  Straffen,  den  aller- 
haardeste  Straf,  bar  han  i  sig  selv.  Derfor  tog  Khalifen  saa- 
ledes  tilorde : 

»Denne  unge  Mands  Forbrydelse  er  vistnok  afskyelig;  men 
den  har  mere  sin  Grund  i  Svaghed  end  i  Ondskab.  Mig  synes 
derfor,  at  den  vel  kan  undskyldes'  baade  for  Allah  og  Menne- 
skene. Den  egentlige  skyldige  er  den  nedrige  Slave,  og  ham 
skal  visselig  den  grusomste  Hævn  ramme.« 

Derpaa  henvendte  han  sig  til  Giafar  og  vedblev:  »Jeg 
giver  Dig  tre  Dage  til  at  opspore  ham;  har  Du  ham  ikke  i 
din  Magt  inden  denne  Tid,  skal  Du  selv  i  hans  Sted  miste 
Livet. « 

Den  ulykkelige  Vezir  havde  allerede  troet  sig  udenfor  al 
Fare;  Khalifens  nye  Befaling  bøjede  ham  derfor  desto  dybere 
til  Jorden.  Imidlertid  kj  endte  han  sin  Herres  Gemj^tsart  altfor 
vel  til  at  vove  nogen  Indsigelse;  under  Taarer  drog  han  sig 
tilbage,  og  gik  hjem  med  den  Overbevisning,  at  han  kun  havde 
tre  Dage  tilbage  at  leve  i.  Han  havde  nemlig  saa  ringe  Haab 
om  at  opdage  den  skyldige  Slave,  at  han  slet  ikke  tænkte  paa 
at  anstille  Efterforskninger  for  at  finde  ham.  »Hvorledes  skulde 
det  vel  blive  muligt,«  sagde  han  til  sig  selv,  »i  en  Stad  som 
Bagdad,  hvor  der  findes  utallige  sorte  Slaver,  at  finde  den 
eneste  skyldige!  Hvis  Allah  ikke  griber  ind,  som  tidligere, 
maa  jeg  være  beredt  paa  at  lade  Livet.« 

De  to  følgende  Dage  tilbragte  han  dybt  sørgende  i  Kredsen 
af  sin  jamrende  Familie,  som  bittert  klagede  over  Khalifens 
grusomme  Strenghed.  Paa  den  tredje  Dag  beredte  han  sig  til 
modig  at  gaa  Døden  imøde,  som  en  Vezir  uden  Plet  og  Dadel, 
der  af  bedste  Evne  havde  opfyldt  sit  Embeds  tunge  Pligter. 
Kadi  og  Vidner  blev  hidkaldt,  forat  de  skulde  underskrive 
hans  i  deres  Nærværelse  affattede  Testamente.  Da  denne  For- 
retning var  tilendebragt,  omfavnede  han  sin  Hustru  og  sine 
Børn  og  sagde  dem  det  sidste  Farvel.  Hele  Familien  flød  hen 
i  Taarer;  det  var  et  uden  Lige  rørende  Skuespil. 

I  samme  Øjeblik  som  det  tredje  Døgn  var  udrundet,  ind- 
fandt sig  en  af  Khalifens  Tjenere  for  at  opfordre  Giafar  til  at 
indfinde  sig  hos  den  utaalmodig  ventende  Fyrste  for  at  give 
Besked  angaaende  den  forbryderiske  Slave.  Just  vilde  den  til 
bøden  bedrøvede  Vezir  begive  sig  paa  Vejen,  da  en  af  Husets 
Barnepiger  bragte  ham  hans  yngste,  fem  til  sex  Aar  gamle 
Datterlil,  forat  han  skulde  se  hende  endnu  engang.  Dette  Barn 
besad  i  en  ganske  overordentlig  Grad  hans  Hjertes  Ømhed; 
med  Taarer  i  Øjnene  tog  han  det  i  sine  Arme  og  kyssede  det 
gj  en  tagne  Gange.  Men  idet  han  trykkede  det  ind  til  sig,  be- 
mærkede han  under  dets  Klæder,  paa  dets  Bryst,  en  haard 
Gjenstand,  der  syntes  at  udaande  en  behagelig  Duft;  adspredt 
spurgte  han  Barnet,  hvad  det  var,  det  havde  paa  Brystet. 

»Et  Æble,  lille  Fa'er,«  svarede  Barnet,  »hvorpaa  der  staar 
Khalifen,  vor  Herres  Navn;  vor  Slave  Rihan  har  solgt  mig  det 
for  to  Guldstykker.« 

Ved  Ordene  »Æble«  og  »Slave«  lod  Veziren  høre  et  lyde- 
ligt Udraab   af  Glæde  og  Overraskelse.      Han   fik  Æblet  lokket 

fra  sin  lille  Pige,  og  hidkaldte  øjeblikkelig  Slaven,  som  just  be- 
fandt sig  i  Nærheden.  »Skurk,«  spurgte  han,  »hvor  har  Du 
dette  Æble  fra?« 

»Herre,«  svarede  Slaven  forvirret,  »jeg  tilsværger  Eder,  at 
jeg  hverken  har  taget  det  fra  Eder  eller  stjaalet  det  i  Khalifens 
Have.  Jeg  traf  forleden  tre  eller  fire  legende  Børn  paa  Gaden; 
et  af  disse  havde  et  Æble  i  Haanden,  og  jeg  fik  det  Indfald  at 
snappe  det  fra  Barnet.  Men  den  lille  Dreng  løb  efter  mig  og 
skreg,  at  Æbtet  tilhørte  hans  syge  Moder  og  at  hans  Fader 
havde  gjort  en  lang  Rejse  for  at  tilfiredsstille  hendes  umaadelige 
Lyst  efter  Æbler.  Af  tre,  som  han  havde  bragt  med  sig  til- 
bage, var  dette  det  ene,  og  Drengen  havde  listet  det  til  sig 
uden  sin  Moders  Tilladelse  og  Vidende.  Men  forgjæves  bøn- 
faldt Barnet  mig  om  at  give  det  Æblet  tilbage;  jeg  beholdt  det 
og  solgte  det  siden  til  Eders  yngste  Datter  for  to  Guldstykker. 
Det  er  det  hele,  jeg  har  at  sige.« 


Giafar  kunde  ikke  noksom  forbauses  over,  at  en  ussel  Slaves 
Gavtyveri  ikke  alene  havde  foranlediget  en  uskyldig  Kones  Død, 
men  ogsaa  havde  været  nærved  at  hidføre  hans  egen.  Han 
tog  Slaven  med  sig  op  til  Khalifen  og  fortalte  denne  helt  om- 
stændelig, hvad  han  allerede  havde  erfaret  af  Slaven  og  hvor- 
ledes denne  var  blevet  opdaget.  Intet  kan  ligne  Khalifens 
Overraskelse!  Imidlertid  var  han  højlig  tilfreds  med  Udfaldet 
—  thi  han  elskede  dog  af  Hjertet  sin  tro  Storvezir  —  og  brast 
ud  i  en  høj  Latter.  Dette  Khalifens  gode  Lune  kom  den  for- 
bryderiske Slave  tilgode;  i  Betragtning  af,  at  han  dog  ingen- 
lunde havde  haft  til  Hensigt  at  afstedkomme  den  store  Ulykke, 

som  sket  var,  slap  han  med  en  efter  Omstændighederne  lem- 
fældig Straf.  Men  for  at  trøste  den  ulykkelige,  unge  Mand  over 
Tabet  af  hans  dyrebare  Hustru,  formælede  Khalifen  ham  med 
en  af  sine  smukkeste  Slavinder,  overøste  ham  med  Velgjerninger 
og  forblev  ham  bevaagen  lige  indtil  Døden  adskilte  dem. 


s^^ 


Prinds  Kamar-as-samans  og  Prindsesse  Badurs 

Historie. 


Omtrent  tyve  Dagsrejser  tilsøs  fra  den  persiske  Kyst  ligger 
i  det  store  Ocean  Øen  Khaladan.  Den  er  inddelt  i  flere 
anselige  Provindser  med  blomstrende  og  stærkt  befolkede 
Stæder,  og  danner  et  mægtigt  Kongerige.  Over  dette  herskede 
i  fordums  Tid  Kong  Shahzeman.  Denne  mægtige  Fyrste  havde 
taget  fire  Prindsesser  til  sine  retmæssige  Gemalinder,  og  besad 
desuden  tredsindstyve  Medhustruer :  ved  den  Velstand  og  velsig- 
nede Ro,  som  herskede  i  hans  Rige,  holdt  han  sig  for  den 
lykkeligste  Konge  paa  Jorden.  Kun  én  Ting  voldte  ham  Sorg, 
den  nemlig,  at  han  ved  sin  allerede  vidt  fremrykkede  Alder 
endnu  ikke  besad  nogen  Arving  til  sit  Rige;  men  han  vidste 
ikke,  paa  hvem  han  skulde  skyde  Skylden  for  denne  Vanskjæbne. 
Som  naturligt,  ansaa  han  det  for  den  allerstørste  Ulykke,  at 
skulle  dø  uden  Arving;  men  han  skjulte  i  lang  Tid  sin  Græm- 

Tusind  og  én  Nat.  O 

melse  over  dette  bitre  Savn,  og  led  saa  meget  mere  derved, 
som  han  gjorde  Vold  paa  sig  selv  for  at  skjule  det. 

Dog  endelig  kunde  han  ikke  længer  bære  sin  Sorg  alene, 
men  aabenbarede  den  en  Dag  for  sin  Vezir  under  fire  Øjne, 
og  spurgte  ham,  om  han  ikke  vidste  noget  Raad  imod  det 
ham  overhængende  Onde. 

»Eders  Højhed,«  svarede  den  kloge  Vezir,  »skulde  visselig 
snart  finde  Hjælp  derimod,  hvis  det  var  en  Sag,  som  alminde- 
lig Menneskevisdom  havde  nogen  afgjørende  Indflydelse  paa. 
Men  desværre  maa  jeg  bekjende,  kommer  heri  alle  menneske- 
lige Kundskaber  og  Erfaringer  tilkort,  og  der  bliver  i  saadan 
Nød  intet  andet  tilbage  end  at  henvende  sig  til  selve  Gud. 
Ofte  behager  det  den  alvise  og  almægtige,  midt  i  vor  Lykke, 
naar  vi  netop  allermindst  tænker  paa  ham,  at  sende  os  Sorg 
og  Pine,  forat  vi  skal  føle  hans  Almagt  og  erindre,  at  vi 
intet  har  af  os  selv,  men  ét  og  alt  af  ham  alene.« 

»I  besidder  Undersaatter, «  vedblev  Veziren,  »som  i  for- 
trinlig Grad  lægger  sig  efter  at  ære  og  tilbede  det  højeste  Væsen, 
og  som  for  Guds  Skyld  underkaster  sig  allehaande  Savn  og  fører 
det  strengeste  Liv.  D^t  er  derfor  mit  Raad,  at  I  lader  uddele 
rigelige  Almisser  til  disse  fromme  Sjæle  og  opfordrer  dem  til  at 
forene  deres  Bønner  med  Eders.  Iblandt  saa  mange  kunde  der 
dog  maaske  findes  én,  der  er  Gud  saa  velbehagelig,  at  han 
vilde  tilstaa  ham  Opfyldelsen  af  Eders  brændende  Ønske.« 

»Kong  Shahzeman  S5mtes  godt  om  dette  vise  Raad  og 
takkede  sin  Storvezir  af  sit  inderste  Hjerte.  Ufortøvet  sendte 
han  rigelige  Almisser  til  alle  Broderskaber  af  fromme  og  hel- 
lige Mænd,  og  lod  deres  Forstandere  samtlig  kalde  for  sig. 
Efterat  han  havde  beværtet  disse  med  et  frugalt  Maaltid,  med- 
delte han  dem,  hvad  der  laa  ham  paa  Hjerte,  og  bad  dem  om 

at    anbefale    ham   til    deres  Gud  indviede  Undergivnes    fromme 
Forbønner. 

Og  se,  ikke  længe  varede  det,  inden  én  af  Kongens  Koner 
blev  frugtsommelig,  og  efter  den  sædvanlige  Tids  Forløb  fødte 
hun  en  Dreng  til  Verden.  Af  Taknemlighed  over  denne  Lykke 
sendte  Kong  Shahzeman  de  fromme  Broderskaber  igjen  Almisser 
af  en  Størrelse,  som  stod  i  Forhold  til  hans  Rigdom  og  hans 
Hjertens  Glæde,  og  Prindsens  Fødsel  blev  ikke  alene  i  Hoved- 
staden, men  over  hele  Landet  festligholdt  ved  en  lang  Række 
af  glimrende  Højtider. 

Den  lille  Prinds  var  strax  efter  Fødslen  bleven  bragt  til 
sin  Fader.  Denne  fandt  ham  saa  smuk,  at  han  kaldte  ham 
Kamar-as-saman  *).  Derpaa  sørgede  han  omhyggelig  for  hans 
Opdragelse  og  for  hans  Undervisning,  saasnart  Tiden  havde 
gjort  ham  moden  dertil.  Kamar-as-saman  fik  de  dueligste  Lærere 
og  de  viseste  Hovmestre,  som  var  at  finde  i  hele  Landet;  og 
disse  baade  ved  deres  Kundskaber,  Færdigheder  og  Dyder  ud- 
mærkede Mænd  fandt  hos  Prindsen  en  højt  begavet  og  lærvillig, 
for  alle  Undervisningsfag  modtagelig  Aand.  Senere  lærte  den 
unge  Fyrste  allehaande  legemlige  Færdigheder,  og  udmærkede 
sig  baade  i  det  ene  og  det  andet  til  en  Grad,  som  vakte  alle 
hans  Paarørendes,  men  især  hans  Faders  Beundring. 

Da  Prindsen  var  femten  Aar  gammel,  fattede  Kongen, 
hans  Fader,  i  sin  Ømhed  den  Beslutning  at  frasige  sig  Tronen 
til  Fordel  for  sin  Søn,  og  talte  desangaaende  med  sin  højt  be- 
troede Storvezir. 

»Jeg    frygter    for,«    ytrede    han,    »at   Prindsen   ved   at   til- 


*)  Sin  Tids  Maane. 


132 

bringe  sine  Ungdomsaar  i  Lediggang  skal  komme  til  at  miste 
ikke  alene  de  høje  Fortrin,  som  Naturen  i  et  saa  overstrømmende 
Maal  har  begavet  ham  med,  men  ogsaa  dem,  han  har  vundet 
ved  den  omhyggelige  Opdragelse,  som  jeg  i  min  faderlige  Øm- 
hed beredte  ham.  Eftersom  jeg  nu  er  i  den  Alder,  da  man 
kan  trænge  til  og  længes  efter  Ro,  har  jeg  besluttet  at  afstaa 
ham  Regjeringen,  og  for  min  øvrige  Tid  nøjes  med  den  Glæde 
at  se  ham  regjere.    Hvad  synes  Eder  derom,  min  gamle  Ven?« 

Storveziren  kj  endte  sin  Herre  og  var  klog  nok  til  ikke 
aabenbart  at  modsætte  sig  denne  hans  Beslutning,  endskjøndt 
han  havde  mangfoldige  Grunde,  som  maatte  bevæge  ham  til  at 
stemme  derimod;  meget  mere  syntes  han  villig  til  at  gaa  ind 
paa  Kongens  Plan  og  ytrede: 

»Herre,  I  taler  i  mit  Øre  med  den  faderlige  Ømheds  Røst, 
og  med  Glæde  lytter  jeg  dertil ;  imidlertid  kunde  det  dog  synes 
betænkeligt  at  paabyrde  saa  unge  Skuldre  en  saa  tung  Byrde 
som  Styrelsen  af  et  stort  og  mægtigt  Rige.  Med  fuldkommen 
Ret  nærer  Eders  Højhed  Frygt  for,  at  Lediggangen  skal  volde 
hans  ædle  Natur  Skade;  men  skulde  det  ikke  være  muligt  at 
sysselsætte  ham  paa  anden  Maade?  Hvad,  f.  Ex.,  om  man  lod 
ham  formæle  sig?  Ægteskabet  er  en  herlig  Ting  til  at  samle 
et  ungt  Menneskes  Kræfter  fra  et  udsvævende  Liv.  Paa  samme 
Tid  kunde  Eders  Højhed  give  Prindsen  Adgang  til  Eders  Stats- 
raad;  der  vilde  han  efterhaanden  lære,  hvorledes  han  i  Tiden 
skal  opretholde  Eders  Trones  Glands  og  Anseelse,  og  saa  kunde 
I  jo  altid  afstaa  ham  Regjeringen,  naar  I  saa,  at  han  var  den 
høje  Opgave  voxen.« 

Sultanen  fandt  sin  Storvezirs  Raad  baade  vist  og  godt,  og 
saasnart  denne  havde  forladt  ham,  sendte  han  Bud  efter  Prindsen. 
Denne  havde  hidtil  været  vant  til  kun  at  besøge  sin  Fader  paa 

visse  Timer  af  Dagen,  uden  nogensinde  at  blive  kaldet  til  ham, 
og  blev  derfor  ikke  lidet  overrasket  ved  den  modtagne  Befaling. 
Istedetfor  altsaa  at  træde  frem  for  ham  med  den  sædvanlige 
sønlige  Frimodighed,  hilste  han  med  dyb  Ærefrygt  og  blev 
staaende  foran  ham  med  nedslagne  Øjne.  Dette  undgik  ingen- 
lunde Sultanen,  og  han  sagde  derfor  til  ham  i  en  opmuntrende 
Tone: 

»Min  kjære  Søn,  kan  Du  gjætte,  hvorfor  jeg  har  ladet  Dig 
kalde?« 

»Herre,  Allah  alene  ser  i  Hjerterne,«  svarede  Prindsen 
med  Tilbageholdenhed,  »men  jeg  vil  med  Glæde  fornemme 
Eders  Højheds  Befalinger.« 

»Nu,  saa  vid  da,«  vedblev  Sultanen,  »at  jeg  har  i  Sinde 
at  formæle  Dig!     Hvad  siger  Du  dertil?« 

Med  stor  Misfornøjelse  modtog  Prindsen  denne  Efterretning ; 
han  geraadede  i  Forvirring,  Sveden  traadte  frem  paa  hans 
Pande,  og  han  vidste  ikke,  hvad  han  skulde  svare.  Endelig 
fandt  han  dog  Ord  til  at  udtale  sig  paa  følgende  Maade: 

»Herre,  jeg  beder  Eder  om  Tilgivelse,  at  jeg  viser  mig  saa 
overrasket  ved  denne  Eders  Meddelelse ;  jeg  er  saa  ung  endnu, . 
at  sligt  aldrig  endnu  er  kommet  mig  i  Tanker.  Jeg  er  ikke 
engang  vis  paa,  at  jeg  nogensinde  bestemmer  mig  til  den 
ægteskabelige  Stand ;  ikke  alene  den  Bekymring,  som  Kvinderne 
volder,  giver  mig  Betænkeligheder,  men  ogsaa  mange  af  vore 
store  Digteres  Udsagn,  som  beskylder  Kvinderne  for  Ondskab 
og  Troløshed  ^),     En  af  dem  siger  nemlig : 


^)  Hele  den  orientalske  Litteratur  vrimler  af  kvindefjendtlige  Ytringer  og 
Sentenser  lige  fra  selve  Koranen  og  til  den  seneste  Tids  Digtere,  og 
det  samme  høres  gjentaget  hos  vor  Tids  Orientalere.  »Kvinderne 
har  hverken  Forstand  eller  Religion,«   er  et  almindeligt  Mundheld. 

,  —   Spørger  I  mig  om  Kvinderne,  saa  vider,  at  jeg  har  studeret 

dem  tilbunds,  og  er  vel  bekjendt  med  hele  deres  forviklede  Natur ! 
—  —  Naar  en  Mands  Hoved  bliver  graat  eller  hans  Rigdom  for- 
mindsker sig,  saa  er  det  ogsaa  ude  med  deres  Kjærlighed  til  ham. 

—  Staa  Kvinderne  imod,  saasandt  Du  vil  vandre  paa  Allahs 
Veje!  Den  Yngling,  som  giver  sig  dem  ivold,  vil  aldrig  blive  til 
Mand.  —  Han  vil  ingensinde  bringe  det  til  Modenhed,  selv  om  han 
beflittede  sig  derpaa  i  tusinde  Aar. 

»Det  kan  vel  være,«  vedblev  Prindsen,  »at  jeg  en  Gang 
kommer  til  at  tænke  anderledes.  Men  den  Tid  den  Sorg!  Saa 
bliver  det  altid  tidsnok  at  tænke  paa  Giftermaal.« 

Sultanen  følte  sig  inderlig  bedrøvet  over  dette  Svar  af  sin 
Søn;  thi  det  viste  ham,  hvor  afgjort  utilbøjelig  han  var  til  at 
føje  sig  efter  hans  Villie.  Imidlertid  ønskede  han  ikke  dog  at 
betragte  denne  sin  Søns  Stemning  som  en  Ytring  af  Ulydighed, 
ligesaa  lidt  at  gjøre  Brug  af  sin  faderlige  Myndighed  for  at 
tvinge  ham,  og  indskrænkede  sig  derfor  til  at  sige: 

»Jeg  vil  ingenlunde  paalægge  Dig  nogen  Tvang,  men 
tværtimod  give  Dig  rundelig  Tid  til  at  overlægge  og  betænke, 
at  en  til  Regjeringen  bestemt  Prinds  først  og  fremmest  maa  være 
betænkt  paa  at  efterlade  sig  Afkom.  Jeg  haaber  vist,  at  Du 
vil  komme  til  en  for  os  begge  ønskelig  Slutning,  og  glæder 
mig  allerede  iforvejen  til  at  se  mig  selv  leve  op  paany  i  dine 
Børn.« 

Og  Sultanen  bragte  ikke  mere  denne  Sag  paa  Bane,  men 
gav  Prindsen  fra  samme  Dag  Adgang  til  Statsraadet  og  gjorde 
overhovedet  alt  muligt  for  at  gjøre  ham  tilfreds  -med  sin  Stilling 
ved  Hoffet.  Men  efter  et  Aars  Forløb  tog  han  ham  atter  for 
sig  og  sagde  til  ham: 

»Nu,  kjære  Søn,  har  Du  benyttet  Tiden  til  vel  at  overveje 
min  i  Fjor  for   Dig  fremlagte   Plan,    at   formæle   Dig?     Vil   Du 

endnu  vægre  Dig  ved  at  gjøre  mig  denne  Glæde,  som  jeg 
venter  af  din  sønlige  Lydighed,  —  vil  Du  lade  mig  dø  uden 
den  Beroligelse  at  se  min  Slægt  forplantet?« 

Denne  Gang  bevarede  den  unge  Prinds  sin  Fatning  ulige 
bedre,  og  svarede  efter  nogle  Øjeblikkes  Betænkning  i  en  fri 
og  fast  Tone: 

»Herre,  jeg  har  visselig  ret  alvorlig  overvejet,  men  er  efter 
moden  Overviejelse  kun  endmere  bleven  bestyrket  i  mit  Forsæt, 
aldrig  at  gifte  mig.  Den  uendelige  Ulykke,  som  Kvinderne 
til  alle  Tider  har  anrettet  i  Verden,  som  man  kan  læse  sig 
til  hos  vore  Historieskrivere,  og  desuden  daglig  hører  fortælle 
trindt  omkring  sig,  er  sikkerlig  Grund  nok  til  at  holde  mig 
fjern  fra  enhver  Forbindelse  med  dem,  saalænge  jeg  lever.  — 
Eders  Højhed  vil  derfor  tilgive,  naar  jeg  herved  erklærer  det 
for  en  aldeles  unyttig  Bestræbelse  at  ville  formaa  mig  til  Ægte- 
skab. « 

Efter  at  have  talt  saaledes,  fjernede  han  sig  hastig,  uden 
at  afvente,  hvad  maaske  hans  Fader  hertil  kunde  have  at  ytre. 
Enhver  anden  Fyrste  vilde  sikkerlig  have  haft  Møje  med  at  be- 
kjæmpe  sin  Vrede  over  slig  en  Dristighed,  og  afholde  sig  fra 
at  lade  den  dumstridige  selv  komme  til  at  undgjælde  derfor. 
Men  Kongen  elskede  sin  Søn  med  en  ubeskrivelig  Ømhed,  og 
vilde  først  bringe  ethvert  Middel  med  det  gode  i  Anvendelse, 
førend  han  tog  sin  Tilflugt  til  Tvang.  Imidlertid  meddelte  han 
dog  sin  Storvezir  den  Ærgrelse,  som  hans  Søn  havde  forvoldt 
ham. 

»Jeg  har  fulgt  ditRaad,«  sagde  han,  »men  Kamar-as-saman 
er  for  Tiden  endnu  mindre  tilbøjelig  til  at  gaa  ind  paa  mit 
Forslag,  end  da  jeg  gjorde  ham  det  første  Gang,  og  har  i  saa 
dristige  Udtryk  erklæret  sig  lige  imod  mine  Ønsker,  at  jeg  har 

haft  hele  min  Selvbeherskelse  nødig  for  ikke  at  give  min  ret- 
færdige Vrede  Tøjlen.  De  Mænd,  der  saa  inderlig  længes  efter 
at  faa  Børn,  som  jeg  har  længtes  efter  at  faa  denne  Søn,  er 
alle  tilhobe  nogle  gode  Narre,  som  berøver  sig  selv  deres  koste- 
lige Livsro.« 

»Herre,«  svarede  den  vise  Vezir,  »med  Taalmodighed 
bringer  man  det  utroligt  vidt  i  denne  Verden.  Jeg  vil  dermed 
ikke  bestemt  sige,  at  den  i  dette  Tilfælde  vil  føre  til  Maalet; 
men  i  intet  Tilfælde  vil  I  komme  til  at  fortryde,  at  I  tilstaar 
Eders  Søn  endnu  et  Aars  Betænkningstid.  Føjer  han  sig  i 
denne  Frist  efter  Eders  Villie,  kan  I  ikke  ønske  Eders  faderlige 
Langmodighed  nogen  større  Løn  og  Tilfredsstillelse;  vedbliver 
han  derimod  med  sin  Gjenstridighed,  vil  I  have  den  retfærdigste 
Grund  til  i  det  forsamlede  Raad  at  erklære  ham  Nødvendig- 
heden af  hans  Formæling  i  Statens  Interesse.  Og  det  er  ikke 
rimeligt,  at  han  i  en  saa  ærværdig  og  med  Eders  høje  Nær- 
værelse hædret  Forsamling  skulde  vove  fremdeles  at  nægte  Eder 
Lydighed, « 

Saa  nær  Prindsens  Formæling  end  laa  Sultanen  paa  Hjerte, 
lod  han  sig  dog  endnu  denne  Gang  bestemme  af  sin  Vezirs 
forstandige  Raad,  og  indrømmede  sin  Søn  endnu  et  Aars  Be- 
tænkningstid. 

Saasnart  Veziren  havde  fjernet  sig,  begav  Sultanen  sig  til 
Fatime,  Prinds  Kamar-as-samans  Moder.  Allerede  for  længe  siden 
havde  Shahzeman  meddelt  denne  sin  Gemalinde  sine  Ønsker 
med  Hensyn  til  Prindsens  Fremtid,  og  fortalte  hende  nu  med 
Smerte,  hvorledes  han  paany  havde  modsat  sig  hans  Villie, 
samt  hvilken  Bestemmelse  hans  faderlige  Overbærenhed  atter 
havde    taget.      Med   det  samme   bad  han  hende,  dog  en  Gang 

ved  Lejlighed  at  tale  Prindsen  ret  til  Hjerte,  og  give  ham  at 
betænke,  at  han  ved  en  fortsat  Gjenstridighed  tilsidst  vilde 
drive  det  saa  vidt,  at  han  bitterlig  maatte  komme  til  at  for- 
tryde sin  Opførsel. 

Fatime  adlød  sin  Gemal,  og  lod  ved  det  første  Besøg,  som 
Kamar-as-saman  aflagde  hende,  sin  Søn  vide,  at  hun  var  under- 
rettet om  hans  nye  Vægring  ved  at  formæle  sig,  og  hvor  smerte- 
ligt det  var  hende,  at  han  havde  givet  sin  Fader  slig  Anled- 
ning til  Sorg  og  Misfornøjelse. 

»Kjære  Moder,«  svarede  Prindsen,  »jeg  beder  Eder,  saa- 
sandt  I  har  mig  kjær,  ikke  at  bringe  mig  denne  ærgerlige  Sag 
paany  i  Minde.  Jeg  vilde  kun  nødig  se  mig  foranlediget  til  Yt- 
ringer, som  maatte  saare  den  ømme  Ærbødighed,  jeg  skylder 
Eder. « 

Af  dette  Svar  indsaa  Famine,  at  hendes  Søns  Stemning 
endnu  var  altfor  pirrelig,  og  lod  det  for  det  første  bero.  Men 
nogen  Tid  efter  mente  hun,  at  han  skulde  laane  hendes  For- 
maninger et  villigere  Øre,  og  sagde: 

»Jeg  beder  dig,  min  kjære  Søn,  dog  engang  sige  mig  de 
Grunde,  som  gjør  dig  saa  utilbøjelig  til  at  indlade  dig  i  Ægte- 
skab! Hvis  Du  ikke  har  andre  end  dem.  Du  henter  fra  Kvin- 
dernes Ondskab  og  Troløshed,  gives  der  i  Sandhed  ingen  slet- 
tere, maa  jeg  sige  dig.  Ingenlunde  vil  jeg  paatage  mig  at  for- 
svare de  onde  Kvinder,  hvoraf  der  visselig  gives  ikke  faa; 
men  i  højeste  Grad  uretfærdigt  vilde  det  være  at  bedømme  dem 
alle  efter  de  enkelte.  Hvis  Du  gjør  dette,  hvorfor  holder  Du 
dig  da  ikke  ligesaa  godt  til  de  mangfoldige  slette  Herskere, 
Fyrster  og  Sultaner,  som  i  Historien  har  gjort  sig  berygtede  ved 
deres  Grusomhed,  Vellyst  eller  Tyranni?  Ligesaa  godt  kunde 
Du  bedømme  hele  din  egen  Slægt  efter  disse  enkelte  Exempler« 

Du  kan  tro  mig,  at  der  i  det  mindste  gives  ligesaa  mange  slette 
Mænd  som  slette  Kvinder;  jeg  beraaber  mig  ved  denne 
Paastand  dristig  paa  Historiens  Vidnesbyrd.  Eller  maaske  hol- 
der Du  dydige  og  elskelige  Kvinder,  som  er  formælet  med 
slige  Uhyrer  af  Mænd,  for  meget  lykkeUge  endda?  Skamme 
maa  Du  dig,  min  Søn,  over  slig  Uretfærdighed  imod  din  Mo- 
ders Slægt!« 

»Kjære  Moder,«  svarede  Prindsen,  »jeg  betvivler  ikke,  at 
der  jo  gives  mangfoldige  dydige,  gode  og  elskværdige  Kvin- 
der. Give  blot  Allah,  at  de  tilsammen  lignede  Eder!  Hvad 
der  oprører  mig,  er  den  Usikkerhed  i  Valget,  som  en  Mand 
ved  sin  Formæling  er  underkastet,  eller,  hvad  endnu  mere  er, 
at  man  ofte  slet  ikke  giver  ham  Frihed  til  at  vælge.  Hvis  nu 
jeg  f.  Ex.,  givende  efter  for  min  Faders  utaalmodige  Ønske, 
besluttede  mig  til  Ægteskab,  hvilken  Kone  vilde  han  da  vel 
sandsynligvis  give  mig?  Jeg  mener  —  en  Prindsesse  fra  et  af 
Naborigerne,  ikke  den  smukkeste,  elskværdigste,  men  den,  som 
vilde  bringe  vort  Rige  og  vor  Slægt  de  største  Fordele,  i  Hen- 
seende til  Rigdom,  Magt  eller  Betryggelse.  Og  man  vilde 
naturligvis  aldrig  spørge  mig,  om  Prindsessen  behagede  mig; 
jeg  maatte  tage  hende,  som  hun  var;  og  dertil  har  jeg  slet 
ingen  Lyst.« 

»Men  sæt  nu  ogsaa,«  vedblev  Prindsen  »at  hun  ikke  just 
var  ilde  at  se  til ;  hvo  indestaar  mig  da  for  hendes  indre  Væsen  ? 
Det  er  mig  ingenlunde  ligegyldigt,  om  hun  har  liden  eller  megen 
Forstand,  om  hun  har  en  blid  og  venlig  eller  heftig  og  bidsk 
Karakter.  En  Kone,  som  ikke  forstaar  at  tale  om  vigtigere 
Ting  end  Klæder,  Pynt,  Smykker  og  deslige  Ubetydeligheder, 
vil  jeg  ingenlunde  kunne  føle  mig  tilfreds  med,  og  endnu  meget 
mindre  med   en,  som  er  indbildsk,  stolt,  lunefuld  og  trættekjær. 

Den  første  vilde  maaske  udtømme  alle  Statens  Midler  ved  en 
taabelig  Overdaadighed  i  Klæder,  Ædelstene  og  tom  Flitter,  og 
den  sidste  vilde  forbitre  mig  Livet  og  give  mig  graa  Haar  før 
Tiden.  —  Det  kalder  jeg  Grunde  nok,  og  dertil  vægtige  nok 
til  ikke  at  gifte  sig.  Men  selv  om  den  udvalgte  Prindsesse  viste 
sig  dadelfri  i  enhver  Henseende,  ja,  var  hun  endog  et  Mønster 
paa  Fuldkommenhed,  vilde  jeg  dog  alligevel  have  indre  Grunde 
i  Mængde  af  ikke  mindre  Vægt,  som  vilde  bestemme  mig  til  at 
holde  urokkelig  fast  ved  min  Beslutning.« 

»Hvad  hører  jeg,  min  Søn,  Du  skulde  endnu  have  andre 
Grunde?  Dem  gad  jeg  visselig  nok  lære  at  kjende.  Hvad  de 
allerede  anførte  angaar,  saa  behøves  der  kun  et  Ord  fra  min 
Mund  til  at  lade  dem  alle  forsvinde  i  et  intet.« 

»Lad  os  først  blive  færdige  med  de  allerede  foreliggende 
Grunde,  min  kjære  Moder!«  ytrede  Kamar-as-saman. 

»Nuvel,«  vedblev  Fatime,  »jeg  behøver  da  kun  at  bemærke, 
at  det  er  en  meget  let  Sag  for  en  Prinds,  der  har  gjort  et  saa 
uheldigt  Valg,  som  Du  nylig  har  beskrevet  det,  i  Tide  at  skaffe 
sig  en  saadan  Livsbyrde  af  Halsen  ved  at  forstøde  hende. 
Derved  forebygger  han  samtidig  baade  sin  egen  og  Statens 
Ødelæggelse. « 

»Men,  kjæreste  Moder,«  svarede  Prindsen,  »hvilken  grusom 
Nødvendighed  maa  det  ikke  være  for  en  Prinds  at  gribe  til 
dette  yderste  Middel?  Er  det  ikke  meget  gavnligere  baade  for 
hans  Sjælefred  og  hans  Berømmelse,  slet  ikke  at  udsætte  sig  for 
Muligheden  af  sligt  et  Tilfælde  .f"« 

»Men,  min  kjære  Søn,«  indvendte  Fatime,  »saaledes  som 
Du  opfatter  Sagen,  vil  Du  jo  vorde  det  sidste  Skud  af  den  be- 
rømmelige Herskeræt  paa  Øen  Khaledan!« 

»Kjæreste  Moder,  jeg  ønsker  ikke  at  overleve  min  Fader,« 

svarede  Kamar-as-saman,  »det  er  slet  ikke  urimeligt,  at  jeg  er 
bestemt  til  at  dø  før  ham;  saadant  sker  jo  næsten  hver  eneste 
Dag,  at  unge  dør,  medens  gamle  forbliver  levende.  I  ethvert 
Tilfælde  bliver  det  altid  berømmeligt  for  en  Herskerfamilie  at 
udslukkes  med  en  stor  Fyrste.  Jeg  skal  visselig  af  al  Kraft  be- 
stræbe mig  for  at  vorde  mine  Forfædre,  navnlig  min  ædle  Fader, 
værdig. « 

I  Aarets  Løb  bragte  Fatime  ofte  den  samme  G  jenstand  paa 
Bane  imellem  sig  og  Prindsen;  men  denne  vidste  altid  at  frem- 
føre Grunde  imod  hendes  milde  Forestillinger,  som  hun  ikke 
formaaede  at  gjendrive,  og  blev  urokkelig  staaende  fast  ved  sin 
Opfattelse  af  Sagen.  Saaledes  forløb  Aaret,  uden  at  de  var 
kommet  videre  med  hinanden,  og  saaledes  skete  det  en  Dag,  at 
Sultanen  i  en  stor  Raadsforsamling,  ved  hvilken  Storveziren  og 
alle  de  andre  Vezirer,  de  fornemste  Rigsembedsmænd  og  Felt- 
herrer var  nærværende,  paa  følgende  Maade  henvendte  sig  til 
sin  Søn,  Prindsen: 

»Min  Søn,  allerede  for  lang  Tid  siden  har  jeg  udtalt  det 
for  Dig  som  mit  levende  Ønske  at  se  Dig  formælet,  og  havde 
ventet  større  Lydighed  af  Dig  mod  en  Fader,  som,  langtfra  at 
stille  ubillige  Fordringer  til  Dig,  stedse  har  imødekommet  alle 
dine  Ønsker.  Efterat  nu  en  saa  lang  Gjenstridighed  endelig 
har  udtømt  min  Taalmodighed,  udtaler  jeg  endnu  engang  mit 
Ønske  og  min  Villie  i  det  forsamlede  Statsraad.  Det  gj ælder 
nu  ikke  blot  om  at  tilfredsstille  en  Fader,  som  Du  af  Ømhed 
skulde  have  adlydt;  men  hele  mit  Riges  Raad  forlanger  af  Dig, 
hvad  jeg  tidligere  ønskede,  og  Du  kan  nu  ikke  vægre  Dig  ved 
at  adlyde,  uden  at  udsætte  Dig  for  de  misligste  Følger.« 

Denne  Tiltale,  skulde  man  tro,  maatte  have  bragt  Prindsen 

til  Fornuft;  men  langtfra  at  tænke  paa  nogen  Eftergivenhed, 
ytrede  han  sig  tværtimod  med  en  saadan  ubesindig  Trods, 
at  Sultanen  tilsidst,  i  retfærdig  Harme  over  den  Ringeagt,  hvor- 
med hans  Søn  behandlede  hans  Højhed  for  det  forsamlede 
Raad,  med  truende  Røst  udraabte: 

»Hvorledes,  vanartede  Søn,  har  Du  virkelig  den  Frækhed 
at  tale  i  slig  en  Tone  til  din  Herre  og  Konge?  Visselig,  det 
skal  Du  komme  til  bitterlig  at  fortryde!« 

Og  han  lod  Prindsen  bringe  hen  i  en  gammel,  allerede  i 
lang  Tid  ubeboet  Taarnbygning,  og  lod  ham  der  indespærre 
med  en  Seng,  nogle  Bøger  og  en  eneste  Slave  til  hans  Be- 
tjening. Men  Prin.dsen  tog  sig  ingenlunde  denne  sin  Skjæbne 
nær;  naar  han  havde  sine  Bøger,  besad  han  Selskab  og  Under- 
holdning nok.  Henimod  Aften  forrettede  han  sin  Bøn,  og 
efterat  han  dertil  endnu  havde  læst  nogle  Kapitler  i  Koranen, 
lagde  han  sig  til  Hvile  med  den  samme  Ro  som  tidligere  i  det 
kongelige  Slots  Gemakker.  Lyset  lod  han  brænde  ved  Siden 
af  Sengen  for  at  skræmme  Rotter  og  Mus  og  lignende  Utøj, 
hvoraf  det  gamle  Taarn  var  fuldt. 

Men  imellem  de  forfaldne  Mure  fandtes  der  en  dyb  Brønd, 
som  om  Dagen  tjente  en  Fe  ved  Navn  Majmune^),  en  Datter 
af  Kong  Damriat,  Herskeren  over  en  Legion  af  Aander,  til 
Opholdssted.  Da  denne  Fe  henimod  Midnat  svang  sig  op  af 
Brønden  for  at  ile  til  sine  natlige  Sysler  og  Fornøjelser,  saa 
hun  med  Forundring  Lys  i  Kamar-as-samans  Fængsel.  Nysgjerrig 
traadte  hun  ind,  uden  at  lade  sig  opholde  af  den  foran  Døren 
sovende   Slave,    og  nærmede    sig   den    prægtige    Seng,    hvorpaa 


^)  Den  Lyksalige 

Kamar-as-saman  laa  udstrakt.  Prindsens  Ansigt  var  halv  tilhyllet 
med  Tæppet.  Forsigtig  løftede  Feen  dette  tilside,  og  fik  til  sin 
store  Forbauselse  Øje  paa  saa  skjøn  en  Yngling,  som  hun 
ingensinde  havde  set  før,  saalænge  hun  end  havde  strejfet  om  paa 
Jordens  vide  Overflade.  »Hvilket  Underværk  af  Skjønhed  maa 
ikke  denne  Yngling  være,«  udraabte  Feen,  »naar  han  først  har 
faaet  disse  smukke  Øjenlaag  aabnet,  som  saa  misundelig  skjuler 
hans  Øjne!  Hm,  det  maa  være  en  Prinds  af  det  ædleste  Blod! 
Hvilken  Anledning  kan  dog  det  stakkels  unge  Menneske  have 
givet  til  en  Behandling,  der  er  hans  høje  Byrd  saa  uværdig? 
Ved  Himlen,  jeg  vil  ikke  alene  ikke  gjøre  ham  Fortræd,  men 
heller  ikke  paa  nogen  Maade  taale,  at  nogen  anden  træder  ham 
for  nær,  var  det  end  Verdens  mægtigste  Hersker!« 

Feen  kunde  ikke  se  sig  mæt  paa  den  unge  Prinds.  En- 
delig rev  hun  sig  dog  løs,  kyssede  ham  paa  Panden  og  begge 
hans  Kinder,  lod  Tæppet  sagte  igjen  falde  ned  over  ham,  som 
det  havde  ligget  før,  og  svævede  bort  uden  i  mindste  Maade 
at  have  forstyrret  hans  Slummer.  Da  hun  i  en  Hast  havde 
svunget  sig  i  Vejret  indtil  den  mellemste  Region,  fornam  hun 
Vingeslag  i  Nærheden  af  sig-,  hun  styrede  sin  Flugt  i  den 
antydede  Retning,  og  mødte  saaledes  snart  Aanden  Dahnesh, 
en  Søn  af  Kong  Shamhurash.  Denne  Genius  hørte  til  de  fra- 
faldne Aander;  Majmune  derimod  var  en  af  dem,  som  den  store 
Salomo  havde  tvunget  til  Guds  Erkj  endelse ;  og  derfor  var  denne 
Fes  Magt  Aanden  Dahnesh's  langt  overlegen.  Hjertelig  gjerne 
havde  Dahnesh  undveget  Sammenstødet  med  den  mægtige  Fe ; 
men  han  var  hende  allerede  saa  nær,  at  han  enten  maatte 
kjæmpe  med  hende  eller  underkaste  sig.  Han  valgte  det  sidste, 
og  bønfaldt  hende  ynkelig  om,  i  Allahs  Navn  at  tilsværge  ham. 


143 

intet  ondt  at  gjøre  ham,  —  saa  vilde  han  tilsværge  hende  det 
samme ! 

»Fordømte  Aand,«  fnyste  Majmune,  »hvad  ondt  er  Du  vel 
i  Stand  til  at  tilføje  mig  ?  Jeg  frygter  ikke  mere  for  dig  end  for 
denne  tomme  Sky,  som  min  Vinge  uden  Anstrengelse  deler. 
Imidlertid  vil  jeg  dog  vise  dig  den  Naade,  Du  bønfalder  mig 
om,  og  tilsværger  dig,  hvad  Du  forlanger.  Men  lad  mig  nu 
vide,  hvorfra  Du  kommer,  samt  hvad  Du  har  seet  og  oplevet 
denne  Nat!« 

»Skjønne  Fe,«  svarede  Dahnesh,  »saa  lad  mig  da  fortælle 
Eder,  eftersom  I  ønsker  det,  at  jeg  kommer  fra  de  yderste 
Grændser  af  China,  fra  en  Egn,  som  ligger  lige  overfor  de 
yderste  Øer  paa  denne  Halvklode.  China  er  et  af  de  største 
og  mægtigste  Riger  paa  Jorden,  og  disse  yderst  liggende  Øer^), 
som  jeg  omtaler,  er  afhængige  af  dette  Rige.  Det  samme 
Lands  nuregj  erende  Konge  hedder  Ghaiur,  og  besidder  en  eneste 
Datter,  som  er  den  største  Skjønhed,  der  har  været  til  siden 
Verdens  Begyndelse.  Hverken  I  eller  jeg  eller  nogen  Aand  af 
Eders  eller  af  min  Art,  lige  saa  lidt  som  noget  Menneske 
besidder  Evne  til  at  beskrive,  endog  blot  paa  tilnærmende 
Maade,  denne  mageløse  Skjønhed.  Hendes  brune  Silkehaar  er 
saa  langt,  at  det  slæber  efter  hende,  og  saa  rigt,  at  der  hører 
den  største  Kunst  til  at  samle  det  i  Flætninger  og  Lokker  i 
hendes  Nakke  og  paa  hendes  Isse.     Hendes  høje,  herlig  buede 


^)  Som  allerede  tidligere  bemærket,  er  Geografien  i  lOOl  Nat  ingen- 
lunde paalidelig,  ligesaa  lidt  Folkekarakteristiken.  Fantasien  er  det 
ene  regjerende.  De  fremmede  Folkeslag  blive  i  Almindelighed  skil- 
drede som  Arabere,  og  Landene  selv  bragte  i  en  næsten  vilkaarlig 
Forbindelse  med  den  vel  kjendte  Del  af  Verden.  Arabien,  Persien, 
Indien  o.  s.  v.,  blive  ofte  kaldte   Øer  etc. 

Pande  er  saa  glat  og  ren  som  det  blankeste  Spejl,  de  kulsorte 
Ø^e  straaler  af  den  klareste  Ild,  Næsen  har  den  fineste  og 
ædleste  Form,  man  kan  tænke  sig.  Munden  er  lille  og  purpur- 
farvet, Tænderne  udgjør  tvende  glimrende  Perlerader,  hvortil 
der  ikke  gives  Mage.  Som  en  sød  Musik  klinger  det,  naar  hun 
taler,  og  hendes  Ord  vidner  om  den  fyrigste  og  rigest  begavede 
Aand.  Det  hvideste  Alabast  har  ikke  nogen  renere  og  klarere 
Farve  end  hendes  Barm,  og  hendes  Arme  er  som  drejet  af 
det  kosteligste  Elfenben.  Af  dette  flygtige  og  ufuldstændige 
Omrids  vil  I  kunne  indse,  at  der  ikke  gives  nogen  større  Skjøn- 
hed  paa  hele  den  vide  Jord.« 

»Hvo,  som  ikke  personlig  kjendte  Kongen,  hendes  Fader, 
vilde  ifølge  de  Beviser  paa  en  overstrømmende  Ømhed,  som 
hun  modtager  af  ham,  snarere  anse  ham  for  hendes  Tilbeder 
end  hendes  Fader;  thi  hvad  han  gjør  for  hende,  har  endnu 
aldrig  nogen  Elsker  gjort  for  sin  tilbedte.  Den  lidenskabeligste 
Skinsyge  har  endnu  aldrig  opfundet,  hvad  hans  Omhu  har  ud- 
tænkt og  iværksat  for  at  bevare  hende  utilgjængelig  for  enhver 
Mand,  undtagen  ham,  der  engang  skal  vorde  det  lykkeligste 
Menneske  ved  hendes  Besiddelse.  Men  forat  hun  i  sin  paa- 
tvungne  Indgetogenhed  ikke  skal  lide  af  Kjedsomhed,  har  han 
ladet  syv  Paladser  bygge  til  hende,  saa  herlige,  som  man  endnu 
ingensinde  hverken  har  seet  eller  hørt  Tale  om.  Det  første  af 
dem  er  af  det  rene  Bjergkrystal,  det  andet  af  Bronce,  det  tredie 
af  fint  Staal,  det  fjerde  af  Porcellæn,  det  femte  af  Onyx,  det 
sjette  af  Sølv,  det  syvende  af  det  pure  Guld.  Ethvert  af  dem 
er  i  Harmoni  med  sit  særegne  Bygningsmateriale  indrettet  med 
en  ubeskrivelig  Pragt;  og  de  dertil  hørende  Haver  har  ingen 
Mangel  paa  herlige  Græspletter,  Blomsterbede,  Springvand,  Bas- 

siner,  Kanaler,  Vandfald  og  Trægrupper,  som  udelukker  Solens 
Straaler;  og  ethvert  af  Anlægene  har  sin  egen  sindrige  Plan.  ^ 

Foranlediget  ved  Rygtet  om  Prindsessens  overordentlige 
Skjønhed  har  de  mægtigste  Nabofyrster  ved  glimrende  Gesandt- 
skaber bejlet  til  hendes  Haand.  Men  Kongen,  hendes  Fader, 
vil  kun  formæle  hende  efter  hendes  Hjertes  Valg,  og  endnu 
har  intet  af  alle  de  indløbne  Andragender  vundet  Prindsessens 
Bifald.  Gesandtskaberne  har  derfor  igjen  maattet  drage  bort 
med  uforrettet  Sag,  endskjøndt  højligen  tilfredsstillet  ved  den 
ærefulde  Modtagelse,  hvormed  Kongen  stedse  har  stræbt  at  for- 
sode det  bitre  Afslag. 

»Min  Fader,«  sagde  en  Dag  Prindsessen  til  sin  Fader, 
Kongen  af  China,  »I  tror  vist  at  berede  mig  en  stor  Fornøjelse 
ved  at  formæle  mig;  jeg  er  fuldkommen  overbevist  derom,  og 
takker  Eder  derfor  af  ganske  Hjerte.  Men  hvor  i  Alverden 
vilde  jeg  vel  finde  saa  prægtige  Paladser  og  saa  herlige  Haver 
som  her  hos  min  Fader,  Kongernes  Konge?  Og  hvor  vilde  jeg 
blive  holdt  saaledes  i  Ære  som  her  af  Eders  ubegrændsede 
Faderømhed?  Hvad  jeg  taber,  vil  ingen  Gemal  i  hele  den  vide 
Verden  formaa  at  give  mig  Erstatning  for,  han  være  nok  saa 
mægtig,  rig  og  ædel.  Desuden  vil  Mændene  stedse  og  over- 
alt være  Herrer,  og  jeg  har  aldrig  prøvet,  hvad  det  er  at  tage 
imod  Befalinger.« 

Imidlertid  vedblev  der  at  indløbe  det  ene  Gesandtskab 
efter  det  andet,  og  tilsidst  kom  der  et  fra  en  berømt  Konge, 
som  i  Rigdom  og  Magt  langt  overgik  alle  de  øvrige.  Kongen 
af  China  kunde  da  ikke  andet  end  lægge  sin  Datter  Forbindel- 
sen med  et  saa  mægtigt  og  glandsfuldt  Fyrstehus  af  al  Magt 
paa  Hjerte.  Dog  Prindsessen  gjentog  sin  Vægring,  støttende 
sig  paa  de  tidligere  anførte  Grunde*,  og  da  hendes  Fader  lige- 
Tusind  og  én  Nat.    II.  lO 

fuldt  trængte  ind  paa  hende  for  at  bevæge  hende  til  Indvilligelse, 
forglemte  hun  i  et  Anfald  af  lunefuld  Utaalmodighed  den  Ære- 
frygt, hun  skyldte  sin  ophøjede  Fader,  og  svarede  i  heftig  Tone, 
at  hun  ikke  mere  vilde  høre  Tale  hverken  om  det  ene  eller  det 
andet  Ægteskabstilbud ;  heller  vilde  hun  selv  støde  sig  en  Dolk 
i  Barmen  end  være  udsat  for  slige  uophørlige  Plagerier  i  paa- 
trængende Bejleres  Interesse.  Helt  forbitret  svarede  hendes 
Fader : 

»Du  er  en  Daare,  min  Datter,  og  jeg  vil  behandle  dig 
som  en  Daare  1  Vi  vil  se,  om  Du  ikke  igjen  lader  dig  bringe 
til  Fornuft ! « 

Og  han  lod  hende  indespærre  i  et  af  sine  Paladser,  med 
et  Tjenerskab  af  kun  ti  gamle  Koner,  hvoraf  den  ældste  var 
hendes  Amme,  for  at  de  skulde  være  hende  til  Selskab  og  Op- 
vartning. Men  forat  de  Fyrster,  som  havde  ulejliget  sig  med 
Gesandtskaber  for  at  bejle  til  hendes  Haand,  ganske  skulde  slaa 
sig  hende  af  Tanker,  lod  han  udgaa  Sendebud  til  dem  for  at 
underrette  dem  om,  at  hans  Datter  var  afgjort  Fjende  af  Ægte- 
skabet. Disse  Sendebud  havde,  eftersom  Kongen  virkelig  ansaa 
sin  Datter  for  sindssvag,  tillige  det  Hverv,  overalt,  hvor  de  kom 
frem,  offentlig  at  forkynde  Prindsessens  Sygdom,  samt  at  den 
Læge,  hvem  det  lykkedes  at  helbrede  hende,  skulde  faa  hendes 
Haand  til  Belønning. 

Paa  dette  Punkt  staar  nu  Sagen,  skjønne  Majmune,«  ved- 
blev Dahnesh,  »og  jeg  lader  ingen  Dag  gaa  forbi  uden  at  be- 
give mig  til  China  for  at  kvæge  mig  ved  Prindsessens  over- 
ordentlige Skjønhed.  Hun  har  i  den  Grad  indtaget  mig  for 
sig,  at  jeg,  uagtet  min  medfødte  Ondskab,  ikke  tænker  paa  at 
tilføje  hende  det  allermindste  ondt.  Følg  engang  med  og  se 
hende  selv!     Det  lønner  sig  vel  Umagen,  sværger  jeg  Eder  til! 


147 

Naar  I  med  egne  Øjne  har  overbevist  Eder  om,  at  jeg  ikke 
farer  med  Usandhed,  vil  I  sikkert  af  Hjertet  være  mig  tak- 
nemlig, at  jeg  har  gjort  Eder  bekjendt  med  en  saa  uforlignelig 
dejlig  Skabning.  I  behøver  blot  at  befale;  jeg  er  beredt  til  at 
adlyde  Eder!« 

Istedetfor  alt  andet  Svar  brød  Feen  Majmune  ud  i  en  høj 
Latter,  og  ytrede  først  efterat  hun  havde  let  sig  mæt:  »Det 
er  visselig  en  god  Historie,  Du  dér  vil  binde  mig  paa  Ærmet! 
Jeg  er  beredt  paa  at  høre  en  ganske  overordentlig  Skjønhed 
beskrive,  og  Du  giver  dig  til  at  snakke  syv  lange  og  syv  brede 
om  et  ganske  afskyeligt  Uglebilled.  Skammer  Du  dig  ikke 
noget,  fordømte  Register!  Da  skulde  Du  for  et  Øjeblik  siden 
have  seet  en  ung  Prinds,  som  jeg  opdagede  nede  i  et  gammelt 
Taam!  Dér  kunde  der,  ved  Allahs  Almagt,  være  Tale  om 
Skjønhed!  Har  Du  virkelig  nogen  Sands  for  Skjønhed,  maatte 
Du  blive  gal  af  Henrykkelse  ved  at  se  ham,  dit  langbenede 
Uhyre ! « 

Da  Dahnesh  derpaa  ganske  spagfærdig  ytrede  det  Spørgs- 
maal,  hvem  da  denne  uforlignelige  Prinds  var,  fortalte  Feen 
ham,  hvad  hun  vidste: 

.  »Det  er,  besynderligt  nok,  gaaet  ham  ganske  paa  samme 
Maade  som  din  udbasunede  Prindsesse.  Sultanen,  hans  Fader, 
vilde  ligeledes  tvinge  ham  til  at  formæle  sig,  og  da  Prindsen, 
utaalmodig  over  den  ham  paalagte  Tvang,  endelig  rent  ud 
erklærede,  at  han  slet  ikke  vilde  gifte  sig,  blev  han  indespærret 
i  et  gammelt  Slot,  som  jeg  netop  havde  udvalgt  til  min  Bolig. 
Jeg  har  nylig  seet  ham,  og  mit  Hjerte  svulmer  endnu  af  Be- 
undring.« 

Dahnesh   svarede   ydmyg,    at   han   vel   ikke   ligefrem    vilde 

lO* 


148 

modsige  Feen,  men  at  det  dog  vel  maatte  være  ham  tilladt, 
indtil  han  havde  seet  Prindsen,  at  beholde  sin  egen  Mening, 
at  der  ikke  kunde  gives  nogen  skjønnere  dødelig  end  Prindses- 
sen  af  China.  —  Efterat  de  herom  i  nogen  Tid  havde  snakket 
frem  og  tilbage  med  hinanden,  paalagde  Majmune  endelig  den 
frafaldne  Aand  at  skaffe  sin  Prindsesse  tilveje;  saa  kunde  de 
lægge  hende  ved  Siden  af  Prindsen,  for  at  faa  afgjort,  hvo  af 
dem,  der  havde  Ret.  Strax  vilde  Dahnesh  styre  sin  Flugt  til 
China;  men  Feen  holdt  ham  tilbage  og  lod  ham  først  dale  ned 
paa  Jorden  med  sig  til  Taarnet,  hvori  Prinds  Kamar-as-saman 
var  indespærret,  forat  han  kunde  vide,  hvorhen  han  skulde 
bringe  Prindsessen  af  China.  Derpaa  lod  hun  ham  flyve,  og 
som  et  Lyn  var  han  forsvundet. 

I  en  utrolig  kort  Tid  vendte  Dahnesh  tilbage  med  Prind- 
sessen, som  han  havde  fundet  sovende  i  en  Natklædning  af 
det  fineste  ægyptiske  Linned,  udstafferet  i  Halsen,  for  Ærme- 
gabene, i  Sømmene  og  i  Kanterne  med  gyldne  Snorer  og 
Fryndser.  Majmune  var  strax  tilstede  for  at  tage  imod  Dahnesh ; 
de  bar  Prindsessen  ind  i  Taarnet  og  lagde  hende  ved  Siden 
af  Prinds  Kamar-as-saman.  I  Taushed  betragtede,  beundrede  og 
sammenlignede  nu  Feen  og  Aanden  i  nogen  Tid  det  Sovende 
Par;  men  da  Dahnesh  endelig  lod  sig  forlyde  med,  at  hans 
Prindsesse  dog  alligevel  var  den  skjønneste,  opstod  der  en  hef- 
tig Strid  imellem  dem.  Endelig  gjorde  Majmune  en  Ende  der- 
paa, idet  hun  erklærede  Nødvendigheden  af  at  tage  sin  Tilflugt 
til  en  Voldgiftsmand;  hvis  Dahnesh  ikke  var  tilfreds  dermed, 
vilde  hun  se  en  Bekj endelse  af,  at  han  i  Hjertet  følte  sin  Uret 
imod  hende.  Dahnesh  samtykkede,  og  øjeblikkelig  stampede 
Majmune  heftig  i  Jorden.     I  det  samme  fremstod   der  en  Aand 

af  det  forfærdeligste  Udvortes.  Han  var  puklet,  enøjet,  lam, 
havde  sex  Horn  i  Panden  og  forvoxede  Hænder  og  Fødder. 
Det  var  sandelig  en  sær  Skjønhedens  Dommer. 

Saasnart  Aanden  var  kommen  helt  frem,  og  Jorden  igjen 
havde  lukket  sig  efter  ham,  kastede  han  sig  for  Majmunes  Fød- 
der og  spurgte  hende,  hvad  hun  forlangte  af  sin  lydigste 
Tjener. 

»Stat  op,  Kashkash!«  svarede  Feen,  »jeg  har  alene  hid- 
kaldt dig  for  at  gjøre  dig  til  Dommer  imellem  mig  og  denne 
fordømte  Djævel  dér!  Betragt  engang  hine  to  Personer,  som 
hviler  paa  Lejet  hist,  og  sig  oprigtig  og  uden  Persons  Anseelse, 
hvem  af  dem  Du  finder  smukkest!« 

Kashkash  betragtede  Prindsen  og  Prindsessen  med  Tegn 
paa  den  højeste  Overraskelse  og  Beundring.  Men  han  syntes 
ikke  at  kunne  komme  til  nogen  afgjort  Mening;  thi  efterat  han 
i  lang  Tid  havde  betragtet  det  slumrende  Skjønhedspar,  hen- 
vendte han  sig  til  Majmune  og  sagde: 

»Min  Herskerinde,  jeg  maa  tilstaa,  at  jeg  vilde  bedrage 
baade  Eder  og  mig  selv,  hvis  jeg  gav  den  ene  af  disse  Per- 
soner Fortrinet  for  den  anden.  De  ligner  hinanden  fuldkommen 
i  Skjønhed,  Finhed  og  Ynde,  og  der  lader  sig  ikke  opdage 
endog  blot  den  ringeste  Fejl,  hvorpaa  der  lod  sig  begrunde  en 
Tilsidesættelse.  Jeg  vover  derfor,  i  den  Hensigt  at  bringe  Sagen 
til  Afgj øreise,  at  fremkomme  med  et  Forslag:  Lad  den  ene 
vække  efter  den  anden!  Den  af  begge  skal  da  erklæres  for  den 
mindst  smukke,  som  lægger  den  største  Beundring  for  den  anden 
for  Dagen.« 

Baade  Feen  og  Aanden  fandt  dette  Raad  ganske  fortræffe- 
ligt. Majmune  forvandlede  sig  strax  til  en  Loppe,  sprang  op 
paa  Prindsens  Hals   og    stak   ham   dér  saa  følelig,  at  han  strax 

vaagnede  og  for  med  Haanden  til  Stedet.  Men  han  fik  ikke 
fat  i  noget;  thi  Majmune  var  strax  igjen  sprungen  tilbage,  og 
afventede,  usynlig  tilligemed  begge  de  tilstedeværende  Aander, 
med  spændt  Opmærksomhed,  hvorledes  Kamar-as-saman  endvidere 
vilde  te  sig. 

Idet  Prindsen  drog  sin  Haand  tilbage,  kom  han  til  at  be- 
røre Prindsessen  af  Chinas  Haand;  han  slog  Øjnene  op  og 
fandt  med  den  største  Forbauselse  den  dejligste  Jomfru  liggende 
ved  Siden  af  sig.  Hastig  for  han  ivejret  og  gav  sig,  støttet 
paa  Albuen,  til  at  betragte  hende  opmærksomt.  I  Løbet  af 
nogle  Øjeblikke  havde  Prindsessens  ungdommelige  Dejlighed 
gjennemglødet  ham  med  en  hidtil  ukjendt  Flamme  af  en  for- 
tærende Kraft.  Kjærligheden  var  paa  engang  vaagnet  i  hans 
Hjerte,  og  han  kunde  ikke  tilbageholde  de  lidenskabeligste  Ud- 
tryk for  sin  Beundring:  Fuldkommenhedens  Billed,  Paradisets 
Prydelse,  mit  Hjerte,  min  Sjæl,  min  Livsaande!  Og  med  det 
samme  kyssede  han  Prindsessen  med  en  saadan  Lidenskab  paa 
Pande,  Kind  og  Mund,  at  hun  visselig  maatte  være  vaagnet 
derved,  dersom  Aandén  Dahnesh  ikke  havde  sørget  for,  at  hun 
sov  meget  fastere  end  sædvanlig. 

»Hvorledes,  henrivende  Mø,«  vedblev  Prindsen,  »skal 
alle  Kamar- as-samans  Kjærtegn  da  ganske  være  spildt  paa  Eder? 
O,  slaa  dog  blot  Eders  skjønne  Øjne  op!  Den,  som  beder 
Eder  derom,  er  Eder  ikke  uværdig!« 

Og  han  var  lige  i  Begreb  med  formelig  at  vække  hende, 
da  han  pludselig  faldt  paa  en  ganske  besynderlig  Tanke.  Skulde 
denne  unge  Kvinde  maaske  være  den  mig  af  min  Fader  be- 
stemte Gemalinde?  I  dette  Tilfælde  har  han  høj  Ugen  gjort 
Uret,  idet  han  ikke  lod  mig  se  hende  tidligere;  jeg  skulde  da 
sikkerlig  ikke  have  fornærmet  ham  ved  min  Ulydighed  og  uartige 

Opførsel,  og  han  skulde  være  bleven  skaanet  for  slig  en  bitter 
Krænkelse. 

Prindsen  fortrød  oprigtig  sin  Forseelse,  og  var  netop  atter 
i  Begreb  med  at  vække  sin  skjønne  Lejekammerat,  da  der  faldt 
ham  en  ny  Tanke  ind:  Min  Fader  vil  vist  overraske  mig. 
Uden  al  Tvivl  har  han  foranstaltet  dette  saaledes,  for  at  erfare, 
om  jeg  ogsaa  virkelig  har  saa  stor  en  Afsky  for  Ægteskabet, 
som  jeg  ytrede  for  ham.  Maaske  har  han  selv  bragt  denne 
skjønne  Jomfru  hid,  og  holder  sig  nu  skjult  i  en  eller  anden 
Krog  for  at  træde  frem  og  gjøre  mig  tilskamme.  Denne  anden 
Fejl  vilde  være  endnu  langt  værre  end  den  første.  Nej,  jeg 
vil  lade  hende  sove  i  Fred  og  forholde  mig  aldeles  rolig.  Jeg 
vil  blot  tage  denne  Ring  af  hendes  Finger  til  en  Erindring  om 
dette  salige  Øjeblik. 

Og  Prindsen  drog  en  smuk  Ring  af  den  slumrende  Prind- 
sesses  Haand  og  stak  hende  til  Gjengjæld  sin  Ring  paa  Fin- 
geren. Neppe  var  dette  gjort,  førend  han  atter  ved  Aandemes 
Tryllemagt  sank  tilbage  i  den  dybeste  Slummer. 

Nu  forvandlede  Dahnesh  sig  til  en  Loppe  og  stak  Prind- 
sessen  følelig  paa  hendes  Hage.  Prindsessen  for  ivejret,  rejste 
sig  paa  Lejet  og  saa  sig  om;  til  sin  største  Forundring  og 
Forfærdelse  saa  hun  sig  liggende  ved  Siden  af  en  smuk,  ung 
Mand. 

Dog  snart  gik  hendes  Forfærdelse  over  til  varm  Beundring, 
og  denne  igjen  til  en  levende  Henrykkelse,  da  hun  ret  fik 
Øjnene  op  for  Kamar-as-samans  Skjønhed.  »Skulde  dette  maaske 
være  den  mig  af  min  Fader  bestemte  Gemal?«  udraabte  hun, 
»O,  hvor  ulykkelig  har  jeg  da  ikke  været  ved  ikke  at  have  vidst 
noget  derom!  Min  Fader  kunde  da  have  sparet  sig  sin  Vrede, 
og  jeg  vilde  allerede  for   længe   siden  have  været   i    en  Mands 

Eje,  som  jeg  maa  elske,  saalænge  jeg  lever!  —  Vaagn  op, 
vaagn  op !  Det  er  upassende  for  en  Brudgom  at  sove  saa  meget 
i  Brudenatten  ! «  Og  hun  rystede  Prindsen  saa  stærkt  ved  Armen, 
at  han  sikkert  vilde  have  vaagnet,  dersom  ikke  en  Tryllesøvn 
havde  fængslet  hans  Sandser. 

Da  Prindsessen  mærkede,  at  hendes  Bestræbelse  var  for- 
gjæves,  udbrød  hun  forundret:  »Hvorledes  hænger  dog  dette 
sammen?  Skulde  maaske  en  skinsyg  Medbejlerinde  ved  Trold- 
dom have  nedsænket  ham  i  en  uovervindelig  Sovesyge,  netop 
nu,  da  han  skulde  være  Fyr  og  Flamme?«  Og  hun  greb  hans 
Haand  og  kyssede  den  med  øm  Lidenskab.  Ved  denne  Lej- 
lighed opdagede  hun  en  Ring  paa  hans  Finger,  der  havde  en 
saa  skuffende  Lighed  med  hendes  egen,  at  hun  ikke  kunde 
tvivle  om,  at  det  jo  var  den  samme;  og  paa  sin  egen  Haand 
opdagede  hun  en  hende  aldeles  fremmed  Ring,  istedetfor  den, 
hun  havde  mistet.  Af  alt  dette  begreb  hun  ikke  et  Ord.  Dog 
jo,  saa  meget  blev  hende  dog  tydeligt,  at  den  skjønne  Yngling 
og  hun  maatte  staa  i  en  vis  hemmelig  Forbindelse  med  hin- 
anden! Maaske  skulde  de  vexlede  Ringe  endog  være  et  Tegn 
paa,  at  de  tilhørte  hinanden  som  Mand  og  Kone. 

Beroliget  ved  denne  Slutning,  som  ikke  manglede  Sand- 
synlighed for  sig,  opgav  hun  alle  videre  Forsøg  paa  at  faa  Ka- 
mar-as-saman  vaagen,  kyssede  ham  paa  Panden,  og  lagde  sig 
atter  til  Ro,  idet  hun  sagde  til  sig  selv:  »Vi  mødes  nok  igjen. 
Du  skjønne  Yngling;  det  tror  jeg  vist!  Slumre  derfor  uforstyr- 
ret indtil  Morgensolen  vækker  Dig  til  at  begynde  et  nyt  Liv  i 
mine  Arme!« 

Efter  nogle  Øjeblikkes  Forløb  laa  ogsaa  Prindsessen  igjen 
i  den  dybeste  Søvn. 

Saasnart  Majmune  atter  kunde  komme  tilorde  uden  at 
røbe  sin  Nærværelse  for  Prindsessen  af  China,  sagde  hun : 
»Elendige  Dahnesh,  er  Du  nu  overbevist  om,  at  din  Prindsesse 
er  langt  mindre  smuk  end  min  Prinds?  En  anden  Gang  kan 
Du  tro  mig  paa  mit  Ord,  naar  jeg  paastaar  noget.« 

Derpaa  vendte  hun  sig  om  til  Kashkash.  og  ytrede:  »Tak 
for  den  gode  Tjeneste,  fordømte  Aand!  Hjælp  nu  Dahnesh  at 
bringe  Prindsessen  tilbage  til  China!« 

Medens  Kashkash  og  Dahnesh  udførte  denne  Befaling,  steg 
Majmune  atter  tilvejrs  igjennem  de  højere  Luftsfærer. 

Da  Prinds  Kamar-as-saman  ved  sin  Opvaagnen  den  følgende 
Morgen  ikke  længer  saa  den  dejlige  Ungmø  ved  sin  Side,  sagde 
han  til  sig  selv:  »Tænkte  jeg  det  ikke  nok,  at  min  Fader 
havde  lagt  an  paa  en  Overraskelse?  Hvor  jeg  er  inderlig  glad 
over  ikke  at  have  ladet  mig  fange ! « 

Derpaa  vækkede  han  den  endnu  sovende  Slave,  og  lod 
sig  hastig  klæde  paa,  uden  at  ymte  det  mindste  om  sit  natlige 
Eventyr.  Efterat  han  havde  foretaget  sine  Aftvætninger  og  for- 
rettet sin  Bøn,  tog  han  en  Bog  for  at  give  sig  til  at  læse  deri, 
dog  i  Virkeligheden  kun  for  uforstyrret  at  kunne  overgive  sig 
til  sine  Drømmerier  og  faa  Tid  til  at  samle  sig  til  en  efter 
Omstændighederne  lempet  bestemt  Adfærd.  Endelig  kaldte 
han  Slaven  atter  hen  til  sig,  og  tiltalte  ham  paa  følgende 
Maade : 

»Kom  engang  hid,  og  lyv  ikke  for  mig!  Hvor  er  den 
unge  Dame  bleven  af,  der  sov  hos  mig  inat,  og  hvem  har  bragt 
hende  hid?« 

Fuld  af  Forbauselse  spurgte  Slaven  om,  hvad  det  var  for 
en  Dame,  som  Prindsen  talte  om.    Men  denne  gjentog  kun  med 

Heftighed  sit  tidligere  Spørgsmaal,  da  han  troede,  at  Slaven 
vilde  anstille  sig  uvidende  om  Sagen. 

»Jeg  tilsværger  Eder,  naadige  Herre,«  svarede  da  Slaven, 
»at  jeg  ikke  véd  af  nogen  Dame  at  sige.  Ikke  heller  véd  jeg, 
hvorledes  hun  skulde  være  kommen  herind,  da  jeg  laa  og  sov 
foran  Døren.« 

»Du  lyver,  Usling,«  raabte  Prindsen  forbitret,  »og  har  sam- 
mensvoret Dig  med  de  andre  for  at  berede  mig  en  endnu  større 
Krænkelse!  Tag  Dig  i  Agt,  gjør  mig  ikke  rasende!« 

»Naadige  Herre,«  stammede  Slaven  ængstelig,  »jeg  véd 
virkelig  ikke  —  —  — 

I  det  samme  fik  han  en  Ørefigen  af  Prindsen,  saa  at  han 
rullede  henad  Gulvet.  Og  Prindsen  lod  det  ikke  blive  derved. 
Da  han  nu  engang  var  bleven  vred,  gav  han  sig  til  at  træde 
Slaven  under  Fødder,  slyngede  ham  derpaa  Brøndrebet  under 
Armene,  hissede  ham  ned  i  Brønden,  og  dukkede  ham  gj  en  tagne 
Gange  under  Vandet,  idet  han  skreg :  »Jeg  drukner  Dig,  Usling, 
dersom  Du  ikke  strax  paa  Stedet  siger  mig,  hvad  det  var  for 
en  Dame,  og  hvem  der  har  bragt  hende  ind  til  mig!« 

Da  faldt  den  ulykkelige  og  indtil  det  yderste  ængstede 
Slave,  i  den  Formening,  at  Prindsen  maatte  have  mistet  For- 
standen, endelig  paa  den  Tanke  at  redde  sit  Liv  med  en  Løgn, 
og  han  gav  sig  ynkelig  til  at  bede  for  sig,  idet  han  erklærede 
sig  villig  til  røbe  Hemmeligheden.  Da  trak  Prindsen  ham  op 
igjen  og  skyndte  paa  en  Forklaring.  Men  den  arme  Slave  fore- 
stillede ham,  skjælvende  baade  af  Kulde  og  Frygt,  at  han  dog 
umulig  kunde  vente  noget  af  ham  i  hans  nærværende  Tilstand, 
og  bad  blot  om  saa  megen  Tid,  at  han  kunde  tage  nogle  tørre 
Klæder  paa,  Prindsen  hekjæmpede  sin  Utaalmodighed  og  føjede 
sig  deri,  idet  han  blot  bød  ham  skynde  sig.      Slaven  benyttede 

uden  Tøven  den  ham  givne  Tilladelse  til  at  fjerne  sig,  lukkede 
Prindsen  inde,  og  løb  som  han  gik  og  stod,  over  i  Paladset. 

Kongen  havde  just  sin  Storvezir  hos  sig,  da  Slaven  kom 
styrtende  for  at  give  sin  Melding.  »Det  gjør  mig  grumme  ondt,« 
sagde  han,  »at  jeg  kun  har  slette  Nyheder  at  bringe  Eders 
Højhed.  Han  snakker  om  en  ung  Dame,  som  skal  have  tilbragt 
den  forgangne  Nat  hos  ham,  og  han  har  mishandlet  mig  paa 
den  grusomste  Maade,  som  I  nok  selv  ser;  det  er  umuligt  at 
tro  andet,  end  at  han  maa  være  ganske  forstyrret  i  Hovedet.« 

Derpaa  fortalte  Slaven  udførlig,  hvad  der  var  foregaaet 
imellem  ham  og  Prindsen.  Kongen,  som  havde  Sorg  nok  af  sin 
Søn  i  Forvejen,  og  ikke  var  forberedt  paa  denne  nye  Hjobspost, 
henvendte  sig  raadvild  til  Veziren  og  bød  ham  øjeblikkelig  gaa 
selv  over  til  Prindsen  og  undersøge,  hvorledes  det  egentlig  hang 
sammen. 

Storveziren  fandt  Prindsen  rolig  siddende  med  en  Bog  i 
Haanden.  Da  han  intet  Spor  af  Vanvid  bemærkede  hos  ham, 
tog  han  uforfærdet  Plads  ved  Siden  af  ham,  og  gav  sig  til 
at  tale : 

»Jeg  er  en  from  Mand,  min  Prinds;  men  jeg  kunde  ønske 
Eders  Slave  vel  hængt,  for  den  Skræk,  som  han  nylig  ved  et 
slemt  Budskab  foraarsagede  Eders  ophøjede  Fader.« 

»Da  gad  jeg  nok  kjendt  det  Budskab,«  ytrede  Prindsen: 
»Jeg  bilder  mig  ind,  at  det  er  mig,  som  har  grundet  Aarsag  til 
at  føre  Klage  over  min  Slave.« 

»Allah  forbyde,  at  det  nogensinde  skulde  blive  sandt,  hvad 
Slaven  berettede  om  Eder!«  vedblev  Storveziren.  »Den  Tilstand, 
hvori  jeg  forefinder  Eder,  viser  det  fuldkommen  ubegrundede  i 
den  overbragte  Efterretning.« 

»Jeg  kan  tænke,  at  han  har  vrøvlet,  som  han  plejer  at  gjøre,« 

svarede  Prindsen.  »Men  eftersom  I  nu  engang  er  her,  vil  jeg 
benytte  den  gode  Lejlighed  til  at  spørge  Eder  som  en  vel  under- 
rettet Person,  hvad  det  er  for  en  ung  Dame,  som  i  Nat  har  sovet 
ved  min  Side.« 

Storveziren  begyndte  at  rokke  i  Sædet  og  blive  hed  om 
Ørerne.  »Prinds,«  svarede  han,  »undrer  Eder  ikke  over,  at  jeg 
højligen  forbauses  over  Eders  Spørgsmaal.  Hvor  utænkeligt, 
at  noget  Menneske,  ikke  at  tale  om  noget  Fruentimmer,  skulde 
være  trængt  herind  til  Eder?  Yderdørene  er  jo  aflaaset,  og 
udenfor  Eders  Dør  ligger  jo  Eders  Slave.  Min  Prinds,  det  maa 
i  visselig  have  drømt.« 

»Snik,  Snak,  ingen  Udflugter!«  raabte  Prindsen  hidsig.  »Jeg 
vil  vide,  hvad  der  er  blevet  af  den  unge  Dame.  Tvivler  I  om, 
at  jeg  paa  dette  Sted  skulde  savne  Midler  til  at  lære  Eder  Ly- 
dighed, gamle  Graaskjæg?« 

Ved  disse  i  en  meget  bestemt  Tone  udtalte  Ord,  blev  Veziren 
baade  angst  og  bange.  Dog  mistede  han  ikke  sin  Fatning,  men 
var  betænkt  paa,  hvorledes  han  blot  skulde  slippe  ud  af  Kniben. 
Han  tog  derfor  atter  i  den  blideste  Tone  Ordet  og  spurgte 
Prindsen  i  de  mest  skaansomme  Udtryk,  om  han  ogsaa  var 
vis  paa,  at  han  virkelig  havde  set  den  unge  Dame,  han 
talte  om. 

»Ja,  det  skulde  jeg  tro,«  svarede  Prindsen,  »og  jeg  gjæt- 
tede  naturligvis,  at  hun  var  sendt  mig  paa  Halsen  for  at  friste 
mig.  Hun  har  spillet  sin  Rolle  overmaade  godt,  kan  jeg  for- 
sikre Eder,  og  fortjener  Eders  Erkjendtlighed.« 

Forgjæves  tilsvor  Veziren  ham,  at  hverken  han  eller  Sultanen 
havde  haft  det  ringeste  med  nogen  ung  Dame  at  gjøre,  og  gj  en- 
tog,  at  han  bestemt  maatte  have  drømt. 

Men  da  blev  Prindsen  for  Alvor  vred.      »I  er  altsaa  ogsaa 

kommen  alene  for  at  holde  mig  for  Nar ! «  skreg  han,  greb  Ve- 
ziren  ved  hans  lange  Skjæg  og  gav  sig  til  at  dunke  ham,  saa 
længe  han  kunde  røre  en  Arm. 

Taalmodig  nok  udholdt  den  stakkels  Vezir  Prindsens  Vre- 
desytringer  og  og  tænkte  ved  sig  selv:  »Nu  sidder  jeg  omtrent 
ligesaa  net  i  det  som  Slaven  før.  Maatte  jeg  blot  være 
ligesaa  heldig  som  han  i  at  undslippe,  medens  endnu  alt  er 
taalelig  godt!« 

Da  Prindsen  endelig  var  træt  af  at  prygle  ham,  udraabte 
han  i  bønlig  Tone:  »Lad  mig  blot  trække  Vejret,  min  Prinds! 
Jeg  har  noget  at  sige  Eder.« 

»Jeg  tilstaar,«  sagde  Veziren,  efter  at  være  kommen  lidt 
igjen  tilrette  med  sig  selv,  »at  vi  virkelig  har  haft  Haand  med 
i  Spillet;  men  I  kj ender  nok  en  Vezirs  Stilling  i  Forhold  til 
hans  suveræne  Fyrste.  Saafremt  I  vil  tillade  mig  det,  skal  jeg 
strax  begive  mig  tilbage  til  Sultanen,  Eders  ophøjede  Fader,  og 
lade  ham  vide,  at  vort  Spil  med  Eder  er  opdaget.« 

»Vel,  det  ske  som  I  forlanger!«  svarede  Prindsen.  »Meld 
min  Fader,  at  jeg  vil  ægte  den  unge  Dame,  der  sov  her  i 
Værelset  hos  mig  i  Nat.  Det  er  jo  netop,  hvad  han  ønsker,  at 
jeg  skal  formæle  mig.    Nu  rask  paa  Benene,  gamle,  og  afsted!« 

Storveziren  lod  sig  ikke  dette  sige  mere  end  engang.  Efter 
en  ærbødig  Reverents  forlod  han  Værelset,  og  ansaa  sig  ikke 
for  sikker,  førend  han  vel  var  ude  af  Taamet  og  havde  lukket 
forsvarligt  efter  sig.  Dybt  bekymret  begav  han  sig  lige  over 
til  Kong  Shahzeman  og  berettede,  at  Slaven  kun  havde  talt 
alt  for  sandt.  Prindsen  var  i  Virkeligheden  bindegal.  Derpaa 
fortalte  han  alt,  hvad  der  var  foregaaet  imellem  dem,  og  hvor- 
ledes han  endelig  var  sluppen  ud  af  det   gale  Menneskes  Klør. 

Sultanen  tog    sig  denne   Beretning  inderlig  nær   til  Hjerte. 

Han  kunde  desværre  ikke  længer  tvivle;  men  han  vilde  dog 
have  den  sørgelige  Tilfredsstillelse  at  overbevise  sig  selv.  Han 
begav  sig  derfor  strax  i  Følge  med   Storveziren   over  i  Taamet. 

Sultanen  blev  med  dyb  Ærbødighed  modtaget  af  Prindsen. 
Saasnart  han  havde  taget  Plads  og  indbudt  sin  Søn  til  at  sætte 
sig  hos  ham,  gjorde  han  ham  allehaande  Spørgsmaal,  og  modtog 
ganske  forstandige  Svar.  Han  skottede  derfor  af  og  til  over  til 
Storveziren,  som  om  han  vilde  sige:  »Det  er  nok  Dig  selv,  min 
Ven,  som  har  en  Skrue  løs.«  Endelig  førte  han  ogsaa  Talen 
over  paa  den  unge  Dame  og  sagde:  »Min  Søn,  jeg  beder  Dig 
indstændig  om  at  sige  mig,  hvorledes  det  egentlig  hænger 
sammen  med  den  unge  Dame,  som  skal  have  tilbragt  Natten 
hos  Dig.« 

»Herre,«  svarede  Prindsen  mut,  »jeg  beder  Eder,  ikke 
gjøre  mig  Hovedet  mere  kruset,  end  det  allerede  er.  Giv  mig 
den  unge  Dame  til  Gemalinde  og  lad  Sagen  dermed  være  endt. 
Det  er  jo  netop  Eders  Ønske  at  se  mig  formælet;  nuvel,  jeg 
staar  ikke  længere  Eders  faderlige  Hensigter  imod!« 

Over  dette  Svar  blev  Sultanen  højlig  forbauset.  Han  følte 
sig  allerede  sikker  med  Hensyn  til  sin  Søns  Velbefindende ;  men 
dette  Svar  vakte  al  hans  tidligere  Bekymring. 

»Min  Søn,«  svarade  han  med  Bevægelse,  »Du  sætter  mig 
i  smertefuld  Forbauselse!  Ved  den  Krone,  som  engang  i  Tiden 
skal  gaa  over  fra  min  Isse  til  din,  tilsværger  jeg  Dig,  at  jeg 
ikke  véd  det  mindste  af  denne  unge  Dame  at  sige.  Har  hun 
virkelig  været  her  tilstede,  har  jeg  i  det  mindste  ingen  Del  haft 
deri;  men  hvorledes  skulde  nogen  uden  mit  Vidende  kunne 
være  trængt  ind  i  Taarnet  til  Dig?  De  Indrømmelser,  som 
Slaven  og  min  Storvezir  har  gjort  Dig,  er  bleven  dem  aftvungen 

ved  Nøden  alene.  Det  kan  ikke  have  været  andet  end  en 
Drøm.     Betænk  Dig  vel,  min  Søn,  din  Fader  beder  Dig!« 

Paa  denne  alvorlige  Tiltale  fra  Sultanens  Side  erklærede 
Prindsen,  at  han  for  bestandig  vilde  gjøre  sig  uværdig  til  sin 
Faders  Godhed,  dersom  han  blot  et  Øjeblik  kunde  tvivle  om 
Sandheden  af  det,  han  havde  forsikret  ham.  Imidlertid  bad 
han  ham  dog  laane  et  taalmodigt  Øre  til,  hvad  han  havde  at 
fortælle;  saa  maatte  han  selv  afgjøre,  om  det  kunde  være  nogen 
Drøm,  hvad  der  beskjæftigede  ham  saa  levende.  Derpaa  for- 
talte han  ham  omstændelig  alt,  hvad  der  var  forefaldet,  skil- 
drede den  Kjærlighed,  han  øjeblikkelig  havde  fattet  til  den 
skjonne  ubekj  endte,  og  fremviste  den  Ring,  han  havde  faaet  i 
Bytte  for  sin  egen. 

Kong  Shahzeman  forblev  en  Tid  stum  af  Forbauselse.  Ende- 
lig fattede  han  sig  og  svarede: 

»Ifølge  det,  som  jeg  nylig  har  hørt,  og  ved  Synet  af  denne 
Ring,  som  Du  har  vist  mig,  kan  jeg  ikke  længere  tvivle  om, 
at  Du  jo  virkelig  har  haft  Besøg  af  et  fremmed  Væsen. 
Allah  give  blot,  at  jeg  kjendte  det!  Du  skulde  da  paa  Stedet 
faa  dit  Ønske  opfyldt,  og  jeg  vilde  blive  den  lykkeligste  af  alle 
Fædre.  Men  hvor  skal  jeg  søge  hende,  og  paa  hvilken  Maade 
kan  hun  uden  mit  Vidende  være  kommen  ind  til  Dig?  Hvorfor 
har  hun  dog  ogsaa  blot  vist  sig  for  at  opflamme  dine  Sandser 
og  saa  igjen  forsvinde!  Jeg  begriber  ikke  et  Ord  af  det  hele, 
min  Søn,  og  hjælper  en  god  Aand  os  ikke  tilrette,  frygter  jeg 
for,  at  vi  begge  mister  Forstanden  derover.« 

Derpaa  tog  han  Prindsens  Haand  og  vedblev: 

»Kom  min  Søn,  vi  vil  tilsammen  bære  vor  fælles  Kummer! 
Du  lider  under  en  haabløs  Kjærlighed,  og  jeg  er  utrøstelig  over 

ikke  at  kunne  hjælpe  Dig.  Følg  med  mig  over  i  mit  Palads! 
Vi  vil  fremdeles  ikke  adskilles  mere.« 

Prindsen  fulgte  ligesom  bedøvet  sin  kj  ærlige  Fader.  Sultanen 
lukkede  sig  flere  Dage  inde  med  sin  Søn,  for  at  græde  og 
sørge  med  ham,  og  vilde  ikke  vide  noget  af  Regjeringsforret- 
ninger  at  sige. 

Men  tilsidst  forestillede  Storveziren  ham,  den  eneste  Person, 
som  havde  Adgang  til  dem,  at  det  umuligt  længere  gik  an  paa 
den  Maade.  Hoffet  var  misfornøjet,  og  Folket  var  begyndt  at 
knurre  over,  at  der  ikke,  som  sædvanlig  blev  holdt  Ret  af 
selve  Landsherren  ^).  Dersom  Sagen  ikke  fik  en  anden  Vending, 
kunde  han  ikke  indestaa  for  noget. 

»Dersom  Eders  Højhed,«  sluttede  Veziren,  »vil  tillade  mig 
at  fremkomme  med  et  Forslag,  vil  jeg  raade  Eder  til,  sammen  med 
Eders  Søn  at  tage  det  lille  smukke  Slot  i  Besiddelse,  som  ligger 
paa  Klippeøen  tæt  udenfor  Havnen.  Dér  vil  Prindsen  finde  til- 
strækkelig Adspredelse  i  sin  Sorg,  medens  Eders  Højhed,  i  det 
mindste  tvende  Gange  om  Ugen,  tog  over  til  Staden  og  med- 
delte offentlig  Audients.  Luften  paa  dette  Sted  er  paradisisk, 
og  Udsigterne  derfra  finder  ikke  deres  Lige  i  Verden.« 

Dette  Raad  syntes  Sultanen  godt  om,  og  iværksatte  snarest 
muligt  den  dertil  knyttede  Plan.  Baade  Hof  og  Folk  følte  sig 
derved  tilfredsstillet,  og  Prindsen  fandt  sig  uden  Klage  i  det 
ham  derved  paalagte  Savn. 


*)  Det  menige  Folks  Ret  til  uhindret  Adgang  til  Fyrsten  selv  er  en 
ældgammel  Ejendommelighed  for  de  orientalske  Despotier;  der  fore- 
kommer ofte  i  lOOl  Nat  Beretninger  om  Tilfælde,  hvor  selv  de 
ubetydeligste  Tvivlsmaal  i  det  daglige  Liv  indappelleres  til  Sultanens 
egen  Kendelse;  i  den  tyrkiske  Provinsadministration  har  dette  For- 
hold, om  end  i  mindre  Maalestok,    holdt  sig  endnu    den   Dag  i  Dag. 

Imidlertid  vax  Prindsessen  af  China  af  de  to  Aander  Dahnesh 
og  Kashkask  bleven  bragt  tilbage  til  det  Palads,  hvor  hendes 
Fader  holdt  hende  indespærret,  og  atter  lagt  i  sin  Seng.  Der 
var  kun  tre  Timer  af  Natten  tilbage.  Da  Prindsessen  ved 
Dagens  Frembrud  vaagnede,  rejste  hun  sig  op  og  saa  sig  om, 
baade  tilhøjre  og  tilvenstre;  og  da  hun  ikke  fandt,  hvad  hun 
søgte,  Prinds  Kamar-as-saman  nemlig,  kaldte  hun  saa  heftig  paa 
sine  Slavinder,  at  disse  mere  end  halv  forfærdede  styrtede  sammen 
og  stillede  sig  op  for  hendes  Leje.  Ved  Hovedgjærdet  stod 
hendes  Amme;  denne  tog  Ordet  for  dem  alle,  og  spurgte,  hvad 
Prindsessen  befalede,  eller  om  der  var  tilstødt  hende  noget, 

»O,  Du  ildevarslende  Kjærling,«  svarede  Prindsessen  i  det 
værste  Lune,  »sig  mig  paa  Øjeblikket,  hvor  den  dejlige  og  dyre- 
bare Yngling  er  bleven  af,  som  har  tilbragt  Natten  her 
hos  mig!« 

»Prindsesse,«  svarede  Matronen,  »I  taler  i  Gaader;  forklar 
Eder  tydeligere!« 

»Nu,«  ytrede  Prindsessen  utaalmodig,  »dersom  Du  vil  vide 
det,  saa  har  den  smukkeste  og  elskværdigste  unge  Mand,  som 
man  blot  kan  forestille  sig,  tilbragt  Natten  hos  mig.  Jeg  har 
længe  kjærtegnet  ham  og  forsøgt  alt  muligt  for  at  vække  ham; 
men  forgjæves,  han  sov  altfor  fast.  Hvor  er  denne  Yngling 
bleven  af?« 

»I  er  meget  spøgefuld  denne  skjønne  Morgenstund,  n^adige 
Prindsesse,«  svarede  Ammen.  »Behager  det  Eder  nu  at 
staa  op?« 

»Jeg  taler  ganske  alvorlig,«  gjentog  Prindsessen,  »og  vil 
vide,  hvad  der  er  blevet  af  Ynglingen.« 

Da  nu  Ammen  forsikrede  hende,  at  der  hverken  med 
hendes   eller    de    andre    Kvinders  Vidende    havde  været  noget 

fremmed  Memieske  tilstede,  og  allermindst  en  Mandsperson, 
blev  Prindsessen  rasende,  tog  Ammen  i  Nakken  og  gav  hende 
nogle  dygtige  Ørefigener,  idet  hun  raabte: 

»Vil  Du  give  mig  ordentlig  Besked,  Du  gamle  Hex,  eller 
jeg  tager  Livet  af  dig!« 

Kun  med  Nød  og  neppe  undslap  den  gamle  Kone  sin 
Herskerindes  skjønne,  men  grumme  Hænder,  og  ilede,  badet  i 
Taarer  og  med  opsvulmet  Ansigt,  lige  over  til  Prindsessens 
Moder,  Dronningen  af  China.  Saasnart  denne  fik  hende  for 
Øje,  spurgte  hun  forskrækket,  hvad  der  var  paafærde,  og  hvo 
der  havde  behandlet  hende  saaledes.  Ammen  fortalte  hende  da 
alt,  hvad  der  var  foregaaet  mellem  hende  og  Prindsessen.  Over 
disse  Nyheder  blev  Dronningen  ligesaa  bekymret  som  forskræk- 
ket, da  hun  umulig  kunde  tro  andet,  end  at  hendes  Datter  gan- 
ske var  gaaet  fra  Forstanden.  I  en  Hast  beredte  hun  sig  til 
at  følge  tilbage  med  Ammen,  for  med  egne  Sandser  at  forvisse 
sig  om  den  egentlige  Sammenhæng. 

Nu  forefaldt  der  imellem  Dronningen. af  China  og  hendes 
Datter  omtrent  en  lignende  Scene  som  den,  vi  nys  har  skildret 
mellem  Kong  Shahzeman  og  hans  Søn.  Tilsidst  maatte  Dron- 
ningen ganske  fortvivlet  forlade  hende,  for  at  give  Kongen  af 
China  Underretning  om  Sagen.  Men  denne  bragte  det  ikke 
synderlig  videre  med  den  ophidsede,  unge  Dame.  Hun  blev 
haardnakket  ved  sin  Paastand,  at  en  smuk  Yngling  havde  til- 
bragt Natten  hos  hende,  og  overrakte  endelig,  til  Bevis  paa, 
at  hun  hverken  havde  drømt  eller  var  gal,  sin  Fader  den  Ring, 
som  Prindsen  havde  sat  paa  hendes  Finger. 

Nu  stod  Kongens  Forstand  aldeles  stille,  iligemaade  hans 
Gemalinde,  Dronningens.  Thi  Ringen  var  unægtelig  en  Mands- 
ring,    som    ingen   af  dem   nogensinde    før   havde  seet  for  deres 

Øjne.  Imidlertid,  noget  maatte  der  gjøres,  forat  denne  for- 
trædelige Historie  kunde  faa  et  Anstrøg  af  sund  Fornuft,  i  det 
mindste  for  hans  og  hans  Gemalindes  Vedkommende;  og  der 
var  derfor  intet  andet  at  gjøre,  end  at  erklære  den  arme  Prind- 
sesse  for  aldeles  bindegal  og  lægge  hende  i  Lænker,  forat  hun 
ikke  i  sit  Raseri  skulde  gjøre  en  Ulykke  paa  nogen.  Kun  den 
gamle  Amme  blev  givet  hende  til  Opvartning,  og  en  stærk 
Vagt  blev  posteret  udenfor  Døren. 

Saasnart  Kongen  saaledes  for  det  første  havde  bragt  Tin- 
gen i  sømmehg  Orden,  sammenkaldte  han  i  sin  store  Bedrø- 
velse og  Raadvildhed  sit  høje  Divan,  og  lovede  den,  som 
formaaede  at  helbrede  eller  bringe  Prindsessen  til  Fornuft,  ikke 
alene  sin  Datters  Haand,  men  ogsaa  Andel  i  Regjeringen  og 
efter  sin  Død  Kronen  og  det  hele  Rige.  Det  var  et  meget 
fristende  Tilbud-,  og  der  fandtes  da  ogsaa  en  gammel  Emir, 
som  i  Tillid  til  sin  Tryllekunst  nok  troede  at  turde  gaa  ind 
paa  Sagen  og  fremstillede  sig  for  Kongen  som  Prætendent  til 
hans  Datter  og  hans  Krone. 

»Vel,«  svarede  Kongen,  »men  jeg  maa  dog  forud  lade 
Eder  vide,  at  det  koster  Eders  Hoved,  dersom  I  intet  udretter. 
Thi  det  er  ikke  mere  end  billigt,  at  I  sætter  ■  noget  paa  Spil 
imod  en  saa  umaadelig  Lykke.  Dette  gj ælder  iøvrigt  enhver, 
som  vover  at  følge  i  Eders  Fodspor,  min  gode  Emir.« 

Emiren  smagte  lidt  paa  dette  bitre  Vilkaar,  men  vilde 
ikke  træde  tilbage.  Kongen  førte  ham  da  selv  ind  til  Prind- 
sessen. Saasnart  denne  fik  Øje  paa  dem,  indhyllede  hun  sig  i 
sit  Slør  og  bebrejdede  sin  Fader,  at  han  saaledes  beskjæmmede 
hende  ved  at  føre  en  fremmed  Mand  ind  til  hende. 

»Der  er  ingen  Skam  ved  det,«  svarede  Kongen,  »det  er 
en  af  mine  Emirer,  som  forlanger  dig  til  Gemalinde.« 

n* 

»Herre«,  -  sagde  Prindsessen,  »han  ligner  slet  ikke  ham, 
af  hvem  jeg  har  modtaget  denne  Ring;  I  vil  derfor  undskylde, 
at  jeg  frabeder  mig  slig  Nærgaaenhed. « 

Da  nu  Emiren  hørte  hende  tale  saa  forstandig,  istedetfor 
som  han  havde  ventet,  at  fremkomme  med  noget  forvirret  Tøj, 
indsaa  han  strax,  at  der  alene  var  Tale  om  en  fortvivlet  Kjær- 
lighed hos  den  unge  Dame,  og  følte  allerede  sit  Hoved  stærkt 
vakle  paa  sine  Skuldre. 

»Herre,«  sagde  han  derfor,  idet  han  kastede  sig  for  Kon- 
gens Fødder,  »her  er  al  min  Kunst  til  ingen  Nytte,  mit  Liv 
hviler  i  Eders  Hænder.« 

Ærgerlig  over  saaledes  at  være  bleven  holdt  for  Nar,  lagde 
Kongen  heller  ikke  Fingrene  imellem,  men  lod  strax  Hovedet 
hugge  af  Emiren. 

Nogle  Dage  efter  lod  han  i  sin  Hovedstad,  derpaa  ogsaa 
i  de  fornemste  Steder  i  hele  sit  Rige,  endelig  ogsaa  ved  alle 
Nabohofiferne  bekjendtgjøre,  at  dersom  nogen,  enten  Læge, 
Astrolog  eller  Troldmand,  troede  sig  istand  til  igjen  at  sætte 
Hovedet  tilrette  paa  Prindsessen,  skulde  han  indfinde  sig  i  det 
kejserlige  Palads  i  Chinas  Hovedstad  for  at  forsøge  sin  Lykke 
og  bejle  til  den  udsatte  Pris,  dog  under  den  Betingelse,  at  han 
skulde  miste  sit  Hoved,  dersom  Sagen  løb  skjævt  af  for  ham. 

Nu  indfandt  sig  flere  baade  inden-  og  udenlandske  Læger 
og  Troldmænd  for  at  prøve  deres  Kræfter  mod  det  Onde,  hvoraf 
Prindsessen  led.  Men  denne  lo  dem  kun  ud,  og  den  ene  efter 
den  anden,  maatte  slukøret  trække  af  igjen  og  række  deres 
Hoveder  frem.  Alle  disse  uheldige  Adepters  Hoveder,  tilsidst 
hundrede  og  halvtredsindstyve  i  Tallet,  blev  sat  op  over 
Stadens  Porte,  til  Advarsel  for  andre  letsindige  Personer,  hvem 
det  maaske  kunde  falde  ind  at  følge  disse  dumdristiges  Exempel. 

Nu  havde  Prindsessens  Amme  en  Søn  ved  Navn  Marsavan, 
som  havde  delt  Melken  med  hendes  ophøjede  Fosterbam.  Bør- 
nene havde  lært  at  holde  af  hinanden  som  Broder  og  Søster, 
og  vedblev  at  bevare  ømme  Følelser  for  hinanden,  efterat  deres 
fremrykkede  Alder  havde  gjort  en  Skilsmisse  nødvendig.  Mar- 
savan havde  fra  tidlig  Tid  med  Iver  lagt  sig  efter  Astro- 
logi, Geomanti^)  og  andre  hemmelige  Videnskaber,  og  deri  op- 
naaet  en  betydelig  Færdighed.  Men  han  kunde  umulig  blive 
staaende  ved  det,  som  hans  Lærere  havde  kunnet  bibringe  ham 
i  disse  dybsindige  Fag,  og  var  derfor,  saasnart  han  følte  sig 
stærk  nok  til  at  iværksætte  sligt  Forehavende,  gaaet  paa  Rejser 
for  at  udvide  sine  Kundskaber.  Han  vandrede  altsaa  vidt  om- 
kring i  fremmede  Lande,  fra  den  ene  berømte  Vismand  til 
den  anden,  og  vendte  først  efter  flere  Aars  Fraværelse  tilbage 
til  sit  Fødeland,  China.  Med  Forbauselse  saa  han  de  mange 
Dødningehoveder  opstillet  over  Porten;  og  neppe  havde  han 
atter  betraadt  sit  Fædreland,  førend  han,  næstefter  Spørgsmaalet 
om,  hvorledes  det  gik  hans  Melkesøster  Prindsessen,  forhørte  sig 
om,  hvad  alle  disse  Hoveder  havde  at  betyde. 

Begge  Spørgsmaal  lod  sig  besvare  under  et.  Til  sin  store 
Sorg  erfarede  han  da  i  Hovedsagen,  hvad  der  var  foregaaet 
med  Prindsessen,  medens  han  havde  været  fraværende;  det  nær- 
mere kunde  alene  hans  Moder  fortælle  ham,  naar  hun  kom  til- 
bage fra  Paladset. 

Saasnart  Ammen  havde  erfaret  sin  kjære  Søns  Tilbage- 
komst, ilede  hun  med  at  nyde  Gjensynets  Glæde,  og  benyttede 
et  ledigt  Øjeblik  til  at  løbe  hjem  for  at  omfavne  ham.  Efterat 
de   gj ensidig   havde    tilfredsstillet    deres   Hjerters    ømme   Trang, 


*)  Den  Kunst  at  spaa  af  Punkter,  som  Tilfældet  har  dannet  paa  Jorden. 

faldt  Talen  paa  Prindsessen,    og   nu    fik  Marsavan   alle    de   kun 
lidet  glædelige  Omstændigheder  at  vide, 

»Skulde  jeg  ikke  kunne  faa  Prindsessen  at  se,  hemmelig 
og  uden  hendes  Faders  Vidende?«   spurgte  Marsavan. 

»Det  skulde  holde  haardt,«  svarede  hans  Moder,  »umuligt 
er  det  dog  ikke.  Maaske  kan  jeg  bilde  Vagten  ind,  at  Du 
er  Prindsessens  Melkesøster,  og  at  hun  længes  efter  at  se  dig. 
Ja,  saaledes  kan  det  gaa;  imorgen  ved  denne  Tid  skal  jeg  give 
dig  nærmere  Besked  desangaaende, « 

Næste  Aften  indfandt  Ammen  sig  atter  og  berettede,  at  alt 
var  i  den  ønskeligste  Orden.  Hun  klædte  sin  Søn  paa  som 
Kvinde,  saa  vel,  at  ingen  skulde  have  anet  Manden  i  ham,  og 
førte  ham  med  sig  op  paa  Slottet.  Vagten  fattede  heller  ikke 
den  ringeste  Mistanke,  men  lod  dem  uhindret  passere. 

Prindsessen  blev  paa  det  glædeligste  overrasket  ved  dette 
ligesaa  uventede  som  kjære  Besøg.  »Kom  nærmere,  min  Broder, 
og  læg  Sløret  bort!«  sagde  hun  fornøjet.  »Det  er  jo  ikke  for- 
budt en  Broder  at  se  sin  Søster  uden  Slør^).« 

»Ak,«  svarede  Marsavan,  efterat  ogsaa  han  havde  udtrykt 
sin  inderlige  Glæde  ved  Gjensynet,  »vistnok  havde  jeg  ventet 
at  spørge  bedre  nyt  om  Eder  ved  min  Tilbagekomst!  Imid- 
lertid er  jeg  dog  glad  ved  at  være  kommen  hjem.  Jeg  skal 
bringe  hele  min  Kunst  i  Anvendelse  for  at  helbrede  Eder;  og 
skulde  denne  Kur  endog  være  den  eneste  Frugt  af  alle  mine 
Studier  og  møjsommelige  Rejser,  vil  jeg  dog  føle  mig  over- 
vættes lykkelig  ved  at  have  erhvervet  mig  min  nuværende  Dyg- 
tighed. « 


^)  Børn,    som  have  haft  Amme  tilsammen,  gjælde  hos  Muhammedanerne 
for  beslægtede. 

Med  disse  Ord  gav  han  sig  til  at  udpakke  endel  Bøger  og 
astrologiske  Instrumenter,  som  han  havde  troet  at  kunne  faa 
Brug  for  ved  sit  Besøg  hos  Prindsessen.  Men  da  Prindsessen 
bemærkede  alle  disse  Anstalter,  udraabte  hun:  »Min  Broder, 
hører  I  ogsaa  til  dem,  som  anser  mig  for  vanvittig?  I  svæver 
i  Vildfarelse;  hør,  hvad  jeg  har  at  fortælle  Eder!« 

Derpaa  fortalte  Prindsessen  ham  ganske  udførlig  hele  sin 
Historie,  indtil  hun  og  den  fremmede  Prinds  havde  vexlet  Ringe 
med  hinanden;  og  hun  viste  ham  den  Ring,  hun  bar  paa  Fin- 
geren. »Ubegribelig  er  vistnok  denne  Sag;«  saaJedes  sluttede 
hun,  »men  man  begaar  i  ethvert  Tilfælde  stor  Uret  ved  at  anse 
mig  for  afsindig.« 

Fuld  af  Forbauselse  og  Forundring  over  det,  han  havde 
hørt,  blev  Marsavan  i  længere  Tid  siddende  taus  med  Blikket 
fæstet  paa  Jorden.     Endelig  tog  han  saalunde  tilorde : 

»Dersom  det  virkelig  forholder  sig  saaledes,  som  I  nylig 
har  fortalt  mig,  mistvivler  jeg  endnu  ikke  om  Muligheden  af  at 
tilfredsstille  Eder.  Jeg  har  kun  én  Ting  at  bede  Eder  ret  ind- 
stændig om,  at  I  vil  væbne  Eder  med  Taalmodighed  endnu  i 
nogen  Tid,  indtil  jeg  har  gjennemstrejfet  nogle  Lande,  som  jeg 
endnu  ikke  har  besøgt.  Naar  I  erfarer  min  Tilbagekomst,  da 
kan  I  trøstig  fatte  det  Haab,  at  heller  ikke  han  længer  er 
fjern,  efter  hvem  I  længes  saa  inderlig.« 

Derpaa  anbefalede  Marsavan  sig  hos  Prindsessen  og  afrejste 
allerede  igjen  den  følgende  Morgen. 

Marsavan  drog  fra  Sted  til  Sted,  fra  det  ene  Land  til  det 
andet,  fra  den  ene  0  til  den  anden,  og  overalt  hørte  han  for- 
tælle om  Badur,  Prindsessen  af  China.  Dette  vedvarede,  indtil 
han  efter   fire    Maaneders  uafbrudte  Vandring   havde  naaet    en 


i68 


meget  anselig  og  stærk  befolket  Handelsstad  ved  Havet.  Her 
var  der  ikke  længer  Tale  om  Prindsesse  Badur,  men  om  en  vis 
Prinds  Kamar-as-saman,  som  havde  haft  en  ikke  mindre  mærk- 
værdig Skjæbne.  Øjeblikkelig  var  det  Marsavan  paafaldende, 
at  hans  Historie  havde  en  ganske  overordentlig  Lighed  med 
Prindsessen  af  Chinas,  og  glad  i  Hu  forhørte  han  sig  om,  i  hvil- 
ken Del  af  Verden  denne  Prinds  levede.  For  at  naa  derhen, 
maatte  han  fare  over  Havet,  og  han  besteg  derfor  et  Skib,  som 
just  skulde  afgaa  til  Hovedstaden  i  Shahzemans  Rige. 

Lykkelig  naaede  Skibet  Indløbet  til  Havnen-,  men  just  her 
skulde  ved  Lodsens  Ubehjælpsomhed  den  Ulykke  ske,  at  det 
løb  imod  en  skjult  Klippe  og  gik  tilgrunde  lige  udenfor  det  af 
Prinds  Kamar-as-saman  beboede  Slot,  i  hvilket  netop  ogsaa  Kon- 
gen med  sin  Storvezir  var  tilstede.  Med  Anstrengelse  af  alle 
sine  Kræfter  var  Marsavan  som  en  god  Svømmer  dog  saa  heldig 
at  naa  Strandbredden  lige  under  Slottet ;  paa  Sultanens  Befaling 
blev  han  vel  modtagen  og  fik  den  fornødne  Hjælp  i  sin  træn- 
gende Tilstand. 

Saasnart  han  havde  klædt  sig  om  og  nydt  nogle  Forfrisk- 
ninger, lod  Veziren  ham  kalde  for  sig.  Efterat  denne  i  nogen 
Tid  havde  underholdt  sig  med  ham,  ytrede  han  endelig: 

»Man  mærker  paa  Eders  Tale,  at  I  ikke  er  noget  almin- 
deligt Menneske ;  gid  I  dog  paa  Eders  lange  Rejser  havde  erfaret 
en  Hemmelighed,  hvorved  I  kunde  helbrede  en  Syg,  for  hvis 
Skyld  det  herværende  Hof  allerede  længe '  har  svævet  i  stor 
Sorg  og  Bekymring!« 

Marsavan  svarede,  at,  naar  han  lærte  at  kjende  den  syges 
Onde,  vilde  det  vel  ikke  være  utænkeligt  at  finde  et  Middel 
derimod.  Storveziren  meddelte  nu  Marsavan  hele  Kamar-as- 
samans  Historie    ligefra   hans  Fødsel  indtil  Oprindelsen  af  hans 

lidenskabelige  Kjærlighed  til  en  fabelagtig  ung  Dame,  som  ved 
en  Ring  skulde  have  trolovet  sig  med  ham.  Sjæleglad  gjorde 
Marsavan  herved  den  Erfaring,  at  Skibbrudet  netop  havde  ført 
ham  i  den  Persons  Nærhed,  som  han  søgte,  og  at  Prinds  Kamar- 
as-saman  just  var  Gjenstanden  for  Prindsessen  af  Chinas  liden- 
skabelige Kjærlighedslængsel.  Herom  talte  han  imidlertid  ikke 
et  Ord,  men  bad  Veziren  om  at  faa  Prindsen  at  se,  for  bedre 
at  kunne  dømme  om  hans  Tilstand.  »Kom  strax  med  mig!« 
svarede  Veziren,  »Hs.  Højhed  Kongen  befinder  sig  netop  hos 
ham;  jeg  kan  altsaa  forestille   Eder  for  ham  med  det  samme.« 

Da  Marsavan  traadte  ind  i  Prindsens  Værelse,  saa  han 
denne  liggende  ligesom  døende  paa  sit  Leje  med  tillukkede 
Øjne.  »O  Himmel!«  udraabte  han  ved  Synet  af  Prindsen 
ganske  uvilkaarlig,   »hvilken  forbausende  Lighed!« 

Højlig  overraskede  var  Kongen  og  hans  Vezir  Vidner  til 
dette  Udraab ;  men  Prindsen  slog  sit  matte  Øje  ivejret  og  stir- 
rede forundret  paa  den  fremmede. 

Da  tiltalte  Marsavan  ham  i  følgende  Vers: 

—  Jeg  ser  dig,  fuld  af  Henrykkelse  og  Forvirring,  Du  Skjøn- 
hedens  udtrykte  Billed.  —  Er  Du  bleven  slagen  af  Kjærligheden  eller 
truffen    med    Pile?     Thi   saaledes   bærer   alene    en  saaret   sig   ad.    — 

—  Ræk  mig  Vinbægeret,  at  jeg  maa  drikke  deraf,  og  syng  mig  et 
Vers  til  Sulejmas  og  Errabals  Pris!  . —  Jeg  misunder  de  Klæder, 
hvormed  hun  indhyller  sit  spæde  Legeme,  og  det  Bæger,  hvoraf 
hun  væder  sine  søde  Læber.  —  Nej,  min  Ven,  jeg  er  ikke  bleven 
truffen  af  et  tveægget  Sværd,  men  af  Pilene  fra  hendes  dejlige  Øjne. 

—  Da  jeg  mødte  hende,  saa  jeg  hendes  Fingre  farvede  røde  med 
Saften  af  Hennah-Urten.  —  Medens  hun  bragte  mit  Indre  til  at  gløde, 
talte  hun  som  En,  der  stræber  at  skjule  sin  Kjærlighed,  men  ikke 
formaar  det.  —  Og  hun  sagde:  —  Hav  Taalmodighed !  Ikke  med 
Villie  har  jeg  farvet  mine  Fingerspidser  røde ;    tro  blot  ej,    at  Falsk 

hed  bor  i  mit  Hjerte  ^).  —  Men  jeg  saa  dig  i  Drømme,  og  den  bitre 
Længsel  steg  i  mit  Indre.  Jeg  græd  blodige  Smertens  Taarer  over 
vor  Skilsmisse,  og  aftørrede  dem  med  mine  Hænder;  saaledes,  min 
Ven,  blev  mine  Fingerspidser  røde.  —  Dadl  mig  ikke  for  mine  Taa- 
rer; thi,  ved  selve  Kjærligheden  være  det  svoret,  mit  Hjerte  er  fuldt 
af  ulidelig  Pine !  —  Jeg  græder  over  hende,  hvis  Aasyn  bærer  Skjøn- 
hedens  Stempel,  og  som  ikke  finder  sin  Lige,  hverken  i  Arabien  eller 
Persien  eller  hele  den  vide  Verden.  —  Hun  besidder  Lokmans  ^)  Vis- 
dom og  Jussufs  dejlige  Skabning,  Daud-ben-Issas  Stemme  og  Mir- 
jams  Kyskhed').  —  Derfor  lider  jeg  baade  under  Yakubs  Sorg,  og 
Jonas'  Angst,  under  Hiobs  Pine  og  Adams  bitre  Anger.  — 

Disse  Vers  gjorde  et  saa  velgj ørende  Indtryk  paa  Prinds 
Kamar-as-saman,  at  han  med  et  svagt  Smil  vinkede  ad  den 
fremmede,  at  han  skulde  træde  nærmere  hen  til  hans  Leje. 

Men  Henrykkelse  bemærkede  Kongen  denne  Forandring 
hos  sin  Søn  til  det  bedre ;  han  stod  op,  tog  Marsavan  ved 
Haanden  og  lod  ham  tage  Plads  ved  Siden  af  Sengen.  Efterat 
han  derpaa  havde  erfaret,  hvad  han  hed  og  hvorfra  han  kom, 
sagde  han  med  Rørelse:  »Give  blot  Allah,  at  I  kj endte  et 
Middel  til  min  arme  Søns  Helbredelse !  Jeg  vilde  belønne  Eder 
fyrstelig  og  over  al  Maade.«  Derpaa  traadte  han  tilside  med 
Storvéziren,  og  gav  Marsavan  Lejlighed  til  frit  at  underholde 
sig  med  Prindsen. 

Marsavan  nærmede  sig  nu  Prindsens  Øre  og  sagde  sagte  til 
ham :  »Prinds,  Eders  Sorg  nærmer  sig  nu  sin  Ende.  Jeg  kj  en- 
der den  unge  Kvinde,  for  hvem  I  lider  Kjærligheds  Ve;  det 
er  Prindsesse  Badur,  en  Datter  af  Kong  Ghaiur  i  China.     Hun 


')   Han  kunde  nemlig  antage,    at   hun   havde    farvet   sine   Hænder   for  i 

hans  Fraværelse  at  behage  en  anden. 
*)   En  beramt  arabisk  Fabeldigter. 
^)   Josef  —  David  —  Maria. 

elsker  ikke  mindre  Eder,  end  I  elsker  hende,  og  hun  lider  ganske 
som  I.« 

Derpaa  fortalte  han  Prindsen  alt,  hvad  han  vidste  af  Prind- 
sessens  Historie  siden  hin  skjæbnesvangre  Nat,  da  hun  under 
saa  overordentlige  Omstændigheder  havde  lært  Prindsen  at 
kjende;  og  han  glemte  ikke  at  berette,  hvorledes  Kejseren  af 
China  lod  alle  dem  behandle,  som  uden  Nytte  paatog  sig  at 
helbrede  Prindsessen  for  hendes  formentlige  Vanvid.  »I  er  den 
eneste,«  vedblev  han,  »som  er  i  Stand  til  at  helbrede  hende  og 
som  uden  Frygt  kan  gaa  ind  paa  Kongens  Betingelse.  Men 
førend  I  tør  paatage  Eder  saa  lang  en  Rejse,  maa  I  først  se 
til  at  blive  rigtig  rask.  Det  øvrige  kan  I  rolig  overlade  til 
mig-,  jeg  skal  føre  Eder  til  hende  og  befordre  Eders  Forening, 
og  gjøre,  som  Digteren  siger: 

—  Om  endogsaa  den   tilbedte    slet  intet  vilde  vide  af  Elskeren 

at  sige,  skulde  jeg  dog.  forene  dem  saa  fast  med  hinanden,    som  om 

jeg  var  Naglen  i  en  Sax.  — 

Marsavans  Tiltale  gjorde  et  dybt  Indtryk  paa  Prindsen,  og 
det  glædelige  Haab,  som  han  deraf  øste,  viste  sig  saa  mægtigt, 
at  han  følte  sig  stærk  nok  til  strax  at  forlade  sit  Leje.  Kon- 
gen vidste  neppe  at  fatte  sig  af  Henrykkelse,  da  hans  Søn  bad 
ham  fjerne  sig,  forat  han  kunde  staa  op  og  klæde  sig  paa. 
Med  Varme  omfavnede  han  Marsavan,  uden  at  spørge  om,  ved 
hvilket  Middel  han  havde  bevirket  dette  Under,  og  fjernede  sig 
derpaa  med  Storveziren  for  overalt  at  forkynde  denne  glædelige 
Begivenhed.  Han  forordnede  en  lang  Række  af  Glædesfester, 
lod  uddele  Foræringer  til  sine  Hof-  og  Embedsmænd  og  Almis- 
ser til  de  fattige,  og  skjænkede  alle  Fanger  deres  Frihed.  Kort 
at  sige,  hele  Hovedstaden  og  snart  hele  Riget  kom  til  at  gjen- 
lyde  af  Jubel. 

Saa  udtømt  Prindsen  end  var  af  sin  lange  Faste  og  Søvn- 
løshed, kom  han  dog  hastig  til  sine  gamle  Kræfter;  men  saa- 
snart  han  følte  sig  i  Stand  til  at  udholde  en  lang  Rejses  Besvær- 
ligheder, sagde  han  til  Marsavan: 

»Nu  er  Tiden  kommen,  da  I  skal  holde  Eders  Løfte,  min 
kjære  Marsavan ;  jeg  mærker  tydelig,  at  jeg,  ved  den  Utaalmodig- 
hed,  som  jeg  føler  efter  at  se  min  dyrebare  Prindsesse  og  gjøre 
Ende  paa  hendes  Lidelser  for  min  Skyld,  vil  synke  tilbage  i 
samme  ulykkelige  Tilstand,  hvori  I  fandt  mig,  dersom  vi  ikke 
strax  begiver  os  paa  Rejsen.  Men  jeg  frygter  for,  at  min  kjære 
Fader  af  overdreven  Ømhed  vil  nægte  mig  sin  Tilladelse  til 
denne  Rejse;  I  maa  derfor  hitte  paa  et  Middel  til  at  unddrage 
os  hans  kjærlige  Aarvaagenhed. « 

Ved  disse  Ord  kunde  Prindsen  ikke  holde  sine  Taarer  til- 
bage. Men  Marsavan  svarede,  at  derpaa  havde  han  allerede 
tænkt  og  at  Planen  var  lagt  til  en  hemmelig  Undvigelse.  »I 
maa  ufortøvet,«  sagde  han,  »bede  Eders  Fader  om  Tilladelse 
til  at  foretage  Eder  en  Jagttur  paa  to,  tre  Dage;  naar  Kongen 
dertil  har  givet  sin  Tilladelse,  maa  I  holde  to  dygtige  Heste 
beredt  til  hver  af  os,  den  ene  til  at  bestige  strax,  den  anden 
til  at  skifte  med.     Det  øvrige  kan  I  trygt  lade  mig  sørge  for.« 

Strax  den  følgende  Morgen  bragte  Prindsen  sit  Andragende 
frem  for  Kongen.  Denne  bevilgede  det  gjerne,  dog  paa  den 
udtrykkelige  Betingelse,  at  Prindsen  ikke  maatte  blive  mere  end 
en  Nat  ude.  »En  længere  Adskillelse  fra  dig,«  sagde  han,  »vil 
blive  mig  kvalfuld  i  højeste  Grad;  Du  véd  jo  vel,  at  Du  er 
mit  alt  i  denne  Verden.  Selv  om  jeg  besad  al  jordisk  Lyk- 
salighed   og   var   Herre    over   selve    Khosroes  ^)    mægtige    Rige, 


^)  Den  berømte  persiske  Konge   Nushirvan. 

vilde  alt  dog  gjælde  mig  mindre  end  Vingen   af  en  Myg,    der- 
som mit  Øje  ikke  kunde  vederkvæge  sig  ved  Skuet  af  dig.« 

Derpaa  befalede  Kongen,  at  man  skulde  udvælge  de  aller- 
bedste Heste  til  hans  Søn,  og  sørgede  personlig  for,  at  der  intet 
kom  til  at  mangle  ham  paa  hans  Udflugt.  Da  endelig  alting 
var  beredt  sluttede  han  med  Rørelse  Prindsen  i  sine  Arme, 
anbefalede  ham  indtrængende  til  Marsavans  kjærlige  Omsorg,  og 
lod  dem  drage  bort. 

De  to  Eventyrere  gav  sig,  for  at  skuffe  deres  Følge,  strax 
til  at  jage,  men  stræbte  med  det  samme  at  fjerne  sig,  saa  meget 
som  muligt,  fra  Staden.  Ved  Nattens  Frembrud  tog  de  ind  i 
et  Karavansera'i,  hvor  de  spiste  til  Aften  og  derpaa  lagde  sig 
til  Hvile  for  at  sove  indtil  Midnat.  Ved  denne  Tid  stod  Mar- 
savan  op  og  vækkede  Prindsen ;  Tjenerne  derimod  lod  han 
sove  trygt  paa  deres  grønne  Øre.  Saasnart  de  derpaa  havde 
forklædt  sig,  skiftede  de  Gangere,  tog  et  Par  Haandheste  ved 
Tøjlen  og  red  hastig  bort. 

Da  de  ved  Daggry  havde  naaet  en  Korsvej  dybt  inde  i 
Skoven,  bad  Marsavan  Prindsen  om  at  tøve  lidt,  og  red  ind  i 
Skovens  Tykning.  Der  dræbte  han  den  ene  af  Haandhestene, 
dryppede  Blodet  i  den  Klædning,  som  Prindsen  nylig  havde 
aflagt,  efter  først  at  have  sønderrevet  den,  forat  det  skulde  se 
ud,  som  om  Prindsen  havde  mistet  Livet  imellem  et  rivende 
Dyrs  Klør.     Disse  blodige  Pjalter  kastede  han  paa  Korsvejen. 

»Kongen,  Eders  Fader,«  ytrede  han,  »vil  naturligvis  sende 
Folk  ud  efter  os.  Naar  de  nu  finder  Eders  Klædning,  sønder- 
reven og  blodig,  vil  de  strax  vende  tilbage,  i  den  Tro,  at  I 
ynkelig  er  kommen  afdage  og  at  J€g  i  min  Angst  har  taget 
Flugten.  Det  er  rigtignok  haardt  for  en  Søn,  saa  grusomt  at 
skuffe  en  kjærlig  Fader;  men  der  er  intet  andet  for,  dersom  vi 

vil  dække  vor  Flugt  tilgavns ;  og  desto  større  vil  Glæden  blive, 
naar  I  engang  vender  tilbage  til  ham.« 

Prindsen  takkede  Marsavan  af  Hjertet  for  denne  kloge 
Foranstaltning ;  og  begge  fortsatte  ilsomt  deres  Rejse,  vexelvis 
tillands  og  tilvands.  Til  Bestridelsen  af  de  betydelige  Rejse- 
omkostninger havde  de  rundelig  forsynet  sig  med  værdifulde 
Ædelstene.  De  behøvede  derfor  ikke  at  spare,  men  kunde 
fremme  deres  Rejse  efter  Hjertenslyst.  Dog  Vejen  var  meget 
lang,  og  det  varede  en  rum  Tid,  inden  de  naaede  Chinas  Ho- 
vedstad. 

Da  de  endelig  havde  naaet  dette  fjerne  Maal  for  deres 
Rejse,  tog  Marsavan  ikke  Prindsen  hjem  til  sig  selv,  men  steg 
af  med  ham  i  en  offentlig  Khan.  Medens  de  her  udhvilede  sig 
tre  Dage  efter  Rejsens  store  Anstrengelser,  lod  Marsavan  for- 
færdige en  Dragt  til  Prindsen,  hvorunder  han  skulde  optræde 
som  Kabbalist  og  Stjernetyder;  og  denne  lod  han  ham  iføre 
sig,  da  de  efter  de  tre  Dages  Forløb  gik  i  Bad  med  hinanden. 
Nu  stod  der  intet  andet  tilbage,  end  at  Prindsen  med  Frejdig- 
hed skulde  gaa  sit  Eventyr  imøde.  Marsavan  førte  ham  igjen- 
nem  Staden  til  Paladset,  gav  ham  endnu  nogle  gavnlige  Anvis- 
ninger om,  hvorledes  han  skulde  te  sig,  og  overlod  ham 
derpaa  til  hans  egne  Kræfter  og  Allahs  Forsyn.  Selv  ilede  han 
hen  til  sin  Moder,  som  han  endnu  ikke  havde  set,  forat  hun 
uopholdelig  kunde   melde  Prindsesse  Badur   hans  Tilbagekomst. 

Den  som  Stjernetyder  forklædte  og  med  alt,  hvad  der  hørte 
til  denne  ærværdige  Rolle,  forsynede  Kamar-as-saman  begyndte, 
saasnart  han  nærmede  sig  Paladset,  med  høj  Røst  at  udraabe : 
»Jeg  er  en  Stjernetyder,  og  er  kommen  hid  for  at  helbrede  den 
allemaadigste  Prindsesse  Badur,    under   de  af  Hs.  Højhed  Kon- 

gen  fastsatte  Betingelser,  at  modtage  hende  til  Ægte,  saafremt 
Kuren  lykkes  mig,  og  i  modsat  Tilfælde  at  lade  mit  Liv.« 

Øjeblikkelig  flokkedes  der,  foruden  Slotsvagten  og  Dør- 
vogterne i  Paladset,  en  stor  Folkeskare  omkring  den  forklædte 
Prinds-,  thi  det  var  nu  allerede  lang  Tid  siden,  at  nogen  Læge 
eller  Vismand  havde  vovet  at  indlade  sig  paa  det  høje  Spil. 
Prindsens  gode  Udseende,  hans  Anstand  og  hans  Ungdom  vakte 
tilsammen  en  almindelig  Deltagelse;  og  de,  der  stod  ham  nær- 
mest, sagde  til  ham:  »Herre,  hvilket  Raseri  driver  Eder  til  at 
udsætte  et  Liv,  der  vækker  saa  skjønne  Forhaabninger,  for  den 
visse  Undergang?« 

Dog  Prindsen  forblev  døv  for  alle  disse  Forestillinger,  og 
da  der  ingen  indfandt  sig  for  at  føre  ham  ind  i  Paladset,  for- 
nyede han  sit  Udraab  med  en  Frejdighed,  som  vakte  en  almin- 
delig Beklagelse  i  den  ham  omgivende  Skare.  »Han  er  fast 
bestemt  paa  at  dø!«  raabte  man,  »Allah  naade  hans  ulykkelige 
Sjæl!«  Da  Prindsen  endelig  for  tredie  Gang  gjentog  sit  Ud- 
raab, indfandt  sig  selve  Storveziren  for  at  føre  ham  til  Kongen. 

Saashart  Prindsen  fik  Øje  paa  Kongen  af  China,  kastede 
han  sig  ned  foran  hans  Trone  og  kyssede  Jorden.  Ikke  en 
eneste  af  de  mange,  hvilke  en  fortvivlet  Ærgjerrighed  havde 
drevet  til  at  bringe  deres  Hoveder  tiltorvs,  havde  vakt  mindste 
Deltagelse  hos  Kongen  af  China;  men  saasnart  han  fik  Øje  paa 
Kamar-as-saman,  følte  han  den  inderligste  Medlidenhed  røre  sig 
i  sin  Barm.  Han  bød  ham  træde  nærmere,  lod  ham  tage 
Plads  hos  sig  paa  selve  Tronen,  og  ytrede:  »Unge  Mand, 
jeg  har  ondt  ved  at  tiltro  dig  Erfaring  nok  til  at  foretage  en 
saa  vanskelig  Kur.  Intet  skulde  være  mig  kjærere,  end  om  den 
vilde  lykkes  dig;  med  Glæde  skulde  jeg  modtage  dig  som  min 
Svigersøn.      Men   paa   den   anden   Side    maa  jeg    med    Fasthed 

erklære  for  dig,  at  jeg,  saa  ondt  det  end  vil  gjøre  mig,  hver- 
ken af  din  Ungdom  eller  din  Skjønhed  vil  lade  mig  afholde 
fra  at  lade  dig  gaa  samme  Vej  som  dine  dumdristige  Forgæn- 
gere, saafremt  det  maatte  vise  sig,  at  Du  har  skuffet  mig  tillige- 
med dig  selv.« 

»Herre,«  svarede  Prindsen,  »jeg  er  ikke  hidkommen  fra  et 
saa  fjernt  Land,  for  nu,  da  jeg  staar  ved  det  længe  og  møj- 
sommelig efterstræbte  Maal,  at  lade  mig  skræmme  til  at  afstaa 
fra  mit  Forsæt.  Var  jeg  i  Stand  til  dette,  maatte  jeg  jo  endog- 
saa  miste  den  Agtelse,  som  Eders  Højhed  er  saa  naadig  at 
skjænke  mig.  Skal  jeg  dø,  saa  ske  Allahs  Vilje!  Men  jeg  sto- 
ler paa  min  Kunst  og  nærer  endogsaa  det  bedste  Haab  om  at 
opnaa  Livets  højeste  Gode  i  Eders  elskelige  Datter.« 

Da  trængte  Kongen  ikke  videre  ind  paa  ham,  men  gav  en 
Gilding  Befaling  til  at  føre  den  unge  Vismand  ind  til  Prind- 
sessen.  Med  højt  bankende  Hjerte  fulgte  Kamar-as-saman  hastig 
sin  Fører.  Hans  Indre  glødede  af  den  heftigste  Længsel;  da 
han  derfor  betraadte  det  Galleri,  ved  hvis  Ende  Prindsessens 
Værelse  var  beliggende,  ilede  han  utaalmodig  forbi  sin  Fører 
for  med  bevingede  Skridt  at  naa  den  dyrebare  Gjenstand  for 
sin  ømme  Attraa.  Kun  med  Anstrengelse  indhentede  Gildingen 
ham  atter,  og  sagde,  idet  han  greb  ham  i  Armen:  »Eja,  hvil- 
ket Hastværk,  unge  Herre!  Til  Døden  kommer  man  tidsnok. 
Vel  har  de  været  gale  allesammen,  disse  Herrer  Stjernetydere; 
men  ingen  af  dem  har  dog  vist  Eders  Utaalmodighed  efter  at 
komme  til  at  række  Hals.« 

»De  andre  Stjernetydere  var  Narre  tilhobe,«  svarede  Prind- 
sen, uden  at  sagtne  sine  Skridt,  »og  vidste  ikke,  hvad  de 
gjorde.  Jeg  derimod  er  ganske  sikker  paa,  at  jeg  iler  min 
Lykke  imøde;   hvorfor  skulde  jeg  da  ikke  skynde  mig?« 

De  stod  ved  Maalet;  Gildingen  aabnede  Døren  og  førte 
Prindsen  igjennem  et  Forværelse  ind  i  en  stor  og  prægtig  Sal, 
som  kun  ved  et  Forhæng  var  adskilt  fra  det  Værelse,  hvori 
Prindsessen  opholdt  sig.  Men  førend  Prindsen  traadte  ind, 
blev  han  staaende  og  sagde  til  Gildingen,  ganske  sagte,  for  ikke 
at  blive  hørt  af  Prindsessen:  »Forat  Du  kan  se,  at  hverken 
Anmasselse,  Ubesindighed  eller  Daarskab  har  bragt  mig  hid, 
giver  jeg  dig  Tilladelse  til  at  bestemme,  om  jeg  skal  gaa  ind 
med  dig  og  helbrede  Prindsessen  i  din  Nærværelse,  eller  blive 
her  udenfor  og  helbrede  hende  uden  engang  at  have  set  hende.« 

Prindsens  urokkelige  Selvtillid  satte  Gildingen  i  den  højeste 
Foubauselse;  han  lagde  al  Spot  tilside,  og  svarede  i  den  alvor- 
ligste Tone: 

»Det  gjør  lige  meget,  om  I  helbreder  Hds.  Naade  herude 
eller  derinde;  i  begge  Tilfælde  vil  I  erhverve  Eder  en  udødelig 
Hæder,  ikke  alene  i  China,    men  i  hele   den  beboede  Verden.« 

»Saa  foretrækker  jeg  at  helbrede  hende  uden  at  se  hende,« 
sagde  Prindsen,  »i  et  desto  klarere  Lys  vil  min  ophøjede  Kunst 
vise  sig.« 

Med  disse  Ord  fremtog  Prinds  Kamar-as-saman  sit  Skrive- 
tøj og  nedskrev  følgende  Vers: 

—  Hvo,  som  lider  af  Skilsmissens  Smerte,  vil  vorde  helbredet 
ved  den  Elskedes  Gjenkomst;  kun  den  er  fortabt,  som  ganske  maa 
mistvivle  om  Gjensynets  Glæde.  For  hans  sorrigfulde  Hjerte  gives 
der  ingen  Trøst,  og  for  hans  Øjne  gives  der  ingen  velgjørende 
Slummer.  Sin  Dag  tilbringer  han  i  Flammer,  og  sin  Nat  i  hjerte- 
isnende  Kvaler;  hans  Legeme  henvisner,  og  hans  Sjæl  fortæres.  — 

—  Jeg  skriver  til  dig  af  et  Hjerte,  som  ikke  vil  vide  af  andet 
end  dig  at  sige  i  den  hele  Verden,  Mine  syge  Øjenlaag  smerte  mig, 
og  der  drypper  blodige  Taarer  fra  mine  Øjne.  Mit  Legeme  har 
Længselen    udtæret,    og   i    min    Sjæl    gløder   en    uudslukkelig  Ild,  — 

Saa  kommer  jeg  da  til  Dig  i  al  min  Kjærlighedskval,  som  den,  der 
ikke  formaar  at  udholde  sin  Lidelse  længer.  Vær  mig  naadig,  vær 
mig  huld,  at  mit  Hjerte  ikke  skal  briste  af  sin  mægtige  Lidenskab.« 
»Hjertet  helbredes  alene  ved  Synet  af  den  Elskede,  og  Allah 
er  den  eneste  Læge,  som  formaar  at  læge  en  Sjæl,  der  lider  af 
Kjærligheds  dybe  Ve.  Den  af  os,  som  har  svigtet  sin  Tro,  fortjener 
Døden.   —  Men  hvo  kunde  blive  Dig  utro?«    — 

Under  disse  Linier  skrev  Prindsen: 

»Fra  den  bedrøvede  og  forvirrede,  den  af  Længsel  glødede 
og  af  Smerte  gjennemisnede,  den  fangne  og  vansmægtende,  — 
fra  Kamar-as-saman,  Shahzemans  Søn,  til  sin  Tids  uforlignelige,  den 
herligste  af  alle  Huri'er,  til  Prindsesse  Badur,  Kong  Ghaiurs  Datter!« 

»Vid,  at  mine  Nætter  henslæbe  sig  for  mig  uden  Søvn,  og 
mine  Dage  uden  Liv,  og  at  jeg  lider  af  en  ubegrændset  Kjærligheds- 
længsel,  at  jeg  er  syg  indtil  Døden  og  svinder  hen  Time  for  Time ! 
Jeg  er  en  Kjærligbedens  Slave,  et  Lidenskabens  Offer,  et  Bytte  for 
glødende  Attraaer;  mine  Øjne  udgyde  Strømme  af  Taarer,  og  mit 
Indre  en  Uendelighed  af  Sukke.  Du  véd  nu,  hvo  jeg  er,  den 
hvile-  fred-  og  søvnløse,  i  hvis  Hjerte  Flammen  aldrig  dør  og 
Længselen  ingensinde   svinder.« 

I  Randen  af  Brevet  skrev  han  endnu  følgende  navnkundige 
Vers: 

»Fred  være  med  Dig  af  Allahs  uudtømmelige  Naadesskat, 
Du,  som  besidder  hele  min  Sjæl  og  er  Gjenstanden  for  al  min 
Higen.« 

Derpaa  lagde  han  Brevet  sammen,  puttede  Ringen  indeni, 
uden  at  Gildingen  bemærkede  det,  og  forsynede  det  med  efter- 
følgende Udskrift: 

»Med  skjælvende  Haand  har  jeg  ført  Røret  til  at  skrive 
dette    Brev.     Skrifttrækkene    ville   forraade  Dig   baade    min  Sorg   og 

min  Længsel.  Medens  min  Haand  skriver,  flyde  mine  Taarer,  og 
min  Længsel  klager  sin  Lidelse  for  Papiret.  Uden  Ophør  flyde 
mine  Taarer  paa  Papiret;  skulde  deres  Kilde  udtømmes,  vilde  jeg 
lade  mit  Blod  flyde  i  Stedet;  —  Jeg  sender  Dig  din  Ring,  mindes 
Du,  ved  hvilken  Lejlighed  jeg  modtog  den?  Send  mig  min  Ring 
tilbage  istedet.« 

Efter  at  Prindsen  havde  faaet  denne  Skrivelse  færdig,  over- 
gav han  Gildingen  den,  at  han  skulde  bringe  den  til  Prindsessen. 

»Dersom  hun  ikke  strax  paa  Stedet  bliver  helbredet, 
sagde  han,  »saasnart  hun  har  gjort  sig  bekjendt  med  Ind- 
holdet af  dette  Brev,  saa  maa  Du  frit  udraabe  mig  for  den 
mest  uforskammede  og  elendigste  Stjernetyder,  som  der  baade 
har  været  og  i  alle  Tider  vil  blive  til  i  Verden.  Besørg  nu 
dit  Ærinde!« 

Gildingen  bragte  altsaa  Brevet  ind  til  Prindsessen  og  over- 
gav hende  det  med  følgende  Ord : 

»Prindsesse,  der  har  vi  nok  en  Stjernetyder,  efter  mit 
Skjøn  den  dumdristigste  af  dem  allesammen.  Han  paastaar 
nemlig,  at  1  vil  komme  Eder,  saasnart  I  blot  har  gjort  Eder 
bekjendt  med  Indholdet  af  dette  Brev.  Ved  Allah,  det  er  store 
Ord!« 

Ganske  ligegyldig  tog  Prindsessen  imod  Brevet.  Men  neppe 
havde  hun  aabnet  det  og  faaet  Øje  paa  sin  Ring,  førend  hun 
for  i  Vejret,  uden  en  Gang  at  give  sig  rigtig  Tid  til  at  læse 
Brevet  igjennem.  Hun  sprængte  Lænken,  hvormed  hun  var 
fængslet,  styrtede  hen  til  Døren  og  slog  Forhænget  til  Side. 
Maalløs  og  ubevægelig  blev  hun  staaende,  saasnart  hun  havde 
gjenkjendt  Prindsen.  Men  snart  bragte  Henrykkelsen  nyt  Liv 
i  hende,  de   ilede   imod    hinanden   og    kastede    sig    i  hinandens 

Arme  for  at  nyde  Gjensynets  salige  Lykke  i  et  uendeligt 
Favnetag.  Og  de  slap  kun  hinanden  for  med  Henrykkelse  at 
betragte  hinanden  og  i  Tavshed  gjenkalde  sig  de  dyrebare  Træk 
fra  det  forrige  underfulde  Møde-,  Glæden  havde  lammet  deres 
Tunger,  og  de  vovede  neppe  at  tro  deres  egne  Øjne. 

I  det  samme  kom  den  gamle  Amme  til  og  lod  de  Elskende 
træde  ind  i  Prindsessens  private  Værelse.  Her  gav  Badur 
Prindsen  sin  Ring  tilbage,  idet  hun  sagde: 

»Behold  kun  min  Ring!  Dersom  jeg  nemlig  skulde 
tage  den  tilbage,  turde  jeg  ikke  beholde  Eders;  og  den  vil  jeg 
ikke  skille  mig  fra,  saa  længe  jeg  lever.« 

Imidlertid  var  Gildingen  styrtet  ind  til  Kongen  af  China 
for  at  give  Melding  om  det  passerede.  »Eders  Højhed,« 
raabte  han,  »alle  andre  Læger  og  Stjernetydere,  og  hvad  de 
alle  hedder,  som  tidligere  har  forsøgt  at  helbrede  Prindsessen, 
har  kun  været  nogle  uvidende  Daarer !  Jo,  det  skulde  fedt 
hjælpe  med  disse  Besværgelser,  Berygelser  og  tusind  Hunde- 
kunster! Den  nærværende  Vismand  behøvede  kun  at  skrive 
nogle  Ord  paa  en  Lap  Papir,  saa  var  hendes  Naade  frisk  som 
en  Fisk.« 

Glædelig  overrasket  begav  Kongen  sig  strax  til  sin  Datters 
Værelser.  Med  inderlig  Glæde  omfavnede  han  Prindsessen, 
sluttede  ogsaa  Prindsen  i  sine  Arme,  og  lagde  derpaa  deres 
Hænder  i  hinanden,  idet  han  sagde:  »Hvo  Du  end  monne 
være,  lykkelige  Udlænding,  saa  giver  jeg  Dig  min  Datter  til 
Gemalinde.  Imidlertid  lader  dit  ædle  Udseende  mig  ane,  at 
Du  er  noget  mere,  end  Du  synes  at  være.« 

Prindsen  takkede  Kongen  med  dyb  Ærbødighed  og  tilstod 
derpaa    ganske    aabent,     at    han    kun    havde    paataget    sig    en 

Stjernetyders  Rolle  for  saa  meget  lettere  at  vinde  Adgang  til 
den  mægtigste  Hersker  i  Verden  og  til  hans  Datters  dyrebare 
Besiddelse.  —  Han  var  en  Prinds  af  Blodet,  ved  Navn  Kamar- 
as-saman,  en  Søn  af  Kong  Shahzeman,  som  regjerede  over 
den  vel  bekj endte  0,  Khaledan.  —  Derpaa  fortalte  han 
Kongen  hele  sin  Historie,  den  underfulde,  uforklarlige  Maade, 
hvorpaa  han  havde  stiftet  Bekjendtskab  med  Prindsessen,  og 
fremviste  Ringene  som  uimodsigelige  Vidner  for  Sandheden  af 
sin  Fortælling. 

Da  Prindsen  havde  fortalt  tilende,  udraabte  Kongen,  at 
slig  Historie  fortjente  at  komme  til  Efterverdenens  Kundskab, 
og  at  han  vilde  lade  den  opskrive  for  at  gjemme  den  i  Rigets 
Arkiver.  Iligemaade  tilkjendegav  han  sin  Villie,  at  Brylluppet 
skulde  gaa  for  sig  uden  Forhaling. 

Det  skete  da  ogsaa.  Endnu  samme  Dag  blev  de  E^lskende 
et  lykkeligt  Par ;  hele  China  fejrede  denne  lykkelige  Begivenhed 
ved  talrige  og  glimrende  Glædesfester.  Den  gode  Marsavan 
blev  ingenlunde  forglemt;  Kongen  gav  ham  et  godt  Embede 
ved  sit  Hof  og  lovede  at  befordre  ham  til  de  højeste  Æres- 
poster. 

I  fulde  Drag  nød  Prinds  Kamar-as-saman  og  Prindsesse 
Badur  deres  Forenings  høje  Lyksalighed,  og  Kongen  beviste 
sin  inderlige  Deltagelse  deri  ved  Glædesfester,  som  varede  i 
flere  Maaneder.  Men  midt  i  al  denne  Herlighed  drømte 
Kamar-as-saman  en  Nat,  at  han  saa  sin  Fader  paa  Sottesengen 
og  hørte  ham  sige:  »Min  Søn  har  forladt  mig,  ellers  var  jeg 
ikke  død.« 

I  stor  Skræk  for  Kamar-as-saman  op  af  Søvnen.  Prindsesse 
Badur   var   ogsaa  vaagnet  ved   det  Skrig,   som  den  forfærdelige 


Drøm  havde  afpresset  hendes  Gemal,  og  spurgte  ham  bekymret 
om  Grunden  dertil.  »Ak,«  udraabte  Prindsen,  »maaske  har 
min  kjære  Fader  i  dette  Øjeblik  udstødt  sit  sidste  Suk.«  Og 
han  fortalte  hende  sin  Drøm, 

Prindsessen  tænkte  alene  paa  at  være  sin  Gemal  til  Behag, 
og  besluttede  i  sit  Hjerte  at  bringe  ham  det  største  Offer,  dog 
taug  hun  stille  med,  hvad  hun  havde  i  Sinde  at  gjøre. 

Men  endnu  samme  Dag  tog  hun  Lejligheden  iagt  til  at 
faa  talt  i  Enrum  med  Kongen,  hendes  Fader. 

»Jeg  har  en  Naade  at  bede  Eder  om,  min  kongelige  Fader, « 
sagde  hun  til  ham,  efter  at  hun  ærbødig  havde  kysset  hans 
Haand,  »men  for  at  I  ikke  skal  tro^  at  det  sker  ifølge  min 
Gemals  Tilskyndelse,  maa  jeg  forud  forsikre  Eder  om,  at  han 
ikke  véd  det  allermindste  om  Sagen.  Min  Bøn  gaar  nemlig  ud 
paa  at  faa  Eders  Tilladelse  til  at  besøge  min  Svigerfader,  Kong 
Shahzeman. « 

»Min  Datter,«  svarede  den  gode  Konge,  »saa  ugjeme  jeg 
end  giver  slip  paa  Dig,  kan  jeg  dog  ikke  misbillige  din  Idræt, 
og  giver  Dig  herved  min  Tilladelse.  Dog  gjør  jeg  det  kun 
under  den  Betingelse,  at  I  ikke  opholder  Eder  mere  end  et  Aar 
ved  Kong  Shahzeman's  Hof.  Prinds  Kamar-as-saman's  Fader  vil 
vistnok  finde  det  billigt,  naar  jeg  foreslaar,  at  vi  vexelvis 
skal  nyde  godt  af  Eder,  han  gjense  sin  Søn  og  jeg  min 
Datter. « 

Da  Prindsessen  meddelte  sin  Gemal  den  vundne  Tilladelse, 
vidste  denne  ikke  at  finde  Ord  til  at  takke  hende  for  dette 
nye  Bevis  paa  hendes  Kjærlighed.  Kong  Ghaiur  paatog  sig 
selv  at  gjøre  de  fornødne  Anstalter  til  Rejsen;  og  han  ledsa- 
gede sine  Børn  flere  Dagsrejser  vidt,  og  tog  Afsked  med  dem 
under    ømme    Omfavnelser    og    Taarer.      Hans    sidste    Ord    til 

Prinds  Kamar-as-saman  var,  at  han  maatte  vedblive  at  elske  hans 
Datter  ligesaa  ømt  som  hidtil,  og  erindre  sit  Løfte,  at  vende 
tilbage  efter  et  Aars  Forløb.  Prindsen  bekræftede  hellig  sit 
Tilsagn,  og  drog  bort  med  sin  dyrebare  Badur. 

Efterat  de  havde  været  paa  Rejsen  omtrent  en  Maaned, 
naaede  de  en  Dag  en  meget  stor  Eng,  som  hist  og  her  var 
bevoxet  med  dejlige  skyggefulde  Træer.  Det  var  netop  meget 
hedt,  og  Prindsen  foreslog  derfor  sin  Elskede  at  holde  nogle 
Timers  Rast  paa  det  smukke  Sted.  Saasnart  deres  Telt  var 
opslaaet,  gik  Prindsessen  derind  for  at  søge  Skygge  og  Hvile; 
for  at  gjøre  sig  det  bekvemmere,  løste  hun  sit  Belte  af  og 
lagde  det  ved  Siden.     Snart  hvilede  hun  i  en  blid  Slummer. 

Kort  efter  traadte  ogsaa  Kamar-as-saman,  som  var  bleven 
holdt  tilbage  af  de  Pligter,  der  paahvilede  ham  som  Karavanens 
Fører,  ind  i  Teltet  for  at  lade  Hvile  falde  paa  sig.  Da  han 
fandt  sin  Gemalinde  sovende,  tog  han  stille  Plads  hos  hende 
for  ogsaa  at  blunde  en  Smule;  men  førend  han  kom  saa  vidt, 
faldt  hans  Øjne  paa  Prindsessens  Bælte,  som  straalede  ham 
imøde  med  de  herligste  Diamanter  og  Rubiner.  I  Bæltet  op- 
dagede han  ved  nøjere  Eftersyn  en  lille  Lomme,  og  i  denne 
følte  han  en  fast  Gjenstand.  Nysgjerrig  saa  han  efter,  hvad 
det  var,  og  fik  en  med  underlige  Karakterer  betegnet  Karneol 
i  Haanden.  Med  Rette  sluttede  han,  at  denne  Sten  maatte  have 
en  ganske  usædvanlig  Værdi,  eftersom  hans  Gemalinde  havde 
forvaret  den  saa  vel;  i  Virkeligheden  var  det  hverken  mere 
eller  mindre  end  en  Talisman,  som  gjorde  den  Person  lykkelig, 
der  bar  den  hos  sig.  For  nø}ere  at  undersøge  Kameolen 
traadte  Kamar-as-saman  udenfor  Teltet  med  den.  Men  neppe 
laa  den  i  hans  flade  Haand,  førend  der  skjød  en  Fugl  ned  fra 
Luften,  snappede  Stenen  og  fløj  bort  dermed. 


1 84 

Forbauset  blev  Prindsen  nogen  Tid  staaende  ubevægelig 
og  saa  efter  Fuglen,  som  med  Stenen  i  Næbet  havde  nedladt 
sig  paa  Jorden  ikke  langt  fra  ham.  I  det  Haab,  at  den, 
naar  den  blev  forfulgt,  skulde  lade  Stenen  falde,  løb  han  efter 
den;  men  Fuglen  var  ligesaa  klog  og  meget  hastigere  end  han. 
Den  slugte  Stenen  og  vedblev  at  flyve  foran  ham  fra  Sted  til 
Sted.  Prindsen  fulgte  efter,  og  blev  saaledes  lidt  efter  lidt 
lokket  langt  bort  fra  Lejren,  hvor  han  havde  efterladt  sin  Gemal- 
inde. Ved  Dagens  Ende  tog  Fuglen  Plads  i  Toppen  af  et 
højt  Træ,  hvor  den  fandt  sig  i  Sikkerhed  for  alle  Efterstræ- 
belser. 

Nu  først  spurgte  Kamar-as-saman  halv  fortvivlet  sig  selv, 
om  han  ikke  gjorde  bedst  i  at  vende  tilbage  til  Lejren,  med 
Opgivelse  af  den  unyttige  Jagt.  Men  hvorledes  skulde  han 
finde  Vejen  tilbage  i  Bælgmørke,  og  hvorledes  skulde  han 
kunne  træde  sin  Gemalinde  under  Øjne  foruden  den  kostbare 
Talisman?  Uenig  med  sig  selv,  hungrig,  tørstig  og  træt,  lagde 
han  sig  endelig  til  Hvile  ved  Foden  af  Træet. 

Ved  Morgengry  var  han  atter  paa  Benene  og  fulgte  paany 
den  foran  ham  flagrende  Fugl  igjennem  tykt  og  tyndt  lige 
indtil  Aften.  Paa  denne  Maade  tilbragte  han  ikke  mindre  end 
ti  Dage,  kummerlig  ernærende  sig  af  Urter,  Rødder  og  Frugter, 
som  han  fandt  undervejs.  Paa  den  ellevte  Dag  naaede  han  en 
stor  Stad;  Fuglen  fløj  over  Muren,  og  borte  for  ham  var  med 
det  samme  alt  Haab  om  nogensinde  mere  at  komme  i  Be- 
siddelse af  Talismanen. 

Usigelig  nedslaaet  gik  Prindsen  ind  i  Staden,  som  laa  ved 
Havet  og  havde  en  stor  og  herlig  Havn.  Længe  gik  han  ud 
og  ind  i  Gaderne,  og  naaede  tilsidst  Havnen.  Da  han  herfra 
gik  videre  langs  Strandbredden,    kom   han  til  en  Havedør,  som 

stod  aaben,  og  han  kigede  ind  i  Haven.  Gartneren,  en  god 
Olding,  saa  just  op  fra  sit  Arbejde;  neppe  havde  han  i  den 
fremmede  gjenkjendt  en  Muselmand,  førend  han  bad  ham 
hastig  træde  indenfor  og  lukke  Døren  efter  sig. 

Kamar-as-saman  gjorde,  som  det  var  blevet  ham  sagt,  og 
spurgte,  idet  han  nærmede  sig  Oldingen,  om  Grunden  til  denne 
Forsigtighedsregel.  Da  erfarede  han,  at  Staden  for  største  Delen 
var  beboet  af  Afgudsdyrkere,  som  nærede  et  dødeligt  Had  til 
Muselmændene  og  bestandig  var  paa  Nakken  af  de  faa  Profetens 
Bekj  endere,  som  opholdt  sig  paa  Stedet.  »Jeg  betragter  det 
som  et  stort  Under,«  sluttede  Oldingen,  »at  I  uanfægtet  har 
kunnet  komme  saa  vidt.  Men,  Allah  være  lovet,  nu  er  I  i 
Sikkerhed ! « 

Kamar-as-saman  takkede  Oldingen  for  hans  Godhed.  Men 
denne  førte  ham  ind  i  sin  Bolig  og  spurgte  ham,  efterat  han 
med  en  hjertelig  Gjæstfrihed  havde  vederkvæget  ham  med 
Spise  og  Drikke,  om  Anledningen  til  hans  Besøg  i  Staden. 
Kamar-as-saman  fortalte  Oldingen  hele  sin  Historie,  og  endte 
med  at  bede  ham  sige  sig,  hvorledes  han  herfra  skulde  komme 
tilbage  til  sin  Faders  Rige.  »Thi,«  ytrede  han  med  Smertens- 
taarer,  »at  gjenfinde  Prindsessen  af  China  efter  elleve  Dages 
Adskillelse,  det  er  slet  ikke  til  at  tænke  paa.« 

Gartneren  underrettede  ham  da  om,  at  han  tillands  maatte 
rejse  et  helt  Aar  fra  denne  Stad  for  blot  at  naa  Lande,  som 
blev  beboet  af  rettroende  Mennesker.  Tilsøs  derimod  kunde 
man  i  langt  kortere  Tid  naa  over  til  Ibenholtsøen  og  derfra 
videre  til  Øen  Khaledan.  En  Gang  om  Aaret  sejlede  et  Skib 
til  Ibenholtsøen,  desværre  var  det  sidste  ganske  nylig  afgaaet; 
han  maatte  følgelig  vente  indtil  det  næste  Aar.  Hvis  han 
imidlertid   vilde    tage   tiltakke    med    den    fattige    Lejlighed    hos 

den   gamle  Gartner,    da  skulde   han   kun    uden   videre   slaa   sig 
til  Ro  og  betragte  sig  som  hjemme.« 

Prindsen  forstod  at  skatte  dette  gode  Tilbud  og  blev  hos 
Gartneren.  Der  vil  vi  ogsaa  for  det  første  lade  ham  blive, 
for  at  undersøge,  hvad  der  imidlertid  er  blevet  af  den  stakkels 
Prindsesse  Badur,  som  vi  forlod  sovende  i  sit  Telt  paa  den 
store  Eng. 

Da  Prindsessen  efter  en  temmelig  lang  Slummer  vaagnede, 
savnede  hun  strax  sin  dyrebare  Gemal.  Hun  kaldte  paa  sine 
Slavinder  for  at  faa  Underretning  om,  hvor  han  var;  men 
disse  vidste  ikke  andet  at  sige,  end  at  de  havde  set  ham  gaa 
ind  i  Teltet  til  Prindsessen.  Da  nu  Prindsesse  Badur  igjen 
spændte  sit  Bælte  om,  saa  hun  den  lille  Lomme  deri  aaben  og 
savnede  ved  nærmere  Undersøgelse  Talismanen,  som  havde 
ligget  forvaret  deri.  Hun  beroligede  sig  imidlertid  snart  ved 
den  Tanke,  at  hendes  Gemal  havde  taget  den  ud  af  dens 
Gjemme,  og  at  hun  samtidig  vilde  se  ham  og  Talismanen 
vende  tilbage. 

Men  heri  tog  hun  fejl.  Det  blev  Aften,  og  Kaniar-as-saman 
udeblev;  da  begyndte  hun  at  bHve  urolig.  I  smertefuld  Angst 
tilbragte  hun  Natten  uden  at  lukke  et  Øje.  Det  blev  Morgen, 
og  Kamar-as-saman  lod  sig  endnu  ikke  se.  Da  begyndte  hun 
at  frygte  det  værste.  Hun  brød  sig  kun  lidt  om  Tabet  af  sin 
TaHsman;  —  men  Kamar-as-saman,  hendes  over  alt  i  Verden 
elskede  Ægteherre!  Hvor  forunderligt,  at  han  og  Talismanen 
skulde  forsvinde  paa  samme  Tid !  I  en  eller  anden  Forbindelse 
maatte  disse  tvende  Tilfælde  vistnok  staa  med  hinanden;  men 
i  hvilken?  —  det  grublede  Badur  forgjæves   over. 

Imidlertid  tabte  Prindsessen  i  al  sin  dybe  Smerte  dog  ikke 

Fatningen.  Naar  det  blev  almindelig  bekjendt,  at  Kamar-as-saman 
havde  forladt  hende,  og  at  hun  langt  fra  Hjemmet  stod  ene  i 
den  vide  Verden,  havde  hun,  det  indsaa  hun  strax,  al  Grund 
til  at  frygte  for  at  blive  forraadt  paa  en  eller  anden  Maade. 
Heldigvis  var  Prindsens  Forsvinden  ikke  bleven  bekjendt  for 
andre  i  Lejren  end  hendes  Slavinder,  og  dem  kunde  hun 
stole  paa.  Hun  fattede  derfor  den  raske  Beslutning  at  forestille 
Kamar-as-saman,  hvem  hun  lignede  i  en  ganske  overordentlig 
Grad.  Hun  behøvede  kun  at  iføre  sig  en  af  hans  Dragter  for 
at  skuffe  alle  og  enhver.  Da  hun  derfor  i  Morgenstunden 
viste  sig  i  Lejren  og  gav  Befaling  til  at  bryde  op  med  Lejren 
og  pakke  sammen,  tvivlede  ingen  Moders  Sjæl  om,  at  det  jo 
var  Kamar-as-saman,  de  havde  for  sig.  En  af  hendes  Slavinder 
maatte  imidlertid  spille  hendes  Rolle  og  stige  ind  i  hendes 
Bærestol.  Hun  selv  svang  sig  op  paa  den  ulykkelige  Kamar- 
as-samans Ganger  og  førte  Toget  an  med  frejdig  Mine,  skjøndt 
med  en  brændende  Smerte  i  sit  Indre. 

Efter  flere  Maaneders  uafbrudt  Rejse  tillands  og  tilsøs 
naaede  Prindsessen  af  China  endelig  under  Kamar-as-samans 
Navn  Hovedstaden  paa  Ibenholtsøen,  hvis  daværende  Konge 
hed  Armanos.  Da  nu  de  Folk,  som  var  sendt  i  Land  for  at 
opsøge  en  Bolig  til  hende,  overalt  fortalte,  at  Prinds  Kamar-as- 
saman  af  Uvejr  var  bleven  tvungen  til  at  søge  en  Tilflugt  i 
Stadens  Havn,  udbredte  denne  Nyhed  sig  hastig  til  selve  det 
kongelige  Palads.  Den  gamle  Konge  drog  derfor  den  fremmede 
Prinds  imøde  med  en  stor  Del  af  sit  Hof,  modtog  ham  som 
en  Søn  af  en  venskabelig  sindet  Konge  med  store  Æresbevis- 
ninger, og  forte  ham,  istedetfor  til  den  lejede  Vaaning,  lige  til 
sit  eget  Palads.     Her   beværtede  han  Badur  med  stor  Pragt  og 

lige Prinds. 

Da  derfor  Prindsessen  af  China  efter  denne  Tids  Forløb 
begyndte  at  tale  om  at  rejse  videre,  tog  Kong  Armanos  hende 
til  Side  og  sagde: 

»Prinds,  jeg  efterlader  desværre  ingen  mandlig  Arving  til 
mit  udstrakte  Rige.  Himlen  har  kun  forundt  mig  en  Datter 
af  store  baade  ydre  og  indre  Fuldkommenheder.  I  hvis  Hænder 
kan  jeg  vel  bedre  betro  hende  end  i  en  Prinds's,  der  ganske 
er  efter  mit  Hjerte,  som  I  er?  Tænk  altsaa  ikke  længer  paa 
nogen  Afrejse,  men  modtag  tillige  med  min  Datters  Haand  en 
glandsfuld  Krone,  som  jeg  ikke  vil  betænke  mig  paa,  uden 
Ophold  at  afstaa  til  Eder.  Jeg  er  gammel  og  trænger  til  Ro; 
det  vil  være  mig  en  sand  Livsglæde  at  faa  en  saa  værdig 
Efterfølger. « 

Prindsessen  af  China  befandt  sig,  som  let  begribeligt,  i  en 
ikke  ringe  Forlegenhed.  Hun  skammede  sig  ved  at  gaa  til 
Bekjendelse  af,  at  hun  ikke  var  Prinds  Kamar-as-saman  selv,  med 
hans  Gemalinde;  paa  den  anden  Side  havde  hun  Grund  til 
at  frygte  for,  at  Kongens  overordentlige  Velvillie  for  hende 
ved  denne  Aabenbarelse  skulde  forvandle  sig  til  det  bitreste 
Fjendskab.  Dertil  kom,  at  hun  ikke  var  sikker  paa  at  træffe 
sin  Gemal  hos  hans  Fader,  Kong  Shahzeman,  og  at  der  her 
frembød  sig  en  god  Lejlighed  til  at  erhverve  ham  et  stort  og 
mægtigt  Rige.  Af  disse  mange  vigtige  Grunde  ansaa  hun  det 
for  det  raadeligste  at  modtage  Kong  Armanos'  velvillige  Tilbud, 
og  erklærede  sig  beredt  til  at  ægte  den  skjønne  Prindsesse  af 
Ibenholtsøen. 

Brylluppet  blev  bestemt  allerede,  til  den  følgende  Dag. 
Prindsessen,    som    endnu   bestandig    af  sit  Følge   blev   anset  for 

Prinds  Kamar-as-saman,  tog  Tiden  iagt  til  at  meddele  sine  Folk, 
hvad  der  vilde  gaa  for  sig,  idet  hun  forsikrede  dem  om,  at 
Sagen  ikke  alene  var  begrundet  paa  Prindsesse  Badurs  villige 
Samtykke,  men  ogsaa  havde  hendes  fuldkomne  Bifald.  Ogsaa 
med  sine  Slavinder  gjorde  hun  den  fornødne  Aftale  og 
paabød  dem  den  strengeste  Taushed  med  Hemmeligheden. 

Den  følgende  Dag  forsamlede  Kong  Armanos  sit  Raad  og 
erklærede  højtidelig,  at  han  skjænkede  Prinds  Kamar-as-saman, 
som  han  havde  siddende  hos  sig,  sin  eneste  Datter  til  Gemal- 
inde og  med  det  samme  aftraadte  ham  hele  sit  Rige,  —  hvor- 
for han  bød  alle  og  enhver  at  hylde  Prindsen  og  adlyde  ham 
som  deres  retmæssige  Hersker.  Derpaa  skiftede  han  Plads 
med  Prindsesse  Badur,  og  alle  Rigets  tilstedeværende  Stormænd 
aflagde  hende  Hyldnings-  og  Troskabseden. 

Umiddelbart  derefter  blev  den  nye  Konge  højtidelig  udraabt 
over  hele  Staden;  der  blev  forkyndt  en  lang  Række  Glædes- 
fester, og  Ilbud  blev  afsendt  til  alle  Sider  for  at  træffe  til- 
svarende Anordninger  over  hele  Riget.  Om  Aftenen  opfyldte 
festlig  Jubel  det  hele  Palads,  og  Prindsessen  af  Ibenholtsøen  — 
Haiat-al-nefus  ^)  var  hendes  Navn  —  blev  i  en  i  Sandhed 
kongelig  Pomp  ført  ind  til  Prindsesse  Badur,  i  hvem  hun  skulde 
se  sin  Gemal  og  Herre.  Efterat  Festlighederne  var  tilende- 
bragt, lod  man  dem  alene  med  hinanden. 

Medens  Haiat-al-nefus  gik  til  Sengs,  gav  Prindsesse  Badur 
sig  til  at  holde  sin  Aftenbøn,  og  forlængede  denne  saaledes, 
at  Kong  Armanos'  Datter  var  falden  i  Søvn,  inden  hun  blev 
færdig  dermed.  Da  lagde  Badur  sig  ved  Siden  af  hende,  vel 
tagende  sig  iagt  for  at  vække  hende.     Men    hun  fik  ikke  Søvn 

*)  Sjælenes  Liv. 

i  sine  Øjne,  saa  bekymret  var  hun  over  Tabet  af  sin  dyrebare 
Kamar-as-saman  og  over  sin  nuværende  Stilling.  Saasnart  Mor- 
genen brød  frem,  stod  hun  op  og  lod  Haiat-al-nefus  sove, 
iførte  sig  det  kongelige  Klædebon  og  begav  sig  ind  i  Raads- 
forsamlingen. 

Da  Kong  Armanos  i  Morgenstunden  besøgte  sin  Datter, 
fandt  han  hende  svømmende  i  Taarer.  Bekymret  gav  han  sig 
til  at  udfritte  hende,  og  kunde  snart  gjætte  sig  til  Sammen- 
hængen ved  denne  bedrøvelige  Bryllupsmorgen.  Højligen  for- 
bitret over  den  baade  hans  Datter  og  ham  viste  Foragt  tog 
han  saaledes  tilorde: 

»Mit  Barn,  hav  blot  Taalmodighed  en  Nat  endnu!  Bliver 
det  saa  ikke  bedre,  skal  jeg  vise  din  Gemal,  at  jeg  ligesaa  vel 
er  Mand  for  igjen  at  rive  ham  ned  af  Tronen  og  med  Spot 
og  Spe  jage  ham  ud  af  Landet,  som  jeg  har  været  for  at  sætte 
ham  op  paa  Tronen!  Denne  Kulde,  han  viser  Dig,  skal  visse- 
ligen  komme  ham  dyrt  til  at  staa.« 

Først  silde  om  Aftenen  indfandt  Badur  sig  atter  hos  den 
med  Frygt  og  Længsel  ventende  Brud,  Hun  underholdt  sig  en 
Stund  med  hende,  og  vilde  derpaa,  ligesom  den  foregaaende 
Aften,  hengive  sig  til  gudelige  Betragtninger,  medens  den  unge 
Brud  gik  til  Hvile.  Men  Haiat-al-nefus  holdt  hende  tilbage, 
gjorde  hende  ømme  Bebrejdelser  for  den  Kulde  og  Ringeagt, 
hun  viste  hende,  bad  hende  indstændig  om  at  sige  hende, 
hvad  det  da  var,  som  saa  meget  mishagede  hende  ved  hendes 
Person,  og  advarede  hende  sluttelig  for  sin  Faders  Vrede,  naar 
han  fik  at  vide,  med  hvilken  foragtelig  Kulde  hans  Datter  var 
bleven  behandlet  af  sin  Gemal. 

Prindsesse  Badur  havde  ret  vel  mærket,  at  der  trak  et 
Uvejr  op  over  hende  paa  den    gamle  Konges  Pande ;    der  blev 

hende  følgelig  intet  andet  tilovers  end  at  tilstaa  den  rene 
Sandhed.     Og  det  gjorde  hun  da  ogsaa  af  et  aabent  Hjerte. 

»Prindsesse,«  ytrede  Haial-al-nefus,  da  Badur  var  tilende 
med  sin  Fortælling,  »jeg  ser  vel,  at  Omstændighederne  har 
nødtvunget  Eder  til  dette  besynderlige  Skridt.  Jeg  skal  tie 
med  Eders  Hemmelighed,  vær  forvisset  derom ;  og  jeg  vil  bøn- 
falde Allah  om  at  gjøre  Eder  lykkeligere  end  jeg,  idet  han 
lader  Eder  gjenfinde  en  Gemal,  som  ikke  vil  skuffe  Eders 
Ømhed. « 

Derpaa  omfavnede  de  tvende  Prindsesser  hinanden,  og 
lagde  sig  til  Hvile  hos  hinanden  under  mange,  underlige  Tanker. 

Prindsesse  Haiat-al-nefus  holdt  sit  Løfte  og  forraadte  ikke 
sin  nye  Veninde.  Kong  Armanos  og  hele  hans  Hof  tilligemed 
hele  Staden  lod  sig  skuffe;  og  Badur  blev  uanfægtet  ved  at 
udøve  en  kongelig  Myndighed  over  hele  det  vidt  udstrakte 
Rige. 

Medens  alt  dette  gik  for  sig  paa  Ibenholtsøen,  befandt 
Prinds  Kamar-as-saman  sig  endnu  stedse  hos  den  gamle  Gartner 
i  Afgudsdyrkernes  By.  Da  han  en  Morgen,  som  sædvanlig, 
vilde  gaa  til  sit  Arbejde,  holdt  Oldingen  ham  tilbage  med  den 
Bemærkning,  at  Afgudsdyrkerne  den  Dag  højtideligholdt  en 
stor  Fest,  paa  hvilken  de  lod  alt  Arbejdet  hvile  og  udelukkende 
hengav  sig  til  allehaande  selskabelige  Fornøjelser;  derfor  taalte 
de  heller  ikke,  at  Muhammedanerne  arbejdede  paa  den  Dag. 
»For  at  faa  den  ledige  Tid  til  at  gaa,«  saaledes  sluttede  den 
gamle  Gartner,  »plejede  disse  at  bivaane  Hedningernes  i  sig 
selv  ret  seværdige  Optøjer;  gaa  Du  hen  og  mor  Dig,  saa  godt 
Du  kan.  Imidlertid  vil  jeg,  eftersom  den  Tid  nærmer  sig,  da 
det   næste   Skib   skal   afgaa   til  Ibenholtsøen,    gaa   hen  til  nogle 

Bekj endte  for  nøjere  at  faa  Besked  desangaaende,  og  sørge  for, 
at  Du  kommer  med.« 

•  Efter  at  have  talt  saaledes,  iførte  Gartneren  sig  sine  Høj- 
tidsklæder  og  gik  ud.  Men  Kamar-as-saman  havde  ingen  Lyst 
til  at  bivaane  Festlighederne;  han  gik  ned  i  Haven  og  gav 
sig  til  at  spadsere  frem  og  tilbage,  idet  han  fordybede  sig  i 
det  bitre  Minde  om  sin  dyrebare  Badur. 

Dog  snart  blev  hans  Opmærksomhed  vakt  ved  en  usæd- 
vanlig Støj,  som  et  Par  Fugle  gjorde  oppe  i  et  Træ;  han  saa 
i  Vejret  og  blev  Vidne  til  en  Kamp  imellem  de  tvende  Fugle, 
der  var  saa  forbitrede,  at  den  ene  af  dem  snart  faldt  død  til 
Jorden,  medens  Sejrherren  fløj  sin  Vej. 

Strax  efter  kom  fra  en  anden  Side  to  større  Fugle 
flyvende,  som  fra  det  fjerne  havde  iagttaget  Kampen,  nedlod 
sig  ved  den  dræbte  Fugls  Hoved  og  Fødder  og  betragtede 
den  en  Tid  lang  med  øjensynlig  Bedrøvelse.  Endelig  kradsede 
de  med  deres  Kløer  et  Hul  i  Jorden,  begravede  den  døde  og 
fløj  igjen  deres  Vej. 

Men  ikke  længe  efter  vendte  de  tilbage,  hidslæbende,  den 
ene  ved  Vingen,  den  anden  ved  Fødderne,  den  begravede 
Fugls  Morder.  Forgjæves  stræbte  denne  med  de  heftigste  An- 
strengelser at  slippe  fri;  de  dræbte  den  paa  den  friske  Grav, 
og  hakkede  derpaa  Livet  op  paa  den  for  at  rive  dens  Tarme 
ud,  førend  de  fjernede  sig. 

Kamar-as-saman  havde  været  en  højlig  forbauset  Tilskuer 
ved  denne  Scene.  Da  han  nu  traadte  nærmere,  stak  der  ham 
noget  rødt  i  Øjnene  i  den  sønderrevne  Fugls  Indvolde.  Han 
bukkede  sig  for  at  se  nøjere  efter;  han  drog  den  lille  Gj en- 
stand  fuldkommen  frem,  og  holdt  sin  dyrebare  Badurs  Talisman 
i  Haanden!    Ak,  hvor  megen  Sorg  havde  den  ikke  voldet  ham, 

siden  han  havde  mistet  den!  »Grusomme  Fugl,«  udraabte  han 
med  Smerte,  »det  var  din  Lyst  at  stifte  ondt!  Forbandet  være 
Du !  Men  velsignet  være  Du,  o  Talisman !  Du  skal  være 
mig  et  frydefuldt  Varsel  for,  at  jeg  snart  skal  gjense  min 
Elskede ! « 

Og  han  kyssede  Talismanen,  viklede  den  omhyggelig  ind 
i  et  Klæde  og  bandt  den  fast  om  Armen,  For  første  Gang  i 
langsommelig  Tid  nød  han  en  vederkvægende   Slummer. 

Da  han  den  følgende  Morgen  spurgte  den  gamle  Gartner, 
hvad  han  skulde  bestille,  satte  denne  ham  til  at  fælde  et 
gammelt  Træ,  som  ingen  Frugter  vilde  bære  mere,  og  hugge 
dets  Rødder  op  af  Jorden.  Han  gik  altsaa  med  sin  Øxe  til 
Arbejdet.  Men  idet  han  huggede  i  en  Rod,  traf  han  paa 
en  haard  Gjenstand,  som  gav  en  høj  Gjenlyd,  og  da  han 
ryddede  Muldet  bort,  fandt  han  en  stor  Jemplade  i  Jorden. 
Efterat  han  havde  skaffet  denne  til  Side,  saa  han  en  stejl 
Trappe  paa  ti  Trin  for  sig ;  han  steg  ned  deraf  og  naaede  en 
muret  Hvælving,  som  var  flere  Favne  i  Firkant.  Rundt  om- 
kring stod  halvtredsindstyve  bedækkede  Kobberkar.  Nysgjerrig 
aabnede  han  det  ene  efter  det  andet  og  fandt  dem  alle  fulde 
af  Guldstøv. 

Det  var  et  Fund,  som  havde  noget  at  betyde.  Glad  steg 
han  op  af  Hvælvingen,  lagde  Pladen  over  Nedgangen  og  fort- 
satte sit  Arbejde,  i  Forventning  om,  at  den  gamle  Gartner  skulde 
indfinde  sig  hos  ham.  Denne  havde  nemlig  den  foregaaende 
Dag  erfaret,  at  det  til  Ibenholtsøen  bestemte  Skib  vilde  afgaa 
om  nogle  faa  Dage,  og  var  gaaet  ud  for  at  skaffe  sig  fuld- 
kommen nøjagtig  Underretning  desangaaende. 

Da  han  kom  tilbage,  kunde  Kamar-as-saman  allerede   læse 

ham  den  gode  Efterretning,  han  bragte,  ud  af  Ansigtet.  »Glæd 
Dig,  min  Søn!«  raabte  Oldingen  ham  allerede  langt  fra  imøde, 
»om  tre  Dage  afgaar  Skibet.  Du  maa  strax  gjøre  Dig  færdig! 
Alt  fornødent  angaaende  din  Medrejse  er  allerede  afgjort.« 

»I  kunde  ikke  meddele  mig  noget  behageligere,«  svarede 
Kamar-as-saman,  »men  jeg  har  ogsaa  noget  at  meddele  Eder, 
som  ikke  er  saa  daarligt.  Kom,  saa  skal  I  se,  hvilken  Lykke 
Himlen  har  beskaaret  Eder!« 

Og  han  førte  den  gamle  Gartner  ned  i  Hvælvingen,  viste 
ham  den  urhaadelige  Skat  og  ytrede  sin  Glæde  over,  at  Allah 
endelig  havde  lønnet  ham  for  alle  hans  Gjenvordigheder.  Men 
Oldingen  viste  Skatten  fra  sig,  idet  han  sagde:  »Nej,  Skatten 
er  din !  Nu  har  jeg  i  næsten  firsindstyve  Aar  gjennemrodet 
denne  Jordbund  fra  Ende  til  anden  uden  at  finde  noget;  det 
beviser  klarligen,  at  Skatten  har  været  Dig  bestemt.  Ogsaa 
passer  sHg  Herlighed  sig  bedre  for  en  Prinds  som  Du,  dertil  i 
sin  fagreste  Alder,  end  for  en  stakkels  Arbejdsmand  som  jeg, 
der  allerede  staar  paa  Gravens  Rand.« 

Da  nu  Prindsen  ogsaa  paa  sin  Side  ikke  vilde  vide  af 
Skatten  at  sige,  opstod  der  en  Ædelmodighedsstrid  imellem  dem, 
som  først  sent  fandt  sin  Ende  i  den  Bestemmelse,  at  de  skulde 
dele  Skatten  og  hver  have  fem  og  tyve  Krukker. 

»Men  nu  maa  vi  først  og  fremmest  tænke  over,  hvorledes 
Du,  min  Søn,  skal  faa  denne  din  kostbare  Skat  ombord  uden 
at  komme  i  Fare  for  at  miste  den.  Hør,  ved  Du  hvad,  paa 
Ibenholtsøen  gives  der  ingen  Oliven,  og  de,  der  voxer  her,  staar 
hist  i  betydelig  Anseelse.  Oliven  har  vi  nok  af  her  i  Haven, 
véd  Du.  Du  behøver  altsaa  blot  at  tage  halvtredsindstyve 
Krukker  og  fylde  dem  halvt  med  Guldstøv,  og  halvt  med  Oliven, 
og  saaledes  lade  dem  bringe  ombord.« 

Dette  gode  Raad  fulgte  Kamar-as-saman,  og  anvendte  Resten 
af  Dagen  til  at  pakke  sine  Krukker  fulde.  For  at  være  desto 
mere  sikker  paa  Besiddelsen  af  sin  dyrebare  Talisman,  tog  han 
den  af  Armen  og  lagde  den  paa  Bunden  af  en  Krukke,  som 
han  forsynede  med  et  Tegn  til  Adskillelse  fra  de  øvrige.  Efter 
at  dette  var  vel  besørget,  gik  han  ind  i  Huset  med  den  gamle 
Gartner,  slog  sig  til  Ro  og  fortalte  ham  udførlig,  hvad  der  var 
passeret,  medens  han  havde  været  fraværende,  navnlig  den 
besynderlige  Kamp  imellem  Fuglene,  Begravelsen  og  den  endnu 
besynderligere  Rettergang. 

Enten  det  nu  maatte  være  Oldingens  høje  Alder,  eller  han 
havde  anstrengt  sig  for  meget  paa  den  Dag,  nok  er  det,  den 
gamle  Gartner  blev  syg  endnu  samme  Nat,  og  hans  Tilstand  for- 
værredes stadig  de  tvende  efterfølgende  Dage.  Paa  den  tredie 
Dags  Morgen  indfandt  Skibskaptajnen  sig  og  spurgte  efter  den 
Person,   der  skulde  sejle  med  ham  til  Ibenholtsøen. 

»Det  er  mig,«  svarede  Kamar-as-saman,  »den  gamle  Mand, 
som  har  bragt  Overfarten  i  Stand  for  mig,  er  desværre  bleven 
syg;  ham  kan  I  derfor  ikke  faa  i  Tale.  Men  dersom  I  vil 
være  saa  god,  kan  I  gjeme  tage  mit  Rejsetøj  og  disse  halv- 
tredsindstyve Olivenkrukker  med  Eder.  Saasnart  jeg  har  sørget 
for  denne  gode  Olding  og  taget  Afsked  med  ham,  skal  jeg 
følge  efter  Eder.« 

Matroserne  belæssede  sig  med  de  halvtredsindstyve  Krukker 
og  med  Kamar-as-samans  øvrige  Tøj,  og  Kaptajnen  fjernede  sig, 
efterat  han  havde  bedet  Kamar-as-saman  at  skynde  sig  alt,  hvad 
han  kunde,  da  Vinden  var  ganske  ypperlig,  og  man  kun 
ventede  paa  ham  for  at  gaa  under  Sejl. 

Da  Kaptajnen    og    Matroserne    havde    fjernet    sig,     vendte 

Kamar-as-saman  tilbage  til  den  gamle  Gartner  for  at  tage  Afsked 
med  ham,  og  takke  ham  for  alt  det  gode,  han  havde  vist  ham. 

Til  sin  store  Sorg  fandt  han  ham  i  de  sidste  Aandedrag", 
neppe  havde  han,  efter  fromme  Muselmænds  Sædvane,  faaet 
ham  til  at  fremsige  sin  Trosbekj endelse,  førend  hans  Sjæl 
forlod  Legemet. 

Nu  kunde  Prinds  Kamar-as-saman  naturligvis  umulig  efter- 
lade den  kjære  afdøde  ubegravet;  saa  knap  end  hans  Tid  var, 
maatte  han  dog  vise  ham  den  sidste  Ære.  Han  skyndte  sig 
altsaa  saa  meget,  han  kunde,  med  at  faa  ham  begravet  paa  en 
stille  og  skyggefuld  Plet  i  hans  egen  Have;  men  saa  meget, 
han  end  skyndte  sig,  var  det  dog  Aften,  inden  han  blev  færdig. 
Nu  ilede  han  ned  i  Havnen  for  at  gaa  ombord.  Men,  o 
Allah,  Skibet  var  allerede  for  længe  siden  afsejlet  og  var 
ikke  mere  isigte!  Folk  fortalte  ham,  at  det  havde  ventet  paa 
ham  i  fulde  tre  Timer,  førend  det  havde  lettet  Anker. 

Det  var  tilvisse  et  haardt  Stød!  Endnu  et  Aar  maatte 
han  tilsidesætte  alt  Haab  om  at  gjenfinde  sin  Elskedes  Spor; 
endnu  et  Aar  maatte  han  tilbringe  i  et  Land,  hvor  han  var 
aldeles  fremmed  og  oven  i  Kjøbet  ilde  set !  Og  den  gode 
gamle  Gartner,  hans  eneste  Ven,  var  nu  død  og  borte! 

Ja,  hans  Ulykke  var  uden  Grændse.  Hans  Skat  var 
sluppen  ham  ud  af  Hænderne;  ja,  hvad  mere  var,  han  havde 
endog  paany  mistet  Talismanen,  Ophavet  til  al  hans  Lidelse! 
Hvad  skulde  han  gribe  til,  hvorledes  skulde  han  vinde  Fatning 
og  Taalmodighed  ? 

Der  var  intet  andet  for  at  gjøre  end  at  vende  tilbage  til 
Haven  og  se  at  faa  denne  tilligemed  det  lille  Hus  i  Forpagt- 
ning,   ligesom    den    gamle    Gartner    havde    haft.     Medens    han 

dyrkede   denne  Jordplet   og    sled    for   sit  Brød,   vilde  han  slæbe 
sig  igjennem  det  lange  Sorgens  Aar,  saa  godt  han  kunde. 

Det  første,  han  fik  Øje  paa  ved  Indtrædelsen  i  det  øde 
Hus,  var  de  fem  og  tyve  Krukker  med  Guldstøv,  som  af 
Skatten  var  bleven  den  gamle  Gartner  til  Del.  Paa  dem  havde 
han  slet  ikke  tænkt.  Han  var  altsaa  i  det  mindste  ikke  fattig, 
som  han  havde  troet.  For  nu  ikke  ogsaa  at  miste  denne  anden 
Halvdel  af  Skatten,  fordelte  han  denne  ligeledes  i  halvtresinds- 
tyve  Krukker,  som  han  halvt  fyldte  med  Oliven,  og  gjemte 
dem  paa  et  sikkert  Sted,  for  at  kunne  have  den  i  Baghaanden, 
naar  endelig  engang  hans  Befrielsestime  vilde  slaa. 

Medens  Kamar-as-saman  saaledes  imødegik  et  nyt  Aar  fuldt 
af  Møjsommeligheder,  Sorg  og  Længsel,  nærmede  Skibet  sig 
med  god  Vind  sit  Bestemmelsessted  og  naaede  lykkelig  Hoved- 
staden paa  Ibenholtsøen.  Da  nu  det  kongelige  Palads  laa 
tæt  ved  Stranden,  bemærkede  den  nye  Konge,  det  vil  da  sige, 
Prindsesse  Badur,  Skibets  Ankomst  i  Havnen  med  Flag  og 
fl)rvende  Vimpler.  Hun  spurgte,  hvad  det  var  for  et  Skib,  og 
erfarede,  at  det  Fartøj  aarlig  gjorde  en  Rejse  til  og  fra  Hed- 
ningernes Land,  og  sædvanlig  medbragte  en  Mængde  meget 
kostbare  Sager. 

Midt  i  sin  Herligheds  Glands  tænkte  Prindsessen  dog  idelig 
med  Savn  paa  sin  dyrebare  Kamar-as-saman ;  og  det  faldt  hende 
ind,  at  han  maaske  kunde  befinde  sig  ombord  paa  Skibet. 
Hun  lod  en  Hest  sadle,  og  naaede  netop  Havnen,  som  Kap- 
tajnen steg  i  Land. 

Hun  lod  Manden  kalde  for  sig  og  forhørte  sig  angaaende, 
hvorfra  han  kom,  og  hvor  længe  han  havde  været  undervejs, 
hvilke  Hændelser  han   havde   haft    paa  Rejsen,    om    han  havde 


fremmede  af  nogen  Betydenhed  ombord,  og  tilsidst,  hvoraf 
hans  Ladning  bestod.  Kaptajnen  besvarede  tilfredsstillende  alle 
disse  Spørgsmaal;  med  Hensyn  til  Passagererne  forsikrede 
han,  at  han  havde  lutter  Kjøbmænd  ombord,  som  bragte  alle- 
haande  kostbare  Sager  til  Markedet  i  Landets  Hovedstad, 
herlige  Stoffer  fra  forskjellige  Lande,  de  allerfineste  Lærreder 
med  og  uden  Maleri,  Ædelstene,  Moskus,  graa  Ambra,  Kamfer, 
Zibet,  Kryderier,  medicinske  Varer  og  endel   Oliven. 

Saasnart  Prindsessen  hørte  Tale  om  Oliven,  hvoraf  hun  var 
en  lidenskabelig  Elsker,  sagde  hun:  »Hvad  I  har  ombord  af 
Oliven,  det  maa  I  sætte  til  Side  til  mig.  Med  Hensyn  til 
de  øvrige  Varer  er  det  min  Villie,  at  Kjøbmændene  forelægger 
mig  de  sjeldneste  og  kostbareste,  førend  de  kommer  noget 
andet  Menneske  for  Øje.« 

»Herre,«  svarede  Kaptajnen,  »jeg  har  halvtredsindstyve 
store  Krukker  med  Oliven  ombord;  de  tilhører  en  Kjøbmand, 
som  vi  maatte  lade  blive  tilbage,  efter  at  have  ventet  længe 
paa  ham.« 

»Lad  kun  Oli  verne  udskibe!«  befalede  Prindsessen,  »det 
skal  ikke  afholde  os  fra  at  kjøbe  dem.« 

Kaptajnen  sendte  sin  Baad  ombord,  og  hastig  var  Oli- 
verne  bragte  i  Land.  Prindsessen  erkyndigede  sig  nu  om,  hvad 
vel  halvtredsindstyve  Krukker  med  Oliven  kunde  være  værd  paa 
Ibenholtsøen,  og  Kaptajnen  svarede  hende: 

»Herre,  Ejermanden  er  en  fattig  Mand;  og  I  vil  ikke 
betale  dem  for  dyrt,  naar  I  gav  ham  tusinde  Sølvstykker  derfor.« 

»Er  han  fattig,«  sagde  Prindsessen,  »skal  han  have  tusinde 
Guldstykker  derfor.«  Efterat  hun  derpaa  havde  givet  Ordre 
til  Pengenes  Udbetaling  og  havde  ladet  Krukkerne  skaffe  bort, 
vendte  hun  tilbage  til  sit  Palads. 

Ved  Aftenstid  begav  Prindsesse  Badur  sig  ind  i  sin  Ven- 
inde Prindsesse  Haiat-al-nefiis'  Værelser  og  lod  Olivenkrukkeme 
bringe  efter  sig  derind.  Hun  tog  Hul  paa  en  af  dem  for  at 
tilfredsstille  sin  egen  og  sin  Venindes  Lyst,  og  rystede  en  Del 
Oliven  ud  i  et  stort  Fad.  Da  bemærkede  hun  til  sin  store 
Forbauselse,  at  Oliverne  var  blandede  med  Guldstøv. 

»Hvilket  underfuldt  Eventyr!«  udraabte  hun,  og  lod  af 
Haiat-al-nefus'  Slavinder  i  sin  Nærværelse  ufortøvet  ogsaa  de 
andre  Krukker  aabne  og  hælde  ud.  Med  stedse  stigende  For- 
bauselse fandt  hun  Oliverne  i  alle  Krukkerne  blandet  med 
Guldstøv.  Men  da  endelig  ogsaa  hendes  Talisman  kom  for  en 
Dag,  faldt  hun  i  Afmagt  af  Overraskelse. 

Kvinderne  ilede  Prindsessen  til  Hjælp  og  bragte  hende  igjen 
til  Besindelse  ved  at  stænke  hende  koldt  Vand  i  Ansigtet.  Da 
hun  atter  havde  samlet  og  fattet  sig  noget,  tog  hun  Talismanen 
i  Haanden  og  kyssede  den  gjentagne  Gange.  Da  hun  imid- 
lertid ikke  vilde  blotte  sig  for  Prindsesse  Haiat-al  nefus'  Slav- 
inder, for  hvilke  hendes  Hemmelighed  var  ubekjendt,  befalede 
hun  disse  at  gaa  til  Hvile,  eftersom  det  allerede  var  blevet 
silde.  Men  saasnart  Kvinderne  havde  fjernet  sig,  tog  hun,  hen- 
vendt til  sin  Veninde,  saaledes  tilorde : 

»Prindsesse,  I  kj ender  min  Livshistorie  tilstrækkelig  for  at 
forstaa,  hvorfor  jeg  blev  saa  stærkt  bevæget  ved  Synet  af 
denne  Talisman.  Det  er  den  samme,  der  adskilte  mig  og  min 
dyrebare  Gemal;  jeg  har  ligesom  ved  en  Indskydelse  vundet 
Overbevisning  om,  at  den  ogsaa  vil  tjene  til  at  gjenforene 
os.« 

Saasnart  det  gryede  ad  Dag  den  følgende  Morgen,  lod 
Prindsesse  Badur  Skibskaptajnen  kalde  for  sig  og  sagde  til 
ham:    »I  maa  give  mig  nøjere  Underre tnihg  om  den  Kjøbmand, 


hvem  disse  Oliven  tilhørte.  Saavidt  jeg  erindrer,  sagde  I  igaar, 
at  I  har  ladet  ham  tilbage  i  Hedningernes  Stad;  véd  I  ikke, 
hvad  han  bestilte  der?« 

»Jo,  det  ved  jeg  rigtignok,«  svarede  Kaptajnen,  »han 
arbejdede  for  Brødet  hos  en  gammel  Gartner-,  derfor  ytrede 
jeg  med  Rette,  at  han  var  fattig.  Jeg  besøgte  ham  selv,  for  at 
lade  ham  vide,  at  han  skulde  holde  sig  færdig  til  Afrejsen.« 

»Under  disse  Omstændigheder  maa  I  øjeblikkelig  gjøre 
Eder  rede  til  at  vende  tilbage  til  den  Havn,  hvorfra  I  nylig  er 
kommen,«  ytrede  Prindsessen,  »for  at  hidbringe  den  omtalte 
Gartnerkarl,  med  hvem  jeg  har  en  Høne  at  plukke.  Dersom 
I  vægrer  Eder,  vil  jeg  ikke  lade  mig  nøje  med  at  konfiskere 
baade  alle  Eders  og  Eders  Passagerers  Varer,  men  vil  ogsaa 
fordre  Livet  af  Eder  alle.  Varerne  skal  strax  tages  under 
Forsegling-,  og  I  faar  dem  ikke  tilbage,  førend  jeg  har  den 
beviste  Person  i  min  Magt.  Andet  har  jeg  ikke  at  sige  Eder; 
gaa  nu  og  bær  Eder  ad  som  en  klog  Mand ! « 

Denne  Forklaring  var  altfor  bestemt  og  truende  til,  at  der 
skulde  have  kunnet  lade  sig  noget  indvende  derimod.  Kap- 
tajnen bed  i  det  sure  Æble,  og  hastede  saaledes  med  at  ud- 
ruste sit  Skib  til  den  nye  Rejse,  at  han  allerede  den  følgende 
Dag  kunde  stikke  i  Søen. 

Farten  var  usædvanlig  heldig,  og  Kaptajnen  gjorde  sit 
Bestik  saa  vel,  at  han  ved  Nattetid  naaede  Hedningernes  Stad. 
Han  kastede  Anker  og  steg  med  fire  raske  Matroser  i  en  Baad 
for  at  begive  sig  ud  til  Haven,  hvor  han  vidste,  at  Kamar-as- 
saman  arbejdede. 

Prindsen  var  endnu  ikke  gaaet  i  Seng.  Sorgen  holdt  ham 
vaagen;  han  græmmede  sig  endnu  over  Skilsmissen  fra  sin 
dyrebare  Prindsesse    og   forbandede   det  Øjeblik,    da  han  havde 


faaet  i  Sinde  at  undersøge  hendes  Bælte.  Da  blev  han  pludselig 
skræmmet  op  af  sine  Drømmerier  ved  en  stærk  Banken  paa 
Husdøren.  Halvt  paaklædt  ilede  han  ud  for  at  lukke  op;  men 
neppe  havde  han  vist  sig  i  den  aabne  Dør,  førend  han  blev 
greben  og  med  Magt  slæbt  bort,  kastet  i  en  Baad  og  ført  ud 
til  et  Skib,  som  øjeblikkelig  gik  under  Sejl. 

Alle  Indvendinger  havde  været  unyttige.  Men  da  han  var 
kommen  ombord  paa  Skibet,  gjorde  han  paany  Kaptajnen, 
hvem  han  strax  havde  gjenkjendt,  ansvarlig  for  den  voldsomme 
Adfærd,  han  havde  tilladt  sig  imod  ham. 

»Kongen  paa  Ibenholtsøen  har  nok  en  Høne  at  plukke 
med  Eder,«  svarede  Kaptajnen  nu  ganske  manerlig. 

»Kongen  paa  Ibenholtsøen?«  gjentog  Kamar-as-saman,  »jeg 
har  aldrig  i  mine  Livsdage  hørt  Tale  om,  endnu  mindre  set 
den  Konge!« 

»Ja,  det  kan  jeg  ikke  sige  noget  til,«  ytrede  Kaptajnen, 
»det  maa  I  afgjøre  med  hinanden  indbyrdes,  naar  I  kommer 
sammen. « 

Skibet  havde  en  ligesaa  heldig  Hjemrejse  som  Udrejse,  og 
naaede  i  kort  Tid  sit  Bestemmelsessted.  Endskjøndt  Natten 
allerede  var  brudt  ind,  da  Skibet  lagde  ind  i  Havnen,  vilde 
Kaptajnen  dog  ikke  spilde  noget  Øjeblik,  men  gik  strax  i  Land 
med  Kamar-as-saman  og  lod  sig  med    ham  anmelde  i  Paladset. 

Prindsessen  havde  allerede  draget  sig  tilbage  i  sine  indre 
Gemakker;  men  neppe  hørte  hun,  at  Kaptajnen  var  vendt  til- 
bage, førend  hun  lod  ham  føre  ind  for  sig.  Øjeblikkelig  gjen- 
kjendte  hun  sin  kjære  Kamar-as-saman,  endskjøndt  han  optraadte 
for  hende  i  en  hel  elendig  Forfatning.  Prindsen  paa  sin  Side 
fremstillede   sig    med    Bæven   for   en   Fyrste,    der  syntes  at  ville 


ham  ilde,  og  havde  ikke  den  ringeste  Anelse  om,  at  han  havde 
sin  elskede  Badur  for  sig. 

Dersom  Prindsessen  havde  fulgt  sit  varme  Hjertes  Til- 
skyndelse, vilde  hun  have  kastet  sig  i  den  Elskedes  Favn  og 
givet  sig  tilkjende  for  ham.  Men  da  hun  ansaa  det  for  nød- 
vendigt, endnu  i  nogen  Tid  at  bevare  sin  Kongerolle,  lod  hun 
det  for  det  første  bero  ved  at  paalægge  en  af  sine  Hofbetjente 
at  sørge  vel  for  ham.  Efterat  hun  derpaa  med  fyrstelig  Gav- 
mildhed havde  holdt  Kaptajnen  og  Kjøbmændene  skadesløse 
for  det  Tab,  de  havde  lidt  ved  Udførelsen  af  hendes  Befaling, 
begav  hun  sig  ind  i  sin  Venindes  Værelser  og  gjorde  hende 
delagtig  i  sin  levende  Glæde.  »Men  vi  maa  betvinge  os  og 
bære  os  fornuftig  ad,«  ytrede  hun,  »det  gaar  paa  ingen  Maade 
an,  paa  en  Gang  at  gjøre  en  mægtig  Fyrste  af  en  stakkels 
fattig  Gartnerkarl.«  Heri  var  Prindsesse  Haiat-al-nefus  enig 
med  hende  og  erklærede  sig  villig  til  af  al  Magt  at  befordre 
hendes  kloge  Hensigter. 

Paa  Prindsesse  Badurs  Befaling  blev  Kamar-as-saman  tidlig 
den  følgende  Morgen  bragt  i  Bad;  da  han  forlod  dette,  lod 
hun  ham  overrække  en  Emirs  eller  Statholders  Klædebon. 
Saaledes  omskabt  blev  han  ført  ind  i  Divanet,  hvor  han  ved 
sit  gode  Udseende  og  sin  ædle  Anstand  øjeblikkelig  drog  alles 
Opmærksomhed  paa  sig. 

Selv  Badur  følte  sig  ganske  henrykt  over  at  gjenfinde  sin 
Elskede  ligesaa  elskværdig,  som  hun  havde  mistet  ham,  og  vandt 
i  denne  Følelse  Mod  til  højt  at  forkynde  hans  Ros. 

»Emirer  og  ædle  Herrer,«  sagde  hun,  »Kamar-as-saman, 
hvem  jeg  i  Dag  har  optaget  i  Eders  ædle  og  ærværdige  Kreds, 
er  Eder  ingenlunde  uværdig.  Jeg  har  lært  ham  at  kjende  paa 
mine  Rejser,    og   kan   gaa   Eder   i  Borgen  baade  for  hans  ædle 

Sind,  hans  Tapperhed  og  høje  Aandsgaver.  Lad  ham  træde  i 
Besiddelse  af  Eders  Agtelse,  ligesom  han  allerede  for  længe  siden 
er  traadt  i  Besiddelse  af  min!« 

Med  den  største  Forbauselse  havde  Kamar-as-saman  hørt 
Kongen  kalde  ham  ved  Navn  og  ytre,  at  han  kj endte  ham. 
Han  stirrede  paa  sin  forklædte  Gemalinde,  men  kjendte  hende 
ikke.  Neppe  beholdt  han  Fatning  nok  til  i  nogle  vel  valgte 
Ord  at  udtrykke  sin  Taknemlighed  for  den  beviste  Naade. 

Fra  Divanet  blev  Prindsen  ført  ind  i  et  stort  og  prægtigt 
Palads,  som  hans  Gemalinde  udtrykkelig  havde  ladet  indrette 
til  ham.  Han  traf  her  en  Mængde  Betjente  og  Slaver,  som 
stod  beredt  til  at  adlyde  hans  mindste  Vink,  og  en  Stald  fuld 
af  de  ædleste  Heste.  Og  saasnart  han  havde  betraadt  sit 
Værelse,  overrakte  hans  Hushovmester  ham  et  Skrin  fuldt  af 
Guldstykker. 

Efter  en  Uges  Forløb  forundte  Badur  Prindsen  Storskat- 
mesterens Embede,  som  netop  var  blevet  ledigt,  for  ved  denne 
Ophøjelse  at  føre  ham  sin  Person  endnu  nærmere.  Og  snart 
viste  Kamar-as-saman,  at  Valget  ikke  var  faldet  paa  nogen 
uværdig;  ved  en  streng  Opfyldelse  af  sit  høje  Embeds  PHgter, 
ved  et  fordringsløst  Væsen  og  en  næsten  ubegrændset  Gavmild- 
hed vandt  han  i  ganske  kort  Tid  alles  Hjerter. 

Kamar-as-saman  vilde  i  Besiddelsen  af  en  saa  ædel  og  mæg- 
tig Fyrstes  Gunst  og  et  stort  Folks  Agtelse  have  fundet  en  fuld- 
kommen Lykke,  dersom  han  ikke  havde  næret  det  bitre  Savn 
af  sin  dyrebare  Gemalinde.  Intet  var  sandsynligere,  end  at  hun 
paa  sin  Rejse  til  hans  Faders  Rige  var  kommen  igjennem  dette 
Land;  men  han  formaaede  ikke  at  opdage  mindste  Spor  af 
hende.  Dersom  Prindsesse  Badur  ikke  strax  efter  sin  Tron- 
bestigelse havde  aflagt  Navnet  Kamar-as-samart  og  antaget  Nav- 

net  Armanos  i  Stedet,  vilde  han  rimeligvis  snart  være  kommen 
efter  sin  Elskedes  Hemmelighed.  Men  nu  hed  den  formentlige 
Konge  Armanos  den  Yngre,  og  kun  enkelte  Hofmænd  havde 
bevaret  Erindringen  om  Navnet  Kamar-as-saman.  Der  var  alt- 
saa  ikke  stor  Sandsynlighed  for,  at  Prindsen  ad  denne  Vej  skulde 
komme  sin  Gemalinde  paa  Sporet. 

Dette  frygtede  Prindsesse  Badur  dog  imidlertid  for,  og  fat- 
tede af  den  Grund,  med  det  ganske  naturlige  Ønske,  at  hendes 
Elskede  kun  skulde  have  hende  selv  at  takke  for  Gjenkj  endel- 
sens Lykke,  den  Beslutning  at  gjøre  baade  hans  og  sin  egen 
Pine  kort.  Hun  havde  nemlig  ofte,  naar  han  i  Embedsmedfør 
var  stedt  for  hendes  Aasyn,  hørt  ham  sukke  dybt,  og  hun  tog 
ikke  fejl,  idet  hun  regnede  sig  selv  disse  Længselssuk  tilgode. 
Og  hun  selv  levede  i  en  pinlig  Tvang,  der  tilsidst  var  bleven 
hende  utaalelig.  Hun  mente  ogsaa,  at  hun  nu  vel  uden  Fare 
kunde  vove  det  afgj  ørende  Skridt,  eftersom  den  nye  Storskat- 
mester i  samme  Grad  som  hun  selv  havde  vundet  alles  uind- 
skrænkede Hengivenhed,  baade  hos  smaa  og  store. 

Saasnart  Badur  altsaa  havde  raadført  sig  desangaaende  med 
sin  trofaste  Veninde,  Prindsessen  af  Ibenholtsøen,  lod  hun  Ka- 
mar-as-saman kalde  for  sig  i  Enrum  og  sagde  til  ham : 

»Kamar-as-saman,  jeg  behøver  Eders  Raad  i  et  meget  vig- 
tigt Statsanliggende;  eftersom  det  skal  være  en  Hemmelighed, 
gjør  I  bedst  at  komme  til  mig  ved  Nattetid.  Naar  vi  er  fær- 
dige med  at  raadslaa,  kan  I  faa  et  Natteleje  her  paa  Slottet.« 

Ved  det  bestemte  Klokkeslet  indfandt  Prindsen  sig  i  Pa- 
ladset, og  Badur  førte  ham  med  sig  ind  i  de  indre  Værelser. 
Efterat  hun  havde  ladet  Obersten  for  Gildingerne  vide,  at  han 
ikke  behøvede  at  følge  med,  men  blot  skulde  sørge  for,  at  Dø- 
rene   blev    vel    lukkede    efter   hende    og    at   ingen  Forstyrrelse 

fandt  Sted,  traadte  hun  med  sin  dyrebare  Gemal  ind  i  sit  Løn- 
kammer. 

Saasnart  Døren  var  laaset  efter  dem  og  Lyden  af  Gil- 
dingens Fjed  var  forstummet,  drog  Prindsesse  Badur  Talismanen 
frem  og  viste  Prindsen  den,  idet  hun  sagde:  »Ganske  nylig 
har  jeg  faaet  denne  Sten  foræret  af  en  lærd  Stjernetyder;  maa- 
ske  kan  I,  der  er  saa  vel  bevandret  i  alle  Ting,  sige  mig, 
hvilke  Kræfter  den  besidder.« 

Kamar-as-saman  nærmede  sig  en  Kjærte  for  nøje  at  be- 
tragte den  overleverede  Sten.  Ved  det  første  Blik  gjenkjendte 
han  den  og  udraabte:  »Eders  Højhed  spørger  mig  om,  hvilke 
Kræfter  denne  Talisman  besidder!  Ak,  den  har  Magt  til  at 
lade  mig  lide  den  bitre  Kummers  og  Længsels  Død,  dersom 
jeg  ikke  snart  finder  hende,  som  mit  Hjerte  hænger  ved!  Den 
har  haft  Magt  til  at  adskille  os;  maatte  den  blot  ogsaa  have 
Magt  til  at  gjenforene  os!« 

»Det  har  den.  Emir!«  svarede  Prindsessen,  sg  neppe  selv 
mægtig,  rev  Turbanen  og  det  falske  Skjæg  af  sig,  og  vedblev: 
»Kjender  I  mig  nu,  Kamar-as-saman?« 

Ja,  Prindsen  kj  endte  hende.  Han  styrtede  frem,  rev  hende 
til  sit  Bryst  og  forglemte  sig  selv  i  salig  Følelse. 

Da  de  var  bleven  roligere,  gav  Prindsessen  sig  til  at  for- 
tælle sin  Gemal  sine  Livsbegivenheder,  siden  Skjæbnen  havde 
skilt  dem  fra  hinanden;  sin  Vandring  under  hans  Navn,  sit 
Giftermaal  med  Prindsessen  af  Ibenholtsøen,  endelig  den  lyk- 
kelige Begivenhed  med  Oliverne  og  Talismanen,  hvorved  hun 
havde  erfaret,  at  han  endnu  var  ilive.  Derpaa  maatte  Prindsen 
fortælle,  hvad  han  havde  gjennemgaaet  i  den  lange  Adskil- 
lelsens Tid.  Først  silde  lagde  de  sig  til  Hvile,  beruset  af 
deres  Lykke. 

Ved  Morgengry  forlod  Prindsessen  og  hendes  Gemal  deres 
Leje.  Men  den  første  tog  en  Kvindeklædning  paa  i  Stedet  for 
det  kongelige  Klædebon.  Saasnart  hun  var  færdig,  sendte  hun 
Obersten  for  Gildingerne  til  Kong  Armanos,  sin  Svigerfader,  og 
bad  ham  ulejlige  sig  hid  til  hende.  Til  sin  største  Forbauselse 
fandt  den  gamle  Fyrste,  istedetfor  Kongen,  sin  Svigersøn,  en 
ham  ganske  ubekjendt  Dame  for  sig,  og  Storskatmesteren,  hvem 
det,  ligesaa  vel  som  alle  de  øvrige  Hoffolk,  var  ubetinget  for- 
ment at  betræde  Slottets  indre  Værelser.  Imidlertid  fattede  han 
sig  dog  i  Taalmodighed,  tog  Plads  og  spurgte  efter  Kongen. 

»Herre,«  tog  Prindsessen  tilorde,  »endnu  igaar  var  jeg  Kon- 
gen; idag  er  jeg  Prindsessen  af  China,  denne  Prinds's  Gemal- 
inde. Dersom  Eders  Højhed  vil  vise  os  den  Naade  at  høre  vor 
Historie,  tør  jeg  vel  haabe  at  vinde  Eders  Tilgivelse  for  det 
uskyldige  Bedrageri,  jeg  har  tilladt  mig.« 

Nu  fik  Kong  Armanos  hele  de  Elskendes  Historie  at  vide 
fra  Begyndelse  til  Ende.  Med  stigende  Forbauselse  hørte  han 
Prindsessen  tale. 

»Herre,«  saaledes  sluttede  Prindsesse  Badur:  »endskjøndt 
Kvinderne  af  min  Tro  kun  nødig  finder  sig  i  den  Mændene  ind- 
rømmede Frihed  at  have  flere  Gemalinder,  er  jeg  dog,  af  Ag- 
telse for  Eder  og  af  Kjærlighed  til  Eders  Datter,  rede  til  at  ind- 
rømme Haiat-al-nefus  den  øverste  Plads  ved  min  Gemals  Side 
tilligemed  Dronningens  Værdighed,  saafremt  I  vil  forunde  ham 
hende  til  Gemalinde.  Eders  Datters  beredvillige  Samtykke  har 
jeg  allerede.« 

Saasnart  Kong  Armanos  havde  fattet  sig  nogenlunde  af  sin 
dybe  Forbauselse,  svarede  han,  idet  han  saalunde  henvendte 
Ordet  til  Prinds  Kamar-as-saman :  »Min  kjære  Prinds,  eftersom 
Eders  Gemalinde,    for  hvem  jeg    i   enhver  Forstand    nærer   den 

dybeste  Agtelse,  erklærer  sig  villig  til  at  dele  sin  Ægteseng  med 
min  Datter,  har  jeg  intet  andet  at  gjøre,  end  at  spørge  Eder, 
om  I  har  Lyst  til  at  modtage  hende  til  Gemalinde,  tilligemed 
Krone  og  Kongedømme.  Dersom  I  blot  vil  bære  Kronen  med 
halv  saa  megen  Værdighed,  som  Eders  Gemalinde  har  gjort 
det,  vil  jeg  være  stolt  af  min  Efterfølger  i  Regjeringen.« 

Dette  gode  Tilbud  lod  Kamar-as-saman  sig  naturligvis  ikke 
gjøre  to  Gange ;  endnu  samme  Dag  blev  han  udraabt  til  Konge 
og  formælet  med  Prindsesse  Haiat-al-nefus.  Den  Upartiskhed, 
hvormed  han  delte  sin  ægteskabelige  Kjærlighed  mellem  sine 
tvende  Gemalinder  blev  et  sikkert  Grundlag  for  deres  ømt  ven- 
skabelige Forstaaelse  •,  og  han  selv  følte  sig  lykkelig  ved  Besid- 
delsen af  de  to  saa  skjønne  og  aandrige,  og  dog  i  deres  hele 
Væsen  saa  himmelvidt  forskjelHge  Kvinder  som  Badur  og  Haiat- 
al-nefus.  Først  sent  opløste  Døden  en  saa  lykkelig  Forening  i 
Kjærlighed. 


Nimah  og  Nuum. 


I  Staden  Kufa  var  der  en  Gang  en  Mand  ved  Navn  Rabia, 
der  hørte  til  Stadens  rigeste  og  mest  ansete  Borgere.  Himlen 
havde  velsignet  ham  med  en  eneste  Søn,  som  han  kaldte  Nimah 
Allah  ^),  og  som  fra  den  tidligste  Ungdom  var  en  Gjenstand 
for  sin  Faders  ømme  Omsorg. 

En  Dag,  da  han  gik  over  Slavetorvet,  bemærkede  han  en 
endnu  ung  og  smuk  Kvinde,  som  var  udstillet  til  Salg  med  en 
allerkjæreste  lille  Pige  paa  Armen.  Strax  vinkede  han  en 
Slavemægler  hen  til  sig  og  spurgte  ham  om  Prisen  paa  den 
unge  Slavinde  med  Barnet. 

»Halvtredsindstyve  Zechiner,«   lød  Svaret. 

»Her  er  Pengene,«  svarede  Rabia  strax,  »sæt  Kjøbekon- 
trakten  op  og  fly  Slavindens  Ejermand  Pengene!« 

Saasnart   Handelen    var   bragt    i    Rigtighed,    og    Mægleren 


^)  Guds  Gave.   —  Theodor,  Deodat. 

i  lige  Maade  havde  modtaget  den  ham  for  hans  Ulejlighed  til- 
kommende Betaling,  modtog  Rabia  Slavinden  og  Barnet  og 
begav  sig  hjem  dermed.  Da  nu  hans  Kone  saa  ham  komme 
anstigende  med  det  Følge,  vilde  hun  vide,  hvad  det  var  for  en 
Kvinde. 

»Det  er  en  Slavinde,«  svarede  Rabia,  »som  jeg  nylig  har 
kjøbt  paa  Torvet,  fordi  hendes  Datterlil  behager  mig  saa 
overmaade  vel;  jeg  har  en  Anelse  om,  at  hun  en  Gang  vil 
vorde  den  største  Skjønhed  i  hele  Arabien  og  Persien.  Hun 
er  omtrent  i  Nimahs  Alder,  og  Børnene  kan  lege  med  hin- 
anden. « 

Den  lille  Pige  behagede  ogsaa  Rabias  Kone,  og  denne 
spurgte  Slavinden  om  hendes  Navn. 

»Min  Herskerinde,  jeg  hedder  Taufik«  ^),  svarede  den 
unge  Slavinde. 

»Og  hvad  hedder  din  lille  Datter?« 

»Hun  hedder  Saad«  ^). 

»Du  kalder  hende  saaledes  med  Rette,«  ytrede  Rabias 
Hustru,  »thi  der  hører  Lykke  til  at  faa  et  saadant  velsignet, 
lille  Barn.  Vi  maa  imidlertid  ogsaa  give  hende  et  Navn  efter 
vort  Valg.  Hvad  skal  vi  kalde  hende?«  tilføjede  Nimahs 
Moder,  henvendt  til  sin  Mand. 

»Det  kommer  ganske  an  paa  Dig  selv,«   svarede  Rabia. 

»Nu,  saa  kan  jeg  have  Lyst  til  at  kalde  hende  Nuuni«^), 
ytrede  hans  Hustru,  »det  klinger  endnu  smukkere  end  Navnet 
Saad. « 

»Det   være,    som  Du    ønsker!«    bekræftede   Rabia,    »Betyd- 


*)    Lykkebringende.     *)  Lykke. 

^)    Er  næsten  ensbetydende  med  Saad, 

ningen  er  den  samme ;    men  Klangen  behager  mig  i  ualmindelig 
Grad.« 

Nimah  og  Nuum  blev  nu  opdraget  sammen  indtil  deres 
tiende  Aar,  og  kappedes  om  at  tage  til  i  Skjønhed  og  Elsk- 
værdighed. De  gav  hinanden  i  deres  Uskyldighed  de  søde 
Navne  »Broder  og  Søster«,  indtil  Rabia  en  Dag  tog  sin  Søn 
til  Side  og  sagde  til  ham:  »Min  Søn,  Nuum  er  ingenlunde 
din  Søster,  men  din  Slavinde;  jeg  har  kjøbt  hende  til  Dig, 
medens  Du  endnu  laa  i  Vuggen,  og  Du  maa  herefter  ikke 
mere  kalde  hende  Søster.« 

»Men  saa  kan  vi  jo  gifte  os  med  hinanden!«  udraabte 
Nimah  glad,  og  ilede  strax  ind  til  sin  Moder  for  at  meddele 
hende  den  glædelige  Efterretning,  samt  forklare  hende  sin  Hen- 
sigt. Den  gode  Moder,  der  ligesom  sin  Mand  havde  gjort  sig 
det  til  Lov  at  føje  sin  kjære  Søn  i  al  Ting,  svarede  alene: 
»Nuum  er  din  Slavinde,  mit  kjære  Barn,  og  Du  kan  gjøre  med 
hende,  hvad  Dig  behager.« 

Saasnart  Nimah  havde  modtaget  den  Forklaring,  drev  han 
med  den  største  Iver  paa  sin  Formæling  med  den  smukke 
Nuum,  som  —  det  bemærkede  han  nu  snart  —  havde  vundet 
hele  hans  Hjerte.  De  blev  da  Mand  og  Kone,  og  henlevede 
flere  Aar  med  hinanden  i  den  herligste  Enighed. 

Nuum  fortjente  i  Sandhed  ogsaa  sin  Gemals  fulde  Kjær- 
lighed. Med  et  henrivende  dejligt  Aasyn  og  en  herlig  Skab- 
ning forbandt  hun  den  blideste  og  elskværdigste  Karakter  og 
en  begavet,  i  ualmindelig  Grad  uddannet  Aand.  Hun  læste 
med  en  ubeskrivelig  Ynde,  og  forstod  at  spille  paa  alle  Instru- 
menter. Hendes  Stemme  rørte  hvert  et  Hjerte,  naar  hun  sang 
enten   til   Citharen   eller  Tamburinen;    og  hun   digtede  med  en 


Færdighed,  som  ikke  gav  Tidens  største  Mestre  det  allermindste 
efter.  Kort  sagt,  Nuum  maatte  med  Rette  anses  for  den  skjøn- 
neste  og  mest  fuldkomne  Kone  i  Kufa. 

Da  hun  en  Dag  sad  hos  sin  Ægteherre,  og  de  nød  den 
søde  og  forfriskende  Sorbet  med  hinanden,  greb  hun  Citharen, 
spillede  og  sang : 

»Saalænge  Du  er  min  Herre,  af  hvis  Godhed  jeg  lever,  er  dit 
Hjerte  mig  et  Fristed  imod  Alverdens  Modgang;  og  jeg  skal  aldrig 
vakle,  om  end  mit  Livs  Veje  blive  nok  saa  vildsomme  og  besvær- 
lige.« 

Nimah  lyttede  med  Henrykkelse  til  sin  Hustrus  Ord  og 
Toner,  og  bad  hende  synge  noget  mere.  Nuum  opfyldte  hans 
Ønske,  Men  Nimah  udraabte,  saasnart  han  havde  hørt  hende 
tilende:  »Himlen  har  begavet  Dig  over  alle  Kvinder,  o,  min 
elskede  Nuum!« 

Dog  medens  Parret  saaledes  henlevede  de  lykkeligste  Dage 
med  hinanden,  pønsede  Khalifen  Abd  al  Melik  Ibn  Mervans 
Statholder  i  Kufa,  den  tapre,  men  tyranniske  Hedshadsh,  paa 
at  lade  Nuum  bortføre  for  derved  at  vinde  Gunst  hos  Khalifen. 
Han  havde  hørt  megen  Tale  om  hendes  Skjønhed  og  øvrige 
Fuldkommenheder,  og  tvivlede  ikke  om,  at  han  jo  med  hende 
kunde  gjøre  Khalifen  en  meget  kjærkommen  Foræring.  Hed- 
shadsh lod  derfor  en  gammel  Kvinde  kalde  for  sig,  hvis  Snild- 
hed han  ofte  ved  lignende  Lejligheder  havde  prøvet,  og  befalede 
hende  at  skaffe  sig  Adgang  til  Rabias  Hus  og  stifte  Bekjendt- 
skab  med  Nuum,  for  at  finde  Lejlighed  til  at  bortføre  og  over- 
give hende  i  hans  Vold. 

Strax   den    følgende  Morgen  iførte  den  gamle  Kjærling  sig 

en  grov,  ulden  Klædning,  hængte  en  Rosenkrands  med  store 
Kugler  omkring  sin  Hals,  og  begav  sig,  støttet  paa  en  Stav, 
hvorved  der  hang  en  Græskarflaske,  hen  til  Rabias  Hus. 
Medens  hun  gik,  fremsagde  hun  ganske  højt  fromme  Bønner, 
saaledes  som  andægtige  Kvinder  plejer  at  gjøre,  og  gjentog 
idelig:  »Ære  være  Allah!  Allah  være  priset!  Der  er  ingen 
Gud  uden  ham,  og  al  Magt  er  hos  ham,  den  højeste  og  største. « 
Saaledes  naaede  hun  ved  Middagsbønnens  Time  Rabias  Hus 
og  bankede  paa.  Dørvogteren  aabnede  for  hende  og  spurgte, 
hvad  hun  vilde. 

»Jeg  er  en  stakkels  Guds  Tjenerinde,«  svarede  Kjærlingen, 
»hvem  Middagsbønnens  Time  har  overrasket;  derfor  vover  jeg 
at  bede  om  Adgang  til  dette  ærværdige  og  hellige  Hus,  foi 
der  at  forrette  min  Bøn  og  mine  Aftvætninger.« 

»Gode  Kone,«  svarede  Slaven,  »dette  Hus  er  hverken  nogen 
Moske   eller  noget  Bedehus,    men  tilhører  Nimah,  Rabias  Søn.« 

»Det  véd  jeg  nok,«  svarede  den  gamle,  »dette  Hus'  Rygte 
er  mig  vel  bekjendt;  thi  jeg  hører  til  Khalifens  Palads,  maa 
I  vide.  Det  er  først  for  ganske  kort  siden,  at  jeg  har  forladt 
samme  for  at  hengive  mig  til  min  andægtige  Idræt  og  gjøre 
en  Valfart.« 

Dog  Dørvogteren  vedblev  at  nægte  Kjærlingen  Adgang. 
Efter  megen  unyttig  Snakken  frem  og  tilbage  blev  den  gamle 
Kvinde  endelig  højrøstet  og  skreg:  »Hvorledes,  det  skal  være 
en  Person  som  mig  forment  at  betræde  Nimahs,  Rabias  Søns 
Hus,  medens  alle  Stormændenes  og  Emirernes  Huse  staar  mig 
aabne?« 

Disse  sidste  Ord  havde  naaet  selve  Husherrens  Øre.  Nimah 
kom  til  at  le  derover,  og  gik  ud  for  at  give  Dørvogteren  et 
Tegn,  at  han  skulde  lade  den  gamle  komme  ind.     Saaledes  fik 

Kjærlingen  endelig  sin  onde  Vilje  frem,  og  Nimah  selv  førte 
hende  ind  til  sin  Hustru. 

Men  saasnart  hun  fik  Nuum  at  se,  blev  hun  i  den  over- 
ordentligste Grad  overrasket  ved  hendes  høje  Skjønhed,  og  ytrede 
efter  en  ærbødig  Hilsen: 

»O  min  Herskerinde,  velsignet  være  den  Gud,  som  har 
vidst  at  forene  saa  megen  Skjønhed  og  Ynde  i  Dig  og  din 
elskelige  Ægteherre. «  Derpaa  kastede  hun  sig  ned  foran  Nischen  ^) 
og  gav  sig  til  at  bede,  og  aflod  ikke  dermed,  førend  det  var 
blevet  sildig  Aften. 

Endelig  sagde  Nuum  til  hende:  »Andægtige  Matrone,  nu 
skal  I  dog  unde  Eder  nogen  Hvile.« 

»Ædle  Frue,«  svarede  Hyklersken,  »hvo,  som  i  det  til- 
kommende Liv  vil  vorde  lykkelig,  maa  ikke  sky  at  underkaste 
sig  allehaande  Savn  og  Besværligheder  i  det  nærværende;  hvo, 
som  ikke  gjor  det,  vil  ingenlunde  blive  indladt  i  de  retfær- 
diges Boliger.« 

Da  rakte  Nuum  Kjærlingen  Mad  og  Drikke,  og  sagde : 
»Del  mit  Brød,  fromme  Kone,  og  bed  til  Allah  for  mig  om 
Oplysning  og  Barmhjertighed!« 

»Min  Herskerinde,«  svarede  Kjærlingen,  »I  er  endnu  ung, 
og  i  sin  Ungdom  maa  man  nyde  Livets  Glæder.  Men  ogsaa 
for  Eder  vil  sikkerlig  engang  den  Dag  komme,  da  Allah  vil 
røre  eders  Hjerte;  thi  har  den  almægtige  ikke  selv  sagt,  at 
Synderne  skal  vorde  fordømt,  undtagen  de  angerfulde,  som  tror 
og  gjør  oprigtig  Bod?«. 


^)  Ganske  almindelig  findes  der  i  Værelserne  i  de  arabiske  Huse  enten 
virkelig  anbragt  eller  blot  en  malet  Nische  for  at  antyde  den  ved 
Bønner  foreskrevne  Retning  imod  Mekka. 

Nimah  underholdt  sig  endnu  nogen  Tid  paa  den  Maade 
med  den  gamle,  og  sagde  endelig  til  sin  Mand:  »Jeg  ønsker 
meget,  at  Du  vil  gjøre  noget  for  den  gode  Kone,  ud  af 
hvis  Aasyn  Fromheden  lyser.  Kan  hun  ikke  for  nogen  Tid 
blive  optagen  i  vort  Hus?« 

»Du  kan  jo  lade  hende  anvise  et  Værelse^i«  svarede  Nimah, 
»hvor  hun  kan  drage  sig  tilbage,  naar  hun  vil  holde  sine  An- 
dagtsøvelser, og  hvor  ingen  forstyrrer  hende.  Maaske  velsigner 
Allah  os  for  hendes  Skyld  med  sine  Velgjerninger,  og  mager 
det  saaledes,  at  vi  aldrig  bliver  skilt  fra  hinanden.« 

Kjærlingen  tilbragte  hele  Natten  med  Bønner  og  gudelige 
Betragtninger;  men  ved  Dagens  Frembrud  indfandt  hnn  sig 
atter  for  Nimah  og  Nuum  og  sagde,  som  om  hun  vilde  tage 
Afsked :    »Jeg  befaler  Eder  begge  i  Allahs  naaderige  Varetægt ! « 

Men  Nuum  indvendte:  »Hvor  vil  I  hen,  gode  Moder? 
Min  Husbond  har  givet  mig  Tilladelse  til  at  anvise  Eder  et 
Værelse,  hvor  I  uforstyrret  kan  hengive  Eder  til  Eders  Andagts- 
øvelser. « 

»Allah  lønne  Eders  Godhed  imod  mig  arme  Kone,«  svarede 
Bedragersken,  »og  skjænke  Eder  fremdeles  sin  Naade  i  rigeligt 
Maal!  Jeg  beder  Eder  alene  om  ikke  at  tillukke  Eders  Hus 
for  mig,  og  iøvrigt  lade  mig  gaa,  hvorhen  jeg  vil,  som  Allahs 
Aand  driver  mig,  —  priset  er  hans  Navn!  —  til  Besøg  paa 
de  hellige  Steder  i  Moskeer,  Bedehuse  og  hellige  Grave!  I 
kan  være  forvisset  om,  at  jeg  til  Tak  for  Eders  Godhed  skal 
bede  for  Eder  ved  Slutningen  af  enhver  af  mine  Bønner,  baade 
ved  Dag  og  ved  Nat.« 

Derpaa  gik  det  gamle  Skarn  sin  Vej,  og  Taarerne  kom 
den  blide  Nuum  i  Øjnene  ved  Afskeden  fra  Hyklersken,  hvis 
Hensigter   hun  rigtignok    ikke  havde  mindste  Anelse  om.     Men 

Kjærlingen  begav  sig  lige  hen  til  Hedshadsh,  og  blev  af  ham 
modtagen  med  Spørgsmaal  om,  hvad  hun  havde  udrettet.  Den 
gamle  fortalte  da,  at  hun  havde  faaet  Nuum  at  se  og  i  Tale, 
og  roste  hende  som  den  første  Skjønhed  i  hele  Verden.  Stat- 
holderen følte  sig  herved  endmere  bestyrket  i  sit  onde  Forsæt, 
og  lovede  Kjærlingen  en  stor  Belønning,  hvis  hun  vilde  være 
ham  behjælpelig  med  at  føre  det  igjennem.  Bedragersken  gik 
ind  paa  Forslaget,  men  udbad  sig,  med  Overdrivelse  af  de 
Vanskeligheder,  som  var  at  overvinde,  en  hel  Maaneds  Frist  til 
at  fremme  hans  Hensigt. 

Allerede  den  følgende  Dag  gjentog  Kjærlingen  sit  Besøg, 
og  blev  snart  saa  godt  som  en  daglig  Gjæst  hos  Nimah  og 
Nuum,  i  hvis  Agtelse  hun  bestandig  satte  sig  fastere.  Men  da 
hun  en  Dag  var  ene  med  Nuum,  tog  hun  saaledes  til  Orde : 

»O,  min  Herskerinde,  naar  jeg  saaledes  vandrer  om  paa  de 
hellige  Steder  og  forener  Bønnen  for  eders  Vel  med  mine 
øvrige  Bønner,  opstiger  ofte  og  mange  Gange  det  Ønske  hos 
mig,  at  I  var  fulgt  med  mig  og  kunde  se  de  fromme  Oldinger, 
som  der  giver  hverandre  Møde,  og  som  vil  formaa  at  udvirke 
for  Eder  hos  Allah  alt,  hvad  I  kan  ønske  Eder.« 

»Jeg  har  ofte  selv  følt  Lyst  til  at  følge  med  Eder,«  svarede 
den  fromme  Nuum,  og  vedblev,  henvendt  til  sin  Svigermoder : 
»O,  bed  dog  min  Mand  engang  om  at  lade  mig  gaa  ud  tillige- 
med Eder  og  den  fromme  Matrone,  for  at  besøge  Moskeerne 
og  de  hellige  Steder  og  blande  mig  imellem  de  fattige  og 
Allahs  fromme  Tjenere!« 

Hendes  Svigermoder  ytrede,  at  hun  vel  nok  selv  kunde 
have  Lyst  til  at  forrette  sin  Andagt  paa  slig  Maade,  og  lovede 
at  tale  med  sin   Søn  derom.     Da  Nimah  kort  efter  traadte  ind, 

nærmede  den  gamle  Kjærling  sig  ham,  kyssede  hans  Hænder, 
priste  hans  Godhed  og  Højmod,  og  forlod  ham  under  lydelige 
Velsignelser. 

Den  følgende  Morgen  kom  hun  igjen,  og  da  hun  ikke 
fandt  Nimah  hjemme,  benyttede  hun  Lejligheden  og  sagde  til 
Nuum:  »Vi  har  i  Gaar  hele  Aftenen  bedt  for  Eder.  Lad  os  nu 
i  Dag  gaa  ud  sammen  for  at  tilbringe  nogle  Timer  med  de 
hellige  Personer!  Vi  kan  være  tilbage,  inden  Nimah  kommer 
hjem  igjen.« 

Nuum  henvendte  sig  desangaaende  til  sin  Svigermoder; 
men  denne  indvendte,  at  hun  endnu  ikke  havde  talt  til  Nimah 
derom,  og  at  det  sikkerlig  vilde  være  ham  ukjært,  hvis  han 
kom  hjem  og  erfarede,  at  hans  Kone  var  gaaet  ud.  Da  tog 
den  gamle  Ordet  og  sagde:  »Ædle  Frue,  vi  vil  da  kun  gaa 
hen  i  den  nærmeste  Moske  og  hastig  komme  tilbage  igjen.« 

Paa  den  Maade  udvirkede  Bedragersken  endelig,  at  Nuum 
fik  Tilladelse  til  at  gaa  med  hende,  og  nu  førte  hun  hende  lige 
hen  i  Hedshadshs  Palads,  hvor  hun  strax  lod  sig  melde.  Da 
Statholderen  uden  Ophold  traadte  ind  i  Værelset,  hvor  Kjær- 
lingen  havde  ført  Nuum  ind,  geraadede  han  i  den  højeste  For- 
bauselse  over  hendes  store  Skjønhed.  Men  Nuum  indhyllede  sig 
strax  ved  hans  Indtrædelse  i  sit  Slør.  Statholderen  fjernede 
sig  imidlertid  uden  Ophold  igjen,  og  befalede  strax  en  af  sine 
Officerer  at  sidde  op  med  halvtredsindstyve  Ryttere,  og  paa  en  af 
hans  bedste  Kameler  føre  den  unge  Skjønhed  til  Damaskus  og 
overlevere  hende  i  Khalifen  Abd  al  Melik-Ibn-Mervans  Hænder. 
Han  medgav  ham  tillige  et  Brev  til  Khalifen,  hvorpaa  han 
skulde  have  Svar  med  tilbage,  og  anbefalede  ham  sluttelig  den 
største  IL 

Officeren    skyndte   sig    ogsaa  at   efterkomme    Statholderens 


217 

Befaling,  lod  Nuum  bestige  en  hastigløbende  Kamel,  og  begav 
sig  paa  Vejen.  Men  Nuum  gjorde  hele  Tiden  ikke  andet  end 
græde  over,  at  hun  var  bleven  adskilt  fra  sin  dyrebare  Herre  og 
Gemal. 

Strax  efter  Ankomsten  til  Damaskus  lod  Officeren  sig  melde 
hos  Khalifen  og  overgav  ham  Statholderens  Brev.  Saasnart 
Khalifen  havde  læst  Brevet,  spurgte  han,  hvor  den  unge  Slav- 
inde var,  hvorpaa  Nuum  blev  ham  forestillet  og  overleveret  i 
hans  Hænder.  Khalifen  befalede,  at  hun  skulde  føres  ind  i 
et  særegent  Værelse,  og  gik  derpaa  ind  til  sin  Gemalinde  for 
at  fortælle  hende,  at  hans  Statholder  Hedshadsh  havde  kjøbt 
ham  en  Slavinde  af  den  gamle  Fyrsteslægt  i  Kufa,  og  at  hun 
nylig  var  ankommen  tilligemed  et  Brev  fra  Statholderen.  Hans 
Gemalinde  ytrede  sin  Deltagelse  ved  en  Begivenhed,  der  syntes 
at  volde  Khalifen  en  saa  stor  Fornøjelse. 

Imidlertid  var  Khalifens  Søster  traadt  ind  i  det  Værelse, 
hvor  Nuum  befandt  sig,  og  udraabte  ved  Synet  af  hendes  høje 
Skjønhed:  »Eders  Herre  har  i  Sandhed  ikke  gjort  nogen  slet 
Handel,  selv  om  han  har  givet  hundrede  tusinde  Guldstykker 
for  Eder!« 

Dog  Nuum  agtede  slet  ikke  paa  dette  Udraab,  men  spurgte : 
»I  Allahs  Navn,  ædle  Dame,  vis  mig  dog  den  Naade  at  sige 
mig,  hvem  dette  Palads  tilhører,  og  i  hvilken  Stad  jeg  befinder 
•  mig ! « 

»I  befinder  Eder  i  Staden  Damaskus,  i  min  Broder  Kha- 
lifen Abd  al  Melik-Ibn-Mervans  Palads.  Men  det  kan  dog 
umulig  være  Eder  ubekjendt?« 

»O,«  udraabte  Nuum,  »jeg  véd  aldeles  intet  og  besværger 
Eder  at  sige  mig  Sandheden!« 

»Har  da  den  Mand,  som  solgte  Eder  til  Statholderen  af 
Kufa,  og  som  modtog  Pengene  for  Eder,  ikke  sagt  Eder,  at  I 
skulde  være  Khalifens  Ejendom?« 

Ved  disse  Prindsessens  Ord  styrtede  en  hed  Taarestrøm 
ud  af  Nuums  Øjne,  og  hun  sagde  til  sig  selv,  idet  hele  den 
skjændige  Sammenhæng  pludselig  blev  hende  klar:  »Hvad 
nytter  det,  at  jeg  fortæller,  hvorledes  det  hele  er  gaaet  til? 
Jeg  er  bleven  indført  her  i  Paladset  som  Slavinde,  og  ingen 
vil  dog  tro  mig.  Det  er  vel  derfor  bedre  ganske  at  tie  stille. 
Allahs  Hjælp  er  mig  dog  ingensinde  fjern.« 

Da  Nuum  syntes  meget  angreben,  overlod  Khalifens  Søster 
hende  den  øvrige  Dag  til  at  udhvile  sig  i.  Men  den  følgende 
Morgen  bragte  Prindsessen  hende  Linned  og  Klæder,  samt  et 
Perlehalsbaand  og  Armbaand,  og  bød  hende  smykke  sig  med 
disse  Ting  i  hendes  Nærværelse.  Strax  efter  traadte  Khalifen 
selv  ind  og  tog  Plads  hos  hende;  men  Nuum  bedækkede  øje- 
blikkelig Ansigtet  med  sine  Hænder.  Imidlertid  gav  hans 
Søster  sig  til  at  rose  hende  for  ham  som  Besidderinde  af  enhver 
Ynde,  og  bad  Nuum,  dog  ikke  at  unddrage  hendes  Broder 
Skuet  af  saa  megen  Elskværdighed.  Dog  Nuum  forblev  i  sin 
engang  indtagne  Stilling,  og  lod  sig  ikke  bevæge  til  at  tage 
Hænderne  fra  Ansigtet.  Men  Khalifen  behøvede  ikke  mere  end 
Synet  af  hendes  smukke  Arme  for  af  blive  lidenskabelig  for- 
elsket i  hende.  Han  sagde  derfor  til  sin  Søster,  at  han  om 
tvende  Dage  vilde  komme  igjen,  og  tilføjede :  »Jeg  haaber,  at 
hun  imidlertid  vil  blive  roligere  og  mere  fortrolig  mod  mig, 
samt  modtageligere  for  den  varme  Kjærlighed,  hun  allerede  har 
indgydt  mig.« 

Da  Khalifen  igjen  var  borte,  gav  Nuum  sig  paany  til  at 
tænke  over  sin  Stilling,  og  græmmede   sig  over  Adskillelsen  fra 

sin  kjære  Herre.  Henimod  Aften  blev  hun  anfalden  af  en 
heftig  Feber;  hun  vægrede  sig  ved  at  nyde  noget,  og  snart 
havde  hendes  skjønne  Træk  skæmmet  sig  paa  en  sørgelig 
Maade.  Den  over  hendes  Tilstand  højlig  bekymrede  Khalif 
lod  de  dueligste  Læger  hente  og  bragte  dem  til  hende;  men 
ingen  af  dem  formaaede  at  opdage  Roden  til  hendes  Onde  og 
raade  Bod  derpaa. 

Nimah  befandt  sig  imidlertid  i  en  Tilstand,  som  ikke  var 
mindre  fortvivlet.  Saasnart  han  kom  hjem  fra  Staden,  tog  han 
Plads  paa  Sofaen  og  kaldte  paa  sin  elskede  Nuum.  Da  han 
intet  Svar  modtog,  stod  han  hastig  op  og  raabte  endnu  højere ; 
men  der  lod  sig  ingen  se,  eftersom  alle  Slaverne  havde  skjult 
sig  for  deres  Herres  Vrede.  Nimah  begav  sig  derfor  ind  i  sin 
Moders  Værelse ;  hende  traf  han  hensunken  i  dyb  Eftertanke, 
med  Hovedet  støttet  i  begge  Hænder. 

»Moder,  hvor  er  Nuum?«   raabte  Nimah. 

»Min  Søn,«  svarede  Matronen,  »hun  er  ligesaa  godt  for- 
varet, som  om  hun  befandt  sig  hos  mig  selv;  hun  er  gaaet  ud 
med  den  fromme,  gamle  Kone  for  at  besøge  de  fattige,  og 
maa  snart  være  her  igjen.« 

»Nuum  plejer  ellers  ikke  saaledes  at  forlade  mig,«  ytrede 
Nimah.     »Naar  gik  hun  da  ud?« 

»I  Morgenstunden,  min  kjære  Søn,«   lød  Svaret. 

»Ak,  Moder,  hvorledes  har  I  dog  kunnet  tillade  sligt?« 
spurgte  Nimah  bedrøvet. 

»Ja,  hvad  skulde  jeg  gjøre?«  svarede  hans  Moder,  »Nuum 
trængte  ind  paa  mig,  indtil  jeg  gav  hende  Tilladelse.« 

Helt  ude  af  sig  selv  forlod  Nimah  Huset,  begav  sig  hen 
til  Befalingsmanden  for  Politivagten  og  spurgte:       »Har  I  taalt. 


at  min  Slavinde  lumskelig  er  bleven  bortført  af  mit  Hus?  Jeg 
skal  intetsomhelst  sky,  ikke  engang  Rejsen  til  Damaskus,  for  at 
beklage  mig  over  Eder.« 

»Vi  véd  intet  af  nogen  Bortførelse  at  sige,«  lød  Svaret. 
»Hvorledes  saa  Eders  Slavinde  ud?« 

Nimah  beskrev  nu  ganske  nøje  ikke  alene  sin  Hustru,  men 
ogsaa  den  gamle  forræderiske  Kjærling.  Befalingsmanden  gjen- 
kj endte  strax  det  gamle  Fruentimmer,  hvoraf  Statholderen  under- 
tiden betjente  sig.  Han  tvivlede  altsaa  intet  Øjeblik  om,  at 
hun  jo  havde  handlet  paa  den  høje  Herres  Befaling,  og  vogtede 
sig  vel  for  at  sige  Nimah  noget  derom,  men  indskrænkede  sig 
til  at  ytre:  »Før  mig  hen  til  hin  gamle  Kone,  saa  skal  jeg 
se  at  hjælpe  Eder  til  Eders  Slavinde  igjen?« 

»Jeg  kjender  ikke  hendes  Bolig,«   svarede  Nimah. 

»Hvorledes  skulde  jeg  da  kunne  hjælpe  Eder?«  ytrede 
Befalingsmanden.  »Allah  alene  véd,  hvor  den  gamle  Hex  har 
sit  Tilhold.« 

»Hvis  I  vilde,  saa  kunde  I  nok  forskaffe  mig  min  Slavinde 
igjen,«  svarede  Nimah  heftig,  »og  jeg  vil  gaa  lige  op  til  Stat- 
holderen for  at  beklage  mig  over  Eder.« 

Som  sagt,  saa  gjort!  —  Nimah  gik  op  til  Statholderen,  og 
da  han  hørte  til  en  af  de  mest  ansete  Familier  i  Kufa,  blev 
han  strax  indladt  for  ham. 

»Hvad  ønsker  I  af  mig?«  spurgte  Statholderen,  saasnart 
Nimah  stod  for  hans  Aasyn;  og  denne  gav  sig  strax  til  at 
foredrage  ham  sit  Anliggende. 

Da  lod  Statholderen  Befalingsmanden  kalde  op  for  sig  og 
spurgte:  »Véd  I  ikke,  hvor  en  vis  ung  Slavinde  befinder  sig, 
som  tilhører  denne  gode  Mand,  Nimah,  Rabias  Søn?« 

Befalingsmanden    var   altfor   klog   og    gammel  i  sit  Haand- 


værk  til  at  han  skulde  have  røbet  sin  Formodning  angaaende 
den  gamle  Kjærling,  og  svarede  alene:  »Herre,  det  skjulte  er 
alene  Allah  bekjendt.« 

»Saa  stig  øjeblikkelig  tilhest  med  Eders  Betjente,«  befalede 
Hedshadsh,  »gjør  en  Runde  i  og  omkring  Byen  og  søg  om- 
hyggelig efter  den  Nimah,  Rabias  Søn,  tilhørende  værdifulde 
Slavinde ! « 

Derpaa  vendte  han  sig  om  til  Nimah  og  vedblev:  »Hvis 
Eders  Slavinde  ikke  findes,  skal  I  til  Erstatning  faa  ti  af  mine 
egne  og  ligesaa  mange  af  Befalingsmandens  for  Politivagten.« 
Derpaa  indskærpede  han  endnu  engang  Befalingsmanden  at 
gjøre  sin  Pligt,  og  denne  fjernede  sig  strax  for  at  udføre  de 
modtagne  Befalinger,  eller  i  det  mindste  at  lade,  som  om  han 
gjorde  sig  Umage  derfor. 

Imidlertid  var  Nimah  nærved  at  gaa  fra  Sans  og  Samling 
af  Fortvivlelse  over  Tabet  af  sin  Elskede,  endskjøndt  han  kun 
var  fjorten  Aar  gammel  og  endnu  intet  Skjæg  havde.  Han  ud- 
gjød  Taarer  baade  Nat  og  Dag,  og  vilde  ikke  gjense  de  Steder, 
hvortil  saa  dyrebare  Erindringer  fængslede  ham.  Hans  dybt 
bekymrede  Moder  sørgede  med  ham  og  stræbte  forgjæves  at 
trøste  ham.  Hans  Fader  ytrede  engang,  for  at  berolige  ham. 
den  Formodning,  at  Statholderen  selv  havde  ladet  hans  Hustru 
bortføre,  og  at  han  rimeligvis  vilde  føle  sig  tvungen  til  at  give 
ham  hende  tilbage.  Men  Nimah  lod  sig  ikke  berolige,  og  hans 
Fortvivlelse  steg  til  en  Højde,  at  man  begyndte  at  frygte  for 
hans  Liv  og  hans  Forstand.  Han  vidste  ikke  mere,  hvad  han 
sagde,  og  kj endte  ikke  længer  de  Personer,  som  besøgte  ham. 
Alle    de  Læger,    som  Rabia    hidkaldte,    de    berømteste   i  Kufa, 


gjorde  enstemmig  hans  Helbredelse  afhængig  af  den  unge  Slav- 
indes Gjenerh  verveise. 

Tre  hele  Maaneder  svævede  Nimah  i  denne  Tilstand 
imellem  Liv  og  Død,  og  hans  Forældre  vidste  ikke  mere,  hvad 
de  skulde  gjøre.  Da  hørte  den  gamle  Rabia  Tale  om  en  be- 
rømt, i  Stjemetyderkunsten  vel  erfaren  Læge,  der  nylig  var 
kommen  til  Kufa,  og  bad  sin  Kone  lade  ham  hidkalde,  da  han 
maaske  kunde  vide  et  Middel  til  deres  Søns  Frelse,  Saasnart 
den  fremmede  Læge  kom,  førte  Rabia  ham  strax  ind  i  Syge- 
værelset. Lægen  greb  den  arme  Nimahs  Haand,  befølte  hans 
Lemmer,  studerede  nøje  hans  Ansigtstræk,  og  ytrede  derpaa 
smilende  for  Rabia:   »Eders  Søns  Onde  har  sit  Sæde  i  Hjertet.« 

Højlig  overrasket  gav  Rabia  ham  Ret  og  fortalte  ham  hele 
den  ulykkelige  Sammenhæng.  Hertil  ytrede  Lægen:  »Den 
unge  Slavinde,  om  hvilken  I  taler,  befinder  sig  for  Tiden  i 
Basra  eller  Damaskus,  og  alene  Gjenforeningen  med  hende  kan 
gjengive  Eders  Søn  Helbredet.« 

»Hvis  I  kunde  hjælpe  os  dertil,«  sagde  Rabia,  »skulde 
hele  min  Formue  staa  til  eders  Raadighed,  og  jeg  skulde  visse- 
lig gjøre  Eder  til  en  lykkelig  Mand.« 

»Hvad  jeg  gjør,  udøver  jeg  ikke  for  Fordels  Skyld, «  svarede 
den  persiske  Læge,  og  vedblev,  henvendt  til  Nimah:  »Vær  ved 
godt  Mod,  min  Søn!  Hjælpen  er  ikke  længer  fjern.«  Derpaa 
spurgte  han  Rabia,  om  han  kunde  anvende  fire  tusinde  Guld- 
stykker paa  Sagen,  Ufortøvet  hentede  Oldingen  Pengene  og 
overgav  dem  i  Lægens  Hænder.  Da  erklærede  denne,  at  han 
vilde  rejse  med  den  syge  til  Damaskus,  og  svor  paa,  ikke  at 
ville  vende  tilbage  uden  Slavinden,  ved  hvilken  den  unge 
Mands  Hjerte  hang  saa  inderlig.  Efterat  han  derpaa  havde 
faaet  den  syges  Navn  at  vide,    sagde  han   til  Nimah  :      »Velan, 

min  Søn,  nu  maa  I  samle  Eder  og  mande  Eder  op,  i  Tillid  til 
den  almægtige  Allah,  hvis  Navn  evindelig  være  priset!  Det 
\ar  jo  ham,  der  i  lykkeligere  Dage  forenede  Eder  med  eders 
Elskede.  Spis  nu  og  drik,  bekjæmp  Eders  Sorg  og  stræb  at 
komme  til  Kræfter  for  at  kunne  udholde  Rejsens  Anstrengelser! 
Inden  otte  Dage  i  det  seneste  maa  vi  bryde  op  til  Damaskus.« 

Den  persiske  Læge  skyndte  af  al  Magt  paa  Forberedelserne 
til  Rejsen,  og  lod  sig  give  allehaande.  Gjenstande  af  den  for- 
skjelligste  Art  til  Foræringer  i  Damaskus,  og  desuden  sex 
tusinde  Zechiner  til  for  at  fuldstændiggjøre  det  allerede  mod- 
tagne Beløb  indtil  ti  tusinde  Guldstykker,  hvilken  Sum  han 
ansaa  for  nødvendig  til  Udførelsen  af  sit  Forehavende.  Bagage, 
Heste  og  Kameler  blev  holdt  i  Beredskab-,  efter  otte  Dages 
Forløb  tog  Nimah  Afsked  med  sine  Forældre  og  drog  med  den 
persiske  Læge  til  Damaskus. 

I  Aleppo  opholdt  de  sig  en  Dag  tilende  for  at  forhøre 
sig  angaaende  den  unge  Slavinde,  men  erfarede  intetsomhelst 
om  hende.  Men  efter  at  have  naaet  Staden  Damaskus,  ud- 
hvilede de  i  tre  Dage.  Derpaa  lejede  den  persiske  Læge  sig 
en  Bod,  hvilken  han  monterede  med  den  største  Pragt.  De 
paa  Væggene  anbragte  Hylder  fyldte  han  med  kostelige  Por- 
cellænskar,  som  havde  Laag  af  rent  Sølv;  alleslags  gyldne  Pry- 
delser var  forhaanden  i  rig  Mængde,  og  foran  paa  Disken  op- 
stillede han  en  Mængde  Glas-  og  Krystalflasker  med  forskjellige 
Salver  og  Elixirer.  Ogsaa  sit  Astrolabium  stillede  han  op  i 
Boden  tilligemed  den  Tavle,  hvorpaa  han  foretog  sine  astro- 
nomiske Beregninger.  Dertil  klædte  han  sig  prægtig  som 
persisk  Læge,  og  lod  Nimah  iføre  sig  en  Underklædning  af 
det   fineste  Lærred,    samt   en  Kaftan    af  Silke    og  et  med  Guld 

broderet  Bælte.  Da  alt  saaledes  var  færdigt,  sagde  Lægen  til 
ham:  »O,  Nimah,  for  Fremtiden  maa  I  gjælde  for  min  Søn! 
I  kalder  mig  altsaa  herefter  Fader,  og  jeg  Eder  min  kjære 
Sønneke.«     Nimah  svarede:     »Jeg  hører  og  adlyder.« 

Snart  stimlede  Folket  sammen  udenfor  den  persiske  Læges 
Bod,  hvis  kostbare  Indretning  alle  og  enhver  maatte  beundre; 
og  ikke  mindre  Opsigt  vakte  den  unge  Nimahs  Skjønhed.  Per- 
serne talte  ikke  andet  end  Persisk  til  ham,  og  Nimah  svarede 
kun  i  det  samme  Sprog,  hvormed  han  var  tilstrækkelig  fortrolig 
ligesom  de  fleste  andre  unge  Mænd  af  fornem  Familie.  Hastig  ud- 
bredte sig  Rygtet  om  den  persiske  Læge  over  hele  Staden,  og 
man  spurgte  ham  til  Raads  ved  alle  forekommende  Sygdoms- 
tilfælde baade  nær  og  fjern.  Han  vidste  nemlig  Midler  imod 
alle  Sygdomme,  behøvede  blot  at  se  den  syges  Urin  for  at  faa 
Kundskab  om  hans  Onde,  anordnede  Lægemidler  derimod  og 
foreskrev  den  syge,  hvorledes  han  i  det  hele  havde  at  forholde 
sig.  I  kort  Tid  blev  han  hele  Stadens  Orakel,  og  hans  Be- 
rømmelse gjenlød  snart  endogsaa  i  de  stores  Paladser. 

Da  han  en  Dag  var  beskjæftiget  med  at  tillave  Læge- 
midler, kom  der  en  gammel  Kone  ridende  paa  et  Muldyr  med 
en  kostbart  udstyrel  Sadel,  holdt  stille  udenfor  hans  Bod  og 
gav  ham  ved  et  Tegn  tilkjende,  at  han  skulde  komme  og 
hjælpe  hende  ned  af  Dyret.  Den  persiske  Læge  nærmede  sig 
ærbødig,  hjalp  Matronen  ned  af  Sadlen  og  førte  hende  ind  i 
sin  Bod. 

»Er  I  den  persiske  Læge,«  spurgte  hun,  »som  for  kort 
Tid  siden  er  hidkommen  fra  Arabien?« 

Da  Perseren  hertil  havde  givet  et  bekræftende  Svar,  til- 
kjendegav  hun  ham,  at  hun  havde  en  syg  Datter.  Med  det 
samme   beskrev    hun  ham  den  syges    Onde  og  overgav  ham  en 

lille  Flaske,  hvoraf  han  skulde  øse  Kundskab  om  den  lidendes 
Tilstand. 

Den  persiske  Læge  undersøgte  Flaskens  Indhold  med  stor 
Opmærksomhed,  og  spurgte  endelig,  hvad  hendes  Datter  hed, 
forat  han  derefter  kunde  beregne,  under  hvilken  Stjerne^)  hun 
var  født,  og  endvidere,  i  hvilken  Time  hun  maatte  indtage  det 
Lægemiddel,  som  skulde  gjengive  hende  Sundheden. 

»Hun  hedder  Nuum,«   lød  Svaret. 

Da  begyndte  Lægen  at  overveje  og  beregne  og  skrive  paa 
den  flade  Haand^).     Endelig  tog  han  saaledes  til  Orde: 

»Min  naadigste  Herskerinde,  jeg  kan  ikke  meddele  eders 
Datter  noget  Lægemiddel,  førend  jeg  har  faaet  hendes  Fødested 
at  vide,  eftersom  jeg  maa  bringe  det  relative  Himmelstrøg  med 
ind  i  Beregningen.     Sig  mig  derfor,  hvor  gammel  hun  er!« 

»Hun  er  kun  fjorten  Aar  gammel,  og  er  født  i  Kufa,«  for- 
klarede Matronen. 

»Hvor  længe  har  hun  opholdt  sig  her  i  Staden?«  vedblev 
Lægen. 

»Kun  nogle  Maaneder.« 

Den  tilstedeværende  Nimah  havde  ikke  tabt  et  eneste  Ord 
af  denne  Underholdning;    Nuums  Navn  alene  havde  bragt  ham 


^)  Denne  Beregning  bliver  gjort  efter  Talværdien  af  de  Bogstaver,  som 
Navnet  indeholder.  Da  nu  Navnet  Nuum  i  det  arabiske  bestaar  af 
de  trende  Tegn:  Nun:::=50,  Ain:=70  og  Mim — 40,  giver  det  en  Sum 
af  160  Herfra  bliver  afvexlende  draget  snart  9  og  9,  snart  12  og 
12,  indtil  der  kun  bliver  12  tilbage  eller  derunder.  Dette  Tal  an- 
giver da  det  Tegn  i  Dyrekredsen,  hvoraf  den  vedkommende  Person 
bliver  behersket. 

"■')  De    arabiske  handlende    bruger  ofte    denne    Maade    at    anstille   deres 
Beregninger  paa. 
Tusind  og  én  Nat.    II.  15 

til  at  bæve.  Da  den  p>ersiske  Læge  havde  modtaget  alle  de 
Oplysninger,  han  ønskede,  angav  han  det  Lægemiddel,  som  den 
syge  skulde  bruge.  Matronen  lagde  ti  Guldstykker  paa  Disken 
og  forlangte  at  faa  Lægemidlet  med  sig  tilbage. 

Lægen  gav  Nimah  Anvisning  til  at  berede  det,  og  ved 
denne  Lejlighed  blev  Matronen  først  opmærksom  paa  den  unge 
Mand. 

»Allah  være  med  Dig,  min  Søn!«  ytrede  hun  forundret: 
»Sandelig,  min  Datter  ligner  Dig!« 

Derpaa  vendte  hun  sig  igjen  om  til  Lægen  og  spurgte: 
»Er  det  Eders  Slave,  Herre?« 

»Nej,  det  er  min  Søn,«  lød  Svaret. 

Saasnart  Nimah  var  færdig  med  den  ham  paalagte  Syssel 
skrev  han  paa  en  Seddel  følgende  Vers: 

»Naar  Nuums  Øje  hviler  paa  mig,  bryder  jeg  mig  hverken  om 
Saada's  eller  Dshemiles')  Gunst.  —  —  De  sagde  mig,  at  jeg  skulde 
opgive  hende,  og  faa  tyve  andre  Skjønheder  i  Stedet;  men  ingen 
ligner  hende,   og  jeg  slipper  hende   aldrig  i  Evighed!« 

Denne  Seddel  skjulte  han  behændig  i  Æsken,  som  inde- 
holdt Lægemidlet,  forseglede  samme,  skrev  sit  Navn  udenpaa, 
og  leverede  det  hele  til  Matronen,  som  strax  derpaa  tog  Afsked 
og  vendte  tilbage  til  Khalifens  Palads. 

Hun  begav  sig  lige  ind  i  den  unge  Slavindes  Værelse,  og 
fortalte  hende,  at  hun  kom  fra  en  berømt  persisk  Læge,  som 
for  nogen  Ttd  siden  var  kommen  til  Damaskus.  Hun  havde 
spurgt  ham  tilraads  angaaende  hendes  Sygdom,  og  faaet  et 
Lægemiddel   af  ham,    som    hans  Søn    havde   tilberedt.      »I  hele 


^)    Det  vil  sige:    andre  Skjønheders. 

Damaskus,«  tilføjede  hun,  »gives  der  ikke  nogen  saa  smuk  og 
velskabt  Yngling,  ligesom  heller  ingen  Bod  i  hele  Damaskus 
lader  sig  sammenligne  med  den  persiske  Læges.« 

Nuum  tog  imod  Æsken  med  Medicinen;  men  saasnart 
hun  fik  Øje  paa  sin  elskede  Herres  Navn  og  Haandskrift  uden- 
paa  Laaget,  blev  hun  bleg  som  et  Lig.  Øjeblikkelig  følte  hun  sig 
overbevist  om,  at  Besidderen  af  hin  Bod  var  kommen  til  Da- 
maskus udtrykkelig  i  den  Hensigt  at  erfare,  hvad  der  var  blevet  af 
hende,  og  bad  Matronen  om  at  beskrive  hin  Yngling,  om  hvem 
hun  havde  talt.  Heri  føjede  den  gamle  Kone  hende  beredvillig, 
og  forklarede,  at  den  unge  Mand  havde  et  Mærke  under  det 
højre  Øjenbryn,  fremviste  den  skjønneste  Skabning,  man  blot 
vilde  se  for  sine  Øjne,  og  var  klædt  paa  den  prægtigste  og  tillige 
smagfuldeste  Maade. 

Imidlertid  indtog  Nuum  Lægemidlet  og  smilede  ved  Ma- 
tronens Fortælling.  »Det  er  virkelig  et  ganske  fortræffeligt 
Middel,«  ytrede  hun,  »jeg  sporer  allerede  de  gode  Virkninger 
deraf. « 

I  det  samme  fandt  hun  Sedlen,  som  Nimah  havde  lagt  i 
Æsken,  og  blev  ved  den  bestyrkede  Overbevisning  om  sin  kjære 
Herres  Nærhed  i  en  Hast  ligesom  et  ganske  andet  Menneske. 
Men  saasnart  Matronen  blev  opmærksom  herpaa,  udraabte  hun: 
»Hvilken  lykkelig  Dag!  Hvilket  godt  Indfald,  at  jeg  begav  mig 
hen  til  den  persiske  Læge.« 

Da  Nuum  nu  forlangte  noget  at  spise  og  drikke,  løb  Ma- 
tronen ud  for  at  kalde  paa  en  Slavinde,  og  lod  frembære  de 
lækreste  Retter.  Men  netop  som  Nuum  var  i  Begreb  med  at 
holde  Maaltid,  kom  Khalifen  til ;  og  da  .  han  saa  hende  spise, 
bevidnede  han  hende  sin  Glæde  over  hendes  Helbredelse. 

»Hersker  over  de  Troende,«  sagde  Matronen,    »denne  Eders 

Glæde  over  Nuums  Helbredelse  skylder  I  alene  en  persisk  Læge, 
som  nylig  er  kommen  til  Damaskus.  Ingen  Læge  i  Verden 
forstaar  sig  bedre  paa  Sygdomme,  og  paa  de  utallige  Midler, 
som  finder  Anvendelse  imod  dem,  end  han.« 

»Bring  Lægen  en  Pung  med  tusinde  Guldstykker  til  Be- 
lønning for  den  heldige  Kur!«  befalede  Khalifen,  og  fjernede 
sig  kort  derefter. 

Den  gamle  Kone  opsatte  intet  Øjeblik,  men  overbragte  Lægen 
de  tusinde  Guldstykker,  og  røbede  ved  den  Lejlighed,  at  det 
ikke  var  hendes  Datter,  han  havde  helbredet,  men  Khalifens 
Favoritslavinde,  Matronen  havde  ogsaa  et  Brev  med  fra  Nuum, 
hvilket  den  persiske  Læge  strax  overgav  i  Nimahs  Hænder. 
Denne  modtog  sin  Elskedes  Brev  med  et  bævende  Indre,  brød 
det  og  læste: 

»Fra  den  af  Lykken  forladte,  fra  sin  Hjertenskjære  adskilte 
Slavinde, 

Til  Sagen!  —  Eders  Brev  er  kommet  mig  ihænde  og  har  ud- 
videt mit  Hjerte;  det  var  ligesom  Digteren  siger:  —  »Brevet  kom; 
gid  den  Haand,  som  skrev  det,  maa  blive  bevaret  for  mig,  indtil 
den  drypper  af  Vellugt!«  —  Det  var  mig,  som  da  Profeten  Musa*) 
blev  gjengiven  sin  Moder,  og  som  da  Patriarken  Yakub  modtog  sin 
dyrebare  Jussufs ')  Klædebon.« 

Nimah  brød  ved  Læsningen  af  disse  Ord  ud  i  Taarer,  Da 
den  gamle  Kone  for  den  persiske  Læge  herover  ytrede  sin  For- 
undring, svarede  denne  hende : 


^)   Moses, 

*)  I  Koranens  tolvte  Kapitel  fortælles  nemlig,  at  Jakob  fik  sit  af  den 
megen  Graad  over  Josef  tabte  Syn  tilbage  ved  dennes  mirakelgjø- 
rende  Underklædning,  som  hans  Brødre  havde  faaet  med  sig  fra 
Ægypten  for  at  brede  over  deres  Faders  syge  Øjne. 

»Hvorfor  skal  den  arme  Yngling  ikke  græde,  eftersom  han 
er  hin  unge  Slavindes  Herre  og  elsker  hende  med  Lidenskab? 
Thi,  for  at  sige  Sandheden,  denne  unge  Mand  er  ikke  min  Søn, 
men  en  Søn  af  Rabia  i  Kufa.  Alene  de  Linier,  som  han 
skrev  til  Slavinden,  var  i  Stand  til  at  helbrede  hende ;  thi  hele 
hendes  Sygdom  bestod  kun  i  Sorg  over  Skilsmissen  fra  en 
dyrebar  Herre.  Behold  derfor  kun  disse  tusinde  Guldstykker, 
og  gjør  sikker  Regning  paa  langt  større  Belønning,  hvis  eders 
Hjerte  lader  sig  stemme  til  Gunst  for  disse  ulykkelige  elskende. 
I  er  den  eneste,  som  formaar  at  udrette  noget  i  det  Anliggende, 
og  til  Eder  staar  derfor  hele  vort  Haab.« 

Matronen  følte  sig  højlig  forbauset  ved  denne  overraskende 
Meddelelse,  men  dog  endnu  i  langt  højere  Grad  smigret  ved 
den  Tillid,  der  vistes  hende,  og  blændet  ved  Udsigten  til  en 
saa  glimrende  Belønning,  og  spurgte  Nimah,  om  han  ogsaa 
virkelig  var  den  unge  Slavindes  Herre.  Da  Nimah  havde  be- 
kræftet det,  aabenbarede  hun  ham,  at  Nuum  ikke  havde  andet 
end  ham  i  sine  Tanker.  Rabias  Søn  meddelte  hende  derpaa 
hele  sin  Historie,  og  den  derved  dybt  rørte  Matrone  lovede  at 
anvende  al  sin  Indflydelse  for  at  gjenforene  de  elskende.  Efter 
dette  trøsterige  Løfte  besteg  hun  igjen  sit  Dyr  og  vendte  hastig 
tilbage  til  Paladset. 

Saasnart  hun  var  traadt  ind  i  Nuums  Værelse,  saa  hun 
smilende  den  unge  Slavinde  ind  i  Ansigtet  og  sagde  :  »Lønner 
det  sig  virkelig  at  græmme  sig  tildøde  for  Nimahs  Skyld,  en 
Søn  af  Rabia  i  Kufa?« 

»Barmhjertige  Allah,  saa  er  det  hele  altsaa  opdaget!«  ud- 
raabte  Nuum  forfærdet. 

Men  Matronen  beroligede  hende  hastig  igjen  ved  den  For- 
sikring,   at    hun,    langt    fra    at    have    i    Sinde   at   volde  hendes 

Ulykke,  vilde  opbyde  alle  sine  Kræfter  for  at  gjenforene  hende 
med  hendes  elskede,  selv  med  Fare  for  sit  eget  Liv.  Kort 
efter  begav  hun  sig  atter  tilbage  til  Nimah,  og  betroede  denne, 
hvad  der  var  foregaaet  mellem  hende  og  hans  kjære  Slavinde. 

»Hendes  Kjærlighed  til  Eder,«  ytrede  hun,  »er  saa  stærk, 
at  hun  med  .Lethed  har  kunnet  modstaa  Fristelsen  af  alle  Kha- 
lifens  glimrende  og  smigrende  Tilbud.  Hvis  I  nu  besidder 
Mod  og  Fatning,  vil  jeg  sætte  mit  Liv  i  Vove  for  at  bringe 
Eder  til  hende.  Jeg  har  allerede  udtænkt  Midler  til  at  bringe 
Eder  ind  i  Khalifens  Palads  og  skaffe  Eder  Adgang  til  Nuum; 
thi  at  hun  skal  komme  ud  til  Eder,  er  ganske  utænkeligt.« 

»Allah  understøtte  Eder  i  dette  eders  ædle  Forehavende,« 
svarede  Nimah,   »og  belønne  Eder,  som  I  fortjener  det!« 

Efter  denne  foreløbige  Aftale  vendte  Matronen  igjen  til- 
bage til  Paladset  og  sagde  til  Nuum,  at  hendes  Herre  havde 
udtalt  en  glødende  Attraa  efter  at  faa  hende  at  se,  og  spurgte 
hende,  hvad  hun  tænkte  derom. 

»Jeg  længes  ikke  mindre  end  han,«   var  Nuums  Svar. 

Henimod  Aften  forlod  den  gamle  Kone  igjen  Paladset, 
med  en  Pakke,  hvori,  foruden  et  Perlehalsbaand  og  de  dertil 
hørende  Smykker,  fandtes  en  fuldstændig  Kvindeklædning. 
Hastig  tog  hun  dermed  Vejen  til  Nimahs  Bod.  Da  hun  traf 
ham  hjemme,  bad  hun  ham  træde  ind  i  Bagværelset  med  hende, 
forat  de  kunde  være  alene.  Her  fremtog  hun,  hvad  hun  havde 
bragt  med  sig,  og  gav  sig  til  at  smykke  den  skjønne  Yngling 
som  en  Kvinde.  Hun  malede  hans  Ansigt  og  hans  Fingerspidser, 
gav  ham  Armbaand  paa,  smykkede  hans  Haar  med  Snore  af 
Silke,  lod  ham  iføre  sig  et  Par  Silkebenklæder  og  en  broderet 
Kvindekjole,  kort  sagt,  udpyntede  ham  paa  det  bedste  som  en 
ung  Slavinde,  saa  at  han  lignede  en  sortøjet  Jomfru  fra  Paradiset. 

Da  han  endelig  var  færdig,  besaa  hun  ham  fra  Top  til  Taa 
og  udraabte:  »Priset  være  Allah,  jeg  har  aldrig  i  mine  Leve- 
dage set  nogen  smukkere  Skabning!  Han  er  virkelig  endnu 
smukkere  end  hans  Slavinde ! « 

Derpaa  lod  hun  ham  prøve  paa  at  bevæge  sig  i  den  uvante 
Dragt,  og  lærte  ham,  hvorledes  han  skulde  træde  frem  med  den 
venstre  Side,  vugge  sig  i  Hofterne  og  lade  sin  Overklædning 
flagre.  Efter  at  hun  havde  indøvet  ham  godt  heri,  troede  hun 
ham  endelig  i  Stand  til  uden  Anstød  at  gjennemføre  sin  Rolle, 
og  sagde  til  ham: 

»I  Morgen  Aften  vil  jeg  hente  Eder  for  at  føre  Eder  ind 
i  Paladset.  I  maa  blot  endelig  ikke  blive  bange  ved  Synet  af 
Slaverne  og  deres  Befalingsmænd,  men  bevare  eders  Fatning, 
bøje  Hovedet  og  gaa  rask  forbi,  uden  at  give  Svar  paa  noget  •, 
saa  skal  jeg  nok  sørge  for  det  øvrige.« 

Den  næstfølgende  Aften  blev  Nimah  ført  ind  i  Khalifens 
Palads;  den  gamle  Kone  skred  iforvejen.  Dørvogteren  vilde 
imidlertid  ikke  lade  Slavinden,  som  han  ikke  kjendte,  slippe 
ind  i  Paladset,  og  standsede  hende  paa  Tærskelen.  Men  Ma- 
tronen tilkastede  ham  onde  Blikke,  udskjældte  ham  og  ytrede, 
at  han  rigtignok  var  dumdristig  over  al  tænkelig  Maade,  efter- 
som han  vovede  at  opholde  Khalifens  Yndlingsslavinde  Nuum, 
i  hvis  Velfærd  de  troendes  Behersker  tog  en  saa  levende  Del, 
og  bød  den  forklædte  Nimah,  uden  Ophold  at  følge  efter  hende. 
Dørvogteren  blev  forbløffet  ved  den  skrappe  Tiltale,  og  lod 
dem  uhindret  slippe  ind. 

Den  gamle  gik  nu  uden  videre  ind  i  Paladsets  indre  Gaard  •, 
her  standsede  hun  og  sagde  til  Nimah:  »Naar  vi  nu  kommer 
til   Haremets    Indgang,    maa  I   for   Alvor    tage    Eder    sammen. 

Gaa  kun  dristig  ind  og  hold  Eder  strax  tilvenstre;  tæl  saa 
Dørene,  indtil  I  kommer  til  det  sjette  Værelse,  hvor  alt  er 
forberedt  til  eders  Modtagelse.  Men,  for  Himlens  Skyld,  tab 
ikke  Fatningen,  hvis  nogen  skulde  tiltale  Eder;  I  maa  gaa 
dristig  forbi,  uden  at  standse  og  uden  at  svare  paa  nogen  Til- 
tale I « 

Nimah  fulgte  Anvisningen  og  skred  videre.  Men  da  han 
kom  til  Kvindeboligens  inderste  Dør,  standsede  Obersten  for 
Gildingerne  ham  og  vilde  have  at  vide  af  Matronen,  hvad  det 
var  for  en  Slavinde. 

»O,  min  vise  Hr.  Kammersvend,«  tog  Matronen  til  Orde: 
»hvor  har  I  eders  Forstand  i  Dag?  Nuum,  Khalifens  Yndlings- 
slavinde,  hvem  hans  Hjerte  tilhører,  for  hvis  Liv  han  har 
frygtet,  men  som  nu  tilligemed  sit  Helbred  har  vundet  en  ube- 
grændset  Indflydelse  over  de  troendes  Behersker,  ønsker  at 
kjøbe  denne  Slavinde,  og  Du  vover  at  opholde  hende?  Tag 
Dig  blot  iagt,  at  Nuum  ikke  faar  sligt  at  vide!  Det  kan  let 
komme  til  at  koste  Dig  dit  Hoved,  som,  endskjøndt  det  i  sig 
selv  kan  være  lidt  nok  værd,  dog  for  Dig  maa  gjælde  ikke 
saa  lidt  endda.« 

Og,  henvendt  til  Nimah,  vedblev  Matronen:  »Bryd  Dig 
kun  ikke  om  ham,  Slavinde,  men  gaa  blot  rask  videre !  Glem 
tillige,  hvad  han  har  sagt,  at  Nuum  ikke  skal  erfare  noget  om 
denne  vise  Mands  Adfærd!« 

Nimah  sænkede  sit  Hoved  og  gik  ind  uden  at  se  hverken 
tilhøjre  eller  tilvenstre.  Men  hans  Hjerte  bankede  urolig,  og 
i  Stedet  for  at  gaa  til  venstre,  gik  han  tilhøjre,  ligesom  han 
ogsaa  kom  ind  i  det  syvende  i  Stedet  for  det  sjette  Værelse. 
Dette  Gemak  havde  guldindvirkede  Silketapeter,  og  Aloetræ, 
Ambra  og  Moskus   udbredte   fra   gyldne  Røgelsekar   den    koste- 

ligste  Vellugt  trindt  omkring.  Midt  i  dette  Værelse  fandtes  der 
en  med  Brokade  bedækket  Trone;  paa  den  tog  Nimah  Plads, 
uden  at  have  nogen  Anelse  om,  hvad  der  ifølge  Allahs  almæg- 
tige Raadslutning  forestod  ham.  Thi  medens  han  saaledes 
sad  paa  Tronen  og  tænkte  over  sin  Skjæbne,  traadte  Khalifens 
Søster  ind  med  en  af  sine  Slavinder.  Prindsessen  ansaa  Nimah 
for  en  i  Paladset  nylig  indført  Slavinde,  og  spurgte  hende,  hvem 
hun  var,  og  hvorledes  hun  var  kommen  ind  i  Værelset,  men 
fik  intet  Svar.  »Hvis  I  er  en  af  min  Broders  Slavinder,«  ytrede 
Prindsessen  endelig,  »og  han  skulde  være  bleven  vred  paa  Eder, 
saa  lover  jeg  at  indlægge  et  godt  Ord  for  Eder,  at  I  maa  gjen 
vinde  hele  hans  Yndest.« 

Da  Nimah  endnu  stedse  ikke  svarede,  befalede  Prindsessen 
sin  Slavinde  at  blive  staaende  ved  Døren  og  ikke  indlade  nogen. 
Derpaa  traadte  hun  den  formentlige,  hende  ubekjendte  Slavinde 
endnu  nærmere,  og  vedblev,  højligen  overrasket  ved  hendes 
Skjønhed: 

»Sig  mig  dog,  hvem  I  er,  hvad  I  hedder,  og  hvorledes  I 
er  kommen  ind  i  mit  Værelse !  Jeg  erindrer  ikke,  at  jeg  nogen- 
sinde før  har  set  Eder  i  Paladset.« 

Nimah  forblev  endnu  stedse  stum. 

Da  besluttede  Prindsessen,  for  at  gjøre  Slavinden  mere 
tillidsfuld,  at  vise  hende  nogle  Kjærtegn.  Men  ved  denne  Lej- 
lighed mærkede  hun  strax,  at  hun  ikke  havde  nogen  Slavinde 
for  sig,  og  forsøgte  at  rive  Nimah  Sløret  fra  Ansigtet,  for  at 
faa  at  vide,  hvem  hun  havde  for  sig.  Da  raabte  endelig  Nimah  i 
sin  yderste  Angst:  »Ædle  Herskerinde,  jeg  er  en  Slave!  Hav 
den  Godhed  at  kjøbe  og  tage  mig  under  eders  Beskyttelse!« 

»Frygt  intet!«  svarede  Prindsessen  højlig  forbauset,  »men 
sig  mig  blot,  hvem  I  er,  og  hvo  der  har  bragt  Eder  hid!« 

»Ædle  Herskerinde,«  lød  det  bævende  Svar,  »jeg  hedder 
Nimah,  er  født  i  Staden  Kufa,  og  har  vovet  mit  Liv  for  at 
gjenfinde  min  Slavinde  Nuum,  som  Statholderen  Hedshadsh  ved 
skammelig  List  har  udrevet  af  mine  Arme!« 

Prindsessen  stræbte  at  berolige  Ynglingen,  kaldte  paa  sin 
Slavinde  og  bød  hende  hente  Nuum. 

Imidlertid  var  Matronen  kommen  ind  til  Nuum,  og  da 
hun  ikke  fandt  Nimah  hos  hende,  anede  det  hende  naturligvis 
strax,  at  han  havde  forvildet  sig  og  var  kommen  ind  i  et  galt 
Værelse.  Ufortøvet  meddelte  hun  Nuum  sin  skrækkelige  Anelse, 
og  forfærdet  udraabte  denne:  »Der  gives  ingen  Magt  og  Frelse 
uden  hos-  Allah!  Vor  Time  er  kommen;  vi  vil  gaa  tilgrunde 
med  hinanden!« 

Endnu  raadslog  de  i  en  dødelig  Angst  med  hinanden  om, 
hvad  der  var  at  gjøre,  da  en  Slavinde  traadte  ind  og  bød 
Nuum  at  indfinde  sig  hos  Prindsessen. 

»Jeg  hører  og  adlyder,«  stammede  Nuum.  Men  idet  hun 
gik  forbi  Matronen,  hviskede  denne  til  hende:  »Rimeligvis  be- 
finder eders  Herre  sig  hos  Prindsessen ;  saa  er  alt  opdaget,  og 
vi  er  om  en  Hals!« 

Saasnart  Nuum  var  traadt  ind  til  Prindsessen,  sagde  denne 
til  hende:  »Der  er  eders  Herre!  Han  har  taget  fejl  af  Væ- 
relserne, og  er  kommen  ind  i  mit  istedetfor  i  eders.  Men  I  skal 
ikke  faa  Grund  til  at  ængstes  for  den  Sags  Skyld;  vil  Allah, 
—  priset  være  hans  Navn!  —  skal  jeg  frelse  Eder  begge!« 

Denne  blide  og  velvillige  Tiltale  beroligede  Nuum,  og 
hun  takkede  Prindsessen  inderlig  for  den  hende  lovede  Be- 
skyttelse. Men  Nimah  havde  strax  ved  Nuums  Indtræden  rejst 
sig;    nu    ilede   de    hinanden    i    Møde    og    omfavnede    hinanden 

med  en  saa  lidenskabelig  Henrykkelse,  at  de  begge  mistede 
Bevidstheden. 

Saasnart  de  atter  var  kommet  til  sig  selv,  lod  Prindsessen 
dem  tage  Plads  ved  Siden  af  sig,  og  gav  sig  i  Forening  med 
dem  til  at  overveje,  hvorledes  de  skulde  drage  sig  ud  af  den 
Forlegenhed,  hvori  de  befandt  sig. 

»Prindsesse,«  sagde  Nuum,  »vor  Skjæbne  hviler  nu  i 
eders  Hænder  alene.« 

»Ved  Allah,«  svarede  Khalifens  Søster,  »ikke  alene  i  mine 
Hænder,  men  ogsaa  paa  mit  Hjerte!«  Og  hun  befalede  en 
Slavinde  at  bringe  nogen  Mad  og  Drikke,  hvad  der  netop  var 
ved  Haanden.  Saasnart  Bordet  var  dækket,  lagde  hun  egen- 
hændig de  unge  elskende  for,  og  de  spiste  sig  med  et  beroliget 
Sind  mætte.  Men  efter  Maaltidet  gav  de  sig  til  at  drikke  sød 
Vin  med  hinanden;  og  Bekymringen  veg  ganske  fra  deres 
Hjerter.  Dog  ytrede  Nuum  sukkende:  »Hvo  der  blot  vidste, 
hvad  der  kommer  efter  dette,  Lykke  eller  Fordærvelse!« 

Prindsessen  var  inderlig  rørt  over  de  unge  Menneskers 
trofaste  Ømhed,  og  henvendte  følgende  Spørgsmaal  til  Nimah: 
»I  elsker  altsaa  denne  Slavinde  over  al  Maade  højt?« 

»Ædle  Herskerinde,«  svarede  Ynglingen,  »det  er  jo  netop 
Kjærligheden  til  hende,  som  har  bragt  mig  i  min  nuværende 
livsfarlige  Stilling. « 

»Og  Du,  Nuum,«  vedblev  Prindsessen,  »elsker  Du  din  Herre 
med  en  lignende  Kjærlighed?« 

»O  min  Herskerinde,«  svarede  den  unge  Slavinde,  »var 
jeg  ikke  syg  og  smægtede  Døden  imøde  alene  af  Sorg  over  at 
være  adskilt  fra  ham?« 

»Ved  Allah,«    udraabte  Prindsessen  da,   »ja,    ved    Allah,    I 

elsker  hinanden !  Og  den  være  fordømt,  som  vil  skille  Eder  ad ! 
Opklar  eders  Blikke  og  vær  ved  godt  Mod!« 

Derpaa  lod  hun  hente  en  Cithar  og  overgav  den  i  Nuums 
Hænder.  Den  unge  Slavinde  stemte  den,  præluderede,  og  gav 
sig  til  at  synge: 

»Da  de  onde  ikke  var  tilfreds  med  mindre  end  vor  Skilsmisse, 
endskjøndt  ingen  af  dem  havde  Blodskyld  at  fordre  af  os,  —  da  de 
lod  al  Krigens  vilde  Larm  drønne  i  mine  Øren,  medens  jeg  ikke 
havde  nogen  Beskytter  eller  Redningsmand,  —  da  stred  jeg  imod 
dem  med  mit  Blik ,  mine  Taarer  og  mine  Sukke,  —  med  Spyd  og 
Vandstrømme  og  glødende  Ild.« 

Derpaa  overgav  hun  Citharen  i  Nimahs  Hænder  og  op- 
fordrede ham  til  at  synge.  Efter  et  indledende  Forspil  hævede 
han  sin  Stemme  og  sang: 

»Fuldmaanen  vilde  ligne  Dig  i  Skjønhed,  havde  den  ingen 
Pletter,  og  Solen,  hvis  den  ingensinde  blev  formørket.  —  I  Sandhed, 
det  undrer  mig  —  dog  hvor  rig  er  ikke  Kjærligheden  paa  Under- 
værker, ledsaget  af  Ængstelser,  Længsler  og  pinlige  Attraaer!  —  det 
undrer  mig,  at  Vejen  synes  mig  kort,  naar  jeg  gaar  til,  og  lang, 
naar  jeg  gaar  fra  min  elskede.« 

Da  Nimah  tav,  fyldte  Nuum  et  Bæger  og  rakte  ham  det. 
Nimah  tømte  det,  fyldte  det  paany  og  overrakte  Khalifens 
Søster  det.  Efterat  Prindsessen  havde  tømt  Bægeret,  tog  hun 
Citharen  og  sang: 

»Sorg  og  Ængstelse  huser  i  mit  Hjerte,  og  en  fortærende  Glød 
flammer  i  mit  Indre.  Mit  Legemes  Hensvinden  er  bleven  øjensynlig; 
min  urolige  Længsel  har  gjort  mig  syg  indtil  Døden.« 

Saaledes  drak  og  sang  de  endnu  vexelvis,  da  Khalifen 
pludselig    traadte    ind    i    Værelset,    hvor    de    sad.      De    tvende 

elskende  kastede  sig  strax  ned  for  ham  og  kyssede  Gulvet; 
men  de  troendes  Behersker  saa  velvillig  paa  Nuum,  som  endnu 
holdt  Citharen  i  Haanden,  og  sagde  til  hende :  »Priset  være 
Allah,  som  tog  Sorg  og  Lidelse  bort  fra  Dig!«  Derpaa  hen- 
vendte han  sin  Opmærksomhed  paa  Nimah,  og  spurgte  sin 
Søster,  hvad  det  var  for  en  Slavinde,  som  sad  ved  Siden  af 
Nuum. 

»O,  Hersker  over  de  Troende,«  svarede  Prindsessen,  »det 
er  en  af  dine  Slavinder,  en  saa  behagelig  Selvskaberske,  at 
Nuum  hverken  spiser  eller  drikker,  naar  hun  ikke  er  hos  hende.« 

»Hun  er  virkelig  lige  saa  smuk  som  Nuum,«  ytrede  Kha- 
lifen,  »og  skal  strax  imorgen  faa  et  Værelse  ved  Siden  af 
Nuums-,  ogsaa  vil  jeg  sende  hende  Bohave,  Klæder  og  Pynt, 
saa  meget  hun  kan  ønske  sig,  alt  for  Nuums  Skyld.« 

Prindsessen  lod  nu  bringe  Forfriskninger  til  Khalifen,  der 
havde  taget  Plads  og  slaaet  sig  til  Ro  hos  dem.  Han  fyldte 
et  Bæger,  og  gjorde  Tegn  til  Nuum,  at  hun  skulde  synge  en- 
gang. Nuum  adlød,  drak  af  Bægeret,  greb  derpaa  Citharen 
og  sang: 

»Gjerne  modtager  man  Bægeret  af  en  ædel  Bordkammerats 
Haand;  men  efterat  jeg  har  modtaget  det  skummende  Bæger  af 
din  Haand,  o  Hersker  over  de  Troende,  føler  jeg  mig  adlet  og  højt 
ophøjet,  en  Fyrste  af  din  Naade.« 

Khalifen  var  ganske  henrykt  og  fyldte  snart  igjen  et  andet 
Bæger,  rakte  det  til  Nuum  og  bød  hende  synge  endnu  mere. 
Nuum  drak  og  sang  atter: 

»O  Du  ædleste  iblandt  alle  levende,  hvem  ingen  Sjæl  tør  ligne 
sig  ved,  —  o  Du  i  Værdighed  og  Gavmildhed  uforlignelige,  —  o 
Herre    og  Fyrste,    vidt   berømt   i    alle    Dyder,    —    o    du    Herskernes 

Hersker  og  Profetens  Statholder  paa  Jorden,  for  hvem  alt  godt  er 
en  kjær  og  naturlig  Vane,  for  hvem  Alverdens  Magter  maa  vige,  for 
hvem  Paradiset  staar  aabent,  —  gid  Allah  opholde  Dig,  tilintetgjøre 
dine  Fjender,  og  forøge  din  Lykke  og  Berømmelse  indtil  dit  Livs 
salige  Ende!«  • 

Saasnart  Khalifen  havde  hørt  Nuum  synge  saalunde,  ud- 
raabte  han  ganske  ude  af  sig  selv:  »Dig  har  Allah  velsignet 
med  sine  rigeste  Gaver;  dit  Sprog  er  Musik  og  dine  Ord  him- 
melske Harmonier!« 

Saaledes  henrandt  Tiden  med  Lyst  og  Glæde,  og  det  lak- 
kede allerede  imod  Midnat,  da  Khalifens  Søster  tog  saaledes  tilorde : 

»Hersker  over  de  Troende,  for  den  nylig  helbredte  Nuum 
maa  den  megen  Sang  og  Delagtigheden  i  en  saa  livlig  Under- 
holdning en  hel  Aften  være  meget  anstrengende.  Hvad  synes 
Eder  derfor,  om  jeg  fortalte  Eder  en  smuk  Historie,  som  jeg 
for  ikke  længe  siden  har  læst?« 

»Herre,  der  var  engang  i  Staden  Kufa  en  ung  Mand  ved 
Navn  Nimah,  Rabias'  Søn.  Denne  besad  en  Slavinde,  med 
hvilken  han  var  bleven  opdragen  fra  lille  af,  som  han  liden- 
skabelig elskede  og  hvis  Gjenkj  ærlighed  han  i  fuldeste  Maal 
besad.  Saasnart  de  havde  naaet  den  voxne  Alder,  tog  Nimah 
sin  Slavinde  til  Kone;  men  neppe  var  dette  sket,  førend  den 
onde  Skjæbne  hjemsøgte  dem  med  Skilsmissens  Ulykke.  Onde 
Mennesker  lokkede  Slavinden  ud  af  Nimahs  Hus  og  stjal  hende 
fra  ham.  Derpaa  blev  hun  for  titusinde  Guldstykker  solgt  til 
en  mægtig  Hersker;  men  denne  opbød  forgjæves  alt  for  at 
vinde  hendes  Kj  ærlighed. 

Hendes  Herre  havde  imidlertid  i  Fortvivlelse  forladt  sit 
Hus,    sin  Familie    og   sin  Ejendom,    for   at  opsøge  hende  i  den 

vide  Verden  og  ofre  alt,  endogsaa  Livet,  for  at  udrive  hende 
af  hendes  forsmædelige  Tilstand.  Han  udsatte  sig  hensynsløst 
for  de  allerstørste  Farer,  og  vovede  virkelig  tilsidst  Livet  selv 
for  at  faa  en  Sammenkomst  med  sin,  dyrebare  Hustru.  Men 
neppe  havde  de  smagt  Gjensynets  Lykke,  førend  hin  Fyrste 
traadte  ind,  som  havde  kjøbt  Slavinden  af  den  frække  Røver. 
Strax  gav  han  Befaling  til  at  lade  dem  begge  dræbe,  uden  at 
ville  vide  af  nogen  Retfærdiggj  øreise  at  sige. 

Hvad  er  nu  Eders  Mening  om  den  Fyrstes  Adfærd?«  ved- 
blev Prindsessen,  henvendt  til  sin  Broder. 

»Hin  Fyrste  havde  gjort  bedre  i  at  tilgive,  endskjøndt  han 
havde  Magt  til  at  straffe,«  svarede  Khalifen,  »thi  han  burde 
have  overvejet  trende  Ting:  for  det  første,  at  de  unge  Ægte- 
fæller var  forbundet  ved  Kjærlighedens  Baand,  for  det  andet, 
at  de  befandt  sig  i  hans  Palads  og  i  hans  Magt,  og  for  det 
tredie,  at  en  Fyrste  vel  bør  betænke  sig,  førend  han  dømmer 
i  en  Sag,  hvori  han  selv  er  den  ene  af  Parterne.  —  Hin  Fyrste, 
synes  mig,  har  derfor  ingenlunde  handlet  fyrstelig.« 

»O  min  Broder,«  tog  Prindsessen  da  tilorde,  »jeg  beder 
Eder,  befal  Nuum  at  synge,  og  mærk  Eder  vel  Indholdet  af 
hendes  Sang!« 

Khalifen  føjede  hende,  og  Nuum  sang  af  sit  Indres  dybeste 
Grund : 

»Forræderisk  var  Skjæbnen  imod  mig  efter  gammel  Sædvane; 
den  finder  sin  Glæde  i  at  sønderknuse  Hjerterne  og  fremkalde  Sor- 
gerne i  det  menneskelige  Indre,  i  at  adskille  elskende  Sjæle,  i  at 
bringe  Taaren  til  at  rinde  i  salte  Strømme.  —  Med  dyb  Græmmelse 
og  høj  Vellyst  mindes  jeg  den  Tid,  da  vi  var  uadskilleligt  forenet. 
Forbi  er  den  lyksalige  Tid ;  derfor  vil  jeg  græde  Blod  indtil  mit 
Livs  Ende.« 

Med  Henrykkelse  havde  Khalifen  lyttet  til  Nuums  herlige 
Sang.  Da  hun  tav,  tog  Prindsessen  atter  Ordet  og  sagde  til 
sin  Broder :  » Hvo,  som  har  fældet  en  Dom  over  sig  selv,  maa 
staa  ved  sit  Ord  og  bringe  det  i  Udførelse.  <'  Og  hun  bød 
Nuum  og  Nimah  at  rejse  sig. 

»Hersker  over  de  Troende,«  vedblev  hun  derpaa,  »der  ser 
I  netop  de  tvende  ulykkelige  for  Eder,  hvis  Skjæbne  I  saa 
levende  har  beklaget!  Nuum  er  den  unge  Slavinde,  som  Hed- 
shadsh  har  røvet  fra  hendes  Ægtefælle  for  at  gjøre  Eder  en 
Foræring  med  hende.  I  sin  Skrivelse  til  Eder  har  han  bedraget 
Eder  med  det  Foregivende,  at  han  har  betalt  ti  tusinde  Guld- 
stykker for  hende.  Det  er  den  pure  Løgn;  den  unge  Nimah, 
som  I  her  ser  for  Eder  i  Slavindedragt,  er  hendes  Herre  og 
Ægtefælle.  Ved  eders  glorværdige  Forfædre  besværger  jeg 
Eder  nu,  at  have  Medlidenhed  med  deres  Ungdom  og  tilgive 
dem  deres  Forseelse!  —  I  vil  i  Eders  Hjerte  finde  Lønnen  for 
den  Højmodighed,  som  I  udviser  imod  dem.  Glem  ikke,  at 
de  er  i  eders  Magt,  at  de  begge  har  nydt  den  Ære  at  spise 
ved  eders  Taffel,  og  endelig,  glem  ikke,  at  eders  egen  Søster 
har  bønfaldt  Eder  om  at  skjænke  dem  Tilgivelse ! « 

Khalifen  viste  sig  ganske  bevæget  og  svarede:  »Du  har 
Ret,  min  Søster-,  jeg  har  fældet  Dommen  over  mig  selv,  og  en 
Fyrste  tager  aldrig  sit  Ord  tilbage.«  Derpaa  vendte  han  sig 
om  til  Nuum  og  spurgte:    »Det  er  altsaa  din  Herre?« 

Nuum  svarede  bævende  ja. 

»Vær  uden  Frygt!«  vedblev  Khalifen  med  Godhed,  »jeg  til- 
giver Eder  begge  af  mit  ganske  Hjerte.  Men  sig  mig  nu  ogsaa, 
Nimah,  hvorledes  Du  erfarede,  at  din  Slavinde  befandt  sig  i  mit 
Palads,  og  hvorledes  Du  har  baaret  Dig  ad  med  at  komme  herind ! « 

»Herre,«  svarede  Nimah,  »vær  saa  naadig  at  høre  For- 
tællingen om  min  Skjæbne!  Jeg  tilsværger  Eder  ved  eders  For- 
fædre, ikke  at  skjule  det  allermindste.«  Derpaa  meddelte  han 
Khalifen  alt,  hvad  der  var  mødt  ham,  hvilken  Forbindtlighed 
han  var  den  persiske  Læge  skyldig,  samt  den  gamle  Kone,  som 
havde  ført  ham  ind  i  Paladset. 

Højlig  forundret  over  alt,  hvad  han  maatte  erfare,  lod 
Khalifen  den  persiske  Læge  kalde,  forærede  ham  en  Æres- 
klædning  og  satte  ham  i  en  høj  og  anset  Stilling  ved  sit  Hof 
Han  gav  ham  tillige  en  henrivende  skjøn  Slavinde  til  Kone, 
og  ytrede  naadig,  at  han  ønskede  stedse  at  beholde  en  Mand 
om  sig,  der  besad  en  saa  udmærket  Forstand  og  Duelighed,  og 
hvis  Evner  i  saa  mange  Henseender  kunde  være  ham  til  Nytte. 

Ogsaa  Nuum  og  Nimah  overøste  Khalifen  med  sine  Vel- 
gjeminger,  ilige  Maade  den  gamle  Kone;  og  hele  syv  Dage 
efter  hinanden  blev  der  fejret  prægtige  Fester  i  Paladset.  Efter 
denne  Tids  Forløb  tillod  Khalifen  de  elskende  at  vende  tilbage 
til  Kufa;  og  saaledes  blev  da  de  tvende  ømme  Hjerter  gjen- 
forenet  med  hinanden,  og  bankede  fremdeles  for  hinanden  i 
Fryd  og  Smerte,  dog  stedse  lykkelige  ved  den  gj  ensidige 
Kjærlighed,  indtil  de  maatte  briste  for  hint  Væsens  ubøjelige 
Magt,  som  sætter  en  Grændse  for  den  jordiske  Glæde. 


Tusind  og  én  Nat.    II.  I6 


Aladdin  AMsch  Schamat. 


For  mange,  mange  Aar  siden  levede  der  i  Kairo  en  Kjøb- 
mand  ved  Navn  Schemseddin.  Han  drev  udbredte  For- 
retninger, og  var,  som  en  højst  paalidelig  Mand,  i  Besiddelse 
af  alles  Tillid.  Han  var  umaadelig  rig,  ejede  et  stort  Antal 
Slaver,  og  Kjøbmændene  i  Kairo  havde  udvalgt  ham  til  deres 
Schah-Bandar  ^).  Foruden  alle  de  nævnte  Lykkens  Goder 
havde  han  en  Hustru,  som  han  elskede  af  ganske  Hjerte  og 
som  ligesaa  oprigtig  elskede  ham  igjen:  men  —  deres  Ægte- 
skab havde  nu  allerede  varet  i  tyve  Aar  og  endnu  havde  de 
ingen  Børn. 

En  Dag  sad  Schemseddin  i  sin  Kjøbmandsbod  og  betrag- 
tede sine  Naboer,  som  alle  havde  en  eller  flere  Sønner.  Smerten 
over  hans  egen  Barnløshed  blev  i  dette  Øjeblik  endnu  mere 
levende  hos  ham  end  sædvanlig,  og  han  blev  fortrydelig  paa 
sin  Hustru,  hvem  han  hemmelig  tilskrev  Skylden  derfor. 

Da  det  just  var  en  Fredag,  gik  Schemseddin  efter  Sædvane 

')  Forstander. 

i  Bad,  hvorefter  han  lod  sig  parfumere,  sit  Hoved  rage  og  sit 
Skjæg  klippe.  Derpaa  betragtede  han  sig  i  Spejlet,  og  ved 
Synet  af  sit  Skjæg,  som  allerede  var  begyndt  at  blive  graat, 
forøgedes  hans  onde  Lune. 

Schemseddins  Hustru,  som  vidste,  til  hvilken  Tid  han 
plejede  at  komme  hjem,  toede  og  pyntede  sig  —  som  sæd- 
vanlig —  til  hans  Modtagelse.  Idet  han  traadte  ind,  kom  hun 
ham  venlig  i  Møde  og  ønskede  ham  god  Aften;  men  han 
svarede,  at  hendes  god  Aften  kunde  hun  beholde  for  sig  selv. 
Slavinderne  anrettede  Aftensmaaltidet,  og  hun  bad  ham  at  tage 
for  sig  af  Retterne;  men  han  vendte  sig  bort  fra  hende  med 
de  Ord:  »Jeg  vil  intet  spise.«  Paa  hendes  indtrængende  Sporgs- 
maal:  »Hvad  er  det  dog,  som  idag  gør  Dig  saa  forstemt?« 
svarede  han  endelig  med  Bitterhed:  »Det  er  Uig  selv!  .... 
Da  jeg  imorges  aabnede  min  Bod,  faldt  det  mig  paa  Sinde,  at 
alle  Kjøbmændene  i  mit  Nabolag  har  Sønner;  jeg  alene  har 
ingen.  Meget  enfoldigt  var  det  af  mig,  at  jeg  paa  vor  Bryl- 
lupsaften tilsvor  Dig,  ingensinde  at  tage  flere  Koner,  at  ingen 
Slavinde  skulde  blive  din  Medbejlerske,  ja,  at  jeg  end  ikke 
vilde  tilbringe  nogen  Nat  udenfor  mit  Hus.  Dog  —  den 
Gang  var  jeg  jo  rigtignok  uvidende  om,  at  min  Hustru  var 
ufrugtbar. « 

»Hvem  kalder  Du  ufrugtbar?«  udbrød  Konen  ophidset. 
»At  vi  ingen  Børn  har,  kan  lige  saa  vel  være  din  Skyld 
som  min.« 

Den  tillidsfulde  Sikkerhed,  hvormed  disse  Ord  blev  frem- 
ført, gjorde  Kjøbmanden  mistroisk  mod  sig  selv;  han  bad  sin 
Kone  om  Forladelse,  fordi  han  havde  været  saa  heftig,  spiste 
med  hende  og  blev  hos  hende  Natten  over.  Og  se,  efter  nogle 
Maaneders  Forløb  følte   hun    sig  frugtsommelig.     Da  Tiden    for 

hendes  Nedkomst  nærmede  sig,  blev  en  Jordemoder  hentet,  og 
hun  nedkom  lykkeHg  med  en  smuk,  lille  Dreng.  Jordemoderen 
signede  ham  ved  gjentagne  Gange  at  udtale  Navnet  Muhammed  og 
Ali  over  ham,  og  ved,  ligeledes  til  Beskyttelse  mod  al  Slags 
Uheld,  at  raabe  ham  baade  Tekbir  ^)  og  Adan  ^)  i  Øret.  Tre 
Dage  efter  kunde  Moderen  allerede  være  oppe ;  hendes  Mand 
kom  for  at  ønske  hende  til  Lykke,  og  forlangte  at  se  Barnet. 
Da  man  rakte  ham  det,  forbausedes  han  over  dets  Skjønhed 
og  dets  Størrelse,  paa  Grund  af  hvilken  man  godt  kunde  antage 
det  for  at  være  Aar  gammelt,  og  spurgte:  »Hvilket  Navn  har 
Du  givet  ham?« 

»Havde  det  været  en  Pige,«  svarede  hun,  »vilde  jeg  selv 
have  givet  Barnet  Navn ;  men  da  det  nu  er  en  Dreng,  maa  Du 
bestemme,  hvad  det  skal  hedde.« 

Den  Gang  plejede  man  at  give  Børnene  de  Navne,  som 
man  tilfældigvis  netop  i  samme  Øjeblik  fik  at  høre.  Da  nu 
Kjøbmanden  netop  hørte  nogen  raabe  Aladdin,  gav  han  sin 
Søn  dette  Navn,  og  desuden,  paa  Grund  af  et  Smilehul,  Drengen 
havde  paa  hver  Kind,  Tilnavnet  Abusch  Schamat. 

Den  lille  Aladdin  trivedes,  saa  det  var  en  Lyst ;  men  desto 
mere  frygtede  hans  Fader,  som  ikke  var  fri  for  Overtro,  at  et 
eller  andet  Uheld  skulde  ramme  ham,  fornemlig  at  der  skulde 
blive  set  paa  ham  med  onde  Øjne.  For  at  beskytte  ham  der- 
imod, besluttede  han  at  lade  ham  opvoxe  i  et  Værelse  under 
Jorden,  indtil  han  havde  naaet  Ynglingealderen.  For  det  første 
betroedes    han   til  en  Slavindes    og    en  gammel  Tjeners  Omhu ; 


^)  Tekbir  er  en  Lovprisning  af  Gud,  der  bestaar  i  den  gjentagne  Frem- 
sigelse af  Ordene :  Allah  akbar  o :  Gud  er  stor ! 
^)  Opfordringen  til  Bøn. 

senere  fik  han  ogsaa  en  Lærer  og  gjorde  i  sin  Ensomhed  store 
Fremskridt  i  allehaande  Videnskaber. 

Men  en  Dag  havde  den  gamle  Tjener  forglemt  at  tillaase 
Indgangen  til  den  underjordiske  Bolig.  Heraf  benyttede  Aladdin 
sig,  steg  op  ad  Trappen  og  kom  ind  i  sin  Moders  Værelse, 
hvor  der  befandt  sig  et  Selskab  af  de  fornemste  Damer.  Ved 
Ynglingens  uformodede  Fremtræden  lod  Damerne  strax  deres 
Slør  falde,  og  besværede  sig  for  hans  Moder  over  denne  Kræn- 
kelse af  Sømmelighedens  Fordringer. 

»Mine  Damer, «  svarede  hun.  »Dette  unge  Menneske  er 
min  Søn.  Af  Frygt  for  onde  Øjne  har  min  Mand  ladet  ham 
opdrage  i  en  underjordisk  Bolig,  hvorfra  han,  uden  at  jeg 
véd  hvorledes,  er  undsluppen,  endskøndt  vor  Hensigt  var  at 
lade  ham  blive  der,  indtil  han  havde  naaet  den  voxne  Alder.« 
Damerne  ønskede  hende  nu  af  Hjertet  til  Lykke  med  et  saa 
smukt  Barn. 

Fra  sin  Moders  Værelse  begav  Aladdin  sig  til  Husets  indre 
Gaard,  hvor  nogle  Slaver  just  var  i  Færd  med  at  trække  et 
Muldyr  ind  i  Stalden.  Paa  hans  Sporgsmaal  svaredes  der,  at 
hans  Fader  var  paa  dette  Dyr  reden  til  sin  Butik,  hvorfra  de 
nu  havde  bragt  det  tilbage.  Ynglingen  spurgte  nu  ivrig  om, 
hvem  hans  Fader  var,  og  da  han  havde  faaet  at  vide,  at  han 
var  Schah-Bandar  for  hele  Handelsstanden  i  Kairo,  ilede  han 
til  sin  Moder  for  der  at  erholde  yderligere  Underretning.  »Min 
Søn!  sagde  hun.  »Din  Fader  er  ogsaa  Overhovedet  for  Ara- 
berne her  i  Landet,  ingen  fremmede  Varer  af  nogensomhelst 
Art  kunne  ind-  eller  udføres  her,  uden  at  gaa  igjennem  hans 
Hænder.  Hans  udbredte  Handelsforretninger  og  den  alminde- 
lige Tillid,  hvoraf  han  er  i  Besiddelse,  har  gjort  ham  til  en 
umaadelig  rig  Mand.« 


246 

»Allah  være  lovet  derfor!«  udraabte  Aladdin.  »Men  kjære 
Moder,  hvorfor  har  jeg  i  saa  lang  en  Tid  maattet  sidde  inde- 
spærret i  hin  underjordiske  Hvælving?« 

»Det  skete  kun,«  svarede  hun,  »for  at  unddrage  Dig  onde 
Øjnes  skadelige  Indflydelse.« 

»Moder,«  gjensvarede  Aladdin,  »ingen  kan  undgaa  sin 
Skjæbne,  og  for  sligt  gives  der  ikke  noget  Fristed.  Døden 
venter  os  alle.  Min  Fader,  endnu  i  Dag  i  sin  Sundheds  fulde 
Kraft,  kan  allerede  i  Morgen  være  bortreven  fra  os;  og  skulde 
jeg  da  indtage  hans  Plads,  vilde  man  ikke  tro,  at  jeg  var 
Schemseddins  Søn,  og  Øvrigheden  vilde  bemægtige  sig  min 
Fædrenearv.  Lov  mig  derfor  at  formaa  min  Fader  til  at  ind- 
rette mig  en  Kjøbmandsbod  og  gjøre  mig  bekjendt  med  alt, 
hvad  en  Kjøbmand  nødvendigvis  maa  vide.« 

Aladdins  Moder  forsikrede  ham,  at  hun  vilde  opbyde  alt 
for  at  fyldestgjøre  hans  Ønsker. 

Imidlertid  kom  Kjøbmanden  hjem  og  spurgte  med  For- 
undring sin  Kone,  hvorfor  hun  havde  ladet  sin  Søn  komme  ud 
af  det  underjordiske  Værelse.  Hun  svarede,  at  hun  ikke  vidste, 
hvorledes  han  var  kommen  ud,  og  meddelte  ham  den  Samtale, 
hun  nylig  havde  haft  med  det  unge  Menneske.  Faderen  lovede 
at  tage  ham  ud  med  sig  den  følgende  Dag,  og  formanede  ham 
til  nøje  at  give  Agt  paa  Forretningerne  og  paa  den  i  Kjøb- 
mandslivet  nødvendige  Finhed.  Den  herover  henrykte  Aladdin 
ventede  med  Utaalmodighed  Morgenens  Frembrud.  Først  førte 
hans  Fader  ham  da  i  Bad,  gav  ham  derpaa  prægtige  Klæder, 
og  efter  Frokosten  red  de  begge  til  Bazaren. 

Da  Kjøbmændene  saa  deres  Schah-Bandar  komme  ledsaget 
af  den  dem  ubekj endte,  skjønne  Yng*ling,  stak  de  Hovederne 
sammen  og  tilhviskede    hinanden  baade    det  ene  og  det  andet. 

som  ikke  just  tjente  til  Anbefaling  for  Schah-Bandarens  Sæde- 
lighed. Ja,  deres  Nakib,  det  vil  sige:  den  ældste  iblandt  dem, 
benyttede  endog  sin  Anseelse,  ligefrem  at  andrage  paa  Schah- 
Bandarens  Afsættelse. 

Dette  kunde  ikke  længere  forblive  skjult  for  Schemseddin ; 
han  lod  hin  ældste  komme  for  sig  og  spurgte  ham  om  Aar- 
sagen  til  hans  Fremfærd. 

»Det  unge  Menneske,«  svarede  han,  »som  I  har  hos  Eder, 
er  Skyld  deri.« 

Schemseddin  fortalte  ham  nu,  hvad  Læseren  allerede  véd, 
og  Nakib 'en  skyndte  sig  at  underrette  de  øvrige  Kjøbmænd 
derom,  hvilke  da  ufortøvet  begav  sig  til  deres  Schah-Bandar  for 
at  ønske  ham  til  Lykke. 

En  af  dem  ytrede  ved  denne  Lejlighed,  at  fattige  Folk 
plejede  ved  et  Barns  Fødsel  at  gjøre  et  lille  Gilde  for  Slægt- 
ninge og  Venner.  Schemseddin,  som  strax  fattede  Meningen, 
svarede,  at  det  var  ogsaa  hans  Hensigt  at  indbyde  dem  alle 
til  et  Gjæstebud  i  hans  Have.  Allerede  næste  Morgen  blev  de 
nødvendige  Forberedelser  truffet ;  tvende  Sale,  den  ene  i  nederste, 
den  anden  i  øverste  Stokværk  af  hans  Hus,  sattes  i  Stand  til 
at  modtage  Gjæsterne.  Schemseddin  sagde  derpaa  til  sin  Søn : 
»Alle  de  gamle  vil  jeg' selv  modtage  og  føre  ind  i  Salen  oven 
paa;  den  nederste  er  derimod  for  de  unge,  og  dem  maa  Du 
tage  Dig  af.« 

»Men?«  spurgte  Aladdin.      »Hvorfor  denne  Adskillelse?« 

»For  at  saavel  de  ældre  som  de  yngre  kan  bevæge  og 
more  sig  med  større  Frihed,«  svarede  Schemseddin;  og  Aladdin 
anstrængte  sig  nu  for  at  skille  sig  paa  bedste  Maade  ved  det 
Hverv,  hans  Fader  havde  paalagt  ham. 

Ved    Maaltidet   manglede   der    intet,    og    da    nu   Sorbetten 

var  bleven  budt  omkring  og  Salen  var  bleven  gjennemrøget, 
kom  Samtalen  imellem  de  gamle  ret  i  Gang  og  drejede  sig 
fornemlig  om  historiske  og  literære  Gjenstande.  Mellem  de 
yngre  faldt  Talen  derimod  paa  Handelsaffairer,  og  nu  fortalte 
de,  den  ene  mere  eventyrligt  end  den  anden,  hvorledes  de  i 
fremmede  Lande  havde  bragt  meget  ud  af  lidt  og  havde  gjort 
Lykke  ved  Rejser  og  Spekulationer.  Da  nu  en  af  Gjæsterne 
spurgte  Aladdin,  om  han  ikke,  da  han  hidtil  havde  ført  et  af- 
sondret Liv,  kunde  have  Lyst  til  at  se  sig  om  i  Verden, 
svarede  han: 

»Hvorfor  skal  jeg  udsætte  mig  for  en  saadan  Rejses  Møje 
og  Besvær?  Er  det  ikke  bedre  at  blive  hjemme  og  leve  i  Fred 
og  Ro?«  Selskabet  smilte  ad  denne  hans  Ytring,  og  han  hørte 
tydelig,  hvorledes  de  halvhøjt  kaldte  ham  en  Kryster. 

»Han  ligner,«  sagde  den  ene,  »Fisken,  som  dør,  naar  den 
kommer  op  af  Vandet;  at  forlade  sin  Faders  Hus  vil  for  ham 
være  det  samme  som  den  visse  Død.« 

»Han  véd  ikke,«  bemærkede  en  anden,  »at  man  paa  Rej- 
ser erhverver  sig  Kundskaber  og  Dannelse,  og  at  en  Kjøbmand, 
som  ikke  er  vidt  berejst,  hverken  kan  forstaa  sin  Dont  tilgavns 
eller  nyde  mindste  Anseelse  iblandt  sine  Standsfæller. « 

Ved  at  høre  disse  spottende  Ytringer  flk  Aladdin  Taarer 
i  Øjnene-,  ufortøvet  besteg  han  sit  Muldyr  og  red  hjem  med 
bekymret  Hjerte.  Hans  Moder,  som  bemærkede  hans  Sørg- 
modighed, spurgte  ham  om  Aarsagen  dertil,  og  nu  fortalte  han 
hende,  hvad  de  unge  Kjøbmænd  havde  sagt,  og  erklærede,  at 
han  maatte  og  vilde  rejse,  hvad  det  saa  end  skulde  koste.  I 
Førstningen  forsøgte  hun  at  bringe  ham  paa  andre  Tanker; 
men  da  hun  mærkede,  at  al  hendes  Møje  var  forgjæves,  spurgte 
hun,  hvor  han  da  havde  i  Sinde  at  rejse  hen. 

»Jeg  vil  til  Bagdad,«  svarede  Aladdin,  »thi  der  kan  man, 
efter  hvad  jeg  har  hørt,  med  Lethed  fordoble  sin  Formue.« 

Moderen  følte  sig  smertelig  bevæget  ved  Tanken  om  at 
skulle  skilles  fra  den  saa  inderlig  elskede  Søn-,  desuagtet  lovede 
hun  dog  at  tale  med  hans  Fader  derom  og  formaa  ham  til  at 
overlade  ham  et  passende  Vareforraad.  Den  utaalmodige  Alad- 
din bad  indstændig  om,  at  Moderen  ogsaa  vilde  overlade  ham 
noget  af,  hvad  der  tilhørte  hende  selv  og  strax  besørge  det 
indpakket.  Hun  efterkom  hans  Ønske  og  sendte  strax  Bud 
efter  Arbejdsfolk,  som  af  de  Sager,  hun  gav  dem,  bragte  ti 
anselige  Baller  i  Stand. 

Imidlertid  var  Schemseddin  kommen  ned  i  den  Sal,  hvor 
de  yngre  Kjøbmænd  var  forsamlet.  Han  spurgte  efter  sin 
Søn,  og  da  man  sagde  ham,  at  han  pludselig  var  reden  bort, 
ilede  han  efter  ham.  Da  han  kom  hjem  og  saa  de  ti  Vare- 
baller, spurgte  han  sin  Kone  om,  hvem  de  tilhørte,  og  fik  nu 
Underretning  om  alt,  hvad  der  var  foregaaet,  Schemseddin 
begav  sig  da  strax  til  sin  Søn,  og  skildrede  ham  levende  Rejse- 
livets Farer  og  Møjsommeligheder;  men  da  den  unge  Mand 
blev  urokkelig  fast  ved  sit  Forsæt,  sagde  han  endelig:  »Saa 
vil  jeg  da  ikke  længer  være  dit  Ønske  imod;  jeg  kan  idet- 
mindste  forskaffe  Dig  'Midlerne  til  at  rejse  paa  den  nyttigste 
og  behageligste  Maade.«  Derpaa  førte  han  Ynglingen  ind  i 
sine  Varemagasiner,  hvor  han  viste  ham  en  Mængde  kostelige 
Stoffer  og  de  for  hvert  Land  ejendommelige  Produkter.  Blandt 
disse  udvalgte  han  fyrretyve  Baller,  hver  til  en  Værdi  af  tusinde 
Guldstykker. 

»Tag  dem,«  sagde  han,  »tilligemed  de  ti.  Du  har  faaet 
af  din  Moder,  og  rejs  saa  i    Guds  Navn.     Vejen  til  Bagdad  er 

farlig;  den  fører  gjennem  Løveskoven  og  Dalen  Benu-Kalab, 
og  begge  disse  Steder  hjemsøges  ofte  af  Beduinerne.« 

Aladdin  svarede,  at  han  ubetinget  betroede  sig  til  Guds 
Varetægt,  og  hans  Fader  tog  ham  nu  med  sig  op  paa  Torvet, 
for  at  kjøbe  Lastdyr.  Her  traf  de  en  Akkam^),  ved  Navn 
Kemaleddin,  der  hilste  Schemseddin  som  en  gammel  Bekjendt. 
Kjøbmanden  meddelte  ham  sin  Søns  Plan,  og  tilføjede,  at  det 
vilde  være  ham  kjært,  hvis  han  vilde  ledsage  ham  og  være  ham 
i  Faders  Sted  paa  Rejsen.  Da  Manden  gik  ind  herpaa,  gav 
han  ham  hundrede  Guldstykker  til  Uddeling  mellem  hans 
Slaver,  og  paalagde  sin  Søn,  at  han  i  enhver  Henseende  skulde 
følge  sin  Førers  Raad.  Tillige  kjøbte  han  en  Voxkjærte,  for 
at  ofre  den  paa  den  hellige  Abd-el-kader  Algilani's  ^)  Grav. 

Saasnart  Kjøbmanden  var  kommen  hjem,  lod  han  anrette 
et  stort  Gjæstebud,  og  man  tilbragte  Aftenen  i  Glæde.  Næste 
Morgen  skjænkede  han  Aladdin,  for  det  Tilfælde,  at  han  ikke 
strax  skulde  kunne  faa  sine  Varer  fordelagtig  afsat,  titusinde 
Guldstykker,  og  Ynglingen  begav  sig  nu  paa  Rejsen  i  Selskab 
med  sin  Fører.  Gjennem  Ørkenen  kom  de  lykkelig  til  Damaskus, 
derfra  til  Aleppo,  og  fremdeles  videre,  indtil  de  kun  befandt 
sig  en  Dags  Rejse  fjernet  fra  Bagdad.  Da  kom  de  til  en 
Dal,  hvor  Aladdin  ønskede  at  udhvile  sig.  Hans  Fører  fra- 
raadede  det  paa  det  indstændigste,  og  sagde,  at  de  gjorde  bedst 
i  at  skynde  sig  med  at  naa  Bagdad  før  Solens  Nedgang;  thi 
ved  den  Tid  blev  Stadens  Porte  lukket  og  aabnedes  ej  igjen 
før  Solopgang,  fordi  man    frygtede   for,   at   Perserne   om   Natten 


^)  En  Fragtmand. 

^)  En  berømt  Shejk  og   Helgen. 

skulde  trænge  ind  i  Staden  og  kaste  alle  Religionen  vedkommende 
Bøger  i  Tigrisfloden.  Men  Aladdin  svarede,  at  Hensigten  med 
hans  Rejse  ikke  blot  var  at  drive  Handelsforretninger,  men  ogsaa 
at  more  sig  og  se  fremmede  Lande.  Og  da  hans  Fører  nu 
med  levende  Farver  skildrede  ham  alt,  hvad  han  havde  at  be- 
frygte af  de  rovgjerrige  Beduiner,  blev  han  fortrydelig  og  ud- 
brød: »Hvem  er  Herre  her,  Du  eller  jeg?  I  Bagdad  vil  jeg 
drage  ind  om  Dagen,  for  at  Folk  kan  se  mine  Varer  og  mine 
Rigdomme. « 

Kemaleddin,  Føreren,  troede  ikke  at  burde  gjøre  flere  Ind- 
vendinger, men  sagde: 

»Som  I  vil!  Jeg  har  gjort,  hvad  jeg  ansaa  for  at  være 
min  Pligt,  og  jeg  frygter,  I  vil  for  silde  fortryde,  at  I  ikke 
har  fulgt  mit  Raad.« 

Aladdin  befalede  at  læsse  af  Muldyreme  og  opslaa  Tel- 
tene. Henimod  Midnat  traadte  han  udenfor  sit  Telt,  og  idet 
han  saa  sig  om  bemærkede  han  noget,  som  glimtede  i  det 
fjerne.  Strax  underrettede  han  sm  Fører  derom;  Kemaleddin 
stod  op  og  opdagede  strax,  at  det  var  en  Flok  Beduiner,  hvis 
Sværd  og  Landser  blinkede  i  Maanelyset.  Faa  Øjeblikke  efter 
var  de  omringet  af  Røverne,  som  med  vilde  Skrig  styrtede  frem 
imod  dem. 

Kemaleddin  traadte  dem  i  Møde  og  raabte: 

»Bort  herfra,  I  æreløse  Røvere!  I,  de  usleste  og  elen- 
digste blandt  alle  Arabere!« 

Men  Røvernes  Anfører  gjennemborede  ham  med  et  Landse- 
stød,  saa  at  han  sank  død  til  Jorden  foran  Indgangen  til  sit 
Telt.  En  af  Tjenerne,  som  ligeledes  med  lydelige  Skjældsord 
traadte  frem  mod  Røverne,  havde  samme  Skjæbne. 

Ved  det  Syn  blev  Aladdin  greben  af  Skræk;    han  flygtede 

ind  i  sit  l'elt  og  skjulte  sig  der  i  en  Krog.  Beduinerne  ned- 
sablede imidlertid  uden  Medlidenhed  alle  hans  Folk,  belæssede 
derpaa  Muldyrene  med  det  erobrede  Bytte,  bandt  Dyrene  til 
hverandre  ved  Hjælp  af  Halerne  og  skyndte  sig  bort. 

Da  Aladdin  var  kommet  noget  til  Besindelse  igjen,  faldt 
det  ham  ind,  at  Røverne  kunde  maaske  komme  tilbage,  og  at 
de  da  ikke  vilde  skaane  ham,  hvis  de  fik  ham  at  se.  Han  af- 
førte sig  derfor  sine  Klæder  med  Undtagelse  af  Skjorte  og 
Underbenklæder,  og  kastede  sig  midt  imellem  sine  Rejsefællers 
blodige  Lig. 

Beduinerne  var  allerede  kommet  temmelig  langt  bort,  da 
Anføreren  pludselig  fik  i  Sinde  at  spørge,  om  de  udplyndrede 
var  kommet  fra  Ægypten  eller  fra  Bagdad;  og  da  han  fik  at 
høre,  at  de  var  kommet  fra  Ægypten,  befalede  han  sine  Folk 
at  vende  om ;  thi  han  havde  fattet  Mistanke  om,  at  Karavanens 
Herre  endnu  var  i  Live.  Nu  vendte  Beduinerne  altsaa  tilbage 
og  gav  sig  til  at  undersøge  Ligene  og  gjennembore  dem  med 
deres  Landser.  Da  de  kom  til  Aladdin,  bemærkede  en  af  dem, 
at  der  endnu  var  Liv  i  ham;  »Oho!  Du  lader  nok  som  om 
Du  er  død;  men  vent  lidt,  god  Karl!  Jeg  skal  snart  gjøre 
det  af  med  Dig!«  Men  i  samme  Øjeblik,  som  han  vilde 
gjennembore  Aladdin,  bemærkede  denne,  idet  han  i  en  inder- 
lig Bøn  anraabte  Abd-el-kader  Algilani,  Stedets  Helgen,  at  en 
fremmed  Haand  greb  fat  om  Beduinens  Landse  og  styrede  den 
mod  hans  døde  Fører  Kemaleddins  Bryst.  Røveren  drog  Land- 
sen tilbage  og  stødte  atter  efter  Aladdin:  men  atter  afværgedes 
Stødet  af  den  samme  Haand,  og  Røveren  red  nu  ilsomt  bort 
med  sine  Kammerater. 

Saasnart  Aladdin  troede,  at  Beduinerne  var  langt  nok 
borte,    rejste   han  sig  op  og  gav  sig  til  at  løbe  af  alle  Kræfter. 

Men  Rø verhøvidsm anden  saa  sig  just  om  i  det  samme  og  raabte 
strax:  »Kammerater!  Hist  henne  ser  jeg  en  i  Færd  med  at 
flygte  bort.«  Strax  sprængte  en  Beduin  med  slappe  Tøjler  efter 
Aladdin.  Heldigvis  fik  denne  Øje  paa  en  Cisterne  tæt  ved; 
hurtig  klavrede  han  op  i  det  derved  sig  befindende  Stenbækken, 
kastede  sig  deri  saa  lang  han  var,  og  bad  Gud  at  unddrage 
ham  fra  alles  Blikke.  Beduinen  naaede  Stedet;  han  hævede 
sig  allerede  i  Sadlen  og  udstrakte  Haanden  for  at  gribe  ham, 
da  pludselig  en  Skorpion  for  ud  af  sit  Hul  og  stak  Røveren 
saa  alvorlig  i  Haanden,  at  han  udstødte  et  Skrig  og  tilraabte 
sine  Kammerater,  at  det  var  ude  med  ham.  Disse,  som  nu 
kom  tililende,  fandt  ham  udstrakt  paa  Jorden.  De  hjalp  ham 
da  atter  op  paa  hans  Hest  og  spurgte,  hvad  der  var  tilstødt 
ham.  Saasnart  de  hørte,  at  han  var  bleven  stukken  af  en 
Skorpion,  blev  de  bange  for,  at  hele  Egnen  var  fuld  af  disse 
Dyr,  og  galopperede  af  Sted,  det  bedste  de  havde  lært,  for  at 
indhente  den  øvrige  Del  af  Banden. 

Aladdin  var  saa  udmattet,  at  han  faldt  i  Søvn  i  Sten- 
bækkenet, hvor  han  laa.  Da  han  efter  nogen  Tids  Forløb 
atter  vaagnede,  rejste  han  sig  og  begav  sig  paa  Vej  til  Bagdad. 
Det  var  Aften,  da  han  naaede  Staden;  han  traadte  ind  i  For- 
hallen til  en  Moske,  i  den  Hensigt  at  overnatte  der.  Lidt 
efter  kom  to  Kjøbmænd  derind;  Tjenere  bar  Lygter  foran  dem. 
Den  ene  var  en  Olding  af  ærværdigt  Udseende,  den  anden  en 
Yngling.  Denne  sagde:  »Kjære  Onkel  1  Giv  mig  saa  din  Datter 
tilbage ! « 

»Jeg  har  allerede  flere  Gange  sagt  Dig,  at  det  er  umuligt. 
Og  er  det  ikke  Dig  selv,  som  har  bevirket  Skilsmissen?«  svarede 
den  Gamle. 

I   samme  Øjeblik   bemærkede   han  Aladdin    og   hilste   ham 

med  megen  Venlighed,  øjensynlig  forbauset  over  hans  Skjønhed. 
Efterat  Aladdin  meget  høflig  havde  besvaret  Oldingens  Hilsen, 
spurgte  denne  ham,  hvem  han  var. 

»Mit  Navn  er  Aladdin  Abusch-Schamat, «  svarede  han,  »min 
Fader  hedder  Schemseddin  og  er  Formand  for  Handelsstanden 
i  Kairo.  Med  halvtredsindstyve  Baller  af  kostelige  Stoffer  og 
andre  Varer,  og  med  titusinde  Guldstykker  forlod  jeg  min 
Fædrenestad  for  at  rejse  til  denne  Egn;,  men  en  Røverbande 
overfaldt  min  lille  Karavane  og  fratog  mig  hele  min  Ejendom. 
Uden  at  vide,  hvor  jeg  skulde  overnatte,  ankom  jeg  hertil,  og 
tog  derfor  min  Tilflugt  til  denne  Moske.« 

Efter  at  have  betænkt  sig  et  Øjeblik,  tog  Oldingen  saaledes 
til  Orde: 

»Hvad  syntes  Jer,  om  jeg  nu  forskaffede  Eder  en  fuld- 
stændig Klædning  af  tusinde  Guldstykkers  Værdi,  fremdeles  et 
Muldyr  af  samme  Værdi,    og    en  Børs  med  en  lignende  Sum?« 

»Og  hvad  skal  vel  Hensigten  være  med  en  saa  højmodig 
Handling?«   spurgte  Aladdin. 

»Den  unge  Mand  her,«  vedblev  Oldingen,  idet  han 
pegede  paa  sin  Ledsager,  »er  en  Søn  af  min  Broder,  hvis  Øje- 
sten han  er.  Jeg  selv  har  en  Datter  ved  Navn  Sobe'ide,  hvem 
jeg  ligeledes  elsker  som  min  egen  Sjæl,  og  som,  foruden  en 
sjelden  Skjønhed,  er  i  Besiddelse  af  et  overordentligt  Talent 
for  Tonekunsten.  Jeg  har  allerede  gjentagne  Gange  sagt  ham, 
at  hun  umulig  kan  vende  tilbage  til  ham,  naar  ikke  først  en 
anden  Mand    ægter  hende    og    atter   forskyder   hende  ^),   og  jeg 


^)  Ifølge  Muhammedanernes  Lov  har  nemlig  en  Mand  Ret  til  at  for- 
støde sin  Hustru  tre  Gange ;  men  naar  han  derpaa  atter  vil  tage 
hende    til    sig,    da   kan   dette  ikke  ske,    med  mindre  hun  efter  Skils- 

søger  just  nu  en  fremmed,  som  maa  findes  beredvillig  til  at 
vise  ham  den  Tjeneste ;  der  vil  da  blive  mindre  Eftersnak.  Og 
da  I  nu  er  en  fremmed  her  paa  Stedet,  saa  følg  med  os  til 
Kadien,  at  vi  kan  faa  opsat  en  Ægteskabskontrakt  mellem  Eder 
og  min  Datter.  I  maa  da  tilbringe  Natten  hos  hende,  og  i 
Morgen  tidlig,  naar  I  atter  har  forskudt  hende,  vil  jeg  give 
Eder  alt  det,  som  jeg  har  lovet.« 

Aladdin  tænkte  hos  sig  selv,  at  det  var  dog  altid  bedre 
at  tilbringe  Natten  i  en  god  Seng  end  ude  paa  Gaden  dier  i 
Forhallen  til  en  Moske,  og  tog  imod  Tilbudet.  Han  gik  med 
til  Kadien. 

»Hvad  er  Eders  Begjæring?«  spurgte  Kadien  den  gamle 
Mand. 

»Jeg  vil,«  svarede  denne,  »bortgifte  min  Datter  til  den 
unge  Mand  her,  men  paa  den  Betingelse,  at  han  i  Morgen  tidlig 
atter  forskyder  hende  og  giver  hende  tilbage  til  hendes  første 
Mand.  Han  maa  derfor  i  Kontrakten  forpligte  sig  til,  i  Morgen 
at  udbetale  min  Datter  en  Morgengave  af  halvtredsindstyve 
tusinde  Guldstykker;  thi  Umuligheden  af  at  betale  en  saadan 
Sum  vil  tvinge  ham  til  at  opfylde  hin  Betingelse.  Naar  dette 
sker,  forpligter  jeg  mig  til  at  give  ham  en  fuldstændig  Beklæd- 
ning til   en  Værdi   af  tusinde  Guldstykker,    samt   desforuden  et 


missen  har  været  gift  med  en  anden  Mand  og  atter  er  bleven  for- 
stødt af  denne.  For  nu  at  omgaa  Loven,  kjøber  man  undertiden 
en  eller  anden  til  at  ægte  den  fraskilte  Hustru,  paa  den  Betingelse, 
at  han  skal  skille  sig  fra  hende  igjen  Dagen  efter  Brylluppet.  Dog 
kan,  vel  at  mærke,  den  omtalte  Betingelse  kun  være  en  privat 
Overenskomst,  som  ikke  kan  gjøres  gjældende  for  Domstolene,  hvor- 
for Vedkommende  maa  sørge  for,  paa  anden  Maade  at  sikre  sig 
dens  Opfyldelse. 

Muldyr  af  samme  Værdi  og  en  Børs  med  en  ligesaa  stor 
Pengesum.« 

Da  alle  var  enige,  opsatte  Kadien  den  forlangte  Kontrakt, 
og  overgav  Aladdins  Forskrivning  til  den  unge  Kones  Fader. 
Den  gamle  tog  sin  ny  Svigersøn  med  sig  hjem,  skjænkede  ham 
en  prægtig  Klædning,  og  begav  sig  derpaa  til  sin  Datter.  Han 
underrettede  hende  om,  at  han  nylig  havde  bortgiftet  hende  til 
en  elskværdig,  ung  Mand  ved  Navn  Aladdin  Abusch  Schamat, 
bad  hende  om  at  modtage  ham  vel,  og  gik  derefter  bort. 
Imidlertid  havde  Sobeides  Fætter  vundet  en  snu  gammel  Kone 
for  sig,  for  at  forhindre,  at  Aladdin  skulde  faa  en  god  Mod- 
tagelse; thi  han  frygtede  for,  at  Sobe'ide  skulde  komme  til  .at 
synes  alt  for  godt  om  ham.  Den  gamle  begav  sig  strax  til 
Aladdin  og  sagde  til  ham: 

»Den  Deltagelse,  som  Eders  Ungdom  og  gode  Udseende 
indgyder  mig,  gjør  mig  det  til  PHgt  at  give  Eder  et  godt  Raad. 
Den  unge  Kone,  I  nylig  har  ægtet,  er  meget  indtagende  at 
se  til;  men  jeg  raader  Eder,  at  I  ikke  nærmer  Eder  til  hende. 
Indlader  I  Eder  med  hende,  sætter  I  Eders  Sundhed  paa  Spil.« 

»Hvorledes  det?«  spurgte  Aladdin  forundret. 

»Hele  hendes  Legeme,«  vedblev  den  Gamle,  »er  bedækket 
med  en  Slags  væmmelig  Udslet,  og  I  vil  ufejlbarlig  blive 
smittet,  saasnart  I  kommer  i  den  mindste  Berørelse  med  hende.« 

»Jeg  kan  forsikre  Eder,«  svarede  Aladdin,  »at  jeg  nok 
skal  holde  mig  i  en  saadan  Afstand  fra  hende,  at  Smitten  ikke 
skal  kunne  naa  mig.« 

Nu  begav  den  gamle  sig  til  Sobeide  og  fortalte  hende 
den  selvsamme  Historie  om  Aladdin. 

»Vær  kun  ganske  rolig,  gode  Kone!«  sagde  Sobeide. 
»Jeg    skal    følge   Eders  Raad.     Den    smukke,    unge  Herre    skal 

faa  Lov  at  sove  alene  og  gaa  sin  Vej  i  Morgen,  som  han  er 
kommen.« 

Sobeide  lod  derpaa  en  af  sine  Slavinder  dække  Bord  og 
besørge  Anretningen.  Aladdin  satte  sig  alene  tilbords;  og  da 
han  havde  spist,  tog  han  Plads  i  en  Krog  af  Værelset  og  læste 
med  lydelig  Røst  et  Kapitel  af  Koranen.  Sobeide  lagde  Mærke 
til,  at  han  havde  en  meget  smuk  Stemme,  og  tænkte:  »Den 
gamle  har  vistnok  taget  fejl.  Folk,  som  er  beladt  med  Ud- 
slet, kan  sikkert  ikke  have  en  saa  ren  og  frisk  Stemme.  Jeg 
har  en  Mistanke  om,  at  hele  den  Historie,  hun  fortalte  mig,  er 
lutter  Opdigtelse.« 

For  at  bevæge  ham  til  at  komme  nærmere,  greb  hun  en 
Cithar  af  indisk  Arbejde  og  sang  med  saa  klangfuld  en  Stemme, 
at  selv  Fuglene  i  Luften  maatte  kunne  bringes  til  at  standse 
deres  Flugt  for  at  lytte,  følgende  Vers: 

—  Jeg  elsker  Raaen  med  det  ømme  Blik  og  den  lette  Gang; 
thi  snart  undflyr  den  mig,  snart  nærmer  den  sig.  Hvor  lykkelig 
vilde  jeg  være  ved  at  kalde  den  min !  — 

Aladdin,  henreven  af  den  dejlige  Sang,  svarede  strax  med 
følgende  Ord : 

—  Hvor  denne  slanke  Skikkelse  henrykker  mig!  Hvor  deilig 
er  ikke  Roserne  paa  hendes  Kinder!  — 

Den  unge  Kone,  som  følte  sig  smigret  ved  hans  Artighed, 
slog  sit  Slør  tilbage,  hvorved  et  Ansigt  af  den  mest  henrivende 
Skjønhed  kom  tilsyne.  Aladdin  studsede;  hun  nærmede  sig 
ham,  men  han  skjød  hende  blidt  tilbage.  Da  blottede  hun  for 
hans  Blikke  tvende  Arme,  hvide  som  Sne  og  skinnende  som 
Elfenben.      Henrykt    vilde    nu    Aladdin    nærme    sig    den    unge 

Tusind  og  én  Nat.    II.  17 

Kone;  men  hun  bad  ham  blive,  hvor  han  var,  efterdi  han  jo 
var  beladt  med  smittende  Udslet.  Ganske  forbauset  spurgte 
han,  hvem  der  havde  bundet  hende  et  saadant  Eventyr  paa 
Ærmet,  og  da  hun  nu  fortalte  ham  om  den  gamle  Kone,  ud- 
brød han: 

»Ak,  det  er  sikkert  den  samme,  som  ogsaa  har  sagt  mig, 
at  I  lider  af  den  omtalte  Sygdom.« 

Begge  oplystes  nu  om  den  Vildfarelse,  hvori  de  havde 
været ;  efterhaanden  forsvandt  al  Tilbageholdenhed  imellem  dem, 
og  de  gav  hinanden  Beviser  paa  den  ømmeste  gjensidige 
Kjærlighed. 

Det  frembrydende  Dagslys  mindede  endelig  Aladdin  om, 
at  hans  Lykkes  Tid  om  faa  Øjeblikke  var  udrunden;  han  be- 
klagede sig  for  Sobeide  over  Skilsmissens  haarde  Nødvendighed. 
»Kun  nogle  Øjeblikke  endnu  tør  jeg  glæde  mig  ved  Eders 
Nærværelse,«  sagde  han  med  Taarer:  og  da  hun  bad  ham  om 
en  Forklaring,  vedblev  han  saaledes: 

»Eders  Fader  har  ladet  mig  udstede  et  Bevis,  hvorved  jeg 
forpligter  mig  til  at  udbetale  en  Morgengave  af  halvtredsinds- 
tyve tusinde  Guldstykker.  Naar  jeg  nu  ikke  betaler  dem,  lader 
han  mig  kaste  i  Fængsel;  og  jeg  er  for  Øjeblikket  saa  fattig, 
at  jeg  ikke  er  i  Stand  til  at  udbetale  endog  kun  den  ringeste 
Del  af  denne  Sum.« 
•     »I  kan  dog  imidlertid  forsvare  Jer!«   sagde  Sobeide. 

»Ja,  vistnok!«  svarede  Aladdin.  »Men  hvorledes  skal  dette 
ske  uden  Penge?« 

»Det  er  ikke  saa  svært,  som  I  tænker,«  vedblev  Sobeide. 
»Berolige  Eder,  og  tag  disse  hundrede  Guldstykker.  Havde  jeg 
flere,  gav  jeg  Eder  dem  med  den  største  Glæde;  men  min 
Fader  har  berøvet  mig  hele  min  Formue  for  at  tvinge    mig    til 

at  vende  tilbage  til  hans  Broderson.  Rettens  Folk  vil  uden 
IVivl  indfinde  sig  hos  Eder  om  faa  Øjeblikke.  Men  skulde 
min  Fader  eller  Kadi'en  ville  tvinge  Eder  til  at  forskyde  mig, 
saa  spørg  dem  kun  dristig,  hvad  det  er  for  en  Religion,  som 
kan  tvinge  en  Mand  til,  Morgenen  efter  Brylluppet  at  forstøde 
sin  Hustru.  Til  samme  Tid  maa  I  gjøre  hvert  af  Rettens  Med- 
lemmer en  lille  Foræring;  I  maa  ærbødig  nærme  Eder  Kadi'en 
og  trykke  ham  ti  Guldstykker  i  Haanden,  og  I  kan  da  være 
forvisset  om,  at  han  med  al  Iver  vil  tage  sig  af  Eders  Sag. 
Spørger  man,  hvorfor  I  ikke  vil  modtage  de  tusinde  Guldstykker 
og  alt  det  øvrige,  som  ved  den  i  Gaar  afsluttede  Kontrakt  blev 
fastsat,  saa  svar,  at  hvert  Haar  paa  Eders  Hustrus  Hoved  er 
Eder  mere  værdt  end  tusinde  Guldstykker,  at  I  aldrig  vil  skille 
Jer  fra  hende  og  hverken  modtage  Penge,  Muldyr  eller  Klæd- 
ningsstykker. Forlanger  min  Fader  da  Morgengaven  udbetalt, 
saa  bed  om  Udsættelse.« 

Neppe  havde  hun  udtalt,  før  de  hørte,  at  der  blev  banket 
stærkt  paa  Gadedøren.  Aladdin  gik  ned  for  at  lukke  op,  og 
ind  traadte  en  Retsbetjent,  som  paa  hans  Svigerfaders  Vegne 
skulde  indstævne  ham  til  at  møde  for  Retten.  Aladdin  spurgte, 
idet  han  trykkede  ham  fem  Guldstykker  i  Haanden,  om  der 
gaves  nogen  Lov,  som  kunde  tvinge  ham  til  at  skille  sig  fra  en 
Hustru,  som  han  den  foregaaende  Dags  Aften  havde  ægtet. 
Retsbetjenten  svarede,  at  der  ikke  gaves  nogen  saadan  Lov,  og 
tilbød  sig  venskabelig  som  hans  Sagfører,  saafremt  han  ikke 
var  i  Stand  til  at  forsvare  sig  selv.  Begge  begav  sig  derpaa 
til  Retssalen.  Kadi'en  forlangte  af  Aladdin  Morgengavens  Ud- 
betaling, eftersom  han  vægrede  sig  ved  at  forskyde  sin  Hustru; 
men  uden  at  tabe  Fatningen  gjorde  Aladdin  paa  sin  Side  For- 
dring paa  den  ved  Loven  hjemlede  Frist. 

n* 

Dommeren  gjorde  ham  opmærksom  paa,  at  denne  kun  lød 
paa  tre  Dage.  »Tre  Dage,«  svarede  Aladdin,  »er  mig  for  kort 
en  Tid;  jeg  forlanger  ti.« 

Da  denne  Fordring  var  billig,  indvilligede  man  deri,  dog 
med  den  udtrykkelige  Betingelse,  at  han  efter  Udløbet  af  denne 
Frist  skulde  udbetale  Morgengaven  eller  give  Slip  paa  sin 
Hustru.  Hertil  forpligtede  Aladdin  sig  og  forlod  derpaa  Rets- 
salen. Han  gik  nu  hen  og  gjorde  Indkjøb  af  Kjød,  Ris  og 
andet,  hvad  der  behøvedes  til  et  Aftensmaaltid.  Da  han  kom 
hjem,  fortalte  han  sin  unge  Kone  hvad  der  var  foregaaet. 
Sobeide  sagde,  at  inden  næste  Morgen  kunde  der  ske  mange 
underlige  Ting,  og  til  Bestyrkelse  derfor  anførte  hun  følgende 
Ord  af  en  Vismand:  »Vær  taalmodig  i  Modgangens  Time; 
thi  Natten  føder  uventede  Hændelser  og  alleslags  Vidundere.« 
Derefter  drog  hun  Omsorg  for  Spise  og  Drikke,  og  ved  Maal- 
tidets  Slutning  bad  Aladdin  hende  om  at  tage  Citharen  og 
synge  ham  en  Sang.  Den  unge  Kone  ilede  med  at  opfylde 
hans  Begjæring,  tog  sin  Strengeleg  og  fralokkede  den  saa  for- 
tryllende Toner,  at  selv  Husets  døde  Mure  syntes  at  lytte 
dertil. 

Pludselig  bankedes  der  stærkt  paa  Gadedøren.  Aladdin 
aabnede  den,  og  fire  Dervischer  med  bønfaldende  Miner  viste 
sig  for  ham.  Han  spurgte,  hvad  deres  Begjæring  var,  og  en  af 
dem  svarede : 

» Gode  Herre !  Vi  er  fremmede  Dervischer  og  ønsker  at 
tilbringe  Natten  hos  Eder.  Ved  Dagens  Frembrud  agter  vi  at 
drage  videre.  Himlen  vil  lønne  Eder  med  sin  Velsignelse,  der- 
som I  opfylder  vor  Begjæring.  Vi  er  lidenskabelige  Elskere 
af  Sang  og  Strengeleg,  og  enhver  af  os  kan  ud  af  Hukommelsen 
fremsige  alle  de  mest  berømte  Digte  og  Vers.« 

»Før  jeg  kan  opfylde  Eders  Begjæring,  maa  jeg  raadføre 
mig  med  min  Hustru,«  svarede  Aladdin,  og  gik  til  Sobeide, 
som  sagde,  at  han  kunde  gjeme  lade  dem  komme  ind. 

De  fremmede  førtes  nu  indenfor  og  blev  modtaget  med 
Høflighed.  »Herre,«  sagde  de  til  Aladdin,  »vor  Stand  forbyder 
os  at  tage  Del  i  selskabelige  Fornøjelser;  dog  tør  vi  ikke  af- 
bryde Eders  Underholdning.  Da  vi  gik  forbi  Eders  Hus,  hørte 
vi  en  fortryllende  Musik,  som  ved  vor  Indtrædelse  pludselig 
forstummede.  Tillad  os  at  spørge,  om  det  var  en  hvid  eller 
en  sort  Slavinde,  eller  maaske  en  ung  Kone  af  Stand,  der  sang 
og  spillede  saa  henrivende.« 

»Det  var  min  Hustru,«  svarede  Aladdin.  Derpaa  fortalte 
han  dem  sit  Eventyr  og  hvorledes  hans  Svigerfader  var  kommen 
i  Besiddelse  af  en  Gjældsforskrivning  paa  halvtredsindstyve 
tusinde  Guldstykker,  og  i  hvilken  Forlegenhed  han  desaarsag 
befandt  sig. 

»Vær  kun  ubekymret!«  sagde  en  af  Dervischerne,  »jeg  er 
Overhovedet  for  tredive  Dervischer,  over  hvilke  jeg  udøver  en 
uindskrænket  Magt,  og  jeg  vil  med  Lethed  kunne  faa  dem  til 
at  forskaffe  mig  de  halvtredsindstyve  tusinde  Guldstykker,  I  be- 
høver for  at  opfylde  Eders  Forpligtelse.  Men  hvis  I  nu  vilde 
have  den  Godhed  at  lade  os  høre  Eders  unge  Kone  synge, 
vilde  I  derved  berede  os  en  stor  Nydelse ;  thi  Musik  er  for 
mange  langt  kjærere  end  det  kosteligste  Gjæstebud.« 

Men  de  fire  Dervischer  var  Khalifen,  Harun  al  Raschid 
selv  tilligemed  Veziren  Djafar,  Muhammed  Abu  Nuwas,  den 
berømte  Digter,  og  Mesrur,  Gildingernes  Øverste.  Khalifen 
havde  ladet  disse  Mænd  kalde  til  sig,  for  i  deres  Selskab  at 
adsprede  sig  ved,  under  Forklædning  at  gjennemvandre  Bagdads 
Gader.      Da  de   var   kommet  udenfor  Aladdins  Hus,    havde    de 

hørt  Sobeide  synge.  Fortryllet  af  hendes  skjønne  Stemme  og 
det  velklingende  Strengespil,  hvormed  Sangen  ledsagedes,  havde 
Khalifen  banket  paa  Husdøren,  nysgjerrig  efter  at  høre  Sanger- 
inden i  større  Nærhed  og  se,  hvem  det  var,  der  besad  et  saa 
overordentligt  Talent  for  Tonekunsten.  Hans  Ønske  blev  nu 
opfyldt,  og  det  lille  Selskab  tilbragte  hele  Natten  paa  en  meget 
behagelig  Maade.  Henimod  Morgen  stak  Khalifen  en  Pung 
med  hundrede  Guldstykker  ind  under  Hyndet,  hvorpaa  han 
havde  hvilet,  og  tog  derpaa,  tilligemed  sine  Ledsagere,  Afsked 
under  mange  Taksigelser. 

Sobeide  fandt  Pengepungen,  bragte  sin  Mand  den,  og 
sagde^  at  en  af  Dervischerne  formodentlig  før  Bortgangen  havde 
stukket  den  ind  under  Hyndet.  Aladdin  tog  den  og  gjorde 
Indkjøb  af  Kjød,  Ris  og  andre  Fornødenheder  for  næste  Aften. 
Efterat  Voxkjærterne  var  tændt,  sagde  han  til  sin  Kone,  at 
han  troede,  Dervischerne  havde  skuffet  ham,  og  at  de  ikke 
vilde  bringe  ham  de  halvtredsindstyve  tusinde  Guldstykker.  I 
det  samme  bankede  Dervischerne  allerede  paa  Døren.  Sobeide 
bad  ham  lukke  op,  og  da  han  havde  ført  dem  ind  i  Værelset, 
spurgte  han,  om  de  kom  for  at  indfri  det  givne  Løfte. 

»Vore  Brødre,«  svarede  Dervischerne,  »har  ikke  villet 
føje  sig  efter  vort  Forlangende;  men  imorgen  tidlig  vil  vi 
foretage  os  et  chemisk  Arbejde  for  at  skaffe  Pengene  tilveje. 
Men  tillad  os  atter  endnu  denne  Aften  at  høre  Eders  Hustru 
synge ;  thi  den  Nydelse,  hendes  Sang  i  Gaar  forskaffede  os,  har 
vakt  det  Ønske  hos  os,  at  høre  hende  endnu  engang.« 

Sobeide  var  strax  rede  til  at  føje  deres  Ønske.  Hun  frem- 
tog sin  Cithar,  og  henrev  sine  Tilhørere  i  samme  Grad  som 
første  Gang.  Kort  sagt:  de  tilbragte  atter  en  hel  Nat  paa  den 
behageligste  Maade,    og   ved  Dagens  Frembrud  vendte  Khalifen 

tilbage  til  sit  Palads,  efter  at  han  atter  havde  lagt  en  Pung 
med  hundrede  Guldstykker  under  sit  Hynde.  Paa  denne  Maade 
vedblev  Dervischerne  ogsaa  de  følgende  Aftener  at  indfinde  sig 
i  Aladdins  Hus,  og  hver  Aften  lod  Khalifen  en  Pung  med 
hundrede  Guldstykker  blive  tilbage  efter  sig. 

Paa  den  tiende  Dag  lod  Khalifen  en  af  Bagdads  mest  be- 
kjendte  Kjobmænd  komme  til  sig,  og  befalede  ham,  strax  at 
bringe  halvtredsindstyve  Baller  af  de  rigeste  Stoffer  og  af  saa- 
danne  Varer,  som  plejede  at  komme  fra  Ægypten,  og  forsyne 
hver  enkelt  Balle  med  den  Paaskrift,  at  dens  Værdi  var  tusinde 
Guldstykker.  Derpaa  lod  han  give  en  af  sine  Slaver  en  pragt- 
fuld Klædning  samt  et  Vaskebækken  og  en  Vandkande  af  Guld, 
overgav  ham  tillige  et  til  Aladdin  skrevet  Brev,  og  befalede 
ham  at  begive  sig  med  Vareballerne  til  Handelsstandens  For- 
mand, som  var  Aladdins  Svigerfader.  »Naar  Du  har  fundet 
hans  Hus,«  tilføjede  Khalifen,  »saa  spørg,  hvor  Aladdin,  din 
Herre,  bor.«  Og  han  underrettede  derpaa  Slaven  om,  hvad 
han  saa  skulde  sige,  og.  hvorledes  han  i  det  hele  skulde  ud- 
fore sit  Ærinde. 

Samme  Dag  havde  netop  Sobeides  Fætter  indfundet  sig  hos 
hendes  Fader  for  at  opfordre  ham  til  at  tvinge  Aladdin  til  at 
give  Slip  paa  sin  Hustru.  De  var  just  begge  ifærd  med  at 
begive  sig  paa  Vejen  til  ham,  da  de  bemærkede  en  Slave,  som 
kom  ridende  paa  et  Muldyr,  der  efterfulgtes  af  halvtredsindstyve 
andre  Dyr,  belæssede  med  rige  og  kostbare  Vareballer.  Paa 
Spørgsmaalet  om,  hvem  disse  Varer  tilhørte,  svarede  Slaven: 

»De  tilhører  min  Herre,  Aladdin  Abusch  Schamat.  Hans 
Fader  havde  sendt  ham  med  Varer  til  Bagdad;  men  undervejs 
har  Rovere   frataget   ham   alt,    hvad  han  ejede.     Saasnart  Efter- 

retningen  om  denne  sørgelige  Hændelse  kom  hans  Fader  for 
Øre,  afsendte  han  disse  halvtredsindstyve  Muldyr,  og  overdrog 
mig  desforuden  det  Hverv  at  overbringe  hans  Søn  halvtredsinds- 
tyve tusinde  Guldstykker,  en  Pakke  med  alle  Slags  Klædnings- 
stykker, ligesaa  værdifuld  som  dem.  Røverne  havde  frataget 
ham,  en  Zobelpelts,  samt  en  Vandkande  og  et  Vaskebækken  af 
Guld. « 

Med  Forbauselse  hørte  Sobeides  Fader  Slaven  opregne 
alle  disse  Rigdomme,  og  strax  tilbød  han  sig  som  Vejviser  til 
Aladdins  Hus,  idet  han  tillige  fortalte,  at  han  var  den  unge 
•  Mands  Svigerfader.  Aladdin  sad  hjemme  hos  sin  Hustru,  hen- 
sunken i  mørke  Grublerier  og  et  Bytte  for  den  dybeste  For- 
tvivlelse. Da  han  nu  pludselig  hørte  Larm  ved  Gadedøren,  ud- 
raabte  han : 

»Min  elskede  Sobeide!  Det  er  sikkert  din  Fader,  som 
skikker  Rettens  Folk  herhid  for  med  Magt  at  skille  Dig  fra 
mig. « 

»Gaa  dog  ned,«  sagde  Sobeide,   »og  se,  hvem  det  er!» 

Bekymret  begav  Aladdin  sig  ned  til  Gadedøren,  og  aab- 
nede  den  langsomt.  Hvor  forbauset  blev  han  ikke  ved  at  se 
sin  Svigerfader  staa  derudenfor,  ledsaget  af  en  abyssinisk  Slave 
paa  et  Muldyr;  men  endnu  langt  større  blev  hans  Forbauselse, 
da  denne  Slave  hurtig  sprang  til  Jorden  og  ilede  hen  til  ham 
for  at  kysse  hans  Haand. 

»Jeg  er  min  Herre  Aladdin  Abusch  Schamats  ydmyge 
Tjener,  hidsendt  af  hans  Fader  Schemseddin,  Formand  for 
Kjøbmændene  i  Kairo.  Denne  Skrivelse  kan  bevidne  Sand- 
heden af  mine  Ord.« 

Ilsomt  aabnede  Aladdin   det   Brev,    Slaven   overrakte    ham. 

og  som,  efter  den  sædvanlige  Hilsen  og  Indledning  ^),  lød  saa- 
ledes :  »I  dette  Øjeblik  modtager  jeg,  min  kjære  Søn,  den 
sørgelige  Efterretning  om  det  Overfald,  ved  hvilket  alle  dine 
Folk  er  blevet  dræbt  og  al  din  Ejendom  er  bleven  Dig  be- 
røvet. Men  vær  kun  ved  godt  Mod!  Jeg  sender  Dig  herved 
halvtredsindstyve  andre  Baller  med  de  kosteligste  Varer,  et 
Muldyr,  en  Zobelpelts  og  et  Guldbækken  med  tilhørende  Kande. 
Lad  nu  derfor  al  Bekymring  fare;  de  tabte  Rigdomme  har 
tjent  til  Lærepenge  for  Dig.  Din  Moder  og  alle  vore  Husfæller 
befinder  sig  fuldkommen  vel,  og  sender  Dig  de  kjærligste  Hilsener. 
Jeg  har  ogsaa  bragt  i  Erfaring,  min  kjære  Søn,  at  man  har 
ladet  Dig  ægte  en  ung  Kone  ved  Navn  Sobeide,  men  paa  den 
Betingelse,  at  Du  skal  forskyde  hende  igjen,  og  at  man,  for 
at  tvinge  Dig  dertil,  har  ladet  Dig  udstede  en  Forskrivning 
paa  halvtredsindstyve  tusinde  Guldstykker  som  Morgengave.  Jeg 
sender  Dig  derfor,  ved  din  tro  Slave  Selim,  den  nævnte  Sum.« 

Saasnart  Aladdin  havde  læst  dette  Brev,  sagde  han  til  sin 
Svigerfader : 

»Tag  disse  halvtredsindstyve  tusinde  Guldstykker  som  den 
for  Sobeide  betingede  Morgengave.  Sælg  de  halvtredsindstyve 
Vareballer ;  giv  mig  blot  deres  paalydende  Sum  og  behold  for 
Eder  selv,  hvad  Salget  forøvrigt  maatte  indbringe.« 

Sobeides  Fader  vilde  dog  ikke  benytte  sig  af  Aladdins 
Høj  modighed,  men  svarede: 


')  Den  orientalske  Brevstil  udmærker  sig  ved  en  særlig  Rigdom  paa 
blomstrende  Fraser  og  konventionelle  Formularer,  som  særlig  an- 
vendes i  Begyndelsen  og  i  Slutningen  af  Brevene;  undertiden  brede 
de  sig  saa  meget,  at  det  egentlige  Indhold  bliver  fuldstændig  borte 
imellem  dem. 

»Jeg  kan  ikke  modtage  Eders  Tilbud.  Morgengaven  til- 
hører min  Datter,  og  I  kan  gjøre  med  den,  hvad  I  finder  for 
godt. « 

Begge  gav  sig  nu  ifærd  med  at  lade  Vareballerne  bringe 
ind  i  Huset.  Forundret  spurgte  Sobeide  sin  Fader,  hvem  de 
tilhørte. 

»Kjære  Datter!«  svarede  den  gamle,  »de  tilhører  Aladdin, 
din  Ægtefælle.  De  sendes  ham  fra  hans  Fader,  til  Erstatning 
for  dem.  Araberne  har  frataget  ham.  Desuden  har  han  sendt 
ham  halvtredsindstyve  tusinde  Guldstykker  og  en  stor  Mængde 
andre  Kostbarheder.  I  kan  nu  begge  gjøre  med  alt  dette 
hvad  I  vil;  og  hvad  navnlig  Morgengaven  angaar,  da  staar 
den  ganske  til  din  Raadighed, « 

Den  unge  Kones  Fætter  var  ganske  maalløs  af  Forbauselse 
over  alt,  hvad  her  foregik ;  endelig,  da  han  havde  indset,  at  alle 
hans  Forhaabninger  var  blevet  til  intet,  spurgte  han,  fuld  af 
Fortrydelse,  sin  Farbroder,  om  han  da  ikke  længer  var  tilsinds 
at  tvinge  Aladdin  til  at  give  ham  hans  Kone  tilbage. 

»Det  er  jo  nu  en  fuldkommen  UmuHghed,«  svarede  den 
gamle,  »thi  Loven  er  aldeles  for  Aladdin,  da  han  har  opfyldt 
alle  sine  Forpligtelser.« 

Fortvivlet  begav  Fætteren  sig  hjem;  kort  Tid  derefter  døde 
han  af  Græmmelse. 

Aladdin  sagde  nu  til  Sobeide:  »Jeg  tog  dog  ikke  fejl  i 
mine  Formodninger.  Dervischerne  var  Bedragere,  hvis  Løfter 
blev  givet  hen  i  Vind  og  Vejr;  nu  ser  Du,  hvorledes  de  har 
holdt  Ord.« 

»Tænk  dog  ikke  saa  ilde  om  dem!«  svarede  hans  Hustru. 
»Du  er  Søn  af  Forstanderen  for  alle  Kairos  Kjøbmænd,  og.  dog 
ejede  Du  i  Gaar  neppe  saa  meget  som  en  Hvid.    Hvor  vanske- 

ligt  maa  det  da  ikke  være  for  disse  fattige  Dervischer  at  bringe 
en  Sum  af  halvtredsindstyve  tusinde  Guldstykker  tilveje!« 

»Gud  være  lovet!«  gjenmælede  Aladdin.  »Vi  trænger  ikke 
mere  til  dem.  De  skulde  nu  blot  vove  at  komme  igjen;  jeg 
skulde  slaa  Døren  i  lige  for  deres  Næse.« 

»Hvorfor  det?«  sagde  Sobeide.  »Jeg  er  tværtimod  over- 
bevist om,  at  deres  Nærværelse  har  bragt  os  Lykke.  Lod  de 
ikke  hver  Aften  hundrede  Guldstykker    blive  tilbage  efter  sig?« 

Da  det  nu  blev  Aften  og  Voxkj  ærterne  var  tændt,  bad 
Aladdin  sin  Hustru  om  at  tage  sin  Cithar  og  synge  en  af  deres 
Yndlingssange,  Men  neppe  havde  Sobeide  begyndt  at  synge, 
før  der  blev  banket  stærkt  paa  Gadedøren.  Aladdin  lukkede 
op,  og  da  han  saa  Dervischeme,  udraabte  han  leende:  »Ha, 
ha,  ha!  Er  det  Eder?  Kom  kun  nærmere,  I  Herrer  Vind- 
magere ! « 

Dervischerne  traadte  ind,  og  da  de  havde  taget  Plads,  lod 
han  Aftensmaaltidet  bære  frem. 

»Herre!«  sagde  en  af  dem,  »Umuligheden  af  at  gjøre, 
hvad  vi  ønskede,  forhindrer  os  dog  ikke  fra  at  tage  den  mest 
levende  Del  i  alt,  hvad  der  angaar  Eder.  Vær  dog  saa  god  at 
fortælle  os,  hvorledes  I  er  kommen  ud  af  det  med  Eders 
Svigerfader. 

»Himlen,«  svarede  Aladdin,  »har  udgydt  sin  Velsignelse 
over  os  i  langt  rigere  Maal,  end  vi  vovede  at  haabe!« 

»Hvad  I  der  siger,  opfylder  os  med  Glæde;«  vedblev  den 
foregivne  Dervisch,  »thi  vi  har  været  meget  bekymret  for 
eders  Skyld,  og  I  kan  være  overbevist  om,  at  vi  inderlig  gjeme 
havde  forskaffet  Eder  den  lovede  Sum,  hvis  det  paa  nogen- 
somhelst  Maade  havde  været  os  muligt«. 

»Gud  har  forundt  mig  Midler  til  at  hjælpe  mig  ud  af  min 

Forlegenhed,«  sagde  Aladdin.  »Min  Fader  har  sendt  mig  halv- 
tredsindstyve tusinde  Guldstykker,  halvtredsindstyve  Baller  med 
de  kosteligste  Stoffer,  hver  til  en  Værdi  af  tusinde  Guldstykker, 
og  desuden  mange  andre  Kostbarheder.  Ved  Hjælp  af  disse 
Rigdomme  er  jeg  bleven  forsonet  med  min  Svigerfader,  og 
hvad  der  sætter  Kronen  paa  min  Lykke,  det  er  Besiddelsen  af 
en  henrivende  Hustru,  som  elsker  mig  med  sit  rige  Hjertes  hele 
Ømhed.  I  ser  altsaa,  at  Gud  ikke  har  forladt  mig  i  dette 
skj  æbnesvangre  Øj  eblik. « 

Khalifen  foregav  nu,  at  han  maatte  fjerne  sig  et  Øjeblik. 
Da  han  var  borte,  bøjede  Veziren  Diafar  sig  hen  imod  Aladdin 
og  advarede  ham  imod  at  ytre  noget,  der  kunde  saare  hans 
Gjæster,  først  og  fremmest  ham,  som  i  dette  Øjeblik  havde 
forladt  Værelset.     Aladdin  spurgte  om  Aarsagen  og  tilføjede : 

»Det  synes  mig,  at  jeg  har  vist  Eder  alle  ligesaa  megen 
Høflighed  og  Opmærksomhed,  som  om  det  kunde  have  været 
Khalifen  selv,  der  havde  gjæstet  mig.« 

»Han,  som  nys  gik  bort  herfra,«  svarede  Djafar,  »er  netop 
Khalifen  selv.  Jeg  er  Djafar,  hans  Vezir,  og  de  tvende  Mænd 
her  ved  min  Side  ere  Shejkh  Muhammed  Abu  Nuwas  og  Mes- 
rur.  Gildingernes  Øverste.« 

Maalløs  af  Forbauselse  hørte  Aladdin  denne  Forklaring-, 
han  vidste  ikke,  hvad  han  skulde  tænke  derom. 

»Aladdin!«  vedblev  Veziren,  »tænk  dog  et  Øjeblik  efter  og 
sig  mig,  hvor  mange  Dagsrejser  der  er  fra  Kairo  til  Bagdad.« 
Og  da  Aladdin  svarede,  at  der  var  fem  og  fyrretyve,  tog  Djafar 
atter  saaledes  til   Orde: 

»Hvorledes  har  man  da  med  Eders  Varer  kunnet  tilbage- 
1  ægge  denne  Vej  i  ti  Dage  ?   Hvorledes  er  det  muligt,  at  Eders 

Fader  har  kunnet  faa  Efterretning  om  Eders  Ulykke,  faa  Va- 
rerne indpakket  og  bragt  hertil,  altsammen  i  ti  Dage?« 

»I  har  Ret,  Herre!«  udraabte  Aladdin,  »Det  var  en  tem- 
melig grov  Vildfarelse;  men  jeg  er  i  dette  Øjeblik  saa  forvirret, 
at  jeg  ikke  begriber  det  allermindste  af  det  hele.« 

»Alt  dette,«  sagde  Veziren,  »er  sket  ifølge  Befaling  af  de 
Troendes  uindskrænkede  Behersker.  Ham  er  det,  som,  paa 
Grund  af  den  store  Godhed,  han  har  fattet  for  Eder,  har  skjæn- 
ket  Eder  alle  hine  store  Gaver.« 

Et  Øjeblik  efter  traadte  Khalifen  atter  ind.  Aladdin  ka- 
stede sig  for  hans  Fødder  og  bevidnede  ham  sin  Taknemlighed. 
»Gud  forlænge  Eders  Majestæts  Dage,«  udbrød  han,  »og  ud- 
gyde over  Eder  sin  rigeste  Velsignelse  for  den  Høj  modighed, 
I  har  udvist  mod  eders  ringe  Tjener!« 

Khalifen  bød  Aladdin  staa  op,  og  bad,  at  han  endnu  en- 
gang maatte  høre  Sobeides  Stemme  til  Eøn  for,  hvad  han  havde 
gjort  for  begge.  Med  Glæde  greb  Sobe'ide  sin  Cithar  og  sang 
saa  fortryllende  dertil,  at  Khalifen  ikke  kunde  blive  træt  af  at 
høre  paa  hende.  Ved  Afskeden  indbød  han  Aladdin  til  at  ind- 
finde sig  i  Divanet  næste  Morgen. 

Til  den  fastsatte  Tid  begav  Aladdin  sig  til  Divanet,  led- 
saget af  tolv  Slaver,  som  bar  paa  deres  Hoveder  hver  et  Fad 
fuldt  af  de  kosteligste  Sager.  Ved  sin  Indtrædelse  kastede  han 
sig  ned  paa  sit  Ansigt;  og  da  han  atter  havde  rejst  sig,  hen- 
vendte han  sin  Tale  i  de  mest  smigrende  Udtryk  til  Kalifen, 
som  sad  paa  sin  Trone,  og  bad  ham  modtage  de  Foræringer, 
han  herved  tillod  sig  at  overbringe  ham. 

^halifen  viste  sig  meget  naadig.  Med  Fornøjelse  modtog 
han  Aladdins  Foræringer;  derpaa  lod  han  ham  iføre  en  Æres- 
klædning,  udnævnede  ham  paa  Stedet  til  Forstander  for  Handels- 

standen  i  Bagdad,    og    lod  ham  i  denne  Egenskab  tage  Sæde  i 
Divanet. 

I  samme  Øjeblik  kom  Aladdins  Svigerfader,  som  hidtil 
havde  beklædt  dette  Embede,  ind  i  Salen,  og  da  han  saa  sin 
Svigersøn  paa  sin  Plads  og  iført  en  Æresdragt,  tog  han  sig  den 
Frihed  at  spørge  Khalifen,  hvad  dette  skulde  betyde. 

»Jeg  har  i  dette  Øjeblik,«  svarede  Fyrsten,  »udnævnt  Alad- 
din til  Handelsstandens  Formand.  Embeder  og  Værdigheder 
tilhører  ikke  for  stedse  og  udelukkende  dem,  der  er  beklædt 
dermed,  og  jeg  har  nu  fundet  for  godt  at  afsætte  dig.« 

»Eders  Majestæt  har  heri  handlet  meget  vel,«  sagde  Ol- 
dingen. »Forøvrigt  falder  den  Ære,  I  beviser  min  Svigersøn, 
ogsaa  tilbage  paa  mig,  og  Gud  selv  har  ledet  eders  Valg;  han 
opløfter,  naar  det  behager  ham,  den  ringeste  til  den  højeste 
Ære.  Hvor  ofte  har  man  ej  set  de  store  kysse  dens  Haand, 
hvem  de  Dagen  iforvejen  foragtede!« 

Da  Divanet  henimod  Aften  var  bleven  hævet,  førtes  Alad- 
din, ledsaget  af  Politimesteren  med  Udraaber  foran  sig  og  et 
stort  Følge,  gjennem  Stadens  Gader.  Paa  alle  Gadehjørner  be- 
kjendtgjorde  Udraaberen,  at  Khalifen  havde  udnævnt  Aladdin 
Abusch  Schamat  til  Formand  for  Bagdads  Kjøbmandsstand,  og 
at  han  alene  for  Fremtiden  liunde  udøve  dette  Erabedes  Forret- 
ninger. Dagen  efter  aabnede  Aladdin  et  prægtigt  Vareudsalg, 
og  til  at  forestaa  dette  udvalgte  han  en  af  sine  Slaver,  medens 
han  selv  daglig  deltog  i  Divanets  Forhandlinger  og  vedblev  at 
staa  i  høj  Yndest  hos  Khalifen. 

En  Dag,  da  han  befandt  sig  i  Divanet,  kom  en  Embeds- 
mand for  at  melde  Khalifen,  at  én  af  hans  mest  hengivne  Raads- 
herrer  pludselig  var  død.  Khalifen  indsatte  strax  Aladdin  i  den 
afdødes  Sted,    med   en  Løn   af  tusinde  Guldstykker.     Snart  ud- 

nævnede  Khalifen  ham  tillige  til  Overhoved  for  »de  tresinds- 
tyve Mænds  Raad«,  da  Overhovedet  for  samme  var  død.  Da 
den  afdøde  hverken  efterlod  sig  Kone  eller  Børn,  saa  arvede 
Aladdin  alle  hans  Slaver  og  Rigdomme,  efter  Khalifens  Befaling, 
kun  paa  den  Betingelse,  at  han  skulde  sørge  for  hans  Begra- 
velse. Derpaa  hævedes  Divanet,  og  udenfor  fandt  Aladdin 
fyrretyve  Mænd  af  Khalifens  Livvagt,  der,  til  Ære  for  ham, 
skulde  ledsage  ham  hjem.  Anføreren,  Ahmed  Addanaf,  traadte 
hen  ved  Siden  af  ham,  og  Aladdin,  der  vel  kj endte  den  Tiltro, 
Khalifen  havde  til  ham,  sluttede  sig  strax  til  ham,  og  bad  ham 
anse  ham  som  sin  Søn.  Ahmed,  der  ved  første  Øjekast  havde 
følt  sig  tiltrukken  af  Aladdin,  blev  smigret  over  dennes  Tilbud, 
og  gik  gjærne  ind  derpaa,  og  som  et  Bevis  paa  sin  Beredvillig- 
hed lovede  han  hver  Dag  at  ledsage  ham  med  sin  Vagt  til  og 
fra  Divanet. 

En  Aften,  da  Aladdin  var  kommet  hjem  og  sad  hos  sin 
Kone,  rejste  denne  sig  og  forlod  ham  med  de  Ord,  at  hun 
strax  vilde  vende  tilbage.  Kort  derpaa  hørte  han  et  gjennem- 
trængende  Skrig,  og  da  han  ilede  derhen,  hvorfra  Skriget  lød, 
fandt  han  sin  elskede  SobeMes  afsjælede  Legeme  ligge  udstrakt 
paa  Gulvet.  Sobeides  Fader,  som  havde  sit  Værelse  lige  i  Nær- 
heden, kom  ogsaa  ilende,  og  erfarede  da  sin  Datters  Død. 

Omendskjøndt  Oldingen  blev  dybt  rystet,  blev  han  dog  rørt 
over  Aladdins  Smerte,  og  forsøgte  at  trøste  ham,  idet  han  fore- 
stillede ham,  at  den  kjønneste  Maade,  de  kunde  hædre  den  saa 
elskede  afdøde  paa,  var  at  sørge  for  en  smuk  Begravelse. 

Aladdin  anlagde  Sorg,  og  hengav  sig  saaledes  til  sin  Smerte, 
at  han  endog  fuldstændig  forsømte  at  møde  i  Divanet.  For- 
undret spurgte  Khalifen    sin  Vezir  Djafar,    hvorfor  Aladdin  ikke 

mere  kom  til  Slottet,  og  erfarede  da,  at  det  var  Sorgen  over 
hans  afdøde  Kone,  der  afholdt  ham  derfra. 

»Vi  maa  besøge  ham,«  sagde  Khalifen,  hvorfor  han  og 
Djafar  strax  omklædte  sig  og  gik  til  Aladdins  Bolig.  De  fandt 
ham  siddende  hensunken  i  sørgelige  Tanker.  Da  Aladdin  blev 
Khalifen  vaer,  kastede  han  sig  for  hans  Fødder  og  udraabte: 
»Allah  forlænge  Eders  Majestæts  Dage«  ;  men  Fyrsten  lod  ham 
venlig  rejse  sig,  og  spurgte,  hvorfor  han  ikke  i  lang  Tid  havde 
været  i  Divanet. 

»Herre,«  svarede  Aladdin,  »jeg  er  utrøstelig  over  Tabet  af 
min  Gemalinde,  Sobeide.« 

»Du  maa  ikke  overlade  dig  saa  fuldstændigt  til  Sorgen,« 
vedblev  Khalifen,  »men  taalmodig  underkaste  dig  Forsynets  Sty- 
relse. « 

»Jeg  vil  ikke  holde  op  at  begræde  hende,  førend  Døden 
forener  os  begge  for  bestandig,«   svarede  Aladdin  sukkende. 

Ved  sin  Bortgang  befalede  Khalifen  ham  udtrykkelig,  at 
han  skulde  møde  i  Divanet. 

Rørt  over  Fyrstens  Godhed,  begav  Aladdin  sig  den  føl- 
gende Morgen  til  Divanet.  Khalifen  modtog  ham  paa  den  mest 
udmærkede  Maade,  og  lod  ham,  som  sædvanlig,  indtage  sin 
vante  Plads. 

»Jeg  haaber,«  sagde  han  venligt  til  ham,  »at  Du  bliver  hos 
os  i  Aften.« 

Efter  Divanet  gik  Khalifen  tilbage  til  Seraillet  og  lod  kalde 
paa  én  af  sine  Slavinder,  Kut-Alkulub,  og  sagde  til  hende: 

»Aladdin  har  fornyHg  mistet  sin  Hustru  Sobeide,  som  ud- 
gjorde hans  Livs  Lykke,  og  ved  sin  store  Dygtighed  i  Tone- 
kunsten banlyste  alle  Sorger  fra  hans  Hjærte.    Jeg  ønsker  derfor, 

at  Du  i  Aften  spiller  for  ham  paa  dit  Instrument  for  at  op- 
muntre ham.« 

Om  Aftenen  spillede  og  sang  Kut-Alkulub,  skjult  bag  et 
Skjærmbrædt,  paa  en  saa  henrivende  Maade,  at  Khalifen  alde- 
les begejstret  spurgte  Aladdin,  hvad  denne  syntes  derom. 

»Hun  synger  meget  smukt,«  svarede  Aladdin,  »men  hendes 
Stemme  gjør  ikke  saadan  et  Indtryk  paa  mig  som  Sobeides.« 

»Det  kan  jeg  godt  forstaa,«  vedblev  Khalifen,  »men  hvad 
synes  Du  ellers  om  hendes  Stemme?« 

»Herre,«  svarede  Aladdin  forlegent,  »jeg  maatte  være  meget 
vanskeUg  at  tilfredsstille,  hvis  jeg  ikke  fandt  Fornøjelse  i  at 
hore  hende.« 

»Nuvel,«  vedblev  Khalifen,  »jeg  forærer  dig  hende,  tillige- 
med alle  de  Slavinder,  der  tjener  hende.« 

Aladdin  troede,  at  det  var  Khalifens  Spøg,  og  begav  sig 
snart  derpaa  til  sit  Hjem.  Men  strax  den  følgende  Morgen  lod 
Khalifen  Kut-Alkulub,  med  alle  sine  Ejendele  og  sine  Slav- 
inder, bringe  til  Aladdins  Hus.  Aladdin  var  netop  i  Divanet, 
da  hun  ankom  til  hans  Slot.  Hun  lod  to  Soldater  af  Khalifens 
Livvagt  udstille  paa  hver  Side  af  Porten,  for  at  bede  Aladdin, 
naar  han  kom,  at  begive  sig  ind  til  hende  i  hendes  Værelse. 
Aladdin  blev  meget  overrasket,  da  han  kom  hjem  og  fandt 
Khalifens  Livvagt  ved  sin  Port.  Soldaterne  nærmede  sig  imid- 
lertid, kyssede  ærbødig  hans  Hænder  og  sagde: 

»Vi  er  i  Tjeneste  hos  Kut-Alkulub,  som  Khalifen  har 
skjænket  dig.  Hun  udbeder  sig  Æren  af  dit  Besøg  i  hendes 
Værelse.« 

»Gaa  og  underret  Eders  Herskerinde  om,  at  hun  er  vel- 
kommen,« svarede  Aladdin,  »men  sig  hende  tillige,  at,  hvor- 
længe  hun  end   vil   forblive    her  i  mit  Hus,    saa   vil  jeg   aldrig 

tage  mig  den  Frihed  at  besøge  hende;  thi  hvad  der  passer  sig 
for  Hel-ren,  passer  sig  ikke  for  Slaven.  Bed  hende  tillige  at 
angive  den  Sum,  hun  daglig  erholdt  af  Khalifen.« 

Soldaterne  gik  og  vendte  tilbage  med  den  Besked,  at  hun 
daglig  erholdt  hundrede  Guldstykker. 

Kut-Alkulub  blev  længe  hos  Aladdin,  og  hver  Dag  fik  hun 
hundrede  Guldstykker.  Da  nu  Aladdin  en  Dag  af  Sorg  igjen 
havde  undladt  at  indfinde  sig  i  Divanet,  sagde  Khalifen  til 
Djafar: 

»Vezir,  har  jeg  ikke  foræret  Aladdin  Kut-Alkulub,  for  at 
hun  skulde  trøste  ham  efter  hans  Hustrus  Død,  og  dog  ude- 
bliver han  fra  Divanet.« 

»Herre,«  svarede  Veziren,  »man  siger,  at  en  Elsker  hos 
sin  Elskerinde  forglemmer  alle  sine  gamle  Venner.« 

Djafar  blev  imidlertid  af  en  anden  Mening,  da  han  den 
næste  Dag  besøgte  Aladdin,  som  sagde  til  ham : 

»Hvorfor  har  Khalifen  mon  givet  mig  Kut-Akulub?« 

Veziren  svarede,  at  det  var,  fordi  Khalifen  holdt  saa  meget 
af  ham,  og  spurgte  ham  i  Fortrolighed,  om  han  ofte  besøgte 
hende. 

»Nej,«  svarede  Aladdin,  »endnu  har  jeg  ikke  vovet  det,^ 
og  jeg  vil  aldrig  tillade  mig  det;  thi  hvad  der  passer  sig  for 
Herren,  passer  sig  ikke  for  Slaven.« 

Djafar  berettede  dette  for  Khalifen,  og  denne  besluttede  at 
besøge  Aladdin,  ledsaget  af  Veziren.  Da  Aladdin  saa  ham 
komme,  gik  han  ham  i  Møde,  og  kastede  sig  ned  for  ham. 
Khalifen  saa  strax  den  dybe  Kummer, .  der  stod  at  læse  i  hans 
Ansigt  og  sagde: 

»Skal  jeg  da  stedse  se  dig  hensunken  i  Sorgen?  Har  Kut- 
Alkulub  da  intet  gjort  for  at  trøste  dig?« 

»Uindskrænkede  Behersker  over  alle  Troende,«  svarede 
Aladdin,  »hvad  der  passer  sig  for  Herren,  passer  sig  ikke  for 
Slaven;  jeg  har  aldrig  nærmet  mig  hende,  og  vil  aldrig  gjøre 
det,  og  jeg  udbeder  mig  den  Naade,  at  Du  vil  fritage  mig  for 
længere  at  bevogte  hende.« 

Efter  at  have  talt  med  Kut-Alkulub,  og  af  hende  erfaret, 
at  det  virkelig  forholdt  sig,  som  Aladdin  sagde,  lod  han  hende 
igjen  bringe  til  Seraillet.  Derpaa  tog  han  Afsked  med  Alad- 
din, og  opfordrede  ham  til  snart  at  besøge  sig. 

Aladdin  var  meget  glad  for  at  blive  fri  for  Kut-Alkulub,  til- 
bragte Natten  roligere  og  begav  sig  strax  næste  Morgen  til  Divanet. 

Khalifen  befalede  nu  sin  Vezir  strax  at  gaa  hen  i  Bazaren 
og  kjøbe  en  Slavinde  til  Aladdin  for  titusinde  Guldstykker,  og 
denne  begav  sig  strax  med  Aladdin  hen  paa  Slavemarkedet. 

Nu  maa  man  vide,  at  Valien  eller  Politimesteren  i  Bag- 
dad, Emiren  Chaled,  med  sin  Kone  Chalun  havde  en  meget 
grim  Søn,  der  hed  Habaslam  Besasa.  Denne  var,  trods  sine 
tyve  Aar,  alligevel  meget  uvidende,  og  havde  heller  ingen  Fær- 
dighed i  de  Øvelser,  der  var  almindelige  mellem  andre  unge 
Mennesker  i  hans  Alder;  saaledes  kunde  han  knap  holde  sig 
paa  en  Hest,  skjøndt  hans  Fader  var  en  udmærket  Rytter. 

Da  Besasa  var  i  den  Alder,  at  han  kunde  gifte  sig,  vilde 
hans  Moder  gjærne  have  ham  formælet,  men  hendes  Mand,  der 
bedre  kjendte  sin  Søns  Svagheder,  forestillede  hende,  at  han, 
der  var  saa  stedmoderUg  behandlet  af  Naturen,  næppe  vilde 
finde  nogen  ung  Pige,  der  vilde  ægte  ham. 

»Saa  maa  vi  kjøbe  ham  en  Slavinde,«  sagde  Chalun.  Til- 
fældigvis var  det  den  samme  Dag,  Djafar  med  Aladdin  gik  hen 
til  Bazaren  for  at  kjøbe  en  Slavinde,  og  paa  samme  Tid  som 
de  kom    ogsaa  Chaled   med   sin   Søn.      Just    i    samme    ØjebHk 

blev  en  'ung,  meget  smuk  Slavinde  af  slank  Legemsbygning  og 
frisk  Ansigtsfarve,  opraabt  til  Bortsalg,  og  Veziren  bød  strax 
tusinde  Guldstykker  for  hende.  Da  Chaled  med  sin  Søn  kom 
til  i  samme  Øjeblik,  blev  Besasa  saa  indtaget  i  hende,  at  han 
indstændig  anmodede  sin  Fader  om  at  kjøbe  hende. 

Paa  Chaleds  Spørgsmaal,  svarede  Opraaberen,  at  hun  hed 
Jasmin,  og  at  der  allerede  var  budt  tusinde  Guldstykker  for 
hende.  Besasa  bød  et  Guldstykke  mere,  men  Aladdin  overbod 
ham  strax,  og  bød  totusinde  Guldstykker;  og  hver  Gang,  Emi- 
rens Søn  bød  et  Guldstykke  mere,  overbød  Aladdin  ham  strax 
med  tusinde  til.  Forbitret  forlangte  Emiren  at  faa  Navnet  paa 
Opbyderen  at  vide. 

»Det  er  Storveziren,  Djafar,«  svarede  Opraaberen,  »der  vil 
kjøbe  denne  Slavinde  til  Aladdin  Abusch  Schamat.« 

Da  Aladdin  havde  budt  titusinde  Guldstykker,  fik  han 
Slavinden,  og  hun  blev  strax  betalt  af  Veziren.  Men  Aladdin 
skjænkede  hende  strax  Friheden,  ægtede  hende  og  førte  hende 
med  sig  hjem. 

Besasa  vendte  fortvivlet  tilbage  til  sit  Hjem,  hvor  han  blev 
saa  syg,  at  han  maatte  gaa  tilsengs. 

»Kjøb  mig  Jasmin,«  sagde  han  til  sin  bekymrede  Moder, 
og  hun,  der  troede,  han  talte  vildt,  lovede  at  kjøbe  en  Jasmin, 
naar  en  Blomsterhandler  kom  forbi. 

»Her  er  ikke  Tale  om  Blomster,«  raabte  han  utaalmodig, 
»men  om  Slavinden  Jasmin,  som  Du  maa  skaffe  mig,  dersom 
Du  vil,  at  jeg  skal  leve.«     • 

Besasas    Moder    gik    til    sin    Mand    og    erfarede  da,    hvem 
Jasmin    var,    og    hvorledes    hendes    Søn    var    blevet    forelsket 
hende. 

Habaslam  Besasas  Sygdom  blev  imidlertid  værre  og  værre. 

og  han  vilde  ikke  mere  tage  Næring  til  sig.  Da  iførte  hans 
Moder  sig  Sørgeklæder,  som  Tegn  paa  den  højeste  Smerte  og 
Bedrøvelse.  Paa  samme  Tid  fik  hun  just  Besøg  af  en  Kone, 
der  var  Moder  til  Metaltyven,  Ahmed  Komakom,  der  var  saa 
øvet  i  Tyvehaandværket,  at  han  endog  stjal  Haaret  af  Hovedet, 
uden  at  man  mærkede  det.  Han  havde  dog  vidst  at  skjule  sine 
onde  Tilbøjeligheder  saa  godt,  at  han  var  blevet  udnævnt  til 
Befalingsmand  over  Politisoldaterne;  men  i  Stedet  for  at  for- 
svare Folket,  bestjal  og  plyndrede  han  det ;  tilsidst  blev  det  dog 
opdaget,  Valien  lod  ham  gribe  og  binde  og  fore  for  Khalifen, 
der  dømte  ham  fra  Livet. 

Ahmed  Komakom  kj endte  imidlertid  Veziren  Djafars  Men- 
neskekjærlighed  og  den  Indflydelse  han  havde  hos  Khalifen. 
Han  lod  derfor  bede  om  Naade. 

Veziren  talte  med  Khalifen  derom,  og  bad  ham  indskrænke 
hans  Dom  til  Fængsel  paa  Livstid.  Khalifen  forandrede  vir- 
kelig ogsaa  Dommen  og  Ahmed  blev  sat  i  livsvarigt  Fængsel, 
med  Ordene:  indtil  Døden,  indgraveret  i  Lænkerne. 

Hans  Moder  havde,  som  Følge  af  den  Medlidenhed,  hun 
indgjod  alle,  fri  Adgang  til  Chaleds  Hus,  og  en  Dag,  da  hun, 
som  sædvanlig  besøgte  sin  Søn  i  Fængslet,  sagde  denne  til 
hende:  »Siden  I  gaar  ud  og  ind  hos  Valien,  saa  søg  at  faa 
dennes  Kone  til  at  indlægge  et  godt  Ord  for  mig«.  Den  gamle 
Kone  lovede  dette,  og  næste  Gang,  hun  kom  til  Valiens  Kone, 
og  fandt  denne  hensunken  i  dyb  Smerte,  spurgte  hun  hende  om 
Aarsagen  hertil.  »Ak,  gode  Moder,«  udraabte  Chalun,  »jeg 
kommer  til  at  miste  min  elskede  Søn,  Besasa.«  Og  Valiens 
Kone  fortalte  hende  alt,  hvad  der  var  hændet  ham.  Den  gamle 
saa  her  en  gunstig  Lejlighed  til  at  udvirke  sin  Søns  Frigj øreise 
og  sagde: 

»Naadige  Frue,  jeg  kj ender  et  sikkert  Middel  til  at  hel- 
brede Eders  Søn.  Ahmed  Komakom  er  i  Stand  til  at  bortføre 
Slavinden  Jasmin,  og  at  overgive  hende  i  hans  Hænder.  Gjør 
Eder  Umage  for,  gjennem  Eders  Mand,  at  forskaffe  ham  hans 
Frihed  igjen,  og  jeg  lover  Eder,  at  Eders  Søn  igjen  skal  blive 
rask, « 

Valiens  Kone  talte  endnu  samme  Dag  med  sin  Mand 
derom,  forestillede  ham,  at  Ahmed  dybt  angrede  sin  tidligere 
Adfærd,  begræd  hans  ulykkelige  Moders  Skjæbne,  og  sluttede 
med  de  Ord: 

»Naar  det  lykkes  Eder  atter  at  gjengive  Ahmed  Friheden, 
vil  I  gjøre  en  god  Gjærning,  og  samtidig  vil  vor  elskede  Søn 
atter  gjenvinde  Sundheden.« 

Valien  lod  sig  tilslut  bevæge,  og  gik  den  næste  Dag  til 
Ahmed  Komakom,  der  med  hykleriske  Ord  fortalte  ham  om  sin 
Anger,  og  lovede  Bod  og  Bedring  i  Fremtiden.  Derpaa  førte 
Valien  ham  frem  for  Divanet,  endnu  med  Lænkerne  paa,  hvilke 
han  ikke  turde  bryde  selv.  Han  kastede  sig  ned  for  Khalifen, 
der  strængt  spurgte : 

»Emir  Chaled,  hvorfor  fører  Du  denne  Forbryder  frem  for 
mig?« 

»De  troendes  Behersker,«  svarede  Valien,  »hans  gamle, 
hjælpeløse  Moder  bønfalder  Eders  Majestæt  om  at  gjengive 
hendes  Søn  Friheden  og  sin  forrige  Stilling  i  Samfundet;  den 
ulykkelige  angrer  oprigtigt  sin  Brøde,  og  vil  begynde  et  nyt  og 
bedre  Liv.« 

»Angrer  Du  oprigtigt  dit  tidligere  Levnet,«  spurgte  Khalifen 
Ahmed  Komakom. 

Denne  kastede  sig  ned  for  ham,  og  bekræftede  under  Taa- 
rer,  hvad  Valien  havde  sagt.     Derpaa  lod  Khalifen,  der  var  rørt 

over  den  stakkels  Moders  Skjæbne,  Ahmeds  Lænker  sønderbryde, 
gav  ham  Friheden  og  gjenindsatte   ham   i   hans   forrige  Stilling. 

Ude  af  sig  selv  af  Glæde,  kastede  Ahmed  sig  igjen  ned 
for  Khalifen,  og  bad  Gud  om  at  forlene  ham  med  en  lang  og 
lykkelig  Regjering. 

Nogle  Dage  efter  Ahmeds  Løsladelse,  saa  Valiens  Kone 
igjen  Ahmeds  Moder,  og  trængte  paa  denne,  at  hun  skulde  op- 
fylde de  Forpligtelser,  hun  havde  lovet  hende  i  sin  Søns  Navn. 
Den  gamle  lovede  dette,  talte  med  sin  Søn  derom,  og  denne 
bestemte  endnu  næste  Nat,  der  var  den  første  i  Maaneden,  at  ud- 
fore Handlingen.  Nu  havde  Khalifen  den  Skik,  altid  at  til- 
bringe den  første  Nat  i  Maaneden  hos  sin  Gemalinde  Sobeide. 
Førend  han  denne  Nat  traadte  ind  i  hendes  Værelse,  lagde  han 
sin  Kappe,  sin  Rosenkrands,  Rigsæblet  og  sine  andre  Klenodier 
fra  sig  paa  en  Sofa.  Deriblandt  var  ogsaa  en  gylden  Lygte 
med  tre  store  Diamanter,  som  han  havde  meget  kjær. 

Ahmed  lod  denne  Nat  gaa  halvt  tilende,  og  benyttede  der- 
paa  det  Øjeblik,  hvor  alle  dødelige  laa  i  den  dybeste  Søvn,  tog 
sin  Sabel,  og  nærmede  sig  den  Del  af  Slottet,  hvor  Khalifens 
Værelser  var.  Han  kom  ved  Hjælp  af  en  Stige  op  paa  Taget, 
løftede  Falddøren  op,  og  saa  at  Vagten  sov,  derpaa  lod  han 
sig  sagte  glide  ned.  Han  lod  Vagten  indaande  et  bedøvende 
Pulver,  og  bemægtigede  sig  saa  Khalifens  Kaabe  og  alle  Kle- 
nodierne, og  undveg  lykkeligt;  derpaa  begav  han  sig  hen  til 
Aladdins  Bolig;  han  sneg  sig  ind  i  Soveværelset  til  den  sovende 
Aladdin  og  Jasmin,  løftede  en  Marmortavle  op  af  Gulvet  og 
skjulte  derunder  de  hos  Khalifen  stjaalne  Sager,  som  han  havde 
indviklet  i  et  Klæde.  Kun  den  med  Diamanter  besatte  Lygte 
beholdt  han  for  sig.  Saa  lagde  han  igjen  Marmortavlen  paa 
sin  Plads,  og  undveg,  uden  at  nogen  saa  ham. 


Den  følgende  Morgen  fandt  Khalifen  sin  Vagt  endnu  sovende, 
som  en  Følge  af  Ahmeds  Pulver.  Han  vækkede  den,  og  vilde 
igjen  tage  sine  Sager  paa  Sofaen.  Forundret  savnede  han  disse, 
og  blev  herover  højlig  opbragt.  Klædt  i  rødt,  som  et  Tegn 
paa  sin  Vrede,  begav  han  sig  til  Divanet  og  satte  sig  paa  sin 
Trone.  Storveziren,  der  saa  Khalifens  Vrede,  kastede  sig  ære- 
frygtsfuld  med  Ansigtet  mod  Jorden  ned  for  ham  og  sagde: 

»Gud  bevare  Eders  Majestæt  for  alt  ondt.« 

»Vezir,«   svarede  Khalifen,   »Ondet  er  stort.« 

»Og  hvad  er  der  passeret,  Herre,«   spurgte  Djafar. 

Da  nu  Khalifen  vilde  fortælle  det  passerede,  traadte  i  det 
samme  Valien  og  Ahmed  Komakom,  ind  i  Salen. 

»Hvorledes  staar  det  til  i  Bagdad,  Emir  Chaled?«  spurgte 
Fyrsten  ham. 

»Herre,«   svarede  Emiren,   »alt  er  stille  og  i  Rolighed.« 

»Der  løj  Du,«   udbrød  Khalifen. 

»De  Troendes  Behersker,«  gjensvarede  Emiren,  »tør  jeg 
spørge  om  Grunden  til  den  Vrede,  hvori  jeg  finder  Eder?« 

Khalifen  fortalte  nu,  hvad  der  var  passeret  og  tilføjede: 

»Jeg  befaler  dig  at  skaffe  mig  mine  Sager  igjen;  Du  bor- 
ger mig  med  dit  Liv  herfor.« 

»Herre,«  svarede  Valien,  »straf  da  først  Ahmed,  thi  ingen 
kj  ender  bedre  Tyvene  og  Kjæltringerne  end  Befalingsmanden  for 
Vagten. « 

Ved  disse  Ord  traadte  Ahmed  frem  og  sagde : 

»De  Troendes  Behersker,  overlad  det  til  mig,  jeg  beder 
Eder  blot  medgive  mig  to  Dommere  og  Vidner.« 

Khalifen  gik  ind  herpaa  og  befalede,  at  man  først  skulde 
gjennemsøge  hans  eget  Slot,  og  derpaa  Storvezirens  og  Medlem- 
merne af  det  høje  tresindstyve  Mands  Raad.    Og  Khalifen  svor, 


at  den  skyldige  skulde  dø,  om  det  saa  var  hans  egen  Søn. 
Ahmed  fik  Fuldmagt  af  Khalifen  til  at  trænge  ind'  i  ethvert 
Hus  og  gjennemsøge  det;  og  bevæbnet  med  en  stor,  med  Jærn 
beslaaet  Stok  begyndte  han  sine  Efterforskninger,  og  kom  saa- 
ledes  tilslut  ogsaa  til  Aladdins  Hus. 

Aladdin  hørte  en  stærk  Larm  paa  Gaden  og  gik  strax  ned 
og  saa  Valien  med  alle  sine  Folk. 

»Hvad  betyder  dette,«  spurgte  han,  og  efterat  Valien  havde 
gjort  ham  bekjendt  med  Sagen,  sagde  han: 

»I  kan  træde  ind  og  Toretage  enhver  Undersøgelse  i  mit 
Hus. « 

»Jeg  beder  Eder  tusinde  Gange  om  Forladelse,«  svarede 
Valien  forlegent,  »I  er  hævet  over  al  Mistanke,  men  min  Stil- 
ling paabyder  mig  denne  Undersøgelse.« 

»Udret  eders  Ærinde,«  svarede  Aladdin,  »og  lad  intet  af- 
holde Eder  derfra.« 

Derpaa  begyndte  Ahmed  og  hans  Mænd  Efterforskningerne. 
Da  de  nærmede  sig  til  Marmortavlen,  hvor  han  den  fore- 
gaaende  Nat  havde  skjult  Sagerne,  lod  han  med  Forsæt  sin 
tunge  Stok  falde  ned  paa  den,  saa  den  søndersloges.  Emir 
Chaled  saa  noget  glindsende  ligge  under  den  og  udraabte: 

»Himlen  selv  har  ledet  vore  Skridt  til  dette  Sted,  thi  vi 
finder  her  en  Skat,  der  tilhører  Eder-,  kom  og  se,  hvori  den 
bestaar. « 

Alle  Valiens  Folk  samlede  sig  om  ham,  og  da  de  gjen- 
kjendte  Khalifens  stjaalne  Sager,  styrtede  de  sig  over  Aladdin, 
rev  hans  Turban  af  ham,  bandt  hans  Hænder  paa  Ryggen,  og 
forseglede  alle  hans  Ejendele. 

Imidlertid  ilede  Ahmed  til  Jasmins  Værelse,  bortførte  hende 


med  Magt,  skjøndt  hun  var  frugtsommelig,  og  bragte  hende  til 
sin  Moder,  der  igjen  førte  hende  til  Valiens  Kone. 

Habaslam  Besasa  blev  meget  oplivet  ved  at  se  Jasmin;  han 
nærmede  sig  hende  med  Tegn  paa  den  største  Glæde,  men  Jas- 
min befalede  ham  at  gaa,  idet  hun  tilføjede: 

»Jeg  vilde  før  dræbe  mig,  end  tilhøre  et  saadant  Uhyre 
som  Du.« 

»Smukke  Jasmin,«  sagde  Habaslam,  »jeg  bønfalder  Eder 
om  at  skaane  Eders  dyrebare  Liv.« 

Ogsaa  Habaslams  Moder  søgte  at  formilde  Jasmin,  men 
alt  var  forgjæves. 

Fuld  af  Fortvivlelse  faldt  Habaslam  om  i  en  Sofa  og  lod 
til  at  ville  opgive  Aanden.  Forbitret  for  Valiens  Kone  nu  løs 
paa  Jasmin  og  raabte : 

»Elendige,  vil  Du  berøve  mig  min  Søn;  men  Du  skal  ikke 
længe  glæde  dig  over  min  Taalmodighed ;  din  Aladdin  vil  snart 
ende  sit  Liv  i  Galgen.« 

»Da  vilde  jeg  prise  mig  lykkelig,  om  jeg  maatte  dø  med 
ham,«   svarede  Jasmin. 

Nu  afrev  Chalun  hende  alle  de  rige  Klæder  og  alle  hen- 
des Smykker,  og  lod  hende  iføre  sig  en  grov  Chemise  og  en 
Kjole  af  groft  Tøj ;  derpaa  satte  hun  hende  ind  i  Kjøkkenet 
blandt  de  simpleste  Slavinder,  hvor  hun  befalede  hende  at  ud- 
føre det  groveste  Arbejde.  Rolig  svarede  Jasmin,  at  hun  fore- 
trak det  haardeste  Arbejde  for  Synet  af  Chaluns  Søn. 

Slavinderne  kom  snart  til  at  holde  af  Jasmin,  paa  Grund  af 
dennes  Taalmodighed,  Blidhed  og  Resignation,  og  de  kappedes 
om  at  lette  hende  det  svære  Arbejde. 

Imidlertid   førte  Valien  Aladdin    og  de  stjaalne  Sager  frem 

for  Khalifen,  der,  da  han  horte,  at  de  hos  Aladdin  havde  fun- 
det hans  Klenodier,  vredt  spurgte : 

»Elendige,  hvor  er  min  Lygte?« 

Aladdin  svarede  med  Fasthed:  »Herre,  jeg  kan  helligt  for- 
sikre, at  jeg  aldrig  har  berørt  disse  Sager  og  at  det  er  mig  en 
Gaade,  hvorledes  de  er  kommet  i  mit  Hus.« 

»Forræder,«  udraabte  Khalifen,  »det  er  altsaa  Lønnen  for 
alle  mine  Velgjerninger.  Jeg  havde  skjænket  dig  min  Tiltro, 
og  Du  har  forødt  den.« 

Derpaa  befalede  han,  at  Aladdin  strax  skulde  hænges. 

Valien  førte  nu  Aladdin  ud  til  Dommerpladsen,  og  foran 
ham  gik  en  Udraaber,  der  forkyndte  i  alle  Gader: 

»Se,  saaledes  gaar  det  den,  der  vover  at  forraade  Kha- 
lifen;« og  hele  Bagdads  Befolkning  fulgte  efter  dem  ud  til  Ret- 
terstedet. 

Imidlertid  sad  Ahmed  Addanaf  ubekymret  i  sin  Have,  da 
én  af  hans  Vandbærere  kom  løbende  og  fortalte,  at  i  dette 
Øjeblik  skulde  Aladdin  henrettes.  Fuld  af  Uro  spurgte  Ahmed 
Addanaf  Vandbæreren,  hvad  denne  mente  om  Sagen. 

»Herre,«  svarede  han,  »jeg  tør  give  mit  Hoved  paa,  at 
Aladdin  er  uskyldig;  det  hele  er  sikkert  en  djævelsk  List  af  en 
af  hans  Fjender,  der  vil  ham  til  Livs.  Der  er  intet  Øjeblik  at 
spilde,  hvis  han  skal  reddes.« 

Ahmed  Addanaf  ilede  til  Fængslet  og  befalede  Slutteren 
at  udlevere  en  Forbryder,  der  netop  var  dømt  til  Døden,  og 
hvis  hele  Skikkelse  heldigvis  lignede  Aladdins.  Denne  lod 
Ahmed  bringe  til  Retterstedet,  tæt  indhyllet  i  et  Slør.  Han 
trængte  sig  gjennem  Mængden  og  traadte  hen  foran  Bøddelen, 
saa  at  denne  sagde: 

»Herre,  lad  mig  beholde  min  Plads,  saa  at  jeg  kan  udføre 
min  Forretning.« 

»Elendige,«  raabte  Ahmed,  »tag  den  dømte,  som  jeg  her 
bringer  Dig,  i  Stedet  for  Aladdin,  som  er  uskyldig.« 

Bøddelen  vovede  ikke  at  indvende  noget  herimod,  bemæg- 
tigede sig  Forbryderen,  og  hængte  ham  i  Stedet  for  Aladdin, 
der  sammen  med  Ahmed  Addanaf  uskadt  og  ukjendt  naaede 
dennes  Hjem.  Da  Aladdin  bevidnede  sin  Frelser  sin  dybe  Tak- 
nemlighed, bebrejdede  denne  ham  vredt,  hvorledes  han  dog 
kunde  begaa  en  saa  nedværdigende  Handling.  Aladdin  svor, 
at  han  var  uskyldig,  og  at  han  ikke  anede,  hvorledes  det  hele 
kunde  være  gaaet  til. 

»Tilgiv  min  Heftighed,«  svarede  Ahmed,  »kun  min  Uro 
over  Eder  har  kunnet  indgive  mig  saa  uværdige  Beskyldninger. 
Jeg  tænkte  strax,  at  det  var  sket  efter  Hadets  og  Ryggesløs- 
hedens Ordrer;  maatte  Ophavsmanden  til  denne  Nedrighed  blot 
faa  sin  fortjente  Straf.  Men  I,  kjære  Aladdin,  kan  umulig 
længer  blive  her  i  Bagdad;  Khalifen  tilbagekalder  ikke  gjærne 
en  Dom,  han  en  Gang  har  afsagt.  Jeg  vil  imidlertid  føre  Eder 
til  Alexandrien,  hvor  I  let  vil  kunne  skjule  Eder.« 

Aladdin  var  tilfreds  med  alt,  og  endnu  samme  Dag  forlod 
de  begge  Bagdad.  Noget  udenfor  Byen  mødte  de  to  Jøder, 
der  var  Oppebørselsmænd  for  Khalifen,  ridende  paa  Mulæsler. 
Ahmed  tilraabte  dem,  at  de  skulde  holde  stille,  og  afkrævede 
dem  i  en  bydende  Tone  de  Penge,  de  havde  afkrævet.  Jøderne 
vægrede  sig  først,  men  da  de  hørte,  at  Ahmed  var  Overbefalings- 
mand i  samme  Provinds,  hvor  de  krævede  Pengene  ind,  over- 
gav de  ham  hver  hundrede  Guldstykker.  Alligevel  dræbte 
Ahmed  dem  begge,  for  at  de  ikke  ved  deres  Udsagn  skulde 
røbe  ham  og  Aladdin,  og  tog  deres  Æsler.    De  besteg  dem  og 

naaede  snart  Søstaden  Ajas;  her  solgte  de  Mulæslerne  og  be- 
steg et  Skib,  der  sejlede  til  Alexandrien,  hvor  de  ankom  efter 
en  kort  Sejlads. 

Idet  de  gik  igjennem  denne  Bys  Gader,  udbød  en  Ud- 
raaber  en  lille  Butik  med  dertil  hørende  Varelager  for  ni 
hundrede  og  halvtredsindstyve  Drachmer.  Aladdin  bød  tusinde, 
og  Handelen  blev  strax  sluttet,  efterdi  Butikken  tilhørte  det 
offentlige  Skatkammer.  Ved  nærmere  Eftersyn  viste  det  sig,  at 
den  var  fuld  af  Skjolde,  Sabler,  Sværd,  Baller  af  Hampelærred, 
Ankere,  Touge,  Sække  med  Muslinger  og  Stene,  Stigbøjler, 
Knive  og  Saxe  og  mange  andre  Sager;  thi  Butikkens  afdøde 
Ejer  havde  været  Marschandiser.  Ahmed  Addanaf  blev  4  Dage 
hos  Aladdin,  raadede  ham  til  at  beskjæftige  sig  meget  med 
Handelen  og  hengive  sig  i  Guds  Villie,  og  befalede  ham  at 
blive  i  den  Butik,  indtil  han  havde  udvirket  et  Lejde  fra  Kha- 
lifen  og  kom  og  afhentede  ham  igjen;  derpaa  rejste  han  til- 
bage til  Bagdad.  Han  optog  igjen  sine  sædvanlige  Beskjæf- 
tigelser,  men  beskjæftigede  sig  ved  Siden  af  uafbrudt  med  Efter- 
forskninger efter  Gjerningsmanden  til  Tyveriet. 

Den  Dag  Aladdin  blev  henrettet,  havde  Khalifen  ønsket 
at  se  ham  i  Galgen  og  var  gaaet  ud  med  Djafar  i  den  Hen- 
sigt.    Da  han  saa  den  hængte,  udraabte  han: 

»Hvad  betyder  det?    det  er  jo  ikke  Aladdin.« 

»Herre,«  svarede  Djafar,  »hængte  Folk  forvandler  sig  altid 
meget. « 

Men  Khalifen  var  ikke  tilfreds  med  den  Forklaring,  lod 
den  hængte  skjære  ned  og  undersøge,  og  fandt  paa  hans  Hæle 
indgravet  Navnene  Abu  Bekr  og  Omar,  de  første  to  Khalifer, 
der  især  var  hadet  af  Schiiternes  muhammedanske  Sect,  og  som 
af  mange  af  deres  Tilhængere  blev  indgravet  paa  Fod-  og  Sko- 

saalerne  for  at  betegne  den  Foragt,  man  nærede  imod  dem. 
Da  Khalifen  saa  dette,  udbrød  han: 

»O,  Vezir,  Aladdin  var  en  Sunnit,  og  denne  derimod  en 
Schiit.« 

Veziren  maatte  nu  selv  tilstaa,  at  det  var  uvist,  om  det 
var  Aladdin,  man  havde  for  sig  eller  ej.  Khalifen  gav  Befaling 
til,  at  man  skulde  begrave  den  døde,  og  vendte  derpaa  tilbage 
til  sit  Slot,  hvor  Regjeringsforretningerne  snart  bragte  ham  til 
at  glemme  hele  Historien. 

Habaslam  Besasa  havde  imidlertid  ingen  Gevinst  af  den 
Forbrydelse,  der  bragte  Aladdins  Slavinde  i  hans  Magt,  og 
Fortvivlelsen  herover  lagde  ham  tilslut  i  Graven.  Kort  Tid 
efter  fødte  Jasmin  en  Dreng,  der  var  saa  smuk  som  Dagen. 
Da  hendes  Medtjenere  spurgte  hende,  hvad  han  skulde  hedde, 
svarede  hun: 

»Hvis  hans  Fader  endnu  levede,  skulde  han  selv  opkalde 
ham,  men  da  han  er  død,  skal  vort  Barn  hedde  Aslan«*). 

Barnet  voxede  fornøjet  op,  og  lærte  snart  at  gaa  alene. 
En  Dag,  da  Jasmin  som  sædvanlig  var  beskjæftiget  i  Kjøkkenet 
klatrede  den  lille  Aslan  op  af  Trappen  til  Salen,  hvor  Emir 
Chaled  befandt  sig.  Fængslet  af  Drengens  Skjønhed  tog  Emi- 
ren ham  op  paa  Skjødet.  Da  Jasmin  lidt  senere  savnede 
Drengen,  søgte  hun  efter  ham,  og  fandt  ham  endelig  siddende 
paa  Emirens  Skjød.  Denne  spurgte  hende,  hvem  Barnet  tilhørte, 
og  da  han  hørte,  at  det  var  hendes  Søn,  spurgte  han,  hvem 
der  var  dets  Fader. 


*)    Løven. 

»Den  ulykkelige  Aladdin  Abusch  Schamat,«  svarede  Jas- 
min,  »nu  har  mit  Barn  ingen  anden  Beskytter  end  Eder.« 

»Hvorledes,«  udraabte  Valien,  »jeg  skal  tage  mig  af  den 
Forræders  Barn.« 

»Ak,  Herre,«  vedblev  Jasmin,  »Aladdin  var  ingen  For- 
ræder, han  var  en  tro  og  hengiven  Tjener  af  Khalifen,  og 
tænkte  ikke  paa  at  misbruge  sin  Herres  Tillid.« 

Rørt  over  Barnets  Skjønhed  og  dets  sørgelige  Skjæbne, 
sagde  endelig  Valien: 

»Naar  din  Søn  bliver  større  og  spørger  efter  sin  Fader, 
saa  kan  Du  sige,  at  han  er  Søn  af  Emir  Chaled,  Vali  af 
Bagdad. « 

Da  Aslan  var  blevet  syv  Aar  gammel,  gav  Valien  ham  de 
dueligste  Lærere,  der  kappedes  om  at  uddanne  hans  Aand,  og 
at  opdrage  ham  saaledes,  som  det  anstod  sig  Sønnen  af  en  af 
de  fornemste  Emirer  i  Bagdad.  Valien  selv  underviste  ham  i 
Ridning,  Fægtning  og  andre  krigeriske  Øvelser. 

Med  det  attende  Aar  var  den  unge  Aslan  en  fuldkommen 
Rytter. 

Hos  Hoffets  fornemste  Herrer,  der  ansaa  ham  for  Emir 
Chaleds  Søn,  fandt  han  den  mest  smigrende  Optagelse.  Ahmed 
Komakom  hørte  ikke  til  de  sidste,  der  bragte  ham  sin  Hyldest, 
og  han  og  Aslan  blev  efterhaanden  omtrent  uadskillige.  Da 
de  en  Dag  sad  sammen  og  drak  Vin,  tog  Ahmed  Komakom 
den  med  Ædelstene  besatte,  gyldne  Lygte  frem,  og  glædede  sig 
med  Aslan  over  Guldets  og  Diamanternes  Farvespil.  Aslan  bad 
strax  Ahmed,  om  denne  ikke  vilde  overlade  ham  den  vidun- 
derlig dejlige  Lygte,  men  denne  svarede,  at  det  var  umuligt, 
da  den  allerede  engang  havde  været  Skyld  i  et  Menneskes 
Død. 


»Hvilket  Menneske?«  spurgte  Aslan,  og  Ahmed  vedblev: 

»En  fremmed,  der  af  Khalifen  var  blevet  udnævnt  til 
Overhoved  for  de  tresindstyve  Mænds  Raad,  og  som  kaldte  sig 
Aladdin  Abusch  Schamat.« 

»Og  hvorledes  hænger  det  sammen  med  denne  Lygte?« 
spurgte  Aslan  videre. 

»I  havde  en  Broder,«  svarede  nu  Ahmed,  »ved  Navn 
Habaslam  Besasa,  og  da  han  var  i  den  Alder,  at  han  vilde 
gifte  sig,  vilde  eders  Fader,  Emir  Chaled,  kjøbe  ham  en 
Slavinde  .  .  .« 

Og  herpaa  fortalte  Ahmed  ham  alt,  hvad  der  havde  til- 
draget sig  med  Slavinden  Jasmin,  Tyveriet,  Aladdins  Dom  og 
Henrettelse.  Aslan  blev  forbavset  over  denne  Meddelelse,  og 
begyndte  at  faa  Anelse  om  Sandheden.  Han  tænkte  ved  sig 
selv : 

»Denne  Slavinde  Jasmin  er  den  samme,  som  har  skjænket 
mig  Livet,  og  min  Fader  kan  ikke  være  nogen  anden  end 
Aladdin  Abusch   Schamat.« 

Opfyldt  af  den  Tanke  ilede  han  hastigt  hjemad,  men 
mødte  paa  Vejen  Ahmed  Addanaf,  der  slaaet  af  Aslans  Lighed 
med  Aladdin,  standsede  ham  og  spurgte,  hvis  Søn  han  var. 

»Min  Fader,«  svarede  Aslan,  »er  Emir  Chaled,  Vali  af 
Bagdad. « 

»Og  eders  Moder?«   vedblev  Ahmed  Addanaf. 

»Min  Moder,«  svarede  Aslan,  »hedder  Jasmin,  og  er  Va- 
liens  Slavinde.« 

»Himmel,«  raabte  Ahmed  Addanaf,  »er  Jasmin  eders 
Moder,  da  er  Aladdin  Abusch  Schamat  sikkert  eders  Fader. 
Gaa  og  spørg   eders  Moder;    hun  vil  sikkert  bekræfte  dette,  og 

fortælle  Eder  adskilligt  mere,  som  er  nødvendigt  for  Eder  at 
vide. « 

Aslan  ilede  forbavset  til  sin  Moder,  og  bad  hende  sige 
ham  Navnet  paa  hans  Fader. 

»Din  Fader,«  svarede  Jasmin,  »er  Emir  Chaled,  Vali  af 
Bagdad. « 

»Nej,  nej,«  raabte  Aslan,  »skuf  mig  ikke,  hans  Navn  var 
Aladdin  Abusch  Schamat.« 

Ved  disse  Ord,  der  fremkaldte  smertelige  Erindringer,  hen- 
flød  Jasmin  i  Taarer,  og  spurgte,  hvem  der  havde  fortalt  Aslan 
denne  Hemmelighed. 

»Ahmed  Addanaf,«  svarede  han,  og  fortalte  sin  Moder  alt, 
hvad  der  var  passeret. 

Efter  at  nu  hans  Moder  havde  fortalt  ham  alt  angaaende 
hans  Herkomst,  begav  Aslan  sig  hastigt  til  Ahmed  Addanaf. 
Efter  at  have  kysset  hans  Hænder,  sagde  han  til  ham: 

»Min  Moder,  Jasmin,  har  bekræftet  eders  Udsagn,  og 
nævnet  mig  Aladdin  som  min  Fader-,  da  jeg  véd,  at  I  var 
ham  saa  hengiven,  vil  jeg  bede  Eder  være  mig  behjælpelig  med 
at  hævne  hans  Død  og  straffe  hans  Morder.« 

»Hvem  er  hans  Morder?«  spurgte  Ahmed. 

»Det  er  den  ryggesløse  Komakom,«   svarede  Aslan. 

»Hvorledes  véd  I  det?«  spurgte  Ahmed  videre, 

»Jeg  har  hos  ham  set  den  gyldne  Lygte,«  svarede  Aslan, 
»besat  med  Ædelstene,  der  blev  stjaalet  fra  Khalifen.  Paa  min 
Bøn  om  at  overlade  mig  dette  Stykke,  svarede  han,  at  den 
allerede  engang  havde  kostet  et  Menneske  Livet,  og  fortalte 
mig  tillige,  hvorledes  han  havde  stjaalet  den  sammen  med 
nogle  andre  Sager,  som  han  havde  skjult  i  min  Faders  Hus.« 

»Min  Søn,«    sagde  endelig  Ahmed  Addanaf,    »her   maa   vi 

gaa  forsigtig  tilværks-,  I  maa  først  gjøre  Eder  fordelagtig  be- 
kjendt  for  Khalifen,  før  vi  afslører  denne  Hemmelighed. 
Næste  Gang  Emir  Chaled  skal  til  Khalifen,  maa  I  bede  om 
at  følge  med,  og  naar  I  saa  er  .sammen  med  det  hele  Hof, 
maa  I  gjøre  Eder  bemærket  ved  en  eller  anden  tapper  Hand- 
ling. Naar  da  Khalifen  til  Belønning  tillader  Eder  at  bede  om 
en  Naadesbevisning,  bønfald  ham  da  om  at  maatte  hævne  eders 
Faders  Død.  Forbavset  vil  han  da  svare  Eder,  at  eders  Fader 
lever  endnu,  men  da  skal  I  fortælle  ham  den  fulde  Sandhed, 
og  bede  ham  om,  til  Bekræftelse  af  eders  Ord,  at  undersøge 
Komakoms  Hus.« 

Aslan  vendte  da  tilbage  til  Emirens  Hus,  og  næste  Gang, 
denne  skulde  til  Khalifen,  bad  han  ham  om  at  maatte  følge 
med.  Emiren  indviUigede  gjærne  heri,  og  begge  begav  sig  ud 
til  en  aaben  Slette,  hvor  Hæren  stod  opstillet  i  Slagorden,  parat 
til  Afmønstringen.  Medens  dette  gik  for  sig,  holdt  Aslan  sig 
bestandig  nær  til  Emiren.  Efter  nogle  krigeriske  Øvelser  vilde 
man  vise  Fyrsten  Færdigheden  i  at  slaa  med  Kolber.  Der 
blev  hentet  Kugler  og  Kolber,  og  flere  Ryttere  begyndte  at  af- 
lægge Bevis  paa  deres  Duelighed,  idet  de  gjensidig  tilkastede 
hinanden  Kuglerne.  Men  iblandt  disse  var  der  ogsaa  en  hem- 
melig Afsender  fra  nogle  af  Khalifens  Fjender,  der  havde  til 
Hensigt  at  dræbe  ham.  Han  kastede  af  al  Kraft  en  Kugle  lige 
mod  Khalifens  Ansigt,  men  Aslan,  der  saa  det,  sprang  til,  og 
slog  Kuglep  med  en  saadan  Kraft  tilbage,  saa  den  ramte  Af 
senderen  lige  i  Brystet,,  og  han  styrtede  af  Hesten. 

KhaUfen,  der  saa  den  Fare,  der  havde  truet  ham,  sagde 
højt : 

»Velsignet  være  den,  jeg  kan  takke  for  Livet.« 

øvelserne  hørte  strax  op,  Officererne  steg  ned  af  deres 
Heste,  og  Khalifen  befalede,  at  man  øjeblikkelig  skulde  føre 
Misdæderen  for  ham. 

»Hvem  har  lejet  dig  til  at  begaa  en  saadan  Misgjærning,« 
spurgte  Khalifen  ham,   »er  Du  en  Ven  eller  Fjende?« 

»Fjende,«  svarede  Rytteren  trodsig,  »og  jeg  vilde  dig  til- 
livs;   jeg  roser  mig  af  at  være  en  Tilhænger  af  Aly.« 

Herpaa  befalede  Khalifen,  at  man  strax  skulde  hænge 
ham ;  derpaa  vendte  han  sig  til  Aslan  og  sagde : 

»Brave  Yngling,  jeg  takker  dig  for  mit  Liv,  udbed  dig 
en  Naade  af  mig.« 

»De  Troendes  Behersker,«  svarede  Aslan,  »jeg  bønfalder 
Eder  om  at  maatte  hævne  min  Faders  Død.« 

»Men  din  Fader  lever  jo,«  udbrød  Khalifen,  »og  befinder 
sig  jo.  Gud  være  lovet,  vel.« 

Men  nu  fortalte  Aslan  Khalifen,  at  Emiren  kun  var  hans 
Plejefader,  og  at  hans  rigtige  Faders  Navn  var  Aladdin  Abusch 
Schamat. 

»En  Forræder,«   udbrød  Khalifen  heftigt. 

»Min  Fader,«  svarede  Aslan,  »har  aldrig  været  nogen  For- 
ræder, men  en  af  eders  mest  tro  og  hengivne  Tjenere.« 

»Har  han  ikke  frastjaalet  mig  mine  Klenodier?«  spurgte 
Khalifen. 

»De  Troendes  Behersker,«  svarede  Aladdin,  »min  Fader  har 
aldrig  været  nogen  Tyv;  jeg  beder  eders  Majestæt  sige  mig, 
om  Lygten  blev  fundet  sammen  med  det  øvrige  i  min  Faders 
Hus?« 

Paa  Khalifens  benægtende  Svar  fortalte  xA.slan  nu,  hvor- 
ledes han  havde  set  denne  Lygte  hos  Komakom;  og  hvorledes 
denne   var   kommet  ud  af  Fængslet,  havde  stjaalet  Klenodierne, 

og  listet  dem  ind  i  Aladdins  Hus,  hvor  de  senere  blev  fundet. 
»Jeg  besværger  Eder  endnu  en  Gang,«  vedblev  Aladdin,  »lad 
mig  hævne  mig  paa  min  Faders  Snigmorder ! « 

Khalifen  befalede  strax  at  man  skulde  arrestere  Komakom 
og  føre  ham  frem  for  sig.  Da  han  kom,  trak  Ahmed  Addanaf, 
der  ogsaa  var  tilstede,  virkelig  den  gyldne  Lygte  frem  fra  Ko- 
makoms  Bryst,  og  den  fortørnede  Khalif  raabte  ved  dette  Syn: 

»Forræder,  hvorfra  har  Du  faaet  dette  Klenodie?« 

»Jeg  har  kjøbt  det,«   svarede  Komakom  frækt. 

»Du  lyver,«  vedblev  Fyrsten  med  Afsky,  »for  at  bringe 
min  tro  Tjener  i  Ulykke,  har  Du  begaaet  en  saadan  Misgjær- 
ning.« 

Og  han  lod  Komakom  tildele  Bastonade,  og  efter  nogen 
Nølen  bekj endte  denne  endelig,  og  blev  kastet  i  Fængsel.  Da 
Khalifen  havde  Mistanke  om,  at  Emir  Chaled  stod  i  Forstaaelse, 
med  Komakom,  vilde  han  ogsaa  lade  ham  fængsle,  men  Valien 
traadte  frem  og  sagde : 

»De  Troendes  Behersker,  jeg  er  uskyldig  i  den  Forbrydelse, 
der  er  begaaet;  jeg  efterkom  kun  eders  Befaling,  da  jeg  førte 
Aladdin  til  Døden,  og  jeg  sværger,  at  jeg  var  uvidende  om 
dette  Forræderi.  Komakom  har  sikkert  fundet  paa  denne  af- 
skyelige List  for  at  bemægtige  sig  Slavinden  Jasmin.« 

Da  Aladdin  saa  sin  Plejefader  mistænkt,  traadte  ogsaa  han 
frem  og  gik  i  Forbøn  for  ham.  Khalifen  spurgte  nu,  hvad  der 
var  blevet  af  Aslans  Moder,  og  da  han  hørte,  at  hun  stadig 
opholdt  sig  i  Emir  Chaleds  Hus,  bød  han,  at  hun  igjen  skulde 
klædes,  som  det  passede  sig  for  hendes  Stilling,  og  Valien  skulde 
gaa  hen  og  bryde  de  Segl,  som  der  var  lagt  paa  Aladdins 
Slot,  og  tilbagegive  hans  Søn  al  hans  Gods  og  Rigdomme. 

Valien   efterkom   strax  Khalifens  Befalinger;    han  gik  hjem 

og  befalede  sin  Kone  øjeblikkelig  at  gjengive  Jasmin  PViheden, 
og  klæde  hende  paa  en  Maade,  der  anstod  hende.  Selv  gik  han  til 
Aladdins  Slot  og  aftog  Seglene  og  overgav  Aslan  alle  Nøglerne. 
Men  ikke  tilfreds  hermed,  opfordrede  Khalifen  Aslan  til  at  ud- 
bede sig  endnu  en  Naadesbevisning,  og  Aslan  svarede,  at  nu 
havde  han  kun  et  Ønske  tilbage,  nemlig,  at  han  kunde  faa  sin 
Fader  at  se.     Med  Taarer  i  Øjnene  svarede  Fyrsten  ham : 

»Ak,  min  Søn,  din  Fader  lever  ikke  længer;  hvor  gjærne 
ønsker  jeg  det  ikke  selv,  og  hvor  gjærne  gav  jeg  ikke  den,  der 
kunde  bringe  mig  den  gode  Nyhed,  alt,  hvad  han  bad  mig 
om.« 

Ved  disse  Ord  kastede  Ahmed  Addanaf  sig  ned  for  Kha- 
lifen, og  bad  om  han  maatte  tale  frit. 

»Det  maa  Du,«   svarede  Khalifen. 

»Saa  vover  jeg  at  fortælle  Eder,  at  Aladdin  endnu  lever 
og  befinder  sig  vel.  Jeg  udrev  ham  af  Dødens  Arme  og  lod 
en  anden  dødsdømt  Forbryder  henrette  i  Stedet  for  ham,  og  nu 
befinder  han  sig  i  Alexandrien,  hvorhen  jeg  i  sin  Tid  har 
bragt  ham.« 

»Jeg  vil  se  ham,«  udbrød  Khalifen  henrykt,  »rejs  strax  til 
Alexandrien  og  bring  ham  herhen.« 

Derpaa  lod  han  ham  udbetale  tusinde  Guldstykker,  og 
Ahmed  begav  sig  ufortøvet  paa  Rejsen. 

Imidlertid  havde  Aladdin  i  Alexandrien  søgt  at  sælge  de 
Varer,  han  forefandt  i  sin  Butik.  En  Dag  havde  han  i  en  mørk 
Afkrog  fundet  en  Læderpung,  hvori  han  ved  nærmere  Under- 
søgelse forefandt  en  kostbar  Sten,  med  en  vedhængende  lille 
gylden  Kjæde.  Denne  Sten  havde  fem  Pletter,  og  der  var  paa 
hver   af  disse   indgravet   magiske   Tegn.     Aladdin   troede    først, 

det  var  en  Talisman,  men  da  han  forgjæves  havde  gnedet  paa 
den,  hængte  han  den  op,  i  Haab  om  at  sælge  den.  Snart 
kom  ogsaa  en  frankisk  Kjøbmand,  og  bød  firsindstyve  Dukater 
for  den;  men  Aladdin  sagde,  at  for  den  Pris  var  den  ikke  til- 
salg.    Herpaa  svarede  Kjøbmanden: 

»Vel,  saa  byder  jeg  hundredetusind  Dukater,«  og  da  Alad- 
din var  tilfreds  hermed,  vedblev  han:  »Men  I  begriber  vel,  at 
jeg  ikke  har  en  saa  stor  Sum  hos  mig,  men  naar  I  vil  gaa  med 
mig  hen  til  mit  Skib,  saa  vil  jeg  desforuden  give  Eder  et  Stykke 
Kameltøj,  et  Stykke  Silke  og  et  Stykke  Fløjel  i  Kjøbet.« 

Aladdin  gik  ind  herpaa,  gav  Kjøbmanden  den  kostbare 
Sten,  lukkede  sin  Butik  og  sagde  til  en  af  sine  Naboer: 

»Hvis  jeg  tilfældig  skulde  blive  lidt  længe  borte,  saa  beder 
jeg  Eder,  hvis  Hr.  Ahmed  Addanaf  i  min  Fraværelse  skulde 
komme,  at  overgive  ham  Nøglen  til  min  Butik,  og  sige  ham 
Grunden  til  min  Udeblivelse.« 

Aladdin  fulgte  derpaa  med  Kjøbmanden  om  Bord,  og  denne 
spurgte  ham,  om  han  ikke  ønskede  at  nyde  et  Glas  Sorbet. 
Paa  Aladdins  bekræftende  Svar  lod  han  det  hente,  men  kastede 
først  ubemærket  et  Sovepulver  deri.  Saasnart  Aladdin  havde 
drukket  Glasset  ud,  faldt  han  i  en  tung  Søvn. 

Matroserne,  der  var  underrettet  om,  hvad  de  skulde  gjore, 
lettede  strax  Anker,  og  den  gunstige  Vind  førte  snart  Skibet  ud 
i  rum  Sø. 

Da  Aladdin  nogen  Tid  efter  slog  Øjnene  op,  spurgte  han 
forundret,  hvor  han  var. 

»I  er  nu  i  min  Magt,«  svarede  Kaptajnen  med  en  djævelsk 
Latter;  thi  denne  var  det,  der  forklædt  som  Kjøbmand  havde 
narret  Aladdin  om  Bord  paa  sit  Skib. 

»Og  hvem  er  I?«  vedblev  Aladdin. 

»Jeg  er  Kaptajnen  paa  dette  Skib,  og  er  udtrykkelig  kom- 
men for  at  bortføre  Eder  til  mit  Hj ærtes  Elskede.« 

Nogle  Dage  senere  bemærkede  de  et  Skib  med  fyrretyve 
Mænd  fra  Alexandrien.  Kaptajnen  befalede  strax,  at  man  skulde 
gjøre  Jagt  paa  det,  og  da  de  havde  indhentet,  entret  og  erob- 
ret det,  tog  de  det  paa  Slæb  og  fortsatte  Rejsen  til  Genua. 
Førend  de  lagde  ind  i  Havnen,  lod  Kaptajnen  sig  sætte  i  Land 
og  gik  til  et  Palads,  der  laa  ved  Strandbredden.  En  ung,  tæt 
tilsløret  Dame  traadte  ham  i  Møde  og  spurgte,  om  han  med- 
bragte Stenen  og  dennes  Ejermand.  Kaptajnen  bekræftede  dette 
<jg  overgav  hende  Stenen,  hvorpaa  han  vendte  tilbage  til  Ski- 
bet, som  nu  løb  ind  i  Havnen.  Saasnart  Kongen  i  Landet 
blev  underrettet  om  Skibskaptajnens  Ankomst,  begav  han  sig 
med  sin  Livvagt  om  Bord  og  spurgte,  om  Rejsen  var  løbet  hel- 
digt af. 

»Meget  heldigt,«  svarede  Kaptajnen,  »thi  jeg  har  medbragt 
€nogfyrretyve  Kjøbmænd,  der  alle  er  Muselmænd.« 

Kongen  befalede,  at  man  skulde  fore  dem  alle  op  paa 
Slottet,  og  ankommet  hertil,  spurgte  han  den  første,  hvorfra 
han  var. 

»Fra  Alexandrien,«  svarede  han. 

Paa  Fyrstens  Vink  afhuggede  strax  Skarpretteren  hans  Ho- 
ved. Saaledes  gik  det  alle  de  fyrretyve  Kjøbmænd,  og  kun 
Aladdin  var  tilbage,  dybt  bedrøvet  over  sine  Kammeraters  sør- 
gelige Skjæbne. 

»Hvorfra  er  Du,  Muselmandr«   spurgte  Kongen. 

»Fra  Alexandrien,«  svarede  Aladdin,  og  forberedte  sig  alle- 
rede til  at  dø. 

Da  trængte  en  gammel  Nonne  sig  frem,  og  sagde  til 
Kongen : 

»Herre,  har  jeg  ikke  bedt  Eder  om  at  tænke  paa  Klosteret, 
naar  Skibskaptajnen  medbragte  nogle  Fanger,  og  give  dette  en 
eller  to  til  Kirkens  Tjeneste?« 

»I  kommer  noget  sent,  gode  Moder,«  svarede  Kongen, 
»der  er  kim  én  tilbage,  men  tag  imidlertid  ham;  han  staar  til 
eders  Tjeneste.« 

Nonnen  tog  saa  Aladdin  med  sig  til  Klosteret,  og  sagde 
ham,  hvad  han  fra  nu  af  havde  at  gjøre;  vadske  Gulv,  bære 
Vand,  hente  Brænde,  børste  Tæpper,  sigte  Hvede,  ælte  Deig  og 
bage  Brød,  sørge  for  Maden,  hælde  Olie  paa  Lamperne  og  saa 
fremdeles.  Aladdin,  der  aldeles  ikke  fattede,  hvor  han  skulde 
overkomme  alt  det,  den  gamle  Nonne  forlangte  af  ham,  be- 
gyndte at  gjøre  Indvendinger, 

Men  den  gamle  Nonne  blev  herover  meget  vred  og  ud- 
brød : 

»Har  jeg  ikke  frelst  Eder  fra  Døden,  og  dog  vægrer  I 
Eder  ved  at  udføre  det  Arbejde,  jeg  paalægger  Eder.«  Lidt 
efter  blev  hun  dog  atter  formildet  og  sagde: 

»Min  Søn,  tag  denne  Stav  (det  var  en  Kobberstav  med  et 
Kors  paa),  gaa  dermed  ud  af  Klosteret,  og  den  første  I  møder, 
enten  det  nu  er  Valien  i  denne  By  eller  en  hvilken  som  helst 
anden,  hold  denne  Stav  op  for  ham,  og  befal  ham  at  bære 
Brænde  til  Klosteret;  den  næste  I  møder,  befaler  I  at  hente 
Vand,  den  tredie  at  bage  Brød  og  saa  fremdeles;  de  vil  ikke 
vove  at  nægte  dette.« 

Aladdin  gjorde  som  den  gamle  Nonne  sagde,  og  henlevede 
nu  sytten  Aar  i  Klosteret,  idet  han  hver  Dag  befalede  store  og 
smaa  at  gjøre  Klosterets  Arbejde. 

Da  disse  Aar  var  forløbet,  kom  en  Dag  den  gamle  Nonne 
og  sagde: 

»I  maa  bort  og  tilbringe  Natten  i  et  Værtshus  eller  hos 
en  Ven.« 

Paa  Aladdins  Spørgsmaal  om,  hvorfor  han  skulde  forlade 
Klosteret,  svarede  den  gamle: 

»Kongens  Datter  kommer  her  i  Aften  for  at  forrette  sin 
Bøn,  og  da  maa  hun  ikke  møde  Eder  paa  sin  Vej.« 

Aladdin  lovede  da  at  gaa,  men  besluttede  i  sit  stille  Sind 
ikke  at  lade  Lejligheden  til  at  se  en  saa  smuk  Dame  som  Kon- 
gens Datter,  gaa  ubenyttet  hen. 

Ved  Aftenens  Frembrud,  skjulte  Aladdin  sig  i  en  Afkrog, 
og  saa  herfra  Prindsessen  nærme  sig  med  en  Ledsagerinde, 
til  hvem  hun  sagde: 

»Min  kjære  Sobeide,  jeg  glæder  mig  meget  over,  at  Du  er 
hos  mig.« 

Ved  Navnet  Sobeide,  studsede  Aladdin,  og  saa  nøjere  paa 
Prindsessens  Ledsagerinde,  i  hvem  han  til  sin  store  Glæde  gjen- 
kjendte  sin  elskede  Hustru,  hvem  han  havde  troet  død.  Dog 
holdt  han  sig  endnu  stille  i  sit  Skjul, 

Prindsessen  rakte  Sobeide  en  Cithar  og  bad  hende  synge; 
hun  svarede: 

»Det  er  mig  umuligt  at  synge,  førend  I  har  opfyldt  det 
Løfte,  I  har  givet  mig,  atter  at  forene  mig  med  min  elskede 
Ægtefælle,  Aladdin  Abusch  Schamat.« 

»Øjeblikket  er  maaske  ikke  saa  fjærnt,  som  I  tror,«  sva- 
rede Prindsessen,  »syng  derfor  en  munter  og  glad  Sang  for  at 
fejre  dette  lykkelige  Gjensyn.« 

»Hvor  er  han,  hvor  er  han?«  spurgte  Sobeide. 

»Ikke  saa  langt  herfra,«  vedblev  Prinsessen,   »syng  blot.« 

Sobeide  sang  nu  saa  yndigt,  at  Aladdin  hurtigt  sprang 
frem  og  trykkede  hende  til  sit  Hjærte. 


»Du  lever  altsaa  endnu,  min  dyrebare  Hustru,«  udraabte 
Aladdin. 

»Jeg  har  aldrig  ophørt  at  leve,«  svarede  Sobeide,  »og  at 
sukke  efter  det  Øjeblik,  da  vi  atter  skulde  blive  forenet.  Vid,  at 
en  mægtig  Aand  unddrog  mig  din  Kjærlighed,  og  den  Skik- 
kelse, Du  antog  for  mit  afsjælede  Legeme,  var  kun  Billedet  af 
en  anden  Aand,  der  antog  mine  Træk  for  at  skuffe  dig.  Ef- 
terat  Du  havde  begravet  ham,  stod  han  atter  op  og  kom  til- 
bage til  sin  Herskerinde,  Prindsesse  Husn  Mariam,  min  Vel- 
gjørerinde,  som  Du  her  ser  for  dig.  Da  jeg  slog  Øjnene  op, 
og  spurgte,  hvorfor  jeg  befandt  mig  her,  svarede  hun  mig: 
»Skjæbnen  har  ogsaa  bestemt  mig  til  at  blive  Aladdins  Hustru, 
vil  I  dele  hans  Hjærte  med  mig?  Jeg  har  netop  ved  min 
Kunst  opdaget,  at  en  svær  Ulykke  svæver  ham  over  Hovedet. 
Da  det  er  umuligt  at  afvende  samme,  har  jeg  i  det  mindste 
villet  unddrage  Eder  Synet  deraf«.  Jeg  har  altsaa  opholdt  mig 
her  hos  Prindsessen  indtil  dette  Øjeblik,  hvor  jeg  nu  gjenfinder 
Eder. « 

Prindsessen  vendte  sig  derpaa  til  Aladdin  og  spurgte,  om 
han  var  villig  til  at  tage  hende  til  sin  Hustru.  Aladdin  sva- 
rede, at  han  jo  var  en  Muselmand  og  hun  Kristen;  men  der- 
paa sagde  Prindsessen: 

»Denne  Hindring  existerer  ikke,  det  er  allerede  atten  Aar 
siden,  at  jeg  blev  gjennem trængt  af  Islams  Grundlære,  og  aner- 
kjendte  den  som  den  eneste,  sande  Religion.« 

Derpaa  fortalte  Prindsessen  ham,  at  han  i  Bagdad  havde  en 
attenaarig  Søn  ved  Navn  Aslan,  der  indtog  hans  forrige  Plads 
hos  Khalifen ;  og  at  man  havde  opdaget  den,  der  havde  forøvet 
Tyveriet,  nemlig  den  berygtede  Komakom. 

»Vid  ogsaa,«  tilføjede  Prindsessen,   »at  det  er  mig,  der  har 

sendt  Eder  den  kostbare  Sten  og  givet  Skibskaptajnen  Ordre  til 
at  føre  baade  den  og  Eder  hertil.  Denne  Kaptajn  vilde  gifte 
sig  med  mig,  men  jeg  underrettede  ham  om,  at  han  først  skulde 
skaffe  mig  Eder  hertil;  derpaa  lod  jeg  ham  rejse,  forklædt  som 
Kjøbmand,  og  gav  ham  rigeligt  med  Penge.  Da  Kongen,  min 
Fader,  lod  de  fyrretyve  Kjobmænd  halshugge,  var  det  atter  mig, 
der  frelste  Eder  ved  den  gamle  Nonne.« 

»Ak,«  raabte  Aladdin,  »hvormeget  skylder  jeg  Eder  ikke, 
ædle  Herskerinde.« 

Derpaa  fortalte  Prindsessen  ham  paa  hans  Bøn,  hvilke  Egen- 
skaber den  kostbare  Sten  besad.  »Min  Faders  Moder,  »sagde 
hun,  »var  indviet  i  Trylleriets  Kunster.  Hun  fandt  tilfældig 
denne  Sten  mellem  en  Skat  og  gjemte  den  med  største  Om- 
hyggehghed.  Da  jeg  havde  fyldt  mit  fjortende  Aar  beskjæf- 
tigede  jeg  mig  meget  med  Religion,  og  kom  til  den  Erkjendelse, 
at  Islam  er  den  eneste  sande.  Min  Bedstemoder  gav  mig  paa 
sit  Dødsleje  denne  Sten  og  aabenbarede  mig  dens  fem  Egen 
skaber.  Da  hun  skulde  dø,  forudsagde  hun  min  Fader,  at  han 
skulde  dø  for  en  fremmeds  Haand,  der  kom  fra  Alexandrien, 
og  min  Fader  svor  nu  at  ville  dræbe  alle,  der  kom  fra  den  By ; 
han  lod  Skibskaptajnen,  som  I  kjender,  kalde,  og  befalede  ham 
at  anholde  de  Skibe,  der  havde  Muselmænd  om  Bord  og  føre  dem 
hertil,  hvor  de,  der  var  fra  Alexandrien,  saa  blev  dræbt.  Efter 
min  Bedstemoders  Død  vilde  jeg  udforske,  hvem  der  skulde 
blive  min  Mand,  og  erfarede  saa,  at  det  skulde  være  Aladdin 
Abusch  Schamat,  Khalifen  Harun  al  Rashids  fortrolige  Ven.« 

Forbauset  og  rørt  svarede  Aladdin,  at  det  vilde  være  ham 
en  stor  Glæde  at  blive  Prindsessens  Mand,  efter  alt  det,  hun 
havde  gjort  for  ham.  Han  tilføjede  derfor,  at  han  gjæme  vilde 
tilbage    til  Bagdad,    og  Prindsessen    lovede    at   ordne  alt.     Hun 

førte  ham  ad  lønlige  Veje  hen  til  Paladset  og  indelukkede  hajn 
i  et  af  sine  Værelser,  og  begav  sig  derpaa  til  sin  Fader. 

Denne  sad  netop  ved  Maaltidet  og  indbød  Husn  Mariam 
til  at  deltage  deri.  Denne  indvilligede  ogsaa  heri,  men  benyt- 
tede Lejligheden  til  at  hælde  et  Sovepulver  i  hans  Drik.  Strax, 
da  Kongen  var  faldet  i  Søvn,  førte  hun  Aladdin  til  ham,  og 
denne  bandt  hans  Hænder  og  Fødder,  og  gav  ham  derpaa  et 
Pulver,  der  atter  ophævede  Sovepulverets  Virkning. 

Forbauset  vaagnede  Kongen  og  følte  sig  lænket  og  fandt 
en  fremmed  staaende  ved  sin  Side. 

Aladdin  bebrejdede  ham  hans  Grusomhed  mod  Muselmæn- 
dene,  og  lovede  at  give  ham  løs,  hvis  han  vilde  ophøre  hermed 
og  selv  bekjende  sig  til  den  muhammedanske  Lære.  Men  Kon- 
gen svor  aldrig  at  ville  det,  og  udstødte  høje  Forbandelser  mod 
Muhammed.  Forbitret  stødte  nu  Aladdin  ham  en  Dolk  i  Livet; 
derpaa  skrev  han  i  et  aabent  Brev,  hvorfor  han  havde  myrdet 
Kongen,  lagde  dette  paa  hans  Pande,  og  begav  sig  tilbage  til 
Mariam,  der  nu  lovede  at  føre  dem  alle  tre  uskadt   til  Bagdad. 

Hun  satte  sig  sammen  med  Sobe'ide  og  Aladdin  paa  en 
lille  Sofa,  der  kom  tilsyne  ved,  at  hun  gned  lidt  paa  en  af  de 
flade  Sider  af  den  kostbare  Sten,  og  sagde : 

»Som  en  Følge  af  den  Magt,  der  er  over  denne  Sten 
ønsker  jeg,  at  denne  Sofa  hæver  sig  i  Luften.« 

Strax  svævede  de  hen  over  en  dyb  Dal,  og  paa  Prindses- 
sens  Bud  dalede  de  hurtigt  ned.  Derpaa  gned  Prinsessen  en 
anden  Flade  og  strax  viste  der  sig  et  Telt,  hvorunder  de  søgte 
Ly.  Saaledes  fremtryllede  Prinsessen  først  en  Flod,  hvor  de 
vaskede  sig  og  forrettede  deres  Bøn,  derpaa  et  dækket  Bord 
med  de  lækreste  Retter,  hvormed  de  gjorde  sig  tilgode. 

Da  Kongens  Søn   den    følgende  Morgen  traadte  ind  til  sin 

Fader,  og  fandt  denne  svømmende  i  sit  Blod,  ilede  han  strax 
til  sin  Søsters  Værelser.  Da  han  ikke  fandt  hende  her,  ilede 
han  til  den  gamle  Nonne,  der  fortalte,  at  siden  i  Gaar  var 
baade  hun  og  Aladdin  forsvundet.  Nu  anede  Kongesønnen 
Uraad,  forsamlede  sine  Ryttere  og  satte  efter  Flygtningene.  De 
red  saa  hurtigt,  at  det  ikke  varede  længe,  inden  de  naaede 
Dalen,  hvor  Mariam  hvilede  sig  i  Teltet  sammen  med  Sobeide 
og  Aladdin.  Da  Prindsessen  saa  Rytterne  komme  sprængende 
og  hendes  Broder  i  Spidsen,  gned  hun  øjeblikkelig  paa  Stenen 
og  fremtryllede  en  drabelig  Rytter,  der  strax  sprængte  af  Sted 
og  slog  alle  Rytterne  paa  Flugt  med  stærke  Sabelhug. 

Derpaa  satte  de  sig  igjen  paa  Sofaen  og  paa  et  Trylleord 
fra  Mariams  Mund,  førte  denne  dem  hurtigt  til  Alexandrien, 
lige  hen  til  Aladdins  Butik. 

Ved  deres  Ankomst  hertil  mødte  de  den  fra  Bagdad  ud- 
sendte Ahmed  Addanaf,  og  stor  var  Glæden  over  dette  uven- 
tede, glædelige  Gjensyn.  Ahmed  fortalte  Aladdin  om  dennes 
Søn  Aslan,  og  Aladdin  fortalte  igjen  ham  sit  vidunderlige 
Æventyr. 

Derfra  tog  de  alle  fire  ved  Hjælp  af  Sofaen  til  Kairo,  til 
Aladdins  Forældre,  der  længe  havde  begrædt  ham  som  død,  og 
efter  at  have  opholdt  sig  tre  Dage  i  Kairo  tog  Aladdin  og 
hans  Ledsagere  endelig  til  Bagdad  •,  og  denne  Gang  medtog  de 
ogsaa  Aladdins  Forældre.  Ved  Ankomsten  til  Bagdad,  skyndte 
Ahmed  sig  at  underrette  Khalifen  om  Aladdins  Tilbagekomst, 
og  Khalifen  kom  ham  i  Møde,  ledsaget  af  Aslan,  og  modtog 
ham  med  aabne  Arme. 

Paa  Khalifens  Befaling  blev  nu  Komakom  ført  frem  for 
Aladdin,    hvem    Khalifen   bad   selv   tage    Hævn    over,    og    strax 

trak  Aladdin  sin  Sabel  og  kløvede  Komakoms  Hoved.  Derpaa 
lod  Khalifen  Kadien  og  Vidnerne  komme,  og  underskrev  selv 
Aladdins  Giftermaal  med  Mariam,  og  den  ene  Fest  fulgte  paa 
den  anden  i  Anledning  af  disse  lykkelige  Begivenheder,  og  alle 
henlevede  fra  nu  af  deres  Liv  i  Lykke  og  Glæde. 


AM  Muhammed  Alkoslans  Historie. 


Khalifen  Harun  al  Rashid  sad  en  Dag  paa  sin  Trone,  om- 
givet af  hele  sit  Hof,  da  en  Slave  traadte  ind  med  et 
overordentligt  prægtigt,  med  Perler  og  Diamanter  besat  Pande- 
baand  i  Haanden,  nærmede  sig  Tronens  Trin,  berørte  Gulvet 
med  sin  Pande,  og  derpaa  mælte  saalunde: 

»Hersker  over  de  Troende,  Sobeide,  Eders  ophøjede  Ge- 
malinde, har  befalet  mig  at  overbringe  Eder  hendes  ærbødige 
Hilsen.  Som  Eders  Højhed  véd,  har  hun  allerede  længe  be- 
skjæftiget  sig  med  at  faa  dette  Pandebaand  færdigt,  og  der  fattes 
nu  alene  en  stor  Diamant  i  Midten-,  men  hun  har  forgjæves  i 
alle  Eders  Skatte  og  hos  alle  Bagdads  Juvelerere  søgt  en  Diamant, 
som  var  stor  nok  til  dette  Brug.« 

Strax  befalede  Khalifen  nogle  af  sine  første  Hof-  og  Em- 
bedsmænd at  gjøre  Udveje  til  en  Diamant,  som  svarede  til 
Hensigten.  Men  saa  stor  en  Flid,  de  end  anvendte  derpaa, 
der  lod  sig  ingen  Sten  finde,  som  var  værdig  til  at  krone 
Sobeides  Værk.  Ganske  fortrædelig  ytrede  da  Khalifen:  »Den 
halve   Jordklode    adlyder    mine  Bud,    og    dog  skulde    jeg    ikke 

være  i  Stand  til  at  skaffe  min  Gemalinde  en  ussel  Diamant  efter 
Ønske ! « 

Og  han  lod  forespørge  hos  alle  Juvelerere  i  sit  Riges  Hoved- 
stæder, dog  ligesaa  forgjæves.  Alle  Juvelererne  var  enig  i,  at 
saadan  en  Sten  alene  var  at  finde  hos  eii  vis  Abu  Muhammed 
Alkoslan^),  som  boede  i  Basra. 

»Det  maa  være  en  Pokkers  Karl,  den  Abu  Muhammed 
Alkoslan ! «  tænkte  Khalifen  ved  sig  selv,  og  lod  strax  gaa  Ilbud 
til  Emir  Muhammed  As-Sobeidi,  Statholderen  af  Basra,  med  streng 
Befaling  til  øjeblikkelig  at  sende  den  omtalte  Abu  Muhammed 
Alkoslan  til  Bagdad. 

Mesrur,  Obersten  for  Gildingerne,  som  fik  dette  Khalifens 
Ærinde  at  udrette,  ilede  saa  stærkt,  at  han  tilbagelagde  Vejen 
imellem  Bagdad  og  Basra  i  næsten  den  halve  Tid  af,  hvad  der 
sædvanlig  brugtes  til  denne  Rejse.  Saasnart  han  havde  frem- 
stillet sig  for  Emiren  og  sagt  denne  Anledningen  til  sit  Komme, 
skyndte  denne  sig  med  at  efterkomme  Khalifens  Befaling,  og 
sendte  nogle  af  sine  Officerer  tilligemed  Mesrur  hen  til  Abu 
Muhammed  Alkoslans  Hus. 

Paa  deres  Banken  aabnede  en  Slave  Døren.  »Sig  din 
Herre,«  bød  Mesrur,  »at  de  Troendes  Behersker  forlanger  hans 
Nærværelse ! « 

Saasnart  Husets  Herre  havde  modtaget  dette  Budskab,  ilede 
han  til  Døren  for  at  hilse  paa  sine  Gjæster.  Efterat  Mesrur 
havde  givet  en  nøjere  Forklaring  angaaende  sit  Ærinde,  indbød 
Abu  Muhammed  ham  og  hans  Ledsagere  til  at  træde  ind  i 
Huset;    dog    Mesrur    undskyldte    sig    med,    at    Khalifen  var  en 

utaalmodig  Herre  og  ikke  taalte  mindste  Opsættelse  i  Udførel- 
sen af  sine  Befalinger. 

»Saa  tillad  mig  dog  i  det  mindste,«  ytrede  Abu  Muhammed 
da,  »at  forberede  mig  paa  en  værdig  Maade  til  at  træde  frem  for 
Khalifens  Aasyn!  Det  skal  ikke  staa  længe  paa,  forsikrer  jeg 
Eder.  Imidlertid  viser  I  mig  vel  den  Artighed  at  træde  inden- 
for og  udhvile  Eder  en  Smule.« 

Denne  Indbydelse  kunde  Mesrur  og  hans  Ledsagere  ikke  vel 
afslaa,  og  traadte  derfor  ind.  I  Forhallen  fandt  de  paa  begge 
Sider  grønne  Silkeforhæng,  som  fra  øverst  til  nederst  var  bro- 
deret med  Guld.  Øjeblikkelig  lod  Abu  Muhammed  Alkoslan 
sine  Gjæster  af  en  ung  Slave  føre  ind  i  det  Indre  af  Huset, 
hvor  de  fandt  et  prægtigt  Bad,  Væggene  og  Gulvet  var  indlagt 
med  Sølv  og  Guld  i  de  kostbareste  Træsorter;  midt  i  Rummet 
befandt  sig  et  Bækken  af  hvidt  Marmor,  fyldt  med  Vand,  som 
■duftede  af  Rosenolie;  og  nette,  prægtigt  klædte  Slaver  ventede 
paa  det  mindste  Vink  for  at  betjene  de  fremmede. 

Efterat  Mesrur  og  hans  Ledsagere  med  inderligt  Velbehag 
havde  badet  og  salvet  sig,  blev  der  rakt  dem  nye  Klæder  af 
Guld  og  Silke.  Saasnart  de  havde  iført  sig  disse  glimrende 
Dragter,  blev  de  ført  ind  i  Husherrens  Værelse,  og  traf  denne 
siddende  paa  en  herlig  Sofa,  lænet  op  imod  perlebroderede 
Hynder,  og  under  en  Baldakin  af  Guldbrokade,  som  straalede 
af  Diamanter. 

Abu  Muhammed  Alkoslan  modtog  Mesrur  paa  den  mest 
forekommende  Maade  og  bød  ham  tage  Plads  ved  sin  Side. 
Øjeblikkelig  blev  der  frembaaret  et  kosteligt  Maaltid  i  Fade  af 
Guld  og  kinesisk  Porcellæn;  overhovedet  herskede  der  i  et 
og    alt   saadan    Pragt,    at    Mesrur   ikke   kunde   afholde   sig   fra 

at  udraabe,  at  han  selv  ved  Khalifens  Hof  aldrig  havde  set 
'  Magen. 

Da  de  endelig  skiltes  efter  en  særdeles  behagelig  tilbragt 
Aften,  forærede  Abu  Muhammed  Mesrur  og  hans  Ledsagere 
hver  en  Pung  med  tusinde  Guldstykker.  Men  den  følgende 
Morgen  beklædte  han  enhver  af  dem  med  en  guldbroderet 
og  guldfrynset  Silkekaftan,  og  behandlede  dem  med  den  samme 
Artighed  og  overordentlige  Gjæstfrihed  som  den  foregaaende  Dag. 

Men  Mesrur  var  ligefuldt  ikke  rigtig  vel  tilmode ;  han  kunde 
ikke  slaa  sin  utaalmodige  og  hidsige  Herre  ud  af  Tankerne,  og 
gjentog  for  Husets  Herre,  at  han  paa  ingen  Maade  turde  op- 
holde sig  længere.  Muhammed  Alkoslan  bad  ham  imidlertid 
saa  indstændig,  blot  endnu  at  blive  indtil  den  næste  Morgen,, 
da  han  ganske  vist  skulde  være  beredt  til  at  følge  med  ham,, 
at  Mesrur  umulig  kunde  modstaa  ham. 

I  Virkeligheden  holdt  han  ogsaa,  hvad  han  havde  lovet. 
Aarle  den  næste  Morgen  lod  han  føre  et  Muldyr  frem,  hvis 
Sadel  var  rigt  broderet  og  besat  med  Perler  og  Diamanter,  og 
besteg  det,  efter  at  have  taget  Afsked  med  Emir  Muhammed  As- 
sobeidi,  for  at  følge  med  Mesrur  tilbage  til  Bagdad.  »Khalifen 
vil  komme  til  at  lukke  sine  Øjne  højt  op,«  tænkte  Mesrur  ved 
sig  selv,  »naar  han  ser  Abu  Muhammed  Alkoslan  indfinde  sig 
i  en  saa  uforlignelig  kostbar  Dragt  og  i  et  saa  prægtigt  Optog.. 
Allah  eller  Shejtan  maa  vide,  hvor  han  har  faaet  saadan  en 
Rigdom  fra.« 

Efter  Ankomsten  til  Bagdad  spildte  Mesrur  intet  Øjeblik,^ 
inden  han  fik  Abu  Muhammed  Alkoslan  forestillet  for  Khalifen. 
Harun  al  Rashid  modtog  den  fremmede  med  stor  Velvillie,  lod 
ham  tage  Plads  hos  sig  og  tillod  ham  at  tale. 

»Hersker  over  de  Troende,«  tog  da  Abu  Muhammed  til 
Orde,  »jeg  har  taget  mig  den  Frihed  at  medbringe  nogle  Smaa- 
foræringer  til  Eders  Højhed,  og  beder  underdanigst  om  Tilla- 
delse til  at  overrække  Eder  dem.« 

Da  Khalifen  havde  spurgt  om,  hvad  det  var  for  Gaver,  han 
medbragte,  traadte  en  Slave  frem  med  et  kostbart  Skrin  og  satte 
det  for  sin  Herres  Fødder.  Abu  Muhammed  aabnede  det,  og 
fremtog  til  Khalifens  og  Hoffets  store  Forbauselse  nogle  smaa 
Træer,  hvis  Stammer  og  Grene  bestod  af  Guld,  og  hvis  Blade 
og  Frugter  var  af  Smaragder,  Topaser,  Rubiner  og  blæn- 
dende hvide  Perler.  Endvidere  fremtog  han  en  hel  Del  andre 
underfulde  Kostbarheder,  uden  at  det  syntes  at  ville  tage  nogen 
Ende  dermed;  thi  det  var  ved  Trylleri,  at  alle  disse  Sager  be- 
fandt sig  i  Skrinet.  Det  lod  til,  at  Abu  Muhammed  blot  behø- 
vede at  ønske,  for  at  fremtage  enhversomhelst  blot  tænkelig 
Gjenstand.  Vel  maatte  Khalifen  højligen  undre  sig;  men  hans 
Forbauselse  skulde  dog  stige  endnu  højere,  da  Abu  Muhammed 
derpaa  af  et  andet  Skrin,  som  blev  overrakt  ham,  fremdrog  et 
uhyre,  med  Perler  og  Ædelstene  rigt  broderet  Silketelt.  Stoffet 
var  guldbaldyret  og  prydet  med  røde  Rubiner  og  hvide  Perler; 
Pælene,  som  understøttede  og  udspændte  det,  var  af  det  kost- 
bareste indiske  Træ;  i  Fryndserne  glimrede  Amethyster  og  Sa- 
firer, og  overalt  paa  Dugen  var  der  i  naturlige  Billeder  frem- 
stillet en  umaadelig  Mængde  Dyr  og  Fugle ,  hvis  Fjer  og 
Skind  paa  den  kunstigste  Maade  var  efterlignet  ved  alle- 
haande  ædle  Stene.  Det  var  i  Virkeligheden  en  hel  Natur- 
historie. 

Den  stedse  mere  og  mere  blændede  og  over  al  Maade  for- 
bausede  Khalif  vidste  ikke,  hvad  han  skulde  sige  til  alt  dette. 
Men  Abu  Muhammed  Alkoslan    rev  ham   ud   af  Forlegenheden, 

idet  han  med  Beskedenhed  ytrede :  » Hersker  over  de  Troende, 
ikke  Frygt,  men  Hengivenhed  og  Agtelse  for  Eders  Person  be- 
vægede mig  til  at  indfinde  mig  for  Eders  Aasyn  og  medbringe 
disse  Gaver;  Khalifen  Harun  al  Rashid  hersker  ikke  alene  over 
Land  og  Stad  og  Milioner  af  Undersaatter,  men  ogsaa  over 
Sjæle  og  Hjerter.  For  endnu  tydeligere  at  godtgjøre  Eder,  at 
Frygt  ingen  Andel  har  i  min  Hyldning,  vil  jeg  med  Eders  Til- 
ladelse vise  Eder  en  hel  Del  andre  Underværker,  som  kan 
give  Eder  et  ringe  Begreb  om  min  Magt.« 

Da  Khalifen  hertil  villig  havde  givet  sit  Samtykke,  traadte 
Abu  Muhammed  Alkoslan  hen  til  et  Vindue,  idet  han  bøjede 
sig  svagt,  bevægede  Læberne  og  hævede  sine  Øjne  op  til  det 
Galleri,  som  indvendig  omgav  Khalifens  Palads.  Galleriet  syntes 
ogsaa  at  bøje  sig  og  nikke  til  Svar  paa  Abu  Muhammeds 
Hilsen,  og  alle  de  fast  tillukkede  Døre  syntes  at  springe  op 
paa  vid  Gab.  Da  Abu  Muhammed  derpaa  havde  udtalt  nogle 
uforstaaelige  Ord,  lod  der  sig  pludselig  høre  titusinde  Fugle- 
stemmer, der  ligeledes  svarede  ham. 

Khalifen  kunde  ikke  komme  sig  af  sin  Overraskelse,  og 
spurgte  med  en  vis  hemmelig  Bæven  sin  forunderlige  Gjæst, 
hvorfra  han  havde  faaet  en  saa  overordentlig  Magt.  »Er  I  ikke,« 
sluttede  han,  »den  for  sin  Dovenskab  vidt  og  bredt  bekj endte 
Abu  Muhammed,  en  Søn  af  en  Saarlæge  ved  de  offentlige  Bade, 
som  døde  i  den  yderste  Elendighed?« 

»Herre,«  svarede  Abu  Muhammed  Alkoslan,  »min  lave  og 
usle  Herkomst,  min  tidligere  Armod  og  den  overordentlige  Do- 
venskab, som  gjorde  mig  vidt  berygtet,  forøger  i  høj  Grad  det 
underfulde  ved  min  Historie.  Hvis  Eders  Højhed  tillader,  at 
jeg  fortæller  Eder  den,  tvivler  jeg  ikke  om,  at  det  jo  vil  lykkes 
mig  at  underholde  Eder  nogle  Øjeblikke.« 

»Intet  skal  være  mig  kjærere,«  svarede  Khalifen. 

»Nuvel,«  begyndte  Abu  Muhammed  Alkosian,  »min  Fader 
var  virkelig  en  stakkels  Saarlæge,  der  søgte  sin  Næring  i  de 
offentlige  Bade;  og  hvad  Eders  Højhed  har  hørt  om  min 
exempelløse  Dovenskab,  er  den  rene  Sandhed.  Jeg  var  i  min 
Ungdom  saa  doven,  at  jeg  ikke  gad  rejse  mig  for  at  søge 
Skyggen,  naar  den  lodrette  Middagssol  truede  med  at  smelte 
min  Hjerne,  medens  jeg  laa  og  sov.  Da  jeg  var  femten  Aar 
gammel  døde  min  Fader  og  efterlod  min  Moder  og  mig  i  den 
dybeste  Armod.  Min  stakkels  Moder  maatte  tage  Tjeneste  i 
Nabolaget  som  Opvarterske,  for  at  vinde  sit  Underhold;  jeg  for 
min  Del  bluedes  ikke  ved  at  ligge  og  dovne  og  lade  min  Moder 
dele  sine  surt  erhvervede  Smuler  med  mig. 

En  Dag  kom  min  Moder  til  mig  med  fem  Sølvskillinger, 
som  hun  havde  sparet  sammen,  og  sagde  til  mig:  »Min  Søn, 
i  dette  Øjeblik  erfarer  jeg,  at  Shejkh  Abul  Musaffer  er  i  Begreb 
med  at  gaa  under  Sejl  til  Kina.  Denne  Mand  er  vidt  bekjendt 
for  sin  store  Retskaffenhed  og  sin  Godhed  imod  de  fattige. 
Mand  Dig  dog  engang  op  og  følg  med  mig  hen  til  den  gode 
Herre,  og  bed  ham  for  disse  Penge  at  kjøbe  Dig  en  eller  anden 
nyttig  Gjenstand  i  hint  Land,  hvorom  man  fortæller  saa  mange 
vidunderlige  Ting.  Dersom  Du  ikke  vil  rejse  Dig  og  følge  med 
mig,  saa  tilsværger  jeg  Dig,  fra  dette  Øjeblik  ganske  at  slaa 
Haanden  af  Dig  og  lade  Dig  omkomme  af  Sult  og  Tørst.  Nu, 
hvad  bestemmer  Du  Dig  til?« 

Jeg  kunde  ikke  tvivle  om,  at  min  Moder  jo  talte  i 
ramme  Alvor;  da  jeg  altsaa  med  Grund  frygtede  for,  at  hun 
skulde  opfylde  sin  Trusel,  troede  jeg  at  maatte  gjøre  en  kraftig 
Anstrengelse  for  at  udrive  mig  af  den  dyriske,  næsten  uføl- 
somme Tilstand,  hvori  jeg  levede. 

»Kjære  Moder,«  gav  jeg  altsaa  til  Svar,  »saa  vær  dog  i 
det  mindste  saa  god  at  hjælpe  mig  op!«  Medens  dette  gik  for 
sig,  sukkede  og  stønnede  jeg  og  udgjød  Taarer  over  den  gru- 
somme Vold,  jeg  maatte  gjøre  paa  mig  selv. 

Da  jeg  endelig  stod  paa  Benene,  var  min  Moder  saa  god 
at  bringe  mig  mine  Tøfler,  hvilke  jeg  lod  det  behage  mig  selv 
at  trække  paa.  Derpaa  tog  hun  mig  under  Armene  og  stødte 
mig  fremad,  og  blev  ikke  træt  af  at  støde,  trække  og  slide  i 
mig,  indtil  vi  endelig  med  store  Anstrengelser  naaede  Stranden, 
hvor  Abul  Musafifers  Skib  laa  for  Anker.  Jeg  hilste  Manden  og 
spurgte  derpaa  saa  høflig,  som  jeg  formaaede  under  mine  helt 
ærgerlige  Omstændigheder,  om  han  hed  Abul  Musaffer;  thi  med 
Skam  at  sige,  kjendte  jeg  ikke  engang  denne  ellers  vel  be- 
kjendte  Guds  Mand.  Da  han  havde  svaret  ja  til  mit  Spørgs- 
maal,  bad  jeg  ham  om,  i  det  Land,  hvor  han  agtede  sig  hen, 
for  mine  fem  Sølvskillinger  at  kjøbe  mig  et  eller  andet,  som 
jeg  enten  kunde  have  Gavn  af  eller  tjene  noget  paa. 

Forundret  over  mit  besynderlige  Væsen  og  Udseende  spurgte 
Shejkhen  sine  Ledsagere,  om  de  kjendte  mig. 

»Jo,«  svarede  disse,  »det  er  den  for  sin  Dovenskab  beryg- 
tede Abu  Muhammed  med  Tilnavnet  Alkoslan.  Det  er  i  Dag 
uden  Tvivl  den  første  Gang  i  hans  Liv,  han  har  forladt  sin 
Krog;  det  Anliggende,  han  har  fremført  for  Eder^  maa  sandsyn- 
ligvis altsaa  være  af  den  højeste  Vigtighed.« 

Da  tog  Abul  Musaffer  villig  imod  mine  Penge,  og  lovede 
mig  smilende,  efter  bedste  Evne  at  udrette  min  Kommission. 
Jeg  takkede  ham  for  hans  Godhed,  tog  atter  min  Moder  under 
Armen  og  lod  mig  igjen  slæbe  hjem. 

Abul  Musaffer  sejlede  altsaa  til  Kina  med  en  Mængde 
andre  Kjøbmænd.    Saasnart  de  alle  havde  afsat  deres  Varer  og 

indkjøbt  nye,  tiltraadte  de  ufortøvet  Tilbagerejsen  til  Basra. 
Allerede  havde  de  været  tre  Dage  under  Sejl  paa  den  aabne 
Sø,  da  Abul  Musafifer  pludselig  for  op  og  forlangte,  at  Skibet 
skulde  vende  om  og  styre  tilbage  til  det  Sted,  hvorfra  det  var 
kommet.  Højlig  forundrede  spurgte  de  andre  Kjøbmænd  ham 
om  Grunden  til  en  saa  overraskende  Bestemmelse.  »I  erindrer 
Eder  vist  endnu,«  svarede  Abul  Musaffer  dem,  »det  Hverv,  som 
den  stakkels  Abu  Muhammed  Alkoslan  gav  mig  at  udrette  for 
sig  i  Kina.  Det  har  jeg  ganske  glemt,  og  jeg  føler  mig  for- 
pligtet til  øjeblikkelig  at  vende  om  igjen  for  at  holde  mit  Løfte 
som  en  brav  og  paalidelig  Mand.« 

»Med  Eders  Tilladelse,  Herre,«  svarede  Kjøbmændene, 
»tving  os  ikke  til  at  vende  om  igjen  for  slig  ubetydelig  Sags 
Skyld !  Kun  nødig  vil  vi  paany  friste  de  Storme,  som  vi  har 
overstaaet,  og  overhovedet  de  Farer,  som  vi  hidtil  har  ud- 
revet os  af.« 

Da  Abul  Musafifer  imidlertid  holdt  fast  ved  sin  Bestem- 
melse, tilbød  Kjøbmændene  hver  enkelt  for  sig  at  fordoble  den 
Sum,  som  han  havde  modtaget  af  Abu  Muhammed,  og  Abul 
Musafifer  fandt  dette  Tilbud  saa  fordelagtigt  for  sin  Mandant, 
at  han  uden  Betænkning  gik  ind  derpaa. 

Farten  blev  altsaa  uforstyrret  fortsat,  og  Kjøbmændene  gik 
senere  i  Land  paa  en  meget  folkerig  0,  hvor  der  blev  drevet  en 
stærk  Handel  med  Perler  og  Diamanter,  for  atter  at  ombytte 
deres  Varer.  Paa  Stedets  Bazar  saa  Abul  Musafifer  ved  denne 
Lejlighed  en  Mand,  som  havde  en  hel  Del  Aber  tilsalg,  iblandt 
hvilke  der  fandtes  en,  som  var  ganske  skurvet.  Han  standsede 
for  at  betragte  dem,  og  bemærkede,  at  saasnart  Manden  blot 
et  Øjeblik  vendte  Ryggen  til,  faldt  alle  de  øvrige  Aber  over  den 
stakkels    skurvede,     og    mishandlede    den     paa    det    ynkeligste. 

Naar  deres  Herre  bemærkede,  hvad  der  foregik  imellem  dem, 
bragte  han  rigtignok  ved  Hjælp  af  Stokken  igjen  Orden  tilveje; 
men  saasnart  han  atter  vendte  sig  et  Øjeblik  fra  dem,  begyndte 
det  samme  grusomme  Spil  forfra. 

Abul  Musafifer  følte  Medlidenhed  med  dette  arme  Dyr  og 
spurgte  Manden,  om  han  vilde  sælge  ham  det.  »Jeg  byder 
Eder,«  sagde  han,  »denne  Haandfuld  Sølvpenge  derfor,  som  en 
stakkels  Dreng  gav  mig,  for  at  jeg  ski^lde  købe  ham  et  eller 
andet  i  fremmed  Land.« 

Abens  Ejermand  var  veltilfreds  med  Tilbudet,  og  ønskede 
kun,  at  Aben  maatte  være  den  unge  Herre  til  nogen  Gavn  og 
Glæde.  Abul  Musaffer  kjøbte  altsaa  Dyret,  og  lod  en  Slave 
bringe  det  ombord  og  binde  det  fast  paa  Dækket. 

Da  Kjøbmændene  var  færdig  med  deres  Indkjøb,  gik  de 
atter  under  Sejl,  og  naaede  en  anden  0,  hvor  de  strax  ved 
deres  Ankomst  blev  omringet  af  en  Mængde  Dykkere,  som 
tilbød  deres  Tjeneste.  Medens  nu  disse  Mennesker  for  et  Penge- 
stykke gik  tilbunds  i  Havet,  blev  den  paa  Dækket  fastlænkede 
Abe  saa  urolig,  at  den  pludselig  sønderrev  sin  Kjæde.  I  et  Nu 
havde  den  styrtet  sig  i  Havet. 

» Store  Allah  1 «  udraabte  Abul  Musafifer.  » Hvad  vil  den 
stakkels  Abu  Muhammed  Alkoslan  sige,  naar  han  ikke  engang 
faar  den  Abe  at  se,  som  jeg  har  kjøbt  til  ham  for  hans  Spare- 
penge?« 

Men  Aben  kom  snart  igjen  tilsyne  tilligemed  de  andre 
Dykkere,  og.  havde  flere  store  Perlemuslinger  i  Poterne,  som 
den  lagde  for  Abul  Musafifers  Fødder.  Den  gode  Mand  for- 
bausedes  i  en  overordentlig  Grad,  og  mente  med  Rette,  at  det 
maatte  have  en  ganske  særegen  Sammenhæng  med  denne  kloge 
og  driftige  Abe. 

Da  Kjøbmændene  paany  var  gaaet  under  Sejl,  blev  de 
overfaldet  af  en  heftig  Storm  og  drevet  ind  paa  Kysten  af  en 
stor  0,  hvis  Indbyggere  var  Negere,  og  tillige  Menneskeædere  ^). 
Saasnart  disse  vilde  Mennesker  fik  Øje  paa  Skibet,  angreb  de 
det  fra  alle  Sider,  bemægtigede  sig  det,  bandt  Kjøbmændene 
og  førte  dem  for  deres  Konge.  Dette  Umenneske  af  en  Fyrste 
lod  strax  endel  af  dem  slagte  og  stege,  og  holdt  dermed  et 
stort  Gjæstebud  i  Selskab  med  sine  fornemste  Undersaatter.  De 
øvrige  Kjøbmænd,  som  med  dræbende  Hjerteangst  havde  været 
Vidner  til  dette  forfærdelige  Skuespil,  blev  spærret  inde  i  en 
Hytte,  hvor  de  jammerlig  forknytte  saa  en  lignende  Skjæbne 
imøde. 

Men  ved  Midnatstid  indfandt  sig  Aben,  hvilken  Menneske- 
æderne ikke  havde  skjænket  nogen  Opmærksomhed,  og  løste 
Abul  Musafifers  Baand.  Denne  begyndte  strax  at  famle  om- 
kring i  Mørket  for  at  finde  sine  Ulykkeskammerater,  »Lovet 
være  den  barmhjertige  Allah,  «^  raabte  disse,  saasnart  de  mær- 
kede, at  han  var  fri,  »som  brød  Eders  Baand,  forat  I  skulle  blive 
vor  Befrier!« 

»Mine  Venner,«  svarede  Abul  Musafifer,  »ikke  jeg  selv  har 
løst  mine  Baand;  men  Aben,  som  1  véd,    at    jeg    indkjøbte   til 


')  Menneskeædere,  der  tillige  i  lOOl  Nat  altid  skildres  som  Negere, 
fremkomme  ret  hyppigt  i  flere  af  disse  Eventyr.  Da  Arabernes  og 
de  tilgrænsende  Handelsfolks  Sørejser  udstrakte  sig  over  hele  det 
indiske  Ocean,  er  det  sandsynligvis  fra  Øerne  i  den  østlige  Del  af 
dette,  at  de  har  faaet  Kundskab  om  Menneskeæderes  Existens,  for- 
uden hvad  der  er  berettet  gjennem  Sagn  og  Overlevering.  At  disse 
Menneskeædere  alle  uden  Undtagelse  betegnes  som  Negere,  maa 
ikke  forundre  ved  Fortællinger  af  denne  Art,  hvis  etnografiske  Kri- 
terier er  saa  mangelfulde. 

den  stakkels  Abu  Muhammed  Alkoslan,  har  vist  mig  og  Eder 
denne  store  Tjeneste.  For  at  vise  mig  taknemlig  imod  dette 
kloge  Dyr  har  jeg  isinde  at  skjænke  dets  Herre  en  Pung  med 
tusinde  Guldstykker. « 

»Enhver  af  os  vil  give  ham  en  ligesaa  stor  Sum,«  raabte 
Kjøbmændene,   »naar  den  vil  vise  os  den  samme  Tjeneste.« 

Neppe  havde  Aben  hørt  dette,  førend  den  gav  sig  til  ogsaa 
at  løse  deres  Baand.  De  imod  al  Forventning  og  saa  lykkelig 
befriede  Kjøbmænd  listede  sig  da  ombord  paa  deres  Skib, 
hvorfra  de  vilde  heldigvis  endnu  intet  havde  bortført,  spændte 
Sejlene  ud,  og  fjernede  sig  hastig  fra  det  Sted,  som  havde 
truet  med  at  vorde  dem  saa  fordærveligt.« 

Men  saasnart  de  befandt  sig  i  Sikkerhed  paa  aaben  Sø, 
erindrede  Abul  Musafifer  Kjøbmændene  om  deres  Løfter;  ingen 
af  dem  alle  gik  fra  sit  Ord;  men  de  skyndte  sig  alle  med  at 
afgjøre  en  saa  hellig  Gjæld.  Abul  Musafifer  tog  tilsidst  selv 
tusinde  Guldstykker  ud  af  sin  Kasse  og  lagde  dem  til  de  øvrige 
Penge,  som  Kjøbmændene  havde  sammenskudt,  en  ganske  artig 
Sum  af  blanke  Guldstykker.  Den  samme  gunstige  Vind,  som 
havde  hjulpet  dem  bort  fra  Menneskeædernes  0,  bragte  dem 
snart  derefter  til  Basra,  og  hastig  udbredte  sig  Rygtet  om  deres 
Tilbagekomst. 

En  Dag  kom  min  Moder  aandeløs  løbende  hen  til  mig  og 
sagde:  »Hastig,  min  Søn,  se  til  at  komme  paa  Benene!  Abul 
Musaffer  er  vendt  tilbage;  skynd  Dig  at  komme  hen  at  hilse 
paa  ham  og  spørge,  hvad  han  har  bragt  hjem  med  sig  til  Dig! 
Maaske  er  det  noget,  der  kan  begrunde  hele  din  Fremtids 
Lykke ! « 

Jeg   gabede   og   strakte    mig  og  gned   mine  Øjne,    og    bad 

derpaa  min  Moder  om  at  hjælpe  mig  paa  Benene  og  følge  mig 
ned  til  Havnen;  thi  uden  hendes  Understøttelse  saa  jeg  ingen 
Mulighed  for  at  komme  saa  langt.  Ved  hendes  Hjælp  lykkedes 
det  mig  da  ogsaa  at  komme  paa  Benene,  og  jeg  maatte  i 
Sandhed  selv  høj  Ugen  undre  mig  over  den  Hast,  hvormed  min 
Moder  fik  mig  slæbt  ned  til  Havnen,  uagtet  jeg  mange  Gange 
var  nærved  at  falde  over  mine  egne  Ben  og  idelig  forviklede 
mig  i  mine  Klæder.  Men  saasnart  Abul  Musaffer  fik  Øje  paa 
mig,  hilste  han  mig  til  min  store  Forundring  som  sin  og  sine 
Rejsefællers  Befrier  ud  af  en  overhængende  Dødsfare. 

»Tag  denne  Abe!«  sagde  han.  »Den  har  jeg  kjøbt  til 
Eder.  Gaa  saa  hjem  og  vent  mig  i  Eders  Moders  Hus!  Jeg 
skal,  saasnart  som  muligt,  indfinde  mig  hos  Eder.« 

Helt  forundret  tog  jeg  imod  Aben  og  gik  hjem,  idet  jeg 
tænkte  ved  mig  selv:  »I  Sandhed,  det  er  en  nydelig  Handel, 
Abul  Musaffer  har  gjort  for  mig!  Det  Indkjøb  skal  jeg  rigtig- 
nok have  baade  Nytte  og  Fornøjelse  af;  Nytten  indser  jeg  slet 
ikke,  og  Fornøjelsen  vil  vist  kun  blive  fin!«  Derpaa  henvendte 
jeg  mig  til  min  Moder,  der  synes  at  have  tabt  baade 
Næse  og  Mund,  og  sagde:  »Hvor  Handelen  dog  er  en  herlig 
Ting!  Saa  ofte  I  ser  mig  sove,  saa  glem  dog  endelig  ikke 
at  vække  mig  og  jage  mig  ned  i  Havnen!  —  Se  ret  paa 
mig,  Moder!  Er  I  ikke  stolt  af  en  Søn,  som  handler  paa 
Kina?« 

Men  neppe  havde  jeg  igjen  kastet  mig  ned  paa  mit  Tæppe, 
førend  der  indfandt  sig  flere  Slaver,  som  i  Abul  Musafifers  Navn 
spurgte,  om  de  ikke  her  traf  Abu  Muhammed  Alkoslan.  Jeg 
havde  just  faaet  Tid  til  at  fremmumle  et  ærgerligt  ja,  da  Shejkhen 
selv   traadte   ind    i  Væselset.     Hans    ærværdige    Væsen    indgjød 

mig  Ærefrygt,  og,  saa  daarligt  Lune  jeg  end  var  i,  rejste  jeg 
mig  dog,  gik  ham  imøde  og  kyssede  ham  paa  Haanden.  Men 
Abul  Musafifer  gav  mig  hertil  ingen  Tid;  han  faldt  mig  om 
Halsen  og  kyssede  mig,  og  bad  mig  følge  hjem  med  ham  til 
hans  Bolig. 

»Altsaa  igjen  paa  Vandring!«  brummede  jeg  ærgerlig  for 
mig  selv,  men  fulgte  dog  med,  da  jeg  ikke  vovede  at  lade  den 
ædle  Mands  Høflighed  ubesvaret. 

Saasnart  Shejkhen  havde  ført  mig  ind  i  sit  Hus  og  bragt 
mig  tiisæde,  befalede  han  en  af  de  ham  ledsagende  Slaver  at 
bringe  mig  de  Penge,  som  tilhørte  mig.  Da  begyndte  jeg  at  spidse 
Øren!  Men  jeg  var  nær  gaaet  baade  fra  Sands  og  Samling, 
da  Slaven  kort  efter  kom  tilbage  og  overleverede  mig  et  Penge- 
skrin af  en  betydelig  Tyngde. 

»Her,  min  Søn,«  sagde  Abul  Musafifer,  idet  han  overrakte 
mig  Nøglen  til  Skrinet,  »der  kan  Du  se,  hvorledes  Allah  har 
velsignet  dine  fem  Sølvpenninge !  Alle  disse  Guldstykker  er 
dine!  Gak  nu  hjem  med  din  Rigdom!  Disse  to  Slaver  skal 
ledsage  Dig.« 

Med  en  Henrykkelse,  der  ikke  lader  sig  beskrive,  bevidnede 
jeg  den  ædle  i\bul  Musafifer  min  Taknemlighed,  og  vendte  der- 
paa  som  et  ganske  andet  Menneske,  uden  at  ændse  Bevægelsens 
Møje,  i  al  Hast  tilbage  til  min  Moder  for  at  lade  hende  dele 
min  Glæde.  »Nu,  der  ser  Du,«  ytrede  min  Moder,  helt  be- 
gejstret af  Fryd,  »at  Forsynet  ikke  har  glemt  Dig!  Men  nu  maa 
Du  ogsaa  se  til  at  fortjene  dets  Velgjerninger,  idet  Du  stræber 
at  afkaste  din  hidtilværende  Dovenskab  og  Ufølsomhed.« 

Dette  lovede  jeg  hende  beredvillig,  og  den  pludselige  Lykkes- 
omskiftning  gjorde  mig  det  let  at  holde  mit  Løfte. 

Min  Abe  syntes  med  hver  Dag  at  blive  mig  mere  hen- 
given ;  den  satte  sig  hos  mig  paa  Sofaen  og  delte  Mad  og 
Drikke  med  mig,  naar  jeg  holdt  Maaltid.  Men  ubegribeligt 
var  og  blev  det  mig,  at  den  stedse  forsvandt  ved  Dagens 
Frembrud  og  ikke  kom  igjen  før  Middagstid,  men  da  stedse 
bragte  en  Pung  paa  tusinde  Guldstykker  med  sig  og  lagde  for 
mine  Fødder.  Dette  gjentog  den  saa  ofte,  at  jeg  tilsidst  blev 
umaadelig  rig;  jeg  kjøbte  Landgodser  og  Lyststeder,  lod  op- 
bygge flere  prægtige  Paladser  og  anskaffede  en  Mængde  af  de 
kostbareste  Slaver  og  Slavinder. 

En  Dag,  da  min  Abe  efter  Sædvane  sad  hos  mig  paa 
Sofaen,  lagde  jeg  Mærke  til,  at  den  saa  tilhøjre  og  tilvenstre, 
som  om  den  vilde  overbevise  sig  om,  at  vi  var  ene.  Men  jeg 
beder  Eder,  Hersker  over  de  Troende,  forestille  Eder  min 
grændseløse  Forbauselse,  da  jeg  derpaa  saa  Aben  bevæge  sine 
Læber  og  hørte  den  ganske  tydelig  udtale  mit  Navn!  Helt 
forfærdet  over  dette  Underværk  vilde  jeg  springe  op  og  flygte 
ud  af  Værelset;  men  Aben  holdt  mig  tilbage  og  sagde: 

»Vær  rolig  og  ubekymret,  Abu  Muhammed,  og  undre  Dig 
ikke  over  at  høre  mig  tale !  Jeg  er  nemlig  ikke  nogen  sæd- 
vanlig Abe.« 

»Hvad  er  Du  da?«   spurgte  jeg  endnu  stedse  forfærdet. 

»Jeg  er  en  af  de  frafaldne^)  Aander,«  svarede  Aben.  »Jeg 
følte  mig  rørt  over  den  elendige  Tilstand,  hvori  Du  henslæbte 
dit  Liv,  og  besluttede  at  gjøre  ikke  alene  en  Mand,  men  ogsaa 
en  stor  Herre  af  Dig.      De  Skatte,    som  jeg   allerede  har  ladet 


*)  Dermed  menes  de  Aander,  der  gjorde  Oprør  mod  Salomon  og  ikke 
vilde  underkaste  sig  ham.  Alle  onde  Aander  i  lOOl  Nats  Eventyr 
tænkes  henhørende  til  denne  Klasse. 


3i8 

Dig  tilflyde,  kan  give  Dig  et  Begreb  om  min  Magt  og  min 
gode  Villie.  Men  jeg  har  isinde  at  gjøre  endnu  mere  for  Dig; 
jeg  vil  forskaffe  Dig  en  Gemalinde,  der  i  Skjønhed  og  Fuld- 
kommenhed overgaar  alle  Jordens  Kvinder.« 

»Tak  skal  Du  have,«  svarede  jeg.  »Men  hvorledes  vil  Du 
bringe  dette  Under  i  Stand?« 

»Hør  opmærksom  efter,  hvad  jeg  vil  sige!«  vedblev  Aben. 
»Du  skal  i  Morgen  iføre  Dig  din  kostbareste  Klædning,  lade  en 
gylden,  med  Perler  og  Diamanter  broderet  Sadel  lægge  paa  dit 
Muldyr,  og  ride  hen  til  den  Bazar,  hvor  der  sælges  Foder. 
Der  spørger  Du  om  Sherifens  Bolig,  stiger  af  hos  ham  og  for- 
langer hans  Datter  tilægte.  Skulde  han  indvende,  at  Du  hverken 
er  rig  eller  fornem  nok,  eller  opholde  sig  over  din  simple  Her- 
komst og  din  Mangel  paa  Anseelse,  maa  Du  overrække  ham 
en  Pung  med  ti  tusinde  Guldstykker.  Penge  jævner  alt  her  i 
Verden.  Skulde  han  ikke  være  tilfreds  med  denne  Morgengave, 
saa  byd  ham  kun  hvilkensomhelst  fabelagtig  høj  Pengesum,  Du 
vil;  jeg  skal  nok  staa  til  Ansvar  for  Beløbet.  Under  disse  Om- 
stændigheder tænker  jeg,  at  alle  Vanskeligheder  vil  blive  hævet.« 

Inderlig  fornøjet  over  denne  Meddelelse,  der  gav  mig  Ud- 
sigt til  at  faa  en  dejlig  Kone  og  blive  indlemmet  i  en  af  de 
fornemste  Familier  i  Basra,  lovede  jeg  nøjagtig  at  følge  Abens 
Raad  og  Anvisning.  Den  følgende  Morgen  iførte  jeg  mig  altsaa 
en  prægtig  Dragt,  lod  en  med  Perler  og  Diamanter  broderet 
Sadel  lægge  paa  mit  Muldyr,  og  red  hen  til  Bazaren,  hvor  jeg 
uden  Vanskelighed  fandt  Sherifens  Bolig.  Jeg  steg  af  udenfor 
hans  Dør  og  traadte  ind  til  ham,  ledsaget  af  en  hel  Del  herlig 
smykkede  Slaver,  som  bar  allehaande  kostbare  Gaver.  Baade 
min   Person    og   mit   Optog  gav  Sherifen  høje  Tanker  om  mig; 

han  besvarede  derfor  med  Venlighed  min  Hilsen,  og  spurgte, 
hvad  der  stod  til  Tjeneste. 

»Herre,«  gav  jeg  til  Svar,  »min  Ro  og  Lykke  hviler  i 
Eders  Hænder.  Jeg  har  nemlig  hørt  Eders  Datter  skildre  paa 
det  allerfordelagtigste,  og  kommer  for  at  bede  Eder  om  hendes 
Haand. « 

»Undskyld,«  svarede  Sherifen  artig,  «at  jeg  er  saa  fri  at 
spørge  om  Eders  Herkomst,  Stand  og  især  om  Eders  Formues- 
omstændigheder.  Jeg  har  ikke  den  Ære  at  kjende  Eder,  og  I 
indser  vel,  at  man  maa  vide,  hvem  man  giver  sin  eneste 
Datter  til.« 

Strax  drog  jeg  en  Pung  med  ti  tusinde  Guldstykker  frem 
og  overrakte  Sherifen  den  med  de  Ord : 

»Der  er  min  Herkomst  og  min  Stand!  Den  rige  er  altid 
en  velbaaren  og  fornem  Herre.  I  kj ender  Profetens  Udsagn: 
»Penge  bringer  igjennem  overalt!«  Ogsaa  en  af  vore  Digtere 
har  meget  heldig  i  sine  Vers  udtrykt  Rigdommens  Fordele : 

»Taler  den  rige,  saa  raaber  enhver:  »Han  har  Ret!«  selv  om 
han  ikke  véd,  hvorom  der  er  Tale.  —  Taler  derimod  den  fattige, 
saa  hedder  det:  »Han  har  Uret!«  selv  om  Retten  aabenbart  er  paa 
hans  Side.  —  I  alle  Verdens  Riger  erhverver  Penge  deres  Besidder 
Agtelse  og  Beundring.  —  Det  er  et  indtrængende  Sprog,  naar  han 
vil  sætte  sin  Mening  igjennem,  og  en  Pil,  naar  han  vil  nogen  tillivs.« 

Da  Sherifen  hørte  mig  tale  saaledes,  slog  han  Øjnene  ned 
og  begyndte  at  overveje.  Efter  nogle  Øjeblikkes  Forløb  sagde 
han  derpaa  til  mig:  »Under  disse  Omstændigheder  vil  jeg  blot 
forlange  endnu  ti  tusinde  Guldstykker  af  Eder.« 

»Dem  skal  I  strax  faa,«  svarede  jeg  og  lod  en  af  mine 
Slaver  løbe  hjem  efter  Pengene. 

Synet  af  Pengene  syntes  at  tilfredsstille  Sherifen  fuldkommen. 
Han  stod  op  og  bød  sine  Slaver  lukke  Magasinet.  Derpaa 
førte  han  mig  hjem  i  sit  Hus,  lod  sine  Slægtninge  og  Venner 
samle,  og  opsatte  i  deres  Nærværelse  en  Ægteskabskontrakt, 
med  det  I.øfte,  at  han  vilde  lade  mit  Bryllup  staa  om  ti  Dage. 

Sjæleglad  vendte  jeg  tilbage  fra  Sherifen,  indelukkede  mig 
med  min  Abe  og  meddelte  den  Udfaldet  af  mit  Frieri.  Aben, 
eller  rettere  Aanden,  roste  min  Adfærd  og  priste  mig  lykkelig 
med  Hensyn  til  den  Kjærlighedsfryd,  der  ventede  mig. 

Men  Aftenen  før  mit  af  Sherifen  bestemte  Bryllup  tog 
Aben  med  en  paafaldende  Uro  og  Ængstelighed  saaledes  til 
Orde :  »I  Morgen  skal  alle  dine  Ønsker  opfyldes.  Tør  jeg  da  vel 
vente,  at  Uu  ved  denne  Lykke,  som  Du  alene  skylder  mig,  vil 
tænke  paa  din  Velgjører  og  vise  ham  en  Tjeneste?« 

»Forlang,  hvad  Du  vil!«  svarede  jeg.  »Hvad  det  end  er, 
skal  jeg  ikke  afslaa  Dig  det.« 

»Nuvel,«  vedblev  Aben,  »ved  Siden  af  Brudekammeret  er 
der  et  Kabinet,  i  hvis  Dør  der  hænger  en  Kobberring-,  under 
denne  Ring  vil  Du  finde  en  Nøgle,  hvormed  Du  kan  aabne 
Døren.  Ved  Indtrædelsen  i  Kabinettet  vil  Du  strax  blive  en 
Jernkiste  vaer,  paa  hvis  fire  Hjørner  der  er  befæstet  Tryllefaner, 
og  inden  i  hvilken  der  findes  et  Bækken  fuldt  af  Guld  og 
Ædelstene.  Ved  Siden  af  Bækkenet  ligger  elleve  sammen- 
slyngede Slanger,  og  midt  i  samme  er  der  befæstet  en  glind- 
sende  hvid  Hane.  Ved  Siden  af  Kisten  findes  et  Sværd-  tag 
det  og  hug  Hovedet  af  Hanen  -,  styrt  Kisten  om  og  gaa  saa  til- 
bage til  din  Brud!  —  Det  er  det  hele,  som  jeg  forlanger  af 
Dig  for  alle  de  Tjenester,  jeg  allerede  har  ydet  og  fremdeles 
vil  yde  Dig.« 

Beredvillig  lovede  jeg  at  opfylde  Abens  Ønske,  uden  at 
forlange  Grunden  at  vide  dertil.  Men  da  jeg  efter  Bryllups- 
højtiden  blev  ført  ind  i  min  Bruds  Værelse,  fik  jeg  strax  Øje 
paa  Kobberringen  i  Kabinetsdøren,    som    Aben   havde    talt  om. 

Saasnart  jeg  var  ene  med  min  Brud,  tog  jeg  Sløret  af 
hende;  —  maalløs  blev  jeg  staaende,  ubevægeHg  af  Overraskelse 
•og  Beundring  over  en  saa  fuldkommen  Dejlighed.  Ingensinde 
havde  Naturen  frembragt  en  herligere  Skabning!  Hendes  ædle 
og  regelmæssige  Træk,  den  lysende  Hud,  de  straalende  Øjne, 
—  hendes  Væxt  og  Holdning,  og  mere  end  alt  andet  hendes 
fortryllende  Smil  bragte  mig  saaledes  ud  af  Fatning,  at  Aben 
og  hans  Forlangende  nær  var  rundet  mig  af  Tanker.  Dog  Tak- 
nemHgheden  var  levende  i  mit  Bryst,  og  den  mindede  mig 
efter  de  første  Overraskelsens  Øjeblikke  med  Alvor  om  min 
Pligt.  Jeg  maatte  opfylde  mit  Løfte,  førend  jeg  hengav  mig  i 
mm  ubegrændsede  Lykke,  udelukkende  den  kjære  x\bes  Værk. 
Saasnart  derfor  min  Gemalinde  havde  lagt  sig  til  Hvile,  tog  jeg 
-en  af  Lamperne,  aabnede  Kabinetsdøren  og  fandt  alting  der- 
inde ganske  saaledes,  som  Aben  havde  beskrevet  mig  det.  Hastig 
^reb  jeg  Sværdet  ved  mine  Fødder,  dræbte  Hanen,  huggede 
Tryllefanerne  i  Stykker  og  væltede  Kisten. 

I  samme  Øjeblik  lød  et  højt  Skrig  inde  i  Brudekammeret 
ved  Siden  af.  Jeg  styrtede  ind,  og  fandt  min  Brud  i  den  hæs- 
lige Abes  Arme.  Førend  jeg  endnu  kunde  ile  hende  til  Hjælp, 
havde  Aanden  bortført  hende  lige  for  mine  Øjne. 

Mit  og  min  Kones  høje  Skrig  havde  vækket  Sherifen,  og 
han  kom  forskrækket  løbende  hid.  Neppe  var  han  traadt  ind 
Og  havde  savnet  sin  Datter  i  Brudekammeret,  førend  han  gjæt- 
tede  hele  den  ulykkelige  Sammenhæng ;  og  han  blev  fuldkommen 
overbevist  derom,  saasnart  han  saa  Kabinetsdøren  aaben. 

Tusind  og  én  Nat.     II.  21 

»Ulykkelige  Abu  Muhammed!«  raabte  han,  idet  han  rev^ 
sig  i  Haar  og  Skjæg.  »Lønner  Du  saaledes  mig  og  min  Datter 
for  vor  Godhed  imod  Dig?  Jeg  selv  havde  sammensat  hin  Talis- 
man og  anbragt  den  i  Kabinettet  for  at  forhindre  den  onde 
Aands  Hensigter  med  min  Datter.  I  hele  sex  Aar  har  han 
forgjæves  bestræbt  sig  for  at  fremme  sin  Villie  med  hende;- 
nu  er  Ulykken  endelig  sket,  og  jeg  har  ingen  Datter  mere, 
ingen  Trøst  i  den  hele  Verden !  Bort,  bort  fra  mit  Ansigt !  Jeg 
kan  ikke  taale  at  se  Eder  for  mine  Øjne!« 

Ligesom  sønderknust  ved  Tanken  om  at  have  foranlediget 
en  Kvindes  Fordærvelse,  som  var  saa  elskelig  uden  Lige,  og 
som  var  bleven  mig  saa  dyrebar  i  de  faa  Øjeblikke,  jeg  havde 
kjendt  hende,  vendte  jeg  tilbage  til  mit  Hus.  Min  første  Id 
var  at  søge  efter  min  Abe-,  men  den  var  sporløst  forsvunden. 
Nu  først  begreb  jeg,  hvorledes  det  hele  hang  sammen.  Jeg 
havde  kun  været  et  Værktøj  i  Aandens  Hænder  til  at  tilintet- 
gjøre  den  ham  hindrende  Talisman  i  Sherifens  Hus.  Rasende 
over  saaledes  at  være  bleven  bedragen,  sønderrev  jeg  mine- 
Klæder,  kradsede  mit  Ansigt  tilblods,  og  besluttede  endelige 
ikke  at  blive  længer  i  en  Stad,  hvor  jeg  havde  set  min  ube- 
skrivelig høje  Lykke  opblomstre  og  gaa  tilgrunde.  Jeg  forlod 
altsaa  Basra  og  vandrede  fremad  paa  Lykke  og  Fromme;  uden> 
at  jeg  vidste  af  det,  overraskede  Natten  mig  midt  i  en 
Ørken. 

Idet  jeg  nu  saa  mig  om  efter  et  eller  andet  Tilflugtssted,, 
bemærkede  jeg  i  Maaneskinnet,  ganske  tæt  ved  mig,  tvende- 
store Slanger,  en  rød  og  en  hvid,  som  kæmpede  med  hinanden. 
En  vis  ubevidst  Deltagelse  for  den  hvide  Slange  bevægede  mig. 

til  at  tage  en  stor  Sten  op  og  kaste  i  Hovedet  paa  den  røde, 
hvis  Hjerneskal  jeg  ogsaa  knuste.  Hvislende  flygtede  den  hvide 
Slange  og  forsvandt  for  mine  Blikke ;  men  snart  kom  den  igjen 
tilbage  med  ti  andre  hvide  Slanger.  De  nærmede  sig  tilsammen 
det  af  mig  dræbte  Uhyre  og  sled  det  istykker,  saa  at  blot 
Hovedet  blev  tilbage;  da  tog  de  atter  Flugten  og  forsvandt 
med  Pilens  Hastighed. 

Medens  jeg  endnu  stod  og  overvejede  mit  sælsomme  Even- 
tyr, hørte  jeg  tæt  ved  Siden  af  mig,  dog  uden  at  se  nogen,  en 
Stemme,  som  fremsagde  følgende  Vers:  »Frygt  ikke  Skjæbnens 
Rænker!  Himlen  tilsiger  Dig  Lykke  og  Glæde.«  Men  denne 
Stemme,  der  syntes  at  trænge  frem  af  Jorden,  bragte  Blodet  i 
mine  Aarer  til  at  isne,  istedetfor  at  trøste  og  opmuntre  mig. 
Jeg  vidste  endnu  ikke,  om  jeg  skulde  fly  eller  blive  paa  Stedet, 
—  thi  overalt  omgav  mig  den  samme  sørgelige  Ørken  —  da 
jeg  tydelig  hørte  en  Stemme  fremsige  følgende  nye  Vers:  »Mus- 
lim, Du,  der  er  saa  lykkelig  at  tale  Koranens  Sprog,  berolige 
Dig  og  frygt  ikke  for  Shejtan  og  hele  hans  Slægt !  Du  er  under 
de  lydige  Aanders  Beskyttelse,  der  har  den  samme  Tro  som 
Du  selv.« 

»I  Allahs  Navn  da,  som  I  lovpriser,«  raabtejeg:  »lad  mig 
vide,  hvem  I  er!« 

Neppe  havde  jeg  udtalt,  førend  der  viste  sig  et  Væsen  for 
mig  i  et  langt  hvidt  Klædebon,  og  sagde:  »Vi  har  erfaret  din 
Godhed  og  dit  Ædelmod.  Alle  den  store  og  barmhjertige  Allah 
og  hans  Profet  lydige  Aander  deler  vor  Taknemlighed.  Behøver 
Du  vor  Hjælp,  saa  tal  blot!  Vi  er  villige  til  at  gjøre  alt  for 
Dig,  hvad  der  staar  i  vor  Magt.« 

»Hvo  kunde  vel  mere  trænge  til  Hjælp  end  jeg?«   udraabte 

jeg:  »Hvo  i  Verden  har  fristet  slig  en  Vanskjæbne?  Visselig, 
har  nogen  ulykkelig  Ret  til  at  beklage  sig,  saa  er  det  mig ! « 

»Er  Du  ikke  Abu  Muhammed  Alkoslan?«  spurgte  Aanden. 

»Desværre,  jo,«   svarede  jeg  sukkende. 

»Velan,«  lød  Svaret,  »saa  trøst  Dig!  Du  har  Beskyttere. 
Saa  vid  da,  jeg  er  en  Broder  til  den  hvide  Slange,  som  Du 
befriede.  Vi  er  fire  kjødelige  Brødre,  alle  lige  beredt  til  at 
tjene  Dig  og  vise  Dig  vor  Taknemlighed.  Hin  under  en  Abes 
Skikkelse  skjulte  frafaldne  Aand  skulde  uden  hin  I.ist  aldrig 
have  kunnet  bemægtige  sig  din  Gemalinde;  den  af  hendes 
Fader  forfærdigede  Talisman  hindrede  alle  hans  Hensigter,  lige 
indtil  Du  ødelagde  den.  Alligevel  tvivler  vi  intet  Øjeblik  om 
at  kunne  gjenforene  Dig  med  din  Brud  og  berede  den  skjæn- 
dige  Forfører  den  Straf,  han  fortjener.  Vi  vil  opbyde  vor 
hele  Magt  i  din  Tjeneste  for  at  gjengjælde  den  modtagne  store 
Velgjerning.« 

Med  disse  Ord  udstødte  Aanden  et  saa  frygteligt  Skrig,  at 
Jorden  bævede,  og  jeg  havde  ondt  ved  at  holde  mig  paa  Benene. 
Strax  viste  der  sig  en  Skare  bevæbnede,  hvilke  Aanden  spurgte, 
om  de  kj endte  Abens  Opholdssted. 

»Den  boer,«  svarede  en  af  dem,  »i  Kobberstaden,  hvor 
der  aldrig  trænger  den  mindste  Lysstraale  ind.« 

»Abu  Muhammed,«  henvendte  Aanden  sig  da  til  mig,  »jeg 
vil  medgive  Dig  en  af  mine  Tjenere,  som  skal  underrette  Dig 
om,  hvorledes  Du  igjen  kan  komme  i  Besiddelse  af  din  unge 
Kone.  Men  vogt  Dig  vel,  medens  han  fører  Dig  igjennem 
I.uften,  for  at  udtale  Allahs  Navn!  Thi  han  hører  til  de  os 
underkastede  ulydige  Aander,  og  glemte  Du  mit  Raad,  vilde 
han  paa  Øjeblikket  forsvinde,  og  Du  maatte  over  Hals  og  Hoved 
styrte  ned  fra  Luften.« 

Jeg  lovede  at  holde  mig  Aandens  Befaling  efterrettelig,  og 
besteg  den  frafaldne  Aands  Ryg  med  det  Forsæt,  paa  det 
strengeste  at  holde  min  Tanke  og  min  Mund  i  Ave.  Med  en 
rivende  Hast  hævede  Uhyret  sig  med  mig  op  i  Luften,  og  snart 
kunde  jeg  ikke  mere  skimte  Jorden,  men  saa  alene  et  umaade- 
ligt  Rum  trindt  omkring  mig,  hvori  Stjernerne  omkrandsede 
mig  som  høje  Bjerge.  Endelig  kom  jeg  saa  højt,  at  jeg  tydelig 
hørte  Englenes  Sang  omkring  den  almægtiges  Trone.  Min 
Fører  forklarede  mig  de  Gjenstandes  Natur  og  Egenskaber,  som 
omgav  mig  og  trindt  omkring  frembød  sig  for  mit  studsende 
Syn,  og  underholdt  mig  uophørlig  og  paa  bedste  Maade  med 
den  talløse  Mængde  af  Værker  fra  Allahs  almægtige  Hænder. 
Dette  gjorde  han  alene  for  at  sysselsætte  og  adsprede  mig;  han 
tænkte  nemlig,  at  hans  forfængelige  Snak  skulde  gjøre  mig  til 
lutter  Øre  og  ganske  lamme  min  Tunge,  saa  at  jeg  ikke,  hen- 
reven af  Beundring,  udraabte  den  allerhøj estes  Navn.  Men  heri 
havde  han  slemt  forregnet  sig.  Thi  pludselig  viste  sig  en  him- 
melsk Aand  i  azurblaat  Klædebon,  med  lange  lyse,  ned  over 
Skuldrene  bølgende  Lokker.  Hans  Aasyn  straalede  som  Lyset, 
og  i  sin  højre  holdt  han  en  Landse,  fra  hvilken  der  til  alle 
Sider  sprudlede  Ildgnister. 

»Abu  Muhammed, '<  sagde  han,  »sig  paa  Øjeblikket:  »Der 
gives  ingen  Gud  uden  den  almægtige  Allah  — «,  eller  jeg  gjen- 
nemborer  Dig  paa  Stedet!« 

Forskrækket  glemte  jeg  mit  faste  Forsæt,  og  udtalte  disse 
Ord,  som  ■  maatte  vorde  mig  fordærvelige.  I  samme  Øjeblik 
stødte  Lysets  Aand  sin  Landse  i  den  frafaldne  Engel  og  for- 
vandlede ham  til  Aske.  Men  jeg  styrtede  ned  fra  den  umaade- 
lige  Højde  —  faldt  og  faldt,  indtil  jeg  styrtede  i  Havet. 

Faldet  havde  saaledes  fortumlet  og  bedøvet  mig,  at  jeg 
en  Tidlang  forblev  under  Vandet;  men  saasnart  jeg  atter  kom 
til  Besindelse,  begyndte  jeg  at  svømme  af  alle  Kræfter.  Men 
jeg  vilde  ganske  vist  være  omkommen,  hvis  ikke  heldigvis 
nogle  Søfolk  havde  været  i  Nærheden  med  deres  Baad  og  fisket 
mig  op. 

Disse  Folk  talte  et  mig  ganske  uforstaaeligt  Sprog;  med 
Tegn  maatte  jeg  gjøre  dem  begribeligt,  at  jeg  slet  ikke  forstod, 
hvad  de  sagde.  Henimod  Aften  kastede  de  deres  Net  ud  og 
fangede  en  stor  Mængde  Fisk,  som  de  stegte,  og  hvoraf  jeg 
spiste  med  god  Madlyst.  Den  næste  Morgen  styrede  de  ind 
imod  Kysten,  og  vi  steg  iland.  Søfolkene  førte  mig  derpaa 
ind  i  en  stor  og  folkerig  Stad  og  forestillede  mig  for  deres 
Konge.  Denne  ædle  Fyrste  modtog  mig  med  den  største  God- 
hed. Paa  Forespørgsel  erfarede  jeg  nu,  at  den  Stad,  hvori  jeg 
befandt  mig,  hed  Henåd  og  var  en  af  Kinas  betydeligste  Sø- 
handelsstæder.  Kongen  gav  en  af  sine  Vezirer  udtrykkelig  Be- 
faling til  at  drage  Omsorg  for  mig  og  skaffe  mig  alle  Landets 
Mærkværdigheder  at  se. 

Omtrent  en  Maanedstid  havde  jeg  tilbragt  ganske  behagelig 
i  denne  Stad,  da  jeg  en  Morgenstund,  medens  jeg  spadserede 
langs  Bredden  af  en  Flod,  som  beskyller  Stadens  Mure,  saa  en 
Rytter  komme  jagende  hen  imod  mig  med  slappe  Tøjler. 

»Er  I  ikke  Abu  Muhammed  Alkoslan?«  spurgte  han,  da 
han  havde  naaet  mig. 

Da  jeg  hertil  svarede  ja,  bad  han  mig  være  aldeles  ube- 
kymret, eftersom  han  hørte  til  mine  Venner,  og  disse  endnu 
ingenlunde  havde  glemt  den  dem  beviste  Velgjerning. 

»Hvem  er  I  da?«   spurgte  jeg  ganske  forundret. 

»Jeg,«  svarede  Rytteren,  >er  en  af  den  hvide  Slanges 
Brødre,  og  kommer  for  at  sige  Eder,  at  I  ikke  er  langt  fjernet 
fra  det  Sted,  hvor  Eders  Gemalinde  smægter  i  den  onde  Aands 
grusomme  Vold.     I  maa  tænke  paa  at  befri  hende.« 

Med  disse  Ord  løftede  han  mig  op  bagved  sig  paa  Hesten, 
kastede  sin  Kappe  om  mig,  og  bort  for  vi  med  Vindens  Hastig- 
iied.  Vi  brusede  hen  over  Bjerg  og  Dal,  over  Sø,  gjennem 
Skov  og  Vang,  og  tilbagelagde  i  kort  Tid  en  uhyre  Strækning. 
Endelig  standsede  min  Fører  og  bød  mig  stige  af. 

»Hist  ser  I  en  Bjergkjæde,«  sagde  han  til  mig,  »den  skal 
I  gaa  langs  med,  indtil  I  naar  Kobberstaden.  Men  vogt 
Eder  vel  for  at  betræde  den,  førend  jeg  kommer  tilbage  og 
sætter  Eder  i  Stand  til  at  gjøre  det  uden  Fare!« 

I  samme  Øjeblik  forsvandt  han,  og  lod  mig  tilbage  i  en 
skrækkelig  Ørken.  Møjsommelig  vandrede  jeg  hen  over  den 
tørre,  for  mig  rimeligvis  aldrig  af  nogen  dødelig  betraadte  Jord- 
bund, og  naaede  endelig  den  af  Aanden  betegnede  Stad.  Dens 
Mure  var  af  Malm,  og  naaede  helt  op  i  Skyerne.  Jeg  nærmede 
jnig  og  gik  rundt  omkring  Staden  for  at  opdage  en  Indgang; 
men  min  Efterforskning  var  forgjæves.  Da  fremtraadte  pludselig 
igjen  den  hvide  Slanges  Broder  og  rakte  mig  et  Tryllesværd, 
ved  hvilken,  som  han  sagde,  jeg  ganske  ubemærket  kunde 
komme  ind  i  Staden.  Jeg  tog  imod  Sværdet,  og  Aanden  var 
forsvunden,  endnu  førend  jeg  kunde  takke  ham. 

Kort  derefter  hørte  jeg  en  forvirret  Larm  af  mange  Stemmer, 
og  da  jeg  saa  mig  om,  fik  jeg  Øje  paa  en  Skare  Mennesker, 
som  havde  deres  Øjne  midt  paa  Brystet.  Saasnart  de  bemærkede 
mig,  kom  de  hen  til  mig  og  spurgte,  hvem  jeg  var,  og  hvor- 
iedes   jeg    var    kommen    hid.      Jeg    tilfredsstillede    deres    Nys- 

gjerrighed  og  fortalte  dem  uden  Forbehold  alle  mine  Eventyr^ 
Folkene  fortalte  mig  nu,  at  den  onde  Aand  virkelig  havde  inde- 
sluttet sig  med  min  Kone  i  Kobberstaden,  men  at  de  ikke 
vidste,  hvorledes  han  havde  behandlet  hende.  »Af  os,«  til- 
føjede de,  »har  Du  intet  at  frygte;  thi  vi  staar  i  hin  Aands 
Tjeneste,  hvilken  Du  kjender  som  en  Broder  til  den  hvide 
Slange.  Hvis  Du  vil  trænge  ind  i  Staden,  saa  gaa  hen  til  den 
Kilde,  som  Du  ser  udvælde  histhenne,  og  følg  dens  Løb;  det 
er  den  eneste  Vej,  som  fører  ind  i  Staden.« 

Jeg  fulgte  det  givne  Raad  og  gik  hen  til  en  Vandledning,, 
som  jeg  saa  for  mig,  traadte  ind  og  skred  frem  deri.  Neppe 
var  jeg  kommen  nogle  Skridt  hinsides  Hvælvingen,  førend  jeg 
saa  min  Kone  paa  en  stor  Blomstereng  siddende  paa  en  Hynde 
af  Guldbrokade  og  indhyllet  i  et  Silkeslør,  hvis  Bort  fore- 
stillede en  herlig  Have  med  Frugttræer,  hvorpaa  Frugterne  var 
efterlignet  med  Perler  og  Diamanter. 

Saasnart  min  Kone  blev  mig  vaer,  rejste  hun  sig  hastig, 
ilede  mig  imøde  og  spurgte,  hvem.  der  havde  ført  mig  ind  i 
denne  for  alle-  dødelige  utilgængeHge  Stad.  Saasnart  min  Hen- 
rykkelse tillod  mig  at  komme  til  Orde,  fortalte  jeg  hende  ud- 
førlig, hvad  der  var  hændet  mig  siden  vor  Skilsmisse,  og  bad 
hende  derpaa,  nu  ogsaa  paa  sin  Side  at  tilfredsstille  min  Nys- 
gjerrighed,  og,  om  muligt,  angive  mig  Midlerne  til  sin  Be- 
frielse. 

»Denne  fordømte  Aands  rasende  Lidenskab,«  tog  min 
Elskede  til  Orde,  »har  heldigvis  sat  ham  ganske  ude  af  Stand 
til  at  skjule  noget  for  mig,  af  hvad  der  enten  kan  gavne  eller 
skade  ham.  Derfor  kjender  jeg  alle  hans  Hemmeligheder,  og 
véd    af   hans    egen    Mund,    at    der    her   i    Nærheden    gives   en 

Talisman,  som  behersker  alting  i  denne  Stad.  Denne  Talis- 
man, ved  Hjælp  af  hvilken  intet  er  ham  umuligt  eller  kan  staa 
ham  imod,  er  forvaret  i  hin  Søjle,  som  I  ser  histhenne  midt 
paa  Engen. 

»Hvoraf  bestaar  denne  Talisman?«   spurgte  jeg. 

»Det  er  en  Ørn,  hvorpaa  der  er  indgravet  Skrifttegn,  som 
jeg  ikke  kjender,«  svarede  min  Gemalinde.  »Hvis  Du  tør 
binde  an  med  den,  saa  træd  hen  til  en  glødende  Kulild,  kast 
nogle  Kom  af  rent  Moskus  derpaa  og  giv  Dig  dermed  til  at 
beryge  Ørnen.  Alle  Aander  vil  da  møde  for  Dig  enten  for  at 
underkaste  sig  eller  tilintetgjøre  Dig.« 

Uden  at  betænke  mig  nærmede  jeg  mig  Søjlen;  jeg  fryg- 
tede ikke  for  at  blive  bemærket,  da  jeg  vidste,  at  Tryllesværdet 
gjorde  mig  usynlig.  Saasnart  jeg  havde  Ørnen  i  min  Magt, 
forsøgte  jeg  dens  Kræfter.  Øjeblikkelig  viste  sig  Aanderne  og 
bøjede  sig  for  mig  af  Frygt  for  mit  truende  Værge.  Jeg  be- 
falede dem,  for  Øjeblikket  at  drage  sig  tilbage  og  forholde  sig 
rolig,  men  for  Fremtiden  at  være  beredt  til  at  adlyde  mig  og" 
udføre  mine  Befalinger.  Derpaa  spurgte  jeg  min  Gemalinde, 
om  hun  vilde  følge  med  mig.  Med  Glæde  erklærede  hun  sig 
beredt  dertil,  og  hastig  naaede  vi  ad  den  samme  Vej,  ad 
hvilken  jeg  var  trængt  ind  i  Staden,  ud  deraf  igjen  til  de  sæl- 
somme Mennesker,  som  havde  givet  mig  den  velkomne  An- 
visning. Da  jeg  bad  dem  om  at  vise  os  Vejen  hjem,  gjorde 
de  ikke  alene  med  Beredvillighed  dette,  men  fulgte  os  end- 
ogsaa  ned  til  Strandbredden  og  forskaffede  os  et  Skib,  som  var 
vel  forsynet  med  alle  Fornødenheder  til  en  lang  Rejse.  En 
frisk  Vind,  der  bestandig  blæste  fra  det  lykkelige  Hjørne, 
bragte  os  hastig  tilbage   til  Basra,    hvor  vi,    som  Eders  Højhed 

let    kan    tænke    sig,    af  den   gamle    Sherif  blev    modtaget  med 
aabne  .Arme, 

Efterat  vi  nogen  Tid  havde  udhvilet  og  forfrisket  os  efter 
Rejsens  Møjsommeligheder,  lukkede  jeg  mig  en  Dag  inde  paa  mit 
Værelse  og  fremtog  Ørnen,  som  jeg  med  den  største  Omhu 
havde  opbevaret-  Saasnart  jeg  havde  beryget  den,  ilede  Aan- 
derne  til  fra  alle  Sider  og  kastede  sig  ned  foran  mig.  Jeg  be- 
falede dem  da  at  bringe  alle  Skatte  af  Guld,  Perler  og  Dia- 
manter fra  Kobberstaden  til  Basra.  I  en  utrolig  Hast  var  denne 
Befaling  udført.  Derpaa  bød  jeg  dem  hidbringe  mig  selve  den 
frafaldne  Aand,  som  i  Abeskikkelse  saa  skammelig  havde  over- 
listet mig.  Neppe  havde  jeg  udtalt,  førend  han  skjæl vende  og 
ydmyg  bedende  stod  foran  mig.  Men  jeg  lod  mig  paa  ingen 
Maade  røre.  Efterat  jeg  med  de  bitreste  Bebrejdelser  havde 
foreholdt  ham  hans  skjændige  Daad,  lod  jeg  mine  underdanige 
Aander  indespærre  ham  i  en  Kobberflaske  og  kaste  ham  i 
Havet,  hvor  der  var  dybest. 

Siden  hin  Tid  har  jeg  tilligemed  min  dyrebare  Gemalinde 
nydt  en  fuldkommen  uformørket  Lykke.  Alle  mine  Ønsker 
bliver  øjeblikkelig  opfyldt  af  de  mig  underdanige  Aander. 
Ingen  dødelig  besidder  følgelig  en  Magt,  der  kan  lignes  ved 
min-,  men  jeg  véd  ogsaa  at  paaskjønne  Allahs  Miskundhed  og 
takker  ham  derfor  sent  og  aarle.« 

Khalifen  Harun  al  Rashid  havde  ikke  alene  paa  det  be- 
hageligste følt  sig  underholdt  ved  Abu  Muhammeds  Historie, 
men  var  tillige  bleven  dybt  greben,  næsten  forfærdet  ved  Fore- 
stillingen om  dette  Menneskes  umaadelige  Magt.  De  ham  til- 
budte   Gaver    modtog    han    saa    meget    hellere,    som    han  der- 

imellem  fandt  flere  Diamanter,  som  i  Størrelse  og  Skjønhed 
endogsaa  langt  overgik  Sobeides  dristigste  Ønsker.  Til  Gjen- 
gjæld  overøste  han  Abu  Muhammeds  Alkoslan  med  de  over 
ordentligste  Naadesbevisninger,  og  lod  ham  ikke  vende  tilbage 
til  Basra,  førend  han  havde  sikret  sig  hans  Venskab  for  hele 
Livet. 


En  Aften  havde  Harun  al  Rashid,  Khalifen  at  Bagdad,  fire 
og  tyve  af  sine  navnkundigste  Hofmænd  forsamlet  omkring 
sig.  Veziren  Ibrahim  Isaak-el-Nedim,  Digteren  Abu  Nuwas, 
Barmekiden  Djafar,  Khalifens  Storvezir  og  højre  Haand,  Mesrur, 
hans  Vredes  Sværd  og  Fuldbringeren  af  hans  Befalinger  var 
ogsaa  til  Stede,  og  Samtalen  drejede  sig  om  Digtekunst  og 
Veltalenhed.  Man  fortalte,  sang,  fremsagde  Digte  og  opgav 
Gaader.  Ved  alt  dette  var  det  uformærket  blevet  Midnat,  og 
de  tilstedeværende  bad  om  Tilladelse  til  at  drage  sig  tilbage. 
Khalifen  var  naadig  nok  til  at  give  denne.  Ogsaa  Djafar  og 
Mesrur  vilde  anbefale  sig  tilligemed  de  øvrige;  men  Khalifen 
holdt    dem    tilbage,    bød   Djafar    atter    tage   Plads,    og    spurgte 

ham,  om  han  vel  vidste,  hvorfor  han  denne  Nat  vilde  holde 
ham  tilbage  hos  sig. 

»Allah  alene  kjender  det  skjulte,«  svarede  Storveziren. 

Da  oplyste  Harun,  at  han  havde  faaet  et  eventyrligt  Ind- 
fald, som  de  skulde  hjælpe  ham  med  at  udføre.  De  skulde 
nemlig  alle  tre  forklæde  sig  som  Kjøbmænd  og  tilbringe 
Natten  paa  Tigrisfloden  i  en  Baad,  sejlende  frem  og  tilbage 
indtil  Morgengry. 

»Jeg  kjeder  mig,«  sluttede  han,  »jeg  bærer  ligesom  en 
Byrde  paa  Sjælen.  Trods  alt  det  interessante  og  morsomme, 
som  denne  Aftens  Underholdning  frembragte,  har  jeg  dog  ikke 
haft  nogen  rigtig  Glæde  deraf;  maaske  lykkes  det  mig  bedre 
at  adsprede  mig  paa  denne  Maade.  I  véd  jo,  at  det  er  Tiden 
for  natlige  Lystfarter  paa  Strømmen,  og  at  baade  rige  og 
fattige  under  sig  denne  Fornøjelse.« 

»Mægtige  Hersker,«  svarede  Storveziren,  idet  han  med  et 
let  Suk  opgav  sin  blide  Nattero,  »Du  har  at  befale;  og  har  Du 
i  Sinde  at  gjøre  en  Lystfart  paa  Tigrisfloden,  indser  jeg  ikke, 
hvo  der  skulde  kunne  hindre  Dig  deri.« 

»Saa  vil  vi  uden  Tidsspilde  bryde  op,«  ytrede  Khalifen, 
og  kort  efter  forlod  de  alle  tre  under  Forklædning  Paladset 
gjennem  en  hemmelig  Dør,  som  førte  ud  til  Floden. 

Til  deres  store  Forundring  fandt  de  her  ikke  saa  meget 
som  en  eneste  af  de  mangfoldige  Gondoler,  som  paa  denne 
varme  Aarstid  ellers  plejede  at  bedække  Floden  ved  Nattetid, 
Over  al  Maade  forundret  forlangte  Harun  at  vide  af  sin  Stor- 
vezir,  af  hvilken  Aarsag  Floden  denne  Nat  var  aldeles  øde,  og 
hvorfor  Bagdads  Indvaanere  ikke,  som  sædvanlig,  foretog  sig 
Lystfarter   derpaa. 

Da  Djafar  blev  Svaret  skyldig,  tog  Mesrur  Ordet  og  sagde : 
»Folk  er  ikke  til  alle  Tider  lige  oplagt,  naadige  Hersker, 
og  naar  alt  kommer  til  alt,  egner  denne  Fornøjelse  sig  dog 
alene  for  de  rige  og  uafhængige,  som,  naar  de  har  gjennem- 
vaaget  Natten  med  Lystighed,  kan  sove  højt  op  ad  Dagen, 
uden  at  deres  Forretninger  lider  noget  derved.  Den  fattige, 
som  maa  slide  og  slæbe  hele  Dagen  for  sit  Livs  Ophold,  føler 
sig  træt  og  søvnig  om  Aftenen,  og  faar  ikke  lettelig  det  Indfald 
at  forspilde  sin  søde  Nattero  ved  at  sejle  frem  og  tilbage  paa 
Tigris.  Og  hvis  han  gjorde  det,  vilde  han  saa  vel  den  næste 
Morgen  være  skikket  til  igjen  at  gaa  til  sit  Dagværk  for  at 
fortjene  Brødet  til  sig  og  sin  Familie?  ■ —  Heri,  naadige  Herre, 
maa  I  søge  Aarsagen  til,  at  Floden  har  et  saa  øde  Udseende.« 

Khalifen  fandt  vel  Mesrurs  Bemærkninger  fuldkommen 
rigtige  med  Hensyn  til  den  arbejdende  Klasse,  men  bemærkede, 
at  Kjøbmændenes  og  de  store  Herrers,  overhovedet  de  vel- 
havendes Fraværelse  dog  ingenlunde  lod  sig  forklare  paa  denne 
Maade,  og  Djafar  maatte  tilstaa,  at  Sagen  ligeledes  var  ham 
en  Gaade. 

For  nu  dog  i  det  mindste  selv  at  komme  ud  at  sejle,  gik 
de  langs  med  Flodbredden  for  at  finde  en  Baad;  endelig  fandt 
de  en  Baad,  hvori  en  gammel  Mand  laa  og  sov.  Paa  Haruns 
Befaling  maatte  Mesrur  vække  ham  og  bringe  ham  frem  for 
Khalifen  •,  denne  bød  ham  aabne  Haanden  og  lagde  tyve  Guld- 
stykker deri,  idet  han  sagde:  »Her  har  Du  Penge.  Gjør  din 
Baad  rede;  vi  vil  sejle  et  Par  Timer  op  og  ned  ad  Strøm- 
men. « 

»Stig  kun  ind,  mine  ædle  Herrer!«  svarede  den  gamle 
Baadfører.      »Allah  bevare  os  for  al  Ulykke!« 

Eventyrerne    steg   i    Baaden,    uden    at   forstaa    Betydningen 

af  den  gamle  Mands  sidste  Ord,  og  snart  var  de  midt  ude  i 
Strømmen.  Men  pludselig  nærmede  sig  dem  en  prægtig  Gondol 
med  gyldne  Fakler,  hvori  der  brændte  fedt  Træ  gjennem  trængt 
af  Harpix,  og  som  blev  holdt  i  Vejret  af  tvende  i  Atlask  og  Guld 
klædte  Mænd. 

Ved  dette  Syn  udraabte  Baadføreren  forfærdet:  »Store 
Allah,  bevar  os  for  den  os  truende  Ulykke!  Vor  sidste  Time 
er  kommen!  Forbandet  være  den  Havesyge,  som  fristede  mig 
til  at  tage  imod  Eders  Guldstykker;  den  er  ene  og  alene  Skyld 
i  min  Ulykke!« 

Paa  denne  Maade  vedblev  han  at  udgyde  sig  for  Khalifen 
og  hans  Ledsagere,  hvilke  han,  ifølge  deres  Forklædning,  holdt 
for  ganske  almindelige  Kjøbmænd,  fældede  Taarer  og  udstødte 
Forbandelser. 

Da  gav  Harun  sig  til  at  le  højt  og  spurgte  Skipperen: 
»Men,  kjære  Færgemand,  hvorfor  overøser  Du  os  saaledes  med 
Skjældsord?« 

»Det  mener  jeg  dog  at  have  god  Grund  til,«  svarede  den 
gamle  Mand,  »eftersom  I  har  styrtet  mig  i  den  dybeste  For- 
dærvelse. « 

»Hvad  er  det  for  en  Snak?«  ytrede  Khalifen.  »i  ethvert 
Tilfælde  vil  det  ikke  gaa  Dig  værre  end  os;  Du  kan  følgelig 
være  ganske  rolig.« 

»Ja,  deri  har  I  Ret!«  bekræftede  Baadføreren  med  Bitter- 
hed. »Om  lidt  vil  I  alle  tre  miste  Eders  Hoveder  ligesom 
jeg!     Men  det  er  kun  en  daarlig  Trøst,  synes  mig.« 

»Hvem  truer  os  da  med  at  slaa  Hovedet  af  os?«  vedblev 
Khalifen  med  undertrykt  Latter. 

»Hvem  anden  end  Besidderen  af  hin  Gondol,  Hr.  Grine- 
bider,« svarede  den  gamle  Mand. 

»Hvem  er  det  da?» 

»Hvem  anden  end  selve  Khalifen,  vor  naadige  Herre, 
Harun  al  Rashid!«  raabte  Fiskeren  i  dødelig  Angst.  »Han 
har  ladet  bekjendtgjøre,  at  han  vilde  lade  Hovedet  hugge  af 
enhver,  som  denne  Nat  vovede  at  lade  sig  se  paa  Tigrisstrøm- 
men, og  han  vil  visselig  ikke  lægge  Fingrene  imellem,  kjender 
jeg  den  Herre  ret.« 

Da  gav  Harun  sig  med  streng  Mine  til  at  foreholde  den 
gamle  Baadfører,  hvorfor  han  dog  havde  bragt  dem  i  denne 
dødelige  Fare,  da  han  forud  kjendte  Khalifens  Forbud;  men 
denne  undskyldte  sig  med,  at  de  tyve  Guldstykker  havde  fristet 
hans  Armod  saa  stærkt,  at  han  ikke  havde  kunnet  modstaa. 

»Nu  har  vi  intet  uden  Allah  at  sætte  vor  Lid  til!«  sluttede 
Oldingen  grædende,  og  gav  sig  til  at  fremsige  Bønner  for  at 
forberede  sig  til  Døden. 

Khalifen  følte  sig  rørt  ved  Færgemandens  Fortvivlelse;  han 
rakte  ham  tyve  Guldstykker  endnu,  og  bød  ham  dreje  af  til 
Siden  ind  i  en  mørk  Bugt,  som  viste  sig  i  Nærheden,  og  hvor 
de  maaske  kunde  undgaa  at  blive  bemærket  af  den  dem 
imødekommende  Gondol.  Skipperen  tog  imod  Pengene  og 
standsede  sine  Taarer;  derpaa  tog  han  atter  Aarerne  i  Haand 
og  drejede  til  Siden  ind  imod  den  i  dyb  Skygge  hvilende  Flod- 
bred. Og  virkelig  lykkedes  det  dem  at  slippe  ind  i  det  endnu 
til  rette  Tid  fundne  Smuthul,  uden  at  blive  bemærket  af  den 
med  Pilens  Hastighed  forbifarende  Gondol;  deres  lille  Baad  laa 
fuldkommen  skjult  under  et  paa  høje  Pæle  i  Strømmen  opført 
Lysthus. 

Medens  det  fremmede  Fartøj  gled  forbi,  betragtede  de  tre 
Eventyrere  det  med  den  største  Opmærksomhed.  Det  tog  sig 
overmaade  prægtigt  ud  og  straalede   overalt  af  Guld  og   herlige 

Tarver.  I  Gjenskinnet  af  Faklerne  blinkede  allehaande  polerede 
Vaaben,  saasom  Sværd,  Landser  og  herlig  forarbejdede  Pantsere ; 
men  i  Gondolens  Agterdel  saa  man  kostbare  Tæpper  og  en 
Sofa  med  Hynder  af  Fløjl  og  Silke,  broderet  med  Guld, 
Perler  og  Koraller.  Midt  i  samme  hævede  der  sig  en  gylden, 
med  Perler  og  Ædelstene  rigt  udsmykket  Trone,  paa  hvilken 
•en  prægtig  klædt  ung  Mand  af  det  skjønneste  Udvortes  skjødes- 
løst  hvilede.  Hans  Pande  var  prydet  med  et  kongeligt  Bind, 
■der  glimrede  af  de  største  Juveler,  og  i  Haanden  holdt  han  en 
^scepterlignende  Stav.  Ved  hans  højre  Side  stod  der  en  Mand, 
-som  havde  megen  Lighed  med  Storveziren  Djafar,  paa  hans 
venstre  en  anden,  der  skulde  forestille  Veziren  Isaak-el  Nedim. 
Foran  ham  stod  Mesrurs  livagtige  Dobbeltgænger,  og  bagved 
-denne  tyve  unge  Slaver  méd  runde  Ansigter,  der  straalede  som 
Fuldmaanen.  Hele  den  bageste  Del  af  Gondolen  var  bedækket 
med  et  Silkesejl,  hvis  indre  Side  var  ligesom  oversaaet  med 
Ædelstene,  der  i  Glands  kappedes  med  Nattehimlens  Stjerner, 
l^idt  tiihøjre  havde  den  unge  Mand  for  sig  et  blomstersmykket 
Bord,  hvorpaa  der  stod  tvende  Voxkj ærter  i  massive  Guldstager. 
Ved  hans  Fødder  dampede  fire  Røgelsekar  med  den  mest  ud- 
:søgte  Virak.  Tyve  med  Overdaadighed  smykkede  Roerkarle 
i)ragte  den  lette  Gondol  til  at  flyve. 

Den  ved  sligt  overordentligt  Skue  høj  Ug  overraskede  Khalif 
kunde  neppe  fatte  sig  af  sin  Forbauselse.  Men  denne  steg 
»endnu  højere,  da  han  fra  Gondolens  Forstavn  hørte  en  Mand 
«draabe:  »Folk,  rige  og  fattige,  frie  og  Slaver,  indfødte  og 
fremmede,  viser  Khalifens  ophøjede  Villie  Lydighed,  —  alle 
Troendes  Behersker,  Allahs  Skygge  paa  Jorden,  Kongernes 
Konge,  Naadens  Skatkammer,  de  ulykkeliges  Tilflugt,  en  Gj en- 
Tusind  og  én  Nat.    II.  22 

stand  for  Ros  og  Berømmelse  af  Digtere  og  de  lærde,  Magtens; 
uudtømmelige  Kilde,  —  den  hæderkronede  Fyrste  Harun  al- 
Rashid!  —  Han  forbyder  Eder  at  gjøre  Lystfarter  paa  Tigris, 
iligemaade  at  aabne  Eders  Vinduer  ud  imod  Strømmen.  — 
Ulydighed  bliver  straffet  med  Døden  og  Beslaglæggelse  af  al 
Ejendom!« 

Khalifen  havde  imidlertid  ikke  vendt  et  Øje  bort  fra  den 
unge  Mand,  og  jo  længer  han  betragtede  ham,  desto  mere  Adel,. 
Ynde  og  Skjønhed  fandt  han  hos  ham.  Da  Djafar  paa  hans- 
Spørgsmaal  havde  maattet  tilstaa,  at  han  ikke  vidste,  hvem  den 
unge  Mand  var,  ytrede  han:  »Tilvisse,  Personen  forstaar  sig^ 
ypperlig  paa  Hoffets  Etikette;  han  har  ikke  glemt  det  aller- 
mindste af,  hvad  der  hører  til  Khalifens  offentlige  Fremtræden.. 
Men  allermest  undrer  mig  dog  den  paafaldende  Lighed,  somi 
Manden  paa  hans  højre  Side  har  med  Dig,  Djafar,  og  Mandet> 
foran  ham  med  Dig,  min  gode  Mesrur.  Heller  ikke  de  øvrige 
Personer  spiller  deres  Rolle  daarlig  som  mine  Hoffolk,  og  Pragten 
overgaar  endog  den,  som  jeg  plejer  at  føre.  Jeg  kan  ikke 
komme  mig  af  min  Forbauselse ! « 

Fra  deres  Skjulested  saa  de  derpaa  den  falske  Khalif  lande 
tæt  i  Nærheden-,  han  besteg  en  prægtig  optømmet  Hest  og  red 
bort,  omgiven  af  en  Mængde  Fakkelbærere  og  hele  sin  glim- 
rende Hofstat;  men  foran  ham  skred  Herolder,  som  med  høj- 
Røst  forkyndte  Herskerens  Pris. 

Saasnart  Harun  al  Rashid  ingen  flere  saa  ved  Flodbredden,, 
befalede  han  Færgemanden  at  ro  til  Land,  forat  de  kunde  følge 
efter  Eventyreren.  Men  da  denne  ved  deres  Landing  var  spor- 
løst forsvunden,  vendte  Khalifen  tilbage  til  sit  Palads,  efterat 
han    havde    givet  Færgemanden    endnu    tyve  Guldstykker,    med 


339 

den  Anvisning,  at  han  den  følgende  Aften  skulde  vente  dem 
igjen  paa  samme  Sted.  »Vi  er  fremmede  i  Bagdad,«  tilføjede 
han,  »bor  i  en  Khan  og  ønsker  at  tilbringe  nogle  Timer  behage- 
lig paa  Floden.     Vor  Gavmildhed  kjender  Du  allerede.« 

Nattens  underfulde  Begivenheder  tillod  ikke  Khalifen  at 
lukke  noget  Øje,  og  med  pinefuld  Utaalmodighed  higede  han 
efter  Oplysning  i  Sagen.  Saasnart  derfor  Morgenen  blot  dæm- 
rede, forlod  han  sit  Leje,  forrettede  sin  Bøn,  idet  han  med 
brændende  Nidkjærhed  paakaldte  Profeten,  og  lod  derpaa  sin 
J'rokost  bringe.  Snart  efter  traadte  Mesrur  frem  for  ham  og 
meldte:  »Hersker  over  alle  Troende,  Allahs  Stedfortræder  her 
paa  Jorden !  Kredsen  af  dine  i  Divanet  forsamlede  Vezirer  og 
Raadsherrer  frembyder  et  i  Sandhed  glimrende  Skue,  og  der 
fattes  intet  andet  til  Fuldendelsen,  end  at  Du  skal  forherlige 
Forsamlingen  med  din  Nærværelse.  —  Kom  og  vis  Dig  for 
dine  Krigere,  af  hvilke  Du  er  saa  højt  elsket,  skift  Ret  imellem 
dine  trofaste  Undersaatter,  og  udbred  dine  Velgjerninger  til  alle 
den  store  Allahs  Skabninger ! « 

Da  rejste  Khalifen  sig,  kastede  Herskerkaaben  om  sine 
Skuldre,  iførte  sig  alle  de  Smykker,  som  betegner  den  højeste 
Herskermyndighed  her  paa  Jorden,  gik  ind  i  Divanet  og  besteg 
med  faste  Skridt  sin  Trone.  Strax  ordnede  sig  paa  begge  Sider 
af  ham  efter  deres  indbyrdes  Rang  alle  hans  Riges  Store !  Ve- 
zirerne.  Feltherrerne,  Dommerne,  de  lærde  og  Digterne,  tillige- 
med alle  Divanets  øvrige  ærværdige  Medlemmer,  og  én  af  dem 
udtalte  med  høj  Røst  det  sædvanlige  Ønske  om  Khalifens  Vel- 
gaaende,  hvori  alle  de  tilstedeværende  ligesom  i  Chor  stemmede 
i  med. 

22* 

Derpaa  henvendte  en  anden  sig  til  Khalifen  med  følgende 
Ord: 

»Herre,  Du,  som  har  naaet  Magtens  og  Berømmelsens 
højeste  Trin,  tag  Dig  iagt  for  Stolthedens  og  Forfængelighedens 
Rus  og  tomme  Indbildning;  thi  maaske  allerede  i  Morgen  har 
dit  Herredømme  Ende.  Evig  Varighed  har  alene  Allahs  Regi- 
mente. Hvor  ofte  har  Verden  ikke  allerede  vexlet  Udseende 
og  Herrer?  —  Lader  os  enstemmigt  bekjende:  »Ære  tilkommer 
alene  ham,  hvis  Rige  er  uomskifteligt ! « 

Dernæst  traadte  en  tredje  frem  og  begyndte  at  foredrage 
Lærdomme  af  Religionen  og  Sædelæren.  Dog  snart  gav  Khalifen 
ham  et  Tegn  til,  at  han  skulde  holde  inde,  forat  Afgj  øreisen  af 
Regjeringssagerne  kunde  tage  sin  Begyndelse.  Om  sit  natlige 
Eventyr  taug  de  Troendes  Behersker  ganske  stille  •,  men  han  be- 
holdt det  i  Tanken  hele  den  udslagne  Dag. 

Ved  sædvanlig  Tid  opløstes  Divanet,  og  Soldaterne  marsche- 
rede  bort.  Da  begav  Harun  sig  ind  i  Avdientssalen,  hvor  han 
tilbragte  Resten  af  Dagen,  med  brændende  Utaalmodighed  af- 
ventende Nattens  Indbrud. 

Endelig  viste  Stjernerne  sig  atter,  og  man  fornam  Hane- 
galet, som  udsiger:  »I  ligegyldige,  der  sover,  bevidner  hans 
Enhed  og  Storhed,  som  ingensinde  sover!« 

Nu  opfordrede  Khalifen  sin  Storvezir  Djafar  til  at  ledsage 
sig,  og  begge  forlod  Paladset  under  den  sædvanlige  Forklædning. 
Nede  ved  Floden  ventede  allerede  Færgemanden  paa  dem;  idet 
Harun  steg  ned  i  Baaden,  belønnede  han  foreløbig  hans  Punkt- 
lighed med  tyve  Guldstykker.  Stille  gled  Baaden  nedad  Floden, 
Men  de  var  endnu  ikke  naaet  synderlig  langt,  da  den  falske 
Khalifs  Gondol  allerede  viste  sig.      Strax  drejede  Færgemanden 


341 

af,  og  naaede  lykkelig  Skjulestedet  fra  den  forrige  Nat;  her 
kunde  de  i  Mag  og  Sikkerhed  se  den  falske  Khalif  sejle  forbi. 
Denne  Gang  stod  der  tredsindstyve  endnu  smukkere  og  præg- 
tigere klædte  Mamelukker  for  hans  Aasyn.  Ikke  langt  fra  deres 
Tilflugtssted  gik  Eventyreren  i  Land,  og  Khalifen  lod  strax  lægge 
til  ved  Bredden,  for  ikke  at  tabe  ham  af  Sigte  som  den  forrige 
Gang.  Hastig  fulgte  Harun  og  Storveziren  efter  ham,  og  vovede 
sig  dristig  saa  nær,  at  de  ved  de  talrige  Faklers  Skin  kunde 
overse  hele  Toget,  og  bemærke  alt,  hvad  der  foregik. 

Den  falske  Khalif  red  en  herlig  Araber,  der  paa  kostbar 
Maade  var  sadlet  og  optømmet  efter  Abbassidernes  Brug  og 
Sædvane.  Mamelukkerne  drog  i  god  Orden  frem  foran  ham,  og 
i  Spidsen  gik  en  Herold,  som  udraabte:  »Hvo,  som  forlader 
sit  Hus  eller  vover  sig  til  Vinduet,  skal  miste  Livet  og  hele  sin 
Formue.  —  Allah  bevare  os  for  Kongernes  Vrede!« 

Harun  maatte  inderlig  le  over  disse  tomme  Trusler,  og 
spøgte  derover  med  Storveziren,  men  erklærede  tillige,  at  han 
vilde  følge  med  Toget  indtil  det  yderste  for  at  faa  en  fuldstæn- 
dig Oplysning  om  den  besynderlige  Sammenhæng  ved  dette 
Eventyr. 

Efter  at  have  tilbagelagt  en  lang  Vejstrækning,  naaede 
Toget  endelig  de  yderste  Haver  udenfor  Staden  Bagdad.  Harun 
og  Djafar  var  imidlertid  bestandig  rykket  nærmere,  saa  at  de 
tilsidst  aldeles  havde  sluttet  sig  til  Toget.  Dog  snart  blev  de 
bemærket;  de  tilsyneladende  Kjøbmænd  blev  grebet  og  førte 
frem  for  den  falske  Khalif,  I  barsk  Tone  gav  denne  sig  til  at 
forhøre  dem:  »Uslinge,  hvem  er  I,  og  hvad  har  ført  Eder 
hid?  Har  I  ikke  hørt  min  Bekjendtgj øreise?  Ved  mine  op- 
højede Forfædre  sværger  jeg,  at  lade  Hænder  og  Fødder  hugge 

af  Eder,  hvis  I  ikke  ligefrem  tilstaar  Sandheden.  Skulde  I  have 
været  forvovne  nok  til  at  trodse  mine  Befalinger?«    . 

»Berolige  Dig,  høje  Khalif,«  svarede  Harun,  »og  hør,  hvad 
vi  har  at  sige  til  vor  Undskyldning!  Lader  Du  Naade  gaa 
for  Ret,  giver  Du  derved  et  Bevis  paa  din  Mildhed-,  lader  Du 
os  undgjælde,  vil  vi  ikke  dadle  din  Retfærdighed.« 

»Og  hvad  har  I  da  at  anføre  til  Eders  Undskyldning?« 
vedblev  den  falske  Khalif. 

»Vi  er  fremmede  og  har  i  Dag  for  første  Gang  betraadt 
Staden  Bagdad,«  svarede  Harun,  »vi  har  gjennemstrejfet  den 
fra  Ende  til  anden,  og  da  vi  til  vor  store  Forundring  fandt  den  øde 
og  tom,  har  vi  ikke  kunnet  tilbageholde  det  Spørgsmaal,  hvad  der 
var  blevet  af  denne  herlige  og  blomstrende  Stads  uhyre  Befolk- 
ning. —  »Alle  Folk  gjør  Lystfarter  paa  Tigrisfloden,«  modtog 
vi  til  Svar,  »det  er  en  almindelig  Morskab  paa  denne  Aarstid; 
og  vil  I  se  Mennesker,  maa  I  selv  tage  en  Baad  og  lade 
Eder  ro  op  og  ned  ad  Strømmen.«  —  Saa  begav  vi  os  da  ned 
til  Flodbredden,  hvor  vi  fandt  en  uhyre  Stimmel  af  Mennesker 
i  broget  Blanding,  som  var  lystige  og  morede  sig  efter  bedste 
Evne.  Man  spiste  og  drak  og  dandsede,  og  vi  efterfulgte  det 
almindelige  Exempel.  Endelig  lod  vi  os  sætte  over  Strømmen, 
steg  hinsides  i  Land  og  fortsatte  vor  behagelige  Underholdning. 
Vor  Baadfører  følte  sig  imidlertid  træt  af  Dagens  Anstrængelse, 
og  lagde  sig  til  at  sove  i  sit  Fartøj,  efter  at  have  bedet  os  om 
at  vække  sig  før  Solnedgang,  forat  han  kunde  bringe  os  tilbage 
til  Staden.  Men  efter  en  lang  Spadseretur  blev  vi  ligeledes 
trætte,  lagde  os  til  at  sove,  og  vaagnede  først,  da  det  allerede 
var  blevet  temmeUg  mørkt.  Da  vi  nu  endelig  vækkede  den 
endnu  slumrende  Baadfører,  gjorde  han  os  de  bitreste  Bebrej- 
delser, fordi  vi  havde  ladet  ham  sove  saa  længe.      Da    vi    der- 

imod  indvendte,  at  vi  ret  vel  kunde  tilbringe  den  milde  Sommer- 
nat under  aaben  Himmel,  erklærede  han  os,  at  Røvere  gjorde 
Flodbredden  paa  denne  Side  højst  usikker,  og  skyndte  sig  med 
^at  sætte  os  over  til  den  modsatte  Flodbred. 

Da  han  nu  her  bemærkede  Skinnet  af  Eders  Fakler,  ytrede 
han:  »Der  drager  en  nyformælet  hjem  med  sin  Brud!  Slutter 
Eder  til  Toget,  og  I  kan  bivaane  et  herligt  Bryllupsgilde, 
saafremt  I  ønsker  det.  Brudgommens  Ledsagere  opfører  en  for- 
træffelig Musik,  og  I  vil  komme  til  at  underholde  Eder  paa 
det  behageligste  hele  Natten.  Men  i  Morgen  tidlig  efter  Fro- 
kosten kan  I  gaa,  hvorhen  I  vil;  thi  paa  denne  Side  er 
Egnen  sikker  og  rolig,  og  I  har  ikke  det  mindste  at  befrygte«. 

Ved  denne  Tale  lod  vi  os  forlede  til  at  følge  efter  Eder 
og  slutte  os  til  Toget,  i  den  Forventning,  at  vi  skulde  blive 
•delagtige  i  et  overdaadigt  Gjæstebud.  —  Den  Bekjendtgj øreise, 
som  I  omtaler,  vide  vi  ikke  i  fjerneste  Maade  noget  af.« 

»I  maa  prise  Himlen,  at  I  ikke  er  fra  Bagdad,«  ytrede 
■den  falske  Khalif,  »thi  i  dette  Tilfælde  skulde  I  sikkerlig  ikke 
have  undgaaet  den  vel  fortjente  Straf,  Som  fremmede  ønsker 
jeg  Eder  velkommen;  I  kan  være  ganske  ubekymret,  idet  jeg 
indbyder  Eder  til  at  være  mine  Gjæster  for  den  øvrige  Del  af 
Natten. « 

»I  viser  os  ligesaa  megen  Ære  som  Naade, «  svarede  Harun, 
»og  vi  beder  Eder  modtage  vor  ærbødige  Tak  derfor.« 

I  dette  Øjeblik  nærmede  Djafar  sig  Khalifen  og  hviskede 
ham  i  Øret:  »I  Sandhed,  Herre,  I  forstaar  at  dreje  en  Løgn 
saa  godt  som  nogen ! « 

Harun  gav  ham  istedetfor  Svar  et  Vink,  at  han  skulde  tie 
og  forholde  sig  rolig. 


344 

Khalifen  og  hans  Storvezir  drog  altsaa  med  til  den  falske- 
Khalifs  Palads,  som  laa  ved  den  yderste  Ende  af  Haverne;  det 
var  overordentlig  prægtigt;  de  af  Søjler  baarne  Stokværk  ydede 
det  herligste  Skue;  den  store  Port  var  af  Ibenholt,  glindsende 
af  Politur  og  stærkt  beslaaet  med  det  pure  Guld. 

Den  falske  Khalif  stod  af  Hesten  og  lod  Harun  tilligemed" 
hans  Ledsager  træde  ind  med  sig  i  Paladset.  De  blev  ført 
ind  i  en  stor  Sal,  hvis  Midte  indtoges  af  et  rundt  Bækken  med 
et  herligt  Springvand.  Trindt  omkring  løb  en  Divan  med  rigt 
broderede  Tæpper,  og  ovenover  Døren  læste,  man:  »Maatte 
Held  og  Fred  bo  paa  dette  med  alle  Lykkens  andre  Gaver- 
rigelig  udstyrede  Sted!  —  Saa  vilde  det  være  et  Underværk 
paa  Jorden,  et  sandt  Paradis,  som  ingen  Tunge  formaaede  at 
beskrive ! « 

Den  foregivne  Khalif  tog  Plads  paa  en  med  Perler  og 
ædle  Stene  overdaadig  udsmykket  Ttone,  under  en  Baldakin 
af  grønt  Fløjl  med  gyldne  Frynd3er ;  aldrig  har  selv  den. 
mægtigste  Fyrste  ejet  Magen  til  sligt  et  Pragtstykke.  Tronen 
var  baaren  af  Sandeltræs  Søjler,  som  udbredte  den  kosteligste 
Vellugt  trindt  omkring.  Fuld  af  Ærefrygt  tog  de  fore- 
givne Hoffolk  Plads  paa  begge  Sider  af  deres  Hersker,  og 
Harun  med  hans  Ledsager  fik  Tilladelse  til  at  sætte  sig.  Efter 
nogle  Øjeblikkes  Forløb  gav  den  falske  Khalif  sin  Hushovmester 
et  Vink;  øjeblikkelig  blev  kostbare  Borde  frembaaret  og  besat 
med  de  herligste  Retter  og  allehaande  liflige  Vine  og  Sorbet'er. 
En  ung  Slavinde  fyldte  en  Skaal,  traadte  frem  og  sang; 

—  Lad  Hængeørerne  beholde  Moskeerne,  saalænge  de  ville  ? 
Vi  ville  i  lange  Drag  indsuge  den  kostelige  Vin.  Koranen  siger 
intetsteds:     »Ve  de  Berusede!«  men:     »Ve  over  Hyklerne!« 

Derpaa  bød  den  øverste  Mundskjænk  knælende  den  falske 
Khalif  den  paany  fyldte  Skaal.  Denne  tømte  den  rask  og  gav 
den  tilbage.  Saaledes  gik  Mundskjænkene  hele  Raden  rundt^ 
indtil  Turen  kom  til  Harun  al  Rashid;  denne  viste  Skaalen 
fra  sig,  eftersom  han  ved  en  vis  skrækkelig  Begivenhed  havde 
forsvoret  nogensinde  mere  at  drikke  Vin. 

»Allah  bevare  mig  fra  at  besvære  Eders  Samvittighed!« 
ytrede  den  falske  Khalif,  og  lod  Harun  istedetfor  række  en 
kostelig  Sorbet. 

Maaltidet  varede  meget  længe,  og  Harun  maatte  bekjende 
for  sin  Storvezir,  at  han  aldrig  i  sit  Liv  havde  spist  bedre,  og 
at  overhovedet  alt,  hvad  der  foregik  og  omgav  ham,  opvakte 
hans  allerhøjeste  Forbauselse.  —  »Jeg  gløder  af  Nysgjerrighed 
efter  at  erfare,  hvo  den  unge  Mand  dog  egentlig  er,«  til- 
føjede han. 

Den  falske  Khalif  mærkede  denne  Hvisken  og  spurgte^ 
hvad  det  var  for  Hemmeligheder,  de  havde  med  hinanden. 

»Tilgiv,  Herre,«  tog  Harun  Ordet,  »vi  vilde  ingenlunde 
dermed  fornærme  Dig!  Min  aldrende  og  vidt  berejste  Ledsager 
meddelte  mig  kun  sin  høje  Forundring  over  den  Dig  omgivende 
Pragt  og  Herlighed,  som  han  endnu  aldrig  nogetsteds  har  set 
Magen  til,  og  lod  falde  den  Ytring,  at  der  aldeles  intet  vilde 
fattes  til  at  gjøre  denne  Fest  fuldkommen,  naar  der  blot  var  en 
god  Musik  tilstede.  Thi  et  festligt  Maaltid  uden  Musik  er  som 
en  Hvileplads  i  Ørkenen  uden  Vand  og  Skygge.  —  Hvorledes 
er  det  ogsaa  muligt,  at  de  Troendes  Behersker,  den  ophøjede 
Beskytter  og  Velynder  af  alle  skjønne  Kunster,  kan  holde  sit 
Maaltid  uden  Musik?  —  Det  var  denne  Gjenstand,  som  vi 
hviskende  afhandlede  med  hinanden.« 

Vinen  begyndte  allerede  at  udøve  sin  Magt  over  Gjæsterne,. 

og  var  ogsaa  stegen  den  unge  Mand,  som  spillede  Khalifens 
Rolle,  noget  til  Hovedet.  Haruns  Meddelelse  bragte  ham  til  at 
le  højt ;  han  klappede  i  Hænderne,  og  en  lille  sort,  prægtig 
klædt  Slave  traadte  ind  med  en  Stol  af  Ibenholt,  indlagt  med 
Elfenben  og  Guld.  Ham  fulgte  en  ung  Slavinde,  henrivende 
som  hin,  der  skildres  af  Digteren: 

—  Ser  Du  hint  Skjønhedens  Himmelbud,  som  nærmer  sig  os? 
Ser  Du  de  tvende  Granatæbler  paa  hendes  Alabasterbryst  og  de 
mildt  glødende  Roser  paa  hendes  Kinder?  Ak,  mere  behøves  der 
ikke  til  at  dø  af  Kjærlighed ! 

Slavinden  kastede  sig  ned  for  den  falske  Khalif.  Men 
Harun  udraabte  ved  Skuet  af  dette  i  Sandhed  henrivende  Væsen : 
»Priset  være  den  evige  Ophavsmand  til  slig  fuldkommen  Skjøn- 
hed!«  og  følte  øjeblikkelig  sit  Indre  antændt  af  Kjærlighed  til 
hende.  Men  Husets  Herre  bød  Slavinden  tage  Plads;  hun  satte 
sig  paa  den  Ibenholts  Stol,  og  den  lille  Slave  overrakte  hende 
en  med  stor  Kunst  forfærdiget  og  udsmykket  Cithar.  Hun 
trykkede  den  til  sin  Barm,  stemte  den  og  gjennemløb  med  lette 
Fingre  de  fire  og  tyve  musikalske  Toner.  Endelig  hævede  hun 
sin  Stemme  og  gav  sig  ved  Citharens  Klang  til  at  foredrage 
flere  Sange,  hvoraf  den  ene  aandede  en  endnu  dybere  Liden- 
skab og  en  sødere  Vellyst  end  den  anden.  Alle  Tilhørerne 
fyldtes  med  Beundring  og  Henrykkelse,  og  ikke  en  eneste  for- 
maaede  at  bevare  sit  kolde  Blod  og  sin  rolige  Forstand,  da  hun 
endelig  gav  sig  til  at  synge: 

—  Mine  Blikke  ere  Tolke  for  mine  Følelser;  de  maa  allerede 
for  længe  siden  have  forraadt  den  Kjærlighed,  som  jeg  bærer  til 
Dig.  Deres  Smægten  antyder  den  Pine,  som  jeg  fornemmer,  deres 
Glands  den  Ild,  hvoraf  jeg  fortæres.;    den  fugtige  Taage,    som  stun- 

dom  glider  hen  over  dem,  maa  sige  Dig,  hvor  dybt  jeg  bæver  alene 
ved  Tanken  om  en  Skilsmisse  fra  Dig. 

—  Hvor  længe  skal  jeg  vel  endnu  skjule  den  Kjærlighed,  som 
fortærer  mig?  Jeg  vil  ikke  forraade  mig  selv,  og  dog  forraades 
jeg  idelig  af  Smilet  paa  mine  Læber  og  Taarerne  i  mine  Øjne.  — 
Ak,  hidtil  havde  jeg  ingen  Anelse  om  Kjærlighedens  tyranniske 
Magt!  Jeg  var  stolt  og  sikker,  kold  og  uberørt  som  Maanen,  der 
i  majestætisk  Ro  glider  hen  over  Nattehimlen!  — 

Dog  hvo  formaar  at  modstaa  Skjæbnen?  —  Neppe  havde 
Slavinden  endt  sin  Sang,  førend  den  falske  Khalif  sønderrev 
sine  Klæder,  udstødte  et  højt  Skrig  og  sank  i  Afmagt.  Hastig 
sprang  hans  Tjenere  hid,  drog  Baldakinens  Forhæng  for,  og 
iførte  deres  Herre  en  ny  Klædning.  Saasnart  den  unge  Mand 
var  kommen  til  sig  selv  igjen,  rakte  en  Mundskjænk  ham  en 
med  Vin  fyldt  Skaal,  hvilken  han  tømte,  og  denne  gik  derpaa 
hele  Kredsen  rundt. 

Imidlertid  havde  Sangerinden  Qernet  sig;  den  falske  Khalif 
spurgte  ikke  mere  efter  hende,  men  gav  et  Vink  til,  at  en 
anden  endnu  langt  skjønnere  skulde  træde  frem  og  synge.  Saa- 
snart denne  havde  endt  sin  Elskovs-Klagesang,  faldt  den  unge 
Mand  atter  med  et  højt  Skrig  i  Afmagt.  Hans  Tjenere  bar 
sig  ganske  paa  samme  Maade  ad  med  ham,  som  tidligere;  han 
skiftede  atter  Klædning,  tømte  en  ny  Skaal  med  Vin  og  frem- 
kaldte derpaa  en  tredje  Slavinde,  som  i  Dejlighed  —  neppe 
skulde  man  tro  det  —  endnu  overgik  de  tvende  foregaaende. 
Men  imedens  Tjenerne  iførte  deres  Herre,  der  igjen  var  falden 
i  Afmagt  over  den  rørende  Elskovssang,  som  Slavinden  havde 
foredraget,  en  ny  Klædning,  bemærkede  Harun  al  Rashid,  da 
Forhænget  tilfældigvis  gled  tilside,  at  den  unge  Mands  Legeme 
var  fuldt  af  friske  Saar,  som  vidnede  om  en  grusom  Mishandling, 


348 

der  nylig  maatte  være  gaaet  for  sig.  »Jeg  frygter  næsten  for,' 
henvendte  han  sig  da  i  hviskende  Tone  til  Djafar,  »at  vi  i 
denne  smukke,  unge  Mand  ikke  har  andet  foi  os  end  en 
Røver,  som  nylig  har  udstaaet  sin  Straf.« 

Imidlertid  havde  Tjenerne,  efter  igjen  at  have  samlet  For- 
hænget, fuldendt  deres  Herres  Paaklædning,  og  denne  satte  sig 
paany  til  Taffelet.  Man  lod  atter  Skaalene  gaa  rundt-  men 
Harun  vedblev  at  hviske  med  sin  Vezir.  Saasnart  Husets 
Herre  bemærkede  dette,  ytrede  han : 

»Mine  ærede  Gjæster,  har  jeg  ikke  allerede  ladet  Eder 
føle,  hvor  upassende  slig  hemmelig  Samtale  er?« 

»Herre,«  svarede  Harun,  »min  Ledsager  er  en  meget  stor 
Handelsherre,  og  har  gjennemrejst  den  hele  Verden,  besøgt 
Hoffer  og  Hovedstæder,  omgaaedes  fornemme  og  ringe;  men 
aldrig  har  han  —  saaledes  forsikrer  han  mig  —  oplevet  noget 
lignende  som  her  i  Aften  hos  Dig.  Du  har  allerede  sønder- 
revet tre  prægtige  Klædninger,  som  maa  have  kostet  mange 
Penge.  Sligt  sker  visselig  ikke  hver  Dag,  og  vi  gad  gjerne 
vide  Grunden  dertil.  Naar  vi  nemlig  engang  igjen  kommer 
hjem  og  vil  fortælle  om  den  Pragt  og  Herlighed  og  alt  øvrigt, 
hvad  vi  har  set  ved  dit  Hof,  saa  vil  vi  ikke  være  istand  til 
at  besvare  det  Spørgsmaal,  hvorfor  Du  sønderrev  saa  kostbare 
Klæder,  med  mindre  Du  er  saa  naadig  at  forklare  os  det.« 

»Mine  kjære  Gjæster,«  svarede  den  falske  Khalif,  »mig 
synes,  at  jeg  har  Frihed  til  at  bruge  mine  Skatte  og  følgelig 
ogsaa  til  at  gjøre  ved  mine  Klæder,  hvad  der  behager  mig. 
løvrigt  maa  jeg  gjøre  Eder  opmærksom  paa,  at  Eders  nyfigne 
Spørgsmaal  ikke  lidet  maa  forurolige  mine  Tjenere  og  Slaver; 
thi  ikke  alene  tilhører  alle  de  sønderrevne  Klæder  dem,  men  jeg 
indløser  ogsaa  enhver  af  dem  med  fem  hundrede  Guldstykker. « 

—  Gavmildheden  har  oprejst  sin  Trone  imellem  dine  Hænder; 
Du  lutrer  dine  Skatte  ved  den  ædle  Brug  deraf.  Lukkede  Barm- 
hjertigheden sit  Tempel  her  paa  Jorden,  vilde  Du  atter  aabne  dets 
Porte.  — 

Højlig  smigret  ved  denne  herlige  Ros  befalede  Husherren, 
at  der  skulde  udbetales  Harun  tusinde  Guldstykker.  Smilende 
tog  denne  imod  dem  og  overrakte  dem  til  Djafar  med  de  Ord: 
» Vi  er  paa  vore  gamle  Dage  bleven  Digtere  og  modtager  Konger- 
nes Velgjerninger.« 

Imidlertid  var  Skaalene  vedbleven  at  gaa  rundt ;  efterhaanden 
var  alle  Tvangens  Baand  bleven  løst,  og  man  overgav  sig  til 
en  fuldkommen  fri  Lystighed.  Harun  benyttede  da  den  almin- 
delige Tummel  til  at  adspørge  den  falske  Khalif  angaaende  de 
Saar,  hans  Legeme  fremviste,  og  da  han  ikke  fik  noget  Svar, 
forlangte  han  af  Djafar,  at  han  skulde  gjentage  Spørgsmaalet. 
Storveziren  vilde  kun  nødig  dertil,  eftersom  han  ansaa  det  baade 
for  upassende  og  farligt;  men  han  mistede  snart  alle  sine  Be- 
tænkeligheder, da  Harun  tilhviskede  ham  noget  om,  —  at  en 
klog  Mand  holdt  fast  paa  sit  Hoved,  medens  han  havde  det. 
Djafar  vilde  netop  til  at  spørge,  da  den  falske  Khalif,  som 
atter  havde  lagt  Mærke  til  deres  hemmelige  Hvisken,  ærgerlig 
raabte:  »Men  hvor  ofte  skal  jeg  dog  minde  Eder  om  det  an- 
stødelige i  at  hviske  i  Selskaber?  Nu  vil  jeg  vide,  hvad  I  har 
for  med  hinanden,  og  Allah  trøste  Eder,  hvis  I  ikke  rykker  ud 
med  Sandheden!« 

Da  tog  Djafar  Ordet  og  fortalte,  at  de  havde  med  hinanden 
afhandlet,  hvor  vidt  det  kunde  synes  passende  at  gjøre  Spørgs- 
maal  angaaende   de  Saar,    som    den   naadige  Herskers    Legeme 

fremviste.  Smilende  erklærede  den  falske  Khalif  sig  beredt  til 
at  fyldestgjøre  deres  Nysgjerrighed,  og  fortalte  dem  sin  over 
al  Maade  forunderlige  Histore,  —  som  han  tilføjede  —  et  sandt 
Væv  af  de  overordentligste  Eventyr. 

»I  ser  for  Eder  et  sørgeligt  Offer  for  Kjærligheden!«  be- 
gyndte han.  »Men,  hvis  jeg  ikke  tager  fejl,  er  jeg  i  Begreb 
med  at  fortælle  den  virkelige  Khalif,  Verdens  Behersker,  Allahs 
Stedfortræder  paa  Jorden,  min  Historie.  Djafar,  den  ædle 
Barmekide,  er  hans  Ledsager.  Har  jeg  gjættet  rigtigt,  saa  tør 
jeg  vel  haabe,  at  mine  Lidelser  har  naaet  deres  Maal,  og  at 
Lykkens  Stjerne  er  i  Begreb  med  at  gaa  op  for  mig.  Allerede 
er  mit  Hjerte  fuldt  af  det  sødeste  Haab.« 

For  om  muligt  at  vildlede  den  unge  Mand  svarede  Djafar: 
»Allahs  Stedfortræder,  Du  tager  visseligen  fejl;  vi  er  simple 
Kjøbmænd  og  dine  ydmyge  Tjenere.« 

Men  den  falske  Khalif  frabad  sig  paa  det  bestemteste 
Titlen  af  Allahs  Stedfortræder  og  de  Troendes  Behersker,  der 
ingenlunde  tilkom  ham,  og  fortalte,  at  han  blot  i  den  Hensigt 
havde  vovet  at  antage  den,  for  at  vække  Khalifen  af  Bagdads 
Opmærksomhed  og  blive  stillet  for  hans  Aasyn.  Kun  den  ædle 
Harun  al  Rashid,  alle  lidendes  Tilflugt,  vilde  han  fortælle  sin 
Historie,  og  han  nærede  det  Haab,  at  den  vel  skulde  vække 
hans  inderlige  Medfølelse. 

Da  tog  Harun  Ordet  og  sagde:  »Din  Oprigtighed  og  Tillid 
fortjener  Gjengjæld.  Saa  vid  da,  at  vi  ikke  er  Kjøbmænd,  men 
vel  ansete  Personer  ved  Khalifens  Hof;  denne  vor  Indflydelse 
vil  vi  med  Glæde  benytte  til  din  Fordel.  Meddel  os  altsaa 
dine  Eventyr,  for  at  vi  kan  fortælle  de  Troendes  Behersker 
dem    og    erhverve    Dig    hans    Deltagelse.      Vi    tror    iøvrigt    at 

kunne  forsikre  Dig  om,  at   din  Skjæbne   allerede    har    taget    en 
gunstig  Vending.« 

Den  falske  Khalif  fortalte  derpaa  som  følger:  »Min  Fader 
hed  Muhammed,  og  jeg  hedder  Ali  Shah.  Han  efterlod  mig 
ved  sin  Død  en  usædvanlig  stor  Formue,  en  Million  Guldstykker 
i  rede  Penge,  tyve  Haver,  ti  Bade,  tyve  Værtshuse  og  Khaner, 
fyrretyve  Huse  i  Staden,  femten  Møller,  tredive  Landsteder  og 
Avisgaarde,  tolv  Bazarer,  enhver  med  firsindstyve  Boder,  foruden 
en  Mængde  rørligt  Gods  og  Juveler  af  alle  Slags. 

Efterat  jeg  havde  vist  min  kjære  Fader  den  sidste  Ære, 
betalt  hans  Gjæld  og  betænkt  de  fattige,  fortsatte  jeg  hans  For- 
retninger, idet  jeg  bsskjæftigede  mig  med  at  kjøbe  og  sælge 
Ædelstene. 

Da  jeg  nu  en  Dag  sad  i  min  prægtige  Bod,  omgiven  af 
mine  Slaver  og  Tjenere,  og  tænkte  paa  ingenting,  fik  jeg  pludse- 
lig Øje  paa  en  ung  Dame  af  det  mest  henrivende  Ydre,  som 
nærmede  sig  min  Bod,  ridende  paa  et  stadseligt  Mulæsel  og 
efterfulgt  af  tre  udmærket  smukke  Slaver.  Den  klare  Fuldmaane 
paa  den  mørkeste  Nattehimmel  er  mindre  straalende,  end  hun 
var;  hendes  Slør  var  halvt  aabnet  og  fremviste  de  herligste 
mørke  Øjne  og  glindsende  Lokker  for  mine  beundrende  Blikke. 
Jo  nærmere  hun  kom  mig,  desto  dybere  blev  det  Indtryk,  som 
hun  fra  første  Øjeblik  havde  gjort  paa  mig,  og  jeg  formaaede 
ikke  at  aflade  at  stirre  paa  hende.  Udenfor  min  Bod  steg  hun 
af  sit  Dyr,  traadte  ind  og  tog  Plads  paa  min  Divan,  ledsaget 
af  sine  ærbødige  Slaver. 

Idet  hun  betraadte  min  Dørtærskel,  bød  jeg  hende  vel- 
kommen med  følgende  Vers: 

»Vær  hilset,  Du  yndige  Vaar,  som  drager  ind  til  mig,   bekrandset 
med  Anemoner,  Narcisser,  Forglemmigejer  og  Roser. < 


Den  unge  Dame  gjengjældte  med  Artighed  min  Hilsen,  og, 
heri  seende  en  god  Forbetydning,  spurgte  jeg  hende,  om  jeg 
niaaske  i  noget  kunde  være  hende  til  Tjeneste. 

»Ja,  det  kan  Du,«  svarede  hun  mig  med  en  Stemme,  der 
klang  som  den  dejligste  Musik,  »og  det  i  et  meget  vigtigt  An- 
liggende. Hvis  Du  skaffer  mig,  hvad  jeg  ønsker,  vil  jeg  i  høj 
Grad  være  Dig  forpligtet.  Jeg  behøver  et  særdeles  smukt 
Diamanthalsbaand. « 

Jeg  forelagde  hende  et  til  to  hundrede,  dernæst  et  til  fire 
hundrede  Guldstykker,  derpaa  nogle  andre  Halsbaand  til  endnu 
højere  Priser;  men  intet  af  dem  vilde  ret  behage  hende-  Ende- 
lig viste  jeg  hende  et  til  halvfjerdsindstyve  tusinde  Zechiner. 
Ved  det  første  Syn  heraf  udraabte  hun  henrykt:  »Det  er  netop 
et  saadant,  jeg  længe  har  søgt.  Hvor  meget  vil  Du  have  for 
det?« 

Jeg  forsikrede  hende,  at  jeg  ikke  havde  forlangt  højere 
Pris,  end  det  netop  havde  kostet  mig  selv. 

»I  dette  Tilfælde,«  ytrede  hun  rask,  »vil  jeg  give  Eder 
tusinde  Guldstykker  over  Prisen.« 

Da  jeg  undslog  mig  for  at  modtage  dette  Overskud,  dadlede 
•den  dejlige,  unge  Dame  mig  med  yndefuld  Skjælmeri,  idet  hun 
foreholdt  mig,  at  jeg  jo  skulde  leve  af  min  Handel.  Derpaa 
besteg  hun  atter  sit  Dyr,  og  bad  mig  følge  sig,  forat  jeg  kunde 
modtage  Pengene.  Jeg  lukkede  altsaa  min  Bod  og  naaede 
tilligemed  hende  en  stor  Bygning  i  den  yderste  Ende  af  Staden, 
over  hvis  Port  der  fandtes  følgende  Indskrift  med  gyldne  Bog^ 
staver : 

»Du  fredelige  Vaaningl  Maatte  Smerten  og  de  mørke  Sorger 
ingensinde  trænge  indenfor  dine  Mure !  Maatte  dine  Beboere  have 
fundet  et  sikkert  Tilflugtsted  imod  Verdens  Rænker  og  Skjæbnens 
onde  Luner !  —  Det  skjønneste  af  alle  Huse  er  det,  som  til  alle 
Tider  staar  aabent  for  enhver,  og  hvor  der  aldrig  fattes  et  Stykke 
Brød  og  et  Leje  til  en  hungrig  og  træt  Vandrer.« 

Strax  ved  Indtrædelsen  i  dette  Palads  bemærkede  jeg  med 
Forbauselse  en  Pragt,  som  overgik  alt  Begreb.  Medens  jeg 
endnu  anstillede  mine  Betragtninger  herover,  traadte  en  Slav- 
inde mig  imøde  og  sagde  til  mig:  »Min  Herskerinde  lader  Dig 
sige,  at  det  ikke  sømmer  sig,  at  Du  bliver  staaende  her  i  For- 
hallen, og  beder  Dig  træde  ind  i  Salen  og  udhvile  Dig,  indtil 
Kassereren  bringer  Dig  den  Sum,  Du  har  tilgode.« 

Jeg  fulgte  altsaa  Slavinden  ind  i  Salen,  og  hun  bød  mig 
tage  Plads  paa  en  prægtig  Sofa.  Dog  neppe  havde  jeg  faaet 
Tid  til  ret  at  se  mig  om  i  den  herlige  Sal,  der  ved  sine  kost- 
bare Møbler  og  Tæpper,  sine  dejlige  Malerier  og  sindrige  Ind- 
skrifter tiltrak  sig  en  ganske  overordentlig  Opmærksomhed,  før- 
end en  anden  Slavinde  traadte  ind  til  mig  og  bad  mig  gaa 
videre  ind  i  de  andre  Gemakker.  Her  troede  jeg  at  have  be- 
traadt  et  Fepalads;  især  maatte  jeg  beundre  en  gylden  Trone 
under  en  Baldakin  af  Silke,  hvis  Sideforhæng  var  slaaet  tilbage. 
I  den  derpaa  siddende  unge  Dame  gjenkjendte  jeg  strax  Kjøber- 
inden  af  Juvelhalsbaandet,  der  glimrede  paa  hendes  Hals  som 
Stjernerne  paa  Nattehimlen.  Hendes  utilslørede  Ansigt  lyste 
som  Fuldmaanen;  hendes  funklende  Blikke  traf  mig  i  Hjertet 
ligesom  glødende  Pile.  Indtrykket  af  saa  mange  og  saa  sjeldne 
Yndigheder  bragte  mig  næsten  ud  af  mig  selv,  og  min  Hen- 
rykkelse truede  med  at  røve  mig  al  Besindelse. 

Den   unge   Dame   rejste   sig  strax   ved   min  Indtrædelse  og 

kom  mig  imøde  med  de  Ord :  » Den  af  tvende  Elskende,  hvis 
Kjærlighed  er  størst,  kommer  den  anden  imøde  med  Bekjen- 
delsen;  hvo,  som  elsker  højest,  hengiver  mest!« 

»Du  fuldkomne  Mønsterbilled  af  Skjønhed  og  Ynde,«  sva- 
rede jeg  henrykt,  »mit  Hjerte  véd  ikke  af  andet  at  sige  end 
Dig!  Hvis  den  samlede  Mængde  af  dine  talløse  Yndigheder 
blev  adsplittet  over  Verden,  vilde  den  være  tilstrækkelig  til  at 
gjøre  Tusinder  af  dødelige  skjønne  og  indtagende.« 

»Ali  Shah,«  vedblev  den  dejlige,  unge  Kvinde,  »jeg  har 
ikke  formaaet  at  skjule  min  Tilbøjelighed  for  Dig;  Du  maa 
heri  dog  ikke  se  et  Tegn  paa  Mangel  af  Agtelse  for  mig  selv, 
men  ene  og  alene  et  Tegn  paa  en  overordentlig  Grad  af  Ag- 
telse og  Hengivenhed  for  Dig.« 

Helt  beruset  knælte  jeg  ned  for  min  skjønne  og  bedækkede 
hendes  Hænder  med  mine  Kys. 

»Hvor  har  jeg  ikke  længtes  efter  den  Stund,  da  jeg  kunde 
komme  til  at  tale  med  Dig  om  den  Fryd  og  Smerte,  som  mit 
Indre  rummer!«  hviskede  min  tilbedte,  bøjede  sig  over  mig  og 
slyngede  sine  Arme  omkring  min  Hals. 

Ved  disse  den  ømmeste  Hengivelses  Kjærtegn  mistede  jeg 
aldeles  den  Smule  Fatning,  jeg  endnu  havde  tilbage.  Jeg 
sprang  op,  rev  hende  med  stormende  Lidenskab  til  mit  Bryst 
og  forsøgte  at  trykke  mine  glødende  Læber  paa  hendes  Mund 
og  Øjne.  Men  ved  en  kraftig  Anstrængelse  sled  den  unge  Pige 
sig  løs  af  mine  Arme,  og  traadte,  ligesom  overgydt  med  Purpur 
fra  Sidon,  med  Stolthed  nogle  Skridt  tilbage,  idet  hun  tiltalte 
mig  i  bebrejdende  Tone: 

»Kunde  Du  virkelig  faa  isinde  at  misbruge  mit  Hjertes 
Svaghed  for  Dig?«  »O,  det  være  langtfra!«  »Vid,  at  jeg  er 
en   Barmekides   Datter,    og   at  jeg   fuldkommen    vel  véd  og  er- 

indrer  mig,  hvad  min  Families  høje  Ære  fordrer  af  mig!  — 
Kj ender  Du  mig  nu?« 

Skamfuld  og  forvirret  fremstammede  jeg  nogle  Undskyld- 
ninger for  min  Selvforglemmelse,  der  ene  og  alene  maatte  til- 
skrives min  ligesaa  ædle  og  værdige  som  dybe  og  glødende 
Følelse  for  hende. 

»Vid,  Ali  Shah,«  vedblev  min  skjønne,  »at  Du  har  holdt 
Storveziren  Djafars  Søster  Sitt-ad-Dunya  i  dine  Arme!« 

»Min  ædle  Herskerinde,«  svarede  jeg  forskrækket,  med  ned- 
slagne Øjne  og  bævende  Læber,  »Skylden  er  visselig  ikke  min, 
men  alene  Eders  høje  Yndigheders!  Hvilken  Sjæl  vilde  vel 
kunne  modstaa  deres  Almagt?« 

»O  Ali,«  svarede  Sitt-ad-Dunya  i  øm  og  beroligende  Tone, 
»jeg  er  ingenlunde  fortørnet  paa  Dig!  Kjærligheden  tilgiver 
letteligen  enhver  Brøde,  som  har  sit  Udspring  af  Kjærligheden. 
Men  din  kan  jeg  alene  vorde  i  en  lovmæssig  Forbindelse, 
Lykkeligvis  er  jeg  fri  Herskerinde  over  min  egen  Skjæbne  og 
kan  give  min  Haand  til  hvem  jeg  vil.« 

»Og  vil  Du  virkelig  lyksaliggjøre  mig  med  den?«  spurgte 
jeg  skjælvende  af  Glæde. 

»Hvis  Du  forlanger  den,  Ali.  —  Kadi'en  i  Bagdad  er  min 
Formynder,  og  i  næste  Time  kan  jeg  allerede  være  din  ret- 
mæssige Gemalinde.  — 

Og  hun  lod  strax  med  det  samme  Kadi'en  og  Vidner 
hente,  og  erklærede  for  den  første:  »Her  er  Juveleren  Ali  Shah 
og  forlanger  mig  til  Hustru;  i  Morgengave  forærer  han  mig  det 
Juvelhalsbaand,  som  jeg  bærer  om  Halsen.  Jeg  har  lovet  ham 
min  Haand  og  beder  Eder  foranstalte  det  fornødne  til  vor  For- 
ening. « 

Kadi'en  opsatte  uden  nogensomhelst  Indvending  Ægteskabs- 
kontrakten,  og  fjernede  sig  atter  tilligemed  Vidnerne  efter  at 
have  modtaget  kostbare  Gaver.  Saasnart  vi  var  ene  som  Mand 
og  Kone,  bød  Sitt-ad  Dunya  sine  Slavinder  at  tilberede  et  her- 
ligt Bryllupsmaaltid.  Ikke  længe  varede  det,  inden  de  koste- 
ligste Spiser  blev  frembaaret  tilligemed  de  mest  udsøgte  Vin- 
sorter, Frugter  og  Kager.  To  smukke  Slavinder  forherligede 
Festen  ved  Sang  og  Spil;  og  efter  Maaltidet  tog  Sitt-ad-Dunya 
selv  Citharen  og  foredrog  paa  henrivende  Maade  et  Digt  til  sin 
Elskedes  Pris.  Megen  Sang  havde  jeg  hørt  i  mit  Liv;  men 
denne  overgik  alt,  hvad  der  blot  lod  sig  tænke  og  forestille. 

Fuld  af  Henrykkelse  og  Beundring  bad  jeg  min  Elskede 
gjentage  Digtet,  og  hun  føjede  mig  deri,  dog  kun  paa  den  Be- 
tingelse, at  jeg  derpaa  ogsaa  selv  skulde  synge  noget. 

Dette  var  imidlertid  ikke  let.  Alt,  hvad  der  faldt  mig 
ind  efter  hende,  forekom  mig  at  være  mat  og  tomt.  Men 
jeg  var  nødt  til  at  samle  mig  og  lade  det  gaa  saa  godt,  det 
kunde.  Jeg  foredrog  da  ogsaa  nogle  Strofer  til  min  Elskedes 
Pris,  og  endte  paa  følgende  Maade: 

—  ]eg  indsuger  Ordene  fra  dine  Læber,  mere  duftende  end 
Roser  og  sødere  end  Honning.  —  Men  hvor  meget  heller  indsugede 
jeg  ikke  søde  og  duftende  Kys  af  dine  dejlige  Læber.   — 

Over  denne  Vending  i  Digtet  kom  min  Gemalinde  hjertelig 
til  at  le,  og  hun  udraabte:  »Jeg  skal  vel  vogte  mig  for  at  mod- 
sige Dig;  det  er  ogsaa  højt  paatide,  at  vi  drager  os  tilbage. 
Fjerner  Eder,  Slaver  og  Slavinder!  Ogsaa  I  kan  behøve  Ro  og 
Hvile  efter  Dagens  Anstrengelser!« 

Saasnart  vi  var  ene  med  hinanden,  førte  min  Elskede  mig 
ind  i  Brudekammeret   hvor  jeg    fandt   en    herlig  Seng,     indlagt 

med  Guld  og  Elfenben.  Min  Kone  var  mig  behjælpelig  med 
Afklædningen-,  men  hendes  fulde  Hengivelse  kunde  jeg  ikke 
tilkjøbe  mig  ved  noget  ringere  end  den  Ed,  ingensinde  at  ville 
tilhøre  nogen  anden  Kvinde.  Da  først  lod  hun  Kjærligheden 
triumfere,  og  vi  var  lykkeligere,  end  nogen  menneskelig  Sjæl 
formaar  at  udsige.  Vogt  Eder  vel,  I  dødelige,  for  at  prøve  paa 
at  forraade  Kjærlighedens  hellige  Mysterier! 

Det  var  allerede  højt  op  paa  Dagen,  da  jeg  vaagnede  af 
min  dybe  Slummer.  En  let  Haand  strøg  mig  under  Fodsaa- 
leme;  paa  nogen  blidere  Maade  kan  man  ikke  udrives  af  Søv- 
nens Arme.  Søvndrukken  aabnede  jeg  Øjnene  og  bemærkede 
en  ung  Slavinde,  under  hvis  Skikkelse  den  onde  selv  syntes  at 
have  skjult  sig;  thi  hun  var  fortryllende  dejlig  og  fristende  over 
al  Maade. 

»Hvem  er  Du  og  hvor  kommer  Du  fra?«  spurgte  jeg, 
og  følte  den  ømme  Attraa  stige  i  mit  Indre  ved  Synet  af  hende. 

»I  har  en  af  Eders  Slavinder  for  Eder,  som  vilde  prise 
sig  over  al  Maade  lykkelig  ved  at  kunde  behage  Eder,«  svarede 
Fristerinden,  »men  som  tillige  føler  sin  Ringhed  ved  Siden  af 
hende,  der  allerede  har  erobret  Eders  Hjerte.« 

»Men  hvor  er  min  Gemalinde  bleven  af?«  spurgte  jeg 
urolig. 

»Hun  er  gaaet  i  Badet  og  har  befalet  mig  at  vække  Eder, 
for  at  I  kunde  følge  efter  hende.  Ak,  min  elskværdige  Herre, « 
tilføjede  hun,  »jeg  vidste  vel,  at  I  ikke  havde  Tanker  for  andet 
end  hende!« 

»Forstaar  Du  at  være  taus?«  spurgte  jeg. 

»Det  er  mig,  der  beder  Eder  at  tie  med,  hvad  jeg  næsten 
ufrivillig  har  ladet  mig  forlyde  med  for  Eder.« 

Da  formaaede  jeg  ikke  længere  at  modstaa  Tillokkelsen, 
men  drog  Slavinden  til  mig.  Dog  til  min  store  Forundring  stod 
hun  nu  imod,  saa  fuldkommen  en  Hengivelse  hendes  Væsen 
end  forhen  havde  aandet,  og  neppe  havde  jeg  faaet  Tid  til  at 
udtale  denne  min  Forundring,  førend  Sitt-ad-Dunya,  min  Gemal- 
inde, stod  for  mig  med  hævnfunklende  Øjne  og  en  Svøbe  i 
Haanden.  Hun  var  traadt  ind,  uden  at  jeg  i  min  Sandserus 
havde  bemærket  det. 

»Forræder!«  udraabte  hun,  »har  Du  allerede  glemt  dine 
Eder?  Er  en  Nat  tilstrækkelig  til  at  mætte  din  Kjærlighed, 
Elendige?  Det  er  mig  selv,  der  har  fristet  og  prøvet  Dig  ved 
denne  Slavinde,  og  jeg  har  hørt  hvert  eneste  af  dine  skamløse 
Ord.    Uhyre,  som  Du  er,  fortjener  Du  ikke  Livets  Velgjerning!« 

Hun  klappede  i  Hænderne,  og  strax  styrtede  tyve  Slav- 
inder ind  i  Værelset  og  bandt  mine  Hænder  og  Fødder.  Derpaa 
blev  jeg  overgiven  den  imidlertid  hidkaldte  Politimester  som  en 
Tyv,  der  var  bleven  greben  paa  fersk  Gjeming,  med  den  An- 
visning, at  han  skulde  lade  mig  pidske,  indtil  jeg  tilstod,  og 
ikke  slippe  mig  af  Hænderne. 

Saasnart  jeg  var  bleven  slæbt  hjem  i  Politimesterens  Bolig, 
klædte  man  mig  af,  og  gav  sig  til  at  prygle  mig  med  Stokke, 
idet  man  uophørlig  tilraabte  mig:  »Bekjend,  hvor  har  Du  gjort 
af  Tyvekosterne?«  Saa  helligt  og  dyrt  jeg  nu  end  forsik- 
rede, at  jeg  ingenlunde  havde  stjaalet,  vilde  man  dog  ikke  tro 
mig,  og  vedblev  at  slaa  løs  paa  mig,  indtil  jeg  tabte  Bevidst- 
heden. I  denne  Tilstand  kastede  man  mig  ned  i  et  usselt 
Fængsel. 

Natten  brød  ind;  den  brændende  Smerte  i  mine  Saar  af- 
pressede mig  dybe  og  dumpe  Støn.     Da  aabnede   sig   pludselig 

Muren  i  mit  Fængsel,  og  glimrende  lig  Solen  efter  et  Uvejr 
traadte  en  ung  Pige  frem  deraf  og  sagde:  »Allerede  længe  har 
jeg  haft  mit  Ophold  i  denne  Mur;  men  ingen  af  de  mange 
ulykkelige,  som  har  ligget  fængslet  her,  har  ved  deres  Jamren 
foraarsaget  mig  saadan  Uro,  som  Du  i  denne  Nat.« 

»Skjønne  ubekjendte,«  svarede  jeg,  »dersom  I  kjendte 
Aarsagen  til  min  Jammer,  vil  I  snarere  føle  Medlidenhed  med 
mig  end  dadle  mig.  Se  engang,  hvor  grusomt  man  har  be- 
handlet mig!« 

Med  disse  Ord  viste  jeg  den  ubekjendte  mit  med  Saar 
bedækkede  Legeme ;  ikke  uden  en  dyb  Rørelse  af  Medlidenhed 
formaaede  hun  at  se  det,  og  ytrede:  »Skulde  Du  virkelig  ikke 
være  nogen  Tyv?« 

»Nej,  ved  Himlen,«  svarede  jeg,  »aldrig  i  mit  Liv  har  jeg 
begaaet  noget  Tyveri,  aldrig  gjort  noget  Menneske  Uret  med 
velberaad  Hu;  —  mine  Lidelser  er  alene  en  fjendtlig  Skjæbnes 
Tilskikkelse. « 

Den  Frimodighed,  hvormed  jeg  talte,  overbeviste  den  unge 
Kvinde,  og  vakte  ydermere  hendes  Deltagelse  indtil  den  Grad, 
at  hun  forlangte  min  Historie  at  vide. 

Den  fortalte  jeg  hende  da,  uden  at  skjule  eller  besmykke 
det  allermindste.  Da  jeg  var  færdig,  spurgte  hun:  »Har  Du 
Lyst  til  at  hævne  Dig,  skal  jeg  gjerne  sende  en  af  mine  Slav- 
inder til  den  grusomme  Sitt-ad-Dunya,  for  at  pine  hende  Nat 
og  Dag  og  forbitre  hende  enhver  Mundfuld  Brød  og  hver  en 
Draabe  Vand,  hun  tager  i  Munden.« 

»Allah  bevare  mig,«  raabte  jeg,  »fra,  at  dermed  min  Villie 
og  mit  Vidende  skulde  times  hende  det  allermindste  Onde !  Endnu 
stedse  er  hun  min  Sjæls  Elskede;  mit  Hjerte  tilhører  hende  for 
bestandig,  og  jeg  vil  ære  endog  hendes  Uretfærdigheder.« 

Den  ubekj endte  syntes  ikke  at  kunne  begribe  denne  min 
Vægring  ved  at  benytte  en  mig  tilbudt  god  Lejlighed  til  at 
hævne  mig  paa  den  grusomme  Sitt-ad-Dunya.  Da  mindede  jeg 
hende  om  følgende  Ordsprog: 

—  Slag  af  en  Venindes  Haand  forekommer  os  søde  som  Vin- 
druer; og  Stene,  hun  kaster  paa  os,  synes  at  være  Granatæble- 
kjærner.   — 

Hertil  føjede  jeg,  henflydende  i  Taarer,  følgende  Vers  af 
en  bekjendt  Digter: 

—  Lev  lykkelig.  Du  mit  Hjertes  Afgud,  og  lad  mig  ubemærket 
hensukke  min  Tilværelse  i  haabløs  Tilbedelse !  Hvad  der  kommer 
fra  Dig,  selv  om  det  gjennemskjærer  Hjertet,  smerter  ikke;  endog 
i  din  Grusomhed  staar  Du  for  mig  med  Glorie  omkring  dit  skjønne 
Hoved.  — 

Med  et  Smil  tog  den  ubekjendte  da  igjen  Ordet  og  sagde: 
»Dette  Sindelag  behager  mig;  det  antyder  dit  Hjertes  Renhed. 
Det  kom  alene  an  paa  Dig  selv,  om  Du  strax  vilde  forlade 
dette  afskyelige  Fængsel-,  jeg  vilde  da  i  et  Nu  overføre  Dig  til 
din  Elskedes  Palads,  som  ikke  skulde  ane  din  Nærværelse, 
førend  hun  vaagnede  i  dine  Arme.  Imidlertid  har  jeg  Grund 
til  at  befrygte,  at  hun  i  dette  Tilfælde  ikke  vil  fæste  Lid  til 
din  Anger  og  Forbedring,  men  meget  mere,  fremturende  i  sin 
Mistro  og  Harme,  forlange  at  vide  af  Dig,  hvo  der  havde  be- 
friet og  bragt  Dig  hid.  Du  vilde  da  svare:  »en  ung  Kvinde, 
som  jeg  ikke  kjender.«  Hun,  der  naturligvis  ligesaa  lidt  kjender 
mig  som  Du,  og  ikke  aner,  hvor  farligt  det  kunde  vorde  hende 
at  gjøre  mig  imod,  kunde  da  maaske  faa  i  Sinde  paany  at  over- 
give   Dig    i   Politimesterens    Hænder,    og   denne  vilde    uden   ai 

Tvivl  gjøre  Dig  et  Hoved  kortere,  inden  jeg  kunde  erfare  det 
allermindste  derom.  Følgen  af  dette  vilde  endelig  blive,  at  jeg 
maatte  pine  hende  tildøde  for  at  mætte  min  Hævn;  thi  Du  har 
allerede  indgydt  mig  saa  megen  Deltagelse,  at  jeg  med  Liv  og 
Varme  har  gjort  din  Sag  til  min.  Paa  denne  Maade  gavner 
det  altsaa  ikke  at  gaa  frem.  Heldigvis  véd  jeg  ogsaa  et  langt 
bedre  og  sikrere  Middel  til  at  udrive  Dig  af  din  Elendighed. 
Jeg  vil  give  Dig  en  Talisman,  ved  hvilken  Du  vil  blive  hævet 
over  al  Frygt  for  hvilkensomhelst  Magt  i  Verden,  og  sat  i  Stand 
til  at  iværksætte  og  opnaa  alt,  hvad  der  blot  falder  Dig  ind; 
den  giver  følgelig  ogsaa  din  Elskede  aldeles  i  din  Vold,  og  Du 
kan  efter  Lyst  og  Lune  tilintetgjøre  og  tage  hende  igjen  til 
Naade,  ligesom  Du  vil.  I  lige  Maade  kan  Du  skalte  og  valte 
med  hele  Bagdads  Rige,  som  Dig  behager;  det  kommer  kun 
an  paa  Dig,  om  Du  vil  afsætte  og  dræbe  Khalifen  og  ødelægge 
selve  Staden  i  Bund  og  Grund.« 

Med  disse  Ord  stak  hun  en  Ring  paa  min  Finger,  og  ved- 
blev: »Saasnart  Du  drejer  Pladen  paa  denne  Ring,  vil  min  tro 
og  lydige  Tjener  øjeblikkelig  vise  sig  for  Dig,  og  Du  maa 
vide,  at  denne  Aands  Magt,  saa  at  sige,  er  ubegrændset.  Han 
hører  til  de  Aander,  som  gjorde  Oprør  imod  Salomon,  og  er 
ved  Ringen  bunden  til  uvægerlig  at  udføre  alle  dine  Befalin- 
ger. Du  kan  strax  i  min  Nærværelse  gjøre  en  Prøve  med 
Ringen. « 

Jeg  drejede  altsaa  Pladen  paa  Ringen,  og  som  min  Vel- 
gjørerinde  havde  sagt  mig,  viste  sig  øjeblikkelig  en  tjenstvillig 
Aand  og  spurgte  om  mine  Befalinger. 

»Hvad  hedder  Du?  spurgte  jeg. 

»Jeg  hedder  Snarenfod,«   lød  Svaret. 

Den  gode  Hr.  Snarenfod  var  frygtelig  at  skue;   hans  Øjne 

rullede  som  Møllehjul,  og  et  Par  Tænder  som  Møllestene  stak 
frem  af  hans  Mund. 

»Kan  Du  i  en  Hast  bygge  mig  et  Palads  med  en  meget 
høj  Sal?«  spurgte  jeg  videre. 

»Intet  er  lettere,«  svarede  Aanden.  »Jeg  er  ogsaa  villig 
til  fuldkommen  at  indrette  det  til  din  Bekvemmelighed,  samt 
forsyne  det  med  alle  til  din  Opvartning  nødvendige  Slaver  og 
Tjenere.  Og  naar  Du  har  taget  Paladset  i  Besiddelse,  behøver 
Du  kun  at  kalde  paa  mig  for  at  faa  ethvert  af  dine  Ønsker 
paa  Stedet  opfyldt.«  . 

»Hvor  mange  Maaneder  vil  det  vare,  inden  jeg  kan  flytte 
ind  i  Paladset?« 

»Hvad  snakker  Du  om  Maaneder,  hvor  der  ikke  engang 
kan  være  Tale  om  Uger  eller  Dage?«  ytrede  Aanden.  »Endnu 
i  Nat  vil  det  hele  være  færdigt.  Betyd  mig  blot,  hvilken 
Byggeplads,  der  behager  Dig!  Er  den  allerede  besat,  skal  jeg 
i  et  Aandedræt  rydde  den  og  fortære  dens  Indehaver,  Inden 
Solopgang  er  dit  Palads  færdigt,  og  jeg  smigrer  mig  med,  at 
det  endog  langt  skal  overgaa  alle  dine  Forventninger.  Ønsker 
Du,  at  jeg  skal  opføre  dit  Slot  paa  Ruinerne  af  Harun  al 
Rashids  eller  Djafars  Paladser?    Du  behøver  kun  at  befale.« 

»Allah  bevare  mig  naadig  fra  at  skade,  endog  blot  for- 
trædige nogen!«  udraabte  jeg.  »Jeg  har  hverken  Grund  til  at 
beklage  mig  over  Khalifen  eller  hans  Storvezir,  og  jeg  vil  aldrig 
modtage  nogen  Lykke  paa  deres  Bekostning.  Kan  Du  virkelig 
opføre  mig  et  Palads,  saa  gjør  det  i  et  af  de  yderste  Bykvar- 
terer, hvor  vi  ikke  træde  nogen  i  Vejen!« 

Da  greb  Snarenfod  mig  under  sin  Arm,  førte  mig  igjennem 
Mur  og  Tag  ud  i  det  fri,  og  fløj  med  mig  henover  Staden, 
indtil  han  havde  naaet  en  Høj  i  sammes  yderste  Udkant.    Her 

satte  han  mig  ned,  opslog  et  herligt  Telt  til  mig  og  tilveje- 
bragte i  et  Nu  de  kosteligste  Forfriskninger.  Saasnart  jeg  havde 
spist  og  drukket,  overlod  jeg  mig  til  Søvnen,  hvortil  jeg  saa 
højligen  trængte  efter  denne  den  dybe  Lidelses  og  den  høje 
Glædes  Dag ;  men  da  jeg  ved  Daggry  vaagnede,  —  o  Under ! 
—  befandt  jeg  mig  i  dette  Palads!  En  Mængde  Slaver  og  Slav- 
inder stod  trindt  omkring  mig,  beredt,  som  det  syntes,  til  at 
adlyde  mit  allermindste  Vink.     Ogsaa  Snarenfod  var  tilstede. 

»Hvem  tilhører  det  prægtige  Palads?«  spurgte  jeg  for- 
bauset. 

»Det  er  dit.  Herre!«  svarede  Aanden.  »Jeg  og  alle  disse 
Slaver  og  Slavinder  venter  alene  paa  dine  Befalinger.« 

»Men  hvorledes  er  dog  dette  Palads  blevet  færdigt  i  en 
eneste  Nat?« 

»O,  for  mig  er  intet  umuligt!  Jeg  har  endda  kun  anvendt 
Tiendedelen  af  mine  Tjenere  ved  Opførelsen  af  denne  Bygning, 
uagtet  hver  af  dem  alene  havde  at  hidbringe  en  eneste  Sten 
eller  et  eneste  Stykke  Værktøj  eller  Bohave. 

Da  jeg  nu  saaledes  var  kommen  i  Besiddelse  af  et  Palads, 
som  jeg  havde  ønsket  mig  det,  forlangte  jeg  af  Aanden,  at  han 
skulde  skaffe  mig  et  prægtigt  Fartøj  til  at  sejle  med  paa  Floden. 
Uden  Forhaling  bragte  han  mig  det,  som  I,  mine  ærede  Gjæster 
har  set  mig  sejle  i.  Nu  antog  jeg  Titel  af  Khalif  og  lod  ud- 
raabe  Forbudet  imod  alle  Lystfarter  paa  Floden,  samt  imod 
endog  blot  at  lade  sig  se  ved  Vinduerne,  for  at  drage  Khalifen 
Harun  al  Rashids  Opmærksomhed  paa  mig.  Min  eneste  Hen- 
sigt ved  hele  den  Adfærd,  som  I  selv  har  været  Vidne  til  hos 
mig,  var  nemlig  den,  at  Khalifen  skulde  stevne  mig  for  sig  og 
affordre  mig  en  Forklaring.    Naar  dette  lykkes  mig,  vil  jeg  for- 

tælle  ham  min  ulykkelige  Skjæbne,  i  det  Haab,  at  han  ikke 
vil  nægte  mig  sin  Deltagelse.  Hvis  altsaa  I,  mine  kjære  Gjæster, 
besidder  nogen  Indflydelse  hos  denne  ligesaa  retfærdige  som 
store  og  mægtige  Fyrste,  saa  vis  mig  den  Godhed,  at  formaa 
ham  til  at  befale  Ujafar,  Sittad-Dunyas  Broder,  at  udsone  mig 
med  hende,  hvem  mit  fulde  Hjerte  endnu  tilhører,  uagtet  al 
den  grusomme  Uretfærdighed,  hun  har  vist  mig.  Dog  —  alle 
disse  Tilskikkelser  har  sikkerlig  været  optegnet  i  Skjæbnens  Bog, 
og  derfor  kan  ogsaa,  hvis  det  er  den  allerhøjestes  Villie,  alt 
endnu  vende  sig  til  det  gode.« 

Med  den  højeste  Forbauselse  og  den  mest  levende  Delta- 
gelse havde  Harun  al  Rashid  hørt  Ali  Shah 's  Eventyr  og  kunde 
ikke  uden  hemmelig  Gru  tænke  paa  den  unge  Mands  næsten 
ubegrændsede,  frygtelige  Magt.  I  den  derpaa  følgende  Under- 
holdning blev  han  imidlertid  aldeles  beroliget  med  Hensyn  til 
al  mulig  Fare  i  slig  Henseende,  da  den  unge  Mand  ikke  alene 
lagde  de  ædleste  Grundsætninger  for  Dagen,  men  ogsaa  den 
dybeste  Agtelse  og  Ærbødighed  for  Khalifens  hellige  Person  og 
Værdighed. 

Først  langt  henimod  Morgenstunden  tog  Harun  og  hans 
Vezir  Afsked  fra  Ali  Shah,  idet  de  lovede,  af  yderste  Evne  at 
fremme  hans  Anliggende  hos  Khalifen.  Da  Harun  med  Bestemt- 
hed vægrede  sig  ved  at  modtage  et  Par  Diamanthalsbaand  af 
uhyre  Værdi,  som  den  unge  Eventyrer  bød  ham  til  Erindring 
om  hans  natlige  Besøg,  blev  Storveziren  Djafar  den  lykkelige 
Besidder  af  samme. 

Det  var  allerede  lys  Morgen,  da  Harun  og  hans  Ledsagere 
atter  naaede  Paladset.  Førend  Khalifen  lod  sin  Vezir  gaa,  ind- 
skærpede han  ham    paa  det  strengeste    at    tilvejebringe  en  For- 

soning  imellem  sin  Søster  og  den  unge  Mand,  idet  han  tilføjede : 
»Hvis  hun  vægrer  sig,  er  hendes  Fordærvelse  vis,  og  maaske 
ogsaa  din,  Djafar.« 

»Jeg  iler  at  udføre  din  ophøjede  Villie,«  svarede  Djafar 
med  Bæven,  og  begav  sig,  istedetfor  at  tænke  paa  Hvile,  skynd- 
somst hen  til  sin  Søsters  Palads. 

Sitt-ad-Dunya  havde  imidlertid  snart  angret  sin  Grusomhed 
imod  den  inderlig  elskede  Ali  Shah,  og  havde  allerede 
Dagen  efter  sendt  Bud  for  at  hente  ham  ud  af  Fængslet  og 
igjen  bringe  ham  for  sig;  Efterretningen  om,  at  han  var  spor- 
løst forsvunden,  havde  næsten  knust  hendes  Hjerte.  Trøstesløs 
og  fortvivlende  havde  hun  siden  hin  Stund  tilbragt  baade 
Nat  og  Dag  under  Taarer,  og  i  denne  Tilstand  fandt  hendes 
Broder  hende. 

Det  kostede  derfor  den  hende  ret  til  Hjerte  talende  Djafar 
kun  lidet  at  bringe  hende  til  at  bekjende  sin  Kjærlighed  til  Ali 
Shah;  hidtil  havde  hun  nemlig  skjult  den  for  ham,  af  Frygt 
for,  at  han  skulde  vise  sig  utilfreds  med  hendes  Valg.  Da  Sitt- 
ad-Dunya  havde  fortalt  tilende,  lod  Djafar  hende  vide,  at  alt 
havde  været  ham  fuldkommen  vel  bekjendt  iforvejen,  og  fortalte 
hende  derpaa  de  Eventyr,  som  var  tilstødt  hendes  Gemal  efter 
deres  Skilsmisse,  idet  han  tilføjede:  »Hvis  Khalifen  ikke  netop 
havde  befalet  mig  at  forsone  Eder  med  hinanden,  havde  maaske 
allerede  nu  min  Dolk  siddet  i  dit  Bryst,  vanartige  Søster:  Hvor- 
ledes har  Du  vovet  at  indgaa  nogen  Forbindelse  uden  mit  Vi- 
dende og  Samtykke?  —  Dog,  som  Omstændighederne  nu  er, 
kan  Du  være  ganske  rolig.  Jeg  har  kun  en  Ting  at  lægge  Dig 
alvorlig  paa  Hjerte,    at  Du,    saasnart   din  Gemal  atter  indfinder 

sig  hos  Dig,    lader   det  være  Dig  magtpaaliggende  at  bringe  al 
slet  Behandling  i  Forglemmelse  hos  ham.« 

Imidlertid  havde  nogle  Hoffolk,  ledsaget  af  en  Musikbande, 
overbragt  Ali  Shah  en  Æresklædning  fra  Khalifen,  tilligemed 
Ordre  til  at  fremstille  sig  for  ham.  Ali  Shah  indtraf  i  Paladset 
samtidig  med  den  fra  Besøget  hos  sin  Søster  tilbagevendende 
Storvezir. 

Harun  gik  den  unge  Mand  nogle  Skridt  i  Møde,  lod  ham 
tage  Plads  hos  sig  paa  Tronen,  og  sagde  iblandt  andet  til  ham : 

»Du  har  i  Gaar  haft  tvende  Gjæster  ved  dit  Bord,  som  er 
Dig  oprigtig  bevaagne,  nemlig  mig  og  min  Storvezir.  Du  kan 
vente  Virkningerne  af  vor  fyrstelige  Naade.  Men  for  Øjeblikket 
vil  vi  ikke  opholde  Dig  længere;  Djafar  staar  beredt  til  at  føre 
Dig  hen  til  sin  Søster;  og  jeg  beder  Dig,  forudsat  at  jeg  for- 
maar  noget  hos  Dig,  at  tage  hendes  Undskyldninger  for  gyldige 
og  igjen  skjænke  hende  dit  Hjerte.  Jeg  er  vis  paa,  at  hun  for- 
Fremtiden  vil  vise  sig  mindre  streng,  og  bedre  erindre  sig  de 
Hensyn,  hun  skylder  sin  Ægteherre,  hvad  end  mere  er,  en  Mand 
af  dine  Fortjenester.  —  Allah  befalet!« 

Ali  Shah  adlød  med  højt  bankende  Hjerte,  og  blev  af 
Djafar  ført  hen  til  Sitt-ad-Dunya,  som  med  Glæde  og  Ængstelse 
ventede  hans  Komme.  Dog  begge  havde  de  lige  meget  følt 
Savnet  af  hinanden,  og  der  var  derfor  intet  til  Hinder  for  en 
øjeblikkelig  og  fuldstændig  Forsoning  imellem  dem.  De  lovede 
hinanden,  at  alt  paa  begge  Sider  skulde  være  glemt,  og  at  der 
aldrig  mere  skulde  opkomme  nogen  Anledning  imellem  dem  til 
grundet  Misfornøjelse. 

Den  følgende  Morgen  indfandt  Ali  Shah  sig  atter  hos 
Khalifen  i  et  prægtigt  Optog.     Harun  bad  ham  tage   Plads  hos 

sig  og  overøste  ham  med  Æresbevisninger.  Fra  denne  Stund  af 
var  de  næsten  uadskilllige  Venner.  Harun  al  Rashid  lod  ingen- 
sinde sit  onde  Lune  gaa  ud  over  Ali  Shah,  og  denne  anvendte 
sin  ubegrændsede  Magt  alene  til  at  befordre  Khalifens  Vælde 
og  Berømmelse.  Paa  den  anden  Side  afgav  Sitt-ad-Dunya  den 
elskeligste  Ægtefælle;  der  manglede  aldeles  intet  i  Ali  Shah's 
Lykke. 

Dog  paa  denne  Jord  skal  ingen  Glæde  være  fuldkommen. 
Allerede  efter  et  Par  Aars  Forløb  mistede  Ali  Shah  sin  dyre- 
bare Sitt-ad-Dunya.  Da  styrtede  hele  hans  Lykkes  Bygning 
sammen  i  Ruiner.  Sitt-ad-Dunya  var  voxet  ham  saa  fast  til 
Hjertet,  at  han  ikke  formaaede  at  leve  uden  hende ;  inden  Ugen 
var  omme,  var  han  fulgt  efter  hende  i  Graven. 

Deres  Lig  blev  lagt  i  samme  Kiste  og  stedt  til  Hvile  i  den 
samme  Grav.  Khalifen  selv  bivaanede  deres  Ligbegjængelse, 
og  begræd  længe  sin  dyrebare  Ali  Shah.  Da  Fyrsterne  imid- 
lertid aldrig  ganske  taber  deres  Fordel  af  Sigte,  gav  han  Djafar 
Befaling  til  at  opsøge  og  bemægtige  sig  Ali  Shah's  Tryllering. 
Men  Ringen  var  sporløst  forsvunden,  og  kom  aldrig  mere 
til  Syne. 


Tryllehesten. 


Nevrusfesten  ^)  højtideligholdes,  som  bekjendt,  fra  de  aller- 
ældste Tider  med  de  største  Ophævelser  og  Bekostninger 
over  hele  Persien.  Egentlig  er  det  en  hedensk  Fest,  —  de 
mangfoldige  overtroiske  Skikke,  som  hersker  derved,  vidner  tyde- 
lig derom  —  og  underligt  maa  det  vistnok  synes,  at  vor  him- 
melske Profets  Lære  ikke  har  formaaet  at  afskaffe  den.  Det  er 
imidlertid  saa  langt  fra,  at  den  siden  Muhammed  har  mistet  noget 
af  sin  oprindelige  Betydning,  at  den  meget  mere  med  ganske 
overordentlige  Anstalter  bliver  fejret  over  hele  Landet,  ikke 
alene  i  Stæder  og  Landsbyer,  ja,  endog  i  de  usleste  Hytter, 
men  ogsaa  ved  Kongen  af  Persiens  Hof,    hvor   der  udvikles  en 


^)  Nevrus,  o :  den  ny  Dag,  højtideligholdes  i  Persien  baade  som  Aarets 
og  som  Foraarets  første  Dag. 

Pragt  og  Pomp  og  Mangfoldighed  af  Nydelser,  som  overgaar  al 
Beskrivelse. 

Atter  var  Nevrusfesten  bleven  højtideligholdt  ved  Hoffet  i 
Shiras.  Allerede  var  baade  Ind-  og  Udlandets  største  Tusind- 
kunstnere optraadt  for  Hoffet  med  deres  mere  eller  mindre  ud- 
mærkede og  overraskende  Kunststykker,  og  Kongen  havde  be- 
lønnet dem  efter  billigt  Skjøn,  saa  at  de  alle  maatte  føle  sig 
tilfreds.  Da  han  derefter  just  var  i  Begreb  med  at  afskedige 
<ien  store  Forsamling  og  drage  sig  tilbage,  fremtraadte  endnu 
for  hans  Trone  en  aldrende  Indier  med  en  kostbar  opsadlet  og 
optømmet  Hest",  et  Kunstværk,  der  saa  skuffende  var  eftergjort 
Naturen,  at  man  fristedes  til  at  antage  det  for  en  virkelig  Hest 
med  Liv  og  Aande. 

Indieren  kastede  sig  paa  sit  Ansigt  ned  for  Tronen,  rejste 
sig  derpaa  atter  og  tog  saaledes  til  Orde:  »Naadige  Herre, 
uagtet  jeg  er  den  sidste  af  alle  dem,  der  bejler  til  Prisen,  tør 
jeg  dog  ligefuldt  nære  den  Overbevisning,  at  Eders  Højhed  alle 
Dage  intet  har  set,  som  fortjener  at  stilles  ved  Siden  af  dette 
Kunstværk,  for  hvilket  jeg  herved  udbeder  mig  Eders  høje  Op- 
mærksomhed. « 

»Jeg  ser  ved  denne  Hest  ikke  andet,«  svarede  Kongen, 
»end  Arbejderens  Flid  og  Kunstfærdighed,  hvorved  det  er  lyk- 
kedes ham  at  levere  en  højst  skuffende  Efterligning  af  Naturen, 
men  hvori  han  tillige  sandsynligvis  endnu  kunde  blive  overgaaet 
;af  en  anden  Kunstner.« 

»Herre,«  vedblev  Indieren,  »kun  lidet  havde  jeg  at  gjøre 
mig  til  af,  hvis  jeg  roste  dette  Kunststykke  for  dets  fuldendte, 
indtil  en  skuffende  Lighed  gjennemførte  Form,  Nej  langtfra! 
Ved  min  foregaaende  Ytring  tog  jeg  alene  Hensyn  til  den  Brug, 

Tusind  og  én  Nat.     II.  24 


som  jeg  formaar  at  gjøre  af  dette  sjeldne  Kunstværk  og  ikke  alene 
jeg,  men  enhver,  der  blot  kender  den  simple  Hemmelighed,  som 
er  knyttet  dertil.  Naar  jeg  nemlig  har  besteget  denne  Hest,, 
formaar  jeg  i  en  ubegribelig  Hast  gjennem  Luften  at  overføre 
mig  til  hvilketsomhelst,  endog  nok  saa  fjernt  Sted  paa  Jorden. 
Heri  altsaa,  og  ikke  i  Ligheden,  bestaar  mit  Kunstværk,  —  et 
Underværk,  som  endnu  aldrig  er  blevet  hverken  hørt  eller  set^ 
og  hvorpaa  jeg  er  beredt  at  give  Eders  Højhed  en  Prøve,  saa- 
snart  det  blot  behager  Eder  at  befale.« 

Kongen  af  Persien  var  en  stor  Elsker  af  det  underfulde; 
men  saa  meget  der  end  allerede  var  forekommet  ham  af  denne 
Art,  havde  han  aldrig  endog  blot  hørt  Tale '  om  noget  lig- 
nende. Derfor  svarede  han  Indieren,  at  alene  Øjesynet  kunde 
overbevise  ham  om  hin  omtalte  overordentlige  Egenskab  hos 
hans  Hest,  og  han  skulde  derfor  ikke  opsætte  at  levere  den  til- 
budne  Prøve. 

Øjeblikkelig  svang  Indieren  sig  med  Lethed  op  paa  Hesten,, 
og  spurgte,  saasnart  han  sad  i  Sadlen,  hvor  Kongen  vilde  sende 
ham  hen.  Nu  laa  der  i  en  Afstand  af  omtrent  to  Mil  fra 
Staden  Shiras  et  højt  Bjerg,  hvilket  man  ret  vel  kunde  se  fra 
den  frie  Plads  foran  Kongens  Slot.  »Derhen  skal  Du  ride!« 
bød  Kongen  Indieren.  »Afstanden  er  ikke  stor,  men  dog  altid 
betydelig  nok  til  at  give  et  Begreb  om  din  Løbers  Hastighed. 
Og  eftersom  man  ikke  kan  følge  Dig  derhen  med  Øjnene,  saa 
bring  til  Bevis  for,  at  Du  virkelig  har  været  der,  en  Palmegren 
tilbage  af  det  Træ,  som  findes  ved  Bjergets  Fod!« 

Neppe  havde  Kongen  udtalt,  førend  Indieren  drejede  en  lille 
Hvirvel  i  Nakken  paa  sin  Hest,  som  med  saa  rivende  Fart 
steg   til  Vejrs,    at  de    tilstedeværende    i   faa    Øjeblikke    aldeles 

havde  tabt  ham  af  Syne.  Kongens  og  hele  hans  Hofs  Over- 
raskelse og  Beundring  var  grændseløs,  ligesom  den  store 
Mængdes  Jubel,  der  bivaanede  dette  overordentlige  Skuespil. 
Og  Bevægelsen  steg  endnu  højere,  da  man  efter  neppe  et 
Kvarters  Forløb  saa  Indieren  vende  tilbage  igjennem  Luften  med 
Palmegrenen  i  Haanden. 

Snart  svævede  han  ligeover  Pladsen ;  men  i  Stedet  for  hastig 
at  dale,  som  han  var  stegen  til  Vejrs,  lod  han  sin  Hest  gjøre 
allehaande  Volter  oppe  i  Luften  over  Tilskuernes  Hoveder. 
Endelig  nedlod  han  sig  ganske  sagte  og  naaede  Jorden  foran 
Kongens  Trone.  Her  steg  han  hastig  af,  kastede  sig  ned  for 
Kongen  og  lagde  Grenen  for  hans  Fødder. 

Kongen  af  Persien  havde  med  en  Forbauselse  og  Beundring, 
som  umulig  lader  sig  beskrive,  været  Vidne  til  alt  dette,  og 
følte  den  heftigste  Lyst  til  at  bringe  denne  .underfulde  Hest  i 
sin  Besiddelse.  Og  da  han  var  fast  bestemt  paa  at  give  hvil- 
kensomhelst  Pris  derfor,  og  altsaa  ikke  kunde  formode  nogen- 
somhelst  Vanskelighed  fra  Indierens  Side,  betragtede  han  den 
allerede  for  saa  godt  som  sin  Ejendom  og  det  kostbareste 
Stykke  i  sit  rige  Skatkammer. 

»Tilvisse,«  henvendte  han  sig  til  Indieren,  »Hesten  er 
langt  mere  værd,  end  man  ved  første  Betragtning  skulde  an- 
tage. Du  har  betaget  mig  min  Vildfarelse,  og  for  at  give  Dig 
al  mulig  Oprejsning  for  min  ringe  Mening  om  dit  Kunstværk, 
vil  jeg  kjøbe  det  af  Dig  til  en  høj  Pris.  Hvad  skal  det 
koste?« 

»Herre,«  svarede  Indieren,  »jeg  tvivlede  intet  Øjeblik  om, 
at  Eders  Højhed  jo  vilde  lade  mit  Kunstværk  vederfares  denne 
Retfærdighed,  og  forudsaa  tillige,  at  I  ikke  vilde  nøjes  med 
at  beundre    det,    men    ogsaa    vilde   faa   Lyst   til  at  besidde  det. 

24* 

Nuvel,  endskjøndt  jeg  ret  vel  ved,  at  Besiddelsen  af  dette  Kunst- 
værk formaar  at  gjøre  mig  berømt  over  den  hele  Verden,  i  lige 
Maade  saa  rig  og  mægtig  som  kun  faa  dødelige,  er  jeg  dog 
villig  til  at  hengive  det  som  et  Offer  for  Eders  Højheds  lige- 
saa  ædle  som  naturlige  Ønske.  Men  I  vil  sikkerlig  ikke  for- 
lange samme  uden  Vederlag;  og  den  Betingelse,  under  hvilken 
jeg  ene  og  alene  er  villig  til  at  overlade  Hesten  i  Eders 
Hænder,  er  af  den  Art,  at  den  maaske  kunde  mishage  Eder. 
Jeg  modtog  nemlig  denne  Luftløber  af  dens  Forfærdiger  ikke 
ved  Kjøb,  men  idet  jeg  gav  ham  min  eneste  Datter  til  Ægte, 
hvorhos  jeg  tillige  maatte  forpligte  mig  til,  aldrig  at  sælge 
den  for  Penge,  men  kun  bytte  den  bort  mod  en  Gjenstand, 
som  var  mig  selv  og  Kunstværket  værdig.« 

Her  afbrød  Kongen  Indieren  med  de  Ord :  »Jeg  er  beredt 
til  hvilketsomhelst  Bytte  med  Dig.  Du  ved,  at  mit  Rige  er 
stort  og  opfyldt  med  rige  og  vel  befolkede  Stæder;  vælg  Dig 
en  af  dem  til  uindskrænket  Besiddelse  for  din  Levetid!« 

Dette  forekom  hele  det  forsamlede  Hof  at  være  et  i 
Sandhed  kongeligt  Tilbud :  men  det  var  dog  langtfra  at  tilfreds- 
stille Indieren,  der  havde  noget  langt  højere  i  Tanker,  idet  han 
sagde : 

»Naadige  Herre,  jeg  kan  ikke  noksom  takke  Eder  for  dette 
højmodige  Tilbud.  Imidlertid  —  jeg  beder  Eder  tilgive  mig 
min  Dristighed!  —  kan  dog  Hesten  ikke  blive  Eders  for  nogen 
ringere  Pris  end  Eders  Datters  Haand.« 

Hele  Kongens  Omgivelse  brød  ud  i  en  vedholdende  Latter 
ved  denne  ligesaa  uforskammede  som  overdrevne  Fordring; 
men  Firus  Shah,  Kongens  ældste  Søn,  blev  højlig  forbitret  der- 
over. Kongen  var  imidlertid  anderledes  tilsinds,  og  halv  om 
halv  bestemt   paa    at   opofre   sin   Datter,    hvis   han    ikke  kunde 

erhverve  sig  Hesten  paa  andre  Betingelser.  Men  han  gik  højst 
nødig  dertil,  og  dvælede  derfor  med  at  give  Svar  paa  Indierens 
Fordring. 

Da  nu  Firus  Shah  mærkede,  at  hans  Fader  vaklede,  og 
han  maatte  frygte  for,  at  denne  virkelig  skulde  faa  i  Sinde  at 
indrømme  Indieren  hans  skamløse  Begjæring,  hvilket  han  vilde 
have  betragtet  som  den  største  Skam  for  den  kongelige  Vær- 
dighed for  sig  selv  og  sin  Søster,  tog  han  alvorlig  Ordet  og 
sagde  i  høj  Tone: 

»Eders  Højhed  tilgive  mig  det  Spørgsmaal,  hvorledes  I 
endog  blot  et  Øjeblik  kan  betænke  Eder  paa  at  give  denne  ufor- 
skammede det  Svar,  som  han  fortjener;  denne  usle  Taskenspiller 
og  Landstryger  kunde  derved  fatte  Haab  om  at  komme  i  Slægt- 
skab med  den  mægtigste  og  ædleste  Konge  paa  Jorden.  Jeg 
beder  Eder  derfor  vel  at  overveje,  ikke  alene,  hvad  I  skylder 
Eder  selv,  men  ogsaa  Eders  Slægt  og  ophøjede  Forfædre.« 

»Kjære  Søn,«  svarede  Kongen,  »din  Iver  for  at  opretholde 
vort  Huses  Glands  behager  mig  ganske  overordentlig;  men  Du 
tager  ikke  tilstrækkelig  i  Betragtning  dette  Kunstværks  Fortræffe- 
lighed samt  at  Indieren,  hvis  jeg  afviser  ham,  vil  forebringe 
sit  Tilbud  andetsteds,  hvor  man  ikke  er  saa  kilden  i  det  be- 
rørte Ærespunkt.  Jeg  vilde  virkelig  geraade  i  Fortvivlelse,  hvis 
det  skulde  komme  til  at  hedde  sig,  at  en  anden  Fyrste  havde 
overgaaet  mig  i  Højmod  og  Gavmildhed,  og  hvis  jeg  dertil  skulde 
komme  til  at  vige  for  ham  i  Besiddelsen  af  et  Kunstværk,  som  ikke 
har  sin  Lige  i  hele  Verden.  Alligevel  er  jeg  endnu  dog  ingen- 
lunde bestemt  paa  at  bevilge  hans  Forlangende.  Ved  nøjere 
Eftertanke  vil  han  maaske  ogsaa  selv  indse,  at  han  er  meget 
bedre  tjent  med  et  andet  Vederlag;  thi  naar  jeg  undtager  min 
Datter,    er    intet    mig    for    kostbart  som  Middel    til    at    afslutte 

denne  Handel.  —  Dog  førend  jeg  taler  det  sidste  Ord  i  denne 
Sag,  vilde  det  være  mig  kjært,  om  der  blev  gjort  nok  et  Forsøg 
med  denne  saakaldte  Luftløber,  om  f.  Ex.  Du  selv,  min  Søn, 
vilde  gjøre  en  Prøvetur  med  den,  og  sige  mig  din  Mening 
derom.  Indieren  vil  sikkerlig  ikke  have  noget  derimod  at  ind- 
vende. « 

Eftersom  man  ganske  naturlig  haaber  det,  man  ønsker, 
fandt  Indieren,  ifølge  Kongens  nylig  hørte  Udtalelse,  det  ingen- 
lunde rimeligt,  at  Kongen  i  sit  Hjerte  ubetinget  tilbageviste 
Slægtskabet  med  ham-,  og  da  han  endvidere  haabede,  ogsaa  at 
kunne  stemme  selve  Prindsen  for  sine  Ønsker,  nærmede  han  sig 
beredvillig  for  at  vise,  at  han  med  Glæde  føjede  sig  i  Kongens 
Villie.  Dog,  Prinds  Firus  afventede  ikke  hans  Hjælp  til  at  be- 
stige Hesten,  og  tænkte  ligesaa  lidt  paa  at  oppebie  nærmere 
Anvisning  til  at  styre  den  underfulde  Hest.  Uden  Hjælp  kastede 
han  sig  op  paa  den,  og  saasnart  han  sad  fast  i  Sadlen,  drejede 
han  den  lille  Hvirvel  i  Hestens  Nakke,  som  han  tidligere  havde 
set  Indieren  gjøre.  Øjeblikkelig  bortførte  Hesten  ham  med  en 
Pils  Hastighed,  og  i  faa  Sekunder  var  han  svunden  alle  de 
tilstedeværende,  selv  dem,  der  havde  det  skarpeste  Syn,  aldeles 
af  Sigte. 

Endnu  var  Kongen  beskjæftiget  med  at  stirre  op  i  Luften 
for  at  opdage  et  Glimt  af  den  forvovne  Rytter,  da  Indieren 
kastede  sig  ned  for  hans  Trone  og  derved  tvang  ham  til  at 
drage  sine   Blikke    og   sin  Opmærksomed   ned   til  Jorden  igjen. 

»Herre,«  begyndte  Indieren,  »I  har  selv  set,  at  Prindsen 
ikke  gav  mig  Tid  til  at  lære  sig,  paa  hvilken  Maade  Trylle- 
hesten  skulde  styres;  han- vilde  øjensynlig  vise,  at  han,  efter  det, 
han  havde  set  mig  gjøre,  ikke  behøvede  min  Bistand  eller 
mit  Raad    for   at  hæve    sig  op  i  Luften.      Men    han    véd  ikke, 

Tivorledes  han  skal  dreje  Hesten  og  bringe  den  til  at  dale,  for 
igjen  at  vende  did  tilbage,  hvorfra  han  er  gaaet  ud.  Derfor 
beder  jeg  Eders  Højhed,,  ikke  at  gjøre  mig  ansvarlig  for,  hvad 
der  muligvis  kunde  tilstøde  ham.« 

Denne  Tiltale  foruroligede  Kongen  i  høj  Grad,  eftersom 
han  deraf  klarlig  indsaa,  at  hans  Søn  svævede  i  den  største 
Fare,  hvis  der  virkelig,  som  Indieren  sagde,  var  en  ny  Hem- 
melighed forbunden  med  at  bringe  Hesten  til  at  vende  om 
igjen.  I  Vrede  spurgte  han  ham,  hvorfor  han  ikke  strax  havde 
kaldt  Prindsen  tilbage,  da  han  saa  ham  fjerne  sig.  Hertil 
svarede  Indieren  naturligvis:  »Naadige  Herre,  I  var  jo  selv 
Vidne  til  den  rivende  Fart,  hvormed  Hesten  bortførte  Prindsen. 
I  Begyndelsen  formaaede  jeg  af  Overraskelse  ikke  at  fremføre 
€t  Ord,  og  da  jeg  atter  vandt  Mælets  Brug,  var  han  allerede 
for  vidt  fjernet  til  at  kunne  høre  mig.  Og  desuden,  selv  om 
han  havde  hørt  mig,  saa  havde  han  dog  ikke  kunnet  vende 
Hesten,  eftersom  han  ikke  kj endte  den  dertil  fornødne  Hemme- 
lighed. Imidlertid  staar  det  dog  endnu  til  at  haabe,  at  Prindsen 
i  sin  Forlegenhed  nok  vil  blive  opmærksom  paa  den  anden 
Hvirvel  og  give  sig  til  at  dreje  derpaa;  saa  vil  Hesten  øjeblik- 
kelig dale  ned  imod  Jorden,  og  Rytteren  vil  kunne  lede  den, 
hvorhen  han  vil.« 

Paa  denne  Indierens  ganske  rimelige  Formodning  svarede 
Kongen,  lige  urolig  og  bekymret  med  Hensyn  til  sin  Søns 
Skjæbne:  »Selv  om  vi  tør  antage,  hvad  der  imidlertid  dog 
stedse  bliver  meget  uvist,  at  Prindsen,  min  Søn,  finder  den 
anden  Hvirvel  og  gjør  den  antydede  Brug  deraf,  saa  kan  jo 
Hesten,  istedetfor  at  nedlade  sig  paa  Jorden,  styrte  ned  paa 
haarde  Klipper,  eller  i  Havet,  hvor  det  er  allerdybest.« 

Hertil    vidste    Indieren    intet    andet    at    bemærke,    end    at 

Hesten  for  over  Hav  og  Land,  uden  nogensinde  at  styrte  ned^ 
samt  at  det  overhovedet  ganske  kom  an  paa  Rytteren,  hvorhen 
han  vilde  styre  Hesten.  Saasnart  altsaa  Prindsen  blot  bemær- 
kede Hvirvelen,  vilde  Hesten  ogsaa  fuldkommen  være  i  hans^ 
Magt-,  og  den  forstandige  unge  Herre  vilde  naturligvis  kun  styre 
den  derhen,  hvor  han  kunde  finde  Hjælp  og  turde  give  sig 
tilkjende.« 

»Lad  det  nu  end  forholde  sig,  som  det  vil!«  tog  Kongen 
til  Orde.  »Jeg  kan  umulig  fæste  Lid  til  dine  Forsikringer,  og 
holder  mig  til  dit  Hoved,  hvis  Prindsen  ikke  er  vendt  tilbage 
inden  tre  Maaneder,  eller  har  givet  aldeles  sikker  Efterretning 
om,  at  han  lever  og  er  i  god  Behold.« 

Med  det  samme  befalede  Kongen,  at  man  skulde  gribe 
Indieren  og  bringe  ham  i  streng  Forvaring ;  derpaa  drog  han  sig 
tilbage  i  sit  Palads,  inderlig  bedrøvet  over,  at  Nevrusfesten  denne 
Gang  havde  taget  en  saa  bedrøvelig  Ende  for  ham  selv,  hans. 
Hof  og  hele  Landet. 

Imidlertid  var  Prinds  Firus,  som  allerede  fortalt,  bleven 
bortført  med  en  rivende  Hast,  og  befandt  sig  inden  en  Times 
Forløb  allerede  saa  højt  oppe  i  Luften,  at  han  ikke  formaaede  at 
skjelne  det  allermindste  nede  paa  Jorden,  idet  Dale  og  Bjerge,. 
Skove  og  Stæder  aldeles  flød  sammen  for  ham  i  ét.  Nu  be- 
sluttede han  at  vende  tilbage  igjen,  og  troede,  at  han  kunr 
behøvede  at  dreje  Hvirvelen  til  den  modsatte  Side  og  trække  i 
løj  len;  men  til  sin  store  Overraskelse  og  Skræk  maatte  han 
mærke,  at  det  aldeles  intet  nyttede,  og  at  Hesten  vedblev  at 
fare  frem  med  ganske  den  samme  Hastighed.  Forgjæves  drejede 
han  Hvirvelen  frem  og  tilbage,  og  sled  i  Tøjlerne,  snart  i  den 
ene,  snart  i  den  anden;   Hesten  fortsatte  ustandselig  sin  Fart  i 

den  samme  Retning.  Nu  først  indsaa  han,  hvilken  stor  Fejl  han 
havde  begaaet,  idet  han  satte  Hesten  i  Gang,  uden  først  at  have 
ladet  Indieren  meddele  ham  den  nødvendige  Anvisning  til  at  styre 
samme.  Den  overhængende  Fare  stod  ham  klart  for  Øjnene; 
alligevel  tabte  han  dog  ikke  sin  Fatning,  men  gav  sig  rolig  til 
nøje  at  undersøge  Hestens  Hoved  og  Hals,  for  om  muligt  at 
finde  en  Indretning,  hvorved  han  enten  kunde  bringe  Hesten 
til  at  standse  eller  vende  om  igjen.  Virkelig  fandt  han  ogsaa 
bag  ved  Hestens  højre  Øre  en  anden  noget  mindre  Hvirvel ;  han 
gav  sig  til  at  dreje  derpaa,  og  øjeblikkelig  begyndte  Hesten  at  dale 
i  lodret  Linie,  ligesom  den  var  stegen  til  Vejrs,  men  med  en  ulige 
mindre  Hast.  Paa  det  Sted  af  Jorden,  hvorover  Prinds  Firus 
for  Øjeblikket  svævede,  havde  det  allerede  været  Nat  en  halv 
Time,  da  han  gav  sig  til  at  dreje  Hvirvelen.  Da  nu  Hesten 
i  jevn  Fart  begyndte  at  dale,  gik  Solen  ogsaa  snart  ned  for 
ham,  saa  at  han  endelig  befandt  sig  i  fuldkommen  Nat.  Han 
maatte  følgelig  opgive  sin  Hensigt  at  udsøge  sig  et  passende 
Sted  til  at  lande,  give  Hesten  frie  Tøjler  og  rolig  afvente,  indtil 
den  vilde  staa  stille,  ganske  overladende  det  til  Tilfældet,  om 
han  skulde  træffe  paa  en  Ørken,  en  Flod  eller  vel  endogsaa  det 
aabne  Hav. 

Endelig  stod  Hesten  stille;  det  maatte  allerede  være  langt 
over  Midnat.  Dødelig  mat  stod  Prindsen  af  Hesten ;  han  havde 
jo  hele  den  udslagne  Dag  ikke  faaet  Føde  i  sin  Mund  og  be- 
fundet sig  i  en  uophørlig  Spænding.  Først  og  fremmest  gav 
han  sig,  saa  godt  som  det  i  Mørket  lod  sig  gjøre,  til  at  under- 
søge det  Sted,  hvorpaa  han  befandt  sig ;  snart  kom  han  til 
Vished  om,  at  det  var  et  med  Stenbalustrade  omgivet  fladt  Tag 
paa  et  stort  Hus  eller  Palads.  Ved  nærmere  Undersøgelse  fandt 
han  ogsaa  Døren,  som  førte  ned  i  Paladset;  heldigvis  stod  den 

paa  Klem.  Enhver  anden  end  Prinds  Firus  vilde  vistnok  længe 
have  betænkt  sig,  inden  han  havde  vovet  sig  ned  i  det  fuld- 
komne Mørke,  som  herskede  paa  Trappen,  og  givet  sig  i  Men- 
neskers Vold,  der  ligesaa  let  kunde  være  hans  dødelige  Fjender 
som  hans  Venner;  men  Prinds  Firus  havde  tidlig  vænnet  sig 
til  ikke  at  vige  tilbage  for  nogen  Fare,  naar  Nødvendigheden 
bød  ham  at  friste  den. 

»Jeg  har  jo  intet  ondt  i  Sinde,«  sagde  han  til  sig  selv, 
»og  de  Mennesker,  i  hvis  Hænder  jeg  falder,  udmattet  og 
vaabenløs,  som  jeg  er,  vil  dog  rimeligvis  vise  mig  den  Barm- 
hjertighed, først  at  høre  mig,  forinden  de  tragter  mig  efter 
Livet. « 

Forsigtig  og  uden  Larm  aåbnede  han  Døren  helt,  og 
steg  ligesaa  forsigtig  nedad  Trinene,  for  ikke  at  gjøre  noget 
falsk  Trin,  som  maaske  kunde  vække  grusomme  Fjender  imod 
ham.  Nede  ved  Enden  af  Trappen  fandt  han  en  anden  Dør, 
som  førte  ind  til  en  stor  og  vel  oplyst  Sal;  her  stod  han  stille 
for  at  lytte,  og  fornam  tydelig  det  regelmæssige  Aandedræt  af 
flere  Mennesker,  som  laa  i  den  dybeste  Søvn.  Sagte  aabnede 
han  Døren  og  traadte  ind  i  Salen.  Ved  Lampeskinnet  saa 
lian,  at  de  sovende  var  nogle  sorte  Gildinger,  som  laa  udstrakt 
paa  Gulvet,  hver  med  en  blank  Sabel  ved  Siden  af  sig.  Strax 
sluttede  Firus,  at  det  maatte  være  Vagten  i  Forhallen  hos  en 
Prindsesse  eller  Dronning,  og  denne  Slutning  viste  sig  ogsaa 
senere  at  være  fuldkommen  rigtig.  Den  høje  Dames  Sovevæ- 
relse stødte  umiddelbart  op  til  Salen.  Døren  dertil  var  aaben, 
og  et  klart  Lysskjær  dæmrede  igjennem  det  af  tyndt  Silketøj 
bestaaende  Dørforhæng. 

Sagte  skred  Prindsen  hen  over  Gulvet,  uden  at  vække  Gil- 
dingerne, slog  Forhænget  til  Side  og  traadte    ind    i  et  Værelse, 

som  var  udstyret  med  en  i  Sandhed  kongelig  Pragt.  I  Værelset 
fandtes  flere  Senge,  en  paa  en  Forhøjning  i  Midten  og  de  andre 
paa  det  flade  Gulv.  Paladsets  Herskerinde  indtog  den  første, 
hendes  Kvinder  de  øvrige.  Denne  tydelig  betegnede  Forskjel 
lod  Prindsen  intet  Øjeblik  tvivle  om,  hvor  han  havde  at  hen- 
vende sig;  med  tilbageholdt  Aandedræt  nærmede  han  sig  det 
over  de  andre  noget  ophøjede  Leje,  og  standsede  ligesom  lyn- 
slagen ved  den  unge  Kvindes  overordentlige  Skjønhed,  som 
hvilede  derpaa. 

»O,  Himmel,«  sagde  han  til  sig  selv,  »skulde  min  Bestem- 
melse have  ført  mig  ad  saa  underlige  Veje  herhid  for  at  berøve 
mig  mit  Hjertes  Frihed?  Jeg  føler  mig  allerede  sært  bevæget 
ved  at  se  hende  i  sovende  Tilstand;  hvilket  Indtryk  vil  det  da 
ikke  gjøre  paa  mig,  naar  hun  slaar  de  himmelske  Øjne  i  Vejret? 
Og  dog  maa  jeg  nødvendigvis  vække  hende;  thi  jeg  kan  ikke 
vende  om  uden  at  blive  min  egen  Morder.« 

Efter  disse  Betragtninger  knælede  Firus  Shah  ned  ved 
Prindsessens  Leje,  greb  Fligen  af  hendes  nedhængende  Ærme, 
hvoraf  en  fyldig  og  snehvid  Arm  stak  frem,  og  gav  sig  til  at 
rykke  deri  ganske  sagte.  Øjeblikkelig  slog  Prindsessen  Øjnene 
i  Vejret,  og  saa  fuld  af  Forbauselse  en  smuk  ung  Mand  i  ær- 
bødig Holdning  knælende  lige  foran  sig.  Imidlertid  gav  hun 
dog  hverken  Tegn  paa  Frygt,  Vrede  eller  Forskrækkelse. 

Dette  gunstige  Øjeblik  benyttede  Prindsen,  bøjede  sit  Hoved 
næsten  lige  ned  til  Gulvet,  og  begyndte,  efter  igjen  at  have 
rejst  sig: 

»Tilbedelsesværdige  Prindsesse!  Ved  et  af  de  overordent- 
ligste og  forunderligste  Eventyr  ser  I  en  persisk  Prinds  bedende 
for  Eders  Fødder.  Endnu  i  Morges  befandt  han  sig  hos  sin 
kongelige  Fader,  midt  under  en  glimrende  Højtids  Festligheder; 

nu  befinder  han  sig  i  Dødsfare  i  et  ham  ganske  fremmed 
Land,  alene  med  Haabet  om  Eders  naadige  Beskyttelse.  Herom 
beder  jeg  Eder  da  indstændig,  naadige  Prindsesse;  I  ser 
saa  god  og  skjøn  ud,  at  jeg  umulig  kan  tvivle  om  at  finde  Bøn- 
hørelse. Tog  jeg  fejl  af  Eder,  vilde  jeg  ikke  leve  længere 
i  denne  falske  Verden,  hvor  selv  det  ædleste  skuffer  og  be- 
drager. « 

Prindsessen,  til  hvem  Prinds  Firus  lykkeligvis  havde  fundet 
umiddelbar  Adgang,  var  den  ældste  Datter  af  Kongen  af  Ben- 
galen, som  havde  ladet  dette  Palads  opføre  i  Nærheden  af  sin 
Hovedstad,  for  at  Prindsessen  ret  hyppig  skulde  nyde  Landlivets 
Velgjerning  og  Glæder.  Efter  at  den  dejlige,  unge  Dame  med 
Godhed  havde  hørt  ham  tilende,  svarede  hun  fuld  af  Velvillie 
og  Ynde : 

»Prinds,  I  kan  berolige  Eder;  I  befinder  Eder  her  ikke  i 
noget  barbarisk  Land.  Menneskekj ærlighed  og  Gjæstmildhed  er 
her  ikke  mindre  hjemme  end  i  Eders  Fædreland  Persien.  Det 
er  altsaa  ikke  først  mig,  som  tilsiger  Eder  den  forlangte  Beskyt- 
telse; I  havde  allerede  faaet  den,  saasnart  I  betraadte  dette 
Palads,  ja,  hvad  mere  er,  endog  blot  dette  Land.« 

Prinds  Firus  vilde  ydmyg  takke  Prindsessen  af  Bengalen 
for  denne  Godhed  og  Naade,  og  havde  i  denne  Hensigt  allerede 
bukket  sig  dybt,  forinden  han  svarede  hende ;  dog  hun  lod  ham 
ikke  komme  til  Orde,  men  vedblev: 

»Saa  meget  jeg  nu  end  ønsker  at  erfare,  ved  hvilket  Un- 
derværk I  i  en  saa  urimelig  kort  Tid  kan  være  kommen  fra 
Persiens  Hovedstad  herhid,  og  være  trængt  igjennem  min  Liv- 
vagt frem  lige  til  min  Seng,  saa  maa  jeg  dog  af  billigt  Hensyn 
til  Sømmeligheden  indtil  videre  opsætte  min  Nysgjerrighed.  I 
maa  visselig  være  baade  sulten  og  tørstig,  træt  og    mødig;    jeg 

vil  derfor  strax  vække  mine  Kvinder  og  befale  dem  at 
anvise  Eder  et  af  mine  Værelser,  hvor  I  kan  vederkvæge  Eder 
med  et  let  Maaltid  og  derpaa  finde  en  ønskelig  Hvile.  I 
Morgen  vil  vi  atter  ses,  og  da  vil  det  være  tidsnok  at  give  den 
yderligere  Forklaring,  som  jeg  saa  meget  længes  efter.« 

Prindsessens  Kvinder,  der  var  vaagnede  ved  det  allerførste 
Ord,  som  Prindsen  havde  henvendt  til  deres  Herskerinde,  havde 
med  saa  megen  større  Forbauselse  set  en  Mand  ved  Prindsessens 
Leje,  som  de  naturligvis  ikke  ikke  kunde  begribe,  hvorledes 
han  var  kommen  ind  i  Paladset,  og  endnu  mindre,  hvorledes 
han  havde  fundet  Adgang  til  deres  Sovekammer  uden  at  vække 
Vagten  i  Forhallen  og  dem  selv.  Men  saasnart  de  havde  for- 
nummet deres  Herskerindes  Villie,  klædte  de  sig  hastig  paa  og 
gjorde  sig  rede  til  øjeblikkelig  at  udføre  hendes  Befalinger. 
Hver  af  dem  greb  en  af  de  mange  i  Salen  brændende  Vox- 
kj  ærter,  og  førte,  skridende  foran  Prindsen,  deres  Herskerindes 
Gjæst  ind  i  et  meget  smukt  Værelse.  Her  gjorde  nogle  af  dem 
et  Leje  rede  til  ham,  medens  andre  ilede  ud  i  Spisekammer  og 
Kjøkken  og  uagtet  den  sildige  Time  i  en  Hast  tilvejebragte  et 
i  Sandhed  kosteligt  Aftensmaaltid.  Prindsen  nød  med  Maade 
deraf;  og  saasnart  Kvinderne  saa,  at  han  tilstrækkelig  havde 
styrket  sig,  ryddede  de  atter  ligesaa  hastig  af  Bordet,  og  øn- 
skede ham  en  god  Nat,  efter  at  de  endnu  havde  vist  ham  flere 
Skabe,  hvori  han  kunde  finde  alt,  hvad  han  muligvis  kunde 
komme  til  at  behøve,  inden  de  saa  ham  igjen,  —  uldne  Tæpper 
og  Linklæder,  Brød  og  Frugter,  Vand,  Vin,  Sorbet  og  flere 
lignende  Sager. 

Prindsessen  af  Bengalen  var  imidlertid  allerede  saa  indtagen 
af  den  unge  Mands  Skjønhed,  aandfulde  Tale  og  ædle  Adfærd, 
at   hun    endnu   ikke   havde   kunnet    sove  ind  igjen,    da    hendes 

Kvinder  vendte  tilbage  for  efter  den  natlige  P'orstyrrelse 
atter  at  søge  deres  Senge.  Hun  spurgte  dem,  om  de  ogsaa 
havde  forsynet  Prindsen  med  alt  fornødent,  og  ønskede  baade 
først  og  sidst  at  erfare,  hvad  de  havde  syntes  om  ham.  Efter 
at  Kvinderne  havde  besvaret  Spørgsmaalet  angaaende  Opfyldel- 
sen af  hendes  Befalinger  som  det,  der  var  lettest  at  klare,  til- 
føjede de  til  Svar  paa  hendes  andre  Spørgsmaal:  »Naadige 
Prindsesse,  vi  vil  ingenlunde  foregribe  Eders  egen  Mening,  idet 
vi  uforbeholdent  erklærer,  at  vi  vil  prise  Eder  meget  lykkelig, 
hvis  Eders  ophøjede  Fader  bestemte  en  saa  elskværdig  Prinds 
til  Eders  Ægteherre.  Ved  Bengalens  Hof  findes  der  visselig 
ingen,  som  kan  stilles  ved  Siden  af  ham;  og  neppe  skulde  der 
ogsaa  i  Nabostaterne  findes  nogen,  som  var  Eder  saa  værdig 
som  denne  ædle,  unge  Herre.« 

Denne  fordelagtige  Dom  mishagede  ingenlunde  Prindsessen 
af  Bengalen-,  men  da  hun  ikke  vilde  blotte  sig  for  sine  Slav- 
inder, bød  hun  dem  tie,  idet  hun  tilføjede :  »I  er  lutter  næsvise 
Sladdersøstre !  Gaar  nu  til  Sengs,  at  I  ikke  skal  forsove 
Eder!«  og  lukkede  sine  Øjne  for  at  drømme  om  den  smukke 
Prinds. 

Saasnart  Prindsessen  den  næste  Morgen  havde  forladt  sit 
Leje,  satte  hun  sig  strax  til  at  ordne  sin  Pynt  paa  det  aller- 
omhyggeligste. Endnu  aldrig  havde  hun  gjort  sig  saadan  Flid 
med  sin  Haarpynt  og  Paaklædning  og  saa  ofte  raadspurgt  sit 
Spejl  som  denne  Gang,  og  endnu  aldrig  havde  hendes  Slav- 
inder haft  mere  Taalmodighed  behov,  idet  de  blev  nødt  til  i 
det  uendelige  at  gjøre  hver  enkelt  Ting  om,  førend  hun  erklæ- 
rede sig  tilfreds  dermed. 

»Allerede  i  min  Natdragt  har  jeg,  som  jeg  ret  vel  bemær- 

kede,  ikke  mishaget  den  smukke,  unge  Prinds,«  sagde  hun  til 
sig  selv,  »hvilket  Indtryk  maa  jeg  da  ikke  gjøre  paa  ham,  naar 
han  ser  mig  i  min  fulde  Herlighed?« 

Sit  Haar  smykkede  hun  med  de  mest  fuldkomne  og  præg- 
tigste Brillanter;  Hals  og  Arme  blev  ligeledes  forherligede  ved 
Baand  og  Perler  af  ædle  Stene,  hvis  Skjønhed  var  uforlignelig, 
og  hvis  Værdi  var  uberegnelig  stor;  hendes  Livbaand  fremviste 
en  Række  af  enkelte  Diamanter,  som  var  et  af  Indiens  største 
Kongeriger  værd,  ingen  under  en  Hasselnøds  Størrelse,  men 
mange  saa  store  som  Dueæg.  Hendes  Klædebon  var  af  det 
herligste  indiske  Stof,  som  kun  bliver  forfærdiget  til  Brug  for 
Konger,  Prindser  og  Prindsesser,  og  af  en  glimrende  Farve,  som 
paa  det  fordelagtigste  fremhævede  hendes  klare  Hud  og  ranke 
Skabning. 

Efter  at  hun  endelig  utallige  Gange  havde  set  sig  i  Spejlet 
fra  Top  til  Taa,  og  spurgt  sine  Kvinder,  hver  især,  om  der 
endnu  lod  sig  noget*  forbedre  ved  hendes  Pynt,  lod  hun  ved  en 
af  sine  Slavinder  forhøre,  om  Prindsen  var  staaet  op;  og  da 
hun  ikke  tvivlede  om,  at  han  jo  ønskede  at  fremstille  sig  for 
hende  saa  snart  som  muligt,  befalede  hun,  at  man  med  det 
samme  skulde  melde  ham  hendes  Besøg,  saafremt  det  var  ham 
belejligt.  Hun  havde  sine  Grunde  til  at  foretrække  at  besøge 
ham  paa  hans  Værelse  fremfor  at  vente  hans  Besøg  i  sine  egne 
Gemakker. 

Imidlertid  havde  Prindsen  bortsovet  saa  meget  af  den  klare 
Dag,  som  der  var  blevet  ham  unddraget  af  Natten  til  at  udhvile 
sig  i,  og  havde  fuldkommen  styrket  og  vederkvæget  sig  efter 
den  anstrengende  Rejse.  Han  var  netop  i  Begreb  med  at 
klæde  sig  paa,  da  han  modtog  Prindsessens  Morgenhilsen.  Uden 
at   give   Slavinden   Tid   til   at   udrette  sit  Ærinde,    spurgte   han 

strax,  om  det  var  Prindsessen  belejligt  at  modtage  hans  Op- 
vartning. Men  saasnart  Slavinden  havde  meddelt  ham  sin 
Herskerindes  Ønske,  svarede  han:  »Prindsessen  har  blot  at  be- 
fale; jeg  er  rede  til  i  alt  at  adlyde  hende.« 

Neppe  havde  Prindsessen  af  Bengalen  erfaret,  at  Prindsen 
ventede  hende,  førend  hun  strax  begav  sig  ind  til  ham.  Efter 
■den  sædvanlige  Udvexling  af  gjensidige  Høfligheder  tog  Prind- 
sessen Plads  paa  Sofaen,  og  Prindsen  nedlod  sig  i  ærbødig 
Afstand  fra  hende. 

»Min  Prinds,«  tog  da  den  unge  Dame  til  Orde,  »jeg  kunde 
have  modtaget  Eder  i  mit  eget  Værelse,  hvor  I  sidste  Nat  fandt 
mig  sovende.  Men  eftersom  Obersten  for  mine  Gildinger  har 
fri  Adgang  til  hint  Værelse,  men  ikke  tør  vove  sig  herind  uden 
min  særegne  Tilladelse,  saa  har  jeg,  fuld  af  Utaalmodighed  efter 
at  erfare  det  Eventyr,  som  har  bragt  Eder  i  min  Nærhed,  be- 
givet mig  hid  til  Eders  Værelse,  hvor  vi  kunde  gjøre  Regning 
paa  at  blive  fuldkommen  uforstyrrede.«       • 

Da  gav  Prindsen  sig  først  til  at  skildre  den  unge  Dame 
Nevrusfesten  i  Persien  og  de  ved  samme  forekommende  mærk- 
værdige Skuespil.  Saaledes  kom  han  ganske  naturlig  til  at  om- 
tale Tryllehesten,  og  til  at  udvikle  de  Begivenheder,  som  han 
med  den  havde  oplevet,  indtil  det  Øjeblik,  da  han  havde  vækket 
Prindsessen. 

»Alt  det  øvrige,«  sluttede  han,  »véd  I  allerede,  og  jeg  har  nu 
altsaa  blot  tilbage,  af  mit  inderste  Hjerte  at  takke  Eder  for  den 
Jiøjmodige  Adfærd,  I  har  udvist  imod  mig,  og  beder  Eder 
antyde,  hvorledes  jeg  vel  formaar  at  bevise  min  Taknemlighed 
for  den  af  Eder  modtagne  store  Velgjerning  paa  en  for  Eder 
behagelig  Maade.  Dog,  hvad  har  jeg  vel  at  tilbyde  Eder? 
Ifølge  Folkeretten  er  jeg  jo  allerede  Eders  Slave,    og  har  alene 


385 

min  Hu  at  byde  over.  Lad  mig  altsaa  erklære  for  Eder,  at 
jeg  anerkj ender  Eder  baade  for  Herskerinde  over  al  min  Villie 
og  hele  mit  Hjerte.  Fattigmand  giver,  hvad  han  har,  og  dette 
er  det  eneste,  jeg  har  at  byde  Eder.« 

Denne  Erklæring  afgav  Firus  i  en  Tone  og  med  en  Mine, 
som  ikke  kunde  lade  Prindsessen  tvivle  noget  Øjeblik  om,  at 
han  jo  i  Sandhed  var  hendes  Slave,  en  Slave  af  hendes  Yndig- 
heder. Imidlertid  kom  Erklæringen  hende  dog  temmelig  plud- 
selig, og  hun  maatte  rødme  højt  derved.  Men  hendes  Rødmen 
gjorde  hende  kun  endnu  skjønnere  i  den  unge  Mands  Øjne. 

»Ak,  Herre,«  svarede  hun  ham,  »Fortællingen  om  Eders 
farefulde  Eventyr  bragte  mig  til  at  grue,  og  jeg  blev  ikke  rolig 
igjen,  førend  jeg  saa  Eder  lande  i  Sikkerhed  paa  mit  Tag. 
Behøver  jeg  at  gjentage  for  Eder,  at  I  er  mig  velkommen?  I 
maa  altsaa  ingenlunde  kalde  Eder  min  Slave;  I  er  her  hos 
mig  ligesaa  fri  som  ved  Eders  Faders  Hof,  og  har  kun  at  be- 
fale for  at  faa  alle  de  Ønsker  opfyldte,  som  er  afhængig  af 
mig,  Eders  i  sin  Magt  kun  altfor  indskrænkede  Værtinde.  Hvad 
endelig  Eders  Hjerte  angaar,  saa  er  det  sikkerlig  kun  en  artig 
Talemaade,  naar  I  ofrer  mig  samme;  I  har  vistnok  allerede 
ofte  haft  den  skjønneste  Lejlighed  til  at  bortgive  det,  og 
det  skulde  meget  undre  mig,  om  det  virkelig  tilhørte  Eder  selv 
længere.« 

Prinds  Firus  vilde  netop  forsikre  sin  skjønne  Værtinde  om, 
at  han  med  frit  Hjerte  havde  forladt  Persien,  og  ingen  Lejlighed 
havde  haft  til  at  tabe  det  undervejs,  da  en  af  Prindsessens  Slav- 
inder meldte,  at  Middagsmaaltidet  var  frembaaret.  Denne  Af- 
brydelse forhindrede  en  Forklaring,  som  visselig  vilde  have  sat 
dem  begge  i  stor  Forlegenhed,  og  som  desuden  slet  ikke  behø- 
vedes.    Prindsessen  tvivlede    ingenlunde    om    den    unge    Mands 

Oprigtighed,  og  denne  kunde,  uagtet  hans  tilbedte  ingen  Til- 
staaelse  havde  afgivet,  af  hele  hendes  Adfærd  dog  tydelig  mærke,, 
at  han  havde  gjort  det  gunstigste  Indtryk  paa  hende. 

Prindsessens  Kammerfrue  stod  i  Døren  og  ventede  med 
opløftet  Forhæng  for  at  lade  sin  Herskerinde  og  hendes  Gjæst 
passere  igjennem.  Prindsessen  rejste  sig  derfor  hastig  med  den 
Ytring,  at  hun  for  hans  Skyld  havde  ladet  Middagsmaden  skaffe 
færdig  noget  tidligere  end  sædvanlig,  og  at  hun  haabede,  han 
dermed  tog  tiltakke. 

Saasnart  de  havde  taget  Plads  ved  det  rigelig  besatte  Bord,, 
begyndte  en  hel  Del  af  Prindsessens  prægtigt  klædte  Slavinder 
at  foredrage  Sang  og  Musik,  og  vedblev  dermed  under  hele 
Maaltidet.  Men  dette  skete  paa  en  saa  lidet  støjende  og  en 
saa  yndefuld  Maade,  at  Prindsen  og  Prindsessen  ganske  uhindret 
kunde  fortsætte  deres  Samtale  den  hele  Tid.  Hyppig  bød  de 
hinanden  udsøgte  Mundfulde  af  et  og  andet,  og  indviklede  sig 
lidt  efter  lidt  i  en  Væddestrid  af  Artigheder,  hvorved  Kjærlig- 
heden paa  begge  Sider  gjorde  langt  hastigere  Fremskridt  end 
ved  en  forsætlig  Sammenkomst  under  fire  Øjne. 

Endelig  hævede  de  Taffelet,  og  Prindsessen  førte  sin  Gjæst 
ind  i  en  stor  og  prægtig,  med  Guld  og  Azur  udsmykket  og 
med  det  kostbareste  Bohave  udstyret  Sal,  hvorfra  de  havde 
den  yndigste  Udsigt  til  den  herlige,  med  de  skjønneste  Blomster,. 
Buske  og  Træer  yppig  prangende  Have.  Prinds  Firus  maatte 
saa  meget  mere  beundre  denne  Rigdom  af  Væxter,  som  de 
fleste  var  helt  forskjellige  fra  dem,  han  havde  lært  at  kjende  i 
Persien. 

»Prindsesse,«  ytrede  Firus  henrykt,  »jeg  var  virkelig,  med 
Skam  maa  jeg  bekjende  det,  hidtil  enfoldig  nok  til  at  tro,  at 
alene  Persien  besad  Paladser  og  Haver,  som  var  den  kongelige 


38? 

Højhed  værdig;  nu  indser  jeg  klarlig,  at  der  overalt,  hvor  der 
gives  store  Konger,  heller  ikke  fattes  Midler  til  at  forherlige 
deres  Person  og  Tilværelse.  Dette  Palads  og  denne  Have  er  i 
Sandhed  iøjnefaldende  Beviser  derpaa.« 

»O,  min  Herre,«  svarede  Prindsessen,  »dette  Palads  og 
denne  Have  er  dog  for  intet  at  regne  imod  det  Slot,  hvori  min 
Fader  residerer,  og  de  samme  omgivende  Haveanlæg.  Først 
naar  I  kommer  til  Bengalens  Hovedstad,  for,  som  jeg  maa  for- 
udsætte, I  vil,  at  hilse  paa  min  ophøjede  Fader,  vil  I  faa  et 
Begreb  om  kongelig  Pragt  her  til  Lands.« 

Idet  Prindsessen  paa  denne  Maade  bestræbte  sig  for  at 
vække  Prinds  Firus'  Nysgjerrighed  efter  at  faa  den  kongelige 
Herlighed  i  Bengalens  Hovedstad  at  se,  smigrede  hun  sig  med, 
at  hendes  Fader,  naar  han  lærte  en  saa  fuldendt  elskværdig 
Prinds  at  kjende,  af  egen  Drift  skulde  foreslaa  ham  hende  til 
Gemalinde.  Paa  denne  Maade  undgik  hun  al  Fristelse  til  at 
krænke  hin  Anstand,  som  en  Prindsesse,  der  er  aldeles  afhængig 
af  sin  Faders  Villie,  sømmeligvis  maa  iagttage.  Men  Firus  Shah 
svarede  ikke,  som  hun  havde  ventet  og  ønsket  det.  Med  Hensyn 
til  Herligheden  af  hendes  Faders  Residents  troede  han  hende 
kun  altfor  villig  paa  hendes  Ord,  uden  at  ytre  nogen  Trang 
til  personlig  at  overbevise  sig  derom;  og  hvad  overhovedet  Be- 
søget i  Bengalens  Hovedstad  angik,  saa  fandt  han  det  ikke  raa- 
deligt  at  fremstille  sig  for  den  mægtige  Fyrste  som  en  forfløjen 
Eventyrer,  i  bogstavelig  Forstand  kommen  ned  fra  Luften, 
blottet  for  alt,  hvad  der  betegner  og  understøtter  den  fyrstelige 
Værdighed. 

Firus  Shah  var  nemlig  klog  nok  til  at  have  gjennemskuet 
Prindsessens  Hensigt.  Dette  øjensynlige  Bevis  paa  hendes  Til- 
bøjelighed for  ham  smigrede  vistnok  hans  Person  og  opflammede 

den  Kjærlighed,  han  allerede  bar  til  hende ;  men  paa  den  anden 
Side  kunde  det  ikke  bringe  ham  til  at  glemme  de  Pligter,  han 
havde  imod  sin  Fader. 

»Jeg  beder  Eder  selv  dømme,«  svarede  han,  da  Prindsessen 
havde  stræbt  at  tilintetgjøre  hans  Indvending  imod  hendes 
hemmelige  Ønske,  ved  at  tilbyde  ham  Penge,  Ædelstene  og 
kostbare  Stoffer  som  Midler  til  en  værdig  Optræden.  »Jeg  kan 
dog  umulig  lade  min  Fader  være  uvidende  om  den  Skjæbne, 
jeg  har  haft.  Medens  jeg  her  tilbringer  mit  Livs  lykkeligste 
Timer,  pines  han  visselig  af  en  dødelig  Angst  for  min  Skyld. 
Det  er  altsaa  min  Pligt  at  vende  tilbage  til  ham  saa  hastig 
som  muligt;  og  dette  er  ogsaa  min  faste  Bestemmelse.  Dog 
lad  mig  forinden  i  tydelige  Ord  nedlægge  den  Tilstaaelse  for 
Eders  Fødder,  at  I  for  stedse  har  vundet  min  inderlige  Kjær- 
lighed. Hvis  I  derfor  tillader  det,  —  maatte  jeg  dog  have 
læst  rigtig  i  Eders  Hjerte,  ligesom  I  nu  tydelig  har  læst  i  mitl 
—  saa  vil  jeg,  saasnart  jeg  har  beroliget  min  Fader  angaaende 
min  Skjæbne,  med  hans  Tilladelse  vende  her  tilbage,  og  frem- 
stille mig  for  Eders  Fader  i  et  Optog,  en  persisk  Prinds  værdigt, 
for  at  bede  om  Eders  dyrebare  Haand.« 

Prindsessen  rødmede  atter,  taug  og  —  samtykkede.  Men 
Prindsens  hastige  Afrejse  foruroligede  hende  dog;  hun  frygtede 
nemlig  for  Sandheden  i  det  gamle  Ordsprog :  —  Ude  af  Øje  — 
ude  af  Sind.  —  I  alt  Fald  vilde  hun  først  fængsle  sin  Tilbeder 
stærkere  til  sig  og  trængte  derfor  ind  paa  ham  for  at  bevæge  ham 
til  at  blive,  indtil  han  i  det  mindste  kunde  bringe  nogenlunde 
fuldstændige  Efterretninger  om  det  fremmede  Land  Bengalen 
tilbage  med  sig  til  Persien. 

»Kommer    Tid,    kommer    Raad,«    trøstede    hun    sig    selv, 

medens  Firus  Shah  overvejede,    hvad  han  under   disse  Omstæn- 
digheder skulde  gjøre. 

Udfaldet  blev,  som  enhver  let  har  kunnet  tænke  sig:  — 
Prindsessens  Yndigheder  vandt  foreløbig  Sejr.  Nu  lod  den 
skjønne  Værtinde  det  være  sig  højlig  magtpaaliggende,  ikke 
alene  at  underholde,  men  ogsaa  adsprede  sin  Gjæst  paa  den 
bedste  Maade.  I  denne  Hensigt  lod  hun  allehaande  Fester, 
Concerter  og  overdaadige  Spise-  og  Drikkelag  uafbrudt  følge 
efter  hinanden,  endvidere  landlige  Højtider  i  den  store  og 
herlige  Have,  samt  Jagtpartier  i  den  til  Slottet  hørende  Park, 
der  indesluttede  Hjorte,  Raadyr,  vilde  Geder  og  de  fleste  andre 
i  Bengalen  indenlandske  Vildtsorter,  som  kunde  skjænke  Prind- 
sessen  en  farefri  Fornøjelse.  Ved  Slutningen  af  Jagten  plejede 
da  Prindsen  og  Prindsessen  at  træffe  sammen  paa  et  eller  andet 
udvalgt  Sted  i  Skoven,  hvor  der  fandtes  et  stort  Tæppe  udbredt 
og  Hynder  lagt  til  Rette  for  dem.  Her  udhvilede  de  sig  efter 
Jagtens  Anstrengelse  i  fortrolig  Samtale.  Ved  slige  Lejligheder 
ledte  Prindsessen  oftest  Underholdningen  hen  paa  Persiens  Stør- 
relse, Magt,  Rigdom  og  Regjering,  for  ved  Prindsens  Udtalelser 
derover  at  faa  Lejlighed  til  selv  paa  sin  Side  at  udvikle  Konge- 
riget Bengalens  formentlig  store  Fortrin,  og  derved  friste 
Prindsen  til  at  forlænge  sit  Ophold.  Men  dette  løb  af  ganske 
anderledes,  end  hun  havde  ventet.  Thi,  uden  at  overdrive,  gav 
Firus  Shah  Prindsessen  en  saa  fordelagtig  Skildring  af  Persiens 
Storhed  og  Herlighed,  af  dette  Riges  Overflod,  Land-  og  Sø- 
handel, Krigsmagt,  Stæder,  Fæstninger  og  Slotte,  at  hun, 
endnu  længe  forinden  Prindsen  var  kommen  til  Ende  med  sin 
Beskrivelse,  følte  sig  aldeles  overbevist  om,  at  Persien  var  det 
herligste  Land  i  hele  Verden. 

Her,  som  saa  ofte,  maatte  man  sande,  at  »Hvo,  som  graver 
en  Grav  for  andre,  falder  selv  deri.«  Prindsessen  følte  sig  i  den 
Grad  slagen  og  henreven  af  Persiens  Fortrinlighed,  at  hun,  da 
Prindsen  senere  opfordrede  hende  til  at  give  en  sammenhæn- 
gende Skildring  af  hendes  Fædreland,  Bengalen,  kun  med  Over- 
vindelse kunde  bestemme  sig  dertil.  Og  da  hun  endehg  var 
gaaet  ind  derpaa,  var  det  aldeles  aabenbart,  at  hun,  uden  at 
vide  af  det,  stillede  sit  eget  Lands  Fortrin  i  Skygge  for  at  holde 
Persien  hævet  over  al  Sammenligning.  Dette  Træk  i  Prindses- 
sens  Adfærd  røbede  saa  tydelig  hendes  Tilbøjelighed  til  at  om- 
bytte Bengalen  med  Persien,  at  Firus  Shah  med  god  Grund 
fattede  den  Mening  om  hende,  at  hun  neppe  vilde  kunne 
modstaa  hans  allerførste  Opfordring  til  at  følge  tilbage  med  ham. 
Imidlertid  holdt  han  det  dog  for  raadeligt,  ikke  at  slaa  denne 
Streng  an,  førend  hans  Ophold  i  Bengalen  havde  udstrakt  sig 
saa  langt,  at  Prindsessen  ikke  uden  aabenbar  Uret  kunde'  holde 
ham  tilbage. 

Prindsen  overgav  sig  altsaa  i  fulde  to  Maaneder  ganske 
i  sin  elskedes  VilHe,  og  deltog  i  alle  de  ham  tilbudte  Adspre- 
delser, som  om  hans  Liv  ikke  havde  haft  noget  andet  Formaal. 
Men  saasnart  denne  Tid  var  udrunden,  bad  han  hende  i  ganske 
bestemt  Tone  om  Orlov,  idet  han  gjentog  sit  Løfte,  saa  hastig 
som  muligt  at  vende  tilbage  med  et  standsmæssigt  Følge  for  at 
bejle  til  hendes  dyrebare  Haand. 

»Maaske  tror  I  ikke  mine  Forsikringer  og  anser  mig 
maaske  allerede  paa  Grund  af  min  Bøn  om  Orlov  for  at  hen- 
høre til  hine  letsindige  Elskere,  som  glemmer  deres  Kjærlighed, 
saasnart  de  har  vendt  deres  elskede  Ryggen.  Til  Bevis  for 
min  oprigtige  Tilbøjelighed  for  en  saa  elskværdig  Dame,  som 
I  er,  til  Bevis  for,  hvor  lyksalig  jeg  føler  mig  ved  Bevidstheden 

om  Eders  Gjenkjærlighed,  vil  jeg  imidlertid  vove  at  bede  Eder 
om  at  ledsage  mig,  saafremt  jeg  ikke  frygtede  at  fornærme  Eder 
ved  det  dumdristige  i  min  Bøn.« 

Da  han  bemærkede,  at  Prindsessen  rødmede  ved  dette 
hans  Forslag,  og  uden  Tegn  paa  Vrede  vaklede  i  sin  Bestem- 
melse, vedblev  han: 

»Prindsesse,  med  Hensyn  til  min  Faders  Indvilligelse  i  vor 
Forening  kan  I  være  aldeles  rolig,  og  Kongen  af  Bengalen 
maatte  i  Sandhed  være  en  ganske  anden  Mand,  end  I  har 
skildret  hain  at  være,  hvis  han  ikke  med  Velvillie  skulde  mod- 
tage det  Gesandtskab,  som  min  Fader  vil  lade  afgaa  til  ham, 
for  at  bede  for  mig  om  Eders  Haand.« 

Prindsessen  svarede  ikke  et  eneste  Ord ;  men  hendes  Taushed 
og  sænkede  Blikke  tiikjendegav  tydelig  nok  hendes  Samtykke 
til  at  lade  sig  bortføre.  I  Virkeligheden  havde  hun  ogsaa 
kun  en  Betænkelighed  derved,  den  nemlig,  som  fremgik  af 
hendes  Frygt  for,  at  Prindsen  ikke  skulde  være  øvet  nok  i  at 
styre  Tryllehesten,  og  at  deres  Plugt  paa  denne  Maade  skulde 
blive  altfor  lang. 

Men  denne  Frygt  havde  Firus  Shah  let  ved  at  betage 
hende,  idet  han  af  et  frit  Sind  forsikrede  hende,  at  han  for 
Tiden  turde  hamle  op  med  selve  Indieren  i  at  styre  den  djæ- 
velske Ganger.  Der  stod  følgelig  intet  tilbage  uden  at  være 
betænkt  paa,  hvorledes  de  i  al  Stilhed  og  Hemmelighed  kunde 
iværksætte  deres  Flugt.  Dog  herom  blev  de  ogsaa  uden  Van- 
skelighed enig,  forinden  Skilsmissens  Time  slog  om  Aftenen. 

Den  næste  Morgen  medens  endnu  hele  Paladset  laa  i  den 
dybeste  Søvn,  begav  de  sig  tilsammen  op  paa  sammes  Terrasse. 
Først    stillede    Prindsen    sin    Ganger    i    Retningen    af   Persien; 

derpaa  lod  han  det  være  sig  magtpaaliggende  at  indrette  et 
mageligt  og  sikkert  Sæde  til  sin  elskede  bag  paa  Hesten.  Saa- 
snart  dette  var  bragt  i  Stand,  besteg  han  først  Gangeren  selv, 
og  lod  derpaa  Prindsessen  sætte  sig  op  bagved  ham  og  for 
større  Sikkerheds  Skyld  omslynge  ham  med  sine  Arme;  —  han 
drejede  den  velbekjendte  Hvirvel,  og  Hesten  bortførte  dem  med 
Pilens  Fart  igjennem  Luften. 

Med  sin  sædvanlige  Hastighed  for  Gangeren  fremad,  og 
Firus  Shah  styrede  den  med  saa  megen  Kløgt,  at  de  allerede 
efter  halytredie  Times  Forløb  fik  Persiens  Hovedstad  i  Sigte. 
Men  han  holdt  det  ikke  for  hensigtsmæssigt  at  lade  den  dale, 
hverken  paa  Slotspladsen,  hvorfra  han  var  stegen  op,  eller  i 
selve  det  kongelige  Palads,  men  foretrak  at  lande  ved  et  i  nogle 
Miles  Afstand  fra  Hovedstaden  beliggende  Lystslot,  hvor  Ma- 
nøvren kunde  gaa  for  sig  aldeles  ubemærket.  Her  lod  han 
altsaa  Hesten  dale,  og  stod  af  tilligemed  Prindsessen.  Uden 
Tidsspilde  førte  han  hende  ind  i  det  smukkeste  Værelse  paa 
Slottet,  med  den  Ytring,  at  han  nu  vilde  ile  iforvejen  til  sin 
Faders  Hovedstad  for  at  berede  hende  en  til  hendes  Rang 
passende  ærefuld  Modtagelse,  og  derpaa  hastig  igjen  vende  til- 
bage. Med  det  samme  gav  han  Slotsforvalteren  Befaling  til  at 
anse  den  unge  Dame  for  Slottets  Herskerinde  og  for  det  første 
lade  en  god  Frokost  frembære  for  hende. 

Paa  en  naturlig  Hest  af  Kjød  og  Blod,  uden  alle  kunstige 
Hvirvler,  men  med  fire  raske  Ben,  jog  Firus  Shah  til  Persiens 
Hovedstad.  Undervejs  blev  han  hilset  med  høje  Jubelraab  af 
den  over  hans  Gjenkomst  henrykte  Befolkning.  Sultanen,  hans 
ophøjede  Fader,  gav  netop  Audients,  da  han  traadte  ind  i 
Divanet.  Sultanen  selv  og  hele  Hoffet  havde  baaret  dyb  Sorg, 
siden  han  paa   en  saa  overordentlig  Maade   var   forsvunden    fra 

Jordens  Overflade.  Med  Glædestaarer  omfavnede  hans  Fader 
ham,  og  spurgte,  saasnart  den  første  Henrykkelsesrus  havde 
sat  sig,  ivrig  om  Indierens  Trylleganger.  Dette  Spørgsmaal  gav 
Prindsen  Anledning  til  i  Korthed  at  fortælle  om  den  Fare, 
hvori  han  havde  svævet,  og  den  gode  Modtagelse,  han  havde 
nydt  hos  Prindsessen  af  Bengalen.  Hertil  sluttede  sig  naturlig- 
vis Bekjendelsen  af,  at  han  havde  forlovet  sig  med  den  elsk- 
værdige Prindsesse,  og  at  denne,  da  han  havde  indestaaet  hende 
for  sin  Faders  Indvilligelse,  paa  Tryllehesten  havde  ledsaget  ham 
tilbage  til  Persien. 

»Hun  venter  nu,«  sluttede  Prindsen,  »paa  et  af  Eders 
Højheds  Lystslotte  Efterretningen  om,  at  jeg  ikke  har  givet 
hende  tomme  Forsikringer.« 

Med  disse  Ord  kastede  Prindsen  sig  ned  for  sin  Faders 
Fødder  for  at  bevæge  ham  til  at  give  sit  Samtykke  og  sin  Vel- 
signelse. Men  Sultanen  løftede  sin  Søn  i  Vejret,  omfavnede 
ham  og  gjensvarede : 

»Min  kjære  Søn,  jeg  giver  Dig  ikke  alene  mit  bedste  Sam- 
tykke til  din  Forbindelse  med  Prindsessen  af  Bengalen;  men 
jeg  vil  ogsaa  med  hele  min  Hofstat  drage  hende  i  Møde,  og 
endnu  i  Dag  foranstalte  Eders  Bryllup.« 

Og  strax  befalede  Kongen  sit  Hof  af  aflægge  Sørgeklæderne 
og  lade  Glædesfesterne  begynde  ved  Klangen  af  Trompeter, 
Pauker  og  andre  krigeriske  Instrumenter.  Dog  førend  han  begav 
sig  paa  Vejen  for  at  hente  Prindsessen,  lod  han  Indieren  føre 
frem  for  sig, 

»Jeg  forsikrede  mig  din  Person,«  tiltalte  han  denne,  »forat 
Du  med  dit  Hoved,  der  dog  kun  vilde  have  været  et  jammerligt 
Offer  for  min  smertefulde  Harme,  skulde  indestaa   mig   for  min 

Søns  Liv.     Tak  nu  Allah,    at  jeg  har  gjenfundet  ham,    tag  din 
Hest  og  drag  dm  Vej  i  Fred ! « 

Af  de  Folk,  som  havde  hentet  ham  ud  af  Fængslet,  havde 
Indieren  allerede  ikke  alene  erfaret  Prindsens  Tilbagekomst, 
men  ogsaa  at  han  havde  ført  Prindsessen  af  Bengalen  med  sig 
tilbage  paa  Tryllehesten,  og  at  han  havde  efterladt  sin  elskede 
paa  Lystslottet  ved  Foden  af  Bjergene.  Da  han  nu  tillige  hørte, 
at  Kongen  var  i  Begreb  med  at  begive  sig  paa  Vejen  for  at 
hente  hende,  ilede  han  for  at  komme  denne  i  Forkjøbet,  og 
naaede  Slottet,  inden  Kongen  og  hans  Følge  endnu  blot  var 
halvvejs.  Her  henvendte  han  sig  først  til  Forvalteren  og  sagde, 
at  han  af  Kongen  og  Prindsen  af  Persien  var  sendt  hid  for  paa 
Tryllehesten  at  føre  Prindsessen  gjennem  Luften  ind  i  Staden. 
Kongen  vilde  nemlig  give  sit  Hof  og  sin  Hovedstad  dette  høj- 
tidelige Skuespil  tilbedste,  og  ventede  hende  paa  Pladsen  foran 
sit  Palads. 

Forvalteren  gjenkjendte  Indieren  og  vidste,  at  Kongen 
havde  ladet  ham  fængsle  for  at  gjøre  ham  ansvarlig  for  sin  Søn. 
Da  han  nu  saa  ham  i  Frihed,  tvivlede  han  intet  Øjeblik  om, 
at  det  jo  havde  sin  Rigtighed  med  det  Ærinde,  han  foregav 
at  være  sendt  i,  saa  meget  mindre,  som  Indieren  var  den  eneste 
Person,  hvem  man  med  fuld  Sikkerhed  kunde  betro  Styrelsen 
af  den  vælige  Tryllehest.  Ufortøvet  fremstillede  han  altsaa 
Indieren  for  Prindsessen,  og  denne  havde  neppe  hørt,  at  han 
kom  som  Bud  fra  hendes  elskede  og  hans  Fader,  førend  hun 
erklærede  sig  rede  til  at  overgive  sig  til  hans  Førelse. 

Saa  let  et  Spil  havde  Indieren  langtfra  vovet  at  haabe. 
I  sit  Hjerte  hoverende  over  det  heldige  Udfald  af  sin  ond- 
skabsfulde og  vanhellige  Plan  besteg  han  Hesten,  tog  med  For- 

valterens  Hjælp  Prindsessen  bagpaa  op  hos  sig,  drejede  Hvirve- 
len, og  med  Lynets  Hastighed  hævede  Hesten  sig  op  i  Luftens 
højeste  Regioner. 

Kongen  af  Persien  var  imidlertid  endnu  paa  Vejen  med 
sit  langsomme  og  besværlige  Festoptog;  Prindsen  var  ilet  forud 
for  at  forberede  Prindsessen  paa  sin  Faders  Ankomst.  Men 
Indieren  fløj  med  velberaad  Hu  med  sit  Bytte  lige  i  Retningen 
af  Staden,  og  saaledes  kunde  det  ikke  fejle,  at  de  jo  hastig 
maatte  faa  Øje  paa  hinanden. 

Saasnart  Sultanen  fik  Øje  paa  den  skjændige  Bortfører,  der 
i  sit  Hjerte  jublede  over,  paa  denne  Maade  at  kunne  forhaane 
ham  og  Prindsen,  og  grusomt  hævne  sig  for  den  uretfærdige 
Fængsling  han  havde  maattet  lide,  gjorde  han  og  hans  Følge 
uvilkaarlig  Holdt.  Den  mest  rasende  Forbitrelse  afløste  den 
grændseløse  Overraskelse-,  Sultanen  og  hans  Hoffolk  afskjød  i 
Masse  de  værste  Forbandelser  imod  Skurken.  De  naaede  vel 
op  til  ham;  men  han  lo  naturligvis  kun  deraf.  Da  han  havde 
gjort  nogle  Volter  over  deres  Hoveder,  for  ret  tilgavns  at  ud- 
fordre og  spotte  deres  afmægtige  Harme,  gav  han  sin  Hest  Tøj- 
lerne og  for  afsted,  medens  Kongen  af  Persien,  rent  ude  af  sig 
selv  af  Harme  og  Smerte,  med  sit  slukørede  Følge  vendte  tilbage 
til  sin  Hovedstad. 

Men  var  Sultanens  Smerte  stor,  hvor  meget  større  maatte 
da  ikke  den  ulykkelige  Firus'  Smerte  være,  da  han  uden  at 
kunne  forhindre  det,  saa  sin  elskede  bortført  af  den  skjændige 
Indier?  Ak,  han  elskede  hende  jo  allerede  saa  højt,  at  han 
ikke  vidste,  hvorledes  han  skulde  kunne  leve  foruden  hende ! 
I  nogle  Øjeblikke  var  hans  Væsen  ligesom  forstenet.  Endnu 
førend  han  kunde  overlægge,  hvad  han  skulde  bestemme  sig 
til,  enten  bryde  ud  i  Skjældsord  og  Trusler  imod  Indieren,  be- 

klage  Prindsessen,  hvis  tillidsfulde  Hengivelse  han  saa  slet  syntes 
at  have  lønnet,  eller  kaste  sig  til  Jorden  og  fortvivle,  var  de 
begge  forsvunden  for  hans  stirrende  Blikke. 

Hvad  var  der  nu  at  gjøre?  Skulde  han  vende  tilbage  til 
sin  Faders  Hovedstad  og  overgive  sig  til  en  frugtesløs  Græm- 
melse, uden  at  foretage  noget  til  Prindsessens  Befrielse  og  hendes 
Bortførers  exemplariske  Tugtelse  ?  Hans  ædle  Tænkemaade,  hans 
Kjærlighed  og  Mod  tillod  ham  ikke  sligt,  og  han  fortsatte 
derfor  sin  Vej  til  Lystslottet. 

Ved  hans  Indtrædelse  kom  den  lettroende,  af  Indieren  be- 
dragne Slotsforvalter  ham  i  Møde  med  Taarer  i  Øjnene,  kastede 
sig  ned  for  hans  Fødder  og  erklærede  selv,  at  en  Brøde  som 
hans  uden  Naade  fortjente  Døden,  samt  at  han  ventede  den  af 
sin  Herres  Haand. 

Men  Prindsen  svarede  ham :  » Stat  op !  Jeg  giver  ikke  Dig 
Skylden  for  Prindsessens  Bortførelse,  men  mig  selv,  min 
Enfoldighed  og  Ubesindighed.  Skaf  mig  blot  hastig  en  Dervish- 
klædning ;  men  lad  ingen  vide,  at  den  er  bestemt  til  mig ! « 

I  Nærheden  af  Slottet  befandtes  der  netop  et  Dervishkloster, 
hvis  Shejkh  eller  Øverste  var  en  god  Ven  af  Slotsforvalteren. 
Til  denne  gik  han  hen  og  forlangte  en  fuldstændig  Dervishdragt, 
under  Foregivende  af,  at  en  høj  Hofembedsmand,  hvem  han 
skyldte  overmaade  meget,  var  falden  i  Unaade  hos  Kongen,  og 
at  han  ønskede  at  være  ham  behjælpelig  til  en  sikker  Flugt. 
Prindsen  iførte  sig  Dragten,  forsynede  sig  til  Udgifterne  paa 
Rejsen  med  en  Æske  Perler  og  Diamanter,  som  egentlig  havde 
været  bestemt  til  en  Foræring  til  Prindsessen,  og  forlod  ved 
Nattetid  Lystslottet  uden  at  vide,  hvor  han  skulde  vende  sig 
hen,  dog  fast  besluttet  paa  at  vandre  fra  Stad  til  Stad,  indtil  han 
havde  gjenfundet  sin  elskede. 

Imidlertid  havde  Indieren  styret  sin  Hest  i  en  saadan  Retning, 
at  han  endnn  tidlig  den  samme  Dag  naaede  en  lille  Lund  i 
Nærheden  af  Kongeriget  Kashmir.  Da  han  var  bleven  sulten 
og  antog,  at  Prindsessen  delte  hans  Trang,  steg  han  af  i  denne 
Lund  og  anviste  Prindsessen  Plads  paa  Græsset  i  Nærheden 
af  en  lille  Bæk  med  friskt  og  klart  Vand.  Vistnok  havde  den 
ulykkelige,  unge  Kvinde,  som  saa  sig  i  en  elendig  Skurks  ube- 
tingede Vold,  og  maatte  frygte  alt,  hvad  der  var  skrækkeligt, 
af  hans  raa  og  vilde  Lidenskab,  gjerne  benyttet  Indierens  Fra- 
værelse til  at  flygte  bort-,  men  hun  følte  sig  saa  udtømt  og  an- 
greben, at  hun  ikke  turde  tænke  derpaa.  Hun  besad  altsaa 
intet  andet  Middel  til  Frelse  end  sit  høje  Mod ;  hun  var  nemlig 
fast  bestemt  paa,  hellere  at  lide  den  grusomste  Død,  end  at 
vorde  Prindsen  af  Persien  utro. 

Derfor  lod  hun  sig  heller  ikke  længe  af  den  tilbageven- 
dende Indier  nøde  til  at  spise,  men  samlede  ved  et  styrkende 
Maaltid  friske  Kræfter  til  at  staa*  sin  onde  Skæbne  imod.  Hen- 
imod  Slutningen  af  Maaltidet  begyndte  Skurken  at  føre  ufor- 
skammet Tale;  Prindsessen  gruede  derved  i  sit  Hjerte,  men  lod, 
som  om  hun  intet  hørte  deraf  eller  i  det  mindste  intet  forstod. 
Dog,  saasnart  hun  bemærkede,  at  Indieren  ikke  vilde  lade  det 
blive  ved  Snak,  men  lavede  sig  til  at  iværksætte  sine  ofte 
gjentagne  Trusler  om  at  bruge  Vold  imod  hende,  rejste  hun  sig 
for  at  gjøre  den  yderste  Modstand,  og  udstødte  et  højt,  hvi- 
nende Skrig.  Til  hendes  store  Lykke  sprængte  i  næste  Øjeblik 
en  Skare  Ryttere  frem  af  Skoven  og  omringede  hende  og 
Indieren. 

Det  var  ingen  anden  end  Kongen  af  Kashmir,  som  paa 
Tilbagevejen  fra  Jagten  netop  i  samme  Øjeblik  var  dragen  forbi 
med  sit  Følge   og  var   bleven   hidlokket   ved  Prindsessens  Nød- 

skrig.  Med  Strenghed  spurgte  han  Indieren,  hvem  han  var,  og 
hvad  han  havde  for  med  den  unge  Dame.  Indieren  var  ufor- 
skammet nok  til  at  svare,  at  Prindsessen  var  hans  Kone,  og  at 
ingen  havde  Ret  til  at  blande  sig  i  hans  Strid  med  hende. 
Men  Prindsessen  drev  hans  Løgn  i  ham  igjen,  uden  endnu  at 
have  nogen  Anelse  om  den  Persons  Rang  og  Værdighed,  der 
i  et  saa  heldigt  Øjeblik  var  ilet  hid  til  hendes  Redning,  og  tog 
til  Orde: 

»Herre,  hvo  I  endogsaa  er,  som  Himlen  selv  sendte  mig 
til  Redning  i  min  yderste  Nød,  forbarm  Eder  over  mig  og  fæst 
ingen  Lid  til  denne  Bedragers  uforskammede  Paastand !  Allah 
bevare  mig  for  at  være  en  saadan  Uslings  Kone !  Han  er  en 
Troldmand,  der  i  Dag  paa  sin  Tryllehest  har  røvet  mig  fra 
min  Forlovede,  Prindsen  af  Persien.« 

Mere  behøvedes  der  ikke  for  at  overbevise  Sultanen  om 
Sagens  rigtige  Sammenhæng.  Prindsessens  Skønhed,  ædle  Anstand, 
og  endelig  hendes  Taarer  var  ham  uforkastelige  Vidnesbyrd. 
Uden  derfor  at  anstille  videre  Forhør  lod  han  sine  Ryttere  om- 
ringe den  ondskabsfulde  Indier  og  hugge  ham  ned. 

Men  —  idet  Prindsessen  af  Bengalen  var  bleven  frelst  af 
en  Ulempe,  faldt  hun  i  en  anden,  som  ikke  var  mindre  farlig. 
Sultanen  bar  sig  nemlig  ad,  som  om  han  uden  videre  tog  Arv 
efter  Indieren;  han  lod  Prindsessen  give  en  Hest  og  førte  hende 
med  sig  tilbage  til  sin  Hovedstad.  Her  lod  han  hende  i  sit 
Palads  anvise  en  Række  pragtfulde  Værelser,  skjænkede  hende 
en  hel  Del  Slavinder  og  gav  hende  en  Vagt  af  udsøgte  unge 
Gildinger.  Idet  han  selv  førte  hende  ind  i  de  for  hende  be- 
stemte Værelser,  ytrede  han,  uden  at  levne  hende  Tid  til  nogen 
nærmere   Forklaring:    »Prindsesse,   I   trænger  vistnok   til   Ro  og 

Hvile,  og  jeg  giver  Eder  fuld  Frihed  til  at  nyde  samme.  I 
Morgen  vil  I  maaske  føle  Eder  oplagt  til  at  meddele  mig  det 
nærmere  ved  Eders  Eventyr.« 

Med  disse  Ord  fjernede  han  sig. 

Prindsessen  følte  sig  imidlertid  usigelig  glad  over  sin 
Redning  af  den  onde  Indiers  Klør,  og  nærede  det  forfængelige 
Haab,  at  Kongen  af  Kashmir  skulde  sætte  Kronen  paa  sin  rid- 
derlige Daad  og  sende  hende  tilbage  til  Prindsen  af  Persien, 
saasnart  han  fik  nøjere  Besked  om  hendes  Forhold  til  ham,  og 
hun  selv  havde  anmodet  ham  derom.  Men  intet  laa  Sultanens 
Tanker  mere  fjernt,  end  netop  dette;  thi  han  havde  besluttet 
at  formæle  sig  med  hende  strax  den  næstfølgende  Dag.  Allerede 
i  den  tidlige  Morgenstund  lod  han  ved  Klangen  af  Trompeter, 
Pauker,  Trommer  og  andre  larmende  Instrumenter  bekjendtgøre, 
ikke  alene  i  sit  Palads,  men  ogsaa  over  hele  Staden,  at  hans 
Formæling  vilde  blive  højtideligholdt  med  en  Række  af  glim- 
rende Festligheder.  Ogsaa  Prindsessen  blev  vækket  ved  denne 
Larm,  men  var  langt  fra  at  ane  den  sande  Sammenhæng  derved. 
Da  Sultanen  derfor  aflagde  hende  sit  Morgenbesøg,  og,  efter 
at  have  forhørt  sig  angaaende  hendes  Befindende,  erklærede,  at 
den  Musik,  som  tonede  op  til  hende  forkyndte  hendes  Bryllups- 
højtid,  blev  hun  saa  overrasket  ved  denne  Efterretning,  at  hun 
faldt  i  Afmagt. 

De  tilstedeværende  Kvinder  ilede  hende  til  Hjælp,  ogsaa 
Sultanen  gjorde  sig  Ulejlighed  for  at  bringe  Prindsessen  til  sig 
selv  igjen;  men  deres  Bestræbelser  havde  først  sent  den  ønskede 
Virkning.  Endelig  kom  hun  dog  atter  til  —  nej  ikke  til  Be- 
sindelse; thi  for  ikke  at  blive  tvungen  til  at  bryde  sit  Løfte  til 
Prinds  Fims,  anstillede  hun  sig  som  vanvittig.  Hun  begyndte 
at  fremsige  det  urimeligste  Tøjeri,    og  rejste    sig,    som   om    hun 

følte  denne  sig  inderlig  bedrøvet,  og  da  han  saa,  at  Prindsessen 
ikke  igjen  vilde  komme  til  sine  fulde  Sandser,  hvilket  han  dog 
nogen  Tid  havde  haabet,  forlod  han  hende  endelig  med  den 
Befaling  til  hendes  Kvinder,  at  de  skulde  passe  vel  paa  hende 
og  overhovedet  vise  hende  al  mulig  Omsorg, 

Saaledes  blev  der  ikke  noget  af  det  berammede  Bryllup 
dennesinde,  Hele  Dagen  lod  Sultanen  næsten  hver  Time  fore- 
spørge angaaende  Prindsessens  Befindende,  men  fik  stedse  den 
Besked,  at  hun  endnu  befandt  sig  i  den  samme  Tilstand,  og  at 
hendes  Onde  snarere  tog  til  end  af.  Henimod  x^ften  blev 
Anfaldene  endnu  stærkere,  og  Sultanen  maatte  følgelig  indtil 
videre  ganske  opgive  Haabet  om  den  allerede  drømte  Kjærlig- 
hedslykke. 

Den  følgende  Dag  begyndte,  som  den  foregaaende  havde 
endt;  Prindsessen  vedblev  at  føre  forvirret  Tale  og  give  alle 
Tegn  paa  et  rasende  Vanvid.  Da  saa  Sultanen  sig  nødt  til  at 
forlange  sine  Hoflægers  Hjælp.  Disse  svarede,  efter  at  have 
holdt  en  almindelig  Raadslagning,  meget  viselig,  at  der  gaves 
forskjellige  Arter  og  Grader  af  denne  Sygdom,  hvoraf  nogle  lod 
sig  helbrede,  andre  ikke,  i  lige  Maade,  at  de  ikke  formaaede 
at  bestemme  det  Ondes  Art,  som  Prindsessen  var  angreben  af, 
førend  de  havde  set  hende. 

Sultanen  befalede  altsaa,  at  en  Gilding  skulde  føre  dem, 
en  efter  en,  ifølge  deres  Rang,  ind  til  Prindsessen.  Denne 
havde  allerede  med  Frygt  forudset  dette  Tilfælde;  hun  var 
nemlig  overbevist  om,  at  hvis  hun  lod  Lægerne  komme  sig  nær 
og  lod  dem  føle  sin  Puls,  selv  den  mindst  erfarne  iblandt  dem 
strax  vilde  erkjende  hendes  Sygdom  for  den  rene  Forstillelse. 
Saasnart   derfor    den   første   Læge  nærmede    sig   hende,     syntes 

hun  at  faa  et  Anfald  af  heftigt  Raseri,  og  truede  med  at 
kradse  Øjnene  ud  paa  Lægen,  hvis  han  vovede  at  nærme  sig 
hende.  Den  lærde  Herre  holdt  sig  derfor  viselig  i  en  sikker 
Afstand  fra  hende,  og  gik  følgelig  ligesaa  klog  bort,  som  han 
var  kommen. 

Imidlertid  fandtes  der  dog  nogle  iblandt  Lægerne,  som 
mente  sig  klogere  end  de  øvrige ,  og  roste  sig  af,  alene  ved 
Synet  af  den  syge  at  kunne  komme  paa  det  rene  med  sig  selv 
angaaende  Arten  af  det  tilstedeværende  Onde  •,  disse  forordnede 
Prindsessen  visse  Mixturer,  som  efter  deres  Sigende  skulde  have 
underfulde  Virkninger.  Den  unge  Dame  tog  dem  ind  uden  Ind- 
vendinger, aldeles  rolig  for,  at  disse  Midler  skulde  faa  den  til- 
sigtede Virkning,  eftersom  hun  havde  det  i  sin  egen  Magt 
at  lade  det  paatagne  Vanvid  vare  ved,  saalænge  hun  ansaa 
det  for  gavnligt. 

Da  Sultanen  endelig  mærkede,  at  hans  Hoflæger  intet 
udrettede,  hidkaldte  han  alle  Lægerne  i  sin  Hovedstad,  og  derpaa 
hele  Rigets ;  men  saa  mange  kløgtige  Hoveder  de  end  tilsammen 
var,  maatte  dog  deres  Dygtighed  strande  paa  den  unge  Dames 
listige  Lune.  Prindsessen  modtog  dem  alle  paa  den  samme, 
just  ikke  meget  naadige  Maade,  og  alle  anbefalede  de  sig  det 
snareste,  de  kunde,  med  Tak  til  Allah  for,  at  de  havde  beholdt 
deres  gode  Øjne. 

Endelig  lod  Sultanen  Ilbud  udgaa  til  alle  Nabostaterne 
med  Opfordringer  til  de  berømteste  Læger  om  at  give  Møde ;  alle 
dem,  der  vilde  paatage  sig  Rejsen  til  Kashmir  lovede  han 
en  gavmild  Erstatning  af  Omkostningerne  derved,  og  den,  som 
skaffede  Prindsessen  hendes  Helbred  igjen,  en  i  Sandhed  kongelig 
Belønning.  Disse  gode  Løfter  fristede  mangfoldige  Læger,  og 
de  indfandt   sig   skarevis   ved  Hoffet  i  Kashmir;    men    ingen  af 

dem  fik  mindste  Aarsag  til  at  rose  sig  af  at  have  været  hel- 
digere end  de  indenlandske  Læger.  Dette  var  forresten  slet 
ikke  til  at  undre  sig  over,  da  Prindsessens  Helbredelse  ingen- 
lunde var  afhængig  af  nogensomhelst  anden  Kunst  end  den 
Forstillelseskunst,  som  hun  med  saa  stort  Held  udøvede. 

Imidlertid  havde  Firus  Shah,  forklædt  som  Dervish,  gjennem- 
vandret  mangfoldige  Lande  og  besøgt  deres  fornemste  Stæder. 
Vandringen  var  yderst  besværlig  •,  men  alle  Besværligheder  agtede 
Prindsen  dog  for  intet  i  Sammenligning  med  den  Kval,  han  følte 
i  Uvisheden  om,  hvorhen  hans  Fjed  førte  ham,  enten  nærmere 
den  d)Tebare  Prindsesse  eller  længere  bort  fra  hende.  Imidlertid 
gav  han  sig  i  Allahs  Vold  og  vandrede  trøstig  fra  Land  til 
Land,  strengt  opmærksom  paa  alle  Rygter,  som  var  i  Omløb  i 
de  Lande  og  Stæder,  som  han  drog  igjennem. 

Saaledes  kom  ogsaa  tilsidst  Rygtet  om  en  Prindsesse  af 
Bengalen  ham  for  Øre,  som  var  bleven  vanvittig  paa  den  samme 
Dag,  da  Kongen  af  Kashmir  agtede  at  formæle  sig  med  hende. 
Da  han  aldrig  havde  hørt  Tale  om  nogen  anden  Prindsesse  af 
Bengalen  end  hende,  som  havde  skjænket  ham  sin  Kjærlighed 
og  Tro,  formodede  han  øjeblikkelig,  at  den  Prindsesse,  hvorom 
Talen  var,  maatte  være  hans  længe  forgjæves  eftersporede  Elskede ; 
og  han  begav  sig  fra  den  Stad  i  Indien,  som  han  netop 
havde  naaet,  uden  Opsættelse  paa  Vejen  til  Kongeriget  Kashmirs 
Hovedstad. 

Da  han  ved  sin  Ankomst  her  tog  ind  i  en  Khan,  erfarede 
han  strax  Prindsessens  hele  Historie  med  alle  Biomstændigheder,, 
hvoriblandt  den  meget  vigtige  og  fuldkommen  overbevisende^ 
at  en  vis   Indier   havde   bortført   hende   paa    sin  Tryllehest,    og 


403 

der  paa  Stedet  faaet  sin  fortjente  Løn  for  sit  nedrige  Forræderi. 
Fra  dette  Øjeblik  følte  Prindsen  af  Persien  sig  ikke  alene  over- 
bevist om,  at  Sultanen  af  Kashmirs  Brud  var  hans  Elskede, 
men  ogsaa,  at  hendes  Sygdom  var  af  den  Art,  at  ingen  kunde 
helbrede  den  uden  han  selv. 

Efterat  Prindsen  havde  tilendebragt  sine  Efterforskninger, 
og  saa  nøje  mærket  sig  alle  Omstændigheder,  at  han  følte  sig 
fuldkommen  hjemme  i  de  stedfindende  Forhold,  lod  han  sig 
gjøre  en  Klædning  af  den  Art,  som  Lægerne  plejede  at  bære. 
I  denne  Klædning  og  med  et  langt  ærværdigt  Skjæg,  som  han 
havde  lagt  sig  til  paa  Rejsen,  vandrede  han  med  adstadige 
Skridt  igjennem  Staden.  Hans  Længsel  efter  at  gjense  den 
dyrebare  Prindsesse  førte  ham  ad  den  lige  Vej  til  Sultanens 
Palads,  og  han  tøvede  intet  Øjeblik  med  at  forlange  Kongens 
Hushovmester  i  Tale. 

Saasnart  han  var  stedt  for  denne  høj  fornemme  Herres  An- 
sigt, begyndte  han  med  pedantisk  Vidtløftighed  at  indlede  sit 
Ærinde  ved  Sultanens  Hof.  —  Det  kunde  visselig  gjælde  for 
Daarskab,  om  ikke  for  Vanvid  hos  ham,  at  han  efter  saa  mange 
unyttige  Forsøg  af  Verdens  mest  berømte  Læger  endnu  dristede 
sig  til  at  nære  Haab  om  at  kunne  helbrede  Prindsessen  af 
Bengalen.  Imidlertid  nærede  han  dog  den  dristige  Tro,  at  det 
ved  visse  hemmelige  Midler,  som  han  udelukkende  havde  til 
sin  Tjeneste,  skulde  lykkes  ham  at  opnaa  denne  sin  Hensigt. 
—  Hvis  altsaa  den  højvelbaame  Hr.  Overhofceremonimester 
etc.  etc.  — 

Den  høj  ædle  Herre  forsikrede  den  formentlige  Læge, 
at  han  var  velkommen,  og  at  navnlig  Sultanen  vilde  se  ham 
med  største  Fornøjelse.  Hvis  det  lykkedes  ham  at  gjengive 
Prindsessen  hendes  Helbred,  kunde  han  vente  sig  en  Belønning, 

som  stod  i  Forhold  til  Hs.  Højhed  Sultanens  velbekj endte  Ædel- 
sind og  Gavmildhed. 

»Vent  blot  et  Øjeblik,«  sluttede  han,  »saa  skal  jeg  melde 
Eder  hos  den  naadige  Hersker.« 

Det  var  allerede  lang  Tid  siden,  der  havde  vist  sig  nogen 
Læge  ved  Hofifet;  med  dyb  Bedrøvelse  havde  Sultanen  maattet 
opgive  næsten  hele  sit  Haab  om  at  se  Prindsessen  helbredet, 
og  faa  en  saa  smuk  og  elskværdig  Dame  til  sin  Gemalinde. 
Imidlertid  var  hans  Forelskelse  dog  snarere  tagen  til  end  tagen 
af,  og  han  modtog  derfor  med  den  mest  levende  Deltagelse 
Budskabet  om,  at  der  havde  meldt  sig  en  ny  Læge.  I  det 
næste  Øjeblik  blev  den  forklædte  Prinds  forestillet  for  ham. 
Uden  at  spilde  Tiden  med  unyttige  Omsvøb  gik  Sultanen  lige 
til  Sagen  og  meddelte  allerførst  den  fremmede  Vismand,  at 
Prindsessen  ikke  kunde  se  nogen  Læge  for  sig,  uden  at  faa 
hæftige  Anfald  af  Raseri,  som  i  meget  høj  Grad  forværrede 
hendes  Tilstand.  Derpaa  førte  han  ham  op  i  et  ovenover  ind- 
rettet Værelse,  hvorfra  han  gjennem  et  Gittervindue,  uden  selv 
at  blive  bemærket,  kunde  iagttage  Prindsessen  efter  Lyst  og 
Bekvemmelighed.  Hvor  bankede  ikke  Hjærtet  i  hans  Bryst, 
da  hans  Øje  atter  kunde  kvæge  sig  ved  Synet  af  den  Elskedes  kjære 
Træk  og  Skikkelse!  Hun  sad  i  en  skødesløs  Stilling,  smægtende 
og  hensunken,  og  fremsagde  et  Digt,  hvori  hun  beklagede  sin 
ulykkelige  Skjæbne  og  udtalte  sin  Smerte  over  maaske  for  be- 
standig at  være  adskilt  fra  den,  hun  elskede.  Dybt  greben  af 
det  Tungsind,  som  baade  hendes  Sang  og  hendes  Væsen 
aandede,  følte  Firus  Shah  øjeblikkelig,  at  hendes  Sygdom  ikke 
kunde  være  andet  end  Forstillelse,  og  at  hun  kun  af  Trofast- 
hed imod  ham  havde  paataget  sig  en  vanvittigs  Rolle.  Elskende 
Hj ærter   forstaar   øjeblikkelig   og  ubetinget  hinanden,  uden  Ord 

og  Eftertanke,  ligtsom  ved  Tryllekunst.  Saasnart  han  derfor 
havde  mættet  sit  Hjærte  ved  det  lyksalige  Skue  af  den  Elskede, 
forlod  han  det  hemmelige  Værelse  og  begav  sig  tilbage  til  Sultanen 
for  at  sige  ham,  at  Prindsessens  Sygdom  ingenlunde  var  uhel- 
bredelig, men  at  han,  for  at  sætte  sin  Kur  i  Værk,  nødvendig- 
vis maatte  tale  alene  med  hende.  Hvad  hine  Anfald  af  Raseri 
angik,  som  plejede  at  komme  over  hende  ved  Synet  af  Lægerne, 
saa  nærede  han  den  sikre  Tillid,  at  han  vel  skulde  kunne  til- 
tvinge sig  en  anden  Modtagelse  af  hende. 

Sultanen  blev  saa  glad  ved  at  høre  slig  tillidsfuld  Tale, 
at  han  strax  lod  Prindsessens  Værelse  aabne  for  den  fremmede 
Vismand.  Prindsen  traadte  altsaa  ind,  og  blev  paa  Grund  af 
sin  Forklædning,  der  gjorde  ham  aldeles  ukj endelig,  modtagen 
af  Prindsessen  med  de  sædvanlige  Skældsord  og  vilde  Fagter. 
Dog  sligt  bekymrede  den  nye  Læge  sig  ikke  om  og  traadte 
hende  rask  nærmere.  Men  da  han  var  kommen  hende  saa 
nær,  at  han  alene  kunde  blive  hørt  af  hende,  sagde  han  i  sagte 
Tone:  »Prindsesse,  jeg  er  ikke,  hvad  jeg  synes  at  være!  — 
Gjenkjend  i  mig,  jeg  beder  Eder,  Prindsen  af  Persien,  som  tro- 
fast har  vandret  hele  Verden  igjennem  for  at  finde  og  befri 
Eder. « 

Prindsessen  gjenkj  endte  hans  Stemme  ved  den  allerførste 
Lyd;  i  hans  Ansigtstræk  fandt  hun  Bekræftelse  paa  den  glæde- 
lige Anelse,  som  gjennemfoer  hendes  Indre.  I  samme  Øjeblik 
straalede  hendes  Aasyn  af  den  ubeskrivelig  høje  Glæde,  som 
griber  et  Menneskes  Hjærte  ved  den  pludselige  Opfyldelse  af 
det  varmeste  Ønske,  det  nærer.  Overraskelsen  gjorde  hende  en 
Stund  aldeles  maalløs;  herved  fik  Prindsen  Lejlighed  til  med 
det    samme    at    tolke    og    fortælle    hende,     hvad    han    havde 

lidt  og  oplevet  siden  deres  grusomme  Skilsmisse :  —  hans  Harme 
og  Smerte  over  Indierens  Forræderi,  hans  Beslutning  at  vandre 
til  Verdens  Ende  for  at  gjenfinde  og  befri  hende,  hans  Tvivl, 
hans  Ægstelser,  de  Farer  og  den  Nød,  han  havde  lidt  paa  sin 
lange  Vandring.  Tilsidst  bad  han  Prindsessen  om  i  faa  Ord 
at  meddele  ham,  hvad  der  var  hændet  hende  siden  hendes 
Bortførelse,  samt  det  vigtigste  angaaende  hendes  nuværende 
Stilling,  forat  han  kunde  tage  passende  Forholdsregler  til  at 
befri   hende    ud  af  Sultanen  af  Kashmirs  forsmædelige  Tyranni. 

Da  Prindsessen  i  korte  Træk  havde  gjort  Prindsen  denne 
Meddelelse,  spurgte  han  hende,  om  hun  ikke  vidste,  hvad  der 
var  blevet  af  Tryllehesten.  Herom  vidste  Prindsessen  ingen 
Besked;  dog  mente  hun,  at  Sultanen  vistnok  havde  taget  den  i 
Forvaring  som  et  sjældent  Kunstværk.  Da  nu  Prinds  Firus  ikke 
heller  selv  tvivlede  om,  at  Tryllehesten  jo  maatte  kunne  findes, 
meddelte  han  Prindsessen  sin  Plan,  at  bortføre  hende  paa 
denne  og  bringe  hende  tilbage  til  Persien.  Efterat  de  derom 
havde  gjort  den  fornødne  Aftale,  bad  Firus  Shah  hende  til 
Slutning,  ikke  længer,  som  hidtil,  at  forsømme  sin  Person,  men 
strax  den  følgende  Dag  at  smykke  sig  paa  en  for  en  Prind- 
sesse  værdig  Maade,  for  at  kunne  modtage  Sultanen,  naar  han 
førte  denne  ind  til  hende,  med  sømmelig  Anstand,  uden  at  det 
dog  behøvedes,  at  hun  indlod  sig  videre  med  ham.  Derpaa 
tog  han  en  øm,  men  hastig  Afsked  med  hende,  og  ilede  til- 
bage til  den  i  stor  Spænding  ventende  Sultan. 

Sultanen  viste  sig  over  al  Maade  glad,  da  han  erfarede, 
hvilken  Virkning  allerede  Prindsens  første  Besøg  havde  haft 
paa  Prindsessen.  Men  da  hun  den  følgende  Morgen  modtog 
ham  paa  en  Maade,  som  tydelig  syntes  at  godtgøre,  at  hendes 
Helbredelse    virkelig    var    rykket    saavidt    frem,    som    Prindsen 

sagde,  betragtede  han  denne  som  den  første  Læge  i  Verden. 
Han  ytrede  for  Prindsessen  sin  levende  Glæde  over  at  træffe 
hende  i  en  Tilstand,  som  lod  fatte  Haab  om  hendes  snarlige 
og  fuldstændige  Helbredelse,  og  bad  hende,  efter  Evne  at 
understøtte  en  saa  dygtig  Læges  Bestræbelser,  forat  han  med 
Ære  kunde  fuldende,  hvad  han  saa  heldig  havde  begyndt.  Der- 
paa  fjærnede  Sultanen  sig  uden  at  afvente  noget  Svar. 

Prinds  Firus,  som  havde  ledsaget  Sultanen  ved  dette  Be- 
søg, forlod  ogsaa  med  ham  Prindsessens  Værelse,  og  spurgte 
under  Vejs,  om  han  vel  turde  driste  sig  til  at  erkyndige  sig 
om,  ved  hvilket  Eventyr  Prindsessen  af  Bengalen  var  kommen 
hid  til  det  fra  hendes  Fædrehjem  saa  langt  bortliggende  Land, 
Kashmir.  Han  anstillede  sig  nemlig,  som  om  han  var  aldeles 
uvidende  i  denne  Henseende,  og  tænkte  paa  denne  Maade  at 
faa  Samtalen  ledet  hen  paa  Tryllehesten,  og  erfare,  hvad  der 
var  blevet  af  samme.  Sultanen  af  Kashmir  kunde  naturligvis 
ikke  ane  den  sande  Grund  til  hans  Spørgsmaal,  og  gjorde  altsaa 
slet  ingen  Hemmelighed  af,  at  Tryllehesten  som  en  stor  Sjælden- 
hed befandt  sig  i  hans  Skatkammer,  uagtet  han  ikke  vidste, 
hvorledes  den  lod  sig  bruge. 

»Herre,«  ytrede  den  formentlige  Læge,  »hvad  Eders  Høj- 
hed nylig  har  fortalt  mig,  giver  mig,  det  troer  jeg  forvist. 
Midlet  ihænde  til  Prindsessens  fuldkomne  Helbredelse.  Efter- 
som hun  er  bleven  bragt  hid  paa  Tryllehesten,  staar  hun  uden- 
tvivl under  Trolddommens  Indflydelse,  og  denne  kan  kun  løses 
ved  visse  Trylleformularer  og  Røgelser,  som  jeg  alene  kjender. 
Hvis  Eders  Højhed  altsaa  vil  berede  Eder  selv.  Eders  Hof,  ja, 
hele  Eders  Hovedstad  et  af  de  mest  overraskende  Skuespil,  be- 
høver I  kun  i  Morgen  at  lade  Tryllehesten  bringe  ned  paa  den 
store  Plads,  som  findes  udenfor  Eders  Palads.    I  alt  øvrigt  kan 

I  trygt  forlade  Eder  paa  mig.  Jeg  forpligter  mig  til,  for  Eders, 
Eders  Hofs,  ja,  hele  Befolkningens  Øjne  at  gjøre  Prindsessen  af 
Bengalen  saa  sund  igjen  baade  paa  Sjæl  og  Legeme,  som  hun 
nogensinde  har  været-,  og  forat  Forestillingen  kan  gaa  for  sig 
med  saa  megen  G  lands  som  muligt,  vilde  det  ikke  være  af 
Vejen,  om  Prindsessen  ved  denne  Lejlighed  blev  saa  pragtfuldt 
pyntet  som  muligt,  og  smykket  med  de  kostbareste  Perler  og 
Ædelstene,  som  lader  sig  opdrive.« 

Sultanen  var  visselig  gaaet  ind  paa  ganske  andre  For- 
dringer end  disse,  for  at  naa  Opfyldelsen  af  sit  brændende 
Ønske,  Prindsessens  Besiddelse.  Han  betragtede  allerede  Sagen 
for  saa  godt  som  afgjort,  og  frydede  sig  i  Forudfølelsen  af  det 
overraskende  i  den  forestaaende  Besværgelsesakt  og  sammes 
henrykkende  Følger  for  sin  ømme  Lidenskab.  Den  næste 
Morgen  blev  altsaa  paa  hans  Befaling  Tryllehesten  hentet  frem 
af  Skatkammeret  og  opstillet  midt  paa  Pladsen  foran  det  konge- 
lige Slot. 

Snart  udbredte  sig  over  hele  Staden  Rygtet  om,  at  disse 
Anstalter  havde  noget  ganske  overordentligt  at  betyde,  og  Be- 
folkningen strømmede  skarevis  sammen  fra  alle  Sider.  Kongens 
Livvagt  var  opstillet  paa  Pladsen  for  at  forebygge  Uordener;, 
men  i  Midten  var  der  trindt  omkring  Hesten  holdt  en  vid 
Plads  aaben. 

Sultanen  viste  sig,  og  besteg  en  for  ham  og  hans  Hof  op- 
rejst Tribune;  alle  hans  Riges  Stormænd  omgav  hans  Trone. 
Derpaa  fremtraadte  Prindsessen  af  Bengalen,  ledsaget  af  alle 
sine  Kvinder,  nærmede  sig  Hesten  og  besteg  den  ved  deres 
Hjælp.  Saasnart  hun  sad  fast  i  Sadlen  og  havde  Tømmerne  i 
Haanden,  lod  den  formentlige  Læge  i  de  trindt  omkring  Hesten 
i   en   tæt   Kreds    opstillede  Ildpander  kaste  en  Masse  af  udsøgt 

Røgelse;  derpaa  gik  han,  tilsyneladende  indesluttet  i  sig  selv, 
med  sænkede  Blikke  og  Armene  krydsede  over  Brystet,  tre 
Gange  rundt  omkring  Hesten,  mumlende  uforstaaelige  Ord  for 
sig  selv.  Da  nu  hele  Skyer  af  den  tykkeste  Røg  med  sød  Duft 
hævede  sig  fra  Ildpandeme,  og  saa  godt  som  skjulte  baade 
Hesten  og  Prindsessen  for  alles  Øjne,  som  var  udenfor  Kredsen, 
tog  Firus  Shah  Øjeblikket  iagt,  sprang  op  paa  Hesten  bagved 
Prindsessen,  drejede  Hvirvelen  og  foer  til  Vejrs. 

Imidlertid  begyndte  Røgen  at  fortrække,  og  Prindsen  blev 
tilligemed  sin  Elskede  synlig  for  den  forsamlede  Mængdes  Blikke. 

»Sultan  af  Kashmir!«  raabte  Prindsen  da  med  høj  Røst, 
idet  han  svævede  hen  over  Tribunen.  »Ridderlige  Hersker, 
hvis  Du  i  Fremtiden  skulde  faa  isinde  at  ægte  Prindsesser,  som 
anraaber  Dig  om  Beskyttelse,  lige  imod  deres  Villie,  saa  tænk 
først  et  Øjeblik  paa  Prinds  Firus  og  Tryllehesten ! « 

Paa  denne  Maade  fandt  og  befriede  Prindsen  af  Persien 
sin  elskede  Brud,  og  bragte  hende  endnu  den  samme  Dag  til- 
bage til  sin  Faders  Hovedstad.  Men  Erfaringen  havde  gjort 
ham  klogere;  i  Stedet  for,  som  sidst,  at  lade  Hesten  dale  ved 
Lystslottet  udenfor  Staden,  nedlod  han  sig  denne  Gang  inden- 
for Stadens  Mure,  midt  i  det  kongelige  Palads,  lige  udenfor  sin 
Faders  Vinduer.  Her  steg  han  af,  stoltere  af  sin  gjenvundne 
Brud,  end  om  han  var  vendt  tilbage,  efter  at  have  erobret  et 
Kongerige. 

Kongen  af  Persien  modtog  sin  Søn  og  Prindsessen  af  Ben- 
galen med  sand  Faderømhed,  og  opsatte  deres  Bryllup  kun  saa 
længe,  at  man  kunde  faa  gjort  de  nødvendige  Forberedelser 
dertil.    Thi  glimrende  skulde  Højtiden  være ;  det  troede  Kongen 

at   skylde   baade  sig  selv  og  det  efter  saa  mange  Prøvelser  ved 
hinanden  lykkelige  unge  Par. 

Saasnart  den  lange  Række  af  pragtfulde  Fester  var  tilende, 
var  det  Kongens  første  Omsorg  at  lade  et  stateligt  Gesandtskab 
afgaa  til  Kongen  af  Bengalen  for  at  underrette  ham  om  hans 
Datters  Eventyr  og  bede  om  hans  Samtykke  til  den  nylig  fuld- 
byrdede Formæling  imellem  Prindsen  af  Persien  og  hans  Datter. 
Kongen  af  Bengalen  var  en  øm  Fader  og  en.  forstandig  Mand; 
næst  efter  at  føle  en  levende  Glæde  over  ikke  alene  at  vide 
sin  Datter  i  Live,  men  ogsaa  over  at  se  hende  i  saa  gode 
Hænder,  gav  han  beredvillig  sit  Samtykke  til  den  foreslaaede 
Forbindelse  imellem  Bengalens  Hoffer,  saa  meget  mere,  som 
Forslaget  først  var  blevet  gjort  efter  Sagens  Udførelse,  og  en- 
hver Indsigelse  af  hans  faderlige  Myndighed  følgelig  havde  været 
aldeles  unyttig. 


Hassan  og  Feprindsessen. 


I  Basra  levede  en  Gang  en  ung  Farver  ved  Navn  Hassan, 
der, "uagtet  han  var  almindelig  bekjendt  saavel  for  sit  smukke 
Ydre  og  sin  Forstand,  som  for  den  udmærkede  Smag,  hvormed 
han  drev  sin  Kunst,  dog  kun  fortjente  lidet  mere,  end  hvad 
der  behøvedes  til  et  tarveligt  Underhold  for  ham  og  hans 
gamle  Moder.  Imidlertid  vilde  han  dog  rimeligvis  have  gjort 
sin  Lykke,  eftersom  hans  Duelighed  og  indtagende  Væsen  daglig 
forskaffede  ham  flere  Kunder,  hvis  ikke  Skjæbnen  ifølge  sin 
uransagelige  Villie  havde  bestemt  ham  til  at  friste  ganske  sær- 
egne Æventyr. 

En  Dag  traadte  nemlig  en  rigt  klædt,  aldrende  fremmed 
Herre  ind  i  hans  Værksted  og  udraabte  ved  Synet  af  ham : 
»Hvorledes,  en  ung  Mand  af  Eders  Ydre  og  saa  megen  Aand 
driver  et  saa  simpelt  Haandværk ! « 

Hertil  svarede  Hassan:  »Jeg  skammer  mig  ingenlunde  ved 
mit  gode,  ærlige  Haandværk,  og  forstaar  at  begrændse  mine 
Ønsker. « 

»Hvis  der  nu  imidlertid,«  vedblev  den  fremmede,  »blev 
budt  Eder  en  god  Lejlighed  til  hastig  at  gjøre  Eders  Lykke, 
vilde  I  da  betænke  Eder?« 

»Forudsat,  at  det  ikke  stred  imod  min  Samvittighed,«  var 
Hassans  Svar,  »vilde  det  være  min  største  Glæde  at  kunne 
forskaffe  min  Moder  nogle  Livsbehageligheder,  og  at  fortsætte 
mine  Studeringer,  som  jeg  maatte  opgive  for  Udkommets  Skyld.« 

Med  mesterlig  hyklet  Velvillie  tog  Oldingen  herpaa  til 
Orde:  »Min  Søn,  Eders  Ønske  er  opfyldt!  I  har  mistet  Eders 
Fader;  i  mig  skal  I  finde  en  anden  Fader.  Fra  dette  Øjeblik 
af  antager  jeg  Eder  i  Søns  Sted.  Jeg  kj ender  den  uvurderlige 
Kunst  at  forvandle  selv  det  simpleste  Metal  til  Guld,  og  har 
Midler  til  uden  Forhaling  at  gjøre  Eder  lykkelig.  Vent  mig  i 
Morgen  ganske  tidlig  her  i  Eders  Værksted!« 

Med  disse  Ord  tog  han  hastig  Afsked,  og  Hassan  blev 
tilbage  ganske  overrasket  ved  det,  han  nylig  havde  hørt.  Nys- 
gerrigheden og  Æresygen  var  pludselig  blevet  vakt  til  Live  hos 
ham ;  hastig  lukkede  han  sit  Værksted  og  ilede  med  et  af  Glæde 
højt  bankende  Hjærte  hjem  til  sin  Moder  for  at  meddele  hende, 
hvad  der  var  forefaldet.  Efter  en  kort  Betænkning  tilraadede 
hans  Moder  ham  at  iagttage  den  fremmede  med  et  aarvaagent 
Øje,  da  hans  indsmigrende  Adfærd  lettelig  kunde  være  et 
Skalkeskjul  for  en  eller  anden  giftig  Ondskab.  »Min  Søn,« 
sluttede  hun  sin  Formaning,  »bliv  heller  i  dine  nuværende  be- 
skedne, men  lykkelige  Forhold!  Du  er  visselig  rig  nok,  naar 
Du  har,  hvad  Du  behøver.« 

Moderens  forstandige  Tale  gjorde  ogsaa  et  dybt  Indtryk 
paa  Hassan,  og  han  lovede  hende  at  være  paa  sin  Post  imod 
den  fremmede.  Saasnart  de  havde  holdt  deres  Maaltid,  gik  de 
til  Hvile;    dog   Hassan  kunde   ikke   lukke   et  Øje  hele  Natten, 

men  ventede  med  Utaalmodighed  den  nye  Dag  og  dermed  til- 
lige Tidspunktet  for  det  skæbnesvangre  Møde. 

Saasnart  Morgenrøden  farvede  Himlen,  stod  Hassan  op  og 
ilede  hen  i  sit  Værksted,"  hvor  den  fremmede  heller  ikke  længe 
lod  vente  paa  sig.  Efter  de  sædvanlige  Hilsener  lod  Oldingen, 
som  havde  en  Smeltedigel  i  Haanden,  Hassan  antænde  en 
stærk  Ild,  og  spurgte  tillige,  om  han  ikke  var  i  Besiddelse  af 
et  eller  andet  simpelt  Metal,  som  Jern,  Bly  eller  deslige.  Den 
unge  Farver  fandt  en  gammel  Kobberpotte,  hvilken  de  slog  i 
Stykker  og  kastede  i  Digelen.  Derpaa  tog  Alkymisten  sin  Turban 
af,  viklede  den  op  og  fremtog  deraf  en  ringe  Mængde  gult 
Pulver,  som  han  dryssede  paa  Kobberet,  idet  han  mumlede 
nogle  uforstaaelige  Ord  derhos.  Snart  efter  løftede  han  Digelen 
igjen  af  Ilden,  og  fremtog  en  Klump  af  det  reneste  Guld,  som 
han  viste  Hassan,  idet  han  opfordrede  ham  til  at  bringe  det 
hen  til  en  Vexeler. 

»Er  I  nu  overbevist  om  min  Kunst?«  spurgte  han  derpaa, 
og  da  Hassan  bad  ham  være  saa  god  at  meddele  ham  den, 
svarede  han:  »Jeg  vil  i  Aften  spise  hos  Eder;  saasnart  vi  er 
alene  med  hinanden,  skal  jeg  med  Glæde  opfylde  Eders  Ønske.« 

Derpaa  begav  de  sig  tilsammen  hen  til  Hassans  Bopæl, 
hvor  denne  viste  sin  Moder  den  store  Klump  af  rent  Guld,  idet 
han  tillige  bad  hende  om  at  tilbringe  Aftenen  hos  en  Naboerske, 
for  at  han  kunde  være  alene  med  sin  Gæst.  Den  ved  sine 
egne  Sandser  overbeviste  gamle  Kone  gjorde  ingen  Indvendinger 
herimod,  og  Hassan  foranstaltede  et  Aftensmaaltid  saa  prægtigt, 
som  han  blot  formaaede  det.  Sidenefter  gjorde  han  sig  tilgode 
derved  som  en  fattig  Djævel,  der  sjælden  kommer  til  Gilde  og 
nylig  har  gjort  sin  Lykke,  og  endskjøndt  han  i  Hjærtet  var  en 
god   Muselmand,    drak   han   dog  overvættes  megen  Vin.      Men 

hertil  var  han  ikke  vant,   og    han  blev  derfor  snart  fuldstændig 
beruset. 

Denne  hans  bevidstløse  Tilstand  benyttede  hans  Bord- 
kammerat til  ubemærket  at  kaste  et  Sovepulver  i  Hassans 
Bæger,  og  denne  sank,  saasnart  han  uden  Mistanke  havde  tømt 
Bægeret,  tilbage  paa  Sofaen,  overvældet  af  en  dødlignende 
Søvn.  Strax  lagde  den  forræderiske  Troldmand  ham  i  en  lang 
Kasse,  tillukkede  den  vel,  hidkaldte  nogle  forud  bestilte  Last- 
dragere, og  lod  ham  bringe  ud  paa  et  sejlfærdigt  Skib,  som 
øjeblikkelig  lettede  Anker  og  søgte  den  aabne  Sø. 

Saasnart  Hassans  Moder  sildig  om  Aftenen  kom  hjem  og 
hverken  fandt  sin  Søn  eller  hans  Gjæst,  tvivlede  hun  intet  Øje- 
blik om  sin  Søns  Ulykke,  samt  om  at  den  fremmede  virkelig 
havde  været  en  Bedrager,  som  det  havde  anet  hende.  Fuld  af 
Fortvivlelse  udrev  hun  sine  graa  Haar,  og  anklagede  Skjæbnen, 
sin  Søns  Uklogskab,  og  dens  Nederdrægtighed,  som  havde  haft 
Hjærte  til  at  benytte  sig  deraf.  De  ved  hendes  Skrig  hid- 
lokkede  Naboer  hørte  med  Smerte  og  Overraskelse,  hvad  der 
var  foregaaet,  og  stræbte  forgjæves  at  trøste  hende.  Tvertimod 
lod  hun  helt  utrøstelig  i  sin  Gaard  oprejse  en  Ligsten,  og 
begræd  derved  Dag  og  Nat  sin  tabte  Søn  uden  at  ville  tage 
nogen  Næring  til  sig. 

Imidlertid  sejlede  Hassans  troløse  Bortfører  videre  med  god 
Vind.  Han  hørte  til  Gebrerne  eller  Ildtilbederne  og  var  en 
duelig  Troldmand.  Hvert  Aar  kom  han  til  Khorasan  for  at 
lokke  en  ung  Muselmand  i  sine  Garn,  hvorved  han  betjente  sig 
af  allehaande  glimrende,  men  bedrageriske  I/øfter.  Men  saasnart 
han  havde  benyttet  sig  af  ham  for  at  blive  Herre  over  alle- 
haande   til    sine    alkymistiske    Arbejder    nødvendige    Ting,    tog 

han  Livet  af  ham,  da  han  frygtede  for,  at  han  skulde  forraade 
hans  Hemmelighed. 

To  Dage  efter  deres  Afrejse  ansaa  Bahram  —  saaledes  hed 
Gebreren  —  det  for  at  være  paatide  at  bringe  sit  Offer  til  Be- 
vidsthed om,  i  hvilken  sørgelig  Stilling  han  befandt  sig.  Han  aab- 
nede  derfor  Kassen  og  dryppede  en  vis  Vædske  i  Hassans  Næse- 
boer. Den  unge  Mand  nyste  og  slog  Øjnene  op.  Forundret  saa 
han  sig  om,  fik  Øje  paa  Troldmanden  og  mærkede  Skibets 
slingrende  Bevægelser;  som  et  Lys  gik  den  ulyksalige  Vished 
op  for  ham,  at  han  var  bleven  en  Skurks  Bytte,  for  hvem  hans 
Moder  forgjæves  havde  advaret  ham.  Men  langtfra  at  knurre 
imod  sin  onde  Skjæbne,  fremsagde  han,  fuld  af  taalmodig  Hen- 
givelse i  Allahs  Villie,  følgende  Sted  af  Koranen: 

»Der  gives  ingen  Frelse  uden  hos  Gud,  fra  hvem  vi  stamme  og 
til  hvem  vi  skulle  vende  tilbage,  —  Store  Allah,  vær  saa  naadig  at 
lade  mig  gaa  deres  Veje,  som  ikke  fornærme  Dig,  og  i  hvem  Du 
har  dit  Velbehag!« 

»Hvad  har  I  for  med  mig?«  spurgte  han  derpaa  Oldingen 
i  blid  og  sagtmodig  Tone.  »I  lovede  mig  Rigdom  og  Glæde-, 
er  dette  her  Vejen,  som  fører  dertil?« 

»Vantro  Usling,  Hund  af  en  Muselmand,«  svarede  Trold- 
manden, »der  er  ikke  længer  Tale  om  din  men  om  min  Glæde! 
Det  skal  være  en  Vellyst  for  mig  at  undlive  Dig  og  forlænge 
dine  Pinsler!  Allerede  har  ni  og  tredive  Grønskollinger  smagt 
mit  Staal,  og  Du  skal  vorde  den  fyrretyvende.  Dog,  der  gives 
endnu  et  Middel  til  din  Redning.  Afsværg  din  taabelige  Islam ! 
Tilbed  med  mig  den  alene  hellige  Ild!  Saa  vil  jeg  tage  Dig 
i  Søns  Sted  og  overantvorde  Dig  alle  mine  Hemmeligheder.« 

»Himlen    fordærve   Dig   tilligemed   din  Løgnreligion!«    ud- 

raabte  Hassan  og  sprang  op  som  en  rasende.  »Ved  Muhammed, 
for  at  befries  fra  nogle  forfængelige  Jordlidelser  vorder  jeg  ikke 
mensvoren  og  giver  Afkald  paa  den  alle  sande  Troende  for- 
jættede Lyksalighed!« 

»Usling,«  mumlede  tænderskj ærende  Ildtilbederen,  som  nu 
gav  hele  sin  onde  Lidenskab  Tøjlen,  »jeg  skal  vel  faa  Dig  til 
at  fløjte  i  en  anden  Tone!     Bi  kun  lidt!« 

I  det  samme  kaldte  han  paa  sine  Slaver.  Disse  kastede 
sig  over  Hassan,  udstrakte  ham  paa  Kahytsgulvet  og  holdt 
ham  fast,  medens  Troldmanden  selv  paa  det  ynkeligste  mis- 
handlede ham  med  en  Svøbe,  som  havde  skarpe  Spidser  og 
efterlod  sig  de  smerteligste  Saar.  Men  desuagtet  trodsede  den 
modige  Yngling  alt,  og  vedblev  at  haane  Ildtilbederen,  indtil 
denne  ganske  udtømt  maatte  holde  op  med  at  slaa  ham.  Da 
lod  Skurken  det  stakkels  Menneske  betynge  med  svære  Lænker, 
og  befalede  sine  Slaver  at  kaste  ham  ned  i  Kjølrummet,  hvor 
de  alene  maatte  forsyne  ham  med  Vand  og  Brød  i  det  knap- 
peste Maal.  Dog  Hassans  troende  Mod  lod  sig  ikke  bøje;  det 
blev  holdt  oprejst  ved  hans  Tillid  til  Gud  og  den  sikre  For- 
trøstning, at  han  nok  en  Gang  vilde  se  en  glædelig  Ende  paa 
de  Lidelser,  som  den  gamle  Gudsfornægter  daglig  beredte  ham. 

En  Dag  brød  der  pludselig  en  voldsom  Storm  løs.  Skibet 
kastedes  op  imod  Skyerne  og  truedes  med  at  blive  opslugt  af 
Afgrunden.  Til  Lykke  for  Hassan  faldt  det  fortvivlede  Mand- 
skab paa  den  Tanke,  at  se  Grunden  til  Elementernes  Oprør  i 
den  grusomme  Behandling,  som  den  unge  Muselmand  maatte 
lide,  og  forlangte  med  truende  Alvor,  at  Ildtilbederen  skulde 
løslade  ham.  Da  Skurken  ikke  strax  vilde  give  sig,  greb  Skibs- 
mandskabet hans  Slaver,  Haandlangerne  for  hans  Grusomhed, 
og    kastede    dem  over    Bord ,    truende    ham    med    den    samme 

Skjæbne,  hvis  han  ikke  øjeblikkelig  gav  sin  Fange  fri.  Da 
maatte  Bahram  endelig  give  efter;  ja,  han  blev  endogsaa 
tvungen  til  paa  sine  Knæ  at  bede  Hassan  om  Forladelse.  Men 
Troldmanden  svor  med  det  samme  i  sit  Hjærte,  at  Hassan  dyrt 
skulde  komme  til  at  betale  denne  Triumf. 

Imidlertid  havde  Stormen  lagt  sig.  Hassan  blev  under 
den  øvrige  Del  af  Rejsen  behandlet  menneskelig,  og  samlede 
hastig  igjen  sine  tabte  Kræfter.  Endelig  naaede  man  Kysten. 
Hassan  gik  i  Land  med  Bahram,  der,  saa  utroligt  det  end 
skulde  synes,  imidlertid  havde  vundet  den  største  Del  af  Yng- 
lingens Tillid  tilbage,  og  faaet  ham  til  at  tro,  at  de  nu  var 
paa  god  Vej  til  det  Land,  hvor  Guldet  fandtes.  Ildtilbederen 
bød  Skibsføreren  at  vente  paa  dem  i  en  Maaned,  og  tiltraadte 
derpaa  med  Hassan  sin  Vandring  ind  i  det  indre  af  Landet. 

Saasnart  de  var  Skibet  ude  af  Sigte,  tog  Troldmanden  en 
lille  Tromme  frem  under  sit  Klædebon  tilligemed  Tromme- 
stikker, og  gav  sig  til  at  slaa  en  Marsch  derpaa.  Øjeblikkelig 
hævede  sig  i  Ørkenen  en  rasende  Vind  tilligemed  mægtige 
Støvskyer,  som  indhyllede  alt  i  Mørke.  Hassan  følte  en  skrække- 
lig Angst,  men  blev  i  det  samme  Øjeblik  paa  det  behageligste 
overrasket,  da  Støvskyerne  pludselig  forsvandt,  og  han  saa  tre 
vel  opsadlede  Kameler  for  sig.  Det  ene  af  disse  Dyr  var  be- 
pakket med  alle  tænkelige  Rejsefomødenheder;  de  to  andre 
var  rigt  og  smukt  optømmede  og  syntes  kun  at  vente  deres 
Ryttere, 

Bahram  bød  Hassan  bestige  den  ene  og  besteg  selv  den 
anden,  og  fremad  gik  det  med  en  til  det  underfulde  grænd- 
sende  Hurtighed.  I  hele  otte  Dage  mødte  der  dem  intet  af 
Betydenhed;  men  paa  den  niende  øjnede  Hassan  noget  lysende 
i  det  fjæme.      Da  han  kom  nærmere,    opdagede  han  for  sig  et 

herligt,  med  yppigt  Grønsvær,  med  Buske  og  Træer  smykket 
Landskab,  i  hvis  Midte  der  hævede  sig  et  af  Guld  og  Ædel- 
stene straalende  Palads;  det  var  dette,  som  havde  lyst  i  Øjnene 
paa  ham  fra  det  fjerne. 

Men  saasnart  Ildtilbederen  fik  Øjet  op  for,  hvor  han  var^ 
drejede  han  hastig  af,  og  lod  sin  Kamel  løbe  i  en  anden 
Retning,  alt  hvad  den  kunde.  Hassan  havde  gjerne  fortsat  sin 
Vej  til  Paladset,  men  formaaede  ikke  at  faa  sit  Dyr  til  at  lystre; 
det  tog  Bidslet  mellem  Tænderne  og  forfulgte  samme  Retning 
som  Bahrams;  og  det  standsede  ikke,  førend  Troldmanden 
havde  naaet  et  tæt  Buskads,  hvor  han  nogenlunde  troede  sig 
sikker,  og  igjen  lod  sit  Dyr  drage  Aande.  Da  Hassan  spurgte 
ham,  hvad  denne  ilsomme  Flugt  havde  at  betyde,  svarede  han 
ham,  at  hint  Slot  var  beboet  af  onde  Aander,  som  var  hans 
Fjender,  og  om  hvilke  han  senere  nok  skulde  fortælle  ham  mere. 
Saa  fortsatte  de  igjen  deres  Vej.  Efter  nogen  Tids  Forløb 
spurgte  Troldmanden  Hassan,  om  han  intet  kunde  se  i  det 
fjerne.  »Jeg  ser  en  Række  dunkle  Skyer,«  svarede  denne, 
»som  strækker  sig  fra  Øst  til  Vest.«  »Det  er  ikke  Skyer,« 
berigtigede  Bahram,  »men  nogle  meget  høje  Bjerge,  som 
kaldes  Skybjergene.  Deres  Ryg  er  Maalet  for  vor  Rejse,  og 
ved  din  Bistand  skal  vi  vende  rigere  tilbage  til  vort  Skib  end 
Alverdens  Konger  og  Fyrster.  Men  saa  bliver  det  ogsaa  nød- 
vendigt, at  Du  lystrer  mig  i  alt  uden  Betænkning.« 

Hassan  lovede  det;  men  i  sit  Indre  bævede  han  ved 
at  tænke  paa  de  ni  og  tredive  Ofre  og  den  Behandling,  han 
allerede  havde  lidt  af  den  gamle  Ildtilbeder.  I  dette  Øjeblik 
fortrød  han  bittert,  at  han  havde  ladet  sig  lokke  fra  Skibet; 
men  nu  kom  al  Fortrydelse  for  silde.    Derfor  stræbte  han  alene 

at    skjule    sin    Frygt,     og    anbefalede     sig    iøvrigt    i    Forsynets 
Varetægt. 

Bahram  behandlede  ham  i  de  følgende  Dage  med  en  næsten 
overdreven  Opmærksomhed  og  Mildhed ;  efter  fire  Dages  Forløb 
befandt  de  sig  tilsyneladende  ved  Foden  af  Bjergene.  Men  da 
de  kom  nærmere,  fandt  de  sig  endnu  adskilt  derfra  ved  en 
uhyre  Afgrund,  som  dannedes  af  den  stejlt  nedstigende  Bjergvæg 
hinsides,  og  en  bred  og  dyb  Kløft,  der  syntes  uoverstigelig. 
Paa  dette  Sted  steg  de  af  deres  Kameler,  Troldmanden  udpak- 
kede tre  Smaabrød  og  en  Vandkrukke,  og  antændte  en  god 
Ild ;  derpaa  slagtede  han  den  mindste  Kamel,  tog  Indvoldene 
ud  og  rensede  dens  Bug  omhyggelig. 

Da  alt  dette  var  færdigt,  sagde  han  til  Hassan:  »Min  Søn, 
nu  er  Øjeblikket  kommet,  da  vi  skal  faa  Løn  for  al  vor  Møje. 
Du  maa  strax  krybe  ind  i  Bugen  paa  denne  døde  Kamel;  jeg 
vil  da  sy  Aabningen  sammen,  dog  saaledes,  at  der  bliver  et 
Hul  tilbage,  hvorigjennem  Du  kan  drage  din  Aande.  Saa  vil 
der  komme  en  mægtig  Rochfugl  og  bære  det  døde  Dyr  over 
Afgrunden  op  paa  Toppen  af  Bjerget.  Saasnart  Du  mærker,  at 
Fuglen  har  sluppet  Dig,  maa  Du  skynde  Dig  med  atter  at 
aabne  Kamelens  Bug  ved  Hjælp  af  din  Dolk.  Fuglen  vil  blive 
forskrækket  ved  det  pludselige  Syn  af  et  Menneske,  og  øjeblik- 
kelig tage  Flugten,  saa  maa  Du,  uden  at  spilde  Tiden,  fylde 
denne  Pose,  som  jeg  her  giver  Dig,  med  det  sorte  Støv,  der  i 
Mængde  findes  oppe  paa  Bjerget;  her  har  Du  et  Reb,  hvormed 
Du  derpaa  hisser  Posen  ned  til  mig  over  den  stejle  Skrænt. 
Naar  saaledes  dit  Værk  er  fuldendt,  binder  Du  Rebet  fast  ved 
et  Træ  deroppe,  og  følger  ved  Hjælp  af  dette  uden  Vanskelig- 
hed efter  Posen,  som  den  rigeste  og  lykkeligste  Mand  i  hele 
Verden. 

Hassan  havde  ikke  længere  noget  Valg,  men  maatte  vel 
føje'  sig  efter  Troldmandens  Villie.  Han  lod  sig  altsaa  af  sin 
Tyran  sy  ind  i  Kamelen,  og  laa  taalmodig  og  ventede  sin 
Skjæbne.  Efter  nogle  Timers  Forløb  slog  en  af  de  uhyre  Fugle, 
som  byggede  oppe  paa  Bjerget,  ned  fra  Luften  og  bortførte 
Kamelen  i  sine  mægtige  Klør.  I  et  Nu  befandt  Hassan  sig 
oppe  paa  den  højeste  Top  af  Bjerget.  Øjeblikkelig  bragte  han 
den  ham  af  Troldmanden  givne  Forskrift  i  Anvendelse,  og  Fuglen 
fløj  forskrækket  bort. 

Nu  skyndte  den  unge  Mand  sig  med  at  fylde  den  med- 
bragte Pose,  som  Ildtilbederen  havde  befalet  ham.  Saasnart 
den  var  fuld  af  det  sorte  Støv,  bandt  han  den  fast  til  Rebet 
og  sænkede  den  ned  over  den  bratte  Fjeldside.  Men  saasnart 
Troldmanden  havde  Posen  imellem  sine  Hænder,  gav  han  sig 
af  al  Kraft  til  at  drage  i  Rebet,  saa  at  der  tilsidst  intet  andet 
blev  tilovers  for  den  arme  Hassan  end  at  give  Slip  paa  det 
eneste  Middel  til  sin  Tilbagekomst  og  Frelse.  Derpaa  skreg 
Skurken  fra  Dybet  op  til  ham :  » Hund  af  en  Muselmand,  nu 
skal  Du  betale  mig  al  den  Ydmygelse,  jeg  har  maattet  lide  for 
din  Skyld!  Slaa  Dig  nu  til  Ro,  hvor  Du  er;  Du  vil  finde  godt 
Selskab  i  alle  de  Ofres  Benrade,  som  jeg  har  befordret  derop 
før  Dig.« 

Da  Hassan  forsøgte  paa  at  vække  hans  Medlidenhed,  ved- 
blev han:  »Nej,  min  Ven,  jeg  er  ikke  tosset  nok  til  at  beholde 
et  Menneske  hos  mig,  der  kunde  forraade  mine  Hemmeligheder. « 
Med  disse  Ord  besteg  han  sin  Kamel,  og  overlod  Hassan  til 
hans  vilde  Fortvivlelse. 

Bevidstløs  sank  han  til  Jorden,  saasnart  han  havde  tabt 
den  bortilende  Troldmand  af  Øjne,  og  først  efter  flere  Timers 
Forløb  bragte  Sulten  og  den  gjenvaagnende  Kjærlighed  til  Livet 

ham  atter  til  Besindelse.  Han  rejste  sig,  bad  til  sin  Skaber,  og 
fortærede  et  af  de  sniaa  Brød,  han  havde  hos  sig.  Dette  spar- 
somme Maaltid  gjengav  ham  en  Del  af  hans  Kræfter,  og  han 
lob  hid  og  did  for  at  opsøge  en  Udvej  af  sin  Elendighed.  Men 
det  var  forgjæves.  Natten  brød  frem;  Frygten  for  de  vilde  Dyr 
og  for  at  styrte  i  en  Afgrund,  tvang  ham  til  at  opgive  de 
tomme  Forsøg,  og  han  besteg  et  Træ,  hvori  han,  udtømt  som 
han  var,  snart  faldt  i  en  dyb  Søvn.  Men  en  forfærdelig  Drøm 
pressede  Angstsveden  frem  paa  hans  Pande,  og  da  han 
skrækslagen  for  op  af  sin  Slummer,  saa  han  lige  foran  sig 
det  opspilede  Gab  og  de  funklende  Øjne  af  en  uhyre  Slange, 
der  syntes  forud  at  gotte  sig  til  at  opsluge  ham.  Angsten 
lammede  ham  aldeles;  men  Slangen  gjorde  i  samme  Øjeblik  en 
Bevægelse,  maaske  for  at  indtage  en  bekvemmere  Stilling  til  det 
afgj  ørende  Spring,  hvorved  den  kom  til  at  vende  sit  Hoved  en 
Smule  til  Siden.  Dette  Øjeblik  benyttede  den  af  den  yderste 
Rædsel  gjennembævede  Hassan;  han  greb  sin  Dolk  og  stødte 
den  tvers  igjennem  Uhyrets  Hoved,  saa  at  det  strax  styrtede 
ned  af  Træet. 

Den  øvrige  Del  af  Natten  tilbragte  den  ulykkelige  Hassan 
med  vidt  aabne  Øjne;  men  da  han  i  Dagbrækningen  steg  ned 
af  Træet,  fik  han  først  en  rigtig  Forestilling  om,  hvilket  Uhyre 
han  havde  fældet.  Dolken  var  gaaet  helt  igjennem  dets  Hoved ; 
der  var  Liv  i  det  endnu,  endskjøndt  dets  Øjne  var  helt  tilluk- 
kede; uden  Fare  og  Anstrængelse  tog  Hassan  fuldkommen 
Livet  af  Slangen. 

Men  netop  det,  der  havde  syntes  at  skwlle  vorde  hans 
Fordærvelse,  blev  nu  et  Middel  til  hans  Frelse ;  saa  forunderlige 
er  Guds  Veje.  Slangens  uhyre  Længde  bragte  ham  nemlig  paa 
den  Tanke,  at  trække  Huden  af  den    og   skjære  den  i  Strimler 

til  et  Reb,  der  kunde  erstatte  ham  hint,  som  den  onde  Bahram 
havde  revet  ham  af  Hænderne.  Ufortøvet  lagde  han  Haand 
paa  Værket,  og  det  lykkedes  ham  fuldkommen-,  Skindet  var 
overordentlig  sejgt,  og  Rebet  viste  sig  at  være  tilstrækkelig 
stærkt  og  sikkert.  Med  Omhu  gjorde  han  sit  nye  Reb  fast 
ved  et  Træ,  og  svingede  sig  med  Forsigtighed  ud  over  den 
bratte  Skrænt;  langsomt  steg  han  ned,  og  naaede  endelig  med 
Udtømmelse  af  sine  sidste  Kræfter  ned  i  Svælget,  ved  Bjergets 
Fod,  paa  hvis  Top  han  havde  troet  at  skulde  udaande  sit 
sidste  Suk. 

Saasnart  han  følte  fast  Bund  under  sine  Fødder,  kastede 
han  sig  paa  sit  Ansigt  og  takkede  Forsynet  for  sin  vidunderlige 
Frelse,  idet  han  tillige  bad  Profeten  om  at  staa  ham  bi  i  de 
Farer  og  Gjenvordigheder,  som  han  maaske  endnu  havde  at 
gjennemgaa-,  da  han  derpaa  havde  udhvilet  sig  lidt,  klatrede  han 
med  Møje  op  af  Kløften,  og  gav  sig  trøstig  paa  Vejen  imod 
sin  videre  Bestemmelse. 

Han  kom  igjennem  store  Skove  med  allehaande  vilde  Træer, 
af  hvis  Frugter  han  ernærede  sig.  Ikke  længe  varede  det,  inden 
han  troede  at  kunne  orientere  sig;  han  befandt  sig  netop  paa 
samme  Vej,  ad  hvilken  han  var  kommen  hid  med  Troldman- 
den. Med  forhøjet  Mod  vedblev  han  i  ni  Dage  utrættelig 
at  forfølge  Vejen;  endelig  kom  han  igjennem  en  herlig  Alle  af 
Frugttræer,  og  saa  pludselig  igjen  for  sig  hint  prægtige  Palads, 
som  Troldmanden  saa  ængstelig  havde  omgaaet. 

Idet  han  kom  nærmere,  betragtede  han  med  stedse  stigende 
Beundring  den  herlige  Bygning;  mest  faldt  ham  en  Forhal  i 
Øjne,  der  fremviste  Bjælkeværk  og  Tag  af  azurblaat  Metal, 
baarne  af  gyldne  Søjler  i  stort  Antal.  Men  da  Hassan  var  ganske 
tæt  ved  Slottet,  paakom  der  ham  en  pludselig  Tvivl  om,  hvorvidt 

han  ogsaa  turde  træde  derind  og  bede  om  Gjæstfrihed;  han  erin- 
drede sig  nemlig,  at  Bahram  havde  talt  om  onde  Aander,  som  her 
skulde  have  deres  Bolig.  Men  hastig  betænkte  han,  at  der 
dog  ikke  kunde  hændes  ham  noget  værre  end  det,  han  allerede 
havde  oversiaaet,  i  lige  Maade  det,  han  endnu  havde  at  be- 
frygte, hvis  han,  afkræftet  og  hjælpeløs  som  han  var,  herfra 
begav  sig  videre  ud  i  den  vide  Ørken,  —  og  vovede  sig  rask 
ind  i  Paladset. 

Da  han  var  skreden  over  en  herlig,  med  kostbart  Marmor 
brolagt  Gaard,  kom  han  ind  i  en  med  forbausende  Pragt  ud- 
smykket Sal,  hvor  han  fandt  to  Kvinder,  som  spillede  Skak 
med  hinanden.  Saasnart  han  viste  sig,  udraabte  den  ene  af 
dem:  »Se,  kjære  Søster,  det  er  vistnok  den  ulykkelige,  unge 
Mand,  som  vi  for  nogen  Tid  siden  saa  komme  her  forbi  med 
Troldmanden  Bahram!« 

»Ja,  tilvisse,  det  er  ham  selv!  sagde  Hassan,  idet  han 
kastede  sig  for  deres  Fødder  for  at  anraabe  dem  om  Gjæst- 
frihed. 

»I  behøver  ikke  at  bede  os,«  svarede  den  ene  af  Kvinderne. 
»Havde  I  ikke  befundet  Eder  i  Selskab  med  hin  elendige  Ild- 
tilbeder, havde  vi  allerede  for  længe  siden  haft  Eder  hos  os. 
Vor  Fader  har  nemlig  i  vor  tidlige  Ungdom  hensat  os  i  dette 
afsides  liggende  Palads,  som  er  bygget  af  Aander,  med  det 
Hverv,  at  vi  skulde  føre  Opsigt  med  Værelserne  og  Kostbar- 
hederne. Det  skal  være  os  en  Glæde,  hvis  I  vil  blive  hos 
os  og  hjælpe  os  dermed;  vi  skal  behandle  Eder  som  en 
Broder. « 

Med  Glæde  modtog  Hassan  dette  Tilbud  og  blev  paa 
Slottet.  Den  ene  Dag  henrandt  ganske  behagelig  efter  den 
anden-,  han  havde  lidet  eller  intet  at  bestille,  og  forundrede  sig 

i  Stilhed  over,  at  dette  store  og  prægtige  Palads,  som  det  syntes, 
ingen  egentlig  Bestemmelse  havde.  Med  de  to  Søstre  levede 
han  i  den  allerbedste  Forstaaelse  og  fik  dem  daglig  kjærere. 
Men  der  gaves  visse  Dage,  da  han  maatte  finde  sig  i  at  blive 
indelukket  i  et  Værelse,  hvor  han  hverken  kunde  se  eller  høre, 
hvad  der  foregik  paa  Slottet.  Denne  Omstændighed  ærgrede 
ham  dog  lidt,  og  pirrede  i  høj  Grad  hans  Nysgjerrighed.  Til- 
sidst  besluttede  han  at  overliste  sine  Veninder,  og  forlod  det  i 
.Tillid  til  hans  Lydighed  kun  skødesløst  forvarede  Værelse.  En 
ubestemt  Anelse  førte  ham  ned  i  Haven,  hvor  han  skjulte 
sig  i  det  tætte  Buskads.  Men  hvad  fik  han  ikke  her  at  sel 
I  et  Vandbækken  opdagede  han  flere  unge  Piger,  henrivende, 
dejlige  som  Paradisets  Jomfruer,-  de  var  i  Begreb  med  at  bade 
sig  under  Spøg  og  Latter.  En  især,  som  det  syntes,  den  yngste 
af  dem  alle,  gjorde  et  dybt  Indtryk  paa  Hassans  Hjerte.  Ganske 
fortabt  i  Skuet  af  saa  store  Yndigheder  blev  Hassan  ved  at 
stirre,  indtil  de  unge  Huri'er,  efter  at  have  indhyllet  sig  i  deres 
lette  Klædebon,  som  laa  henkastet  i  Græsset,  hævede  sig  op 
i  Luften  og  i  et  Nu  forsvandt. 

Som  et  ganske  andet  Menneske  vendte  den  unge  Mand 
tilbage  til  Slottet.  Fra  den  Stund  af  anvendte  han  den  samme 
List  oftere,  og  blev  mere  og  mere  opfyldt  af  de  unge  flygtige 
Kvinders  Dejlighed,  især  af  den  enes,  hvilken  hans  Hjerte 
havde  udkaaret  sig.  Med  Smerte  saa  hans  Veninder  ham  hen- 
tæres  Dag  for  Dag,  uden  at  kjende  Aarsagen  dertil.  Men  da 
det  endelig  kom  saa  vidt,  at  de  maatte  frygte  for  hans  Liv, 
aftvang  de  ham  Tilstaaelsen  om,  hvorledes  han  havde  skuffet 
deres  Tillid  og  hvor  haardt  Kjærligheden  havde  straffet  ham 
derfor.  Søstrene  modtog  hans  Bekj endelse  med  Blidhed,  men 
søgte  at  gjøre  ham  hans  Daarskab  begribelig,  at  han,  en  dødelig. 

stræbte  efter  at  træde  i  Forbindelse  med  en  Datter  af  Aandemes 
Konge.  Det  var  nemlig  ham,  der  ejede  dette  Slot,  og  det  var 
et  af  hans  Døtres  kjæreste  Lyststeder,  Men  Hassan  erklærede, 
at  han  uden  Redning  maatte  synke  i  Graven,  hvis  den  skjønne 
ubekj  endte  ikke  blev  hans. 

Da  nu  Søstrene  tilsidst  saa,  at  han  var  -nihelbredelig  for 
denne  Kjærlighed,  og  da  de  var  ham  inderlig  hengivne,  betroede 
de  ham  til  hans  store  Trøst  den  Hemmelighed,  at  de  skjønne 
Jomfruers  hele  Magt  var  knyttet  til  deres  Slør.  Hvis  det  derfor 
lykkedes  ham  at  gjøre  sig  til  Herre  over  sin  Elskedes  Klædebon, 
vilde  hun  se  sig  tvungen  til  at  blive  tilbage  hos  ham  paa 
Slottet. 

Denne  Meddelelse  gjengav  den  elskovssyge  øjeblikkelig 
hans  Kræfter,  og  han  foresatte  sig,  ved  Feprindsessemes  næste 
Besøg  at  bemægtige  sig  sin  Elskedes  Slør,  og  med  dette  hende 
selv.  Lejligheden  til  at  udføre  denne  Plan  kom  snart;  en  af  de 
følgende  Dage  indfandt  Prindsesserne  sig,  atter.  Hassan  stod 
paa  sin  Plads  i  Buskadset  tæt  ved  Badestedet.  Neppe  havde 
Møerne  kastet  sig  i  Vandet,  førend  den  unge  Muselmand  sprang 
frem,  snappede  den  yngste  Prindsesses  i  Græsset  efterladte 
Slør,  og  svingede  det  højt  i  Luften.  Forskrækket  ilede  de 
øvrige  Nymfer  i  Land,  greb  deres  Slør  og  fløj  skrigende  bort; 
alene  den  yngste  blev  tilbage,  fuld  af  Blusel  over  sin  Nøgenhed, 
bittert  begrædende  Tabet  af  Frihed,  Forældre,  Hjem  og  Sød- 
skende.  Hændervridende  kastede  hun  sig  ned  for  Hassan  og 
bad  ham  give  hende  Sløret  tilbage.  Uden  I>ige  dejlig  var  den 
unge  Prindsesse  i  sin  Smerte;  dog  Muselmanden  lod  sig  allige- 
vel ikke  røre,  men  holdt  fast  ved  sit  Bytte.  Derimod  bestræbte 
han  sig  for  ved  en  beskeden  og  artig  Opførsel  at  udslette  hos 
hende  det  ugunstige  Indtryk,  som  hans  voldsomme  Adfærd  ved 

deres  første  Møde  havde  maattet  gjøre  paa  hende.  Dog  den 
unge  Nymfe  forblev  utrøstelig;  alle  Hassans  og  de  tvende 
Søstres  ømme  Bestræbelser  var  saa  aldeles  spildt  paa  hende,  at 
deres  Opmærksomhed  endogsaa    lod  til    at  være  hende    forhadt. 

Imidlertid  udøvede  dog  Tiden  ogsaa  her,  som  overalt,  sin 
mildnende  og  forsonende  Indflydelse.  Hassan  havde  overgivet 
sin  skjønne  Fange  i  de  to  Søstres  Varetægt,  og  disse  omgikkes 
hende  paa  en  saa  øm  og  skaansom  Maade,  at  Prindsessen  lidt 
efter  lidt  forsonede  sig  med  sin  Skjæbne,  og  følte  sig  hjemme 
paa  Slottet,  en  Gang  hendes  Lyststed,  for  Tiden  hendes  Fange- 
bur. Den  Opmærksomhed,  som  fra  alle  Sider  vistes  hende,  det 
fine  og  ømme  Hensyn,  som  man  uforandret  vedblev  at  iagt- 
tage uagtet  al  hendes  Gjenstridighed,  aabnede  tilsidst  hendes 
Hjerte  for  blidere  og  lykkeligere  Følelser.  Hassan  var  meget 
smuk;  hans  Væsen  og  Opførsel  var  ædel  og  indtagende.  Han 
og  Søstrene  var  Prindsessens  eneste  Omgang  og  de  omgav 
hende  tidlig  og  silde.  Den  endelige  Følge  af  alt  dette  var,  at 
Søstrene  tilsidst  blev  hendes  Veninder,  og  Hassan  hendes  Hjertes 
Elskede.  Efter  nogle  Maaneders  Forløb  fejrede  Hassan  sit 
Bryllup  med  den  skjønne  Prindsesse  af  de  flyvende  Øer,  ved 
hvilken  Lejlighed  Søstrenes  kjærlige  Omsorg  bidrog  endnu  mere 
til  det  elskende  Pars  Lykke  ved  de  herlige  Fester,  som  i  lang 
Række  afløste  hinanden. 

I  en  salig  Forstaaelse  henlevede  nu  Ægtefællerne  Tiden 
med  hinanden.  Dog  ingen  Lykke  er  ganske  pletfri;  stundom 
formørkedes  Hassans  Glæde  af  Tanken  paa  hans  gamle  Moder, 
og  han  følte  en  stedse  nagende  Længsel  efter  at  gjense  hende. 
Tilsidst  kunde  han  ikke  længere  undertrykke  sit  Hjertes  mægtige 
Attraa,  og  bad  de  tvende  Søstre  om  Tilladelse  til  med  sin  unge 
Gemalinde  at  vende  tilbage   til  sit   Hjem.      Kun  nødig    gav  de 

deres  Samtykke,  men  lod  sig  dog  endelig  bevæge  af  Styrken  i 
hans  barnlige  Kjærlighed  og  bestemte  selv  Dagen  til  han  Af- 
rejse. Da  Skilsmissens  Time  var  kommen,  rørte  en  af  Søstrene 
ved  en  lille  Tromme,  og  i  samme  Øjeblik  stod  en  Række 
Kameler,  der  var  belæssede  med  kostbare  Gaver  af  den  forskjel- 
ligste  Art,  tilligemed  et  talrigt  Følge  af  sorte  og  hvide  Slaver 
udenfor  Slotsporten.  Baade  Kameler  og  Slaver  var  bestemt 
for  Hassan  og  hans  Gemalinde.  Saasnart  den  unge  Mand  havde 
hjulpet  sin  Elskede  ind  i  den  for  hende  bestemte  smukke  og 
bekvemme  Bærestol,  besteg  han  selv  en  kraftig,  paa  det  prægtigste 
opsadlet  Kamel,  og  gav  Tegnet  til  Opbrud. 

Under  mange  Taarer  og  med  det  bestemte  Løfte,  at  han 
snart  skulde  forny  sit  Besøg,  skiltes  Hassan  fra  sine  elskelige 
Velgj ørerinder.  Saasnart  de  havde  naaet  Kysten,  besteg  de  et 
Skib,  som  netop  laa  sejlfærdigt  til  Basra,  og  efter  en  lykkelig 
Fart  blev  de  modtaget  af  Hassans  Moder  med  aabne  Arme. 
Hendes  Glæde  over  at  gjense  sin  alt  for  længe  siden  opgivne 
og  længe  begrædte  Søn  lader  sig  ikke  beskrive.  Med  Hen- 
rykkelse omfavnede  hun  sin  Svigerdatter,  som  hun  fandt  for- 
tryllende skjøn,  og  takkede  Himlen  med  opløftede  Hænder  for 
denne  høje  Glæde,  som  den  havde  ladet  hende  opleve  paa 
hendes  gamle  Dage. 

Rig  paa  alle  Kjærlighedens  og  Lykkens  Goder  var  Hassan 
nu  det  misundelsesværdigste  Menneske  i  hele  Basra.  To  dejlige 
Sønner  havde  kronet  hans  Lykke,  og  han  vidste  ikke,  hvor 
Tiden  var  bleven  af,  da  det  en  Dag  gik  op  for  ham,  at  det 
var  fulde  tre  Aar  siden,  han  havde  forladt  sine  Veninder,  de 
gode  Søstre.  Herved  ihukom  han  sit  Løfte  at  besøge  dem,  og 
traf  som   en   ordholden  Mand  Anstalter    til   at  indfri    sit  Løfte. 

Efter  at  have  taget  en  kjærlig  Afsked  fra  sin  Gemalinde,  over- 
leverede han  i  sin  Moders  Hænder  hint  Trylleslør,  som  han 
havde  i  sin  Besiddelse,  med  den  udtrykkelige  Anvisning,  at  hun 
skulde  forvare  det  vel  og  aldrig  lade  det  komme  i  hans  Gemal- 
indes Hænder.  Saa  lykkelig  de  nemlig  end  levede  sammen, 
troede  han  dog  stundom  at  have  bemærket,  at  hun  længtes 
efter  sin  Familie,  og  frygtede  med  Grund  for,  at  hun,  naar 
Lejlighed  gaves,  ikke  skulde  kunne  modstaa  Fristelsen  til  at 
flyve  tilbage  til  sit  Hjem.  Hans  Moder  forsikrede,  at  han  kunde 
være  aldeles  rolig,  og  han  tiltraadte  da  med  frejdigt  Mod 
sin  Rejse. 

Da  Hassan  efter  fuldendt  Sejlads  steg  i  Land,  fandt  han 
Kameler,  som  ventede  paa  ham.  Søstrene  vidste  nemlig  for- 
medelst deres  Tryllekunst,  at  han  vilde  komme,  og  havde  sendt 
ham  Dyrene  i  Møde.  Hans  Modtagelse  var,  som  han  havde 
ventet  den,  øm  og  frydefuld.  Søstrene  benyttede  enhver  Lej- 
lighed til  at  berede  ham  Glæde,  saalænge  han  opholdt  sig  hos 
dem;  og  opstod  der  end  ofte  Længsel  hos  ham  efter  Moder, 
Hustru  og  Børn,  forstyrrede  denne  dog  under  de  givne  Om- 
stændigheder ingenlunde  hans  Velvære,  eftersom  den  var  forenet 
med  et  saligt  Haab  om  et  snarligt  Gjensyn  fuldt  af  Hen- 
rykkelse. 

Nogle  Dage  efter  Hassans  Afrejse  besøgte  hans  unge 
Gemalinde  i  Selskab  med  hans  Moder  et  af  de  offentlige  Bade, 
som  blev  benyttet  ikke  blot  af  de  mest  ansete  Kvinder  i  Byen, 
men  ogsaa  af  Damerne  ved  Harun  al  Raschids  glimrende  Hof; 
Khalifén  opholdt  sig  nemlig  paa  samme  Tid  i  Basra.  Der 
saa  nogle  af  Sultaninde  Sobeides  Kvinder  Hassans  Gemalinde, 
og  blev  saa   indtagen    af  hendes   overjordiske   Skjønhed,   at  de 

ikke  hørte  op  med  at  lovprise  hende,  førend  hun  havde 
forladt  Badet  og  var  kommen  dem  ud  af  Øjne.  Men  nogle  var 
endog  til  den  Grad  bleven  fortryllet  af  hende,  at  de  fulgte  efter 
hende  lige  indtil  hendes  Bolig,  og  derfor  temmelig  silde  kom 
tilbage  til  Paladset;  dette  tog  Sobe'ide  dem,  da  hun  netop  ikke 
var  i  det  bedste  Lune,  meget  ilde  op,  og  forlangte,  at  de  skulde 
bekjende  Aarsagen  til  deres  utilbørlig  lange  Udeblivelse.  Hertil 
var  hendes  Kvinder  strax  villig,  og  gjorde  hende  en  saa  begej- 
stret Skrildring  af  Hassans  Gemalinde,  at  hun  følte  sig  over- 
ordentlig nysgjerrig  efter  at  lære  dette  Vidunder  af  Skjønhed 
at  kjende.  Hun  lod  derfor  den  følgende  Dag  Hassans  gamle 
Moder  kalde  for  sig.  Matronen  indfandt  sig,  bævende  af  Ære- 
frygt og  Ængstelse,  kastede  sig  ned  for  Sultaninden  og  kyssede 
hendes  Fødder. 

»Staa  op,  gamle,  og  frygt  intet!«  tog  Sobeide  til  Orde. 
»Din  Sønnekones  Skjønhed  er  bleven  rost  for  mig  som  et 
Verdens  Vidunder;  jeg  har  ladet  Dig  kalde  alene  for  at  sige 
Dig,  at  jeg  ønsker  at  se  hende,  og  befaler  Dig  at  føre  hende 
til  mig.« 

Hassans  Moder  blev  atter  let  om  Hjertet,  og  fandt  Fyrst- 
indens Ønske  ganske  naturligt;  hun  bøjede  sig  ærbødig,  kyssede 
i  Taushed  Sobeides  Haand,  og  ilede  derpaa  hjem  for  at  med- 
dele sin  Svigerdatter  den  Ære,  der  skulde  vederfares  hende. 
Inderlig  glad  smykkede  den  unge  Kone  sig  med  sine  kostba- 
reste Klæder,  og  begav  sig  uden  Forhaling  tilligemed  sine  to 
Sønner  og  sin  Svigermoder  til  Khalifens  Palads. 

Saasnart  Sobeide  fik  Øje  paa  hende,  udraabte  hun  fuld  af 
Beundring  og  Overraskelse:  »Paa  hvilken  Plet  af  Jorden  er 
denne  himmelske  Skjønhed  bleven  født?«  Efterat  hun  derpaa 
naadig  havde  modtaget  hendes  ærbødige  Hilsen,  lod  hun  hende 

tage  Plads  ved  Siden  af  sig,  befalede,  at  der  skulde  bringes 
Forfriskninger,  og  vidste  ingen  Ende  paa  sine  Kjærtegn  og  Lov- 
taler. Endelig  bad  hun  hende  om  at  fortælle  sin  Historie. 
Denne  var  saa  overordentlig,  at  Fyrstinden,  endskjøndt  den  for- 
klarede det  ualmindelige  i  den  unge  Kones  Væsen  og  Optræden, 
derved  dog  kun  i  endnu  højere  Grad  følte  sig  henreven  til  For- 
bauselse  og  Beundring. 

»Min  Fyrstinde  er  saa  naadig  at  finde  mig  smuk  i  dette 
Klædebon,«  sagde  Hassans  Gemalinde  tilsidst,  »hvad  vilde  I 
da  vel  sige,  naar  I  saa  mig  i  min  hjemlige  Dragt?  —  Ønsker 
I  at  se  mig  deri,  behøver  I  kun  at  befale  min  Svigermoder,  at 
hun  skal  hente  mig  min  Luftklædning,  hvilket  hun  ikke  vil 
vove  at  nægte  Eder,  og  I  skal  da  maaske  komme  til  at  nyde 
et  virkeligt  overraskende  Skuespil.« 

Strax  udstedte  Sobeide  sin  Befaling.  Hassans  Moder  havde 
vistnok  ikke  glemt  det  Løfte,  hendes  Søn  havde  taget  af  hende; 
men  hun  vovede,  som  hendes  Svigerdatter  rigtig  havde  forudset, 
ikke  at  vægre  sig,  og  hentede  fuld  af  Bekymring  det  betydede 
Klædebon. 

Efterat  Sobeide  længe  havde  betragtet  Sløret  og  beundret 
den  vidunderlige  fine  Væv  deri,  overgav  hun  det  i  den  unge 
Kones  Hænder.  Med  Øjne,  der  straalede  af  Glæde,  kastede 
denne  Sløret  om  sig,  ilede  derpaa  hastig  ud  paa  en  til  Værelset 
stødende  Terrasse,  tog  sine  Børn  i  Armene  og  hævede  sig  op 
i  Luften  for  Sultanindens  og  hendes  Omgivelsers  forbausede 
Blikke. 

Saasnart  hun  var  højt  nok  oppe  til  at  føle  sig  i  Sikkerhed, 
raabte  hun  ned:  »Farvel,  kjære  Moder!  Trøst  min  Gemal,  og 
forvis  ham  om  min  bestandige  Kjærlighed!  En  ubetvingelig 
Længsel  efter  Hjem  og  Slægt  har  revet  mig  ud  af  hans  Arme; 

hvis    han    elsker    mig   saa   højt,    at   han  ikke  kan  leve  foruden 
mig,  maa  han  opsøge  mig  paa  Øerne  Wak-al- Wak  I « 

Saasnart  hun  havde  sagt  dette,  svævede  hun  videre,  blev 
skjult  af  Skyerne,  kom  endnu  en  Gang  til  Syne  i  den  rene, 
blaa  Luft,  og  forsvandt  derpaa  aldeles.  Nu  først  kom  den 
dybe  Fortvivlelse  hos  Hassans  Moder  til  Udbrud;  hendes  Sorg 
henrev  hende  saa  ganske,  at  hun  tilsidst  kaldte  Sultaninden 
Aarsagen  til  hele  den  skrækkelige  Ulykke.  Sobeide  var  selv 
saa  stærkt  greben  af  Smerte  over,  hvad  der  var  sket,  at  hun 
slet  ikke  tænkte  paa  at  revse  den  gamle  Kones  Selvforglemmelse, 
men  inderlig  forstemt  og  bittert  fortrydende  sin  ulykkelige 
Nysgjerrighed  drog  sig  tilbage  til  det  Indre  af  Haremet. 

Imedens  dette  foregik  i  Basra,  følte  Hassan  sig  hos  sine 
to  Veninder  lykkelig  og  tryg  som  Gjenstanden  for  den  hjerte- 
ligste Ømhed  og  Opmærksomhed.  Dog  mindede  den  stigende 
Længsel  efter  Hjem  og  Familie  ham  stedse  stærkere  om  at 
tænke  paa  Tilbagerejsen.  Endelig  løsrev  han  sig  af  Søstrenes 
kjærlige  Favn,  og  ilede  paa  sin  Længsels  Vinger  tilbage  til 
Basra.  Men  —  hvad  ventede  ham  ikke  her!  —  Han  fandt 
sin  Moder  alene  og  i  Taarer! 

»Hvad  er  der  forefaldet.  Moder?«  raabte  han.  »For  Allahs 
Skyld,  hvor  er  min  Hustru,  hvor  er  mine  Børn?« 

Ved  disse  pinlige  Spørgsmaal  fordoblede  sig  den  gamle 
Kones  Taarer.  Men  saasnart  den  ulykkelige  Hassan  fik  Sand- 
heden at  vide,  blev  han  greben  af  et  skrækkeligt  Vanvid,  som 
for  nogen  Tid  gjorde  ham  ufølsom  for  hans  Smerte.  Da  han 
endelig  atter  kom  til  sin  Samling,  var  hans  første  Forlangende 
at  faa  at  vide,  hvad  hans  Hustru  havde  sagt  ved  Afskeden; 
men    saasnart    hans    Moder    havde   gjentaget   hendes  Hilsen  og 

sidste  Ord  for  ham,  besluttede  han  at  drage  ud  for  at  opsøge 
sin  Kone  og  sine  Børn,  om  han  endog  forgjæves  skulde  vandre 
hele  Jorden  rundt.  Ingen  Forestilling  formaaede  at  gjøre  ham 
vaklende  i  hans  Forehavende,  selv  ikke  den,  at  man  for  at 
rejse  fra  Basra  til  Øerne  Wak-al-Wak  behøvede  ikke  mindre 
end  et  hundrede  og  halvtredsindstyve  Aar.  Efterat  han  havde 
nedbedet  Himlens  Velsignelse  over  sit  Forehavende  og  anbefalet 
sin  gamle  Moder  i  Allahs  Varetægt,  begav  han  sig  paa  Rejsen, 
og  hvilede  ikke,  førend  han  igjen  havde  naaet  Slottet,  hvor 
Søstrene,  hans  Veninder  boede.  Højlig  forbauset  over  hans 
hastige  Gjenkomst  tog  de  imod  ham  og  forlangte  at  vide  den 
besynderlige  Anledning  dertil. 

Men  da  de  havde  erfaret  hans  Kones  Flugt  og  hans  egen 
Hensigt  at  opsøge  hende  paa  Wak-al-Wak,  raabte  de  som  med 
en  Mund,  at  sligt  var  aldeles  umuligt,  eftersom  intet  Menneske 
levede  længe  nok  til  at  tilendebringe  saa  lang  en  Rejse.  Men 
Hassan  ytrede:  »Hvis  Himlen  igjen  vil  forene  mig  med  min 
Hustru,  vil  den  ingenlunde  lade  mig  savne  Midlerne  til  at 
finde  hende;  hvis  den  derimod  har  besluttet  det  modsatte,  vil 
det  i  det  mindste  være  mig  en  Trøst  i  Døden,  at  jeg  har  an- 
vendt hele  Resten  af  mit  Liv  paa  at  opsøge  hende.« 

Længe  stræbte  Søstrene  ved  Bønner  og  Forestillinger  at  af- 
holde ham  fra  dette  ikke  alene  farlige,  men  ogsaa  afsindige 
Foretagende*,  men  da  de  mærkede,  at  han  stod  urokkelig  fast 
ved  sit  Forsæt,  følte  de  sig  rørt  over  hans  inderlige  Kjærlig- 
hed til  Hustru  og  Børn,  og  raadførte  sig  med  hinanden,  hvor- 
ledes de  kunde  være  ham  behjælpelig  til  at  iværksætte  sit 
Forehavende.  Da  faldt  det  dem  ind,  at  de  havde  tvende  Far- 
brødre, mægtige  Aander  begge,  som  udøvede  deres  Herre- 
dømme paa  Vejen  til  Øerne  Wak-al-Wak-,  den  ene  hed  Abd-al- 

Kuddus,    og    den    anden    Abd-al-Syllib.      Til    dem    medgav    de 
Hassan  følgende  Anbefalingsskrivelse: 

»Overbringeren  af  denne  Skrivelse  er  vor  kjære  Ven.  Hassan 
af  Basra;  hvis  I  formaar  at  være  ham  behjælpehg  til  at  naa  Øerne 
Wak-al-Wak,  saa  gjør  det  af  Kjærlighed  til  Eders  ærbødig  hengivne 
Broderdøtre!  Kan  I  derimod  ikke  opfylde  vort  Ønske,  saa  hindrer 
ham  i  Fortsættelsen  af  hans  Rejse,  at  han  ikke  skal  styrte  i  For- 
dærvelsens aabne  Afgrund!  For  Øjeblikket  gjør  hans  Kjærlighed 
til  Kone  og  Børn  ham  døv  for  alle  Bønner.  Vort  Haab  er  derfor, 
at  enten  Eders  Anseelse  vil  formaa  mere  over  ham  end  vor  Ømhed, 
eller  at  I  hjælper  ham  til  uskadt  at  naa  sit  Maal.« 

Med  denne  Skrivelse  gav  Hassan  sig  paa  Vejen  i  den  be- 
tegnede Retning,  og  naaede  efter  flere  Maaneders  Vandring  en 
Stad,  der  saa  rundelig  var  velsignet  med  al  Naturens  Rigdom 
og  Ynde,  at  man  troede  at  betræde  det  Jordiske  Paradis.  Efter 
at  have  orienteret  sig,  vendte  han  sine  Fjed  hen  imod  en  herlig 
Bygning,  som  han  saa  i  Nærheden,  og  fandt  her  en  ærværdig 
Olding  siddende  i  en  skjøn  Søjlehal  udenfor  Huset.  Forundret 
saa  Oldingen  en  fremmed  nærme  sig;  men  da  han  følte  sig 
tiltalt  af  hans  ædle  Skabning  og  Væsen,  gjengjældte  han  med 
Venlighed  hans  Hilsen  og  bød  ham  tage  Plads  hos  sig.  Efter 
at  have  beværtet  sin  Gjæst  med  et  let  Maaltid,  spurgte  han 
ham  om  Anledningen  til  hans  Besøg. 

Men  denne  Olding  var  netop  Abd-al-Kuddus ;  saasnart  han 
havde  hørt  sine  Broderdøtre  nævne  og  havde  erfaret  deres 
Godhed  for  Hassan,  fordoblede  han  sin  Opmærksomhed  og 
milde  Forekommenhed.  Flere  Gange  læste  han  Anbefalings- 
brevet  igjennem,  og  sagde  derpaa  efter  alvorligt  Overlæg  til 
Hassan : 

»Min  Søn,  jeg   besværger  Dig  at  opgive  dit  Forehavende; 

vov  ikke  dit  Liv  i  en  Sag,  der  umulig  kan  faa  nogen  god  Ende ! 
Din  Rejse  er  forbunden  med  utallige  Farer,  som  overgaar  men- 
neskelige Kræfter;  Du  maa  vandre  igjennem  vilde,  alene  af 
rivende  Dyr  beboede  Ørkener,  hvor  der  ingen  Frugter,  ingen 
Asyler,  ingen  Kilder  gives  til  at  lædske  dit  smægtende  Væsen. 
Og  selv  om  Du  virkelig  besejrede  alle  disse  Hindringer,  vilde 
dog  dit  Liv  vise  sig  altfor  kort  til  at  naa  Maalet,  eftersom 
Rejsen  ikke  tilendebringes  i  mindre  end  hundrede  og  halvtred- 
sindstyve Aar.  Styrt  Dig  ikke  i  Blinde  i  Fordærvelsen,  men 
vend  om  i  Tide ! « 

Dog  Hassan  lod  sig  ikke  rokke  i  sit  Forsæt;  saasnart  han 
tilstrækkelig  havde  udhvilet  sig,  beredte  han  sig  den  tredie  Dag 
til  at  fortsætte  sin  Vandring.  Da  Oldingen  mærkede,  at  han 
ikke  lod  sig  holde  tilbage,  antændte  han  en  Ild,  kastede  Røgelse 
derpaa  og  mumlede  nogle  uforstaaelige  Ord;  øjeblikkelig  viste 
der  sig  en  Aand  af  et  hæsligt  Udseende,  som  spurgte  Oldingen : 
»Hvorfor  har  Du  kaldt  paa  mig?  —  Skal  jeg  løfte  den  Høj, 
hvorpaa  dit  Palads  staar,  i  Vejret,  og  kaste  den  over  paa  den 
anden  Side  af  Bjerget  Kaf^)? 

»Nej,«  svarede  Abd-al-Kuddus,  »i  slig  Henseende  skal  Du 
ingen  Ulejlighed  gjøre  Dig;  jeg  behøver  alene  din  Tjeneste  for 
at  bringe  denne  unge  Mand  hen  til  min  Broder  Abd-al-Syllib. « 

Uagtet  nu  visselig  Afstanden  ikke  var  nogen  Springvej,  tog 
dog  Aanden  beredvillig  den  unge  Mand  i  sin  højre  Haand,  let 
som  en  Fjer,  satte  ham  op  paa  sine  Skuldre,  og  hævede  sig 
pilsnart  i  Luften  med  ham.  Først  ved  Solnedgang  dalede  han 
atter  og  satte  Hassan  af  foran  Abd-al-SylUbs  Bolig.     Den  unge 


^)  Ifølge    de    østerlandske    Sagn    omslutter   Bjergkjæden    Kaf  hele  den 
beboede  Jord. 


435 

Mand  hilste  Oldingen  ærbødig  og  underrettede  ham  om  hans 
Broderdøtres  og  hans  Broders  Ønsker;  tillige  overrakte  han  sin 
Anbefalingsskrivelse,  og  fortalte  paa  Opfordring  sin  Livshistorie, 
samt  den  Hensigt,  han  nærede,  at  aflægge  et  Besøg  paa  de 
fabelagtige  Øer,  Wak-al-Wak.  Oldingen  følte  sig  ved  Hassans 
Person  og  Skjæbne  ikke  mindre  tiltalt  end  sin  Broder-,  men 
det  var  ikke  langtfra,  at  han  var  bleven  vred,  da  han  sporede 
Hassans  urokkelige  Standhaftighed,  og  mærkede,  hvor  liden 
Vægt  han  lagde  paa  vise  og  erfarne  Oldingers  Raad.  Dog  lod 
han  sig  igjen  forsone,  da  den  unge  Mand  med  Taarer  i  Øjnene 
bad  ham  ikke  at  vredes,  men  hjælpe  ham  til  at  udføre  sit 
Forsæt,  og  besluttede  endelig  hos  sig  selv,  af  al  Magt  at  be- 
fordre hans  Forehavende  og  beskytte  ham  imod  de  dermed  for- 
bundne Farer. 

I  denne  Hensigt  hidkaldte  han  ti  Aander,  som  øjeblikkelig 
fremstod  og  ærbødig  spurgte,  hvad  Oldingen  forlangte  af  dem. 
Abd-al-Syllib  indbød  dem  høflig  til  at  tage  Plads  hos  sig,  og 
satte  dem  fuldstændig  ind  i  Hassans  Anliggende,  idet  han 
spurgte  dem  om  deres  Mening  desangaaende.  Alle  fandt  de 
enstemmig  Hassans  Forsæt  baade  dumdristigt  og  taabeligt,  men 
tilbød  dog  øjeblikkelig  deres  Hersker  at  befordre  den  unge 
Mand  fra  Bjergkjæde  til  Bjergkjæde,  fra  Ørken  til  Ørken,  saa- 
vidt  deres  Omraade  strakte  sig,  og  det  i  faa  Øjeblikke.  Men 
paa  Grændsen  af  deres  Rige  maatte  de  forlade  ham,  eftersom 
de  ikke  vovede  at  betræde  Aanders  Rige,  som  var  langt  mæg- 
tigere end  de  selv,  og  de  der  heller  ikke  kunde  være  Hassan 
til  nogen  Nytte. 

»Jeg  modtager  med  Taknemlighed  Eders  Tilbud ! «  udraabte 
Hassan.  »Og  hvis  det  behager  Eder,  vil  vi  strax  give  os  paa 
Rejsen;  thi  min  Tid  er  kostbar.« 

28* 

Han  tog  derpaa  hastig  Afsked  fra  den  ærværdige  Abd-al- 
Syllib,  og  overgav  sig  trygt  i  Aandernes  Hænder.  Disse  bragte 
ham  i  Løbet  af  Dagen  og  den  paafølgende  Nat  fra  Sted  til 
Sted  i  Lynets  Fart,  indtil  han  naaede  Grændsen  af  Landet 
Kaffar,  flere  hundrede  tusinde  Mile  fra  Oldingen  Abd-al-Syllibs 
Bolig.  Men  her  endte  Aandernes  Magt;  efter  at  have  ønsket 
ham  en  lykkelig  Rejse  overlod  de  ham  til  hans  egne  Kræfter. 

Hassan  opsendte  en  brændende  inderlig  Bøn  til  Himlen, 
og  vandrede  saa  paa  sin  Fod  langsomt  videre.  To  Dage  itræk 
vedblev  han  at  gaa  lige  frem,  uden  paa  sin  Vej  at  opdage  et 
eneste  Menneske.  Endelig  fik  han  dog  Øje  paa  tre  Mænd,  der 
syntes  at  være  optændt  af  Vrede  og  at  ville  gaa  hinanden 
paa  Livet  løs.  Han  var  netop  i  Begreb  med  at  nærme  sig 
for  at  skille  dem  ad,  da  de  alle  tre  paa  en  Gang  udraabte: 
» Der  kommer  en  ung  Mand ;  han  skal  være  vor  Voldgiftsherre ! « 

Saasnart  Hassan  paa  Mændenes  Spørgsmaal,  om  han  vilde 
dømme  dem  imellem,  havde  svaret  bekræftende,  viste  de  ham 
en  Hue,  en  Tromme  og  en  Bold,  og  aabenbarede  ham,  at  de 
som  tre  Brødre  havde  arvet  disse  Ting  efter  deres  Forældre, 
men  at  disse  ikke  før  deres  Død  havde  bestemt,  hvorledes  de 
skulde  fordeles  imellem  dem.  Det  var  dette,  Hassan  havde  at 
afgjøre;  forud  tilsvor  de  ham,  at  de  vilde  være  tilfreds  med 
hans  Kj endelse. 

Forundret  betragtede  Hassan  disse  Ting,  der  tilsammen 
neppe  syntes  at  være  en  halv  Dinar  værd,  og  henvendte  sig 
derpaa  spørgende  til  de  tre  Brødre:  »Først  maa  I  dog  forklare 
mig,  hvad  Værd  disse  Gjenstande  har;  for  Øjeblikket  vilde  jeg 
ikke  saa  meget  som  bukke  mig  for  at  tage  dem  op  paa  Vejen. « 

Til  Svar  paa  denne  Opfordring  forsikrede  Brødrene  ham 
enstemmig,  at  hver  af  disse  Ting,  saa  værdiløse  de  end  maatte 

synes,  for  sig  alene  opvejede  alle  Verdens  Skatte  og  Herlig- 
heder; —  dette  vilde  han  selv  indrømme,  saasnart  han  lærte 
deres  skjulte  Kræfter  at  kjende.  —  Derpaa  tog  den  ældste  af 
dem  alene  til  Orde  og  forklarede:  »Denne  Hue  besidder  den 
Kraft  at  gjøre  usynlig;  dens  lykkelige  Ejer  kan  følgelig  ved 
dens  Hjælp  gjøre  sig  til  Herre  over  alle  Jordens  Goder  og 
Nydelser.  Saasnart  han  sætter  Huen  paa  Hovedet,  kan  hverken 
Aander  eller  Mennesker  se  ham,  og  han  kan  tilegne  sig,  hvad 
han  faar  Lyst  til;  han  kan  trænge  ind  i  de  mægtiges  Løn- 
kamre, opdage  deres  hemmeligste  Rænker  og  undergrave 
deres  snedigste  Planer;  han  kan  frit  iagttage  og  bane  sig  Ad- 
gang til  Jordens  dejligste  Kvinder,  og,  saa  ofte  som  han  vil, 
besøge  Kongernes  Skatkamre  og  Gniernes  Pengekister;  fordrer 
hans  Hjærte  Hævn,  kan  han  farefri  kjøle  den  i  sin  Fjendes 
Blod.« 

Hassan  hørte  opmærksom  til,  og  tænkte  ved  sig  selv:  »Slig 
herlig  Hue  kunde  ingen  have  bedre  Brug  for  end  Du;  den 
kunde  maaske  hjælpe  Dig  til  at  gjenfinde  din  Kone.« 

Nu  tog  den  anden  Broder  til  Orde  og  forklarede,  at  den, 
som  havde  Trommen  i  sin  Besiddelse,  kunde  fri  sig  ud  af  en- 
hver Fare,  hvosomhelst  hans  Modstander  end  var;  han  behøvede 
kun  at  berøre  de  i  Kobberet  indgraverede  Karakterer,  hvilke 
hidrørte  fra  selve  den  store  og  vise  Salomo.  Alle  Aander 
maactte  adlyde  Ihændehaveren  af  dette  Trylleværktøj ;  saasnart 
Trommen  gav  Lyd,  vilde  de  alle  være  beredt  til  at  udføre  selv 
de  vanskeligste  og  besværligste  Hverv  for  ham,  ene  og  alene 
paa  Grund  af  hine  Trylleord  fra  Kong  Salomo,  Davids  Søn. 

»Denne  Tromme  er  ligesom  gjort  til  mig,  og  jeg  har  den 
lajigt  mere  nødvendig  end  disse  tre  kivagtige  Narre,«  tænkte 
Hassan  ved  sig  selv.      »Den  vilde  paa  min  Vandring  til  Øerne 

Wak-al-Wak  gjøre  mig  en  fortræffelig  Tjeneste,  beskytte  mig 
baade  mod  kjendte  og  ukjendte  Fjender,  og  hjælpe  mig  til  at 
faa  min  Kone  og  mine  Børn  tilbage.« 

Derpaa  tog  den  tredie  og  yngste  Broder  Ordet  for  at  for- 
klare Trækuglens  Egenskaber.  Denne  satte  sin  Besidder  i  Stand 
til  i  et  Øjeblik  at  begive  sig  fra  den  ene  Ende  af  Verden  til 
den  anden,  nemlig  i  to  Dage  at  tilbagelægge  en  Rejse  paa  to 
hundrede  Aar.  Man  behøvede  kim  at  sætte  Foden  i  den  der- 
med forbundne  lille  Baad,  og  saa  nævne  Stedet,  hvor  man 
vilde  hen,  saa  rullede  Kuglen  afsted  over  Bjerg  og  Dal  og  Hav 
med  Lynets  Fart  og  førte  den  ønskende  med  sig. 

»Eja,«  tænkte  Hassan  ved  sig  selv,  »den  Kugle  passer 
netop  i  mit  Kram !  Den  vilde  i  en  Fart  bringe  mig  til  Vej- 
ende.« Hastig  var  han  bleven  enig  med  sig  selv  om  at  til- 
vende sig  disse  Stykker,  og  henvendte  sig  i  denne  Anledning 
til  Brødrene  med  følgende  Ord: 

»Ja,  det  er  godt  nok,  at  I  fortæller  mig  dette ;  men  jeg 
maa  nødvendigvis  have  Kjendsgjerninger  for,  at  det  virkelig 
forholder  sig  saaledes;    ellers  kan  jeg  ikke  fælde  nogen  Dom.« 

»Det  har  I  ganske  Ret  i!«  udraabte  de  tre  Brødre.  »I 
gjør  derfor  bedst  i  at  anstille  Prøver  med  Sagerne,  og  i  Hen- 
hold dertil  at  begrunde  Eders  Dom.« 

Dette  lod  Hassan  sig  ikke  sige  to  Gange.  Han  hængte 
Hexetrommen  over  sin  Skulder,  satte  Foden  i  den  lille  Baad, 
som  var  lænket  til  Kuglen,  trykkede  Huen  fast  paa  Hovedet, 
og  nævnte  derpaa  Stedet,  hvor  han  vilde  hen.  Dette  hørte 
visselig  ikke  til  de  allernærmeste.  Saasnart  Ordet  var  udtalt, 
foer  Baaden  som  et  Lyn  afsted  med  ham.  Men  de  tre  Brødre 
rendte  aandeløse  henad  Vejen,  uden  at  se  nogen  for  sig,  og 
raabte:   »Stop,  stop,  lille  Ven!    Nu  har  I  prøvet  nok!  —  Hører 

I?  Hvor  er  I  henne?  —  Stop,  eller  I  kommer  visselig  til 
Skade?« 

Men  Narrene  skreg  sig  hæs  uden  Nytte ;  Hassan  var 
allerede  hundrede  tusind  Mil  borte  fra  dem.  Hans  Kugle 
standsede  først  udenfor  Porten  paa  en  vidtløftig  Bygning,  der 
knejsede  i  Skyerne.  Hassan  drog  Foden  ud  af  Baaden,  og 
lagde  Fingrene  paa  de  Karakterer,  som  var  indgravet  paa 
hans  Tromme,  endnu  tvivlraadig,  enten  han  skulde  røre  Kob- 
beret eller  ikke,  da  en  Stemme  lod  sig  fornemme  i  hans  umid- 
delbare Nærhed.  »Du  er  paa  Vejen  til  at  sejre.  Hassan;  Du 
har  allerede  overvundet  en  stor  Del  af  de  Hindringer,  som  laa 
imellem  Dig  og  dine  Ønskers  Maal!  Men  der  er  endnu  mang- 
foldige tilbage ;  Du  har  hele  dit  Mod  og  alle  dine  Kræfter  nødig. 
Skjul  omhyggelig  din  Bold;  thi  Du  befinder  Dig  nu  i  de  onde 
Aanders  Rige!« 

Hassan  skjulte  strax  Bolden  under  sit  Klædebon  og  saa  sig 
ængstelig  om,  idet  han  spurgte:   »Hvad  er  da  Du  for  en?« 

»  En  af  de  Dig  ifølge  Trommens  Kraft  underdanige  Aander, « 
svarede  Stemmen.  »Jeg  vaager  bestandig  for  din  Sikkerhed. 
De  øvrige  Aander  derimod,  mine  Kammerater,  vil  først  da  vise 
sig,  naar  Faren  er  for  Haanden  og  Du  kalder  dem.  Spild  intet 
Øjeblik,  inden  Du  fortsætter  din  Rejse !  Du  har  nemlig  endnu 
ikke  mindre  end  tre  Aars  Vandring  tilbage,  inden  Du  naaer 
Øerne  Wak-al-Wak.« 

Efter  en  kort  Bøn  fortsatte  Hassan  paany  sin  Rejse,  og 
naaede  endelig  en  Egn,  som  var  fuld  af  Slanger  og  Drager  og 
allehaande  glubende  Dyr.  Studsende  ved  det  frygtelige  Syn 
slog  han  sagte  paa  sin  Tromme,  og  spurgte,  hvad  det  var  for 
et  Land.  »Dragernes  Land,«  lød  Svaret.  »Vær  paa  din  Post, 
og   dvæl    intet  Øjeblik    i  dette   farlige    Land,    saa  træt  Du  end 

maatte  føle  Dig.  De  her  boende  Aander  er  de  grusomste  af 
alle,  og  deres  gyselige  Huler  er  fulde  af  giftige  og  ri- 
vende Dyr.« 

Da  den  hemmelighedsfulde  Stemme  tav,  satte  Hassan  sin 
usynlig  gj  ørende  Hue  paa  Hovedet  og  gjennem vandrede  denne 
grufulde  Ørken,  uanfægtet  af  sammes  rædsomme  Beboere,  ved 
hvis  frygtelige  H)^  han  dog  ikke  kunde  andet  end  fare  sammen 
og  gyse.  Da  han  endelig  efter  en  lang  og  møjsommelig  Vandring 
naaede  Søkysten,  saa  han  i  det  fjerne  Øerne  Wak-al-Wak  ligge, 
hvis  ildrøde  Bjerge  saa  ud  som  Skylag,  der  blev  forgyldt  af 
den  nedgaaende  Sol.  Ved  dette  Syn  følte  han  sig  greben  af 
Overraskelse  og  Angst;  men  hastig  fattede  han  sig  og  sagde  til 
sig  selv:  »hvorfor  skulde  jeg  vel  frygte?  Har  Gud  uskadt  ladet 
mig  komme  saa  vidt,  vil  han  sikkerlig  ogsaa  fremdeles  tage 
mig  i  sin  Beskyttelse,  hvis  det  er  hans  Villie  behageligt. «  Derpaa 
plukkede  han  nogle  Frugter,  ved  hvilke  han  vederkvægede  sig. 
Efter  dette  tarvelige  Maaltid  bad  han  sin  Bøn,  og  strakte  sig  i 
Græsset  for  at  sove  til  næste  Morgen. 

Ved  Daggry  var  han  atter  munter  og  slog  sagte  paa  sin 
Tromme,  idet  han  spurgte  Aanden  om  Raad,  hvorledes  han 
skulde  komme  over  til  Øerne. 

»Det  vil  blive  Dig  umuligt,«  svarede  Aanden,  »uden  en 
ærværdig  Vismands  Hjælp,  der  lever  som  Eremit  ved  Foden  af 
det  høje  Bjerg,  som  Du  ser  hist  i  det  fjerne.  Det  ligger  en 
Dagsrejse  borte;  men  din  Bold  bringer  Dig  derhen  i  et  eneste 
Øjeblik.  Betro  Eremiten  trøstig  alle  dine  Eventyr;  thi  han 
alene  kan  skafte  Dig  over  Havet.« 

Et  Øjeblik  senere  bankede  Hassan  paa  Eremitens  Dør. 
Paa  Oldingens  Indbydelse  aabnede  han  og  traadte  ind.  Vis- 
manden  viste  ham   den  venligste  Modtagelse    og  spurgte,    hvad 

hans  Forlangende  var.  Tillidsfuld  svarede  Hassan,  at  han 
udbad  sig  hans  Hjælp  til  at  komme  over  Vandet  til  Øerne 
Wak-al-Wak. 

Oldingen  betragtede  ham  en  Stund  i  Taushed,  og  spurgte 
derpaa  videre,  hvad  der  kunde  foranledige  ham  til  at  vove  et 
saa  vanskeligt  og  farligt  Foretagende. 

»Min  Fader,«  svarede  Hassan,  »jeg  vil  hjertensgjerne  betro 
Eder  alt;  thi  Godheden  lyser  Eder  ud  af  Øjnene.  Først  og 
fremmest  maa  jeg  dog  sige  Eder,  at  den  dybeste  Længsel  drager 
mig  over  til  hine  Øer,  og  at  jeg  kommer  fra  et  langt,  tneget 
langt  bortliggende  Land.« 

Da  Hassan  havde  udtalt,  traadte  Eremiten  hen  til  et  Bord, 
opslog  en  tyk  Bog,  som  laa  derpaa,  og  læste  deri  med  sagte 
Stemme,  medens  han  af  og  til  kastede  forbausede  Blikke  paa 
den  unge  Mand.  Tilsidst  udraabte  han :  »Du  store  Allah, 
hvilke  Møjsommeligheder  og  Prøvelser  er  dog  falden  i  denne 
ulykkelige,  unge  Mands  Lod!« 

»Hvorfor  ser  I  saaledes  paa  mig,  min  Fader?«  spurgte 
Hassan. 

»Min  Søn,«  svarede  Oldingen,  »jeg  skal  gjerne  hjælpe  Dig 
over  Vandet  til  hine  Øer,  men  tør  ikke  skjule  for  Dig,  at  Du 
først  efter  mange  Lidelser  og  Trængsler  vil  naa  Maalet  for  al 
din  Digten  og  Tragten.  Fortæl  mig  nu  din  Historie,  min  Søn, 
uden  at  skjule  det  mindste  for  mig!« 

Efterat  Hassan  havde  opfyldt  Eremitens  Ønske,  lovede 
denne  ham,  at  Gud  vilde  lade  hans  Foretagende  lykkes,  saa 
farligt  det  endogsaa  var,  og  at  han  den  følgende  Dag  skulde 
komme  over  Tryllehavet. 

Ved  Daggry  næste  Morgen  vandrede  Oldingen,  sit  Løfte 
tro,  ind  imellem  Bjergene   med  Hassan;    efter  en   lang    og  møj- 


442 

sommelig  Stigen  naaede  de  endelig  en  Bygning,  som  havde 
Udseende  af  en  Fæstning.  I  sammes  Gaard  stod  der  en  kolossal 
Billedstøtte  af  Kobber,  hvorfra  der  udgik  flere  Rør,  som  havde 
deres  Udløb  i  et  uhyre  stort  Marmorbækken.  Det  hele  var  et 
Værk  af  Aander.  Her  antændte  Eneboeren  en  Ild,  hvori  han 
kastede  Røgelse,  idet  han  fremmumlede  nogle  for  Hassan  ufor- 
staaelige  Ord.  Saasnart  han  var  færdig  med  sine  Besværgelser, 
formørkedes  Himlen,  og  der  rejste  sig  en  heftig  Storm.  Hvide 
Lyn  gjennemfurede  Skyerne,  og  Tordenen  rullede  imellem 
Bjergene  med  tusindfoldig  Ekko. 

Med  levende  Angst  var  Hassan  i  Taushed  Vidne  til,  hvad  der 
foregik  omkring  ham ;  dog  gjorde  selve  Stormen  mindre  Indtryk  paa 
ham  end  den  frygtelige  Larm  og  Brusen  der  lod  sig  høre  fra 
Marmorbækkenet,  som  snart  var  fuldt  af  skummende  Bølger. 
Men  efter  nogen  Tids  Forløb  lagde  Elementernes  Oprør  sig 
pludselig  igjen;  den  brusende  Larm  forstummede  og  Oldingen 
henvendte  sig  til  Hassan  med  de  Ord:  »Gaa  nu  udenfor  og 
betragt  det  Hav,  som  Du  ikke  vidste,  hvorledes  Du  skulde 
komme  over!« 

Hassan  gik  udenfor  og  besteg  Bjergets  Top.  Til  sin  største 
Forbauselse  opdagede  han  herfra  ikke  mindste  Spor  af  hint 
Hav,  som  han  nylig  havde  anset  for  umaadeligt.  Eremiten 
var  fulgt  efter  ham  og  vakte  den  unge  Mand  igjen  til  fuld  Be- 
vidsthed, idet  han  sagde  til  ham: 

»Min  Søn,  stol  fremdeles  paa  Allah,  og  fortsæt  med  frejdigt 
Mod  din  Rejse!«  Da  Hassan  vendte  sig  for  at  takke  ham,  var 
han  sporløst  forsvunden. 

Den  unge  Mand  begav  sig  atter  paa  Vej  og  naaede  ved 
Aftenstide  Øerne  Wak-al-Wak,    der  viste   sig   for   ham  som  et  i 

Skjonhed  og  Ynde  forklaret  Land.  Herlige  Enge  og  Græs- 
marker afvexlede  med  fortryllende  Lunde,  hvorigjennem  rislende 
Vande  løb;  den  dybe  Stilhed  blev  alene  afbrudt  af  Fuglenes 
Sang.  Men  han  mødte  ikke  et  eneste  Menneske  paa  sin  Van- 
dring igjennem  disse  dejlige  Egne. 

Endelig  kom  ham  dog  en  gammel  Kone  i  Møde,  som 
højlig  overrasket  ved  Synet  af  en  fremmed  Mand,  spurgte  ham, 
hvor  han  kom  fra  og  hvad  hans  Ærinde  var.  »Sæt  Eders  Lid 
til  migl«  sluttede  Matronen.  »Jeg  skal  med  Glæde  gjøre  alt, 
hvad  jeg  formaar,  for  at  tjene  Eder.« 

Opmuntret  af  hendes  venlige  Ord  meddelte  Hassan  den 
gamle  Kone  en  Del  af  sin  Historie  og  Øjemedet  af  sin  Rejse. 
Da  hun  havde  hørt  ham  tilende,  syntes  hun  meget  rørt,  og 
lovede  ham  sin  Bistand,  for  at  han  trods  alle  Farer  kunde  vinde 
Adgang  til  sin  Kone. 

Under  Begunstigelse  af  den  frembrydende  Nat  bragte  hun 
ham  ind  med  sig  i  Staden  og  skjulte  ham  i  sit  Hus;  men  hun 
forbød  ham  udtrykkelig  at  gaa  ud,  eftersom  Synet  af  en  Mand 
vilde  sætte  hele  Landet  i  Bevægelse  og  bringe  Kvindefolket  i 
det  heftigste  Oprør.  Hos  hende  skulde  han  ikke  alene  være 
sikker,  men  tillige  velkommen  som  en  kjær  Gjæst.  Dette  sidste 
beviste  hun  i  Gjemingen,  idet  hun  beredte  ham  et  Aftens- 
maaltid,  der  smagte  ham  fortræffelig,  endskjøndt  Retterne  var 
ham  aldeles  fremmede.  Da  han  havde  spist  til  Aften,  lagde 
han  sig  til  Hvile,  og  sov  indtil  den  lyse  Morgen  den  føl- 
gende Dag. 

Da  han  vaagnede,  saa  han  den  gamle  sidde  ved  Fød- 
derne af  sit  Leje.  »Min  Søn,«  tog  hun  til  Orde,  »jeg  kan 
ikke  skjule    for  Dig,   at    din  Kone    har   maattet   udstaa    meget, 

siden  hun  skiltes  fra  Dig.  Af  ingen  bedre  end  af  mig  kan 
Du  faa  Efterretninger  om  hende;  thi  jeg  er  Dronningens  og 
alle  hendes  Søstres  Amme.  Ofte  har  jeg  været  Vidne  til 
hendes  smertefulde  Anger  over  hendes  ulykkelige  Indfald  at  for- 
lade Dig,  og  har  efter  fattig  Evne  stræbt  at  trøste  hende  i 
hendes  Sorg.« 

Hassan  græd  ved  disse  Oplysninger  sine  bitre  Taarer,  og 
lod  sig  alene  berolige  ved  Matronens  Løfte,  at  hun  snart  vilde 
bringe  ham  til  Prindsessen.  Saasnart  hun  havde  gjort  ham  fuld- 
kommen bekjendt  med  hans  Kones  nuværende  Forhold,  hvad 
hun  havde  lidt  for  hans  Skyld  og  endnu  daglig  maatte  lide, 
begav  hun  sig  paa  Vej  til  Dronningens  Palads.  Her  traf  hun 
netop  Dronningen  selv  i  Raadslagning  med  sine  Søstre  om, 
hvilken  Skjæbne  man  skulde  berede  Hassans  Kone,  til  Straf 
for,  at  hun  have  vanæret  Aandefamilien  ved  sin  Forbindelse 
med  en  dødelig.  Tilsidst  besluttede  de  at  lade  hende  lide  en 
pinefuld  Død,  for  i  hendes  besmittede  Blod  at  afvaske  den  Skam, 
hun  havde  tilføjet    sin  ophøjede    Slægt   og    Herkomst. 

Da*  den  gamle  traadte  ind  i  Salen,  rejste  de  sig  alle  med 
Ærbødighed  og  opfordrede  hende  til  at  tage  Sæde  hos  sig. 
Matronen  tog  Plads,  og  spurgte  Dronningen,  hvilken  Bestem- 
melse hun  havde  taget  med  sin  ulykkelige  Søster. 

»Efterdi  hun  ved  at  indgaa  et  upassende  Parti  med  en 
elendig  dødelig,«  svarede  Dronningen,  »ikke  alene  har  vanæret 
sig  selv  og  os,  men  ogsaa  udsat  os  for  en  foragtelig  Behandling 
af  hele  den  øvrige  Aandeverden,  har  vi  besluttet  at  lade  hende 
lide  en  skammelig  Død.« 

»Hendes  Blod  kommer  over  Eders  Hoveder!«  udraabte  den 
gamle.  »Hun  har  vel  begaaet  et  Fejltrin-,  men  dette  oprettes 
aldrig  ved  en  Grusomhed.    løvrigt  beder  jeg  for  min  Del  alene 

om  den  Naade,  at  maatte  se  hende  blot  en  Gang  endnu,  inden 
Eders  Dom  skal  udføres.« 

Matronen  fik  den  forlangte  Tilladelse  og  blev  med  det 
samme  fort  ind  til  Prindsessen,  Hun  fandt  hende  svømmende 
i  Taarer.  Hendes  Børn  legede  omkring  hende,  og  bestræbte 
sig  forgjæves  for  ved  deres  uskyldige  Spøg  og  ømme  Kjærtegn 
at  forjage  deres  Moders  Tungsindighed.  Matronen  gav  sig  til 
at  græde  med  den  arme  Prindsesse,  omfavnede  hende  med 
Ømhed,  bad  hende  stole  paa  Gud,  og  søgte  tilsidst  at  indgyde 
hende  Haab  om,  at  hendes  Lidelser  snart  vilde  være  tilende. 

»Ak,  min  kjære  Amme,«  udraabte  Prindsessen,  »dine 
kjærlige  Ord  har  stedse  været  en  lægende  Balsam  for  mit  Hjertes 
Saar;  men  jeg  begriber  ikke  selv,  hvorledes  det  gaar  til,  at  de 
netop  denne  Gang  gjør  et  endnu  langt  trøsteligere  Indtryk  paa 
mig  end  sædvanlig.  Det  er  i  langsommelig  Tid  den  første 
klare  Straale  af  Haab,  som  har  gjennemlysnet  mig  min  Sjæls 
Mørke. « 

»Det  er  Forudfølelsen  af  den  Dig  ved  Himlens  Naade  be- 
skaarne  Lykke,  min  Datter,«  svarede  Ammen,  trøst  Dig!  Din 
Ægteherre  har,  trodsende  alle  Farer  og  Møjsommeligheder, 
kjæmpet  sig  frem  og  fundet  Vejen  hid;  han  befinder  sig  for 
Øjeblikket  i  mit  Hus  og  skal  snart  være  her  til  Stede.« 

Dette  Glædesbudskab  var  nær  blevet  den  stakkels  Fange 
fordærveligt;  med  et  Skrig  sank  hun  som  død  tilbage.  Dog, 
Matronen  bragte  hende  ved  hastig  anvendte  styrkende  Midler 
til  sig  selv  igjen;  hun  slog  atter  Øjnene  i  Vejret,  og  de  første 
Ord  hendes  Læber  stammede,  var  henvendt  til  Himlen.  Saasnart 
Ammen  saa  hende  igjen  fuldkommen  ved  Kræfter,  omfavnede 
hun  hende  ømt,    og  vendte   derpaa    tilbage    til    Hassan,     Uden 

Forhaling  fortalte  hun  ham  alt,  hvad  hun  havde  erfaret,  og 
raadede  ham  til  ufortøvet  at  bortføre  sin  Gemalinde.  Ved  mørk 
Nat  førte  hun  ham  til  det  Taarn,  hvori  Prindsessen  sad  inde- 
spærret, gjorde  ham  bekjendt  med  Stedet  og  Omstændighederne, 
og  overlod  ham  derpaa  til  sine  egne  Kræfter. 

Resten  af  Natten  tilbragte  Hassan  i  nidkjær  Bøn;  men 
saasnart  det  dagedes,  satte  han  sin  usynlig  gjørende  Hue  paa 
Hovedet.  Ikke  længe  varede  det,  inden  Dronningen  viste  sig, 
efterfulgt  af  nogle  Slaver,  og  gik  ind  i  Taarnet;  usynlig  fulgte 
Hassan  efter  hende.  Han  maatte  gjøre  Vold  paa  sig  selv  for 
at  tvinge  sine  Følelser  tilbage  fra  Udbrud-,  stille  trykkede  han 
sig  ind  i  en  Krog  af  Fængslet,  og  blev  derfra  Vidne  til  den 
uværdige  Behandling,  hans  Gemalinde  maatte  lide  af  Dron- 
ningen. Efter  en  Strøm  af  usigelig  bitre  og  grusomme  Ord 
bød  hun  hende  gjøre  sig  fattet  til  Døden,  og  gav  sine  Slaver 
et  Vink,  at  de  skulde  udføre  deres  Pligt,  idet  de  ved  hendes 
lange,  skjønne  Haar  bandt  hende  fast  til  en  Søjle  i  Fængslet. 
Men  dette  var  Hassan  for  meget!  Med  en  af  rasende  For- 
bitrelse tordnende  Stemme  raabte  han:  »Hold  inde,  usle 
Bødler,  eller  I  skal  komme  til  at  føle  Himlens  frygtelige 
Hævn ! « 

Forfærdet  over  denne  vilde  Trusel,  til  hvilken  hun  ikke 
saa  nogen  Ophavsmand,  kastede  Dronningen,  rørt  af  Samvittig- 
heden, vildsomme  Blikke  rundt  omkring  sig,  og  greb  derpaa 
fuld  af  Rædsel  Flugten  tilligemed  sine  Bødler.  Men  Prindsessen 
havde  gjenkjendt  sin  Mands  Stemme  i  det  truende  Raab;  hun 
pressede  Hænderne  imod  det  højtbankende  Bryst  og  hævede  de 
skjønne  Øjne  taknemlig  op  imod  Allahs  Himmel,  hvor  Frelse 
alene  er  at  finde  for  Adams  Børn. 

Saasnart  Dronningen  var  borte,  tog  Hassan  sin  Hue  af  og 
fløj  i  sin  Kones  Arme. 

»Grusomme,  hvorfor  forlod  Du  mig?«  udraabte  han.  »Var 
det  Takken  for  saa  megen  Kjærlighed  og  Ømhed?« 

»Ak,«  svarede  Prindsessen,  »mind  mig  ikke  om  en  For- 
seelse, som  jeg  allerede  tusinde  Gange  bittert  har  bebrejdet  mig 
selv,  og  hvorfor  jeg  allerede  har  lidt  den  haardeste  Straf! 
Tilgiv  mig,«  vedblev  hun,  idet  hun  kastede  sig  for  hans  Fødder, 
»og  glem  en  Forvildelse,  som  din  angerfulde  Hustru  ingen- 
sinde vil  kunne  tilgive  sig  selv!« 

Dybt  rørt  løftede  Hassan  hende  op  og  trykkede  hende  og 
sine  Børn  vexelvis  til  sit  Bryst. 

Efterat  den  første  Glædesrus  havde  sat  sig  noget,  raadførte 
de  sig  med  hinanden  angaaende  Midlerne  til  at  forlade  denne 
ugjæstmilde  Jordbund.  Henimod  Aften  aabnede  sig  Fængslets 
Dør  atter,  og  Hassan,  der  paany  havde  gjort  sig  usynlig,  saa 
Fangevogtersken  træde  ind  til  Prindsessen  med  den  sædvanlige 
tarvelige  Kost.  Da  denne  Person  plejede  at  overnatte  i  det 
samme  Rum  som  Prindsessen,  spiste  hun  til  Aften  hos  hende 
og  faldt  derpaa  i  en  fast  Søvn.  Denne  gunstige  Lejlighed  be- 
nyttede Hassan,  listede  sig  hen  til  hende  og  løste  Nøgleknippet 
fra  hendes  Bælte.  Forsigtig  aabnede  han  derpaa  Taarndøren  og 
forlod  tilligemed  Kone  og  Børn  Fængslet,  hvori  han  med  det 
samme  spærrede  Fangevogtersken  inde.  Derpaa  fjernede  de  sig 
rask,  og  skred  saa  hastig  fremad,  endskjøndt  de  havde  de  tvende 
Børn  at  bære,  at  de  ved  Solnedgang  allerede  var  langt  borte 
fra  A  åndernes  fortryllende  By. 

Dronningen  geraadede,  som  man  let  kan  tænke  sig,  i  den 
heftigste  Vrede,  da  hun  opdagede,  at  hendes  Søster  var  flygtet. 

Paa  Øjeblikket  hidkaldte  hun  alle  de  hende  underdanige  Aander, 
og  forfulgte  med  en  mægtig  Hær  de  flygtende,  i  den  Hensigt, 
paa  det  grusomste  at  tage  dem  af  Dage.  Forbauset  opdagede 
Hassan,  ved  at  se  sig  om,  en  tyk  Støvsky,  som  væltede  sig 
frem  efter  dem,  og  Skrækken  blev  til  Forfærdelse,  da  han  kort 
efter  i  Støvskyen  opdagede  Dronningens  uhyre,  med  utrolig 
Hast  dem  forfølgende  Hær.  Allerede  kunde  han  høre  Krigs- 
skriget,  se  Fanerne  flagre  og  Landserne  blinke;  der  kunde 
hverken  være  Tale  om  at  undfly  eller  at  sætte  sig  til  Modværge. 
Imod. en  saadan  Hær  havde  selv  den  højeste  Tapperhed  intet 
formaaet.  I  sin  Forfærdelse  gav  han  sig  næsten  uvilkaarlig 
til  at  slaa  løs  paa  Trommen  af  alle  Kræfter.  —  O  Allah!  — 
I  samme  Øjeblik  bedækkede  hele  Legioner  af  Aander  den 
imellem  ham  og  Dronningen  sig  udbredende  Slette,  og  rykkede 
i  god  Orden  og  med  stolt  Holdning  Fjenden  i  Møde.  Nu  ud- 
viklede sig  den  frygteligste  Kamp,  som  nogensinde  han  fundet 
Sted;  thi  ikke  Mennesker,  men  Alverdens  Aander,  delte  i  to 
Partier,  stred  her  imod  hinanden.  Endelig  gik  Hassans  Hær  af 
med  Sejren,  og  tog  Dronningen  til  Fange  tilligemed  hele 
hendes  Hær. 

Men  saasnart  Prindsessen  saa  sin  Søster  i  denne  ydmygende 
Tilstand,  kastede  hun  sig  ned  for  Hassan  og  bad  om  Naade 
for  hende.  Hassan  tog  sig  hendes  kjærlige  Bønner  til  Hjerte, 
og  var  saa  langt  fra  at  tænke  paa  Hævn,  at  han  meget  mere 
behandlede  de  overvundne  med  den  største  Skaansel  og  Agtelse. 
Han  lovede  Dronningen  og  hendes  Slægt  at  glemme  hele  den 
Uret,  der  var  tilføjet  hans  Gemalinde,  alene  paa  den  Betingelse, 
at  de  igjen  skjænkede  hende  deres  fulde  Ømhed. 

Dronningen    over  Wak-al-Wak    følte    sig    dybt    greben    og 

rørt  over  denne  Hassans  ædelmodige  Adfærd.  Samvittigheden 
var  vaagnet  hos  hende;  hun  kastede  sig  i  sin  Søsters  Arme  og 
bad  hende  glemme  den  uretfærdige  og  grusomme  Behandling, 
hun  havde  maattet  lide.  Fra  dette  Øjeblik  betragtedes  Freden 
som  sluttet,  og  i  begge  Lejre  fejredes  der  i  flere  Dage  de  præg- 
tigste og  muntreste  Fester.  Derefter  tog  Dronningen  af  Wak- 
al-Wak-Øerne  den  ømmeste  Afsked  fra  sin  Søster  og  Svoger; 
i  lige  Maade  skiltes  de  tvende  Partier  af  sejrende  og  besejrede 
Aander  i  den  bedste  Forstaaelse  fra  hinanden.  Hassan  slog  ind 
paa  Vejen  til  sin  gamle  Ven  Abd  al-Syllib's  Bolig,  hvorhen  han 
ogsaa  ved  Hjælp  af  sin  Bold  og  med  de  venligsindede  Aanders 
Understøttelse  efter  nogle  faa  Dages  Forløb  i  god  Behold 
naaede  tilligemed  sin  Familie. 

Oldingen  modtog  dem  med  den  største  Hjertelighed  og 
beværtede  dem  kostelig  i  flere  Dage.  Beretningen  om  Hassans 
Eventyr  behagede  ham  i  høj  Grad,  især  Eventyret  med  Huen, 
Bolden  og  Trommen.  Da  Hassan  troede,  at  han  nu  ikke  mere 
behøvede  disse  Ting,  bad  han  Abd-al-Syllib  om  at  modtage 
Huen  som  et  ringe  Tegn  paa  hans  Taknemlighed.  Oldingen 
tog  villig  imod  hans  Foræring;  'men  Hassan  maatte  til  Gjen- 
gjæld  modtage  andre  ikke  mindre  kostbare  Gaver. 

Derpaa  fortsatte  de  gjenforenede  Ægtefæller  deres  Rejse 
til  Abd-al-Kuddus,  der  modtog  dem  med  samme  Hjertelighed 
som  sin  Broder,  og  med  ligesaa  stor  Fornøjelse  hørte  Hassan 
fortælle  sine  Eventyr,  og  med  Velvillie  modtog  Hexetrommen 
til  Foræring. 

Da  de  Vejfarende  nærmede  sig  de  tvende  Søstres  Palads, 
saa  de  disse  langtfra  komme  sig  i  Møde.  I  Triumf  blev  de 
ført  ind  i  Paladset,    hvor  herlige  Fester   i   lang    Række   ventede 

dem.  Kun  med  den  største  Anstrengelse  formaaede  Hassan  og 
hans  Gemalinde  at  løsrive  sig  fra  deres  elskværdige  Beskytter- 
inder og  deres  dejlige  Hjem.  Her  havde  han  lært  sin  dyrebare 
Kone  at  kjende  og  havde  formælet  sig  med  hende;  intet  var 
mere  naturligt,  end  at  dette  Sted  ved  Mindet  om  hans  Kjærlig- 
heds Oprindelse  og  første  lykkelige  Udvikling  maatte  have  et 
ganske  særegent  Trylleri  for  ham.  Imidlertid  blev  dog  tilsidst 
Skilsmissen  nødvendig;  Hassan  forlod  med  et  dybt  rørt  Hjerte 
de  to  Søstre,  idet  han  til  en  venlig  Erindring  efterlod  dem  sin 
Hexebold,  hvilken  de  taknemlig  tog  imod,  med  det  faste 
Forsæt,  ret  ofte  at  benytte  den  til  at  aflægge  Besøg  hos  ham 
og  hans  Gemalinde. 

Efter  en  heldig  Rejse  naaede  det  lykkelige  Par  igjen  det 
hjemlige  Basra,  hvor  Hassans  Moder  modtog  sin  allerede  længe 
begrædte  Søn  med  en  Glæde,  som  ikke  lader  sig  beskrive.  Den 
virkede  saa  heftig  paa  hende,  at  hun  pludselig  fik  sit  Syn  til- 
bage, hvilket  hun  havde  mistet  ved  sin  uafbrudte  Graad  og 
som  ingen  Kunst  havde  formaaet  at  gjengive  hende  ^).  Dette 
blev  betragtet  som  et  stort  Under,  hvoraf  der  gik  vide  Ry; 
tilsidst  kom  det  ogsaa  Khallfen  for  Øren,  og  strax  følte  han 
sig  begj ærlig  efter  at  lære  saa  overordentlige  Væsner  at  kjende 
som  Hassan  og  hans  Gemalinde.  Han  lod  dem  derfor  byde 
velkommen  tilbage,  hvilket  allerede  saa  godt  som  den  hele  Stad 
havde  gjort,  idet  han  tillige  indbød  Hassan  til  at  fremstille  sig 
selv  for  hans  Trone  og  lade  sin  Gemalinde  fore  op  til  Sultan- 
inde  Sobe'ide,  der  havde  ytret  en  inderlig  Længsel  efter  at  gjense 
hende.     Hassan  adlød  beredvillig,  og  fremstillede  sig  for  Harun 


*)  Ifølge    Koranen    fik    Patriarken    Jakob  paa  lignende   Maade    sit  ved 
idelig  Graad  over  sin  Søn  Josef  tabte  Syn  tilbage. 

al  Rashids  Aasyn  med  skyldig  Ærbødighed.  Khalifen  lod  en 
Skriver  komme,  og  Hassan  maatte  nu  fortælle  ham  hele  sin 
Historie,  hvori  han  dog  flere  Gange  blev  afbrudt  af  den  for- 
bausede  Harun,  idet  denne  alvorligt  formanede  Skriveren 
til  ikke  at  udelade  endog  blot  den  mindste  Tøddel  eller  i 
mindste  Maade  forandre  disse  uhørt  vidunderlige  Eventyr. 


29* 


Den  forvandlede  Abu  Hassan. 

Under  Khalifen  Harun  al  Rashids  Regjering  døde  en  over- 
maade  rig  Kjøbmand,  der  efterlod  sig  en  alderstegen  Kone 
og  en  eneste  Søn,  som  blev  kaldt  den  løjerlige  Abu  Hassan. 
Denne  unge  Mand  var  i  sin  Faders  Levetid  kun  bleven  knapt 
forsynet  med  Penge,  og  havde  ofte  misundt  andre  unge  Men- 
nesker, som  havde  mere  imellem  Hænderne  og  derfor  fandt 
Adgang  til  langt  flere  Fornøjelser.  Da  Faderen  var  død,  fore- 
satte Abu  Hassan  sig  derfor  at  indhente  det  forsømte,  og,  da 
han  var  Arving  til  en  stor  Formue,  at  leve  paa  en  dertil  pas- 
sende stor  Fod.  Han  delte  da  sin  Arv  i  to  lige  store  Dele, 
hvoraf  han  satte  den  ene  i  Huse  og  Landejendomme,  der  til- 
sammen indbragte  saa  meget,  at  man  ret  vel  kunde  leve  an- 
stændig deraf.     Indtægterne  deraf  skulde   imidlertid,   det  lovede 

han  sig  selv  helligt  og  dyrt,  forblive  urort  indtil  videre,  og 
lægges  op  til  en  ubestemt  Fremtid,  medens  han  lod  staa  til 
med  den  anden  Halvdel  af  sin  Arv,  der  skulde  tjene  ham  til 
at  vinde  Erfaring  i  en  lystig  Tilværelses  rige  og  afvexlende 
Nydelser.  Det  varede  heller  ikke  længe,  inden  han  havde  samlet 
en  Kreds  af  lystige  Brødre  omkring  sig,  og  han  tænkte  nu  ikke 
paa  andet  end  paa  at  faa  Tiden  til  at  gaa  med  de  yppigste 
Adspredelser,  med  Gjæstebud  og  Drikkelag,  musikalske  og 
mimiske  Underholdninger,  hvortil  de  første  Sangere  og  Dandsere 
i  Bagdad  bestandig  stod  til  hans  Tjeneste.  Dag  og  Nat  gik 
i  hinanden  i  Sus  og  Dus.  Hans  Venner  syntes  at  tilhøre  ham 
med  Liv  og  Sjæl;  alt  var  idel  Glæde  og  Herlighed. 

Men  Bekostningen  ved  denne  Levemaade  var  saa  betydelig, 
at  Abu  Hassan  allerede  ved  Enden  af  det  første  Aar  havde 
faaet  Hast  paa  den  dertil  bestemte  meget  betydelige  Sum.  Nu 
henvendte  han  sig  til  sine  Glædes-Kammerater  og  betroede  dem 
med  Smerte  Udtømmelsen  af  sine  Midler,  men  modtog  kun 
lidet  trøstelige  Svar.  Langtfra  at  komme  ham  imøde,  meget 
mere  flyede  de  ham,  og  undveg  ham,  hvor  de  blot  kunde. 

Med  dybt  saaret  Indre  meddelte  Abu  Hassan  sin  gamle 
Moder  den  sorgelige  Erfaring,  han  havde  gjort;  men  hun  havde 
intet  andet  at  svare  ham,  end  at  hun  kunde  have  sagt  ham 
iforvejen,  at  det  vilde  gaa  saaledes.  Nu  maatte  han  da  endelig 
have  faaet  Øjnene  op  for,  at  de  Venner,  man  vandt  ved  Fadet 
og  ved  Bægeret,  ikke  var  en  Døjt  værd,  og  at  man  under  slige 
Omstændigheder  kun  havde  sig  selv  at  stole  paa.  Heldigvis 
havde  han  været  sig  selv  den  bedste  Ven,  da  han  klogelig  havde 
opbevaret  en  klækkelig  Del  af  sin  Formue  for  en  kommende 
ædruelig  Tid.  Dersom  hun  ikke  havde  vidst,  at  han  paa  denne 
Maade  havde  sikret   sig,   skulde   hun  visselig  ikke  have   undladt 

paa  Tid  og  Sted  at  gjøre  indtrængende  Forestillinger  imod  et 
saa  overdaadigt,  forrykt  Liv,  som  han  havde  ført. 

Abu  Hassan  græd  og  sukkede;  men  endelig  opmandede 
han  sig  dog  igjen,  tilstod  sig  selv,  at  han  i  Stedet  for  Venner 
havde  truffet  paa  lutter  utaknemlige  Skurke,  og  svor  paa,  at 
han  fremtidig  aldrig  vilde  se  nogen  Bekjendt  hos  sig,  men  ene 
og  alene  fremmede  Mennesker.  Ikke  heller  vilde  han  beholde 
nogen  mere  end  en  Nat  i  Huset  hos  sig,  og  naar  han  om  Mor- 
genen havde  taget  Afsked  med  ham,  nogensinde  mere  gjen- 
kjende  ham,  naar  de  igjen  mødtes.  Da  han  var  kommen  paa 
det  rene  med  sig  selv  angaaende  disse  Punkter,  skaffede  han 
den  tomme  Pengekasse  tilside,  og  satte  hin  anden  i  Stedet, 
hvori  han  havde  opbevaret  Ihdkomsterne  af  den  anden  i  Sik- 
kerhed bragte  Halvdel  af  sin  Formue.  Han  bestemte,  daglig 
kun  at  tage  saa  meget  deraf,  som  var  nødvendigt  til  hans  eget 
Udkomme  og  til  Beværtningen  af  en  eneste  Gjæst.  Hver  Aften 
satte  han  sig  ved  Enden  af  Tigris-Broen,  og  saasnart  han  fik 
Øje  paa  en  fremmed,  lige  meget  af  hvilken  Stand  og  Herkomst, 
indbød  han  ham  høflig  til  for  en  Nat  at  tage  tiltakke  med  et 
Maaltid  Mad  og  et  Natteleje.  Men  han  undlod  aldrig,  førend 
han  førte  den  fremmede  ind  i  sit  Hus,  at  underrette  ham  om 
de  Betingelser  og  Love,  hvorunder  han  havde  stillet  sin  Gjæst- 
frihed. 

Abu  Hassan  plejede  at  beværte  sine  Gjæster  just  ikke  med 
noget  prægtigt  Maaltid,  men  dog  stedse  paa  en  Maade,  hvor- 
med de  kunde  være  vel  tilfredse;  især  sørgede  han  altid  for, 
at  der  var  Overflod  af  god  Vin  forhaanden.  Indtil  langt  ud 
paa  Natten  underholdt  han  sig  med  dem,  og  i  Stedet  for  at 
snakke  med  dem  om  Stats-,  Handels-  eller  Familieanliggender, 
underholdt  han  sig  med  dem  om  lutter  behagelige  og  morsomme 

Gjenstande;  thi  han  var  af  Naturen  oprømt  og  underholdende, 
og  forstod  at  vende  en  lystig  Side  ud  paa  enhver  Ting.  Naar 
han  endelig  den  næste  Morgen  afskedigede  sin  Gjæst,  ønskede 
han  ham  af  Hjertet,  at  Gud  maatte  gjøre  alle  hans  Veje  lette; 
men  aldrig  vedkj endte  han  sig  sin  Gjæst  mere,  hvis  han  senere 
tilfældigvis  igjen  mødte  ham;  han  lod,  som  om  han  ikke  saa 
ham,  ja,  vendte  sig  endog  bort  fra  ham,  hvis  han  gjorde  Mine 
til  at  nærme  sig  ham. 

Allerede  et  helt  Aar  havde  han  trolig  iagttaget  denne  Ad- 
færd, og  sad  en  Aften  kort  før  Solnedgang  atter  ved  Broen,  da 
netop  Khalifen  Harun  al  Rashid  under  Forklædning  gik  forbi 
ham.  Det  hørte  nemlig  til  denne  store  Fyrstes  Sædvaner,  saa- 
ledes  ukjendt  at  vandre  omkring  for  personlig  at  undersøge 
Tilstanden  i  sin  Hovedstad.  Ikke  sjelden  strejfede  han  vel  end- 
ogsaa  ud  over  Stadens  Enemærker.  Idag  optraadte  han  som 
en  Kjøbmand  fra  Mossul,  der  nylig  var  stegen  i  Land  ved  den 
modsatte  Ende  af  Broen,  ledsaget  af  en  stor  og  stærk  Slave. 
Da  Fyrsten  ogsaa  under  sin  Forklædning  havde  ét  alvorligt, 
Ærefrygt  indgydende  Udseende,  rejste  Abu  Hassan  sig  øjeblik- 
kelig, nærmede  sig  den  tilsyneladende  Kjøbmand  fra  Mossul, 
hilste  ham  høflig,  kyssede  hans  Haand  og  sagde: 

»Herre,  jeg  ønsker  Eder  en  lykkelig  Ankomst  til  Staden, 
og  beder  Eder  gjøre  mig  den  Ære  for  i  Dag  at  modtage  Aftens- 
maaltid  og  Natteleje  i  mit  Hus,  og  forfriske  Eder  efter  Rejsens 
Besværligheder. « 

Derpaa  forklarede  han  ham  endnu  i  Korthed  sin  daglige 
Sædvane,  at  indbyde  den  første  den  bedste  fremmede  til  sit 
Bord,  men  kun  huse  ham  for  en  eneste  Nat  og  aldrig  mere. 

Det  besynderlige  ved  hele  Sagen  gjorde  Khalifen  nysgjerrig 

efter  at  gjøre  Abu  Hassans  nærmere  Bekjendtskab,  og  han 
svarede  ud  af  sin  Rolle  som  Kjøbmand  fra  Mossul,  at  han  ikke 
bedre  kunde  imødekomme  en  saa  usædvanlig  og  uventet  Artighed 
end  ved  at  modtage  Indbydelsen.  Abu  Hassan  førte  ham  alt- 
saa  med  sig  hjem,  og  da  han  ingen  Anelse  havde  om,  hvor 
højt  paa  Straa  hans  Gjæst  var,  behandlede  han  ham  ganske 
som  en  af  sine  Lige.  Han  lod  ham  i  et  vel  indrettet  Værelse 
indtage  Ærespladsen  paa  Sofaen,  og  Aftensmaaltidet,  som  alene 
havde  ventet  paa  Gjæsten,  blev  øjeblikkelig  baaret  frem  af  Abu 
Hassans  Moder,  der  var  en  i  Kogekunsten  vel  erfaren  Kone. 
Det  bestod  af  tre  x\nretninger,  af  hvilke  den  mellemste  var  en 
god  Kapun  med  en  Indfatning  af  fire  fede  Høns;  tvende  hos- 
staaende  Fade,  der  skulde  tjene  til  Formad,  indeholdt  en  fed 
Gaas  og  unge  Duer  i  Ris.  Det  var  rigtignok  det  hele;  men 
alt  var  af  en  fortrinlig  Godhed. 

Abu  Hassan  tog  Plads  ved  Bordet  lige  overfor  sin  Gjæst, 
og  begge  tog  for  sig  af  Retterne  og  spiste,  saa  længe  det 
smagte  dem.  Derhos  talte  de  intet  Ord,  og  drak  ikke  heller, 
som  Landets  Skik  byder.  Saasnart  de  havde  spist,  rakte  Kha- 
lifens  Slave  dem  Vand  til  at  vadske  Hænderne  i,  medens  Abu 
Hassans  Moder  tog  af  Bordet.  Derefter  blev  Desserten  bragt 
ind,  der  bestod  i  alle  Slags  Frugter,  som  Aarstiden  frembød, 
f.  Ex.:  Vindruer,  Ferskener,  Æbler  og  Pærer.  Da  Mørket  be- 
gyndte at  indfinde  sig,  blev  Kjærteme  antændt;  Vin  og  Drikke- 
skaaler  blev  stillet  paa  Bordet,  og  Abu  Hassan  bad  sin  Moder 
om  at  sørge  for  Kjøbmandens  Slave. 

Førend  Frugten  endnu  var  bleven  rørt,  fyldte  Abu  Hassan 
en  Skaal  med  Vin,  kyssede  den  tvende  Gange,  og  overrakte 
Khalifen  den;  denne  tømte  Skaalen  og  gav  den  taus  tilbage. 
Abu  Hassan  skjænkede  atter  i  og  drak  selv;    derpaa  rakte  han 

anden  Gang  sin  Gjæst    den    fyldte    Skaal,    idet    han    fremsagde 
følgende  Vers: 

Din  Nærværelse  er  os  en  Ære,    og    vi    føle    den    visselig  dybt ; 

—    hvis    Du    forlod    os,    havde    vi    ingen,     der     kunde    udfylde    din 

Plads, 

Khalifen  fandt  Behag  i  sin  artige  og  muntre  Værts  Væsen 
og  Adfærd,  og  bad  ham  indstændig  om  at  fortælle  ham  sin 
Historie  og  sige  ham,  hvem  han  var,  for  at  han  kunde  tænke 
paa  at  gjengjælde  ham  hans  Godhed.  Smilende  svarede  Abu 
Hassan : 

»Det  være  langt  fra  mig,  Herre,  at  høre  tale  om  min  God- 
hed, og  om  —  nogensinde  at  møde  Dig  oftere!« 

»Hvorfor  det?«  spurgte  Khalifen.  »Hvorfor  ønsker  I  ikke 
oftere  at  nyde  mit  Selskab?« 

Abu  Hassan  fortalte  da  Khalifen  sin  Historie.  Da  han  var 
færdig  dermed,  brast  Harun  ud  i  Latter  og  sagde:  »Ved  Allah, 
under  slige  Omstændigheder  er  Du  visselig  undskyldt!« 

Saaledes  sladrede  og  drak  de  sammen  indtil  langt  ud  paa 
Natten,  og  Khalifen  ytrede  tilsidst,  om  der  da  slet  ikke  var 
noget,  han  kunde  ønske  sig.  Det  gjorde  ham  nemlig  ondt,  at 
han  saa  sig  ganske  ude  af  Stand  til  at  vise  sig  taknemlig. 
Rigtignok  var  han  kun  en  simpel  Kjøbmand;  rtien  han  havde 
Forbindelser,  der  vel  satte  ham  i  Stand  til  at  vise  en  god  Ven 
en  Tjeneste.  Dertil  svarede  Abu  Hassan,  at  han  var  overtydet 
om  hans  oprigtige  Villie,  men  tillige  kunde  forsikre,  at  han 
hverken  havde  Bekymringer  eller  Ønsker,  overhovedet  nogen- 
somhelst  Ting  at  fordre  af  nogen.  Han  besad  ikke  mindste 
Gran  af  Ærgjerrighed,  som  han  allerede  havde  forklaret,  og 
var  fuldkommen  tilfreds  med  sin  Lod.  Det  var  derfor  bedst, 
at  de   holdt   sig   udelukkende   til  Vinen   og  til  lystige  Historier 

ved  Tanken  om,  at  det  baade  var  første  og  sidste  Gang,  de 
saas.  —  »Dog,  det  falder  mig  ind,  der  gives  dog  noget,  som 
ærgrer  mig,  endskjøndt  det  ingenlunde  forstyrrer  min  Ro.  Ved 
Moskeen  i  vort  Kvarter  er  der  en  gammel  Imam  ansat,  en  Mand 
af  høj  og  ærværdig  Skikkelse  og  med  et  strengt  Ansigt,  men 
forøvrigt  en  saa  fuldendt  Hykler,  som  Verden  har  at  opvise. 
Denne  har  af  mit  Naboskab  udvalgt  sig  fire  andre  gamle  Karle 
af  sit  eget  Slags  til  fortrolige  Raadgivere,  og  i  deres  daglige 
Sammenkomster  udruger  de  enhver  optænkelig  Ondskab  imod 
mig  og  hele  Bykvarteret,  alene  for  at  udstrø  Splid  og  Uenighed. 
Nogle  indjager  de  Skræk,  andre  forfører  de;  kort  sagt,  de  ønsker 
at  spille  Herrer  og  tvinger  alle  og  enhver  til  at  leve  efter  deres 
Luner,  saa  lidet  de  end  er  i  Stand  til  at  leve  ordentlig  selv. 
Sandt  at  tale,  kreperer  det  mig,  at  disse  Mennesker  bekymrer 
sig  om  alt  i  Verden  —  undtagen  deres  Koran  og  ikke  vil 
lade  Folk  være  i  Fred.« 

»I  gad  altsaa  vel  gjerne  sætte  en  Pind  for  dette  Uvæsen?« 
spurgte  Khalifen.  Abu  Hassan  bejaede  dette,  og  tilføjede:  »Det 
eneste,  jeg  kunde  have  at  bede  Allah  om,  skulde  være,  at  jeg 
blot  en  eneste  Dag  tilende  maatte  være  Khalif.« 

»Og  hvad  vilde  I  i  dette  Tilfælde   gjøre?«    spurgte  Harun. 

»Jeg  vilde  statuere  et  Exempel,«  svarede  Abu  Hassan, 
»hvormed  alle  retskafne  Mennesker,  tænker  jeg,  skulde  være  til- 
freds. Enhver  af  de  fire  Oldinger  lod  jeg  tildele  hundrede 
Stokkeslag  paa  Fodsaalerne,  og  Imamen  selv  i  Betragtning  af 
hans  Ærværdighed  fire  hundrede,  for  at  de  kunde  faa  Øjnene 
op  for  den  Sandhed,  hvor  lidet  passende  det  er,  paa  slig  Maade 
at  ærgre  og  forurolige  sine  Naboer.« 

»Allah  opfylde  Eders  menneskekj ærlige  Ønske,«  sagde  Kha- 
lifen.    »Jeg  er   vis   paa,    at  de  Troendes  Behersker  med  Glæde 

for  fire  og  tyve  Timer  vilde  overlade  Eder  sin  Magtfuldkom- 
menhed, naar  kun  Eders  gode  Hensigt  var  ham  bekjendt,  og 
den  Brug,  I  vilde  gjøre  deraf.  Er  jeg  end  kun  en  simpel 
Kjøbmand,  besidder  jeg  dog  Indflydelse  nok  til  at  kunne  bidrage 
noget  dertil.« 

»Jeg  ser  nok,«  mente  Abu  Hassan,  »at  I  vil  gjøre  Eder 
lystig  over  min  Daarskab,  og  det  samme  vilde  vistnok  Khalifen 
selv  gjøre,  hvis  han  erfarede  noget  om  Sagen.«  Harun  modsagde 
ham  og  svor  paa,  at  han  paa  ingen  Maade  gjorde  sig  lystig 
over  sin  gjæstmilde  Vært,  og  at  Khalifen  bestemt  heller  ikke 
vilde  gjøre  det.  Da  det  imidlertid  var  nær  ved  Midnat,  gjorde 
de  vel  bedst  i  at  lægge  sig  til  Hvile.  Heri  var  Abu  Hassan 
enig  med  ham;  dog  ønskede  han  først  at  tømme  Vinflasken 
tilbunds.  Endvidere  bad  han  sin  Gjæst  om,  at  han,  hvis  han 
næste  Morgen  ønskede  at  gaa  bort,  førend  han  selv  var  staaet 
op,  omhyggelig  vilde  tillukke  Døren  efter  sig. 

Khalifen  havde  imidlertid  grebet  Flasken,  og  skjænkede  i 
for  Abu  Hassan  og  sig  selv,  hvorved  han  passede  sit  Snit  til 
ubemærket  at  kaste  en  Del  af  et  Pulver,  som  han  førte  hos 
sig,  i  den  førstes  Drikkeskaal.  Idet  han  derpaa  overrakte  sin 
Vært  Skaalen,  sagde  han :  »I  har  nu  hele  Aftenen  gjort  Eder 
Ulejlighed  med  at  skjænke  i  for  mig,  og  jeg  kan  til  Tak  ikke 
gjøre  mindre  end  at  spare  Eder  denne  Ulejlighed  ved  den  sidste 
Slurk.  Saa  modtag  da  denne  Skaal  af  min  Haand  og  tøm  den 
for  min  Skyld!« 

Abu  Hassan  opfyldte  Haruns  Ønske,  og  for  at  vise,  hvor 
stor  Fornøjelse  han  havde  af  den  ham  viste  Ære,  tømte  han 
Skaalen  i  et  eneste  Drag.  Men  han  havde  neppe  sat  Skaalen 
fra  sig  igjen,  førend  Pulveret  virkede,  og  han  faldt  i  en  saa 
dyb  Søvn,  at  Hovedet  næsten  sank  ham  i  Skjødet.     Dette  skete 

saa  pludselig,  at  Khalifen  maatte  briste  i  Latter  derover.  Men 
hastig  befalede  han  Slaven,  der  ledsagede  ham,  at  læsse  den 
søvndrukne  paa  Skuldrene,  og  nøje  at  mærke  sig  Huset,  for  at 
han  kunde  finde  det  igjen,  naar  han  fik  Befaling  til  at  bringe 
ham  did  tilbage.  Derpaa  forlod  han  med  Slaven  Huset,  hvilket 
han  med  Villie,  tvertimod  Abu  Hassans  Ønske,  lod  staa  aabent, 
og  kom  igjennem  en  hemmelig  Dør  tilbage  til  sit  Palads.  Slaven 
maatte  med  sin  Byrde  følge  ham  til  hans  Gemakker,  hvor  han 
lod  Abu  Hassan  afklæde,  iføre  en  af  sine  egne  Natklædninger 
og  lægge  i  en  Seng. 

Da  dette  var  sket,  gav  han  sin  Storvezir  Djafar,  Obersten 
for  Haremsbevogterne,  Mesrur,  alle  Tjenerne  og  Slavinderne 
samt  Anførerne  for  sin  Livvagt  Befaling  til,  at  de  næste  Morgen 
i  et  og  alt  skulde  bete  sig  imod  den  i  Sengen  liggende  Mand, 
som  om  det  var  Khalifen  selv.  Hvad  han  maatte  befale,  skulde 
udføres,  og  overhovedet  den  samme  Ærbødighed  vises  ham  som 
de  Troendes  Behersker.  Storveziren  Djafar  indskjærpede  han 
dette  navnlig  med  Hensyn  til  den  offentlige  Audients,  og  be- 
falede ti]  Slutning,  at  man  skulde  vække  ham  tidligere  end 
Abu  Hassan. 

Efterat  følgelig  Mesrur  den  næste  Morgen  havde  vækket 
Khahfen,  begav  denne  sig  ind  i  et  Kabinet,  hvorfra  han  igjen- 
nem et  tilgitret  Vindue  selv  uset  kunde  iagttage  alt,  hvad  der 
gik  for  sig  med  Abu  Hassan.  Samtidig  indfandt  sig  *alle  Tje- 
nere og  Slavinder  hos  denne,  og  opstillede  sig  tause  i  den 
Orden,  som  iagttoges  ved  Khalifens  Opstaaen.  Alle  var  beredt 
til  at  yde  den  dem  hver  især  paahvilende  Tjeneste,  og  da  det 
allerede  var  paa  Tiden  at  staa  op  for  at  foretage  den  før  Sol- 
opgang forordnede  Bøn,    holdt    en   dertil  beskikket  Tjener  Abu 

Hassan  en  i  Vineddike  dyppet  Svamp  under  Næsen.  Abu 
Hassan  drejede  Hovedet,  rnen  uden  at  slaa  Øjnene  i  Vejret,  og 
udspyttede  med  megen  Anstrengelse  en  Mundfuld  Slim,  hvilket 
blev  optaget  i  et  lille  Guldbækken,  for  at  Gulvtæppet  ikke 
skulde  tage  Skade.  Dette  var  den  sædvanlige  Virkning  af  Kha- 
lifens  Abu  Hassan  tildelte  Pulver,  naar  efter  kortere  eller  længere 
Tid,  alt  efter  Størrelsen  af  den  anvendte  Portion,  dets  bedøvende 
Kraft  ophørte. 

Abu  Hassan  bragte  Hovedet  igjen  i  den  forrige  Stilling, 
slog  Øjnene  op  og  saa  sig  ved  Morgendæmringens  matte  Lys 
omkring  i  det  store,  kostbart  udsmykkede  Værelse.  Loftet  var 
efter  arabisk  Brug  prydet  med  Maleri  og  ophøjet  Arbejde,  store 
gyldne  Vaser  stod  trindt  omkring,  Gulvtæpper  og  Dørforhæng 
var  af  Guld  og  Silke.  Dejlige  Kvinder  stod  rundt  omkring 
ham,  tildels  forsynet  med  allehaande  musikalske  Instrumenter, 
i  lige  Maade  sorte  Gildinger,  rigt  klædt  og  i  dybeste  Under- 
danighed. Et  Blik  paa  Sengetæppet  lod  Abu  Hassan  bemærke, 
at  det  paa  rød  Grund  var  gjennemvævet  med  Guld  og  besat 
med  Perler  og  Diamanter.  Ved  Siden  af  Sengen  bemærkede 
han  en  Klædning  af  det  samme  Stof  og  ligesaa  kostbart  ud- 
smykket, og  paa  en  Pude  straalede  ham  en  Khalifhue  imøde. 

En  ubeskrivelig  Forbauselse  og  den  største  Forvirring  be- 
mægtigede sig  ham  ved  Synet  af  alle  disse  prægtige  Sager. 
Han  holdt  imidlertid  endnu  alting  for  en  Drøm;  men  denne 
Drøm  forekom  ham  rigtignok  at  staa  Virkeligheden  overmaade 
nær,  og  han  ønskede  af  Hjertet,  at  det  ingen  Drøm  maatte  være. 

»Nydeligt!«  sagde  han  hen  for  sig  selv.  »Skulde  jeg 
maaske  være  Khalif!«  men  vedblev  efter  at  have  besindet  sig 
noget:    »En   Tosse    var   jeg,    hvis  jeg  vilde  tro  derpaa;   det  er 

kun  en  Drom,  foranlediget  ved  det  i  Gaar  for  min  Gjæst 
ytrede  Ønske.« 

Men  i  det  samme  traadte  en  Gilding  frem  og  sagde  ære- 
frygtsfuld:  »Maatte  det  behage  de  Troendes  høje  Behersker  ikke 
at  sove  ind  igjen;  thi  det  er  allerede  Tid  at  holde  Morgenbon; 
Morgenroden  er  i  Begreb  med  at  vise  sig.« 

I  højeste  Maade  overrasket  ved  disse  Ord  spurgte  Abu 
Hassan  sig  selv:  »Er  jeg  vaagen  eller  sover  jeg  endnu?  Jeg 
sover,«  svarede  han  sig  selv  med  lukkede  Øjne,  »det  kan  der 
ingen  Snak  være  om.« 

Men  Gildingen  begyndte  paany  at  purre  ved  ham,  da  han 
intet  Svar  fik  af  Abu  Hassan,  og  denne  heller  ingen  Anstalter 
gjorde  til  at  staa  op:  »De  Troendes  Behersker,  Eders  Højhed 
maa  holde  mig  tilgode,  at  jeg  atter  vover  at  minde  Eder  om, 
at  det  er  paa  Tide  at  staa  op,  hvis  I  ikke  vil  forfejle  Tiden 
til  Bønnen  før  Solopgang,    hvilket  Eders  Højhed  aldrig  plejer.« 

»For  Pokker,  saa  sover  jeg  jo  dog  ikke,  men  er  lysvaagen,« 
mumlede  Abu  Hassan.  »Den,  der  sover,  hører  intet;  men  jeg 
horer  og  forstaar,  hvad  der  bliver  sagt!«  Da  aabnede  han 
igjen  Øjnene,  og  da  det  imidlertid  var  bleven  klar  Dag,  saa 
han  nu  ganske  tydelig,  hvad  han  før  kun  havde  kunnet  skimte. 
Med  munter  Mine  satte  han  sig  oprejst  i  Sengen,  oprømt  lige- 
som en,  der  pludselig  og  imod  al  Forventning  ser  sig  bragt  til 
høj  Ære  og  Værdighed.  Den  fra  det  skjulte  iagttagende  Khalif 
læste  til  sin  inderligste  Tilfredsstillelse  ham  denne  Stemning  ud 
af  Trækkene.  Nu  kastede  Kvinderne  sig  ned  for  Abu  Hassan, 
og  de,  der  havde  Instrumenter,  bragte  ham  en  saa  henrivende 
skjøn  Morgenhilsen,  at  han  var  nærved  at  gaa  ud  af  sit  gode 
Skind  derover.  Ikke  desto  mindre  faldt  han  dog  atter  tilbage 
i  sin    første  Tvivl,   om    det,    som   han   saa,    var   noget    virkeligt 


463 


eller  kun  en  skuffende  Drøm.  Han  holdt  Hænderne  for  An- 
sigtet og  sænkede  Hovedet,  idet  han  sagde  hen  for  sig:  »Hvad 
er  det?  Hvor  er  jeg?  Hvad  er  der  foregaaet  med  mig?  Hvad 
er  det  for  et  Palads,  hvad  for  Gildinger,  hvad  for  prægtig 
klædte  Tjenere  og  dejlige  Kvinder !  Er  det  da  ikke  muligt,  at 
komme  paa  det  rene  angaaende  disse  Spørgsmaal,  —  om  jeg 
drømmer  eller  er  ved  mine  fulde  Sandser?« 

Da  han  endelig  igjen  tog  Haanden  fra  Øjnene  og  saa  op, 
trængte  allerede  de  første  Solstraaler  ind  til  ham  igjennem  Vin- 
duet. I  det  samme  fremtraadte  Mesrur,  Obersten  for  Gildin- 
gerne, bøjede  sig  dybt  og  sagde:  »De  Troendes  Behersker, 
Eders  Højhed  vil  tillade  mig  at  forestille,  at  I  sædvanlig  ikke 
sover  saa  længe,  at  den  rette  Tid  til  Morgenbønnen  glider  forbi. 
Hvis  Eders  Højhed  ikke  har  haft  en  urolig  Nat  eller  befinder 
sig  ilde,  saa  er  der  ingen  Tid  at  give  bort,  inden  I  bestiger 
Thronen  for  at  tage  Forsædet  i  Raadsforsamlingen  og  efter 
Eders  Sædvane  give  almindelig  Audients.  Befalingsmændene 
over  Eders  Hær,  Provindsernes  Statholdere  og  de  øvrige  Stor- 
mænd ved  Eders  Hof  venter  kun  paa  det  Øjeblik,  da  Raadsalens 
Døre  vil  blive  aabnet  for  dem.« 

Denne  Mesrurs  Tale  var  Abu  Hassan  saa  godt  som  et 
Bevis  for,  at  han  ikke  sov  og  heller  ikke  drømte;  imidlertid 
kunde  han  dog  ikke  alligevel  komme  til  nogen  ren  Beslutning, 
men  svævede  forvirret  frem  og  tilbage  imellem  tvende  Person- 
ligheder, der  syntes  at  passe  ham  omtrent  lige  godt.  Endelig 
kastede  han  et  skarpt  Blik ' til  Mesrur  og  spurgte  alvorlig:  »Med 
hvem  taler  I,  eller  rettere,  hvem  er  det,  som  I  kalder  de 
Troendes  Behersker?     I  tager  visselig  fejl,  min  gode  Herre.« 

Disse  Spørgsmaal  havde  maaske  sat  enhver  anden  end 
Mesrur  i  Forlegenhed;    men,   langtfra  at  komme  ud  af  Fatning, 

gjennemførte  han  fortræfifelig  sin  ham  af  Khalifen  foreskrevne 
Rolle: 

»Min  naadige  Herre  og  Behersker,«  udraabte  han,  »I  vil 
alene  sætte  min  Taalmodighed  paa  Prøve.  Er  I  ikke  de 
Troendes  Behersker,  Alverdens  Herre,  baade  Vest-  og  Øster- 
landets, og  Profetens  Stedfortræder  paa  Jorden,  hvilken  Gud, 
denne  jordiske  og  hin  himmelske  Verdens  Herre,  har  sendt  til 
Frelse  og  Velsignelse?  Eders  ringe  Slave  Mesrur  har  intet  Øje- 
blik glemt  dette  i  den  lange  Række  af  Aar,  det  har  været  ham 
forundt  at  vise  Eders  Højhed  sin  dybe  Ærbødighed  og  sine 
Tjenester.  For  det  elendigste  af  alle  Mennesker  vilde  han 
holde  sig,  hvis  han  havde  fortjent  Eders  Unaade.  Derfor  an- 
raaber  han  Eder  ydmygeligst,  at  berolige  ham  desangaaende, 
og  antager  heller,  end  at  tro  alt  andet,  at  en  ond  Drøm  har 
vovet  at  forstyrre  Eders  Højheds  Hvile  i  Nat.« 

Abu  Hassan  brød  over  denne  Mesrurs  Tale  ud  i  en  saadan 
Latter,  at  han  faldt  tilbage  paa  Hovedpuden;  den  lurende 
Khalif  følte  den  største  Fristelse  til  at  dele  denne  Latter,  men 
bekjæmpede  sin  Lyst  for  ikke  at  fordærve  sig  den  allerede  saa 
fortræfifelig  indledte  Morskab. 

Da  Abu  Hassan  endelig  havde  let  sig  mæt,  rejste  han  sig 
atter  i  Vejret  og  spurgte  en  lille,  sort  Gilding:  »Hør  engang,  sig 
mig  dog,  hvem  er  jeg?« 

»Herre,  din  Højhed  er  de  Troendes  Behersker  og  Stedfor- 
træder paa  Jorden  for  ham,  som  er  Herre  over  begge  Verdener. « 

»Du  er  en  lille  Løgner,  Begfjæs!«  raabte  Abu  Hassan  og 
hidkaldte  en  i  Nærheden  staaende  Kvinde,  rakte  Haanden  ud 
imod  hende  og  bød:  »Der,  bid  mig  i  Fingerspidsen,  for  at  jeg 
kan  faa  at  vide,  om  jeg  sover  eller  er  vaagen!« 

Slavinden   vidste,    at  Khalifen  var  Vidne   til    alt,    hvad  der 

foregik,  og  benyttede  med  Glæde  denne  Lejlighed  til  at  vise 
ham,  hvad  hun  var  i  Stand  til  at  gjøre  for  hans  Fornøjelse. 
Hun  klemte  derfor  Abu  Hassans  Finger  dygtig  imellem  sine 
Tænder,  saa  at  han  i  en  Hast  trak  den  tilbage  og  udraabte : 
»Nej,  jeg  sover  ikke,  jeg  sover  bestemt  ikke!  —  Men  ved  hvilket 
Under  er  jeg  bleven  Khalif  i  denne  Nat?  Det  er  dog  virkelig 
et  altfor  stærkt  Stykke!«  Derpaa  vendte  han  sig  om  til  den 
samme  skjønne  og  sagde:  »Skjul  ikke  Sandheden  for  mig,  jeg 
besværger  Dig  ved  Frelsen  i  Gud,  hvem  Du  tilbeder  saa  godt 
som  jeg!     Er  jeg  virkelig  de  Troendes  Behersker?« 

»Ja,  saa  vist  er  I  det,«  lød  Svaret,  »at  vi  alle  højlig  maa 
forbauses  over,  at  I  vil  gjøre  os  tvivlsomme  i  denne  Henseende.« 

»Du  er  en  Løgnerske!«  raabte  Abu  Hassan.  »Jeg  véd  ret 
vel,  hvem  jeg  er!« 

Da  derpaa  Mesrur  bemærkede,  at  Abu  Hassan  vilde  staa 
op,  hjalp  han  ham  med  at  stige  af  Sengen;  men  saasnart  han 
stod  paa  Fødderne,  gjenlød  Gemakket  af  de  tilstedeværendes 
Morgenhilsen,  idet  de  raabte: 

»Gud  skjænke  Eders  Højhed  en  lykkelig  Dag!« 

»O  Himmel!«  raabte  Abu  Hassan.  »Endnu  i  Gaar  Aftes 
var  jeg  Abu  Hassan,  og  i  Dag  er  jeg  de  Troendes  Behersker! 
—  Jeg  begriber  intet  af  denne  ligesaa  forunderlige  som  pludse- 
lige Omvexling.« 

Han  blev  nu  klædt  paa  af  de  dertil  bestemte  Tjenere,  og, 
saasnart  dette  var  sket,  gik  han,  med  Gildingernes  Øverste 
foran  sig,  gjennem  en  dobbelt  Række  af  Tjenere,  Gildinger  og 
Haremskvinder,  ind  i  Raadsalen.  Dørforhænget  blev  draget 
i  Vejret,  og  Døren  af  en  Skildvagt  aabnet  for  ham.  Mesrur 
skred  foran  ham  lige  ind  til  Thronen;  her  vendte  han  sig  om 
og   greb    Khalifen  under  Armen  paa  den  ene  Side,    medens  en 

Tjener  ligeledes  løftede  paa  den  anden,  for  at  hjælpe  ham  med 
at  stige  opad  Trinene.  Under  Drabanternes  Lykønskninger  og 
velsignende  Tilraab  nedlod  han  sig  paa  Thronen,  og  da  han 
saa  sig  om,  fandt  han  paa  sin  højre  og  venstre  Side  Befalings- 
mændene for  Livvagten  opmarscherede  i  Rader  i  den  herligste 
Pomp  og  Holdning. 

Øjeblikkelig  traadte  Storveziren  ind,  kastede  sig  ned  foran 
Thronens  Trin,  rejste  sig  atter,  og  talte: 

»De  Troendes  Behersker,  Allah  udgyde  i  denne  Verden 
sin  Naade  i  rigt  Maal  over  Eder,  optage  Eder  i  hin  Verden  i 
sit  Paradis,  og  styrte  Eders  Fjender  hovedkulds  i  Helvedes 
hedeste  Flammer!« 

Efter  alt  dette  tvivlede  Abu  Hassan  endelig  ikke  mere  om, 
at  jo  hans  Ønske  var  gaaet  i  Opfyldelse,  og  han  var  bleven 
Khalif.  Med  en  rask  Beslutning  foretog  han  sig  da,  ogsaa  til- 
gavns at  bruge  sin  Magt,  uden  at  spilde  Tiden  med  Spørgs- 
maalene :  Hvorledes  og  hvorfor.  Han  kastede  derfor  Blikket 
med  værdigt  Alvor  paa  Veziren,  og  spurgte  ham,  om  han  havde 
noget  at  forebringe.  Harun  al  Rashid,  der  imidlertid  havde 
begivet  sig  til  et  andet  Gemak,  hvorfra  han  kunde  overse  hele 
Salen,  bemærkede  med  Velbehag,  at  Abu  Hassan  skikkede  sig 
paa  Thronen  med  næsten  ligesaa  stor  Værdighed  som  han  selv. 

Storveziren  tog  atter  med  dyb  Underdanighed  Ordet  og 
meldte,  at  Emirerne,  Vezirerne  og  samtlige  Raadsherrer  med 
Utaalmodighed  afventede  det  Øjeblik,  da  de,  som  sædvanlig, 
kunde  bevidne  Khalifen  deres  Ærbødighed.  Abu  Hassan  ud- 
stedte strax  Befaling  til  at  aabne  Dørene,  og  Djafar  lod  Be- 
falingen gaa  videre  til  Overdørvogteren,  som  strax  slog  Fløj- 
dørene op  paa  vid  Gab.  Ufortøvet  drog  Emirerne  og  de  for- 
nemste Hofbetjente  i  Galladragt  og  i  den  skjønneste  Orden  ind 

i  Salen  og  skred  frem  indtil  Thronens  Fod,  hvor  de  alle,  én 
efter  én,  kastede  sig  paa  Knæ  og  med  Panden  berørte  Gulv- 
tæppet, som  om  de  saa  den  virkelige  Khalif  for  sig.  Efter 
den  af  Ujafar  modtagne  Anvisning  hilste  de  Abu  Hassan  med 
Navn  af  de  Troendes  Behersker,  og  begav  sig  derpaa  hver 
til  sin  bestemte  Plads. 

Nu  herskede  den  dybeste  Stilhed,  og  den  endnu  stedse 
foran  Thronens  Trin  dvælende  Storvezir  begyndte  at  foredrage 
forskjellige  Sager,  som  de  fulgte  efter  hinanden  i  de  Papirer, 
han  holdt  i  Haanden.  Det  var  lutter  simple  og  almindelige 
Tilfælde,  men  ligefuldt  erhvervede  Abu  Hassan  sig  ved  denne 
Lejlighed  endogsaa  selve  Khalifens  Beundring,  da  han  intet 
( )jeblik  kom  i  Forlegenhed,  og,  enten  det  nu  gjaldt  om  at  til- 
staa  eller  nægte,  overalt  ved  sin  Dom  gjorde  den  sunde  Menneske- 
forstand Ære.  Men  midt  under  Foredraget  afbrød  han  pludse- 
lig Storveziren  og  vinkede  ad  Politidommeren,  der  ogsaa  ufor- 
tøvet ilede  frem  til  Thronens  Trin  og  kastede  sig  ned  paa  sit 
Ansigt.  Da  han  igjen  havde  rejst  sig,  befalede  Abu  Hassan 
ham  strax  at  begive  sig  hen  til  en  vis  nøjere  betegnet  Moske, 
hvor  han  vilde  finde  en  Imam  og  fire  Oldinge,  alle  med  langt 
hvidt  Skjæg;  disse  skulde  han  bemægtige  sig,  og  give  Oldingene 
hundrede  Slag  hver  med  Tyrepidsken,  men  Imamen  selv  fire 
hundrede.  Derefter  skulde  de  i  sønderrevne  Klæder  sættes  bag- 
lænds paa  udlevede  Kameler  og  føres  igjennem  Staden,  led- 
saget af  en  Herold,  som  udraabte:  »Saaledes  straffer  Khalifen 
dem,  som  ubeføjet  blander  sig  i  fremmede  Anliggender  og  gjøre 
sig  en  Glæde  af  at  udbrede  Uro  og  Ulykke  imellem  deres 
Naboer.«  »Dernæst  skal  Du  befale  dem,«  vedblev  Abu  Hassan, 
der  ret  var  kommen  i  Hede,  »ufortøvet  at  flytte  til  et  andet 
Kvarter    af   Byen,    og    under    haard    Straf  ingensinde    mere    at 

30* 


468 

sætte  deres  Fod  i  det  Kvarter,  hvorfra  de  er  blevet  udjaget.  -- 
Medens  Eders  Fuldmægtig  fører  Stymperne  igjennem  Byen,  kan 
I  selv  vende  tilbage  for  at  aflægge  mig  Regnskab.« 

Politidommeren  lagde  Haanden  paa  sit  Hoved,  til  Tegn 
paa,  at  han  ved  Tabet  af  samme  vilde  adlyde  Khalifens  Be- 
faling, kastede  sig  atter  ned,  og  fjernede  sig  derpaa  hastig. 
Den  i  Sideværelset  skjulte  Khalif  gottede  sig  inderlig  over,  at 
Abu  Hassan  strax,  uden  at  spilde  Tiden,  anordnede  Imamens 
og  hans  fire  Raadgiveres  Afstraffelse.  Storveziren  fortsatte  sit 
Foredrag  og  havde  næsten  bragt  det  tilende,  da  Politidommeren 
igjen  traadte  ind.  Han  kastede  sig  ned  foran  Thronen  og 
meldte  de  Troendes  Behersker,  at  hans  Befaling  strax  var  bleven 
udført  paa  Imamen  og  hans  fire  Raadgivere,  og  overrakte  ham 
en  derover  optagen,  af  flere  Abu  Hassan  vel  bekj endte  Ind- 
vaanere  i  hint  Bykvarter  som  Vidner  underskreven  Protokol. 
Saasnart  Abu  Hassan  havde  gjennemlæst  den,  bevidnede  han 
Embedsmanden  sin  højeste  Tilfredshed,  og  sagde  i  bedste  Lune 
til  sig  selv:  »Det  har  de  godt  af,  disse  Hyklere,  som  gjør  deres 
lange  Skjæg  Vanære.«  Harun,  der  uden  Vanskelighed  læste  i 
hans  Indre,  var  ikke  mindre  fornøjet  over  Skjælmernes  sum- 
mariske Afstraffelse. 

Herpaa  befalede  Abu  Hassan  Storveziren ,  at  han  af  Stor- 
skatmesteren skulde  lade  sig  give  en  Pung  med  tusinde  Guld- 
stykker og  bringe  den  hen  til  det  samme  Bykvarter,  hvor  Politi- 
dommeren havde  været,  og  der  overgive  den  til  en  vis  Abu 
Hassans  Moder,  Abu  Hassan  med  Tilnavnet  den  løjerlige. 
Huset  var  selv  det  mindste  Barn  bekj  endt;  han  kunde  umulig 
tage  fejl. 

Medens  Storveziren  var  borte  i  dette  Ærinde,  aflagde  Politi- 
præfekten Beretning  angaaende  flere  Sager  af  sit  Omraade  •,  saa- 

ledes  manglede  Abu  Hassan  ikke  Underholdning.  Efterat 
Djafar  derpaa  havde  forklaret,  hvorledes  han  rigtig  havde  be- 
sørget Pungen  med  de  tusinde  Guldstykker  til  Abu  Hassan  den 
løjerliges  Moder,  traadte  Mesrur,  Obersten  for  Gildingerne, 
atter  ind,  og  tilkjendegav  ved  et  Tegn  Emirerne  og  Vezirerne, 
at  Forsamlingen  for  denne  Dag  var  hævet.  Alle  brød  da  op, 
i  den  samme  Orden,  hvori  de  var  indtraadt,  og  fjernede  sig, 
efterat  de  én  for  én  havde  gjort  Knæfald  foran  Thronen. 

Endelig  befandt  altsaa  Storveziren,  Mesrur  og  Befalings- 
mændene for  Livvagten  sig  atter  alene  med  Abu  Hassan,  ikke 
at  regne  Khalifen,  som  i  sit  Skjul  med  en  stedse  stigende  For- 
nøjelse fulgte  Begivenhedernes  Gang.  Understøttet  af  de  for- 
nemste Hofbetjente  steg  Abu  Hassan  atter  ned  fra  Thronen, 
og  drog  sig  tilbage  til  det  Gemak,  hvorfra  han  var  udgaaet. 
Storveziren  banede  Vejen.  Men  næppe  havde  Abu  Hassan 
gjort  et  Par  Skridt,  førend  han  pludselig  holdt  Storveziren  fast 
i  Peltsen  og  spurgte,  om  han  ved  Besøget  hos  den  gamle  Kone 
ikke  ogsaa  havde  set  hendes  Søn,  Abu  Hassan  selv. 

Den  ærværdige  Storvezir  og  hele  Følget  var  over  dette 
Sporgsmaal  nær  bristet  ud  i  en  Skoggerlatter,  der  vilde  have 
fordærvet  hele  Spøgen.  De  tog  sig  dog  sammen  og  under- 
trykte Latteren,  og  Storveziren  svarede : 

»De  Troendes  Behersker,  jo,  visselig  saa  jeg  ham;  han  kom 
netop  hjem  fra  Moskeen,  hvor  han  havde  været  Vidne  til 
Imamens  og  hans  Hjælperes  Uddrivelse,  og  lod  til  at  være 
overmaade  fornøjet.« 

»Hvorledes  ser  han  ud?«  spurgte  Abu  Hassan  videre. 
»Synes  Dig,  at  han  har  nogen  Lighed  med  mig?« 

»Ikke  det  ringeste,«  var  Vezirens  alvorlige  Svar.  »Og 
hvo  turde  vel  vove  at  ligne  din  Højhed?  —  Vil  Du  maaske  se 

denne  Abu  Hassan  for  Dig?  Skal  Politidommeren  sætte  ham 
fast  og  foreløbig  lade  ham  smage  et  Hundrede  Stokkeslag?  — 
Du  har  kun  at  befale.« 

»Nej!«  sagde  Abu  Hassan,  i  en  vis  dunkel  Sky  for  at 
komme  til  at  se  sin  Dobbeltgænger  eller  komme  til  at  føle 
Pryglene  selv.  »Nej,  Djafar,  lad  kun  den  Stakkel  løbe;  han 
gjør  intet  Menneske  Fortræd!« 

Med  disse  Ord  slap  han  Storvezirens  Pelts,  og  Toget  kunde 
atter  sætte  sig  i  Bevægelse.  Saasnart  Djafar  havde  ført  Abu 
Hassan  ind  i  Spisesalen,  skyndte  han  sig  med  at  opsøge 
Khalifen  for  at  fortælle  ham  det  passerede-,  det  var  en  kostelig 
Morskab  for  dem  begge,  for  den  ene  at  fortælle,  for  den  anden 
at  høre. 

Ved  sin  Indtræden  i  Spisesalen  blev  Abu  Hassan  modtagen 
med  Sang  og  Strengeleg;  alle  Haremets  Kvinder,  som  blot 
havde  Stemme,  eller  forstod  at  bringe  Lyd  af  et  eller  andet 
Instrument,  var  her  til  Stede,  og  opførte  en  Concert  tilsammen, 
hvorover  Abu  Hassan  nær  var  gaaet  fra  Sands  og  Samling. 
En  slig  Forening  af  Vellyd,  en  slig  henrykkende  Harmoni 
havde  han  aldrig  drømt  om,  langt  mindre  nogensinde  hørt. 
»Hvis  det  er  en  Drøm,«  sagde  han  til  sig  selv,  »ved  Allah, 
saa  er  den  baade  af  de  længste  og  de  smukkeste!  Profeten 
forbyde,  at  jeg  skulde  vaagne  deraf,  —  Men  det  kan  umuligt 
være  nogen  Drøm;  jeg  er  mig  jo  fuldkommen  bevidst;  jeg  hører 
og  ser,  tænker  og  gaar,  ganske  som  jeg  har  været  vant  til  hele 
min  Levetid.  Men  lad  det  være,  som  det  vil;  jeg  takker  Allah 
og  forlader  mig  paa  ham.  —  Dog  —  en  Nar  maatte  jeg  i 
Sandhed  være,  hvis  jeg  kunde  tvivle  paa,  at  jeg  virkelig  er  de 
Troendes  Behersker;  thi  der  gives  kun  en,  hvem  slig  en  Glands 
omgiver,  og  det  er  ham.     Tvivlede  jeg  endnu,  maatte  den  mig 

udviste  Ærbødighed,  og  den  Beredvillighed,  hvormed  man  efter- 
kommer mine  Befalinger,  være  mig  tilstrækkelige  Beviser  for, 
at  jeg  virkelig  er  den,  jeg  gjælder  for.  Har  jeg  ikke  endogsaa 
fri  Adgang  til  Khalifens  Skatkammer?  Hvo  andre  skulde  vel 
have  det,  end  Khalifen  selv?« 

Kort  at  fortælle,  han  afkastede  alle  Tvivl  angaaende  sin 
Khalifværdighed,  da  han  saa  sig  i  den  store  og  prægtige  Sal, 
hvor  Guld  overalt  luede  frem  imellem  de  herligste  Farver.  Syv 
forskjellige  Kor  af  musicerende  Kvinder,  den  ene  smukkere  end 
den  anden,  var  opstillet  deri,  og  syv  gyldne  syvarmede  Lyse- 
kroner hang  ned  fra  det  med  Guld  og  Azurblaat  herlig  deko- 
rerede Loft.  Paa  Taffelet  i  Midten  af  Salen  stod  store,  gyldne 
Fade,  som  udaandede  den  kosteligste  Duft  af  Ambra  og  alle- 
haande  Kryderier,  hvormed  Spiserne  var  tilberedt.  Syv  hen- 
rivende skjønne  Piger  stod  rundt  omkring  Taffelet  i  de  kost- 
bareste Klædebon,  med  Vifter  i  Hænderne,  for  at  berede  Abu 
Hassan  Kjøling,  medens  han  spiste. 

Har  nogensinde  nogen  dødelig  følt  sig  henrykt,  saa  var 
det  Abu  Hassan,  da  han  skred  igjennem  denne  Sal.  Ved  hvert 
andet  Skridt  maatte  han  blive  staaende  for  nærmere  at  betragte 
de  Underværker,  som  frembød  sig  for  ham,  og  næppe  vidste 
han,  til  hvilken  Side  han  skulde  vende  sig,  hvilket  især  be- 
redte den  i  Skjul  tilstedeværende  Harun  al  Rashid  stor  Mor- 
skab. Saasnart  han  havde  nedladt  sig  ved  Bordet,  satte  Pigerne 
deres  Vifter  i  Bevægelse.  Abu  Hassan  betragtede  dem  nøje 
én  efter  én,  kun  med  Vanskelighed  løsrivende  sig,  og  be- 
undrede den  Ynde,  hvormed  de  skilte  sig  ved  deres  Hverv. 
Tilsidst  ytrede  han  med  et  naadigt  Smil,  at  en  var  mere  end 
nok  til  at  vifte,  og  at  de  øvrige  skulde  tage  Plads  hos  ham 
ved  Bordet.      Taffelet    var  rundt,    og  han  anviste  Skjønhederne 

deres  Plads  saaledes,  at  han  havde  noget  smukt  for  Øje,  hvor- 
hen han  end  vendte  Blikket.  Men  af  Ærbødighed  vovede 
Pigerne  ikke  at  spise;  dette  gav  Abu  Hassan  Anledning  til, 
selv  at  lægge  dem  for,  og  med  forbindtlige  Talemaader  at 
nøde  dem  til  at  spise.  Han  spurgte  dem  endelig  om  deres 
Navne:  den  ene  hed  Alabasterhals,  den  anden  Koralmund,  den 
tredje  Maaneansigt,  den  fjerde  Solglands,  den  femte  Øjenlyst, 
den  sjette  Sjælefryd,  og  den  syvende  unge  Pige,  hun,  der  haand- 
terede  Viften,  hed  Sukkerrør.  De  Artigheder,  som  han  vidste 
at  sige  enhver  især  i  Anledning  af  deres  Navne,  viste,  hvor 
megen  Forstand  han  besad,  og  hævede  ham  betydelig  i  den 
med  spændt  Opmærksomhed  iagttagende  Khalifs  Øjne. 

Da  Abu  Hassan  ikke  mere  spiste,  sagde  en  af  Pigerne  til 
de  opvartende  Gildinger:  »De  Troendes  Behersker  behager  at 
gaa  ind  i  Dessertsalen  •,  bring  hastig  Vadskevand ! «  Strax 
rejste  de  sig  alle  sex.  Den  ene  tog  ud  af  Gildingernes  Hænder 
et  Guld-Vadskefad,  den  anden  en  Guld- Vandkande,  den  tredje 
et  broderet  Musselins-Haandklæde,  og  de  nedlod  sig  dermed 
paa  Knæ  foran  den  endnu  ved  Taffelet  siddende  Abu  Hassan. 
Saasnart  han  havde  vadsket  Hænderne,  rejste  han  sig,  og  strax 
blev  af  en  Gilding  Døren  til  en  anden  Sal  aabnet;  Mesrur  gik, 
som  sædvanlig,  iforvejen,  og  Abu  Hassan  skred  med  sit  Følge 
af  Hurier^)  over  Dørtærskelen. 

Med  endnu  stedse  voxende  Forbauselse  saa  Abu  Hassan 
sig    i    en    ligesaa    rummelig    og   prægtig,    men   paa    en   ganske 


^)  Hurieine  er  de  evige  Møer,  som,  udstyrede  med  en  himmelsk 
Skjønhed,  skal  modtage  de  Troende  i  Paradisets  Have,  og  tilhøre 
dem  i  en  ukrænkelig  Fryd  og  Nydelse.  Enhver  Muslim  faar  72  til 
sin  Andel. 

anden  Maade,  med  Malerier,  Metalvaser  og  allehaande  andre 
kostbare  Kunstværker  udsmykket  Sal.  Ogsaa  her  fandt  han 
syv  Kor  af  Sangerinder  og  skjønne  Slavinder  med  forskjellige 
Instrumenter  opstillet,  og  blev  modtagen  med  en  ny  Concert 
af  en  ganske  anden  Art.  Omkring  det  i  Midten  af  Salen  an- 
bragte Taffel,  med  syv  gyldne  Fade,  hvori  der  var  de  kosteligste 
Frugter,  stod  syv  andre  unge  Piger  med  Vifter,  endnu 
skjonnere  end  de  forrige,  hvilket  næsten  grændsede  til  det 
utænkelige.  Da  Abu  Hassan,  halv  bevidstløs  af  Forbauselse, 
endelig  havde  taget  Plads  ved  Bordet,  og  en  efter  en  betragtet 
de  syv  unge  Piger,  uden  at  kunne  afgjøre,  hvem  der  var  den 
skjønneste,  befalede  han  dem  alle  at  sætte  sig  ved  Bordet  og 
spise  med  ham,  eftersom  det  ingenlunde  var  saa  varmt,  at  han 
behovede  deres  Tjeneste.  Saasnart  de  havde  taget  Plads,  spurgte 
han  dem  om  deres  Navne,  og  disse  lød  helt  forskjellig  fra  de 
syv  andre  Pigers,  idet  de  hver  især  betegnede  en  eller  anden 
Egenskab  ved  Sjælen  eller  Gemyttet.  Hans  Glæde  over  disse 
skjønne,  betydningsfulde  Navne  udtrykte  sig  i  de  Artigheder, 
hvormed  han  forelagde  dem  Frugter,    den  ene  efter  den  anden. 

Saasnart  Abu  Hassan  ogsaa  her  havde  tilfredsstillet  sin 
Appetit,  førte  Mesrur  ham  ind  i  en  tredie  Sal,  lige  saa  stor  og 
prægtig  som  nogen  af  de  foregaaende,  hvor  han  blev  modtagen 
af  nye  Sangerinder  og  en  ny  Musik,  og  hvor  han  fandt  syv 
nye  Skjønheder  staaende  omkring  det  med  allehaande  syltede 
Sager  i  syv  gyldne  Fade  besatte  Taffel.  Abu  Hassan  bar  sig 
her  ad  ganske  paa  samme  Maade  som  ved  de  tidligere  An- 
retninger. 

Dagen  nærmede  sig  sin  Ende,  da  Mesrur  tilsidst  førte  ham 
ind  i  den  fjerde  ikke  mindre  prægtige  Sal.  Ogsaa  her  modtog 
ham  syv  udsøgte  Musikkor,    og    syv  dejlige  Piger  stod  omkring 

et  Bord,  der  var  besat  med  syv  Guldfade,  hvori  der  var  allehaande 
Kager,  Sukkertøj  og  andre  Lækkerier,  som  vækker  Tørsten.  Des- 
foruden fandtes  der  et  Skjænkebord,  hvorpaa  syv  store  Sølvflasker 
med  de  kostbareste  Vine,  og  syv  Krystalbægere  af  det  herligste 
Arbejde  var  anbragt.  Endvidere  brændte  der  ikke  alene  Kjærter 
i  de  S5^v  Lysekroner,  men  dertil  en  talløs  Mængde  trindt  om- 
kring, overalt,  hvor  der  blot  lod  sig  anbringe  nogle.  Det  var 
en  Glands,  som  kun  har  blændet  faa  menneskelige  Øjne. 

Da  Abu  Hassan  havde  taget  Sæde,  dvælede  han  længe 
helt  fortabt  i  Henrykkelse  ved  Skuet  af  de  syv  unge  Slavinder 
i  sin  Nærhed,  som  han  fandt  endnu  dejligere  end  de  fore- 
gaaende.  Ogsaa  deres  Navne  vilde  han  vide,  men  formaaede 
ikke  at  skaffe  sig  Ørenlyd,  forend  han  ved  at  klappe  i  Hænderne 
havde  bragt  Musiken  til  at  tie.  Derpaa  tog  han  den  ham  paa 
højre  Side  nærmest  staaende  Slavinde  ved  Haanden,  bød  hende 
sætte  sig  hos  ham,  forelagde  hende  Kager  og  Sukkergodt,  og 
spurgte  om  hendes  Navn. 

»De  Troendes  Behersker,«  svarede  hun,  »mit  Navn  er 
Perlekrands. « 

»Du  havde  visselig  ikke  kunnet  faa  noget  mere  passende, 
og  noget,  der  bedre  kunde  betegne  dit  Værd,«  sagde  Abu 
Hassan.  »Men,  uden  at  ville  kaste  nogen  Skygge  paa  den, 
der  har  givet  Dig  dette  Navn,  maa  jeg  dog  erklære,  at  dine 
dejlige  Tænder  overgaar  Alverdens  Perler  af  det  skjønneste 
Vand.  —  O,  Perlekrands,  eftersom  dette  er  dit  Navn,  tag  et 
Bæger  og  byd  mig  at  drikke  med  din  smukke  Haand!« 

Hidtil  havde  han  kun  drukket  Vand,  som  Skik  og  Brug 
er  i  Bagdad  baade  hos  høj  og  lav.  Kun  om  Aftenen  drikkes 
der  Vin;  den,  som  ikke  indskrænker  sig  dertil,  bliver  anset  for 
en  Drukkenboldt.      Om   Dagen   behøver  man   nemlig   sin  fulde 

Forstand  til  sine  Forretninger,  og  Nydelsen  af  Vin  om  Dagen 
vilde  foranledige  mangen  forargelig  Uorden  paa  Gader  og  i 
Stræder. 

Perlekrands  overrakte  da  Abu  Hassan  paa  den  artigste  og 
yndeligste  Maade  et  Bæger  med  Vin;  Abu  Hassan  tog  imod 
det,  idet  han  med  et  ømt  Blik  sagde  til  hende:  »Jeg  drikker 
paa  din  Sundhed,  og  forbeholder  mig  Ret  til,  ogsaa  at  maatte 
skjænke  i  for  Dig,  for  at  Du  maa  kunne  gjøre  mig  Besked.« 
Perlekrands  tog  rødmende  imod  det  frembudte  Bæger;  men, 
forend  hun  drak,  foredrog  hun  en  Sang,  der  ligesaa  meget  ved 
sit  Indhold  som  ved  hendes  skjønne  Stemme  overraskede  den 
i  Henrykkelse  helt  fortabte  Abu  Hassan. 

Derpaa  udvalgte  Abu  Hassan  Kager  og  Sukkertøj  af  en 
anden  Art  og  bød  den  næstfølgende  Skjønhed  det,  idet  han 
ligeledes  lod  hende  tage  Sæde  hos  sig  og  sagde  hende  mange, 
mange  Smigrerier  over  hendes  Navn,  som  var  Morgenstjerne. 
Paa  samme  Maade  opførte  han  sig  imod  den  tredje,  som  hed 
Dagslys,  og  imod  alle  de  øvrige,  som  den  ene  efter  den  anden 
maatte  kredentse  ham  et  Bæger,  til  stor  Morskab  for  Khalifen  i 
hans  Smuthul.  Men  saasnart  han  var  kommen  Raden  igjen- 
nem,  gik  Perlekrands  igjen  hen  til  Skjænkebordet,  fyldte  et 
Bæger,  men  kastede  en  Portion  af  Khalifens  Sovepulver  deri, 
og  bød  derpaa  Abu  Hassan  det  med  de  Ord:  »De  Troendes 
Behersker,  af  Omsorg  for  Eders  Velbefindende  beder  jeg  Eder, 
at  modtage  endnu  dette  Bæger,  og,  førend  I  tømmer  det, 
naadig  at  lytte  til  en  lille  Sang,  som  jeg  i  Dag  har  digtet,  og 
som  endnu  ingen  har  hørt;  jeg  haaber,  at  den  skal  behage 
Eder. « 

Abu  Hassan  tog  imod  Bægeret,  bevilgede  hendes  Bøn  og 
sagde:    »Jeg    befaler  Dig  ved  min  Magtfuldkommenhed  som  de 

Troendes  Behersker  at  foresynge  mig  den;  thi  jeg  er  over- 
bevist om,  at  slig  yndig  Skabning  alene  kan  opfinde,  hvad  der 
er  sindrigt  og  yndefuldt.« 

Nu  sang  Perlekrands  til  Citharens  Klang  saa  skjønt  og 
udtryksfuldt,  at  Abu  Hassan  næppe  vidste  af  sig  selv  at  sige 
af  Henrykkelse  derover.  Da  hun  havde  endt,  maatte  hun  gj  en- 
tage  Sangen  for  ham,  og  han  hørte  den  paany  med  samme 
paradisiske  Fornøjelse.  Derpaa  tømte  Abu  Hassan  Bægeret,  og 
vendte  sig  om  imod  hende  for  at  give  sin  glødende  Beundring 
Udtryk ;  —  men  han  formaaede  alene  at  aabne  Munden  og 
frembringe  en  uforstaaelig  Lallen.  Sovepulveret  virkede  nemlig 
saa  hastig,  at  Øjnene  faldt  pludselig  til  paa  ham,  hans  Hoved 
sank  ned  paa  Bordet,  og  han  slumrede  lige  saa  fast,  som  det 
paa  lignende  Foranledning  var  sket  Dagen  iforvejen.  Bægeret 
faldt  ud  af  hans  Haand  og  blev  med  Behændighed  opfanget  af 
en  Slavinde.  Nu  traadte  Khalifen  frem  af  sit  Smuthul;  fra 
Begyndelse  til  Ende  havde  han  været  Vidne  til  al  Ting,  og 
disse  Løjer  havde  beredt  ham  langt  større  Fornøjelse,  end  han 
havde  ventet  sig  deraf. 

Paa  Haruns  Befaling  trak  man  Khalifens  Klædebon  af  den 
bedøvede  Abu  Hassan,  og  iførte  ham  hans  eget.  Derpaa  maatte 
den  Slave  komme,  som  havde  ledsaget  Khalifen  paa  hans  sidste 
Vandring  under  Forklædning,  og  bringe  Abu  Hassan  tilbage  til 
hans  Bolig.  Han  fik  den  udtrykkelige  Befaling  at  lægge  ham 
uden  Larm  paa  hans  Sofa,  og  lade  Husdøren  staa  aaben,  naar 
han  gik  igjen. 

Slaven  udførte  al  Ting  nøje  efter  den  givne  Anvisning,  og 
vandrede  derpaa  tilbage  for  at  aflægge  Khalifen  Regnskab  for 
sin  Sendelse.  »Nu,«  sagde  Harun  al  Rashid,  »den  gode  Abu 
Hassan   har   Grund    til    at   være    fuldkommen  tilfreds  med  mig ! 

Han  ønskede,  at  han  maatte  være  en  Dag  Khalif  for  at  tugte 
Imamen  og  hans  fire  Shejkher  i  sit  Kvarter;  det  har  han  været, 
og  han  har  tilgavns  forstaaet  at  benytte  Tiden.« 

Abu  Hassan  vaagnede  først  silde  næste  Morgen  af  sin  Be- 
døvelse; førend  han  endnu  blev  rigtig  vaagen,  kaldte  han  af 
fuld  Hals  paa  Perlekrands,  Morgenstjerne  og  alle  de  andre 
skjønne  Slavinder,  hver  efter  sit  Navn.  Naturligvis  modtog  han 
intet  Svar,  i  det  mindste  intet  af  den  søde  Beretning,  som  hans 
Ore  var  beredt  paa  at  opfange;  først  sent  blev  hans  gamle 
Moder  lokket  hid  af  hans  høje  Skrig,  og  spurgte  forskrækket: 
Hvad  fejler  Dig  dog,  Sønnike,  hvad  er  der  tilstødt  Dig?«  Da 
aabnede  Abu  Hassan  sine  Øjne  saa  højt,  han  formaaede,  og 
brummede:  »Hvo  er  Du,  ulyksalige  Kjærling,  der  vover  at  tale 
i  denne  Tone  —  til  de  Troendes  Behersker?«  »Din  Moder  er 
jeg,«  svarede  Matronen  forbauset.  »Du  lyver!«  raabte  Abu 
Hassan.  »Jeg  er  de  Troendes  Behersker,  hvis  Magt  udstrækker 
sig  vidt  over  Riger  og  Fyrster!«  —  »Ti  dog  stille,  min  Søn; 
ogsaa  Væggene  har  Ører!  Du  kunde  let  bringe  dit  Hoved  til 
Torvs  ved  slige  Formasteligheder!«  bad  hans  Moder  ængstelig, 
og  begyndte  at  udtale  Velsignelser  og  Beskyttelsesformularer 
over  ham,  i  den  Tanke,  at  han  var  bleven  forhexet.  Da  Abu 
Hassan  paa  denne  Tiltale  laa  et  Øjeblik  stille  uden  at  sige 
noget,  vedblev  hun:  »Du  maa  sikkerlig  have  drømt,  og  den 
onde  har  benyttet  Lejligheden  til  at  foregjøgle  Dig  et  eller 
andet  Blændværk.  Vær  nu  fornuftig  og  hør  blot  en  Gang! 
Jeg  har  noget  ret  glædeligt  at  fortælle  Dig:  Khalifen  har  i  Gaar 
været  saa  naadig  at  lade  Imamen  og  hans  fire  Skejkher  afstraffe 
og  udvise  af  Kvarteret;  men  mig  har  han  tilsendt  en  Pung  med 
tusinde  Guldstykker.« 

Neppe  havde  Abu  Hassan  hørt  sin  Moder  sige  dette,  førend 
han  udstødte  et  vældigt  Skrig  og  raabte:  »Det  er  jo  netop  mig, 
der  har  udstedt  Befaling  til  Imamens  Afstraffelse  og  som  har 
tilsendt  Eder  de  tusinde  Guldstykker!  Jeg  er  de  Troendes  Be- 
hersker !    Det  skal  jeg  snart  overbevise  Dig  om,  Du  gamle  Hex ! « 

Med  disse  Ord  sprang  han  op  og  greb  en  Stok  for  at  føie 
et  rigtig  slaaende  Bevis.  Men  Matronen  var  ham  for  hastig ; 
hun  løb  rundt  igjennem  Værelserne  ud  i  Gaarden  og  raabte 
højt  om  Hjælp.  Da  styrtede  Naboerne  sammen,  fandt  Hus- 
døren  aaben  og  traadte  forskrækkede  ind.  »Hvad  fejler  Eder, 
Moder?«  raabte  de  i  Munden  paa  hverandre.  »Ak,«  svarede 
Matronen  med  Taarer,  »min  arme  Søn  er  bleven  gal,  splitter- 
gal; han  vil  slaa  sin  gamle  Moder!«  I  det  samme  styrtede 
Abu  Hassan  uc}  af  Huset  med  Raabet:  »O,  Du  gamle  Sminke- 
daase,  er  jeg  ikke  de  Troendes  Behersker?  Javist  er  jeg  for- 
hexet!    Men  det  er  Dig,  der  har  forhexet  mig!« 

Da  kunde  Naboerne  umulig  tvivle  om,  at  jo  den  løjerlige 
Abu  Hassan  var  bleven  gal.  Følgelig  greb  de  fat  paa  ham, 
bandt  ham  Hænderne  paa  Ryggen,  og  bragte  ham  under  stort 
Tilløb  af  Folk  hen  i  Daarekisten.  Her  var  han  nær  virkelig 
bleven  forrykt  over  den  afskyelige  Medicin,  som  han  maatte 
tage  ind,  og  de  Pidskeslag,  hvormed  han  daglig  af  Barmhjer- 
tighed blev  trakteret.  Han  rev  sig  Klæderne  af  Kroppen,  og 
blev  tilsidst  sluttet  i  en  svær  Lænke.  Først  efter  længere  Tids 
Forløb  fik  han  besindet  sig  saavidt,  at  han  laante  Øre  til  sin 
stakkels  bekymrede  Moders  Fol-maninger.  Da  han  beklagede 
sig  for  hende  over,  hvad  han  led,  svarede  hun  ham:  »Min 
Søn,  frygt  Gud  paa  alle  dine  Veje!  Hvis  Du  virkelig  havde 
været  de  Troendes  Behersker,  kunde  ikke  denne  Jammer  være 
kommen  over  Dig.« 

»Ved  Allah,  Du  siger  Sandhed!«  svarede  Abu  Hassan. 
»Nu  forekommer  det  mig,  som  om  jeg  ogsaa  kun  havde  drømt, 
at  jeg  var  Khalif.  Ja,  nu  er  jeg  overbevist  om,  at  jeg  er  din 
Søn,  Sønnen  af  en  Moder,  som  jeg  lige  indtil  hin  Ulykkesdag, 
som  jeg  stedse  vil  erindre  mig  med  Blusel,  altid  har  holdt  højt 
i  Ære,  'Og  for  Fremtiden  vil  ære  af  min  inderste  Hu.« 

Denne  forstandige  Tale  forvandlede  den  gamle  Kones  hid- 
indtil i  rigelige  Strømme  udgydte  Smertenstaarer  til  søde  Glædes- 
taarer  over  hendes  atter  helbredede,  ligesom  gjenfundne  Søn. 
Saasnart  hun  endelig  formaaede  at  finde  Udtryk  for  sine  Følelser, 
forklarede  hun  ham,  hvad  Tanker  hun  havde  om  hans  Eventyr. 
»Hin  fremmede,«  sagde  hun,  »som  Du  sidste  Gang  havde  hos 
Dig  til  Aftensmaaltid,  har  ved  sin  Bortgang  ladet  Husdøren 
staa  aaben,  endskjøndt  Du  havde  bedet  ham  om  at  lukke  den. 
Vistnok  har  Eblis,  den  onde  Aand,  benyttet  denne  gode  Lej- 
lighed til  at  snige  sig  ind  til  Dig  og  styrte  Dig  i  denne  ulyk- 
salige Forblindelse.  Derfor  er  Du  Gud  inderlig  Tak  skyldig  for 
Befrielsen  af  hans  Snarer,  og  Du  maa  bede  ham,  fremtidig  at 
bevare  Dig  imod  alt,  hvad  der  er  af  den  onde.« 

Abu  Hassan  var  ganske  enig  med  sin  Moder  i,  at  det  var 
hin  Kjøbmand  fra  Mossul,  der  havde  foranlediget  denne  Ulykke, 
og  bad  sin  Moder,  saasandt  han  var  hende  kjær,  saa  hastig, 
som  muligt,  at  fri  ham  ud  fra  dette  frygtelige  Sted,  og  af  hans 
Bødlers  Kløer,  som  ellers  ufejlbarlig  vilde  tage  Livet  af  ham. 
Den  nu  om  hans  Helbredelse  aldeles  overbeviste  Matrone  ud- 
virkede lettelig  hos  Opsynsmanden  hans  Løsladelse  af  Daare- 
kisten,  og  tog  ham  med  sig  hjem,  lykkelig,  som  om  hun  havde 
født  ham  paany.  I  sin  Moders  Hus  lod  Abu  Hassan  sig  det 
være  magtpaaliggende,  ved  en  god  Pleje  og  kraftige  Spiser  at 
styrke    sig    efter   den   Afkræftelse,  Opholdet  i  Galehuset   havde 

foranlediget  hos  ham.  Men  da  han  atter  var  kommen  til  Huld 
og  Kræfter,  fandt  han  ikke  længer  Behag  i,  saaledes  at  spise 
og  drikke  om  Aftenen  ganske  alene,  og  besluttede  derfor  igjen 
at  optage  sin  gamle  Sædvane,  daglig  at  tage  en  fremmed  Gjæst 
hjem  med  sig. 

Men  den  Dag,  da  Abu  Hassan  efter  sin  Helbredelse  for 
første  Gang  atter  gik  hen  til  Broen  over  Tigris  for  at  vente  en 
ham  af  Allah  eller  Tilfældet  tilsendt  Gjæst,  var  netop  den  første 
i  en  Maaned,  da  Khalifen  sædvanlig  under  Forklædning  plejede 
at  gaa  sig  en  Tur  udenfor  Bagdads  Porte,  for  personlig  at  over- 
bevise sig  om,  hvorledes  man  iagttog  hans  Anordninger.  Saa- 
ledes traf  det  sig,  at  Abu  Hassan  neppe  havde  taget  Plads  paa 
en  Bænk  ved  Broens  Rækværk,  førend  han  saa  den  atter  som 
Kjøbmand  fra  Mossul  forklædte  Khalif,  ledsaget  af  den  samme 
Slave,  skride  over  Broen. 

Ved  Synet  af  denne  Mand,  hvem  han  ansaa  for  Ophavs- 
manden til  al  sin  udstandne  Lidelse,  fordi  han  imod  hans  Paa- 
mindelse  havde  ladet  Husdøren  staa  aaben,  da  han  forlod  ham, 
gjennemfor  ham  en  kold  Gysen.  Han  vendte  sig  strax  om  imod 
Vandet  og  saa  ud  over  Broens  Rækværk,  for  at  undgaa  den 
ulykkebringende  fremmede.  Men  Khalifen  havde  ogsaa  allerede 
bemærket  ham,  og  iagttaget,  at  han  havde  i  Sinde  at  undvige 
ham-,  han  gik  derfor  over  paa  den  samme  Side  af  Broen,  hvor 
Abu  Hassan  havde  taget  Sæde.  Harun  al  Rashid  vidste  fuld- 
kommen god  Besked  med,  hvad  der  var  tilstødt  Abu  Hassan  efter 
hans  korte  Khalifværdighed.  Han  mente  derfor  i  ham  at  finde 
en  Mand,  som  endnu  kunde  yde  ham  tusinde  Løjer,  og  glædede 
sig  over  den  gode  Lejlighed  til  atter  at  træde  i  Forbindelse 
med  ham,  saa  meget  mere,  som  han  med  Grund  havde  næret 
Frygt  for,  at  Abu  Hassan  havde  opgivet  sin  gjæstmilde  Sædvane. 

Da  han  var  kommen  tæt  hen  til  ham,  bukkede  han  sig, 
saa  ham  ind  i  Ansigtet  og  udraabte :  » Er  det  Dig,  Broder  Abu 
Hassan?    Vær  mig  hilset,  og  lad  mig  omfavne  Dig!« 

»Jeg  hilser  Dig  ikke,  og  trænger  hverken  til  din  Hilsen 
-eller  din  Omfavnelse!«  svarede  Abu  Hassan  barsk  og  uden  at 
se  i  Vejret.     »Gaa  din  egen  Vej!« 

»Hvorledes,  kjender  Du  mig  da  ikke?«  tog  Khalifen  igjen 
til  Orde.  »Erindrer  Du  ikke  længer  hin  lystige  Aften,  som  vi 
for  en  Maaned  siden  tilbragte  i  dit  Hus,  hvor  Du  gjorde  mig 
den  Ære,  med  gavmild  Haand  at  beværte  mig?« 

Abu  Hassan  svarede  ligesaa  tvær,  som  forrige  Gang,  at 
han  ikke  kjendte  ham,  og  bad  ham  gaa  sin  Vej.  Men  den 
forklædte  Khalif  lod  sig  derved  ikke  bringe  fra  sit  Forehavende, 
men  opfriskede  i  det  enkelte  Erindringen  om  deres  forrige  Sam- 
menkomst. Han  mindede  ham  ogsaa  om  de  gode  Ønsker, 
hvormed  han  havde  søgt  at  udtrykke  sin  Taknemlighed  imod 
^in  Vært,  ja,  endogsaa  om,  at  han  til  Virkeliggj øreisen  af  samme 
havde  tilbudet  ham  sin  ikke  ganske  ubetydelige  Indflydelse. 
Tilsidst  bad  han  ham,  eftersom  hans  Lykkestjerne  havde  foran- 
lediget, at  han  paany  var  truffen  sammen  med  Abu  Hassan, 
om  at  han  endnu  engang  vilde  lade  ham  nyde  godt  af  sin  ud- 
strakte Gjæstfrihed. 

Abu  Hassan  svarede  herpaa  alene  med  afvisende  Indven- 
•dinger.  »Af  dine  gode  Ønsker,«  sagde  han,  »har  jeg  ikke 
haft  andet  godt,  end  at  jeg  har  været  nærved  at  miste  For- 
standen; men  jeg  har  dog,  Allah  være  lovet,  endnu  saa  megen 
Fornuft  tilbage,  at  jeg  undgaar  at  have  noget  at  bestille  med 
■en  Mand,  hvem  Ulykken  hænger  ved  Fingrene.  Gaa  altsaa 
bort  og  vold  mig  ikke  længer  Ærgrelse!  Skal  jeg  da  den  ene 
■Gang    efter    den    anden    sige:    »Gud    være    med   Dig   — !  — ? 

Du  har  allerede  bragt  mig  Elendighed  nok  paa  Halsen,  og  jeg 
vil  ikke  for  alting  friste  Ulykken.« 

Men  Khalifen  vedblev  at  kalde  Abu  Hassan  sin  gode  Ven^ 
omarmede  ham,  og  beklagede  sig  over  den  slette  Behandling, 
han  maatte  lide  af  ham.  Han  svor  paa  Oprigtigheden  af  sit 
venskabelige  Sindelag,  og  forlangte  en  Forklaring  over,  hvad 
ondt  der  da  var  tilstødt  ham,  for  i  det  mindste  nogenlunde  at 
udsone  det,  hvis  virkelig  han,  som  Abu  Hassan  mente,  havde 
været  Skyld  deri. 

Endelig  gav  Abu  Hassan  efter,  bad  Khalifen  tage  Plads 
hos  sig,  og  fortalte  ham  alle  de  eventyrlige  og  ulykkelige  Be- 
givenheder, som  havde  fundet  Sted  fra  hans  Opvaagnen  i  Kha- 
lifens  Palads  indtil  hans  Befrielse  af  Daarekisten.  »Men  hvad 
der  allermest  vil  overraske  Dig,«  vedblev  han,  »er,  at  alt  dette 
ene  og  alene  maa  tilskrives  din  Forseelse,  fordi  Du  imod  min 
udtrykkelige  Formaning  lod  min  Dør  staa  aaben.  Saaledes 
kunde  den  onde  snige  sig  ind  til  mig  og  foregjøgle  mig  alt 
det  Vrøvl  om  Khalifherligheden,  hvoraf,  saa  behageligt  det  end 
i  sig  selv  var  mig,  hele  min  efterfølgende  Ulykke  har  sin 
Kilde.« 

Abu  Hassan  skildrede  Khalifen  saa  levende  alt,  hvad  han 
havde  gjennemgaaet,  hvorledes  han  havde  forløbet  sig  imod  sin 
Moder,  imod  sine  Naboer,  og  hvad  han  havde  oplevet  i  Daare- 
kisten, at  Khalifen  maatte  bryde  ud  i  en  høj  Latter  over  den 
troskyldige  Fortælling,  endskjøndt  alt  til  Punkt  og  Prikke  var 
ham  bekjendt  iforvejen.  Derover  ærgrede  Abu  Hassan  sig  høj- 
ligen,  da  han  snarere  havde  gjort  Regning  paa  Medlidenhed 
end  Latter,  og  raabte:  »Du  gjør  Dig  maaske  oven  i  Kjøbet 
lystig  over  mig,  eftersom  Du  ler  mig  saaledes  lige  op  i  Ansigtet ! 
Eller  tror  Du,    at  jeg  spøger,    medens  jeg  taler  ganske  alvorlig 

til  Dig?  Vil  Du  have  Beviser  for  mine  Ord,  saa  se  en 
Gang  her!« 

Derpaa  rev  han  Klæderne  op,  bukkede  sig  og  viste  Kha- 
lifen  sine  blotte  Skuldre,  hvorpaa  der  endnu  tydelig  var  at  se 
Ar  og  blaa  Pletter  af  de  Prygl,  han  havde  faaet  i  Daarekisten. 
■ — -  Khalifen  kunde  ikke  se  dem,  uden  at  gyse  ved  Forestillingen 
om  det,  som  Staklen  havde  lidt,  og  det  gjorde  ham  nu  ondt, 
at  han  havde  drevet  Spøgen  saa  vidt.  Med  oprigtig  Deltagelse 
omarmede  han  Abu  Hassan,  og  sagde  helt  alvorlig:  »Staa  op, 
min  kjære  Broder,  og  lad  os  følges  ad  til  dit  Hjem !  Jeg  ønsker 
endnu  en  Gang  at  tilbringe  en  Aften  med  Dig,  og  Du  skal 
i  Morgen  sande,  at  mit  Besøg  er  løbet  af  uden  alle  ulykkelige 
Følger.«  Uagtet  nu  Abu  Hassan  én  Gang  for  alle  havde  be- 
stemt, aldrig  mere  end  én  Gang  at  se  nogen  af  sine  fremmede 
Gjæster  hos  sig,  formaaede  han  dog  ikke  at  modstaa  den  for- 
mentlige Kjøbmands  hjertevindende  Ord,  og  sagde:  »Jeg  vil 
da  indbyde  Dig,  men  paa  den  Betingelse,  at  Du  med  Ed  for- 
pligter Dig  til  at  lukke  Døren  rigtig  efter  Dig,  naar  Du  gaar, 
at  ikke  den  onde  Aand  atter  skal  komme  og  sætte  mig  Fluer 
i  Hovedet.«  Khalifen  gav  ham  sit  hellige  Løfte,  og  de  gav  sig 
tilsammen  paa  Vejen  til  Abu  Hassans  Bolig. 

For  endnu  mere  fuldkomment  at  vinde  Abu  Hassans  Tillid 
forsikrede  Khalifen  ham  under  Vejs,  at  han,  langtfra  at  begaa 
noget  Forræderi  imod  ham,  ønskede  ham  al  mulig  Lykke  og 
Velsignelse,  og  at  han  ingenlunde  vilde  lade  det  blive  ved  det 
tomme  Ønske.  Men  Abu  Hassan  forsikrede  ham  om,  at  han 
slet  ikke  brød  sig  om  nogen  anden  Lykke,  end  den,  Allah 
havde  forundt  ham,  og  bad  ham  bønlig  om  at  blive  sig  fra 
Livet  med  hans  gode  Ønsker;  thi  ved  disse  og  gjennem  den 
aabne  Dør  var  alle  de  Ulykker  kommet  ham  paa  Nakken,  som 

han  nys  havde  beklaget  sig  over.  »Velan  da,«  sagde  Harun, 
og  maatte  inderlig  le  over  Abu  Hassans  forkerte  Indbildning, 
»ogsaa  dette  vil  jeg  love  Dig,  og  ikke  ønske  Dig  det  aller- 
mindste mere.«  »Du  kan  ikke  gjøre  mig  nogen  større  For- 
nøjelse,« bemærkede  Abu  Hassan,  »end  ved  at  tale  saaledes. 
Hvis  Du  blot  holder  dit  Løfte,  vil  jeg  nok  blive  tilfreds  med 
Dig.     Lad  os  nu  tale  om  andre  Ting!« 

Dagen  var  tilende,  da  Abu  Hassan  med  sin  Gjæst,  hvem 
hans  store,  sorte  Slave  fulgte,  naaede  sit  Hjem.  Strax  kaldte 
han  paa  sin  Moder,  lod  bringe  Lys,  bad  Khalifen  tage  Plads 
paa  Sofaen,  og  satte  sig  hos  ham.  Snart  blev  Aftensmaden 
bragt,  og  efterat  de  havde  spist,  rømmede  Matronen  af  Bordet, 
bragte  Frugter,  Vinkande  og  Bægere,  og  drog  sig  derpaa  til- 
bage, for  ikke  mere  at  komme  tilsyne  denne  Aften.  Abu  Has- 
san skjænkede  først  i  for  sig  selv,  derpaa  for  sin  Gjæst,  og 
de  tømte  fem,  sex  Bægere,  medens  de  talte  sammen  om  lige- 
gyldige Ting.  Men  da  Khalifen  mærkede,  at  Vinen  begyndte 
at  stige  Abu  Hassan  til  Hovedet,  bragte  han  Samtalen  paa 
Kjærlighed,  og  spurgte,  om  han  aldrig  havde  været  forelsket. 
I  al  Fortrolighed,  og  ligesom  om  han  havde  haft  en  af  sine 
jævnlige  for  sig,  svarede  Abu  Hassan:  »Jeg  har  bestandig  an- 
set Kj  ærligheden  eller  Ægteskabet,  om  I  vil,  for  et  Aag,  der 
maatte  være  utaaleligt  at  bære.  Indtil  denne  Dag  har  jeg  der- 
for alene  elsket  Bordets  Glæder  og  den  Fornøjelse,  man  finder 
i  Omgangen  med  en  god  Ven.  Imidlertid  vil  Jeg  ingenlunde 
sige,  hverken  at  jeg  ikke  kunde  blive  forelsket,  eller  ikke  kunde 
faa  i  Sinde  en  Gang  at  gifte  mig,  forudsat,  at  jeg  kunde  finde 
en  Kvinde  saa  smuk  og  elskværdig  som  den,  jeg  hin  Nat  saa 
i  Drømme,  da  I  forrige  Gang  besøgte  mig  og  til  min  Ulykke 
lod  Døren  staa  aaben.     Det   var   en  af  hine  Kvinder,    som  om 

Aftenen  ydede  mig  Selskab  ved  Vinen;  ved  sin  Sang,  sit  Spil 
og  sin  yndefulde  Underholdning  henrykte  hun  mig  saa  dybt  og 
levende,  at  jeg  endnu  den  Dag  i  Dag  ikke  kan  faa  i  Hovedet, 
at  det  kun  har  været  en  Drøm.  Ja,  jeg  tror  virkelig,  at  min 
nærværende  Kulde  med  Hensyn  til  det  smukke  Kjøn  vilde  for- 
andre sig  til  en  brændende  Beundring,  det  vil  da  sige,  for 
hendes  Vedkommende,  og  at  jeg  vilde  kunne  leve  sammen  med 
hende  saa  lykkelig  som  i  Paradis.  Men  hvor  i  Alverden  lod 
slig  en  Kvinde  sig  finde  uden  i  Khalifens  Palads  eller  Djafars 
eller  i  en  af  de  andre  store  Herrers,  der  har  Penge  som  Snavs 
og  kan  betale  hvilkensomhelst  Pris?  —  Derfor  kan  det  slet 
ikke  nytte  at  tænke  paa  sligt.  Jeg  vil  holde  mig  til  Bægeret; 
det  yder  mig  en  billigere  Fornøjelse,  hvilken  jeg  kan  have  lige- 
saa  godt  af  som  nogen  af  alle  de  øvrige.« 

Med  disse  Ord  fyldte  Abu  Hassan  Bægrene,  og  opmuntrede 
sin  Gjæst  til  at  dele  denne  et  ensomt  I.ivs  største  Fornøjelse 
med  sig,  saa  længe  han  kunde  holde  Øjnene  aabne. 

Efterat  de  havde  drukket,  tog  Khalifen  saaledes  til  Orde: 
»Men  Jammerskade  er  det  dog,  at  en  saa  net  Mand  som  I, 
der  ingenlunde,  som  jeg  vel  kan  mærke,  er  uimodtagelig  for 
Kjærligheden,  skal  henleve  et  saa  ensomt  og  øde  Liv!« 

»Det  falder  mig  slet  ikke  svært,«  svarede  Abu  Hassan, 
»at  foretrække  mit  ensomme,  men  rolige  og  behagelige  Liv  for 
Samlivet  med  en  Kone,  der  maaske  ikke  vilde  være  smuk  nok 
til  at  behage  mig,  og  som  vilde  foraarsage  mig  tusinde  Ærgrelser 
ved  sine  Fejl  og  onde  Luner.« 

I  længere  Tid  fortsatte  de  saaledes  Underholdningen  om 
denne  interessante  Gjenstand.  Da  endelig  Khalifen  havde  faaet 
sin  Vært  der,  hvor  han  vilde  have  ham,  sagde  han:  »Lad  Du 
mig   kun    sørge    derfor!     Da   jeg    mærker,    at  Du  er  enig  med 

mig  og  andre  gode  Kjendere  i  de  Fordringer,  som  bør  stilles 
til  kvindelig  Elskværdighed,  paatager  jeg  mig,  uden  Vanske- 
lighed at  finde,  hvad  din .  Hu  staar  til ;  det  skal  ikke  koste  Dig 
det  allermindste.«  Med  disse  Ord  tog  han  Flasken  og  Abu 
Hassans  Bæger,  i  hvilket  han  atter  kastede  noget  af  sit  søvn- 
dyssende Pulver,  skjænkede  det  fuldt,  og  bød  Abu  Hassan  det 
med  de  Ord :  »Tøm  dette  Bæger  forud  paa  hendes  Sundhed, 
der  vil  komme  til  at  udgjøre  dit  Livs  Lykke!  Du  har  hende 
saa  godt  som  allerede.« 

Leende  tog  Abu  Hassan  imod  Bægeret  og  sagde  med 
Hovedrysten:  »Nuvel,  paa  et  lykkeligt  Udfald  da,  eftersom  Du 
endelig  vil  have  det!  Jeg  vilde  nødig  vise  mig  uartig  imod 
Dig,  idet  jeg  nægtede  slig  elskværdig  Gjæst,  som  Du  er,  en  saa 
ringe  Villighed.  Derfor  drikker  jeg  paa  den  skjønnes  Sundhed, 
som  Du  har  lovet  mig,  uden  dog  derved,  eftersom  jeg  er  fuld- 
kommen tilfreds  med  min  nuværende  Lod,  at  paalægge  Dig 
nogen  Forpligtelse  imod  mig.« 

Neppe  havde  Abu  Hassan  tømt  sit  Bæger,  førend  der,  lige- 
som de  tvende  forrige  Gange,  paakom  ham  en  uovervindelig 
Sovelyst,  der  overgav  ham  i  Khalifens  Hænder  som  et  villieløst 
Bytte.  Harun  lod  ham  strax  af  sin  Slave  bære  til  Paladset, 
og,  da  han  denne  Gang  ikke  tænkte  paa  at  sende  Abu  Hassan 
tilbage,  lukkede  han  Husdøren  efter  sig.  I  Paladset  blev  Abu 
Hassan  lagt  paa  en  Sofa  i  hin  Sal,  hvorfra  han  for  en  Maaned 
siden  i  dyb  Søvn  var  bleven  bragt  tilbage  til  sin  Bolig,  Kha- 
lifen  lod  ham  i  sin  Nærværelse  iføre  de  samme  Klæder,  som 
han  sidst  havde  haft  paa,  og  befalede  derpaa  alle,  at  de  skulde 
gaa  hen  at  sove.  Men  ved  Daggry  maatte  efter  hans  Befaling 
Paladsbetjentene  tilligemed  Sangerinderne  og  Slavinderne  fra 
sidst    findes    forsamlet   omkring    Abu   Hassan,    for  at    han   ved 

sin  Opvaagnen  kunde  modtage  ganske  det  samme  Indtryk,  som 
forrige  Gang.  Khalifen  selv  skulde  vækkes  af  Mesrur,  endnu 
førend  x\bu  Hassan  var  vaagnet. 

Mesrur  holdt  sig  naturligvis  Khalifens  Befaling  paa  det 
Højeste  efterrettelig,  og  Khalifen  begav  sig  ufortøvet  hen  til  den 
Sal,  hvor  Abu  Hassan  sov.  Ved  Døren  var  allerede  hele  Tjener- 
skabet, Slavinderne  og  Gildingerne  forsamlet.  Efterat  han 
endnu  engang  havde  indskjærpet  alle,  hver  især,  de  Roller,  de 
havde  at  spille,  begav  han  sig  ind  i  det  hemmelige  Gemak, 
hvorfra  han  bag  Gitteret  kunde  overse  hele  Salen.  Her  havde 
imidlertid  alle  ordnet  sig  i  Kreds  omkring  Abu  Hassan,  der 
begyndte  at  røre  sig,  da  Sovepulveret  ophørte  at  virke,  men 
endnu  ikke  opslog  Øjnene.  Pludselig  blev  Stilheden  i  Salen 
afbrudt  ved  Klangen  af  Instrumenterne  og  Sangerindernes  har- 
moniske Stemmer;  som  ved  et  Trylleslag  aabnede  Abu  Hassan 
da  sine  Øjne  og  stirrede  omkring  sig  med  en  Forundring,  der 
ikke  er  til  at  beskrive,  over  at  se  sig  omgiven  af  en  Skare 
Tjenere  og  Slavinder,  som  ikke  havde  Rum  i  hans  beskedne 
Husholdning,  men  hvoraf  dog  ikke  faa  syntes  ham  bekj endte. 
Det  forekom  ham  grangivelig,  som  om  han  netop  befandt  sig 
i  den  samme  Sal,  som  han  havde  set  i  sin  skjæbnesvangre 
Drøm;  netop  saaledes  havde  den  været  udsmykket,  møbleret 
og  oplyst. 

Musiken  tav,  forat  ingen  Ytring,  selv  ikke  den  mindste, 
af  Abu  Hassans  Forbauselse  skulde  undgaa  den  lyttende  Khalif; 
Mesrur  tilligemed  alle  Gildingerne  og  Slavinderne  blev  staaende 
ubevægelige,  hver  paa  sin  Plads,  som  hensunket  i  Ærbødighed. 

»Ak!«  raabte  Abu  Hassan  ganske  højt,  »der  har  vi  jo 
ganske  den  samme  Drøm  og  det  samme  Sandsebedrag  som  for 
en  Maaned  siden!    Jeg  kan  da  ligesaa  godt  først  som  sidst  be- 


488 

rede  mig  paa  Daarekisten,  Lænkerne  og  Svøben!  Almægtige 
Allah,  i  dine  Hænder  anbefaler  jeg  mig  hel  og  holden!  O  Du 
troløse  Skjelm,  som  jeg  atter  i  Gaar  lod  mig  narre  til  at  op- 
tage i  mit  Hus!  Det  er  ham  og  ingen  anden,  som  har  bragt 
dette  Djævelskab  med  alle  sine  ulyksalige  Følger  over  mig. 
Han  havde  saa  sikkert  lovet  mig  at  lukke  Døren  efter  sig,  naar 
han  gik;  men  han  har  ligesaa  lidt  gjort  det  denne  Gang  som 
den  forrige, '  og  Djævelen  har  benyttet  Lejligheden  til  paany  at 
føre  mig  ind  i  hint  vanvittige  Vrøvl  om  Khalifværdigheden. 
Maatte  Allah  styrte  Djg  ned,  hvor  der  er  dybest.  Du  Satan,  og 
kaste  et  helt  Bjerg  ovenpaa  Dig!« 

Efter  denne  Udgydelse  lukkede  Abu  Hassan  Øjnene,  og 
forblev  nogle  Øjeblikke  indesluttet  med  sig  selv  i  en  fuld- 
kommen Forvirring.  Derpaa  saa  han  atter  i  Vejret,  betragtede 
alting  ganske  nøje,  hvad  der  fremstillede  sig  for  ham,  og  lod 
høre  et  nyt  Udraab,  —  dog  øjensynlig  langt  mindre  forstyrret 
end  før,  ja,  endogsaa  med  et  halvt  Smil  paa  Læberne:  »Store 
Allah,  jeg  anbefaler  mig  i  din  Vold!  Beskjerm  mig  imod  alle 
Satans  Anfægtelser!«  Derpaa  lukkede  han  Øjnene  og  vedblev:: 
»Jeg  véd  nok,  hvad  jeg  gjør;  jeg  vil  ligge  stille  og  vente,  ind- 
til Fristeren  forlader  mig,-  skulde  det  end  vare  til  Middag.« 

Men  man  lod  ham  ikke  komme  til  at  sove,  som  hans. 
Hensigt  var;  thi  Sjælefryd,  en  af  de  ham  fra  tidligere  Tid  be- 
kjendte  Slavinder,  sagde  ærefrygtsfuld : 

»De  Troendes  Behersker,  jeg  beder  Eders  Højhed  om  For- 
ladelse, at  jeg  er  saa  fri  at  forstyrre  Eder.  I  maa  ikke  falde 
i  Søvn  igjen,  men  gjøre  Eder  Umage  for  at  blive  rigtig  vaagen ; 
Dagen  er  ifærd  med  at  bryde  frem.« 

»Vig  fra  mig.  Satan!«  raabte  Abu  Hassan,  da  han  fornam 
denne  Stemme,  heftede  dernæst  Blikket  ufravendt  paa  Sjælefryd 

og  vedblev:  »Kalder  Du  mig  de  Troendes  Behersker?  Du  maa 
være  blind  som  en  Muldvarp,  saa  smukke  end  dine  Øjne  er.« 
Men  Slavinden  svarede,  at  hun  gav  ham  denne  Titel,  fordi  den 
tilkom  ham  som  den  allerhøjeste  Hersker  over  hele  den  muhamme- 
danske Verden.  »Eders  Højhed  vil  kun  spøge,«  vedblev  hun, 
»idet  I  lader,  som  om  I  havde  glemt  Eder  selv,  med  mindre 
det  er  Eftervirkningen  af  en  eller  anden  slem  Drøm,  der  har 
forvirret  Eders  allerhøjeste  Tanker.  Men  behag  blot  at  lukke 
Øjnene  rigtig  op;  saa  vil  de  Taager,  som  maaske  indhyller 
Eders  Bevidsthed,  sikkerlig  adsplittes,  og  I  vil  finde  Eder  i 
Eders  Palads  midt  imellem  Eders  Hofembedsmænd,  Slaver  og 
Slavinder.  At  Eders  Højhed  her  ikke  befinder  sig  i  sin  egen 
Seng,  maa  ikke  forundre  Eder-,  thi  I  faldt  i  Gaar  Aftes  saa 
pludselig  i  Søvn,  at  vi  ikke  nænnede  at  vække  Eder  for  at 
bringe  Eder  ind  i  Eders  Sovegemak,  men  lagde  Eder  her  efter 
Mulighed  bekvemt  paa  Sofaen.« 

Ved  denne  Tiltale  slog  Abu  Hassan  endelig  atter  Øjnene 
i  Vejret,  rejste  sig  op,  og  gjenkjendte  Sjælefryd,  Perlekrands 
og  alle  de  øvrige  smukke  Slavinder,  som  han  havde  set  før. 
De  nærmede  sig  ham,  og  Sjælefryd  tog  atter  Ordet: 

»Eders  Højhed  tillader,  at  vi  nok  en  Gang  paaminder  Eder 
om,  at  det  er  Tid  at  staa  op-,  det  er  allerede  lys  Dag.« 

»Hvor  I  dog  er  paatrængende!«  udraabte  Abu  Hassan  og 
gned  sine  Øjne.  »Jeg  er  alligevel  ikke  de  Troendes  Behersker, 
men  hverken  mere  eller  mindre  end  den  stakkels  Abu  Hassan. 
Snak  I  kun  længe  nok;  det  er  for  Eders  egen  Fornøjelse!« 

»Abu  Hassan  kjender  vi  slet  ikke;  vi  véd  ikke  en  Gang, 
hvem  Eders  Højhed  mener  med  dette  Navn,  og  bryder  os  heller 
ikke  om  at  vide  det.     Eders  Højhed   derimod   kjender  vi  fuldt- 

vel  som  de  Troendes  Behersker,  og  I  prøver  forgjæves  paa  at 
forvirre  vore  Forestillinger  ved  at  paastaa  det  modsatte.« 

Da  Abu  Hassan  saa  sig  omkring,  bemærkede  han  med 
Henrykkelse,  at  han  befandt  sig  i  en  af  de  ham  vel  bekj endte 
herlige  Sale;  men  han  troede  endnu  at  drømme,  og  frygtede 
Drømmens  fordærvelige  Følger.  Med  Blikket  hævet  mod  Himlen 
og  med  opløftede  Hænder  udraabte  han:  »Allah  være  mig 
naadig !  Han  tage  mig  i  sin  miskundelige  Varetægt ! «  Ligesom 
€t  Menneske,  der  i  Fortvivlelsen  hverken  véd  ud  eller  ind,  ved- 
blev han:  »Det  er  kun  altfor  vist!  Jeg  kan  ikke  længer  tvivle 
paa,  at  jeg  jo  er  besat  af  Djævelen;  han  har  med  List  skaffet 
sig  Adgang  til  mit  Værelse,  for  at  forskrue  mit  Hoved  med 
sine  Helvedeskunster. «  Derpaa  lagde  han  sig  atter  tilbage  og 
lukkede  Øjnene. 

Men  Sjælefryd  tog  atter  Ordet  og  erklærede,  at,  eftersom 
hans  Højhed  ikke  gav  Agt  paa  hendes  pHgtskyldige  Paamindelser 
om  at  rejse  sig,  men  Regjeringsforretningerne  dog  nødvendigvis 
udkrævede  det,  saa  vilde  de  gjøre  Brug  af  den  dem  for  slige 
Tilfælde  meddelte  Tilladelse.  —  I  det  samme  greb  hun  Abu 
Hassan  ved  den  ene  Arm,  paa  hendes  Vink  greb  ogsaa  de 
andre  Slavinder  til;  i  en  Hast  havde  de  løftet  ham  ned  af 
Sofaen  og  halv  bar,  halv  slæbte  ham  ud  i  Midten  af  Værelset, 
hvor  de  satte  ham  ned.  Derpaa  greb  de  hinanden  i  Hænderne 
og  sprang  og  dandsede  rundt  omkring  ham,  idet  de  lod  deres 
Strengeinstrumenter  og  Tamburiner  lyde  over  hans  Hoved  og 
tæt  ved  hans  Ører.  Abu  Hassan  var  nærved  at  blive  ganske 
fortumlet,  og  spurgte  sig  selv  den  ene  Gang  efter  den  anden, 
om  han  da  virkelig  var  de  Troendes  Behersker.  For  at  finde 
Lys  i  Sagen,  forsøgte  han  paa  at  tale,  men  kunde  formedelst 
Instrumenternes  vilde  Larm   ikke   skaffe  sig  Ørenlyd.     Men  paa 

et  Vink  af  ham  indtraadte  der  dog  øjeblikkelig  Stilhed,  og  han 
henvendte  da  det  ligefremme  Spørgsmaal  til  de  sig  ham  nær- 
mende skjønne:  »hyv  ikke,  men  sig  Sandhed!  —  Hvem 
er  jeg?« 

Morgenstjerne  svarede,  at  de  Troendes  Behersker  ved  dette 
Spørgsmaal  enten  vilde  forvirre  dem,  eller  more  sig  ved  en 
Leg,  som  de  ikke  forstod  at  gaa  ind  paa.  Maaske  var  ogsaa 
Hs.  Højhed  endnu  noget  tung  og  forstyrret  i  Hovedet,  hvilket 
ikke  var  saa  underligt,  eftersom  han  havde  sovet  langt  over 
Tiden.  Men  for  at  klare  hans  Tanker  behøvede  hun  vist  ikke 
andet  end  at  kalde  ham  tilbage  i  Erindringen,  hvad  han  havde 
bestilt  den  foregaaende  Dag.  Hun  fortalte  ham  derpaa,  hvor- 
ledes han  i  Raadsforsamlingen  havde  udstedt  Befaling  til  Ima- 
mens og  hans  fire  Shejkhers  Afstraffelse,  og  tilsendt  en  vis  ube- 
kj endt  Persons  Moder  tusinde  Guldstykker;  endvidere  opfriskede 
hun  i  hans  Erindring,  hvad  han  havde  foretaget  sig  ved  Maal- 
tidet  i  de  fire  Sale,  og  sluttede  med  at  fortælle,  at  han  helt 
pludselig  var  falden  i  Søvn,  og  havde  sovet  indtil  højt  op  paa 
Dagen.  Perlekrands  og  alle  de  øvrige  tilstedeværende  blev 
tilkaldt  som  Vidner,  og  alle  bad  ham  om  at  samle  sig  og 
klæde  sig  paa,  for  at  ikke  Tiden  til  Morgenbønnen  skulde  gaa 
ubenyttet  forbi. 

»Ja,  det  er  godt  nok;«  mente  Abu  Hassan  hovedrystende, 
»hvis  jeg  laante  Eder  Øre,  vilde  I  dog  tilsidst,  frygter  jeg,  be- 
snakke mig  og  gjøre  mig  til,  hvad  jeg  ikke  er.  Men  jeg  siger 
Eder  rent  ud,  at  I  er  Narre,  saa  mange  I  er,  og  har  mistet  For- 
standen !  Det  er  rigtignok  Skade,  at  I  er  saa  smukke ;  men  det 
faar  ikke  at  hjælpe.  Saa  hør  da,  at  jeg  har  været  hjemme 
hos  mig  selv,  siden  jeg  saa  Eder  sidst,  at  jeg  der  opførte  mig 
slet   imod    min    Moder    og    selvfølgelig    blev    sat  i  Daarekisten, 

hvor  jeg  meget  imod  min  Villie  maatte  forblive  i  tre  Uger  og 
daglig  fik  halvtredsindstyve  Slag  af  en  Tyrepidsk,  og  alt  dette 
skulde  have  været  en  Drøm?     I  vil  kun  holde  mig  for  Nar!« 

Men  Morgenstjerne  modsagde  ham,  og  tilbød  sig  at  af- 
lægge den  helligste  Ed  paa,  at  alt  forholdt  sig  saaledes,  som 
hun  havde  sagt.  Hans  Højhed  havde  ikke  forladt  denne  Sal 
siden  deres  sidste  Sammenkomst,  men  sovet  hele  Tiden. 

Denne  Tillidsfuldhed  kastede  Abu  Hassan  atter  tilbage  i 
et  Hav  af  Tvivl  om,  hvad  han  skulde  tro  og  tænke,  og  han 
hensank  for  længere  Tid  i  dybe  Grublerier.  »O  Himmel!« 
sagde  han  ved  sig  selv.  »Er  jeg  Abu  Hassan  eller  de  Troendes 
Behersker?  Almægtige  Allah,  opklar  min  Forstand  og  lad  mig 
indse  det  rette,  for  at  jeg  kan  vide,  hvorledes  jeg  er  vendt  i 
det!«  Derpaa  blottede  han  sine  af  de  modtagne  Slag  endnu 
mærkede  Skuldre,  viste  Slavinderne  dem  og  sagde:  »Se  dog 
efter !  Tror  I,  at  man  kan  komme  til  sligt  i  Søvne  eller  i  Drømme  ? 
Jeg  kan  forsikre  Eder  om,  at  det  kun  er  altfor  virkeligt,  at 
disse  Slag  har  truffet  mig,  og,  hvis  jeg  kunde  tvivle,  maatte 
Smerten,  som  jeg  endnu  føler  af  disse  Slag,  give  mig  Troen  i 
Hænderne. « 

Men  uagtet  Abu  Hassan  udtalte  en  saa  fast  Overbevisning, 
var  han  dog  i  Hj ærtet  langtfra  sikker  paa,  hvad  han  skulde 
tro  om  sin  Tilstand  og  sine  Omgivelser;  for  at  komme  rigtig 
paa  det  rene  med  sig  selv,  vinkede  han  en  Slave  hen  til  sig 
og  befalede  ham:  »Bid  mig  i  Øret,  at  jeg  kan  faa  rigtig  at 
vide,  om  jeg  er  vaagen  eller  jeg  drømmer!« 

»Hvorledes  skulde  jeg  fordriste  mig  til  at  bide  de  Troendes 
Behersker  i  Øret?«   indvendte  Slaven  tøvende. 

Men  Abu  Hassan  befalede:  »Gjør,  hvad  jeg  siger  Dig, 
eller  jeg  lader  Hovedet  hugge  af  Dig!« 

Da  betænkte  Slaven  sig  ikke  længer,  men  tog  Abu  Hassans 
Øreflip  imellem  Tænderne  og  bed  saa  drøjt  til,  at  Abu  Hassan 
skreg  højt  af  Smerte.  Strax  lød  Instrumenterne  paany,  og 
Slavinderne  begyndte  atter  at  dandse  og  springe  omkring  Abu 
Hassan,  som  blev  ganske  forstyrret  i  Hovedet  og  ligesom  be- 
ruset begik  tusinde  Daarskaber.  Han  sønderrev  den  smukke 
Khalifdragt,  som  man  havde  iført  ham,  kastede  Huen  paa 
Gulvet,  sprang  endelig  op  i  bare  Underbenklæder  og  gav 
sig  til  at  dandse  iblandt  Slavinderne  med  saa  naragtige  Fag- 
ter, at  Khalifen  i  sit  Skjul  maatte  bryde  ud  i  en  Latter, 
som  trods  Larmen  gjenlød  over  hele  Salen,  og  som  ingen 
Ende  syntes  at  ville  faa.  Harun  var  nær  bleven  helt  borte 
i  sin  Latter-,  men  endelig  blev  han  dog  Herre  over  den 
saa  vidt,  at  han  kunde  aabne  Gittervinduet  og  raabe  ud:  »Abu 
Hassan,  Abu  Hassan,  gale  Menneske,  vil  Du  da  have,  at  jeg 
skal  le  mig  til  Døde?« 

Khalifens  Stemme  bragte  strax  Larmen  til  at  forstumme, 
og  som  ved  et  Trylleri  stod  alle  ubevægelig  paa  deres  Pladser. 
Ogsaa  Abu  Hassan  hørte  op  med  sine  gale  Spring,  saa  sig  om 
og  gjenkjendte  i  Khalifen  sin  gode,  gamle  Bekjendt,  Kjøbmanden 
fra  Mossul,  —  dog  uden  i  mindste  Maade  at  tabe  Fatningen. 
Tvertimod  vandt  han  i  samme  Øjeblik  den  sikre  Overbevisning, 
at  han  var  vaagen,  og  at  det  ikke  var  nogen  Drøm,  hvad  der 
var  mødt  ham;  med  en  rask  Beslutning  gik  han  strax  ind  paa 
Khalifens  morsomme  Indfald,  maalte  ham  skarpt  med  Øjet  og 
udraabte:  »Ha,  er  Du  der,  min  gode  Kjøbmand  fra  Mossul! 
Og  Du  beklager  Dig  over,  at  Du  maa  le  Dig  ihjel  over  mig. 
Du,  som  er  Skyld  i,  at  jeg  har  mishandlet  min  Moder,  at  jeg 
har  maattet  lide  i  Daarekisten,    Du,  der  har  ladet  Imamen  ved 

Moskeen  i  mit  Bykvarter  straffe  saa  haardt  tilligemed  hans  fire 
Shejkher,  —  thi  mig  vedkomrner  denne  Sag  slet  ikke;  jeg 
vadsker  mine  Hænder  i  Uskyldighed  —  Du,  der  endelig  har 
beredt  mig  saa  megen  indre  Kval  og  saa  mange  udvortes  Ube- 
hageligheder ■ — ^  ?  —  Med  et  Ord,  hvem  er  den  angribende,  og 
hvem  den  lidende  Del?« 

Khalifen  gav  ham  under  vedvarende  Latter  fuldkommen 
Ret,  og  tilsvor  ham,  at  til  Skadesløsholdelse  for  de  udstandne 
Lidelser  var  han  villig  til  at  give  ham  enhver  tænkelig  Oprejs- 
ning. Derpaa  kom  han  ind  i  Salen,  lod  bringe  en  af  sine 
bedste  Klædninger,  og  befalede  Slavinderne  at  træde  ham  i 
Kammertjeners  Sted  og  iføre  ham  den.  Da  dette  var  sket, 
sagde  Khalifen  til  ham:  »Du  er  min  Broder!«  omfavnede  ham, 
og  vedblev:  »Forlang  af  mig  alt,  hvad  der  kan  volde  Dig 
Glæde,  og  jeg  skal  bevilge  Dig  detj« 

»De  Troendes  Behersker,«  tog  Abu  Hassan  Ordet,  »jeg 
beder  Eders  Højhed  om  den  Naade  at  lade  mig  vide,  hvor- 
ledes I  har  baaret  Eder  ad,  for  saaledes  at  forstyrre  min  Hjerne, 
og  hvilken  Hensigt  I  har  haft  dermed.  —  Dette  ligger  mig  for 
Øjeblikket  mest  paa  Hjærtet;  uden  denne  Oplysning  vil  det 
blive  mig  umuligt,  at  give  de  løsnede  Skruer  i  mit  Hoved  hver 
sin  rette  Plads  igjen.« 

Khalifen  opfyldte  hans  Ønske,  idet  han  fortalte^  hvorledes 
han  havde  til  Sædvane  af  og  til  under  Forklædning  at  gjen- 
nemstrejfe  Bagdads  Gader,  især  ved  Nattetide,  for  at  overbevise 
sig  om,  at  al  Ting  gik  til  med  Lov  og  Orden;  den  første 
i  hver  Maaned  foretog  han  sig  af  samme  Grund  en  længere 
eller  kortere  Vandring  udenfor  Byen,  snart  til  en,  snart  til  en 
anden  Side,  og  fra  denne  Udflugt  vendte  han  stedse  tilbage 
over   Tigrisbroen.      Netop   ved    slig  Lejlighed  havde  han  truffet 

Abu  Hassan  første  Gang.  I  den  Tanke,  at  han  var  en  Kjøb- 
mand  fra  Mossul,  havde  denne,  som  han  vel  erindrede,  taget 
ham  hjem  med  sig  i  sit  Hus,  og  med  uindskrænket  Gjæstfrihed 
beværtet  ham.  I  Samtalens  Løb  havde  Abu  Hassan  ytret  det 
Ønske,  kun  for  fire  og  tyve  Timer  at  være  Khalif,  for  at  kunne 
afstraffe  den  hykleriske  Imam  og  hans  Shejkher;  øjeblikkelig 
havde  han,  Khalifen  Harun  al  Rashid,  heri  set  en  Lejlighed 
til  en  morsom  Spøg,  havde  givet  ham  et  Sovepulver  ind,  og 
ved  sin  Slave  ladet  ham  bære  til  sit  Palads.  —  Ved  det  samme 
Middel  blev  Du  atter  bragt  tilbage  til  dit  Hus,  og  senere  igjen 
tilbage  til  mit  Palads,  hvori  Du  nu  befinder  Dig.  Det  øvrige 
véd  Du  selv  eller  kan  selv  tænke  Dig  til.  Hvad  mig  angaar, 
saa  gjentager  jeg  højtidelig  mit  Løfte,  paa  enhver  tænkelig 
Maade  at  give  Dig  Oprejsning  for  de  Lidelser,  mit  Lune  har 
tilføjet  Dig.     Sig  kun  dristig  frem,  hvad  Du  forlanger!« 

Abu  Hassan  svarede:  »De  Troendes  Behersker!  alt,  hvad 
jeg  end  har  udstaaet,  var  aldeles  glemt  i  samme  Øjeblik,  som 
jeg  erfarede,  at  det  var  kommet  over  mig  ved  min  høje  Herres 
naadige  Haand.  Intet  Øjeblik  tvivler  jeg  om  Eders  Højheds 
gode  Hensigter  med  mig ;  Høj  modighed  er  Harun  al  Rashids 
mindste  Dyd.  —  Men  ingensinde  har  Egennytte  været  min 
Fejl,  og  derfor  benytter  jeg  den  mig  indrømmede  Frihed  til 
den  Bøn,  hvori  alle  mine  Ønsker  indbefattes,  at  de  Troendes 
Behersker  vil  tilstede  mig  Adgang  til  sin  Person,  for  at  jeg  i 
Nærheden  hele  mit  Liv  igjennem  kan  beundre  hans  Storhed.« 

Dette  sidste  Bevis  paa  Uegennyttighed  hævede  Khalifens 
Agtelse  for  ham  til  det  højeste.  »Jeg  véd  ret  vel  at  vurdere 
den  Aand,  der  udtaler  sig  igjennem  din  Bøn,«  sagde  han  til 
ham,  »og  tilsteder  Dig  herved  Adgang  til  min  Person,  til  en- 
hver   Tid,    og    paa    hvilketsomhelst    Sted,    hvor    jeg    maa    op- 

holde  mig.«  Strax  lod  han  ham  anvise  en  Bolig  i  Paladset, 
lod  ham  af  sin  Privatkasse  udbetale  tusinde  Guldstykker,  og 
sagde,  at  han  med  Hensyn  til  sit  Udkomme  fremdeles  ikke 
havde  hans  Skatmester,  men  alene  ham  selv  at  holde  sig  til. 
Abu  Hassan  udtalte  sin  inderlige  Tak  for  al  denne  Godhed,  og 
Khalifen  forlod  ham  for  at  bivaane  den  sædvanlige  Raadsfor- 
samling;  denne  Tid  benyttede  Abu  Hassan  til  i  en  Hast  at 
underrette  sin  Moder  om  den  Lykke,  han  havde  gjort-,  med 
det  samme  forklarede  han  hende,  hvorledes  han  virkelig  havde 
oplevet  alt  det,  som  han,  og  hun  med  ham,  havde  troet,  at 
han  kun  havde  drømt. 

Abu  Hassan  stod  nu  i  høj  Gunst  hos  Khalifen,  og  var 
en  stadig  Deltager  i  alle  hans  Fornøjelser-,  thi  han  havde 
af  Naturen  et  muntert  Lune,  og  hans  lystige  Indfald  maatte 
more  alle  og  enhver.  Ogsaa  sin  Gemalinde  Sobeide  havde 
Harun  fortalt  Abu  Hassans  Æventyr,  og  bragte  ham  ofte  til 
hende,  da  hun  godt  kunde  lide  den  vittige  Skjælm.  Men  snart 
mærkede  hun,  at  han  ikke  vendte  sine  Øjne  fra  en  af  hendes 
Slavinder,  ved  Navn  Nushatulavadat  —  Erindringens  Glæde  — 
•og  at  denne  rødmede  hver  Gang  Abu  Hassan  traadte  ind  til 
hende.  Ved  Lejlighed  gjorde  hun  sin  Gemal  opmærksom  paa 
■disse  tydelige  Varsler  om  en  gjensidig  Tilbøjelighed,  og  han 
svarede  hende : 

»Min  kjære  Gemalinde,  der  bringer  I  mig  en  Sag  i  Er- 
indring, som  jeg  allerede  for  længe  siden  skulde  have  afgjort. 
Jeg  kj  ender  af  Abu  Hassans  egen  Forklaring  hans  Anskuelser 
med  Hensyn  til  Ægteskab,  og  har  ved  Lejlighed  lovet  ham  en 
Kone,  med  hvem  han  i  det  hele  taget  skulde  blive  tilfreds. 
Jeg  er  Eder  megen  Tak  skyldig,  at  I  har  bragt  en  Sag  paa 
Bane,    der,    jeg   kan   ikke    begribe  hvorledes,    aldeles  var  gaaet 

mig  af  Minde.  Imidlertid  er  der  herved  dog  saa  meget  vundet, 
at  Abu  Hassan  har  kunnet  følge  sin  egen  Tilbøjelighed;  men 
da  nu  ogsaa  Nushatulavadat  aabenbart  er  indtagen  i  ham,  bør 
vi  intet  Øjeblik  længer  opsætte  hans  Giftermaal.  De  er  jo 
begge  to  i  Nærheden;  vi  kan  strax  faa  at  vide,  om  de  er  til- 
freds med  vor  Anordning.« 

Abu  Hassan  kastede  sig  for  Khalifens  og  hans  Gemal- 
indes Fødder,  for  at  tolke,  hvor  inderlig  taknemlig  han  var  for 
deres  Godhed  imod  ham.  »Af  bedre  og  elskeligere  Hænder 
kunde  jeg  aldrig  modtage  nogen  Gemalinde,«  sagde  han,  idet 
han  atter  stod  op;  »men  saa  meget  jeg  end  ønsker  det,  tør 
jeg  dog  ikke  nære  det  Haab,  at  Nushatulavadat  deler  min 
Attraa.«  Med  disse  Ord  heftede  han  sit  Blik  paa  den  skjønne 
Slavinde;  men  hun  paa  sin  Side  tilkjendegav  noksom  ved  en 
høj  Rødme  og  en  tugtig  Taushed,  at  hun  var  villig  til  at 
adlyde  Khalifens  og  sin  Herskerindes  Befaling.  Ægteskabet 
blev  altsaa  sluttet,  og  Brylluppet  i  en  Række  af  Dage  prægtig 
fejret  i  Khalifens  Palads. 

De  nyformælede  fik  af  Harun  og  Sobe'ide  rige  Foræringer. 
Men  de  havde  kun  lidet  Øje  herfor;  de  var  ligesom  fortryllet 
af  hinanden.  Naar  undtages  den  Tid,  som  Abu  Hassan  maatte 
ofre  i  Khalifens  og  Nushatulavadat  i  hans  Gemalindes  Tjeneste, 
var  de  uadskillelige.  Men  den  unge  Kone  besad  ogsaa  alle 
Egenskaber  til  at  fængsle  sin  Mand;  hun  var  ligesaa  vel  ud- 
styret med  Aandens  som  med  Legemets  Yndigheder.  Saaledes 
gik  det  ganske  naturlig  til,  at  de  førte  et  højst  behageligt  Liv 
med  hinanden.  Bordet  stod  bestandig  dækket  hos  dem,  og  det 
var  besat  med  de  lækreste  Retter,  som  Spiseværten  kunde  til- 
vejebringe.    Skjænkebordet  havde    aldrig    Mangel    paa   de  mest 

udsøgte  Vine,  og  Nushatulavadat  kunde  gjøre  ham  Besked  saa- 
vel  i  det  ene  som  i  det  andet. 


Paa  denne  Maade  levede  Parret  en  rum  Tid  herlig  og  i 
Glæde,  og  tænkte  ikke  paa,  hvad  der  gik  med  ved  slig  en 
Husholdning,  førend  Leverandøren  endelig  lagde  dem  Regningen 
under  Øjnene.  Sammes  Beløb  var  meget  betydeligt,  og,  da  de 
ligesaa  lidet  i  andre  Henseender  havde  sparet,  erfarede  de  ved 
en  let  Subtraktion,  at  der,  naar  Regningen  var  betalt,  saa  godt 
som  intet  vilde  blive  dem  tilovers  af  den  meget  betydelige  Sum, 
som  Khalifen  blandt  andet  havde  skænket  dem  i  Brudegave. 
Imidlertid  skaffede  de  sig  Manden  af  Halsen,  uden  at  lade  ham 
mærke  noget  til  deres  Forlegenhed,  og  overgav  sig  derefter  med 
hinanden  til  de  intet  mindre  end  lyse  Betragtninger  over  de 
henrundne  Tiders  Overdaadighed ,  uden  dog  at  finde  noget 
Middel  til  at  raade  Bod  paa  den  nuværende  Tids  Mangel. 
Rigtignok  erindrede  sig  Abu  Hassan  ved  denne  Forlegenhed, 
hvis  Bytte  de  allerede  i  deres  Ægteskabs  første  Aar  var  blevet, 
hint  Løfte  af  Khalifen,  at  han  ikke  skulde  komme  til  at  lide 
Mangel;  men,  idet  han  betænkte,  i  hvor  kort  en  Tid  han 
havde  bortødslet  hans  sidste  rigelige  Gave,  manglede  han  Mod 
til  at  bede  om  nye  Midler,  og  skammede  sig  ved  at  tilstaa, 
hvilken  slet  Brug  han  havde  gjort  af  de  forrige.  Dertil  kom, 
at  han  øjeblikkelig,  da  han  saa  sin  Fremtid  sikret  ved  Kha- 
lifens  Naade,  havde  aftraadt  sin  Moder  hele  sin  Fædrenearv; 
og  for  ingen  Pris  vilde  han  ty  til  hendes  Understøttelse,  fordi 
han  da  med  det  samme  maatte  bekjende,  at  han  havde  levet 
et  Liv,  der  ikke  lidt  lignede  hint  forkerte,  som  han  havde  ført 
strax  efter  sin  Faders  Død.    Nushatulavadat  paa  sin  Side  troede. 

at  hun  ikke  mindre  rigelig  var  bleven  lønnet  for  sin  tidligere 
Tjeneste  ved  de  tilligemed  Friheden  modtagne  Foræringer,  og 
følte,  at  hun  aldeles  manglede  Adkomst  til  nye  Velgjeminger. 

Endelig  brod  Abu  Hassan  den  pinlige  Taushed,  idet  han 
muntert  saa  i  Vejret  og  sagde  til  sin  Kone:  »Jeg  ser  nok,  at 
Du  ligeledes  piner  Dig  med  at  finde  en  Udvej  af  denne  for- 
dømte Forlegenhed,  som  ligger  paa  Bunden  af  vor  Pengekasse. 
Hvad  Du  tænker  derom,  véd  jeg  rigtignok  ikke;  jeg  for  min 
Del  er  af  den  Mening,  at  vi  paa  ingen  Maade,  selv  ikke  i 
ringeste  Grad  skal  indskrænke  vor  hidtilværende  Levemaade, 
og  gjør  heri  Regning  paa  dit  Samtykke.  Det  kommer  kun  an 
paa  at  finde  Midler  til  at  fortsætte  den,  uden  at  Du  behøver 
at  gjøre  bodfærdigt  Knæfald  for  Sobe'ide,  og  jeg  for  Harun  al 
Rashid.  Jeg  tror  at  have  fundet  en  Udvej;  men,  for  at  ud- 
rette noget,  maa  vi  staa  hinanden  trolig  bi.« 

Hertil  var  Nushatulavadat  strax  villig;  hun  lovede  med 
Haand  og  Mund  at  staa  ham  bi  med  alle  sine  Kræfter,  saasnart 
han  blot  havde  sagt  hende,  hvad  hun  skulde  gjøre.  Abu  Hassan 
svarede,  at  han  heller  ikke  havde  ventet  mindre  af  hende  i  en 
Sag,  der  vedkom  dem  begge  lige  meget,  og  vedblev:  »Midlet, 
som  jeg  har  udtænkt  for  i  det  mindste  for  nogen  Tid  at  sikre 
os  imod  Pengemangel,  bestaar  i  et  lille  Puds,  som  jeg  maa ' 
spille  Khalifen,  og  Du  hans  Gemalinde,  et  Puds,  der  ganske 
bestemt  vil  volde  dem  Glæde  og  indbringe  os  Penge.  —  Vi 
maa  begge   —  intet  mindre  end  dø!« 

»Begge  to!«  udraabte  Nushatulavadat  forskrækket.  »Nej, 
dø  Du  kun  alene,  hvis  Du  har  Lyst  dertil;  jeg  har,  med  din 
Tilladelse,  nok  Lyst  til  at  leve  lidt  endnu.  Har  Du  intet  andet 
at  foreslaa,  saa  bliver  vi  vist  ikke  enige,  kjære  Abu  Hassan.« 

»Du   er,   som   alle    Kvinder,    rask  til  at  snakke,    men  kun 

langsom  til  at  begribe,«  sagde  Abu  Hassan,  »og  giver  mig 
ikke  en  Gang  Tid  til  at  tale  rigtig  ud.  Lad  mig  blot  forklare 
mig  ordentlig,  og  jeg  er  vis  paa,  at  Du  ikke  har  det  mindste 
imod  at  dø  paa  den  Maade,  som  jeg  mener;  thi  det  er  en 
Selvfølge,  at  vi  ikke  vil  dø  for  Alvor,  men  kun  for  Spøg.« 

Saasnart  Nushatulavadat  hørte  dette,  var  hun  strax  beredt 
til  at  føje  ham,  men  kunde  dog  ikke  lade  være  at  bemærke, 
at  hun  havde  en  uovervindelig  Modbydelighed  for  alt,  hvad 
der  bar  Navn  af  Død;  —  med  noget  saa  alvorligt  som  Døden 
var  det  desuden  en  farlig  Sag  at  spøge. 

»Det  er  slet  ikke  frygteligt  at  dø  paa  min  Maade,  kjære 
Nushatulavadat,«  sagde  Abu  Hassan,  »og,  enten  vi  spøger  med 
den  gamle  Knark  Døden  eller  ikke,  saa  maa  han  dog  smukt 
vente  med  at  melde  sig  hos  os,  indtil  vor  Skjæbne  kalder  ham. 
—  Min  Plan  er,  at  jeg  vil  lade,  som  om  jeg  er  død;  Du  maa 
da  ganske  bære  Dig  saaledes  ad,  som  om  jeg  virkelig  var  død. 
Du  lægger  mig  efter  Skik  og  Brug  midt  i  Værelset  og  dækker 
mig  til  med  et  Liglagen;  mine  Fødder  maa  Du  vende  imod 
Mekka,  og  min  Turban  maa  Du  lægge  paa  mit  Ansigt.  Naar 
alt  er  kommet  saa  vidt,  begynder  Du  efter  Landsens  Skik  at 
fælde  Taarer  og  at  hyle;  Du  sønderriver  din  Kjole  og  slider 
Dig  i  Haaret,  —  eller  lader  i  det  mindste,  som  om  Du  gjør 
det.  Derpaa  gaar  Du  taarebadet  og  med  opløst  Haar  til  Sobeide, 
som  naturligvis  øjeblikkelig  vil  have  Aarsagen  til  din  Sorg  at 
vide.  Saasnart  Du  da  har  svaret  hende  med  en  af  Hulken  af- 
brudt Stemme,  at  jeg  pludselig  er  død,  saa  vil  hun  ganske  vist 
vise  Dig  sin  Deltagelse,  og  forære  Dig  en  Sum  Penge  til  at 
bekoste  min  Begravelse  for  tilligemed  et  Stykke  Guldbrokade, 
til  et  Ligklæde  til  mig,  eller  til  en  ny  Kjole  istedetfor  den, 
som    Du   har   sønderrevet   i  Anledning  af  min  sørgelige  Heden- 


gang.  Naar  Du  saa  kommer  tilbage  med  disse  herlige  Sager, 
saa  staar  jeg  strax  op  af  Paradelejet,  og  Du  indtager  min  Plads 
og  lader,  som  om  Du  er  død.  Jeg  følger  da  ganske  samme 
Fremgangsmaade  med  Dig,  som  Du  har  fulgt  med  Hensyn  til 
mig,  anstiller  mig  halv  afsindig  af  Sorg  og  Smerte,  og  spiller 
hos  Khalifen  den  samme  Rolle,  som  Du  har  spillet  hos  Sobe'ide.« 

»Det  Puds  kan  blive  morsomt  nok,«  mente  Nushatulavadat, 
da  Abu  Hassan  havde  forklaret  sig,  »og  jeg  skulde  tage  meget 
fejl,  om  det  ikke  skulde  vinde  Khalifens  og  hans  Gemalindes 
allerhøjeste  Bifald.  Men  nu  gjælder  det  om  at  gjennemføre 
Komedien  vel.  For  mig  kan  Du  være  rolig;  i  Haremet  lærer 
vi  Kvinder  tidlig  at  gaa  under  hvilkensomhelst,  under  de  for- 
skjelligste  og  vanskeligste  Roller.  I  dette  Tilfælde  skal  jeg 
virkelig  gjøre  mig  Flid;  jeg  begriber  fuldkommen  Nytten  af 
dette  lille  morsomme  Bedrageri.  Men  vi  vil  ingen  Tid  spilde. 
Medens  jeg  henter  et  Lagen,  maa  Du  klæde  Dig  af  indtil 
Skjorten  og  Underbenklæderne;  naar  jeg  kommer  tilbage,  skal 
jeg  klæde  den  døde  paa.« 

Abu  Hassan  adlød,  lagde  sig  paa  det  midt  paa  Gulvet 
udbredte  Lagen,  foldede  Armene  overkors,  og  lod  sig  helt 
indhylle,  saa  at  der  intet  mere  syntes  at  være  tilbage,  end  at 
bringe  ham  ud  paa  Begravelsespladsen  og  putte  ham  i  Jorden. 
Hans  Ansigt  bedækkede  Nushatulavadat  med  et  meget  fint 
Musselins  Klæde,  og  lagde  hans  Turban  derover,  dog  ikke 
anderledes,  end  at  han  ganske  uhindret  kunde  drage  sin  Aande. 
Derpaa  begyndte  hun  at  jamre  sig  og  fælde  Taarer,  slog  sig 
for  Brystet  og  i  Ansigtet,  sled  sig  i  det  opløste  Haar,  og  an- 
stillede sig  overhovedet,  som  om  hun  var  betagen  af  den  vil- 
deste Smerte.  Endelig  begav  hun  sig  paa  Vejen  til  Sobeides 
Gemakker. 

For  at  naa  derhen,  maatte  hun  over  en  rummelig  Gaard-, 
her  opløftede  hun  et  Skrig,  der  maatte  trænge  op  til  Sobeides 
Gemakker.  Fyrstinden  sendte  strax  en  af  hende  omgivende 
Slavinder  ned  for  at  forhøre,  hvad  der  var  paafærde,  og  er- 
farede ved  denne,  at  Skriget  hidrørte  fra  Nushatulavadat,  der 
nærmede  sig  svømmende  i  Taarer.  Utaalmodig  efter  at  faa  at 
vide,  hvad  der  var  gaaet  hende  imod,  rejste  Khalifens  Gemal- 
inde sig,  og  gik  sin  Yndling  imøde  indtil  Forgemakkets  Dør. 
Abu  Hassans  Kone  spillede  sin  Rolle  ganske  fortræffelig.  Saa- 
snart  hun  fik  Øje  paa  Sobeide,  der  selv  løftede  Dørforhænget 
til  Side,  for  desto  hastigere  at  se  Nushatulavadat  for  sig,  for- 
doblede hun  sit  Skrig,  rev  sig  i  Haaret  med  alle  ti  Fingre, 
slog  sig  i  Ansigtet  og  for  Brystet,  og  styrtede  endelig  sammen 
for  Fyrstindens  Fødder,  hvilke  hun  vædede  med  sine  Taarer. 

Højlig  forbauset  spurgte  Sobeide  sin  forrige  Slavinde  om 
Aarsagen  til  denne  ubegrændsede  Jammer;  men  først  efter  lang 
Kamp  syntes  den  af  Smerten  overvældede  Nushatulavadat  at 
fatte  sig  saa  vidt,  at  hun  med  faa,  af  en  uophørlig  Hulken 
afbrudte  Ord  kunde  afgive  sin  Forklaring: 

»O,  min  dyrebare  Herskerinde,  hvad  større  og  skrække- 
ligere Ulykke  kunde  der  vel  træffe  mig  end  den,  der  fører 
mig,  dybt  bøjet  i  Støvet,  til  Eders  Højheds  Fødder!  Gud  lade 
Eder  længe  leve,  sorg-  og  smertefri,  tilbedte  Fyrstinde !  —  Ak, 
Abu  Hassan,  den  arme  Abu  Hassan,  hvem  I  beærede  med 
Eders  Gunst,  Abu  Hassan,  hvem  I  og  Eders  høje  Gemal  havde 
givet  mig  til  Ægtefælle,  ak  —  han  er  ikke  mere ! « 

Nushatulavadat  fordoblede  efter  disse  Ord  sin  Jamren  og 
sine  Taarer  og  kastede  sig  paany  for  den  i  høj  Grad  over- 
raskede og  bevægede  Fyrstindes  Fødder.  »  Abu  Hassan  er  død ! « 
udraabte  hun,   »denne  stærke,  muntre,  og  underholdende  Mand ! 

I  Sandhed,  derpaa  var  jeg  ikke  forberedt!  Han  havde  fortjent 
at  blive  en  ældgammel  Mand,  og  havde  Udsigt  dertil.«  Hendes 
Sorg  skaffede  sig  Luft  i  et  Udbrud  af  Graad,  og  hendes  Slav- 
inder, som  saa  ofte  i  fortrolig  Kreds  havde  set  den  løjerlige 
Abu  Hassan  sammen  med  Khalifen  og  hans  Gemalinde,  kunde 
heller  ikke  andet  end  give  deres  Medfølelse  Luft  i  Taarer. 
Først  efterat  de  alle  nogen  Tid  frit  havde  overgivet  sig  til 
deres  Smerte,  tilraabte  Sobeide  den  formentlige  Enke:  »Du 
onde  Kvinde,  Du  er  sikkert  Skyld  i  hans  Død!  Hvo  véd,  om 
Du  ikke  har  voldet  ham  saa  megen  Ærgrelse,  at  han  tilsidst 
har  opgivet  Aanden  derover!« 

Denne  Beskyldning  syntes  at  krænke  Nushatulavadat  meget 
dybt,  og  hun  svarede:  »Ak,  jeg  troede  dog,  at  jeg  i  al  den 
Tid,  jeg  var  i  Eders  Højheds  Tjeneste,  ikke  havde  givet  Eder 
Anledning  til  en  saa  slem  Mening  om  min  Opførsel  imod  en 
Husbond,  der  var  mig  saa  usigelig  dyrebar!  Jeg  vilde  anse 
mig  selv  for  den  ulykkeligste  Kvinde  paa  Jorden,  hvis  J  virke- 
lig kunde  tro  det.  Var  han  endnu  blot  selv  i  Live,  kunde  han 
selv  bedst  retfærdiggjøre  mig  i  denne  Henseende;  men  ak, 
hans  Time  var  kommen,  og,«  tilføjede  hun  hulkende,  »dette  er 
den  eneste  Aarsag  til  min  Smerte.« 

Sobeide  havde  i  Virkeligheden  lært  sin  forrige  Slavinde  at 
kjende  fra  en  saa  fordelagtig  Side,  at  hun  ikke  kunde  andet 
end  tro  hende  paa  hendes  Ord.  Hun  befalede  da  sin  Kasse- 
mesterinde  at  hente  en  Pung  med  hundrede  Guldstykker  og  et 
Stykke  Brokade,  for  at  hun  dermed  kunde  gjøre  Nushatulavadat 
en  Foræring.  Nushatulavadat  takkede  Fyrstinden  knælende, 
medens  hendes  Hjærte  hoppede  i  Livet  paa  hende  af  Glæde 
over  Spøgens  heldige  Udfald.  »Gaa,«  sagde  Sobeide,  »og  dæk 
Brokaden    som    et   Ligklæde   over   din   Mands    Baare,    og  brug 

Pengene  til  en  ærefuld,  ham  værdig  Begravelse!  —  Og  saa 
maa  Du  holde  Maade  i  din  Smerte;  jeg  skal  nok  sørge  for 
Dig!« 

Næppe  var  Nushatulavadat  Sobeide  ude  af  Øjne,  førend 
hun  jublende  i  sit  Indre  aftørrede  sine  Taarer,  og  skyndte  sig 
at  ile  tilbage  til  Abu  Hassan  for  at  underrette  ham  om  det 
gode  Udfald  af  deres  listige  Paafund.  Da  hun  endnu  fandt 
ham  ganske  som  hun  havde  forladt  ham,  liggende  ubevægelig 
og  tildækket  midt  i  Værelset,  brød  hun  ud  i  en  høj  Latter  og 
tilraabte  ham:  »Staa  nu  op  og  se,  hvad  mine  Løgne  har  ind- 
bragt mig  hos  Sobeide!  De  første  Dage  behøver  vi  da  nu 
ikke  at  frygte  for  Hungersdøden. «  Abu  Hassan  sprang  op,  og 
glædede  sig  med  sin  Kone  hj  ærteligt  over  Pengene  og  Guld- 
brokaden. Men  Nushatulavadat  drev  paa,  at  nu  hun  kunde 
komme  til  at  spille  den  dødes  Rolle,  og  ytrede  sin  Nysgjerrig- 
hed  efter  at  erfare,  om  han  vel  paa  sin  Side  vilde  have  Held 
med  sig  hos  Khalifen. 

Uden  at  tøve  indtog  hun  den  af  Abu  Hassan  forladte 
Plads  paa  Gulvet,  og  blev  af  ham  omhyggelig  indhyllet,  som 
Skik.  og  Brug  er  ved  døde,  førend  de  begraves.  Derpaa  gik 
han  med  uordentlig  paasat  Turban  og  med  forstyrrede  Miner 
til  Khalifens  Gemakker,  og  fandt  sin  ophøjede  Herre  i  Raad- 
slagning  med  Djafar  og  nogle  andre  af  sine  fortroligste  Vezirer. 
Dørvogterne  tilstedte  ham  efter  Sædvane  fri  Adgang,  og  saaledes 
befandt  han  sig  snart,  med  Tørklædet  for  Øjnene,  med  Udraab 
af  den  heftigste  Smerte,  foran  Khalifens  Aasyn. 

Khalifen  var  vant  til  alene  at  se  Abu  Hassan  glad  og 
munter,  og  afbrød  i  sin  Overraskelse  ved  hans  bedrøvelige  Op- 
tog øjeblikkelig  sine  Forretninger  for  at  spørge  ham  om  Aar- 
sagen  til  hans  Kummer.     »De  Troendes  Behersker,  ingen  større 

Ulykke  kunde  ramme  mig!«  svarede  Abu  Hassan  under  Hulken 
og  Stønnen.  »Maatte  Gud  dog  længe  holde  Eder  ilive  paa 
den  Throne,  hvis  ophøjede  Prydelse  I  er !  Nushatulavadat,  som 
I  af  Eders  Naades  Fylde  gav  mig  til  Hustru,  for  at  jeg  med 
hende  i  Fred  og  Glæde  skulde  tilbringe  Resten  af  mine  Dage, 
—  ak  —  — !«  Her  lod  Abu  Hassan,  som  om  han  for  Be- 
vægelse ikke  formaaede  at  fuldende  sin  Tale,  og  flød  hen  i 
Taarer.  Khalifen  gjættede  naturligvis,  at  han  havde  sin  Kones 
Død  at  melde,  og  viste  sig  meget  rørt  derover.  »Guds  Barm- 
hjærtighed  være  over  Dig!«  udraabte  han  med  dyb  Deltagelse. 
»Hun  var  en  god  Slavinde,  og  vi  havde  givet  Dig  hende  for  at 
gjøre  Dig  glad  og  lykkelig-,  hun  havde  visselig  fortjent  at  leve 
længer.«  Taarerne  traadte  ham  herved  i  Øjnene,  og  han 
maatte  tage  sin  Tilflugt  til  Tørklædet  for  at  tørre  dem.  Abu 
Hassans  Smerte  og  Khalifens  Taarer  gjorde  ogsaa  Djafar  og  de 
andre  Vezirer  bløde  om  Hjærtet,  og  deres  Taarer  gav  sig  til 
at  flyde  i  rigeligt  Maal  til  bedrøvelig  Erindring  om  Nushatula- 
vadat, som  imidlertid  laa  hjemme  paa  Gulvet  og  med  Utaal- 
modighed  ventede  paa,  at  Abu  Hassan  skulde  komme  tilbage 
med  sit  Bytte.  Men,  underligt  nok,  pludselig  fik  Khalifen 
samme  Tanke  som  Sobeide  havde  haft,  og  raabte  til  Abu 
Hassan:  »Ulyksalige,  naar  vi  ser  rigtig  til,  har  Du  ved  slet  Be- 
handHng  forkortet  den  kjære  Skabnings  Dage!  Skulde  Du  i 
det  mindste  ikke  have  taget  sømmeligt  Hensyn  til  min  Gemal- 
inde, som  elskede  Nushatulavadat  højest  af  alle  sine  Slavinder, 
og  dog  overlod  Dig  hende?  —  Utaknemlige  Abu  Hassan!« 

»De  Troendes  Behersker,«  svarede  Abu  Hassan,  idet  han 
tilsyneladende  gav  sig  til  at  græde  endnu  bitterligere,  »kan 
virkelig  din  Højhed  blot  noget  Øjeblik  tro,  at  Abu  Hassan, 
hvem  Du  har  overvældet    med  din  Godhed  og  hævet  højt  over 

Maalet  for  hans  Ønsker  og  Tanker,  kunde  gjøre  sig  skyldig  i 
slig  en  sort  Utaknemlighed?  Jeg  elskede  min  dyrebare  Nushat- 
ulavadat  ligesaa  meget  af  Taknemlighedshensyn  til  Dig  og  din 
Gemalinde  som  paa  Grund  af  de  fortræffelige  Egenskaber,  hun 
besad.  O  Herre,  jeg  har  elsket  hende  af  hele  min  Sjæls  For- 
mue, —  hvorledes  kan  I  tvivle  derom?  —  Men  hun  maatte 
dø !  Min  Skjæbne  vilde  ikke  længer  lade  mig  i  Besiddelse  af 
en  Lykke,  der  var  mig  saa  meget  mere  dyrebar,  som  jeg  skyldte 
Eder  og  Eders  Gemalinde  den.« 

Kort  at  fortælle,  Abu  Hassan  forstod  saa  godt  at  give 
Rollen  af  en  virkelig  og  dybt  bedrøvet  Mand,  at  Khalifen 
maatte  tro  ham,  især  da  han  ingensinde  havde  erfaret,  at  de 
havde  levet  slet  med  hinanden.  Han  udstedte  da  Befaling  til 
sin  Kassemester  at  give  Abu  Hassan  en  Pung  med  hundrede 
Guldstykker  og  et  Stykke  Brokade.  »Brokaden  skal  tjene  til 
et  Ligklæde  for  den  afdøde,  og  for  Pengene  skal  Du  bekoste 
hende  en  prægtig  Begravelse,«  sagde  Khalifen,  »og  jeg  venter 
af  Dig,  at  Du  vil  fatte  Dig  som  en  Mand  i  det  uundgaaelige. 
I  mig  skal  Du  fremdeles  finde  en  Ven.« 

Abu  Hassan  takkede  knælende,  og  ilede  derpaa  kistegald 
med  sine  Foræringer  hjem  til  Nushasulavadat.  Saasnart  Nus- 
hatulavadat  paa  Trinene  kjendte,  at  det  var  ham,  der  nær- 
mede sig,  afventede  hun,  træt  af  at  ligge  og  utaalmodig  af  at 
vente,  ikke  først  Gemalens  Tilladelse  til  at  rejse  sig,  men  kastede 
Klæderne  af  sig,  sprang  op  og  ilede  ham  i  Møde  med  det 
Spørgsmaal:  »Nu,  har  Du  haft  ligesaa  god  Lykke  hos  Khalifen 
som  jeg  hos  hans  Gemalinde?«  Leende  viste  Abu  Hassan  sine 
Foræringer  frem  og  sagde:  »Der  kan  Du  se,  at  jeg  ligesaa 
godt  kan  give  den  bedrøvede  Enkemand  —  efter  en  Kone,  der 

er   i   bedste  Velgaaende,    som  Du   den  kummerfulde  Enke  efter 
en  Mand,  —  der  haaber  at  leve  et  halvt  hundrede  Aar!« 

Khalifen  havde  strax  efter  Abu  Hassans  Bortgang  afbrudt 
sine  Forretninger  og  forladt  sine  Vezirer  for  at  bevidne  Sobeide 
sin  Medfølelse  over  Tabet  af  hendes  dyrebare  Nushatulavadat. 
Da  han  med  Mesrur  traadte  ind  til  hende,  fandt  han  hende 
siddende  paa  Sofaen  med  Taarer  i  Øjnene  og  sorgfulde  Miner; 
alvorlig  nærmede  han  sig  hende  og  sagde:  »Jeg  behøver  vel 
ikke  forud  at  bevidne  Eder  min  Deltagelse,  da  I  véd,  hvilken 
Andel  jeg  tager  i  alt,  hvad  der  volder  Eder  Glæde  eller  Smerte. 
Men  vi  er  jo  alle  dødelige,  og  maa  give  Allah  det  af  ham 
modtagne  Liv  tilbage,  saasnart  han  forlanger  det.  Eders  tro 
Slavinde  Nushatulavadat  fortjente  virkelig,  at  I  elskede  hende, 
og  jeg  kan  ikke  fortænke  Eder  i,  at  I  efter  hendes  Død  giver 
hende  dette  Vidnesbyrd  i  Eders  Taarer.  Men  I  maa  dog  ikke 
glemme,  at  Eders  Smerte  ikke  kan  kalde  hende  tilbage  til 
I>ivet.  Hvis  I  derfor  elsker  mig  og  vil  følge  mit  Raad,  saa  se 
til  at  samle  Eder  efter  dette  Tab,  og  sørg  omhyggelig  for  et 
Liv,  der  er  mig  saa  dyrebart,  at  jeg  kalder  det  mit  Livs  eneste 
Lykke!« 

Saa  henrykt  Sobeide  end  følte  sig  ved  de  af  Khalifen  ud 
talte  ømme  Følelser,  fornam  hun  dog  med  den  største  For- 
bauselse  Efterretningen  om  Nushatulavadats  Død;  den  Mod- 
sigelse, hvori  samme  stod  til,  hvad  hun  nylig  havde  erfaret  af 
Nushatulavadats  egen  Mund,  gjorde  hende  for  nogle  Øjeblikke 
aldeles  maalløs.  Endelig  tog  hun  saaledes  til  Orde:  »De  Tro- 
endes Behersker,  med  Henrykkelse  lytter  mit  Hjærte  til  de  af 
Eder  givne  ømme  Tilsagn;  men  jeg  maa  tilstaa,  at  min  Hen- 
rykkelse er  blandet  med  Overraskelse.  Jeg  forstaar  nemlig  ikke, 
hvad  I  mener  med  min  Slavindes  Død ;  Nushatulavadat  befinder 

sig  nemlig  fuldkommen  rask,  Allah  være  lovet !  Himlenes  Herre 
beskytte  mig  og  Eder !  Jeg  begræder  ikke  Nushatulavadats, 
men  hendes  Mands  Død,  Abu  Hassans,  Eders  Yndlings,  hvem 
jeg  var  bevaagen,  ikke  alene  fordi  han  var  Eder  kjær,  men 
ogsaa  for  hans  egen  Skyld.  Og  tillad  mig  at  bemærke,  at  jeg 
føler  mig  højlig  forbauset  over,  at  I  saa  hastig  har  kunnet  for- 
glemme en  Mand,  hvem  I  saa  gjerne  saa  om  Eder,  og  det  saa 
meget  mere,  som  I  synes  at  have  noget  særegent  under  det, 
mig  helt  uforstaaeligt,  idet  I  taler  til  mig  om  min  Slavindes 
Død,  istedetfor  om  hans.« 

Khalifen  overraskedes  ikke  mindre  ved  denne  Tale;  dog 
var  han  altfor  vis  i  sin  Sag,  og  trak  alene  smilende  paa  Skuldren, 
idet  han  spurgte  Mesrur:  »Hvad  siger  Du  dertil?  —  Er  Kvin- 
derne ikke  nogle  besynderlig  aandsfraværende,  om  ikke  altid 
lunefulde  Skabninger,  der  kunne  sætte  endog  de  bedste  Mænds 
Taalmodighed  paa  strænge  Prøver?  —  Du  har  jo  set  og  hørt 
Abu  Hassan  ligesaa  vel  som  jeg,  ikke  sandt,  Mesrur?«  Derpaa 
vedblev  han,  henvendt  til  Sobe'ide :  »I  skal  ikke  fælde  en  eneste 
Taare  mere  over  Abu  Hassan ;  thi  han  befinder  sig  v^l  paa  det 
nær,  at  han  har  mistet  sin  kjære  Kone,  Eders  forrige  Slavinde. 
Det  er  kun  faa  Øjeblikke  siden,  da  var  hendes  Mand  hos  mig, 
badet  i  Taarer,  og  saa  nedbøjet,  at  det  gjorde  mig  inderlig 
ondt  for  ham,  og  meldte  mig  sin  Kones  Død.  Jeg  lod  ham 
give  hundrede  Guldstykker  og  et  Stykke  Guldbrokade,  for  paa 
trøstelig  Maade  at  hjælpe  ham  med  en  hæderlig  Begravelse. 
Mesrur,  der  har  set  og  hørt  al  Ting,  kan  bevidne  Sandheden 
af,  hvad  jeg  siger.« 

Men  Sobeide  kunde  naturligvis  ikke  tro  andet,  end  at  Kha- 
Hfen  vilde  have  hende  tilbedste  med  denne  Fortælling,  og  mente, 
at  denne  Lejlighed  dog  visselig  var  ilde  valgt  til  at  drive  Spøg 

og  Løjer  paa  sædvanlig  Maade,  Om  hendes  Slavindes  Død 
kunde  der  slet  ikke  være  Tale,  men  alene  om  hendes  Mand 
Abu  Hassan,  hvem  hun  begræd,  og  som  Khalifen,  syntes  hende, 
havde  Aarsag  til  at  begræde  med  hende.  —  Ved  denne  Ind- 
vending blev  Khalifen  strax  alvorlig  og  sagde  kort  og  bestemt, 
næsten  med  Strænghed:  »Jeg  siger  Eder  uden  al  Spøg,  at  I 
tager  fejl.  Nushatulavadat  er  død,  og  Abu  Hassan  lever  i 
bedste  Velgaaende!« 

Ved  denne  korte  og  tørre  Erklæring  følte  Khalifens  Gemal- 
inde sig  saaret,  og  hun  svarede  ikke  uden  Heftighed:  »De 
Troendes  Behersker,  Allah  bevare  Eder  fra  længer  at  hildes  i 
denne  Vildfarelse !  Jeg  maa  ellers  tro,  at  I  imod  al  Sædvane 
ikke  er  Eders  Sandser  mægtig.  Tillad  mig  endnu  en  Gang  at 
forsikre  Eder  om  Abu  Hassans  Død,  om  hvilken  hans  trøstes- 
løse, med  god  Grund  dybt  nedbøjede  Enke,  Nushatulavadat,  for 
knap  en  Time  siden  bragte  mig  Efterretning.  Alle  mine  Tjener- 
inder kan  bevidne  det;  thi  de  var  alle  tilstede  og  har  alle  med 
mig  begrædt  hans  Død.  De  vil  ogsaa  kunne  sige  Eder,  at  jeg 
forærede  Nushatulavadat  hundrede  Guldstykker  og  et  Stykke 
Brokade  for  at  vise  hende  min  Deltagelse  og  hjælpe  hende  med 
en  anstændig  Begravelse.« 

Khalifen  brød  ved  disse  Ord  ud  i  en  høj  Latter  og  ytrede, 
at  slig  Egensindighed  havde  han  aldrig  i  sine  Livsdage  kjendt, 
og  blev  ved  sit,  at  Nushatulavadat  var  død,  og  at  det  herved 
maatte  have  sit  Forblivende.  Men  da  Sobeide  var  ligesaa  haard- 
nakket  sorp  han  i  at  staa  paa  sin  Mening,  steg  Blodet  Khalifen 
til  Hovedet;  han  rejste  sig  og  tog  Plads  paa  Sofaens  yderste 
Ende,  saa  fjernt  fra  sin  Gemalinde,  som  muligt,  og  befalede 
Mesrur  at  gaa  hen  og  se  efter,  hvem  af  dem  der  havde  Ret  i 
sin  Paastand,   om    Nushatulavadat    var   død    eller   Abu    Hassan. 

Imedens  Mesrur  var  borte  i  sit  Ærinde,  optog  Sobeide  atter 
Samtalen  i  en  formildende  Tone;  det  ene  Ord  tog  det  andet, 
og  Enden  blev,  at  Harun  al  Rashid  stillede  en  af  sine  Lyst- 
haver paa  Spil  imod  Sobe'ides  Maleripalads.  Med  Beredvillighed 
gik  Sobeide  ind  paa  Væddemaalet;  thi  hun  var  ligesaa  sikker 
i  sin  Sag  som  han. 

Imidlertid  var  Abu  Hassan  paa  sin  Post,  vel  vidende,  at 
Spøgen  ikke  var  tilende  med  de  to  hundrede  Guldstyker  og 
de  to  Stykker  Guldbrokade.  Saasnart  han  saa  Mesrur  komme, 
maatte  Nushatulavadat  atter  give  den  dødes  Rolle.  Saasnart 
han  havde  dækket  hende  med  det  af  Khalifen  modtagne  Stykke 
Brokade,  aabnede  han  Døren  til  sir)  Vaaning,  og  satte  sig  ved 
Hovedet  af  det  levende  Lig  med  Tørklædet  for  Øjnene  og  lige- 
som helt  nedbøjet  af  Smerte.  Næppe  havde  han  sat  sig  i 
Positur,  førend  Mesrur  traadte  ind;  saa  bedrøveligt  end  Skuet 
var,  følte  Gildingernes  Oberst  dog  paa  sin  Herres  Vegne  en 
hemmelig  Tilfredsstillelse  derved. 

Saasnart  Abu  Hassan  blev  ham  vaer,  stod  han  op  og  gik 
ham  i  Møde,  kyssede  ærefrygtsfuld  hans  Haand  og  beklagede 
sig  over  Tabet  af  sin  elskede  Nushatulavadat.  Saa  opfyldt  Mesrur 
nu  end  var  af  en  anden  Ting,  kunde  han  dog  ikke  andet  end 
føle  sig  rørt  ved  hans  Smerte,  og  maatte  ofre  nogle  Taarer 
ved  den  hensovedes  Baare.  Han  løftede  Ligklædet  en  Smule 
fra  Siden,  for  at  kaste  et  flygtigt  Blik  paa  den  dødes  Aasyn, 
og  beklagede  hendes  tidlige  Bortgang.  Derpaa  meddelte  han 
Abu  Hassan  den  sælsomme  Strid,  som  havde  udspundet  sig 
imellem  Khalifen  og  hans  Gemalinde  angaaende  Nushatulavadats 
eller  Abu  Hassans  Død.  Abu  Hassan  lurede,  og  mistede  intet 
Ord,  uagtet  han  syntes  ganske  hensunken  i  sin  Sorg.  Tilsidst 
forsøgte  Mesrur   paa    at   sige  Enkemanden   noget    trøsteligt,    og 


bad  ham,  ikke  at  lade  Liget  begrave,  forend  han  kom  tilbage,, 
eftersom  han  gjerne  vilde  ledsage  det  til  Graven,  og  vise  det 
den  sidste  Ære  ved  at  deltage  i  de  Bønner,  som  vilde  blive 
opsendte  derved.  Herpaa  fjernede  han  sig;  Abu  Hassan  led- 
sagede ham  lige  til  Døren,  og  saa  længe  efter  ham,  for  at  være 
sikker  paa,  at  han  ikke  ubemærket  skulde  vende  tilbage.  Da 
han  havde  tabt  ham  af  Syne,  vendte  han  tilbage  til  Nushatula- 
vadat,  befriede  hende  fra  Ligsvøbet,  og  delte  hendes  Latter  over 
den  enfoldige  Mesrur,  der  havde  set  hendes  Ansigt  og  alligevel 
havde  ladet  sig  narre.  Men  dette  vilde  ingenlunde  blive  det 
sidste  Optrin  i  Løjerne,  mente  han;  man  maatte  derfor  være 
vel  paa  sin  Post,   for  ikke  at  blive  overrasket, 

Mesrur  var  imidlertid  vendt  tilbage  til  Sobeides  Gemakker; 
med  Smil  paa  I>æberne  og  klappende  i  Hænderne  traadte  han 
ind  i  Gemakket,  ligesom  en,  der  har  noget  glædeligt  at  berette. 
Strax  tilraabte  ham  den  af  Utaalmodighed  og  ved  sin  Gemal- 
indes formentlige  Egensind  ophidsede  Khalif  i  barsk  Tone: 
»Elendige  Slave,  nu  er  det  ikke  Tid  til  at  le!  —  Tal  nu  rent 
ud  af  Posen!    Er  det  Manden  eller  Konen,  der  er  død?« 

Strax  trak  Mesrur  sit  Ansigt  i  alvorlige  Folder  og  bøjede 
sig  dybt  mod  Jorden,  idet  han  svarede:  De  Troendes  Behersker, 
Nushatulavadat  er  død,  og  Abu  Hassan  er  endnu  ligesaa  be- 
drøvet over  sit  Tab,  som  han  var,  da  han  stod  for  Eders  Høj- 
heds Aasyn.« 

Khalifen  lod  ham  ikke  tale  videre,  men  afbrød  ham  hove- 
rende med  det  Udraab:  »Gode  Efterretninger!  Din  Hersker- 
inde har  for  et  Øjeblik  siden  væddet  sit  Maleripalads  imod  en 
af  mine  Lysthaver ;  nu  er  Paladset  mit !  —  Du  kunde  ikke 
bringe  mig  nogen  kjærere  Efterretning,  Mesrur,  og  jeg  skal  nok 

have  Dig  i  Erindring.  Men  beret  nu  først  udførlig,  hvad  Du 
har  set!« 

Mesrur  fortalte  da,  hvorledes  han  havde  fundet  den  dybt 
bedrøvede  Abu  Hassan  ved  sin  Kones  Lig;  ved  et  Blik  ind 
under  Ligklædet  havde  han  gjenkjendt  Nushatulavadat ,  men 
allerede  fundet  hende  ganske  forandret.  Derpaa  havde  han  til 
Slutning  sagt  Abu  Hassan  nogle  trøstelige  Ord  og  hastig  anbe- 
falet sig  for  ikke  at  lade  sin  gode  Efterretning  blive  kold. 

Da  Khalifen  havde  hørt  denne  Forklaring,  roste  han  højlig 
Obersten  for  Gildingerne,  og  henvendte  sig  derpaa  med  det 
Spørgsmaal  til  Sobeide,  om  hun  endnu  ikke  troede  paa  Nus- 
hatulavadats  Død  og  ansaa  sit  Væddemaal  for  tabt.  Men  derom 
vilde  Sobeide  endnu  slet  intet  høre;  thi  det  var  jo  Nushatula- 
vadat selv,  der  havde  bragt  hende  Efterretningen  om  Abu  Has- 
sans Død.  Men  da  derpaa  Mesrur  bekræftede  sine  Udsagns 
Rigtighed  højt  og  hellig,  kaldte  hun  ham  en  Løgner,  og  klap- 
pede i  Hænderne.  Paa  dette  Tegn  traadte  alle  hendes  Slav- 
inder ind;  disse  spurgte  hun,  hvem  der  havde  været  hos  hende 
for  et  Par  Timer  siden,  og  hvem  hun  havde  givet  hundrede 
Guldstykker  og  et  Stykke  Brokade.  Alle  erklærede  de  en- 
stemmig, at  Nushatulavadat  havde  været  hos  Fyrstinden  og 
havde  modtaget  hine  Gaver.  Da  henvendte  Sobeide  sig  atter 
med  onde  Ord  til  Mesrur,  og  spurgte,  om  hun  maaske  skulde 
tro  ham  alene  bedre,  end  alle  sine  Slavinder  tilsammen. 

For  ikke  endnu  mere  at  opbringe  Fyrstinden,  tav  Mesrur 
bomstille,  medens  Harun  lo  af  inderste  Hjerte  over  Sagens  Ud- 
fald, og  ikke  nærede  mindste  Tvivl  om,  at  jo  Nushatulavadat 
var  død.  Endelig  tog  han  til  Orde:  »Min  kjære  .Gemalinde, 
jeg  erindrer  i  dette  Øjeblik  ikke,  hvem  det  er  af  vore  Vismænd, 
som  beskylder  Kvinderne  for  en  Gang  imellem  at  have  Fluer  i 

Hovedet;  men  jeg  tvivler  ikke  om  Paastandens  Rigtighed,  thi 
I  har  leveret  Beviset  derfor.  I  dette  hellige  Øjeblik  har  Mesrur 
set  Nushatulavadat  som  Lig,  og  den  levende  Abu  Hassan  ved 
Siden  af  hende,  og  dog  vil  I  ikke  lade  hans  fuldgyldige  Vidnes- 
b)Td  gjælde.  Ved  Allah,  det  begriber  jeg  ikke!«  Sobeide 
imødegik  slet  ikke  den  gjorte  Beskyldning,  men  gjengjældte  den 
med  en  anden,  som  gik  ud  paa,  at  Khalifen  og  Mesrur  spil- 
lede under  Dække  med  hinanden,  for  at  stille  hendes  Taal- 
modighed  paa  den  højeste  Prøve.  Da  altsaa  Mesrurs  Vidnesbyrd 
var  mistænkeligt,  bad  hun  paa  sin  Side  om  Tilladelse  til  at 
sende  én  hen,  der  kunde  skaffe  hende  at  vide,  om  hun  havde 
Ret  eller  Uret.  Hertil  gav  Khalifen  sit  Bifald,  og  Sobeide  be- 
ordrede sin  alderstegne  Amme,  som  hun  fra  sin  Ungdom  af 
havde  beholdt  hos  sig,  i  denne  betroede  Sendelse.  »Gaa  til 
Abu  Hassan,«  sagde  hun  til  hende,  »eller  rettere,  til  Nushatula- 
\adat,  thi  Abu  Hassan  er  jo  død.  Du  har  jo  hørt  min  Strid 
med  de  Troendes  Behersker,  og  jeg  behøver  altsaa  ikke  at  sige 
Dig  videre.  Skaf  mig  nu  rigtig  Besked  i  Sagen!  Hvis  Du 
bringer  en  god  Efterretning,  skal  Du  faa  en  anselig  Foræring.« 

Harun  al  Rashid  morede  sig  over  at  iagttage  Sobeides 
utaalmodige  Forventning,  medens  Ammen  var  borte ;  Mesrur 
ventede  naturligvis  ved  Ammens  Tilbagekomst  at  se  sig  ret- 
færdiggjort i  Fyrstindens  Øjne,  om  ikke  atter  bragt  i  Gunst 
hos  hende. 

Neppe  saa  den  endnu  paa  Lur  staaende  Abu  Hassan  i  det 
fjerne  Ammen  nærme  sig,  førend  han  ganske  rigtig  gjættede, 
hvem  den  gamle  Kones  Udflugt  skulde  gjælde.  »Der  kommer 
Fyrstindens  Amme,«  sagde  han  til  sin  Kone,  »for  at  forvisse 
sig  om,  hvo  af  os  der  er  død.  Raden  er  altsaa  til  mig  at 
spille  den  dødes  Rolle.     Hastig  lagde  han  sig  midt  i  Værelset, 

og  blev  af  Nushatulavadat  tildækket  som  et  Lig.  Da  Ammen 
traadte  ind,  saa  hun  Nushatulavadat  sidde  ved  det  tilsyneladende 
Ligs  Hoved,  med  opløst  Haar  og  badet  i  Taarer,  med  Jammer- 
klage slaaende  sig  selv  i  Ansigtet  og  for  Brystet.  Hun  nær- 
mede sig  den  formentlige  Enke  og  sagde  deltagende:  »Kjære 
Nushatulavadat,  jeg  kommer  ikke  for  at  forstyrre  Dig  i  din 
Smerte  eller  standse  de  Taarer,  Du  fælder  over  en  Mand,  der 
saa  inderlig  elskede  Dig.« 

»O,  gode  Moder,«  faldt  Enken  hende  i  Ordet,  »Du  ser 
min  Jammer,  og  hvilken  Ulykke  der  i  Dag  er  brudt  ind  over 
mit  Hoved  ved  min  dyrebare  Abu  Hassans  Død,  som  din  og 
min  elskede  Herskerinde  og  hendes  ophøjede  Gemal  havde  givet 
mig  til  Mand.  »O  min  dyrebare  Husbond,  hvad  har  jeg  da 
gjort  Dig,  at  Du  vilde  forlade  mig  saa  tidlig!  Hvad  skal  der 
nu  blive  af  den  stakkels  Nushatulavadat?« 

'  Nu  gav  Ammen  sin  Uvillie  Luft  over  Mesrur,  der  havde 
meldt  Khalifen  netop  det  modsatte  af,  hvad  hun  selv  nu  saa  for 
sine  Øjne.  »Dette  Begfjæs,«  sagde  hun,  »fortjente  vel  at  føle 
Guds  Vrede  for  slig  Formastelighed,  at  sætte  Splid  imellem  min 
gode  Herskerinde  og  de  Troendes  Behersker.  O,  den  Løgner 
er  ligesaa  sort  indvendig  som  udvendig!  Tænk  Dig  en  Gang,« 
vedblev  Matronen,  henvendt  til  Nushatulavadat,  »at  denne  Neger- 
pjalt var  fræk  og  ondskabsfuld  nok  til  at  fortælle  min  Hersker- 
inde lige  i  Øjnene,  tvertimod  hendes  egen  Erfaring,  at  Du  var 
død  og  din  Mand  levende!« 

»Ak,  min  gode  Moder,«  udraabte  Nushatulavadat  i  hjerte- 
brydende  Tone,  »gid  han  dog  havde  sagt  Sandhed!  Da  vilde 
denne  Elendighed  ikke  være  kommen  over  mig.«  Efter  disse 
Ord  gav  hun  sin  Smerte  Luft  ved  fordoblede  Taarer  og  Klager, 
og  den  dybt  rørte  Amme   satte   sig   medlidende  ned  hos  hende 

og  stemte  deltagende  i  med.  Medens  de  saaledes  hylede  med 
hinanden,  nærmede  den  gamle  listige  Amme  sig  lidt  efter  lidt 
den  tilsyneladende  dødes  Hoved.  Da  hun  var  nær  nok,  passede 
hun  sit  Snit,  og  løftede  den  over  Ligets  Ansigt  lagte  Turban 
lidt  i  Vejret,  men  lod  den  strax  igjen  falde,  da  hun  saa  Abu 
Hassans  lukkede  Øjne  og  stive  Træk.  »Ak,  min  kjære  Abu 
Hassan,«  raabte  hun,  idet  hun  rejste  sig,  »Allah  være  Dig 
naadig!  Farvel,  min  Datter!«  vedblev  hun,  henvendt  til  Nus- 
hatulavadat.  »Hvis  jeg  havde  Tid  dertil,  vilde  jeg  hjertens- 
gjeme  blive  og  holde  Dig  med  Selskab;  men  jeg  tør  ikke  blive 
længer.  Min  Pligt  byder  mig,  saa  hastig  som  muligt,  at  udrive 
min  Herskerinde  af  den  ubehagelige  Uvished,  hvori  den  elendige 
Mesrur  har  kastet  hende,  idet  han  svor  hende  lige  op  i  Øjnene, 
at  Du  var  død,  stakkels  Nushatulavadat. « 

Neppe  var  Ammen  ude  af  Døren,  førend  Nushatulavadat 
tørrede  sine  Øjne,  og  Abu  Hassan  igjen  blev  levende;  men, 
langtfra  at  slaa  sig  til  Ro,  stillede  de  sig  begge  paa  Udkig, 
for  ikke  at  blive  overrasket  af,  hvad  der  maaske  endnu  vilde 
komme. 

Imidlertid  indfandt  Ammen,  næsten  aandeløs,  sig  atter  hos 
Sobeide,  og  aflagde  hende  i  afbrudte  Ord  en  Beretning  netop 
saadan,  som  hun  ventede  og  ønskede  den.  Fyrstinden  lagde 
ogsaa  øjeblikkelig  sin  Tilfredsstillelse  herover  for  Dagen,  idet 
hun  i  høj  Tone,  der  ligesom  forkyndte  vundet  Spil,  befalede 
hende  at  fortælle  Khalifen  det  samme,  hendes  Gemal,  der  havde 
vist  hende  den  Ære  at  anse  hende  for  vanvittig.  Ogsaa  hin 
elendige  Løgner,  Mesrur,  skulde  hun  fortælle  Sandheden,  Mesrur, 
der  havde  været  fræk  nok  til  at  lyve  hende  op  i  hendes 
aabne  Øjne. 

Mesrur  var  ganske  ude  af  Fatning,  al  den  Stund  han  havde 

ventet  netop  et  ganske  modsat  Resultat  af  den  gamles  Sendelse. 
Udsigterne  var  kun  slette  til  at  forsone  Fyrstinden,  hvis  Uvillie 
let  kunde  vorde  ham  saare  farlig.  Paa  samme  Tid  var  han 
ærgerlig  over,  at  han  saaledes  ufortjent  skulde  staa  som  en 
Løgner  og  lade  sig  hundse;  men  imod  Fyrstinden  turde  han 
ikke  mukke  et  Ord.  Derimod  benyttede  han  den  allerførste 
Lejlighed  til  at  sige  Ammen  nogle  kun  lidet  venskabelige  Ord: 
»Tandløse  Kjælling,  Dig  har  Satan  lært  at  lyve!  Der  er  ikke 
et  sandt  Ord  i  alt,  hvad  Du  siger.  Har  jeg  ikke  med  mine 
egne  Øjne  set  Nushatulavadat  ligge  Lig,  og  Abu  Hassan  flæbe 
over  hende?«  Men  Ammen  blev  ham  ikke  Svaret  skyldig,  saa 
tandløs  hun  end  var.  Hun  gav  ham  knubbede  Ord  tilbage,  og 
lod  ham  vide,  at  hun  havde  set  Abu  Hassans  Lig,  og  talt  med 
Nushatulavadat,  og  at  hun  ham  til  Trods  vilde  dø  paa,  at  det 
var  sandt.  Saaledes  tog  det  ene  Ord  det  andet,  og  Striden 
blev  tilsidst  højrøstet.  Da  blandede  Sobeide  sig  deri  og  hen- 
vendte sig  til  Khalifen  med  flammende  Øjne  og  en  af  Vrede 
bævende  Stemme,  for  at  faa  Obersten  for  Gildingerne  dygtig 
afstraffet  for  hans  uhørte  Dumdristighed  og  Frækhed.  Sobeides 
Taalmodighed  var  nu  ikke  alene  sat  paa  den  højeste  Prøve, 
men  var  ogsaa  nær  ved  at  briste.  Men  Khalifen  vidste  ikke, 
hvad  han  skulde  sige  om  disse  Modsigelser  uden  Ende.  Først 
sent  afbrød  han  den  forventningsfulde  Stilhed,  idet  han,  leende 
over  sig  selv  og  de  øvrige,  med  Liv  ytrede:  »Jeg  kan  ikke 
faa  andet  ud  deraf,  end  at  vi  alle  tilsammen  er  Løgnere,  først 
jeg,  saa  Du,  Sobeide,  derpaa  Mesrur,  og  endelig  din  gamle 
Amme.  Der  er  kun  et  eneste  Middel  tilbage  for  at  bringe 
Sagen  paa  det  rene,  det  nemlig,  at  vi  tilsammen  gaar  over  til 
Abu  Hassan  og  Nushatulavadat,    og  undersøger  med   vore  egne 

Øjne.  Det  skulde  dog  visselig  gaa  underlig  til,  om  vi  ikke 
paa  denne  Maade   skulde   komme   til   en  fælles  Overbevisning.« 

Med  disse  Ord  rejste  Khalifen  sig  og  satte  sig  i  Bevægelse, 
og  hans  Gemalinde  fulgte  hans  Exempel.  Mesrur  skred  ifor- 
vejen  for  at  løfte  Dørforhængene  til  Side,  men  kunde  ikke  af- 
holde sig  fra  iforvejen  at  lade  Ytringer  falde,  hvori  han  priste 
Khalifens  Beslutning,  og  hoverede  over,  at  han  nu  nok  skulde 
lære  hende  til  at  se,  den  gamle  —  halvtossede  —  nej,  om 
Forladelse,  —  ikke  halvtossede,  (et  vredt  Blik  traf  ham  fra 
Sobeides  Øjne)  —  men  gamle,  løgnagtige  Amme.  Men  denne 
Plet  vilde  Matronen  ikke  lade  sidde  paa  sig,  og  gav  ham  det 
glatte  Lag  igjen;  saaledes  udspandt  der  sig  et  nyt  Kjævleri,  der 
naturligvis  ikke  førte  til  andet  end  Tidsspilde,  og  ikke  hørte 
op,  forend  Sobe'ide  endnu  en  Gang  med  alvorlige,  næsten  truende 
Ord  havde  lagt  sig  derimellem.  Khalifen  derimod  tog  sig 
Tingen  fra  en  lettere  Side,  og  fik  et  nyt  Væddemaal  bragt  i 
Stand  imellem  Obersten  for  Gildingerne  og  Sobeides  Amme. 
Begge  var  saa  visse  i  deres  Sag,  at  de  heller  end  gjerne  vovede 
et  Stykke  Guldbrokade  med  Sølvblomster  i  imod  hinanden,  med 
den  udtrykkelige  Betingelse,  at  den,  der  vandt,  skulde  have  frit 
Valg  paa  hele  Bazaren. 

De  Værelser,  fra  hvilke  Khalifen  med  sin  Gemalinde  var 
gaaet  ud,  var  rigtignok  temmelig  langt  borte  fra  Abu  Hassans 
Bolig,  men  havde  en  saadan  Beliggenhed  lige  overfor,  at  Abu 
Hassan  allerede  i  det  fjerne  maatte  faa  Øje  paa  og  kunde  iagttage 
det  hele  Tog,  hvis  Hoved  Mesrur  var,  og  hvis  Hale  Sobeides  Slav- 
inder dannede.  Øjeblikkelig  gjorde  han  sin  Kone  opmærksom  der- 
paa,  og  ytrede,  at  dette  Besøg,  hvis  han  ikke  tog  mærkelig 
fejl,  maatte  gjælde  dem.  Uagtet  Nushatulavadat  havde  været 
nogenlunde    forberedt    paa    dette    Tilfælde,    blev   hun  dog  ikke 

lidt  bange.  Men  Abu  Hassan  indgjød  hende  Mod  og  erindrede 
hende  om  den  trufne  Aftale,  i  dette  Tilfælde  at  lade,  som  om 
de  begge  var  døde.  »Inden  de  kommer  herover,«  sagde  han, 
»kan  vi  magelig  have  indtaget  vore  Stillinger,  og  Du  skal  faa 
at  se,  det  vil  nok  løbe  godt  af.«  De  indhyllede  sig  altsaa  saa 
godt,  som  det  i  en  Hast  lod  sig  gjøre,  i  Ligklæderne,  lagde 
sig  ved  Siden  af  hinanden  midt  paa  Gulvet,  og  hver  bredte 
derpaa  sit  Stykke  Brokade  ud  over  sig.  Saaledes  afventede  de 
ubevæjgelig  og  med  tilbageholdt  Aandedrag  det  dem  tiltænkte 
fornemme  Besøg. 

Mesrur  aabnede  Døren;  Khalifen  og  Sobeide  med  deres 
Følge  traadte  ind,  men  blev  staaende  ligesom  forstenede  ved 
det  sørgelige  Syn,  som  frembød  sig  for  deres  Blik.  Ingen 
vidste,  hvad  han  skulde  tænke  derom;  endelig  brød  Sobeide 
Tausheden,  idet  hun  henvendte  sig  til  sin  Gemal  med  de  Ord : 
»Nu  har  I  det  saa  godt!  I  har  snakket  saa  meget  om  min 
stakkels  Nushatulavadats  Død,  at  det  arme  Kreatur  nu  virkelig 
er  død  af  Sorg  over  sit  ubodelige  Tab.« 

»Sig  heller,«  svarede  den  om  det  modsatte  aldeles  over- 
beviste Khalif,  »at  min  arme  Abu  Hassan  altfor  tidlig  har  fulgt 
sin  dyrebare  Nushatulavadat  i  Graven.  Men  hvorledes  nu  end 
Sagen  forholder  sig,  saa  maa  I  dog  indrømme,  at  jeg  nu  har 
vundet  Eders  Maleripalads,  og  ejer  det  med  god  og  gyldig  Ret.« 

»Jovist,«  svarede  Sobeide  opirret,  »det  vilde  være  en 
underlig  Regning!  Nej,  det  er  mig,  der  har  vundet,  og  jeg 
haaber,  at  I  ikke  hkidrer  mig  i  at  tage  Eders  Lysthave  i  Be- 
siddelse. Abu  Hassan  maa  nemlig  først  være  død,  eftersom  jeg 
og  mine  Kvinder  har  set  den  lyslevende,  i  Sorg  over  ham  for- 
tabte Nushatulavadat. « 

Samtidig   med   denne   Ordvexel  imellem  Khalifens  og  hans 

Gemalinde  udviklede  der  sig  en  ny  Skjærmydsel  imellem  Mesrur 
og  Ammen,  der  ligeledes  paastod  imod  hinanden,  at  de  havde 
vundet,  og  i  Stridens  Hede  var  lige  paa  Nippet  til  at  lade 
Haandgribeligheder  træde  i  Stedet  for  Beviser. 

I  sit  Hjærte  maatte  Khalifen  tilstaa,  at  Sobeide  med  samme 
Ret  som  han  paastod  at  have  vundet  Væddemaalet.  Fortræde- 
lig herover  og  i  Forlegenhed  for  et  Middel,  hvorved  han  kunde 
komme  til  at  gaa  af  med  Sejren  over  sin  Gemalinde,  nedlod 
han  sig  ved  Hovedet  af  de  formentlig  døde,  og  udraabte,  efter 
i  nogle  Øjeblikke  at  have  grundet  forgjæves:  »Ja,  ved  Allahs 
hellige  Navn  lover  jeg  at  give  den  tusinde  Guldstykker,  der 
kan  sige  mig,  hvem  af  dem  der  først  er  død!« 

Næppe  var  disse  Ord  udtalt,  førend  der  frem  under  Tæppet 
af  Brokade,  som  bedækkede  Abu  Hassan,  lod  sig  høre  en  hul 
Stemme:  »De  Troendes  Behersker,  jeg  er  først  død,  —  lad  mig 
faa  de  tusinde  Guldstykker!«  Med  det  samme  kastede  Abu 
Hassan  Klæderne  af  sig  og  styrtede  for  Khalifens  Fødder. 
Ogsaa  Nushatulavadat  stod  op  fra  de  døde,  men  holdt  sig  ind- 
hyllet i  Brokadetæppet,  og  kastede  sig  ned  for  Sobeide. 

Sobeide  udstødte  et  højt  Skrig,  og  forøgede  derved  alle 
de  tilstedeværendes  Rædsel.  Haarene  rejste  sig  paa  Hovederne 
hos  alle  og  enhver  undtagen  Khalifen,  der  øjeblikkelig  var  inde 
i  Æventyret.  Lidt  efter  lidt  kom  dog  ogsaa  Sobeide  sig  af  sin 
Skræk,  og  følte  en  inderlig  Glæde  over  at  have  faaet  sin  kjære 
Slavinde  tilbage,  i  samme  Øjeblik,  hun  maatte  tro  at  have  tabt 
hende  for  stedse.  I  samme  Aandedræt  skjændte  hun  paa  hende, 
fordi  hun  havde  nænnet  at  foraarsage  hende  slig  Smerte,  og 
tilgav  hende,  fordi  det  var  uomstødelig  sandt,  at  hun  endnu 
levede. 

Khalifen  havde,  som  allerede  antydet,  ikke  taget  sig  Sagen 

saa  nær  til  Hjærte;  i  Stedet  for  at  forskrækkes,  brød  han  ud  i  en 
Latter,  der  var  nær  ved  at  kvæle  ham,  da  han  saa  de  to  døde 
staa  op,  og  hørte  Abu  Hassan  udbede  sig  de  tusinde  Guld- 
stykker. »Har  Du  da  foresat  Dig  at  tage  Livet  af  mig  ved 
Latter,  gale  Menneske?«  udraabte  han.  »Hvorledes  er  det  dog 
faldet  Dig  ind,  saaledes  at  gjøre  to  Mennesker  paa  en  Gang 
til  dine  Narre,  baade  Sobeide  og  mig.?« 

»De  Troendes  Behersker,«  svarede  Abu  Hassan,  »det  vil 
jeg  aabent  og  ærlig  tilstaa.«  Og  han  skriftede  derpaa  for  Kha- 
lifen,  hvorledes  han  og  hans  ligesindede  Kone,  ved  at  give  efter 
for  alle  deres  Luner  af  Lækkerhed  og  Overdaadighed,  var 
kommet  saa  slemt  paa  Knæerne,  at  de,  efter  at  have  betalt 
deres  Spiseleverandør  og  nogle  andre  Poster,  ikke  længer  havde 
nogen  Skilling  i  Huset.  De  skammede  sig  ved  at  gaa  til  Be- 
kjendelse  for  Khalifen,  og,  efter  at  de  længe  forgjæves  havde 
brudt  deres  Hoveder  for  at  rede  sig  ud  af  Forlegenheden,  var 
dé  tilsidst  faldet  paa  dette  Middel,  hvorved  de  paa  en  Gang 
opnaaede  tvende  gode  Ting,  igjen  at  komme  til  Penge  og  be- 
rede Khalifen  en  lille  Morskab,  for  hvilken  sidste  de  iøvrigt, 
hvis  den  var  vel  drøj,  ydmygt  bad  Khalifen  om  Forladelse. 

Baade  Khalifen  og  Sobeide  var  tilfreds  med  denne  Til- 
staaelse,  og  syntes  slet  ikke  at  bære  noget  Nag  over,  hvad  der 
var  foregaaet.  Meget  mere  kom  nu  ogsaa  Sobeide,  der  hidtil 
havde  taget  sig  Sagen  temmelig  alvorlig,  til  at  le  hjærtelig,  idet 
hun  tog  i  Betragtning,  hvor  snedig  Abu  Hassan  havde  vidst  at 
bære  sig  ad,  for  at  opnaa  sin  Hensigt.  Khalifen  begyndte  sin 
utæmmelige  Latter  stedse  forfra.  Endelig  stod  han  op  og  sagde 
til  Abu  Hassan  og  Nushatulavadat :  »Følg  med  mig!  Jeg  vil 
strax  give  Eder  de  tusinde  Guldstykker,  saa  glad  er  jeg  over, 
at  I  endnu  er  i  Live. «  —  Men  Sobeide  indvendte,  at  han  alene 

skulde  sørge  for  at  klare  sin  Gjæld  til  Abu  Hassan ;  med  Nus- 
hatulavadat  var  det  hendes  Sag  at  blive  færdig,  —  Hun  be- 
falede dernæst  sin  Kassemesterinde  at  udbetale  Nushatulavadat 
tusinde  Guldstykker  som  et  Tegn  paa  den  Glæde,  hun  følte 
ved  at  se  hende  levende  og  ved  god  Helsen. 

Paa  denne  Maade  grundfæstede  Abu  Hassan  og  hans  Kone 
deres  Yndest  hos  det  ophøjede  Herskerpar,  der  fra  denne  Stund 
af  gavmildt  sørgede  for,  at  de  aldrig  manglede  noget.  Saaledes 
levede  de  længe  og  lykkelig  med  hinanden,  indtil  de  blev 
hjemsøgt  af  hin  fule  Gjæst,  der  adskiller  Vennerne,  gjør  Pa- 
ladserne og  Husene  tomme,  og  fylder  Gravene. 

